
1. LUGU VALDJAS ŠAHRIJAR1ST JA TA VENNAST 


Au Allahile, ilmamaade isandale! Olgu tervitatud ja õnnistatud saadikute isand, 
meie peremees ja valdjas Muhamed! Õnnistagu teda Allah ja tervitagu teda kiitusega 
ja igavese, viimse kohtupäevani kestva teretusega! Ja pealekauba: on ju muistelood 
esimestest sugupõlvedest järeltulevatele tõepoolest õpetuseks saanud, et inimene 
näeks, mäherdusi juhtumusi on teistega aset leidnud, et tema võiks neist õppust võtta 
ja et tema ise, kes ta möödaniku rahvaste pärimustesse ja juhtumistesse sisse elab, 
mitte pattu ei langeks. Olgu kiitus sellega, kes tegi ennemuistsetest juttudest 
õppetunni järeltulevatele põlvedele! 

Säherduste juttude hulka tuleb ka "Tuhande ühe öö" pealkirja alla kokkupandud 
kõrgemeelseid juttusid ja mõistukõnesid lugeda. 

Rahvaste pärimustes, kus räägitakse sellest, mis on enne olnud, mis on mööda 
läinud ja mis on igavikku vajunud (on ju Allah suurim saladuste tundja, targem ja 
aulikum kõigist, kõige heldem ja heatahtlikum ning armuline) - nendes pärimustes on 
tallel, et ennemuistsel ajal ja ammusel aastasajal elanud India ja Hiina saarte peal 
Sassani valdjasoost' valdjas, sõjavägede, korravalvurite, ümmardajate ja teenijate 
käskija. Ja olnud tal kaks poega: üks neist täismees, teine alles noorepoolne, ja nad 
mõlemad olnud vägimehed ja kangelased, aga vanem ületanud vapruses noorema. Ja 
vanem valitsenud omal maal ja olnud oma alamatele õiglaseks ülemaks, ja tema 
maade asukad ja riigi kodakondsed armastanud teda ja ta nimi olnud valdjas Sahrijar; 
aga 

nooremat venda kutsutud valdjas Šahzemaniks ja ta valitsenud Samarkandis, mis 
asetseb Pärsia pool kandis. Mõlemad vennad asusid niisiis omal maal ja olid oma 
alamate vastu õiglased kohtumehed kahekümne aasta vältel ja nad elasid täielise 
külluse ja meelerõõmu keskel. Nõnda kestis see sinnamaani, kuni vanem vend 
ükskord soovis nooremat näha ja käskis oma vesiiril noorema venna järele sõita. 
Vesiir võttis käsku täita ja asuski teele, ja ta sõitis senikaua, kuni jõudis õnnelikult 
Samarkandi. Ta läks Sahzemani juurde, andis talle edasi tervituse ja teatas, et vend on 
hakanud teda taga igatsema ja soovib, et Sahzeman talle külla tuleks; ja Sahzeman 
vastas, et ta on nõus, ja hakkas end teele asutama. Ta käskis telgid lagedale tuua ja 
panna rakkesse kaamelid, hobueeslid, teenijad ja ihukaitsjad, ja ta määras oma vesiiri 
maad valitsema ja asus ise teele oma venna maile. Aga kui kätte oli jõudnud südaöö, 
tuli tal meelde üks asi, mille ta oli lossi unustanud, ja ta pöördus tagasi ja nägi lossi 
jõudes, et ta naine lamab sängis ja kallistab mustanahalist orja ta orikonna hulgast. 

Ja kui Sahzeman säherdust näha sai, siis läks tal silme eest mustaks ja ta ütles 
enesele: "Kui see juhtus juba nüüd, kus ma veel linna tahagi pole jõudnud, kuidas 
hakkab see äraneetu ennast ülal pidama veel siis, kui ma kauaks venna juurde jään!" 
Ja ta tõmbas mõõga tupest ja virutas ja tappis nad mõlemad sängis, ja seejärel, samal 
tunnil ja silmapilgul, tuli oma reisivoori juurde tagasi ja käskis taas teele asuda, ja ta 
sõitis senikaua, kuni jõudis oma venna linnani. Aga kui ta linna ligidal oli, saatis ta 
venna juurde käskjalad teadaandega oma päralejõudmise kohta, ja Sahrijar tuli talle 


1Poolmüütilise valitseja Sassani järeltulijad sassaniidid valitsesid Pärsias III—VII saj m.a.j, Sahrijati arvamine nende 
hulka on "1001 ööle" omane anakronism. 


vastu ja tervitas teda ülevoolava rõõmuga. Ta oli oma venna auks linna piduehtesse 
seadnud ja istus nüüd koos vennaga ja oli sõnaohter ja lõbus, aga valdjas Šahzemanil 
seisis meeles, mis tema naisega oli juhtunud, ja ta tundis suurt kurbust ning ta nägu oli 
tõmbunud kollaseks ja ihu oli närvastunud. Ja kui vend nägi teda säherduses 
seisukorras, siis mõtles ta, et selle põhjuseks on lahkumine kodumaalt ja riigist, ja ta 
lasi vennal olla ega pärinud midagi. Aga viimati, ühel heal päeval, ütles ta ikkagi: "Oo 
mu vend, ma näen, et su ihu on närvastunud ja et su pale on koltunud." Aga Sahzeman 
kostis vastu: "Vend, mul on sisimas haavad,” ja ei rääkinud ikkagi, mis talle naise 
poolt osaks oli saanud. "Ma tahan," ütles seepeale Sahrijar, "et sa sõidaksid minuga 
jahile ja kalu püüdma: võib-olla teeb see sinu meele rõõmsamaks." Aga Sahzeman 
ütles sellest ära ja vend sõitis jahile üksinda. 

Mõned valitsejalossi aknad olid aia poole ja Sahzeman vaatas aknast välja ja nägi 
äkitselt, et lossi uksed tehakse lahti ja sealt tulevad välja kakskümmend orjatari ja 
kakskümmend orjaja nende hulgas on ta vennanaine, kes paistis silma harukordse ilu 
ja võlude poolest. Kui orjatarid 

jõudsid purskkaevuni, võtsid nad rõivad seljast ja istusid orjade juurde, ja ühtäkki 
hüüdis valdja naine: "Oo Masud!" Ja must ori astus ta juurde ja kallistas teda ja tema 
kallistas vastu. Masud ja vennanaine heitsid pikali ja teised orjad tegid sedasama, ja 
nad suudlesid ja kallistasid, hellitasid ja lasid lusti, kuni loojang hakkas kätte jõudma. 
Ja kui valitseja vend seda nägi, ütles ta endamisi: "Allahi nimel, minu häda on kergem 
kui see nuhtlus!" ja tema armukadedus ja kurb meel haihtusid. "See on palju hullem 
kui see, mis minuga juhtus,” hüüdis ta ega keeldunud enam sööki-jooki suhu võtmast. 
Aga siis tuli vend jahilt tagasi ja nad tervitasid teineteist, ja valdjas Sahrijar vaatas 
oma vennale, valdjas Šahzemanile otsaja nägi, et õiged värvid on tolle peale tagasi 
tulnud ja et ta nägu on jumet võtnud ja et ta sööb, suutäite vahel hinge tõmbamata, 
kuigi alles hiljuti ei võtnud peaaegu midagi suu sisse. Siis ütleski vend, see vanem 
valdjas, Šahzemanile: "Oo mu vend, alles ma nägin sind koltunud näoga, aga nüüd on 
jume su näkku tagasi tulnud. Räägi siis mulle, mis on sinuga juhtunud!" - "Mis puutub 
mu jume kadumisse, siis seda võin ma sulle küll seletada, aga ära sunni mind rääkima 
sellest, mis mulle jume tagasi tõi," kostis Sahzeman. Ja Sahrijar lausus: "Räägi siis 
pealegi algul sellest, mis sujume minema viis ja su närvaks tegi, eks ma kuula.” 

"Tea, 00 mu vend,” alustas Sahzeman, "et kui sa saatsid minu juurde vesiiri, kes 
nõudis mind sinule külla, siis seadsingi end kohe reisivalmis ja olin juba linna taga, 
aga siis tuli mulle meelde, et olin unustanud lossi selle pärli, mille tahtsin sulle anda. 
Ma pöördusin lossi tagasi ja leidsin voodist oma naise koos mustanahalise orjaga, ma 
tapsin nad ära ja sõitsin siis sinu juurde, endal see kogu aeg mõttes. Vaat niisugune 
ongi mu jume kadumise ja mu närvastumise põhjus, aga mis puutub sellesse, kuidas 
mulle jume tagasi tuli, siis sellest ma parema meelega ei räägi." 

Kui Sahrijar oli venna sõnu kuulnud, hüüdis ta: "Allahi nimel, räägi mulle ometi, 
mispärast sulle jume tagasi tuli!" Ja Sahzeman rääkis talle ära kõik, mis ta oli näinud. 
Seepeale ütles Sahrijar vend Šahzemanile: "Ma tahan seda oma silmaga näha saada!" 
Ja Sahzeman andis nõu: "Tee nägu, nagu sõidaksid jahile ja kala püüdma, aga 
tegelikult peida end minu tuppa, siis saad seda näha ja veendud oma silmaga." 

Valdjas käskis otsemaid jahilesõidu välja kuulutada ja väesalk telkidega liikuski 
linna taha ja valdjas ühes nendega; aga seejärel istus ta telki maha ja ütles teenritele: 
"Ärgu keegi minu juurde tulgu!" Siis muutis ta oma väljanägemist ja hiilis salamahti 
lossi, kus oli ta vend, ja istus mõneks ajaks akna alla, kust nägi aeda - ja ennäe: tulidki 
sinna orjatarid ja nende emand koos orjadega, ja nad võtsid ette sellesama 

asja, millest Šahzeman oli jutustanud, ja see kestis neil pärastlõunase palvetunnini. 
Kui valdjas Sahrijar seda oli näinud, kaotas ta meelerahu ja ütles oma vennale 
Sahzemanile: "Tõuse, teeme siit jalamaid minekut; senikaua kuni me pole näinud 
kedagi, kellega oleks juhtunud nõndamoodi nagu meiega, pole riigivõim meie jaoks! 
Kui me aga säärast ei leia, on surm meile elust etem!" 

Ja nad läksid salaukse kaudu välja ja rändasid ööd ja päevad, kuni jõudsid viimaks 
mereäärses paigas aasani, mille keskel kasvas puu ja kust voolas läbi allikas. Nad 
kustutasid allikast janu ja istusid puhkama. Ja kui tunnike päeva-aega oli mööda 
läinud, lõi meri äkki lainetama ja merest kerkis üles must sammas, mis kõrgus taevani 
ja hakkas liikuma nende aasa poole. Seda nähes ehmusid vennad ja ronisid puu latva 
(aga see puu oli kõrge) ja jäid sinna ootama, mis edasi saab. Ja äkki näevad nad, et 
nende ees on pikakasvuline džinn, kel on suur pea ja lai rind, ja pea peal kannab ta 
kirstu. Džinn tuli kuivale ja jõudis puu juurde, mille otsas istusid vennad, ja võttis puu 
all istet ja tegi kirstu lukust lahti ja võttis sealt välja laeka ja tegi selle lahti ja sealt 
laekast tuli välja peenikese pihaga noor naine, kes hiilgas nagu hele päike, nagu seda 
on väljendanud - ja kui toredasti veel - luuletaja Atahija2: 


"Ta pimeduses hiilatas just nagu säraks päev. Puulatvu kõikjal hiilgvele ta säratusest 
laeb. 


Ta häilib nii kui päevatõusul sada päivukest, ta kiirgel langeb taeva eest öö tume 
tähiskest. 


Ja külmakõhulised kõik ta paistest hukuvad, ka jäikadelt ja kalkidelt siis kestad 
kukuvad. 


Kesk taevast pikseraevus lööb ta justkui kuumav välk, siis taeva silma sugeneb üks 
nutualdis sälk.” 


Džinn heitis sellele naisterahvale pilgu ja ütles: "Oo kallimeelsete valitsejanna, 00 
sina, kelle ma pulmaäööl röövisin, nüüd tahan ma natuke magada!" - ja ta pani pea 
naise põlvedele ja jäigi magama; naisterahvas aga tõstis pead ja nägi valdjaid, kes 
istusid puu otsas. Siis võttis ta džinni pea oma põlvedelt ja pani selle maha ja tõusis 
puu all püsti ja andis vendadele märku, et ronigu need alla ja ärgu džinni kartku. Aga 
nemad 

vastasid naisele: "Allahi nimel, jäta meid rahule!" Naine aga ütles: "Kui te alla ei 
tule, äratan ma džinni üles ja te surete ta käes koledasse surma." Ja mehed kohkusid ja 
tulid alla naise juurde ja too heitis nende ette selili ja ütles: "Suruge, nii et on surutud, 
või muidu ajan ma džinni üles!" Hirmu täis valdjas Sahrijar ütles oma vennale valdjas 
Sahzemanile: "Oo mu vend, tee seda, mis ta sul teha käskis!" Aga Šahzeman kostis 
vastu: "Ei tee! Tee sina enne!" Ja nad hakkasid teineteist märkidega taga sundima, aga 
naine hüüdis: "Mis see siis olgu! Mis silmapilgutamine seal käib! Kui te kohe ei tule 
ja seda ei tee, siis ajan ma džinni üles!" Ja hirmust džinni ees täitsidki vennad käsu, ja 
kui nad olid lõpetanud, ütles naine: "Toibuge nüüd!" - ja ta võttis vöö vahelt rahakoti 
ja tõi selle seest esile viiesaja seitsmekümnest pitserisõrmusest koosneva kaelakee. 
"Kas teate ka, mis sõrmused need on?" küsis ta, ja vennad vastasid: "Me ei tea!" 


ZArtvatavasti Atahija Džirdži, araabia luuletaja ja ilukirjameister X sajandist. 


Seepeale ütles naisterahvas: "Kõikide nende sõrmuste omanikud on minuga selle 
džinni sarvede peal asja ajanud. Ka teie mõlemad peate mulle oma sõrmuse andma.” 
Ja vennad andsid naisele oma sõrmest sõrmuse ja naine ütles: "See džinn röövis mind 
pulmäööl ära ja pani laekasse ja laeka pistis kirstu. Ta pani kirstule ette seitse 
hiilgavat lukku ja lasi selle möirgava mere põhja, kus mässavad lained, aga ta ei 
teadnud, et kui naisterahvas midagi tahab, siis ei saa teda keegi takistada, või nagu on 
öelnud luuletaja: 


"Tea, kui sa usud naisterahva vannet, 
siis usud petturi ja vales vahva vannet, 


sest neil nii tigedus kui andeksand 
käib seal, kus astub himuruse kand. 


Nii hästi teeseldud on iga nende sõõm, 
et usub mees: see ongi armurõõm. 


Ka Joosep3 naiste käest on petta saand. 
Kuis oma võidust rõõmu tundsid nad! 


Me esiisa Aadam naise veast 
on välja aetud õnneaiast heast.” 


Ja teine luuletaja on öelnud: 

"Oh õnnetu, hullem kui armsama sõim, on tunne, et väike su armuteo võim. 


Teed tegu ja armastad hingegi seest -ei tõsta see hulga seast esile meest. 


M 


Jah, suurimat imetlust väärib vaid see, kes naistesoo võludest välja ei tee... 


Kuulnud naisterahva suust sääraseid sõnu, olid mõlemad valitsejad äärmiselt 
imestunud ja ütlesid teineteisele: "Kanäe, džinnimüraka käsi on käinud veel 
täbaramini kui meil! Nii untsu pole veel kellegi asi läinud!" 

Ja nad pöörasid end jalamaid naisterahvast ära ja pöördusid tagasi valdjas Sahrijari 
linna. Ja too läks lossi ja raius oma naisel ja orjadel ja orjataridel pead maha. 

Ja valdjas Sahrijar võttis nüüd igal öösel sängi süütu tütarlapse, tegi enda omaks ja 
tappis ta ära. Ja nõnda kestis see kolm aastat. 

Rahva kaebekisa kostis kaugele. Ja kõik põgenesid oma tütardega tükkis, nii et linna 
ei jäänud enam ainsatki abielukõlvulist neidu. Ja ennäe, siisap andis valdjas oma 
vesiirile käsu tuua talle tütarlaps nagu ikka, ja vesiir läks seda otsima, aga ei leidnud 
tütarlast ja läks meelemasenduses oma kotta tagasi, endal valdja viha kartusest hirm 
naha vahel. Ja sel valdja vesiiril oli kaks tütart: vanema tütre nimi oli Sahrazadja 
noorema tütre nimi Dunjazad. Vanemale meeldis lugeda raamatuid, kroonikaid, 
ennemuistsete valitsejate elulugusid ja pärimusi omaaegsete rahvaste kohta, ja 
räägitakse, et ta oli kokku kogunud tuhat kroonikaraamatut ennemuistsete rahvaste, 
muinasvalitsejate ja laulikute kohta. Ja ta ütles isale: "Mispärast näen ma sind säärases 


3]oosep (araabiapäraselt Jussuf) - ilu poolest kuulus mees nii piiblis kui ka koraanis. 


meelemasenduses ja miks oled sa murest murtud ja kurbusest kurtunud? Kas pole 
keegi selle kohta nõndaviisi öelnud: 


"Kes murest nii murtud, et elu näib mäda, sel ütle: on üürike iga ta häda. 


MON 


Just nõnda, kui möödub me lõbu ja lust, nii möödub ka mure, mis üdini must. 


Kuulnud tütre suust säherdusi sõnu, jutustas vesiir talle algusest lõpuni kõik ära, mis 
tema ja valitseja vahel oli aset leidnud. Ja Sahrazad 

Lugu valdjas Sahrijarist ja ta vennast 


hüüdis: "Allahi nimel, kulla isa, anna mind valitsejale, ja ma kas jään ellu või 
lunastan oma eluga välja teised muhamedlaste tütred ja päästan nad valdja küüsist." - 
"Allahi nimel,” hüüdis vesiir vastu, "hoia end seesuguse hädaohu eest!" Aga Sahrazad 
ütles: "Sinna pole midagi parata!" Ja vesiir lausus: "Ma kardan, et sinuga juhtub 
seesama, mis härjal ja eeslil külamehega juhtus.” - "Mis neil siis juhtus?" küsis 
Sahrazad. 


11. LUGU HÄRJAST JA EESLIST 


TEA, 00 mu tütar,” ütles vesiir, "et ühel kaupmehel olnud palju rikkust ja kariloomi 
ja tal olnud ka naine ja lapsed, ja suur Allah kinkinud talle arusaamise loomade ja 
lindude keelest ja murrakutest. Aga see kaupmees elas maal ja tema majapidamises 
olid härg ja eesel. Ja ükskord tuli härg eesli latrisse ja nägi, et seda on ilusasti pühitud 
ja veega piserdatud, künasse aga on ette pandud puhas oder ja põhk, ja eesel ise 
muudkui pikutab ja puhkab, ja ainult vahel harva käib peremees temaga sõitmas, kui 
kuhugi asja on, ja kohe on ta jälle tagasi. Ja ühel heal päeval kuulis kaupmees, kuidas 
härg ütles eeslile: "Minul võtab töö võhma välja, aga sina puhkad terviseks ja sööd 
puhast otra ja sinu eest kantakse hoolt, ja ainult vahel harva käib peremees sinuga 
sõitmas ja on kohe jälle tagasi, mina aga pean ühtvalu kündma ja veskikivi ringi 
ajama.” Ja eesel kostis vastu: "Kui sa põllule jõuad ja sulle ike kaela pannakse, siis 
heida siruli ja ära tõuse isegi siis, kui sind lööma hakatakse, või kui peaksidki tõusma, 
siis heida kohe uuesti maha. Ja kui sind siia tagasi tuuakse ja sulle ube ette pannakse, 
siis ära söö, vaid tee, nagu oleksid tõbine, ja ära võta sööki suu sisse ühe, kahe või 
koguni kolme päeva jooksul - nõnda saadki vaevast ja vintsutustest välja puhata." Aga 
kaupmees kuulis nende juttu pealt. Ja kui härjaajaja tõi härjale ette õhtuse sööma, siis 
sõi see ainult pisku, ja kui ajaja vastu hommikut tuli härga künnile ajama, siis leidis ta 
selle tõbisena eest ja mehel läks meel kurvaks ja ta ütles: "Vaat mispärast polnud tast 
eile töölooma!" Ja seepeale läks mees kaupmehe juurde ja ütles sellele: "Oo mu isand, 
sellest härjast pole enam töölooma: eile jättis ta kogu ettepanu järele, ei võtnud ivagi 
suu sisse!" Aga kaupmees teadis juba, milles on asi, ja ütles: "Mine ja võta eesel ning 
täitku see künnitööl 

päev läbi härja aset." Kui eesel hilja õhtul künnitöölt koju tuli, ütles härg talle aitäh 
lahkuse eest, mis oli ta päevasest töövaevast vabastanud, aga eesel ei teinud 
vastamagi: ta kahetses kangesti oma teguviisi. Kui künnimees järgmisel päeval tuli, 
võttis ta jällegi eesli ja kündis sellega õhtuni ja eesel tuli töölt vermendava turjaga 
ning surmväsinult. Ja kui härg oli eesli üle vaadanud, tänas ja kiitis ta teda, aga eesel 
kisendas: "Enne lasin lamaskelles lusti, kuni suuvärk vedas mind alt! Aga sa tead ju, 
et mina olen sinu ustav ja hea nõuandja; ma juhtusin kuulma, kuidas meie isand ütles: 
"Kui härg üles ei tõuse, tuleb ta lihuniku kätte anda, las too tõurastab looma ära ja 
lõikab naha tükkideks!" Ja mul hakkas sinu pärast hirm ja ma tulin sind hoiatama. 
Ongi kõik!" Kui härg oli eesli sõnu kuulnud, tänas ta teist ja ütles: "Homme hakkan 
ma tööle!" ja seepeale sõi ta ära kogu ettepanu ja lakkus koguni sõime keelega 
puhtaks. Aga peremees juhtus ka seda juttu pealt kuulma. Ja kui päev kätte jõudis, tuli 
kaupmees oma naisega lauda juurde ja nad võtsid seal istet; ja kui härg isandat nägi, 
viskas ta saba selga, pani peeru ja pistis punuma, kaupmees aga pidi end haigeks 
naerma. "Mis sa naerad?" küsis naine, ja mees kostis vastu: "Ma juhtusin nägema ja 
pealt kuulma saladust, aga ma ei või seda ilmutada, muidu ma suren.” - "Sa pead 
mulle ilmtingimata rääkima saladusest ja sellest, miks sa naerad, surgu sa kas või 
maha!" käis naine peale. Aga kaupmees vastas: "Ma ei või seda saladust ilmutada, ma 
kardan surma." Ja naine hüüdis siis: "Küllap sa naerad minu üle!" ja ajas peale nagu 
uni ja nagu viimane tüütus, kuni mees viimaks alla vandus, sest tal ei pidanud närv 
vastu; ja siis kutsus kaupmees oma lapsed kokku ja saatis kohtuniku ja tunnistajate 
järele, et teha testament ja ilmutada seejärel naisele oma saladus ning hinge heita, sest 
ta armastas oma naist kõigest südamest, kuna naine oli ta onutütar4 ja ta laste ema, ja 
mees oli juba sada kakskümmend aastat vana. Siis käskis kaupmees kokku kutsuda 
kõik sugulased ja kõik oma tänava asukad ja rääkis neile asja ära, unustamata lisada, 
et kui ta saladuse reedab, siis heidab ta hinge. Ja kõik juuresolijad ütlesid naisele: 
"Allahi nimel, jäta see, et sinu mees ja su laste isa saaks edasi elada!" Aga naine 
hüüdis: "Ei anna ma talle enne rahu, kui ta ära räägib! Kas või surgu!" Selle peale jäid 
kõik vakka. Ja siis tõusis kaupmees püsti ja läks lauta, et seal kaevu juures viimast 
pesemist sooritada ja siis tagasi tulles kõik ära rääkida ja hinge heita. Aga kaupmehel 
oli kukk viiekümne kanaga ja veel oli tal koer. Ja ennäe, mees 

kuulis, kuidas koer hurjutab kukke ning ütleb talle: "Või sinu meel on rõõmus, kui 
meie peremees hakkab surema!" - "Kuidas nii?" küsis kukk, ja koer kandis talle kogu 
loo ette, mille peale kukk hüüdis: "Allahi nimel, meie peremehel on vähe aru peas! 
Näe, mul on viiskümmend naist - kord lepin ühega, kord klapin teisega; aga 
peremehel on ainult üks naine, ja tema ei tea, kuidas sellega ringi käia. Ta peaks 
moorusvitsad võtma ja käsikambris naisel naha tuliseks parkima, kuni see tossu välja 
viskab või siis tõotab, et ta enam midagi ei päri." Aga kaupmees kuulis sõnu, mis 
kukk koerale lausus," jutustas vesiir oma tütrele Sahrazadile, "ja mina teen sinuga 
niisamuti nagu tegi kaupmees oma naisega."- "Ja mis ta siis tegi?" küsis Sahrazad. Ja 
vesiir jätkas juttu: "Ta murdis moorusvitsad, peitis need käsikambrisse ja kutsus naise 
sinna, öeldes: "Tule siia, ma räägin sulle käsikambris kõik ära ja heidan siis seal 
hinge, et teiste silma alt ära oleks."Ja naine tuligi temaga käsikambrisse, ja siis pani 
kaupmees ukse lukku ja nüpeldas naise vaeseomaks, nii et see pistis viimaks lõugama: 
"Anna andeks!" Ja siis suudles naine mehel käsi ja jalgu ja tõotas heaks hakata ja tuli 
koos mehega kambrist välja, ja tema sugulased ja kõik kokkutulnud rõõmustasid, ja 


4Vana kombe kohaselt, iseäranis V1I-IX saj pandi tütarlapsi mehele onupoegadele, kuid "1001 öö" juttudes ei pruugi 
viide abielupoolte nõbulusele tähendada tegelikku sugulust, vaid viitab enamasti mehe ja naise heale läbisaamisele. 


meest-naist elasid kõige sõbralikumal kombel kuni surmani." Aga kui vesiiri tütar oli 
isa ära kuulanud, ütles ta: "Tahan teha seda, milleks saatus on mind määranud." 

Ja siis pani vesiir tütre pidurüüsse ja viis tema valdjas Sahrijari ette. Sahrazad aga 
õpetas nooremat õde ja ütles talle: "Kui ma jõuan valitseja juurde, siis saadan ma sinu 
järele, ja kui sa tuled ja näed, et valitseja on minu läbi rahuldust leidnud, siis ütle aga: 
"Oo Õeke, räägi meiega ja jutusta meile midagi, mis unetut ööd lühendaks"-ja ma 
jutustangi sulle midagi, millest kujuneb Allahi tahtel meie pääsemine.” 

Ja ennäe, vesiir, Sahrazadi isa, tõigi tütre valitseja ette ja valdja meel läks rõõmsaks 
ja ta küsis: "Kas tõid mulle, mis vaja?" 

Ja vesiir vastas: "Jah!" Ja Šahrijar tahtis Sahrazadi kaasa võtta, aga neiu puhkes 
nutma, mille peale valdjas küsis: "Mis sul viga on?" Sahrazad ütles: "Oo valitseja, 
mul on väike õde ja ma tahan temaga jumalaga jätta.” 

Ja valitseja saatis siis Dunjazadi järele ja see tuli oma õe juurde, kallistas teda ja 
istus sängi kõrvale põrandale. Ja siis tegi Sahrijar Sahrazadi enda omaks, ja nad 
hakkasid juttu ajama, ja noorem õde ütles Sahrazadile: "Allahi nimel, õeke, jutusta 
meile midagi, mis lühendaks unetuid öötunde." 

"Heal meelel ja kergel keelel, kui laitmatu valitseja lubab,” kostis Sahrazad. Kui 
unepuuduse käes vaevlev valdjas oli neid sõnu kuulnud, läks tal meel mõnusa jutu 
ootusest rõõmsaks ja ta lubas lahkesti. 

ll. KALAMEHE LUGU 


TV-% 


MINU kõrvu on küündinud, 00 õnnelik valitseja,” ütles Sahrazad, "et kord elanud 
kalamees, kel palju aastaid turjal, ja sellel kalamehel olnud naine ja kolm last ja ta 
elanud vaesuses. Ja tal olnud kombeks oma võrku iga päev neli korda vette visata; ja 
näe, ükskord läks ta keskpäeva aegu välja ja jõudis mereranda ja pani oma korvi maha 
ja tõmbas ürbihõlmad üles ja läks merre ning viskas võrgu vette. Ta ootas, kuni võrk 
oli alla vajunud, ja korjas nööriotsad kokku, ja kui ta tundis, et võrk ori raskeks 
muutunud, katsus ta seda välja tõmmata, aga ei suutnud; ja siis tuli ta võrguotsaga 
kaldale, lõi seal talva maasse, sidus võrguotsa selle külge, võttis riidest lahti ja hakkas 
võrgukohas sukelduma, ja ta proovis õnne senikaua, kuni sai võrgu viimaks veest 
välja. Siis läks ta meel rõõmsaks, ta tuli kaldale, pani riided selga ja astus võrgu 
juurde, aga ta leidis selle seest eesliraipe, mis oli võrgu katki käristanud. 

Kui kalamees seda nägi, läks ta meel mustaks ja ta hüüdis: "Pole väge ega võimu 
kellelgi peale Allahi, kõrge ja suure! See on tõepoolest imeline toidupoolis!" ütles ta 
seejärel ja lausus: 


"Oo sina, kes sünköödel huku sees raadad, 
miks vaeva sa näed, mida loodad sa saada? 


Su vaevatööd vaatavad ükskõiksed tähed, kuid sina ei hooli: taas lähed ja lähed. 
On ime, et vette sa siiski ei nõrke, 
kui lainetemöllus pead tõmbama võrke. 

Kuid saatus su saagi just sellele jagab, 


kes vaeva ei näe ja kes priskesti magab. 


Su kaladest paksmagu punnitab kõhtu: 
paks mõnuleb vaid: olgu hommik või õhtu! 


Su püütu, näe, teisel on katlasse panna. 
Meid juhatab Looja, kes võtab ja annab.” 


Siis aga ütles ta endale: "Kähku tööle! Taeva arm ei jää tulemata, kui suur Allah 
seda tahab!" Ja veel lausus ta järgmised värsid: 


"Eks õnnetus näi tihti rannata. 
Mis paremat teha sul: kannata! 


Ei ole kaeblemine õige tee, 
sest kuulab see, kes iial head ei tee." 


Seepeale heitis ta eesli võrgu seest välja ja väänas võrgu kuivaks. Ja kui tal oli võrk 
välja väänatud, siis seadis ta selle korda, sammus merre, hüüdis "Allahi nimel!" ja 
viskas võrgu uuesti vette. Ta ootas, kuni võrk oli alla vajunud. Ja ennäe, võrk muutus 
raskeks, ta oli kõvasti vees kinni - kõvemini kui enne. Ja kalamees mõtles, et see on 
kala. Ta sidus jälle võrguotsa talva külge, võttis riidest lahti, ronis vette ja sukeldus nii 
kaua, kuni sai võrgu viimaks lahti. Ta nägi ränka vaeva, enne kui võrgu kuivale sai, ja 
ta leidis sealt suure kannu, mis oli liiva ja muda täis. Ja kui kalamees seda nägi, 
muutus ta meel kurvaks ja ta lausus: 


"Oi saatus, aitab sellest mängust karmist! 
Nüüd oleks juba enam leebust tarvis! 


Kas asjata ma püüan toidupoolist? 
Kas surnud on see vaim, kes minust hoolis? 


Või surnud äkki kõik, kel hele hari? 
Ehk alles ainult tume lollikari?" 


Seejärel viskas ta kannu kus seda ja teist, väänas võrgu välja, puhastas selle ära, 
palus suurelt Allahilt armu, tuli kolmat korda mere äärde ja 

viskas võrgu veel kord vette. Ja ta ootas ära, kuni võrk oli alla vajunud, ja hakkas 
siis võrku välja tõmbama, aga ta leidis võrgust vaid klaasi-ja potikilde ning konte. 
Suures nördimuses ja meelehärmis puhkes ta nutma ja lausus: 


"Ei ole sa peremees asjade ülle, 
ei kuku sul varandus võluväel sülle. 


On määratud ette su õnn ja su rõõm: 
kes rõõmuta siin, seda seal ootab sõõm. 


Küll piinab sind saatus, kui ausasti elad! 


Kui kaotad sa au, kohe kõrgele helad. 


Too kergendust, surm! Päästa elust nii jälgist! 
Seal söönuks saab hing, mis siinilmas nälgis. 


On vaenemees üksi vaid inimesväärne, 
kuid kõntsa on täis kõik aujärjeäärne. 


Uks lind lendab igasse maailmakaarde, 
kuid teine on eluaeg istunud aardel.” 


Siis pööras ta pilgu taeva poole ja ütles: "Jumal taevas, sa tead, et ma viskan võrgu 
vette ainult neli korda päevas. Kolm korda olen ma juba visanud ja pole midagi 
saanud. Oo jumal, saada mulle vähemalt seegi kord peatoidust!" 

Seejärel nimetas kalamees Allahi nime ja viskas võrgu merre. Ja kui ta oli võrgu 
allavajumise ära oodanud, hakkas ta sikutama, aga ei suutnud välja tõmmata, ja oli 
selge, et võrk on põhja kinni jäänud. "Pole väge ega võimu kellelgi peale Allahi!" 
hüüdis kalamees ja lausus: 


"Siit hädaoru põhjast mõrusui 
ma kogu elu peale sülgan: ptüi! 


Nii pilvitu on taevas elu-aol, 
kuid must kui mürgipeeker päevakaol. 


Kuis olla võib, et õnne kehastus 

nii kähku varises ja pehastus?” 

Ta võttis riidest lahti ja sukeldus võrgu järele ja nägi selle kallal vaeva, kuni sai 
võrgu kuivale. Siis laotas ta võrgu laiali ja leidis sealt kollase vaskkannu, kus oli 
midagi sees ja mille kael oli tinapunniga kinni pitseeritud, ja pitseriks oli meie isanda 
Suleiman ibn Daudi? sõrmuse jäljend - rahu olgu suure Suleimaniga ja ta isa Daudiga! 
Ja kui kalamees seda kannu nägi, läks ta meel rõõmsaks ja ta hüüdis: "Ma müün selle 
vaseseppade turul maha, see maksab oma kümme kulddinaari°!" Siis pani ta kannule 
käed külge ja leidis selle raske olema ja nägi, et see on tihedasti suletud, ja ta ütles 
endamisi: "Kui õige vaataks, mis seal sees on! Teen ta lahti, vaatan, mis seal on, ja 
müün siis maha!" Ja ta võttis noa ja kaapis sellega tina, kuni sai selle kannu pealt 
lahti, ja pani kannu külili ja loksutas seda, et sisu välja voolaks, aga sealt ei voolanud 
midagi välja, ja see pani kalameest kangesti imestama. Aga siis hakkas kannu seest 
suitsu immitsema ja suits tõusis pilvedeni taeva all ja roomas mööda maapinda, ja kui 
kogu suits oli välja tulnud, hakkas see võbinal-vabinal sambaks tupruma, ja see 
suitsusammas võttis viimaks džinni kuju, kelle pea oli pilvedes ja jalad maa peal. Ja 
pea oli tal otsekui mošeekuppel, käed nagu viglad, jalad otsekui mastid, suu nagu 


SSuleiman ibn Daud - tuntud nii koraanist kui ka piiblist (piiblis Saalomon, Taaveti pOEg, Juudamaa 
kuningas), muhamedlike pajatuste üks lemmikkangelasi. Suleimani sõrmusesse olevat 
graveeritud Allahi üheksakümne üheksa nime hulgast kõige vägevam ja salajasem, 
mille teadmine annab inimestele võimu džinnide, lindude ja tuulte üle. 


6Dinaar - kuldraha, mille väärtuseks Egiptuses XII-XV saj oli umbes viis kuldrubla. 

koobas, hambad nagu kivid, ninasõõrmed nagu korstnad ja silmad nagu kaks lampi. 
Väljanägemine oli tal sünge ja ihu oli tal jäle. 

Ja kui kalamees seda džinni nägi, hakkasid tal liikmed lõdisema ja hambad 
plagisema. Sülg kuivas tal keele kulgeja vaimusilm ei seletanud ainsamatki 
väljapääsu. Aga džinn hüüdis teda nähes: "Pole jumalat peale Allahi ja Suleiman on ta 
prohvet!” 

Ja pistis seejärel lõugama: "Oo Allahi prohvet, ära tapa mind! Sinu sõna saab mulle 
seaduseks, ei hakka ma enam kunagi sulle vastu!" Ja kalamees kostis talle: "Oo džinn, 
sa räägid, et Suleiman on Allahi prohvet, aga Suleiman on juba tuhat kaheksasada 
aastat surnud ja meie elame üle maailmalõpueelseid päevi. Räägi mulle, mis sinuga 
juhtus ja mispärast sa sellesse kannu ronisid?” 

Ja kui džinn oli kalamehe sõnu kuulnud, hõiskas ta: "Pole jumalat peale Allahi! 
Tunne rõõmu, oo kalamees!" - "Millega sa mind siis rõõmustad?" küsis kalamees. Ja 
džinn kostis: "Sellega, et ma notin su otsekohe maha kõige koledamal kombel.” - 
"Niisuguse jutu pärast, 00 

džinnide ülem, võid sa ilma jääda Allahi kaitsest!" karjatas kalamees. "Oo äraneetu, 
kuidas küll tuleb sul pähe mind tappa ja milleks sul seda vaja on - ometi päästsin just 
mina su kannu seest välja, ometi tirisin just mina su merepõhjast üles ja tõmbasin 
kuivale.” - "Eks soovi siis, mis surma sa tahad surra ja mis viisil tapetud saada!" ütles 
džinn. Ja kalamees hüüdis: "Mis paha olen ma teinud, et sa mind nõnda nuhtled?" - 
"Las ma räägin sulle oma 100, oo kalamees,” ütles džinn. Ja kalamees kostis: "Räägi 
pealegi, aga tee lühidalt, sest mul on hirm naha vahel.” 

"Tea, 00 kalamees," ütles džinn, "et mina kuulun nende usutaganejatest džinnide 
hulka, kes ei kuulanud Suleimani, Daudi poja sõna — rahu olgu nende mõlemaga! -, 
mina ja džinn Sahr olime kanged vastu hakkama. Ja Suleiman saatis teele oma vesiiri 
Assaf ibn Barahhia, kes tõi mu vägisi ja täies alanduses Suleimani juurde. Ta pani mu 
Suleimani jalgade ette, ja kui Suleiman oli mind näinud, kutsus ta endale Allahi minu 
vastu appi ja pani mulle ette võtta vastu õige usk ja tunnistada Allahi ülemvõimu, aga 
mina tõrkusin vastu. Ja siis käskis ta tuua selle kannu ja pani mu sinna sisse vangi ja 
pitseeris kannu tinapunniga kinni, ja pitseriks lõi ta Allahi kõige vägevama nime, 
andis siis käsu teistele džinnidele, need võtsid mu kaasa ja viskasid ulgumerre. Ja ma 
saatsin merepõhjas mööda sada aastat ja laususin oma südames: "Selle, kes mu siit 
päästab, teen ma igavesti rikkaks." Aga läks mööda veel sada aastat ja kedagi ei 
tulnud. Ja kui see teine aastasada oli mööda läinud, ütlesin ma: "Sellele, kes mu siit 
päästab, avaldan maapõue varandused." Aga päästjat ei tulnud. Ja mööda läks veel 
nelisada aastat. Ja siis ma ütlesin: "Sellel, kes mu siit päästab, täidan kolm soovi.” 
Aga päästjat ei tulnud ikka. Ja siis läks mul meel vihast vahutama ja ma ütlesin 
südametäiega: "Selle, kes mu nüüd päästab, notin maha, aga annan talle valida, mis- 
sugust surma ta tahab surra!" Ja just nüüd tulid sina ja päästsid mu, ja nõnda ma 
annangi sulle valida, missugust surma sa tahad surra.” 

Kui kalamees oli džinni sõnu kuulnud, hüüdis ta: "Oh seda Allahi imet küll! Ja 
mina, loll, tulin sind päästma alles nüüd! Ära tapa mind, ja Allah ei lase ka sinul 
surra," ütles ta džinnile. "Ära hukuta mind, või vastasel korral annab Allah su 
hukutajale võimu sinu üle." — "Sinu surm on paratamatu. Vali juba ükskord, mis 
surma sa tahad surra," ütles džinn. 

Ja kui kalamees nägi, et džinnil on tõsi taga, siis pöördus ta uuesti hiiglase poole ja 
ütles: "Halasta mu peale kas või selle tasuks, et ma su päästsin.” - "Aga mina jälle 
tapan su just sellepärast, et sa mu päästsid!" hüüdis džinn. Ja kalamees ütles: "Oo 

džinnide seik! Mina tegin sulle head, aga sina vastad mulle halvaga! Ega see vale 
pole, mida luulesõna ütleb: 

"Me tegime head neile - halvaga vastasid nad: 

nii käituvad nurjatud, reostavad kurjaga maad! 


Ei heategu halbade vastu sul kasu küll too. 
Kes pakub hüäänile verd ja veel õhutab - joo?" " 


Kui džinn oli kalamehe sõnu kuulnud, hüüdis ta: "Ära parem venita, surma käest 
pole sul pääsu!" Kalamees aga mõlgutas mõtet: "Tema on ainult džinn, aga mina olen 
ju inimene, kellele Allah on kinkinud täiuslikuma mõistuse. Küll ma välja mõtlen, 
kuidas seda tänamatut ja jõledat džinni oma kavaluse ja oiuga hukutada, enne kui ta 
mulle otsa peale jõuab teha.” 

Siis ütles ta džinnile: "Nii et mul pole siis surma käest pääsu?" Ja džinn kostis: 
"Nõnda neh!" Ja selle peale hüüdis kalamees: "Ma vannutan sind selle vägevaima 
nimega, mis on graveeritud Suleimani, Daudi poja pitserisõrmusele - rahu olgu nende 
mõlemaga. Ma tahan sult üht asja küsida. Luba, et vastad tõtt." - "Olgu nii,” kostis 
džinn, "küsi, aga tee lühidalt." Vägevaima nime mainimine oli pannud džinni üle kere 
värisema ja vabisema. Ja kalamees lausus: "Kuidas sa said selle kannu sees olla, kui 
isegi su jalg ega su käsi ei mahu sinna sisse? Kuidas võis see võimalik olla?" - "Kas 
sa siis ei usu, et ma olin seal sees?" röögatas džinn. "Ma ei saa seda kuidagi uskuda, 
kuni ma pole seda oma silmaga näha saanud,” kostis kalamees...” 

Ja hommik jõudis kätte ning katkestas Sahrazadi jutulõnga. 

Aga kui oli käes neljas ööaeg, lausus väike õde: "Kui sa veel magada ei taha, siis 
lõpetad ehk oma jutu.” 

Ja Sahrazad jutustas edasi: 

"Minu kõrvu on küündinud, oo õnnelik valitseja, et kalamees ütles džinnile: "Ma ei 
saa kuidagi uskuda, kuni ma pole seda oma silmaga näha saanud." Seepeale hakkas 
džinn end raputama ja sopsutama ja muutus suitsuks mere kohal, mis tuprus sambaks 
ja hakkas siis tasapisi kannu suust sisse vajuma, kuni lõpuks oligi kogu suits kannu 
sees. Ja nüüd haaras kalamees kähku pitseriga tinakorgi ja pani kannule punni ette ja 
pistis džinni peale karjuma: "Vali nüüd, missugust surma sa tahad surra! Allahi nimel, 
ma viskan su merre ja ehitan endale siia maja ja ma ei luba siin kellelgi kalu püüda, 
vaid ütlen kõigile: "Siin põhjas on džinn, ja igaühel, kes ta välja tõmbab, laseb ta 
valida, mismoodi see tahab surra ja maha tapetud saada!" 

Kui džinn oli kalamehe sõnu kuulnud, tahtis ta vangistusest välja tulla, aga ei 
suutnud, sest Suleimani pitser oli temast vägevam. Ja ta 

sai aru, et kalamees oli tema üle trumbanud, ja ütles: "Ma tegin sinuga nalja!" Aga 
kalamees hüüdis: "Sa valetad, oo põlastusväärseim džinnide hulgast ja kõige räpasem 
ning tühisem kõigi koletiste seast!" Ja siis hakkas ta kannu mereranna poole viima, 
aga džinn pani lõugama: "Mis sa tahad minuga teha, oo kalamees?" Ja kalamees 
kostis vastu: "Ma viskan su merre. Sa oled seal niikuinii juba tuhat kaheksasada aastat 
mööda saatnud. Mina sunnin sind seal mööda saatma kogu ülejäänud aja viimse 
kohtupäevani. Kas ma siis ei öelnud sulle: "Halasta mu peale, ja Allah halastab sinu 
peale; ära tapa mind, või muidu tapab sind Allah!", aga sina ei võtnud mu sõnu kuulda 
ja tahtsid mind tüssata, ja Allah andis su minu kätte ja mina trumpasin su üle.” 

"Päästa mind lahti, ja sa saad mu armu osaliseks," ütles džinn. Aga kalamees 
hüüdis: "Ära valeta, nurjatu! Mina ja sina oleme nagu valdjas Junani vesiir ja tohter 

Duban." — "Kes need nihukesed on - see valdjas Junani vesiir ja see tohter Duban?" 
päris džinn. 


IV. LUGU VALDJAS JUNANI VESIIRIST 

EA, 00 džinn," hakkas kalamees pajatama, "et ennemuiste, am-muläinud ajal ja 
aastasajal, valitsenud pärslaste linnas ja roomlaste maal” valdjas, kelle nimi olnud 
Junan. Ja ta olnud rikas ja vägev ning käsutanud väehulkasid ja kõiksugu 
ihukaitseväge, aga ihu olnud tal pidalist puretud ja kõik tohtrid ning soolapuhujad 
olnud selle vastu võimetud. Ja valdjas võtnud muudkui rohtusid ja pulbreid sisse ja 
võidnud end võietega, aga polnud rohtu, mis oleks avitanud, ja ükski tohter ei osanud 
teda terveks ravida. Ja siis saabus valdjas Junani linna suurtohter, kellel oli palju 
aastaid turjal ja keda kutsuti tohter Dubaniks. Ta oli lugenud Kreeka, Pärsia, 
Bütsantsi, Araabia ja Süüria raamatuid ja tundis nii tohterdamiskunsti kui ka 
täheteadust ja tal olid selged kõik ilmavärgi seadused ja pügalad ning see, mis kasu 
või kahju võib neist tõusta, ja ta tundis kõiki taimi ja rohtusid, nii värskest kui 
kuivanud peast, nii kasu kui ka kahju poolest, ja ta oli ära õppinud koguni mõt- 
teteaduse kõigi muude teadustega tükkis. 

Ja kui see tohter oli linna jõudnud ja seal juba mõned päevad olnud, siis sai ta 
kuulda valdjast ja tolle ihu purevast pidalist, millega Allah oli võtnud meest proovile 
panna, ja sellest, et teadmamehed ja tohterdajad ei suuda valdjat terveks ravida. Ja kui 
see asi oli tohter Dubani kõrvu küündinud, saatis ta kohe terve öö asjatoimetustes 
mööda, ja niipea kui hommik oli kätte jõudnud ja valguses särama ja hiilgama löönud, 
pani ta oma kõige paremad rõivad selga ja läks valdjas Junani juurde. Kui tohter oli 
valdja jalge ees maad suudelnud, soovis ta Junanile igavest kuulsust 

ja hüveolu ja see soov oli tal haruldaselt hästi sõnusse seatud, aga seejärel esitles ta 
ennast ja ütles: "Oo valitseja, ma olen kuulnud, et ihuhäda on sulle kallale tulnud ja 
terve tohtrivägi ei leia abinõu selle väljaravimiseks. Aga vaat mina ravin sind, 00 
valitseja, terveks ja ma ei hakka sulle sealjuures rohtusid sisse jootma ega sinu ihu 
võietega võidma.” 

Kui valdjas Junan oli neid sõnu kuulnud, pani ta neid imeks ja hüüdis: "Kuidas sa 
küll sellega hakkama saad? Allahi nimel, kui sa mind terveks ravid, siis teen ma 
rikkaks sinu ja su lapselapsed takkaotsa ja ma teen su heaks kõik ja sa saad endale, 
mida iganes ihkad. Ja veel teen ma sinust oma lauakaaslase ja soosiku!" Siis 
autasustas valdjas Junan tohtrit aurõivastega ja näitas ta vastu armulisust üles ja päris 
talt: "Kas sa tõesti ravid mul selle tõve küljest ilma rohtude ja võieteta?" Ja tohter 
kostis: "Jah, ravin küll." Ja valdjas pani seda äärmiselt imeks ja lausus: "Oo tohter, ma 
ei jõua ära oodata seda päeva ja tundi, kus su sõnad teoks saavad. Tee nii kähku, kui 
saad." - "Sinu sõna on seadus," kostis tohter, "juba homme on käes see päevja see 
tund."Ja seejärel läks ta lossist alla linna ja üüris seal maja ja pani sinna oma raamatud 
ja rohud ja kihvtid, ja siis võttis ta mõningaid taimekihvtisid ja maarohtusid ja kallas 


7See ütlus pole parem kui eestlaste "Pariisi linnas Londonis". Roomlaste maaks nimetasid araablased Ida-Rooma riiki 
ehk Bütsantsi. 

need kroketihaamrisse, mille ta oli enne ära õõnestanud. Seejärel pani ta haamrile 
varre taha ja kinnitas nööriga varre külge osavasti puukera. Ja järgmisel hommikul, 
kui need ettevalmistused olid lõpule viidud, läks tohter valdja juurde, ja kui ta tema 
aujärjeni oli jõudnud, suudles ta valdja jalge ees maad ja tegi Junanile ettepaneku 
sõita turniiriplatsile ja hakata seal kroketit mängima. Aga valdja ümber seisid emiirid 
ja õukondlased, vesiirid ja teised aukandjad. Ja enne veel, kui valdjas turniiriplatsile 
jõudis, astus tohter Duban ta juurde ja ulatas talle haamri ja ütles: "Võta see haamer ja 
hoia seda, näe, siit varrest ja kappa mööda platsi ringi ja siruta end hobuse seljas hästi 
väljaja viruta aga kera pihta, kuni sul käsi ja ihu higiseks tõmbuvad ja rohi su käe 
seest üle kogu keha laiali valgub. Ja kui mänguaeg on otsas ja rohi üle keha laiali 
valgunud, siis pöördu lossi tagasi ja mine sauna ja pese end puhtaks ja heida magama. 
Nõnda saad sa terveks, ja lõpp lool.” 

Ja siis võttiski valdjas Junan tohtri käest haamri ja haaras sel varrest kinni ja istus 
ratsu selga ja viskas kera enda ette maha ja hakkas seda taga ajama ja jõudis sellele 
järele ja 1õ1 kõigest jõust pihta, haamrivars endal kõvasti pihku surutud. Ja ta lõi 
muudkui kerale pihta ja ajas seda taga, kuni ta käsi ja kogu ta ihu higiga kattusid ja 
rohusegu vart pidi pihku valgus. Ja kui tohter Duban siis nägi, et rohi on laiali 
valgunud üle kogu valdja keha, siis käskis ta tollel lossi tagasi pöörduda ja jalamaid 
sauna minna. Ja valdjas Junan läkski aega viitmata tagasi ja käskis enda jaoks 

sauna vabaks teha. Ja saun tehti vabaks ja sängiseadjad ruttasid sängi seadma ja 
orjad jooksid üksteise võidu valdjale puhast pesu andma. Ja valdjas läks sauna ja pesi 
end hästi puhtaks ja pani puhtad rõivad selga ja tuli siis saunast välja ja sõitis lossi ja 
heitis magama. Vaat mis juhtus valdjas Junaniga. Aga mis puutub tohter Dubanisse, 
siis läks see oma koju ja lasi öösel silma looja, aga kui hommik kätte jõudis, tuli ta 
valitseja juurde ja palus luba sisse astuda. Ja valdjas käskis tal sisse tulla; ja tohter 
astuski sisse ja suudles maad võimumete jalge ees ja tõi laulval häälel kuuldavale 
järgmised värsid, milles peitus vihje valdja kohta: 


"See, mis väärt, su võtab oma varju, 
kui sa teda isaks hüüdma harjud. 


Kui sa aga ütled temast lahti, 
isaks pidada võid paljast prahti. 


Hommikuti pööra pilgud itta, 
pimedus ei haju Allahita. 


Kui su silmad saavad päevasära, 
sa ei pelga aja kihvtist pära. 


Tõusku taeva oma armu kumal, 
pilved löögu laiali mu jumal! 


Oma heldust pillab päratult ta, 
kuigi kõrgel hoiab oma tuld ta.” 


Kui ta oli lõpetanud nende värsside lugemise, tõusis valdjas püsti ja embas teda ja 


pani ta enda kõrvale istuma ja kinkis talle kallihinnalised rõivad. (Sest valdjas, kui ta 
oh saunast välja tulnud, vaatas oma ihu üle ja ei leidnud sealt enam vähimatki 

pidalimärki ja ihu oli tal muutunud puhtaks nagu selge hõbe, ja valdja meel sai selle 
üle kangesti rõõmsaks ja tema põu paisus.) Kui aga hommik oli kättejõudnud, tuli ta 
riiginõukogu saali ja istus aujärje peale ja õukondlased ja riigi aukandjad tõusid tema 
ees püsti ja tohter Duban astus tema aujärje ette, ja kui valdjas seda märkas, tõusis ta 
kähku püsti ja asetas tohtri enda kõrvale istuma. Ja juba kaeti kangesti uhke 
söömalaud ja valdjas sõi Dubaniga ühes lauas ja ajas tohtriga kogu selle päeva 
vahetpidamata juttu. Kui aga öö oli kätte jõudnud, andis valdjas Dubanile kaks tuhat 
dinaari (seda veel 

peale aurõivaste ja muude kinkide) ja pani tohtri oma kuningliku ratsu selga ja 
Duban ratsutas koju. Aga valdjas Junan ei lakanud tohtri kunsti imeks panemast ja 
lausus: "See tohter ravis mul välispidise tõve küljest ega võidnud mind seejuures 
mingisuguse võidega. Allahi nimel, vaat see on tõeline tarkus! Ja mina pean selle 
inimese vastu lugupidamist ja armu üles näitama ja ma pean tast tegema oma 
lauakaaslase ja kaasvestleja igaveseks ajaks!" Ja valdjas Junanil läks öö mööda 
rõõmumeelel, mida andis tervis ja tõve küüsist pääsemine. Ja kui hommik oli kätte 
jõudnud, tuli ta magamistoast välja ja istus troonile. Ja tema riigi aukandjad tõusid ta 
ees püsti, vesiirid ja emiirid aga istusid temast paremale ja vasakule. Siis nõudis Junan 
tohter Dubani ja viimane tuligi tema juurde ja suudles maad ta jalge ees, aga valdjas 
tõusis tema ees püsti ja pani ta oma kõrvale istuma. Ta sõi tohtriga ühes lauas ja 
soovis talle pikka iga, ja ta kinkis tohtrile rõivaid ja muid asju, ja ta ajas Dubaniga nii 
kaua juttu, kuni öö kätte jõudis - ja siis käskis valdjas anda tohtrile viis paari aurõivaid 
ja tuhat dinaari, ja tohter läks oma koju, endal valitsejat ülistavad sõnad suul. Ja kui 
hommik oli jälle kätte jõudnud, läks valdjas riiginõukogu saali ja õukondlased, 
vesiirid ja emiirid olid tema ümber. 

Aga valdja vesiiride seas oli üks jälgi moega paharet, patukott, kitsipung ja 
kadekops - paljast kadedusest ta koos seisiski. Ja kui see vesiir nägi, et valdjas on 
tohter Dubani oma lähikonda võtnud ja näitab tohtri vastu iseäralist armu üles, siis 
hakkas vesiir tohtrit kadestama ja tema vastu halba hauduma. Sest, nagu öeldakse, 
kellegi kops pole kadedusest prii, ja veel on öeldud, et ülekohtu uss närib südant. 
Tugev ajab ta sealt välja, aga nõrka jääb ta närima. Ja nõnda siis tuli see vesiir valdjas 
Junani ette ja suudles maad valdja jalge ees ja ütles: "Oo valitseja, kes sa kõrgud meie 
aastasaja üle! Sina oled see, kelle armu hõlma all ma olen üles kasvanud, ja 
sellepärast tahan ma sulle tähtsas asjas head nõu anda. Sest kui ma selle nõuande 
endale jätaksin, siis oleksin ma igavene sohipoeg; nii et kui sa käsid mul seda 
nõuannet anda, siis ma annan.” Vesiiri sõnad olid valitseja meeled ärevile ajanud, nii 
et ta päris: "Mis nõu sa siis annad?" Ja vesiir kostis: "Oo suursugune valdjas, 
ennemuiste öeldi: "Kes asja alustades ei mõtle lõpu peale, see pole oma saatusega 
sõber.” Ja ma näen, et valitseja ei tee õigesti, kui ta külvab kingitustega üle oma tohtri, 
sest see mees otsib tema riigile otsaja hukatust. Valitseja aga on tema vastu aina 
armuline olnud ja näidanud ta vastu üles kõige suuremat lugupidamist ja teinud ta 
lähemaks oma lähikondlastest, nii et mul hakkab valitseja pärast hirm.” 

Ja valitseja sattus suurde ärevusse ja kukkus näost ära ja küsis vesiiri käest: "Kelle 
kohta sa seda räägid? Kelle peale sa vihjad?" Ja vesiir ütles: 

"Kui sa magad, siis ärka üles! Minu näpp näitab tohter Dubani peale.” -"Häda 
sulle,” ütles valdjas, "see on minu sõber, ta on mulle kõigist teistest kallim, sest temap 
see ravis mind terveks millegagi, mis mu kätt puutus, ja see võttis mu küljest tõve, 
mille vastu olid võimetud kõik teised tohtrid. Temataolist pole meie ajal enam 
maailmas leida - ei hommiku- ega õhtumaal. Ja sina räägid tast sihukesi sõnu! 

Tänasest päevast peale määran ma talle palga ja palgapäeva ja ta peab saama iga kuu 
tuhat dinaari, aga isegi siis, kui ma annaksin talle poole oma riigist, oleks seda ikkagi 
vähe. Ja ma arvan, et sa räägid temast halba paljast kadedusest, just samasugusest 
kadedusest, millest olen kuulnud kõneldavat valdjas as-Sindbadi puhul..." " 

Ja hommik jõudis kätte ning katkestas Sahrazadi jutulõnga. 

Aga kui oli käes viies ööaeg, ütles väike õde vanemale: "Kui sa veel magada ei taha, 
siis lõpetad ehk oma jutu.” 

Ja Sahrazad jutustas edasi: 

"Minu kõrvu on küündinud, oo õnnelik valitseja, et valdjas Junan ütles oma 
vesiirile: "Oo vesiir, sirius on võimust võtnud kadedus selle tohtri vastu ja sa ihkad 
tema surma, aga mina hakkaksin teda taga nutma, nii nagu valdjas Sindbad nuttis taga 
oma jahikulli, kelle ta oli tapnud." - "Anna mulle andeks, oo valitseja üle aegade, aga 
kuidas see lugu käis?" päris vesiir.” 


RAHVASUU teab rääkida - aga eks Allah tea kõige paremini, alustas valdjas Junan, 
"et ennemuiste elanud üks valdjas Pärsia valdjate hulgast, kes armastanud 
lustilaskmist, jalutuskäike, jahipidamist ja püüniste panemist. Ja ta kasvatanud endale 
jahikulli ja ta polevat lahkunud kullist päeval ega öösel, nii et ta lindu kõik ööd läbi 
käsivarre peal hoidnud, ja kui ta läinud jahile, siis võtnud ta kulli endaga kaasa. 
Valdjas teinud kulli jaoks kuldse kruusi, mille riputanud linnule kaela, ja ta jootnud 
kulli sellest kruusist. Ja ükskord, kui valdjas parajasti aujärjel istus, tuli äkki tema 
juurde ülem-kullmeister ja ütles: "Oo valitseja üle aegade, paras jahipäev on kätte 
jõudnud." Ja valitseja käskis teele asuda ja jahikull istus ta käsivarrel, ja jahimehed 
sõitsid senikaua, kuni nad jõudsid ühte orgu, kus laotasid võrgud laiali. Ja äkki jäi 
sellesse võrku gasell, ja seepeale hüüdis valdjas: "Igaüks, kes laseb gasellil üle oma 
pea hüpata, peab surema.” 

Ja jahimehed tõmbasid võrgu gaselli ümber koomale, ja äkki jooksis gasell valdja 
ette ja jäi otsekui tagajalule istuma ja pani esijalad rinnale, otsekui hakkaks ta valdja 
ees maad suudlema. Ja valdjas noogutas gasellile, aga see hüppas tal üle pea ja kadus 
kõrbesse. Ja valdjas nägi, et ta kaaskondlased pilgutavad üksteisele silma, ja ta päris: 
"Oo vesiir, mis nad räägivad?" Ja vesiir kostis vastu: "Nad räägivad, et sina oled 
öelnud: "Igaüks, kes laseb gasellil üle oma pea hüpata, peab surema."" Ja siis hüüdis 
valdjas: "Minu pea olgu pandiks, et ma ajan teda nii kaua taga, kuni kätte saan!" Ja 
valdjas ratsutas gasellile jälgi pidi järele ja mägis-maalgi kapates ei kaotanud ta neid 
jälgi käest. Aga gasell tahtis paksu laande pageda ja siis laskis valdjas kulli tema peale 
lahti ja kull peksis 

gaselli senikaua tiibadega vastu silmi, kuni see pimedaks jäi ja pea kaotas. Ja valdjas 
võttis saua ja virutas sellega ja loom varises maha. Ja valdjas tuli ratsu seljast maha ja 
torkas gaselli surnuks ja nülgis looma ära ja riputas naha sadulakaare külge. Aga käes 
oli lõõskav keskpäev ja selles kuivas ning elutus rägapuhmastikus polnud leida tilkagi 

vett. Ja valdjat vaevas janu ja ratsugi tahtis juua - ja valdjas vaatas ringi ja märkas 
puud, millest voolas välja õlist vett. Võimumehel olid nahkkindad käes ja ta võttis 
kulli kaelast kruusi ja täitis selle veega. Ta pani kruusi enda ette, aga jahikull rähmas 
äkki tiivaga ja ajas selle ümber, ja siis võttis valdjas kruusi ja hakkas seda teist korda 
õliveega täitma ja kruus sai täis. Ta arvas, et kull tahab juua ja asetas kruusi kulli ette, 
aga kull lõi jälle tiivaga kruusi ümber. Ja valdjas vihastas kulli peale ja täitis kruusi 
kolmat korda ja pani selle ratsu ette, aga kull ajas kruusi veel kprd ümber. Ja seepeale 
hüüdis valdjas: "Karistagu sind Allah, oo õnnetu lind! Sa jätsid minu, mu ratsu ja 
iseenda ilma joogiveeta!" - ja ta lõi mõõgalöögiga linnul tiivad otsast. 

Ja siis hakkas lind peaga märku andma: "Vaata, mis on puuladvas!" Ja valdjas 
vaatas üles ja nägi puu otsas mürgist maopoega, ja see vedelik oli tema mürk. Ja 
valdja meel sai kahetsust täis, et ta oli kulli tiivad otsast raiunud, ja ta tõusis ja istus 
ratsu selga ja ratsutas minemaja ta jõudis oma jahisaagiga telgi juurde tagasi. Ta andis 
gaselli koka kätte ja ütles: "Võta ja prae ära!", aga siis istus ta troonile ja kull oli tal 
käsivarre peal. Ja äkki kriisatas lind ja heitis hinge, ja ka valdjas pistis kurbuse ja 
südamevaeva käes kisendama, et ta oli ilmaasjata tapnud kulli, kes oli tema hukatusest 
päästnud. See ongi kogu valdjas as-Sindbadiga juhtunud lugu." 

Kui vesiir oli valdjas Junani sõnu kuulnud, ütles ta: "Oo aukõrge valitseja, ega see 
tohter siis mulle pole paha teinud. Ta pole mulle vähimatki kurja teinud ja minu 
tegusid juhib ainuüksi kahjutunne sinu vastu. Võta teadmiseks, et mu sõnad on õiged, 
või vastasel korral hukkud sa nõndasamuti, nagu hukkus see vesiir, kes sepitses kurja 
ühe valitseja vastu.” - "Räägi, kuidas see lugu oli," päris valdjas Junan. 


ühtaatdalaaldkldaldaloklakkokkoklok 


VI. LUGU SALAKAVALAST VESIIRIST 


TEA, 00 valitseja," ütles vesiir, "et ühel valdjal oli vesiir, aga sellel valdjal oli ka 
poeg, kes armastas jahti pidada ja püüniseid panna, ja see tema isa vesiir viibis alati 
temaga. Sest valdjas, noormehe isa, oli käskinud vesiiril ikka olla printsi juures, 
ükskõik kuhu see ka ei läheks. Ükskord läks noormees jahile ja tema isa vesiir läks 
temaga kaasa ja nad ratsutasid koos. Ja vesiir nägi suurt metslooma ja ütles printsile: 
"Näe, kus metsloom! Kihuta talle järele!" Ja prints kihutaski loomale järele ja kadus 
silmist, aga metsloom jõudis ta eest kõrbesse pageda. Ja prints kaotas pea ega 
teadnud, kuhu kanti keerata ja mis ilmakaarde sammu seada, kuni ta äkki nägi, et 
teepervel istub neiu ja nutab. 

"Kes sa oled?" päris prints neiu käest. Ja neiu kostis: "Ma olen ühe India valitseja 
tütar ja ma ratsutasin kõrbes ringi, aga ratsutades tuli mulle kange uni peale ja ma 
kukkusin ratsu seljast maha ja nüüd olen ma oma teekaaslased käest kaotanud ja ise 
sootuks ära eksinud." Ja kui prints oli neiu sõnu kuulnud, hakkas tal neiust kahju ja ta 
võttis neiu oma ratsu selga enda taha istuma ja sõitis edasi. Ja kui nad mingitest 
varemetest mööda sõitsid, ütles neiu: "Oo isand, ma tahan sinna asjale minna," ja 


prints lasigi ta varemete juures maha. Ja neiu läks varemetesse ja jäi sinna kauaks ja 
prints, ootamisest tüdinud, läks talle sinna järele, teadmata, kellega tal on tegemist. 
Aga nüüd nägi prints ära, et see oli koll8, kes rääkis oma lastele: "Kas teate ka, 
lapsed, kui rasvase onkli ma teile täna tõin!" Ja lapsed kostsid seepeale: "Too aga siia, 
emmekene, 

et me temast oma kõhud täis saaksime!" Ja kui prints oli neid sõnu kuulnud, sai talle 
selgeks, et hukk on silmaga näha, ja tal hakkas hirm oma naha pärast ja ta püksid 
hakkasid püüli sõeluma. Ta läks tagasi, aga kollgi oli varemete vahelt välja tulnud ja 
nägi, et mehel on justkui hirm naha vahel ja jänes püksis. Ja seepeale ütles koll: "Mis 
sa kardad?" - "Mul on vaenlane ja ma kardan teda,” kostis prints. "Aga sa ütlesid ju, et 
sa oled valitseja poeg?" küsis koll; ja prints kostis: "Jah, olen küll." Ja seepeale ütles 
koll: "Võiksid ju anda oma vaenlasele raha, et ta sind rahule jätaks.” - "Teda ei 
rahulda raha, vaid ükspäinis minu elu," kostis prints, "ja ma kardan oma naha pärast. 
Mul on kuri karjas." - "Kui sul on, nagu sa ütled, kuri karjas, eks kutsu siis Allah appi, 
küll tema päästab sind tigeda vaenlase küüsist ja kõige muu koleduse käest, mis sulle 
hirmu nahka ajab,” ütles koll. Ja prints tõstis pilgu taeva poole ja hüüdis: "Oo sina, 
kes sa appihüüdjat avitad ja kurja karistad, oo jumal, võta mindki avitada minu 
vaenlase vastu ja tõuka ta minust eemale! Sa võid ju tõepoolest korda saata kõike, 
mida iganes tahad!" Ja kui koll ta palvet kuulis, läks ta eemale, aga prints ratsutas oma 
isa juurde ja jutustas talle vesiiri teguviisist. Ja valdjas kutsus vesiiri väljaja lõi ta 
maha. 

Ja kui sina, 00 valitseja, usaldad seda tohtrit, siis tapab ta sind kõige koledamal 
kombel. See, kellele sa head teed ja kelle sa oled lähikonda võtnud, hukutab veel sind. 
Ta ravis sul ihutõve küljest millegagi, mille sa pihku võtsid. Ja sa ei või iial kindel 
olla, et ta ei tapa sind millegagi, mille sa pihku võtad.” 

"Sul on õigus, 00 vesiir,” ütles valdjas Junan, "saagu nii, nagu sa ütled, 00 
heasoovlik vesiir! Küllap tuli see tohter tõesti siia kui maakuulaja, kes ihkab mu 
surma, ja kui ta ravis mind terveks millegagi, mille ma pihku võtsin, siis võib ta mind 
hukutada millegagi, mida ma ainult nuusutan.” 

Seejärel ütles valdjas Junan vesiirile: "Oo vesiir, mis ma temaga peale hakkan?" Ja 
vesiir kostis: "Saada otsekohe talle järele, et ta su ette ilmuks, ja kui ta tuleb, siis raiu 
tal pea maha. Sa pääsed nõnda kurja küüsist ja tohtri pihust. Tüssa teda enne, kui tema 
sind jõuab tüssata!" - "Sul on õigus, oo vesiir!" hüüdis valdjas ja saatis tohtri järele; ja 
see ilmus rõõmsal meelel võimumehe ette, teadmata, mis saatuse on halastaja Allah 
talle määranud, ja selle kohta on laulusalm öelnud: 


"Oo, süda, rahune ja ära saatust pelga — 
hea-halva niikuinii laob Looja sulle selga! 


Kõik ikka läheb nõnda, nagu Allah seab — 

sa sestap seadimatust pääsed ju, kas tead!" 

Ja kui tohter valitseja ette jõudis, lausus ta järgmised värsid: 


"Kui poleks sulle nõnda tänulik mu meel, 
kas liiguks ilukõnes libedalt mu keel? 


SAraablaste koll (õigemini gull) esineb alati naisterahva kujul. Ta varitseb üksikuid teekäijaid ja sööb nad ära. 
1 

Sa oma lahkust nõnda heldelt laotad, 
et minu palveta mul kinke jaotad. 


Su südant ja su suuremeelseid silmi 
ma tahan kiita unenäos ja ilmsi. 


Su suurest lahkusest mul nõtkub selg — 
see helde koorem päiksena on helg.” 


Ja veel avaldas ta sääraseid mõtteid: 


"Sünk minevik sa kindlalt riivista 
ja naudi elu! Ara viivita! 


Sa elumuredele näita tagapoolt — 
las saatus peab su asjade eest hoolt! 


Sest selmet argimures piinelda, 
ta armust purju võid end viinelda. 


Teeb Allah kõik, mis Alhh ihkab, 
on loll, kes võimu vastu tihkab..." 


Ja veel üks laul: 


"End usalda kõikvõimsa jumala kätte, 
ei jäta ta maapealsest loobunut hätta. 


Kui süda on argistest muredest prii, 
siis Allah su õndsusse puhkama viib. 


Me tahtmiste sihid on alati ohus, 
sest kõik määrab Allahi ülitark kohus." 


Ja veel üks: 

"Meel kerge ja lõbus — sa unusta mure! Just liigraskeid tarkpäid, näe, mureuss 


pureb. 


Eks elada ori või täiesti nuputa! Lustlainesse mured hullõndsana uputa!" 


"Kas tead ka, milleks ma sind siia kutsusin?" päris valdjas tohter Dubanilt. Ja tohter 
kostis: "Ei tea selle ilma saladusi keegi peale suure Allahi!" Ja võimumees ütles talle: 
"Ma kutsusin sind siia, et sind ära tappa ja et sust hing välja võtta.” 

Ja tohter Duban oli äärmiselt üllatatud ja päris: "Oo valitseja, mille eest sa mind ära 
tapad? Mis pattu ma olen teinud?" - "Mulle on räägitud," kostis valdjas, "et sa oled 
maakuulaja ja tulid mind tapma, aga võta näpust, mina löön su enne maha, kui sina 


MINU." 

Siis hüüdis valdjas valjusti timuka kohale ja ütles sellele: "Raiu sel petisel pea maha 
ja anna meile tema kurjusest asu!" - "Halasta mu peale, ja Allah halastab sinu peale, 
ära tapa mind, või muidu tapab sind Allah,” ütles siis tohter valdjale needsamad 
sõnad, mis mina ütlesin sulle, oo džinn, aga sina ei halastanud minu peale ja ihkasid 
üksnes mu surma. 

Ja valdjas Junan ütles tohter Dubanile: "Kuni ma sind tapnud ei ole, pole ma 
väljaspool hädaohtu: sa ravisid mind terveks millegagi, mille ma pihku võtsin, ja ma 
kardan, et sa tapad mind millegagi, mida ma nuusutan, või mõne muu asjaga.” - "Oo 
valitseja,” ütles tohter Duban, "küll tahad sa mulle alles toredasti tasuda! Heateole 
vastad sa halvaga!" Aga valdjas hüüdis: "Sind peab tingimata maha lööma - ja aega 
viitmata!" Ja seepeale sai tohtrile selgeks, et valdjas ei jäta teda tapmata, ja ta puhkes 
nutma ja ta kahetses seda head, mida ta oli vääritule teinud - selle kohta on laulusalm 
öelnud: 


"Ei ole aru peas sel väiksel pärdikul. 
Miks targal isal laps on nõnda hull? 


See loll, kes libedaga joosta täib, 
see teadupärast üle kaela käib.” 


Seejärel astus timukas ette ja sidus tohtril silmad kinni ja paljastas mõõga ja ütles: 
"Luba, ma löön!" Ja tohter ütles nutusui valdjale: "Päästa mind, ja Allah päästab sind, 
ära tapa mind, või muidu tapab Allah sind." Ja ta tõi kuuldavale laulusalmi: 

"Miks ootab õiglast koleduste koda? 

On petis õnnelik. Mind puurib piinaoda. 


Mul, meeleõigel, otsast lendab pea. 
Ma õigemeelsuse maapõhja nean.” 


Ja siis ütles tohter: "Oo valitseja, sa tasusid mulle tõesti kenasti! Sa tasusid nõnda, 
nagu tasus krokodill oma heategijale." - "Mismoodi see krokodilli lugu oli?" päris 
valdjas, aga tohter ütles: "Säärases seisukorras ei saa ma ometi pajatama hakata. 
Allahi nimel, halasta mu peale, ja Allah halastab sinu peale!" Ja tohter purskas 
kibedasti nutma, ja siis tõusis üks valdja lähikondlane püsti ja ütles: "Oo valitseja, 
kingi selle tohtri elu mulle - keegi meist pole ju näinud, et ta oleks sulle kurja teinud. 
Me nägime üksnes seda, et ta ravis su terveks haigusest, mille vastu kõik teised tohtrid 
ja posijad olid võimetud.” 

"Kas te siis tõesti ei taipa, mispärast ma tahan seda tohtrit tappa?" ütles valdjas. 
"Sellepärast, et kui ma ta peale halastan, siis hukkun kindlasti ise. Sest see, kes ravis 
mind terveks asjaga, mille ma pihku võtsin, võib tappa mind millegagi, mida ma 
nuusutan. Ma kardan, et ta tapab mind ja saab selle teo eest oma käsuisandalt 
kingitusi, sest ta on maakuulaja ja tuli siia üksnes selleks, et mind tappa. Ta tuleb 
tingimata hukata, ja alles siis saan ma rahulikult hingata." 

"Halasta minu peale, siis halastab Allah sinu peale! Ära tapa mind, või muidu tapab 
sind Allah!" ütles tohter, aga kui talle sai selgeks, oo džinn, et võimumees ei jäta teda 
tapmata, siis ütles ta: "Oo valdjas, kui minu hukkamine on ükskord juba 
möödapääsmatu, siis anna mulle vähemalt pikendust: ma käin kodus ära ja annan 
omastele ja naabritele korraldusi minu matmise asjus, ja ma puhastan oma hinge ja 
kingin laiali raamatud tohterdamiskunstist. Veel on mul üks raamat, mis on 

eriskummalisematest eriskummalisem, ja selle kingin ma sulle, ja sina hoia seda oma 
varakambris.” - "Mis seal sees on, selles raamatus?" päris valdjas tohtrilt, kes kostis 
vastu: "Seal on nii palju sees, et seda ei jõua ära rääkida. Ka kõige väiksem selle 
raamatu saladustest on säärane, et kui sa mul pea maha oled löönud ja keerad siis 
raamatust kolm lehte ja hakkad lugema pahempoolselt leheküljelt kolme esimest rida, 
siis hakkab minu pea sinuga rääkima ja vastab su kõigile küsimustele.” 

Ja valdjas pani neid sõnu kangesti imeks, ja ta hakkas vaimustusest lausa vabisema 
ja küsis üle: "Oo tarkpea, kas tõesti hakkab su äralõigatud pea minuga juttu rääkima?" 
- "Hakkab küll, oo valitseja,” ütles tark vastu. Ja valdjas hüüdis: "On see vast imeasi!" 

Siis lasi ta tohtri vahi alt vabaks ja tohter läks koju ja ajas oma asjad joonde juba 
samal päeval, aga järgmisel päeval läks ta riiginõukogu saali tagasi, ja kõik emiirid, 
vesiirid, õukondlased, asevalitsejad ja aukandjad tulid kokku ja saal sai kirjuks kui 
lilleaed. Ja, ennäe, tohter tuli ja astus kahe vahimehe vahel valdja ette ja tal oli kaasas 
üks vana raamat ja üks pulbrianun. Ja tohter võttis istet ja ütles: "Andke mulle liud,” 
ja talle toodigi liud ja ta puistas pulbri liuale, silus ühetasaseks ja ütles: "Oo valdjas, 
võta see raamat kätte, aga ära tee teda lahti, enne kui oled mul pea otsast raiunud, ja 
kui pea maas on, siis tõsta ta liuale ja käsi teda selle pulbriga hõõruda, ja kui sedasi on 
tehtud, siis jääb verejooks seisma. Alles seejärel tee raamat lahti.” Ja valdjas Junan 
käskis tohtril pea maha raiuda ja võttis tal raamatu käest, ja timukas tõusis püsti ja 
raiuski tohtril pea otsast, ja pea kukkus otse liua keskele. Ja valdjas hõõrus pead 
pulbriga ja verejooks jäi seisma ja tohter Duban tegi silmad lahti ja ütles: "Oo valdjas, 
tee raamat lahti!" Ja valdjas tegigi raamatu lahti ja nägi, et lehed on kokku kleepunud, 
ja seepärast pani ta näpu suhu, niisutas seda süljega ja keeras esimest lehte ja siis teist, 
ja kolmandat, ja lehed läksid vaevaga lahti. Ja valdjas oli juba pööranud kuus lehte ja 
oli neid vaadanud, aga ta ei näinud seal mingisuguseid tähemärke ja ütles seepärast 
tohtrile: "Oo tohter, sinna pole midagi kirjutatud.” - "Keera aga edasi," ütles tohter; ja 
valdjas keeras veel kolm lehte edasi, ja oli alles üsna vähe aega mööda läinud, kuid 
mürk oli silmapilk valdjal üle kogu keha laiali valgunud, sest see raamat oli 
mürgitatud. Ja siis hakkas valdjas üleni judisema ja karjus: "Kõik mu sooned on 
mürki täis!" Tohter Duban aga lausus: 


"Eile juhtis me maad nende valitsus julm, 
täna variseb võim, juba silmis neil surm. 


Nende võim püsiks veel, kui nad olnuksid ausad. 
Oela võltsi eest saatus nad lammutas lausa. 


Juba kuulevad: öeldakse saatuse suuga — 
rängalt patused maksavad liha ja luuga." 


Ja vaevalt oli tohtri pea suu puhtaks rääkinud, kui juba valdjas surnult maha langes. 

Tea sinagi, 00 džinn, et kui valdjas Junan oleks tohter Dubani ellu jätnud, siis küllap 
oleks Allah tedagi säästnud; aga tema meel ei hoolinud halastusest ja sestap tegi Allah 
talle otsa peale. Kui sina, 00 

džinn, oleksid minu peate halastanud, siis oleks ehk Allahki sinu vastu armuline 
olnud...”" 

Ja hommik jõudis kätte ning katkestas Sahrazadi jutulõnga. 

Aga kui oli käes kuues ööaeg, ütles tema õde Dunjazad: "Ehk räägid oma loo 
lõpuni?" 

Ja Sahrazad kostis: "Kui valdjas lubab?"- "Räägi," ütles valdjas. 

Ja Sahrazad pajatas edasi: 

"Minu kõrvu on küündinud, oo õnnelik valitseja, et kalamees ütles džinnile: "Kui 
sina oleksid minu peale halastanud, siis halastaksin minagi sinu peale, aga sina ei 
ihanud midagi muud kui mu surma ja sestap, näh, panen ma tapasihiga su sellesse 
kannu kinni ja viskan nõu merre." Ja nüüd pistis džinn röökima ja karjuma: "Allahi 
nimel, oo kalamees, ära tee seda! Halasta minu peale ja ära maksa mulle kätte mu 
pahateo eest. Olgu ma peale kurikael — näita vähemalt sina end heategijana üles; sest 
kõnekäänd ütleb: "Tee kurjale head, tal on omaenda kurjusest niigi küllalt!" Ära tee 
nii, nagu tegi Umam Atikaga." - "Mis see Umam siis Atikaga tegi?" päris kalamees. 
Ja džinn kostis: "Vangikong pole pajatuseks paras paik! Lase mind välja, eks ma siis 
jutusta!" 

"Ei ole juttugi,” ütles kalamees, "ilmtingimata viskan ma su merre, ja ära parem 
loodagi, et keegi sind sealt kunagi välja õngitseb. Ma ju palusin ja anusin sind, aga 
sina tahtsid ainult minu surma, olgugi et mul ei lasunud mingit süüd ja ma polnud 
teinud sulle vähimatki kurja -ainuüksi head olin ma sulle teinud, olin sind vangist 
vabastanud; ja kui sa olid nõnda teinud, nagu sa tegid, siis nägin ma, et sa teed 
halvasti. Sa võid kindel olla, et ma viskan su merre; ja selleks, et igaüks, kes sind 
välja õngitseb, su merre tagasi viskaks, räägin ma kõigile, kuidas sa minuga ümber 
käisid, ja hoiatan kõiki. Ja sa jääd merepõhja aegade lõpuni, kuni sa hukkud.” 

"Lase mind lahti," ütles džinn. "Suuremeelsuse aeg on nüüd käes ja ma luban sulle, 
et kuulan alati su sõna ja avitan sind, et sa rikkaks saad." 

Ja siis võttis kalamees džinni käest lubaduse, et kui ta džinni lahti laseb, ei hakka 
see talle kurja tegema, vaid hoopis head. Lubadus toeks, lasi ta džinnil veel Allahi 
vägevama nime juures vande anda ja alles seejärel tegi kannu lahti. Ja suitsusammas 
tõusis üles ja kogu suits tuprus kannust väljaja tihenes tõeliseks džinniks. Džinn lõi 
kannu jalaga, nõnda et see merre lendas. Ja kui kalamees nägi, et džinn kannu merre 
virutas, oli ta kindel oma hukatuses ja ta pani rõivad selga ja ütles endale: "See on 
halb märk!" Siis võttis ta südame rindu ja lausus: "Oo džinn, suur Allah käsib sul oma 
lubadust täita. Sest ei tohi ju üks lubadus õhku rippuma jääda, sina aga lisasid 
lubadusele koguni tõotuse mind mitte 

petta, kuna vastasel korral veab sind alt Allah ise, sest pole kedagi, kes oleks 
armukadedani kui Allah. Ta võib anda küll armuaega, aga armu ta ei heida." Sest 
mina ütlesin sulle ju sedasama, mida tohter Duban ütles valdjas Junanile: "Halasta 
minu peale, siis halastab sinu peale Allah!" Ja džinn pahvatas naerma ja astus 
kalamehe ette ja ütles talle: "Oo kalamees, käi minu järel!" 

Ja kalamees hakkaski džinni järel käima, uskumata oma pääsemisse. Ja džinn läks 
linna taha ja ronis mäkke ja laskus mäest alla avarale lauskmaale ja nii jõudsid nad 
äkki ühe tiigi veejoomele. Ja džinn sumas tiigi keskele ja ütles kalamehele: "Tule 
mulle järele!" Ja kalamees läkski talle tiigi keskpaika järele, ja džinn seisis seal ja 
käskis kalamehel võrgu vette visata ja kala püüda. Ja kalamees vaatas tiiki ja nägi seal 
mitut värvi kalu: valgeid, punaseid, siniseid ja kollaseid - ja mees pani seda imeks. 
Siis tõmbas ta võrgu väljaja kui võrk oli kaldal, siis leidis ta selle seest neli kala ja iga 
kala oli ise värvi. Ja kui kalamees oli kalu näinud, muutus ta meel rõõmsaks, ja džinn 
ütles talle: "Mine sultani juurde ja anna need kalad talle ja tema annab sulle nende 
eest terve varanduse. Ja Allahi nimel, anna mulle andeks: kuna ma olen tuhat 
kaheksasada aastat merepõhjas vedelenud, siis ei saa ma ühtäkki õiget otsa kätte. Olen 

ju alles silmapilgu tundnud kindlat maad jalge all. Aga ära siin rohkem kala püüa kui 
ühe korra päevas." 

Ja džinn jättis kalamehega hüvasti ja ütles veel: "Ärgu lasku Allah mul sinu järele 
igatseda!" - ja siis põrutas ta jalaga vastu maad ja maasüli avanes ja neelas ta alla; 
kalamees aga läks linna ja pani igas üksikasjas imeks kõike seda, mis tal džinniga oli 
juhtunud. 

Kui kalamees koju jõudis, võttis ta kibu, valas selle vett täis, pani kalad kibusse, ja 
kalad hakkasid seal sulpsu lööma. Siis tõstis kalamees kibu pea peale ja hakkas 
astuma sultanilossi poole, nagu džinn oli teda juhatanud. Ja kui ta oli sultani ette 
jõudnud ja sellele kalu pakkus, pani sultan kalamehe pakutud kalu kangesti imeks, 
sest ta polnud kunagi elus seesuguseid näinud. 

"Andke need kalad köögitüdruku kätte,” ütles sultan (selle köögi-tüdruku oli talle 
kolm päeva tagasi kinkinud Bütsantsi keiser ja ta polnud veel tüdruku osavust 
proovile pannud) ja vesiir läks ja käskis tüdrukul kalad ära praadida järgmiste 
sõnadega: "Oo tüdruk, valitseja laseb sulle edasi öelda: "Oo silmatera, me paneme 
sind proovile, kuna oleme raskustes!" Näita siis meile täna oma kokakunsti ja 
küpsetamis-oskust: sultanile toodi täna väärt kingitus.” 

Kui vesiir oli tüdrukule töö kätte juhatanud, tuli ta sultani juurde tagasi ja see käskis 
kalamehele nelisada dinaari anda. Ja vesiir andiski ja 

kalamees peitis raha oma hame hõlma alla ja pistis kodu poole punuma, tee peal 
kukkudes ja komistades - tal oli tuline rutt, kuna ta kartis, et näeb und. Aga siis mees 
rahunes ja ostis oma perele, mis vaja, ja astus oma naise ette, nägu naeru täis. 

Vaat mis juhtus kalamehega! Aga kuulake, mis juhtus köögi tüdrukuga! Ta võttis 
kalad, puhastas need ära, pani panni tulele ja veidi hiljem kallas kalad pannile. Ja kui 
kaladel oli üks külg juba pruuniks praadinud, keeras ta neil teise külje. Ja äkki läks 
köögi sein koost lahti ja seina seest tuli välja noor naine, kel oli imeilus piht, ovaalsed 
põsed, täiuslikud näojooned ja surmaaga9 jumestatud silmad. Ja peas oli tal 
sininarmaline siidirätik, kõrvades aga kõrvarõngad ja käerandmetel võrud. Ja sõrmes 
olid tal kalliskividega sõrmused ja käes hoidis ta bambusest jalutuskeppi. Ja see 
naisterahvas tonksas kepiga panni ja ütles: "Oo kalad, ega te kokkulepet ei riku?" Kui 
köögitüdruku silmad seda kõike nägid, tardus ta ihu hirmu käes, naisterahvas aga 
kordas neid sõnu teist ja kolmat korda, ja kalad tõstsid seepeale oma pead pannilt ja 
laususid selge häälega: "Seda küll mitte” - ja nad tõid kuuldavale järgmised värsid: 


"Kui sa tagasi lähed, siis meiegi läheme. 
Sulle oleme truud ja sind paneme tähele.” 


Seepeale keeras naisterahvas panni kummuli ja läks sinna, kust oli tulnud, ja 
köögisein läks kinni. 

Pärast seda ärkas köögitüdruk minestusest ja nägi, et neli kala on söeks kõrbenud, ja 
ta hüüdis: "Oh häda, ma murdsin oma piigi juba esimesel tormijooksul!" Nõnda 
öelnud, langes ta uuesti minestusse. 

Ja kui ta seal nõnda ilma meelemärkuseta lamas, tuli vesiir jälle ühtäkki kööki ja 
nägi, et tüdruk on nõder otsekui mõni vanamoor ega liiguta oimugi. Vesiir tõukas teda 
jalaga ja tüdruk tuli meelemärkusele ja puhkes nutma ja rääkis vesiirile, mis oli 
juhtunud ja aset leidnud; ja vesiir pani seda imeks ja ütles: "See on tõepoolest 
imeasi!" Siis aga saatis ta oma mehed kalamehe järele, ja kui kalamees ta ette toodi, 


9Surmaa - must juukse- ja kulmuvärv. 

käratas vesiir talle: "Kalamees, mine too meile veel neli niisugust kala, nagu sa enne 
tõid!" Ja kalamees läks tiigi äärde, viskas võrgu vette ja tõmbas välja. Ja äkitselt näeb 
ta: võrgus on neli samasugust kala nagu eelmine kord. Ja ta võttis kalad ja tõi need 
vesiirile ja vesiir läks nendega tüdruku juurde ja ütles: "Tõuse püsti ja prae nad ära 
minu juuresolekul, et ma saaksin oma silmaga näha, mis siin sünnib." Ja tüdruk 
tõusiski püsti, 

puhastas kalad ära, pani panni tulele ja kalad pannile, aga vaevalt olid kalad pannil, 
kui sein koost lahti läks ja ilmus seesama naisterahvas oma endisel kujul ja tal oli 
kepp käes. Ja ta tonksas kepiga panni ja ütles: "Oo kalad, oo kalad, ega te meie iidset 
kokkulepet ei riku?" Ja ühtäkki tõstsid kõik kalad peaja tõid kuuldavale tuttavad 
värsid: 


"Kui sa tagasi lähed, siis meiegi läheme. 
Sulle oleme truud ja sind paneme tähele."" 

Ja hommik jõudis kätte ning katkestas Sahrazadi jutulõnga. 

Aga kui oli käes seitsmes ööaeg, ütles Sahrazad: "Minu kõrvu on küündinud, 00 
õnnelik valitseja, et kui kalad hakkasid kõnelema, siis keeras naisterahvas panni 
kepiga kummuli ja läks sinna, kust oli tulnud, ja sein läks jälle kinni. Ja siis tõusis 
vesiir püsti ja hüüdis: "Säherdust lugu ei tohi me valitseja eest varjata!"-ja ta läks 
valdja juurde ja jutustas talle juhtunust ja mis ta kõik oh näinud. Ja valdjas hüüdis: 
"Ma pean seda tingimata oma silmaga nägema!" Ja ta saatis kalamehele järele ja 
käskis sel tuua neli kala, mis oleksid samasugused kui enne, ja ta andis kalamehele 
kaasa kolm vahimeest; ja kalamees läks alla tiigi äärde ja tõi sealt otsekohe kalad ja 
valdjas käskis talle anda nelisada dinaari. Siis pöördus ta vesiiri poole ja ütles talle: 
"Tõuse püsti ja prae ise need kalad minu juuresolekul ära!" Ja vesiir kostis vastu: "Su 
sõna on seadus.”Ta tõi panni ja puhastas kalad ja pani panni tulele ja kalad pannile - ja 
ühtäkki läks sein koost lahti ja seina seest tuli välja mustanahaline ori, kes oli nii suur 
nagu mägi või nagu mees Adi suguharust'? ja tal oli käes haljendav oks. Ja ori ütles 
kohutava häälega: "Oo kalad, oo kalad, ega te meie iidset kokkulepet ei riku?" Ja 
kalad tõstsid pead pannilt ja kostsid vastu: "Seda küll mitte." Ja nad laulsid: 


"Kui sa tagasi lähed, siis meiegi läheme. 
Sulle oleme truud ja sind paneme tähele.” 


Ja ori astus panni poole ja keeras selle kummuli oksaga, mis tal käes oli. Siis aga 
läks ta sinna, kust oli tulnud. Ja vesiir koos valitsejaga vaatasid kalu ja nägid, et need 
on suisa söestunud, ja pea kaotanud valdjas hüüdis: "Seesugust asja ei saa maha 
vaikida. Küllap on nende kaladega midagi kummalist lahti." Ja ta käskis kalamehe 
kohale tuua, ja kui see ta jalge 

ees oli, küsis valdjas: "Häda sulle, kust sa need kalad said?" Ja kalamees kostis 
vastu: "Sain nad tiigist, mis asub nelja mäe vahel ja linnataguse mäe jalamil." Ja siis 
pöördus valdjas jälle kalamehe poole ja küsis: "Mitu päevateed sinna kulub?” - "See 
on poole tunni tee, oo sultan ja valitseja,” kostis kalamees vastu; ja valdjas pani seda 
imeks ja käsutas oma õukonna välja ja ratsaväe jalamaid ratsude selga. Ja kalamees 
sammus nende kõigi ees ja kirus džinni. Ja nende tee viis mäkke ja laskus siis avarale 


10Koraani järgi hävitanud Allah Adi suguharu sõnakuulmatuse pärast ära. Adilased paistnud silma ebatavaliselt pika 
kasvu poolest. 

lagendikule, mida keegi polnud eluilmaski näinud. Ja sultan ja ta malev panid seda 
imeks. Nad nägid seda lagendikku ja selle keskel nelja mäe vahel oli tiik ja selles 
tiigis oli nelja värvi kalu: punaseid, valgeid, kollaseid ja siniseid. Ja valdjas jäi 
seismaja imestas ja küsis oma õukonna ja teiste juuresviibijate käest: "Kas keegi teist 
on seda tiiki enne näinud?" Ja nemad kostsid: "Oo valitseja aegade üle, me pole seda 
kunagi elus näinud." Ja valdjas küsis nende käest, kel palju aastaid turjal, ja needki 
kostsid: "Me pole eluilmaski seda tiiki siin näinud.” Ja seepeale hüüdis valdjas: 
"Allahi nimel, ma ei lähe oma linna tagasi ja ei istu oma riigi troonile enne, kui ma 
saan teada sellest tiigist ja nendest kaladest!" 

Ja ta käskis oma meestel mäejalamile laagrisse asuda, ja siis kutsus ta vesiiri (aga 
vesiir oli tal kogenud ja tark, läbinägelik ja asjatundlik), ja kui see ta ette ilmus, ütles 
valdjas talle: "Ma kavatsen nüüd midagi ette võtta ja ma räägin sulle asja enne ära. 
Mul tuli pähe, et kui läheks täna öösel üksipäini ja uuriks välja, mida see 
eriskummaliste kaladega tiik endast kujutab. Aga sina istu minu telgi ukse ette ja ütle 
emiiridele, vesiiridele, õukondlastele, asevalitsejatele ja kõigile, kes hakkavad mind 
taga küsima: "Sultan pole terve ja ta ei lubanud kedagi enda juurde lasta." Ja vaata, et 
sa minu kavatsusest kellelegi ei räägi!" Ja vesiir ei julgenud valdjale vastu hakata. 

Siis pani valdjas teised rõivad selga, pistis mõõga vöö vahele ja hakkas mäkke 
ronima ja ronis öö läbi kuni hommikuni ja kogu järgmise päeva ja leitsak võttis tal 
võhma välja, sest ta oli öö ja päeva ühtejutti astunud. Siiski kõndis ta veel teise öö läbi 
kuni hommikuni välja ja siis hakkas eemalt üks hoone mustendama ja valdja meel 
läks rõõmsaks ja ta hüüdis: "Voib-olla leian ma sealt kellegi, kes räägib mulle sellest 
tiigist ja nendest kaladest!" 

Ja ta läks lähemale ja nägi, et tegemist on lossiga, mis on ehitatud mustadest 
kividest ja rauaga kanditud ja lossil on üks väravapool lahti ja teine kinni. Ja see tegi 
sultani ja valdja meele rõõmsaks ja ta jäi värava ette seisma ja koputas tasakesi, aga 
vastust ei tulnud, ja siis koputas ta teist kordaja kolmat korda, aga ei kuulnud ikka 
mingit vastust, ja seejärel põrutas ta vastu väravat kohutava obaduse, aga ikka ei 
vastanud talle 

keegi. "Küllap on loss tühi,” ütles siis valdjas, ja ta kogus julgust, astus lossiväravast 
sisse ja jõudis sammasõue, kus hüüdis: "Oo lossiasukad, siin on üks rändaja 
võõramaalane, ega teil tema jaoks midagi süüa ei leidu?" Ta kordas neid sõnu teist ja 
kolmat korda, aga ei kuulnud vastust; ja siis tegi ta südame kõvaks ja läks 
sammasõuest lossi sisemusse, aga ta ei leidnud lossist ainustki hingelist, kuigi loss oli 
kaunistatud siidi ja taevalike tähisvaipadega ja allalangevate eesriietega. Lossi keskel 
aga oli nelja terrassiga siseõu, üks terrass teise vastas, seal oli ka kivipinkja bassein 
purskkaevuga, mille moodustasid neli puhtast kullast lõvi, kes purskasid oma suust 
vett, mis pärlendas pärlitena ja sillerdas safiiridena, ja lossi ümber elasid linnud ja üle 
lossi oli tõmmatud kuldvõrk, mis takistas linde liiga kõrgele tõusmast. Ja valdjas ei 
näinud siin ainsatki hingelist ja ta pani seda imeks ja tema meel läks kurvaks, sest et 
ta ei leidnud kedagi, kellelt järele pärida, mis lagendik, mis tiik, mis kalad, mis mäed 
ja mis loss see on. Siis istus ta ukse ette maha ja jäi endamisi mõlgutama, kui kuulis 
äkitselt oigamist, mis tuli südamepõhjast, ja laulvat häält kõnelemas: 


"Ma oma piinu olen hoidnud endas, 
eks sestap uni eemale must lendas. 


Ei paku paha saatus mulle lohtu, 
vaid aina kannatust ja hädaohtu. 

Miks õilsad armuteil on alandatud? 
Miks vaesus rikkuse on alla matnud? 


On ununenud õnn ja teiste kiivus. Ei ole õrnust enam tuule tiivus. 


Kas silm on sõge, kõrv on kurtunud, 
või on ehk hoopis vibu murdunud? 


Jah, mida tahab, teeb mu vastaline, 
ja ma ei vääri vibulaskja nime. 


Mis lühendada võiks mu piina pikkust? 

Mis päästa võiks mind süngest tulevikust?” 

Ja kui sultan oli seda oigamist kuulnud, tõusis ta püsti ja läks hääle suunas ja leidis 
end peagi allalastud eesriide eest, mis juhatas ühte magamistuppa. Ta tõstis eesriide 
üles ja nägi noormeest, kes istus sängis, mis küündis põrandast vaid küünrajao 
kõrgemale. Ja see noormees oli imeilus, nõtke piha ja kauni keelega, puhtust hiilgava 
otsaesise ja õhetavate põskedega ja tema palet kroonis sünnimärk, mis oli otsekui 
ambrasõõr11, ehk nagu on öelnud luuletaja: 


"Ta otsaesise ja hiuste imeteod 
muust inimsoost on teinud pimeteod. 


Must palge sünnimärk tal on nii südamlik 
kui anemooni tume südamik.” 


Ja valdja meel muutus rõõmsaks, kui ta noormeest nägija ta tervitas teda; noormees 
istus seal, Egiptuse kullaga tikitud pihthame seljas, vääriskividega ääristatud pärg 
peas, aga näost oli näha, et meel oli tal must. Ja kui valdjas oli teda tervitanud, vastas 
noormees talle kõige kombekohasema tervitusega ja ütles: "Oo mu isand, sa oled liiga 
kõrget sugu selleks, et minu ees seista, antagu mulle istumist andeks." — "Ma olengi 
selle sulle juba andeks andnud, oo noormees,” kostis valdjas. "Ma olen sinu külaline 
ja tulin sinu juurde tähtsa asja pärast: ma tahan, et sa räägiksid mulle, mis tiik, mis 
kalad ja mis loss see on, ja et sa räägiksid oma lossiüksinduse ja nutumeele 
põhjustest." Ja kui noormees oli neid sõnu kuulnud, siis hakkasid tal pisarad põski 
mööda alla voolama ja ta puhkes nii kibedasti nutma, et nuttis endal kogu rinnaesise 
märjaks, ja lõpuks ta lausus: 


"Te ütelge saatusest muserdatuile: 
"Teid ülendab saatuse isekas huile."” 


Sest alati ärkvel on taevane jumal, 
kes valvab ka siis, kui on unetund muile..." 


Siis ohkas ta sügavasti ja tõi kuuldavale järgmist: 


11Ambra - vahajas meeldiva lõhnaga aine. 

"Sajata asjad vägevaima hooleks! 
Ja olgu vägevaim su vaimu nooleks! 

Sa ära iial tüütult päri: "Miks?" 
Teab saatus kõik, kuid ta ei tee end pooleks.” 


Ja valdjas pani neid värsse imeks ja päris: "Mis paneb sind nutma, 00 noormees?" Ja 
noormees vastas: "Kuidas ei peaks ma nutma, kui olen säärases seisukorras?" —- ja ta 
lasi käe hame hõlmale ja tõmbas selle üles; ja siis selgus, et tema alumine kehapool 
oli kivist, nabast kuni juusteni aga oli ta lihane inimene. Kui valdjas oli noormehe 
säherdust seisukorda näinud, muutus temagi meel murest ja kurbusest mustaks, 
tusameeles hakkas ta oigama ja hüüdis siis: "Oo noormees, sa lisasid minu murele 
muret juurde! Ma tahtsin teada, mis kalad need on ja kust on nad tulnud, aga nüüd 
pean ma pärima sult nii kalade kui ka sinu enda kohta. Pole väge ega võimu kellelgi 
peale Allahi, kõrge ja suure! Hakka aga, oo noormees, kärmesti oma lugu jutustama!" 

"Sea siis oma kõrvakuulmine ja silmanägemine minu päralt," kostis noormees. Ja 
valdjas hüüdis: "Need kuuluvad sulle!" Ja siis ütles noormees: "Nende kalade ja minu 
endaga on tõepoolest juhtunud imeväärne lugu, ja kui see nõeltega silmanurkadesse 
kirjutada, võiks see õpihimulistele õpetuseks olla." — "Kuidas see lugu siis oli?" päris 
sultan. 


VII. ÄRANÕIUTUD NOORMEHE LUGU 


OO mu isand,” ütles noormees, "tea, et minu isa oli selle linna valitseja ja ta nimi oli 
Muhmud, Mustade Saarte valdjas. Ta elas nende nelja mäe otsas ja valitses seitse 
aastakümmet; siis aga heitis mu isa hinge ja mina sain tema järel sultaniks. Ja ma 
võtsin naiseks oma onutütre, kes armastas mind nii väga, et kui ma tast eemal viibisin, 
jättis ta söömise ja joomise, kuni mind jälle enese kõrval nägi. Nõnda elas ta minuga 
viis aastat; siis ühel heal päeval läks ta sauna ja ma käskisin kokal kiiresti meile 
midagi õhtusöögiks valmistada, ise aga läksin magamistuppa ja heitsin meie asemele 
pikali ja käskisin kahel näitsikul minu juurde istuda: ühel peatsisse ja teisel jalutsisse. 
Naise äraoleku tõttu olin ma tujust ära ja uni ei tahtnud tulla - kuigi mul olid silmad 
kinni, oli mu meel märkusel. Ja nõnda ma kuulsingi, kuidas peatsis istuv näitsik ütles 
jalutsis istuvale näitsikule: "Oo Masud, meie vaene peremees! Oh tema õnnetut 


noormehepõlve! Püsti häda tal selle meie perenaise, selle neetud hooraga!" - "Jah," 
kostis teine, "nuhelgu Al-lah petiseid ja liiderdajaid ja pangu nende peale oma needus! 
Nii kena noormees nagu meie isand on paari pandud litsiga, kes kõik ööd kodust 
eemal viibib." Aga peatsis istuja ütles: "Meie peremees on juhmakas, tal on pea nii 
segi aetud, et tal ei tule mõttessegi pärida, kus ta naine on!" Aga teine näitsik hüüdis: 
"Häda sulle, kas sa arvad, et meie peremees teab midagi naise käikudest või et naine 
tuleb tema käest luba küsima! Naine sehkendab joogipeekri kallal, millest mees igal 
õhtul enne magamaminekut rüüpab, paneb sinna hašišit, ja mees jääb magama ega 
aimagi, mis saab ja millal ning kuhu ta naisuke läheb. Naine aga, kes on 

45 


mehe magama jootnud, paneb rõivad selga, võiab palge hiilgama ja teeb minekut ja 
on kuni koiduvalgeni ära. Ja alles siis tuleb ta tagasi ja paneb midagi peremehe nina 
alla suitsema, nii et peremees üles ärkab." 

Kui ma nende näitsikute sõnu olin kuulnud, läks mul silme ees nii mustaks, et ma 
hakkasin peaaegu uskuma, et öö on kätte jõudnud. Ja mu naine tuli saunast ja me 
laotasime lina laiali ja istusime sööma ning seejärel, nagu ikka, juttu puhuma, ja siis 
käskis ta tuua jooki, mida ma tavaliselt enne magamaminekut jõin, ja ulatas mulle 
peekri ja ma tegin, nagu rüüpaksin kombekohase lonksu, aga tegelikult kallasin joogi 
endale põue ja heitsin jalamaid pikali ja hakkasin magamist teeseldes norskama. Ja 
äkki ütleb mu naine: "Maga hommikuni ja parem, kui sa üldse ei tõuse! Allahi nimel, 
sa oled mulle vastik, ma vihkan su larhvi, sinuga läbi käia on tüütumast tüütum ja ma 
ootan vaid, et Allah su hinge võtaks.” 

Ta tõusis ja pani oma parimad rõivad selga ja hõngu tas ennast heahõn-guliste 
suitsuainetega ja sidus mu mõõga vööle ja tegi lossiväravad lahti ja läks välja. Ja 
minagi tõusin üles ja läksin talle järele, tema aga astus lossist väljaja sammus läbi 
linnaturgude linnaväravani, ja seal lausus ta mõned mulle arusaamatud sõnad ja lukud 
langesid eest ja väravad läksid lahti. Ja mu naine läks välja ja mina sammusin talle 
järele, aga tema ei pannud seda tähele; ja linna prügimäe juures jõudis ta varbtarani, 
mille taga oli kividest laotud hurtsik, uks meie poole. 

Ja mu naine läks uksest sisse, mina aga ronisin hurtsiku katusele ja piilusin 
hurtsikusse, ja äkki ma näen: minu onutütar astub mustanahalise orja juurde, kelle üks 
mokk on lai nagu tekk ja teine mokk on suur kui saabas ja kes nende mokkadega 
puhastab kivisid liivast. Ja tal oli veel pidalitõbi kallal ja ta lamas pilliroopahnas ja 
seljas olid tal auklikud purukskärisenud riideräbalad. Ja mu naine suudles maad ta 
jalge ees ja ori tõstis pead ja ütles: "Häda sulle, kus sa küll siiani kükitasid? Mul oli 
külas mu mustanahaline suguvõsa ja kõik jõid veini ja igaüks läks oma naisterahvaga, 
aga mina polnud nõus jooma, kuna sind ei olnud.” 

"Oo mu isand ja mu hinge arm, 00 minu silmade kastevesi,” kostis naine, "kas sa 
siis €i tea, et ma olen oma onupojal mehel ja et ta larhv on mulle vastik ja et ma 
vihkan temaga läbikäimist! Ja kui ma ei kardaks, et sina võid hingeõnnistusest ilma 
jääda, teeksin ma veel enne tänahommikust päiksetõusu ta linna rusuhunnikuks, kus 
öökullidel oleks hea huigata ja varestel kraaksuda, kus hundid ja rebased saaksid 
pesitseda. Linna kivid kannaksin aga Kafi'? mägede taha.” 

"Sa valetad, raisk!" karjus ori. "Vannun moorlaste au nimel (aga meie mehemeelega 
võrreldes on valgete oma käkk), et kui sa veel kord jääd nii kauaks koju kükitama, siis 
teen ma juba samal päeval meie läbikäimisele lõpu ja enam ei heida ma oma ihu sinu 


12Kaff- mäeahelik, mis pidi keskaegsete moslemikosmograafide arvates Maad piirama. 

ihule peale. Või sina, va raibe, tuled meiega oma lõbuks nalja viskama. Oh sind 
haisukotti, oh sind koeralitat, oh sind kõige häbiväärsemat valgenahalist elukat küll!" 

Ja kui ma olin neid sõnu kuulnud (aga ma nägin ja kuulsin kõike, mis nende vahel 
toimus), siis muutus kogu maa ja ilm mu silme ees mustaks, nii et ma ei teadnud 
enam, kus ma olen. Minu onutütar aga seisis seal ja nuttis selle orja märjaks ja alandas 
end tema ees järgmiste sõnadega: "Oo mu armastatu, 00 minu südame vili, kui isegi 
sina võtad minu peale vihastada, kes see siis minu peale halastama peaks? Kui ka sina 
mind ära ajad, kes siis võtab mind oma ulualla, oo mu arm ja mu silmavalgus?" Ja ta 
nuttis ja anus orja senikaua, kuni see talle viimaks andeks andis. Ja siis sai naise meel 
rõõmsaks ja ta tõusis püsti ja võttis endal hame ja särgi seljast ja ütles: "Oo mu 
peremees, kas pole sul midagi, mis kõlbaks su teenijannale hamba alla?" Ja ori kostis: 
"Võta kausil kaas pealt, seal sees on keedetud hiireluud, söö need ära; ja sealt potist 
leiad õllepära, seda võid peale juua." Ja naine tõusis üles ja võttis joogi-ja söögipoolist 
ja pesi käed ja suu puhtaks ja tuli siis orjajuurde ja heitis tema manu pilliroopahna 
peale ja võttis enda paljaks ja ronis tema lohmakate rõivaräbalate alla. Ja kui ma seda 
nägin, mis mu onutütrel käsil oli, kaotasin ma enesevalitsuse ja ronisin 
hurtsikukatuselt alla ja läksin majja sisse ja võtsin pihku mõõga, mille mu onutütar oli 
kaasa toonud, ja tõmbasin tera tupest ja tahtsin nad mõlemad maha tappa. Kõigepealt 
virutasin orjale vastu kaela ja arvasin juba, et olen ta ära tapnud..." " 

Ja hommik jõudis kätte ja katkestas Šahrazadi jutulõnga. 

Aga kui oli käes kaheksas ööaeg, ütles Sahrazad: "Minu kõrvu on küündinud, 00 
õnnelik valitseja, et aranõiutud noormees öelnud vald-jale: "Siis lõin ma orja, et tal 
pea maha raiuda, aga mul ei õnnestunud kägiveeni läbi raiuda, selle asemel lõikasin 
ma läbi kaelanaha, kaelaliha ja kõri, ja ma ise arvasin, et olen ta ära tapnud. Ori 
korises valjusti ja mu naine liigatas unes, aga mina pöörasin neist ära, panin mõõga 
kohale tagasi, läksin linna, jõudsin lossi ja heitsin hommikuni sängi. Ja siis tuli mu 
onutütar ja ajas mu üles; ja äkki ma näen — ta on oma pikad juuksed maha lõiganud 
ja leinarõivad selga pannud. Ja ta ütles: "Oo mu onupoeg, ära hakka mu ettevõtmist 
segama. Minu kõrvu on küündinud, et mu emake on hinge heitnud ja et mu isa on 
pühas sõjas surma saanud, mu kahest vennast aga on üks surnud siu salvamise läbi ja 
teine on kukkunud 

kuristikku. Nii et mul on kuhjaga õigust itkeda ja kurvastada." Ja kui ma olin neid 
sõnu kuulnud, jäin ma esiteks vakka ja ütlesin siis: "Tee, nagu süda soovib, ei hakka 
mina sind keelama." Ja nii ta saatis terve aasta -otsast lõpuni - meelekurbuses ja 
itkemises mööda, ja kui see aasta oli möödas, ütles ta: "Ma tahan ehitada sinu lossi 
kuplikujulise hauakambri ja olla seal üksinda oma kurva meele küüsis. Ja ma nimetan 
selle kambri Kurva Koduks."” - "Tee, nagu sulle meeldib," kostsin mina. Ja tema sea- 
diski ühe lossisaali endale kurva meele kambriks ja ehitas selle keskele krüpti moega 
ja kuppelkatusega hauakambri, ja siis tõi ta orja ja pani selle sinna elama, aga sellest 
orjast polnud vähimatki tolku - ta muudkui pumpas endale veini sisse. Ja sellest 
päevast peale, kus ma teda olin haavanud, ei rääkinud ta sõnakestki, aga elu oli tal 
sees, kuna talle määratud eluaeg polnud veel otsa saanud. Ja naine hakkas iga päev nii 
õhtul kui ka hommikul tema juures käimaja sinna kupli alla ronima ja seal nutma ja 
itkema ja teda hommikul ja õhtul veini ja rammuleemega jootma, ja nõnda kestis see 
veel aasta aega, minu meel aga oli temaga kannatlik ja ma ei teinud sellest väljagi. 
Siis ühel heal päeval sattusin ma talle peale, kui ta nuttis ja kõneles nõnda: "Miks 
peidad sa ennast mu pilgu eest, oo mu südame maiuspalake? Räägi minuga, 00 mu 
südameke, ütle kas või üksainus sõnagi!" Ja ta tõi kuuldavale järgmised värsid: 

"Armuvalu sees katkenud kannatus karm. 
Muu maailma vastu mul kadunud arm. 


Sähke vaadake hinge - mu kustunud tuld. 
Pole mõtet ka ihul. Las võtab mind muld! 


Kui priinime pidi te kutsute mind, 
põrmust vastu siis oigab mu kondine rind.” 


Ja siis lausus ta läbi pisarate sedasi: 


"Iga päev sinu kaisus on rõõmupäev just. 
Sinu mineku päev on kui hukatus must. 


Mind ei hirmuta isegi ähvardav surm, 
kui su kaissu mind meelitab lembuse hurm. 


Ei hinda ma põrmugi rahulist meelt, 
meelerahu las kirg pühib minema teelt!" 

Ja veel lausus ta sedasi: 


"Olgu šahh minu kõrval nii vilets kui könn, 
pole rikkus ja võim mulle rõõm ega õnn. 


Kõik see kupatus põrmugi mulle ei loe, 
ainult vaadates sind minu süda on soe.” 


Ja kui ta oli oma lausumise ja pisaravalamise lõpetanud, ütlesin ma talle: "Oo mu 
onutütar, jäta nüüd see meelekurbus sinnapaika! Mis tulu sest nutmisest tõuseb?” - 
"Ara sega mind, las ma teen, mis tahan! Kui sa hakkad mind keelama, teen ma endale 
otsa peale,” ütles tema; ja mina jäin vakka ja lasin tal olla. Ja tema saatis veel ühe 
aasta meelekurbuse, itku ja nutu saatel mööda, aga ükskord kolmandal aastal läksin 
ma tema juurde, kui ma olin parajasti mingi asja pärast vihale aetud (ja lisaks oli see 
lugu naisega mind juba liiga kaua piinanud), ja ma leidsin naise hauakambri kupli alt 
ja ta kõneles parajasti: "Oo minu isand, miks ei kosta sa mulle vastu?" — Ja seejärel 
lausus ta sedasi: 


"Kus oled pannud tema ilu, haud? 
Kus viisid hiilgvel palge, vilu haud? 


Koos paistsid sellelt palgelt päikene ja kuu. 
Ei oma süüd sa eales silu, haud!" 


Ja kui ma olin tema suust säherdusi sõnu ja värsse kuulnud, kasvas mu vihameel 
veel suuremaks kui enne ja ma hüüdsin: "Kui kaua see vesistamine veel kestab!" - ja 


ma tõin kuuldavale seesugused värsid: 


"Sa võtsid tema musta molu, haud, 
ja mustalt läigatava kolu, haud! 

Et suutsid seedida sa seda musta plöga, 
on sinuga mu rahulolu, haud!" 


Ja kui mu onutütar oli neid sõnu kuulnud, kargas ta püsti ja tõi kuuldavale: "Häda 
sulle, koerapoegi See oled sina, kes tegi selle jõleduse, et haavas mu südame 
armastatut ja viis nõnda minu ja tema noore elu valuvahu sisse. Juba kolmat aastat 
pole ta ei elus ega surnud!" - "Oo sina, kõige mudasem hoor ja kõige jõledam 
ringijõõraja, 00 sina, müüdavate 

orjade alla heitja, muidugi tegin seda mina!" kostsin ma vastu, võtsin mõõga pihku, 
tõmbasin tera tupest ja tõstsin selle oma naise vastu, et teda maha tappa. Aga kui tema 
oli minu sõnu kuulda saanud ja ära näinud, et ma tahan teda tappa, siis pahvatas ta 
naerma ja karjus: "Kasi minema, koerapoeg! Ei lase ma endistel aegadel tagasi tulla 
ega surnutel ellu ärgata! Au Allahile, kes on andnud mulle kätte selle, kes pani mu 
südames põlema igavese meelemasenduse kustumatu tule!" 

Ja ta tõusis jalule ja tõi kuuldavale mulle arusaamatuid sõnu ja ütles: "Saagu sinust, 
ma sajatan, pool kivi, pool inimest!" Ning jalamaid sai must see, keda sa näed, ja pole 
minust enam ei tõusjat ega istujat, ja pole ma ei surnud ega elus. Ja kui minuga oli asi 
sealmaal, nõidus ta ära terve linna turgude ja iluaedadega tükkis. Meie linnas oli nelja 
sorti inimesi: moslemeid, kristlasi, juute ja tulekummardajaid - ja naine muutis kõik 
nad kaladeks: moslemitest said valged kalad, tulekummardajatest punased, kristlastest 
sinised ja juutidest kollased. Neli saart aga moondas ta tiiki ümbritsevateks mägedeks. 
Ja peale selle peksab ja piinab ta mind: virutab mulle iga päev sada piitsahoopi, nii et 
veri voolab ja turi narmendab. Aga seejärel paneb ta mulle jõhvriidest pesu selga, 
selle pesu peale aga tõmbab need uhked rõivad.” 

Ja siis puhkes noormees nutma ja lausus: 


"Su kohut kannatlikult ootan, Jumal-isa. 
Kui soovid, olen piinapingil visa. 


Nii sünk mu kõrvus, Saatus, on su viis, 
kuid kestan veel - ehk ees on paradiis? 


Ma tunnen õnnetuste laadikut, 
kuid hädas hüüan Onnesaadikut!" 


Ja valdjas pöördus noormehe poole ja ütles talle: "Oo sina, kes sa ladusid oma 
mured minu muredele otsa pärast seda, kui olid mu uudishimu rahuldanud! Aga kus 
on siis naine, 00 noormees, ja kus on see hauakamber, milles lamab haavatud ori?" - 
"Ori lamab oma hauakambris kupli all ja see hauakamber on toas, mis asub selle ukse 
taga," kostis noormees. "Naine aga käib siin kord päevas, päikesetõusu ajal; ja kohe, 
kui ta tuleb, astub ta minu manu ja võtab mul rõivad seljast ja valab mulle sada 
piitsahoopi turjale, ja mina nutan ja kisendan, aga ma ei suuda end liigutada, et teda 
endast ära lükata. Ja kui ta on mind läbi 

nüpeldanud, siis läheb ta veini ja rammuleemega orja juurde ja joodab seda. Küllap 
tuleb ta homme varahommikulgi.” 

"Allahi nimel, oo noormees," hüüdis valdjas, "ma ei lase mööda juhust sulle head 
teha, et seda taevased meeles peaksid ja et see aegade lõpuni kirja pandaks!" Seepeale 

võttis valdjas istet ja ajas noormehega ööhakuni juttu, ja siis heitsid nad magama; 
koidikul aga tõusis valdjas üles ja võttis endal rõivad seljast ja läks, haljas mõõk käes, 
tuppa, kus asus see ori. Ja ta nägi seal küünlaid, õlilampe, urisuitsuteid ja õlianumaid 
ja ta läks orja manu ja läks päris orja juurde ja virutas mõõgaga ja tappis orja ainsa 
hoobiga ja tõstis surnukeha oma turjale ja viskas selle lossikaevu. Seejärel tuli ta 
tagasi ja mähkis end orja rõivaräbalatesse ja ronis hauakambrisse, ja kaasas oli tal 
mõõk, mis üleni haljas. 

Ja silmapilgu pärast tuligi neetud nõid ja võttis otsekohe oma onupojal rõivad seljast 
ja kukkus teda piitsaga nuhtlema. Ja noormees pani karjuma: "Oi, kas ei aita siis juba 
sellest õnnetusest, mille sa mulle oled külge nõidunud, oo mu onutütar! Halasta mu 
peale, oo mu onutütar!" Aga naine karjus vastu: "Kus oli sinu halastus, kui sa mind 
mu kallimast ilma jätsid?" Ja ta peksis meest, kuni tal käed ära väsisid. Ja veri voolas 
noormehel külgi pidi alla, ja seejärel pani naine mehele jõhvriidest särgi selga ja selle 
peale ülerõivad ja läks siis orja juurde, veinipeeker ja leemekauss käes. Ja ta ronis 
kupli alla ja hakkas seal nutma ja oigama ja ütles: "Oo minu isand, ütle mulle ometi 
midagi, 00 minu isand, räägi minuga!" - ja ta tõi kuuldavale säärased värsid: 


"Kui kaua oled minust jõhkralt kaugel? 
Kas vähe pisaraid mul olnud laugel? 


Ehk meelega must oled lahku jäänud? 
Ehk kavatsevad head veel halvad käänud?" 


Ja ta pahvatas uuesti nutma ja lausus: "Mu isand, oh räägi minuga, oh ütle mulle 
midagi!" Ja valdjas madaldas häält ja hakkas takerduva keelega purssima 
mustanahaliste murrakut ja ütles: "Ahja oh, pole väge ega võimu kellelgi peale Allahi, 
kõrge ja suure!" Ja kui naine oli neid sõnu kuulnud, karjatas ta rõõmu pärast ja kaotas 
teadvuse, siis aga tuli jälle meelemärkusele ja ütles: "Oo minu isand, kas see võib tõsi 
olla?" Valdjas aga tegi hääle jämedaks ja kostis: "Oo äraneetu, kas sina siis pälvid, et 
sinuga räägitaks ja juttu aetaks?" - "Ja miks mitte?" küsis naine. "Aga sellepärast, et 
sa piinad kogu päeva meest, kes nii sind kui mind needes muudkui appi hüüab ega 
lase mul õhtust hommikuni magada," ütles 

valdjas. "Ta ei anna mulle rahu ja vaevab mind, ja kui seda ei oleks, siis saaksin ma 
ehk tervekski. Vaat mis on seganud mind sulle vastamast." - "Sinu loal võtan ma talt 
nuhtluse küljest," ütles naisterahvas. Ja valdjas kostis talle: "Tee seda ja anna meile 
puhkust!" 

Ja naine ütles: "Lähen ja lendan!" - ja ta ronis kupli alt lossisaali välja ja võttis tassi 
ja täitis selle veega ja lausus tassi kohal mingisuguseid lausumissõnu ja vesi tassis 
hakkas mulle ajama ja mulksudes keema nõnda nagu katlas, millel on tuli all. Siis 
pritsis naine noormehe selle veega üle ja ütles: 

"Vannutan sind sellega, mis ma olen lausunud ja üle huulte toonud: kui sa oled 
sääraseks saanud minu sajatuse ja nõianippide läbi, siis võta nüüd tagasi oma endine 
kuju.” Ja äkki raputas noormees endale elu sisse ja tõusis püsti. Ja tal oli meel rõõmus 
oma pääsemise üle ja ta hüüdis: "Tunnistan, et pole jumalat peale Allahi ja et 
Muhamed on tema saadik, olgu temaga Allahi õnnistus ja tervitus!" Aga naine ütles: 
"Käi siit minema ja ära enam tagasi tule, või muidu ma tapan su ära!" - ja ta pani 
mehe peale karjuma ja noormees läkski minema. Naine aga tuli kupli juurde tagasi, 
ronis selle alla ja ütles: "Oo minu isand, tule välja minu juurde, et ma saaksin näha su 
kaunist kuju.” 

Ja valdjas ütles talle nõrgal häälel: "Mis sa küll oled teinud? Sa vabastasid mind 
kurja oksast, aga kurja juure jätsid alles!"-"Oo mu isand, 00 minu armastatu," päris 
naine, "aga mis see juur on?" Ja valdjas hüüdis: "Häda sulle, äraneetu! Juur - see on 
selle linna ja nelja saare elanikud! Igal öösel, kui südaöö on kätte jõudmas, tõstavad 
kalad oma päid ja hüüavad appi ja neavad mind ning sind. Vaat kus on põhjus, mis ei 
lase mul terveks saada. Mineja päästa nad lahti nii kähku, kui saad! Ja siis tule, võta 
mul käest kinni ja tõmba mind püsti! Tervis on mul juba tulekul.” 

Ja kui naine oli kuulnud valdja sõnu (aga ta arvas, et tegemist on orjaga), oli tal 
väga hea meel ja ta hüüdis: "Oo mu isand, sinu sõna on mulle seadus. Allahi nimel!" 
Ja ta tõusis rõõmsalt püsti ja jooksis tiigi äärde ja võttis sealt natuke vett...” 

Ja hommik jõudis kätte ning katkestas Šahrazadi jutulõnga. 

Aga kui oli käes üheksas ööaeg, üdes Sahrazad: "Minu kõrvu on küündinud, 00 
õnnelik valitseja, et nõiast naisterahvas võttis tiigist natuke vett ja lausus selle vee 
kohal arusaamatuid lausumissõnu - ja kalad hakkasid sulpsu lööma ja päid veest välja 
tõstma ja kohe tulid nad päriselt veest välja ja nõidus pudenes linnarahval küljest ja 
linn hakkas jälle elama ja kaupmehed hakkasid müüma ja ostma ja igamees hakkas 
oma ametit pidama ja saared muutusid jälle säärasteks, nagu nad enne olid olnud. 

Ja seejärel tuli nõidnaine jalamaid valdja juurde ja ütles talle: "Oo kallim, anna 
mulle oma suurtsugu käsi ja tõuse üles!" Ja valdjas kostis kuuldamatul häälel: "Tule 
mulle ligemale!" Ja kui naine tal päris ihuligi oli, paljastas valitseja mõõga ja torkas 
selle naisele rindu ja mõõk tuli verest pärlendades selja seest välja. Siis lõi valdjas 
teda veel kord ja raius ta pooleks ja viskas ta keha kahes tükis vastu maad ja läks ise 
välja ja nägi äranõiutud noormeest, kes seisis ja ootas teda, ja ta õnnitles nüüd 
noormeest pääsemise puhul. Ja noormees suudles valdja kätt ja tänas teda, aga valdjas 
päris: "Kas sa hakkad elama siin oma linnas või tuled koos minuga minu linna?" - 
"Oo valitseja aegade üle," kostis noormees, "kas sa tead ka, kui palju on siit sinu 
linnani maad?" - "See on kahe ja poole päeva tee," kostis valdjas. Ja noormees hüüdis: 
"Oo valitseja, kui sa magad, siis ärka üles! Sind lahutab su linnast kärme ränduri 
aastatee, ja sina jõudsid siia kahe ja poole päevaga ainult sellepärast, et siinne linn oli 
ära nõiutud. Aga mina, 00 valitseja, ei jäta sind silmapilgukski maha.” 

Valdja meel läks rõõmsaks ja ta hüüdis: "Tänu Allahile, kelle arm sind mulle saatis! 
Sa oled mu ainus poeg, kuna lihast last pole mul eluilmaski olnud." Ja nad kaisutasid 
teineteist rõõmuhõiskel, ja siis hakkasid nad minema ja läksid lossi tagasi; ja 
noorvaldjas, see, kes enne ära oli nõiutud, käskis oma riigi aukandjatel teereisiks 
valmistuda ja reisimoon ja kõik muu vajalik valmis panna. Jä siis nad alustasid 
ettevalmistusi ja need ettevalmistused kestsid kümme päeva, ja noormees asus teele 
koos sultaniga, kelle südames põles igatsus kodulinna järele - kuidas küll oli ta võinud 
selle maha jätta! Ja nii nad läksid ja neil oli kaasas viiskümmend orja ja suured 
kingikoormad ja nad olid vahetpidamata teel nii ööd kui päevad. Ja see kestis terve 
aasta. Ja Allah oli neile ette näinud ohtudeta reisi ja nõnda jõudsidki nad oma 
sihtlinna ja andsid vesiirile teada sultani õnnelikust tagasijõudmisest. Ja vesiir tuli 
terve malevaga neile vastu, kui nad olid juba kaotanud lootuse, et valdjas veel kunagi 
tagasi tuleb. Ja nüüd langes see malevatäis mehi valdja jalge ette maad suudlema ja 
teda õnnitlema õnneliku päralejõudmise puhul. Ja valdjas sõitis linna sisse ja istus 
oma troonile, ja siis pöördus ta vesiiri poole ja jutustas talle kõik, mis oli noormehega 
juhtunud, ja vesiir, kui ta oli juhtunust kuulda saanud, õnnitles teda pääsemise puhul; 
ja siis rahunesid kõik. 

Ja sultan andis paljudele autasu ja ütles vesiirile: "Kutsu minu juurde see kalamees, 
kes meile need kalad tõi." Ja saadetigi kalamehe järele, kes oli ju linnarahva 

pääsemise põhjustaja, ja ta toodi kohale ja valitseja andis talle autasu ja päris, kuidas 
ta käsi käib ja kas tal on lapsi. Ja kalamees 

59 

rääkis, et tal on kaks tütart ja üks poeg. Ja valitseja käskis lapsed kohale tuua ja 
võttis ühe tütre endale naiseks, teise tütre aga andis ta naiseks noormehele, ja 
kalamehe pojast tegi ta riigi ülemlaekuri. Siis andis ta vesiirile volikirja kaasa ja saatis 
ta Mustadele Saartele noormehe linna sultaniks, ja saatis temaga kaasa need 
viiskümmend orja, kellega koos ta oli koju saabunud, ja ta andis vesiirile kaasa 
autasusid kõigile sealsetele emiiridele. Ja vesiir suudles ta käsi ja asus sedamaid teele, 
valdjas ja noormees aga jäid paigale. Mis aga kalamehesse puutub, siis temast sai oma 
aja kõige rikkam mees ja tema tütred olid valitsejate naised kuni surmani. Aga lugu 
pakikandjast pole sugugi vähem imetabane. 


LUGU PAKIKANDJAST JA KOLMEST NEIUST 


BAGDADIS elanud üks poissmees, kes kuulunud pakikandjate kilda. Ja ükskord, 
ühel heal päeval, seisnud ta turul ja nõjatanud oma kandekorvi peale, kui äkki jäänud 
ta kõrvale seisma Mosuli suursõbas'* naisterahvas, kel olid jalas kuldtikanditega 
palistatud ja lehvivate lintidega kaunistatud kingad. Naine jäi seisma ja kergitas oma 
näokatet ja selle alt paistsid silmad, ripsmed ja laud, ja see naisterahvas paistis silma 
kehavormide hapruse ja oma ilu täiuslikkuse poolest. Ta pöördus pakikandja poole ja 
ütles pehme ning selge häälega: "Võta oma korv ja tule mulle järele!" Ja vaevalt oli 
pakikandja öeldu mõtet taibanud, kui ta võttis kähku oma korvi ja hüüdis: "Oo 
õnnetooja päev! Oo avitaja päev!" - ja ta astus naise kannul senikaua, kuni nad 
jõudsid ühe maja väravasse, kus naine uksele koputas. Uks kristlane tuli alla ja naine 
andis talle dinaari ja võttis talt oliivikarva pudeli ja pani selle korvi sisse ja ütles: 
"Võta see kanda ja käi mu kannul!" 

"Allahi nimel, nüüd on mul tõesti käes õnne ja edu päev!" hüüdis pakikandja ja 
astus kõige oma korviga naisterahva kannul. Naine aga jäi aedviljamüüja poe ette 
seisma ja ostis selle käest Süüria õunu, Türgi aivaad, Omaani virsikuid, jasmiiniõisi, 
Damaskuse valgeid vesiroose, sügisesi kurke, Egiptuse sidruneid, sultanapelsine ja 
lõhnamirti ja hen-nat ja karikakraid, anemoone, kannikesi, granaatõunu ja 
aromaatseid okasroose. Ja kõik selle pani ta pakikandja korvi ja ütles: "Tassi!" 

Ja pakikandja käis tal muudkui kandamiga kannul, naine aga jäi seisma lihuniku poe 
juures ja ütles lihunikule: "Raiu mulle kümne 

53 

rutline'* tükk!" Lihunik raiusid ja naine maksis talle ja keeras liha banaanilehe sisse 
ja pani selle korvi ja ütles: "Kanna aga, kandjamees!" Ja kandja kandis kõik selle talle 
järele. Siis aga jõudis see naisterahvas kuivtoidukaupmehe poe juurde ja ostis temalt 
suupisteks pistaatsiapähkleid ja Tihhami rosinaid ja kooritud mandleid ja ütles 
kandjale: "Tassi, tassi, ja ära minust maha jää!" 

Ja kandja muudkui tassis oma korvi ja käis neiu kannul, neiu aga jäi 
maiustekaupmehe poe juures pidama ja ostis kandiku, mille peale ladus kõike, mis 


13Suursõba (izaar) - linase või siidriide kangas, mille araabia naised endale välja minnes ülle keeravad. 
14Riitel - kaaluühik, veidi alla 500 grammi. 

kaupmehel saada oli: keerupirukaid ja muskustäidisega pannkooke ja pastilaad ja 
sidrunipräänikuid ja martsipani ja zeinaabi sugasid ja pulgakomme ja kohtumehe 
rüübet ja palju muid maiuspalu, millega ta kandiku täis laadis, ja selle kandiku pani ta 
korvi. Ja kandja ütles talle: "Oleksid sa mulle teada andnud, mida sa mõtled osta, siis 
oleksin ma oma eesli kaasa võtnud ja kogu selle hunniku eesli selga laadinud." Aga 
naine naeratas ja andis kandjale laksu kuklasse ja ütles: "Käi kiiremini ja ära lobise! 
Küll sa suure Allahi tahtel oma töö eest ka tasu saad!" 

Ja ta jäi rohu- ja lõhnavee kaupmehe juures pidama ja võttis tollelt kümmet sorti 
vett: küll roosivett, küll pomerantsivett, vesiroosimahla ja pajumahla, ja veel võttis ta 
kaks suhkrupead ja muskustatud roosivee pihustaja ja viirukiteri ja aaloed ja ambrat ja 
muskust ja Aleksandria küünlaid, ja kõik selle pani ta korvi ja ütles: "Võta korv ja käi 
mu kannul!" Ja kandja võttiski korvi ja käis selle naise kannul. 

Siis Jõudis naine ühe ilusa, avara eesõuega kõrge maja juurde, mida kaunistasid 
sihvakad sambad ja mille kahe poolega eebenipuust värav oli ilustatud puhtast kullast 
siiludega. Naine jäi värava ette seisma ja lükkas loori näo eest ära ja koputas tasakesi, 
pakikandja aga seisis naise selja taga ja ta pähe ei mahtunud muud peale selle naise 
ilu ja võlu. Korraga läks värav paokile ja siis vajusid mõlemad väravapooled pärani ja 
pakikandja vaatas, kes see värava lahti tegi - ja mis ta näeb: see on pikakasvuline 
neiu, kõrged rinnad ees, väga ilus ja võluv, väga särav ja täiuslik, väga sihvaka ja 
kokkukõlalise kehaehitusega, hiilgava otsaesise ja õhetava palgega, silmadega, mis 
tuletasid meelde kaljukitse ja gaselli, ja noorkuiste kulmuvibudega. Põsed olid tal 
nagu anemoonid ja suu nagu Saalomoni pitser” ja punahuuled nagu korall ja hambad 
nagu ritta lükitud pärlid või karikakra õielehed, kael aga oli tal otsekui gasellil ja 

rind oli tal valge justkui marmorbassein ja rinnanibud olid tumepunased otsekui 
granaatõuna mahl, ja kui imeilus kõht tal veel oli, ja naba, mille sisse oleks mahtunud 
terve unts pähkliõli - ehk nagu luuletaja selle kohta on öelnud: 


"Mu all kui paindub tema nõtke puus, 
siis suurest rõõmust naer mul purskab suust. 


Nii hell mu hingele on tema niude jutt, 
et minu silmist purskub õnnenutt.” 


Ja kui pakikandja silm oli seda neidu näinud, siis kaotas ta otsekohe aru ja südame, 
ja korv oleks tal peaaegu pea pealt maha kukkunud. "Eluilmas pole mul olnud 
õndsamat päeva!" hüüdis ta, ukseavaja aga ütles sisseostjale: "Tule sisse ja päästa 
vaene pakikandja koormast!" Ja sisseostja astus sisse ja ukseavaja ja pakikandja tulid 
talle järele ja nad astusid edasi ja jõudsid avarasse sammasõue, kus pilk tabas 
juurdeehitisi, võlve, lehtlaid ja pinke, käsikambreid ja aitu, mille uste ette olid lastud 
eesriided, ja keset õue oli suur bassein, mis oli vett täis, ja keset seda basseini õõtsus 
ruhi. Terrassil aga oli kadakapuust säng, mis oli kaunistatud kalliskividega, ja sängi 
ette oli tõmmatud punasest atlassist ja pähkli-suuruste ja veel suuremate 
pärlinööpidega eesriie, ja selle eesriide tagant paistis õitsva väljanägemise ja meeldiva 
olemisega noor naisterahvas, kel oli imepärane kuukumaline nägu, võlurohke 
silmavaade ja erksakaarelised kulmuvibud. Ta piht tuletas meelde aliifi”° ja hingeõhk 
ambrat ja ta korallhuuled olid hurmavalt magusad ja ta helendava palge kõrval jäi 
särav päikenegi häbisse. Ta oli nii ilus nagu täht kõige kõrgemast taevakaarest või siis 


15Saalomoni (Suleimani) pitser - liilialiste hulka kuuluv taim, mille õisi võrreldakse siin kaunitari suuga. 
16Aliif- araabia tähestiku esimene täht, mis kujutab endast püstjoont. 


kuldkuppel või siis Araabia rasvasabalammas või siis mõrsja, kelle näo eest on just 
nüüdsama loor ära võetud. Ja luuletaja on tema kohta lausunud: 


"Kui naerab, paljastab ta pärlikee, 
on hambasära ehteks naerule. 


Ta juustel on nii mustja öine loit, 

et ära ehmub armutapja koit.” 

57 

Ja see kolmas neiu tõusis sängist üles ja astus kiiret pidamata oma õdede juurde ja 
ütles: "Mis te ootate? Võtke sel vaesel pakikandjal koorem pea pealt!" Ja sisseostude 
tegija tuli eestpoolt ja ukseavaja tagant ja kolmas aitas neid, ja nad tegid pakikandja 
korvist priiks ja võtsid oma asjad korvist väljaja panid kõik paikaja andsid 
pakikandjale kaks dinaari ja ütlesid: "Hakka astuma, kandjamees!" See vahtis aga, 
silmad pärani, neidusid, kes olid nii kaunid, nagu ta eluilmas polnud näinud, ja 
pealekauba olid nad ilma meesteta. Ta põrnitses jooke, puuvilju, lõhnaaineid ja kõike 
muud, mis neil seal oli, ja pani kangesti imeks ja viivitas äraminekuga. "Mis sul 
hakkas, miks sa juba ei lähe?" päris talt üks naisterahvas. "Kas tasu oli liiga väike 
või?" Ja ta pöördus oma õe poole ja ütles talle: "Anna talle veel üks dinaar!" 

Pakikandja aga hüüdis: "Oo emand, ma ei arva sugugi, et mulle oleks vähe makstud, 
ja minu töövaev pole kahte dirheemigi"” väärt, aga asi on selles, et te olete kütkesse 
pannud mu südame ja mõistuse: kuidas siis nii, et teie olete siin üksipäini, ilma 
meesterahvasteta ja keegi ei lahuta teie meelt. Teate küll, et minarett ei seisa ilma 
nelja toeta püsti, teil aga seda neljandat ju ei ole. Ja just meesterahvastega on 
naisterahvastel tore mängida, sest on ju öeldud: 


"Siin rõõmu jaoks on neli asja koos: 
harf, lauto, tsitter, flööt - kõik mänguhoos. 


Neil neli lille vastavad ses loos: 
nelk, anemoon ja mürt ja uhke roos. 


Veel neljast asjast täis saab õndsusvoos: 
arm aiaga, vein rahaga käib koos.” 


Teid aga on ju ainult kolm, ja teil läheb vaja neljandat, kes oleks mõistlik, 
läbinägelik ja nutikas mees ja kes oskaks saladust hoida." 

Ja pakikandja sõnad meeldisid neidudele ja nad puhkesid naerma ja ütlesid: "Kust 
me säärase mehe võtame? Me peame alles neiupõlve ja me kardame saladust usaldada 
sellele, kes seda ei pea. Me oleme lugenud seda vana pärimust, kus ibn as-Šumam on 
öelnud: 


"Kõik saladused endale sa pea: 

kas hukutajat uskuda on hea? 

Kui saladust ei pea su oma ind, 

siis teistel sellest õhku lendab rind.” 


17Dirheem - hõberaha, algselt 1/20 dinaari. 

Abu Novas'* aga on öelnud selle kohta järgmist, ja ta on teinud seda oivaliselt: 


"Kui saladuse välja räägid, mees, 
siis väärid häbimärki otsaees.” 


Kui pakikandja oli neid sõnu kuulda saanud, hüüdis ta: "Vannun teie elu nimel, et 
ma olengi mõistlik mees ja väärin usaldust. Ja ma olen isegi raamatuid lugenud ja 
ajalookroonikaid uurinud. Ma lasen endas heal ilmsiks tulla ja jätan halva varju, sest 
luuletaja on ju lausunud nõnda: 


"Vaid see, kes truu, ei paota keelat ust. 
Vaid headus hoiab rangelt saladust. 


Mul hinges saladus, on suu kui sukk 
või hoopis kadund võtmetega lukk."" 


Kui neiud olid nii osavasti ritta lükitud värsse kuulnud, ütlesid nad pakikandjale: 
"Kas tead, et me oleme kulutanud selle pidusöögi peale palju raha; kas sul on midagi, 
millega oma osavõttu hüvitada? Me ei luba sul siin istuda ja hüvasid roogasid maitsta 
ja meie heledaid ning imekauneid nägusid vahtida, enne kui oled oma raha lauale 
pannud. Kas sa siis pole kuulnud vanasõna "Armastus ilma krossita pole kübetki 
väärt"?" Ja ukseavaja lisas: "Kui sul midagi on, siis oled ka ise midagi, aga kui sul 
midagi pole, siis laku panni!" — "Oo õekesed,” ütles siis sisseostude tegija, "jätke ta 
hing rahule! Allahi nimel, ta pole täna meie ees millegagi patustanud, ja mõni teine 
poleks end siin üldsegi vaos hoidnud. Ja mis ta osavõtt ka maksma ei läheks, mina 
olen nõus selle tema eest tasuma." Ja pakikandja meel läks rõõmsaks ja ta suudles 
maad ja tänas. Ja see, kes istus sängi peal, ütles: "Allahi nimel, me jätame sind enda 
juurde ainult ühel tingimusel: et sa ei päriks seda, mis sinusse ei puutu; kui sa hakkad 
üleliia lobisema, siis on su lips läbi." — "Sellega olen ma päri, oo emand,” kostis 
pakikandja. "Seda luban heal meelel ja kergel keelel. Olen vait kui haud.” 

Ja sisseostja tõusis ja tõmbas vöö koomale ja pani joomakruusid lauale ja norutas 
veini. Ta pani kannu kõrvale ka salatirohelist ja tõi kõik, mis vajaja pani veini lauale 
ja istus oma õdede keskele. Pakikandja aga istus nende vahele ja pidas seda kõike 
unenäoks. Siis võttis sisseostja veinilähkri ja kallas esimese karika täis ja jõi selle 
kohe põhjani, ja siis kallas ta õdedele täis teise ja kolmanda karika. Ja seejärel jõudis 
kätte pakikandja kord ja neiu ulatas talle karika ja lausus: 


"Joo terviseks, sul elust olgu rõõmu! 
Sind igast tõvest ravib ainus sõõm ju!" 


Kandja aga võttis peekri kätte ja kummardas ja tänas ja lausus: 


"End truude seltsis joomale seab aus, 
kes ausaid esivanemaid peab aus. 


Vein on kui tuul: ta aias lõhnu kannab, 
kuid tapaplatsil raipest märku annab.” 


18Abu Nõvas - üks tähtsamaid araabia luuletajaid kalifaadi õitseajal (tapeti umbes 810. a). 

Ja veel lausus ta nõnda: 


"Las pakub sulle veini õrn gasell, 
kes veiniga on ühteviisi hell.” 


Siis suudles pakikandja neidudel käsi ja jõi peekri põhjani ja jäi purju ja hakkas 
vaaruma ja ütles: 


"Muud verd ei seadus joogiks tuua luba: 
vaid viinamarja verd ta juua lubab. 


Mind jooda, hirv, ma olen sinu lelu: 
kõik sulle annan — mammona ja elu.” 


Seejärel kallas naine peekri täis ja ulatas selle keskmisele õele, ja see võttis peekri 
vastu ja tänas ja jõi põhjani,ja kallas siis täis ja ulatas sängis pikutajale, siis aga kallas 
täis teise peekri ja ulatas selle pakikandjale, kes suudles ta ees maad ja tänas ja jõi 
põhjani ja lausus luuletaja sõnadega: 


"Ole helde justkui Allah, 
aina täis mu peeker kalla! 

Eluvesi rõõmurohkelt 
voolaku mu kurgust alla!" 


Siis astus ta majaperenaise juurde ja ütles: "Oo mu emand, ma olen su ori ja 
sulane!" ja lausus veel luulekõnes: 


"On ori ukse ees, üks sinu orjadest. 
Ta meeled täis on sinu armuheldusest. 


Kas tohib tulla ta su ilu piidlema? 
Kui ta su tuppa jääb, kas hakkad riidlema?” 


Ja perenaine ütles: "Joo aga rahumeeli terviseks, kulgegu su elu õnne-rada mööda!" 
Ja kandja võttis peekri ja suudles neiu kätt ja lausus: 


"Talle pakkusid ürgvana veini, mis punetab palena. 
Ta ütles: "Vein hiilgab kui koit, hingest öö tapab kaleda." 


Kui mu ürgvana nestene rüüp tema sisemust jahutas, 
siis ta päris mult, kui palju palgeid see karikas mahutas. 


Ja ma laususin vastu: "Sa joo! Pole põskede puna see. Minu südamepisaraist vein 
värvi saanud on punase.” 


Aga tema kostis vastu sääraste värssidega: 

"Kui nutsid mu pärast sa verd, siisap kann siia ulata! Vein tõrkuva vaimu mu sees 
sulle kuulekaks sulatab.” 


Ja naine võttis peekri ja jõi tühjaks ja tuli sängist maha oma õe juurde ja nad jõid 
vahetpidamata (ja kandja koos nendega) ja tantsisid ja naersid ja laulsid ja ütlesid 
luuletusi ja värsiridu ja pakikandja hakkas nendega amelema, neid suudlema ja 
hammustama, paitama ja näpistama, kabistama ja sabistama. Aga oh neid neide küll! 
Üks pistab talle toitu suhu ja teine annab obaduse, üks annab kõrvakiilu ja teine lilli. 
Ja nõnda saatis mees nendega kõige meeldivamal kombel aega mööda ja ta istus 
otsekui paradiisis suurte silmadega huuride keskel. 

Ja nõnda kestis see senikaua, kuni vein nende peades ja arudes ulakusi tegema 
hakkas; ja kui rüübe oli nad oma võimu alla võtnud, siis tõusis ukseavaja püsti ja 
võttis rõivad seljast ja jäi ihualasti, ja lasi juuksed näole 

61 

katteks ette ja tormas basseini. Ja ta hakkas vees vallatusi tegema ja pritsima ja 
puristama ja ta võttis suu vett täis ja piserdas pakikandja märjaks, siis aga pesi ta oma 
ihuliikmed puhtaks, ka selle, mis reite vahel, ja tuli veest välja ja kargas pakikandjale 
põlve peale ja ütles: "Oo mu isand, oo mu kallim, mis selle nimi on?" - ja ta näitas 
oma häbeme peale. "See on su emakas,” kostis pakikandja, neiu aga hüüdis: "Oeh, 
kuidas sul häbi ei ole?" ja andis talle paar võmmu kuklasse. Ja pakikandja ütles: "See 
on sinu häbe," aga tema andis mehele veel ühe täie vastu kaela ja hüüdis: "Ol-oi-oi, 
küll oled sa jälk! Kas sul häbi ei ole?" - "See on su tussu,” hüüdis pakikandja, 
naisterahvas aga ütles: "Fui, sul pole enam üldse au- ega häbiraasu,” ja virutas talle 
rusikaga. - "See on su mesimumm!" kisendas pakikandja, ja vanem neiu kukkus teda 
nüpeldama ja tänitama: "Ei tohi sedasi rääkida!" Ja iga kord, kui pakikandja mõne 
nime ütles, ladusid nad talle hoope, nii et mehe kukal tulitas. Ja nad tegid mehest oma 
naerualuse. "Aga mis selle nimi siis teie meelest on?" tahtis kandja viimaks teada. Ja 
ukseavaja ütles: "See on sangari sammaskoda.” Ja siis hüüdis pakikandja: "Au 
Allahile, mu päästjale! Olgu ta pealegi sangari sammaskoda!" 

Siis lasid nad peekril ringi käia ja teine neiu tõusis püsti ja võttis endal rõivad seljast 
ja kargas pakikandjale põlve peale ja küsis, näidates oma kõhualuse peale: "Oo mu 
silmavalgus, mis selle nimi on?" - "See on su häbe,” ütles mees, naine aga hüüdis: 
"Kuidas sa nii jõledasti räägid?" -ja ta andis pakikandjale niisuguse obaduse, et terve 
ruum vastu kaikus. "Ol-oi-oi, kuidas sul ometi häbi ei ole?" - "Sangari sammaskoda,” 


kisendas pakikandja, neiu aga hüüdis vastu: "Ei ole!" — ja matsud ja võmmud sadasid 
mehele kaela nagu rahe. Mees ütles: "See on su emakas, su tussu, su häbe, su 
häbedus!" Naised aga kostsid ühtevalu vastu: "Ei ole!" - "Sangari sammaskoda,” 


kisendas pakikandja uuesti, aga selle peale purskasid kolm neiut naerma ja naersid 
end kõveraks. Ja hakkasid jälle meest vastu kaela peksma ja ütlesid: "Mitte 
sinnapoolegi!" -"Oo õekesed, mis selle nimi siis on?" hüüdis mees. Neiu ütles: "See 
on seemneteta seesam!" Ja seejärel pani ta rõivad selga ja nad istusid rahumeeli juttu 
puhuma, pakikandja aga ägas kaela- ja turjavalu käes. 

Ja peeker käis nende käes veel mõnd aega ringi, ja siis tõusis püsti nende seast kõige 
vanem, iseäraline iludus, ja võttis end riidest lahti, ja seepeale haaras pakikandja kahe 
käega oma kaelast ja turjast kinni, hõõrus neid ja hüüdis: "Mu kaelal ja mu turjal 
vaesekestel tuleb vist Allahi juhatatud rajal veel nii mõndagi taluda." Ja see neiu 
võttis enda alasti ja sööstis basseini ja sukeldus ja tegi vallatusi ja pesi end puhtaks, 
pakikandja aga vahtis ta alasti ihu, mis helkis kui kuukild, ja tema nägu, 

mis sarnanes taevasse tõusva kuu ja esimese koiduõhetusega. Ta silmitses neiu 
pihtaja rindu ja raskeid võbelevaid puusi, ja neiu oli nii paljas, nagu jumal oli ta 
loonud, ja pakikandja hüüdis: "Ah sa mu meie!" - ja pöördus neiu poole luulekõnes: 


"Kui oksaga sind võrdleksin, mis haljas, 
siis valest võrdlusest hing oleks väljas. 


On oksad ilusaimad leherüüs, 
kuid sina - hoopis alastuse süüs.” 


Ja kui neiu oli neid värsse kuulnud, ronis ta basseinist välja ja tuli pakikandja 
juurde, istus talle põlve peale ja ütles, näidates oma häbeme peale: "Oo mu isand, mis 
selle nimi on?" - "Sangari sammaskoda,"” kostis pakikandja, aga neiu ütles: "Oi-oi-oi!" 
Ja mees pani karjuma: "Seemneteta seesam!", aga neiu hüüdis: "Oh-ho-hoo!" - "Su 
emakas,” ütles siis pakikandja. Naine aga kukkus sajatama: "Oi-oi-oi, kas sul häbi 
pole?" - ja andis talle võmmu kuklasse. Ja iga kord, kui mees ütles talle: "Selle nimi 
on see ja see,” - andis neiu talle vastu kaela ja kostis: "Ei ole!", kuni mees viimaks 
päris: "Oo õeke, ja mis selle nimi siis on?" - "Abu-Mansuri sissesõiduhoov,” kostis 
neiu ja pakikandja hüüdis: "Au Allahile, mu päästjale! Ha-ha-haa, 00 Abu-Mansuri 
sissesõiduhoov!" 

Ja naine tõusis püsti ja pani rõivad selga ja nad hakkasid endist viisi edasi 
pidutsema, ja peekritel lasti mõnda aega ringi käia, siis aga tõusis pakikandja püsti ja 
võttis rõivad seljast ja läks basseini ja neiud nägid, kuidas ta vees ringi ujub. Ja ta pesi 
end lõua alt ja kaenla alt ja ka sealt, kust naised end olid pesnud, ja siis tuli ta veest 
väljaja kargas majaperenaise põlve peale ja sirutas käed ukseavaja põlve peale ja jalad 
sisseostja põlve peale. Ja ta näitas oma tiltsu peale ja päris: "Oo mu emandad, mis 
selle nimi on?" - ja kõik purskasid ta sõnade peale nii hullupööra naerma, et kukkusid 
käpuli, ja üks neist ütles: "Sinu tiltsu!" Aga mees kostis: "Ei ole!" ja hammustas iga 
neidu ühe korra. "Sinu noku,” ütlesid nad, aga mees kostis: "Ei ole!" ja kallistas igaüht 
ühe korra...” 

Ja hommik jõudis kätte ning katkestas Šahrazadi jutulõnga. 

Aga kui oli käes kümnes ööaeg, ütles Šahrazadile ta õde Dunjazad: "Räägi nüüd 
oma jutt lõpuni!" 

Ja Sahrazad kostis: "Heal meelel ja kergel keelel! Minu kõrvu on küündinud, 00 
õnnelik valitseja, et neiud ütlesid ühtvalu pakikandjale: "Sinu noku, sinu tiltsu, sinu 
kara," pakikandja aga suudles ja hammustas ja kallistas neid, kuni tal neist küll sai, ja 
nemad naersid ja pärisid ta 

käest viimaks: "Aga mis selle nimi siis on, oo meie vend?" - "Kas te siis tõesti ei tea 
selle nime?” hüüdis mees. Ja neiud ütlesid: "Ega ei tea." Ja siis ütles mees: "See on 
perutav hobueesel, kelle karjamaaks on sangari sam-maskoda ja kes sööb seemneteta 
seesamit ja on öömajal Abu-Mansuri sissesõiduhoovis!" 

Neiud purskasid nii hullupööra naerma, et kukkusid käpuli, ja seejärel hakkasid nad 
uuesti juttu puhuma ja see kestis neil öö kättejõudmiseni. Ja siis ütlesid nad 
pakikandjale: "Allahi nimel, oo isand, tõuse püsti, pane kingad jalga ja hakka astuma! 
Et me näeksime, kui lai selg sul on!" Aga pakikandja hüüdis: "Allahi nimel, mul oleks 
kergem oma hinge ihust välja lasta kui teie seltsist lahkuda. Saadame selle öö päeva 
hakuni üheskoos mööda, ja homme läheb iga roju oma koju!" Ja siis ütles sisseostja: 
"Vannutan teid elu nimel, laske ta jääb meie juurde magama - saab nalja! Sest mine sa 
tea, millal läheb õnneks veel kord temasugusega kokku puutuda. Sihukest 

naljahammast ja vembuviskajat annab ju otsida." Ja teised ütlesid: "Jää pealegi ööseks 
meile, aga ainult selle tingimusega, et sa sõna kuulad ega hakka midagi pärima, 
ükskõik mida sa ka ei näeks, ega asjade tagapõhja otsima." - "Olen nõus," kostis 
pakikandja. Ja nemad ütlesid: "Tõuse püsti ja loe, mis uksele on kirjutatud!" 

Pakikandja tõusiski püsti ja nägi, et ukse peale oli kuldtindiga kirjutatud: "Kes teeb 
juttu sellest, mis temasse ei puutu, kuuleb midagi, mis talle ei meeldi." Ja seepeale 
hüüdis mees: "Tulge ise tunnistama, et ma ei hakka juttu tegema millestki, mis 
minusse ei puutu!" Seepeale tõusis sisseostja püsti ja valmistas talle süüa ja nad 
kinnitasid keha, ja siis panid nad küünlad ja õlilambid põlema ja puistasid nendesse 
ambrat ja aaloed. Nad istusid ja jõid veini ja tuletasid meelde endisi kallimaid, ja siis 
kolisid nad teise kohtaja tõid lauale värskeid puuvilju ja uusi rüüpeid ja istusid jälle 
sööma jajooma ja hakkasid juttu puhuma, suupisteid suhu pistma, naerma ja 
tembutama. Korraga koputati uksele ja üks naistest läks ust avama, ja tuli siis tagasi ja 
ütles: "Nüüd saab meil lustipidu alles õige hoo sisse." - "Lase tulla, räägi, mis sa 
nägid!" nõudsid õed. Ja ukseavaja ütles: "Ukse peal on kolm võõramaist kerjusmunka, 
kellel on lõuad, pea ja kulmud paljaks aetud, ja kes kõik on paremast silmast pimedad 
- ja see on küll üks imeväärne kokkusattumine. Nad näevad välja nagu Melekast 
tagasipöörduvad palverändurid. Nad on äsja Bagdadi jõudnud ja nad on esimest korda 
meie linnas. Meie ukse peale koputasid nad sellepärast, et nad pole öömaja leidnud ja 
mõlgutavad siis mõtteid nõndaviisi: "Ehk annab selle maja peremees meie kätte mõne 
talli või kuuriosmiku võtme, et me saaksime sinna öömajale jääda." Nad 

on võõramaalased, kes on jäänud õhtupimeda kätte, ja nad ei tunne siin kedagi, kes 
neile peavarju annaks. Oo õekesed, ja kui pentsikud nad veel välja näevad!..." Ja ta 
rääkis oma õdedele senikaua auku pähe, kuni nad ütlesid: "Las nad siis tulla, aga sea 
neile tingimuseks, et nad sellest juttu ei teeks, mis neisse ei puutu, sest muidu 
kuulevad nad seda, mis neile ei meeldi!" 

Ja sel naisel läks meel rõõmsaks ja ta läks ja tuli tagasi koos kolme ühesilmsega, kel 
olid lõuad ja ninaalusedki paljaks aetud. Ja need ütlesid tere ja kummardasid ja 
tõmbusid tagasi, naised aga läksid neile vastu ja tervitasid neid ja küsisid, kuidas neil 
reis läks, ja panid nad istuma. Ja kerjusmungad nägid nägusat tuba ja puhast 
pidupaika kena rohelise keskel ja põlevaid küünlaid ja suitsevaid suitsutoose ja 
suupisteid ja puuvilju ja veini ja kolme süütut tütarlast, ja nad hüüdsid üheskoos: 
"Allahi nimel, elu on ilus!" Siis pöördusid nad pakikandja poole ja leidsid selle olevat 
lõbusa, lõdva ja joomase, ja nad pidasid teda mõneks endasuguseks ja ütlesid: "Ta on 
kerjusmunk nagu meiegi, küllap mõni võõramaalane või beduiin." Ja kui pakikandja 
oli neid sõnu kuulnud, tõusis ta püsti, puuris neid pilguga ja hüüdis: "Istuge ja pidage 
mokad maas! Kas te siis ei lugenud, mis ukse peal seisab? Mis mungad te nihukesed 
olete? Õiged mungad oskavad suud lukus hoida, kui vaja." Ja kerjusmungad kostsid: 
"Andku Allah meile andeks, oo munk! Meie pead on sinu päralt." Naised hakkasid 
naeru lõkerdama ja tõusid ja lepitasid kerjusmungad pakikandjaga ära ja andsid 
kerjusmunkadele süüa. Ja need kinnitasid keha ja istusid juttu puhuma, ja ukseavaja 
andis neile juua ja nad lasid peekril ringi käia ja pakikandja ütles neile: "Oo vennad, 
ega te ei tea meile mõnd põnevat lugu või pentsikut juhtumist jutustada?" Aga neil 
olid juba sarved soojad ja ukseavaja tõi neile tamburiini, lauto ja Pärsia harfi ja nad 
hakkasid laulma ja pilli mängima, ja neiud lõid kange lärmi lahti. Ja kui nad 
nõndaviisi meelt lahutasid, koputati korraga uksele ja ukseavaja tõusis, et vaadata, kes 
seal on. 

Aga koputati sellepärast,” - jätkas Sahrazad, - "et sel ööl oli kaliif Harun ar-Rašid'° 
välja läinud, et kuulata, kas on linnas midagi uut ja huvitavat juhtunud. Ja temaga 
koos olid tema vesiir Džafar ja tema kättemaksutimukas Masrur (kaliifil endal oli 
kombeks selga panna kaupmeherõivad). Ja kui nad olid sel ööl luusimise peal väljas ja 
olid kogu linna läbi kolanud, siis läks neil tee just sellest majast mööda ja nad kuulsid 
laulu ja pillimängu ja kaliif ütles Džafarile: "Ma tahan sel- 

lesse majja minna ja lauluhääli kuulataja häälte omanikke näha saada.” - "Oo 
õigeusklike käskija," ütles Džafar, "need inimesed on ju purjus ja ma kardan, et nad 
võivad meile paha teha.” - "Sellepärast ei jäta ma sinna minemata!" ütles kaliif, "ja ma 
tahan, et sa välja nuputaksid, mis ettekäändel me sinna sisse tungime." Ja Džafar 
kostis: "Su sõna on seadus!" Ja siis ta läks ja koputas uksele ja ukseavaja tuli ja tegi 
ukse lahti ja Džafar astus ette, suudles maad ja ütles: "Oo härrased, me oleme 
kaupmehed Tabariast20. Me oleme juba kümme päeva Bagdadis olnud ja oma kaubad 
maha müünud, aga öömajal oleme kaupmeeste sisse-sõiduhoovis. Ja üks kaupmees oli 
meid täna õhtul enda poole kutsunud ja me käisimegi tal külas ja ta pakkus meile süüa 
ja me kinnitasime keha ja puhusime temaga natuke aega juttu, ja siis lubas ta meil 
lahkuda. Ja meie, võõramaalased, läksime öösel välja ja eksisime teelt ega leidnud 
oma sissesõiduhoovi üles, ja nüüd me loodame, et ehk olete teie nii armulised ja lasete 
meid sisse ja annate öömaja. Küll taevas tasub teile heateo eest!" Ukseavaja silmitses 
tulijaid, kes olid kaupmeeste moodi riides ja auväärse väljanägemisega" ja ta läks siis 
õdede juurde ja andis neile Džafari jutu edasi ja õdedel läks meel haledaks ja nad 
ütlesid: "Tulgu pealegi sisse!" 

Siis läks ukseavaja tagasi ja tegi neile ukse lahti ja nemad küsisid: "Kas lubate meil 
nüüd sisse astuda?" - "Olge lahked," ütles ukseavaja ja kaliif koos Džafari ja 
Masruriga astusid sisse, ja kui neiud neid nägid, siis tulid nad neile vastu ja panid nad 
istuma ja näitasid nende vastu lugupidamist üles ja ütlesid: "Olgu meie tuba teile 
hubane, aga me võtame teid vastu vaid ühe tingimusega.” - "Missugusega?" pärisid 
tulnukad. Ja neiud kostsid: "Ärge tehke juttu sellest, mis teisse ei puutu, või muidu 
saate kuulda seda, mis teile ei meeldi." Ja mehed kostsid: "Olgu nõnda!" Siis istusid 
nad jooma ja juttu puhuma ja kaliif vaatas kolme kerjusmunka ja nägi, et kõik nad on 
paremast silmast pimedad, ja pani seda imeks, siis aga pööras ta pilgu neidude poole 
ja need olid nii ilusad ja imekaunid, et võtsid tummaks ja panid kaliifi veel rohkem 
imestama. Seejärel hakkasid keeled käima ja jutt veerema, ja kaliifile öeldi: "Tee suu 
seks!", tema aga kostis: "Mul seisab palverännak ees."21 Ja siis tõusis ukseavaja püsti 
ja tõi kullaga tikitud laudlina ja pani selle peale portse-lankruusi, millesse kallas 
pajumahla ja lisas sellele veel lusikatäie lund ja tüki suhkrut. Ja kaliif tänas teda ja 
ütles endamisi: "Allahi nimel, seda heategu ei jäta ma homme tasumata!" 

Ja jutumõnu vallutas nende meeled, ja kui veel vein pähe hakkas, siis tõusis 
perenaine püsti ja kummardas neile, ja siis võttis ta sisseostjal käest kinni ja ütles: "Oo 
õekesed, täidame oma kohust!" - ja õed kostsid: "Olgu!" Ja siis tõusis ukseavaja, tegi 
toa korda, viskas toidujäätmed välja, pani uued hõngud suitsema ja pesi toa 
keskpõranda puhtaks. Ta pani kerjusmungad terrassipingile istuma, kaliifi, Džafari ja 
Masruri pani ta aga istuma pingile toa teise otsaja siis hüüdis ta pakikandjale: "Aga 
nüüd paneme su armastuse proovile! Vaatame, kas oled seda väärt, et siin oma 


19Harun ar-Rašid - Bagdadi kaliif, kes valitses aastatel 786-809. Tegelik kaliif oli oma alamate seas ebapopulaarne ja ei 
sarnanenud kuigivõrd "1001 öö" kangelasega. 

20Tabaria (Rooma tiigi ajal Tiberias) - linn Palestiinas. 

21Palverännakute eel peavad moslemid hoolega kinni oma usukäskudest, mis keelavad ka vägijooke juua. 

inimene olla!" Ja pakikandja tõusis, pingutas rihma ja küsis: "Mis vaja?" Ja 
naisterahvas kostis vastu: "Seisa seal, kus sa seisad!" Siis tõusis püsti sisseostja, pani 
toa keskele pingikese ja tegi siis ühe käsikambri ukse lahti ja ütles pakikandjale: "Aita 
mind!" Ja pakikandja nägi käsikambris kaht musta koeralitat, ketid kaelas, ja 
naisterahvas ütles talle: "Võta ja too nad välja” - ja pakikandja võttis ja tõi nad ruumi 
keskele. 

Siis tõusis majaperenaine ja kääris käised küünarnukini üles ja võttis piitsa kätte ja 
ütles pakikandjale: "Uks koer minu juurde!" Ja pakikandja tiris koera kettipidi naise 
juurde ja koer niutsus nutta ja tahtis pea naisele vastu põlve panna, aga too hakkas 
koera vastu pead piitsutama ja koer ulus ja naine peksis teda senikaua, kuni käed 
väsisid. Ja siis viskas ta piitsa käest ja surus koeralita oma rinna vastu ja pühkis 
loomal silmad pisaratest kuivaks ja suudles teda pähe Ja seejärel ütles ta pakikandjale: 
"Vii see ära ja too teine!" Ja pakikandja tõigi ja naine talitas tollega niisamuti nagu 
esimesega. 

Kaliifil aga läks meel ärevaks ja tal pitsitas rinnus ja ta ei tihanud kannatada, et 
teada saada, mis lugu nende kahe koeralitaga lahti on. Ja ta pilgutas Džafarile silma, 
see aga pöördus kaliifi poole ja andis märku, et pidagu suu. 

Seejärel pöördus majaperenaine ukseavaja poole ja ütles talle: "Tõuse ja täida oma 
kohust!" Ja see kostis: "Olgu!" Siis tõusis perenaine oma sängist (see oli kadakapuust 
ja kaunistatud kuld- ja hõbesiiludega) ja ütles ukseavajale ning sisseostjale: "Tooge 
vaka alt välja, mis teil on!" Ja ukseavaja tõusis ja istus ta kõrvale ja sisseostja läks 
ühte teise tuppa ja tuli sealt tagasi, käes atlassist vutlar roheliste lintide ja kahe 
kuldpäikesega, ja ta jäi majaperenaise ette seisma ja tegi vutlari lahti ja võttis sealt 
välja saatemängu lauto, timmis pilli häälde, ja kui pill oli õiges hääles, tõi ta 
kuuldavale seesugused värsid: 


"See on mu soov ja on mu siht, 
et riivaks mind mu kalli piht. 

Siit algab igavene arm, 
kuid lahusolu leek on karm. 


Jah, armastus mu hulluks teeb: 
ühtvalu südames mul keeb. 


Ja kui ta vallanud on mind, 
ei häbene ma üldse sind. 


See oli armumise süü, 
et kohe lendas seljast rüü. 


Arm alastust nii kõrgeks peab, et rõivakandjad häppi seab. 
Kui küllastub me armutust, siis lubab arm vast rõivastust. 


Ei enam näe ta selles süüd, 
et jälle kannan seljas rüüd. 


Kuid häbelikum armuring 

on seal, kus peidus on me hing. 


Ei saladust pea armuteed, 
kõik toovad ilmsiks silmaveed. 


Mu haigust ravib vaid su emb, mu tõbi ja mu roht on lemb. 


Kel ainus tohter armumees, 
on aina Õnnetuse sees. 


Su silmavalgus rabab mind, su armumõõgast nõrkeb rind. 


Mul mõõka nähes hakkab hirm: 
on tapnud paljusid ta kirg. 

Nüüd hoian kinni armu-ust, 

ei otsi mujalt lohutust. 


On arm mu ainus Õige tee 
ja hinge salailu kee. 


Vaid siis on õnnelik mu silm, 
kui sinu ilust täitub ilm. 


Jah, jahmatab mind armuping, 
ta eest poeb peitu minu hing.” 


Kui majaperenaine oli seda luuletust kuulnud, hüüdis ta: "Oeh, oeh, oeh!" - ja 
kukkus meelemärkuseta maha, käristanud enne oma rõivad lõhki ja kaliif nägi ta ihul 
piitsavorpe ja luumurru kohti, ja valitseja pani seda kangesti imeks. Ukseavaja tõusis 
ja piserdas talle vett näkku ja tõi talle vastsed kallihinnalised rõivad ja pani ta riidesse, 
ja kui koosolijad seda olid näinud, masendas see nende meelt ja nad ei saanud aru, 
mis on lahti. Ja kaliif ütles Džafarile: "Kas sa siis ei näe seda naisterahvast ja 
piitsavorpe ta ihul? Ma ei saa enam vaiki olla, kui ma pole teada saanud, mis lugu 
selle naisterahva ja nende koertega lahti on!" - "Oo mu isand," ütles Džafar, "nad 
panid meile tingimuseks, et me ei teeks juttu sellest, mis meisse ei puutu, või muidu 
kuuleme seda, mis meile ei meeldi." 

Ja seejärel hüüdis naine: "Allahi nimel, õeke, täida oma kohust minu ees ja tule mu 
juurde!" Ja sisseostja kostis: "Mu hing on valmis.” Ta võttis lauto, toetas selle vastu 
rinda ja sõrmitses keeli ja lasi värssidel voolata: 


"Kas lahus olles arm mind ikka hurmab? 
Miks usun armusse, kui igatsus mu surmab? 


Kas suudab sulle seletada kuller 
mu hingepõhja armukaebeid hulle? 


Kes suudaks kaotust välja kannatada? 
Kes kaotab kalli, sellel lõpeb rada. 

Ta vaevu elab - kurbuses ja tusas. 
Ta palgeid kibe silmavesi uhas. 

Mu silmist kadunud sa aega pikka, 
kuid hinges edasi sa elad ikka. 


Kas kohtan sind? Kas mäletad mu vannet, 
mis haarab tervet minu eluannet. 


Või oled unustanud kalli kaugel? 
Ei usu ehk, et pisarad tal laugel? 


Kui ainult arm meid ükskord kokku viib, 
siis etteheiteil kohe murdub tiib." 


Ja kui majaperenaine oli seda teist luuletust kuulda saanud, päästis ta valla hüüde: 
"Allahi nimel, kui ilus see oli!" - ja ta langetas kaeja käristas oma rõivad lõhki, nagu 
esimeselgi korral, ja kukkus meelemärkuseta maha. Aga sisseostja tõusis ja piserdas 
teda veega ja pani talle teised rõivad selga, ja perenaine tõusis üles ja võttis istet ja 
ütles oma sisseostjast õele: "Ma pole küllalt saanud. Maksa mu võlg viimseni kinni! 
Ainult üks viis on ju veel jäänud." Ja sisseostja võttis lauto kätte ja lasi voolata 
säärastel värssidel: 


"Kas oled kaua veel sa minust jõhkralt lahus? 
On valla silmaveed ja hingest kadund rahu. 


Kas kaua hoiad lukus läheduse ust? 
Me vastu keegi nüüd ei tunne kadedust. 


Ei lahtu päist meil armu kange viin. 
Ööd unetud on lahus olles piin. 


Miks piinad, saatus, mind nii julmal moel? 
Su kaledus mu hingepõhja poeb. 


Sa tapad mu ja armu kägistad. 
Sa petad mind ja naerda pugistad. 


Miks tabab armunut nii kole kättemaks, 
et seda taluda mul puudub jaks? 

Ah, mida mõtleb armuseadus meist, 
kui lubab kallil kaisus hoida teist? 


Kuis tahan tema kaissu viskuda, 
ent tema ihaldab mind lõhki kiskuda!" 


Ja kui perenaine oli kolmanda luuletuse ära kuulanud, päästis ta karjatuse valla ja 


käristas oma rõivad lõhki ja kukkus meelemärkuseta maha juba kolmandat korda. Ja 
jälle võisid kõik näha piitsavorpe ta ihul. Ja kerjusmungad hüüdsid: "Miks pidime küll 

siia majja tulema? Parem oleksime võinud prügimäel öö mööda saata! See hinge 
karistamine rikub ju kogu pidusöögi." Ja kaliif pöördus nende poole ja küsis: "Ei tea, 
miks ta nõnda teeb?" Ja kerjusmungad kostsid: "See rõhub meiegi rinda." - "Kas teie 
ei olegi siis pererahva hulgast?” päris kaliif. "Ei ole," kostsid nad, "me oleme siin 
esimest korda." Ja kaliif pani imeks ja hüüdis: "Aga küllap see mees teie kõrval teab!" 
Ja ta pilgutas pakikandja poole silma ja nad küsisid pakikandja käest. Aga pakikandja 
ütles: "Allahi nimel, mullegi pole rohkem antud! Olen küll Bagdadis üles kasvanud, 
aga pole tänaseni eluilmaski üle selle maja läve astunud, ja see, et ma siia sattusin, on 
omaette lugu.” - "Meie arvasime, Allahi nimel, et sina oled nende mehi, aga tuleb 
välja, et sa oled samast mestist kui meie," ütlesid teised. Ja kaliif õhutas tagant: "Meid 
on seitse meest ja neid on kolm naist, ja meest pole neil ollagi! Küsige nende käest 
järele, mis lugu see nendega lahti on, ja kui nad heaga ei vasta, siis pinnime selle neilt 
vägisi välja." Ja kõik olid sellega päri, ainult Džafar ütles: "Mina küll nii ei arva! 
Jätke nende hing rahule - nii või teisiti oleme meie nende külalised, ja nemad seadsid 
meile tingimuse ja meie, nagu teada, võtsime selle tingimuse vastu. Selles asjas on 
etem mokk maas hoida. Öö on varsti otsas, ja siis läheb igaüks oma teed." Ta pilgutas 
kaliifile silma ja ütles talle: "Hommikuni pole jäänud enam tundigi, päeval aga kutsud 
sa nad oma palge ette ja võtad neilt järele pärida." Kuid kaliif tõstis pead ja kähvas 
vihaselt: "Ma ei kannata kauem. Las kerjusmungad küsida." - "Mina seda ei poolda,” 
ütles Džafar. Ja nad hakkasid omavahel kauplema, kes esimesena naisterahvaid 
kõnetab, ja viimaks leidsid nad, et seda peab tegema pakikandja. 

Samas küsis nende käest majaperenaine: "Noh, mehed, mis te seal sosistate?" Ja 
pakikandja tõusis ja ütles: "Oo mu emand, need mehed tahaksid, et sa räägiksid ära, 
mis lugu sul nende koertega lahti on: mispärast sa neid piinad ja miks sa nutad ja 
suudled neid. Ja räägi ka, miks on sind pekstud piitsaga, otsekui oleksid sa 
meesterahvas? Vaat seda nad tahtsidki küsida." 

Ja see naine, majaperenaine, päris külaliste käest: "Kas see on tõsi, mis ta teie kohta 
räägib?" Ja kõik kostsid: "On küll." Ainult Džafaril jäi suu kinni. Ja kui naine oli 
nende kostmist kuulda saanud, hüüdis ta: "Tõesõna, oo külalised, te olete mind 
rängasti solvanud. Kas me ei leppinud siis kokku, et need, kes teevad juttu sellest, mis 
neisse ei puutu, saavad kuulda seda, mis neile ei meeldi? Kas sellest polnud veel küll, 
et lasime teid oma majja sisse ja oleme teile head-paremat pakkunud? Aga muidugi 
pole see teie süü, vaid selle süü, kes teid meie majja juhatas.” Ja siis kääris ta käised 
üles, koputas kolm korda vastu põrandat ja hüüdis: "Kähku siia!" 

Ühtäkki paisati käsikambri uks valla ja tuppa tulid seitse orja, haljad mõõgad käes. 
"Väänake neil suuresuulistel käed selja taha ja siduge nad üksteise külge kokku!" 
hüüdis perenaine. Ja orjad täitsid käsu ja ütlesid: "Oo auline emand, käsi neil pead 
maha raiuda!" - "Andke neile veel natuke aega. Ma küsin enne, kes nad sihukesed 
Õige on, ja siis võite nad küll mättasse lüüa,” ütles naisterahvas. 

Ja pakikandja hüüdis: "Oo kaitsja Allah! Oo mu emand, ära tapa mind teiste süü 
läbi! Nad kõik on pattu ja kurja teinud - peale minu. Allahi nimel, see öö oleks meil 
ilus olnud, kui me poleks sisse lasknud neid kerjusmunki, kes on suutelised kas või 
rahvarohke linna ahervaremeks tegema. Sest luuletaja on ju öelnud: 


"On andeksannil ikka meeldiv maitse 
just nendele, kel sootuks puudub kaitse. 


Su armu poole kõlab minu hüüd: 
"Miks määrid mulle kaela võõrast süüd?" " 

Ja kui pakikandja oli jutu lõpetanud, puhkes see naisterahvas tigedasti...” 

Ja hommik jõudis kätte ning katkestas Sahrazadi jutulõnga. 

Aga kui oli käes üheteistkümnes ööaeg, ütles Šahrazad: 

"Minu kõrvu on küündinud, oo õnnetik valitseja, et see naisterahvas puhkenud 
tigedasti naerma ja öelnud kõigi koosviibijate poole: "Laske oma lood tulla - teil on 
vaid üksainus tunnike elada jäänud. Kui te pole mitte suurest soost või pole oma rahva 
hulgas aukandjad või kohtumehed, siis poleks te küllap julgenud nõnda talitada.” 

"Häda sulle, oo Džafar," ütles siis kaliif, "anna talle teada, kes me oleme, või muidu 
võib ta meid tõepoolest kogemata maha tappa. Ja räägi temaga ilusti, sest kus muidu 
selle häda ots!" - "See häda on ainult 

osake sellest, mis sa oled ära teeninud," kostis Džafar. Aga kaliif sisistas ta peale: 
"Praegu pole aeg nalja heita.” 

Aga samal ajal astus naine kerjusmunkade juurde ja küsis nende käest: "Kas te olete 
vennad?" - ja nemad kostsid: "Ei, Allahi nimel, me oleme kõik ainult mungad ja 
võõramaalased.” 

"Kas sa oled juba sündimisest peale ühesilmne?" küsis naine ühe munga käest. Ja 
see kostis: "Ei ole, Allahi nimel! Minuga juhtus imeväärne asi ja harukordne lugu, 
mille tõttu mul üks silm ei näe. Ja see lugu on säärane, et kui see nõeltega 
silmanurkadesse kirjutada, võiks see õpihimulistele õpetuseks olla." Ja naine küsis ka 
teise ja kolmanda munga käest. Ja nemad kostsid sedasama, mis esimene, ja ütlesid: 
"Allahi nimel, oo emand, kõik me oleme eri maadest ja me oleme valdjapojad ja meie 
isad on valitsenud maade ja orjade üle." Ja siis pöördus naisterahvas uuesti kõigi 
poole ja ütles: "Las igaüks räägib meile oma loo ja oma siiatuleku põhjuse, ja siis 
silitage oma pead ja minge oma teed." 

Kõigepealt astus ette pakikandja ja ütles: "Oo mu emand, ma olen pakikandja, see 
sisseostja ladus mulle koorma selga: ma läksin temaga veinikaupmehe maja juurest 
lihakarni, lihakamist aedviljakaupmehe juurde, sealt kuivtoidukaupmehe juurde, 
kuivtoidukaupmehe juurest maiustemüütaja ja rohukaupmehe juurde ja nende juurest 
siia, ja siin juhtus minuga see, mis juhtuma pidi. Ongi lool lõpp!" Ja naisterahvas 
pahvatas naerma ja ütles: "Silita oma pead ja hakka astuma!" - aga pakikandja hüüdis: 
"Mitte enne, kui ma pole kuulda saanud oma saatusekaaslaste lugusid!" 


VIIL. ESIMESE KERJUSMUNGA LUGU 


SIIS astus ette esimene kerjusmunk ja ütles perenaisele: "Oo mu WA*SIB? emand, 
võta teatavaks, et sellel, miks mu lõug on paljaks aetud vSAsi'ja silm peast välja 
löödud, on säärane põhjus: minu isa oli nimelt riigivalitseja ja tal oli vend, kes valitses 
ühes teises linnas. Ja leidis aset säherdune kokkusattumine, et minu ema sünnitas 
mind selsamal päeval, kui mu lellelgi poeg sündis. Ja päev päeva ja aasta aasta järel 
läks mööda ja me mõlemad kasvasime suureks. Ja ma käisin oma lelle juures külas ja 
ma elasin tema juures kuude kaupa ja mu lellepoeg näitas mu vastu üles väga suurt 
lugupidamist ja ta tõurastas minu jaoks kariloomi ja norutas veini. Ja ükskord me 
istusime joomalauda, ja kui rüübe oli pähe hakanud, ütles mu lellepoeg: "Oo 

lellepoeg, mul on sulle suur palve ja ma tahan, et sa ei hakkaks mulle selles, mida ma 
teha kavatsen, vastu vaidlema." - "Lase kuulda," kostsin mina. 

Aga tema võttis mult vägeva vaikimisvande ja tõusis siis sedamaid lauast ja kadus 
natukeseks silmist ja tuli siis tagasi koos suursõbasse mähitud naisterahvaga, kes oli 
lõhnastatud ja kallihinnaliste ehetega kaunistatud. Ja lellepoeg pöördus minu poole ja 
ütles: "Võta see naisterahvas kaasaja minge teie ees, sellesse-ja-sellesse surnuaeda (ja 
ta seletas mulle, missugune surnuaed see on, ja mina sain aru). Minge selle-ja-selle 
hauakambri juurde ja oodake mind seal," ütles ta. Ja ma ei saanud talle vastu vaielda 
ega ära öelda, sest mina olin talle vande andnud. Ja ma võtsin selle naisterahva 
kaasaja asusin teele ja me jõudsime hauakambri juurde, ja kui me olime end istuma 
seadnud, siis tuli mu lellepoeg ja tal oli kaasas kausitäis vett ja kott, mille sees oli 
tsementi ja kirka. Ja ta võttis kirka kätte ja läks ühe haua juurde ja raius selle lahti ja 
tõstis kivid kõrvale. Siis hakkas ta kirkaga pahkunud hauamulda lahti taguma ja 

mulla alt tuli nähtavale väikese ukse suurune raudplaat, ja ta tõstis selle üles ja 
plaadi alt hakkas paistma keerdtrepp. Siis pöördus ta naisterahva poole ja ütles: "Tee, 
mille sa oled valinud, on sinu ees lahti." Ja see naisterahvas läks trepist alla, lellepoeg 
aga pöördus minu poole ja ütles: "Oo mu lellepoeg, ära jäta oma heategu pooleli! Kui 
ma alla lähen, siis pane mu tagant uks kinni ja puista uksele jälle mulda peale, nii 
nagu enne oli, ja siis sa oledki oma heateoga mäel. Tsement aga, mis on kotis, ja vesi 
kausi sees liiguta segamini ja seo sellega kivid ümber haua kokku, nagu enne oli, et 
mõni nägija ei ütleks: "Keegi on selle vana haua hiljuti lahti kaevanud." Mina olen 
seda sammu juba terve aasta ette valmistanud, ja keegi peale Allahi ei tea sellest 
midagi. Vaat missugune palve mul oli!" Siis hüüdis ta: "Ärgu lasku mul Allah sinu 
järele igatsust tunda, oo mu lellepoeg!" ja läks trepist alla. 

Kui ta oli mu silmist kadunud, lasin ma plaadi peale ja tegin kõik nii, nagu ta oli 
käskinud, ja haud sai endise väljanägemise ja mina vaarusin minema otsekui joobnud. 
Ja ma jõudsin tagasi oma lelle lossi (lell oli jahil) ja magasin hommikuni. Aga kui 
hommik kätte jõudis, jäin ma mõlgutama möödunud öö üle ja selle üle, mis minu 
lellepojaga oli juhtunud, ja kuigi oli juba hilja, hakkasin ma kahetsema seda, mis ma 
nendega olin teinud, ja seda, et ma tema sõna olin kuulanud, ja mulle tundus, et see 
kõik oli unes. Ja ma hakkasin oma lellepoja järele pärima, aga keegi ei teadnud mulle 
tema kohta midagi öelda, ja ma läksin surnuaiale ja hakkasin hauakambrit otsima, aga 
ma ei tundnud seda enam ära. Ja ma käisin vahetpidamata ühe kambri juurest teise 
juurde, ühe haua juurest teise juurde, kuni öö jõudis kätte, ilma et ma oleksin Õiget 
hauda üles leidnud. Ja ma läksin lossi tagasi ega võtnud midagi suu sisse ja mu meel 
oli murest must lellepoja pärast, kuna ma ei teadnud, mis tast oli saanud. Ja mul tuli 
kange meelemasendus peale ja ma heitsin magama ja muretsesin öö läbi, aga 
hommikul läksin uuesti surnuaiale; ja mõte sellele, mis ma oma lellepojaga olin 
teinud, ei andnud mulle rahu ja ma kahetsesin aina enam, et olin tema sõna kuulanud. 
Ma käisin läbi kõik hauad, aga ei tundnud ära hauda ega hauakambrit ja kahetsus 
näris mu südant. Ja säärasesse seisukorda jäin ma seitsmeks päevaks, sest ma ei 
leidnudki teed hauakambrisse ja suurest hingeärevusest oleksin ma peaaegu hulluks 
läinud. 

Ja ma leidsin kergendust alles siis, kui olin otsustanud ära sõita ja oma isa juurde 
tagasi pöörduda. Aga sel silmapilgul, kui ma oma isa linna jõudsin, oli linnaväravas 
terve rahvajõuk ja nad väänasid mul käed selja taha ja ma panin kangesti imeks, et 
nad võtavad nõnda talitada linna valitseja pojaga, kelle isa teenrid nad olid ja keda 
ennast nad 

oleksid pidanud ümmardama, ja nad ajasid mulle suure hirmu nahka. Ja ma mõtlesin 
endamisi: "Ei tea, mis mu isaga küll on juhtunud?" — ja ma küsisin oma kinnivõtjate 
käest, miks nad sedasi tegid, aga nemad ei vastanud mulle midagi. Alles mõne aja 
pärast ütles üks neist (kes oli olnud mu enda teener) mulle nõnda: "Saatus on su isa alt 
vedanud — malev tõusis tema vastu üles ja ta oma vesiir tappis tema ja istus aujärje 
peale. Ja meie varitsesime sind vesiiri käsul.” 

Nad vedasid mind vesiiri ette, aga mina olin isa kohta käivate halbade sõnumite 
pärast meelemärkuse kaotanud. Minu ja selle vesiiri vahel valitses vana vaen ja vaenu 
põhjus oli järgmine: mina armastasin nimelt väga pandpüssist tulistada, ja kui ma 
ükskord seisin oma lossi katusel, nägin korraga, et vesiiri lossi katusele laskub üks 
lind, ja vesiir ise oli ka parajasti katusel. Ma tahtsin lindu lasta, aga kuul läks märgist 
mööda ja sattus vesiirile silma ja lõi sellel silma saatuse suval peast välja. Selle kohta 
ütleb üks ennemuistne mõttetera: 


"Just seda rada pidi saatus juhtis jalga — 
ja maha seda rada ükski jalg ei salga. 


Kel määratud on ühes kandis surra, 
võib teisal rahumeeles pähkleid purra.” 


Ja kuigi vesiiril oli silm peast löödud,” jätkas kerjusmunk juttu, "pidi ta vait olema, 
sest mu isa oli ju linnavalitseja. Ja siitpeale olimegi vaenujalal. Ja kui ma selja taha 
väänatud kätega ta palge ette jõudsin, käskis ta mul pea maha raiuda ja ma küsisin ta 
käest: "Mis patu pärast sa mind tapad?" Ja vesiir kostis: "Kas on veel hullemat pattu?” 
ja näitas näpuga oma väljalöödud silma peale. "Ma tegin seda kogemata," ütlesin ma, 
mispeale vesiir hüüdis: "Kui sina tegid seda kogemata, siis mina teen seda meelega.” 
Ja siis ta ütles: "Tooge ta lähemale!" Ja mind toodi talle lähemale ja ta sirutas oma 
näpu mu parema silmaaugu poole ja torkas silma peast välja ja sellest ajast saadik 
olen ma ühest silmast pime, nagu te seda ise näha võite. Pärast seda käskis ta mul 
käed kinni siduda ja mind kirstu panna. Ja ta ütles timukale: "Võta ta kaasa, mine 
linna taha, tõmba seal mõõk tupest ja tee talle ots peale. Jäägu ta raibe loomade ja 
lindude roaks!" Ja timukas viis mind lossist välja linna taha kõrbesse ja tiris mu seal 
kirstu seest välja, aga mina olin käsist-jalust seotud. Timukas tahtis mul juba silmad 
kinni siduda ja mulle seejärel otsa peale teha, aga mina puhkesin kibedasti nutma, nii 
et võtsin temalgi silmast vee välja. Ja ma vaatasin talle otsaja tõin kuuldavale 
järgmised värsid: 

"Mu süda kindlaks soomusrüüks sind pidas. 

Kas hakkad nüüd sa vaenunoole kidaks? 


Sind appi lootsin nagu karjast utt, 
kui kura jättis hätta hüvakut. 


Oh, ära õelast laimujutust hooli, 
vaid kinni pea mu vastaliste nooli! 


Kui kaitsta vaenu eest sa mind ei julge, 
kas tasub kätt sul panna mulle külge?" 

Ja ma lisasin veel juurde säärased read: 


"Mõnd sõpra pidasin ma oma turja kilbiks, 
nad osutusid hoopis vaenukurja kilbiks. 


Ma pidasin neid ikka tabavateks noolteks, 
nad osutusid ent mind rabavateks noolteks." 


Kui timukas oli neid värsse kuulnud (ta oli olnud ka minu isa juures timukaks ja 
saanud mu isa armuheldust tunda), siis hüüdis ta: "Oo mu isand, mis mina teha saan? 
Ma olen ju käsualune ori!" Aga siis ütles ta mulle: "Päästa siis pealegi oma hing, aga 
ära sa siia maale enam tagasi tule - või muidu hukkud ise ja hukutad ka minu. Ehk 
nagu luuletaja on öelnud: 


"Küll murest must su meel, kuid päästa oma hing: 
las leinama jääb kõduja su ümberring! 


Võid asupaigaks leida mõnda võõrast maad, 
uut hinge aga vaevalt kuskilt saad. 


Sul proovi teha kindla peale tasub: 
vaid püstirumal häbikodus asub! 


Käib rännutee nüüd jalge alla sulle, 
sest praegu sootuks mõttetu on kuller! 


Teel kasvata sa kanget lõviturja, 

ei siisap enam vaenunõu sind nurja. 

Ki 

Ma suudlesin timukal kätt ega suutnud oma pääsemist uskuda. Ja kui ma juba kord 
surmasuust olin pääsenud, tundus mulle silmakaotus tühine. Ma asusin teele ja 
jõudsin oma lelle linna ja andsin talle teada, mis minu isaga ja minu endaga oli 
juhtunud ja et mul silm peast välja löödi. Ja mu lell puhkes kibedasti nutma ja hüüdis: 
"Sa lükkad veel oma mure kah minu mure otsaja oma hädad minu hädade kaela: võta 
teadmiseks, et su lellepoeg on kadunud ja ma ei tea juba mitmendat päeva, mis on 
temaga juhtunud. Ja kellegi suust ei kuule ma ainustki teadet ta kohta." Ja ta purskas 
nii hullusti nutma, et kaotas meelemärkuse ja minul oli tema pärast ütlemata kurb 
meel. Ja kui ta toibus, tahtis ta minu silma peale rohtu panna, aga nägi, et ainult tühi 
silmakoobas on järele jäänud, ja ütles: "Oo mu laps, sina maksid küll oma silmaga, 
aga hing jäi sisse." Ja nüüd ei suutnud ma enam suud pidada oma lellepojast, kes oli 
talle pojaks, ja ma andsin lellele kõigest teada, mis oli juhtunud, ja mu lelle meel läks 
minu suust seda teadet kuuldes kangesti rõõmsaks. "Läki, näita mulle see hauakamber 
kätte," ütles ta, aga mina kostsin: "Allahi nimel, oo lell, ma ei tea enam, kus kohas see 
on. Ma olen pärastpoole mitu korda surnuaia läbi käinud, aga ma ei tea, kus see 
kamber on.” 

Siis läksin ma koos oma lellega surnuaiale ja vaatasin paremale ja vasakule ja 
leidsingi hauakambri üles. Mul tuli suur rõõm peale ja minu lellele nõndasamuti ja ma 
läksin temaga hauakambrisse ja lükkasin mulla kõrvale ja tõstsin plaadi üles ja me 
läksime koos lellega viiekümnest trepiastmest alla, ja kui me olime jõudnud trepist 

alla, siis pahvatas meile vastu suitsu, mis mattis kinni meie silmanägemise. Ja siis 
ütles mu lell sõnad, mis ütlejal hinge kõvaks teevad: "Pole väge ega võimu kellelgi 
peale Allahi, kõrge ja kõikvõimsa!" Ja me läksime edasi ja nägime korraga ruumi, mis 
oli täidetud jahu, tangu ja muude toiduainetega, ja ruumi keskel oli säng allalastud 
eesriietega. Ja mu lell läks ja vaatas sängi sisse ja nägi seal oma poega selle 
naisterahva kaisus, kellega koos ta oli alla läinud, ja nad olid muutunud mustaks 
söeks, otsekui oleksid nad tulekraavi visatud. Ja kui mu lell seda nägi, sülitas ta oma 
pojale näkku ja hüüdis: "Just seda oled sa ära teeninud, va kult! See on sinu karistus 
siinilmas, ja teispoolses ilmas pead sa veel valjemat ning piinarikkamat karistust 
kandma..." " 

Ja hommik jõudis kätte ning katkestas Sahrazadi jutulõnga. 

Aga kui oli käes kaheteistkümnes ööaeg, ütles Sahrazad: "Minu kõrvu on 
küündinud, oo õnnelik valitseja, et kerjusmunk pajatas perenaisele ja kõik 
juuresolijad, nende seas Džafar ja kaliif, olid kuulamas. "Siis lõi mu lell oma poega 
jalaga,” jätkas kerjusmunk juttu, "aga see oli üleni söestunud. Ja mina panin lelle 
teguviisi imeks ja mu meel oli oma 

lellepoja pärast kurbust täis: sest oli taju koos selle naisterahvaga söes-tumissurma 
surnud. Ja ma ütlesin: "Allahi päralt, oo lell, kergenda oma südame leinakoormat! See 
rõhub mu südant ja ajab segi mu aru ja mu meel on leinas selle pärast, mis on 
juhtunud sinu pojaga, kes koos selle naisterahvaga on mustaks söeks muutunud. Aga 
kas ei piisa nendele juba ükspäinis sellest, mis on juhtunud? Miks pead sa teda veel 
jalaga lööma?" 

"Oo mu vennalaps," kostis mu onu, "mu poeg oli juba lapsepõlvest peale oma õesse 
armunud, ja mina keelasin neil koos olla, kuigi ütlesin endamisi: "Ah, see pole muud 
kui lapsemäng!" Aga kui nad suureks kasvasid, siis saatsid nad häbiteo kordaja mina 
sain sellest kuulda ega uskunud. Ometi võtsin ma kätte ja sõimasin ta läbi nagu kord 
ja kohus ning ütlesin talle: "Säärastest häbitegudest hoia end eemale, sest niisuguseid 
jäledusi pole tehtud enne sind ega tehta pärast sind! Kui sa seda ei jäta, siis on kogu 
meie suguvõsal suud-silmad häbi täis, ja pole teist valitsej asugu, kes peaks oma 
otsani sihukest häbimärki kandma. Ja rännumehed levitavad kumu üle ilmamaa laiali. 
Kui sa veel kord niisuguse tükiga hakkama saad, läheb mu hing nii täis, et ma löön su 
maha!" Ja siis lahutasin ma venna õest ja õe vennast, aga neetud õde armastas oma 
venda kole kangesti, ja kurat võttis nende üle võimust ja tegi nende teod nende endi 
silmis ilusaks. Kui mu poeg nägi, et teda enam õe juurde ei lasta, kaevas ta endale 
maa-aluse ruumi ja tegi selle seest kenasti siledaks ja tassis siia, nagu näed, toiduvaru 
kokku. Ja ta uinutas mu valvsuse ja kui ma olin jahil, asutas end siia elama, aga kõige 
suurema tõekuulutaja salaviha tabas neid ja kõrvetas nad söeks, ja sealpoolses elus 
tuleb neil veel valjemat ning piinarikkamat karistust kanda.” 

Ta puhkes jälle nutma ja mina koos temaga. Ja ta vaatas mulle otsa ja ütles: "Sina 
oled nüüd minu poeg tema asemel!" Ja mina mõlgutasin veidi aega mõtteid maise elu 
üle ja saatuse vempude üle ja selle üle, kuidas vesiir mu isa oli tapnud ja tema aujärje 
peale istunud ja mul silma peast välja torganud, ja nende eriskummaliste juhtumiste 
üle, mis olid minu lellepojaga aset leidnud. Ja siis puhkesin ma uuesti nutma ja mu 
lell koos minuga. 

Seejärel me läksime trepist üles ja lasime plaadi tagasi ja puistasime mulda peale ja 
tegime haua endisesse kordaja läksime oma majja tagasi. Aga me ei jõudnud seal veel 
istetki võtta, kui kuulsime trummipõrinat, pasuna- ja litaurihelisid ja sõjasangarite 
sõjariistatärinat ja inimeste karjatusi ja suuraudade loginat ja ratsude korskamist. Ja 

hobuste kabjad tõstsid säärast tolmu, et kõik ilm läks mustaks. Ja meie kaotasime pea 
ega teadnud, mis lahti on, ja me küsisime, mis on juhtunud, ja meile 

öeldi: "Vesiir, kes sinu isa riigi haaras, on kokku kogunud oma sõjamehed ja suure 
maleva relvade alla saanud ja veel beduiinide käest orje lisaks ostnud ja ta on nüüd 
jõudnud siia hiiglamalevaga, kus on mehi nii palju nagu kõrbes liivateri. Ja nad 
tungisid meie linna nii äkitselt, et asukad ei suutnud vastu panna ja andsid linna 
käest.” Ja mu lell oli omadega läbi, mina aga pagesin linna teise otsa ja mõtlesin: "Kui 
ta mind kätte saab, siis teeb ta mulle otsa peale!" Ja mu meelemasendus kasvas 
ühtevalu ja sai hoogu juurde, ja mul mõlkus meeles see, mis oli mu isa ja onuga 
juhtunud, ja ma ei teadnud, mis teha, ja ütlesin endale: "Kui ma lagedale ilmum, siis 
tunnevad selle linna asukad ja mu isa sõjamehed mind ära, ja nad saadavad mind 
surmaja hukatusse.” Ja mulle ei tulnud pähe muud pääsu, kui vuntsid ja habe ära 
ajada, ja kui see oli tehtud ja teised rõivad seljas, siis läksin ma linnast välja 
lootusega, et võib-olla juhatab keegi mu õigeusklike käskija ette, kes on jumala 
asemik maa peal, et ma võiksin talle oma loo ja asjakäigu ära rääkida, et temal oleks 
juhtunust selge pilt. 

Ma jõudsin siia linna täna õhtul ja jäin seisma, teadmata, kuhu sammu seada, kui 
näen korraga vaat seda kerjusmunka. Ja ma tervitasin teda ja ütlesin talle: "Ma olen 
siin võõras.” Ja tema kostis: "Ka mina olen siin võõras!" Ja kui me seal seisime, tuli 
meie juurde korraga meie semu, vaat see kolmas, ja ta tervitas meid ja ütles: "Ma olen 
siin Võõras!" - ja meie kostsime: "Ka meie oleme siin võõrad!" Ja me läksime koos 
edasi ja jäime pimeda kätte ja saatus tõi meid teie juurde. Vaat mispärast ma habeme 
ja vuntsid maha olen ajanud ja mispärast mul silm peast välja on löödud." 

"Silita oma pead ja hakka astuma,” ütles talle naine, aga kerjusmunk hüüdis: "Ma ei 
lähe enne kuhugi, kui olen teiste lugusid kuulnud!" Ja kõik panid tema lugu imeks ja 
kaliif ütles Džafarile: "Allahi nimel, minu silm pole näinud ega kõrv kuulnud midagi 
selletaolist, mis on juhtunud selle kerjusmungaga.” 


IX. TEISE KERJUSMUNGA LUGU 


SIIS astus ette teine kerjusmunk ja suudles maad ja ütles: "Oo mu emand, pole 
minagi ühesilmsena sündinud, ja minuga on juhtunud nii imetabane lugu, et kui see 
nõeltega silmanurkadesse kirjutada, võiks see õpihimulistele õpetuseks olla. Minagi 
olin valdjas, valdja poeg, ja ma lugesin koraani seitsme koolkonna”? kohaselt ja luge- 
sin muid raamatuid ja jutustasin neid ümber teaduse tugisammaste ees ja Õppisin 
tundma täheteadust ja luulesõna ja ma olin hoolas kõikide teaduste vallas, kuni ma 
jõudsin kõigist oma aja teadmameestest ette. Ja mu käekiri oli etem mis tahes kirjutaja 
omast. Ja mu kuulsus levis kõigisse maisse ja igasse ilmakaarde ja küündis kõigi 
valdjate kõrvu. Ja India valitsejagi oli minust kuulda saanud ja saatis mu isale 
läkituse, kus nõudis mind tagaja ta saatis mu isale kingitusi ja harukordseid asju, mis 
olid valitsejate väärilised. Ja mu isa saatis mind kuue laevaga teele ja me sõitsime 
merd tervelt kuu aega, ja kui me randa jõudsime, siis talutasime laevade pealt kaldale 
kaasasolevad ratsahobused ja laadisime kümne kaameli selga täiskoormad kingitusi ja 
läksime natuke maad edasi. Ja korraga - mis ma näen! - eemalt tõuseb ja tuprub 


22Seitse koolkonda - seitse kanoonilist koraanilugemise koolkonda (kõik muud ko-raanilugemise viisid on islamis 
keelatud). 

tolmu, mis matab kogu silmapiiri üleni enda alla, ja kui ühe päevatunni pärast see 
tolm hajus, siis tuli selle seest välja viiskümmend ratsameest - kõik pilviste nägudega 
lõukoerad, raudrüü seljas. Ja me silmitsesime neid lähemalt ja nägime, et need on 
rändrahva pojad ja teeröövlid. Ja kui nad nägid, et meid on vähe ja et me oleme 
kümne kaameliga, kellel India valitsejale määratud kingituste koormad seljas, siis 
kihutasid nad meile kallale ja 

suunasid oma odaotsad meie poole. Ja meie andsime neile sõrmedega märku ja 
ütlesime neile: "Meie oleme suure India valitseja saadikud, ei maksa meile liiga teha!" 
Aga nemad kostsid: "Meie pole tema maa peal ega tema võimu all," ja nad tapsid ära 
osa teenreid, aga osa pääses põgenema ja ka mina jooksin ära, kuigi ma olin raskesti 
haavatud. Need rändrahva pojad olid mu kingitustest ja rahast lagedaks teinud ja ma 
ei teadnud, kuhu oma sammu seada. Sest enne olin ma olnud suur, aga nüüd oli 
minust maamadal saanud. Ja ma läksin edasi, kuni jõudsin ühe mäe tippu, ja 
otsustasin jääda uue valgeni ühte koopasse öömajale. Ja hommikul jätkasin ma teed, 
kuni jõudsin linna, mis oli iga hädaohu vastu kindlustatud ja millest talvekülm oli 
palge ära pööranud ja mis sai osa juba kevade roosiõielisest palgepoolest. Ja 
lillepungad pakatasid ühtvalu ja veed vulisesid ja linnud siristasid. Ehk nagu on 
öelnud sel puhul luuletaja: 


"Ei pelga õudust rahvas selles linnas. 
Kaob häda seal, kus sõprus kõrges hinnas. 


Linn-imeaed! Ei kiiduks jätku sõnu! 
Ta ilu pakub meile rohket mõnu.” 


Mu meel läks rõõmsaks, et olin sellesse linna jõudnud, sest mul olid jalad suurest 
käimisest väsinud ja mind vaevas mure ja mu nahk oli koltunud ja meel oli 
masendunud, sest ma ei teadnud ikka veel, kuhu minna. Ja ma astusin mööda 
rätsepmeistrist, kes istus oma töötoas, ja ma tervitasin teda, ja ta kostis mu tervituse 
peale sõnadega: "Tere tulemast!" ja ta oli minu vastu lahke ja kohtles mind 
südamlikult ja küsis, mis mind võõrsile tõi. Ma rääkisin talle kõik algusest lõpuni ära, 
mis minuga oli juhtunud. Minu käekäik tegi rätsepal meele kurvaks ja ta ütles: "Oo 
noormees, ära kõssa sellest kellelegi, mis sinuga juhtunud on -ma kardan, et selle 
linna valitseja võib sulle kurja lasta osaks saada, ta on sinu isa kõige vihasem 
vaenlane ja tal on põhjust su isale kätte maksta.” 

Siis tõi ta mulle söögi- ja joogipoolist ja ma kinnitasin keha ja tema sõi koos minuga 
ja ma puhusin temaga terve õhtupooliku juttu. Ta pani mind oma töötoa kõrvale ulu 
alla ja tõi mulle voodipesu ja teki, ja ma saatsin tema juures mööda kolm päeva, aga 
siis päris ta: "Kas sa oskad mõnda ametit, millega peatoidust teenida?" - "Ma olen 
seadustetundja, õpetlane, kirjamees, rehkendaja ja ilukirjutaja," kostsin ma. Aga 
rätsep kostis mulle: "Sinu ametite peale pole siinmail nõudmist ja meil pole linnas 
mitte kedagi, kes oleks kirjaoskaja ja tunneks mõnda teadust 

peale kasuahnitsemise.” - "Allahi nimel," ütlesin ma, "ma ei tea midagi muud kui 
seda, mida ma olen sulle nimetanud.” Siis ütles rätsepmeister: "Tõmba vöö 
pingumale, võta kirves ja köis kätte ja mine raiu tasandikult puid. Andku see töö sulle 
peatoidust, kuni Allah võtab su käekäiku kergendada. Ja ära anna kellelegi teada, kes 
sa oled, või muidu lüüakse sind maha." Ta ostis mulle kirve ja köie ja andis mu ühe 

puuraiduri hoole alla, ja ma läksin koos teiste puuraiduritega linna taha ja raiusin päev 
läbi puid. Ja ma tõin puukoo oma pea peal linna ja müüsin selle poole dinaari eest 
maha ja kulutasin osa rahast toidu peale, teise osa aga jätsin mustadeks päevadeks. Ja 
nõndaviisi saatsin ma mööda terve aasta. 

Aga aasta pärast läksin ma ükskord nagu ikka tasandikule ja kõndisin tükk maad 
edasi ja nägin salu, kus oli õige palju puid. Ja ma läksin sinna sallu ja leidsin ühe 
jämeda juurika ja hakkasin seda välja kaevama ja võtsin sellel mulla ümbert ära, kui 
korraga põrkas kirves vastu vaskrõn-gast. Ja ma tegin ka rõnga mullast puhtaks - ja 
mis ma näen: see rõngas on tehtud puust luugi lahtitõmbamiseks! Ma tõmbasingi 
luugi lahti ja luugi tagant tuli nähtavale trepp. Ma läksin trepist alla ja leidsin eest 
ukse ja läksin sisse ja leidsin end imekauni ehitusviisiga ja kõrgete sammastega 
paleest. Ja sellest paleest leidsin ma noore naisterahva, sarnase kallihinnalise pärliga, 
kes peletab südamest eemale hädad, muremõtted ja meelenukruse ja kelle hääl 
leevendab leina ja teeb targa ja mõistliku mehe arulagedaks. See naisterahvas oli 
pikka kasvu, prinkide rindadega, õrnapõskne, suursuguse väljanägemisega ja särava 
näojumega. Ja ta pale helendas keset ta lokkide ööd ja ta suu hiilgas ta rinnapaisu 
kohal. Ehk nagu luuletaja on sel puhul öelnud: 


"Tal kõht on kui nõgu ja öömustad lokid on uitel. 
Ta piht on kui väät ja puusad on otsekui luited.” 


Ja teisal on luuletaja öelnud nõnda: 


"Just selleks neid ilusid valitud välja on neli, 
et haavata hinge, et voolaks mu südameveri: 


ta otsmiku ergus ja lokkide pilkane malev, 
ta hiilgvalge ihu ja roosina punavad paled.” 


Ja kui ma olin teda vaadanud, siis langesin ma põlvili tema looja ette, kes oli loonud 
ta nõnda kauniks ja võluvõluvaks, ja neiu pilgutas mulle silma ja küsis: "Kes sa oled: 
kas inimene või džinn?" — "Ma olen inimene," ütlesin ma. Ja tema küsis: "Aga kes 
juhatas sind sellesse 

kohta, kus ma olen juba kakskümmend viis aastat mööda saatnud, ainustki hinge 
nägemata?" Ja kui ma olin tema sõnu kuulnud (hääl oli tal nii magus, et vallutas mu 
südame täiesti), ütle*sin ma talle: "Oo mu emand, siia juhatasid mind hea saatuse 
tähed, et leevendada mu leinaja ängistust." Ja ma rääkisin talle algusest lõpuni ära 
kõik, mis oli minuga juhtunud, ja tal läks minu olukorra pärast meel haledaks ja ta 
puhkes nutma ja ütles: "Ma räägin sulle ka oma loo ära. Võta teadmiseks, et ma olen 
valdjas Efitamuse, Eebenisaarte valitseja tütar. Isa pani mind mu onupojale mehele, 
aga pulmaööl, kui mind parajasti pidi peigmehe juurde viidama, röövis mind ära džinn 
nimega Džirdžis ibn Radžmus, vanakuradi tädi lapselaps, ja ta lendas minuga minema 
ja pani mind siia maha ja tõi siia järele nii palju rõivaid, ehteid, kangaid, majakraami, 
toidu- ja joogipoolist ja muud, kui palju mul vaja läheb. Ja iga kümne päeva järel 
tuleb ta korraks minu juurde ja saadab öö mööda, aga siis läheb ta oma teed, ja selleks 
on tal vaba voli, kuna ta on võtnud mu ilma mu omaste nõusolekuta. Ja ta on minuga 
kokku leppinud selles, et kui mul päeval või öösel midagi vaja läheb, siis puudutan 
ma käega neid kahte kirjarida, mis selle orva peale on kirjutatud, ja enne kui ma jõuan 
käe tagasi tõmmata, on ta juba minu kõrval. Täna saab tema viimasest käigust neli 

päeva mööda ja tema tulekuni on jäänud kuus päeva. Kas sa ei tahaks minu pool viis 
päeva mööda saata, et siis päev enne tema tulekut oma teed minna?" - "Tore on,” 
ütlesin mina. "Mis võiks lootuste täideminekust veel kaunim olla.” 

Ja naisel läks meel rõõmsaks ja ta tõusis püsti ja võttis mul käest kinni ja viis läbi 
võlvukse uhkesse ja kaunisse saunaruumi. Ja pilk naises kinni, võtsin ma endal rõivad 
seljast, ja ka tema võttis endal rõivad seljast, ja ma pesin enda puhtaks ja tulin 
pesemispaigast tagasi, ja tema istus pingi peale ja pani mind enda kõrvale istuma. Siis 
tõi ta mulle suhkruvett muskusega ja jootis mind, ja seejärel pani ta mulle söögipoolist 
ette ja me kinnitasime keha ja puhusime juttu. Aga pärast seda ütles ta: "Heida pikali 
ja puhka, sa oled ju väsinud." Ma heitsingi pikali, 00 mu emand, ja mul unusid 
meelest kõik mu koledad juhtumised ja ma tänasin selle eest teda. Aga kui ma üles 
ärkasin, nägin ma, et ta hõõrub mu jalgu, ja ma palvetasin tema eest ja me istusime ja 
ajasime natuke juttu. Ja tema ütles: "Allahi nimel, see, et ma pean ihuüksi siin maa all 
olema ja pole juba kakskümmend viis aastat näinud ühtegi hingelist, kellega sõnakest 
vahetada, rõhus kangesti mu rinda. Olgu kiidetud Allah, kes saatis mulle sinu! Oo 
noormees, kas sa veini ei tahaks?" päris ta siis. Ja mina ütlesin: "Anna aga!" Ja siis 
läks ta sahvrisse ja tõi sealt vana, kinnipitseeritud veinipudeli. Ja ta pani salatirohelist 
lauale ja lausus luulekõnes: 

"Kui teada olnuks sinu tulek see, 

ma silmamunadest sul teinuks tee. 


Et sulle hästi kätte paistaks rada, 
see tahtnuks hingeveres niisutada. 


Näiks tee ehk sulle ikka liiga kale, 
teesillutiseks muutunuks mu pale, 


et kui sa väsinuna tuled kaugelt, 
võid astuda siis minu pehmell laugeil." 


Kui ta oli värsside ütlemise lõpetanud, tänasin ma teda ja armastus tema vastu võttis 
mu südame oma võimusesse. Ja mu kurb ja murelik meel jättis mind maha. Ja me 
istusime ja puhusime juttu kuni öö hakuni. Ja ma saatsin temaga mööda öö, 
milletaolist ma pole eluilmas üle elanud. Aga hommikul me ärkasime üles ja 
hakkasime rõõmule uut rõõmu otsa laduma. Ja ma jäin sellest nii purju, et kaotasin 
arupidamise. Ja ma tõusin ja vaarusin küljelt küljele ja ütlesin talle: "Oo kaunitar, tule, 
ma viin sind maa alt välja ja sa saad sellest džinnist priiks!" Aga naisterahvas puhkes 
naerma ja ütles: "Ole rahul ja ära pruugi suud! Igast kümnest päevast saab ju ainult 
üks džinnile osaks, ülejäänud üheksa kuuluvad sulle." Ja siis ma hüüdsin segase pea 
turgutusel: "Ma lõhun nüüdsama selle kirjadega kirjatud orva maha, et džinn tuleks ja 
ma saaksin ta maha lüüa. Džinnitapmine on mul igapäevane asi!" 

Ja kui naine oli minu sõnu kuulnud, kohkus ta näost kaameks ja hüüdis: "Allahi 
päralt, ära sa seda küll tee!" ja ta lausus luulekõnes: 


"Kui õudset hukatust sul tõotab asjalugu, 
end asjast eemale siis hoia ühtelugu!" 


Ja siis lausus ta nõnda: 

"See sugutäkk on väle, tulvil vahku. 
Nüüd ole kuss! Ei maksa söösta lahku. 


Meid saatus niigi petab. Ära hulla! 
Küll lahkumisetund veel jõuab tulla.” 


Aga mina jätsin ta sõnad ja värsid tähele panemata ja virutasin jalaga tugeva täie 
vastu orva...”" 

85 

Ja hommik jõudis kätte ning katkestas Šahrazadi jutulõnga. 

Aga kui oli käes kolmeteistkümnes ööaeg, ütles Sahrazad: "Minu kõrvu on 
küündinud, oo õnnelik valitseja, et see teine kerjusmunk pajatanud perenaisele: "Ja 
kui mina, oo emand, olin virutanud jalaga tugeva täie vastu orva, siis ei jõudnud ma 
veel mõtteidki koguda, kui läks hirmus pimedaks ja algas mürisemine ja 
välguveiklemine ja maa hakkas värisema ja taevas langes maale peale ja mina sain 
korraga kaineks ja küsisin: "Mis on lahti?" Ja naisterahvas hüüdis: "Džinn on kohale 
jõudnud! Kas ma siis ei hoiatanud sind? Allahi nimel, sa oled mind hukka saatnud! 
Päästa oma hing ja lase jalga sealtkaudu, kust sa sisse tulid!” 

Ja suurest ehmatusest unustasin ma maha oma kirve ja ühe saapa. Ja kui ma olin 
paar trepiastet ülespoole astunud ja korraks tagasi vaatasin, siis kõmatas ühtäkki 
maapõu ja maa alt ilmus välja vastiku väljanägemisega džinn ja küsis: "Mispärast ajad 
sa mu meele sihukese põmakuga ärevile? Mis sinuga lahti on?" - "Pole minuga 
midagi lahti,” kostis naisterahvas. "Mul ainult rõhus igavus rinda ja ma tahtsin veini 
juua, et põu paisuks, ja ma jõin natuke ja tahtsin pissile minna, aga mu pea käis ringi 
ja ma kukkusin vastu orva." — "Valetad, va lirva,” hüüdis džinn ja pööras pead 
paremale ja pahemale ja nägi saabast ja kirvest ja hüüdis: "No näed, see on ju inimese 
oma! Kes see oli?" Aga naine kostis: "Mina näen neid praegu esimest korda. Küllap 
vedasid sa need oma kuuehõlmaga siia." - "Ära soni, niisuguse jampsiga sa mind juba 
alt ei vea, oo patukott,” ütles džinn ja kiskus naisel rõivad seljast ja tõmbas ta nelja 
teiba vahele siruli ja hakkas teda piinama, et pigistada talt välja, mis oli juhtunud. 

Ja mul oli raske ta nuttu kuulata ja ma läksin trepist üles, ise hirmu käes värisedes, 
aga kui ma üles olin jõudnud, lasin ma luugi alla - nagu ennegi - ja puistasin mulla 
peale. Ja ma kahetsesin kangesti seda, mis ma olin teinud, ja mulle meelestus see 
naisterahvas ja tema ilu ja see, kuidas teda piinas too äraneetu, kellega ta oli pidanud 
juba kakskümmend viis aastat elama. Ja kõik see piin pidi talle osaks langema 
ainuüksi minu süü läbi. Ja ma mõlgutasin mõtteid oma isast ja tema riigist ja sellest, 
kuidas minust puuraidur oli saanud ja kuidas mu elutaevas pärast helgeid päevi 
pilviseks oli tõmbunud. Ja ma puhkesin nutma ja tõin kuuldavale järgmised värsid: 


"Sa võta teatavaks, kui löök su jalust rabab, 
et homme sind veel rängem saatus tabab.” 

Ja ma läksin edasi ja jõudsin oma semu rätsepmeistri juurde ja nägin, et ta piinleb 
mind oodates otsekui tulisel pannil. "Eile öösel oli mu süda sinuga,” ütles ta, "ja ma 
kartsin, et sa oled mõne metsalise looma või millegi muu läbi häda saanud. Olgu 
kiidetud Allah sinu pääsemise eest!" Ja ma tänasin teda ta hoole eest ja läksin oma 
tuppa ja jäin mõlgutama selle üle, mis minuga oli juhtunud. Ja ma heitsin endale ette 
suurt suud ja seda, et olin jalaga vastu orva virutanud. 

Ja kui ma nõnda mõlgutasin, tuli korraga mu juurde mu sõber rätsep ja ütles: "Oo 
noormees, õues on üks pärslasest vanamees, kes pärib sinu järele, ja tal on käes sinu 
kirves ja saabas. Ta tulnud nendega puuraidurite juurde ja öelnud neile: "Ma läksin 
muezzini23 kutse peale hommikupalvusele ja sattusin teel nende asjade peale ega 
teadnud, kelle omad need on. Juhatage mulle nende omanik kätte!" Ja puuraidurid 
juhatasid ta sinu juurde, sest nad tundsid su kirve ära. Ja nüüd istub pärslane mu 
värkstoas. Mine siis tema juurde, täna teda ja võta oma kirves ja saabas vastu.” 

Ja kui ma olin neid sõnu kuulda saanud, läksin ma näost valgeks ja lõin verest ära, 
ja sel silmapilgul kõmatas äkki maa mu kongi all ja ilmus nähtavale pärslane, kes 
polnud keegi muu kui džinn ise. Ta oli piinanud seda naisterahvast piinaga, mis piin 
oli. Aga naine polnud talle midagi üles tunnistanud. Ja siis oli ta võtnud kirve ja saapa 
ja ütelnud naisterahvale: "Ma toon selle kirve ja saapa omaniku siia, või ma pole 
Džirdžis vanakuradi enda suguvõsast!" Ja ta tuli kena ettekäändega puuraidurite 
juurde ja sealt minu poole ja ta ei andnud mulle armuaega, vaid kahmas mu sedamaid 
kaasaja tõusis minuga lenduja laskus maha ja vajus minuga maa alla, kusjuures mina 
olin meelemärkuse kaotanud. Siis jõudis ta minuga maa-alusesse paleesse, kus ma 
olin juba olnud, ja ma nägin seda naisterahvast, kes oli teivaste vahele siruli 
tõmmatud, ise ihualasti ja verd nõrguvate külgedega. Ja mu silmist purskasid pisarad, 
džinn aga võttis selle naisterahva käsile ja ütles talle: "Oo liiderdaja, eks ole see ju 
sinu kallim?" Aga naisterahvas vaatas mulle otsa ja ütles: "Ma ei tunne teda, pole 
näinudki." — "Kas ma sind veel vähe punasin, et sa ikka üles ei tunnista?" hüüdis 
džinn. Ja naine ütles: "Ma pole teda eluilmaski näinud ja Allah ei luba mul tema peale 
keelt kanda." - "Kui sa teda ei tunne," ütles džinn, "eks võta siis mõõk ja löö tal pea 
otsast!" Ja naine võttiski mõõga ja astus minu juurde ja tuli mu peatsisse. Aga mina 
andsin talle kulmukeeli märku ja silmavesi voolas mul põski pidi alla. Ja tema sai 
märgist aru ja pilgutas mulle vastu, tahtes öelda: "Vaat mis sa 

meiega tegid!" Aga mina ütlesin talle märgikeeli: "Praegu on aeg andeks anda," ja 
meie olukord oleks mahtunud sääraste värsside sisse: 


"Suu asemel mu pilk nüüd pajatab, 
kõik salajase välja lajatab. 


Nüüd kokku saime: voolab silmavett ja katkeb suus meil sõnaseadmiskett. 


Ma mõistan ometi ka sinu pilgu keelt. 
Mu näpukõne toidab mõistvat meelt. 


On kõnekad ka kulmu abinõud. 
Vait oleme, kuid räägib armu jõud.” 


Ja kui mu mõte oli nende värssidega mäele jõudnud, oo emand, siis pillas neiu 
mõõga käest ja hüüdis: "Kuidas tohin ma pead otsast raiuda sellel, keda ma ei tunne ja 
kes pole mulle kurja teinud? Seda ei luba mu usutunnistus!" Ja ta pööras mulle selja, 
aga džinn ütles: "Ega see, jah, kerge asi pole: lüüa mättasse oma kallim, kellega sa 
oled ööd maganud. Seepärast oled sa nõus isegi ränka piina kannatama ega taha 
midagi üles tunnistada! Aga kaastunne kehtib vaid samasuguste vahel, mina olen 
teisest puust." Seejärel pöördus džinn minu poole ja ütles: "Oo mees, kas sa tunned 


23Muezzin - muhamedlasi palvusele hüüdev vaimulik. 

seda naisterahvast?" - "Kes ta niisugune on?" ütlesin mina, "minu silm pole teda 
senimaani näinud." — "Eks võta siis mõõk kätte ja raiu tal pea otsast. Ja siis lasen ma 
sul minna ega hakka sind piinama, sest mul on tõendus käes, et sa teda sugugi ei 
tunne," ütles džinn. "Olgu peale," kostsin ma ja haarasin mõõga ja astusin kärmelt ette 
ja tõstsin mõõga. Aga naisterahva kulmud ütlesid mulle: "Mina pole sinu vastu 
millegagi patustanud, kas sina tahad siis head halvaga tasuda?" Ja ma sain ta 
kulmukõnest aru ja andsin talle märku, mis pidi tähendama: "Olgu mu hing su 
väljalunastajaks!" Ja meie olukorda kirjeldavad järgmised värsid: 


"On armunute pilgud selleks just, 
et hingepõhjast anda seletust. 


Pilk räägib pilgule nii salamahti, 
mis pilgukandja hingega on lahti. 

Muud kaunimat mis oleks ette seada 
kui pilku kõnekat, mis annab teada. 


Mis kirjutavad ühe lauged kiirul, 
loeb teise silmamuna samal viivul." 


Ja mu silmist voolasid pisarad ja ma viskasin mõõga käest ja ütlesin: "Oo kange 
džinn ja võimas vägimees! Kui juba naisterahvas, kellel on napp aru ja vankuv usk, ei 
lubanud endale mul pead otsast raiuda, siis kuidas võiksin mina seda teha temaga, 
keda ma pole eluilmaski näinud? Ma ei tee seda iialgi, tulgu mul kas või surmaja 
hukatuse karikast juua!" -"Te teate küll, mis teie vahel aset leidis!" möirgas džinn, "ja 
ma näitan teile teie teo tagajärgi!" Ja ta haaras mõõga ja virutas naise käe pihta ja lõi 
selle otsast ära ja seejärel virutas ta teise käe pihtaja raius sellegi otsast. Ja nelja 
löögiga oli ta neli jäset otsast raiunud, mina aga pidin seda pealt vaatama, ja ma olin 
kindel, et ma suren. Ja naine andis mulle silmadega otsekui hüvastijätuks märku, 
džinn aga hüüdis: "Või silmadega hoorama!" ja lõi teda nii, et tal pea otsast lendas. 
Pärast seda pöördus džinn minu poole ja ütles: "Oo mees, meie seadus lubab meil 
hoorajat naisterahvast ära tappa. Selle naisterahva röövisin ma pulmäööl, kui ta oli 
kaksteistkümmend aastat vana, ja tal pole olnud teist meest peale minu ja iga kümne 
päeva tagant-olen ma ühe öö tema juures mööda saatnud ja ilmunud talle pärslase 
kujul. Ja kui mulle oli selgeks saanud, et ta on mind petnud, siis tapsin ma ta ära. Mis 
sinusse puutub, siis pole ma kindel, et just sina mind temaga petsid, aga mu hing ei 
luba sind puutumata jätta. Ütle mulle oma soov!" 

Ja mina, 00 emand, tundsin rõõmu, mis rõõm olija pärisin: "Aga mis su käest võib 
soovida?" Ja džinn kostis: "Vali, mis loomaks sa tahad muutuda: kas koeraks, eesliks 
või ahviks!" Ja mina ütlesin suure ihkamisega, et ta mulle andeks annaks: "Allahi 
nimel, kui sa mulle andeks annad, siis annab sulle Allah selle eest, et sa süütu 
moslemi peale halastasid, kõik su patud andeks." Ja ma käisin talle oma anumisega 
peale, kuidas aga oskasin, ja ma päästsin ta ees nutu valla ja ütlesin: "Ma olen süütu 
kannataja." Aga džinn hüüdis: "Ara venita oma juttudega asja käiku! Vähe puudub, et 
ma oleksin sind ära tapnud, aga ma lasen sul valida." — "Oo džinn," ütlesin ma, 
"andeksandmine passiks sulle siiski paremini. Anna mulle andeks nii, nagu 
kadestusväärne kadekopsule andeks andis." -"Kuidasmoodi see juhtus?" päris džinn.” 


58 


x LUGU KADEKOPSUST JA KADESTUSVÄÄRSEST 


RAHVASUU teab rääkida, 00 džinn," ütlesin ma, "et ühes linnas elanud kaks meest 
naabermajades, mis teineteisest ainult vaheseinaga eraldatud, ja üks neist kadestanud 
teist ja vaadanud teist kurja silmaga ja püüdnud teist ära teha. Ja kadedus käis tal 
alailma peal ja see kasvas nii kangeks, et talle ei maitsenud enam ei söök ega uni, aga 
see, keda ta kadestas, läks aina varakamaks, ja iga kord, kui naaber katsus talle kahju 
teha, kasvas tema hüveolu veelgi ja puhkes päris õitsele. Siis sai kadestusväärne mees 
teada, et naaber teda kadestab ja talle kahju teeb, ja ta ütles naabruse üles ja sõitis 
kaugele ära ja ütles: "Allahi nimel, ma ütlen tema pärast ilmalikust elust lahti." Ja ta 
asus elama teise linna ja ostis endale seal maatüki (selle maatüki peal oli vana 
niisutuskaev) ja ta ehitas endale kaevu kõrvale erakukongi ja ostis endale kõik, mis 
vaja, ja hakkas kummardama suurt Allahit ja pühendus palvetamisele puhta 
südamega. 

Ja igast ilmakaarest hakkas tema juurde kokku voorima viletsaid ja vaeseid ja kumu 
temast jõudis ta kodulinna ja küündis ta kadekopsust naabri kõrvu ja see sai teada 
vaimuhüvedest, mis teisele osaks langenud, ja sellest, et linna aukandjadki käivad 
tema juures. Ja ta tuli sellesse erakukongi ja tema kadestusväärne naaber võttis ta 
lahkesti vastu ja näitas tema vastu kõige suuremat lugupidamist üles. Ja siis ütles talle 
kadekops: "Mul on sulle üks jutt, mille pärast ma õigupoolest siia tulingi. Ma tahan su 
meelt rõõmsaks teha, nii et tõuse nüüd ja tule koos minuga kongi teise otsa!" Ja 
kadestusväärne tõusiski ja võttis kadekopsul käest kinni ja nad läksid kongi teise otsa 
ja kadekops ütles: 

"Käsi oma kerjusmunki, et nad kõik oma kongi läheksid. Ma tahan seda sulle salaja 
öelda, et meid keegi pealt ei kuuleks." Ja kadestusväärne ütles kerjusmunkadele: 
"Minge oma kongidesse!" Ja need tegidki, nagu kästud, kadestusväärne aga läks 
kadekopsuga natuke maad edasi ja nad jõudsid vana kaevu juurde. Ja kadekops lükkas 
kadestusväärset ja tõukas ta kaevu, ja keegi ei saanud sellest teada ja kadekops läks 
oma teed, ise arvates, et on teise ära tapnud. 

Aga kaevus elasid džinnid ja need püüdsid kadestusväärse kinni ja lasid ta 
aegamööda alla ja panid kivi otsa istuma ja küsisid üksteiselt: "Kas teate, kes see on?” 
- "Eitea," kostsid teised. Ja siis ütles üks neist: "See on kadestusväärne mees, kes 
jooksis kadekopsu eest ära ja asus meie linna elama. Ta ehitas selle erakukongi ja 
lahutas meie meelt palvete ja koraanilugemisega, kuni kadekops tuli tema juurde ja 
sai temaga kokku ja tal läks korda teine mees meie juurde visata. Aga kadestusväärse 
kuulsus on just täna õhtul küündinud meie linna sultani kõrvu, kes on otsustanud teda 
homme külastada ja teha seda oma tütre pärast.” - "Mis ta tütrega siis lahti on?" küsis 
üks džinnidest. Ja pajataja pajatas: "Ta on meelemõistuse kaotanud ja selles on süüdi 
temasse armunud džinn Maimun ibn Damdam, ja kui püha vanake teaks rohtu, mis 
avitab, siis võiks ta sultanitütre terveks ravida." — "Aga mis rohi see avitab?" päris 
üks džinn. Ja pajataja kostis: "Mustal kassil, kes elab tema kongis, on saba otsas 
dirheemisuurune valge täpp. Las ta võtab nende valgete karvade hulgast seitse kärvaja 
suitsetab nendega valdjatütart. Siis läheb sel džinn peast välja ega tule enam kunagi 
tagasi ja neiu saab sedamaid terveks." 


59 


Ja seesugune kõnelus leidis seal aset, oo džinn, ja kadestusväärne kuulis pealt. Aga 
kui hommik kätte jõudis ja koit taevaveerul hiilgama lõi, tulid kerjused oma püha 
vanakest vaatama ja nägid, kuidas see kaevust välja tuli, ja vanake sai nende silmis 
suureks. Kadestusväärsel aga mõlkus meeles musta kassi arstirohi ja ta tõmbas 
kassisaba valge täpi seest seitse karva välja ja peitis need ära. Ja vaevalt oli päike 
tõusnud, kui juba valdjas oma aukandjatega oli platsis, ülejäänud kaaskonna oli ta 
välja seisma jätnud. Kui valdjas oli kadestusväärse juurde jõudnud, ütles see: "Tere 
tulemast!" ja käskis valdjal ligemale tulla ja ütles talle: "Kas tahad, ma ütlen, 
mispärast sa minu juurde tulid?" - "Ütle aga," kostis valdjas. Ja vanake ütles: "Sa 
näitad välja, nagu oleksid sa tulnud mulle külla, aga sisimas tahad sa mulle oma 
tütrest rääkida." - "Nii see on, oo õnnis vanake!" hüüdis valdjas. Ja kadestusväärne 
ütles: "Saada keegi tütrele järele, ja ma loodan, kui suur Allah seda tahab, ta otsemaid 
terveks ravida.” 

Ja valdjal läks meel rõõmsaks ja ta saatis teele oma ihukaitsjad ja need tõid kohale 
valdjatütre, kelle käed olid ahelais. Ja kadestusväärne pani tütre istuma ja kattis ta 
tekiga ja võttis välja kassikarvad ja suitsu-tas neidu karvasuitsuga. Ja olend, kes oli 
neiu pea kohal, päästis valla röögatuse ja lasi neiu priiks, neiule aga tuli aru pähe ja ta 
kattis näo kinni ja küsis: "Mis on lahti ja kes mind siia tõi?" Sultan aga tundis rõõmu, 
mis oli rõõmude rõõm, ja suudles neiu silmi ja kadestusväärse püha vanakese käsi, ja 
seejärel pöördus ta oma sultaniriigi aukandjate poole ja küsis neilt: "Noh, mis te 
ütlete? Mida on ära teeninud see, kes minu tütre terveks ravis?" — "Ta peab su tütre 
naiseks saama!" kostsid need. Ja valdjas hüüdis: "Teil on tuline õigus!" Siis andis ta 
oma tütre kadestusväärsele naiseks ja tollest sai valdja väimees. Aga veidi aja pärast 
heitis vesiir hinge ja valdjas päris: "Keda panna vesiiriks?" ja talle öeldi: "Pane oma 
väimees!" Ja nõnda sai see vesiiriks, ja veel veidi aja pärast suri sultangi ära, ja kui 
küsiti: "Keda panna sultaniks?" siis kõlas vastus: "Paneme vesiiri." Ja vesiir salviti 
sultaniks ja temast sai valdjas ja riigi-valitseja. 

Ükskord oli valdjas ratsasõidul ja kadekops sattus tema teele, ja mis ta näeb: see, 
keda ta on aina kadestanud, ratsutab valdjarüüs oma sultaniriigi emiiride, vesiiride ja 
aukandjate keskel! Ja valdja pilk jäi kadekopsu peal pidama ja ta pööras end ja ütles 
ühele oma vesiirile: "Too see mees minu juurde, ainult ära teda hirmuta!" Ja vesiir 
läks ja tõi naabrimehest kadekopsu kaasa. Valdjas aga ütles: "Andke talle minu 
kassast tuhat miskaali”* ja tooge talle kingituseks kakskümmend kaubapalli ja andke 
talle ihukaitsja kaasa, kes ta tervena linna toimetaks.” Ja siis ütles ta kadekopsule head 
aega ja sõitis oma teed, karistamata teist selle eest, mis teine oli temaga teinud. 

Nägid nüüd, džinn, kuidas kadestusväärne kadekopsule andeks andis, vaatamata 
sellele, et see oli kurikadedust täis ja tegi talle kurja ja läks lõpuks nii kaugele, et 
viskas ta kaevu, tahtes teda tappa; aga tema ei maksnud kurja eest kätte, vaid andis 
talle andeks ja lasi tal olla.” 

Ja mina, 0o emand, puhkesin džinni ees kibedast kibedamini nutma ja laususin 
luulekõnes: 


"Oh, andeks anna kurjategijale, 
ta poole pööra armuline pale! 


Las saab sult see, kes teinud palju kurja, 
ka sama palju andeksandmist turja! 


24Miskaal - umbes 4,5 grammi. Rahaühikuna võrdne dinaariga. 

Kes ise taevast palub palavalt, 
võiks säästa neid, kes temast alamal." 


"Seda küll ei juhtu, et ma sind tapan või sulle andeks annan," ütles džinn. "Aga ära 
nõiun ma sind küll!" Ja ta rebis mu maast lahti ja tõusis minuga nii kõrgele, et maa 
paistis mulle ilmamere keskel nagu väike kauss. Siis pani ta mu ühe mäe otsa maha ja 
võttis pihku veidi mulda ja pobises selle kohal nõiasõnu ja nõidus mind mulla 
päheraputamisega ära ja hüüdis: "Kao mu silmist, inimihu, ahviks muudab sind mu 
kihu.” 

Ja siitpeale sai minust saja-aastane pärdik. Ja kui ma olin ennast nii vastikul kujul 
näinud, puhkesin ma enesehaletsusest nutma, aga pidasin siiski saatuselöögile vapralt 
vastu, sest ma teadsin, et saatus ei heida armu kellelegi. Ja ma tulin mäe otsast alla ja 
nägin laia tasandikku ja läksin seda mööda edasi kuni kuu lõpuni, ja mu tee viis 
soolase mere randa. Ja ma jäin sinna mõneks ajaks seisma, ja mis ma näen: merel 
sõidab laev ja pärituul lükkab teda kenasti ranna poole. Ja ma peitsin enda veejoomel 
kivi taha ja jäin laeva randumist ootama. Ja siis ronisin ma laeva peale ja üks 
laevameestest ütles: "Ajage see reo siit minema!" -"Me lööme ta maha,” ütles kapten. 
Aga see teine karjus: "Ma pistan ta mõõgaga surnuks!" Ja mina haarasin kaptenil 
hõlmast kinni ja puhkesin nii kõvasti nutma, et pisarad voolasid ojadena, ja kapten 
halastas mu peale ja ütles: "Oo kaupmehed, see pärdik on andnud end minu kaitse 
alla, ja mina võtan teda kaitsta. Ta on nüüdsest peale minu hoolealune ja ärgu teda 
keegi tülitagu ega kiusaku!" Ja kapten hakkas minuga armuliselt ümber käima, ja mis 
ta ka mulle ei öelnud, ma sain kõigest aru ja täitsin kõik ta ülesanded ja teenisin teda 
laeva peal, ja tema hakkas mind armastama. Viiskümmend päeva ühtejärge puhus 
pärituul ja me jõudsime õnnelikult suurde linna, kus oli nii palju rahvast, et ainult 
Allah jõuab neid üles lugeda. 

Ja sel silmapilgul, kui me pärale jõudsime ja meie laev randus, ilmusid korraga meie 
juurde selle linna valitseja orjad ja ronisid pardale ja soovisid kaupmeestele õnneliku 
päralejõudmise puhul õnne ja ütlesid: "Meie valitseja soovib teile õnneliku 
päralejõudmise puhul õnne ja saadab teile selle paberirulli - las igaüks teist kirjutab 
selle peale ühe kirjarea." Asi oli nimelt selles, et tol valdjal olnud ilukirjutajast vesiir, 
kes heitnud aga hinge, ja sultan tõotanud ja andnud kõige vägevamaid vandeid, et teeb 
vesiiriks ainuüksi selle, kes kirjutab niisama kaunisti kui kadunu. Ja nii antigi 
kaupmeestele kümne küünra pikkune ja ühe küünra laiune paberirull ja viimane kui 
üks kirjaoskaja pani sinna oma rea kirja. Ja siis tõusin püsti mina, ahvinägu, ja 
haarasin nende käest rulli 

ja nemad kartsid, et äkki käristan ma selle lõhki, ja hakkasid mind suure kisaga taga 
ajama, ja mina andsin neile märku, et oskan kirjutada. Ja kapten andis neile märku, et 
nad laseksid mul kirjutada, ja ütles: "Kui ta paberit kortsutama hakkab, siis ma ajan ta 
minema. Aga kui ta kenasti kirjutab, siis ma võtan ta oma pojaks. Ma pole näinud 
targemat pärdikut kui see.” Ja ma võtsin pilliroosule pihku ja pistsin selle tindipotti ja 
kirjutasin kaks beiti rika kirjas: 


"On saatuseraamatus kirjas kõik auliste lahkus — 
su südamelahkus miks ometi sinna ei mahtund? 


25Beit - kaksiktida Idamaade luules. 


Miks Allah su heldust küll sellesse ritta ei lisa? 
Liig suur on su heldus, sa oled ju helduste isa.” 


Ja siis kirjutasin ma reihani kirjas: 


"Ta sulg käib läbi armuluulemaad, 
ta loitsu maad ja ilmad kuulevad. 


Ta heldus säärase saab hiilguse, 
ta jätab varju võimsa Niiluse.” 


Ja sulsi kirjas kirjutasin ma sedasi: 


"Saab ükskord hukka iga kirjutaja 
ja kirigi ei kesta üle aja. 


Sulg, kirja panna ainult seda märka, 
mis toda rõõmustaks, kes surnust ärkab." 


Ja veel panin ma kirja neshi kirjas: 


"Kuis masendas see teade meie meeli, 
mis lahku lähetas meid käsukeel!. 


Nüüd kutsub sulge tindipotisuu: 

ei kuule sule kaebeid keegi muu." 

Ja seejärel kirjutasin ma tumari kirjas: 


"Ei ole olemas nii eatut valdjat, 
kes igavesti oma riiki haldaks. 


Vaid Jumalal kõik hüveteod on eatud: 
on voorused ja vooruseod tal veatud.” 


Ja viimaks kirjutasin ma muhakkiki kirjas: 


"Sa kastad hingesuurusesse sule 
ja armuheldust sõnadesse suled. 


Su kirjapandu süütab headustule, 
sind kutsub taevas: "Sule seljas tule!” 


Seepeale andsin ma rulli laevameeste kätte ja igaüks kirjutas reakese, ja siis võtsid 
orjad rulli tagasi ja viisid valitseja kätte. 

Ja kui valitseja oli rulli üle vaadanud, ei meeldinud talle kellegi teise käekiri peale 
minu oma ja ta ütles juuresolijatele: "Minge selle mehe juurde, kelle käekiri see on, ja 
pange ta hobueesli selga istuma ja tooge ta pillimängu saatel lossi! Siin pange talle 
kallihinnalised rõivad selga ja tooge ta minu palge ette!" Ja kui teised olid valitseja 
sõnu kuulnud, kiskusid neil näod muigele, valdjas aga vihastas ja ütles: "Oo 


närukaelad, mina annan teile käsu, aga teie võtate minu üle irvitada!" - "Oo valitseja,” 
kostsid teised, "meie naerul on oma põhjus." - "Mis põhjus see siis on?" päris valdjas. 
Ja nemad ütlesid: "Oo valitseja, sa käskisid selle mehe, kelle käekiri see on, oma 
palge ette toimetada, aga häda on selles, et kirjutaja pole inimene, vaid hoopis 
laevakapteni pärdik." - "Ega see ometi tõsi pole?" küsis valdjas. Ja nemad vastasid: 
"On küll, vannume seda sinu armu nimel!" Ja valitseja pani nende sõnu imeks ja 
hakkas vaimustusest värisema ja hüüdis: "Ma tahan selle pärdiku kapteni käest ära 
osta.” 

Siis saatis ta laevale käskjala koos hobueesliga, pidurõivad ja pillimehed ja ütles: 
"Pange talle ilmtingimata need rõivad selga, asetage ta hobueesli selga istuma ja tooge 
ta laeva pealt siia!" Ja nad tulid laevale ja võtsid mind kapteni käest ära ja panid mulle 
rõivad selga ja asetasid mind hobueesli selga istuma, ja kogu linnarahvas vaatas ja jäi 
imestusest kangeks. Ja kogu linnaelu oli minu pärast pahupidi pööratud ja keegi ei 
saanud mu pealt pilku lahti. 

Ja kui mind valdja ette toodi, võttis ta mind lahkesti vastu ja ma suudlesin kolm 
korda maad tema käte juures, ja siis käskis ta mul istet võtta ja ma laskusin põlvili ja 
kõik juuresolijad panid mu viisakust imeks ja valdjas pani teistest enam. Siis käskis 
valitseja rahval laiali minna ja ruumi jäime ainult mina, tema majesteet, eunuhhid ja 
üks väike orjapoiss. Ja valdjas käsutas ja sedamaid oli laud kaetud kõigega, mis 
hüppab, lendab ja pesades paaritub: siin olid püüd, vutid ja teised linnuliigid. Ja 
valdjas andis mulle märku, et ma temaga koos keha kinnitaksin, ja ma tõusin ja 
suudlesin maad tema ees, ja istusin siis laua taha ja hakkasin sööma. Ja seejärel 
koristati laud ära ja mina pesin seitse korda käsi ja võtsin tindipoti ja sule ja panin 
kirja seesugused värsid: 


"On virnas mustad nõud, kus söömad voogasid. 
Nüüd muudkui taga leina söödud roogasid. 


Kõik hea on läinud. Üles neid ei loegi, 
sa üha itked praetud kanapoegi. 


Märg silm toob meelde taignalehel kalad — 
need olid hingematvad maiuspalad. 


Ka lambapraadi nutan härdalt taga. 
Kuis mekkis rasv, mis tembit äädikaga! 


Oi lihapirukas, sa kadund kallis, 
Sind leinates ma lähen halliks. 


Vaid toitu mekkides mul hakkab hea 
ja laua uhkusest ma kaotan pea. 


Mind ängistavad tühjad söögitoad. 
Pea püsti, mees! Toob saatus uued road!" 


Siis ma tõusin ja istusin kaugemale ja valdjas vaatas, mis ma olin kirjutanud. Ja kui 
ta selle läbi oli lugenud, siis pani ta imeks ja hüüdis: "Oh imet küll! Kes seda enne on 
näinud, et pärdikul säärane ilukõne peas ja käekiri käes oleks! Allahi nimel, selle 


vastu ei saa ükski teine ime!" Seejärel toodi valdjale klaasanumas kuninglikku rüübet 
ja valdjas jõi ja ulatas joomanõu mullegi. Ja mina suudlesin ta ees maad ja kirjutasin 
joomanõu peale järgmist: 

"Käis tuleproov, just nagu kohtus kästi, 

ma selle välja kannatasin hästi. 


Seepärast rahvas mind nüüd kätel kannab 
ja kauneim kaunitargi suud mul annab.” 


Ja veel kirjutasin ma sedasi: 


"Öö napsti röövib päevavalge ära. 
Mult aru röövib jook, mis peekris särab! 


Ma pärin, nähes rüübet sädelemas: 
ons peekris ta või ehk on peeker temas?” 


Ja kui valdjas oli need luuleread läbi lugenud, oigas ta ja hüüdis: "Kui mõni mees 
oleks nõnda haritud, siis ei saaks keegi kaasaegsetest talle vastu!" Siis lükkas ta minu 
poole malelaua ja küsis: "Ega sa ei tahaks minuga mängida?" Ja mina noogutasin. Ja 
ma tulin lähemale ja panin vigurid peale ja mängisin valdjaga kaks korda ja sain tast 
jagu ja valdja meeled läksid sellest suisa segamini. Siis aga võtsin ma tindipoti ja sule 
ja kirjutasin malelaua peale säärased beidid: 


"Käib malevatel äge heitlus päeval. 
Kõik vaenuväljal ränka taplust näevad. 


Kes tundis päeval teiste vastu ängi, 
poeb öösel rahus teiste juurde sängi.” 


Ja kui valdjas oli need beidid läbi lugenud, pani ta neid imeks ja sattus nendest 
vaimustusse; algul ei saanud ta koguni sõna suust, siis aga ütles ta eunuhhile: "Mine 
oma suuremanda al-Husni juurde ja ütle talle, et ta minu juurde tuleks seda imepärast 
pärdikut vaatama." Ja eunuhh kadus silmist ja tuli koos valdjatütrega tagasi. Ja kui see 
oli mulle otsa vaadanud, kattis ta oma näo kinni ja ütles: "Oo armas isa, kuidas küll 
võis sulle meelejärgi olla mind meesterahvale näidata?" 

"Oo al-Husn," ütles valdjas, "mul pole siin kedagi peale väikese orjapoisi ja 
eunuhhi, kes on sind üles kasvatanud. Veel olen siin mina, sinu isa. Kelle eest sa siis 
oma nägu katad?" Ja tema kostis: "See ahvipärdik on tegelikult üks noormees ja 
valdja poeg. Ja tema isa on Efitamus, Eebenisaarte valitseja. See noormees on ära 
nõiutud ja nõidujaks on džinn Džirdžis vanakuradi enda suguvõsast, sest selle 

noormehe pärast pidi džinn tapma oma naise, valdjas Efitamuse tütre. Ja see, keda 
sa pärdikuks pead, on tegelikult üks õpetatud ja arukas meesterahvas.” Ja valdjas pani 
oma tütre sõnu imeks ja vaatas minu poole ja päris: "Kas see on tõsi, mis mu tütar 
sinu kohta räägib?" Ja mina noogutasin ja pahvatasin nutma. "Kust sa teada said, et ta 
on ära nõiutud?" küsis nüüd valdjas oma tütre käest. Ja see ütles: "Mind hoidis 
väikesest peast üks vanaeit, kes oli osav nõiataidudes. Temap see õpetasid mulle 
taidu. Ja mina jätsin kõik hästi meelde ja sain selle kunsti kätte. Ja ma õppisin ära sada 

seitsekümmend nõiataidu. Neist kõige väiksema abil võin ma heita su linna kivid Kafi 
mäe peale ja muuta linna asupaiga sügavaks mereks ning linlased merekaladeks.” - 
"Oo mu tütar," hüüdis valdjas, "vannutan sind oma elu nimel, päästa see noormees 
nõidusest, ja ma teen temast oma vesiiri, sest ta on tark ja läbinägelik.” - "Hea 
meelega," kostis valdjatütar ja võttis kätte noa ja tõmbas sellega nõiaringi...” " 

Ja hommik jõudis kätte ning katkestas Sahrazadi jutulõnga. 

Aga kui oli käes neljateistkümnes ööaeg, ütles Sahrazad: "Minu kõrvu on 
küündinud, oo õnnelik valitseja, et see teine kerjusmunk öelnud perenaisele: "Ja 
valdjatütar, oo mu emand, võttis kätte noa, millele olid juudi nimed peale kirjutatud, 
ja tõmbas sellega nõiaringi ümber saali keskpaiga. Seejärel hakkas ta ringi sisse 
salanimesid ja loitsusid kirjutama ja arusaadavaid ja arusaamatuid sõnu lausuma. Ja 
silmapilgu pärast läksid maaja ilm meie silme ees mustaks, ja korraga oli džinn meie 
ees ja väljanägemine oli tal endine: käed olid tal nagu sõnnikuhargid, jalad nagu 
laevamastid ja silmad nagu kaks tulesädet. Ja ta ajas meile hirmu nahka, aga 
valdjatütar hüüdis talle: "Siin ei saa sa väikseid mükse, kõvasti saad vastu pükse.” 
Aga džinn võttis lõukoera kuju ja möirgas: "Valevorst sihuke, sa oled vandetõotust 
murdnud! Kas me ei tõotanud, et ei hakka teineteist segama?" 

"Oo närukael, sinusugusele pole ma tuhkagi tõotanud!" kostis valdjatütar. Ja džinn 
röögatas: "Mis siis muud, kui mats ja matused!" 

Nüüd ajas lõukoer lõuad laiali ja sööstis neiule peale, aga see tõmbas kähku 
juuksekarva peast ja raputas seda käes ja pobises tema kohal salasõnu ja karv muutus 
teravaks mõõgaks. Ja neiu virutas sellega lõukoera pihtaja lõi metsalise pooleks. Ja 
lõukoera pea muutus skorpioniks, neiu aga muutus suureks maoks ja tormas tollele 
skorpioninärule kallale ja nende vahel algas metsik jõukatsumine. Ja siis muutus 
skorpion kotkaks, madu aga haukaks, kes lendas kotkale järele ja ajas seda mõnda 
aega taga. Ja siis muutus kotkas mustaks kõutsiks, neiu aga vöödiliseks hundiks. Ja 
nende võitlus kestis kaua aega. 

Ja kõuts nägi, et ta jääb alla, ja muutus suureks punaseks granaatõunaks, ja see 
granaat kukkus lossihoovis basseini. Ja hunt jooksis sinna järele, aga granaat tõusis 
tiireldes õhkuja kukkus lossi marmorplaatide peale katki ja seemned pudenesid 
ükshaaval laiali. Siis hunt raputas end ja muutus kukeks ja hakkas maast seemneid 
nokkima, ja ta ei jätnud plaatide peale ainustki seemet, kõrgemal serva peal aga oli 
üks seeme basseini ääre taga peidus. Ja kukk hakkas kirema ja tiibu lehvitama ja 
meile nokaga märku andma, aga meie ei saanud aru, mida ta tahab öelda. Ja siis kires 
ta meie peale nii valjusti, et meile tundus, nagu variseks loss kohe meile kaela. Ja 
nüüd hakkas kukk terves lossis ringi tiirutama. Sestap ta nägigi seemet, mis oli 
basseini serva taga peidus, ja ta sööstis seemne poole. Aga seeme veeres korraga vette 
ja muutus kalaks ja kadus veesügavusse. Ja siis muutus kukk hiigelkalaks ja sukeldus 
kalale järele ja temagi kadus mõneks ajaks silmist, aga siis me kuulsime karjatusi ja 
oigeid ning meil jäi süda sees seisma. 

Seepeale ilmus nähtavale džinn, kes sarnanes nüüd tulekeelega ja ta ajas laiali oma 
lõuad, mille vahelt pahvatas tuld välja. Ja tema silmist ja ninastki tuli tuld ja suitsu. Ja 
neiu kargas samuti veest välja ja oli nüüd tohutu hõõguva söetüki sarnane. Ja nad 
võitlesid mõnda aega ja tuli lõi nende kohal kokku ja loss oli suitsu täis. Ja suits 
mattis meid endasse ja me tahtsime vette ronida, kuna meil oli hirm, et võime ära 
põleda ja hukka saada. Ja valdjas hüüdis: "Pole väge ega võimu kellelgi peale Allahi, 
kõrge ja kõikvõimsa! Nii tõesti, kui me oleme olemas, oleme Allahi päralt ja jõuame 
kord tema juurde tagasi! Oo, kui ma ometi poleks oma tütrele peale pannud kohustust 
seda pärdikut päästa! Ma panin talle peale ränga katsumuse selle neetud džinni läbi, 


kellest vist ei saaks jagu ka kõik maailma džinnid üheskoos! Oh, poleks see pärdik 
mitte meie silma alla sattunud - ärgu õnnistagu Allah teda ja tema siia-tulemist! Suure 
Allahi nimel me tahtsime head teha ja teda nõidusest päästa, aga nüüd on meil endal 
hing niidiga kaelas!" 

Mis puutub minusse, 0o mu emand, siis minu keel ei paindunud ja ma ei saanud 
valdjale midagi kosta. Ja me ei jõudnud veel mõtteidki koguda, kui džinn tulemere alt 
hirmsasti röögatas ja siis tule seest meie kõrvale tõusis. Ta puhus meile tuld näkku, 
aga neiu jõudis talle järele ja puhus talle näkku ja meie peale langesid tulesädemed 
mõlemast suust. Ja sädemed neiu suust ei teinud meile midagi, džinni suu sädemetest 
aga sattus üks mulle silma ja põletas selle peast välja (minul oli siis veel pärdiku 
kuju). Ja ka valdjale sattus üks džinni tulesäde näkku ja kõrvetas tal ära pool nägu ja 
habeme ja alumise lõualuu ja lõi lahti alumise hammasterea. Aga üks teine tulesäde 
tabas eunuhhi rinda ja põletas seda 

nõnda, et kohimees otsemaid hinge heitis. Ja meilgi oli kindel surm silme ees, nii et 
me olime vähimagi lootuse kaotanud. 

Ja me olime just säärases seisukorras, kui kuulsime ühtäkki, et keegi hüüab: "Allah 
on suur! Allahon suur! Ta oli mulle toeks ja avitas mind ja jättis üksi tolle, kes polnud 
vastu võtnud usutõde, täiskuuna kiirgava Muhamedi usutunnistust!" Ja selgus, et 
valdjatütar oli džinni tuhahunnikuks põletanud. Ja valdjatütar tuli meie juurde ja ütles: 
"Tooge mulle tassitäis vett!" Ja talle toodigi vett ja ta lausus lausumisi, millest ma aru 
ei saanud, ja piserdas siis mind veega ja ütles: "Saa priiks, vannutan sind kõige 
tõelisema tõe ja Allahi kõige suurema nimega! Ja võta tagasi oma endine kuju!" 

Ja mina raputasin end, ja mis ma näen: ma olen mees nagu muistegi, ainult üks silm 
on mul peast väljas. Aga samas hüüdis neiu: "Ai, tuli! Tuli kõrvetab! Oo armas isa, ka 
minu elupäevad on loetud! Ma pole ju harjunud džinnidega võitlema - oleks ta 
inimsoost olnud, siis oleksin talle juba ammu otsa peale teinud. Minu ramm hakkas 
juba siis kaduma, kui granaatõun laiali pudenes. Ja ma nokkisin muudkui seemneid, 
aga mul jäi nokkimata see seeme, mille sees oli džinni hing. Kui ma oleksin saanud ka 
selle ära nokkida, siis oleks tema kohemaid kärvanud. Aga saatuse suval ei teadnud 
ma seda, ja korraga ilmus ta jälle välja ja mul käis temaga äge võitlus maa all, vees ja 
õhus, ja iga kord, kui ma nõidu-sevärava tema kohal lahti tegin, lõi ka tema minu 
kohal värava valla, kuni viimaks paiskas ta minu kohal tulevärava pärani. Aga kui 
tulevärav on kellegi kohal pärani paisatud, siis õnnestub vaid vähestel ellu jääda. 
Saatus aitas mind siiski talle vastu panna ja mul õnnestus ta enne ära põletada, kui ma 
ise tuleroaks sain. Ja ma oleksin ta ellu jätnud, kui ta oleks olnud nõus islami usku 
vastu võtma. Aga mis puutub minusse, siis olen ma surmasuus ja olgu Allah ise teile 
minu asemikuks.” 

Ja ta hakkas Allahi käest abi paluma ja anus vahetpidamata, et teda tulesurmast 
päästetaks. Ja korraga tõusid tumedad leegid tal rindadeni ja kippusid siis juba nägu 
nilpsama. Ja kui need olid näo peale jõudnud, puhkes neiu nutma ja hüüdis: 
"Tunnistan, et pole jumalat peale Allahi ja et Muhamed on Allahi saadik!" Ja meie ei 
pööranud talt pilku - ja mis me korraga näeme: ta on põlenud tuhahunnikuks džinni 
tuhahunniku kõrvale. Ja meie meel läks tema pärast kurvaks. Ja mina oleksin pigem 
tahtnud olla tema asemel, kui et näha, kuidas see imeilus nägu, mis mulle nii palju 
head oli teinud, tuhahunnikuks muutub. Aga mis parata, Allahi otsust ei saa muuta. 

Ja kui valdjas oli näinud, kuidas tema tütar tuhahunnikuks muutus, kiskus ta endal 
ülejäänud häbemekarvad välja ja hakkas endale vastu 

silmnägu virutama ja käristas oma rõivad lõhki. Ja mina tegin sedasama mis temagi, 
ja me nutsime neiut taga. Ja sultaniriigi õukondlased ja aukandjad tulid kokku ja nägid 
sultanit meelemärkuseta olekus ja tema kõrval nägid nad kaht tuhahunnikut. Ja nad 
panid seda imeks ja tegid mitu tiiru ümber oma valitseja, aga kui valitseja oli 
meelemärkusele tulnud, rääkis see neile ära, mis tema tütre ja džinni vahel oli 
toimunud. Ja õnnetus vapustas neid ja naised ja lapsed pistsid uluma ja valdjatütart 
itketi seitse päeva taga. 

Ja valdjas käskis oma tütre põrmu kohale suure kupli püstitada, ja kupli all süüdati 
küünlad ja õlilambid, džinni tuhk aga loobiti igasse ilmakaarde laiali, et Allah ta ära 
neaks. Ja pärast seda haigestus valdjas tõppe, mis oleks ta äärepealt hauda viinud. Ja 
ta oli kuu aega tõvevoodis, siis aga sai ta terveks ja uus habegi oli talle ette kasvanud 
ja ta kutsus mu välja ja ütles: "Oo noormees, enne sinu siiatulekut saatsime siin kõige 
meeldivamal kombel aega mööda ja saatuselöögid läksid meist mööda. Oh, kui me 
ometi poleks sind ja sinu vastikut kuju näha saanud! Sinu pärast oleme palju 
kaotanud: esiteks jäin ma ilma oma tütrest, kes on sadakonda meest väärt, teiseks sain 
ma ise tule läbi kannatada ja kaotasin hambad, peale selle heitis veel mu eunuhh 
hinge. Ning ei enne ega pärast seda pole meile sinu läbi midagi head osaks saanud. 
Kuigi kõik, mis nii meile kui ka sulle on osaks langenud, on Allahi kätetöö. Au 
Allahile siis selle eest, et ta lasi mu tütrel sind nõidusest vabastada ja tal endal hukka 
saada! Aga nüüd, mu poeg, tee, et sa siit linnast kaod. Meile piisab sellestki, mis siin 
sinu läbi on juhtunud. Kõik see oli nii mulle kui ka sulle saatuse poolt ette määratud, 
nii et mine jumalarahus. Aga kui ma sind veel üks kord näen, siis teen ma sulle otsa 
peale.” 

Ja ta pani mu peale karjuma ja mina, 00 emand, tegin, et minema sain, uskumata ise 
oma pääsemist. Kuigi minna polnud mul kusagile. Ja ma mõlgutasin kõik üleelatu 
oma meeles läbi: kuidas teeröövlid mu tee peale jätsid ja kuidas ma nende käest 
pääsesin ja kuidas ma pärast kuupikkust teekonda võõrasse linna jõudsin ja seal 
rätsepmeistriga ning maa all naisega kokku sain ja kuidas ma eluga pääsesin džinni 
küüsist, kel oli mu peale hammas verel. Ja kui see kõik oli mul algusest lõpuni läbi 
meele mõlkunud, siis kiitsin ma Allahit kõrgeks ja hüüdsin: "Silm läks, aga hing jäi 
sisse!" Ja enne linnast lahkumist käisin ma saunas ja ajasin habeme maha ja panin 
musta kotiriidest mungarüü selga ja läksin, 00 mu emand, sinna, kuhu jalad viisid. Ja 
iga päev ma nutsin ja tuletasin meelde hädasid, mis olid mind tabanud, iseäranis aga 
silma kaotust. Ja kui mulle need kurvad juhtumised meelde tulid, nutsin ma ühtevalu 
ja tõin kuuldavale järgmised värsid: 

"See, Allahi nimel, ei ole ju mäng: 

mind ümbritseb õnnetus, häda ja äng. 


Ma kannatan seni, kui kannatus katkeb: 
siis käes on mu tundja mind maha te matke! 


Ma kaotaja küll, kuid ei oiga, ei hala 
ning janu ma talun, kui päev lõõskab palav. 


Oh, kannatust, mõrumat mürristki, tea, 
ma taluda võin ja end edasi vean. 


Ei usu, et oleks veel mõrumat eel. 
Ma murdun vaid siisap, kui murdub mu meel. 

Ja suus endal mäluda mõrudaim pala, 
ma inimsoo saatusest meelisklen sala. 


Sest pudeneks küllap ka kaljune rünk, 
kui tabanuks teda mu saatus nii ränk. 


Kui ütled, et suhkrut on täis meie teed, 
ma kostan: "Kord mürriga tutvust sa teed!" 


Ja ma rändasin maid ja linnu mööda ringi ja seadsin viimaks sammud Ilmamaa 
Pühaduse Kantsi - Bagdadisse, kus lootsin sattuda õigeusklike käskija palge ette ja 
pajatada talle oma üleelamistest. Ja ma jõudsin Bagdadisse täna õhtul ja leidsin siit 
eest oma esimese venna, vaat selle, kes seisis nõutult oma seismist, ja ma ütlesin talle: 
"Rahu olgu sinuga!" Ja ma tegin temaga juttu, ja korraga astus meie juurde kolmas 
vend ja ütles: "Rahu olgu teiega, mina olen siin võõras!" Ja meie kostsime vastu: "Ka 
meie oleme siin võõrad ja me jõudsime siia pärale alles tänasel õnnistatud ööl." Ja me 
astusime kolmekesi edasi ja keegi meist ei teadnud teiste kohta mitte kõige 
vähematki. Ja saatus tõi meid selle ukse ette ja nii me saimegi teie juurde. Vaat 
mispärast mul habe ja vuntsid on ära aetud ja ma oma silmast ilma olen jäänud." 

"Sinu lugu on tõesti imepärane," ütles perenaine. "Silita oma pead ja mine oma 
teed!" - "Ma ei lähe enne, kui olen oma kaaslaste lugusid kuulda saanud," ütles teine 
kerjusmunk. 


XI. KOLMANDA KLRJUSMUNGA LUGU 


SIIS astus ette kolmas kerjusmunk ja ütles: Oo auline emand, minu lugu on 
teistmoodi kui kaks eelmist. Või veel! Minu lugu on imeväärsem ja eriskummalisem 
ja selle loo pärast pidin ma endal habeme ära ajama ja kaotasin silma. Neid kahte 
tabas saatuselöök, aga mina tõmbasin endale omaenese käega häda ja õnnetuse kaela. 
Ma olin nimelt valdjas ja valdja poeg ja mu isa heitis hinge ja ma võtsin talt võimu üle 
ja valitsesin maad ja olin alamate vastu õiglase meelega ja armuhelde. Ja ma 
armastasin laevaga mere peal ringi sõita ja meie linn asuski laia mere ääres ja 
ümberringi oli mere keskel palju suuri saari. Ja mul oli merele viia viiskümmend 
kaubalaeva ja teist viiskümmend väiksemat lõbusõidulaeva ja sada viiskümmend 
sõjalaeva püha sõja tarvis. Ja ma tahtsin saared üle vaadata ja asusin kümne laevaga 
teele ja võtsin kaasa terve kuu toidutagavara ja purjetasin kakskümmend päeva, ja siis 
ühel ööl hakkas puhuma vastutuul ja merel tõusid suured lained, mis üksteise otsa 
purunesid. Ja me olime oma elu pärast meelt ära heitmas, ja siis mattis meid pilkane 
pimedus ja ma hüüdsin: "Isegi kui me eluga pääseme, oleme ise oma õnnetuses 
süüdi." Ja me hakkasime paluma ja appi kutsuma suurt Allahit, aga tuul aina puhus 
meile vastu ja lained möllasid, ja nõnda kestis see koiduni, ja siis tuul vaibus ja meri 
rahunes. Seejärel lõi taevas särama päike. Ja me lähenesime ühele saarele ja tulime 
kaldale ja keetsime endale süüa ja kinnitasime keha, pärast seda aga puhkasime kaks 
päeva ja sõitsime siis veel kakskümmend päeva edasi. Ja veeteed näitasid nii meile 


kui ka kaptenile võõrast nägu. Ja kapten ei leidnud meres ainustki tuttavat märki. Ja 
me ütlesime vahimadrusele: "Roni masti otsaja vaata ringi!"Ja madrus roniski masti 

otsa ja vaatas ringi ja ütles kaptenile: "Oo kapten, paremal pool nägin ma üht kala 
veepinnal, aga avamerel märkasin ma kauguses midagi, mis paistab olevat kord must, 
kord valge." Ja kui kapten oli vahimadruse sõnu kuulnud, hakkas ta oma turbanis pead 
vastu maad taguma ja endal habemest karvu välja kiskuma. Seejärel ta hüüdis: "Võtke 
teadmiseks, et hukatuse tund on tulnud ja mitte üks hing ei pääse eluga!" 

Ja ta puhkes nutma ja me kõik hakkasime ka nutma ja mina ütlesin: "Oo kapten, 
räägi meile ka, mis see vahimadrus siis õieti nägi!" - "Võta teadmiseks, oo mu isand," 
kostis kapten, "et sel päeval, kui tuuled meile sõitu tegid ja tuul alles järgmiseks 
päevaks vakka jäi, eksisime me teelt. Ja me pidasime kaks päeva sõiduvahet ja 
hakkasime siis merel ringi ekslema, ja tollest tormiööst on nüüd juba üle kahekümne 
ühe päeva möödas ja pole tuult, mis meid uuesti sinna ajaks, kuhu me oleme sihi 
seadnud. Aga homme õhtuks jõuame mustast kivist mäe juurde, mida nimetatakse 
Magnetmäeks, sest vesi veab meid vägisi tema jalamile. Ja seal laguneb meie laev 
koost, sest kõik naelad lendavad laeva seest väljaja jäävad selle mäe külge kinni, sest 
suur Allah ise on pannud selle mäekivi sisse saladuse, ja nimelt säärase, mis kõike 
rauast tehtut ligi tõmbab. Ja selle mäe küljes on rauda rohkesti, sest ainult suur Allah 
ise teab, kui palju laevu on iidsetest aegadest peale selle mäe vastu puruks jooksnud. 
Ja seal mäe peal mere ääres on kollasest vasest kuppel kümne samba otsas, kupli peal 
aga vaskratsanik vaskratsu seljas, ja sel ratsamehel on käes vaskoda ja rinna peal 
tinatahvel, millesse on graveeritud salanimed ja loitsud. Oo valitseja," kõneles kapten 
edasi, "inimesi saadab hukka just see ratsamees hobuse seljas. Ja sellest needusest 
saadakse priiks alles siis, kui ratsamees oma ratsu seljast maha kukub." Seepeale, 00 
mu emand, puhkes kapten kibedasti nutma ja meile sai selgeks, et meie hukatus on 
möödapääsmatu ja igamees jättis oma sõpradega hüvasti ja tegi testamendi seks 
puhuks, kui mõni neist peaks pääsema. Ja me ei saanud sel ööl sõba silmale, aga kui 
hommik koitis, jõudsime selle mäe lähedale ja vesi vedas meid väevõimuga mäe 
poole. Ja kui laev oli mäe jalami ligi jõudnud, lagunes ta koost ja kõik laeva külge 
kuuluvad raudasjad ja naelad lendasid väljaja pühkisid minema ja jäid mäe külge 
kinni. Ja vastu õhtut tiirutasime me kõik vees ümber mäe ja mõned meist uppusid ära, 
mõned aga siiski pääsesid, kuid uppunuid oli rohkem ja pääsenud ei teadnud 
üksteisest midagi, kuna lained ja vastutuul kandsid igaühe ise kanti. 

Mis minusse puutub, oo emand, siis võttis suur Allah mind päästa, kuna talle olid 
meelepärast mu edasised õnnetused, piinad ja katsumused. Ja ma sain ühe laeva 
pardalaua peale istuma ja tuul lükkas laua 

tihedasti vastu mäge ja ma leidsin mäe otsa viiva astmelise teeraja. Ja siis nimetasin 
ma suure Allahi nime..." " 

Ja hommik jõudis kätte ning katkestas Sahrazadi jutulõnga. 

Aga kui oli käes viieteistkümnes ööaeg, ütles Sahrazad: "Minu kõrvu on küündinud, 
oo õnnelik valitseja, et see kolmas kerjusmunk öelnud perenaisele (kõik koosolijad 
olid kinni seotud ja nende taga seisid orjad, kes hoidsid mõõkasid nende peade kohal): 
"Ja siis nimetasin ma suure Allahi nime ja pöördusin tema poole ja hüüdsin teda appi 
ja klammerdusin mäe kivinukkide külge, ja kui ma olin veidi kõrgemale roninud, 
suvatses Allah tuulel otsekohe vaibuda lastaja aitas mul nõnda mäkke tõusta, nii et ma 
jäin terveks ja jõudsin üles. Ja kuigi mul polnud teist teed kui kupli juurde minna, 
tundsin ma oma pääsemise üle rõõmu, mis oli rõõm. 


Ja kui ma olin kupli alla saanud, võtsin ma ette pesemise ja pidasin kaheosalise 
palve, tänades Allahit oma pääsemise eest, ja siis jäin ma kupli alla magama ja 
kuulsin unes, et keegi kõneleb: "Oo ibn Hatõb, kui sa unest ärkad, hakka oma jalge alt 
maad kaevama ja sa leiad vaskvibu ja kolm tinanoolt, millele on loitsud peale 
kirjutatud. Võta vibu ja nooled ja lase nendega kuplipealse ratsamehe pihta ja päästa 
seega inimsugu hirmsa nuhtluse käest. Ja kui sa oled noolega ratsamehe pihta saanud, 
siis kukub ta merre, tema vibu aga kukub sinu lähedale maha; ja sina võta siis vibu ja 
mata see maha selles kohas, kus ratsu seisab! Ja kui sa sellega valmis oled, siis tõuseb 
meri üle kallaste ja kerkib mäetipuga tasa ja mäetipu juurde ilmub üks lootsik, milles 
istub vaskmees (aga mitte see, kelle sa merre kukutasid), ja ta aerutab otse sinu 
juurde. Istu tema paati, aga ära ainult suure Allahi nime nimeta, ja tema hakkab jälle 
aerutama ja sõidutab sind kümme päeva, kuni on su Julgeolemise Merre toimetanud, 
ja kui sa juba sinna oled jõudnud, siis leiad sa sealt eest kellegi, kes su kodumaale 
tagasi viib. Ja kõik see asi läheb joonde, kui sa ainult suure Allahi nime ei nimeta.” 

Ja siis ärkasin ma une rüpest üles ja tõusin krapsti püsti ja tegin kõik nõnda, nagu 
hääl oli ette öelnud. Ja ma lasin noole ratsamehe pihta ja kukutasin ta merre ja tema 
vibu kukkus minu kõrvale ja ma võtsin vibu ja matsin selle maha. Ja siis lõi meri 
lainetama ja tõusis üle kallaste mäetipu ja minu asupaigaga tasa, ja ei läinud 
silmapilkugi mööda, kui ma nägin meres lootsikut, mis minu poole liikus ja ma võtsin 
suurt Allahit kõrgeks kiita. Ja kui lootsik oli minuni jõudnud, nägin ma vask-meest, 
kelle rinnal oli tinaplaat sisselõigatud salanimede ja loitsudega. Ja ma istusin 
sõnalausumata paati. Ja paadimees aerutas päeva ja teise ja kolmanda, kokku kümme 
päeva ühtejärge, ja siis ma vaatasin ja nägin 

eespool Julgeolemise saari ja mu meel läks sellest kangesti rõõmsaks ja suur rõõm 
tõi mulle Allahi meelde ja ma hüüdsin: "Allahi nimel! Pole jumalat peale Allahi! 
Allah on suur!" 

Ja kui ma sain sedasi hüütud, viskas paat mind merre ja pööras ise otsa ümber. Aga 
mina oskasin ujuda ja ma ujusin päev läbi kuni ööni välja, nii et mu käed olid täiesti 
väsinud ja turi huugas. Ja mu jõud oli otsakorral, ja ikka veel polnud ma hädaohust 
väljas. Ja ma lugesin endale hingepalve ja mulle oli päevselge, et ma olen surmasuus, 
aga meri lõi jälle tuule käes lainetama ja mulle tuli peale laine, mis oli kõrge kui 
kindlusemüür, ja tõstis mind üles ja heitis mind Allahi tahtel kuivale maale. Ja ma 
tõusin püsti ja väänasin oma rõivad välja ja laotasin nad maha kuivama ja magasin öö 
läbija kui hommik kätte jõudis, tõusin ma üles ja vaatasin, kuhu sammud seada. Ja ma 
nägin metsatukka ja läksin selle poole ja tegin ringi ümber tuka, ja selgus, et ma olen 
väikesel saarel keset laia merd. Ja ma hüüdsin: "Igakord, kui ma ühest hädast pääsen, 
satun ma veel suuremasse!" 

Ja parajasti, kui ma oma käekäigu üle meelt mõlgutasin ja surma taga igatsesin, 
nägin ma kaugelt liginemas üht laeva, millel hulk rahvast pardal. Ja ma tõusin maast 
ja ronisin puu otsa, ja korraga tüüris laev otse randa ja laevalt tuli maha kümme orja, 
kel olid labidad kaasas, ja nad liikusid edasi, kuni jõudsid saare keskele, ja hakkasid 
seal mullas tuhnima ja kaevasid välja luugi ja tõstsid selle üles ja avasid maa alla 
viiva käigu. Seejärel läksid nad laeva tagasi ja tõid sealt leiba, jahu, võid, mett, 
kariloomi ja igapäevaseks eluks vajalikku majakraami. Ja need orjad käisid senikaua 
laeva ja koopa vahet, kuni kogu laeva laadung oli auku kantud. Pärast seda tulid 
laevamehed laevalt maha ja neil olid rõivad ja muu peenem kraam kaasas ja nende 
keskel oli üks vanamees, kel oli omajagu aastaid turjal, ja saatus oli teda vintsutanud, 
kuid siiski talle armu heitnud. Ja ta oli täitsa vedelema jäetud surnukeha moodi ja tal 

oli seljas helesinine riidetükk, mis jättis ta keha iga ilmakaare tuulele valla. Ehk nagu 
on luuletaja öelnud: 


"Oh, kuis mind saatus vintsutas, 
must rammu välja väntsutas! 


Kord oli võhma mul kui sõnnil: 
ei väsinud ma pikal kõnnil. 


Ma enam ammu pole tragi: 

nüüd väsin ilma käimatagi.” 

Ja vanamehe käsi oli ühe imekauni noormehe käes, kes oli otsekui ilu ja hiilguse ja 
täiuslikkuse kehastus, nõnda et tema võlu oleks võinud kõnekäänuks saada. Ja ta oli 
haljendava väädi sarnane ja tema ilu võlus kõikide südameid ja valdas oma õrnusega 
kõikide meeli. Ehk nagu luuletaja on öelnud: 


"Ta kõrval teiste ilu jahmuks 
ja suures lõkkeleegis tahmuks. 


Suurt ilu näitab hinge-uks, 
tast hindaja jääb hingetuks.” 


Ja nemad, 0o mu emand, läksid senikaua edasi, kuni jõudsid selle luugini. Ja kõik 
nad laskusid maa alla ja kadusid mu silmist tunniks või veel kauemaks, ja siis tulid 
orjad ja vanaätt üles, aga noormeest ei olnud nendega. Ja nad lasid luugi alla, nagu see 
enne oli olnud, ja läksid laeva pardale, ja varsti ei seletanud mu silm neid enam. Kui 
nad ära olid sõitnud, ronisin ma puu otsast alla ja tulin mullaga kaetud koopaaugu 
juurde, ja ma hakkasin seal mulda kraapima ja eemale tõstma, ja ma töötasin 
kannatlikult, kuni olin käigusuu puhtaks teinud ja üles leidnud luugi, mis oli, nagu 
selgus, veskikivi suurune ja puust tehtud. Ja ma tõstsin luugi üles ja selle all oli kivist 
võlvtrepp, ja ma panin seda imeks ja läksin trepist alla ja leidsin alt puhta ruumi, mis 
oli kõikvõimalike vaipade ja siidlavatsitega sisustatud. Ja see noormees istus ühel 
kõrgemal lavatsil ja nõjatus ümarale padjale ja käes oli tal lehvik ja tal olid ees 
lõhnaained ja lilled ja ta oli selles ruumis ihuüksi. 

Mind nähes kukkus see noormees näost ära, aga mina tervitasin teda ja ütlesin: 
"Vaigista oma meelt ja võta süda rindu: sinuga ei juhtu midagi halba! Ma olen 
inimene nagu sinagi ja valdjapoeg, ja saatus tõi mind sinu juurde, et ma sul 
üksinduses meelt lahutaksin. Räägi, mis on sinuga juhtunud, et sa üksipäini siia maa 
alla elama asusid!" 

Kui noormees oli aru saanud, et ma olen temaga ühte tõugu, läks tal meel rõõmsaks 
ja puna lõi talle jälle palgesse ja ta käskis mul lähemale tulla ja ütles: "Oo mu vend, 
minu lugu on imepärane! Minu isa on kalliskivikaupmees ja tal on palju kaupa ja orje 
ja orjaseisusest poeselle, kes sõidavad tema nimel kaubalaevadel kõige kaugematesse 
maadesse, ja tal on kaamelikaravane ja rohkesti raha. Aga mu isa ei saanud kuidagi 
last ja ükskord nägi ta unes, et tal sündis poeg, aga selle eluküünal põles ruttu läbi. Ja 
ta ärkas üles omaenda nutu ja kaebehüüete peale, järgmisel ööl aga sai mu ema käima 
peale ja isa märkis eostamise aja üles. Ja kui 

ema raskejalgsus lõpule jõudis, sünnitas ta minu. Mu isal läks meel rõõmu täis ja ta 
korraldas lustipidusid ja andis ka vaestele ja viletsatele ilma rahata süüa, sest on ju 
suur ime vanuigi last saada. Ja ta kogus kokku kõik tähetargad ja saatuserehkendajad, 
mõttetargad, sünnisehkendajad ja horoskoobitundjad. Ja kui need olid uurinud tähtede 
seisu mu sünni silmapilgul, ütlesid nad isale: "Sinu poeg elab kindlasti viieteistküm- 
nenda eluaastani, ja siis ähvardab teda hädaoht, aga kui ta selle käest pääseb, siis jääb 
ta kauaks elama. Ja tema surma põhjus on järgmine: Hukatuse meres on Magnetmägi, 
mille otsas on vaskratsu vaskratsanikuga, ja ratsaniku rinna peal on tinatahvel. Ja kui 
see ratsamees kukub oma ratsu seljast maha, siis viiskümmend päeva pärast seda saab 
sinu poeg surma ja tema mõrtsukaks saab seesama mees, kes ratsaniku alla ambus: see 
on valdjasoost mees, kelle nimi on Adžib ibn Hatõb.” 

Ja mu isa meel läks murest mustaks. Aga ta andis mulle viieteistkümne aasta 
jooksul kõige parema kasvatuse, ja kümme päeva tagasi sai ta kuulda, et ratsamees on 
merre kukkunud ja et allakukutajaks oli valdjas Hatõbi poeg, nimega Adžib. Ja mli 
isal hakkas hirm, et mind tapetakse, ja ta tõi mind sellesse peidupaika. Säärane on mu 
lugu ja mu üksilduse põhjus.” 

Ja kui ma olin tema lugu kuulnud, panin ma seda imeks ja ütlesin endamisi: 
"Ratsamehe allakukutamine oli tõesti minu kätetöö. Aga, Allahi nimel, seda meest ei 
hakka ma küll kunagi tapma!" - "Oo mu isand," ütlesin ma, "päästku sind suur Allah 
haiguse ja hukatuse käest! Kui tema seda tahab, siis ei saa sa iialgi näha ei muret, 
meelehärmi ega nurjumisi. Ma hakkan sinu juures elama ja sind ümmardama, ja kui 
ma olen sulle kogu üksinduse aja seltsiliseks olnud, siis lähen ma oma teed.” 

Ja ma jäin temaga hilise õhtuni istuma ja juttu puhuma. Siis aga tõusin ma üles, 
panin suure küünla põlema ja kallasin õlilambi täis, ja me istusime, et pisut einet 
võtta. Ja me kinnitasime keha ja mina tõusin ja panin maiustused lauale ja me 
maiustasime ja lasime jutul joosta, kuni suurem jagu ööd oli otsa saanud. Ja noormees 
heitis pikali ja mina tõmbasin talle teki peale ja heitsin samuti magama, vastu 
hommikut aga tõusin üles ja soojendasin veidi vett ja äratasin ettevaatlikult noormehe, 
ja kui ta oli ärganud, tõin ma talle sooja vett ja ta pesi näo puhtaks ja ütles: "Tasugu 
sulle taevas kõige heaga, oo noormees! Allahi nimel, kui ma saan siit maa alt välja ja 
pääsen selle käest, kelle nimi on Adžib ibn Hatõb, siis lasen ma oma isal sind 
autasustada. Kui ma aga hinge heidan, siis soovin sulle rahu.” 

"Ärgu köitku päev, mis sulle kurja võib tuua, ja lasku Allah minu tunnil kätte jõuda 
enne sinu oma!" kostsin mina, ja seejärel tõin ma söö- 

gipoolist ja me kinnitasime keha ja mina panin tema jaoks lõhnaained suitsema ja 
tema lõhnastas end, ja pärast seda tegin ma tema meeleheaks täringud ja me 
hakkasime mängima. Siis maitsesime maiustusi ja mängisime hilise ööni, ja ma panin 
küünlad põlema ja tõin talle süüa ja istusin temaga juttu puhudes, kuni ööaeg hakkas 
otsa saama. Ja noormees heitis magama ja mina tõmbasin talle teki peale ja heitsin ka 
ise magama. Ja nõnda veeres meie eluratas palju päevi ja öid ja minu südames puhkes 
armastus selle noormehe vastu ja ma unustasin oma mure ja ütlesin oma hingepõhjas 
nõnda: "Küll võtsid need tähetargad suu täis! Allahi nimel, ma ei tapa teda!" 

Ja ma ümmardasin seda noormeest ja jagasin temaga söömaaegu ja puhusin temaga 
juttu, kuni oli mööda läinud kolmkümmend üheksa päeva, ja ööl vastu 
neljakümnendat päeva läks noormehel meel rõõmsaks ja ta ütles: "Oo mu vend, olgu 
kiidetud Allah, kes on päästnud mind surmast, ja see on õnneks läinud sinu hea tahte 
läbi ja su õnnis-tusrikka siiatuleku tõttu. Ma palun Allahit, et ta võtaks sind ja sinu 
maad hüvestada. Aga oo mu vend, kas sa soojendaksid mulle vett, et ma saaksin oma 
ihu harida." - "Hea meelega," kostsin ma ja soojendasin talle suurel hulgal vett ja 

tassisin selle noormehe ette ja pesin ta ihu hundiubade jahuga hästi puhtaks ja 
kuivatasin siis ja ümmardasin teda rõivaste vahetamisel ja tegin talle kõrge lavatsi 
peale aseme. Ja noormees tuli ja heitis asemele ja tegi endale mõnusa äraolemise ja 
ütles: "Oo mu vend, lõika meile arbuusi ja kalla see suhkruroomahlaga üle!" 

Ja mina läksin sahvrisse ja leidsin hea arbuusi ühelt liualt. Ja ma pöördusin 
noormehe poole ja pärisin: "Oo mu isand, ega sul nuga pole?" — "Näh, siin see on, 
minu pea kohal, ülemisel riiulil,” kostis noormees. Ja ma ronisin kärmesti üles ja 
võtsin noapideme pihku ja hakkasin alla tulema, aga mu jalg komistas ja ma 
kukkusin, nuga pihus, noormehele otsa. Ja vastavalt sellele, mis oli enne aegade 
hakatust kirja pandud, tungis nuga noormehe südamesse ja ta heitis jalamaid hinge. 

Ja kui temaga oli kõik läbi ja ma sain aru, et olin ta tapnud, päästsin ma valla valju 
karjatuse ja hakkasin ennast vastu nägu peksma ja karistasin oma rõivad lõhki ja 
hüüdsin: "Tõesõna, me oleme Allahi päralt ja langeme ta rüppe tagasi! Oo moslemid, 
täheteadlaste ja mõttetarkade poolt ennustatud neljakümnepäevase ohuaja lõpuni oli 
sel noormehel ainult üks öö jäänud ja oma elu otsa pidi see ilus poiss minu käe läbi 
leidma. Oo, miks mul oli küll tarvis seda arbuusi lõikama minna! Oh häda ja õnnetust! 
Aga asi on niikuinii otsustatud ja selle lõpuleviimine on Allahi kätes!.." " 

Ja hommik jõudis kätte ning katkestas Šahrazadi jutulõnga. 

Aga kui oli käes kuueteistkümnes ööaeg, ütles Šahrazad: "Minu kõrvu on 
küündinud, oo õnnelik valitseja, et Adžib öelnud perenaisele: "Ja kui mulle oli selgeks 
saanud, et olin tema tapnud, siis tõusin maja läksin trepist üles ja ajasin koopasuule 
mulla peale ja mõõtsin pilguga merd ja nägin laeva, mis üle mere kiiresti ranna poole 
purjetas. Ja ma lõin verest ära ja ütlesin endale: "Kohe on nad platsis ja leiavad oma 
lapse surnult eest ja saavad teada, et mõrtsukas olen mina, ja teevad siis kahtlemata ka 
mulle otsa peale." Ja ma läksin suure puu juurde ja ronisin selle otsa ja peitsin end 
lehtede varju. Ja ma polnud veel jõudnud puu ladvas istetki võtta, kui juba orjad olid 
platsis ja koos nendega see vanaätt, noormehe isa. Ja nad jõudsid koopasuhu ja 
loopisid mulla eest ja leidsid ukse kätte ja läksid trepist alla ja nägid, et noormees on 
pikali ja et ta nägu särab saunajärgsest puhtusest ja et tal on puhtad rõivad seljas ja 
nuga rinda torgatud. Ja nad päästsid valla kaebekisa ja puhkesid nutma ja hakkasid 
ennast vastu nägu peksma ja koleda häda ning õnnetuse üle kurtma. Ja vanatudi 
kaotas pikaks ajaks meelemärkuse. Ja orjad arvasid juba, et poja surma tõttu on ka isal 
nüüd päevad loetud. 

Ja nad panid noormehele rõivad selga ja heitsid talle peale siidmantli ja hakkasid 
laevale minema, ja vanaätt jõudis neile järele. Ja kui ta nägi, et poeg ei tõuse enam 
iialgi, siis langes ta näoli maha ja raputas endale mulda pähe ja peksis ennast vastu 
nägu ja kiskus endal habeme välja. Ja ta mõlgutas oma poja surma üle ja puhkes veel 
valjemini nutma ja kaotas jälle meelemärkuse, ja siis tõusis üks ori ja tõi tüki siidiriiet 
ja vanaätt pandi pingi peale ja mehed istusid ta peatsisse ja mina istusin kogu selle aja 
nende pea kohal puu otsas ja vaatasin, mis toimub, ja mu süda läks üleelatud murest ja 
meelekurbusest enne halliks, kui juuksed seda teha jõudsid. Ja ma laususin endamisi 
luulekõnes: 


"Heategusid Allahil päratu hulk, 
ei kõiki tea tarkpeade käratu hulk. 


See tegu, mis hommikul kohutav näib, 
saab õhtul nii helgeks, et lohutav näib. 

Oh tule nüüd, leevendus, piinadest päästa 
ja vanakest südamevaludest säästa!" 


Oo mu emand, see vanamees oli päikeseloojanguni meelemärkuseta, aga siis ta 
toibus, ja kui ta oli jälle näinud oma poega, kellega oli juhtunud 

see, mida ta oli peljanud, siis hakkas ta ennast uuesti vastu nägu peksma ning lausus 
luulekõnes järgmist: 


"On läinud silmarõõm ja süda lõhkeb sees, 
mu silmad sõgedad on ühtelugu vees. 


Läks kallis kaugele - on mustja kurb mu meel 
ning ainust lohutust ei leia minu keel. 


Ah, etem, kui ei teaks maist armurõõmu ma! 
Umbsopis olen nüüd, joon mürgisõõmu ma. 


Mis lohutab veel mind, kui peagi see on muld, 
kes üksi hoidis üll mu hinges ergast tuld? 


Las tema surmast saada minulegi lõpp — 
meid ühte liitis elu katkematu võpp. 


Kõik kaunis oli siis, kui kodu ühendas 
ja ühtehoiule meid kõiki pühendas 


ja lahkuheitev nool meid veel ei rabanud — 
kuis seda taluda, mis meid on tabanud? 


Ja nüüd on lõpuks käes tal saatus kohutav. 
Et kaunis on ta laip, see meid ei lohuta. 


Oh oleksin ma küll üks õnnerikas mees, 
kui oleks ometi tal eluvaim veel sees! 


Ma hinge annaksin, kui anniks kõlbaks hing, 
et jätkuda võiks tema maine ring. 


Ma enam päikeseks ei nimetaks sind eal, 
sest päike looja laeb — mis teha siis, ei tea. 


Ma enam kunagi ei nimeta sind kuuks, 
sest püsimatu kuu ei taevale jää truuks. 

Oi hingeahastust, oi karmi leinakeelt! 
Ei elus miski enam leevenda mu meelt. 


Ei ole midagi, mis hukust välja tooks, 
on sootuks pöördumatu hinge umbejooks. 

Kuis nautisime õnne meie kaks, 
nüüd tabanud meid taeva kättemaks." 


Ta päästis valla seesuguse karje, mis tal hinge ihust välja viis. Ja orjad pistsid 
karjuma: "Oh häda, meie peremees!" ja nad puistasid endale mulda pähe ja nutsid aina 
valjemini. Ja laeval panid nad isanda oma poja kõrvale pikali. Ja siis tõsteti purjed 
üles ja laev kadus mul silmist, ja seejärel ronisin ma puu otsast alla ja läksin maa alla 
ja hakkasin noormehe üle meelt mõlgutama. Ja ma nägin mõnda tema asja ja tõin 
kuuldavale säärase luuletuse: 


"Nüüd kaotusest mul aru sootuks kaob, 
mul silmavesi põsilt alla vaob. 


Oh palun sind, kes lahutasid meid, 
taas näita meile kokkuviivaid teid." 


Siis, 00 mu emand, tulin ma maa alt välja ja uitasin päevad läbi saart pidi ringi, 
ööseks aga läksin maa-alusesse ruumi ja saatsin sel kombel mööda kuu aega. Ja minu 
tähelepanu pälvis läänepoolne saaretipp, sest iga päevaga muutus seal meri 
madalamaks, kuni läänekaares jäi vett päris väheseks ja tõusud sootuks lõppesid. Ja 
kui kuu aega hakkas täis saama, siis jäi meri sellest kaarest päris kuivaks ja minu meel 
läks rõõmsaks ja ma olin oma pääsemises kindel. Veidi tuli mul siiski vees sumada, 
enne kui ma suure maa randa jõudsin. Ja seal leidsin ma eest liivaluited, millesse 
kaamelijalad oleksid põlvini sisse vajunud. Ja ma võtsin südame rindu ja läksin sellest 
liivaväljast üle ja nägin korraga kaugelt paistvat eredakeelset tuleleeki. Ja ma seadsin 
sammud tule poole ja lootsin leida oma hingele leevendust, ja ma laususin endamisi 
luulekõnes: 


"Ma loodan veel: ehk saatus pöörab palet, 
ehk helgub aeg, mis seni olnud kale. 

112 

Ehk viletsusest viib ja täidab uusi uurdeid 
ja pidama ei jää vaid ühe asja juurde.” 


Ma hakkasin tule suunas astuma, ja kui ma olin selle ligi jõudnud, siis nägin 
korraga, et tegemist on paleega, mille värav on kollasest vasest. Ja kui päike selle 
peale paistis, hakkas palee kaugelt vaadates nõnda hiilgama, et tundus tuli olema. Ja 
mul läks seda nähes meel rõõmsaks ja ma istusin värava ette maha. Ja ma ei jõudnud 
veel end istumagi seada, kui ilmusid välja kümme uhkes rüüs noormeest ja koos 
nendega üks vanaätt. Ja kõik noormehed olid paremast silmast pimedad. Ja mina 
panin nende väljanägemist ja nende ühesugust ühesilmsust imeks, aga kui noormehed 
olid mind tähele pannud, soovisid nad mulle rahu ja pärisid mu käest, mis tuuled on 
mind sinna toonud ja kuidas on mu käbarad käinud. Ja ma rääkisin neile ära, mis oli 
minuga juhtunud ja mäherdusi nuhtlusi oli mulle kaela sadanud. Ja nemad panid mu 
juttu imeks ja võtsid mind kaasa ja viisid paleesse. Ja ma nägin palees kümmet 
magamisaset ja igal asemel olid nii lavats kui ka tekk helesinist värvi, ruumi keskel 
aga oli väiksem magamisase, mis oli samuti üleni helesinine. Ja kui me sellesse ruumi 
astusime, ronisid noormehed sedamaid oma sängidesse, vanatudi aga ronis sellesse 
väiksemasse sängi, mis oli keset tuba, ja ütles: "Oo noormees, sa võid jääda siia 

paleesse elama, aga ära ainult küsi, mis meiega lahti on ja mispärast me ühest silmast 
pimedad oleme." Siis tõusis vanake üles ja andis igaühele ise nõu seest süüa ja ise 
karikast juua, ja minagi sain oma osa, ja pärast seda jäid nad istuma ja hakkasid minu 
seisukorra ja juhtumuste kohta küsimusi esitama ja mina jutustasin neile senikaua, 
kuni öö hakkas otsa saama. 

Ja siis ütlesid noormehed: "Oo vanake, kas sa ei tooks nüüd meile seda, mis tuua 
tuleb? Aeg on kättejõudnud."” - "Lähen ja lendan,” kostis vanamees ja tõusis püsti ja 
läks palee käsikambrisse ja kadus meil silmist ja tuli siis tagasi, endal pealael kümme 
liuda, millest igaüks oli helesinise linikuga kaetud. Ja ta ulatas igale noormehele liua, 
pani siis kümme küünalt põlema ja pani iga liua äärele küünla ja tõmbas siis linikud 
ära. Ja tuli välja, et liudade peal oli tuhka, peenekstambitud sütt ja nõge. Ja kõik 
noormehed käärisid käised üles ja puhkesid nutma ja oigama ja määrisid oma näod 
mustaks ja karistasid rõivad lõhki ja hakkasid ennast vastu nägu peksma ja endale 
vastu rinda taguma ja ütlesid: "Meil oli mõnus äraolemine, aga suupruukimine maksis 
meile kurjasti kätte!" Ja nad jätkasid enesenuhtlemist, kuni hommik juba päris ligi 
jõudis. Ja siis tõusis vanamees ja pani neile vee sooja ja nad pesid endal silmnäod 
puhtaks ja panid selga teised rõivad. 

Ja kui mina, oo mu emand, olin seda näinud, siis kaotasin ma pea ja mu mõtted 
valgusid laiali ja hing läks rahutuks ja mul läks meelest see, mis minu endaga oli 
juhtunud, ja ma ei saanud enam vaiki olla, vaid tegin nendega juttu ja pärisin nende 
käest: "Mispärast te nüüd, pärast head äraolemist ja väsinud peast, veel säärase asja 
ette peate võtma? Teie olete ju tänu suurele Allahile täie mõistuse juures, ja sihukesi 
tükke teevad ju ainult nupust nikastanud. Ma vannutan teid selle nimel, mis teile 
kõige kallim on: ehk räägite mulle ka, mis on teiega juhtunud ja mispärast te ühest 
silmast ilma olete jäänud ja oma nägusid tuha ja nõega määrite!" Aga nemad pöörasid 
pilgud minu poole ja ütlesid: "Oo noormees, ära sea oma noort elu ohtu! Ütle parem 
end oma küsimusest lahti!" Ja seepeale tõusid nad üles ja mina tõusin koos nendega ja 
vanamees tõi meile üht-teist süüa, ja kui me olime keha kinnitanud ja kui mustad 
nõud olid minema viidud, siis võtsid nad istet ja puhusid öö tulekuni juttu. 

Siis tõusis vanake üles ja pani küünlad ja õlilambid põlema ja kandis ette söögi- ja 
joogipoolise, ja kui kõht oli täis söödud, siis me jäime südaööni juttu puhuma ja 
söömalaua-vestlust edendama. Ja noormehed ütlesid vanakesele: "Too meile see, mis 
tuua tuleb - magamisaeg hakkab kätte jõudma." Ja vanake tõusis ja tõi kandikutäied 
musta liiva, ja nad tegid sedasama mis eelmisel ööl. 

Ja mina olin nende juures sel moel kuu aega, ja igal ööl määrisid nad oma silmnäod 
tuhaga mustaks ja pesid siis end puhtaks ja vahetasid rõivaid, ja mina imestasin selle 
üle ja uudishimu tegi mu meele nii ärevaks, et ma enam midagi suu sisse ei võtnud. Ja 
ma ütlesin neile: "Oo noormehed, kas te tõesti ei taha mind päästa mu meeleärevuse 
küüsist ja mulle ära rääkida, miks te oma silmnägusid määrite?" Aga nemad kostsid: 
"Meil on õigem oma saladus enda teada jätta." Ja mulle jäi see lugu endist viisi 
tumedaks ja ma ei võtnud midagi suu sisse. 

"Te peate mulle ilmtingimata ära rääkima, mispärast te nõnda teete," ütlesin ma 
neile, aga nemad kostsid: "See oleks sulle suur õnnetus, sest siis muutuksid sa 
meietaoliseks.” - "Küllap peab see nõnda minema,” ütlesin ma, "või muidu laske mind 
siit minema mu omaste juurde, et mu silm seda enam ei näeks. Sest ütleb ju 
vanasõnagi: "Mis silmast, see südamest." " 

Siis läksid nad ja tõurastasid lamba ja nülgisid sellel naha maha ja ütlesid mulle: 
"Võta see nahk, poe sisse ja õmble kokku. Siis lendab su juurde lind, kelle nimi on 

Ruhh26, ja see tõstab sind õhku ja paneb ühe mäe otsa maha. Sina aga tõmba 
nahaõmblus lahti ja poe nahast välja 

sellega ajad sa linnule hirmu nahka ja ta lendab ära ja jätab sind sinnapaika. Siis 
astu pool päevateed edasi, ja sa näed enda ees eriskummalise väljanägemisega lossi; 
sa astu sinna sisse, ja sul ongi käes see, mida sa oled taga igatsenud, sest just 
sellepärast, et me sellesse lossi läksime, peame nüüd endal nägu tahmaga määrima ja 
oleme ühest silmast ilma. Aga kui me hakkaksime sulle sellest jutustama, siis veniks 
meie jutt pikale, sest igaühega meist juhtus seal kummaline lugu, mis lõppes parema 
silma välja löömisega." 

Mul läks selle jutu peale meel rõõmsaks ja nad tegid minuga nii, nagu enne öeldud, 
ja lind tõstis mind õhku ja maandus minuga mäe otsas ja ma pugesin lambanaha seest 
välja ja läksin edasi, kuni olin otsaga selles lossis, ja mis ma näen! - seal on 
nelikümmend kuukuma-list orjatari, kelle pealt pilku ära ei saa. Ja kui nad olid mind 
näinud, ütlesid nad kõik ühekorraga: "Olgu meie tuba sulle hubane! Tere tulemast, 00 
meie valitseja, me ootame sind juba kuu aega! Olgu kiidetud Allah, kes tõi meie 
juurde selle, kes on meie vääriline ja kelle väärilised meie oleme." Siis panid nad 
mind kõrge järi peale istuma ja ütlesid: "Sellest päevast peale oled sina meie peremees 
ja ülem kohtumõistja, ja meie oleme sinu orjatarid ja kuulame su sõna, nii et käsuta 
meid, nagu meel lustib.” 

Ja mina panin seda kõike kangesti imeks, aga neiukesed tõid mulle süüa ja ma 
kinnitasin nendega koos keha ja nad tõid veini ja kogunesid minu ümber kobarasse. Ja 
viis nende seast tõusid ja laotasid õlevaiba maha ja panid selle äärde palju lilli ja 
puuvilju ja suupisteid ja veini pealejoomiseks. Ja me istusime jooma ja neiud võtsid 
lautod kätte ja hakkasid pillimängu saatel laulma. Ja veinipeekrit ja söögipoolist lasti 
ringi käia. Ja mul tuli peale säherdune lustimeel, et ma unustasin kõik maised 
elumured ja hüüdsin: "Vaat see on alles tõeline elu!" 

Ja ma saatsin nendega koos aega mööda senikaua, kuni unetund kätte jõudis, ja siis 
ütlesid nad mulle: "Vali välja ja võta kedagi meie hulgast enda kõrvale magama!" Ja 
ma võtsingi nende seast ühe, kel oli ilus silmnägu, ripsmed ning kulmud surmaaga 
värvitud ja juuksed mustad ja huuled pisut valla ja kulmukaared kokku kasvanud. Ja 
ta oli ilu poolest täiuslik ja tuletas meelde õrna vääti või basiilikuvart ja ta rabas 
meesterahva jalust ja lõi sel pea segi. Ehk nagu luuletaja on tema kohta öelnud: 


"Ei nõtkuses su väärne pole väät, 
nii väledat gasellil pole säärt. 

Gasellil pole säärast pihtagi — 
tast kaunimat ma eal ei ihkagi. 


Gasellil suu ei ole mesine — 
su huulte kõrval see on kesine. 


Su hiigelsilmad aina hurmavad 
ja vangi võtavad ja surmavad. 


Su arm mu kombekuse sulatas, 
sest sinu pilk on lausa ulakas.” 


26Ruhh - hiiglasuur imelind. 

Ja veel kordasin ma talle neid võõrast suust kuuldud värsse: 


"Su ilus ükspäinis on kinni mu silm 
ja võõraks mu hingele jääb muu maailm. 


Täis kirge su vastu mu'süda ja hing. 

See kirg minu tapab ja elustab mind." 

Ja ma magasin temaga öö, millest etemat pole mul olnud, hommikul aga viisid nad 
mind sauna ja pesid puhtaks ja rõivastasid mind parimatesse rõivastesse ja tõid mulle 
ette söögi- ja joogipoolist. Ja me kinnitasime keha ja rüüpasime peale. Ja peekrid 
käisid öö tulekuni käest kätte. Ja siis valisin ma välja neist ühe, kel olid kaunid 
näojooned ja pehmed kehapiirded. Ehk nagu on öelnud luuletaja: 


"Kaks muskuspitserit mu kalli rindadel. 
Veel emmata ei saa - neil peatub pilk nii hell. 


Ja pilgunooltega ta aina valvab neid - 
kui võõrad ründavad, siis suisa salvab neid." 


Ja ma magasin temaga hommiku tulekuni kõige õevasema öö, ja kui rääkida 
lühidalt, siis elasin ma nende juures terve aasta kõige magusamat elu. Aga järgmise 
aasta hakul ütlesid nad mulle: "Oo, küll oleks hea, kui me sind ei tunneks! Aga kui sa 
meie sõna kuulad, siis võib sul veel hästi minna." Ja nad puhkesid nutma, mina aga 
panin seda imeks ja küsisin nende käest: "Mis on lahti?" Ja nemad kostsid: "Me oleme 
valdjatütred ja elame siin üheskoos juba palju aastaid. Igal aastal me läheme siit 
neljakümneks päevaks ära ja tuleme siis tagasi ja saadame mööda terve 

aasta söömingute, joomingute, meelemõnude ja elunautimise tähe all, ja seejärel 
läheme jälle ära. Niisugune on juba meie komme ja me kardame, et sa siis, kui meid 
kohal ei ole, astud meie keelust üle. Näe, me anname sulle lossi võtmed: lossis on 
nelikümmend varakambrit; kolmkümmend üheksat ust võid sa lahti teha, aga vaata, et 
sa neljakümnendat lahti ei tee - siis ei saa sa enam meiega kokku." — "Kui lugu nii 
on, ega ma siis ei tee,” kostsin ma. 

Siis astus üks neiu mu juurde ja kallistas mind ja puhkes nutma ja lausus 
luulekõnes: 


"Kui lahusolu järel ühte saame, 
siis pole saatus enam nõnda kaame. 


Kui ilmub minule su palg nii hele, 
kõik riukad andeks annan saatusele.” 


Ja veel lausus ta järgmised värsid: 


"Nüüd jätma hüvasti ta minu juurde heljus, 
ta hinges õilmitsesid kirg ja hellus. 


Ja hardaid pisaraid tal veeres pärlitena. 
Koralle nutsin ma. Neist kokku kee sai kena." 

Ja kui ma nägin, et ta nutab, hüüdsin ma: "Ma tõotan Allahi nimel, et ma ei tee seda 
ust lahti mitte mingi hinna eest!" ja ma jätsin temaga hüvasti ja nad läksid lennates 
minema ja mina jäin ihuüksi lossi istuma. 

Aga kui õhtu kätte jõudis, siis tegin ma lahti esimese kambri ukse ja astusin sinna 
sisse ja nägin üht paradiisisarnast ruumi, ja selle keskel oli aed haljendavate puude ja 
küpsete puuviljadega ja linnukesed sidistasid vastamisi ja veed vulisesid. Ja mu 
südamesse valgus rõõm ja ma hakkasin puude vahel ringi uitama ja lillelõhna sisse 
hingama ja kuulama lindude laulu, kes kiitsid kõrgeks Ainsat ja Vägevat. Ja ma nägin 
Õunu igas värvitoonis - punapõsksetest kuni kollakateni. Ehk nagu luuletaja on 
öelnud: 


"Ses õunas koos on kahe tunde värv: 
siin armu palgerõõm, seal kire piinanärv.” 


Ja ma pöörasin oma pilgu küdooniapuu peale ja hingasin sisse aroomi, mis võib 
muskuse ja ambra lõhnad välja naerda. Ja säärase lõhna kohta on luuletaja öelnud 
nõnda: 

"Kuis meeled rõõmsaks teeb õun Kreeta õunapuult, ja teistest enam saab ta kiitust 
maitsjalt suult. 


Tal muskuslõhn on man, tal maitses veinituld, tal täiskuu ümarus, ta värv on puhas 
kuld.” 


Siis vaatasin ma aprikoosi, mis sarnanes lihvitud rubiiniga, mille ilu viib vaataja 
vaimustusse. Ja seejärel läksin ma sellest kambrist välja ja panin varakambri ukse 
endist viisi lukku. Aga järgmisel päeval tegin ma lahti teise varakambri ja astusin 
sinna sisse ja leidsin eest avara platsi, kus kasvasid kõrged palmid ja kust läbi voolas 
oja, mille kaldaid katsid roosi-, jasmiini-, majoraani-, lõhnakibuvitsa-, nartsissi-ja 
nelgipuhmad. Ja nende lillede kohal heljus tuuleõhk ja nende oivaline lõhn kandus nii 
hüvale kui kurale ja mina vajusin täieliku õndsuse hõlma. 

Siis aga tulin ma sealt jälle väljaja panin varakambri ukse endist viisi lukku, ja 
seejärel tegin ma lahti kolmanda varakambri ukse ja leidsin eest suure saali, mille 
põrand oli sillutatud mitmevärvilise marmoriga, kõige hinnalisemate kalliskividega ja 
kalliskividest veel kallimate kividega. Ja saalis olid paradiisipuust ja sandlipuust 
puurid, mille sees laulsid linnud: ööbikud, tuvid, laulurästad, turteltuvid ja Nuubia 
laululinnud. Ja mu süda valgus sellest rõõmu täis ja mu mured hajusid ja ma jäin sinna 
hommikuni magama. 

Aga siis tegin ma lahti neljanda varakambri ukse ja ma leidsin end suurest ruumist, 
kust viisid pärani uksed neljakümnesse panipaika. Ja ma käisin need läbi ja nägin 
pärleid, rubiine, safiire, topaase, smaragde ja muid kalliskive, mille ilu ei saa 
sõnadega seletada. Ja see tegi mind oimetuks ja ma hüüdsin: "Ma arvan, et seesugust 
ei ole mõne valdja varamuski!" Ja siis valgus mu süda rõõmu täis ja mu muredel oli 
korraga ots peal ja ma hüüdsin: "Nüüd olen ma oma aja suurim valitseja, ja need 
varandused on Allahi armuhelduse läbi minu päralt ja pealekauba kuuluvad mulle 
nelikümmend neiut, kelletaolisi pole kellelgi siin ilmas.” 

Ja ma käisin ühtvalu ühest ruumist teise, kuni kolmkümmend üheksa päeva läbi 
said. Ja selle aja jooksul olin ma lahti teinud kõigi varakambrite uksed peale selle, 
mida mul oli keelatud avada. 

Aga, 00 emand, just see viimane, neljakümnes varakamber oli mu meeled üles 
kütnud. Ja õnnetuseks pani vanakurat mind seda lahti tegema ja mul ei jätkunud 
maldu end sellest teost tagasi hoida (neidude tagasitulekuni oli jäänud ainult üks 
päev). Ja ma astusin selle varakambri ukse ette ja tegin selle lahti ja astusin sisse ja 
tundsin nii head lõhna, nagu ma eluilmaski polnud tundnud. Ja see tegi mind purju ja 
pani mul 

pea ringi käima. Ja ma kukkusin maha ja olin umbes tunni meelemärkuseta. Aga siis 
võtsin ma südame rindu ja läksin sinna varakambrisse sisse ja nägin, et põrand on 
safraniga üle puistatud. Ja ma leidsin sealt eest kullast õlilampe ja lilli, mis levitasid 
muskuse ja ambra lõhna ja leekisid valgust. Ja ma nägin kaht suurt lõhnasuitsutoosi, 
millest kumbki oli täis meega segatud aaloed ja ambrat, nii et ruumis oli õhk nende 
aroomist küllastatud, ja veel nägin ma seal, oo emand, kottpimeda öö taolist musta 
täkkhobust, kelle rinna all oli helkivaimast kristallist küna täis puhastatud seesamit, ja 
veel teine samasugune küna, triiki täis muskustatud roosivett. Ja sel ratsahobusel oli 
sadul seljas ja päitsed peas. Ja sadul oli tal puhtast kullast. Ja kui ma seda hobust 
nägin, siis imetlesin ma teda ja laususin endamisi: "Selle taga on kindlasti midagi 
suurt peidus.” 

Ja vanakurat juhtis mind õigelt teelt kõrvale ja ma tõin ratsu väljaja istusin talle 
selga, aga hobu ei liikunud paigast, ja ma lõin talle kannad kubemesse, aga tema ei 
võtnud ikka vedu. Siis haarasin ma kantsiku ja sahmasin sellega. Ja kui ratsu oli 
sahmaka saanud, norsatas ta ja hirnatas nõnda, et see kõmises kõuena, ja lõi valla kaks 
tiiba ja tõusis minuga õhku ja tõusis nii kõrgele taeva alla, et maa pealt poleks ära 
paistnud. Siis maandus ta minuga ühele katusele ja viskas mind seljast maha ja lõi 
mulle sabaga vastu vahtimist, nii et mu parem silm mööda põske tühjaks voolas. 

Ja ratsu lendas minema ja mina tulin katuselt alla ja leidsin all eest kümme 
ühesilmset noormeest, kes ütlesid mulle: "Kõledust sulle ja jõledust!" Ja mina kostsin 
neile: "Noh, ja nüüd olen ka mina samasugune nagu teie, ja ma tahaksin, et te 
annaksite mulle tahmataldriku ja laseksite ka mul oma nägu mustaks määrida ja siis 
koos teiega istuda." — "Allahi nimel, sind me küll kampa ei võta — kasi siit 
minema!" kostsid nemad. Ja kui nad olid mind ära ajanud, siis oli mul kitsas käes ja 
ma mõlgutasin meeles kõiki neid üleelamisi, mis olid mul juba üle pea kasvanud. 

Meel kurb ja silmad vees, tegin ma nende juurest minekut ja ütlesin vargsi: "Küll oli 
kena ja laisk äraolemine, aga suuvärk vedas mind sisse!" Ja ma ajasin endal habeme ja 
vurrud ära ja hakkasin mööda Allahi ilmamaad ringi rändama. Ja Allah on lasknud mu 
käel hästi käia kuni tänase päevani, kus ma jõudsin Bagdadisse. 

Ja ma leidsin eest need kaks meest, kes ei teadnud, kuhu samme seada, ja ma 
tervitasin neid ja ütlesin: "Ma olen siin võõras!" Ja nemad kostsid: "Ka meie oleme 
siin võõrad!" Ja nõnda olimegi kokku saanud, kolm paremast silmast pimedat 
kerjusmunka. Vaat mispärast, oo emand, ma endal lõua paljaks olen püganud ja 
paremast silmast ilma olen jäänud." 

"Silita oma pead ja hakka astuma!" ütles perenaine, aga kerjusmunk hüüdis: "Enne 
ei lähe ma kuhugi, kui pole vaat nende lugusid kuulda saanud!" Ja seepeale pöördus 
perenaine kaliifi, Džafari ja Masruri poole ja ütles neile: "Laske oma lugu tulla!" 

Ja Džafar astus ette ja kordas seda juttu, mis ta oli sissekäigu juures ukseavajale 
rääkinud. Ja kui naisterahvas oli tema juttu kuulnud, ütles ta: "Ma jätan teie hinged 
rahule!" 

Ja kõik nad läksid välja. Ja kui nad olid põiktänavasse jõudnud, siis küsis kaliif 
kerjusmunkade käest: "Oo mehed, koit pole veel särama löönud; kas teil on ka, kuhu 

minna?" - "Allahi nimel, oo meie isand, ega ei ole küll,” kostsid nemad. Ja kaliif ütles: 
"Eks tulge siis meie juurde öömajale." Ja ta lausus Džafarile: "Võta nad kaasa ja too 
nad homme minu palge ette - me võtame nende juhtumused üles kirjutada." Ja Džafar 
kuulas kaliifi käsku, kaliif aga läks oma lossi, kus talle ei tahtnud sel ööl kuidagi uni 
peale tulla. Ja kui hommik oli kättejõudnud, siis istus ta oma väe ja võimu troonile, ja 
kui kõik kaliifiriigi aukandjad olid tema ette ilmunud, pöördus ta Džafari poole ja 
ütles: "Too minu juurde need kolm naisterahvast ja koeralitad ja kerjusmungad.” 

Ja Džafar tõusis ja läks tõi nad kaliifi palge ette ja naised peitsid end eesriide taha, 
Džafar aga pöördus nende poole ja ütles: "Me oleme teile andeks andnud, sest teie 
olete ilma meid tundmata meie vastu armulised olnud. Aga nüüd teen ma teile 
teatavaks, kellega teil on tegemist. See, kelle palge ees te praegu olete, on Harun ar- 
Rasid, viies kaliif al- Abbasi27 järeltulijate hulgast, Mussa al-Hadi vend, al-Mahdi 
Muhammedi poeg, kes omakorda oli Abu-Džafar al-Mansur ibn Muhammedi poeg, 
kes oli jälle As-Saffah ibn Muhammedi vend. Rääkige talle tõtt ja ainult tõtt!” 


XII. ESIMESE NEIU LUGU 


KUI naised olid kuulda saanud, mis Džafar oli õigeusklike käskija nimel öelnud, 
siis astus nende seast vanem ette ja ütles: "Oo õigeusklike käskija, minuga on 
juhtunud säärane lugu, et kui see nõeltega silmanurkadesse kirjutada, võiks see 
õpihimulistele õpetussõnaks või vastuvõtlikele manitsussõnaks olla..."" Ja hommik 
jõudis kätte ning katkestas Sahrazadi jutulõnga. 

Aga kui oli käes seitsmeteistkümnes ööaeg, ütles Sahrazad: "Minu kõrvu on 
küündinud, oo õnnelik valitseja, et see naine astunud õigeusklike käskija palge ette ja 
öelnud: "Minuga on juhtunud järgmine imelugu: 

Need kaks musta koeralitat on minu õed ja minu ainukesed täis-lihased sõsarad, 
kellega mul on üks isa ja ema. Need kaks neidu siin aga — see, kelle ihu on 
piitsavorpe täis, ja see, kes sisseoste tegemas käib, on minu poolõed, teise ema lapsed. 
Kui meie isa suri, siis me võtsime kõik oma pärandusosad välja. Aga mõne päeva 
pärast suri mu emake ja jättis meile kolm tuhat dinaari, ja kõik tütred võtsid välja oma 
pärandusosa, tuhat dinaari. Mina olin nende seas kõige noorem. Ja minu õed tegid 
oma veimevakad valmis ja läksid mehele, ja mõlemad said endale mehe. Ja nii nad 
elasid mõnda aega, aga siis kogusid mõlemad mehed oma kaubad kokku ja kumbki 
neist võttis oma naiselt tuhat dinaari ja nad sõitsid kõik minema ja jätsid mind maha. 

Ja nad olid viis aastat ära ja nende mehed panid rahad hakkama ja läksid oma 
naistest lahku ja jätsid naised võõral maal maha. Ja viie aasta pärast tuli vanem õde 
minu juurde, kerjakott kaelas ja räbaldunud seelik seljas ja vana võidunud suursõba 
üll. Ja tema olukord oli õige 

haletsemisväärne. Ja kui ma teda nägin, ei tulnud mul pähegi, et see võiks tema olla, 
ja nii ei tundnud ma teda ära. Aga pärast, kui ma olin ta oma õeks tunnistanud, küsisin 
ma tema käest: "Mis sinuga lahti on?" Ja tema kostis: "Oo õeke, mis kasu on 


27Al-Abbas Ibn Abd al-Muttalib - prohvet Muhamedi onu, Abbassiidide dünastia rajaja. See dünastia valitses kalifaati 
aastail 7530-1258, millal Bagdadi vallutasid mongolid. 

sõnadest! Küllap on Allahi sulg28 enne aegade algust mulle paha saatuse kirja 
pannud!" Ja mina saatsin ta sauna ja panin siis talle vastsed rõivad selga ja ütlesin: 
"Oo õeke, sa oled mulle ema ja isa asemel! Allah on võtnud minu pärandusosa 
õnnistada ja mina olen selle mitmekordseks teinud ja elan oivaliselt. Aga mina ja mu 
õed on üks liha ja üks veri." Ja ma näitasin ta vastu kõige suuremat armuheldust üles. 
Ja ta elas minu juures terve aasta. Aga meie meeled olid mures meie kolmanda õe 
pärast. Ja kui veidi aega oli mööda läinud, siis ilmus toogi välja, ja tema olukord oli 
veel viletsam kui vanemal õel. Ja mina tegin tema heaks veel enam kui vanema õe 
heaks. Ja nad said osa minu rahast. 

Aga mõne aja pärast ütlesid nad mulle: "Oo õeke, me tahame mehele minna! Meil ei 
ole kannatust siin ilma meheta passida.” - "00, mu silmarõõmud," kostsin mina, 
"meheleminekust ei tule head! Hüva meest on nüüdsel ajal harva leida ja sellepärast ei 
või ma teie nõu heaks kiita. Pealegi olete juba proovi teinud." Aga nemad ei võtnud 
mind kuulda ja läksid mehele ilma minu nõusolekuta, ja mina panin nad oma kulul 
riidesse ja aitasin igati. 

Ja nad sõitsid oma meestega minema ja elasid nendega mõnda aega, aga siis võtsid 
nende mehed kogu nende vara ja sõitsid võõrale maale ja jätsid nad maha. Ja õeksed 
olid mullast madalamad, kui nad minu juurde tulid, andeks palusid ja ütlesid: "Ära 
nuhtle meid! Sa oled meist küll noorem, aga palju targem. Enam ei hakka me 
meheleminekust juttugi tegema! Võta meid endale kas või teenijatüdrukuteks - peaasi, 
et leivapoolist võtta oleks.” - "Tere tulemast, oo sõsarad, pole kedagi, kes mulle teist 
kallim oleks," kostsin mina ja võtsin nad majja ja näitasin nende vastu veel suuremat 
lugupidamist üles, ja nõnda läks meil terve aasta mööda. 

Aga siis tuli minul tahtmine laadida laev kaupa täis ja sõita Bas-rasse. Ja ma 
seadsingi suure laeva reisivalmis ja tassisin oma kaubad ja toidutagavarad ja kõik 
muu, mis laeval tarvis võib minna, sinna peale, ja ütlesin: "Oo õekesed, kas tahate 
koju jääda selleks ajaks, kuni ma ära käin ja tagasi tulen, või tahate minuga kaasa 
sõita?" - "Me tuleme sinuga 

kaasa, me ei suuda sinust lahus olla," kostsid nemad ja ma võtsin nad kaasa. Ma 
jagasin oma raha pooleks: ühe poole võtsin teele kaasa, teise poole andsin aga hoiule 
ja ütlesin seejuures endale: "Voib-olla juhtub laevaga mõni õnnetus, aga hing jääb 
sisse. Sel juhul leiame tagasi tulles üht-teist eest, mis meil edasi elada aitab.” 

Me sõitsime päevad ja ööd läbi, ja meie laev eksis teelt, sest kapten oli õige teeotsa 
maha maganud. Ja nõnda sattus laev hoopis teise merre, kui oleks pidanud. Ja meie ei 
märganud seda viga mõnda aega. Kümme päeva puhus hüva pärituul, aga kui need 
päevad olid möödas, ronis vahi-madrus masti otsa vaatama ja hüüdis: "Oi rõõmu!" - ja 
ta tuli rahuloleva näoga masti otsast alla ja ütles: "Ma nägin linna, mis piirjoonte 
poolest sarnaneb tuviga.” 

Meil läks meel rõõmsaks ja juba tunni aja pärast hakkas see linn kaugel meie ees 
helkima. "Mis on selle linna nimi, millele me läheneme?" pärisime kapteni käest. Ja 
see ütles: "Allahi nimel, ma ei tea seda! Ma ei ole seda linna enne näinud ja seda merd 
pole ma eluilmas sõitnud. Aga see on õnnelik õnnetus, sest kui te kord linnas olete, 
siis saate teada. Saate ka näha, kuidas seal kaubaseis on. Kui õnnestub midagi ära 
müüa, siis müüge! Ja ostke kõike head, mis seal müügil on. Aga kui kaubast midagi 
välja ei tule, siis puhkame lihtsalt päeva kaks, täiendame toidutagavara ja sõidame 
edasi." Ja me randusime linna all ja kapten läks maale ja oli mõnd aega ära. Siis aga 


28Allahi sulg - kirjutussulg olevat olnud esimene asi, mille Allah lõi. Selle sulega kirjutanud ta enne aegade algust üles 
kõik, mis tulevikus, kuni viimase kohtupäevani toimub. 

tuli ta meie juurde ja ütles: "Tõuske üles, minge linna ja imetlege Allahi loometööd ja 
paluge teda, et ta oma viha mitte teie peale ei valaks!" 

Ja meie läksime linna ja jõudsime linnaväravasse ja ma nägin värava juures mehi, 
kepid käes. Ja kui ma olin lähemale tulnud, siis - mis ma näen! - tuli välja, et Allahi 
raev oli neid rabanud ja kiviks muutnud! Ja me läksime linna ja nägime, et kõik linna 
asukad on taeva raevust rabatud ja mustadeks kivideks muutunud. Ja et pole seal 
ainustki elavat hinge ega koldetuld. Ja me olime sellest jahmunud ja käisime läbi kõik 
turud ja nägime, et kaubad on alles, kuld ja hõbe nõndasamuti. Ja meil läks meel 
rõõmsaks ja me ütlesime: "Voib-olla on siin mõni kuri käsi mängus.” 

Ja me läksime linnatänavaid pidi laiali. Ja kõigil läksid teekaaslased sootuks 
meelest. Kõik rabasid raha ja kangaid. Mina aga läksin mäest üles kindluse juurde ja 
nägin, et see on hästi ehitatud. Ja ma läksin valdjalossi sisse ja nägin, et seal on kõik 
lauanõud kullast ja hõbedast. Ja samas nägin ma valdjat, kes istus oma õukondlaste, 
asevalitsejate ja vesiiride keskel. Ja seljas olid tal nii uhked rõivad, et võtsid vaataja 
oimetuks. Ja ma läksin valdjale lähemale ja nägin, et ta istub pärlite ja kalliskividega 

kaunistatud troonil ja tal on seljas kuldrüü kalliskividega, millest igaüks särab kui 
täht, ja tema ümber, haljad mõõgad käes, seisavad viiskümmend orja. igat värvi 
siidrüüd seljas. 

Selle kõige vaatamisest läks mul pea segi. Ja natukese aja pärast läksin ma 
haaremiruumi ja nägin selle seintel sissetikitud kuldväätidega eesriideid. Valdjanna 
leidsin ma pikutavana eest. Ja tal oli seljas vastseid pärleid täiskülvatud rüü. Peas aga 
oli tal kroon, mida ääristasid kõikvõimalikud kalliskivid. Ja kaelas olid tal helmed ja 
keed. Ja kõik ta rõivad ja ehted olid päriselt alles jäänud, ainult tema enda oli Allahi 
vihameel mustaks kiviks muutnud. 

Ja ma leidsin lahtise ukse ja läksin sellest sisse, aga selle ukse tagant leidsin ma 
ruumi, mis oli eelmisest seitse trepiastet kõrgem, ja ma nägin, et selle kambri põrand 
on marmoriga sillutatud ja kullaga tikitud vaipadega kaetud. Ja seal oli kadakapuust 
magamisase, kaunistatud pärlite ja kalliskividega ja kahe granaatõunasuuruse 
smaragdiga. Ja selle sängi ette oli lastud pärleid täislükitud eesriie. Ja ma nägin 
valgust, mis tuli eesriide tagant. Ja ma läksin sinna üles ja leidsin hanemunasuuruse 
pärlipõraka, mis oli pingikese peal ja põles nagu küünal ja levitas valgust. Ja see 
magamisase oli kaetud kõikvõimalike siidriietega, mis ajasid vaataja meeled segi. Ja 
kui ma seda kõike olin näinud, panin ma seda kangesti imeks. Aga põlevaid küünlaid 
nähes ütlesin ma endale: "Kindlasti peab olema keegi, kes need küünlad põlema 
pani.” 

Ja siis läksin ma edasi ja jõudsin teise ruumi. Ja nõnda ma muudkui käisin kambrist 
kambrisse ja mind haaras säärane hämmeldus, et ma unustasin end ära ja vajusin 
sügavalt mõttesse. 

Kui öö kätte jõudis, tahtsin ma lossist välja pääseda, aga ei leidnud õiget ust ja 
eksisin ära ja jõudsin eesriidega sängi juurde tagasi ja istusin sängi peale, ja siis katsin 
ma end tekiga ja lugesin koraanist üht ja teist ja tahtsin magama jääda, aga ei saanud, 
sest ei tulnud und. Ja kui südaöö kätte jõudis, kuulsin ma, kuidas keegi kauni, kuid 
nõrga häälega koraani loeb. Ja mul läks meel rõõmsaks ja ma läksin selle hääle peale, 
kuni jõudsin viimaks ruumini, mille uks oli kinni. Ja ma lükkasin ukse lahti ja 
vaatasin sisse ja nägin mihraabiga29 palvetuba ja rippuvaid õlilampe ja kaht küünalt. 
Ja palvevaibake oli põrandale laotatud ja selle peal istus kauni väljanägemisega noor 
mees, kelle ees oli koraani käsikiri, mida ta valjusti luges. Ja mina panin imeks, 


29Mihraab - orv mošee või mõne muu ruumi seinas, mis osutab suunda, kus asub Mekka. 

kuidas küll tema ihuüksinda kõigi selle linna asukate hulgast oli nuhtlusest pääsenud. 
Ja ma astusin sisse ja tervitasin teda. Tema aga tõstis pilgu ja vastas mu tervitusele. 

Ja mina ütlesin talle: "Ma palun sind ja vannutan selle nimel, mida sa praegu Allahi 
raamatust loed, kas sa ei võtaks mu küsimusele vastata?" See noormees aga vaatas 
mulle otsa ja naeratas. "Oo Allahi orjatar,” kostis ta, "räägi mulle, kuidas oled sa siia 
sattunud, ja siis räägin mina sulle, mis on minu ja selle linna asukatega juhtunud, ja 
seda, mispärast just mina nuhtlusest olen pääsenud.” 

Ma rääkisin talle oma loo ära. Ja tema pani seda imeks. Ja siis küsisin ma tema 
käest, mis selle linna asukatega on juhtunud. Aga noormees kostis: "Oo õeke, anna 
aega!" 

Ta pani käsikirja kinni ja lükkas selle atlassist vutlarisse ja käskis mul enda kõrvale 
istet võtta. Ja mina vaatasin talle otsa-ja mis ma näen! - ta sarnanes kuuga selle täie 
kuju ööl ja ta oli täiusliku kehakuju ja pehmete puusajoonte ja imekauni 
väljanägemisega, otsekui oleks ta suhkrust valatud. Ja tal oli sale piht. Just tema kohta 
käivad järgmised värsid: 


"Vaatas tähetundja öösel, kuidas vilgub täht nii hõrk. 
Äkki tema silma alla sattus ilus poiss nii kõrk. 


Oli saanud ta Saturnilt mustendava lokkispea. 
Tema sünnimärgi lõhna lausa jumalikuks pean. 


Aga põsepuna sai see kaunis noormees Marsi käest. Ripsmenooled andis aga Ambur 
talle omast väest. 


Kinkis pilgu terase tal kärme nupukas Merkuur. 
Päike teda kaitses, hoidis silma eest, kus kurja juur. 


Peast läks segi tähetundja, nähes teise kaunidust: kumav kuugi parajasti poisi 
varbaid suudles just.” 


Ja suur Allah oli temast teinud täiuslikkuse kehastuse ja õmmelnud ta põskede peale 
särava udemeilu. Ehk nagu on öelnud luuletaja: 


"Ma vannun tema niuete kui paleuse nimel, 
ta juusteöö, ta ihupäeva valevuse nimel, 


ma vannun tema silmalaugest joobumise nimel, ta rühti nähes iseendast loobumise 
nimel,ma vannun tema pilgunoolte teravuse nimel, neid tiivustava hingelumma 
säravuse nimel, 


ma vannun tema süsimusta hiuksesaare nimel, mult une viiva silmalau ja 
kulmukaare nimel, 

ta mürdiõrna habeme ja piimavurru nimel, ta hambapärleid tulvil suu ja naerukurru 
nimel, 


ta kuklaaugu ja ta imekauni piha nimel, 
granaadiõunast õevasema rinnaliha nimel, 

ta hulluksajavate puusahöörituste nimel, 
mul nendest tekkivate hingepöörituste nimel, 


ta siidiihu ja ta nõtke sammu nimel, 
ta ilutäiuse ja armurammu nimel, 


ta helde kaeja kõrge nime nimel, 
ta hääle, mis on nagu ime, nimel 


ma vannun, et tal ihu muskust lõhnab 
ja tema suu vaid ambrahõngu õhkab. 


Ta kõrvalt pageb päike tuhmussüüs. 
Mis muud on kuu kui tema väike küüs." 


Ja mina vaatasin teda pilguga, mis sünnitas mu sisimas tuhandeid igatsusohkeid. Ja 
südamesse tungis armastus tema vastu ja ma ütlesin: "Oo mu isand, räägi mulle 
sellest, mis ma palusin!" 

"Su sõna on seadus," kostis noormees. "Tea, oo Allahi orjatar, et see linn on minu 
isa valdus ja temap ongi see valdjas, keda sa nägid troonil istumas ja kes on Allahi 
vihameele läbi mustaks kiviks muutunud. Ja see valdjanna, keda sa haaremis lamamas 
nägid, on minu ema, ja kõik selle linna elanikud on pärsid30, kes Suure Valdja asemel 
kummardasid tuld. Ja oma pühamaid vandetõotusi pidasid nad tule ja valguse, 
pimeduse ja kuumuse ning tiirleva taevatelgi nimel. Mu isal ei olnud last ja minu sai 

ta alles oma elupäevade lõpu poole. Ja ta kasvatas mind üles ja mina olin otsekui 
õnnesärgis sündinud. Meil oli üks vanamoor, kel oli palju aastaid turjal ja kes oli 
moslem ja uskus salaja Allahisse ja tema saadikusse, aga tegi näo, nagu oleks ta minu 
vanematega ühte usku. Ja mu isa usaldas teda, sest ta teadis vanaeide truudust ja 
puhtust, ja isa näitas tema vastu lugupidamist üles ja austas teda aina rohkem, ja ta oli 
arvamusel, et eit on temaga ühte usku. Ja kui mina olin suureks kasvanud, siis andis 
isa mu sellele eidele üle ja ütles talle: "Võta ta oma hoolde ja kasvata ja õpeta teda 
meie usu pügalaid tundma. Kasvata teda, nagu kord ja kohus, ja hoia tal silma peal.” 

Ja vanaeit võttis mind ja õpetas mulle islami usku, ning õpetas selle usu reeglite 
järgi ennast pesema ja palvetama. Ja ta pani mu koraani pähe õppima ja ütles mulle: 
"Ara palu kedagi muud peale suure Allahi!" Ja kui see mulle selgeks oli saanud, siis 
ütles ta: "Mu laps, varja teadmist oma isa eest ja ära anna talle sellest märku, sest 
muidu võib ta sind tappa." Ja mina varjasin seda isa eest ja sain seda vaid mõned 
päevad teha, kui vanaeit hinge heitis, selle linna asukate hulgas aga võtsid kun-natus, 
kuritööd ja väärad vaated aina enam maad. 

Ja kui nad siis säherduses seisukorras olid, kuulsid nad korraga kuulutaja häält, mis 
kuulutas täiest kõrist ja kõmises otsekui kõu, nii et seda oli kuulda lähedale ja 
kaugele: "Oo selle linna asukad, jätke tule kummardamine ja hakake paluma Allahit, 
halastajate valdjat!" Ja linna asukaile läks hirm nahka ja nad koondusid kobarasse mu 
isa ümber, kes oli selles linnas valdjas, ja ütlesid talle: "Mis kohutav hääl see on, mida 
me kuuleme? See ajab meile kange hirmu nahka." Minu isa aga vastas: "Ärgu see hääl 
hirmutagu ja kohutagu teid ja ärgu kõigutagu see teid teie usus,” ja nende süda oli 


30Pärsid ehk zarathustralased ehk zoroastriaanid - Pärsias enne islamit levinud dualistliku usundi kummardajad, 
tänapäeval on parsse peamiselt Indias. 

minu isa sõnadele valla ja nad kummardasid endise innuga tuld ja muutusid aina 
suuremateks kurikaeladeks. 

Kui hääle kuulmisest oli aasta mööda läinud, siis kuulsid nad seda teist kordaja 
kolmandal aastal kolmandat korda, nõnda siis kolme aasta jooksul üks kord aastas, 
aga nad jäid oma usule truuks, kuni neid tabas kättemaks ja taeva raev, ja kui koit üle 
maa kerkis, siis olid nad oma koduloomadega tükkis mustadeks kivideks muutunud. 
Ja selle linna asukatest ei pääsenud keegi peale minu. Ja tollest päevast peale, kui see 
sündis, viibin ma säärases seisukorras, et muudkui palvetan, paastun ja loen koraani. 
Ja mul on villand sellest üksiolemisest, ilma et mul oleks kedagi, kes mu meelt 
lahutaks.” 

Ja siis ütlesin ma temale, kes ta mu südame oli röövinud: "Oo noormees, kas sa 
poleks nõus asuma minuga teele Bagdadi linna, kus sa saaksid näha õpetatud 
seadusetundjaid, et suureneksid su teadmised, 

aru ja tarkus? Võta teadmiseks, et see ümmardajanna, kes su ees seisab, on oma 
suguvõsa emand ja paljude meeste, teenijate ja muu majarahva käskija. Ja veel on mul 
täies kaubalastis laev. Saatus on heitnud mind sellesse linna ja sel põhjusel me saime 
teada su linna saatusest ja meile langes osaks kokku saada.” 

Ma veensin teda nii kaua kaasa sõitma ja ma kavaldasin ja keelitasin senikaua, kuni 
ta jäi nõusse ja suvatses tulla..."" 

Ja hommik jõudis kätte ja Sahrazad katkestas jutulõnga. 

Aga kui oli käes kaheksateistkümnes ööaeg, ütles ta: 

"Minu kõrvu on küündinud, oo õnnelik valitseja, et naine veennud noormeest 
senikaua kaasa sõitma, kuni see öelnud: "Olgu!" - "Ja siis," ütles naine, "saatsin ma Öö 
tema jalge ees mööda ega suutnud ka ise oma õnne uskuda. 

Aga kui hommik kätte jõudis, siis me tõusime üles ja läksime varakambritesse ja 
võtsime sealt kaasa seda, mis kaalult kerge ja hinnalt kõrge, ja me läksime 
kindlusemäelt alla linna ja saime kokku orjade ja laevakapteniga, kes mind taga 
otsisid. Ja mind nähes läks neil meel rõõmsaks. Ja ma jutustasin neile sellest, mida ma 
olin näinud, ja andsin neile teada selle noormehe loo ja põhjuse, miks Allah oli oma 
viha selle linna peale välja valanud ja kuidas see kõik oli juhtunud. Ja kõik panid seda 
imeks. Ja kui mu õed, need kaks koeralitat, olid mind ja minuga koos seda noormeest 
näinud, läks neil meel kadedaks ja nad läksid viha pärast enesest välja ja hakkasid 
minu vastu riukaid sepitsema. Siis me läksime kõik laeva peale ja tundsime rõõmu, 
või mis ma ometi räägin - me tõusime päris lendu suurest rõõmust selle varanduse üle, 
mis me olime kokku kuhjanud, aga minu kõige suurem rõõm oli see noormees. 

Me hakkasime pärituult ootama, ja kui see puhuma hakkas, siis me tõstsime purjed 
üles ja sõit läks lahti. Ja mu õed istusid koos minuga ja me hakkasime juttu puhuma ja 
nemad ütlesid mulle: "Oo õeke, mis sa selle imekauni noormehega peale hakkad?" 
Mina aga kostsin: "Mul on mõtteks ta endale meheks võtta.” Siis pöördusin ma selle 
noormehe poole ja kõnetasin teda sääraste sõnadega: "Oo mu isand, ma tahan sulle 
midagi öelda; ära hakka mulle vastu vaidlema! Kui me jõuame minu kodulinna 
Bagdadisse, siis pakun ma ennast sulle ümmardajaks ja naiseks ja sinust saab mu 
mees ja minust saab su naine." Ja tema kostis: "Sinu sõna on seadus!" Ja siis ma 
pöördusin õdede poole ja ütlesin neile: "Ma ei taha muud vara peale selle noormehe, 
nii saab igaüks selle, mis ta ise on hankinud." Ja mu õed kostsid: "See on sul hüva 
nõu.” Aga oma südames peitsid nad minu vastu tigedust. 

Ja me purjetasime vahetpidamata edasi ja tuul puhus meile kenasti purjedesse, kuni 
me olime Hirmumerest välja saanud ja ohututesse vetesse jõudnud. Ja me sõitsime 

veel mõned päevad ja liginesime juba Basra linnale, mille müürid meile vastu 
valendasid, kui saabus õhtu. Ja kui me unehõlma olime vajunud, tõusid mu sõsarad 
üles ja tõstsid mind sängist välja ja viskasid merre. Ja sedasama tegid nad 
noormehega, kes ei osanud hästi ujuda ja uppus ära, sest Allah oli talle süütu 
kannataja saatuse ette kirjutanud. Mis puutub minusse, siis oleksin ma parema 
meelega uppunud koos noormehega, aga Allah oli mulle pääsemise ette määranud. Ja 
kui ma olin merre kukkunud, saatis Allah mulle puutüki ja ma istusin selle peale ja 
lained tõukasid mind, kuni ajasid mind ühe saare randa. 

Ma hulkusin ülejäänud osa ööst seda saart pidi ringi, ja kui hommik kätte jõudis, 
nägin ma inimjalalatust teerada, mis viis maakitsust pidi saarelt suurele maale. Päike 
oli juba tõusnud ja ma kuivatasin päikese käes oma rõivaid ja kinnitasin saare 
puuviljadega keha ja kustutasin veega janu ja hakkasin seda rada pidi astuma ja 
astusin senikaua, kuni jõudsin päris suure maa külje alla. Ja minu ning linna vahele oli 
jäänud kahe tunni tee. 

Ja korraga ma näen: minu poole sööstab palmitüve jämedune madu, kes roomab 
mulle koletu kiiruga lähemale, ja ma näen, et ta vonkleb kord paremale, kord 
pahemale. Ja kui ta oli päris minu juurde roomanud, siis ajas ta keele suust tubli vaksa 
jagu välja. Ja ta jäi täies pikkuses tolmu sisse siruli, võhm väljas. Seda madu ajas aga 
taga üks pikk ja peenike lohe, paraja piigi pikkune. Ja madu oli kord paremale, kord 
pahemale vongeldes tema eest püüdnud ära pageda, aga nüüd olid lohe lõuad juba 
maol sabast kinni haaramas. Ja madu valas pisaraid ja tal oli kiirest roomamisest keel 
vesti peal. Minul hakkas maost kahju ja ma võtsin kivi ja viskasin selle lohele vastu 
pead ja see heitis kohe hinge. Madu aga ajas tiivad laiali ja tõusis lenduja kadus mul 
silmist. 

Mina jäin maha istuma ja imestama. Ja ma tundsin kontides väsimust ja mulle tuli 
uni peale. Ja ma jäin sealsamas magama, ja ma saingi natukeseks ajaks silma looja. 
Aga kui ma üles ärkasin, siis leidsin ma oma jalge eest ühe neiu, ja temaga olid kaks 
koeralitat. Ja see neiu hõõrus mul jalgu. Mul hakkas sellest häbi ja ma tõusin istuli ja 
ütlesin: "Oo õeke, kes sa oled?" Ja tema kostis: "Küll on sul lühike mälu! Ma olen ju 
see, kellele sa head tegid ja kelle vastu sa olid nii armuline, et tapsid tema vaenlase. 
Ma olen see madu, kelle sa lohe käest päästsid. Ma olen džinnitar, ja see lohe oli 
džinn. Ta oli mu vihavaenlane ja ilma sinu abita poleks ma tema käest pääsenud. Ja 
kui sa olid minu tema käest päästnud, siis tõusin ma 

lenduja võtsin suuna selle laeva peale, kust õed su üle parda viskasid. Ja kõik, mis 
oli selle laeva peal, viisin ma sinu koju, laeva aga lasin põhja. Ja mis puutub su 
õdedesse, siis need tegin ma mustadeks koerteks: ma sain teada kõigest, mis teie vahel 
oli juhtunud; mis aga puutub sellesse noormehesse, siis tema on ära uppunud.” 

Siis tõstis ta mind koos koertega õhku ja pani meid minu maja katusele maha. Ja ma 
nägin oma maja sees kogu laevakraami. Ja sellest polnud kübetki kaduma läinud. Ja 
pärast seda ütles mulle madu: "Ma vannutan sind selle nimega, mis on meie isanda 
Suleimani (rahu olgu temaga!) sõrmuse sisse graveeritud: kui sa ei hakka neile andma 
iga päev kolmesada piitsahoopi, siis tulen ja teen sind ennast nendetaoliseks." Ja mina 
kostsin: "Su sõna on seadus!" Ja nõnda siis, oo õigeusklike käskija, ei jäta ma kunagi 
nende peksmise korda vahele, aga mul on neist hale meel, ja nemad teavad, et mina 
pole selles süüdi, et ma neid peksan, ja nad võtavad mu vabanduse vastu. Ongi mu 
lool ja jutul lõpp.” 

V V V 

JA kaliif pani seda imeks ja ütles siis teisele naisele: "Aga räägi nüüd sina, 
mispärast on su ihu piitsavorpe täis?" Ja tema kostis: "Oo õigeusklike käskija, mul oli 
isa, kes heitis hinge ja jättis mulle palju raha, ja ma elasin natuke aega omapead ja 
läksin siis oma aja kõige õnnelikumale inimesele mehele. Ja ma elasin temaga aasta ja 
temagi suri ära. Ja ma pärisin talt kaheksakümmend tuhat kulddinaari, mis oli minu 
seaduslik pärandusosa, ja ma sain kõigist teistest inimestest rikkamaks. Ja kumu minu 
rikkusest levis üle maa. Ja ma lasin endale teha kümme kleiti, ja iga kleit maksis tuhat 
dinaari. Kui ma ühel päeval kodus istusin, tuli korraga minu juurde üks vanamoor, 
kellel olid rippuvad põsed, hõredad kulmud, pungis silmad, katkised hambad, 
vinniline nägu, mädased silmalaud, tolmune pea, hallinevad juuksed, kärnane ihu, 
kõikuv samm ja pleekinud palgevärv. Ja nina tilkus tal peas. Ja ta sarnanes üleüldse 
sellega, kelle kohta on värssides kõneleja lausunud: 


"Oo vanamoor! Ei andesta ta teiste noorust, 
tast aina tulvab tigedust ja toorust. 


Ta peene niidi otsas - seda imet kuula! — 
võib koju talutada tuhat peru muula.” 


Ja kui see vanamoor minu kambris sees oli, tervitas ta mind ja suudles mu ees maad 
ja ütles: "Minu kasutütar on vaenelaps. Ja täna õhtul korraldan ma talle pulmapeo ja 
kosjakauba. Aga me oleme selles linnas võõrad ja me ei tunne siin ühtegi hinge ja me 
ei saa pidulisi kokku, ja see murrab meie südame. Hangi vähemalt sina endale Allahi 
käest taevane 

131 

autasu ja tule kosjapeole, et teised meie linna emandad, kui nad on kuulda saanud, et 
sina tulid, sinust eeskuju võtaksid. Sellega tohterdad sa mu tütre südant, sest see on tal 
murtud, kuna tal pole mitte kedagi peale suure Allahi." Ja moor puhkes nutma ja 
suudles mu jalgu ja hakkas lausuma seesuguseid värsse: 


"Te oma tulekuga au meil osutate 
ja meie närbund hinge kosutate. 


Me hingepõhjast palume just teid — 
ei keegi teine külasta küll meid." 


Ja mind haaras kaastunne ja mu meel läks haledaks. Ja ma kostsin: "Ma võtan su 
sõna kuulda." Ja ütlesin talle veel nõnda: "Suure Allahi suval tahan ma üht-teist sinu 
tütre heaks ära teha, ja peigmehe ette ei ilmu ta muul moel kui minu rõivad seljas ja 
mu ehted ja väärtasjad üll." Ja vanamooril läks meel rõõmsaks ja ta kummardas pea 
vastu mu jalgu ja suudles neid ja hüüdis: "Tasugu sulle Allah kõige heaga ja 
tohterdagu ta raskel tunnil sinu südant nõnda, nagu sina minu südant tohterdasid! Aga 
ära sa, oo emand, hakka end praegu selle teenega tülitama! Sea end õhtusöögi ajaks 
valmis! Siis ma tulen ja võtan sind kaasa." Ja ta suudles mul käsi ja tegi minekut. Aga 
mina hakkasin end valmis seadma ja ehtima. Ja korraga oli vanamoor jälle platsis ja 
ütles: "Oo mu emand, teised linna emandad on juba kohal, sest ma rääkisin neile, et 
sina oled tulija. Ja see tegi nende meele lahedaks ja nad ootavad sind ja passivad su 
tulekut." Ja ma tõusin üles ja mähkisin end suursõba sisse ja võtsin oma orjatüdrukud 
kaasa ja asusin teele. Ja me jõudsime põiktänavasse, mis oli puhtaks pühitud ja veega 


88 


üle piserdatud ja kus puhus värske tuuleõhk. Me jõudsime kõrge võlwärava juurde, 
mida kroonis toekas marmorkuppel, ja see värav viis lossi, mis tõusis maast madalast 
üles pilvede taha. Lossiuksele aga olid kirja pandud järgmised värsiread: 


"Ma olen loss, mis tehtud lusti jaoks, 
et ilmast nauding ealeski ei kaoks. 


Mu keskel veesilm, milles kurbus sureb, 
mis uhub minema kõik argimured. 


Mu ümber õitseb kauneid õiekroone: 

nartsisse, roose, mürte, anemoone." 

Kui me olime selle ukse ettejõudnud, koputas vanamoor ja uks tehti meile lahti ja 
me astusime sisse ja leidsime ennast vaipadega kaetud koridorist, kus rippusid 
põlevad õlilambid ja seisid küünalde read. Ja kalliskividestki polnud puudust. Ja me 
läksime seda koridori pidi edasi ja jõudsime ruumi, milletaolist teist ei ole. Ja ruumi 
põrand oli siidmat-tidega kaetud ja kõikjal rippus õlilampe ja küünlad seisid seal 
kahes reas. Astangu peal oli aga kadakapuust säng, mis oli kaunistatud pärlite ja 
kalliskividega, ja sängi ees oli kinnihaagitav atlassist eesriie. Me ei jõudnud veel 
mõtteidki koguda, kui eesriide tagant ilmus nähtavale noor naisterahvas. Ja ma heitsin 
talle pilgu ja ma nägin, oo õigeusklike käskija, et ta oli täiuslikum kui kuu oma täie 
kuju ööl. Tema otsaesine aga helkis otsekui särav hommik. Ja selle kohta on luuletaja 
öelnud: 


"Hosrovi lossis oleks sinu koht, 
kus naised malbed nagu salaoht. 


Sul punav põsk on justkui kutsuv märk, 
maoverena su põsevärv on erk. 


Sa, raugesilmne, nõtkelt ringutad, 
mu meeltes armupingeid pingutad. 


Su juus on piigas öö, täis surma kihu, 
kuid hele on kui päev su nautlev ihu.” 


Ja see naisterahvas tuli sängi pealt alla ja ütles mulle: "Tere tulemast, olgu meie 
tuba mu kallile ja aulisele õele hubane! Tuhat korda tere tulemast!" Seejärel lausus ta 


järgmised värsid: 


"Kui teaks me maja, keda saatus võõraks pakub, ta oleks rõõmust hull, su jalajälgi 
lakuks. 


Siis ööbikuna hõiskaks tema kivikeel: 
"Pean kalliks kõiki neid, kel armuhelde meel." 


Siis võttis ta istet ja ütles mulle: "Oo õeke, mul on vennas, kes nägi sind kusagil 
pulmas või lustipeol (ja see mu vend on minust ilusam). Ja tema süda hakkas sind 

kangesti armastama, sest just sinus näeb ta täiuste ja vooruste kõige kõrgemat 
kehastust. Ja ta on kuulda saanud, et 

sina oled oma suguvõsa käsutaja emand, aga ka tema on oma suguvõsa pea. Ja ta 
tahaks teie saatused ühte sõlmida. Ta läks kavaluse peale välja, et mind sinuga kokku 
viia. Ja ta tahab sind naiseks võtta selle korra kohaselt, mis on kehtestatud Allahi ja 
tema saadiku poolt. See, mis lubatud, pole ju häbiasi." Ja kui ma olin tema sõnu 
kuulnud, sain ma aru, et mind on sisse veetud, ja ma kostsin talle: "Sinu sõna on 
seadus!" 

Selle peale läks tal meel rõõmsaks ja ta plaksutas käsi, ja uks läks valla ja sisse astus 
täies noorepõlve kauniduses noormees, kel olid puhtad rõivad seljas ja kelle piht oli 
sihvakas. Noormees oli tõesti säravalt kaunis ja igati täiuslik, õrn ja peen. Tema 
kulmud olid nagu amburi vibukaared. Ja tema silmad olid lubatud võluvahendeid 
kasutavad südameröövlid. Ehk nagu keegi on tema kohta öelnud: 


"Ta palg on sädeleva kuuna kena, 
ta õnne jäljed näivad pärlitena."” 


Aga Allahi väärilised on ka ühe teise värsitundja sõnad: 


"Nüüd on ta siin - au, kiitus Loojale, 
nii kaunipalgse siiatoojale. 


Ta endasse on koondanud kõik võlud, 
ta ilust kõigil pead on äkki kolud. 


Nii ütlemata kaunis on ta pale, 
et teistest iludustest hakkab hale.” 


Ja kui ma olin talle otsa vaadanud, siis hakkas süda mind tema poole vedama. Ja ma 
hakkasin teda armastama. Ja tema istus mu lähedale. Ja me puhusime veidi juttu, siis 
aga plaksutas see naisterahvas teist korda käsi, ja korraga läks lahti ühe käsikambri 
uks ja sealt astus välja kohtunik nelja tunnismehega ja nad tervitasid meid ja võtsid 
istet. Ja mina lasin kirja panna oma abielulepingu selle noormehega. Ja siis läksid nad 
ära. Seejärel pöördus noormees minu poole ja ütles: "Olgu õnnistatud see õhtu!" - ja 
siis lisas ta: "Oo mu emand, ma panen sulle ette ühe tingimuse." — "Oo mu isand, 
mis tingimus see siis oleks?" pärisin ma. Ja tema tõusis ja tõi mulle koraani käsikirja 
ja ütles: "Vannu, et sa ei heida oma pilku kellelegi teisele peale minu ega kalluta oma 
südant kellegi teise poole!" Ja mina tõotasin seda vande all ja noormehel läks meel 
kangesti rõõmsaks ja ta kallistas mind. Ja armastus tema vastu 

haaras mu südame tervenisti. Ja meile kanti ette laudlinatäis toite. Ja me sõime ja 
jõime, nii et küll sai, ja öö jõudis kätte ja noormees võttis mind endaga ja heitis koos 
minuga sängi ja me saatsime öö mööda suudeldes ja kallistades. 

Nõnda läks meil rõõmu ja meelemõnu tähe all kuu aega mööda. Kuu aja pärast aga 
palusin ma talt luba turule minna, et üht ja teist riiet osta. Ja tema lubas mul minna. Ja 
mina mähkisin end suursõba sisse ja võtsin kaasa selle vanamoori ja ühe orjatüdruku 
ja läksin turule. Ja ma võtsin istet ühe noore kaupmehe poe kõrval ja see vanamoor 
tundis poeperemeest ja ütles mulle: "See on päris noor poiss. Isa on tal surnud ja 

pärandanud talle palju raha. Ja tal on igasugust kaupa. Ja sa leiad tema juurest kõike, 
mida hing igatseb. Siin turul pole kellelgi paremaid kangaid kui temal.” Siis ütles ta 
kaupmehele: "Lao selle emanda jaoks lagedale kõige kallimad kangad, mis sul on!" Ja 
kaupmees kostis: "Lähen ja lendan!" Ja vanamoor kukkus kaupmeest kiitma, mina aga 
ütlesin: "Ei maksa tema kiitmisega vaeva näha: me ei taha talt muud kui osta seda, 
mis vaja, ja siis tagasi koju minna. Las laob välja, mis meil vaja läheb, ja meie 
maksame kauba kinni." Aga kaupmees keeldus raha vastu võtmast ja ütles: "Täna te 
saate kõik selle niisama, sest täna te olete minu külalised.” - "Kui ta raha ei võta, siis 
anna talle kangad tagasi," ütles vanamoor, aga kaupmees hüüdis: "Allahi nimel, ma ei 
võta su käest midagi! Kõik selle kingin ma sulle ühe suudluse eest. See suudlus on 
etem kui kogu mu poekraam.” Ja vanamoor lausus: "Mis tolku sul sellest suudlusest 
peaks olema?" Aga siis ta ütles: "Kas kuulsid, mu tütar, mis see noormees ütles? Uks 
musi ei võta sul ju veel tükki küljest, ja sa ise saad selle, mida sa oled taga igatsenud.” 
- "Kas sa siis ei tea, et ma olen vande andnud?" kostsin ma, aga vanamoor ütles: "Las 
ta suudleb sind pealegi, sa ära kõssa sellest kellelegi: nii ei ole sul mingit süüd, ja raha 
jääb sulle.” 

Ta rääkis mulle nii kaua auku pähe, kuni ma jäin nõusse. Ma panin silmad kinni ja 
peitsin end rahva pilkude eest suursõba serva taha, ja see noormees pani suursõba 
varjus suu vastu mu põske ja hammustas suudeldes mind nii kõvasti, et kiskus mu 
põsest tüki liha välja. Mina kaotasin meelemärkuse. 

Vanamoor pani mu pea oma põlvede peale. Ja kui ma meelemärkusele tulin, siis 
nägin, et pood on kinni. Vanamooril aga oli meel must ja ta lausus: "Lasku Allah 
kõige halvemal meist mööda minna!" Siis ütles ta mulle: "Läki koju ja sina võta süda 
rindu, et mitte häbisse jääda. Kui sa koju jõuad, siis heida pikali ja teeskle, et sa oled 
haigeks jäänud, ja tõmba endale tekk peale, mina toon sulle arstirohtu ja see võtab 
need hambajäljed väljaja sa saad varsti terveks.” 

Mõne aja pärast ajasin ma end püsti ja mõtlesin asja üle sügavasti järele. Ja mul tuli 
kange hirm peale. Ma hakkasin astuma ja jõudsin tasapisi koju ja hakkasin seal haiget 
teesklema. 

Kui öö oli kätte jõudnud, tuli mu mees korraga tuppa ja ütles: "Mis sinuga õige selle 
väljaskäimise ajal juhtus, 00 mu emand?" — "Tervis on käest ära ja pea valutab,” 
ütlesin mina. Aga tema vaatas mulle otsa ja pani küünla põlema ja tuli mulle lähemale 
ja päris: "Aga mis haav see sul põse peal on, ja veel pehmes kohas?" Ja mina kostsin: 
"Kui sa lubasid mul minna ja ma läksin riideid ostma, siis suruti mind kaameli seljas 
oleva haokubu ja majaseina vahele, haokubu serv käristas mul loori lõhki ja haavas, 
nagu sa näed, mu põske; on ju tänavad siin linnas kitsad." - "Hommepäev lähen meie 
valitseja juurde ja ütlen talle, et ta kõik linna puuraidurid üles pooks!" hüüdis mu 
mees. Ja mina ütlesin: "Allahi nimel, ära võta endale pattu kaela! Ma ratsutasin hoopis 
eesli seljas ja see komistas ja mina kukkusin maha, põsega puutuid otsa, ja kriimus- 
tasin oma põse veriseks.” - "Homme saan ma Džafar Barmakiidiga kokku ja räägin 
talle selle loo ära. Las ta lööb maha kõik eesliajajad siin linnas!" hüüdis mu mees. 
Aga mina ütlesin: "Sina tahad minu pärast kõiki hukka saata, ometi on kõik ju Allahi 
poolt ära otsustatud ja ette määratud." - "Aga ka mina pean oma tahtmise saama!" 
kisendas mees ja ei jätnud jonni ja ajas selja sirgu. Ja mul läks hing täis ja ma vastasin 
talle jõhkralt. 

Siis, 00 õigeusklike käskija, sai ta kõigest aru ja ütles: "Sa oled vannet murdnud!" Ja 
ta röögatas valjusti ja uks paiskus pärani ja seitse mustanahalist orja astusid sisse. Ja 
minu mehe käsul tirisid nad mind sängist välja ja viskasid keskpõrandale maha. Ja 
ühel orjal käskis mu mees mind õlgadest hoida ja mu pea juurde istuda. Teisel orjal 

aga käskis ta istuda mu põlvede peale ja mul jalgadest kinni võtta. Ja siis tuli kolmas 
ori, mõõk käes, ja ütles mu mehele: "Oo mu isand, las ma virutan talle mõõgaga ja 
raiun ta pooleks! Ja las võtab igaüks temast tüki ja viskab selle Tigrise jõkke kaladele 
söödaks! Nõnda tasutakse neile, kes murravad armuvannet!" Ja mu mehe raev 
suurenes veelgi ja ta tõi kuuldavale säärased värsid: 


"Kui hakkan kellegagi armu jagama, 
kaob armust iva, jäävad aganad. 


Need aganad on tumemeel ja tusk, 

mis võimul siis, kui armusse kaob usk. 

Ma talle ütlen: "Sure kõrgemeelselt! 
Ei talu õige lembus kahekeelset!” 


Siis ütles ta orjale: "Viruta talle, oo Sad!" - ja kui ori oli neid sõnu kuulnud, istus ta 
mulle peale ja ütles: "Oo emand, võta pihtida oma patte meie usutunnistuse kohaselt 
ja räägi meile, mis on sinu viimane soov, sest su maise elu ots on ligi." Ja mina ütlesin 
talle: "Oo hüva orjavaim, et ma saaksin sulle testamendi teha," ja ma tõstsin peaja 
vaatasin oma viletsat seisukorda ja seda alandust, mille sisse ma oma suurelisusest 
olin langenud. Ja pisarad voolasid mul muudkui ja ma nutsin kibedasti ja mu mees 
vaatas mind raevuka pilguga ja lausus luulekõnes: 


"Sa armust küllastatud julmurile lausu, 
et vaheldusest tähtsam lembuses on ausus. 


Tal sinust varem lembusest sai villand. 
Sul katkes kannatus, sa põletasid sillad.” 


Ja kui ma seda olin kuulnud, oo õigeusklike käskija, siis puhkesin ma nutma ja 
vaatasin talle otsaja tõin kuuldavale säärased värsid: 


"Me armu otsustasid lüüa lahku, 
mult une viisid, meel täis vihavahku. 


Nüüd viimast korda istud külmalt siin: 
kui lähed, sureb loht ja ärkab piin. 


Sa igaveseks truudust vandusid, 
kuid ise pettusele andusid. 


Kui laps ma armusin, ei teadnud, 
kust võiks leida armuvalu leevendust. 


Ja nüüd, kus mulle elukunst on selge, 
ei saa mu pale olla armust helge. 


Las juhtida mu hauale üks sõrm, 


mis näitab: "Siin on armastaja põrm.” 

Ehk igatseja kurb, kes öid ei maga, 
mu hauda näeb ja haletseb mind taga." 


Ja kui ma olin need värsid lõpuni öelnud, puhkesin ma nutma, aga kui minu mees 
neid värsiridu kuulis ja nägi, et ma nutan, siis muutus ta veel vihasemaks ja lausus 
luulekõnes: 


"Ei sestap hülga sind, et tunnen küllastust — 
sul patt on kaelas, ütlen lahti sust! 


Ei sobi kolmas meie armu teele. 
Mul kadus usk. Mu meel on mormilt must." 


Aga kui ta oli need värsiread välja öelnud, purskusid mul silmist pisarad ja ma 
hakkasin teda anuma ja ütlesin endamisi: "Äkki läheb mul korda teda sõnadega petta: 
võtku kõik, mis mul on - peaasi, et ta mind surma ei saadaks." Ja ma kaebasin talle 
oma tundmusi ja tõin kuuldavale säärased värsid: 


"On surmaotsus mulle liiga karm, 
kuid erapoolik alati on arm. 


Liig raske oli mulle armutaak, 
nüüd - niigi nõder — olen surma saak. 


Kui hakkab lagunema eluhurm, 
siis üldse imekspandav pole surm. 


Vaid hoopis seda imestab mu rind, 
et hing mul sees, kui sa ei taha mind." 


Ja kui ma olin nende värsside ütlemise lõpetanud, purskasin ma nutma. Aga mu 
mees vaatas kurjalt mu peale ja pistis röökima ja hakkas mind sõimama. Ja ta tõi 
kuuldavale järgmised värsid: 


"Sa minust lahku lõid, end teise kaissu peitsid 
ja unustasid mind ja hingest välja heitsid. 


Ei hüljanud ma sind, mu hingel pole süüd. 
Su omaenda veast sind hülgan alles nüüd. 

Ja varsti minulgi on kaisus sada teist, 
sest sina oled võtnud armastada teist." 


Ja kui ta need värsid sai lausunud, pani ta orja peale karjuma ja ütles sellele sedasi: 
"Raiu ta pooleks, siis saame tast raisast lahti!" Ja sellal, kui meie, oo õigeusklike 
käskija, värssidega vaidlesime (ma olin kindel, et ma olen surmasuus, ja ma tahtsin 
kõigest hingest eluga pääseda ja olin seepärast andnud oma asja suurele Allahile 
ajada), astus korraga sisse vanamoor ja viskus noormehe jalgade ette maha ja hakkas 
mehel jalgu suudlema ja purskas nutma ja ütles: "Oo mu laps, selle nimel, et ma olen 

sind kasvatanud ja sinu eest hoolt kandnud, anna sellele naisterahvale andeks! Ta pole 
teinud säärast tegu, mis surmanuhtlust nõuaks! Sina oled noor mees ja mul hakkab 
sinu pärast hirm, kui sa tema vastu surmapattu teed, sest on ju öeldud, et iga 
mõrtsukas saab kord ise mõrtsuka käe läbi surma. Ja mis see naiseroju sulle korda 
läheb? Jäta ta maha ja heida ta oma peast ja südamest välja.” Ja vanamoor purskas 
nutma ja käis mehele senikaua peale, kuni see nõusse jäi ja ütles: "Ma annan talle 
andeks, aga ma pean talle ilmtingimata jätma säärase jälje, mis terve eluaeg näha 
oleks.” 

Ta andis orjadele käsu kätte ja need kiskusid mul rõivad seljast ja tõmbasid mind 
peksupingile siruli ja istusid mulle selga, ja siis tõusis noormees ja tõi küdooniavitsa 
ja hakkas sellega mu ihu nuhtlema. Ja ta peksis mind mööda selga ja külgi senikaua, 
kuni ma vuhiseva vitsa all meelemärkuse kaotasin, ja ega ma enam uskunudki, et ellu 
jään. Kui öö kätte jõudis, käskis ta orjadel mind minema viia ja andis neile kaasa 
vanamoori, et see nad minu maja juurde juhataks. Ja sinna, mu vanasse kodusse, 
käskis ta orjadel mu keha maha visata. Ja orjad talitasidki oma isanda käsu kohaselt ja 
viskasid mu keha mu oma majja ja tegid siis minekut. Mina aga jäin hommikuni 
meelemärkuseta lamama. 

Ja siis ma hakkasin end ettevaatlikult võiete ja rohtudega tohterdama. Ja ravisingi 
oma keha terveks, ainult raietele jäid vorbid alles, nagu sa ise võisid näha. Ja mina 
jäin haigest ja hüljatud peast sängi lamama ja ma tohterdasin ennast neli kuud, kuni 
ükskord toibusin ja terveks sain. Ja siis läksin ma vaatama seda maja, kus minuga 
kõik see oli juhtunud. Ja tuli välja, et maja oli kokku langenud ja terve see põiktänav 
oli otsast lõpuni maha lammutatud. Ja majast oli ainult prahihunnik järele jäänud. Ja 
ma ei saanudki teada, mis seal oli juhtunud. Ma läksin oma isapoolse õe juurde - vaat 
selle juurde - ja leidsin tema poolt eest need kaks musta koera. Ja ma tervitasin õde ja 
rääkisin talle ära, kuidas mul käbarad olid käinud, ja kõik selle, mis minuga oli 
juhtunud. Ja tema ütles mulle: "Oo 

õeke, saatuselöökide eest pole keegi kaitstud. Võtame Allanit kiita, et sul hing sisse 
jäi.” Ja ta lausus luulekõnes: 


"On saatus juba säärane: kael kange, kõike talu, 
mis sest, et taskus tiisikus ja hinges armuvalu.” 


Siis rääkis ta mulle oma käekäigust ja sellest, mis tal oli juhtunud oma kahe 
sõsaraga ja millega see kõik talle oli lõppenud. Ja mina jäin tema juurde elama. Aga 
õige pea ühines meiega veel üks poolõde, see naine, kes käib iga päev meile sisseoste 
tegemas, nii et meil hommikul ega õhtul mingit muret ei ole. Ja nõnda olemegi elanud 
kuni möödunud ööni. Ja eile läks meie õde välja, et üht-teist osta, nagu ikka. Ja 
pakikandja ja nende kolme kerjusmunga küllatuleku läbi juhtus meiega see, mis 
juhtuma pidi. Me võtsime neid kuulda ja lasime nad enda juurde sisse ja näitasime 
nende vastu lugupidamist üles. Ja kui veel natuke ööaega oli mööda läinud, saime 
kokku kolme auväärse Mosuli kaupmehega, kes rääkisid meile, mis hädad neid olid 
meie juurde toonud. Ja meie võtsime neid kuulda ja võtsime neilt kõigilt lubaduse, 
aga nemad ei täitnud seda. Siiski ei hakanud me neile halba tegema, vaid võtsime 
ainult järele pärida, mis on nendega elus juhtunud, ja nad rääkisid meile oma 
käekäigud ära. Ja meie andsime neile andeks ja lasime neil minna. Täna aga ei 
jõudnud me veel unest toibudagi, kui sattusime juba sinu palge ette. Ongi kogu lugu.” 

Ja kaliif pani seda lugu imeks ja käskis selle üles kirjutada ja oma varakambris tallel 
hoida...” 

Ja hommik jõudis kätte ning katkestas Šahrazadi jutulõnga. 

Aga kui oli käes üheksateistkümnes ööaeg, ütles Sahrazad: "Minu kõrvu on 
küündinud, oo õnnelik valitseja, et kaliif käskis selle loo kir-jakojas üles kirjutada ja 
hoida see riigi rahakambris tallel. Ja siis ütles ta esimesele naisele: "Kas sa tead, 
kuidas leida seda džinnitari, kes su õed ära nõidus?" - "Oo õigeusklike käskija," kostis 
naine, "ta andis mulle mõned oma juuksekarvad ja ütles: "Kui sa tahad mind kohale 
kutsuda, siis pane ühele karvale tuli otsaja mina jõuan isegi Kah mäe tagant jalamaid 
sinu juurde." — "Too need juuksekarvad minu kätte,” ütles kaliif. 

Ja naine tegi, nagu kästud, ja kaliif pani juuksekarva põlema, ja kõik kuulsid 
korraga kanget mürinat ja kärinat ja ühtäkki oli see džinnitar platsis. Ja tuli välja, et ta 
oli moslem, sest ta ütles kaliifile: "Rahu olgu sinuga, oo Allahi asemik!" Ja kaliif 
kostis: "Saatku ka sind rahu ja Allahi armuheldus ning õnnistus!" Aga džinnitar ütles: 
"Võta teadmiseks, et see naine oli minu vastu armuline ja ma pidin talle heaga 
tasuma. Ta 

on mu surma küüsist päästnud ja mu vaenlase maha tapnud. Mina aga sain teada, 
mis tegid temaga ta sõsarad. Ja ma pidasin vajalikuks neile kätte maksta ja ma 
nõidusin nad koerteks. Algul tahtsin ma nad lihtsalt maha nottida, kuid lõin siis 
kartma, et mu hoolealune võib seda liiga südamesse võtta. Aga kui sina, 00 
õigeusklike käskija, tahad nüüd, et ma nad nõidusest priiks teeksin, siis teen ma seda 
lugupidamisest sinu ja oma päästja vastu, sest kuulun ju minagi moslemite hulka." - 
"Tee nad priiks,” ütles kaliif, "ja seejärel võtame arutada selle nuhelda saanud 
naisterahva asja ja uurime seda, ja kui meile saab selgeks, et ta on õigust rääkinud, siis 
maksan ma ülekohtusele mehele tema eest kätte." Ja džinnitar ütles: "Oo õigeusklike 
valitseja, otsekohe teen ma nad priiks ja näitan sulle kätte pahategija ja ülekohtuse 
mehe, oma naise vara omastaja. See mees on sulle kõige lähedasem inimene.” 

Siis võttis džinnitar tassitäie vett ja loksis selle kohal loitsimisi ja lausus lausumisi, 
millest keegi mõhkugi aru ei saanud, ja seejärel piserdas ta koerte koonud märjaks ja 
ütles: "Võtke inimese kuju nagu muistegi!" ja nemad saidki oma endise kuju tagasi. Ja 
pärast seda ütles džinnitar: "Oo õigeusklike käskija, see mees, kes tolle naisterahva 
vaeseomaks peksis, on su oma poeg al-Amin31, al-Mamuni vend. Ta oli tolle 
naisterahva ilust ja võlust kuulda saanud ja pani tema jaoks püügipaelad väljaja võttis 
ta oma seaduslikuks naiseks. Aga ega ta naisenuhtlemises suurt süüdi polegi: oli taju 
naisele tingimuse seadnud ja sellelt vägeva vandetõotuse võtnud, et see õigelt teelt 
kõrvale ei kalduks. Ja hiljem arvas ta, et naine on oma vande murdnud, ja tahtis 
naisele otsa peale teha, aga hakkas kartma suurt Allahit ja peksis naise ainult 
vaeseomaks ja saatis vanasse kodusse tagasi. Vaat mismoodi teise neiuga lugu on, aga 
eks Allah tea paremini.” 

Ja kui kaliif oli džinnitari sõnu kuulnud ja naise nuhtleja nime teada saanud, siis 
pani ta seda kangesti imeks ja hüüdis: "Olgu kiidetud suur ja kõrge Allah, kes andis 
mulle edasi oma läkituse ja tegi need kaks neidu nõidusest ja piinadest priiks ja kinkis 
mu kõrvadele selle naise 100! Allahi nimel, nüüd teen ma teo, mis väärib järeltulevate 
põlvede tarvis kirjapanemist!" 

Ta kutsus enda juurde oma poja al-Amini ja päris selle käest, mis lugu oli tal teise 
naisterahvaga olnud. Ja al-Amin rääkis talle kõik hinge pealt ära. Ja seejärel kutsus 
kaliif kohale kohtuniku ja tunnismehed ja käskis 

31A1-Amin - Harun at-Rašidi poeg ja troonipärija. Valitses aastatel 809-813, millal kukutati oma venna al-Mamuni 
poolt. Viimase valitsemine (kuni 833. aastani) oli üks Bagdadi kalifaadi hiilgeaegu. 

tuua oma palge ette ka kolm kerjusmunka ja esimese naisterahva ja ta kaks sõsarat, 
kes olid olnud koerteks nõiutud, ja pani kõik kolm mehele kolmele kerjusmungale, 
kes olid ju rääkinud, et nad on valdjapojad. Ja ta tegi kerjusmungad õukondlasteks ja 
andis neile kõik, mis neil vajaja määras neile igakuise sissetuleku ja pani nad oma 
Bagdadi lossi elama. Läbipekstud naisterahva aga andis ta tagasi oma pojale al- 
Aminile ja uuendas nende abielulepingu ja andis miniale palju raha, ja lagunenud 
maja käskis ta üles ehitada veel uhkemal kujul kui enne. Ja kaliif ise võttis sisseostude 
tegija naiseks ja magas temaga ööd, vastu hommikut aga eraldas temale eluruumid ja 
orjatarid, kes teda ümmardaksid, ja määras talle igakuise sissetuleku. Ja eluruumid 
eraldas ta talle haaremiruumide hulgast. Rahvas imetles kaliifi suuremeelsust, 
hingevagadust ja tarkust. Ja seejärel käskis kaliif kõik need lood üles kirjutada." 

Ja Dunjazad ütles oma õele Sahrazadile: "Oo õeke, Allahi nimel, oli see vast hea ja 
ilus lugu. Selletaolist pole kellegi kõrv eluilmaski kuulnud. Aga räägi nüüd meile 
mõni teine lugu, et me võiksime ülejäänud osa sellest unetust ööst mõnusasti mööda 
saata.” - "Heal meelel ja kergel keelel, kui valitseja seda lubab!" kostis Sahrazad. Ja 
valitseja hüüdis: "Mis sa veel ootad, lase oma lugu tulla!" 


XIII. LUGU KOLMEST ÕUNAST 


JA Šahrazad ütles: "Oo valitseja üle aegade ja aastasadade, kõneldakse, et kaliif 
Harun ar-Rasid kutsunud ühel ööl oma vesiiri Džafari ja öelnud: "Ma tahan alla linna 
minna ja panna rahvale ette küsimusi võimukandjate kohta. Viimase kui ühe, kelle 
peale kaevatakse, võtame maha, kes aga kiita saab, sellele anname tasu."-"Kuulan 
sõna," vastas Džafar,ja nii seadis kaliif end koos Džafari ja Masruriga minekule. Nad 
läksid alla linna ja käisid tänavaid ja turgusid pidi. Ühes põiktänavas hakkas neile 
silma vanataat, kes kandis pea peal võrku ja korvi. Taat astus kepile toetudes 
kiirustamata ja tõi kuuldavale seesugused värsid: 


"Nad ütlevad mulle, et tarkade seas 
ma säran kui kuu taevatähtede reas. 


Ma vastu neil lausun: mis kasu on sest, 
kui puudu jääb võimust ja toimekusest! 


Kui kongi kord kinni nad paneksid mind 
ja kirjatöö oleks mu priiks-saama hind, 


siis enne ma kõduksin mullaseks maaks, kui kirjatöö täiesti valmis ma saaks. 
Oh, kurb on mul olla nii vaene ja tark. 

Ma õnne ei näe, peagi ootab mind sark. 

Kõht koriseb talvel, kui tühi on salv, 


ja lakkuda panni vaid pakub mul talv. 

Näe, ründab mind lõrinal penide parv. 
Kõik sõimavad mind. Hüva sõna on harv. 


Kui murest ma laulan, ei kuula mind ilm, 
ei märka mind kellegi kaastundlik silm. 


Kui nõnda peab elama vaene ja tark, 
eks ole siis parem, et päästab mu sark.” 


Neid värsse kuuldes ütles kaliif Džafarile: "Vaata seda vaest meest ja kuula tema 
värsse! Paistab, et ta elab suure viletsuse sees.” 

Seepeale astus kaliif vanataadi juurde ja küsis: "Kuule, taat, mis ametit sa pead?" - 
"Auväärne isand, ma olen kalamees ja mul on pere, ja ma tulin kodunt välja 
keskpäeval, aga siiamaale pole Allah mulle andnud midagi, millega peret toita. Ma 
olen muutunud endale tülkaks ja ihaldan surma," kostis mees vastu. "Kas sa ei tahaks 
koos meiega jõe äärde tagasi minna?" küsis kaliif. "Võta ja viska oma võrk veel kord 
Tigrise jõkke ja tee seda minu õnne peale, ja mis see ka ei oleks, mille sa siis välja 
tõmbad, ma ostan selle su käest saja dinaari eest ära.” 

Ja kaluri meel läks neid sõnu kuuldes rõõmsaks ja ta jäi kohe nõusse. 

Ja kui nad jõe äärde olid jõudnud, heitis kalur võrgud vette ja ootas, siis aga hakkas 
nööripidi võrke välja vedama. Ja selgus, et võrgus on suur kobakas kirst ja et see on 
lukku pandud. Kaliif katsus kirstu ja leidis selle raske olevat ja andis kalurile sada 
dinaari ja kalur läks minema, Masrur ja vesiir aga võtsid kirstu ja kandsid selle lossi. 
Ja kirst pandi kaliifi ette, süüdati küünlad ja Džafar ja Masrur murdsid luku lahti ja 
kirstu sees oli palmilehtedest korv, mis oli punase villase lõngaga pealt kokku 
trööbitud. Ja korv lõigati lahti ja nähtavale tuli vaibatükk, ja kui see kõrvale lükati, 
tuli nähtavale riide sisse mässitud ja tükkideks raiutud noore naise surnukeha, helkiv 
nagu hõbedakang. 

Seda nähes muutus kaliif väga kurvaks, pisarad voolasid tal mööda põski alla ja ta 
ütles Džafarile: "Häda sulle, vesiir, sina koerapoegi Minu valitsemisajal tapetakse 
inimesi ja visatakse jõkke, ja viimsepäevakohtu ees pean mina selle eest vastust 
andma. Naise tapja peab igatahes oma palga saama, ja ma lasen tal kõige jõledamat 
surma surra!" Ja kaliif jätkas: "Ma tõotan kogu suguvõsa nimel, kõigi al-Abbasi 
poegadest 

võrsunud kaliifide nimel: kui sa ei too minu ette naise tapjat, et ma võiksin õiglaselt 
tema üle kohut mõista, lasen ma sind oma lossiväravas üles puua, võid kindel olla - 
sinu ja su nelikümmend sugulast!" 

Ja kaliif oli hirmus vihane, Džafar aga läks välja ja hakkas alla linna kompima. Ta 
meel oli kurb ja ta rääkis enese ette: "Kust peaksin mina teada saama, kes selle naise 
on tapnud, et mõrtsukat kaliifi ette viia? Ja kui ma kaliifile mõne teise ette lükkan, siis 
pean ma selle teo eest viimselpäeval vastust andma. Mitte ei tea, mis teha.” 

Ja Džafar istus kodus kolm päeva paigal, neljandal päeval aga saatis kaliif talle 
järele ühe oma õukondlase. Džafar läks kaliifi juurde ning see küsis talt: "Kus on 
naisetapja?" - "Oo õigeusklike käskija, ei ole mina tapatöö juures tunnistajaks olnud, 
et oskaksin sulle tapjat kätte näidata," vastas Džafar. Ja kaliif sai maruvihaseks ja 
andis käsu, et vesiir tema lossi juures üles poodaks. Kuulutajal aga käskis ta Bagdadi 
tänavatel maha hüüda järgmist: "Kes tahab näha saada, kuidas puuakse lossiväravate 

juures Džafar Barmakiid, kaliifi vesiir ja tema neljakümmend sugulast Barmakiidide 
soost, see tulgu ja vaadaku!" 

Ja linna kõikidelt tänavatelt vooris kokku rahvast Džafari ja tema suguseltsi 
hukkamist pealt vaatama, aga keegi ei teadnud, mille eest neid üles pooma hakatakse. 

Pandi üles võllapuu ja hukatavad seati selle alla valmis ning jäi ainult oodata, et 
kaliif märguandeks rätikuga viipaks. Kokkutulnud nutsid Džafari ja tema suguseltsi 
pärast. 

Siis äkki ilmus välja noormees, kena väljanägemisega ja puhtalt riides. Nägu kumas 
tal nagu kuu, silmad olid tal nagu paradiisineiul, laup helkis ja põsed õhetasid ning 
tema näo õrnas karvaehmes ilutses sünnimärk nagu ambrasõõr. Mees tegi endale teed 
läbi rahvahulga, kuni jõudis Džafari ette. 

"Lastagu sind vabaks, et sa ei peaks siin seisma, 00 emiiride valitseja ja vaestele 
varjupaiga andja," lausus ta valjul häälel. "Mina olen see, kes tappis naise, kelle te 
leidsite surnult kirstu seest! Poo mind tema hingele lepituseks, olen seda ära 
teeninud!" 

Ja noormehe sõnu kuuldes rõõmustas Džafar oma pääsemise üle ja kurvastas 
noormehe pärast, ja kuni nad seal rääkisid, nägid nad äkki, et üks tudisev rauk, kel 
jalg juba haua ääre peal, lükkab inimesi laiali ja teeb endale teed läbi rahvahulga. 
Rauk läks Džafari ja noormehe juurde, tervitas neid ning ütles: "Oo vesiir ja kõrge 
käskija, ära usu selle noormehe sõnu! Tegelikult ei tapnud seda naist keegi muu kui 
mina. Mind pead sa karistama, ja kui sa seda ei tee, nõuan ma sinult vastust vägeva 
Allahi palge ees." Aga seepeale ütles noormees: "Oo vesiir, see 

nõder vanaätt on kõrgest vanadusest juhmiks läinud ega tea, mis ta räägib. Mina 
tapsin naise. Karista mind tema hingele lepituseks!" - "Kulla laps," lausus rauk, "sina 


oled noor ja ihkad maitsta elu hüvesid, mina aga olen juba vana kõbi ja elamine on 
mind ära vaevanud. Ma lunastan sind oma eluhinnaga ja lunastan vesiiri ühes tema 
sugulastega. Keegi muu ei tapnud seda naist kui mina. Allahi nimel, lase mind rutem 
kui muidu võlla tõmmata! Mul pole elu pärast seda tapatööd.” 

Ja vesiir oli kuuldust väga hämmastunud ning võttis noormehe ja rauga käekõrvale 
ja viis nad kaliifi ette, andis suud maale tema jalge ees ja ütles: "Oo õigeusklike 
valitseja, tõime sinu ette naisetapja." — "Ja kus ta siis on?" küsis kaliif. Ning Džafar 
vastas: "See noormees räägib, et tema on tapja, too rauk aga kinnitab, et noormees 
valetab ja et tapja on hoopis tema. Siin nad mõlemad nüüd on.” 

Siis vaatas kaliif algul noormehele, seejärel raugale otsa ja küsis: "Kumb teist tappis 
naise?" - "Mina," vastas noormees. "Naist ei tapnud keegi muu kui mina!" tõstis rauk 
häält. "Võta ja tõmba nad mõlemad võlla,” lausus kaliif Džafarile, aga too vaidles 
vastu: "Kui üks neist tappis, siis pole õiglane teist üles puua.” - "Ma vannun sulle selle 
nimel, kes on lahti laotanud maaja taeva: mina tapsin selle naise,” ütles noormees ning 
jutustas tapmisega seotud asjaoludest ja kirjeldas seda, mida kaliif korvis oli näinud, 
ja kaliifile sai selgeks, et just noormees oli see, kes naise oli tapnud. 

Ja nende kahe lugu pani kaliifi väga imestama ja ta ütles: "Mis põhjusel sa tapsid 
selle naise, kui sul polnud selleks õigust, ja mispärast sa mõrva üles tunnistasid, kuigi 
sind ei tabatud ja sa tulid ise endale karistust nõudma?" — "Tea, oo õigeusklike 
valitseja,” kostis noormees, "et see naine oli minu naine ja minu onutütar, aga see 
rauk siin on minu naise isa ja minu onu. Ma võtsin ta endale naiseks süütu tüdrukuna 
ja Allah õnnistas mind temalt kolme poisslapsega, ja tema armastas mind ja käis mu 
järel, ja mulle ei ole osaks langenud halba tema poolt, ja ma armastasin ka ise teda 
äraütlemata suure armastusega. Ja kui jõudis kätte selle kuu algus, jäi ta raskesti 
haigeks ja mina tõin ta juurde arste ning tema tervis hakkas vähehaaval tagasi tulema; 

siis ma tahtsin teda sauna viia, aga tema ütles: "Enne saunaminekut tahaksin ma 
midagi ja ma tahaksin seda nii väga." - "Ma kuulan ja täidan sinu soovi,” ütlesin mina, 
"mida sa tahaksid?" - "Ma tahaksin õuna," ütles tema, "ma nuusutaksin seda ja 
hammustaksin tükikese.” 

Siis läksin ma otsejoones linna ja hakkasin õunu otsima, aga ei leidnud, ja kui tükist 
oleks küsitud kas või terve dinaari, küllap oleksin ostnud. Ehkki see oli mulle raske, 
läksin koju ja ütlesin naisele: "Kulla 

onutütar, jumala eest, ma ei leidnud mitte kui midagi.” Siis läks tema tujust ära — 
oli ta ju ikka veel haige - ja ta haigus lõi õhtul uue hooga lõkkele. 

Ja ma saatsin selle öö mööda rasketes mõtisklustes, ja niipea kui hommik kätte 
jõudis, läksin kodunt välja ja käisin kõik lähikonna aiad järjest läbi, aga ma ei saanud 
õunu. Sattusin kokku ühe vana aednikuga ja küsisin temalt õunte kohta järele ning 
tema ütles mulle: "Kulla laps, õunad on nüüdsel ajal suur haruldus - neid lihtsalt ei 
ole. Neid võib leida ainult õigeusklike valitseja aiast, see aed on Basras, sellel 
aednikul on ja ta hoiab neid kaliifile.” 

Siis läksin ma koju ja minu kiindumus naise vastu ärgitas mind teele asuma ning 
mul kulus reisiks sinna ja tagasi viisteist ööd ja päeva ja ma tõin kaasa kolm õuna, mis 
mul läks korda osta Basra aednikult kolme dinaari eest. Ma läksin koju ja andsin need 
naisele ja tema rõõmustas ja jättis need enda kätte, aga tema haigus ja palavik lõid 
jälle lõkkele, ja ta põdes ja põdes, kuni lõpuks kümne päeva pärast sai terveks. 

Siis läksin ma kodunt välja oma poeputkasse ja istusin müügikraami taha müüma ja 
kokku ostma; ja kui ma seal keskpäeva paiku sedasi istusin, näen äkki, et mööda läheb 
mustanahaline ori ja tal on käes üks neist kolmest õunast ja ta mängib sellega. "Kuule, 
tubli ori," peatasin ma teda, "ütle mulle, kust sa said selle õuna, et minagi võiksin 
seesuguse saada?" Ja ori hakkas naerma ja kostis: "Võtsin selle oma armukeselt. Ma 
olin ära ja kui tagasi jõudsin, leidsin ta haigena eest, ja tal oli kolm õuna ning ta ütles 
mulle: "Mu mees, va sarvekandja; sõitis nende pärast Basrasse ja ostis need kolme 
dinaari eest." Siis ma võtsin talt ühe ära.” 

Ja kui ma orja sõnu kuulsin, oo õigeusklike valitseja, läks mul silme eest mustaks. 
Ma tõusin, panin poe kinni ja tulin koju ja olin suurest raevust päris aru kaotanud, ja 
ma heitsin pilgu õuntele ja nägin ainult kaht ja küsisin naise käest: "Kus kolmas on?" 
Ja tema vastas: "Pole aimugi!" Siis ma veendusingi, et ori oli õigust rääkinud, ja 
võtsin noa ja läksin naisele selja tagant ligi, ja ilma et oleksin talle midagi öelnud, 
istusin talle peale ja lõikasin tal noaga kõri läbi. Siis lõikasin tal pea otsast ja toppisin 
kõik ruttu korvi ja katsin riidega, pärast aga trööpisin korvi pealt kinni, panin 
vaibatüki katteks, panin korvi kirstu sisse, vedasin muulaga Tigrise äärde ja heitsin 
omaenese käega jõkke. Vannutan sind Allahi nimel, oo õigeusklike valitseja, poo 
mind aega viitmata üles - ma kardan, et see naine pärib minult ülestõusmispäeval aru. 
Jah, ja kui ma olin ta Tigrise jõkke visanud ja mitte keegi polnud sellest teada saanud, 
nägin ma, et minu vanem poeg nutab, aga ta ei teadnud veel, mis ma tema emaga olin 
teinud. "Mis sa nutad, laps?" küsisin, ja tema ütles: "Ma 

võtsin ühe õuna nendest, mis emal olid, ja läksin sellega põiktänavasse, vendadega 
mängima, ja äkki krahmas pikk mustanahaline ori selle minu käest ära ja küsis: "Kust 
sa selle said?" - "Selle tõi mu isa," ütlesin mina, "ta tõi selle Basrast minu haigele 
emale, ta ostis talle kolm õuna kolme dinaari eest." Ja ori võttiski õuna ära ja ei teinud 
minust enam väljagi, kuigi ma kordasin sedasama juttu teist ja kolmat korda, aga ori 
ei teinud minust väljagi, andis mulle võmmu kuklasse ja läks koos õunaga minema, ja 
mina ehmatasin ja kartsin, et ema annab mulle õuna pärast kere peale, ja läksin koos 

vendadega suure hirmuga linnast välja, aga õhtu jõudis kätte ja nüüd ma kardan 
kangesti ema. Ma vannutan sind Allahi nimel, armas isa, ära räägi talle midagi, ta jääb 
veel viletsamaks kui enne.” 

Ja lapse jutust sain ma aru, et ori oli minu onutütre kohta selle vale välja mõelnud, 
ja veendusin, et mu naine suri süütult. Siis hakkasin ma kibedasti nutma, ja siis, 
ennäe, tuli see rauk, minu onu ja mu naise isa, ja ma jutustasin talle, mis oli juhtunud, 
ning tema istus ka minu kõrvale maha ja puhkes nutma. Nii'me nutsime poole ööni ja 
võtsime viis päeva vastu kaastundeavaldus“ ja kuni tänase päevani kurvastame selle 
pärast, et ma süütu naise tapsin. Ja kõik see sündis orja pärast, vaat siis, mispärast see 
naine on tapetud. Sinu esiisade nimel, ära viivita minu tapmisega — minu jaoks pole 
enam elu pärast tema surma! Olgu see tema hingele lepituseks!" 

Kaliif oli noormehe sõnade üle väga hämmastunud ning hüüdis: "Allahi nimel, ma 
ei poo üles mitte kedagi peale selle neetud orja, ja ilmtingimata saadan ma korda teo, 
mis piinleja terveks ravib ja rahuldab ka vägevat taevalist valitsejat..." " 

Ja hommik jõudis kätte ning katkestas Šahrazadi jutulõnga. 

Aga kui oli käes kahekümnes ööaeg, ütles Sahrazad: "Minu kõrvu on küündinud, 00 
õnnelik valitseja, et kaliif tõotas mitte kedagi üles puua peale orja, kuna noormees 
vääris õigeksmõistmist, ja seejärel pöördus kaliif Džafari poole ja ütles: "Too minu 
juurde see neetud ori, kelle pärast kogu see lugu juhtus, ja kui sa ei too, satud ise tema 
asemele!" 

Ja Džafar hakkas nuttes alla linna kompima ja pidas endamisi aru: "Kaks korda on 
surm ennast mulle ilmutanud, ja mitte alati ei jää kann terveks! Selles loos ei oska 
mingit kavalat nõu leida, aga see, kes päästis mind esimesel korral, päästab mind ka 
teisel korral! Allahi nimel, kolm päeva ei tõsta ma oma jalga kodunt välja, las tõeline 
jumal laseb sündida, mida heaks arvab!" 

Ja Džafar saatis kodus mööda kolm päeva, neljandal päeval aga kutsus ta enda 
juurde kohtunikke ja tunnistajaid ning jättis nuttes 

jumalaga oma lastega; ning ennäe, tema juurde tuli kaliifi saadik ja ütles: 
"Õigeusklike valitseja on ülimas raevus ja saatis sulle järele. Ta tõotas, et enne kui 
päev õhtusse jõuab, kõigud sa võllas.” 

Kui Džafar seda kuulis, puhkes ta nutma, ning tema lapsed ja orjad ja kõik kodused 
puhkesid ka nutma ja kui Džafar oli kõikidega jumalaga jätnud, astus ta oma noorima 
tütre juurde, et temaga jumalaga jätta, sest ta armastas seda last rohkem kui teisi lapsi, 
ja ta surus tüdrukukese oma rinnale, suudles teda ja nuttis eelseisva lahusoleku pärast. 

Siis äkki tundis Džafar tütre põues midagi ümmargust. "Mis see sul põues on?" 
küsis ta tütre käest. "Armas isa," vastas tütar, "see on õun, millele on kirjutatud meie 
isanda kaliifi nimi. Selle õuna tõi meie ori Reihan, ja see õun on mul juba neli päeva. 
Ori andis selle mulle, ainult et võttis mult selle eest kaks dinaari." 

Kuuldes seda lugu orjast ja õunast, rõõmustas Džafar, pani käe tüdruku põue, võttis 
õuna väljaja tundis selle ära ning hüüdis: "Jumal, oh sa lähim abimees!" 

Siis käskis ta orja enese ette kutsuda, too ilmus ning Džafar ütles talle: "Häda sulle, 
Reihan, kuidas sattus sinu kätte see õun?” - "Allahi nimel, mu isand,” vastas ori, "kui 
juba vale päästab, siis tõde päästab kahekordselt! Seda õuna ma ei varastanud ei sinu 
lossist ega ka mitte tema majesteedi lossist, õigeusklike valitseja aiast samuti mitte. 
Viis päeva tagasi läksin ma linnas mööda mingit põiktänavat ja nägin seal väikesi 
poisse mängimas, ja ühel neist oli käes see õun. Ma napsasin selle tal käest ära ja 
andsin talle võmmu kuklasse, poiss hakkas nutma ja ütles: "Oo auväärt teener, see on 
mu ema Õun; ta on haige ja palus seda õuna minu isalt, ja isa sõitis Basrasse õunu 
tooma ja tõi kaasa kolm õuna kolme dinaari eest; ja mina näppasin ema järelt ühe ära, 

et sellega mängida." Ja poiss hakkas nutma, kuid mina ei teinud sellest väljagi, võtsin 
õuna ja tulin siia ja väike preili võttis selle mult ja maksis kaks dinaari kullas. Ongi 
kõik, mis mul rääkida on." 

Seda lugu kuuldes imestas Džafar, et kogu see segadus ja naise tapmine oli 
sündinud tema orja pärast, ja ta kurvastas, et sel orjal on temaga pistmist, aga ta oli 
rõõmus, et ise terve nahaga pääses, ja tõi kuuldavale seesugused värsid: 


"Kui hingeõnnetus sind orja läbi tabab, 
las õnnetus siis orja ohvriks rabab! 


Las õpetada orja tubli müks, 

sest orje palju on, kuid hing on üks!" 

Siis võttis ta orjal käest kinni ja viis ta kaliifi ette ning jutustas kaliifile kogu loo 
algusest lõpuni ära, ja kaliif oli ülimalt hämmastunud ja naeris nõrkemiseni.” 


XIV. LUGU KÜÜRSELJAST 


JA Šahrazad ütles: "Minu kõrvu on küündinud, oo õnnelik valitseja, et ennemuistsel 
ajal ja ammumöödunud aastasajal elanud ühes Hiinamaa linnas rätsepmeister, kes 
olnud helde käega ja armastanud meelt lahutada ja lusti lasta. Tal olnud kombeks 
mõnikord koos naisega välja luuslanki lööma minna. Ühel heal päeval läksid nad jälle 
päeva hakul kodunt välja ja pöördusid tagasi alles päeva lõpul ning õhtu hakul, teel 
aga nägid nad küürselga, kelle väljanägemine võis süngemeelse naerma ajada ja 
murest murtul mure meelest peletada. Rätsep ja ta naine tulid teda lähemalt vaatama 
ja kutsusid ta siis kaasa, et ta nendega õhtusööki jagaks; ja küürselg oli sellega nõus ja 
läks nendega kaasa. 

Ja rätsep läks turule (öö oli juba kätte jõudmas) ja ostis sealt praetud kala, leiba, 
sidruneid ja kohupiima, et veidi maiustada. Ja kodus pani ta kala küürseljale 
ninaesiseks. Ja nad hakkasid sööma ja rätsepa naine võttis suure tüki kala ja pistis 
selle küürseljale suhu ja sulges siis tolle suu oma pihuga ja ütles: "Allahi nimel, söö 
see tükk korraga, ühe hingetõmbega ära, ja ega ma sulle mälumisaega ka ei anna!" Ja 
küürselg neelasid tüki alla, aga tüki sees oli suur luu, mis jäi talle kurku kinni, ja nii 
lämbus ta ära ja heitis hinge, kuna ta elupäevad olid lõpuni loetud...” 

Ja hommik jõudis kätte ning katkestas Sahrazadi jutulõnga. 

Aga kui oli käes kahekümne viies ööaeg, ütles Šahrazad: "Minu kõrvu on 
küündinud, oo õnnelik valitseja, et rätsepa naine pistis küürseljale kalatüki suhu ja et 
see heitis otsemaid hinge, kuna ta elupäevad olid lõpuni loetud. Ja rätsepmeister 
hüüdis: "Pole väge ega võimu kellelgi peale Allahi! Sa vaesekene! Pidi sulle surm just 
meie käe läbi tulema!" 

Aga ta naine ütles: "Nüüd ei tohi aega kaotada! Kas sa siis ei tea, mis laulusõna 
ütleb: 

"Ei maksa asjata end lohutada, 
sa lase hädal ennast kohutada. 


On ahi katki, aga tuli ahjus. 
Nüüd mõtle, mis meid päästaks tulekahjust." ” 

"Ei mina tea, mis teha," ütles mees, aga naine kostis: "Tõuse püsti, võta ta sülle ja 
kata siidrätikuga kinni. Ja mina lähen ees ja sina tule mulle järele. Ja teeme seda 
nüüdsama, juba täna õhtul. Ja kui keegi pärib, siis ütle: "See on minu laps, ja see seal 
on lapse ema; me läheme tohtri juurde, et see lapse läbi vaataks." Ja kui rätsepmeister 
oli neid sõnu kuulnud, tõusis ta püsti ja võttis küürselja sülle ja ta naine halises 
ühtsoodu: "Avita, Allah, meie lapsukest! Kust kohast ta küll need rõuged külge sai?" 
Ja igaüks, kes neid nägi, ütles": "Nad lähevad haige lapsega." Ja nad läksid aina edasi 
ja pärisid ühtelugu, kus on tohtri maja, ja neile näidati ühe juudisoost tohterdaja kodu; 
ja nad koputasid värava pihta ja nende juurde tuli üks mustanahaline orjatar ja tegi 
värava lahti ja heitis neile pilgu ja nägi, et värava ees on mees, kes last süles kannab, 
ja naine on nendega kaasas. "Mis viga?" küsis orjatar, ja rätsepa naine ütles: "Meil on 
siin lapsuke, ja me tahaksime, et tohter ta läbi vaataks. Säh, võta veerand dinaari ja 
anna oma peremehele - las ta tuleb alla ja vaatab, lapsel on tõbi kallal." Ja orjatar läks 
üles, aga rätsepa naine astus üle läve ja ütles mehele: "Pane küürselg siia maha, ja 
teeme, et siit Kaome." 

Ja rätsepmeister panigi küürselja seina najale maha ja põgenes koos naisega. Orjatar 
aga läks juudi jutule ja ütles: "Värava juures on üks mees haige lapsega ja nendega 
kaasas on veel üks naisterahvas. Nad andsid minu kätte veerand dinaari sinu jaoks, et 
sa alla tuleksid ja haige läbi vaataksid ja tarviliku rohu välja kirjutaksid." Ja kui juut 
oli veerand-dinaarilist näinud, läks tal meel rõõmsaks ja ta tõusis kähku üles ja tuli 
pimedast trepist alla, ja vaevalt oli ta alla jõudnud, kui komistas küürselja surnukeha 
otsa. Ja juut hüüdis: "Oo suur jumal! Oo Mooses oma kümne käsulauaga! Oo Aaron 
ja Jeesus Nuni poeg! Paistab nii, et ma komistasin haigele otsa. Ja nüüd see kukkus 
maha ja sai surma. Kuidas ma nüüd selle surnukeha majast välja saan?" Ja ta vinnas 
küürselja turjale ja tassis ta majja sisse ja rääkis oma naisele loo ära; aga naine ütles: 
"Ja mis asja sa passid? Kui sa siin päevatõusuni kössitad, siis lähevad nii minul kui 
sinul hingekesed looja karja. Ronime parem koos selle surnuga katusele ja 

viskame ta oma moslemist naabri aeda." Aga juudi naabriks oli kokkade ülevaataja, 
sultani köögiülem, kes tassis sageli rasva koju, kus see kasside ja hiirte roaks langes. 
Ja kui köögiülem oli mõne toreda rasvasaba-lambakese koju toonud, siis hüppasid 
ümberkaudsetelt katustelt koerad alla ja tassisid selle minema, ja need penid tegid 
ülevaatajale suurt kahju, sest nad lõid hambad sisse kõigele, mis ta tõi. 

Ja ennäe, juut ja ta naine ronisidki katusele ja vedasid küürselja kaasa ja lasid selle 
katuselt alla. Nad jätsid ta naabri seina najale nõjatuma ja läksid ise minema. Aga 
vaevalt olid nad jõudnud seda teha, kui ülevaataja oma majavärava juurde jõudis, selle 
lahti tegija sisse astus, põlev küünal käes. Siseõue nurgas nägi ta tõmbl55ri all seisvat 
koguja ütles endamisi: "Allahi nimel, mul veab! Selgub, et see, kes mu toidutagavara 
kallal käib, on inimene!" Ja ülevaataja pöördus küürselja poole ja hüüdis: "Ah sina 
siis tassidki mu liha ja rasva minema, ja mina arvasin, et see on kasside ja koerte töö! 
Ma olen kõik selle tänava kassid ja koerad maha löönud ja nõnda endale patu hinge 
peale võtnud. Aga nüüd tuleb välja, et see, kes katuselt alla ronib, oled hoopis sina." 
Ja ta haaras suure vasara ja võttis hoogu ja tuli küürseljale lähemale ja virutas tollele 

vasaraga vastu rindu -ja ta nägi, et küürselg on valmis mis valmis. Ja ülevaatajal läks 
meel mustaks ja ta hüüdis: "Pole väge ega võimu kellelgi peale Allahi, kõrge ja 
suure!" Tal vajus süda saapasäärde ja ta ütles: "Olgu need rasvatükid ja rasvasabad 
Allanist neetud! Pidi see mees nüüd minu käe läbi hukka saama!" Ja siis vaatas ta 
surnukeha ja nägi, et tegemist on küürakaga. "Vähe sellest, et sa oled küürselg! Sul oli 
vaja ka veel vargaks hakata ja minu liha ja rasva riisuda!" hüüdis ülevaataja. "Oo mu 
kaitsevaim, kata mind oma headuse varjava sõbaga!" Ja ta vinnas küürselja oma 
turjale ja läks temaga hilja öösel väljaja tassis ta sinna, kus turg peale hakkab, ja pani 
ta seal ühe põiktänava nurgal oleva putka seina najale ja jättis surnu sinna maha ja 
läks ise minema. 

Ja ühtäkki ilmus üks sultani ristiusuline vahetalitaja. Ta oli juua täis ja ta oli välja 
tulnud, et saunas ära käia, kuna oma pohmeluse järgi teadis ta, et hommikupalvuse 
aeg on lähedal. Ja vahetalitaja tuikus lähemale, kuni jõudis küürselja manu. Ja ta tahtis 
juba surnu vastas kusele hakata, kui vaatas korraks ringi ja nägi, et keegi seisab seal. 
Aga sellelt kristlaselt oli õhtu hakatusel turban ära varastatud. Ja kui ta nägi küürselga 
seal seismas, siis arvas ta, et see tahab talt teisegi turbani ära tõmmata, ja ta tõmbas 
käe rusikasse ja virutas teisele hoobi vastu kaela. Ja küürselg kukkus maha ja kristlane 
kutsus appi turuvalvet ja kargas joobnud peast küürseljale otsa ja hakkas teda rusikaga 
kolkima ja siis veel kägistama. Ja korravalvur tuli kohale ja nägi, et kristlane on 
põlvili moslemi otsas 

ja kolgib toda rusikaga ja siis veel kägistab. Ja valvur päris: "Mis ta sulle tegi?" - 
"Ta tahtis mult turbanit varastada,” kostis kristlane. "Tõuse püsti ja jäta ta rahule,” 
ütles valvur, ja kristlane tõusiski, aga valvur läks küürselja juurde ja nägi, et see on 
surnud, ja hüüdis: "Allahi nimel, no on vast lugu! Kristlane on moslemi maha 
tapnud!" Seejärel võttis valvur kristlase kinni ja sidus tal käed ja jalad kokku ja viis ta 
korraülema majja, aga kristlane rääkis endamisi: "Oo Messias, oo Püha Neitsi, pidi ta 
siis minu käe läbi surma leidma! Ja kuidas võis ta ometi ühestainsast hoobist hinge 
heita!" See lugu võttis mehe kaineks ja mustad mõtted tulid talle pähe. 

Ja ristiusku vahetalitaja ja küürselg saatsid ülejäänud öö korraülema majas mööda, 
hommikul aga tuli korraülem neid vaatama ja käskis mõrtsuka üles puua ja käskis 
timukal poomine linnarahvale välja kuulutada. Ja kristlase jaoks pandi võllapuu püsti 
ja kristlane toodi kaagi alla, ja timukas tuli ja viskas kristlasele silmuse kaela ja tahtis 
teda juba üles puua, kui äkitselt tegi ülevaataja endale teed läbi rahvamurru ja nägi 
kristlast, keda taheti üles puua, ja ta lükkas rahva kahte lehte ja karjus timukale: 
"Hoopis mina olen mõrtsukas!" 

"Mispärast sa tema siis tapsid?" küsis korraülem ülevaataja käest. Ja see kostis: 
"Eile õhtul tulin ma koju ja nägin, et ta on mööda tõmbelõõri alla laskunud ja minu 
toidutagavarad sisse vehkinud, ja siis lõin ma talle vasaraga vastu rindu ja tema heitis 
hinge ja ma tassisin ta turule ja panin selle-ja-selle põiktänava nurga juures sellesse- 
ja-sellesse kohta..." Ja ta hüüdis: "Mulle on moslemi tapmisest juba küll ja ma ei taha, 
et veel kristlane minu süü läbi surma saab. Olgu see ükspäinis mina, kelle sa üles 
pood!" Ja kui korraülem oli ülevaataja sõnu kuulda saanud, käskis ta ristiusku 
vahetalitaja lahti lastaja ütles timukale: "Tõmba siis see võlla, kes üles tunnistas!" 

Ja timukas võttis kristlasel silmuse kaelast ja viskas selle ülevaatajale kaela: ta pani 
ülevaataja kaagi alla ja tahtis teda juba üles puua, kui äkitselt tegi juudisoost tohter 
endale läbi rahvamurru teed ja hakkas rahva ja timuka poole karjuma: "Pidage kinni! 
Hoopis mina üksi tapsin ta eile õhtul. Ma istusin oma kodus, kui äkki koputasid 
meesterahvas ja naisterahvas mu värava pihta ja nendega kaasas oli see haige 

küürselg. Nad andsid mu orjatarile veerand dinaari ja ta andis mulle sellest teada ja 
andis raha mulle üle, aga meesterahvas ja naisterahvas olid küüraka sisse toonud, 
trepimademele maha pannud ja ära läinud. Ja mina hakkasin trepist alla tulema, et 
haiget läbi vaadata, aga ma komistasin pimedas talle otsa ja tema kukkus trepist alla ja 
sai silmapilk surmaja meie naisega tõstsime ta üles ja vinnasime katusele (selle 
ülevaataja maja on meie 

maja kõrval) ja lasime surnukeha katuselt alla ülevaataja tõmbelõõri; ja kui 
ülevaataja koju tuli, leidis ta küürselja eest ja arvas, et see on varas, ja virutas talle 
vasaraga ja küürselg kukkus maha ja ülevaataja arvas, et tema on teise tapnud. Kas 
mulle ühe moslemi kogemata tapmisest vähe on, et ma võtaksin enda peale veel teise 
moslemi tahtliku tapmise?” 

Kui korraülem oli juudi sõnu kuulda saanud, ütles ta timukale: "Lase ülevaataja 
vabaks ja poo juut üles!" Ja timukas võttiski juudi oma hoolde ja pani talle silmuse 
kaela, kui ühtäkki tegi rätsepmeister endale läbi rahvamurru teed ja hõikas: "Pidage 
kinni! Sest mina üksi olen mõrtsukas! Ma lõin päeval väljas luuslanki ja olin õhtu eel 
koduteel, kui nägin seda purjus küürselga, kellel oli tamburiin käes ja kes laulis 
tamburiini saatel. Ja ma kutsusin ta endaga kaasaja tõin ta oma koju ja ostsin kala ja 
me istusime sööma; ja mu naine võttis kalatüki, pistis selle küürseljale suhu ja toppis 
selle talle kurku, aga luu jäi kurku kinni ja küürselg heitis otsemaid hinge. Ja meie 
naisega võtsime ta ja tõime juudi maja juurde ja orjatüdruk tuli alla ja tegi meile 
värava lahti ja mina ütlesin talle: "Ütle oma peremehele edasi, et värava juures on üks 
meesterahvas ja üks naisterahvas koos tõbisega - tulgu ta alla ja vaadaku teda!" Ja ma 
andsin talle veerand dinaari ja ta läks oma peremehe juurde, mina aga vinnasin 
küüraka trepimademele, jätsin ta sinna maha ja lasin koos naisega jalga; ja juut tuli 
trepist alla ja komistas küürselja otsaja arvas, et on teise.ära tapnud."Ja rätsepmeister 
küsis juudi käest: "Kas pole tõsi?" Ja see vastas: "Küllap on!" Ja siis pöördus rätsep 
korraülema poole ja ütles: "Lase juut lahti ja poo mind üles!" Ja kui korraülem oli 
tema sõnu kuulda saanud, siis pani ta imeks seda kõike, mis küürakaga oli juhtunud, 
ja hüüdis: "Nii tõesti, kui ma siin seisan, tuleb see lugu raamatusse kirja panna!" Ja 
siis ütles ta timukale: "Lase juut lahti ja poo rätsep üles, sest tema on üles 
tunnistanud.” Ja timukas talutas rätsepa kaagi alla ja ütles: "Mul on sellest juba villand 
- ühe tood, teise viid, üles puua aga ei saa kedagi." Ja selle peale heitis ta silmuse 
rätsepale kaela. 

Vaat kuidas olid lood nendega! Mis puutub aga küürseljasse, siis tema olnud, nagu 
räägitakse, sultani kojanarr, ja sultan polevat suutnud oma narrist päevagi lahus olla; 
ja kui nüüd küürselg enda lakku täis jõi ja terve öö ja veel järgmise päevapoolegi 
kadunud oli, siis hakkas sultan lossis viibijatelt tema kohta järele pärima, ja talle 
öeldi: "Oo valdjas, ta toodi surnuna korraülema juurde ja korraülem käskis tema 
mõrtsuka üles puua; ja kui hakati pooma, ilmus välja teine mõrtsukas ja seejärel 
kolmas ja kõik nad ütlesid: "Mina üksi olen ta tapnud", ja igaüks neist jutustas 
korraülemale, miks ta seda tegi." Ja kui sultan oli seda kuulnud, 

hõikas ta kohale väravavahi ja ütles sellele: "Mine korraülema juurde ja too sealt 
kogu see kamp minu juurde!" 

Ja väravavaht läks ja nägi, et timukas tahab rätsepa võlla tõmmata, ja ta hüüdis 
timukale: "Pea kinni!" Väravavaht andis korraülemale sultani sõnad edasi ja võttis 
korraülema endaga kaasa, niisamuti ka küürselja, keda teised pidid tassima, ja rätsepa 
ja juudi ja kristlase ja ülevaataja - ja kõik nad toodi valdja palge ette. Ja kui korraülem 
oli sultani palge ette jõudnud, suudles ta maad ja rääkis ära, mis nende kõikidega oli 

juhtunud - selle kordamisest poleks kasu. Ja kui valdjas oli seda juttu kuulnud, pani ta 
imeks ja läks vaimustusevahku täis ja käskis kogu loo kuldtindiga raamatusse 
kirjutada; ja ta küsis kohalviibijate käest: "Kas on teist keegi kuulnud midagi veel 
imeväärsemat kui selle küürselja lugu?" Ja siis astus ette kristlane ja ütles: "Oo 
valitseja, pane tähele ja kui sa lubad, siis jutustan ma sulle midagi, mis on minuga 
juhtunud ja mis on veel imepärasem ja eriskummalisem kui see küürselja lugu.” - 
"Eks räägi siis, mis sul meeles mõlgub!" ütles valdjas. 


XV. KRISTLASE JUTUSTUS 


OO valitseja üle aegade,” alustas kristlane juttu, "omal ajal tulin ma siia maale, 
kaubad kaasas, ja saatuse sõrm juhtis mind teiega kokku, aga mu sünnikodu on Kairo. 
Ma olen pärit sealsete koptide”* hulgast ja ma kasvasin seal üles ja mu isa oli 
vahetalitaja; ja kui ma jõudsin meheikka, siis suri mu isa ära ja mina sain tema asemel 
vahetalitajaks. Ja ühel heal päeval istun ma oma äris, kui näen äkki eesli seljas 
ratsutamas ühte noormeest, kellest kaunimat pole terves ilmas ja kel on seljas lausa 
kuninglikud rõivad. Ja kui noormees mind nägi, soovis ta mulle rahu ja mina tõusin 
lugupidamisest tema vastu püsti; ja tema tõi esile rätiku, mille sees oli veidi seesamit, 
ja küsis: "Kui palju maksab üks ardebb”” vaat seda?" — "Sada dirheemi," kostsin 
mina; ja noormees ütles: "Võta laadijad ja mõõtjad kaasaja tulge Võiduväravate 
juurde al-Džavali sissesõiduhoovi - sealt leiad mind eest." Ja ta jättis mu sinnapaika ja 
sõitis minema ja andis mulle rätikutäie seesamit näidiseks; ja ma käisin kokkuostjate 
read läbi ja iga ardebbi eest lubati mulle sada kakskümmend dirheemi. Ja ma võtsin 
endaga kaasa neli laadijat ja seadsin sammud noormehe juurde, kes mind juba ootas; 
ja kui ta mind nägi, siis tõusis ta ja tegi laoukse lahti ja sealt seest saimegi 
seesamiseemneid; ja kui me need üle mõõtsime, siis tuli välja, et seal oli 
viiskümmend ardebbi, viie tuhande dirheeni eest. Ja noormees ütles: "Sina saad 
vahetalituse eest kümme dirheeni ardebbi pealt; kui sa raha kätte saad, siis hoia 
sellest neli tuhat viissada dirheemi minu jaoks alles; kui ma olen kõik oma tagavarad 
maha müünud, siis sõidan siia tagasi 

ja saan sult raha kätte." Ja mina ütlesin: "Olgu nii," ja ma suudlesin tal kätt ja läksin 
ta juurest minema ja minu osaks langes sel päeval tuhat dirheemi. 

Noormees oli kuu aega ära ja tuli siis tagasi ja küsis mult: "Kus raha on?" Aga mina 
tõusin püsti ja tervitasin teda ja küsisin: "Kas sa ei tahaks meil midagi hamba alla 
panna?" Tema aga ütles ära ja lausus: "Hoia raha käepärast selleks puhuks, kui ma 
järele tulen,” ja nende sõnadega ta lahkus. Mina panin talle raha valmis ja jäin teda 
ootama; ja ta oli kuu aega ära ja mina mõtlesin nii: "See noormees on headuse 
mõõdupuu.” Aga kuu aja pärast tuli ta ratsa hobueesli seljas, endal uhke rüü üll, ja 
nägu kumas tal nagu kuu täiskuuööl; ja ta oleks otsekui saunast tulnud ja ta täiskuisel 


32Koptid - Egiptuse ristiusulised põliselanikud. 
33Ardebb - mahumõõt, umbes kaks hektoliitrit. 

näol olid õhetavad põsed, hiilgav otsaesine ja sünnimärk justkui ambrasõõr, ja just 
selle näo kohta on laulusõna öelnud: 


"Siin ühte hiilanud on päikene ja kuu — 
nad kokku laulatanud on see õnnesuu. 


Need hiilgevõlud viivad armuvalda, 
kus lustimata olla ma ei malda. 


Ei miski seda võlutätust riku, on toeks sel oid, mis esile ei tiku. 


Oh, kiitkem jumalat, kes loonud selle ime, 
mis väärib täiusliku ilu nime!" 


Ja kui mu silm oli teda märganud, läksin ma ja suudlesin tal kätt ja ma tõusin ta ees 
püsti ja kutsusin ta peale jumala õnnistust, ja ma pärisin talt: "Oo isand, kas võtad 
nüüd oma raha?" Ja noormees kostis: "Kuhu mul kiiret on? Ma lõpetan enne oma 
asjaajamise, küll ma siis võtan," ja nende sõnadega läks ta ära. Ja mina hüüdsin: 
"Jumala pärast, kui ta järgmine kord tuleb, siis kutsun ta ilmtingimata pruukostile, sest 
ma olen ju tema dirheemide eest kaubelnud ja nende pealt kõva raha teeninud." 

Aga kui aastalõpp oli kätte jõudnud, tuli ta tagasi, endal seljas veel uhkem rüü kui 
enne; ja ma hakkasin talle peale käima, et ta minu poole sisse astuks ja mu pruukosti 
maitseks. Ja noormees ütles: "Selle tingimusega, et see, mis sa minu peale kulutad, 
oleks võetud minu rahast, mis on sinu käes." Ja mina ütlesin: "Olgu nii!" ja ma panin 
ta istuma ja läksin ja lasin valmistada sobilikud söögid ja joogid ja kõik muu, ja 

ma kandsin selle talle ette ja ütlesin: "Jumala nimel!" Ja noormees tuli laua äärde ja 
sirutas välja oma vasaku käe ja hakkas sellega sööma, ja mina panin seda imeks. Aga 
kui me olime söömise lõpetanud, pesin ma tal käe puhtaks ja andsin talle räti 
kuivatamiseks, ja me istusime juttu puhuma, misjärel ma maiustused ette kandsin. Ja 
siis ma ütlesin: "Oo mu isand, leevenda mu uudishimu ja ütle, mispärast sa vasaku 
käega sõid? Võib-olla pakitseb sul teine käsi kusagilt?" Ja kui noormees oli minu sõnu 
kuulda saanud, lausus ta: 


"Oh kulla sõber, parem ära päri, 
sa peagi näed, mis taak mu südant närib. 


Miks Leilad Selma vastu oli vaja 
mul vahetada? - Tea, et häda ajas." 


Ja ta tõi oma käe käise seest esile, ja mis ma näen: sel oli laba otsast raiutud. Ja 
mina panin seda imeks, aga noormees ütles mulle: "Ära imesta midagi, sest ega sa 
ometi ei arvanud, et ma sõin vasaku käega paljast alpusest! Siiski on mu parema käe 
äraraiumisel imepärane põhjus." — "Ja mis põhjus see siis on?" pärisin ma; ja 
noormees ütles: "Tea, et ma olen pärit Bagdadist ja minu isa oli sealsest suurest soost; 
ja kui ma jõudsin meheikka, siis kuulsin ma rändurite, reisimeeste ja kaupmeeste 
suust jutte Egiptimaast ja need jutud jätsid mu hinge jälje. Ja kui mu isa ära suri, siis 
võtsin ma palju Bagdadi ja Mosuli kaupa kaasaja sõitsin kõige täiega Bagdadist välja; 
ja Allah lasi mu ettevõtmisel korda minna ja ma jõudsin õnnelikult teie linna." Ja siin 
puhkes noormees nutma ja lausus: 


106 


"On augus nägija. Kuid oh sa ime: 
ei kuku selle augu sisse pime! 


Ei ütle lollpea iialgi neid sõnu, 
mis targal suus kui väga ohtlik mõnu. 


Ots-otsaga veab kokku pühamees, 
kuid ketser vähkreb raske raha sees. 


Saad tähtsaks isandaks, kui valskust teed — 

nii seadnud jumal asjakäigud need.” 

Ja kui ta need värsid oli lõpuni lausunud, ütles ta: "Ja ma jõudsin oma kangastega 
Kairosse ja läksin Masruri sissesõiduhoovi ja harutasin oma kaubapallid lahti ja 
viskasin nad panipaika ja andsin teenrile raha, et ta meile midagi süüa tooks, ja heitsin 
ise veidikeseks magama; aga kui ma olin üles tõusnud, läksin ma Bein al-Kasreini 
tänavale jalutama, ja kui ma tagasi jõudsin, vajusin terveks ööks unehõlma. Alles 
vastu hommikut tõusin ma üles ja tegin lahti ühe kangapalli ja ütlesin endale: "Lähen 
käin õige turgusid pidi ja vaatan, kuidas seal asjalood kujunevad!" Ja ma võtsin 
mõned kangad kaasa ja andsin need ühele oma teenrile tassida ja läksin Džirdžisi 
turule, ja vahetalitajad võtsid mind vastu (nad olid minu saabumisest juba enne kuulda 
saanud) ja haarasid mult kangad ja hakkasid neid valjude hüüetega välja pakkuma; 
aga nad ei suutnud hinda isegi omahinnani tõsta, ja see tegi mulle meelehärmi. Ja 
vahetalitajate vanem ütles mulle: "Oo isand, ma tean, mis sulle kasu võiks tuua. Tee 
nii, nagu teised kaupmehed teevad, ja anna oma kangad kirjutaja, tunnismehe ja 
rahavahetaja juuresolekul mõneks kuuks võlgu. Ja sa hakkad igal neljapäeval ja 
esmaspäeval järelmaksu raha saama ja sa lõikad dirheeme pealt: iga dirheem toob 
sulle kaks sisse ja pealekauba saad sa näha Kairo linna ja Niiluse jõge.” 

Ja mina ütlesin: "Oige mõte!" ja ma võtsin vahetalitaja endaga kaasa ja hakkasin 
astuma sissesõiduhoovi poole, nemad aga võtsid sealt kangad ja viisid turule, ja ma 
müüsin kõik selle neile võlgu ja kirjutasin võlasummad üles ja andsin võlakirja 
rahavahetajale alla kirjutada ja pöördusin sissesõiduhoovi tagasi. Ja ma saatsin seal 
mööda palju päevi, tervelt kuu aega, hüvad road nina all ja veinipeeker käes - ühtvalu 
saatsin ma mehi lambaliha ja maiustuste järele; ja jõudis kätte võlgade sissenõudmise 
kuu, ja ma läksin igal neljapäeval turule ja istusin kaupmeeste putkade kõrvale, 
rahavahetaja ja kirjutaja aga käisid ringi ja tulid mulle pärastlõunal raha tooma, ja 
mina lugesin raha üle, pitseerisin rahakotid kinni, võtsin raha kaasaja läksin 
sissesõiduhoovi tagasi. Ja ühel heal päeval (see päev oli esmaspäev) käisin ma saunas 
ja tulin siis sissesõiduhoovi - läksin oma tuppa ja jõin hommikueine peale peekritäie 
veini ja magasin veidi ja sõin üles ärgates ära ühe kana ja lõhnastasin end ja läksin 
Bedr ad-din al-Bustani nime kandva kaupmehe poekesse. Ja kaupmees nägi mind ja 
ütles mulle: "Tere tulemast!" ja ta ajas minuga turu lahtitegemiseni juttu. 

Ja äkki astus meie juurde üks nõtke piha ja uhke kõnnakuga naisterahvas, kel oli 
peas õevane pearätt, mis levitas meeldivaid lõhnu; ja ta kergitas loori ja ma nägin 
tema musti silmi. Naine tervitas Bedr ad-dini ja see vastas tema tervitusele ja jäi 
temaga juttu ajama; ja kui ma 

tema häält olin kuulnud, haaras armastus mu südame oma võimusesse. See naine 
ütles Bedr ad-dinile: "Kas sul on mõni rest kullaga tikitud mustrilist kangast?" Ja 

kaupmees tõi esile ühe resti minult ostetud kanga küljest ja nad leppisid hinnas kokku 
tuhande kahesaja dirheemi peale. "Ma võtan praegu selle tüki kaasaja raha saadan ma 
sulle hiljem,” ütles naine kaupmehele, aga kaupmees polnud sellega nõus: "Ei tule 
välja, oo emand, kanga peremees istub siinsamas ja mina olen temaga seotud lepingu 
tähtajaga.” - "Häda sulle,” hüüdis naine, "ma olen ju alati su käest kangatükke kalli 
raha eest ostnud ja ma olen seekord nõus sulle rohkemgi raha saatma, kui sa oskad 
tahta.” Aga kaupmees kostis: "Seda küll, aga mina pean juba täna ära maksma." Ja siis 
võttis naine riidetüki ja viskas selle Bedr ad-dinile näkku ja hüüdis: "Teie ussisugu ei 
oska kedagi hinnata!" ja nende sõnadega tõusis ta püsti. Ja kui ta oli minekut teinud, 
tundsin ma, et ta viib mu hinge endaga kaasa. Ja minagi tõusin püsti ja pidasin ta kinni 
ja ütlesin: "Oo emand, ole armuline ja sea oma suursugused sammud minu poole!" Ja 
ta pöörasid tagasi ja naeratas ja ütles: "Oo, sinu pärast olen nõus tagasi tulema!" Ja ta 
istus minu vastu, poe kõrvale maha. 

Ja ma küsisin Bedr ad-dini käest: "Kui palju sa selle tüki eest maksid?" - "Tuhat 
ükssada dirheemi," kostis tema, ja mina ütlesin: "Sa saad ju siis veel sada dirheemi 
tulu, anna mulle paber ja ma kirjutan sulle selle hinnasumma peale võlatähe." Jä ma 
võtsin kangatüki ja kirjutasin Bedr ad-dinile oma käega võlatähe ja andsin resti 
naisele ja ütlesin talle: "Võta see ja hakka rahus astuma; ja kui sa tahad, võid raha ka 
järgmisel turupäeval ära tuua, aga kui sa soovid, siis jääb see sulle kui minu külalisele 
kingituseks.” - "Külvaku Allah sind oma õnnistusega üle ja andku ta kõik minu raha 
sinu käsutusse ja tehku ta sinust minu mees!" ütles naine (ja Allah võttis tema palvet 
kuulda). Mina aga hüüdsin: "Oo emand, sa võid selle resti endale pidada ja sa saad 
veel teise samasuguse, luba ainult mul enne su nägu näha saada!" Ja ma vaatasin tema 
nägu pilguga, mille jälil käis tuhandeid ohkeid, ja armastus tema vastu juurdus mu 
südamesse ja ma läksin päris arust ära. Aga siis lasi ta loori alla ja võttis resti ja ütles: 
"Oo isand, ära pane mind igatsema!" ja nende sõnadega ta lahkus; mina aga jäin 
pärastlõunani turule istuma ja ma olin arust ära ja armastusest hull. Siis sundis armu 
vägi mind püsti tõusma ja kaupmehe käest selle naise kohta järele pärima, ja 
kaupmees ütles: "Raha on tal küll ja küll. Ta on ühe emiiri tütar ja isa on tal ära 
surnud ja jätnud talle suure varanduse.” 

Ja mina jätsin kaupmehega jumalaga ja tulin turult ära ja läksin sisse-sõiduhoovi, ja 
seal anti mulle õhtust süüa, aga minul mõlkus meeles see 

naine ja ma ei võtnud toitu suu sissegi ja heitsin magama. Uni aga ei tahtnud tulla ja 
ma ei saanud hommikuni sõba silmale, ja siis ma tõusin ja panin selga rõivad, mida 
ma eelmisel päeval ei kandnud, ja jõin ära peekritäie veini ja sõin kerge hommikueine 
ja läksin sellesama kaupmehe poodi. Ma tervitasin teda ja istusin ta juurde, kui tuli, 
nagu ikka, see noor naisterahvas, veelgi uhkemad rõivad seljas, ja tal oli kaasas 
orjatar. Ja ta ütles mulle tere, mitte Bedr ad-dinile, ja ta lausus ilukõnelisel keelel, 
Õrnemini ja magusamini, kui ma kunagi kuulnud olin: "Saada kedagi minuga kaasa, et 
ma saaksin tuhat kakssada dirheemi selle riidetüki eest ära maksta.” - "Ah, sellega 
pole kiiret!" ütlesin ma talle, ja tema hüüdis: "Aga ilma ei pea sa ka jääma!" - ja ta 
maksis mulle raha ära; ja mina jäin istuma ja temaga juttu puhuma. Ja ma andsin talle 
märku, millest ta aru sai, et tahan teda enda omaks teha, ja ta tõusis kähku ja ehmunult 
püsti, aga mina olin oma südamega tema küljes kinni. Ja ma tulin varsti pärast teda 
turult tulema, ja äkki astus minu juurde üks neiu ja ütles: "Oo isand, tule ja räägi mu 
emandaga!" Ja mina panin neid sõnu imeks ja ütlesin: "Mind ei tunne siin keegi." Aga 
neiu hüüdis: "Oo isand, küll on sul lühike mälu! Alles sa istusid koos minu emandaga 
selle-ja-selle kaupmehe poes.” Ja ma läksin koos selle neiuga rahavahetajate turule; ja 
neiu emand nägi mind ja viipas mu enda juurde ja ütles: "Oo mu armastatu, sa oled 

mulle hinge läinud ja armastus sinu vastu hoiab mu südant kütkes, ja sellest 
silmapilgust peale, kus ma sind esimest korda nägin, pole mulle maitsnud ei uni, jook 
ega söök.” - "Minu hing on veel palju enam segi pööratud, ja mul on nii hull olla, et ei 
tasu isegi hädaldada," kostsin mina. Ja tema küsis: "Oo kallim, kas minu või sinu 
juures?" - "Mina olen siin võõras," kostsin ma, "ja mul pole sind kuhugi / panna peale 
sissesõiduhoovi. Kui su lahkus lubab, siis pigem sinu juures.” Ja tema ütles: "Olgu nii, 
kuid täna on paastupäev ja sellepärast ei tule täna sellest midagi välja, aga võib-olla 
homme pärast õhtust palvetundi. Kui sa oled ära palvetanud, istu kohe eesli selga ja 
küsi al-Habbanija linnajagu, ja kui sa juba seal oled, siis küsi, kus on Abu-Samiks 
hüütud väeülema Barakati maja - seal ma elangi. Ja ära hiljaks jää, ma ootan sind 
pikisilmi.” 

Ja minu meel sai väga rõõmsaks ja nõnda me läksime lahku; ja ma seadsin sammud 
sissesõiduhoovi, kus ma elasin, ja ma saatsin seal mööda uneta öö ja mu silmad ei 
tahtnud koiduvalgust uskudagi. Ja ma tõusin üles ja vahetasin rõivad ja võidsin oma 
juukseid ja lõhnastasin oma ihu ja võtsin endaga kaasa viiskümmend dinaari 
riidenutsaku sees ja läksin Masruri sissesõiduhoovi juurest Zuveile värava juurde, seal 
aga istusin eesli selga ja ütlesin eesliajajale: "Vii mind al-Habbanijasse!" Ja 

silmapilgu pärast olingi seal ja peagi jäi eesliajaja peatuma al-Munkari linnajakku 
viiva värava ette; ja ma ütlesin talle: "Mine majade vahele ja küsi, kus on väeülema 
maja.” Ja eesliajaja läks ja oli natuke aega ära ja ütles tagasi tulles: "Läki!" Ja mina 
ütlesin talle: "Näita mulle maja kätte, varahommikul aga tule siia tagasi ja vii mind 
ära." Nõnda ütlesin ma eesliajajale ja tema kostis vastu: "Allahi nimel!" ja ma andsin 
talle veerand dinaari kullas. 

Ja väeülema majast tulid minu juurde kaks kuuna kumavat rinnakat näitsikut ja 
ütlesid mulle: "Astu sisse, meie emand ootab sind! Tema meel on sinu pärast nii 
elevil, et ta pole öö läbi sõba silmale saanud." Ja ma läksin trepist üles seitsme uksega 
ruumi, mille aknad vaatasid aeda, kus kasvas kõikvõimalikke puuvilju ja kus voolasid 
veerohked rennid ja kus lõõritasid linnud; ja see ruum oli lubjatud kuningliku lubjaga, 
mis oli nõnda sile ja läikiv, et inimene võis seina peal oma nägu näha. Taevasinine 
lagi aga oli kuldkirjadega kirjatud. Ja nendes kuldkirjades olid imeilusad kiidusõnad 
Allahile ja need särasid otsekui taevatähed. Ruumi põrand aga oli kirju marmoriga 
sillutatud ja ruumi keskel oli bassein, mille servadel istusid puhtast kullast valatud 
linnud ja purskasid nokkadest pärlendavat ning sanirset vett; ja ruumis oli veel 
rohkesti värvilisi siidvaipu ja mugavaid istepinke. Ja kui ma olin sisse astunud, võtsin 
ma istet..." " 

Ja hommik jõudis kätte ning katkestas Sahrazadi jutulõnga. 

Aga kui oli käes kahekümne kuues ööaeg, ütles Sahrazad: "Minu kõrvu on 
küündinud, oo õnnelik valitseja, et noor kaupmees öelnud kristlasele: "Ja kui ma olin 
sisse astunud, võtsin ma istet ja ma ei jõudnud veel toibudagi, kui juba tuli mu juurde 
see naisterahvas, pärlite ja kalliskividega ääristatud pärg peas, ja kõik, mis tal seljas, 
oli väga maaliline. Ja kui ta mind nägi, naeratas ta mulle vastu ja kallistas mind ja 
SUTUS MU rinna oma rinna vastu ja suu suu vastu ja hakkas mu keelt imema, ja mina 
imesin vastu. Ja siis ta ütles: "Sina minu juures? On see tõesti tõsi?" Ja mina kostsin 
vastu: "Olen su alandlik ori!" Aga tema hõiskas: "Tere! Tere tulemast! Allahi nimel, 
sellest päevast peale, kus ma sind näha sain, pole mul uni magus olnud ega toit alla 
läinud.” - "Nõnda minulgi," kostsin ma; ja me võtsime istet ja hakkasime juttu 
puhuma ja mul oli pilk maas kinni, sest häbenesin teda vaadata. Ja varsti kanti mu ette 
laotatud linale luksuslik söömaaeg: marineeritud liha, küpsetatud kõrvits meekastmes 
ja täidisega kana ja ma võtsin seda koos temaga maitsta ja me saime kõhud täis ja 

mulle pandi ette pesukauss ja kann ja ma pesin käed ära; siis aga lõhnastasime end 
roosiveega ja muskusega ja istusime juttu puhuma ja tema tõi kuuldavale järgmised 
värsid: 

"Kui teadnuksin, et siia toob teid elupillutus, 

me silmamunadest teil saanuks sillutus. 


Veel hingeverest, põsepunast õhetanuks tee. 
Me laugeil astunuks te jalg. Kui armas olnuks see!" 


Ja ta kaebas selle üle, mida oli pidanud läbi elama. Ja mina kaebasin talle selle üle, 
mida mina olin pidanud läbi elama. Ja armastus tema vastu võttis mu oma võimusesse 
ja raha võim ei tulnud selle kõrval arvessegi. Ja me mängisime armumänge, me 
hullasime ja suudlesime, kuni jõudis kätte öö, ja siis kandsid näitsikud meile ette 
söögipoolist ja veini, ja mis ma näen! — seda kõike oleks jätkunud suure peo jaoks! 
Ja me pummeldasime südaööni ja siis heitsime voodisse ja jäime magama ja ma 
magasin temaga hommikuni, ja mul pole eluilmaski olnud säherdust ööd. Kui 
hommik kätte jõudis, tõusin ma üles ja panin talle voodi alla riidenutsaku dinaaridega, 
ja ma jätsin temaga hüvasti ja ma hakkasin astuma, aga tema puhkes nutma ja ütles: 
"Oo mu isand, millal näen ma jälle su imekaunist nägu?" Ja mina ütlesin talle: "Ma 
tulen su juurde õhtul.” Väljas aga leidsin ma eest eesliajaja, kes oli eelmisel päeval 
mind kohale toonud, ja ta ootas mind väravas ja ma istusin eesli selgaja sõitsin 
Masruri sissesõiduhoovi ja tulin eesli seljast maha ja andsin eesliajajale pool dinaari ja 
ütlesin talle: "Aja päikeseloojangu ajal eesel ette!" Ja tema kostis: "Olgu nii!" Ja ma 
sõin hommikueinet ja läksin oma kangaste eest raha sisse nõudma, siis aga tulin tagasi 
ja hankisin tema jaoks praetud tallekese ja maiuspalu, ja kutsusin pakikandja, panin 
kõik selle tema korvi, maksin kandjale ja läksin turule, kus ajasin päikeseloojanguni 
asju. 

Päikeseloojangul aga tuli minu juurde eesliajaja ja ma mässisin viiskümmend 
dinaari riidenutsakusse ja sõitsin kallima poole; ja ma nägin, et seal oli marmor 
läikima pühitud ja vask hiilgvele hõõrutud ja õlilambid õli täis valatud ja küünlad 
süüdatud ja toidud ette kantud ja vein nõrutatud. Mind nähes põimis armastatu mulle 
käed ümber kaela ja hüüdis: "Ma tundsin sinu järele nii suurt igatsust!"Ja siis lükati 
söögilaud meile ette ja me sõime, kuni saime kõhud täis, ja neiud koristasid laua ära ja 
panid meile veini ette. Ja me jõime vahetpidamata kuni südaööni, siis aga läksime 
magamistuppa ja magasime hommikuni; ja siis tõusin ma üles ja andsin talle, nagu 
kombeks, viiskümmend dinaari ja läksin minema. Ja ma nägin eesliajajat ja sõitsin 
sissesõiduhoovi ja tegin kerge uinaku, tõusin siis üles ja sõin, ja seejärel panin ma 
valmis pähkleid ja mandleid pilaffi maitsestamiseks ja praetud aaronikepikese- 
juurikat ja 

värskeid ja kuivatatud puuvilju suupisteks - ja saatsin kõik selle talle; ja siis läksin 
ma kodunt läbi, võtsin kaasa nutsaku viiekümne dinaariga ja läksin välja ja sõitsin, 
nagu ikka, eesliga ta maja ette. Ja ma läksin sisse, ja me sõime ja jõime ja magasime 
hommikuni, ja siis tõusin ma üles ja viskasin talle rahanutsaku ja ma sõitsin, nagu 
ikka, tagasi sisse-sõiduhoovi. Ja nõnda kestis see mõnda aega; aga vaat ükskord, kui 
ma olin jälle temaga maganud, ärkasin ma üles ainsa dinaari ja dirheemita. Ja ma 
ütlesin endale: "On see vast saatana vemp!" ja ma tõin kuuldavale järgmised värsid: 


"Kui rikas vaeseks jääb, siis nagu kustuks valgus: 

nii päikse kustutab sünk õhtupoolne kalgus. 


On kõigil ununenud tema ennisvõim. 
Jääb võõraks kodugi. Ta hülgab oma hõim. 


Ei käi ta turul nagu mees, vaid hiilib. 
Ta nutuhääl vaid kõrbel südant viilib. 


Kõik askeldavad saamahimu jõõras, 
on vaeseksjäänu neile võhivõõras.” 


Ja ma astusin sissesõiduhoovist väljaja läksin Bein al-Kasreini tänavale kõndima ja 
jõudsin Zuveile väravani välja. Ja ma nägin, et seal on rahvast murdu koos ja värav on 
rahvarohkusest päris umbes. Ja saatuse tahtel nägin ma seal üht sõdurit ja riivasin teda 
kogemata ja mu käsi sattus tema tasku kohale ja mu sõrmed puutusid rahakotti selles 
taskus. Ja kui ma tundsin rahakotti oma sõrmede vahel, siis võtsin ma selle sõduri 
taskust välja. Ja sõdur pani tähele, et tema tasku on kergemaks muutunud, ja ta pistis 
sinna käe, aga ei leidnud sealt enam midagi; ja ta pööras end minu poole ja tõstis oma 
nuiaja virutas sellega mulle pähe, ja mina vajusin maha. Ja rahvas ümbritses meid 
sõõrina ja sõduri hobusel haarati ohjadest ja öeldi talle: "Kes tohib teisele 
ruumikitsikuse pärast säärast obadust anda!" Aga sõdur pani neile vastu karjuma ja 
ütles: "See on üks vargaraibe!" Ja siis tulin mina meelemärkusele ja ma kuulsin, 
kuidas inimesed rääkisid: "Nii kaunis noormees, see pole küll midagi võtnud!" Mõned 
neist uskusid ja teised jälle ei uskunud mu süüd ja vaidluskirg lõi lõkkele. 

Ja rahva hulgast sikutati mind, et mind sõduri haardest vabastada; aga saatuse tahtel 
sõitis äkki väravast sisse korraülem korravalvurite saatel ja 

nad nägid sõdurit ja mind piiravat rahvahulka. Ja korraülem päris: "Mis siin lahti 
on?" Ja sõdur ütles: "Allahi nimel, see mees on varas! Mul oli taskus sinine rahakott 
kahekümne dinaariga ja tema varastas selle siin rahvasummas." — "Aga kas sul 
tunnismeest on?" küsis korraülem sõduri käest; ja sõdur kostis: "Ei!" Ja siis kutsus 
korraülem kohale valvemeeskonna pealiku ja see nabis mu kinni ja Allah jättis mu 
oma kaitsevarjust ilma. Ja korraülem ütles pealikule: "Võta ta riidest lahti!" Ja kui 
mind riidest lahti võeti, leiti mu rõivaste vahelt rahakott. Kui rahakott oli käes, võttis 
korraülem selle oma kätte ja tegi lahti ja luges raha üle ja nägi, et seal on 
kakskümmend dinaari, nagu sõdur oli öelnud. 

Ja korraülem läks viha täis ja ta kutsus valvemehed kohale ja mind lükati 
korraülema palge ette ja tema küsis: "Oo noormees, räägi mulle tõtt, kas sina 
varastasid selle rahakoti?" Ja ma lasin pea norgu ja laususin endamisi: "Kuidas saan 
ma öelda "ei", kui rahakott mu rõivaste seest leiti? Aga kui ma ütlen "jah", siis pean 
ma piina taluma." Ja ma tõstsin peaja ütlesin: "Jah, mina võtsin selle." Ja kui 
korraülem oli minu suust neid sõnu kuulda saanud, pani ta imeks ja kutsus 
tunnismehed, ja need astusidki ette ja tunnistasid minu sõnu, - ja kõik see toimus 
Zuveile värava ees. Ja korraülem andis timukale käsu ja see raius mul parema labakäe 
otsast; see vaatepilt tegi sõduril südame pehmeks ja ta astus minu eest välja ja 
korraülem jättis mu sinnapaika ja ratsutas minema. Aga rahvast oli ikka veel minu 
ümber ja mulle anti juua peekritäis veini ja sõdur andis mulle rahakoti ja ütles: "Nii 
ilus noormees nagu sina ei tohiks küll vargil käia." Ja seepeale ma laususin: 


"Nimel Allahi vannun, et varas ma pole, 

ei ole ma piilur, ei närukael kole. 


Lihtsalt saatuse konks kiskus kidaga mind, 
mured muljusid meelt, kadus jalge alt pind. 


Saatus nuhtles mind noolega, lahutas heast, 
võimupärg kukkus häbiga maha mu peast.” 


Ja sõdur jättis mind sinnapaika ja läks minema, kui ta mulle rahakoti oli andnud, ja 
ka mina läksin sealt ära ja mässisin käeköndi lapi sisse ja torkasin ta põue; ja ma 
tundsin end räbalasti ja mu näonahk oli juhtunu tõttu kollaseks tõmbunud. Ja ma 
jõudsin haigest peast selle naisterahva majani ja viskusin seal kummuli voodisse; ja 
see naine nägi, et mul on värv näost kadunud, ja päris: "Mis sulle valu teeb ja miks sa 
näost ära 

166 

oled?" — "Mul valutab pea ja mul on paha olla,” kostsin mina. Selle peale läks 
naisel meel mustaks ja ta hakkas minu pärast muretsema ja hüüdis: "Oo mu isand, ära 
põleta mu südant! Istu, aja pea püsti ja räägi mulle ära, mis sul täna siis juhtus? Hea 
hulga sõnu loen ma niikuinii su näost välja." - "Ara sunni mind rääkima," ütlesin 
mina. Ja tema puhkes nutma ja hüüdis: "Mulle paistab, et sa ei taha mind enam! Mu 
silmad näevad, et sa oled hoopis teistmoodi kui tavaliselt." Ja mina jäin vakka, aga 
tema rääkis minuga edasi, kuid mina ei vastanud talle. 

Kui öö kätte jõudis, tõi ta mulle süüa, aga mina ei võtnud toitu suu sissegi, sest ma 
kartsin, et ta paneb tähele, et ma söön vasaku käega, ja ma ütlesin: "Mul pole praegu 
isu!" — "Räägi mulle ometi, mis on sinuga täna juhtunud ja mispärast on su meel nii 
murelik ja hing haige," ütles ta. Ja mina kostsin: "Ära käi nii kangesti peale, küll ma 
varsti räägin!" Ja ta pani mulle veini ette ja ütles: "Säh võta, see peletab su mured! Joo 
see tühjaks ja räägi mulle, milles on asi." - "Kas ma tõesti pean sulle rääkima?" 
küsisin mina; ja tema kostis: "Jah!" Ja siis ütlesin mina: "Kui see tingimata peab nii 
minema, siis jooda mind enne oma käega!" Ja tema kallas karika täis ja ma jõin selle 
tühjaks ja tema kallas selle uuesti täis ja ulatas karika mulle ja mina võtsin selle talt 
vasaku käega vastu ja mu silmist purskusid pisarad. Ja ma laususin: 


"Teeb Allah vahel alla tuule 
ka targale, kes näeb ja kuuleb. 


Kel kaelas on ta viha ling, sel kõrv on kurt ja sõge hing. 


Ei aita hala ega nuuksed, 
ta aru kisub peast kui juukse. 


Vaid taeva kohus taastab olu, 
mis erksaks teeb me mõtted loiud." 


Ja kui ma olin nende värssidega lõpule jõudnud, haarasin ma uuesti karika 
vasakusse kätte ja jälle purskusid mu silmist pisarad, aga tema karjatas valjusti ja 
päris: "Miks sa nutad? See põletab mu südant! Ja mispärast oled sa karika vasakusse 
kätte võtnud?" - "Mul on parema käe peal koeranael," kostsin mina; ja tema ütles: 
"Näita siia, ma torkan ta katki!" Aga mina ütlesin: "Aeg pole veel küps! Ära tüüta 
mind! Ma ei näita sulle kätt.” 

Seejärel jõin ma karika tühjaks ja ta jootis mind senikaua, kuni ma olin juua täis ja 
jäin sinnapaika magama. Ja siis saigi ta näha, et mu käsi on ilma labata, ja ta otsis 
mind läbi, ja leidis mu põuest rahakoti kuldrahadega; ja tal läks meel nii kurvaks, 
nagu see veel kellelgi ei ole läinud, ja ta elas mu õnnetust hommikuni üle. Ja kui mul 
oli uni ära läinud, nägin ma, et ta oli mulle rammuleent keetnud ja lauale toonud -ja 
mis ma näen: leem on tehtud neljast kanast! - ja ta andis mulle juua karikatäie veini; ja 
mina sõin ja jõin ja panin rahakoti sinna, kuhu ikka, ja tahtsin juba ära minna, kui 
tema päris: "Kus sa lähed?" - "Sinna, kuhu vaja,” kostsin ma. Aga tema ütles: "Istuja 
ära mine kuhugi!" 

Ja kui ma olin istet võtnud, hüüdis ta: "Ah et armastus on viinud sind nii kaugele, et 
sa oled kõik oma raha hakkama pannud ja labakäest ilma? Ma tõotan sulle - ja olgu 
Allah ise mu tunnismeheks! -, et ma ei ütle sinust lahti! Ja sa võid peagi veenduda, et 
nende sõnadega on mul tõsi taga!" Ja ta saatis tunnismeeste järele, ja kui need olid 
kohal, ütles ta neile: "Pange kirja mu abielu selle noormehega ja tunnistage, et ma 
olen mõrsjaluna kätte saanud!" Ja nad tunnistasidki mind temaga abielurahvaks, ja 
seejärel ütles mu naine: "Olge tunnistajateks, et kõik mu rahad, mis on selles kirstus, 
ja kõik mu orjad ja orjatarid hakkavad nüüdsest peale kuuluma sellele noormehele.” 

Ja nad tunnistasid seda ja ma võtsin kinkekirja vastu ja nad lahkusid, kui nad olid 
oma tasu kätte saanud; aga pärast seda võttis ta mul käest kinni ja tõi mu varakambri 
ukse juurde ja tegi suure kirstu lahti ja ütles mulle: "Vaata, mis seal kirstus on!" Ja 
mina vaatasin, ja mis ma näen: kirst oli rätiku sisse mähitud nutsakuid täis; aga tema 
ütles: "Siin on need rahad, mis ma sinult saanud olen. Iga kord, kui sa andsid mulle 
nutsaku viiekümne dinaariga, panin ma selle kõrvale ja viskasin sellesse kirstu. Võta 
oma rahad, need on su juurde tagasi tulnud ja sa oled jälle rikas. Minu läbi on saatus 
sind paremast käest ilma jätnud, ja seda ma sulle tagasi anda ei suuda. Isegi kui ma 
urjaksin oma hinge, oleks sellest vähe; ikka ma jääksin sulle võlgu." Ja ta ütles mulle 
veel: "Võta siis oma raha." Ja mina tõstsin tema kirstu minu oma kõrvale ja panin 
tema rahad minu omadega ühte ja mu süda rõõmustas ja mure kadus mu meelest. Ja 
ma suudlesin oma naist ja ütlesin talle aitäh, aga tema ütles: "Sa oled urjanud oma käe 
armastusest minu vastu! Mitte millegagi ei saa ma seda sulle tagasi teha. Allahi nimel, 
kui ma armastusest sinu vastu tõepoolest urjaksin sulle kas või oma hinge, küllap 
oleks sellestki vähe, ja mitte kuidagi ei saa ma sulle seda tasa teha." 

Pärast seda kirjutas ta erilise asjakirjaga minu nimele kõik rõivad ja väärtasjad ja 
muud esemed, mis tal olid, ja ta saatis selle öö mööda, 

meel minu muret täis. Ja ma rääkisin talle kõik ära, mis minuga oli juhtunud, ja ma 
magasin temaga. Ja kui polnud kuud aegagi mööda läinud, hakkasid tal nõrkushood 
peal käima ja ta elas veel ainult viiskümmend päeva ja rändas siis teise ilma. Ja ma 
pidasin peied ja matsin ta maha ja korraldasin haua peal koraani lugemise ja jagasin ta 
hinge hüveks palju raha kerjustele. Ja kui ma hauakambrist koju tulin, siis nägin ma, 
et talle kuuluvad suured varandused, kinnisvarad ja maavaldused; ja tema ladude 
hulgas oli seesamiladu, mille sisust olen ma ühe osa sulle maha müünud, ja ma pole 
sind selle aja jooksul seepärast külastanud, et ma müüsin ülejäänud tagavarasid ja 
kõike, mis ladudes leidus, ja ma pole veel siiamaani kogu raha kätte saanud. Ara siis 
vaidle sellele vastu, mis ma sulle ütlen, kuna ma olen su roogasid maitsnud: ma kingin 
sulle need seesamimüügirahad, mis sinu käes on. Ja vaat mis oli selle põhjuseks, et 
mul käsi maha raiuti ja ma nüüd vasaku käega pean sööma." 

"Sul pole mingit pattu hinge peal," ütlesin ma talle. Ja tema küsis: "Kas sa ei tahaks 
koos minuga mu kodukanti sõita? Ma olen ostnud Kairo ja Aleksandria kaupu ja äkki 
oled sa nõus mind mu kaubareisil saatma?" - "Olgu," ütlesin maja pakkusin talle 
väljasõiduks kuu algust. Ja seejärel müüsin ma ära kõik, mis mul oli, ja ostsin 
teistmoodi kaupu ja sõitsin koos selle noormehega siia, teie maale. Ja noormees müüs 
siin, teie maal, oma kaubad maha ja ostis teie kaupu ja sõitis Egiptimaale tagasi. 
Minule aga langes osaks saata see öö vangimajas mööda - vaat mis juhtus minuga 
võõrsil. Kas see, oo valitseja üle aegade, pole siis imeväärsem küürselja 
juhtumustest?" - "Teid kõiki tuleb võlla puua,” ütles valdjas.” 

Ja hommik jõudis kätte ning katkestas Šahrazadi jutulõnga. 

Aga kui oli käes kahekümne seitsmes ööaeg, ütles Šahrazad: "Minu kõrvu on 
küündinud, oo õnnelik valitseja, et Hiinamaa valdjas öelnud: "Teid kõiki tuleb võlla 
puua!” Siis astus Hiinamaa valdja ette ülevaataja ja lausus: "Usu mind, ma räägin 
sulle loo sellest, mis juhtus minuga just enne seda, kui ma leidsin selle küürselja, ja 
kui see lugu on imeväärsem küürselja loost, ehk kingid siis meile elu?" - "Olgu nii,” 
kostis valdjas. Ja ülevaataja pajatas. 


XVI. ÜLEVAATAJA JUTUSTUS 


VÖTA teatavaks, et eile õhtul olin ma ühel koosistumisel, kus loeti koraani ja kus 
oli palju seadusetundjaid koos; ja kui lugijad olid oma töö teinud, kaeti laud ja 
ettekantud roogade hulgas oli suhkurdatud mandel marinaadis. Ja me astusime ligi ja 
hakkasime mandleid sööma, aga üks meie seast läks hoopis eemale ega võtnud 
mandleid suu sisse. Ja kuigi me käisime talle peale, tõrkus ta vastu, et mandleid ta 
sööma ei hakka. Aga meie ajasime ikka omaja tema hüüdis meie vastu: "Ärge rääkige 
mulle auku pähe, mulle on sellestki küllalt, mis minuga ükskord mandlisöömise tõttu 
juhtus!" Ja siis lausus ta luulekõnes: 


"Ah, ära kauem viibi siin, 
sa mine, kaasas tamburiin! 


Sa kulmuvärvist ulmusid — 
eks värvi ise kulmusid!" 


Kui ta oli lõpetanud, küsisime tema käest: "Allahi nimel, mispärast sa ometi 
mandlitest ära ütled?" Ja tema kostis: "Kui ma just ilmtingimata pean neid sööma, siis 
maitsen ma neid alles siis, kui olen käsi nelikümmend korda seebiga, nelikümmend 
korda soodaga ja nelikümmend korda leelisveega pesnud - kokku sada kakskümmend 
korda." Ja siis käskis peoperemees oma teenritel vett tuua ja kõike muud, mida 
noormees oli nõudnud, ja see pesigi käsi sel kombel, nagu äsja räägitud, ja pärast seda 
tuli ta teiste juurde, võttis istet ja sirutas käe välja, endal hirm nahas, ja puudutas 
vastikusevõbinal ühte mandlit ja hakkas seda 

ilmse vastumeelsusega näksima. Ja see pani meid kõiki kangesti imestama. Ja 
noormehel värises käsi ja ta tõi esile oma pöidla - ja mis me nägime: see oli maha 
raiutud ja noormees sõi nelja sõrmega. 

Ja meie pärisime tema käest: "Allahi nimel, mis su pöidlal viga on? Kas on Allah ta 
niisuguseks loonud või on temaga mõni õnnetus juhtunud?" Ja noormees kostis: "Oo 
vennad, oleks ainult see pöial, sama lugu on ka teise pöidla ja mõlema jala suure 
varbaga! Sähke, vaadake!" Ja ta tõi esile oma teise käe pöidla ja me nägime, et sellega 
oli sama lugu mis parema käe omaga ja ka jalgadel olid suured varbad otsast ära. Ja 
kui me olime näinud, et see nii on, panime seda veel enam imeks ja ütlesime talle: 
"Meie kannatus katkeb, kui sa nüüd kohe ei pajata, mispärast on sul pöidlad ja suured 
varbad otsast ära ja mispärast pesed sa käsi sada kakskümmend korda.” 

"Võtke teatavaks,” ütles siis noormees, "et minu isa oli kaupmees Bagdadi rikaste 
kaupmeeste killast Harun ar-Rašidi päevil. Ta armastas kirglikult veini juua ja 
lautomängu ning teisi pille kuulataja kui ta suri, ei jätnud ta endast maha vähimatki 
vara. Ja mina pidasin peied ja lasin haual koraani lugeda ja nutsin teda taga nii päeval 
kui öösel, ja seejärel tegin ma lahti tema poe ja nägin, et tast on ainult õige vähe vara 
järele jäänud, ja seegi läheb võlgade katteks. Ja ma rääkisin võlausaldajatele auku 
pähe, et nad ootaksid, ja ma tegingi neil südamed pehmeks ja ma hakkasin reedest 
reedeni äri ajama ja võlgu tasa tegema. Ja nõndaviisi läks omajagu aega mööda, kuni 
ma olin võlad viimseni ära maksnud ja mu vara kasvas päevast päeva ja ööst öösse. 
Aga ükskord, ühel heal päeval, istun ma poes ja näen äkki noort naisterahvast, kellest 
kaunimat pole mu silmad näinud, ja tal oli üll kalleid kaunistusi ja väärt ehteid ja ta 
ratsutas hobueesli seljas ja orjad olitl tal ees ja taga. Ja ta jättis oma hobueesli turu 
sissekäigu ette ja tuli turule ja eunuhh käis tal kannul ja rääkis talle: "Oo emand, käi 
turul ära, aga tee nii, et keegi aru ei saaks, et see oled sina, või muidu lööb meie vastu 
pahameele leek lõkkele." Ja see kohimees varjas teda, kui ta kaupmeeste poekesi üle 
vaatas, ja ta ei leidnud kedagi peale minu, kes oleks oma poe juba lahti teinud, ja ta 
astuski ligi, eunuhh kannul, ja istus minu leti kõrvale ja tervitas mind, ja ma pole 
kuulnud midagi kaunimat tema sõnadest ja õrnemat tema häälest. Ja siis paljastas ta 
oma näo ja ma nägin, et see kumab kui kuu, ja ta vaatas mulle otsa säärase 
silmavaatega, mis minu sees tuhandeid ohkeid esile kutsus, ja armastus tema vastu 
leidis tee mu südamesse. Ja ma puurisin oma pilgu sügavamalt ta näkku ja laususin 
luulekõnes: 

"Oo, siidloori tagune kaunitar karm! 

Las võtta mind surm! Liialt piinab mind arm! 


Kui enese kingid, siis ellu vast jään. 
Kui kätte su saan, siis mu neelab su sarm.” 


Ja kui tema oli neid sõnu kuulnud, siis kostis ta vastu: 


"Pigem lembusest kätkegu kannatus mul, 
kui et unustan sind! Olen leekarmust hull! 


Ja kui kedagi kõrvalist puutub mu pilk, 
las siis jäädavalt rõõmutuks muutub mu pilk! 


Minu südames lõputult kuuma keeb kirg. 
Kui sind kohtan ma taas, mulle rõõmu teeb kirg. 

Olen lembusest purjus, kuid joomata joom. 
Etem joobuda siis, kui ma tühjaks sind joon. 


Kui mu ihu on surnud, sind ihkab mu vaim, 
sulle pakkuda saatjaks end tihkab mu vaim. 


Kuhu lähed sa eal, ihkab kaasa mu põrm. Hauaks soovib su akna all aasa mu põrm. 


Ja kui vahel mu nimega paotad sa suud, 
sulle mulla alt vastu mul oigavad luud. 


"Mida taevalt sa tahad?" mult pärib mu patt. 
"Sind ja Allahit,” kostan, "kaht halastajat!" ” 


Ja kui ta oli nende värssidega lõpulejõudnud, küsis ta: "Oo noormees, kas sul ilusaid 
kangaid kah on?" Ja mina kostsin: "Emand, su ori on vaene, aga oota, kui teisedki 
kaupmehed oma poed lahti teevad. Siis toon ma sulle selle, mis sinule passib.” Ja 
seejärel hakkasin ma temaga juttu puhuma ja mu hääl uppus armastuse merre ja mu 
hing läks temaga armastuse teedele rändama, kuni viimaks teisedki oma poed lahti 
tegid, ja siis tõusin ma üles ja ostsin tema jaoks kõike, mis tal vaja läks, ja seda oli 
viie tuhande dirheemi eest. Ja naisterahvas andis kangad eunuhhi 

kätte ja kohimees tõstis koorma turjale ja nad läksid turult minema ja eunuhh talutas 
hobueesli naisele ette ja naine ratsutas ära ega öelnud mulle, kust ta on tulnud, mina 
aga häbenesin sellest temaga juttu teha. Ja kaupmehed tahtsid, et ma ära maksaksin, ja 
ma võtsin võlakohustuse viie tuhande dirheemi peale. 

Ja kui ma koju jõudsin, olin ma päris purjus armastusest selle naise vastu; ja mulle 
anti õhtust süüa ja ma sain jagu ainult väikesest palast, siis tuli mul meelde selle naise 
ilu ja võlu; pärast tahtsin ma magama jääda, aga kuidagi ei tulnud und. Ja säärases 
seisukorras saatsin ma mööda terve nädala ja kaupmehed muudkui nõudsid mu käest 
raha, mina aga rääkisin neile augu pähe, et nad ootaksid veel nädal aega; ja nädala 
pärast ratsutas ta ühtäkki hobueesli seljas kohale ja tal oli kaasas eunuhh ja kaks orja. 
Ja ta tervitas mind ja ütles: "Oo mu isand, me jäime kangaste eest maksmisega hiljaks. 
Kutsu rahavahetaja, ja siis võid oma raha kätte saada." Ja rahavahetaja tuli ja eunuhh 
ladus rahad letti, aga mina ei kiirustanud neid võtma, vaid puhusin naisega juttu, kuni 
turg lahti tehti. Ja siis ütles see naine: "Osta mulle sedaja teist ja kolmandat." Ja ma 
korjasin kõik talle vajamineva kaupmeeste käest kokku ja ta võttis selle kaasa ja läks 
minema, rahamaksmisest juttu tegemata; ja kui ta oli ära läinud, siis hakkasin ma 
kahetsema, sest olin võtnud tema jaoks tuhande dinaari eest kaupa. 

Ja kui ta mu silmist kadunud oli,- ütlesin ma endamisi: "Mis armastus see niisugune 
on? Ta andis mulle ainult viis tuhat dirheemi ja sai vastu kaupa tervelt tuhande dinaari 
eest!" Ja kuna ma teadsin, et mul ei jätku raha teistele kaupmeestele äramaksmiseks, 
siis ütlesin ma veel: "Kaupmehed tunnevad ju ainuüksi mind! See naine on lihtsalt 
kelm: ta pettis mind oma ilu ja võluga ära, ja nähes, kui roheline ma veel olen, 
otsustas minu kallal kurja nalja teha, ja mina ei võtnud vaevaks isegi küsida, kus ta 
elab!" Ja mul polnud nüüd enam üürikestki hingerahu ja ta oli ära enam kui kuu aega 
ja kaupmehed nõudsid oma raha taga ja võtsid mind pihtide vahele ja ma lasin juba 
oma maad müügile ja olin sisimas otsustanud endale otsa peale teha. 

Ja ükskord ma istusin ja mõlgutasin mõtteid ja ärkasin oma mõtetest alles siis, kui ta 
parajasti turuväravas hobueesli seljast maha ronis ja minu poole astuma hakkas. Ja kui 
ma teda nägin, olid mul kõik mured korraga meelest läinud, ja ma unustasin kõik 
hädad, tema aga hakkas minuga juttu puhuma ja ta jutt oli kaunis kuulataja ta ütles: 
"Kutsu siia rahavahetaja ja kaalu raha ära!" - ja ta maksis mulle oma võla kuhjaga 
kinni. Ja seejärel puhus ta mõnusasti juttu edasi ja ma pidin peaaegu surema suurest 
rõõmust ja õnnest. 

Ja ta päris mu käest: "Kas sul naist on?" Ja mina kostsin: "Ei ole, ja ma ei ole ühtegi 
naisterahvast isegi tunda saanud,” ning seepeale puhkesin ma nutma. "Mis sa nutad?" 
küsis tema; ja mina kostsin: "Ah, pole midagi!" Ja siis võtsin ma mõned dinaarid ja 
andsin need kohimehele ja palusin tal olla selles asjas vahetalitajaks. Aga kohimees 
pahvatas naerma ja ütles: "Tema on sinusse veel rohkem armunud kui sina temasse. 
Neid kangaid, mis ta sinu käest on ostnud, ei lähe tal üldsegi vaja. Ta ostis need ainult 
sellepärast, et on sinust sisse võetud. Räägi temaga, millest iganes soovid, ei hakka 
tema su sõnadele vastu vaidlema." Ja see naine nägi, kuidas ma kohimehele raha 
andsin. 

Ja kui ma tagasi tulin ja istet võtsin, ütlesin ma naisele: "Ole oma orja vastu 
armuline ja anna talle järele selles, mida ta sinu käest palub!" ja ma rääkisin talle kõik 
hinge pealt ära. Ja tema vastas mu sõnadele nõusolekuga ja ütles eunuhhile: "Kui vaja, 
siis tuled sina talle sõna tooma." Mulle aga ütles ta: "Tee nii, nagu kohimees ütleb!" 
Seejärel tõusis ta püsti ja läks ära, mina aga andsin igale kaupmehele tema rahajao 
kätte ja nemadki said kasu, minu hinge aga hakkas närima tusk, sest ma ei teadnud, 
kus ta elab; ja ma ei saanud öö läbi sõba silmale. Aga ei läinudki palju aega mööda, 
kui mu juurde tuli kohimees ja ma näitasin ta vastu lugupidamist üles ja pärisin siis ta 
käest, mis ta perenaine teeb, ja tema kostis: "Ta on haigeks jäänud.” - "Räägi mulle 
temast lähemalt," palusin ma eunuhhi, ja eunuhh ütles: "See neiu on suuremand 
Zubeida enda, kaliif Harun ar-Rašidi naise kasvandik ja kuulub tema orjataride hulka. 
Neiu on saanud oma perenaiselt loa lossist väljas käia ja nüüd on ta koguni 
suuremanda asjaajajaks tõusnud. Ja hiljuti rääkis ta suureman-dale endast ja palus 
luba sulle mehele minna, aga suuremand ütles: "Ma ei tee seda enne, kui olen seda 
noormeest näinud; kui ta on sinuvääriline, küll ma sinu siis talle ka mehele panen.” 
Nii et nüüd me tahamegi sind lossi toimetada, ja kui sa õnnelikult pärale jõuad, siis 
pannakse sind temaga paari; aga kui sa enne sisse kukud, siis raiutakse sul pea maha. 
Mis sa selle peale ütled?" — "Ma tulen sinuga kaasa," kostsin mina, "ja teen selle 
katsumise läbi." 

Ja siis ütles mulle eunuhh: "Kui õhtu kätte jõuab, siis mine mošeesse, palveta ja jää 
sinna öömajale; ma mõtlen seda mošeed, mille Zubeida on Tigrise kaldale ehitanud.” 
- "Ma lähen kohinaga ja õhinaga," kostsin mina. Ja kui õhtu oli kätte jõudnud, 
läksingi mošeesse, pidasin palvet ja jäin sinna öömajale. Aga koidu aegu ilmusid 
ühtäkki lootsikuga kaks eunuhhi ja neil olid kaasas tühjad kirstud. Nad tõid need 
kirstud mošeesse ja üks neist läks eemale, teine aga jäi sisse; ja mina piidlesin teda 
lähemalt, ja - mis ma näen: see oli ju sama kohimees, kes oli 

armuasjas mu vahetalitajaks. Ja natukese aja pärast ilmus kohale ka see neiu, 
kellega ma olin sõbrasuhted loonud; ja kui ta tuli, siis tõusin ma püsti ja kallistasin 
teda, tema aga suudles mind ja puhkes nutma. Seejärel ajasime veidi juttu, ja siis 
võttis ta mu asja käsile ja pani mind kirstu sisse kinni. Pärast seda astus ta eunuhhi 
juurde, kellel oli palju asju kaasas, ja naine hakkas neid ükshaaval võtma ja teistesse 
kirstudesse panema ja kirste üksteise järel lukku keerama, kuni kõik asjad said ära 

pandud. Ja kirstud pandi lootsikusse ja sõideti Zubeida lossi suunas. Ja mina hakkasin 
meelt mõlgutama ja ütlesin endamisi: "See kirg on mind hukatusse viinud! Ei tea, kas 
ma jõuan soovitud sihile või mitte?" 

Ja ma hakkasin kirstu sees nutma ja Allahit appi kutsuma, et ta päästaks mind hädast 
välja, aga nemad sõitsid muudkui edasi, kuni jõudsid kõigi nende kirstudega kaliifi 
magamisruumide ukse ette. Ja teiste hulgas kanti uksest sisse ka see kirst, milles olin 
mina. Ja mu kallim oli juba mitmest haaremivalve eunuhhist ja teenrist mööda saanud 
ja jõudis ühe vana eunuhhini; ja see ärkas üles ja pani neiu peale lõugama ja küsis 
tema käest: "Mis sul on nende kirstude sees?" - "Need on Zubeida asju täis," kostis 
tema. Ja eunuhh ütles: "Tee nad aga kõik üksteise järel lahti, et ma saaksin järele 
vaadata, mis seal sees on!" Aga neiu vaidles vastu: "Mis hea pärast ma nad lahti pean 
tegema?" Ja siis käratas kohimees: "Ära venita, need kirstud tuleb ilmtingimata lahti 
teha!" ja ta tõusis püsti ja käskis esimeseks lahti teha just selle kirstu, mille sees olin 
mina. Ja mind kanti kirstuga kohimehe ette, ja ma kaotasin täiesti peaja tegin suurest 
hirmust püksid märjaks ja minu kusi voolas kirstust välja; ja neiu ütles eunuhhile: "Oo 
pealik, sa oled hukka saatnud nii minu kui ka enese ja ära rikkunud asjad, mis 
maksavad kümme tuhat dinaari! Selles kirstus on mitmevärvilised rõivad ja neli 
manni34 Zemzemi* vett, ja nüüd on see vesi rõivaste peale jooksnud ja need 
hakkavad värvi andma." - "Võta siis oma kirstud ja käi minema," ütles eunuhh ja 
teenrid tõstsid mu kirstu üles ja kiirustasid edasi ja teisedki kirstud tulid minu omale 
järele. Ja sel ajal, kui teenrid edasi astusid, kostis äkitselt mu kõrvu hääl, mis hüüdis: 
"Häda, oh häda! Kaliif tuleb!" Ja kui ma olin seda kuulnud, siis tikkus mul tapmatagi 
hing seest väljaja ma laususin sõnad, mis avitavad iga ütlejat jahmatuse korral: "Pole 
väge ega võimu kellelgi peale Allahi, kõrge ja suure! Näh, kus on alles auk, mille ma 
ise olen endale kaevanud!" Ja ma kuulsin, kuidas kaliif küsis selle orjatari, minu 
kallima käest: "Häda sulle, mis sul on seal, nende kirstude sees?" Ja tema kostis: 
"Nende sees 

on mul Zubeida rõivad." Aga kaliif iides: "Tee nad minu silma all lahti!" Ja kui ma 
neid sõnu kuulsin, siis läksin ma täiesti verest väljaja mõtlesin: "Allahi nimel, see 
päev on viimne mu maises elus! Kui ma terveks jään, siis võtan ta naiseks ja jutul 
lõpp, aga kui see lugu enne ilmsiks tuleb, siis raiutakse mul pea otsast maha! Oeh!" Ja 
ma hakkasin palveid lugema: "Tunnistan, et pole teist jumalat peale Allahi ja et 
Muhamed on tema saadik..."" 

Ja hommik jõudis kätte ning katkestas Sahrazadi jutulõnga. 

Aga kui oli käes kahekümne kaheksas ööaeg, ütles Sahrazad: "Minu kõrvu on 
küündinud, oo õnnelik valitseja, et noormees hakanud palveid lugema: "Tunnistan, et 
pole jumalat peale Allahi!" - "Ja ma kuulsin," jätkanud noormees, "kuidas neiu ütles: 
"Nende kirstude sees on suur-emand Zubeida rõivad ja muud mulle usaldatud asjad, ja 
tema tahab, et neid kellegi silm ei näeks." Aga kaliif hüüdis: "Ma teen nad 
ilmtingimata lahti ja heidan nende sisule pilgu." Ja nüüd polnud mul enam vähematki 
kahtlust, et hukatusetund on tulnud, ja maailma polnud minu jaoks enam olemas. Ja 
eunuhhid tõid ühe kirstu teise järel kaliifi ette ja see vaatas rõivaid ja kõike muud, mis 
seal sees oli. Ja lõpuks oli järele jäänud vaid üksainus kirst, mille sees olin mina. Ja 
nad küünitasid juba käed, et seda lahti teha, aga neiu astus kähku kaliifi ette ja ütles: 
"Selle kirstu, mis nüüd su ees on, teeme lahti ainult Zubeida silma all. Just selles 
kirstus on tema saladus peidus.” 


34Mann - mahumõõt, võrdub umbes ühe liitriga. 
35Zemzem - püha kaev Mekkas, mille veel on usklike moslemite arvates raviomadusi. 

Ja kui kaliif oli neid sõnu kuulnud, käskis ta kirstud Zubeida tuppa viia, ja eunuhhid 
tulid ja võtsid kirstu, kus sees ma olin, ja panid mind keset tuba teiste kirstude vahele 
maha (minul oli juba sülg suus kuivanud). Ja mu kallim lasi mind kirstust välja ja 
ütles: "Sinuga ei juhtu siin midagi hullu ega hirmsat; aja aga rind ette ja rahusta oma 
südant, ja istu ning oota, kuni tuleb suuremand Zubeida - võib-olla lastakse minul su 
saatust jagada.” 

Ja ma sain veidi aega istuda, kui nägin korraga, et kümme orjatari, kõik lausa 
kuukumalised neiud, astuvad sisse ja võtavad end kahte ritta, ja nende järel astuvad 
sisse veel kakskümmend orjatari, puha rinnakad näitsikud, ja nende vahel tuleb sisse 
suuremand Zubeida, kes ei suuda kuidagi astuda, nii palju on tal rõivaid seljas ja 
kaunistusi kaelas. Ja kui ta lähemale tuli, vajusid orjatarid ta ees kahte lehte laiali, ja 
mina astusin ta juurde ja suudlesin ta ees maad. Ja tema andis mulle istumiseks 
märku. Ja mina istusin tema jalge ette maha, tema aga hakkas minu käest pärima ja 
tahtis mu päritolu teada saada. Ja mina vastasin kõigile ta küsimustele ja see tegi tal 
meele rõõmsaks ja ta hüüdis: "Just selle mehe jaoks olen ma sind kasvatanud, 
neiukene.” 

"Võta teatavaks," ütles ta mulle siis, "et see neiu on olnud meil tütre eest ja nüüd on 
saanud tast Allahi pant, mis usaldatakse sinu kätte." Ja mina suudlesin tema ees maad 
ja suuremand Zubeida andis minu ja selle neiu abieluks oma nõusoleku. Ja ta käskis 
mul elada kümme päeva nende juures, ja ma saatsingi selle aja seal mööda neiut 
nägemata, ja ainult üks ümmardajanna käis mulle lõunat ja õhtueinet toomas. Aga 
selle aja lõppemise järel pidas Zubeida kaliifiga nõu minu abiellumise asjus tema 
orjatariga ja kaliif oli nõus ja käskis meile kümme tuhat dinaari välja lugeda. Ja 
Zubeida saatis tunnismeeste ja kohtuniku järele ja need kinnitasid mu abielulepingu 
selle neiuga ja pärast valmistati maiuspalasid ja uhkeid roogi ja kanti need kõigisse 
lossiruumidesse laiali. Nõnda läks veel kümme päeva mööda, ja kahekümne päeva 
pärast käis neiu saunas ja pärast seda toodi sisse söömalaud, kus üheks käiguks oli 
suhkurdatud mandel marinaadis, millest oli veel roosivee ja muskusega üle käidud, ja 
seal olid veel pruuniks küpsetatud kanarinnad ja muud meelisegavad road. Ja mina, 
Allahi nimel, asusin aega viitmata mandlite kallale ja ma sõin neid, nii et küll sai, ja 
ma pühkisin käsi, unustasin neid aga pesta, ja ma jäin laua taha pimedani istuma; ja 
siis pandi küünlad põlema ja tulid lauljannad oma tamburiinidega ja mõrsjal kergitati 
ühtelugu loori ja talle kingiti kulda, kuni ta oli kogu lossi läbi käinud, ja pärast toodi 
ta tagasi ja võeti tal rõivad seljast, ja mina jäin temaga kahekesi voodisse ja ma 
kallistasin teda, suutmata uskuda, et ta saab mu omaks. Aga tema tundis, et minu 
sõrmedel on mandlilõhn juures, ja kui ta nina seda tajus, siis päästis ta valla valju 
kiljatuse ja igast ilmakaarest jooksid orjatarid tema juurde kokku, ja mina olin 
ehmunud ega teadnud, mis on lahti. Ja orjatarid pärisid tema käest: "Mis sul hakkas, 
õekene?" Ja tema kostis: "Koristage see arulage siit minema! Mina arvasin, et tal on 
mõistus peas!" - "Miks sa mind arulagedaks nimetad?” pärisin ma. Ja tema hüüdis: 
"Sina püstihull sõid ju mandleid ega pesnud seejärel käsi. Allahi nimel, selle tüki eest 
maksan ma sulle kätte. Kas tohib säärane nagu sina minusugust enda omaks teha!" Ja 
ta võttis oma kõrvalt punutud piitsa ja hakkas mind selja peale ja istmiku pihta 
vihtuma, kuni ma löökidesaju all meelemärkuse kaotasin; tema aga ütles orjataridele: 
"Võtke ta ja viige linnapealiku juurde: las lõigatakse tal seal see käsi otsast, mille ta 
mandli-söömise järel pesemata jättis!" Ja kui mina olin tema sõnu kuulnud, hüüdsin 
ma: "Pole väge ega võimu kellelgi peale Allahi! Või siis selle pärast, et ma 
mandlisöömise järel käsi ei pesnud, tahetakse mul käsi otsast ära lõigata!" Ja orjatarid 
tulid tema juurde ja ütlesid: "Oo õekene, jäta ta seekord veel karistusest ilma!" Aga 

tema hüüdis: "Allahi nimel, midagi pean ma ilmtingimata tal otsast lõikama!" Ja ta 
läks ära ja kadus 

kümneks päevaks, nii et ta mulle silma alla ei sattunud, ja kümne päeva pärast tuli ta 
tagasi ja ütles mulle: "Oo murjan, ma veel näitan sulle, kuidas mandleid süüakse ja 
käed mustaks jäetakse!" 

Ja ta hõikas orjatarid kohale ja nad sidusid mul käed kinni, neiu aga võttis vaheda 
habemenoa ja lõikas mul, nagu te, isand, näete, pöidlad ja suured varbad otsast, ja 
mina kaotasin meelemärkuse. Seejärel puistas ta haavadele pulbrit ja verejooks jäi 
seisma. Ja mina tegin suu lahti ja ütlesin: "Ma ei hakka enam muidu mandleid sööma, 
kui olen nelikümmend korda seebiga, nelikümmend korda soodaga ja nelikümmend 
korda leelisveega käsi pesnud." Ja tema võttis mult lubaduse, et ma tõesti nõnda teen, 
nagu olin öelnud. Ja kui teie tõite need mandlid lauale, siis langesin ma näost ära ja 
mõtlesin endamisi: "Vaat nendesamade mandlite pärast lõigati mul pöidlad ja suured 
varbad otsast!" Ja kui te mulle peale käisite, siis ütlesin ma: "Ma pean tingimata oma 
lubadust täitma." " 

"Aga mis sai sinust pärast seda?" küsisid kohalolijad. Ja noormees kostis: "Kui ma 
olin talle tõotuse andnud, vaigistas see tema meeli ja ma sain temaga magada. Ja kui 
me olime mõnda aega koos elanud, siis ütles ta mulle: "Pole just suurem asi, et me 
elame kaliifilossis, kuhu keegi peale sinu pole loata sisse saanud. Ja sinagi pääsesid 
siia sisse ainuüksi tänu Zubeida ponnistustele.” Ja ta andis mulle viiskümmend tuhat 
dinaari ja ütles: "Võta see rahaja osta meile üks lahe maja!" Ja ma läksin ja ostsingi 
laheda maja, mis oli ilus ja kus oli ruumi laialt, ja tema kolis sellesse üle kõigi oma 
väärtasjade ja kokkukogutud varaga, kangaste ja haruldustega. Nüüd kuulsitegi, 
mispärast mul pöidlad on otsast lõigatud.” 

Ja me võtsime einet ja läksime laiali, pärast seda aga juhtus küürseljaga see, mis 
juhtus, ja ongi mu lool lõpp.” 

"See jutt polnud imeväärsem sellest, mis küürseljaga juhtus; vastupidi: hoopis 
küürselja lugu on sellest loost imeväärsem, ja teid kõiki tuleb võlla puua," ütles 
valdjas. Ja siis astus ette juut, suudles valdja ees maad ja lausus: "Oo valitseja üle 
aegade, vaat mina jutustan sulle 100, mis on küürselja loost imepärasem." — "Lase 
käia," ütles Hiinamaa valitseja. Ja juut hakkas pajatama. 


XVII. JUUDITOHTRI JUTUSTUS 


MA räägin kõige imetabasemast asjast, mis juhtus minuga noorpõlves. Ma elasin 
parajasti Süüri Damaskuses ja käisin seal koolis; ja korraga tuleb mu tuppa üks ori 
Damaskuse valitseja lossist ja ütleb mulle: "Tule meie peremehe jutule!" Ja ma läksin 
väljaja läksin temaga valitseja elumajja, ja kui ma sisse astusin, siis nägin ma eeskoja 
võlvide all kadakapuust sängi, mis oli kuldribadega kaunistatud, ja selle peal lamas 
haige inimene — üks noormees lausa ennenägematus nooruseilus. Ja mina istusin 
tema peatsisse ja palvetasin tema tervekssaamise eest; ja noormees andis mulle 
silmadega märku, aga mina ütlesin talle: "Oo isand, anna mulle oma käsi, kaitsku sind 
Allah!" Ja tema võttis välja oma vasaku käe, aga mina panin seda imeks ja mõtlesin: 
"Oo Allahi imetegu! Nii ilus noormees ja nii suursugusest majast, aga kasvatust pole 
tal ollagi. Väga veider!" Ja ma katsusin tal pulssi ja ma kirjutasin talle välja tohtritähe 
ja käisin kümme päeva teda vaatamas; ja tema sai terveks ja läks sauna ja pesi end 
puhtaks ja tuli saunast koju; ja valitseja andis mulle toreda autasu ja määras mind oma 
haigemaja ülevaatajaks Damaskuses. 

Ja ma läksin koos noormehega sauna ja käskisin kogu sauna meie jaoks tühjaks teha 
ja teenrid, kes tal kaasas olid, võtsid tal rõivad seljast; ja kui noormees oli paljas, 
nägin ma, et tal on parem käsi hiljaaegu otsast raiutud - vaat milles oli tema haiguse 
põhjus. Ja kui ma olin seda näinud, siis panin ma seda imeks ja mu meel läks tema 
pärast kurvaks; aga kui ma vaatasin tema ihu, siis nägin ma seal piitsavorpe - ja 
noormees tarvitas nende vastu üht salvi. Ja see kõik erutas mu meeli ja erutust võis 
mu näost välja lugeda; ja noormees vaatas mulle otsaja sai aru, milles asi on, 

ja ütles mulle: "Oo meie aja parim tohter, ära pane seda imeks. Kui me saunast 
väljas oleme, räägin sulle oma loo ära.” 

Aga kui me olime saunast koju läinud ja roogasid maitsnud ja pisut puhanud, ütles 
noormees: "Mis oleks, kui teeksime endale rõdu peal elu mõnusaks?"Ja mina kostsin: 
"Olgu peale!"Ja siis käskis ta orjadel sängid üles tassida ja käskis neil ühe tallekese 
ära praadida ja meile puuvilja tuua; ja me kinnitasime keha ja noormees tegi seda 
vasaku käega. "Räägi siis mulle oma lugu,” ütlesin ma talle. 

"Oo meie aja parim tohter," hakkas noormees pihta, "eks kuula siis, mis mul on 
tulnud üle elada. Võta teadmiseks, et ma olen pärit Mosuli asukate hulgast ja et kui 
mu isaisa Suri, Siis jäi tast järele kümme poega, ja minu isa, 00 tohter, oli üks nende 
seast ja tema oli kõige vanem. Ja kõik nad kasvasid suureks ja võtsid naised, ja minu 
isast sündisin mina, aga ülejäänud üheksa venda ei saanud lapsi; ja mina kasvasin üles 
ja elasin oma onude keskel, ja nemad tundsid minust suurt rõõmu. Ja kui ma olin 
suureks kasvanud ja meheikka jõudnud, viibisin ma ükskord Mosuli peamošees (see 
oli reedesel paevälja minu isagi oli seal koos meiega, ja me pidasime reedest palvet) 
ja siis läks rahvas mošeest välja, minu isa ja mu onud jäid aga istuma ja nad puhusid 
juttu kõiksugu võõramaa imeasjadest ja kaugetest imepärastest linnadest. Ja nad 
nimetasid Kairo nime, ja mu onud ütlesid: "Rännumehed teavad rääkida, et kogu maa 
peal pole ilusamat linna kui Kairo oma Niiluse jõega." Ja kui ma neid sõnu olin 
kuulnud, siis hakkasin ma kohe Kairosse tahtma. "Kes pole näinud Kairot, see ei 
tunne maailma,” ütles mu isa. "Kairos on maapind puhas kuld ja Niilus on seal nagu 
imeja naisterahvad on seal nagu paradiisineiud ja kõik majad on seal paleed, ja õhk on 
seal mahe ja nii hea lõhnaga, et aaloel hakkab häbi. Ja kuidas saakski see teisiti olla, 
sest on ju Kairo terve omaette maailm ja Allahi vääriline on mees, kes ütles sedasi: 


"Kuis lahkun Kairost, nõnda võluvast? 
Kus on see linn, mis oleks kaunim tast? 


Ei kaalu Kairot üles mingid vaed, 
sest Kairo on kui paradiisiaed. 


Siin linnas, mille hurma mattume, 
koos käivad jumalik ja patune. 


Kuid palmisaludes on üllad koos 
ja parandavad ilma üllas hoos. 

Kui Allah käsib Kairost lahkuda, 
üks tõotus võiks me rinda mahtuda: 


sa ära laula Kairost tuultele, 

see laul võib tulla võõra huultele. 


Kes röövib laulust Kairo hinguse, 
toob asemele oma vinguse." 


Ja oleksite te vaid näinud tema aedu õhtusel ajal, kus nende peale vari langeb,” 
jätkas mu isa juttu, "siis te oleksite tõepoolest imet näinud ega suudaks oma 
vaimustust tagasi hoida.” 

Ja kõik nad hakkasid Kairot ja Niiluse jõge kirjeldama," rääkis noormees, "ja kui 
nad olid lõpetanud, olin ma nii paljudest Kairo voorustest kuulda saanud, et mu süda 
jäi sinna. Ja kui nad olid jutuajamise lõpetanud, siis tõusid nad üles ja läksid igaüks 
oma koju, ja kui mina sel õhtul magama heitsin, ei tahtnud uni kuidagi tulla - nõnda 
olin ma Kairost sisse võetud - ja mulle ei maitsnud enam ei söök ega jook. Ja mõne 
päeva pärast hakkasid mu onud end Egiptuse poole teele asutama, mina aga läksin isa 
juurde ja töinasin senikaua, kuni isa kogus minu jaoks kaubad kokku ja lasi mul 
onudega koos sõita. Aga isa ütles neile: "Aga ärge teda Kairosse laske; las ta müüb 
oma kaubad Damaskuses maha!" 

Siis jätsin ma isaga jumalaga ja me asusime teele ja ratsutasime Mosulist väljaja 
sõitsime senikaua, kuni jõudsime Halebisse ja saatsime seal mõned päevad mööda ja 
sõitsime siis edasi ja jõudsime Damaskusesse ja nägime, et see linn on täis kanaleid, 
puid, puuvilju ja linde ning sarnaneb viljade rohkuse poolest paradiisiaiaga. Ja me 
peatusime ühes sissesõiduhoovis ja minu onud hakkasid müüma ja kokku ostma, ja 
nad müüsid ühtlasi maha ka minu kaubad ja iga dirheem tõi mulle viis dirheemi sisse 
ja mul oli kasusaamast hea meel. Ja mu onud jätsid mind maha ja läksid edasi 
Egiptimaale, aga mina jäin Damaskusesse ja ma elasin nii kauni tegumoega majas, et 
seda on võimatu sõnul seletada, ja ma maksin maja eest kaks dinaari kuus. Ja ma 
saatsin aega söömise ja joomisega mööda, kuni olin kaasasolevad rahad ära 
kulutanud. Ja ühel heal päeval istusin ma maja värava juures, kui korraga astus ligi 
noor naisterahvas, kellel olid seljas nii uhked rõivad, et nendest toredamaid pole ma 
ihusilmaga näinud. Ja mina tegin talle silma ja tema oli lipsti mu väravast sees; ja kui 
ta oli sisse astunud, läksin ka mina sisse ja panin meie taga ukse kinni, ja tema tõmbas 
katte näo eest ja võttis endal 

suursõba ült, ja ma leidsin ta harukordselt ilusa olema, ja armastus tema vastu võttis 
mu südames võimust. Ja mina läksin ja tõin lauatäie paremaid roogasid ja puuvilju ja 
kõike muud, mida pidusöögiks vaja läheb; ja kui see oli toodud, siis me kinnitasime 
keha ja mängisime, ja pärast mängu jõime ja jäime purju, ja siis veetsin ma temaga 
kõige meeldivama öö kuni hommikuni välja. Ja ma andsin talle kümme dinaari, aga 
see võttis ta näost süngeks ja ta kortsutas kulmu ja tal läks hing täis ja ta hüüdis: 
"Ptüi! Oh teid mosullasi küll! Kas sa tõesti arvad, et mul on su raha vaja?" Ja ta võttis 
särgipõuest viisteistkümmend dinaari ja hüüdis mulle tõotussõnad näkku: "Allahi 
nimel, kui sa neid vastu ei võta, siis ei tule ma enam sinu juurde tagasi!" Ja mina 
võtsin ta käest raha vastu, aga tema ütles: "Oo kallim, oota mind kolme päeva pärast: 
päikeseloojangu ja õhtupalvetunni vahel olen ma kohal; nende dinaaride eest pane 
samasugune pruukost valmis.” 

Ja ta jättis minuga jumalaga ja ta viis mu aru endaga kaasa, aga kui kolm päeva olid 
mööda läinud, tuli ta tagasi, brokaatrüü seljas ja hinnalised ehted üll - ta oli 
rõivastatud veel uhkemini kui esimesel korral. Ja enne kui ta pärale jõudis, olin ma 
pidusöögi valmis pannud ja me kinnitasime keha ja jõime ja magasime nagu ennegi 

hommikuni väljaja tema andis mulle viisteistkümmend dinaari ja leppis minuga 
kokku, et tuleb kolme päeva pärast jälle. 

Ja ma panin talle pidusöögi valmis, ja mõne päeva pärast oli ta jälle kohal, seljas 
veel toredam rüü kui esimesel ja teisel korral, ja ta päris: "Ütle, mu isand, kas ma olen 
ka ilus?" - "Oled küll, Allahi nimel!" kostsin mina. Ja tema ütles: "Kas lubad mul tuua 
kaasa ühe neiu, kes on minust ilusam ja aastate poolest noorem, et ta saaks meiega 
mängida ja naerda ja kõigest südamest lusti lüüa? Ta vaevleb juba ammu igavuse käes 
ja ta nurus end minuga kaasa, et üheskoos ööd mööda saata." Ja kui ma olin neid sõnu 
kuulda saanud, ütlesin ma: "Tulgu peale, Allahi nimel!"Ja siis me jõime end purjuja 
magasime hommikuni ja tema võttis välja viisteistkümmend dinaari ja ütles: "Lisa 
sellele pidusöögile veel midagi neiu jaoks, kes minuga kaasa tuleb!" ja seejärel läks ta 
ära. Aga kui oli käes neljas päev, tõin ma nagu ikka pidusöögiks toitusid kokku, ja 
pärast päikeseloojangut oli ta korraga kohal ja suursõba sisse mässitud naisterahvas 
oli tal kaasas. Nad tulid sisse ja võtsid istet, ja kui ma teda nägin, ütlesin ma 
luulekõnes: 


"Mis paitab ajast enam meid — 
ei keegi näe, ei laida meid. 

Kaif, arm ja vaimustusevahk! 
Meil ähmub viimne arutahk. 


Kuu teki all on hurma väärt, 
ta hõõgusesse ihkab väät. 


Siis õitsele lööb palgeroos. 
On silmis palju raugust koos. 


Mu elutaevas puudub pilv. 
On täiuslik me armuilm.” 


Ja mina rõkatasin rõõmust ja panin küünlad põlema ja võtsin nad vastu, meel hele ja 
hing õnne täis, ja nemad heitsid ülerõivad ült ja uus neiu paljastas oma näo, ja ma 
nägin, et ta on täiskuu sarnane, ja midagi kaunimat pole ma eluilmaski näinud. Ja ma 
tõusin püsti ja panin neile ette söögi-ja joogipoolist, ja me kinnitasime keha ja 
rüüpasime peale ja mina hakkasin uut neidu oma peost söötma ja tema peekrit täis 
kallama ja temaga kokku jooma; ja esimene neiu hakkas oma sisimas armukadedust 
tundma ja hüüdis: "Allahi nimel, kas pole see neiu ilusam kui mina?" - "Allahi nimel, 
on küll!" kostsin mina. Ja tema ütles: "Ma tahan, et sa magaksid temaga.” - "Sinu sõna 
on mulle seaduseks," kostsin ma; ja tema tõusis ja tegi meile aseme üles ja mina 
heitsin neiuga ühte ja magasin hommikuni välja. Ja kui mulle siis eluvaim sisse tuli, 
tundsin ma, et olen üleni märg, ja ma arvasin algul, et see on higist, ja hakkasin neiut 
üles ajama ja raputasin teda õlgadest, aga selle peale veeres ta pea padjalt põrandale. 
Ja see viis mul aru peast ja ma hüüdsin: "Oo kõrgemeelne kaitsja, kaitse mind!" Ja kui 
ma nägin, ettal on kõri läbi lõigatud, muutus kogu ilm mu silme ees mustaks ja ma 
hakkasin taga otsima oma esimest kallimat, aga ma ei leidnud teda ja ma sain aru, et 
temap see oligi armukadeduse sunnil sellel neiul kõri läbi lõiganud. 

"Pole väge ega võimu kellelgi peale Allahi, kõrge ja suure! Mis nüüd küll teha?!" 
hüüdsin ma, ja olles veidi aega mõelnud, tõusin üles, võtsin endal rõivad seljast ja 
kaevasin toa põranda alla augu ja võtsin selle neiu koos kõigi ta hinnaliste ehetega ja 

panin ta auku ja katsin ta mulla ning marmorplaatidega kinni. Siis pesin ma end 
puhtaks, panin puhtad rõivad selga ja võtsin ülejäänud raha ja läksin uksest välja ja 
keerasin selle lukku ja läksin majaomaniku juurde ja võtsin südame rindu ja maksin 
talle terve aasta üüri ette ja ütlesin: "Ma sõidan Kairosse oma onude juurde.” 

Ja ma sõitsingi Kairosse ja sain oma onudega kokku, ja nende meel läks mind nähes 
rõõmsaks, ja selgus, et nad olid juba kõik oma kaubad maha müünud. "Mispärast sa 
siia tulid?" pärisid nad. Ja mina kostsin: "Mul hakkas ilma teieta igav." Ja ma ei 
rääkinud neile, et mul on veel veidi raha järel. Ja ma elasin nende juures terve aasta, 
imetledes Kairo ja Niiluse ilu, ja ma panin ülejäänud rahale käe külge ja raiskasin 
seda jooma ja sööma peale, kuni jõudis kätte mu onude ärasõidupäev. Ja siis lasin ma 
jalga ja peitsin end nende eest ära ja nemad otsisid mind taga, aga nad ei kuulnud 
minust kippu ega kõppu ja ütlesid siis: "Küllap sõitis ta Damaskusesse tagasi.” Ja nad 
sõitsid Kairost minema. Aga mina tulin peiduurkast väljaja elasin Kairos kolm aastat, 
kuni mul rahad läbi said. Ja igal aastal saatsin ma majaperemehele üüriraha ja nüüd, 
kolme aasta pärast, hakkas see mul rinda pitsitama (sest mul oli vaid ühe aasta 
üüriraha järele jäänud) ja siis võtsin ma kätte ja sõitsin Damaskusesse ja jäin tollesse 
majja peatuma. 

Ja peremehe meel läks mind nähes rõõmsaks; ja ma leidsin, et kõik uksed on lukus - 
just nii, nagu ma olin nad jätnud. Ja mina tegin uksed lahti ja tõin asjad välja 
tuulduma, ja selle voodi alt, milles ma olin ööd maganud neiuga, kelle kõri läbi 
lõigati, leidsin ma kalliskividega kaunistatud kuldkee. Ja ma võtsin selle pihku ja 
pühkisin selle tapetud neiu verest puhtaks ja vaatasin keed ja valasin veidi pisaraid, ja 
seejärel saatsin ma mööda kaks päeva ja kolmandal päeval käisin saunas ja vahetasin 
rõivaid. Raha polnud mul enam ollagi. Ja ühel heal päeval läksin ma turule: saatan 
sosistas mulle kõrva - et ettemääratud saatust aidata täide viia - ja sestap ma võtsin 
kee kaasa ja seadsin sammud turule ja andsin kee vahetalitaja kätte. Ja vahetalitaja 
tõusis ja pani mind mu majaperemehe kõrvale istuma ja ootas veidi, kuni turg hoo 
sisse sai, ja võttis kee ja hakkas seda maha parseldama seal, kuhu minu silm ei 
ulatunud. Ja ühtäkki sai talle selgeks, et see kallihinnaline kee maksab kaks tuhat 
dinaari. Ja siis tuli vahetalitaja tagasi ja ütles: "See kee on kassikullast, eurooplaste 
kätetöö. Ja tema eest ei pakuta üle tuhande dirheemi." Mina aga kostsin talle: "Jah, me 
lasime selle taguda ühe naisterahva jaoks, kelle üle me tahtsime irvitada. Minu naine 
sai ta päranduseks ja me tahame ta maha müüa. Mine pealegi ja võta tema eest tuhat 
dirheemi..." " 

Ja hommik jõudis kätte ning katkestas Šahrazadi jutulõnga. 

Aga kui oli käes kahekümne üheksas ööaeg, ütles Sahrazad: 

"Minu kõrvu on küündinud, 0o õnnelik valitseja, et noormees öelnud vahetalitajale: 
"Võta tema eest tuhat dirheemi.” 

184 

Ja kui vahetalitaja oli neid sõnu kuulnud, taipas ta, et keega on asi kahtlane, ja läks 
turuvanema juurde ja andis kee selle kätte, turuvanem aga läks korraülema juurde ja 
ütles: "See kee varastati mult ükskord, ja nüüd oleme üles leidnud varga, kes on end 
kaupmehe moodi riidesse pannud.” 

"Ja ma ei jõudnud veel toibudagi," ütles noormees, "kui mul olid juba korravalvurid 
ümber ja võtsid mind kinni ja viisid korraülema ette ja korraülem päris mult selle kee 
kohta aru ja mina rääkisin talle sedasama mis vahetalitajale ja korraülem pahvatas 
naerma ja hüüdis: "Sinu jutus pole sõnakestki tõtt!” 

Ja enne kui maõieti arugi sain, olin ma juba paljaks kistud ja mind peksti piitsadega 
vastu külgi ja hoobid kõrvetasid mind ja ma ütlesin: "Ma varastasin selle!" Ja ma 

mõtlesin endamisi: "Parem on öelda, et ma olen selle varastanud. Ei hakka maju ometi 
ütlema, et kee omanik tapeti minu juures ära - siis võidakse ju mindki tappa.” 

Ja nad panid kirja, et ma olen kee varastanud, ja mul raiuti käsi maha ja kõrvetati 
konti kuuma õliga, ja ma kaotasin meelemärkuse; aga siis anti mulle veini juua ja ma 
ärkasin minestusest üles ja võtsin otsast raiutud kaeja läksin koju. Ja majaperemees 
ütles mulle: "Kui sinuga on niisugune lugu juhtunud, siis tee mu maja vabaks ja otsi 
endale teine koht, sest mina ei taha enda juures vargaid pidada." Aga mina kostsin 
vastu: "Oo mu isand, kannata veel paar-kolm päeva, kuni ma endale uue koha otsin." - 
"Olgu peale,” ütles ta ja läks ära ja jättis mind sinnapaika, aga mina jäin üksi istuma ja 
pisaraid valama ja ma ütlesin endale: "Kuidas ma nüüd maharaiutud käega koduste 
ette astun! Kust nemad teavad, et ma süüdi ei ole! Kui ometi võtaks Allah mind 
ükskord ka õnnistada!" ja ma pahvatasin kibedasti nutma. 

Ja kui majaperemees oli mu juurest läinud, siis haaras mind must meelehaigus ja ma 
põdesin seda kaks päeva, kolmandal päeval aga tuli äkki, enne kui ma jõudsin midagi 
taibata, majaperemees koos korravalvuritega ja turuvanemaga, kes oli kinnitanud, et 
ma olen kee tema käest varastanud. Ja ma läksin neile vastu ja küsisin nende käest: 
"Mis on lahti?" Aga nemad ei andnud mulle armuaega, vaid sidusid mind kinni ja 
heitsid mulle ahela kaela ja ütlesid: "Kee, mis sinu käes oli, viidi Damaskuse valitseja, 
tema vesiiri ja tema kohtuniku kätte; ja need ütlesid, et just see kee kadus valitsejal 
kolm aastat tagasi koos tema tütrega.” 

Ja kui ma olin neid sõnu kuulnud, vajus mul süda saapasäärde ja ma hüüdsin: "Nüüd 
pole enam kahtlust, et ma olen kadunud hing! Allahi nimel, ma jutustan valitsejale 
ilmtingimata kogu loo ära, ja las ta siis tapab mu ära, kui tahab, või kui ei taha, las 
heidab siis armu.” 

Ja kui me jõudsime valitseja ette, siis käskis see mul püsti tõusta ja piidles mind 
hoolega silmanurgast ja küsis juuresolijate käest: "Mispärast te tal käe otsast maha 
raiusite? See on lihtsalt õnnetu inimene ja tema peal ei lasu mingit süüd. Käe 
maharaiumisega olete temale ränka ülekohut teinud." Ja nende sõnade kuuldasaamine 
kinnitas mu vaimu ja vaigistas mu hinge ja ma hüüdsin: "Oo mu isand, Allahi nimel! 
Ma pole üldse varas. Mulle esitati ränk süüdistus ja peksti mind piitsadega keset turgu 
ja kästi mul end süüdi tunnistada ja mina valetasin enda peale ja tunnistasin end 
varguses süüdi, kuigi ma olen tegelikult süütu." Ja valitseja ütles: "Ma tean, et sina 
pole süüdi", ja seejärel pani ta turuvanema vahi alla ja ütles talle: "Maksa heaga 
sellele noormehele valuraha tema käe eest, või muidu ma poon su üles ja võtan kõik 
su raha!" Ja ta kutsus vahimehed ja need võtsid turuvanema ja lohistasid ta minema, ja 
mina jäin valitseja juurde. Siis võeti mul valitseja loaga ahel kaelast ja seoti mu käed 
lahti ja valitseja vaatas mulle otsa ja ütles: "Oo mu laps, räägi mulle õigust ja jutusta, 
kuidas see kee sinu kätte sattus." Ja ta lausus luulekõnes: 


"Sa räägi kõikjal ainult sulatõtt — 
ka siis, kui see on piina kaelavõtt.” 


"Oo mu isand, ma räägin sulle tõesti tõtt,” kostsin mina ja rääkisin talle, mis oli mul 
juhtunud esimese neiuga, ja kuidas see tõi minu juurde teise neiu ja sellel siis 
armukadeduse sunnil kõri läbi lõikas. Ja ma rääkisin talle kõik viimseni ära. Ja kui 
valitseja oli seda kuulnud, vangutas ta pead ja lõi kaht kätt kokku ja pani rätiku näo 
ette ja nuttis natuke ja lausus luulekõnes: 


"Mu õnnetu pea kohal häda lööb kokku. 

Kas toibungi enne, kui surm lööb kord lokku? 


Me õnn on nii üürike, õnnetus pikk. 
Kuis surelik olla võiks õnnelik?" 


Ja pärast seda astus ta minu juurde ja ütles: "Võta teadmiseks, oo mu laps, et see 
vanem neiu on mu tütar ja et ma olen teda ümbritsenud suure hoolega, aga kui ta 
suureks kasvas, saatsin ma ta Kairosse, kus ta läks oma onupojale mehele; aga mees 
heitis hinge ja tema tuli minu juurde tagasi. Ja ta oli Kairo asukate käest igasuguseid 
jälke kombeid õppinud ja sellepärast ta veetiski neli ööd sinu juures, ja siis tõi ta sinu 

juurde ka oma noorema õe, nad mõlemad olid ühest emast sündinud ja armastasid 
teineteist. Ja eks siis, kui vanemaga juhtus see, mis juhtuma pidi, avaldas ta oma 
saladuse õele, ja see palus ennast kaasa võtta. Ja kui siis vanem üksinda koju tuli, 
pärisin ma noorema järele ja nägin, et vanem nutab nooremat taga; ja ta rääkis oma 
emale saladuskatte all kõik ära (aga mina olin sealsamas), mis oli juhtunud ja kuidas 
ta oli oma õel kõri läbi lõiganud. Ja ta nuttis ühtevalu ja ütles: "Allahi nimel, ma jään 
teda surmatunnini taga nutma!" Ja nii ka sündis. Vaata, mu laps, kuidas asjalood on! 
Ja ma tahaksin, et sa ei hakkaks vastu vaidlema sellele, mis ma sulle nüüd ütlen. Ma 
annan sulle oma kõige noorema tütre naiseks. Tema pole nende kahe lihane õde ja ta 
on veel süütu. Ja ma ei nõua sult mõrsjaluna ja määran teile sissetuleku ja sa hakkad 
mul olema poja eest. 

"Ma olen nõus," ütlesin mina. "Kes oleks võinud arvata, et see nõnda läheb!" Ja 
valitseja saatis sedamaid kohtuniku ja tunnismeeste järele ja pani kirja mu abielu ja 
tema tütar sai minu omaks, ja ta nõudis turuvanemalt minu heaks hulga raha sisse ja 
ma tõusin tema juures kõige kõrgemale aujärjele. Selsamal aastal suri mu isa ja 
valitseja saatis Mosulisse oma käskjala, kes mulle pärandusraha kätte toimetas - ja 
nüüd on mu elurada võtnud kõige meeldivama pöörde. Vaat mispärast on mul parem 
käsi maha raiutud." 

Ja mina panin seda juttu imeks," lõpetas juuditohter oma loo, "ja saatsin selle 
noormehe juures kolm päeva mööda ja tema andis mulle palju raha ja mina sõitsin ta 
juurest minema ja tulin teie linna elama, ja siin on mu käbarad hästi käinud, aga 
küürseljaga läks mul nii, nagu läks.” 

"See jutt polnud küürselja loost sugugi imeväärseni,” ütles Hiinamaa valdjas, "ja 
ilmtingimata lasen ma teid kõiki võlla puua, aga teie õnneks on jäänud veel 
rätsepmeister, selle paturaja hakataja. Hei, rätsep,” ütles ta, "kui sa räägid mulle 
midagi küürselja loost imeväärsemat, siis annan ma teile teie üleastumised andeks.” 

Ja siis astus rätsepmeister ette ja hakkas rääkima. 


tulist viha täis ja tõusis püsti ja läks välja ja tegi värava lahti. Ja ta nägi suurt 
rahvamurdu ja kaotas pea ja küsis: "Oo rahvas, mis on lahti?" Ja minu teenrid 
kisendasid talle: "Oo närukael, oo koerapoeg, oo kole kult, sa oled meie isanda ära 
tapnud!" Ja kohtunik päris: "Oo rahvas, mida see teie isand siis tegi, et ma ta ära pidin 
tapma?"..." 

Ja hommik jõudis kätte ning katkestas Šahrazadi jutulõnga. 

Aga kui oli käes kolmekümne esimene ööaeg, ütles Šahrazad: "Minu kõrvu on 
küündinud, oo õnnelik valitseja, et kohtunik päris: "Mida see teie isand siis tegi, et ma 
ta ära pidin tapma? Minu maja uksed on teie ees lahti." Ja habemeajaja ütles talle: 
"Alles sa peksid teda piitsaga, ma ise kuulsin tema valukisa." — "Aga mis asjus 
oleksin ma pidanud teda tapma? Ja kust ta tuli ja kes tõi ta minu majja ja kuhu ta tema 

pani?" päris kohtunik. Ja habemeajaja hüüdis: "Ära aja nii vastikut juttu! Mina ju tean 
seda lugu ja iga üksikasja. Sinu tütar armastab teda ja tema armastab su tütart, ja kui 
sa teada said, et ta on su majja tulnud, siis lasid sa oma teenritel ta läbi peksta. Allahi 
nimel, kas läheme kaliifi õiglase kohtu ette, või sa annad meile välja meie isanda, et ta 
saaks enne oma omaste juurde, kui mina majja sisse tulen ja ta teie küüsist päästan ja 
nõnda sinu häbi sisse saadan.” 

Ja kohtunik kostis (aga sõnad takerdusid tal suus ja tal oli rahva ees häbi): "Kui sul 
õigus on, eks tule siis sisse ja too ta välja!" 

Ja habemeajaja oli ühe hüppega majas sees, ja kui ma nägin, et ta sisse tuli, siis 
hakkasin ma otsima teed, kuidas välja pääseda ja jalga lasta, aga mul ei tulnud midagi 
paremat pähe kui ronida suurde rõivakirstu neiu magamistoas. Ja ma ronisingi sinna 
sisse ja tõmbasin kaane peale ja hoidsin hinge kinni. Aga habemeajaja tuli juba tuppa 
ja hakkas mind sedamaid taga otsima ja nuputama, kuhu ma küll võisin kaduda, ja ta 
tuiskas paremale ja vasakule ja astus siis kirstu juurde ja tõstis selle oma pea peale, ja 
mehemeel jättis mind korraga maha. Habemeajaja astus kärmel sammul ja ma sain 
aru, etta ei jäta mind, ja ma tegin kirstukaane lahti ja hüppasin maha ja murdsin oma 
jalaluu. Ja värav läks lahti ja ma nägin rahvamurdu värava ees. 

Aga mul oli käes palju kulda, mida ma olin seesuguse päeva ja säherduse 
ettevõtmise jaoks korjanud, ja ma hakkasin seda kulda rahva sekka loopima, et sellega 
rahva tähelepanu kõrvale tõmmata. Ja rahvas hakkaski kulda kokku kraapima ja oli 
sellest täiesti hõivatud. Ja nõnda sain ma risti-rästi läbi Bagdadi põiktänavate jalga 
lasta. Aga see äraneetud habemeajaja püsis mul kannul ja seletas: "Nad tahtsid mulle 
meelehärmi valmistada ja mu isandale paha teha. Au Allahile, kes mulle appi tulija 
mu isanda nende küüsist ära päästis! Sinu ettevaatamatus vaevas mind 

kogu aeg; kui Allah poleks sulle mind saatnud, siis poleks sa pääsenudki selle häda 
seest, kuhu sa olid sattunud, ja sa oleksid endale kaela tõmmanud niisuguse nuhtluse, 
millest sa poleks eluotsani pääsenud. Kui kaua pean ma veel sinu elu elama ja sind 
välja aitama? Allahi nimel, oma ettevaatamatusega tõmbasid sa mindki hukatusse, ja 
sina tahtsid veel üksinda minna! Aga ma ei hakka sind sinu rumaluse pärast nuhtlema, 
sest sa oled vaimust vaene ja kärsitu.” 

"Kas sul sellest veel vähe on, mis juhtus, - sa julged veel mulle järele joosta ja 
turuplatsil säärase jutuga lagedale tulla!" hüüdsin mina ja mu süda pidi peaaegu 
rinnast välja kargama raevust selle habemeajaja vastu. Ja ma läksin sissesõiduhoovi, 
mis oli keset turgu, ja palusin peremehe käest kaitset ja see ei lasknudki habemeajajat 
minu juurde. Ma istusin ühte tuppa ja ütlesin endale: "Ma ei saa sellest äraneetud 
habemeajajast enam kuidagi lahti ja ta hakkab mind vintsutama päeval ja öösel, mina 
aga ei suuda enam tema lõusta näha!" 

Ja ma lasin otsemaid tunnismehed kutsuda ja kirjutasin testamendi omaste kasuks ja 
jagasin nende vahel oma raha ja määrasin testamendi täideviija ja käskisin tal maja ja 
maad maha müüa ja andsin talle juhtnöörid lähemate ja kaugemate sugulaste suhtes ja 
sõitsin ise minema. Ja sellest ajast peale rändangi ma ringi, et aga selle näruse 
kosjasobitaja eest pakku pääseda. Ma jõudsin teie linna ja seadsin siin end sisse ja 
asusin elama ja teie kutsusite mind külla ja ma tulingi teie juurde ja nägin teie juures 
seda äraneetud sobitajat aukohal istumas. Kuidas võib siis teie keskel olemine mulle 
meele järgi olla, kui tema on minule säärase sigaduse teinud, mis mulle jalaluu 
maksma läks.” 

Ja pärast seda keeldus noormees istumast, ja kui me olime tema lugu kuulnud, siis 
küsisime habemeajaja käest: "Kas see on tõsi, mis see noormees sinu kohta rääkis?" 
Ja tema kostis: "Allahi nimel, ma toimisin nõnda, nagu käskisid mu teadmised, 

mõistus ja mehemeel, ja kui mind poleks olnud, siis oleks ta vist küll hukka saanud. 
Ei keegi muu kui mina päästsin ta, ja hea veel, et ainult tema jalg sai kannatada, hing 
aga jäi terveks. Kui ma oleksin tühja jutu jahvataja, siis poleks ma talle head teinud, 
nüüd aga jutustan ma teile 100, mis minuga juhtus, ja te hakkate uskuma, et ma olen 
kasina suuvärgiga ja et lobisemishimu pole mul ollagi - nagu mu kuuel vennal. 


XVIII. HABEMEAJAJA PAJATAB ISEENDAST 


MA elasin Bagdadis juba al-Mustansir billahi, al-Mustadi billahi poja”° valitsemise 
ajal ja see kaliif ise elas ka sel ajal Bagdadis. Ja ta armastas vaeseid ja viletsaid ja 
istus sageli õpetlaste ja vagade meeste seltsis. Ja ükskord läks tal hing täis kümne 
kurikaela peale ja ta käskis Bagdadi linnapealikul mehed ühel pidupäeval enda ette 
tuua (need olid teeröövlid). Ja linnapealik läks ja võttis nad kinni ja istus koos 
nendega lootsikusse, ja mina nägin seda ja mõtlesin: "Küllap on need mehed kokku 
tulnud pidu pidama ja küllap saadavad nad selles lootsikus terve päeva sööma ja 
jooma taga mööda. Ja kes muu läheb nende pidusöömast osa saama kui mitte mina 
ise!" Ja nõnda, oo auväärt seltskond, tõusin ma oma kange mehemeele ja tõsimeelse 
mõistuse ajel püsti ja ronisin lootsikusse ja ühinesin nendega ja nad sõitsid üle jõe ja 
randusid teisel kaldal. Ja tulid kohale vahimehed ja valitseja sõdurid ahelatega ja 
heitsid need röövlitele kaela, ja ka mina sain endale ahela kaela - ja eks juhtunud see 
minu mehisusest, oo auväärt seltskond, ja minu sõnaahtrusest, et ma ei teinud suudki 
lahti ega lausunud sõnagi. Ja meid veeti ahelatpidi al-Mustansir billahi, õigeusklike 
käskija ette ja see käskis kümnel mehel pea otsast raiuda. Ja timukas astus meie 
juurde ja pani meid enda ette verevaibale”” istuma ja tõmbas mõõga tupest väljaja 
hakkas üksteise järel päid maha raiuma, kuni oli kümnel mehel pea maha raiunud, ja 
mina jäin järele. Ja kaliif 

vaatas ja küsis timuka käest: "Mispärast oled sa ainult üheksal pea maha raiunud?" 
Ja timukas hüüdis: "Lunastagu mind Allah! Seda ei või olla, et ma kümne asemel 
ainult üheksa pead maha raiusin!" Aga kaliif ütles: "Minu arvates raiusid sa tõesti 
ainult üheksa pead maha ja see, kes sinu ees seisab, on kümnes." - "Vannun sinu armu 
ja helduse nimel," kostis timukas, "et neid oli kümme." Ja pead loeti üle," pajatas 
habemeajaja, "ja siis selgus, et neid on kümme. Ja kaliif vaatas mulle otsa ja küsis: 
"Mispärast sa niisugusel puhul suud lahti ei teinud? Kuidas ja mispärast sa 
surmamõistetute sekka sattusid? Sa oled suursugune vanake, aga aru on sul vähe." Ja 
kui ma olin õigeusklike käskija sõnu kuulnud, ütlesin ma talle: "Võta teadmiseks, oo 
õigeusklike käskija, et mina olen vaikija vanake ja tarkust on mul palju, ja mu 
tõsimeelsel mõistusel ja mõistlikul meelel ja mu sõnakehvusel pole äärt ega otsa, aga 
ameti poolest olen ma habemeajaja. Ja eile päeval, varasel hommikutunnil nägin ma 


36Kaliif al-Mustansir billah (valitses aastail 1226-1242) oli tegelikult al-Mustadi (valitses 1170-1180) pojapojapoeg. 
37Verevaibaks nimetati vaipa, millel pandi toime hukkamist ja mille peale voolas hu-katava veri. 

neid kümmet meest lootsiku poole sammumas ja ma astusin nende sekka ja ronisin 
koos nendega lootsikusse, kuna ma arvasin, et nad hakkavad pidu pidama, aga ei 
läinud minutitki mööda, kui tulid vahimehed ja heitsid neile ahelad kaela ja ka mina ei 
jäänud ahelast ilma. Ja omas kanges mehemeeles olin ma vait ega teinud suudki lahti, 
ja see polnud midagi muud kui sulaselge mehisus. Ja meid toodi sinu ette ja sina 
käskisid kümnel mehel pea maha raiuda, ja mina ei löönud ka timuka ees verest ära, 
ega andnud enesest teada, ja ega seegi pole muud kui suur mehisus, misläbi ma tahtsin 
nendega surmanuhtlust jagada. Aga minuga on juba kogu elu nõnda olnud, et mina 
teen inimestele head, ja nemad tasuvad mulle kõige hirmsama halvaga.” 

Ja kui kaliif oli minu sõnu kuulnud, siis sai ta aru, et ma olen väga mehine ja 
sõnakehv, ja mitte sugugi mingi lobamokk, nagu väidab see noormees, kelle ma 
võtsin koleduste käest ära päästa, ja ta pahvatas nii hullupööra naerma, et kukkus 
käpuli, ja ütles siis mulle: "Oo Tummahammas, kas sinu kuus venda on niisama 
targad, õpetatud ja sõnakehvad nagu sina?” - "Ennem olgu nad hoopis olemata, kui et 
nad minutaolised on," kostsin ma. "Sina, oo õigeusklike käskija, solvad mind. Sa ei 
tohi minu vendi minuga võrreldagi, sest oma suuvärgi tõttu ja mehemeele puudumise 
tõttu on nad kõik sandistunud: üks on kõver, teine on sõge, kolmas on nupust 
nikastunud, neljandal on kõrvad ära lõigatud ja ninasõõrmed rebestatud, viiendal on 
huuled ära lõigatud ja kuues on küürakas. Ära sa arva, oo õigeusklike käskija, et ma 
olen lobamokk, aga ma pean ju sulle kõik ära rääkima, ja mehemeelt on minus 
rohkem kui kõigis mu vendades kokku. Ja kõigi nendega on juhtunud lugu, mille läbi 
nad on sandiks jäänud, ja nüüd ma pajatan sulle kõik need lood. 


XIX. LUGU HABEMEAJAJA ESIMESEST VENNAST 


VÕTA teatavaks, 00 õigeusklike, käskija, et esimene mu vendadest (see on see 
küürakas) pidas Bagdadis rätsepaametit ja õmbles värkstoas, mis oli ühe rikka mehe 
käest üüritud. See mees ise elas värkstoa peal, värkstoa all aga oli veski. Ja ükskord 
istus mu küürakas vend värkstoas ja õmbles, ja ta tõstis korraks pead ja nägi maja 
aknal möödakäijaid vahtivat naisterahvast, kes sarnanes tõusva kuuga. Ja kui mu vend 
oli teda näinud, hakkas ta südames idanema armastus ja kogu selle päeva vahtis ta 
aina seda naisterahvast, ja kui õhtupimedus kätte jõudis, polnud tal töö põrmugi 
edenenud. Järgmise päeva hommikul tegi ta värkstoa lahti ja istus õmblustöö taha, ja 
iga nõelapiste juures vaatas ta aknast välja. Ja ta nägi jällegi seda naisterahvast, ja iga 
pilguga üha enam võttis armutunne tema üle võimust. Kolmandal päeval istus ta jälle 
oma kohale ja jäi jälle naisterahvast vahtima. Ja see naisterahvas pani nüüd ka teda 
tähele ja taipas, et mu vennast on saanud tema armu vang. Ja ta vaatas mu vennale 

naerul näoga otsa ja ka vend vaatas talle naerul näoga otsa, siis aga kadus ta venna 
silmist ja saatis venna juurde oma orjatari ja andis sellele kaasa kompsu punast 
siidriiet. Ja orjatar tuli venna juurde ja ütles: "Minu emand käsib sulle terviseid edasi 
anda ja öelda: "Lõika meile oma armulise käega sellest riidest üks särk välja, ja olgu 
see ilusasti õmmeldud!"" Ja vend kostis: "Tema sõna on mulle seadus." Ja ta asus 
kohe sellele naisele rõivatükki välja lõikama ja õmbles särgi juba samal päeval 
valmis. Järgmisel päeval oli aga orjatar varakult platsis ja ütles: "Minu emand tervitab 
sind ja küsib, kuidas sa eelmise öö mööda saatsid. Temale ei tulnud sõba silmale, sest 
ta süda oli sinu küljes kinni." Ja seejärel pani orjatar venna ette tüki kollast atlassi ja 
ütles: "Mu emand laseb öelda, et sa teeksid sellest kangatükist kaks paari puhvpükse 
ja et sa õmbleksid nad juba täna valmis." Ja mu vend 

kostis: "Tema sõna on mulle seadus. Anna talle minu poolt edasi palju terviseid ja 
ütle talle: "Sinu ori võtab alandlikult su käsu täita, käsuta teda oma suva järgi!"" 

Ja ta asus kohe suure hoolega puhvpükse välja lõikama ja õmblema, ja mõne aja 
pärast näitas see naisterahvas end temale aknast ja tervitas teda sellega, et pani kord 
silma kinni, kord jälle vaatas talle naerul näoga otsaja mu vend mõtles, et see naine 
langeb talle õige pea sülle. Aga siis kadus naine tal silmist ja orjatar oli kohe platsis ja 
vend andis talle mõlemad paarid puhvpükse üle ja orjatar võttis need vastu ja tegi 
minekut, ja kui öö oli kätte jõudnud, siis heitis mu vend sängi ja saatis öö kuni 
hommikuvalgeni väherdes mööda. Aga hommikul tõusis ta üles ja istus oma kohale, 
ja orjatar tuli ta juurde ja ütles: "Mu isand kutsub teid." Ja kui mu vend oli seda 
kuulnud, läks ta hirmu täis, orjatar aga märkas tema kohkumist ja ütles: "Sinuga ei 
juhtu midagi halba, vaid aiva head! See on mu emanda mõte sind minu isandaga 
tuttavaks teha." Ja mu vennal läks meel rõõmsaks ja ta läks orjatariga kaasa ja jõudis 
isanda juurde, kes oli orjatari emanda mees, ja suudles tema ees maad ja mees vastas 
rätsepa tervitusele ja andis talle hulga kangaid ja ütles: "Õmble nendest mulle särgid!" 
Ja mu vend kostis: "Su sõna on mulle seadus!" ja asus kohe tööle ja lõikas õhtuks 
kakskümmend särki välja, ja terve päeva ei saanud ta ivagi hamba alla. Ja see 
peremees küsis talt: "Kui palju see töö maksma läheb?" Ja tema vastas: 
"Kakskümmend dirheemi." Ja siis ütles selle naise mees orjatarile: "Anna talle 
kakskümmend dirheemi!" Ja mu vend ei öelnud midagi. Aga see naine andis talle 
märku, mis tähendas: ära võta tema käest midagi! Ja mu vend hüüdis: "Allahi nimel, 
ma ei võta su käest midagi!" ja ta võttis töö kaasaja läks ära. Aga mu vennal oli iga 
felss”? kirjas ja ta saatis mööda kolm päeva peaaegu söömata ja joomata, kuna püüdis 
kõigest hingest särgid ruttu valmis teha. Ja siis tuli orjatar ja küsis: "Kui kaugel su 
järg on?" Ja vend kostis: "Särgid on valmis!" ja ta võttis rõivatükid ja viis need kohale 
ja andis tehtu selle naise mehele üle ja läks kohe oma teed. Aga see naine oh mu 
venna armumisest oma mehele rääkinud (mu vend ei võinud seda aimatagi) ja nad 
olid üheskoos otsustanud mu venda ära kasutada ja lasta tal ilma rahata tööd teha ja 
irvitada tema üle. Ja vaevalt oli hommik kätte jõudnud, kui vend tuli oma värkstuppa 
ja orjatar ilmus sinna ja ütles: "Tule mu isanda jutule!" Ja vend läks orjatariga kaasaja 
kui ta oli selle naise mehe ette jõudnud, ütles see: "Ma tahan, et sa teeksid mulle viis 
ülekuube!" Ja mu vend lõikas need välja ja võttis töö kaasa ja läks ära. Siis õmbles 

ta need ülekuued valmis ja tõi need selle naise mehe kätte ja see kiitis töö heaks ja 
käskis talle anda kukrutäie dirheeme, ja mu vend sirutas juba käe, aga naine andis 


38Felss - vaskne peenraha. 

oma mehe selja tagant märku: "Ära võta mitte midagi!" Ja mu vend ütles sellele 
mehele: "Ära kiirusta, isand, küll sa jõuad veel maksta!" ja läks oma teed, ja ta tundis 
end oma alanduses otsekui eesli olevat, sest tema vastu olid ühte heitnud viis 
vaenujõudu: armastus, laostumine, nälg, paljasjalgsus ja väsimus, ja temal ei jäänud 
muud üle kui välja kannatada. Ja kui mu vend oli nende jaoks hulga tööd teinud, siis 
panid nad kavala nõuga ta oma orjatariga paari, aga sel ööl, kui ta tahtis orjatariga 
ühte heita, öeldi talle: "Mine täna öösel veskisse magama, ja sul läheb hästi!" 

Mu vend arvas, et talle räägiti tõtt, ja läkski üksinda ööseks veskisse, selle naise 
mees aga läks ja ässitas möldri tema vastu üles, et see paneks mu venna veskikivi 
ringi ajama. 

Ja mölder tuli südaöösel mu venna juurde ja hakkas temale rääkima: "No on alles 
looder see härg, ei taha teine enam öösiti veskikivi ringi ajada, aga nisu on meil ju 
küll ja küll!" Ja ta läks alla veskisse ja kallas kolu nisuteri täis ja läks, silmus käes, mu 
venna manu ja viskas talle köie kaela ja käratas: "Las käia, aja kivi ringi! Muud sa 
mul ei oskagi kui süüa, roojata ja vett lasta!" ja ta võttis piitsa kätte ja kukkus mu 
venda nüpeldama, ja vend nuttis ja karjus, aga keegi ei tulnud talle appi, ja nõnda 
jahvatas ta nisu peaaegu hommikuni. 

Ja siis tuli majaperemees, nägi, et mu vend on veskikivi külge seotud ja läks ära, aga 
varahommikul tuli tema juurde orjatar ja ütles: "Mu süda on raske selle pärast, mis 
sinuga juhtus; aga küll me emandaga võtame sinu eest hoolt kanda." Ja mu vennale ei 
tulnud sõnagi suhu, et vastu kosta, sest ta oli keeletuks pekstud ja surmväsinud. 

Pärast seda läks mu vend koju, ja korraga tuli tema juurde seesama kirjutaja, kes oli 
tema abielu kirja pannud, ja tervitas tedaja ütles: "Andku Allah sulle pikka iga! Kas 
pole tore, kui hellitused ja kallistused ja muud naudingud naeratavad sulle ühtvalu 
õhtust hommikuni?!" - "Pööraku Allah selg sinusuguse ilkuja poole!" hüüdis mu 
vend. "Oo sina igavene sarvekandja, ma vannun Allahi nimel, et mulle ei saanud 
osaks muud kui härja kombel hommikuni nisu jahvatada." 

"Räägi mulle oma lugu ära," ütles kirjutaja, ja mu vend rääkis ära, mis temaga oli 
juhtunud, ja kirjutaja ütles: "Teie tähtkujud ei sobi teineteisega kokku, nii et kui tahad, 
võin ma su abielulepingu ära muuta.” - "Kas sul muud kavalust enam pole!" kostis mu 
vend ja jättis kirjutaja sinnapaika ja läks oma värkstuppa ja jäi ootama, kas ei tule 
keegi talle tööd tooma, mis peatoidust annaks. Ja äkki tuli tema juurde orjatar ja 

ütles: "Tule mu emanda jutule!" - "Hakka aga heaga astuma, oo tühjade lubaduste 
tütar, ei ole minul su emandaga pistmist!" ütles mu vend, ja orjatar läks ja kandis 
venna sõnad oma emandale ette. Ja mu vennas ei jõudnud veel toibudagi, kui emand 
juba aknast välja vaatas ja hüüdis, nutuvõru suul: "Mispärast, mu kallim, ei taha sa 
minuga enam tegemist teha?” 

Aga mu vend ei vastanud talle, ja naine hakkas vennale vanduma, et kõik, mis 
vennaga oli veskis juhtunud, oli toimunud tema tahtmise vastu ja et tema pole selles 
süüdi, ja kui mu vend nägi jälle tema ilu ja võlu ja kuulis tema magusaid sõnu, siis 
lahtus viha ta südamest ja ta võttis vabandusi kuulda ja oli rõõmus, et näeb naist. Ja ta 
ütles isegi tere ja puhus naisega juttu ja õmbles siis mõnda aega, siis aga tuli tema 
juurde orjatar ja ütles: "Mu emand tervitab sind ja laseb edasi öelda, et tema mees 
läheb täna ööseks oma sõprade juurde ja et sa saad öö läbi kuni hommikuni magusasti 
minu emandaga magada.” Aga selle naise mees oli öelnud oma naisele nõnda: "Mis 
teha, et teda sinust eemale peletada?" Ja naine oli kostnud: "Küll ma midagi välja 
mõtlen, et teda häbistada ja kogu linnas kuulsaks teha." (Minu vend ei teadnud naiste 
riugastest mitte kui midagi). 

Ja kui õhtu kätte jõudis, tuli mu venna juurde orjatar ja võttis ta kaasa, ja see naine 
hüüdis, kui mu venda nägi: "Allahi nimel, mu isand, kuidas küll olen ma sind 
igatsenud!" — "Allahi päralt, kõigepealt suudle mind!" ütles mu vend. Ja vaevalt oli 
ta need sõnad suust saanud, kui kõrvaltoast tuli selle naise mees ja röögatas mu venna 
peale: "Allahi nimel, enne sa mu käest ei pääse kui korraülema juures!" Ja mu vend 
hakkas teda paluma, aga tema ei kuulanud, vaid viis venna korraülema ette, kes käskis 
vennale piitsa anda ja siis teda kaameli seljas läbi linna vedada. Ja rahvas karjus ta 
peale: "Paras talle, haaremipilastajale!" Ja ta aeti linnast välja, ja kui ta end linna 
tagant leidis, ei teadnud ta, kuhu sammud seada, ja mul hakkas tema pärast hirm ja ma 
läksin talle järele ja tõotasin teda ülal pidada ja tõin ta linna tagasi ja olen tal 
siiamaani lubanud enda juures elada. 

Ja minu jutt ajas kaliifile naeru peale ja ta ütles: "Tubli, oo Tummahammas, mu 
sõnakehv sõber!" ja käskis mulle autasu anda, et ma võiksin rahus minna. Aga mina 
hüüdsin: "Ma ei võta su käest enne midagi vastu, kui pole sulle ära rääkinud, mis 
juhtus mu ülejäänud vendadega, kuigi suurt jutumeest must ju pole.” 


XX. LUGU HABEMEAJAJA TEISEST VENNAST 


VÕTA teatavaks, oo õigeusklike käskija, et mu teise venna Kisakõri hüüdnimeks on 
Nupust Nikastunud. Ühel päeval pidi ta minema oma asju ajama, aga sattus kokku 
ühe vanamooriga, kes ütles talle: "Mees-mees, pea kinni! Mul on sulle üks ettepanek, 
ja kui see sulle meeldib, siis võta kätte ja tee, mida ma ütlen, enne aga küsi nõu 
Allahilt." Ja mu vend jäi seisma ja vanamoor ütles talle: "Ma räägin sulle midagi ja 
näitan kätte tee, aga vaata, et sa liiga palju ei lobise!" -"Lase aga tulla," kostis mu 
vend. Ja vanamoor küsis: "Kuidas meeldiks sulle ilus maja koos lõhnarikka lilleaiaga, 
milles voolab vesi ja kus on palju puuvilju ja veini ja kauninäoline olevus, keda sa 
saad kallistada õhtust hommikuni? Kui sa käid mu näpunäidete järgi, siis on need 
hüved sul käes.” 

Kui mu vend oli neid sõnu kuulnud, päris ta: "Oo emand, miks pakud sa seda just 
mulle, ja mitte mõnele teisele? Mille poolest ma sulle meelt mööda olen?" Aga 
vanamoor kostis mu vennale: "Maju ütlesin sulle, et ära sa lobisema hakka! Ole vait ja 
tule kaasa!" Ja seejärel pööras ta otsa ringi, ja minu vend läks talle järele ja himustas 
neid asju, mida vanamoor oli välja pakkunud. Ja nad jõudsid ühte ruumikasse majja, 
kus oli palju teenreid, ja vanamoor läks koos mu vennaga trepist üles ja mu vend nägi, 
et see maja on imekaunis palee. 

Ja kui maja asukad teda nägid, küsisid nad: "Kes sind siia tõi?" Aga vanamoor ütles: 
"Jätke ta rahule, olge kuss ja ärge käige talle rinna peale - tema on töömees, ja teda 
läheb meil vaja." Siis viis ta mu venna uhkesti üleslöödud sakstekambrisse, millest 
etemat polnud vend eluilmaski näinud. Ja kui nad sinna sisse astusid, tõusid seal 
naised püsti ja ütlesid mu vennale tere ja panid ta enda kõrvale istuma, ja veidi aja 
pärast kuulis 

208 


vend kanget lärmi, ja korraga astusid sisse orjatarid ja nende keskel neiu, kes 
sarnanes kuuga täiskuuööl. Ja mu vend vaatas üksisilmi seda neiut ja tõusis püsti ja 
kummardas neiu ees, neiu aga ütles talle tere ja käskis tal istuda, ja tema istuski, neiu 
aga pöördus tema poole ja päris: "Andku Allah sulle kõrget meelt, ütle, kas sinu sees 
südameheadust ka on?" -"Oo emand, kogu südameheadus ongi minu sees!" kostis mu 
vend. Ja neiu käskis süüa tuua, ja kohe toodigi imemaitsvad road ja neiu hakkas 

sööma. Sealjuures ei suutnud ta naeru tagasi hoida, ja kui mu vend tema poole vaatas, 
siis pööras ta pilgu orjataride poole, nagu naeraks ta mu venna üle. Ja ta oli mu venna 
vastu armastusväärne ja naljatles temaga, aga mu vend, see eesel, ei taibanud tuhkagi 
ja arvas oma kange kire ajel, et neiu armastab teda ja laseb tal maitsta ihaldatud 

ar MUrÕÕMU. 

Kui nad olid söömise lõpetanud, toodi veini, ja seejärel astusid sisse kümme 
kuukumalist orjatari, paljukeelelised lautod käes, ja hakkasid oma erisuguste, kuid 
meeldivate häältega laulma. Ja minu vend sattus vaimustusse ja haaras neiu käest 
karika ja jõi põhjani ja tõusis neiu ees püsti; siis aga jõi neiu karika omakorda tühjaks 
ja mu vend ütles talle: "Terviseks!" ja kummardas ta ees, ja pärast seda andis neiu 
talle karika tühjaks juua, ja kui ta oli põhjani joonud, virutas neiu talle vastu kaela. Ja 
kui see oli mu vennale osaks saanud, tahtis ta minekut teha, aga vanamoor hakkas 
talle silma pilgutama, et tulgu tagasi! Ja ta tuligi. Ja siis käskis neiu tal istuda ja tema 
võttis istet ja jäigi sõna lausumata istuma, neiu aga hakkas talle jälle kuklasse võmme 
laduma, ja sellest oli talle veel vähe, ta käskis ka oma orjataridel meest peksma 
hakata, ise aga ütles vanamoorile: "Ma ei tea sellest midagi paremat!" Ja vanamoor 
kilkas vastu: "Jah, nõnda see on, 00 mu emand!" 

Ja orjatarid nüpeldasid mu venda senikaua, kuni ta kaotas meelemärkuse, ja kui ta 
toibus, tõusis ta püsti, et ühte kohta minna, aga vanamoor pühkis talle järele ja ütles: 
"Kannata veel veidi, ja sa saad seda, mida sa tahad." - "Kui kaua ma pean kannatama? 
Need võmmud võtsid mult juba meelemärkuse," ütles mu vend; ja vanamoor kostis: 
"Kui ta purju jääb, siis saad sa oma tahtmise." Ja mu vend läks oma kohale tagasi ja 
võttis istet. Ja kõik orjatarid, viimne kui üks, tõusid püsti ja see naine käskis neil mu 
venda lõhnasuitsudega hõngutada ja ta nägu roosiveega piserdada, ja kui see oli 
tehtud, ütles ta: "Andku sulle Allah kõrget meelt! Sa tulid minu majja ja täitsid mu 
tingimuse, aga kõik need, kes on mulle vastu hakanud, olen ma välja kihutanud. Ja 
see, kes on olnud kannatliku meelega, on saanud oma tahtmise.” - "Oo emand," kostis 
talle vastu mu vend, "ma olen sinu ori ja sul pihus”, ja neiu ütles: "Võta teadmiseks, et 
Allah on teinud mind lõbuhimuliseks, ja see, kes mu sõna kuulab, saab, 

mis tahab.” Ja ta käskis oma orjataridel valju häälega laulda, nii et kõik kohalolijad 
läksid vaimustust täis, ja pärast seda ütles ta ühele näitsikule: "Võta oma isand kaasa 
ja tee temaga, mis vaja, ja too ta siis otsekohe minu juurde.” 

Ja orjatar võttis mu venna kaasa (aga see ei teadnud, mis temaga tahetakse teha) ja 
vanamoor jõudis talle järele ja ütles: "Kannata aga kannata veel õige natuke aega!" Ja 
minu venna meel läks heledamaks ja ta läks näitsiku juurde (vanamoor aga kinnitas 
ühtvalu: "Kannata veel, ihaldusväärne siht on juba peaaegu käes!"), ja päris 
vanamoorilt: "Ütle muile, mis see orjatar tahab minuga teha?" Ja vanamoor ütles: 
"Mitte midagi halba! Vannun seda oma hinge juures! Ta tahab sul kulmud ära värvida 
ja vuntsid maha lõigata." — "Kulmuvärv tuleb pesuga maha,” ütles mu vend, "aga 
vuntside väljakiskumine, see on ju valus!" - "Vaata, et sa talle vastu ei hakka,” kostis 
vanamoor, "tema süda kuulub juba sulle." Ja mu vend kannatas välja, kui tal kulme 
värviti ja vuntsid välja kisti, ja siis läks orjatar oma perenaise juurde ja andis talle 
sellest teada ja see ütles: "On jäänud vaid üksainus asi - püga tal habe ära, et ta oleks 
täiesti ilma habemeta.” 

Ja orjatar tuli mu venna juurde ja ütles talle edasi, mis ta emand oli käskinud, ja mu 
vend küsis: "Aga siis jään maju inimeste ees häbisse?" Ja vanamoor kostis: "Ta tahab 
seda ainuüksi sellepärast, et sel, kes on habemetu, pole näos midagi, mis torgiks.Tema 
südant on haaranud suur armastus sinu vastu, kannata ometi, ja sa saad oma ihalduse 
kätte.” 

Ja mu vend kannatas ka selle välja ja kuulas orjatari sõnaja lasi oma habeme ära 
ajada, ja näitsik ajaski selle ära, ja siis korraga selgus, et ta on värvitud kulmudega, 
äralõigatud vuntsidega, äraaetud habemega ja punase näoga. Ja neiu kohkus algul teda 
nähes, siis aga purskas nii hullupööra naerma, et kukkus kummuli ja hüüdis: "Oo mu 
isand, sa oled mu oma imekaunite näojoonte väega alla heitnud!" Ja ta hakkas meest 
kõigest hingest vannutama, et see püsti tõuseks ja tantsu lööks; ja mu vend tõusiski 
püsti ja hakkas tantsu lööma, ja neiu toas polnud ainustki patja, millega mu vend 
poleks vastu pead saanud, ja kõik orjatarid loopisid tema pihta igasuguseid puuvilju 
nagu pomerantse ja sidruneid, nii hapusid kui ka magusaid, kuni vennas kaotas 
nendest hoopidest, obadustest ja võmmudest meelemärkuse. 

Ja vanamoor ütles talle siis: "Nüüd sa saad kohe oma tahtmise, võta teatavaks, et 
enam sind ei peksta ja jäänud on veel ainult üks katsumine, ja see on nimelt säärane: 
neiul on kombeks, siis kui ta purju jääb, ennast mitte enne kellegi voli alla anda, kui ta 
on endal rüü seljast ja puhvpüksid jalast võtnud ja ihualasti jäänud. Aga siis käsib ta 
sinulgi rõivad seljast 

võtta ja jooksma pista, ja ise ta jookseb sul otsekui eest ära, sina aga lidu talle igale 
poole järele, kuni su riist tõuseb, ja siis annab ta end su voli alla.” 

"Võta rõivad seljast,” ütles vanamoor seejärel ja mu vend võttiski endal kõik rõivad 
seljast (ja tema jaoks ei olnud maailmas enam midagi muud) ja jäi ihualasti..." " 

Ja hommik jõudis kätte ning katkestas Šahrazadi jutulõnga. 

Aga kui oli käes kolmekümne teine ööaeg, ütles Šahrazad: "Minu kõrvu on 
küündinud, oo õnnelik valitseja, et kui vanamoor oli habemeajaja vennale öelnud: 
"Võta rõivad seljast!" siis tõusiski see püsti (ja tema jaoks ei olnud maailmas enam 
midagi muud) ja võttis endal rõivad seljast ja jäi ihualasti, ja siis ütles talle neiu: 
"Hakka aga nüüd jooksma ja mina jooksen ka!" Ja temagi võttis rõivad seljast ja 
hüüdis: "Kui sa tahad midagi saada, siis püüa mind kinni!" Ja habemeajaja rääkis 
edasi: "Ja neiu pühkis ees minema ja mu vend jooksis talle järele, ja neiu jooksis ühest 
toast teise ja mu vend põrutas talle järele, ja iha võttis tema üle võimust ja tema riist 
läks püsti hulluks. Ja neiu jooksis mu venna eest pimedasse ruumi ja mu vend järele, 
ja vend astus õhukese koha peale ja põrand vajus tema all kokku, ja mu vend ei 
jõudnud veel toibudagi, kui leidis end linnatänavalt, nahakauplejate turu pealt, kes 
müüsid ja ostsid nähku. Ja kui nad olid mu venda säärasel kujul näinud - ihualasti, 
riist püsti, habe aetud, kulmud värvitud ja nägu punane, siis pistsid nad pröökama ja 
käsi kokku lööma ja venda nahkadega peksma, nii et vend kaotas meelemärkuse. Ja ta 
vinnati eesli selga ja viidi korraülema ette ja korraülem küsis nende käest: "Kes see 
sihuke on?" Ja nemad seletasid: "Ta kukkus niisugusel kujul meie keskele vesiiri 
majast." Ja siis käskis korraülem anda mu vennale sada piitsahoopi ja ajada ta 
Bagdadist välja; ja mina läksin ja jõudsin talle järele ja tõin ta salaja linna ja määrasin 
talle ülalpidamisraha. Ja oleksin ma vähem suuremeelne, poleks ma suutnud 
temasugust seedida. 


XXI. LUGU HABEMEAJAJA KOLMANDAST VENNAST 

MIS puutub mu kolmandasse venda, siis tema nimi on Pläraja ja tema on pime. 
Saatus ja käekäigu ettemääratus viisid ta kord ühe suure maja juurde, ja ta koputas 
värava pihta lootusega, et majaperemees tuleb temaga rääkima ja tema saab 
peremehelt midagi paluda. Ja majaperemees päris: "Kes seal kolistab?" Aga mu vend 
ei vastanud talle, ja siis ta kuulis mehe samme, mis jõudsid väravani, ja peremees tegi 
värava lahti ja küsis mu venna käest: "Mis sa tahad?" - "Allahi nimel, anna ükskõik 
mida," ütles mu vend, ja majaperemees päris: "Kas oled pime või?" - "Olen küll,” 
kostis mu vend, ja siis ütles talle majaperemees: "Anna mulle käsi!" ja vennas andis 
talle käe ja mõtles, et küllap annab majaperemees talle midagi, aga see võttis tal käest 
kinni ja viis ta trepist üles, kuni jõudis kõige kõrgema katuseni, aga minu vend arvas, 
et peremees annab talle süüa või midagi muud. 

Ja kui nende teel oli ots käes, küsis majaperemees mu venna käest: "Mis sa tahad, 
sõgesilm?" Ja mu vend kostis: "Ükskõik mida, suure Allahi nimel!" - "Küll siis Allah 
saadab sulle," ütles majaperemees, ja siis hüüdis mu vend: "Oh sind küll, miks sa 
mulle seda all ei öelnud?" Aga majaperemees kostis: "Oo lurjus, ja miks sina mulle 
kohe ei vastanud?" - "Ja mis sa siis nüüd tahad minuga teha?" küsis talt mu vend. 
"Mul pole sulle midagi anda," kostis mees, ja mu vend ütles: "Juhata mind siis 
treppidest alla!" — "Hakka astuma!" ütles majaperemees. Ja mu vend tegi minekut ja 
astus senikaua treppidest alla, kuni tema ja värava vahele oli jäänud kakskümmend 
trepiastet, aga siis libastas tema jalg ja ta kukkus vastu väravat ja lõi endal pea lõhki. 
Ja ta läks väravast välja ega teadnud, kuhu poole sammu seada, ja siis jõudsid talle 
järele mõned tema pimedad semud ja küsisid: "Mis sinule siis täna osaks langes?" Ja 
tema jutustas 

ma tahaksin võtta natuke sellest rahast, mis mul on järele jäänud, ja seda enda peale 
kulutada.” 

Ja majaperemees oli talle järele hiilinud ja kuulis tema sõnu, aga mu vend ja tema 
semud ei teadnud, et ta neil kannul käib. Ja mu vend jõudis oma maja juurde ja astus 
sisse ja see mees tuli talle järele (aga mu vend ei kuulnud seda), ja mu vend võttis istet 
ja jäi oma semusid ootama. Ja kui need olid sisse astunud, ütles ta: "Pange uks lukku 
ja otsige maja läbi, et kindel olla, kas mõni võõras pole meie kannul sisse hiilinud!" Ja 
kui see mees oli minu venna sõnu kuulnud, tõusis ta püsti ja ronis ühte laest 
allarippuvat köit mööda üles, ja nemad otsisid kogu maja läbi ega leidnud kedagi. Ja 
siis tulid nad tagasi ja istusid mu venna kõrvale ja võtsid oma raha välja ja lugesid 
selle kokku ja said kaksteistkümmend tuhat dirheemi! 

Ja nad jätsid raha toanurka hunnikusse ja igaüks võttis endale nii palju, kui tal vaja 
oli, ja ülejäänud raha jäeti sinnapaika, ja siis nad võtsid endale sööki ette ja istusid 
sööma. 

Ja vend kuulis äkki enda kõrval võõra suu matsumist ja ütles oma semudele: "Meie 
hulgas on võõras!" Ja ta sirutas käe väljaja tema käsi haaras kinni selle mehe, tolle 
majaomaniku käest. Ja nad hakkasid seda meest peksma ja kui peksmine oli neid ära 
tüüdanud, pistsid nad karjuma: "Oo moslemid, meie majja on tunginud varas, kes 
tahab meilt raha ära võtta!" 

Ja palju rahvast jooksis kokku, aga see mees astus julgesti ette ja kargas pimedatele 
kallale ja kukkus neid süüdistama sellessamas, milles nemad teda süüdistasid, ja ta 
pigistas silmad kinni, nii et nägi niisama pime välja kui teised ja kellelgi ei tekkinud 
mingit kahtlust. Ja ta pistis karjuma: "Oo moslemid, avitagu mind Allah ise ja sultan, 
ja ma kutsun Allahi ja korraülema õiget nõu andma!" 

Ja ta ei jõudnud veel ringigi vaadata, kui nad olid juba ümber piiratud ja aeti kõik 
mu vennaga tükkis korraülema majja. 

Ja korraülem käskis nad enda juurde kutsuda ja küsis: "Ja mis teid siis siia tõi?" Ja 
see mees ütles: "Võta asja uurida, aga ega ilma punamata selgust ei saa. Hakka minust 
pihta ja piina mind, ja siis võta ette vaat see - minu talutaja," ja ta näitas näpuga minu 
venna peale. Ja see mees tõmmati siruli ja talle laoti tagumiku pihta nelisada 
kepihoopi, ja peks tegi talle valu ja ta avas ühe silma, ja kui talle veel hoope lisati, 
avas ta teisegi silma. 

Ja korraülem küsis: "Noh, räägi, milles siis on asi, oo äraneetu?" Ja tema vastas: 
"Pane mulle sõrme otsa oma halastuse sõrmus! Asi on selles, et meie neljakesi 
teeskleme pimedaid ja petame inimesi ja tuleme nende 

majadesse ja vahime seal naisi ja püüame neid hukka ajada. Ja me oleme kokku 
koorinud kõva kasumi - kaksteistkümmend tuhat dirheemi, ja ma ütlesin oma 
semudele: "Andke mulle nii palju, kui mulle kuulub — kolm tuhat dirheemi,” aga 
nemad peksid mind läbi ja võtsid mu raha endale. Ja ma palun kaitset Allahi enda ja 
sinu käest. Mul on oma osale suurem õigus kui teistel ja ma tahaksin, et sa mu sõnade 
õigsuses veenduksid. Peksa need teised veel kõvemini läbi kui mind, ja küll nad 
silmad lahti teevad.” 

Ja siis käskis korraülem teisi piinata ja hakkas pihta minu vennast, ja vend seoti 
piinaredeli külge ja korraülem ütles talle: "Oo lurjused, te ei usu Allahi armuheldust ja 
kinnitate, et olete pimedad!" - "Allan hoidku!" hüüdis mu vend, "ma vannun Allahi 
nimel, et meie seas pole ainustki nägijat!" Ja teda peksti senikaua, kuni ta kaotas 
meelemärkuse, ja korraülem ütles: "Jätke ta sinnapaika, las ta toibuda ja siis hakake 
peksuga otsast pihta." Ja siis käskis ta anda mu venna semudele igaühele üle 
kolmesaja kepihoobi, ja nägija ütles neile: "Tehke ometi silmad lahti, või muidu 
pekstakse teid edasi!" Ja seejärel ütles see mees kohtunikule: "Anna mulle mõni 
korravalvur kaasa ja me toome sulle raha ära; need mehed, näe ei teegi silmi lahti: nad 
kardavad rahva ees häbistatud saada." Ja kohtunik saatis korravalvuri teele ja võttis 
selle käest raha ja andis sellele mehele need kolm tuhat dirheemi, mis mehe sõnade 
järgi pidi tema osa olema, ja ülejäänud raha võttis korraülem endale ja ajas kolm 
pimedat linnast välja. 

Ja mina, oo õigeusklike käskija, läksin ja sain oma venna kätte ja küsisin, kuidas tal 
käbarad käivad, ja tema jutustas mulle seda, mis ma sulle äsja edasi rääkisin, ja ma 
tõin ta vargsi linna tagasi ja annan talle salaja söögi- ja joogipoolist.” 

Ja kaliif purskas naerma, kui ta oli mu juttu kuulnud, ja ütles: "Andke talle tasuja las 
ta hakkab astuma." Aga mina hüüdsin: "Allahi nimel, ma ei võta midagi vastu, kuni 
ma pole õigeusklike valitsejale ära rääkinud, mis juhtus mu teiste vendadega! Suurt 
jutumeest must küll pole, aga mis sellest! 


XXII. LUGU HABEMEAJAJA NELJANDASE VENNAST 


MIS puutub mu neljandasse venda, oo õigeusklike käskija," jätkasin ma, siis tema 
(ise kõver kui look) oli Bagdadis lihunikuks, ja ta müüs liha ja kasvatas lambaid ja 
tema juurest käisid liha ostmas aukandjad ja teised jõukad inimesed. Ja ta ajas 
lihakaubaga suurt raha kokku ja ostis endale veoloomi ja maju ja saatis kaua aega 
päevi kenasti õhtusse. Aga kord, ühel heal päeval, oli ta parajasti oma kärnis, kui äkki 
tuli üks pika habemega vanamees ja ulatas talle mõned dirheemid ja ütles: "Anna 
mulle selle raha eest liha,” ja ta andis raha ja läks ära (ja mu vend andis talle liha). Ja 

vend vaatas vanamehe hõbemünte ja nägi, et need dirheemid on teistest heledamad ja 
hiilgavamad, ja pani nad muust rahast eraldi. 

Ja vanamees käis ta juures viis kuud ja mu vend viskas alati tema dirheemid ühte 
eraldi kirstu, aga siis tahtis ta sealt raha võtta ja selle eest endale lambaid ostaja ta tegi 
kirstu lahti ja nägi, et seal sees pole muud kui valged paberitükid. 

Ja mu vend hakkas ennast vastu nägu peksma ja karjuma, ja rahvas jooksis kokku ja 
ta rääkis oma loo ära ja kõik panid seda imeks. Aga siis tõurastas mu vend - nagu ikka 
- lamba ja riputas selle oma kärni ette ja rääkis endamisi: "Andku Ahah, et tuleks see 
vanameheraibe!" Ja ei läinud mööda minutitki, kui vanamees oli platsis kõige oma 
hõbedaga, ja siis tõusis mu vend püsti ja haaras tast kinni ja päästis valla hädakisa: 
"Oo moslemid, tulge kõik siia! Võtke kuulda, mis mul juhtus selle nurjatuga!" 

Ja kui vanamees oli neid sõnu kuulnud, küsis ta: "Mõtle nüüd, mis sulle enam 
meeldib: kas lasta mind priiks või saada ise rahva ees ära häbistatud?” - "Millega sa 
mind häbistada mõtled?" päris vennas. 

"Sellega, et sa müüd lambaliha pähe inimliha," kostis vanamees. "Sa valetad, va 
lurjus!" hüüdis mu vend, ja vanamees ütles: "See on lurjus, kellel ripub kärnis 
inimkeha konksu otsas.” - "Kui lood tõesti nõnda on, nagu sina räägid, siis on mu raha 
ja mu südameveri sinu päralt,” kostis mu vend vastu. Ja siis hüüdis vanamees: "Oo 
auväärt kogu, kui tahate leida kinnitust mu sõnade õigsusele, siis astuge kärni sisse.” 
Ja rahvas trügis mu venna kärni sisse ja nägi, et lamba asemel ripub konksu otsas 
inimene, ja kui nad olid seda näinud, siis krabasid nad mu venna kinni ja panid 
lõugama: "Oo uskmatu, 00 jumalavallatu!" Ja isegi mu venna südamesõber kolkis 
teda ja andis talle vastu vahtimist ja ütles ise: "Või sina söödad meid Aadama poegade 
lihaga!", vanamees aga sai hakkama sellega, et lõi tal silma peast välja. 

Ja rahvas tassis mu venna poolsurnud peast korraülema ette ja vanake ütles sellele: 
"Oo emiir, see mees tapab inimesi ja müüb nende liha lambaliha pähe. Ja nüüd me 
tõime ta sinu ette. Tõuse nüüd ja mõista ta üle suure ja üle ilmamaa kuulsa Allahi 
kohut!" Ja mu vend tahtis ennast kaitsta, aga ülem ei hakanud teda kuulama ja käskis 
anda talle viissada kepihoopi ja talt võeti kõik raha ära, ja kui tal poleks nii palju raha 
olnud, siis oleks ta vist küll ära tapetud. 

Ja mu vend tõusis peksupingilt ja hakkas astuma, kuhu jalad viisid, ja jõudis ühte 
suurde linna ja mõtles endamisi: "Kui hakkaks õige kingsepaks," ja ta avaski 
kingsepaäri ja istus ühtvalu töö kallal, et endale peatoidust teenida. Ja ühel heal päeval 
läks ta välja asju ajama, kui kuulis korraga hobuste kabjaplaginat ja küsis, mis on 
lahti, ja talle öeldi: "See on valdjas, kes sõidab jahile." Ja mu vend hakkas vaatama 
valdja au ja uhkust, ja valdja pilk sai mu venna pilguga kokku ja valdjas langetas 
pilgu ja ütles: "Kaitsku mind Allah selle paha päeva eest!" ja ta keeras hobuse 
ratsmeid pidi ringi ja ratsutas tuldud teed tagasi, ja kõik ta teenrid pöörasid samuti 
otsad ümber. Ja siis andis valdjas oma teenritele käsu kätte ja need jõudsid mu 
vennale järele ja peksid ta nii vaeseomaks, et vend oleks peaaegu hinge heitnud. Ja 
mu vend ei teadnud, mispärast seda tehti, ja ta tuli koju seisukorras, kus ta ei andnud 
oma tegudest aru. Ja pärastpoole läks ta ühe mehe juurde valdja teenijaskonna hulgast 
ja rääkis talle ära, mis temaga oli juhtunud, ja see pahvatas nii kõvasti naerma, et 
kukkus kummuli, ja ütles talle: "Oo mu vend, võta teadmiseks, et valdjas ei või näha 
kõveraid inimesi, liiatigi kui need on veel ühe silmaga. Ta ei anna neile enne rahu, kui 
on nad maha tapnud.” 

Kui mu vend oli sääraseid sõnu kuulnud, otsustas ta sellest linnast plehku panna, ja 
ta võttis jalad selga ja tegi minekut, ja ta läks teise kohta, kus teda ükski hing ei 
tundnud, ja ta saatis seal palju päevi mööda. Aga 

siis hakkas mu vend oma elu üle meelt mõlgutama. Ja ükskord läks ta välja 
jalutama, kui kuulis äkki selja tagant ratsude kabjaplaginat ja ütles: "Allahi tahtmine 
on tulnud!" Ja ta hakkas kohta otsima, kuhu end peita, aga ei leidnud midagi. Siis aga 
nägi ta lähedal üht kummalist ust. Ja ta lükkas seda ust ja uks kukkus lahti ja mu vend 
astus sisse ja nägi pikka kaikuja hakkas seda pidi minema. Ja enne, kui ta suutis 
midagi taibata, haarasid tal kaks meest natist kinni ja nad ütlesid mu vennale: "Olgu 
kiidetud Allah, kes su meie meelevalda andis! Oo Allahi vaenlane, juba kolm ööd 
ühtejärge ei lase sa meil silmatäitki magada ja sinu pärast on meil surmahirm nahas!" 
- "Oo mehed, mis teiega siis lahti on!" päris mu vend, ja nemad ütlesid: "Sa petad 
meid ja tahad häbisse saata! Su riukad on kurikavalad ja sa tahad meie peremehel kõri 
läbi lõigata! Kas sinul ja su käsilastel oli tema laostamisest veel vähe või? Noh, anna 
siia see nuga, millega sa meid igal öösel ähvardad!" Ja nad otsisid ta läbi ja leidsid tal 
vöö vahelt noa, ja mu vend ütles neile: "Mehed-mehed, kartke Allahit! Võtke 
teadmiseks, et minu lugu on eriskummaline." — "Räägi siis, mis lugu see on?" 
küsisid need. Ja vend rääkis oma loo ära ja lootis, et ta lastakse lahti. Aga nemad ei 
teinud mu venna jutu peale teist nägugi, vaid karistasid tal rõivad lõhki ja leidsid ta 
seljast piitsajäljed ja ütlesid: "Oo lurjus, näh, kus on vorbid!" Ja siis viisid nad mu 
venna korraülema ette ja mu vend ütles endamisi: "Ma saan oma patu palga, ja keegi 
peale suure Allahi ei võta mind päästa." Ja korraülem küsis mu venna käest: "Oo 
õnnetu, mis ärgitas su säärast tegu tegema - tungima võõrasse majja mõrtsukatööd 
toime panema!" Ja mu vend hüüdis: "Allahi nimel palun sind, 00 emiir, kuula, mis ma 
räägin, ja ära ole liiga nobe otsust tegema!" Aga korraülem ütles: "Või veel! Mis häda 
pärast peaksin ma kuulama varganäo juttu - endal sul turi alles piitsavorpe täis. Ega 
tühja asja pärast juba nõnda ei nuhelda," lisas korraülem ja käskis anda mu vennale 
sada piitsahoopi, ja mu vend sai oma sada hoopi kätte ja ta vinnati kaameli selga ja 
karjuti üle linna: "See on veel liiga väike palk mehele, kes võõrasse majja sisse 
tungib!" 

Ja korraülem käskis venna Unnast välja kihutada ja mu vend läks, kuhu jalad viisid, 
ja mina sain teada, et ta ringi hulgub, ja ma läksin ja otsisin ta üles ja küsisin ta käest 
ja tema rääkis mulle oma loo ära - kõik viimseni, mis temaga oli juhtunud, ja mina 
käisin kogu aeg teda linna taga vaatamas, kuni linnas tema peale keelt kanti, ja kui 
keelepeks vaibus, siis läksin ma tema juurde ja võtsin ta salaja endaga kaasaja tõin 

linna ja hakkasin talle peatoidust andma. 


XXIII. LUGU HABEMEAJAJA VIIENDAST VENNAST 


MIS puutub minu viiendasse venda, oo õigeusklike käskija, siis temal on kõrvad 
peast ära lõigatud, ja tema oli puruvaene ja käis õhtuti inimeste käest armuandi 
palumas, ja elatas end sellest. Aga meie isa oli nõder vanamees, kel väga palju aastaid 

turjal, ja ta heitis hinge ja pärandas meile seitsesada dirheemi, ja igaüks meist sai sada 
dirheemi. Ja kui mu viies vend oma osa kätte sai, siis kaotas ta pea ega teadnud, mis 
selle rahaga peale hakata, ja mõtteid mõlgutades tuli tal äkki pähe osta selle raha eest 
kõiksugu klaasnõusid, et neid siis kasuga maha müüa. Ja ta ostiski saja dirheemi eest 
klaasnõusid ja pani need suure kandiku peale ja istus ühte kohta maha neid müütama. 
Ja tema kõrval oli müür ja ta nõjatas selja vastu müüri ja istus, omaette meelt 
mõlgutades. 

Ja ta mõlgutas nõnda: "Ma olen nende klaasnõude sisse pannud sada dirheemi, aga 
ma müün need kahesaja dirheemi eest maha, ja seejärel ostan ma kahesaja dirheemi 
eest klaasnõusid ja müün need neljasaja dirheemi eest maha, ja ma ei jäta enne 
müümist ja ostmist, kuni mul on terve hunnik raha. Ja siis ostan ma selle eest 
kõiksugu kaupa: väärtasju ja lõhnaaineid, ja ma saan suurt kasu, ja pärast seda ostan 
ma ilusa maja ja ostan ka orje ja ratsahobuseid ja kuldseid sadulaid, ja hakkan 
söömaaegu ja joomapidusid korraldama, ja ma ei jäta ühtegi selle linna lauljat ega 
lauljatari külla kutsumata. Ja kui suur Allah tahab, siis ajan ma kokku saja tuhande 
dirheemi suuruse rahasumma..." Vaat mis rehkendus mõlkus tal meeles, aga kandik 
klaasnõudega seisis tal nina all ja ta mõtles edasi: "Kui ma olen sada tuhat dirheemi 
kokku saanud, siis saadan ma kosjamoorid valdjatelt ja vesiiridelt tütreid kosima, ja 
ühe vesiiri tütre kosin ma tõega ära - minu kõrvu on küündinud kumu, et 

ta on täiuslik oma ilu ja harukordne oma võlu poolest - ja ma maksan tema eest 
tuhat dinaari mõrsjaluna; ja kui tema isa on nõus, siis lööme käed, aga kui ei ole, siis 
võtan ta vägisi, tõmban päris nina alt ära. Ja kui neiu on juba minu majas, siis ostan 
ma kümme väikest eunuhhi ja ostan endale valdjate ja sultanite väärilised rõivad ja 
lasen endale teha kuldse sadula, mis olgu ehitud kalliskividega, ja siis ratsutan ma 
majast välja ja orjad on mul ees ja taga. Ja ma sõidan läbi linna ja rahvas tervitab ja 
õnnistab mind. Ja siis lähen ma vesiiri juurde, neiu isa juurde (ja orjad on mul ikka ees 
ja taga, paremal ja vasakul), ja kui vesiir mind näeb, siis tõuseb ta mulle vastu ja 
paneb mind oma toolile istuma, ise aga istub ta minust madalamale, sest ta on ju minu 
äi. Ja mul on kaasas kaks eunuhhi, kaks kaugast käes, ja kummaski kaukas on tuhat 
dinaari, ja ma annan vesiirile tuhat dinaari mõrsjalunaks tema tütre eest ja ma kingin 
talle teise tuhat dinaari, et ta teaks mu kõrget meelt ja südameheldust ja mu 
hingesuurust ja seda, kui tühine on minu silmis kõik mammona. Ja kui ta pöördub 
minu poole kümmekonna sõnaga, siis vastan mina paari sõnaga ja sõidan koju tagasi. 
Aga kui mulle tuleb külla mõni mu naise sugulastest, siis kingin ma talle raha ja 
autasustan teda rõivastega, ja kui ta tuleb minu juurde kingitusega, siis lükkan ma 
selle tagasi ega võta vastu, et nad teaksid, kui uhke hingega ma olen ja et ma tean oma 
hinge hinda. Ja siis käsin ma neil mind nagu kord ja kohus mukkida, ja kui nad on 
seda teinud, siis käsin ma mõrsja kohale tuua ja ma lasen oma maja koristada ja 
ehtida, ja kui on aeg näopaljastamise peoga peale hakata, siis panen ma selga kõige 
toredamad rõivad ja istun brokaatrüüs suurde tugitooli ja nõjatan käed käetugedele, ja 
ma ei pööra end ei paremale ega vasakule, et näidata oma suurt mõistust ja auväärt 
aru. Ja mu naine seisab mu ees nagu kumav kuu, oma pidurüü ja kalliskividega, ja 
omas suures eneseuhkuses ja kõrkuses ei vaata ma tema poolegi, enne kui kõik, kes 
seal on, ütlevad: "Oo mu isand, sinu naine ja teenijanna seisab sinu ees, suvatse tema 
poole vaadata, tal on vaevaline niimoodi seista." Ja nad suudlevad mitu korda maad 
minu jalge ees, ja siis ma tõstan pead ja heidan talle ühe pilgu ja langetan jälle pea. Ja 
ta viiakse magamise tuppa, mina aga vahetan rõivaid ja panen midagi paremat selga, 
kui mul enne oli, ja kui pruut tuuakse minu juurde, ei vaata ma tema poolegi, kuni 

mind pole mitu korda palutud, ja siis ma lõpuks vaatan teda ja langetan jälle pea, ja 
nõnda teen ma kogu aeg, kuni naise näopaljastamise pidu otsa saab..." " 

Ja hommik jõudis kätte ning katkestas Šahrazadi jutulõnga. 

Aga kui oli käes kolmekümne kolmas ööaeg, ütles Šahrazad: "Minu kõrvu on 
küündinud, oo õnnelik valitseja, et habemeajaja vend 

meelisklenud: "Ja alles siis kummardan ma tema ees maani, ja nõnda pean ma 
ennast ülal, kuni naise näopaljastamise pidu otsa saab. Ja pärast käsin ma mõnel 
teenril tuua mulle kaugas viiesaja dinaariga, ja kui mõrsja on valmis, siis annan ma 
selle tema ümmardajannadele ja käsin neil mind mõrsja juurde juhatada. Ja kui nad on 
mu kohale juhatanud, siis ei hakka ma teda vahtima ega lausu talle suureliselt sõnagi, 
et hiljem teataks rääkida, kui uhke südamega ma olen. Ja tema ema tuleb ja suudleb 
mul pead ja kätt ja ütleb: "Oo isand, pööra ometi pale oma teenijanna poole, ta tahab 
end sinu lähedal tunda, tohterda siis tema südant." Aga mina ei võta vastatagi, ja kui 
neiu ema seda näeb, siis tõuseb ta püsti ja suudleb mul mitu korda jalgu ja ütleb: "Oo 
mu isand, mu tütar on ju ilus neiu, kes pole veel meest näinud, ja kui ta näeb sinu nii 
suurt meelemalbust, siis lõhkeb tal süda sees. Pööra oma pale tema poole ja räägi 
temaga!" Ja ema tõuseb püsti ja toob mulle karikatäie veini, ja tema tütar võtab karika 
kätte, ja kui ta on minu juurde jõudnud, siis jätan ma ta enda ette seisma, ise aga 
toetun küünamnukkidega tikitud padjale ega vaata tema poolegi — nii suureline hing 
on mul ,sees —, kuni ta ütleb mulle viimaks, et ma olen aukõrge sultan, ja palub 
mind: "Oo mu isand, ära lükka tagasi seda karikat oma teenijanna käest, kes on sinu 
truu orjatar!" Aga mina ei võta vaevaks talle vastatagi ja ta hakkab mulle peale käima 
ja ütleb: "See tuleb tingimata ära juua!" ja ta tõstab karika mu huultele ja mina äigan 
talle käega näkku ja põtkan teda ja ma teen seda vaat nii!" - "Ja mu vend põtkaski 
jalaga," jätkas habemeajaja, "ja kandik klaasnõudega läks ümber (aga see oli asetatud 
kõrgele kohale) ja nõud kukkusid maha ja läksid kõik puruks - viimane kui üks. 

Ja mu vend pistis halama ja ütles: "Kõik see juhtus mu hingeülluse pärast.” Ja siis, 
oo õigeusklike käskija, hakkas ta ennast vastu nägu peksma ja ta käristas oma rõivad 
lõhki ja puhkes nutma ja hakkas ennast nüpeldama, ja rahvas vaatas teda teel 
reedeõhtusele palvetunnile, ja mõnel vaatajal hakkas tast kahju, aga teistel jälle 
polnud tast sooja ega külma. Ja mu vennal oli närune enesetunne: läinud olid nii raha 
kui ka kaubakasu. Ja ta jäi mõneks ajaks sinna nuttes istuma, ja äkki ta näeb, et üks 
kaunis naisterahvas ratsutab hobueesli seljas, kuldne sadul istumise all, ja tal on 
kaasas mitu teenrit ja ta lõhnab muskuse järele, ja sõidab ta reedeõhtusele 
palvetunnile. Ja kui see naine nägi klaasikilde ja minu venna seisukorda ja kuulis tema 
nuttu, siis läks tal meel härdaks ja süda kiskus sees kokku, ja ta päris rahva käest, mis 
mu vennaga on juhtunud. Ja talle öeldi: "Tal oli kandikutäis klaasnõusid, mille 
müütamisega ta endal hinge sees hoidis, ja need nõud läksid puruks, ja nõnda see 
õnnetus teda tabaski." Ja siis kutsus see naine ühe oma teenri enda juurde 

ja ütles talle: "Anna see, mis sinu käes on, sellele vaesekesele!" ja teener andis mu 
vennale kauka, kust see leidis viissada dinaari. Ja kui see raha oli tema käes, siis pidi 
ta suurest rõõmust peaaegu hinge heitma. 

Ja mu vend hakkas seda naist õnnistama. Ja ta läks rikkana koju ja istus seal maha, 
et mõtteid koguda, kui ühtäkki koputati uksele. Ja ta tõusis püsti ja tegi ukse lahti ja 
nägi tundmatut vanamoori. Ja see lausus talle: "Oo mu laps, võta teadmiseks, et 
palveaeg hakkab kätte jõudma, aga mina polegi veel ennast pesnud, ja ma tahtsin 
paluda, et sa laseksid mind oma majja pesema." — "Su sõna on mulle seadus!" ütles 

mu vend ja läks talle vastu ja palus tal sisse astuda, ja kui vanamoor sees oli, siis andis 
vend talle kannu pesemiseks. 

Ja mu vend istus oma istumist ja rõõm nende dinaaride pärast pani tal südame sees 
puperdama. Ja kui ta oli neid vaadanud, siis sõlmis ta kauka uuesti kinni. Ja ta oli 
sellega parajasti lõpule jõudnud, kui vanamoor pesemise lõpetas ja tuli sinna, kus istus 
mu vend, ja pidas maha kaheosalise palve, ja seejärel palvetas.ta mu venna hea 
käekäigu eest. Ja mu vend ütles talle selle eest aitäh ja sirutas käe dinaaride järele ja 
andis talle kaks dinaari ja ütles: "See on sulle minu käest ammanniks." Ja kui 
vanamoor oli dinaare näha saanud, hüüdis ta: "Allah olgu kiidetud! Mispärast pead sa 
seda, kes sind armastab, kerjuseks? Võta oma raha, seda pole mulle tarvis, ja pane see 
tagasi endale südame alla; aga kui sa tahad kokku saada sellega, kes sulle kõik selle 
raha andis, siis võin ma sind küll temaga kokku viia, sest ta on mu sõbranna." - "Oo 
emake," päris mu vend, "ütle mulle, mis moodi ma tema juurde pääsen?" Ja vanamoor 
ütles: "Oo mu laps, talle on meelt mööda rikkad mehed, võta kõik oma raha kaasaja 
tule minuga kaasa, küll ma viin sind selle juurde, keda su süda ihaldab. Aga kui sa 
temaga kokku saad, siis too kuuldavale kõikvõimalikud hellitused ja meelitussõnad, ja 
kõik tema võlud ja varad, mida sa iganes oskad soovida, langevad sulle sülle.” 

Ja mu vend võttiski kogu oma kulla kaasaja tõusis ja läks vanamooriga kaasa (ega 
suutnud ise seda kõike uskuda); vanamutt aga muudkui astus oma astumist ja mu 
vend käis tal kannul, kuni nad jõudsid suure väravani. Ja vanamoor koputas ja 
kreeklannast orjatar tuli ja tegi värava lahti. Ja siis astus vanamoor sisse ja käskis mu 
vennal kaasa tulla. Ja nõnda jõudiski vennas suure maja suurde tuppa, kus põrand oli 
kaetud imeväärsete vaipadega ja kus ustele-akendele olid eesriided ette lastud. Ja mu 
vend võttis istet ja pani kulla enda ette maha, aga oma turbani pani ta põlvede peale, 
ja ta ei jõudnud veel mõtteidki koguda, kui juba ilmuski neiu, kellest etemat pole 
keegi oma ihusilmaga näinud, ja tal olid uhked rõivad seljas. Ja mu vend tõusis püsti, 
ja kui neiu teda nägi, 

vaatas ta mehele naeruse näoga otsa ja andis talle märku istuda. Ja siis käskis ta 
ukse lukku keerata ja tuli mu venna juurde ja võttis tal käest kinni ja nad läksid 
üheskoos ja jõudsid ühte nurgatagusesse tuppa, ja kui nad seal sees olid, siis selgus, et 
see tuba on üleni brokaadiga kaetud. 

Ja mu vend võttis istet ja neiu istus tema kõrvale ja hellitas meest natuke, siis aga 
tõusis püsti ja ütles: "Ara sa kuhugi mine, enne kui ma tagasi tulen!" ja kadus mu 
venna silmist. Ja kui vend siis seal istus ja ootas, kargas korraga sisse üks hiiglama 
pikk mustanahaline ori, haljas mõõk käes, ja karjus: "Häda sulle, kes sind siia tõi ja 
mida sa siin teed?" Ja kui mu vend teda nägi, ei suutnud ta talle mingit vastust anda, ja 
tal jäi keel kangeks, nii et ta ei saanud sõnagi suust. Ja see ori võttis mu venna kinni ja 
tiris tal rõivad seljast ja tagus teda niikaua lapiti mõõgaga, kuni ta meelemärkuseta 
maha kukkus ja orjanäru arvas, et on talle otsa peale teinud. Ja mu vend kuulis, kuidas 
ori hõikas: "Kus on sissesoolaja?" Ja tema juurde tuli näitsik, käes suur kauss, kuhjaga 
soola täis, ja ori hakkas seda mu venna haavade peale raputama; aga vend ei 
liigutanudki end, sest ta kartis, et kui ori näeb, et ta on elus, siis tapab ta temagi ära ja 
ongi lips läbi. 

Siis läks soolanäitsik minema,” jätkas jutustaja oma juttu, "ja ori hõikas: "Kus on 
keldritädi?" Ja siis tuli see vanamoor mu venna juurde ja tiris ta jalgupidi keldrisse ja 
viskas ta sinna teiste surnukehade peale hunnikusse. Ja mu vend saatis selles hunnikus 
mööda tervelt kaks päeva, ja Allahi tahtel sai soolast tema elupäästja, sest sool võttis 
vere kinni; ja mu vend leidis endas jõudu, et paigast liikuda, ja ta tõusis keldris püsti 
ja tõstis kiviplaadi pealt (aga tal oli kange hirm kallal) ja läks välja. 

Ja Allah võttis ta oma kaitsva tiiva alla ja vend ronis pimedasse koridori ja varjas 
end selles koridoris hommikuni, aga kui hommikutund kätte jõudis, siis läks see 
neetud vanamoor välja uut ohvrit otsima. Ja vend hiilis talle järele, ja vanamoor ei 
märganud seda. Ja vend läks koju ja ei jätnud enne tohterdamist, kui oli täitsa terveks 
saanud, ja ta pidas sel vanamooril silma peal ja nägi, kuidas see tõmbas hoovi ühe 
ohvri teise järel ja viis need tollesse majja, aga ta ei rääkinud sellest mitte kellelegi. 

Ja alles siis, kui ta oli oma vaimu ja jõu täiesti tagasi saanud, võttis ta ühe riidetüki, 
tegi sellest kauka, pani klaasikilde täis ja sidus vööle. Ja ta pani teistmoodi rõivad 
selga, et keegi teda ära ei tunneks, ja tõmbas ülekuue peale ja peitis ülekuue alla 
mõõga, ja ootas senikaua, kuni vanamoor välja ilmus, ja ütles talle pärslaste keeles: 
"Oo tädike, ma olen võõramaalane ja ma tulin alles täna siia linna ja ma ei tunne siin 
kedagi. Kas sul pole niisugust kaalu, millele viissada dinaari peale mahuks? Too 

kaal, ja sa saad mõne dinaari endale." Ja vanamoor kostis: "Poeg on mul 
rahavahetaja ja tal on kõiksugu kaalusid. Tule minuga kohe kaasa, enne kui ta jõuab 
kuhugi ära minna, ja küll ta su kulla ära kaalub." - "Näita mulle teed!" ütles mu vend, 
ja see moor läks ees ja vend tema kannul ja nad jõudsid värava ette ja vanamutt 
koputas ja seesama neiu tuli ja tegi värava lahti. Ja mutil läks nägu laia naeru täis, kui 
ta ütles: "Täna tõin ma teile alles rasvase pala." Ja neiu võttis mu vennal käest kinni ja 
viis ta samasse tuppa, kus ta eelminegi kord oli olnud. Ja neiu istus veidi aega venna 
kõrval ja tõusis siis püsti ja ütles: "Ara sa kuhugi mine, enne kui ma tagasi tulen!" ja 
nende sõnadega läks ta ära. Ja mu vend ei jõudnud veel ringigi vaadata, kui tuppa tuli 
see orjanärukael, haljas mõõk käes. Ja ta ütles mu vennale: "Püsti, lurjus!" Ja mu vend 
tõusis püsti ja ori hakkas ees astuma ja mu vend läks talle järele, ja ta küünitas käe 
mõõga järele, mis oli tal ülekuue all, ja andis sellega orjale hoobi ja lõi tal pea otsast 
maha ja tiris ta siis jalgupidi keldriluugi juurde ja hõikas: "Kus on sissesoolaja?" Ja 
siis tuligi näitsik soolakausiga, ja kui ta nägi mu venda, mõõk käes, seismas, siis pistis 
ta plehku, aga vend jooksis talle järele ja virutas ja lõi tal pea maha. Aga siis pani ta 
karjuma: "Kus on keldrimoor?" Ja vanamoor tuli ja vennas päris ta käest: "Kas sa 
tunned mind ära, va vastik vanamoor?" Aga tema kostis: "Ei tunne, oo isand." Ja mu 
vend ütles: "Ma olen see rahaomanik, kelle juurde sa tulid pesema ja palvetama, ja 
pärast seda tõid sa mind siia." - "Karda Allahit ja mõtle veel kord järele,” ütles 
vanamoor, aga mu vend ei teinud tast väljagi ja virutas säärase vihaga, et raius muti 
neljaks tükiks, ja siis läks ta neiut otsima ja kui neiu teda nägi, siis kaotas ta peaja 
hüüdis: "Heida armu!" Ja mu vend heitiski ta peale armu. 

"Mispärast sa selle mustanahalisega mesti lõid?" küsis vennas siis neiu käest, ja neiu 
ütles: "Ma olin ühe kaupmehe orjatar, ja see vanamoor hakkas minu juures käima ja 
me saime sõbrannadeks. Ja ühel heal päeval ütles vanamoor mulle: "Meie juures on 
pulmapidu, milletaolist pole enne nähtud. Ja ma tahan, et sina ka vaatama tuleksid." Ja 
mina kostsin talle: "Tulen lennates!" ja siis panin ma endale kõige paremad rõivad 
selga ja ehted kaela ja võtsin kaasa rahakoti sadakonna dinaariga ja läksin temaga 
kaasa ja ta tõi mind siia majja. Ja kui ma majja sisse olin astunud, ei jõudnud ma end 
veel kogudagi, kui see mustanahaline mind õnneks võttis, ja nüüd olen ma selle 
vanamoorinäru kurikavala vembu tõttu juba kolm aastat kannatama pidanud.” - "Aga 
kas ta oma vara hoidis siin majas?" päris mu vend. Ja neiu kostis: "Vara on tal siin 
roppu moodi, ja kui sa jaksad seda ära tassida, siis tassi Allahi loal, nii palju kui 
kulub.” 

Ja mu vend tõusis ja läks neiuga kaasaja neiu tegi lahti kirstud, mille sees olid kotid, 
ja mu vend ei teadnud, mis nii raske rahaga peale hakata, aga neiu ütles talle: "Las 

mina jään siia, ja sina mine ja too abimehed, kes aitaksid raha tassida!" Ja mu vend 
läks välja ja palkas kümme meest ja tuli nendega tagasi, aga leidis, et värav on pärani 
lahti ja neiu kadunud nagu tina tuhka koos rahast pungil kottidega - vaid mõni üksik 
kotitäis oli alles, muus osas jäid mu venna päralt ainult kangad. Ja vennas sai aru, et 
neiu oli teda tüssanud, ja ta võttis järelejäänud raha ja tegi lahti panipaigad ja võttis 
kaasa, mis võtta andis, ja ei jätnud majja mitte kui midagi, ja see öö läks tal mööda 
hea tuju tähe all. 

Aga kui oli käes hommik, leidis ta oma maja väravast kakskümmend sõjameest, kes 
kargasid talle natti ja ütlesid: "Sind nõuab taga korraülem." Ja nad võtsid ta kinni ja 
mu vend hakkas neilt paluma luba veel majja sisse astuda, aga nemad ei lubanud, ja 
mu vend pakkus neile palju raha, aga nemad ütlesid ära. Ja nad sidusid ta kõvasti 
köitega kinni ja lohistasid minema, ja neile tuli teel vastu üks venna sõber ja mu vend 
haaras sel hõlmast kinni ja hakkas paluma, et sõber ta eest seisaks ja aitaks tal 
kinnivõtjate käest pääseda. Ja see mees jäigi seisma ja küsis sõduritelt, milles on asi. 
Ja sõjamehed ütlesid: "Korraülem andis meile käsu ta enda juurde tuua, ja seda käsku 
me parajasti täidamegi." Ja mu venna sõber palus neid, et nad venna lahti laseksid, ja 
lubas neile selle eest viissada dinaari anda, ja ta ütles nii: "Kui te olete korraülema 
juures tagasi, siis öelge talle, et ei leidnud kedagi eest." Aga nemad ei võtnud neid 
sõnu kuulda ja lohistasid mu venda edasi, nägu alaspidi, ja tõid ta korraülema ette, ja 
kui korraülem mu venda nägi, päris ta: "Kust sa said need kangad ja raha?" — "Heida 
mulle armu, küll ma siis räägin,” ütles mu vend, ja korraülem viipas armuheitmise 
rätikuga. Ja siis rääkis mu vend talle ära kõik, mis oli juhtunud ja kuidas ta oli 
vanamooriga kokku trehvanud, ja vennas rääkis kõik algusest lõpuni hinge pealt ära 
ega unustanud kõnelda ka neiu jalgalaskmisest, ja kõige lõpuks ütles ta korraülemale: 
"Sa võta sellest, mis ma sealt ära tõin, kõik, mida hing aga ihaldab, ja jäta mulle nii 
palju, et ma saaksin ära elada!" Ja korraülem võttiski kõik raha ja kangad endale, ja ta 
pelgas, et sellest asjast võib kumu sultani kõrvu küündida, ja ütles mu vennale: "Tee, 
et sa siit linnast kaod, või muidu lasen ma sind võlla puua!" Ja mu vend kostis: 
"Lähen ja lendan!" ja ta asus mingi teise linna poole teele, aga tee peal kargasid talle 
röövlid kallale ja tegid ta puupaljaks ja peksid ta läbi ja lõikasid tal kõrvad peast. Ja 
kuuldus venna kohta jõudis minu kõrvu ja ma läksin teda otsima ja võtsin tema jaoks 
rõivad kaasaja tõin ta salamahti linna tagasi ja võtsin ta oma toidukoti peale. 


XXIV. LUGU HABEMEAJAJA KUUENDAST VENNAST 

MIS puutub minu kuuendasse venda, oo õigeusklike käskija, siis temal on huuled 
ära lõigatud. Saatus oli ta vaeseks koorinud ja ükskord läks ta välja, et otsida midagi, 
millega hinge sees hoida, ja kui ta siis kõndis mingit teed mööda, nägi ta korraga üht 
toredat maja laia sammaskojaga, ja värava kõrval oli hulk teenreid ja mehi, kes neid 
käskisid ja keelasid. Ja ta küsis ühelt mehelt, kes värava lähedal seisis, ja too vastas: 
"See maja on ühe Barmakiidide”? suguvõsa liikme päralt." Ja siis astus mu vend 
uksehoidjate juurde ja palus neilt armuandi ja nemad ütlesid: "Mine majaväravast 
sisse, ja sa saad meie peremehe käest head ja paremat." Ja mu vend läks sammaskotta 


39Barmakiidid - VIII saj elanud vesiiri Halid ibn Batmaki järeltulijad. Paljud selle suguvõsa liikmed olid Bagdadi 
kaliifide õukonnas kõrged aukandjad. 

ja sai sammastest mööda ja jõudis majani, millest kaunimat ja peenemaitselisemat on 
raske ette kujutada, ja maja keskel oli aed, milletaolist ta polnud eluilmaski näinud, ja 
selle põrand oli marmoriga sillutatud ja ustel-akendel olid eesriided ees. 

Ja peremees lubas vennasele kõiksugu hüvesid ja ütles: "Sa pead ilmtingimata 
minuga koos pruukosti võtma." Ja mu vend kostis: "Oo isand, mul on nii suur nälg 
kallal, et ma ei suuda seda enam taluda." Ja majaperemees hõikas: "Hei, poiss, too 
pesukauss ja veekann siia!" ja siis ütles ta: "Noh, tule nüüd ja pese käed ära!" Ja mu 
vend tõusis, et käsi pesta, aga ei näinud ei kaussi ega kannu. Aga peremees ise hakkas 
tegema kätepesemisliigutusi ja hõikas siis: "Tooge söögilaud sisse!" Mu vend ei 
näinud mitte midagi, aga see mees ütles talle: "Ole nii lahke, maitse julgesti, ära 
häbene!" ja hakkas ise tegema, nagu sööks, ja ütles 

mu vennale: "Naljakas, mispärast sa nii vähe sööd! Ei maksa sööki endale keelata, 
ma tean ju, kui kange nälg sul on!" Ja mu vend tegi näo, nagu sööks, peremees aga 
seletas: "Söö-söö! Kas näed, kui tore valge sai seal on?" Mu vend aga ei näinud mitte 
midagi ja mõtles endamisi: "Sellele mehele meeldib teiste kulul paha nalja teha.” - 
"Oo mu isand," ütles mu vend siis peremehele, "ma pole eluilmas näinud valgemat ja 
maitsvamat saia kui see siin.” Ja peremees kostis: "Selle küpsetas minu orjatar, kelle 
ma ostsin kuuesaja dinaari eest." Siis hõikas majaperemees: "Hei, poiss, too siia 
lihapirukas, mis pidi esimeseks roaks olema, ja pane talle veidi rasva juurde!" Ja ta 
päris mu venna käest: "Allahi nimel, oo külaline, kas sa oled kuskil sellest etemat 
pirukat näinud? Ma palun sind oma elu nimel, lase hea maitsta ja ära häbene! Hei, 
poiss," hõikas ta seejärel, "too meile nüüd liha marinaadis ja rasvaseid põldpüüsid!" Ja 
ta ütles mu vennale: "Söö-söö, külaline, sa oled ju näljane ja pead keha kinnitama." Ja 
mu vend hakkas lõualuid liigutama ja mäluma, ja see mees lasi tuua roa roa järel, aga 
tegelikult ei toodud midagi, ja sellegipoolest käskis ta mu vennal süüa. 

Siis hõikas ta: "Hei, poiss, too meile pistaatsiapähklitega nuumatud kanapoegi!" Ja 
ta ütles mu vennale: "Oo mu külaline, ma vannun oma elu nimel, et need tibud pole 
iialgi midagi muud söönud peale pistaatsiapähklite, - tee suu seks, midagi selletaolist 
pole sa kunagi suhu saanud, võta aga ja ära häbene!" - "Oo mu isand, see viib tõesti 
keele alla!" kostis mu vend, ja peremees hakkas oma kätt mu venna suu ette tõstma, 
otsekui toidaks ta mu venda oma käega, ja ta nimetas aina uusi roogasid ja kiitis neid 
mu vennale, kes oli niigi näljane ja kelle nälg sellest ühtsoodu kasvas, nii et ta oleks 
kas või odrakakukesest rõõmu tundnud. "Kas sa oled saanud paremat vürtsi keelele 
kui see, mis on selle toidu sees?" küsis peremees seejärel. Ja mu vend kostis: "Ei ole, 
oo isand." Ja isand ütles: "Lase hea maitsta ja ära ometi häbene!" - "Mul on juba kõht 
täis,” kostis vennas. Ja majaperemees hõikas: "Koristage laud ära ja tooge 
magustoidud!" Ja ta ütles mu vennale: "Maitse, näed, seda, see võtab sind tummaks, 
ja proovi ka neid krääpleid. Ma vannutan sind hingeõnnistuse nimel, pista see krääpel 
ruttu suhu, kuni tal veel mahl sees on." — "Nõnda söön ma sind järsku veel vaeseks, 
oo lahke isand!" hüüdis mu vend ja hakkas tema käest pärima, kui palju nendesse 
krääplitesse on muskust pandud. Ja majaperemees kostis: "Meil pannakse tavaliselt 
igasse krääplisse üks miskaal muskust ja pool miskaali ambrat." Ja kogu selle jutu ajal 
matsutas mu vend suud ja liigutas lõugu. "Pane nüüd mandleid hamba alla, ära 
häbene," ütles majaperemees, ja mu vend kostis: "Oo mu isand, ma olen juba küllalt 
saanud, enam ei 

lähe mulle suutäitki sisse!" Aga majaperemees hüüdis: "Oo külaline, ma vannun 
sulle kaks korda Allahi nimel, et alles siis, kui sul kõht täis on, hakkad sa söögist 

mõnude mõnu tundma!" - "Oo isand," ütles mu vend, "pärast neid sööke olen ma 
näljast väga kaugel." Ja siis mõlgutas mu vend meelt ja ütles endamisi: "Ilmtingimata 
mängin ma talle sihukese vembu, et ta hakkab oma tegu kahetsema." Aga see mees 
hüüdis: "Tooge meile veini!" Ja teenrid tegid kätega õhus sääraseid liigutusi, nagu 
paneksid nad isandatele veini ette. Ja peremees ulatas vennasele karika ja ütles: "Võta 
see karikas, ja kui vein sulle mekib, siis ütle mulle!" - "Oo isand," kostis mu vend, "ta 
lõhnab ju päris hästi, aga mina olen harjunud jooma vana veini, mis on kakskümmend 
aastat laagerdunud.” - "Koputa, näe, see punn eest ära, ja sa saad natuke," ütles 
peremees. Ja mu vend hüüdis: "Oo isand, sinu lahkel loal!" ja ta tegi säärase 
käeliigutuse, justkui jooks. Majaperemees aga ütles: "Olgu see terviseks ja 
meelemõnuks!" Ja siis tegi ta näo, nagu oleks võtnud põhjani ja ulatas mu vennale 
teise karika ja vend jõi selle tühjaks ja tegi näo, nagu oleks ta purju jäänud, ja haaras 
siis korraga ühe käega peremehest kinni ja tõstis teise käe nii kähku, et valge peopesa 
välgatas, ja andis peremehele sihukese kõrvakiilu, et terve tuba vastu kajas. Ja ta andis 
peremehele veel teisegi kõrvakiilu, mispeale mees hüüdis: "Mis sul hakkas, va 
lurjus?" Ja mu vend kostis: "Oo mu isand, sa olid oma orja vastu nii armuline, et tõid 
ta oma majja ja andsid talle kehakinnitust ja jootsid teda vana veiniga, ja tema jäi juua 
täis ja kukkus märatsema, aga sina oled ju küllalt kõrgemeelne, et tema rumalust 
taluda ja tema süüd andeks anda.” 

Ja kui majaperemees oli neid sõnu kuulnud, purskas ta valjusti naerma ja ütles: "Ma 
olen juba kaua aega inimeste üle nalja heitnud ja oma sõpru pilanud, aga ma pole 
näinud kedagi, kes oleks olnud nii kannatliku meelega ja nii nutikas kui sina, kes sa 
mulle nina pihta andsid. Ja nüüd olen ma sulle andeks andnud ja sina hakka päriselt 
mu lauakaaslaseks, ja ära mind oma seltsist ilma jäta!" Ja ta käskis tuua kõiksugu 
roogasid, mida ta ennemalt oli nimetanud, ja nad sõid koos mu vennaga, nii et küll 
said, ja siis läksid nad teise tuppa jooma, ja äkki selgus, et seal toas olid kuukumalised 
orjatarid, kes lasid pillihelide saatel laulu valla, ja siis hakkasid mehed jooma ja jäid 
purju; ja see mees sai minu vennaga nii suureks sõbraks, et pidas teda otsekui lihaseks 
vennaks ja armastas teda suure armastusega ja andis talle autasu. Ja kui hommik kätte 
jõudis, siis istusid nad uuesti sööma ja jooma taha, ja nõnda kestis see kakskümmend 
aastat. Siis aga suri see mees, ja sultan krahmas endale nii tema kui ka minu venna 
vara ja ei jätnud mu vennale punast pennigi ja tegi ta puupaljaks. 

Ja mu vend läks, kuhu jalad viisid, aga kui ta parajasti teel oli, kargasid talle kallale 
beduiinid ja võtsid ta vangi. Ja nad tõid ta oma laagrisse ja see pealik, kes ta vangi oli 
võtnud, hakkas teda piinama ja ütles talle: "Lunasta oma hing raha eest välja, või 
muidu teen ma sulle otsa peale!" Ja mu vend puhkes nutma ja ütles talle: "Allahi 
nimel, mul pole midagi hinge taga! Ma olen su vang ja sa võid minuga teha, mis 
tahad.” 

Ja see beduiin võttis noa pihku ja lõikas mu vennal huuled ära ja hakkas talle oma 
nõudmistega ikka enam peale käima. Aga sel beduiinil oli ilus naine, ja kui mees ära 
oli, pakkus ta ennast mu vennale ja püüdis teda peibutada, kuid mu vend ei jäänud 
nõusse; aga ühel heal päeval hakkas ta mu venda uuesti võrgutama ja vend hakkas 
temaga armumängu mängima ja võttis naise põlve peale. Ja just sel ajal tuli mees 
ootamatult koju ja nägi, mis mu vennal käsil on, ja hüüdis: "Häda sulle, lurjus, või 
sina tahad mu naist raisata!" Ja ta võttis noa ja lõikas mu vennal riista otsast ära ja 
upitas vennase kaameli selga ja viis ta mäe otsa ja viskas sinna maha ja jättis 
sinnapaika. 

Ja rännumehed läksid mööda ja tundsid ta ära ja andsid talle süüa ja juua ja teatasid 
mulle, mis vennaga oli juhtunud; ja ma läksin ta juurde ja võtsin ta selga ja tõin ta 

linna ja hakkasin teda ülal pidama. Ja nüüd olen ma sinu palge ees, oo õigeusklike 
käskija, ja ma kartsin siit enne ära minna, kui ma pole sulle kõik ära rääkinud - 
poolelijätmine oleks viga olnud. Sest mul on ju kuus venda ülal pidada.” 

Ja kui õigeusklike käskija oli mu lugusid kuulnud ja mu vendade saatusest ülevaate 
saanud, siis hirnus ta naerda ja ütles: "Sulatõsi, oo Tummahammas, sa oled tõesti üks 
sõnakehv mees, ja lobamokk pole sa kaugeltki, aga nüüd kao selle linna piiridest ja 
ela kusagil mujal!" Ja ta kihutas mind vahi all linnast välja. 

Ja ma käisin läbi palju linnu ja maakondi, kuni sain kuulda kaliifi surmast ja sellest, 
et uus kaliif on võimul, ja siis tulin ma kodulinna tagasi ja selgus, et mu vennad on 
juba surnud. Ja siis läksin ma selle noormehe juurde ja tegin talle kõige paremat, ja 
kui mind poleks olnud, siis oleks teda küll vist maha tapetud, aga tema, näe, süüdistab 
mind selles, mida ma teinud pole. Ja see, oo auväärt kogu, mis ta räägib mu 
lobisemishimust, on selge vale. Selle noormehe pärast olen ma palju maid läbi 
rännanud, kuni jõudsin viimaks siia ja leidsin ta teie juurest, ja kas see ei anna siis 
tunnistust mu hingesuurusest, oo õnnis kogudus?" 

Ja kui me olime habemeajaja loo ära kuulanud," lõpetas rätsepmeister oma 100, "ja 
kui meile oli selgeks saanud, et ta on tõesti sellele noormehele liiga teinud, siis me 
nabisime habemeajaja kinni ja lasime ta pokri panna ja võtsime nüüd rahumeeli süüa 
ja juua ja pidu kestis 

kuni pärastlõunase palvetunnini. Ja siis lahkusin ma peomajast ja läksin koju ja mu 
naine tegi hapu näo ja ütles: "Sina lased lusti ja sul on lõbu laialt, aga minul on meel 
kurb! Kui sa mind välja ei viija minuga õhtuni ei jaluta, siis kisun ma puruks 
armuköie, mis meid ühte seob, ja meie lahkuminekus oled sa ise süüdi.” 

Ja ma läksin naisega välja ja me jalutasime õhtuni ja siis trehvasime kokku 
küürseljaga, kes oli porujommis, ja tema suust tulid seesugused värsid: 


"Jah, klaas on läbipaistev nagu vein ja lust, 
kuid ometi neil pole sarnasust: 


just nagu oleks vein ja puuduks joomanõu 
või nagu oleks peekril veinist tühi põu.” 


Ja mina kutsusin ta enda poole ja läksin ise praetud kala ostma, ja me istusime 
söömaja siis andis mu naine talle tüki leiba ja kala ja pistis need talle oma käega suhu 
ja lämmatas ta ära ja küürselg heitis hinge, ja mina viisin ta välja ja jätsin ta kavala 
nõuga selle juuditohtri majja, aga tohtergi näitas osavust üles ja viskas ta ülevaataja 
aeda, ja ka ülevaataja oli osavkäpp ja sokutas ta niisugusesse kohta, kus küürselg 
kristlasest vahetalitaja teele ette jäi. Säärane ongi mu lugu ja just seda kõike pidin ma 
eile üle elama - kas see pole siis küürselja loost imeväärseni?" 

Ja kui Hiinamaa valitseja oli seda lugu kuulnud, hakkas tal suurest vaimustusest pea 
otsas tudisema ja ta pani kõike kangesti imeks ja ütles: "See lugu, mis juhtus 
noormehe ja lobamokast habemeajaja vahel, on tõesti etem ja toredam kui valevorstist 
küürselja lugu!" 

Ja siis andis valitseja ühele õukondlasele käsu kätte: "Mine rätsepmeistriga kaasa ja 
tooge habemeajaja vangikojast siia: ma tahan tema juttu kuulda, ja just tema on kõigi 
teie pääsmise pant. Selle küürselja aga matame maha..." " 

Ja hommik jõudis kätte ning katkestas Šahrazadi jutulõnga. 

Aga kui oli käes kolmekümne neljas ööaeg, ütles Šahrazad: "Minu kõrvu on 
küündinud, oo õnnelik valitseja, et Hiinamaa valdjas öelnud: "Tooge see habemeajaja 

minu juurde, ja just tema on teie pääsmise pant. Selle küürselja aga matame maha - ta 
on juba eilsest saati surnud - ja ehitame talle hauakambri.” 

Ja õukondlane ning rätsepmeister läksid aega viitmata vangimajja ja tõid sealt 
habemeajaja välja ja saatsid teda senikaua, kuni olid valitseja palge ees. Ja kui 
valitseja habemeajajat nägi, piidles ta teda 

tähelepanelikult - ja mis ta näeb: see on tudisev rauk, üle üheksakümne aasta vana, 
näonahk, habe ja kulmud valged, kõrvad ära lõigatud, nina pikk ja tema hingest 
vaatab vastu rumalus. Ja vanamehe väljanägemine ajas valitseja naerma ja ta ütles: 
"Oo Tummahamnmas, ma tahan, et sa jutustaksid mulle mõne oma 100." Ja 
habemeajaja küsis: "Oo valitseja üle aegade, mis lugu juhtus selle kristlase, juudi, 
moslemi ja surnud küürseljaga, kes siin teie seas on, ja mis asi see oli, mis teid kõiki 
kokku tõi?" - "Aga miks sa seda küsid?" tahtis Hiinamaa valitseja teada. Ja 
habemeajaja kostis: "Ma küsin seda sellepärast, et valitseja näeks, et ma pole 
lobamokk ja et mu peal pole sõnaliiderdamise pattu, milles mind süüdistatakse. Ma 
olen see, kelle nimi on Tummahammas, ja see nimi on pandud õigusega, ja luuletaja 
on öelnud: 


"Kui mõnikord te näete hüüunime kandjat, 
siis just ta nimes nähke elumõtte andjat." " 


"Rääkige habemeajajale selle küürselja lugu ära, koos kõige sellega, mis juhtus 
temaga eile õhtul ja millest rääkisid juut, kristlane, ülevaataja ja rätsepmeister,” ütles 
valitseja. Ja nõnda tehtigi (aga kordamisest pole kasu!), ja seejärel vangutas 
habemeajaja pead ja hüüdis: "Allahi nimel, see on tõesti imeväärne ja harukordne 
lugu! Tõmmake küürseljal lina pealt!" 

Ja küürseljal tõmmati lina pealt ja habemeajaja istus küürselja juurde ja tõstis tema 
pea oma põlvede peale ja vaatas talle näkku ja hakkas nii hullupööra naerma, et käis 
käpuli, ja siis hüüdis ta: "Iga surm on imeväärne, aga selle küürselja surm tuleks 
kuldtähtedega raamatusse raiuda!" Ja kõik jahmusid habemeajaja sõnu kuuldes, 
valitseja aga pani tema sõnu imeks ja päris: "Mis sul on, Tummahammas? Räägi 
meile ka!" Ja habemeajaja kostis: "Oo valitseja üle aegade, vannun su armuhelduse 
nimel, et valevorstist küürseljal on eluvaim sees!" Ja habemeajaja võttis põuest 
karbikese ja tegi selle lahti ja võttis sealt seest rasvapotsiku ja määris küürselja kaela 
ja kaelasooned rasvaga kokku, ja siis võttis ta kaks raudkonksu ja ajas need küürselja 
kõrri ja tõmbas sealt välja kondiga kalatüki, ja kui see väljas oli, siis selgus, et see on 
üleni verine. Küürselg aga aevastas korra ja kargas püsti ja hõõrus silmnägu ja hüüdis: 
"Ma tunnistan, et pole jumalat peale Allahi ja et Muhamed on Allahi saadik!" Ja 
valitseja ja teised juuresviibijad panid seda väga imeks, mida nad oma ihusilmaga 
näha said. 

Ja Hiinamaa valitseja kaotas suurest naerust meelemärkuse ja ega teistelgi teisiti 
läinud. Ja siis ütles valdjas: "Allahi nimel, see on imeväärne lugu ja ma pole eluilmas 
kuulnud midagi eriskummalisemat!" 

"Oo moslemid, 00 kõik mu sõjamehed,” küsis siis valitseja, "kas olete enne näinud, 
et keegi surnust ellu ärkaks? Kui Allah poleks küürseljale saatnud seda habemeajajat 
(kellest sai tema elu pant), siis oleks ta küll vist hinge heitnud.” 

Ja kõik ütlesid: "Allahi nimel, see on tõepoolest harukordne imelugu!" Aga siis 
käskis Hiinamaa valitseja selle loo kuldtindiga raamatusse kirjutada, ja nõnda tehtigi, 
ja see raamat pandi valitseja varakambrisse. Pärast seda aga autasustas valitseja juuti, 

kristlast ja ülevaatajat kallihinnaliste aurõivastega ja saatis nad minema ja nad läksid. 
Ja seejärel pöördus valitseja rätsepa poole ja autasustas teda kallihinnaliste rõivastega 
ja tegi temast oma ihurätsepa, ja ta määras rätsepmeistrile kindla sissetuleku ja lepitas 
nad küürseljaga ära ja autasustas ka küürselga kallite ja kaunite rõivastega ja määras 
sissetuleku kindlaks ja tegi temast oma lauakaaslase, habemeajaja vastu aga näitas ta 
üles suurt lahkust ja määras ta oma riigi ülemhabemeajajaks ja valitseja 
joomavennaks. Ja nii läksid nende elupäevad mahedasti ja lahedasti mööda, kuni 
nende juurde tuli Meelemõnude Lõpetaja ja Lähedaste Lahutaja. 

Aga sugugi vähem imeväärne pole lugu kahest vesiirist ja Anis al-Džalisist.” - 
"Kuidas see lugu käib?" küsis Dunjazad. 


XXV. LUGU KAHEST VESIIRIST JA AN1S AL-DŽALIS1ST 


MINU kõrvu on küündinud, oo õnnelik valitseja," ütles Šahrazad, "et Basras 
valitsenud üks valdjasoost valdjas, kes armastanud vaeseid ja viletsaid ja olnud oma 
alamate vastu heatahtlik ja annetanud raha neile, kes uskusid Muhamedi sisse, 
õnnistagu ja tervitagu teda Allah! Ja ta oli just säärane, nagu tema kohta on värssides 
öeldud: 


"Ta ümber piiras vastaliste ratsavägi. 
See malev tema mõõga läbi surma nägi. 


Ta vaenuväge julmalt tallab jalge alla, 
kuid alamatele tal lahke meel on valla." 


Ja nimeks oli sel valdjal Muhammed ibn Suleiman az-Zeini. Ja tal oli kaks vesiiri: 
ühe nimi oli al-Muin ibn Savi ja teisel al-Fadl ibn Hakan. Ja see al-Fadl ibn Hakan oli 
oma aja kõige suuremeelsem mees ja ta elas nii vooruslikult, et kõigi südamed liitusid 
ühte armastuses tema vastu. Ja kogu rahvas käis tema käest nõu küsimas ja kõik 
palusid talle pikka iga, sest ta oli puhta headuse kehastus ja kurjuse ning õeluse 
hävitaja. 

Aga vesiir al-Muin ibn Savi vihkas inimesi ega armastanud headust. Ja tema oli 
puhta tigeduse kehastus. Ehk nagu tema kohta on öeldud: 


"Saab vääriline oma väärilises kojas 
kord vääriliselt naiselt väärilise poja. 

Kui vääriliste kätte annad enda, 

siis näed sa õnne, väärilise venda. 


Kuid vääritul ka poeg on kurikael, 
kel vääriline palk on poomispael. 


Kui vennaks võtavad su vääritud, 
SIIS ON SU NIMI varsti määritud." 


148 


Ja samavõrd, kui rahvas al-Fadl ibn Hakani armastas, vihkas ta al-Muin ibn Savi'd. 

Aga kõikvõimsa võimumehega juhtus säärane lugu: nimelt istus valdjas Muhammed 
ibn Suleiman az-Zeini ükskord aukandjatest ümbritsetult oma riigi troonil, kui ta 
kutsus enda juurde oma vesiiri al-Fadl ibn Hakani ja ütles talle: "Ma tahan saada 
orjatari, kellest ilusamat poleks meie ajal olemas. Ta peab olema täiuslik oma 
kauniduse poolest ja ületama teisi oma liikmete sihvakuse ja kiiduväärt loomujoonte 
poolest.” 

Ja võimujärje aukandjad ütlesid: "Niisuguse leiab ainult kümne tuhande dinaari 
eest.” Ja siis hüüdis sultan kohale oma varahoidja ja ütles: "Lao al-Fadl ibn Hakanile 
välja kümme tuhat dinaari!" ja varahoidja täitis sultani käsu. 

Vesiir aga läks ära, kui sultan oli tal käskinud iga päev turul käia ja vahetalitajaile 
asjast teada anda ja öelda neile, et ühtegi orjatari, kelle hind on rohkem kui tuhat 
dinaari, ei tohi ilma vesiirile näitamata maha müüa. Ja nii näidatigi kõik müügile 
minevad paremad orjatarid vesiirile ette. Aga ükski tema silma alla toodud orjataridest 
ei meeldinud talle. 

Ühel heal päeval tuli aga üks vahetalitaja korraga vesiiri al-Fadl ibn Hakani lossi 
juurde ja leidis vesiiri, kes kavatses parajasti valitseja lossi ratsutada, hobuse seljast. 
See mees haaras al-Fadlil jalusest kinni ja ütles: 


"Oo sina, kes sa tõstsid meie riigi au, 
las jagada sul rõõmu Looja enda sau! 


Meeltmööda Allahile olgu sinu teod! 
Sult kosutust said rahva helduseod." 


"Oo isand," ütles ta siis, "suursugune ülesanne on täidetud ja see, mis vaja, on üles 
leitud!" Ja vesiir hüüdis: "Too ta minu palge ette!" Ja 
233 


vahetalitaja kadus natukeseks ajaks silmist ja tuli tagasi koos neiuga, kes oli 
sihvakas ja nõtkepihtne, kõrgerindne, surmaast mustade silmadega, oivalise 
silmnäoga, saleda kehaga ja raskete puusadega ning rõivastega, millest etemaid pole 
olemaski; ja sülg oli tal siirupist magusam ja piht oli tal igast oksaväädist nõtkem ja 
tema hääl oli aotuulest õrnem. Ehk nagu seda keegi on värssidesse seadnud: 


"Su palg on kõigi teiste seas kui tähtede seas kuu. 
Sa ihult nõtkem kui gasell, see kergejalgne tuul. 


Sul andnud Allah ülluse ja hiilguse, mis väärt, 
ja ihu võlu, targa peaja piha, mis kui väät. 


Sul sünnimärgid palge peal kui seitse vahimeest, 
kes palge taevast hoiavad liig kihkja pilgu eest. 


Ja mitte ükski kurikael ei röövi ilu sult, 
sest palge tähed kõrvetaksid teda armutult.” 


Ja kui vesiir oli neidu näinud, sattus ta vaimustusse, mis oli igast teisest 
vaimustusest vägevam, ja seejärel pöördus ta vahetalitaja poole ja päris tema käest: 

"Kui palju see orjatar maksab?" Ja vahetalitaja kostis: "Tema hind on jäänud pidama 
kümne tuhande dinaari peale. Ja tema peremees vannub, et need kümme tuhat dinaari 
ei kata kulutusi kanapoegade peale, millega kaunitar on keha kinnitanud, ja 
joogipoolise peale ja rõivaste peale, millega neiu on autasustanud oma õpetajaid, sest 
ta on õppinud ilukirja ja grammatikat ja kombekat kõnepruuki ja koraani tõlgitsemist 
ja usu ning seadusandluse aluseid ja tohterdamist ja ajaarvamist ja lustimänge 
lustipillidel." - "Peremees minu palge ette!" käsutas vesiir. Ja vahetalitaja tõi 
peremehe jalamaid kohale. Ja selgus, et see oli pärslaste soost mees, kel oli omajagu 
aastaid turjal. Ja saatus oli tema ihu vintsutanud, hinge peale aga armu heitnud. Ehk 
nagu on luuletaja tema kohta öelnud: 


"Mind saatus raputanud rängalt läbi, 
sest tõesti suur on tema võim ja vägi. 


Kui varem olin väsimatu käija, 

siis nüüd ma väsin, saamatagi käia.” 

"Kas sa oled nõus selle orjatari eest kümme tuhat dinaari sultan Muhammed ibn 
Suleiman az-Zeini käest vastu võtma?” päris vesiir. Ja pärslane hüüdis: "Allahi nimel, 
sultanile olen ma nõus teda kas või ilma rahata andma, kui ta seda nõuab!" Ja siis 
käskis vesiir raha kohale tuua ja raha toodigi ja pärslasele kaaluti tema osa välja. 

Ja see orjakaupleja astus vesiiri ette ja ütles talle: "Oma käskija vesiiri loal tahan ma 
veel sõnakese öelda.” - "Lase tulla!" kostis vesiir. Ja kaupmees ütles: "Minu meelest 
ei maksa sul täna veel seda neidu sultani palge ette viia: ta on alles pikalt teelt tulnud 
ja ta pole veel siinse õhuga harjunud ega teekonnast välja puhata saanud. Jäta ta 
parem kümneks päevaks oma lossi, kuni ta oma tavalise oleku tagasi saab, siis vii ta 
vanni, pane talle kõige paremad rõivad selga ja alles seejärel vii ta sultani ette -küllap 
naeratab sulle seepeale tõeline õnn!" 

Ja vesiir mõlgutas orjakaupmehe sõnad oma mõttes läbi ja leidis need õiged olevat. 
Ta tõi neiu oma lossi ja andis tema käsutusse omaette kambri. Ja lasi talle iga päev 
sÖÖgi- ja joogipoolist ning muud vajalikku anda. Ja nõnda saatis neiu mõned päevad 
mööda. 

Vesiir al-Fadl ibn Hakanil oli aga poeg, kes sarnanes taevasse tõusva kuuga ja kes ei 
jäänud palge õhetava heledusegi poolest täiskuule alla. Ja palge peal oli tal sünnimärk 
otsekui ambrasõõr. Ja tema piimahabe pani sule liikuma luuletajal, kes on andnud tast 
täieliku pildi: 


"Ta on nagu kuu, mille kuma kõik kummuli kukutab. 
Ta on nagu oksaväät nõtke. Kui puutud, ta hukutab. 


Pea moorlase moodi tal krässus, kuid kuldne on pale tal. Näojooned nii õrnad ja piht 
nagu pillirool saledal. 


Ei ole ta südames headust, sest hing on tal jõhker, 
kuid puusad ja sihvakas piht on tal hellusest õhkvel. 


Kuis saaks tema südamekotta neid õrnuse häitsikuid, 
et enam ei hukutaks julmalt ta armunud näitsikuid. 


Ta ihu me ihusid võluga sedavõrd lummutab, 

et armu me hinges ka tarkade laitus ei summuta. 


On süüdi vaid silmad ja hullusti armunud südamed. 

Ei hukkamõist purusta meeletu lembuse sidemeid." 

Ja sel noormehel polnud orjatarist aimugi, aga noormehe isa manitses igaks juhuks 
neidu järgmiste sõnadega: "Oo mu tütar, võta teadmiseks, et ma olen sind ostnud 
haareminaiseks ainumalt sultan Muhammed 1bn Suleiman az-Zeini voli alla, aga 
minul on poeg, kes ei jäta tänaval ühtegi neidu tülitamata. Sa ole temaga ettevaatlik ja 
vaata, et sa talle oma nägu ei näita ega talle oma häälekõla kuulda ei anna." Ja neiu 
kostis: "Sinu sõna on seadus!" Ja vesiir jättis neiu sinnapaika ja läks ära. Aga saatuse 
suval juhtus sedasi, et ühel heal päeval läks neiu sauna, mis asus nende eluruumides, 
ja üks orjatar pesi ta puhtaks ja neiu pani selga uhked rõivad, rnis tõstsid veelgi enam 
esile ta ilu ja võlu. Ja ta tuli vesiiriemandast majaperenaise juurde ja suudles sel kätt. 
Ja vesiiriemand ütles: "Ole terve, oo Anis al-Džalis! Kas oli hüva saun?" - "Oo 
emand," kostis neiu, "saun oli suurepärane, kahju ainult, et te ise ei tulnud." Ja 
seepeale ütles perenaine oma orjataridele: "Läki saunafja nood kostsid: "Sinu sõna on 
seadus!" Ja nad tõusid püsti ja hakkasid koos perenaisega astuma. Ja see jättis Anis al- 
Džalisi toa uksehoidjaks kaks väikest orjatüdrukut ja ütles neile: "Ärge laske mitte 
kedagi neiu juurde!" Ja need kostsid: "Sinu sõna on seadus!" 

Aga sellal, kui Anis al-Džalis seal toas istus, tuli korraga vesiiri poeg, kelle nimi oli 
Nur ad-din Ali, ja päris oma ema ja neidude järele. Ja orjatüdrukud kostsid: "Nad 
läksid sauna." 

Ja kui toas istuv Anis al-Džalis oli vesiiripoja Nur ad-din Ali häält kuulnud, ütles ta 
endamisi: "Kui õige vaataks, missugune on see noormees, kellest vesiir mulle rääkis, 
et ta ei jäta tänaval ainustki neidu tülitamata! Allahi nimel, ma tahan ta peale pilgu 
heita!" Ja ta tõusis püsti (aga ta oli saunast tulnud) ja läks toa uksele Nur ad-din Ali'd 
vaatama, ja mis ta näeb! - see on ju noormees, kes sarnaneb kuuga täiskuuööl. Ja see 
vaatepilt kutsus temas esile tuhandeid ohkeid. Ja noormees omakorda heitis neiule 
pilgu ja nägi seda, mis temastki tuhandeid ohkeid välja tõi. Ja nõnda olid nad 
mõlemad teineteise armuvõrku langenud. 

Ja noormees astus orjatüdrukute juurde ja käratas nende peale ja nemad pistsid tema 
eest plehku ja jäid alles kaugel eemal pidama, et vaadata, mis mees ette võtab. Ja 
korraga läks noormees kambri ukse juurde, tegi selle lahti, astus neiu manu ja ütles 
talle: "Kas mu isa ostis sind minu jaoks?" Ja neiu kostis: "Jah!" Ja siis tuli noormees 
neiule ligi (aga ta oli armust päris joobunud) ja põimis neiu jalad endale ümber niuete, 
ja neiu pani oma käed tema kaela ümber ja võttis noormehe suudluste, 
heameelehüüete ja hellitustega vastu, ja noormees hakkas tema keelt imema ja siis 
imes neiu noormehe keelt, ja seejärel võttis mees neiult süütuse. 

Ja kui orjatüdrukud nägid, et nende noorsand neiu Anis al-Džalisi kambrisse läks, 
siis pistsid nad karjuma ja ulguma, noormees aga oli juba rahulduse kätte saanud ja 
tuli kambrist jooksuga väljaja pühkis tulistjalu pelgupaika otsima, sest tal oli oma teo 
tagajärgede pärast hirm nahas. Ja kui perenaine oli tüdrukute ulgumist kuulnud, siis 
tõusis ta püsti ja tõttas higist leemendades saunast väljaja päris: "Mis ulgumine see 
siin on?" Ja ta jõudis kahe orjatüdruku juurde, kelle ta oli ust valvama jätnud ja 
hüüdis: "Häda teile, mis lahti on?" Ja perenaist nähes ütlesid need: "Meie isand Nur 
ad-din tulija nüpeldas meid. Ja meie panime tema eest plehku. Aga tema läks Anis al- 
Džalisi juurde ja kallistas teda. Ja me ei tea, mis ta veel pärast tegi. Aga kui me 
hakkasime sind appi hüüdma, tegi ta sääred." Ja siis läks majaperenaine Anis al- 

Džalisi juurde ja küsis tema käest: "Mis on juhtunud?" Ja neiu kostis: "Oo emand, 
mina istusin parajasti siin kambris, kui korraga astus sisse ilus noormees ja päris: 
"Kas mu isa ostis sind minu jaoks?" Ja mina kostsin: "Jah!", sest Allahi nimel, 00 
emand, ma arvasin, et nõnda see ongi. Ja siis astus ta mulle ligi ja kallistas mind.” - 
"Ja midagi muud ta sulle ei lausunudki?" päris perenaine. Ja neiu kostis: "Lausus küll 
ja võttis mult pealekauba kolm suudlust." — "Võin vanduda, et ta saatis sind häbisse,” 
hüüdis perenaine ja puhkes nutma ja hakkas ennast vastu nägu peksma. Ja 
orjatüdrukud tegid sedasama. Ja emand kartis, et Nur ad-dini isa võib pojal nüüd kõri 
läbi lõigata. 

Ja kui see nutulaul käimas oli, astus korraga sisse vesiir ja päris, mis lahti on. Ja 
naine ütles talle: "Tõota, et sa kuulad kõik ilusasti ära, mis ma sulle ütlen!" - "Olgu 
nii!" kostis vesiir. Ja naine rääkis talle, mis ta poeg oli korda saatnud. Ja vesiiril läks 
meel mustaks ja ta käristas oma rõivad lõhki ja hakkas ennast vastu nägu peksma ja 
endal habemest karvu välja kiskuma. Ja tema naine ütles: "Ära üleliia kurvasta! Ma 
annan sulle omast taskust kümme tuhat dinaari, või palju ta maksiski." Ja siis tõstis 
vesiir pilgu oma naise peale ja ütles: "Häda sulle! Ega siis rahas pole asi! Ma kardan, 
et see lugu võib mul hinge maksta kõige varandusega tükkis.” - "Oo mu isand, kuis 
siis nõnda?” päris naine. Ja vesiir ütles: "Kas sa siis ei tea, et meie tegemistel hoiab 
silma peal vastaline, kelle nimi on al-Muin ibn Savi? Kui tema sellest loost kuulda 
saab, läheb ja räägib ta kõik sultanile ära..." " 

Ja hommik jõudis kätte ning katkestas Šahrazadi jutulõnga. 

Aga kui oli käes kolmekümne viies ööaeg, ütles Šahrazad: "Minu kõrvu on 
küündinud, oo õnnelik valitseja, et vesiir öelnud oma naisele: "Kas sa siis ei tea, et 
meie tegemistel hoiab silma peal vastaline, kelle nimi on al-Muin ibn Savi? Kui tema 
sellest loost kuulda saab, läheb ja räägib ta kõik sultanile ära ja ütleb talle sedasi: 
"Sinu vesiir, kes sinu 

enda jutu järgi pidada sind armastama, on saanud su käest kümme tuhat dinaari ja 
ostnud selle raha eest neiu, kelletaolist pole ükski hing näinud. Aga et see neiu sellele 
vesiirile meelt mööda oli, siis ütles ta oma pojale: "Võta ta! Sul on tema peale enam 
õigust kui sultanil." Ja poeg ei lasknud endale seda teist korda öelda ja võttis neiult 
süütuse. Ja nad jätsidki selle orjatari endale." Ja valdjas ütleb al-Muinile: "Sa 
luiskad!" Aga tema kostab valdjale: "Sinu loal tungin ma tema majja ja toon selle 
orjatari su palge ette." Ja valdjas käsib tal seda teha. Ja tema otsib maja läbi ja 
krahmab neiu kaasaja viib selle sultani palge ette. Sultan aga pärib neiu käest järele. 
Ja neiu ei saa asja maha salata. Ja al-Muin ütleb sekka: "Oo isand, sa tead ju, et mina 
olen su truu nõuandja, ainult et siiamaani pole mulle sinu teenistuses õnn naeratanud.” 
Ja sultan peksab mind vaeseomaks ja rahvas vaatab rahumeeli pealt ja laseb mul hinge 
seest välja peksta." Ja vesiiri naine ütles talle: "Pea siis hoolt, et keegi haisu ninna ei 
saaks — seni see ju kella küljes ei ole. Ja usalda end selles asjas Allahi hoolde!" Ja 
see jutt rahustas vesiiri meelt. 

Vaat kuidas olid lood vesiiriga. Mis puutub aga Nur ad-din Alisse, siis temal oli 
oma teo tagajärgede pärast hirm nahas ja ta saatis kogu päeva puuviljaaias mööda, 
hilja õhtul aga tuli ta oma ema kambrisse ja magas seal ööd, ja enne kukke ja koitu oli 
ta ülal ja kadus aeda. Ja nõnda talitas ta kuu aega ega andnud end isale näolegi. Ja 
ema ütles tema isale: "Oo isand, kumb on meile kallim, kas see neiu või lihane poeg? 
Kui asi nõnda edasi läheb, siis lahkub ta meie juurest.” - "Aga mida peaksin ma siis 
tegema?" päris vesiir naise käest. Ja naine ütles: "Ära täna öösel magama heida. Ja kui 
ta tuleb, siis võta ta kinni ja leppige ära. Ja neiu anna talle — tüdruk armastab teda ja 
tema armastab tüdrukut. Ja mina maksan neiu hinna sulle välja.” 

Ja vesiir jäi ööd ootama, ja kui tema poeg tuli, siis võttis ta selle kinni ja kippus juba 
pojale kõri kallale, aga Nur ad-dini ema astus vahele ja küsis: "Mis sa temaga teha 
tahad?" - "Ma lõikan tal kõri läbi," kostis vesiir. Ja siis päris poeg oma isa käest: "Kas 
sa siis mind enam üldse millekski ei pea?" Ja see võttis vesiiril silmast vee väljaja ta 
hüüdis: "Oo mu laps, aga sina ei pidanud ju millekski minu vara ega minu hinge.” Ja 
noormees kostis: "Kuula, 00 armas isa, mis luuletaja on öelnud: 


"Ehkki mul on turjal hirmsad patud, 
pole need veel andeksantamatud. 


Ära ole kalk ja südametu sootuks, 

anna põrmu langejale lootust!" ” 

Ja siis tõusis vesiir oma poja rinnalt püsti ja ütles: "Mu laps, ma olen sulle andeks 
andnud." Ja süda hakkas tal erutusest sees puperdama. Aga poeg tõusis püsti ja 
suudles oma isa kätt. Ja isa ütles: "Oo mu laps, kui ma teaksin, et sa oled Anis al- 
Džalisi vastu õiglase meelega, siis kingiksin ma ta sulle.” - "Oo isake, tema vastu ei 
jää mul õiglasest meelest puudu," lausus Nur ad-din. 

Ja vesiir ütles: "Ma manitsen sind, mu laps: ära võta tema kõrvale teist naist ega 
haaremiorjatari! Ja ära teda maha müü!" - "Ma tõotan sulle, isake, et ma ei võta tema 
kõrvale ühtegi teist naist ega müü teda ka maha," kostis Nur ad-din ja andis 
vandetõotuse ja läks orjatari manu ja elas temaga aasta aega. Ja suur AUah pühkis 
valdja meelest neiu ostmise 100. 

Mis puutub aga al-Muin ibn Savisse, siis tema sai küll asjaloost kuulda, aga al-Fadl 
oli parajasti sultani juures nii kõrges aus, et ta pidas paremaks mokka maas hoida. 

Aga kui aasta oli mööda läinud, siis läks al-Fadl ibn Hakan ühel päeval sauna ja tuli 
sealt higisest peast väljaja tuul tõmbas tast läbi, nii et ta pidi tõvesängi heitma. Ja ta ei 
saanud sõba silmale ja tema ihule tuli kange nõtrus peale. 

Ja siis kutsus ta oma poja Nur ad-din Ali enda juurde, ja kui see oli kohal, ütles isa 
talle: "Oo mu poeg, võta teadmiseks, et mu aeg on ümber ja mu tund on tulnud! Kohe 
pean ma tühjendama surmakarika nagu kõik surelikud." Ja ta lausus luulekõnes: 


"Ma suren, surematut kõrgeks kiites. 
Pea kõnnin surma tumedates hiites. 


On elu vangikambriks ainult surelikul. 
Võim surematu käes, kes mängib igavikul."” 


"Oo mu laps,” ütles ta seepeale, "pole mul sulle muud õpetust anda kui seda, et 
karda Allahit ja mõtle oma tegude tagajärgede peale ja pea hoolt neiu Anis al-Džalisi 
eest.” - "Oo isake," ütles Nur ad-din, "ma ei tea kedagi sinuväärset. Sa oled kuulus 
oma heategude poolest ja sinu hinge eest on peamošeedes palveid peetud.” 

Ja vesiir ütles: "Oo mu laps, ma loodan, et Allah võtab mind vastu!" Ja seejärel tõi 
ta kuuldavale usutunnistuse mõlemad pooled” ja tema hing võeti vastu õndsate hulka. 

Ja siis pidi loss kaebehüüetest peaaegu kokku kukkuma ja kuuldus sellest küündis 
sultani kõrvu. Ja linna asukadki said al-Fadl ibn Hakani surmast kuulda ja koolides 


40Kahe poolega usutunnistus on järgmine: "Ma tunnistan, et pole jumalat peale Allahi ja et Muhamed on tema saadik." 

hakkasid lapsed vesiiri taga itkema. Ja tema poeg Nur ad-din Ali tõusis ja pani kadunu 
pidurüüsse. Ja emiirid, vesiirid, riigi aukandjad ja linnaasukad tulid kohale. Ja 
matuseliste hulgas oli ka vesiir al-Muin ibn Savi. Ja kui matuserong majast välja läks, 
ütles keegi järgmised värsid: 


"Jäid sõbrad hüvasti. Hing lahkus hiljukesi. 
Mu surnukeha kondsed puhtaks pesid. 


Ei sobinud mu rõivad mulle nüüd. 
Mul pandi selga uhked surirüüd. 


Siis neli meest mu kandsid kabelisse. 
Nad, palvesõnad huulil, tulid sisse. 


Kõik palvetasid, langemata maha, 
sest hingepalve langemist ei taha. 


Mind ootab hauakambris tume hääb. 
Uks kohtupäevani seal kinni jääb." 


Ja kui al-Fadl ibn Hakan oli maha maetud ja sõbrad ja sugulased olid surnuaialt 
tagasi tulnud, siis tuli ka Nur ad-din suure oigamise ja nutuga koju ja tema 
hingeseisund rääkis seesugust keelt: 


"Kõik läksid laiali, kui lõppes matus, 
kuid südametesse jäi lohtumatus. 


Kui nägin hinge üles lendamas, 
siis "naase!" ütlesin. Ei meeldind naas 


tal kehha, kus on veri seisku jäänd, 
kus kondid veel on koos, kuid ihus istub määnd. 


Mul silmad suurest nutust sõgedad 

ja kõrvad kurdid, luudki lõgedad.” 

Ja ta leinas kaua aega oma isa taga. Aga ühel päeval, kui ta parajasti oma isakodus 
istus, koputati korraga uksele. Ja Nur ad-din tõusis püsti ja tegi ukse lahti ja sisse 
astus üks tema isa lauakaaslasi ja sõpru ja suudles Nur ad-dinil kätt ja ütles: "Oo mu 
isand, see, kes on endast järele jätnud sinusuguse, ei ole surnud. Seepärast pole ka 
vesiiriisanda ots nii kole kui teistel. Seepärast, oo noor isand, rahusta oma meelt ja ära 
kurvasta!" 

Ja varsti pärast seda läks Nur ad-din kambrisse, mis oli külaliste vastuvõtmiseks ette 
nähtud, ja seadis selle kambri kõige vajalikuga sisse. Ja tema sõbrad kogunesid sinna 
kokku ja ta tõi sinna ka oma orjatari. Ja tema juurde tuli kokku kümme meest 
kaupmehepoegade hulgast. Ja Nur ad-din hakkas söögi- ja joogipoolist pruukima ja 
pidas ühe peo teise järel ja pillas heldel käel raha paremale ja vasakule. 

Ja siis tuli tema juurde tema asjaajaja ja ütles talle: "Oo mu isand Nur ad-din, kas sa 
pole kuulnud ütlust, et see, kes kulutab raha ilma lugemata, jääb vaeseks nii, et ise ei 
märkagi. Aga luuletaja on selle kohta öelnud: 

"Rahakuhjal ma laman ja kedagi juurde ei lase. 
Aina valvan ma raha. Ja raha - see valvab mu aset. 


Aga sina, kes rahasid vaenlaste kättegi jaotad, 
tea, et nõnda sa hädasse jääd ja käest enda kaotad. 


Oma raha eest õgija pummelda, nii nagu kannad. 
Sinu raha on see! Ara pennigi teistele anna! 


Iseäranis kaitsku su rahasid Allahi põu 
targa kavalpea eest, kellel kuri on mõte ja nõu. 


Mõni mangub su käest, aina peale käib nii nagu uni. Annad raha sa käest, peagi 
aimusi teiste käest lunid. 


Ära larista rahasid, kiivalt sa hoia neid seni, 
kuni rikas on isand ja vaene on alandlik peni. 


Võivad vaesegi teod olla eredad otsekui päike, 
aga viletsus röövib neilt jalamaid teenitud läike.” 


Oo isand, need suured kulutused ja helded kingitused teevad su rahale otsa peale,” 
ütles ta seejärel. 

Ja kui Nur ad-din oli neid oma asjaajaja sõnu kuulnud, vaatas ta temale otsaja 
kostis: "Ma ei kavatse ühtegi sõna su jutust kuulda võtta! Pigem kuulan seda 
luuletajat, kes on öelnud nõnda: 


"Mu käsi raha jagamast ei väsi. 
Mul pigem kängub, kui et väsib käsi! 


Halb maine alati on kitsipungal. 
Haud taganeb, kui loidab heldustungal.” 


Võta teatavaks, oo asjaajaja,” lisas ta, "kuni sul mulle lõunaks ikka veel toitu jätkub, 
seni ära hakka mind õhtusöögi muredega koormama." 

Ja asjaajaja läks oma teed, Nur ad-din aga andus naudingutele ja elas nagu ennegi 
kõige mõnusamat elu. Ja igale oma lauakaaslasele, kes tema pool mõne asja ilu kiitis, 
kostis ta: "Ma kingin selle sulle." Või kui mõnele teisele mõni maja meeldis, võis Nur 
ad-din kiitjale koguni maja kinkida. 

Ja Nur ad-din pidas aasta otsa igal hommikul ja õhtul lustipidusid. Aga ükskord, 
aasta pärast, istus ta parajasti kodus ja kuulis Anis al-Džalisi lausumas järgmisi 
värsse: 


"Täis rahulolu, nautisid sa elu. 
Ei kartnud saatust ega kurja melu. 


Sa lasid ennast petta helgeil öil. 
On elu sogane ka selgeil öil.” 

Ja kui neiu oli värsiütlemise lõpetanud, koputati korraga uksele ja Nur ad-din tõusis 
ja üks tema joomakaaslane kõndis tal kannul, aga Nur ad-din ei teadnud seda. Ja kui 
vesiiripoeg ukse lahti tegi, nägi ta oma asjaajajat ja päris selle käest: "Mis lahti on?" 
Ja asjaajaja kostis: "Oo mu isand, juhtunud on see, mida ma olen peljanud.” - "Kuidas 
siis nii?" küsis Nur ad-din. Ja asjaajaja kostis: "Võta teatavaks, et minu käes pole 
enam midagi, mis oleks dirheemigi väärt. Rahad on läbi. Näe, siin on kulutuste vihik, 
mille ma olen sisse seadnud. Ja siin on kirjapanekud sinu esialgse varanduse kohta.” 

Ja kui Nur ad-din oli neid sõnu kuulnud, langetas ta pea ja hüüdis: "Pole väge ega 
võimu kellelgi peale Allahi!" 

Kui aga see mees, kes pealtkuulamise eesmärgil oli tal kannul käinud, oli asjaajaja 
sõnu kuulnud, pöördus ta oma sõprade juurde tagasi ja ütles: "Mis me nüüd peale 
hakkame? Nur ad-din Ali on laostunud." 

Ja kui Ali Nur ad-din oli nende juurde tagasi tulnud, nägid nad selgesti tema näol 
meelehärmi, ja kohe tõusis üks joomasõber püsti, vaatas Nur ad-dinile otsa ja küsis: 
"Oo isand, ehk lubad mul minna?" -"Mis sul siis täna ees on?" päris Nur ad-din. Ja 
piduvõõras vastas: "Minu naine hakkab sünnitama ja ma ei või temast kaua eemal 
olla. Ma tahan tema juurde minna ja vaadata, kuidas tal läheb." Ja Nur ad-din lasi tal 
minna. 

Siis tõusis püsti teine mees ja ütles: "Oo mu isand Nur ad-din, ma tahaksin täna oma 
venna juurde minna - ta peab oma poja ümberlõikamise pidu." 

Ja igaüks mõtles midagi välja. Ja üksteise järel läksid nad oma teed, kuni viimaks 
olid kõik läinud ja Nur ad-din Ali jäi üksi. 

Ja siis kutsus ta oma orjatari ja ütles talle: "Oo Anis al-Džalis, kas sa siis ei näe, mis 
nuhtlus mind on tabanud?" Ja mees rääkis naisele ära, mis asjaajaja oli öelnud. Naine 
aga kostis: "Oo isand, juba palju öid tagasi tahtsin ma sinuga nende asjade üle 
rääkida, aga kuulsin äkki, et sa laususid säärased värsid: 


"Su meeli saatus heldusega kosutab — 
sa ligimese vastu heldust osuta! 


Ei laosta heldus sind, kui tähed pole laita. 
Kui täht on kahvatu, ka kitsidus ei aita." 


Ja kui ma olin sinu suust neid värsse kuulnud, pidasin ma suu kinni ega hakanud 
sinuga kõnelema.” 

"Oo Anis al-Džalis," ütles Nur ad-din Ali, "sa tead, et ma olen oma raha kinkinud 
ainult sõpradele, kes on nüüd jätnud mind punase pennita. Aga ma arvan, et nad ei 
ütle abist ära.” - "Allahi nimel," kostis Anis al-Džalis, "sa ei saa nendelt vähimatki 
tuge.” 

Ja siis hüüdis Nur ad-din: "Ma lähen otsemaid ja koputan nende ustele. VÕib-olla 
langeb mulle nende käest midagi osaks. Ja ma kasutaksin seda raha ärile 
alusepanemiseks. Ja ma jätaksin meelelahutuse ja lustipidamise kus seda ja teist." 

Ja samal silmapilgul tõusis ta püsti ja läks otsejoones sellesse põik-tänavasse, kus 
elasid tema kümme sõpra (aga need elasid tõesti kõik ühes ja samas tänavas). Ja ta 
läks esimese värava taha ja koputas. Ja orjatar tuli välja tema juurde ja küsis tema 
käest: "Kes sa oled?" Ja Nur ad-din kostis talle vastu: "Ütle oma isandale, et Nur ad- 
din seisab värava taga ja laseb edasi öelda: "Sinu ori suudleb su kätt ja loodab su 
armuhelduse peale."" 

Ja orjatar läks majja ja andis oma isandale asjast teada, aga see röögatas talle: "Mine 
tagasi ja ütle talle, et mind pole kodus!" Ja orjatar tuli Nur ad-dini juurde tagasi ja 
ütles talle: "Oo isand, mu peremeest pole kodus!" 

Ja Nur ad-din läks minema ja ütles endale: "Kui see sohipoeg minust lahti ütles, ega 
siis teised sellepärast veel sohipojad ole." Ja ta läks teise sõbra värava taha ja ütles 
sedasama, mis esimeselgi korral, aga teinegi sõber lasi öelda, et teda pole kodus. Ja 
Nur ad-din lausus seepeale järgmised värsid: 


"Mees edukas on justkui viljapuu. 
Kõik käivad ümber puu. Neil matsub suu. 


Kui viljad söödud, lahkuvad nad kõik. 
Jääb ainult tolm ja kõrbeleitsak võik. 


Mu sõbrad - tänamatud saatanad! 
Heal meelel lasen hukka saata nad." 


Siis pöördus ta tagasi oma orjatari juurde (aga meel oli tal nüüd veel mustem). Ja 
orjatar ütles talle: "Oo isand, kas ma siis ei öelnud, et sa ei saa nendelt vähimatki 
tuge!" Ja Nur ad-din kostis: "Allahi nimel, keegi neist ei andnud end näole. Ja ükski 
neist ei teinud mind tundmagi." Ja siis ütles Anis: "Oo isand, müü maha majakraam ja 
lauanõud. Võibolla on Allahil sinu jaoks midagi head varuks, kuni sa sellest rahast ära 
elad.” 

Ja Nur ad-din hakkas müüma, kuni kõik majakraam oli müüdud ja mitte kui midagi 
polnud järele jäänud. Ja siis vaatas ta Anis al-Džalisile otsa ja päris tema käest: "Mis 
nüüd teha?" - "Oo isand," kostis naine, "minu arvates peaksid sa nüüd püsti tõusma ja 
minuga turule minema ja mind maha müüma. Sa tead ju, et sinu isa ostis mind kümne 
tuhande dinaari eest; võib-olla saadab Allah sulle peaaegu sama hinna. Ja kui Allah on 
ette näinud meil koos elada, siis jääme nagunii kokku.” 

"Oo Anis al-Džalis,”" kostis Nur ad-din, "Allahi nimel, mul pole kerge sinust 
lahkuda, ka silmapilguks mitte." Ja naine ütles talle: "Allahi nimel, oo mu isand, 
minul nõndasamuti, aga mis parata. Ehk nagu luuletaja on lausunud: 

244 

"Tihti sunnib meid häda, mis võimatult vastik, 

sinna teele, mis üllale polegi paslik. 


Aga oleks meil vähegi võimalust veel, 
ei kõnniks me säärasel teotaval teel." " 


Ja siis tõusis Nur ad-din püsti ja võttis Anis al-Džalisi armastada (aga pisarad 
voolasid tal mööda põski alla otsekui vihmavesi). Ja ta andis luulekõnes oma 


seisukorrast teada: 


"Pea kinni! Veel üks pilk sa mulle saada! 
Neid lahus olles pole enam saada. 


Las murdub rinnus minu möllav süda! 
Ei lohtumatu enam pelga seda.” 

Ja seejärel läks ta ja viis Anis al-Džalisi turule ja andis naise vahetalitaja kätte ja 
ütles talle: "Oo hadži41 Hassan; kas sa tead ka selle kauba hinda, mida sa nüüd 
hakkad välja pakkuma?" Ja vahetalitaja kostis talle vastu: "Oo mu isand Nur ad-din, 
see kaup peab küll ajale vastu.” 

"Kas see pole mitte Anis al-Džalis, kelle sinu isa ostis mu käest kümne tuhande 
dinaari eest?" küsis ta siis. Ja Nur ad-din ütles: "Temap see on." 

Siis läks vahetalitaja kaupmeeste juurde, aga nägi, et need pole veel kõik koos, jajäi 
täiskogu ootama. Ja sel ajal sai turg kõiksugu orjatare täis: türklannasid, 
eurooplannasid, tšerkessitare, abessiinlannasid, nuubialannasid, tekrurlannasid*?, 
kreeklannasid, tatarlannasid, grusiinlannasid ja teisi. Ja kui vahetalitaja nägi, et turg 
on kaupa täis, tõusis ta püsti, astus ette ja hüüdis: "Oo kaupmehed, oo kaukamehed, 
iga ümmargune pole veel pähkel ega iga pikergune banaan; kõik punane pole veel liha 
ega kõik valge rasv! Oo kaupmehed, mul on siin ainulaadne ja hindamatu pärl. Mis 
hinna pean ma välja hüüdma?" - "Hüüa hakatuseks neli tuhat viissada dinaari," ütles 
üks kaupmees. Ja väljahüüdja lõi lahti enampakkumise väravad nelja tuhande viiesaja 
dinaariga. 

Ja kui ta parajasti hinda välja hüüdis, tuli korraga turule vesiir al-Muin ibn Savi. Ja 
kui ta silmas Nur ad-din Alt'd, kes seisis turu ääres, lausus ta 

endamisi: "Mis asja see ibn Hakan siit otsib? Kas sellel võllaroal on siis 
järelejäänud nii palju raha, et endale orjatare osta?" Ja ta vaatas ringi ja kuulis 
väljahüüdu väljahüüdja suust, kes seisis keset turgu ja aina hõikas. Aga kaupmehed 
olid tal summas ümber. Ja siis ütles vesiir endamisi: "Ma arvan, et pigem on ta 
laostunud ja tõi turule oma orjatari Anis al-Džalisi, et seda maha müüa.” 

"Ohoi, küll teeb see asjalugu mul meele rõõmsaks!" mõtles vesiir ja kutsus 
väljahüüdja enda juurde. Ja see astus tema juurde ja suudles tema jalge ees maad. Aga 
vesiir ütles: "Ma tahan endale seda orjatari, keda sa praegu välja pakud.” 

Ja väljahüüdja ei võinud talle vastu puigelda ja kostis: "Allahi nimel, oo isand!" Ja 
ta tõi orjatari ette ja näitas teda vesiirile. 

Ja orjatar oli mehele meeltmööda ja ta küsis: "Oo Hassan, mis see orjatar maksab?" 
- "Enampakkumist alustatakse nelja tuhande viiesajast dinaarist,” kostis vahetalitaja. 
Ja al-Muin hüüdis: "Tooge mulle neli tuhat viissada dinaari!" Kui kaupmehed olid 
neid sõnu kuulnud, ei julgenud keegi neist dirheemigi juurde pakkuda. Vastupidi, nad 
läksid eemale, kuna vesiir oli tuntud oma ebaõiglase meele poolest. Al-Muin ibn Savi 
aga vaatas vahetalitajale otsaja ütles talle: "Mis sa passid? Mineja paku minu nimel 
neli tuhat dinaari, ja viissada dinaari saad endale!" 

Ja vahetalitaja läks Nur ad-dini juurde ja ütles talle: "Oo isand, su orjatar on läinud 
mitte kui millegi eest!" - "Kuis nii?" päris Nur ad-din. Ja vahetalitaja ütles: "Me 
alustasime enampakkumist nelja tuhande viiesajast dinaarist, aga siis tuli turule see 
kurikael al-Muin ibn Savi. Ja kui ta nägi seda orjatari, hakkas see talle meeldima. Ja ta 
ütles mulle: "Paku minu poolt neli tuhat dinaari, ja viissada dinaari saad endale!" Ma 
arvan, et küllap ta oli teada saanud, et see orjatar on sinu oma. Ja kui ta annab sulle 
praegu tema eest rahad kätte, on asi veel hästi lõppenud. Aga ma tean, et tema, 
ebaõiglane, nagu ta on, kirjutab sulle hoopis välja raha ülekandepaberi mõne oma 
asjadevalitseja nimele, ja seejärel saadab ta oma asjadevalitseja juurde mõne mehe, 
kes ütleb neile: "Arge andke talle õhkagi!" Ja iga kord, kui sa lähed nende käest raha 
nõudma, ütlevad nad sulle: "Küll me varsti maksame.” Ja nõnda venitavad nad 


41Hadži - palverändur; selle tudiga kõnetati neid, kes olid Mekkas palverännakul käinud või hakkasid sinna parajasti 
minema. 
42Tekrur - Kesk- ja Lääne-Aafrika. 

päevast päeva, ja sina oled ju uhke hingega. Kui aga sinu pealekäimine hakkab neid 
ära tüütama, siis ütlevad nad: "Näita paber ette!" Ja nad võtavad sult paberi ja 
karistavad selle lõhki ja orjatari müügi rahad ongi läinud." 

Ja kui Nur ad-din Ali oli vahetalitaja käest neid sõnu kuulnud, vaatas ta temale 
otsaja ütles: "Mis siis nüüd teha?" Ja vahetalitaja kostis vastu: "Ma annan sulle nõu. Ja 
kui sa selle järgi talitad, siis naeratab õnn sulle täie suuga.” - "Mis nõu see siis on?” 
päris Nur ad-din. "Kohe, kui ma 

turu keskele jõuan, tuled sa minu juurde,” kostis vahetalitaja, "ja haarad mul orjatari 
käest ja lööd teda ja ütled: "Oo plikanäru, nüüd olen ma oma tõotuse täitnud, sest ma 
tõotasin ju vandega, et toon sind turule ja lasen vahetalitajal sind välja pakkuda." Ja 
kui sa sedasi talitad, siis lähevad vesiir ja kõik teised ehk liimile ja arvavad, et sa tõid 
orjatari turule ainuüksi selleks, et tõotust pidada.” - "See on sul hea mõte!" hõiskas 
Nur ad-din. 

Siis jättis vahetalitaja ta sinnapaika ja läks turu keskele ja võttis orjataru käest kinni 
ja andis vesiir al-Muin ibn Savi'le märku ja ütles: "Oo isand, sealt tema peremees 
tulebki!"Ja Nur ad-din tulija haaras vahetalitajal orjatari käest ja lõi teda ja hüüdis: 
"Häda sulle, oo plikanäru, ma tõin sind turule, et oma tõotust täita! Mine koju ja ära 
mulle teinekord enam vastu hakka. Häda sulle! Või mul raha vähe on, et ma sind 
müüma peaksin! Majakraami eest saaksin maju palju rohkem!" 

Aga kui vesiir al-Muin ibn Savi oli Nur ad-dini silmanud, ütles ta noormehele: 
"Häda sulle, kas sul on siis tõesti veel midagi ostmisväärset müüa?" Ja al-Muin ibn 
Savi tahtis Nur ad-dinile kallale karata, aga kaupmehed vaatasid Nur ad-dini poole 
(nad kõik armastasid teda). Ja Nur ad-din ütles neile: "Siin, teie ees, ma seisan ja 
ootan seda, kelle julmus on teile teada.” Siis vesiir karjus kaupmeestele: "Allahi 
nimel, kui teid poleks olnud, oleksin ma küll talle otsa peale teinud!" Ja kõik 
kaupmehed andsid Nur ad-dinile silmadega märku: "Õienda temaga arved!" ja ütlesid: 
"Keegi meist ei sega vahele.” 

Ja siis astus Nur ad-din vesiir ibn Savi juurde (aga Nur ad-din oÜ uljaspea) ja kiskus 
vesiiri hobuse seljast alla ja virutas ta vastu maad. Ja seal oli maas savisõtkumisküna 
ja vesiir kukkus sinna sisse ja Nur ad-din hakkas teda kolkima ja rusikatega peksma. 
Ja üks obadus tabas vesiiri hambaid, nii et vesiiri habe värvus verest punaseks. 

Aga vesiiril oli kaasas kümme orja. Ja kui need nägid, kuidas nende peremehe 
käbarad käivad, haarasid nad mõõgapideme pihku ja tahtsid juba mõõka tupest 
tõmmata ja Nur ad-dinile kallale tormata, et teda tükkideks raiuda, aga rahva seast 
öeldi orjadele: "Uks on vesiir ja teine on vesiiri poeg. Võib-olla lepivad nad kord jälle 
omavahel ära, ja siis olete mõlemale vastumeelt: või virutate taplustuhinas hoopis al- 
Muinile pihta ja siis langeb teile osaks kõige koledamat surma surra. Võtke mõistus 
pähe ja ärge segage vahele!" 

Ja kui Nur ad-din oli vesiiri küllalt kolkinud, võttis ta oma orjatari kaasa ja läks 
koju. Mis aga vesiirisse puutub, siis tema tegi sedamaid minekut. Ja rüü oli tal kolmeti 
kirju: savist must, verest punane ja tuhast hall. 

Ja kui ta nägi, mis seisukorras ta on, pani ta endale õlevaiba ümber kaela ja võttis 
kätte kaks tuusti halfaad43 ja hakkas astuma ja jõudis sultanilossi juurde ja pani 
lõugama: "Oo valitseja üle aegade, mulle on liiga tehtud, liiga tehtud!" 


43Halfaa - teatav stepirohi. 

Ja ta toodi sultani palge ette, ja sultan kaeb perra, ja mis ta näeb! See on ju tema 
suurvesiir! "Oo vesiir,” päris sultan, "kes sulle säärase tüki tegi?" Ja vesiir puhkes 
nutma ja nuuksuma ja lausus luulekõnes: 


"Kas liiga sa teha nüüd minule lased, kui valitsed sa? 
Sa oled ju lõukoer ja huntide lõugu ehk talitsed sa? 


Turva pakkuva tiigi sees ujuda lased sa alamaid häid. 
Vahel oled kui vihmahoog - tuled ja jahutad palavaid päid.” 


"Oo isand," ütles ta siis, "nõnda läheb kõigil, kes sind armastavad ja truisti 
teenivad!" Ja sultan hüüdis: "Häda sulle, räägi rutem, kuidas see sinuga juhtus ja kes 
seda sinuga tegi, sest lugupidamatus sinu vastu tähendab lugupidamatust ka minu 
vastu.” 

"Võta teatavaks, oo isand," kostis vesiir, "et täna ma läksin turule, et osta endale 
orjatar köögitüdrukuks. Ja turul nägin ma neiut, kellest kaunimat pole mu silm 
eluilmaski näinud. Ja ma tahtsin ta osta meie valitseja sultani jaoks ja pärisin 
vahetalitaja käest orjatari ja selle peremehe kohta järele. Ja vahetalitaja ütles mulle, et 
orjatar kuulub Alile, al-Fadl ibn Hakani pojale. Aga sultan, meie valitseja, oli kunagi 
andnud tema isale kümme tuhat dinaari, et see ostaks talle selle raha eest ilusa orjatari. 
Ja ta ostiski sellesama orjatari. Aga orjatar hakkas talle meeldima ja tal hakkas kahju 
orjatari sultanile, meie valitsejale, anda, ja ta andis selle hoopiski oma pojale. Ja kui 
isa ükskord ära suri, müüs see poeg kõik maavaldused ja aiad ja lauanõud maha, kuni 
oli täiesti laostunud. Ja siis tõi ta orjatari turule, et ka teda maha müüa, ja andis ta 
vahetalitaja kätte. Ja talitaja pani kohe kauba enampakkumisele ja kaupmehed 
hakkasid üksteist üle trumpama, kuni jõuti hinnaga nelja tuhande dinaarini. Ja siis 
mõtlesin ma endamisi: "Kui ostaks õige selle orjatari meie valitseja sultani tarvis, sest 
olid ju tema rahad siin esialgu mängus." Ja ma ütlesin orjaomanikule: "Oo mu laps, 
võta minu käest vastu, mis ta maksab - neli tuhat dinaari." Ja kui tema oli mu sõnu 
kuulnud, vaatas ta mulle otsa ja ütles: "Va vastik vanatoi, ma müün selle pigem 
juudile või kristlasele kui sulle!" Ja mina ütlesin: "Ma ei 

osta seda mitte endale, vaid meie sultanile, valitsejale, kes meie maale on õnnistuse 
toonud.” Ja kui ta neid sõnu oli kuulnud, tuli tal vihavahk peale ja ta kiskus minu, 
nõdra vanamehe hobuse seljast maha ja peksis ning kolkis mind omaenese käega, 
kuni oli teinud mind niisuguseks, nagu sa praegu näed. Ja kõik see langes mulle osaks 
ainuüksi sellepärast, et ma tahtsin sulle seda orjatari osta.” 

Ja vesiir hakkas pead vastu maad taguma ja nutma ning kogu kehast vappuma. Ja 
kui sultan oli näinud, missuguses seisukorras teine on, ja oli teise sõnu kuulnud, siis 
hakkas tal silmade vahel vihasoon paisuma. Ja ta pöördus riigi aukandjate poole ja 
ühtäkki astusid tema ette nelikümmend mõõgameest. Ja sultan ütles neile: "Minge 
kohe Ali ibn Hakani maja juurde ja võtke sealt, mis võtta annab, ja tehke see maja 
maatasa ja väänake Alil ja orjataril käed selja taha ja tooge nad mu palge ette ja 
lohistage nad siia, silmnäoga vastu maad, ja olgu mõlemad olla!" 

Ja mehed kostsid: "Sinu sõna on seadus!" Ja nad võtsid oma sõjariistad ja tegid 
minekut Ali Nur ad-dini maja poole. 

Aga sultanil oli üks õukondlane, kelle nimi oli Alam ad-din Sandžar ja kes oli 
kunagi olnud Ali Nur ad-dini isa al-Fadl ibn Hakani ori, aga saanud siis vaba elujärje 
peale ja kellest sultan oli koguni õukondlase teinud. Ja kui see mees oli sultani käsku 
kuulnud ja näinud, et vaenlase-hinged riputavad endale sõjariistu vööle, et ära tappa 

tema peremehe poega, siis läks tal hing raskeks ja ta tegi sultanilossist minekut ja 
istus ratsahobuse selga ja ratsutas Nur ad-din Ali maja juurde. Ja ta koputas uksele ja 
Nur ad-din tuli väljaja nägi teda ja tundis ta ära. Alam ad-din aga ütles: "Oo isand, 
tervitusteks ja jutupuhumiseks pole praegu aega. Kuula, mis luuletaja on öelnud: 


"Kui häda ligineb, sa päästa oma hing. 
Sajata maja, jäta koduring. 


Võid leida endale sa teise kodumaa, 
kuid vastset hinge leida sa ei saa." " 


"Oo Alam ad-din, mis on lahti?" päris Nur ad-din. Ja õukondlane kostis: "Aja orjatar 
üles ja päästke oma hing! AI-Muin ibn Savi on teile võrgu pununud. Ja kui ta teid 
kätte saab, on teie päevad loetud. Sultan on juba saatnud teile nelikümmend 
mõõgameest kaela ja minu arvates peaksite enne jalga laskma, kui häda käes on.” 

Siis pistis Sandžar käe vöökaukasse ja leidis sealt nelikümmend dinaari ja võttis 
need ja andis Nur ad-dinile ja ütles: "Oo isand, võta 

need rahad ja asu teele. Oleks mul rohkem, annaksin veel, aga praegu pole aeg 
etteheiteid teha.” 

Ja siis läks Nur ad-din orjatari juurde ja andis talle asjast teada, ja naine murdis 
meeleheitest käsi, ja siis läksid nad mõlemad jalamaid linnast välja (aga Allah võttis 
neid kaitsva varjuga katta) ja nad jõudsid jõe perve peale ja leidsid sealt 
ärasõiduvalmis laeva. 

Kapten aga seisis laevalael ja hüüdis: "Käes on viimane aeg teemoona varuda, 
omastega hüvasti jätta ja muid toimetusi toimetada - kohe purjetame minema." Ja kõik 
kostsid vastu: "Meie pärast võime minna, kapten." Ja siis hõikas kapten oma 
meeskonnale: "Otsad lahti ja vaiad maa seest välja! Kähku!" Ja Nur ad-din Ali päris 
kapteni käest: "Kuhu reis läheb, kapten?" - "Pühasse Linna, Bagdadisse," kostis 
kapten...” 

Ja hommik jõudis kätte ning katkestas Šahrazadi jutulõnga. 

Aga kui oli käes kolmekümne kuues ööaeg, ütles Šahrazad: "Minu kõrvu on 
küündinud, oo õnnelik valitseja, et kapten öelnud Ali Nur ad-dinile: "Pühasse Linna, 
Bagdadisse." Seepeale roninud Nur ad-din Ali koos orjatariga laeva peale. Ja laev 
lükati kaldast lahti ja purjed tõsteti üles ja laev lendas nende abil nagu lind oma 
tiivapaari abil. Või nagu keegi on oivaliselt luulekõnes lausunud: 


"Sa vaata laeva! Kuis ta pilku püüab! 
"Tuul, ära maha jää!" ta uhkelt hüüab. 


Laev nagu lind, kes, laiad tiivad valla, 
on taevast sööstnud sinimerre alla." 


Ja laev purjetas edasi ja puhus hüva pärituul, ja vaat mis nendega juhtus! 

Aga enne sellest, kuidas käisid käbarad mõõgameestel: need jõudsid Nur ad-din Ali 
vesiirimaja juurde ja murdsid uksed maha ja läksid sisse ja käisid sees kõik kohad 
läbi, aga otsitavatest polnud jälgegi. Ja siis tegid nad maja maatasa ja tulid sultanilossi 
tagasi ja andsid asjaloost sultanile teada ja sultan hüüdis: "Otsige nad üles - kas või 
maa alt!" Ja mehed kostsid vastu: "Sinu sõna on seadus!" 

Siis läks vesiir al-Muin ibn Savi koju (aga sultan oli teda aurõivastega autasustanud) 
ja tema süda oli rahul. Ja sultan ütles talle: "Olgu see mina, kes sinu eest kätte 
maksab!" Ja vesiir soovis talle pikka iga ja palju eluaastaid. 

Ja siis käskis sultan kuulutajal üle linna kuulutada: "Oo rahvas, see sõnum on 
igaühele! Meie valitseja sultani käsk kõlab nii: see, kes 

satub peale Ali Nur ad-dinile, Hakani pojale, ja toob ta sultani ette, seda autasustab 
sultan aurõivastega ja annab talle tuhat dinaari. Aga see, kes varjab teda või teab tema 
asupaika ega anna sellest teada, see on pälvinud karistuse, ja ta ei pääse selle eest." Ja 
Nur ad-dini hakati otsima, aga ometi polnud tast kuulda kippu ega kõppu. Vaat kuidas 
käisid mõõgameeste käbarad! 

Mis puutub aga Nur ad-dinisse ja tema orjatarisse, siis nemad jõudsid õnnelikult 
Bagdadisse. Ja kapten ütles neile: "Ongi Bagdad. See on üks ohutu linn ja 
talvekülmad on siit juba taganenud ja roosirikas kevade-aeg on kätte jõudnud. Ja puud 
on puhkenud õide ja veed on hakanud vulisema.” 

Ja siis tuli Nur ad-din Ali koos oma orjatariga laeva pealt maha ja andis kaptenile 
viis dinaari ja nad lahkusid laevalt ja läksid veidi maad edasi ja saatus juhatas nad 
linnaaeda. Ja nad jõudsid ühte kenasse kohta ja nägid, et see oli puhtaks pühitud ja 
veega üle piserdatud ja seal olid pikad pingid ja ülalt rippusid alla vett täis ämbrid, 
kogu aiateed aga kattis pilliroost varikate. Ja teeraja alguses oli lukustatud aiavärav. 

"Allahi nimel, see on imetore paik!" ütles Nur ad-din Ali oma orjatarile. Ja see 
kostis: "Oo isand, istume natuke nende pinkide peal ja puhkame.” Ja nad tulid ja 
istusid pingile ja pesid puhtaks näo ja käed. Ja värske õhk lõi neile ninna ja nad jäid 
magama (au sellele, kes kunagi 
ei maga!). 

Aga seda aeda nimetati Lustaiaks ja selle aia sees oli palee, mida nimetati 
Meelemõnu ja Kauniskujude Paleeks. Ja see palee kuulus kaliif Harun ar-Rašidile. Ja 
kui kaliifil miski rinnas pitsitas, siis tuli ta sellesse aiapaleesse ja istus seal. Ja paleel 
oli kaheksakümmend akent, mille taha oli riputatud kaheksakümmend õlilampi. Keset 
paleed aga oli suur kullast küünlajalg. Ja kui kaliif tuli, siis andis ta orjataridele käsu 
aknad lahti teha ja ta käskis orjaneidudel ja Ishak ibn Ibrahim an-Nadimil laulda. Ja 
sellest paisus tal rind ja mure läks meelest. 

Aga aial oli ka aednik, nõder vanaätt, keda kutsuti seik Ibrahimiks. Ja kui ta tuli 
aiatööd tegema ja nägi, kuidas seal meesterahvad kõlvatute naisterahvastega ringi 
jalutavad, siis vihastas ta hirmsasti. Ja seik Ibrahim ootas ära, kuni ühel heal päeval 
kaliif tema juurde tulija rääkis talle asjaloo ära. Ja kaliif ütles: "Sa võid teha, mis 
iganes tahad igaühega, kelle sa aiavärava juurest leiad.” 

Ja kui oli kätte jõudnud kõnesolev päev, siis tuli aednik seik Ibrahim ühe 
asjatoimetuse pärast välja aeda ja nägi neid kaht, kes magasid aiavärava juures ja olid 
kaetud ühe suursõbaga. "Allahi nimel, kena lugu küll!" ütles ta, "või nemad siis ei 
teagi, et kaliif on andnud mulle loa ja 

käsu tappa igaüht, kelle ma siit eest leian! Ah, ma jätan nad ellu, aga ma peksan nad 
vaeseomaks, et keegi ei julgeks aiaväravale lähedalegi tulla." Ja ta lõikas halja oksa ja 
astus nende juurde ja tahtis juba neid lüüa, aga jäi mõttesse ja ütles endamisi: "Oo 
Ibrahim, kuidas sa neid ikka nüpeldama hakkad, kui sa nende seisukordagi ei tea? 
Võib-olla on nad võõramaalased või rännumehed ja ränk saatus on nad siia paisanud. 
Kui tõmbaks neil õige katte näo pealt ja vaataks, mis nägu neil peas on!" Ja ta tõmbas 
neilt suursõba näo eest ja ütles endale: "Nad on nii ilusad, et neid ei tohi küll lüüa.” Ja 
ta kattis nende näod kinni ja astus Nur ad-din Ali juurde ja hakkas sel jalgu hõõruma. 

Ja Nur ad-din tegi silmad lahti ja leidis enda jalge eest nõdra vanakese, kellel oli 
auväärt väljanägemine. Ja Nur ad-din Alil hakkas sellest häbi ja ta tõmbas jalad enda 
alla ja tõusis istuli ja võttis seik Ibrahimi käed oma kätte ja suudles neid. Ja seik küsis 
tema käest: "Oo mu laps, mis mehi sa oled?" Ja Nur ad-din kostis vastu: "Oo isand, 
me oleme siin võõrad." Ja tema silmist purskusid pisarad. Aga seik Ibrahim ütles: "Oo 
mu laps, võta teadmiseks, et prohvet - õnnistagu ja tervitagu teda Allah, on õpetanud 
meid võõramaalasi austama. Oo mu laps,” jätkas ta, "kas sa ei tahaks aeda tulla ja seal 
jalutada — see teeb su rinna kergeks.” 

"Oo isand, aga kelle aed see on?" päris Nur ad-din. Ja seik Ibrahim kostis: "Oo mu 
laps, selle aia sain ma oma sugulaste käest päranduseks." (Aga neid sõnu öeldes oli 
seik Ibrahimil eesmärgiks teisi rahustada, et need julgeksid aeda tulla.) 

Ja kui Nur ad-din oli šeigi sõnu kuulnud, tänas ta vanakest ja tõusis koos orjatariga 
püsti (aga seik Ibrahim hakkas ees astuma). Ja nad läksid väravast sisse ja nägid aeda, 
ja veel missugust! Ja aiaväravad olid võlvilised nagu sammaskojad ja kaetud 
viinamarjaväätidega, ja viinamarja oli seal mitut liiki - nii rubiinpunast kui 
eebenmusta. Ja nad astusid varikatte alla ja leidsid sealt puuvilju, mis kasvasid 
kobaras või omaette, ja okstel oli linde, kes lõõritasid oma lauluviise, ja ööbikuid, kes 
tõid kuuldavale neile ainuomaseid trillereid, ja turteltuvisid, kelle kudrutamisest kogu 
aed vastu kajas, ja laulurästaid, kes sosistasid nagu inimesed, ja tuvi, kes otsekui 
rüüpas nokaga õhku ja jäi sellest purju nagu veinist, ja puud kandsid sääraseid vilju, et 
nendest etemat suupistet ei tunne maa ega ilm, ja kõik need viljad kasvasid 
paarikaupa. Ja oli siin aprikoose - kamprikarvalisi ja mandlimoelisi ja tagatipuks veel 
Horassaani omi, ja ploome, mis olid värske ja imekauni näojume karva, ja kirsse, mis 
kollased hambad jälle valgeks teevad, ja kahte värvi viinamarju - ühes kohas valgeid 
ja teises punaseid, ja pomerantsõunu, mille õied meenutavad pärleid ja koralle, ja 
roose, mis oma punaga tegid 

häbi kaunitaride põskedele, ja kannike, mis tuletas meelde öös sähvivaid 
väävlitulesid, ja mürte ja levkoisid ja lavendlit keset anemoone, ja kõik need õied olid 
ääristatud pilve pisaratega, ja karikakrasuud olid naerul ja nartsissid piidlesid roose 
oma himukate moorlasesilmadega ja magusad sidrunid olid nagu peekrid, hapud aga 
olid nagu kuldkuulid. Ja maapind oli kaetud kõikvõimalikkudes värvitoonides 
lilledega. Ja kevad oli kätte jõudnud ja see paik lausa hiilatas ja veed sulisesid ja 
linnud laulsid ja tuul lasi vilet ja õhk oli mahe. 

Siis läks seik Ibrahim nendega ühte kambrisse, mis oli palee ülemisel korrusel. Ja 
Nur ad-din nägi, kui kaunis see kamber on, ja ta nägi akende peal küünlaid, millest 
eelpool juttu oli, ja tal tulid meelde omaaegsed lustipeod ja ta hüüdis: "Allahi nimel, 
see kamber on imekaunis!" Ja seejärel võtsid nad istet ja seik Ibrahim kostitas neid 
söökidega, ja nad sõid kõhu täis ja pesid käed puhtaks, ja siis astus Nur ad-din ühe 
akna alla ja hüüdis oma orjatari ja see tuli ja nad mõlemad jäid imetlema puid, mis 
olid kõiksuguste viljade all lookas. 

Siis aga pöördus Nur ad-din seik Ibrahimi poole ja küsis tema käest: "Oo seik 
Ibrahim, ega sul midagi juua pole? On ju ikka kombeks söögile midagi peale juua.” Ja 
seik Ibrahim tõi neile vett - suurepärast, õrna ja külma vett. Nur ad-din aga ütles: "Oo 
seik Ibrahim, ma ei mõelnud seda.” - "Võib-olla tahad veini?" päris seik. Ja kui Nur 
ad-din oli "Jah!" öelnud, hüüdis seik: "Hoidku mind Allah veini eest! Ma pole seda 
juba kolmteistkümmend aastat pruukinud, sest on ju prohveti enda suu - õnnistagu ja 
tervitagu teda Allah! - veinijoojad, veinipressijad, veinimüüjad ja veiniostjad maa 
põhja mananud.” 

"Las ma ütlen sulle paar sõnakest," lausus Nur ad-din. "Noh, ütle siis," kostis 
vanamees. Ja Nur ad-din päris: "Kui mõni neetud eesel teist korda neetud saab, kas on 
selles siis midagi halba?" - "Ei ole," kostis vanamees. Ja Nur ad-din ütles: "Võta see 
dinaar ja need kaks dirheemi, istu eesli selga ja jää veiniletist pisut eemale seisma. Ja 
kui sa näed mõnd veiniostjat, siis viipa ta enda juurde ja ütle: "Võta need kaks 
dirheemi endale, selle dinaari eest aga osta mulle veini ja vinna see eesli selga!" Ja 
nõnda saab teoks see, et sina pole veini ei tassinud ega ostnud ja patusüüst oled sa 
täiesti vaba.” 

Ja seik Ibrahim hüüdis talle vastu, naeruga pooleks: "Allahi nimel, mu laps, ma pole 
näinud kedagi, kes oleks sinust teravmeelsem, ega kuulnud kedagi, kelle jutt 
mõnusamini jookseks." Ja siis tegi seik Ibrahim nõnda, nagu Nur ad-din oli öelnud, ja 
noormees tänas vanameest ja ütles: "Nüüd me sõltume täiesti sinust, nii et ole hea ja 
hakka nõusse ning too meile, mis meil vaja!" - "Oo mu laps," kostis Ibrahim, "minu 

kelder on sinu käsutuses (aga tegelikult kuulus see panipaik õigeusklike käskijale). 
Mine sisse ja võta sealt, mis sul vaja. Seal on rohkem, kui sa oskad arvata.” 

Ja Nur ad-din läks sellesse panipaika ja nägi seal veininõusid, mis olid kullast, 
hõbedast ja kristallist ja kaunistatud kõiksugu kalliskividega, ja ta tõi sealt mõned 
nõud tuppaja valas veini peekritesse ja kannudesse,ja see, mida ta oli näinud, tegi ta 
meele rõõmsaks ja võttis keele tummaks. Ja seik Ibrahim tõi neile puuvilju ja lilli, ja 
astus Siis tagasi ja võttis nendest pisut eemal istet. Nemad aga hakkasid veini jooma ja 
lõbutsema. 

Ja vein võttis nad oma võimusesse ja nende silmad hakkasid armunud pilke 
vahetama ja juuksed vallandusid ja põsed lõid õhetama. Ja seik Ibrahim ütles endale: 
"Mis ma siin eemal passin, mispärast ei võiks ma nende kõrvale istuda? Millal kohtan 
ma siin veel sääraseid nagu need kaks kuupalgelist?" Ja seik Ibrahim tuligi lähemale 
ja istus läve juurde. Ja Nur ad-din Ali ütles talle: "Oo isand, vannutan sind elu nimel, 
tule meie juurde!" Ja seik Ibrahim tuligi. Nur ad-din aga kallas peekri täis ja vaatas 
seik Ibrahimi poole ja ütles: "Proovi, et saaksid maigu suhu!" - "Hoidku mind Allah!" 
hüüdis seik Ibrahim, "ma pole juba kolmteistkümmend aastat seda pattu teinud!" Ja 
Nur ad-din tegi näo, et seik on tal meelest läinud, ja jõi peekri tühjaks ja vajus siis 
otseti maha, justkui oleks ta täis kui tina. 

Ja siis pööras Anis al-Džalis pilgu Šeigi poole ja ütles talle: "Oo seik Ibrahim, vaata, 
kuidas see mees minuga ringi käib!" Seik Ibrahim aga päris: "Mis temaga siis lahti on, 
oo emand?" Ja neiu kostis: "Nõnda teeb ta alailma: saab sarve soojaks ja laseb kohe 
silma looja. Minu aga jätab üksi istuma, ja pole mul kusagilt joomakaaslast võtta, 
kellega koos veinipeekri taga istuda ja kellele mõnd ilusat laulu ette laulda." - "Allahi 
nimel, sant lugu jah!" ütles seik Ibrahim (aga ta oli end juba lõdvemale lasknud ja 
kuuldud sõnad peibutasid tema hinge neiu poole). Ja neiu kallas peekri täis ja vaatas 
jälle seik Ibrahimi poole ja ütles: "Elu nimel, kui võtaksid õige ja rüüpaksid väheke? 
Kui tahad mu haiget hinge kosutada, siis ära ütle ära!" 

Ja seik Ibrahim sirutas käe välja ja võttis peekri ja jõi selle tühjaks, Anis valas talle 
aga teise täie ja pani peekri küünlajala peale ja ütles: "Oo isand, see on sulle!" - 
"Allahi nimel,” kostis vanamees, "seda ma küll enam ei võta! Piisab sellest, mis ma 
juba ära jõin!" Aga neiu hüüdis: "Allahi nimel, joo! Sa ei saa sinna parata!" Ja seik 
võttis peekri ja jõi tühjaks. Ja siis valas Anis kolmanda täie. Ja seik võttis selle vastu 
ja tahtis juba tühjaks juua, kui korraga Nur ad-din üles ärkas ja end istuli ajas...” 

Ja hommik jõudis kätte ning katkestas Šahrazadi jutulõnga. 

Aga kui oli käes kolmekümne seitsmes ööaeg, ütles Šahrazad: "Minu kõrvu on 
küündinud, oo õnnelik valitseja, et Nur ad-din ärkas üles ja ajas end istuli ja ütles: 
"Oo seik Ibrahim, mis see siis olgu? Kas ei palunud ma sul just nüüdsama kõigi 
pühade nimel suu seks teha, aga sina ütlesid ära ja tähendasid, et sa pole juba 
kolmteistkümmend aastat pruukinud?" Ja seik Ibrahim kostis kohmetult vastu: "Allahi 
nimel, egas mina süüdi pole, see neiu viis mind kiusatusse!" mispeale Nur ad-din 
pahvatas naerma. 

Ja nad istusid jälle jooma ja neiu ütles tasahiljukesi oma isandale: "Oo isand, joo ise 
ja ära seik Ibrahimile peale käi, küll näed, mis temaga juhtub!" Ja neiu hakkas 
peekreid täis valama ja oma isandat jootma ja tema isand hakkas peekreid täis valama 
ja oma orjatari jootma, ja nõnda nad jõid järjest, ja seik Ibrahim vaatas neid ja ütles: 
"Mis sõprus see on! Olgu Allahist neetud need täitmata kõrid, kes ligimesele ei anna! 
Ole hea, anna mulle ka juua, mu vend! Tee ometi minust ka välja, oo õnnis hing!" Ja 
nemad kukkusid tema sõnade peale suurest naerust selili, aga jõid siis jälle ise ja 
jootsid ka šeiki, ja nõnda nad jõid koos, kuni kolmandik ööst oli otsas. 

Ja siis ütles neiu: "Oo seik Ibrahim, mis oleks, kui ma tõuseksin ja paneksin sinu 
loal sellest küünlareast ühe küünla põlema?" - "Mis siis ikka," ütles seik, "aga üle ühe 
küünla ära pane!" Ja neiu tõusiski püsti ja hakkas otsast peale ja istus tagasi alles siis, 
kui oli kõik kaheksakümmend küünalt põlema pannud. Ja siis küsis Nur ad-din: "Mis 
oleks, oo seik Ibrahim, kui sa lubaksid mul ühe õlilambi põlema panna?" Ja seik 
Ibrahim ütles: "Eks mineja pane siis üks! Aga ära sa liiale mine!" Ja Nur ad-din tõusis 
püsti ja hakkas otsast peale ja pani põlema kõik kaheksakümmend õlilampi, nii et 
kamber tulekeeltest tantsima hakkas. Ja seik Ibrahim, kellel oli juba kilk peas, hüüdis: 
"Ega minagi jänes pole!" Ja tõusis püsti ja tegi kõik aknad lahti ja istus siis koos 
teistega jooma ja värsse ütlema. Palee aga lõi tulede hiilgusest välkuma. 

Ja Allah, kellele on kõik asjad jõukohased (ja kes on loonud igale asjale põhjuse), 
oli ette määranud, et sel silmapilgul tõstis kaliif pilgu ja vaatas suure lossi Tigrise jõe 
poolsetest akendest kuupaistelisse öösse ja nägi küünalde ja õlilampide valgust, mis 
jões vastu peegeldus. Ja kaliif heitis pilgu aia poole ja nägi, et palee lausa tantsib 
nende küünalde ja õlilampide veiklusest. Ja kaliif hüüdis: "Džafar Barmakiid minu 
juurde!" 

Ja ei läinud silmapilkugi mööda, kui vesiir juba õigeusklike käskija palge ees seisis. 
Ja kaliif hüüdis: "Oo vesiir! Sina viimane koeranäru! Sa oled minu käest Bagdadi 
linna üle löönud ega tee teist nägugi!" 

- "Mis jutt see siis on?" küsis Džafar vastu. "Kui Bagdad poleks mult üle löödud,” 
kostis kaliif, "siis ei loidaks praegu Kauniskujude Palee küünalde ja õlilampide 
tuledest ja tema aknad ei oleks lahti! Häda sulle! Kes peale sinu oleks julgenud 
niisugust tükki teha! Tunnista üles, et oled mult kaliifiriigi üle võtnud!" 

Aga Džafar, kellel olid põlved värisema löönud, päris vastu: "Kes on sulle öelnud, 
et Kauniskujude Palee on valgustatud ja aknad valla?" Ja kaliif kostis: "Eks tule ja 
vaata oma silmaga!" 

Ja Džafar astus kaliifi juurde ja vaatas aia poole ja nägi, et keset pilkast pimedust 
särab palee küünlatuledes. Ja ta tahtis aednikku, seik Ibrahimi kuidagi õigustada: 
mõni tulutoov üritus võis seal ehk vesiirigi loal aset leida. Ja nõnda ta siis ütles: "Oo 
õigeusklike käskija, möödunud nädalal ütles mulle seik Ibrahim järgmist: "Oo mu 
isand Džafar, õigeusklike käskija ja sinu elupäevil tahan ma pühitseda oma poegade 
ümberlõikamist!" Ja mina pärisin: "Ütle aga, mis sul selleks vaja läheb?" Ja ta vastas 
mulle: "Palu minu jaoks kaliifilt luba minu laste ümberlõikamist palees pühitseda!" Ja 
mina kostsin talle: "Minge ja pühitsege, ja kui ma kaliifi näen, siis annan ma talle 

sellest teada." Ja tema läks minu juurest ära, hing rahul, aga mina unustasin sulle 
sellest teada anda.” 

"Oo Džafar,” kostis kaliif, "üks patt sul juba minu ees olija nüüd on sul neid kaks, 
sest sa oled teinud kahekordse vea: esiteks ei andnud sa mulle asjast teada ja teiseks ei 
aidanud sa ka šeigil eesmärgile jõuda: ta tuli ju sinu juurde ja rääkis sulle seda juttu 
ainult sellepärast, et märku anda, et tal on peo jaoks veidi abiraha vaja, aga sina ei 
andnud talle õhkagi ja jätsid veel mullegi ütlemata.” 

"Oo õigeusklike käskija, mul läks meelest ära,” kostis Džafar. Ja kaliif hüüdis: 
"Tõotan oma isa ja vanaisade nimel, et ülejäänud osa ööst saadan ma mööda ei 
kusagil mujal kui Ibrahimi kõrval. Ta on vaga südamega mees, kes kannab hoolt 
pühameeste ja kerjusmunkade eest. Ja ta kutsub neid kokku ja need kogunevadki tema 
poole. Ja võib olla, et mõne usumehe eestpalve võtab õnnistada meie maist ja tulevast 
elu. Ja selleski asjas võib minu sealviibimisest kasu olla, ja seik Ibrahimi meele teen 
ma rõõmsaks." — "Oo õigeusklike käskija," kostis Džafar, "aeg on hiline ja küllap 
nad lõpetavad kohe.” Aga kaliif pani karjuma: "Tahan nende juurde! Ilmtingimata!" 
Ja Džafar jäi vakka ja kaotas pea ega teadnud, mis peale hakata. 

Kaliif aga tõusis püsti ja Džafar hakkas ees astuma ja ka eunuhh Masrur tuli kaasa. 
Ja kõik kolm muutsid oma väljanägemist ja asusid teele. Ja kui nad olid kaliifilossist 
välja jõudnud, siis sammusid nad, kaup-meherõivad seljas, mööda tänavaid edasi ja 
jõudsid eespool nimetatud 

aiaväravani. Ja kaliif astus värava juurde ja nägi, et see on valla, ja pani seda imeks 
ja ütles: "Vaata, Džafar! Kuidas küll võis seik Ibrahim värava ööseks lahti jätta. See 
pole tema moodi.” 

Ja nad läksid väravast sisse ja jõudsid aia lõppu ja jäid paleekingu jalamil seisma, ja 
kaliif ütles: "Oo Džafar, enne kui nende juurde minna, tahan ma vaadata, mis nad 
teevad — iseäranis pühamehed. Siiamaani ei kuule ma vähimatki häält. Ja 
millegipärast ei nimeta ükski kerjusmunk isegi Allahi nime.” 

Ja kaliif vaatas ringi ja nägi suurt pähklipuud ja ütles: "Oo Džafar, ma tahan selle 
puu otsa ronida - selle oksad on päris akende juures - ja nende peale pilku heita." Ja 
seejärel roniski kaliif puu otsaja tema käed haarasid aina kõrgemaid oksi, kuni lõpuks 
jõudis ta oksani, mis oli päris akna taga. Ja ta istus kaksiratsi selle oksa peale ja vaatas 
paleeaknast sisse ja nägi neidu ja noormeest, kes kumasid otsekui kaks kuud (olgu 
kiidetud kõrgeks see, kes nad lõi ja neile kuju andis!). Ja kaliif nägi seik Ibrahimi, kes 
istus, peeker käes ja kõneles: "Oo kaunitaride valitseja, joomaaeg ilma laulu ja 
pillimänguta ei tee veel õnnelikuks. Ma olen kuulnud, et luuletaja on öelnud: 


"Lase ringi sa käia nii suurt kui ka väiksemat peekrit 
ja las ulatab sulle need kuu, tulvil kumavat eetrit! 


Ära märjukest lauluta joo! Kolksu hõbedat, laulude kett! Vile saateta tõupuhas täkk 
eal ei maitsegi allikavett.” ” 


Ja kui kaliif nägi, mis tükke seik Ibrahim teeb, siis hakkas tal silmade vahel 
vihasoon paisuma ja ta tuli puu otsast alla ja ütles Džafarile: "Ma pole kunagi näinud 
vagamehi säärases seisukorras! Roni sina kah puu otsa ja vaata hoolega, et vagade 
hinge õnnistus sinust mööda ei läheks!" 

Ja kui Džafar oli õigeusklike käskija sõnu kuulda saanud, siis sattus ta segadusse 
ega teadnud, mis teha, ja ta ronis puu otsaja vaatas, ja mis ta näeb! Seal nad on - Nur 
ad-din, seik Ibrahim ja orjatar - ja šeigil on veinipeeker käes! Ja kui Džafar oli seda 

näinud, siis oli ta surmkindel, et tema tund on tulnud. Ja ta ronis puu otsast alla ja jäi 
õigeusklike käskija ette seisma ja kaliif ütles talle: "Oo Džafar, au Allahile, kes on 
määranud mind seaduste täitmise järele valvama!" Ja Džafaril oli peas kõik nii segi, et 
ta ei saanud sõna suust. Kaliif aga mõõtis Džafari pilguga ja ütles: "Vaata aga vaata! 
Kes see küll oli, kes need inimesed siia tõi ja minu paleesse juhatas? Nii ilusaid 
inimesi kui see noormees ja see neiu pole 

mu silmad veel näinud." - "Sul on õigus, oo valitseja sultan," kostis Džafar, kes oli 
hakanud juba kaliif Harun ar-Rašidi andeksandmisele lootma. Ja kaliif ütles: "Oo 
Džafar, ronime veel kord selle oksa peale, mis nende akna taga on, ja vaatame, mis 
edasi saab.” 

Ja mõlemad ronisid puu otsa ja jäid vaatama ja kuulsid, kuidas seik Ibrahim 
kõneles: "Oo mu isandad, veini juues olen ma kaotanud oma auväärsuse, aga selle 
kaotuse võivad ainuüksi pillimehed magusaks teha." Ja Anis al-Džalis kostis: "Oo 
seik Ibrahim, Allahi nimel, kui meil siin mõni pill oleks, siis oleks lõbu täielik." Ja kui 
seik Ibrahimi kõrvad olid orjatari sõnu kuulnud, tõusis ta püsti. Ja kaliif ütles 
Džafarile: "Ei tea, mis ta nüüd tegema hakkab!" - "Ei tea mina ka," kostis Džafar, aga 
seik Ibrahim kadus silmist ja tuli tagasi, lauto käes. Ja kaliif tunnistas pilli, ja mis ta 
näeb! See on ju Abu Ishak an-Nadimi pill! 

"Allahi nimel," hüüdis seepeale kaliif, "kui see orjatar laulab viletsasti, siis löön ma 
teid kõiki risti, aga kui ta laulab hästi, siis annan ma neile andeks ja löön risti ainuüksi 
sind." — "Oo armas jumal,” ütles Džafar, "tee nõnda, et ta kehvasti laulaks!" - "Miks 
nii?" küsis kaliif. "Et sa meid kõiki risti lööksid ja me üksteise meelt saaksime 
lahutada," kostis Džafar. Ja kaliif pahvatas ta sõnade peale naerma. 

Neiu aga võttis lauto kätte ja vaatas pilli üle ja seadis keeled häälde ja sõrmitses 
neid, ja kuulajate südamed pürgisid tema poole ja ta lasi kuuldavale järgmise laulu: 


"Oo, armastajaid hädas avitage! 
Arm leekis nii, et ümber kõik on lage. 


Me olla püüame te suuremeele väärt. 
Vaos hoidke kahjurõõm - me tänul pole äärt! 


Meid äsja alandus ja häda tabas, 
nüüd oleme te meelevallas vagas. 


Kui hinge võtate seest kaitsetumal, 
ei anna seda pattu andeks jumal.” 


"Allahi nimel, oo Džafar, see oli hästi lauldud!" hüüdis kaliif. "Ja ma pole eluilmas 
kuulnud naisterahval seesugust lauluhäält!" Aga Džafar päris: "Ehk on see hääl 
pühkinud raevu kaliifi meeltest?" - "Jah, on küll,” ütles kaliif ja ronis koos Džafariga 
puu otsast alla, ja siis pöördus ta Džafari poole ja ütles: "Ma tahan sinna sisse minna 
ja istuda nende 

sekka ja kuulata, kuidas see neiu minu ees laulab.” - "Oo õigeusklike käskija," 
kostis Džafar, "kui sa nende juurde lähed, siis kaotavad nad äkki pea, ja seik Ibrahim 
võib koguni hirmu kätte surra." Aga kaliif hüüdis: "Oo Džafar, sa võta oma kavalus 
kokku ja aita mul leida mõni nõks, et nende juurde minna, ilma et nad mind ära 
tunneksid.” 

Ja kaliif läks koos Džafariga Tigrise äärde asja üle mõtteid mõlgutama. Ja mis ta 
näeb! Palee akende all seisab üks kalamees ja püüab kala. Ükskord varem oli kaliif 
hõiganud kohale seik Ibrahimi ja küsinud tema käest: "Mis kära ma palee akende alt 
kuulen?" Ja seik Ibrahim oli kostnud: "Need on kalameeste hääled." Ja siis oli kaliif 
talle öelnud: "Mineja aja nad ära!" Ja sellest peale ei lastudki kalamehi enam palee 
akende alla kalu püüdma. 

Sel ööl aga tuli üks kalamees, kelle nimi oli Karim, ja nägi, et aia-värav on lahti, ja 
ütles: "Küll on siitmaja rahvas lohakaks läinud! Ma kasutan selle õige ära ja püüan 
natuke kala!" Ja ta võttis oma võrgu ja viskas selle jõkke, ja äkki jäi kaliif ülemal, 
tema pea kohal, seisma. Ja kaliif tundis mehe ära ja ütles: "Karim!" Ja see pöördus 
oma nime peale ringi, ja kui ta kaliifi nägi, siis hakkasid tal püksid püüli sõeluma ja ta 
hüüdis: "Allahi nimel, oo õigeusklike käskija, ega ma seda selleks teinud, et käsu üle 
irvitada, hoopis vaesus ja perekonna viletsus sundisid mind käsust üle astuma.” 

"Püüa minu nimel,” ütles kaliif ja kalamees läks rõõmsa meelega veejoomele tagasi 
ja viskas võrgu vette ja ootas, kuni võrgunöör pinguli tõmbub ja võrgu alaserv põhja 
on langenud, ja siis ta sikutas ja tõmbas välja kõikvõimalikke kalu. 

Ja see tegi kaliifile rõõmu ja ta ütles: "Karim, võta rõivad seljast!" Ja see võttiski 
(aga tal oli seljas jämedakoeline villane hõlst, millel oli peal sada paika, ja puudust 
polnud ka pikasabalistest riidetäidest). Ja ta võttis peast turbani, mida ta polnud juba 
kolm aastat lahti keeranud. Aga iga kord, kui ta mõnda riidelappi oli näinud, oli ta 
selle turbani külge õmmelnud. 

Ja kui ta oli hõlsti seljast ja turbani peast võtnud, tõmbas kaliif endal ült Aleksandria 
siidist mantli ja Baalbeki” siidist ülekuue ja ütles kalamehele: "Võta ja pane selga!" 
Ja kaliif ise pani kalamehe hõlsti selga ja tema turbani pähe ja kattis näo rätikuga 
kinni ja ütles kalamehele: "Mine ja toimeta oma toimetusi!" Ja kalamees suudles 
kaliifil jalgu ja tänas teda ja ütles: 

259 

"Aitäh, et osutasid mulle armulikkust. 

Su rõivad maha müün ja ostan vajalikku. 


Sind kõrgeks kiitmast minu suu ei väsi, 
su vastu hauaski veel tunnen tänulikkust." 


Ja kalamees polnud veel jõudnud oma värsiütlemist lõpetada, kui juba olid täid 
hakanud kaliifi ihu mööda ringi ronima. Ja kaliif hakkas neid nii parema kui ka 
vasaku käega kaela pealt kinni naksama ja maha viskama. Ja ta ütles: "Oo kalamees, 
häda sulle, su hõlst on ju paksult täisid täis!" - "Oo isand," kostis kalamees, "praegu 
teevad nad sulle küll valu, aga nädala pärast oled sa nendega nii harjunud, et ei tee 
neist väljagi!" Ja kaliif pahvatas naerma ja hüüdis: "Häda sulle! Kas ma tõesti pean 
selle hõlsti endale selga jätma!" - "Ma tahan sulle sõnakese öelda," ütles kalamees. 
"Lase tulla,” kostis kaliif. "Mul tuli pähe, oo õigeusklike käskija," ütles kalamees, "et 
mis oleks, kui sa kalapüüdmise selgeks õpiksid; kui sul see kasulik amet kätte on 
õpitud, siis kulub sulle see hõlst ära.” 

Ja need sõnad ajasid kaliifi veel enam naerma, aga siis läks kalamees oma teed. Ja 
kaliif võttis kalakorvi, pani kaladele veidi rohtu peale ja tuli korviga Džafari juurde ja 
jäi selle ette seisma. Ja Džafar arvas, et see on kalamees Karim ja tal hakkas kalamehe 
pärast hirm ja ta ütles: "Karim, mis asja sa siit otsid? Lase jalga! Kaliif on täna siin 
aias, ja kui ta sind siin näeb, siis keerab ta sul kaela kahekorra." Ja kui kaliif oli 


44Baalbek (Kreeka nimega Heliopolis) - linn Liibanonis, kuulus oma siiditööstuse ja Rooma riigi aegsete varemete 
poolest. 

Džafari sõnu kuulnud, pahvatas ta naerma, ja selle naerupahvatuse järgi tundis Džafar 
ta ära ja ütles: "Tohoh, äkki oled sa hoopistükkis meie valdjas?" - "Jajah, Džafar,” 
kostis kaliif, "sa oled minu vesiir ja me tulime siia üheskoos, aga sina ei tundnud mind 
ära; ja kuidas peaks mind siis ära tundma seik Ibrahim, kes on pealekauba veel 
purjus? Oota mind siin, kuni ma tagasi tulen!" Ja Džafar kostis: "Sinu sõna on 
seadus!" 

Ja siis läks kaliif palee ukse taha ja koputas tasakesi, ja Nur ad-din ütles: "Seik 
Ibrahim, keegi koputab uksele.” - "Kes seal on?" küsis seik. Ja kaliif kostis vastu: 
"See olen mina, kalamees Karim. Ma kuulsin, et sul on külalisi, ja tõin sulle natuke 
kala. See on hea kala." 

Ja kui Nur ad-din ja tema orjatar kuulsid, et jutt on kaladest, siis tegi see neile 
rõõmu ja nad ütlesid: "Oo isand! Tee talle lahti, las ta toob oma kalad meile!" Ja seik 
Ibrahim tegigi ukse lahti ja kalameherõivais kaliif astus sisse ja tervitas seesolijaid 
esimesena. Ja seik Ibrahim ütles talle: "Tervitan sind, varas, röövel ja riukamees! Tule 
ja näita, mis kala sul on!" Ja kaliif näitas talle oma kalu - ja nad vaatasid ja nägid, et 
kalad 

on elus ja liigutavad. Ja seepeale hüüdis orjatar: "Allahi nimel, isand, see on tõesti 
hea kala! Kui ta veel praetud ka oleks!" — "Allahi nimel, mu emand, sul on õigus!” 
kostis seik Ibrahim ja ütles siis kaliifile: "Mispärast sa neid kalu praetult ei toonud? 
Mine nüüd, prae kala ära ja tule pane siis meile ette!" - "Kohe lähen ja praen,” kostis 
kaliif. Ja nemad ütlesid: "Tee kähku!" 

Ja kaliif lippas minema ja jõudis Džafari juurde ja hõikas: "Džafar!" — "Siin ma 
olen, oo õigeusklike käskija, kas kõik on korras?" hõikas Džafar vastu. Ja kaliif ütles: 
"Nad nõuavad mult praetud kala." — "Oo õigeusklike käskija," ütles Džafar, "anna 
kala siia, ma praen ära!" Aga kaliif hüüdis: "Vannun oma esiisade hauakambri nimel - 
ma praen need kalad oma käega ära!" 

Ja kaliif läks aedniku onni ja tuhnis seal veidi ja leidis kõik, mis vaja, isegi soola, 
safranit, majoraani45 ja muid maitseaineid! Ja ta riputas panni kolde kohale ja praadis 
kalad ilusti ära, ja kui ta sellega valmis oli, pani ta kalad banaanilehe peale. Ja ta 
võttis aiast sidruni ja kuivanud puuvilju. Ja ta tõi kalad paleesse ja pani neile ette. 

Ja neiu koos noormehega ja seik Ibrahim tulid lähemale ja hakkasid sööma, ja kui 
söök otsa oli saanud, siis pesid nad käed puhtaks. Ja Nur ad-din ütles: "Allahi nimel, 
00 kalamees, sa oled teinud meile täna õhtul suure heateo!" Ja ta pani käe taskusse ja 
tõmbas välja kolm dinaari sellest rahast, mis Sandžar oli talle andnud, kui nad teele 
asusid. Ja Nur ad-din ütles: "Oo kalamees, anna andeks! Kui sa vaid teaksid, mis kõik 
minuga on juhtunud, siis ei nuriseks sa oma vaesuse üle! Aga Allahi õnnistusel võta 
nüüd see raha vastu!" Ja ta viskas dinaarid kaliifile. Ja kaliif võttis need ja suudles 
neid ja pistis taskusse (aga kogu selle aja ei igatsenud kaliif muud kui neiu laulu 
kuulda saada). 

Ja kaliif ütles Nur ad-dinile: "Sa oled minu vastu hea ja armuhelde olnud, aga ma 
sooviksin su kõikehõlmava armulisuse käest veel seda, et see neiu laulaks meile ühe 
laulu ja et minagi saaksin pealt kuulata." Ja siis ütles Nur ad-din: "Anis al-Džalis!" Ja 
neiu kostis: "Jah!" Ja Nur ad-din ütles talle: "Elu nimel, laula meile midagi selle 
kalamehe hingerõõmuks! Ta tahab su laulu kuulata.” 

Ja kui neiu oli oma isanda sõnu kuulnud, võttis ta lauto kätte, pani keeled häälde, 
tõmbas sõrmega üle keelte ja hakkas laulma: 


45Majoraan - votstirohi, Põhja-Aafrikast pärinev vürtsitaim. 


169 


"See nõtkepihtne vaevalt keeli puutus, 
kui kuulja hing ta armuvangiks muutus! 

Nii võlurohked olid laulu lummad, 

et kuulsid kurdidki ja kiitsid tummad." 


Ja siis päästis ta valla nii imepärased pillihelid, et kuulajad läksid lausa arust ära. Ja 
ta tõi kuuldavale säärased värsid: 


"Siin asumisega te austate me linna, 
te nõnda hiilgate, et ööl on aeg siit minna. 


Pean lõhnastama oma maja muskusega, 
ja kamprilõhnaga ja roosiruskusega.” 


Ja kaliif sattus sellest vaimustusse ja erutus haaras ta hinge. Ja suures tuhinas ei 
suutnud ta end pidurdada ja hüüdis: "Allahi nimel, ilusti lauldud! Allahi nimel, oi kui 
ilusti! Allahi nimel, kangesti ilusti!" Ja Nur ad-din küsis tema käest: "Oo kalamees, 
kas see orjatar meeldib sulle?" Ja kaliif kostis: "Meeldib küll, Allahi nimel!" Ja siis 
ütles Nur ad-din: "Ma kingin ta sulle ja see kingitus tuleb suursuguse käest, kes ei söö 
oma sõnu ega võta kinke tagasi.” 

Ja seejärel tõusis Nur ad-din püsti ja võttis neiu urbi ja viskas selle kalamehele ja 
käskis tal koos neiuga astuma hakata. Ja neiu vaatas Nur ad-dinile otsa ja ütles: "Oo 
isand, me lähme lahku, ja sa ei ütle mulle isegi hüvasti! Kui sinna enam midagi parata 
ei ole, siis oota veidi, kuni ma sinuga hüvasti jätan ja oma südant kergendan." Ja ta tõi 
kuuldavale järgmised värsid: 


"Me õnne meenutus teeb mulle tuska, 
mis ihu närtsitab ja südant suskab. 


Oo, kallis, ära räägi: "Leiad lohtu!" 
Vaid sinult võisin tõves leida rohtu. 


Mul säherdune ahastus on veres, 
et ujun oma pisarate meres. 


Su vastu tunnen hingematvat kirge, 
kui purjus ringi käin. Hing pole virge. 


Ränk lahkumine viib kõik armu annid. 
On otsas mäng. Ja otsas mängukannid. 

Hakani poeg! Sind igatsen ja vajan! 
Su armastusele ma vastu kajan. 


Mu pärast sai sust valdja vastaline. 
Sa jätsid kodumaa. Nüüd minu jätad. Mine! 


Sind ärgu Allah pangu igatsema! 
Karimi omaks sain. Kas leiab õnne tema?" 

Kui Anis oli oma luuletuse lõpetanud, kostis Nur ad-din talle vastu järgmiste 
värssidega: 


"See lahkumisepäev ei ole valgem ööst, 
su paneb nuuksuma kõikvõimas valusööst. 


Sa teada tahaksid, mis lahus hakkan peale? 
Kui surm ei võta mind, ma mõtlen surma peale." 


Ja kui kaliif oli neiu värsside seas kuulnud ütlemist: "Karimi omaks sain," siis 
kasvas tas tung neiu poole, aga ühtlasi oli tal raske ja kahju neid lahutada. Ja ta ütles 
noormehele: "Mu isand, neiu mainis oma värssides, et sa olid oma valdja vastaline. 
Räägi mulle, kes on see valdjas, kellega sa vaenujalal oled ja kes sind taga otsib.” - 
"Allahi nimel, oo kalamees," kostis Nur ad-din, "minu ja selle orjatariga on juhtunud 
lausa harukordne imelugu ja kui see oleks nõeltega silmanurkadesse kirjutatud, võiks 
see õpihimulistele õpetuseks olla!" Ja kaliif käskis: "Kas sa ei räägiks meilegi, mis 
lugu see oli ja kuidas teil käbarad käisid? Võib-olla saad sa sellest hõlpu, sest Allahi 
abi on lähedal.” - "Oo kalamees," päris Nur ad-din vastu, "kas sulle pole liiga tülikas, 
kui ma oma loo värsikeeks lükin?" Ja kaliif kostis: "Sugugi mitte, iseäranis, kui 
sellesse keesse lükitakse ehtsad pärlid.” 

Ja siis painutas Nur ad-din pea maha ja tõi kuuldavale järgmised värsid: 


"Mul uneraasugi ei tule silma, 
kui kaugest kodust mõtlen alailma. 


Mind isa armastas, nii hell mu vastu, 
kuid jättis minu - alla hauda astus. 

Nüüd läks kõik allamäge. Elupinge 
on purustanud minu noore hinge. 


Taat õnnestas mind orjatari läbi, 
kel nõtke piht, et pajul hakkab häbi. 


Ööd-päevad käis meil lustipidu hele, 
kõik rahad kinkisin ma sõpradele. 


Ühtäkki tegi vaesus mulle liiga 
ja turule ma viisin kalli piiga. 


Seal väljahüüdja hüüdma oli väle. 
Seal piigat himustas üks vanapele. 


Mul raev ja kiivus tahtsid hinge matta, 
ma kauba katki jätsin viibimata. 


Suur tüli otsekohe õhus rippus. 
See vanamees mul juba kimpu kippus. 

Mu hing sai täis, kui vanatoi seal keksis. 
Hing kergenes, kui tema läbi peksin. 


Siis pagesin sealt kättemaksu hirmus, 
sest vanamehe õelus oli hirmus. 


Mind oleks valdjas karmilt karistanud, 
kuid hoiataja tuli minu manu. 


Ja soovitas, et kaoksin kaugemale — 
mu orjal endisel must hakkas hale. 


Siis Allah aitasid meil ära minna, 
meid Bagdadisse tõi, kaliifilinna. 


Oh, kalamees, mu taskus kuld ei sära, 

seepärast andsin hinge sulle ära.” 

Ja kui ta oli oma värsid öelnud, lausus talle kaliif: "Oo mu isand Nur ad-din, räägi 
mulle oma lugu ära!" Ja Nur ad-din rääkiski talle oma loo otsast lõpuni. Ja siis sai 
kaliif aru, missuguses olukorras teine on, ja päris: "Kuhu sa nüüd oma sammud sead?" 
- "Allahi ilm on suur ja lai,” kostis Nur ad-din. Ja kaliif ütles: "Kohe kirjutan ma sinu 
tarvis kirja, vii see sultan Muhammed ibn Suleiman az-Zeini kätte. Ja kui ta selle läbi 
loeb, siis ei tee ta sulle sõrmeotsagagi liiga...” " 

Ja hommik jõudis kätte ning katkestas Šahrazadi jutulõnga. 

Kui aga oli käes kolmekümne kaheksas ööaeg, ütles Šahrazad: "Minu kõrvu on 
küündinud, oo õnnelik valitseja, et kaliif öelnud Nur ad-din Alile: "Ma kirjutan sinu 
tarvis sedeli, vii see sultan Muhammed ibn Suleiman az-Zeini kätte. Kui ta selle läbi 
loeb, siis ei tee ta sulle midagi paha." Ja Nur ad-din Ali hüüdis: "Ennäe imet, ilmas on 
kalamees, kes vahetab riigivalitsejatega kirju! Uskumatu lugu!" - "Sul on õigus,” 
kostis kaliif, "aga ma räägin sulle põhjuse ära: võta teatavaks, et me käisime üheskoos 
koolis ja õppisime ühe ja sama õpetaja juures, ja mina aitasin tal õppida, edaspidi aga 
langes talle osaks õnn ja ta sai sultaniks, minu käe pani AUah aga kehvemini käima ja 
tegi minust kalamehe. Aga kui ma olen vahel sultanilt midagi palunud, on ta alati mu 
palve täitnud. Ja kui ma paluksin tema käest iga päev kas või tuhat korda, täidaks ta 
ikkagi kõik mu palved.” 

Ja kui Nur ad-din oli ta sõnu kuulnud, ütles ta: "Heakene küll, kirjuta siis peale ja 
luba, ma vaatan, kuidas see sul edeneb." Ja kaliif võttis endale ette tindipoti ja sule ja 
pani paberile Allahit kõrgeks kiitvad sõnad, ja seejärel kirjutas ta sedasi: "See kiri on 
Harun ar-Rašidilt, al-Mahdi pojalt, tema kõrgusele Muhammed ibn Suleiman az- 
Zeinile, kes on minu armuheldusest ümbritsetud ja kelle ma olen oma riigi ühe osa 
asevalitsejaks seadnud. Selle kirja toimetab su kätte vesiiripoeg Nur ad-din Ali ibn 
Hakan. Ja sel tunnil, kus ta teie juurde jõuab, pane oma võim maha ja tõsta ta oma 
aujärje peale. Ja ära hakka mu käsule vastu tõrkuma. Rahu olgu sinuga!" 

Siis andis ta kirja Nur ad-din Ali ibn Hakani kätte ja Nur ad-din võttis kirja vastu ja 
andis kirjale suud ja pani selle oma turbani sisse ja asus otsekohe teele, vaat kuidas 
olid lood temaga. 

Mis puutub aga kalurisse, siis temal olid ju veel kalameherõivad seljas ja seik 
Ibrahim jõllitas talle otsaja hüüdis: "Oo sina kõige tühisem kalameeste seast, sa tõid 

meile paar kala, mis ei maksa enam kui paarkümmend vaskpenni, ja sa võtsid nende 
eest kolm dinaari. Ja pealekauba tahad sa veel neiut endale võtta!" Ja kui need sõnad 
kaliifi kõrvu küündisid, käratas ta Šeigi peale ja andis märku Masrurile, kes kohe 

tuppa tormas ja šeigile kallale kargas. Džafar aga oli aias üht poisikest näinud ja 
selle kaliifilossi uksehoidja juurde valdjarüü järele saatnud. Ja poiss läks ja tõi rüü 
kohale ja andis kaliifi ees maale suud. Ja kaliif võttis kalamehe rõivad ült ja pani 
kaliifirüü selga. 

Seik Ibrahim aga istus sel ajal pingi peal. Ja kaliif seisis tema ees ja vaatas, mis näo 
teine teeb. Ja Ibrahim tardus soolasambaks ja kaotas peaja lõi siis endale hambad 
sõrme sisse ja ütles: "Tohoo tonti! Kas ma magan või olen ärkvel!" - "Oo seik 
Ibrahim, mis sinuga lahti on?" küsis kaliif. Ja need sõnad võtsid seik Ibrahimi kaineks 
ja ta heitis maoli maha ja tõi kuuldavale järgmised värsid: 


"Mul anna andeks komistused, tõrksa jala süü. 
Truu ori olla tahaksin, mul heida armu nüüd. 


Mis teinud olen, tunnistan siinsamas rängaks veaks. 
Kui mulle andeks annaksid, siis selle vea teen heaks." 


Ja kaliif andiski talle andeks ja käskis neiu lossi toimetada, ja kui neiu oli lossi 
jõudnud, andis kaliif talle omaette kambri ja määras ümmardajad teda ümmardama ja 
ütles talle: "Võta teatavaks, et ma saatsin su isanda Basrasse sultaniks. Ja kui suur 
Allah seda tahab, siis lähetame talle aurõivad ja saadame sinu talle sinna järele." Vaat 
kuidas olid lood nendega. 

Mis puutub aga Nur ad-din Ali ibn Hakanisse, siis tema sõitis vahetpidamata, kuni 
jõudis Basrasse. Ja seal läks ta sultanilossi juurde ja tegi kõva häält. Ja sultan kuulis ja 
kutsus ta enda juurde. Ja Nur ad-din andis maale suud ja võttis turbanist välja paberi 
ja ulatas selle sultanile. Ja kui tolle silm nägi ülemisi kirjaridu, mis olid kirjutatud 
õigeusklike käskija käega, siis tõusis ta püsti ja andis kirjale kolm korda suud ja 
hüüdis: "Õigeusklike käskija sõna on seadus nagu Allahigi oma!" 

Siis kutsus ta kohale neli kohtunikku ja emiiri ja tahtis juba võimu maha panna, kui 
korraga ilmus kohale tema vesiir — seesama al-Muin ibn Savi. Ja sultan andis paberi 
talle lugeda. Ja vesiir luges läbi ja rebis selle puruks ja pistis tükid suhu ja mälus 
peeneks ja sülitas välja. Ja tulivihane sultan röögatas ta peale: "Häda sulle, kuidas sa 
ometi julged?" Vesiir aga kostis talle: "Vannun sinu elu nimel, oo valdjas sultan, et 
see mees pole näinud ei kaliifi ega tema vesiiri. See on ju võllaroog ja silmamoondaja 
saatan, küllap sattus tema kätte mõni kaliifi käega kirjutatud tühine paber ja ta sobitas 
selle oma sihi kohaselt ümber. Ei oleks ju kaliif ometi saatnud teda sinu käest võimu 
võtma. Ja tal pole kaasas ei 

266 

suursugust firmaani”° ega ka ametissemääramise käsku. See, et ta kaliifi juurest on 
tulnud, on sulavale, sohk ja pettus! Kui asi oleks õige, küllap siis oleks kaliif saatnud 
temaga kaasa mõne õukondlase või vesiiri, aga tema tuli ihuüksi." 

"Ja mis pean ma siis tegema?" päris sultan. Ja vesiir ütles: "Anna see noormees 
mulle kaasa - ma võtan ta oma hoole alla ja saadan ühe õukondlase Bagdadisse. Ja kui 
tema sõnad peaksid tõeks osutuma, siis toob õukondlane sealt meile suursuguse 
firmaani ja määramiskirja. Kui neid aga ei tooda, siis kannab see noormees karistust 


46Firmaan - muhamedliku valitseja käsukiri, mis on kirjutatud uhkele blanketile ja varustatud mitme pitseriga. 

minu solvamise eest." Ja kui sultani kõrv vesiiri sõnu oli kuulnud, ütles sultan: "Tee 
temaga, mis tahad!" 

Ja vesiir võttis noormehe ja viis ta oma majja ja hõikas kohale teenrid, kes lükkasid 
noormehe pikali maha ja peksid teda senikaua, kuni ta meelemärkuse kaotas. Ja vesiir 
pani ta jalad raudu ja viis ta vanglasse ja kutsus kohale vangivalvuri. Ja see tuli ja 
andis vesiiri ees maale suud (aga selle vangivalvuri nimi oli Kuteit). Ja vesiir ütles 
talle: "Oo Kuteit, ma tahan, et sa võtaksid selle mehe ja heidaksid ta ühte kongiauku 
ja punaksid teda ööd ja päevad läbi!" Ja vangivalvur kostis: "Sinu sõna on seadus!" 

Ja siis viis vangivalvur Nur ad-dini maa-alusesse kongi ja pani ukse lukku, ja 
seejärel käskis ta uksetaguse pingi puhtaks pühkida ja katta vildi ja vaibaga, ja ta pani 
Nur ad-dini selle pingi peale istuma ja vabastas tema jalad ja käed raudadest ja oli 
noormehe vastu igati armuline. Ja vesiir saatis iga päev vangivalvurile käsu Nur ad- 
dini peksta, aga vangivalvur võttis teda peksu eest nelikümmend päeva kaitsta. 

Kui aga jõudis kätte neljakümne esimene päev, saabusid Basrasse kaliifi kingitused, 
ja kui sultan neid nägi, jäi ta nendega rahule, ja ta pidas parajasti nende üle vesiiriga 
nõu, kui keegi ütles: "Aga võib-olla on need kingitused uue sultani jaoks?" Ja vesiir 
al-Muin ibn Savi ütles: "Kõige parem oleks olnud ta kohe pärast siiajõudmist ära 
tappa." Ja sultan hüüdis: "Allahi nimel, hea, et see sul meelde tuli! Mine too ta siia ja 
raiu tal pea maha!" Ja vesiir kostis: "Sinu sõna on seadus!" Ja ta tõusis püsti ja ütles: 
"Ma tahan, et üle linna kuulutataks: "Kes tahab tulla vaatama Nur ad-din Ali 1bn 
Hakani hukkamist, tulgu lossi juurde!" Ja tulgu vaatama nii noored kui vanad! Ja 
minu hing leiab kättemaksust leevendust ja kurikadedatel läheb meel mustaks." — 
"Tee, mis tahad," ütles talle sultan. 

Ja vesiir hakkas astuma, endal süda õnne ja rõõmu täis. Ja ta läks korraülema juurde 
ja käskis tal kuulutada nõnda, nagu ülemal öeldud. 

Ja kui kuulutaja sõna rahva kõrvu kajas, tegi see rahvale meelehärmi ja kõik 
puhkesid nutma - kõik nagu üks mees: isegi koolipoisid ja kaupmehed. Ja üksteise 
võidu tõtati lossi juurde endale vaateplatse haarama. Ja mõned läksid vangla juurde, et 
Nur ad-dini lossiplatsile saata. Vesiir oligi juba koos kümne orjaga vangla poole teele 
asunud. Ja kui ta kohale jõudis, küsis tema käest vangivalvur Kuteit: "Mis tõi sind 
siia, 00 meie valitseja vesiir?" - "Too see võllaroog minu juurde," ütles vesiir. Aga 
vangivalvur kostis: "Ta on omadega läbi - ma olen ta vaeseomaks peksnud.” 

Ja siis läks vangivalvur kongi ja nägi, et Nur ad-din lausub parajasti sääraseid 
värsse: 


"Kes mind mu hädas-õnnetuses toetab? 
Kus rohi on, mis tervist ihhu soetab? 


Kuis kurnab minu hinge üksindus nii karm? 
Näib kõik nii vaenulik, kui lahkunud on arm. 


Kui kaugel viibid sa, mu sõber hea ja õrn? 
Kas kuuleb sinu suust veel hellussõnu kõrv? 


Arm hingetäius on. Ja tühine on surm. 
Miks eal ei naerata mu poole eluhurm? 


Sind vannutan, 00 õnnistaja Allah! 

Su pilgu ees on teadmameri valla! 


Ehk patud andestad ja tusast päästad mind? 
Mu tapab meelehärm. Ehk sellest säästad mind?" 


Ja siis võttis vangivalvur tal puhtad rõivad seljast ja pani talle selga kaks räpast 
särgiräbalat ja viis ta vesiiri ette. Ja Nur ad-din tunnistas vesiiri ja nägi, et see on tema 
vaenlane, kes tahab teda tappa. Ja seda nähes puhkes ta nutma ja päris tema käest: 
"Kas sina arvad siis, et sa oma saatuse käest pääsed? Või pole sa kuulnud, mis 
luuletaja on öelnud: 


"Kõik hirmuvalitsejad viinud ajakäänud - 

kus on nad nüüd ja kus on nende varad jäänud?" 

"Võta teatavaks, 0o vesiir,” ütles ta siis, "et Allah, olgu ta palju kordi kõrgeks 
kiidetud, saadab korda seda, mis iganes tahab." Ja vesiir väitis vastu: "Oo Ali, kas 
tahad mind nende sõnadega ehmatada? Vastu Basra linnarahva tahtmist raiun ma täna 
sul pea otsast ega hakka saatuse üle pead murdma: tehku see, mis tahab. Ma ei tee 
sinu manitsustest väljagi ja jagan seda, mis luuletaja on öelnud: 


"Mis saatusel on ees, on alles looritatud. 
Võid kindel olla selles, mis on sooritatud." 


Ja kui imetoredad on veel teise luuletaja sõnad: 


"Kes kas või päeva vastalisest kauem elab, 
sel elusiht on käes, sel süda rõõmust helab." " 


Ja siis käskis vesiir oma teenritel Nur ad-dini hobueesli selga upitada. Aga see oli 
teenrite hingele ränk kanda, ja nii nad ütlesid Nur ad-dinile: "Las me loobime ta 
kividega surnuks ja kisume tükkideks, mingu sellest kas või meie hinged hukka." Aga 
Nur ad-din kostis neile: "Arge tehke seda mingil juhul! Kas te pole siis kuulnud, mis 
luuletaja on öelnud: 


"On mulle kindla elumäära saatus ette näinud. 
Mu aeg saab täis, kui surm on üle käinud. 


Las karata mul kas või sada lõvi tukka, 
mind enne õiget aega ikka nad ei hukka!" " 


Ja siis hakkasid teenrid kuulekalt Nur ad-dini kohta hüüdma: "Vaat mis karistus 
ootab sultani laimajat!" Ja nad vedasid teda senikaua Basrat pidi ringi, kuni jäid 
lõpuks lossi akende alla seisma. Ja siis panid nad tema verevaiba peale ja timukas 
astus ta juurde ja ütles: "Oo mu isand, mina olen ori ja pean sõna kuulama. Kui sul on 
mõnd soovi, siis ütle mulle, ja ma täidan selle: sul on elada jäänud ainult selle 
silmapilguni, kui sultan aknast oma nägu näitab." 

Ja siis vaatas Nur ad-din paremale ja pahemale ja ette ja taha ja tõi kuuldvale 
järgmised värsid: 


"Ma nägin mõõka, timukat ja verevaipa. 

Kes aitaks hädas mind! Ma oma süüd ei taipa! 

Kas pole sõpra head, kes abiks astub mul? 
Kas pole kedagi, kes kostab vastu mul? 


Eks juba hukatus mul paotab ust. 
See pälvib õndsuse, kes näitab halastust, 


ja tassi vett mul toob, mis kustutaks mu janu 
ja leevendaks mu piinavermeid vanu.” 


Ja rahval läksid tema pärast silmad märjaks ja timukas läks ja võttis veetassi ja 
ulatas selle Nur ad-dinile. Aga vesiir tõusis oma kohalt püsti ja lõi veekruusi timukal 
käest ära ja see kukkus kildudeks. Ja vesiir röögatas timuka peale ja käskis tal Nur ad- 
dini pea otsast raiuda. 

Ja siis sidus timukas Nur ad-dinil silmad kinni. Ja rahvas tõstis vesiiri vastu häält ja 
hakkasid kõlama kaebehüüded ja kostma üleskutsed. Ja kui see kõik käimas oli, nähti 
korraga, et taevarannalt tuprub tolmu üles, ja peagi täitsid tolmupilved kogu õhu selle 
tasase maa kohal. 

Ja kui lossis istuva sultani silm seda seletas, siis ütles ta: "Minge ja vaadake, milles 
on asi!" Vesiir aga hüüdis: "Kõigepealt raiume sellel pea otsast!" Aga sultan vaidles 
vastu: "Oota nüüd, las me vaatame enne, mis lahti on!" 

Ja seda tolmu tõstsid kaliifi vesiir Džafar Barmakiid ja tema kaaskond. Ja nende 
tuleku põhjus oli see, et kaliif, kes oli mööda saatnud kolmkümmend päeva Ali ibn 
Hakani asja meelde tuletamata ja ilma et keegi seda talle oleks meelde tuletanud, 
sattus ühel heal ööl Anis al-Džalisi kambri ukse taha ja kuulis, kuidas see nutab ja 
toob kauni ja meeldiva häälega kuuldavale värsid: 


"Sa mulle viirastud nii lähedal kui kaugel. 
Su nime kordan häälel, armastusest raugel."” 


Ja tema nutt tugevnes ühtvalu, ja korraga tegi kaliif ukse lahti ja tuli tuppa sisse ja 
nägi Anis al-Džalisi, kes valas pisaraid. Ja kui neiu kaliifi nägi, langes ta tema ette 
maha ja andis kolm korda valdja jalgadele suud. Ja seejärel tõi ta kuuldavale 
järgmised värsid: 


"Oo sina, kes aukõrge sünnilt ja puhas ka juurelt! 

Oo sina, sa viljakas oks viljapuult nõnda suurelt! 

Ma tuletan meelde su tõotust, mis suvatses anda su suu. Nii kaunisti kõlas sul 
tõotus. Kuid ole nüüd vandele truu!" 


Ja kaliif päris ta käest: "Kes sa oled?" Ja tema ütles: "Ma olen kingitus sulle Ali ibn 
Hakani käest ja ma tahan, et sa täidaksid lubaduse, mille sa oled andnud selle kohta, et 
saadad mind koos aukingiga temale tagasi; ma pole siin juba kolmkümmend päeva 
sõba silmale saanud.” 

Ja siis nõudis kaliif enda juurde Džafar Barmakiidi ja ütles talle: "Džafar, ma pole 
juba kolmkümmend päeva saanud teateid Ali ibn Hakanist ja ma kardan, et sultan on 
ta tapnud. Aga ma tõotan oma elava pea ja oma esiisade hauakambri nimel, et kui 
temaga on midagi halba juhtunud, siis hukkan ma ilmtingimata selle, kes selles süüdi 

on, olgu ta mulle kas või kõige kallim hing! Ma tahan, et sa sõidaksid otsekohe 
Basrasse ja tooksid mulle teateid asevalitseja Muhammed ibn Suleiman az-Zeini ja 
Ali 1bn Hakani kohta. Ja kui sa oled kauem ära, kui teekond seda nõuab,” lisas kaliif, 
"siis raiun sul pea otsast. Sina, 00 mu onupoeg, oled ju tuttav Nur ad-din Ali looga ja 
selle kirjaga, mis ma talle kaasa andsin. Ja kui sa näed, mu onupoeg, et valitseja pole 
talitanud nõnda, nagu mina talle ette kirjutasin, siis too ta koos vesiir al-Muin ibn 
Saviga siia nii, nagu sa nad eest leiad. Ja vaata, et sa varsti tagasi oled.” 

Ja Džafar kostis: "Sinu sõna on seadus!" Ja seejärel asus ta jalamaid teele ja sõitis 
senikaua, kuni jõudis Basrasse, ja tema eel kihutasid üksteise võidu valdjas 
Muhammed ibn Suleiman az-Zeini kõrvu teated Džafar Barmakiidi kohalejõudmise 
kohta. 

Ja Džafar jõudiski pärale ja nägi üldist segadust, korralagedust ja tõuklemist, ja ta 
küsis: "Mis trügimine see on?" Ja talle räägiti ära, mis on teoksil Nur ad-din Ali ibn 
Hakaniga, ja kui Džafar oli seda kuulnud, kiirustas ta sultani juurde ja tervitas teda ja 
tegi talle teatavaks oma saabumise põhjuse ja selle, et kui Ali ibn Hakaniga on midagi 
halba juhtunud, siis hukkab kaliif need, kes seda halba on teinud. Ja seejärel käskis ta 
sultani ja vesiir al-Muin ibn Savi kinni võtta ja heitis nad vangikongi. Ja ta käskis Nur 
ad-din Ali ibn Hakani priiks lasta ja pani ta sultan Muhammed ibn Suleiman az-Zeini 
asemel sultani aujärje peale istuma. 

Ja ta saatis Basras mööda kolm päeva, mida kombed külalise võõrustamiseks ette 
näevad. Ja kui oli käes neljanda päeva hommik, pöördus Ali ibn Hakan Džafari poole 
ja ütles talle: "Ma tunnen soovi näha õigeusklike käskijat." Ja Džafar ütles siis valdjas 
Muhammed ibn Suleiman ibn az-Zeinile: "Sea end reisivalmis, me peame 
hommikupalve ära ja ratsutame Bagdadisse." Ja valdjas kostis: "Sinu sõna on seadus!" 

Ja nad pidasid hommikupalve ja asusid teele. Ja nendega oli ka vesiir al-Muin ibn 
Savi, kes oli hakanud oma tegu kahetsema. Aga mis puutub Nur ad-din Ali ibn 
Hakanisse, siis ratsutas ta Džafari kõrval ja nad ratsutasid senikaua, kuni jõudsid 
Pühasse Linna Bagdadisse. 

Siis astusid nad kaliifi palge ette ja rääkisid ära Nur ad-dini käekäigu ja selle, et olid 
leidnud noormehe surmasuust. Ja siis pöördus kaliif Ali ibn Hakani poole ja ütles 
talle: "Võta see mõõk kätte ja raiu oma vaenlasel pea otsast.” 

Ja Nur ad-din võttis mõõga kätte ja astus al-Muin ibn Savi juurde. Aga see vaatas 
talle otsa ja ütles: "Mina olen talitanud oma loomu kohaselt, sina talita oma loomu 
järgi!" Ja Nur ad-din viskas mõõga käest ja vaatas kaliifi poole ja ütles: "Oo 
õigeusklike käskija, nende sõnadega pettis ta mind pehmeks!" Ja noormees tõi 
kuuldavale järgmised värsid: 


"Ma võtsin teda petta oma riugastega. 
Eks mõnus kõne ikka meeli sega!" 


"Jäta ta sinnapaika," ütles siis kaliif ja hüüdis Masrurile: "Oo Masrur, tõuse ja raiu 
ibn Savil pea otsast!" Ja Masrur tõusiski püsti ja raiusid. 

Ja siis ütles kaliif Ali ibn Hakanile: "Sa võid minu käest midagi soovida.” - "Oo mu 
isand," kostis Nur ad-din, "ma ei tunne tungi Basra valitsemiseks. Ma ei taha muud 
kui aupaklikult teenida sind ja näha su nägu." Ja kaliif kostis: "Ma täidan su soovi hea 
meelega." 

Siis kutsus ta orjatar Anis al-Džalisi, ja see ilmuski nende ette. Ja kaliif tegi neile 
mõlemale kingitusi ja andis neile ühe lossi Bagdadi losside seast ja määras neile 

igakuise sissetuleku. Nur ad-dini aga tegi ta oma lauakaaslaseks ja see saatis tema 
juures päevi kõige mõnusamal kombel õhtusse, kuni ükskord võttis ta surm. 

Aga jutt kahest vesiirist ja Anis al-Džalisist ei ole imepärasem kui lugu kaupmehest 
ja tema lastest," jätkas Šahrazad. 

"Kuidas see oli?" küsis Šahrijar. 


XXVI. LUGU GANIM IBN AJUBIST 


JA Šahrazad ütles: "Minu kõrvu on küündinud, 00 õnnelik valitseja, et ennemuiste 
elanud üks kaupmees, kellel olnud palju raha. Ja tal olnud poeg Ganim ibn Ajub, kes 
kumanud nagu kuu täiskuuööl ja kes olnud ka osav sõnu seadma, aga saatuse tahtel 
muutunud ta armukütkeis vaevlevaks armuorjaks. Ja Ganimil olnud õde Fitna, 
ainulaadne oma ilu ja võlu poolest. Ja nende isa heitnud hinge ja pärandanud oma 
vara lastele.” 

Ja hommik jõudis kätte ning katkestas Šahrazadi jutulõnga. 

Aga kui oli käes kolmekümne üheksas ööaeg, ütles Šahrazad: "Minu kõrvu on 
küündinud, oo õnnelik valitseja, et see olnud suur varandus - muu kraami hulgas 
leidunud ka sada palli siidi, brokaati ja muskust. Ja kaubapallidel olnud kiri: "Kõik 
Bagdadi jaoks", sest see kaupmees oli kavatsenud teha kaubareisi Bagdadisse. Aga 
kui suur Allah oli ta enda juurde võtnud, siis oli see tema poeg, kes need pallid mõne 
aja pärast kokku kogus ja Bagdadi poole teele asus. Kõik see juhtus kaliif Harun ar- 
Rašidi valitsemispäevil. Ja poeg jättis ema, ligimeste ja kaaskond-setega jumalaga 
ning sõitis minema, pannes kõik lootused Allahi peale, ja Allah lasigi ta käel hästi 
käia, nõnda et ta koos paljude teiste kaupmeestega kenasti Bagdadisse jõudis. Ja seal 
üüris ta endale toreda maja, kattis põranda vaipadega, riputas ustele ja akendele 
eesriided ette, paigutas kaubapallid, muulad ja kaamelid ära ning istus siis puhkama, 
ja Bagdadi aukandjad ja kaupmehed tulid teda tervitama. Ja siis võttis Ganim 
pundriku, milles olid kümne kalli kanga restid - hinnasildid puha küljes - ja läks 
turule. Ja teised kaupmehed võtsid teda vastu sõnadega: "Tere tulemast!" ja tervitasid 
teda ja näitasid ta vastu suurt austust üles ja aitasid ta ratsu seljast maha ja panid ta 
turuvanema kõrvale istuma. 

Ja Ganim andis oma pundriku turuvanema kätte ja see sõlmis pambu lahti, võttis 
sealt kangatükid välja ja müüs need Ganimi eest maha. Ja Ganim teenis iga dinaari 
pealt kaks dinaari. Ja sellest läks noormehe meel rõõmsaks ja ta hakkas oma kangaid 
ja riidereste üksteise järel maha müüma ja selle peale kulus tal terve aasta. Ükskord 
järgmise aasta hakul tuli ta nagu ikka hommikul pika, võlvkäikudega turu väravasse, 
ja nägi, et värav on lukus, ja kui ta küsis, miks värav on lukus, vastati talle: "Uks 
kaupmees on ära surnud ja kõik teised kaupmehed on läinud ta matustele. Kui sa ei 
taha taeva soosingust ilma jääda, siis mine neile järele!" - "Olgu nii!" kostis Ganim ja 
küsis, kus on matmispaik. Ja talle juhatati koht kätte, ja ta võttis ette pesemistalituse ja 
ühines siis teiste kaupmeestega teel palvetuspaika ja palvetas seal kadunu hinge eest, 
ja seejärel suundus rongkäik, mille tagatipus olid kirstukandjad, surnuaiale, ja Ganim 
kõndis teiste sabas, endal meeled segi. 

Kui linnast välja hauakambrite vahele jõuti, jäid kaupmehed värske haua juures 
seisma ja nägid, et lahkunu omaksed olid juba haua kohale telgi üles löönud ja 
küünlad ning õlilambid paika pannud. Ja seepeale sängitati kadunuke mulda, ja 

lugijad võtsid istet ja hakkasid tema haua kohal koraani lugema, ja kaupmehedki 
istusid ja Ganim ibn Ajub koos nendega, aga meeled olid tal ikka ärevil ja ta ütles 
endamisi: "Ma ei saa teistest lahku lüüa ja lähen siit alles koos nendega minema.” 

Ja nii nad siis istusid ja kuulasid koraani, kuni õhtusöögi aeg kätte jõudis, ja söök 
toodi nende ette koos magusroaga, ja nad sõid kõhu täis, pesid siis käsi ja jäid kõik 
edasi istuma. Aga Ganimi meel mõlgutas ärevaid mõtteid oma kodust ja kaupadest ja 
ta kartis vargaid. Ja ta lausus endamisi: "Ma olen siin võõras ja mul arvatakse vara 
olema; kui ma olen selle öö kodunt eemal, siis viivad vargad mu raha ja kaubapallid 
ära.” 

Ja vara pärast hirm nahas, tõusis Ganim püsti, palus luba lahkuda ja tegigi minekut, 
öeldes, et läheb tähtsat asja ajama. Ja jälgipidi läks ta tuldud teed tagasi, kuni jõudis 
linnaväravani, aga südaöö oli juba käes ja väravad olid kinni, ja teelgi polnud ühtki 
hingelist, oli kuulda ainult koerte haukumist ja huntide ulumist. Ja Ganim pööras otsa 
ümber ja hüüdis: "Pole väge ega võimu ühelgi muul peale Allahi! Ma kartsin oma 
raha pärast ja tulin tulema, aga näe, värav on kinni, ja nüüd pean juba oma hinge 
pärast hirmu tundma!" 

Seejärel läks ta tagasi, et endale mõnd magamispaika vaadata, ja talle hakkas silma 
neljast küljest müüriga ümbritsetud hauakamber, mille kõrval kasvas palmipuu ja 
mille kiviuks oli valla. Ja ta läkski hauakambrisse ja tahtis uinuda, aga uni ei tulnud. 
Teda haaras hirm ja tume tusk, kuna ümberringi olid hauad. Ja nõnda siis tõusis ta 
üles, 

lükkas hauakambri ukse lahti ja vaatas välja — ning nägi äkki linnavärava poolt 
lähenevat tuld. Ja mõned sammud edasi astunud, nägi Ganim, et valgus liigub selle 
hauakambri poole, mille juures tema oli. Ja siis hakkas Ganim kangesti kartma, lükkas 
müüriuksele kähku riivi ette, ronis palmi otsaja peitis end palmi latva ära. 

Valgus aga liikus hauakambrile tasapisi aina lähemale ja lähemale ja viimaks jõudis 
see päris hauakambri ette. Ganim piilus puu otsast ja nägi kolme moorlast: kaks neist 
kandsid kirstu, ja kolmandal oli käes latern ja kirves. Kui nad hauakambri juurde 
jõudsid, hüüatas üks kirstu kandvatest moorlastest: "Mis see siis tähendab, Sauab?" ja 
selle peale kostis teine moorlane: "Mis sul on, Kafur?" Ja esimene ütles: "Me käisime 
ju õhtul siin ja jätsime ukse lahti." - "Jah, sul on õigus,” kostis teine, esimene aga 
ütles: "Ja nüüd on ta kinni ja koguni riivis!" Ja seepeale ütles kolmas mees, kirve- ja 
laternakandja (tema nimi oli Buheit): "Nutti on teil vähe, vaat mis! Kas te siis ei tea, 
et aiapidajad tulevad Bagdadist siia jalutama. Ja kui nad pimeda peale juhtuvad jääma, 
siis peidavad nad end mõnda kambrisse ja riivistavad seestpoolt ukse, hirmuga, et 
mõni meiesugune moorlane võiks nad kinni võtta, ära praadida ja pintslisse pista." Ja 
teised kostsid: "Sul on õigus. Allahi nimel: sa oled meie seast kõige targem." - "Ega te 
mind enne ei usu," ütles Buheit, "kui me oleme hauakambrisse läinud ja sealt kedagi 
eest leidnud. Ma arvan küll, et kui ta meie valgust märkas, siis pani ta kambrist plehku 
ja ronis selle palmi latva.” 

Kui Ganim orja sõnu kuulis, ütles ta endamisi: "Oo kõige neetum orjade hulgast! 
Sihukese nuti pärast jäägu sa ilma Allahi kaitsest! Pole väge ega võimu ühelgi muul 
peale Allahi, kõrge ja kõikvõimsa! Mis küll päästaks mind nende moorlaste käest?" 

Kirstukandjad ütlesid aga kirvekandjale: "Oo Buheit, roni müüri peale ja tee meile 
uks lahti! Meie turi on kirstukandmisest väsinud. Aga kui sa meile ukse lahti teed, siis 
anname sulle vaevatasuks ühe neist, kelle me kinni võtame. Oma osavate kätega 


praeme ta sulle nõnda ära, et ükski rasvatilk kaduma ei lähe." — "Mina oma 
arunatukesega olen hakanud üht asja kartma," kostis Buheit. " Võib-olla viskame 
kirstu lihtsalt üle müüri, ja ongi see varandus meil kaelast ära." — "Alla kukkudes 

võib kirst puruks minna," vaidlesid teised vastu, Buheit aga ütles: "Ma kardan, et 
hauakambrisse võisid end peita hoopis röövlid, kes tapavad inimesi ja röövivad vara. 
Õhtuti varjavad nad end ikka sihukestes kohtades ja jagavad seal saaki." - "Oh sind 
napakat, mis moega nad siia ära mahuksid?" kostsid kaks kirstukandjat. Ja siis tõid 
nad kirstu ukse ette, ronisid üle müüri ja tegid ukse lahti, kolmas 

moorlane aga, see tähendab Buheit, seisis ukse juures laterna, kirve ja korviga, 
milles oli natuke tsementi. 

Seejärel võtsid nad istet ja riivistasid ukse, kuna üks nende hulgast lausus: "Oo 
vennad, me oleme väsinud käimast ja kandmast, lahti tegemast ja kinni panemast; 
südaöö on käes ja meil pole enam küllalt võhma, et hauakambrit lahti teha ja kirstu 
maa sisse kaevata. Seepärast puhkame parem tunnikest kolm, ja alles seejärel tõuseme 
ning teeme, Mis vaja. Seni aga jutustagu igaüks meist, mispärast teda ära kohitseti, 
jutustagu kõik, mis juhtus, otsast peale ära, et see öö kiiremini otsa lõpeks ja me ise 
puhata saaksime." Ja seepeale lausus esimene nendest, laternakandja (tema nimi oli 
Buheit): "Ma jutustan teile oma 100." Ja teised kostsid: "Räägi aga.” 


XXVII. ESIMESE KOHIMEHE LUGU 


OO vennad,” alustas Buheit, "võtke teatavaks, et kui ma olin veel päris pisike, tõi 
orjakaupmees mind minu kodumaalt siia. Ma olin siis alles viieaastane. Ta müüs mind 
maha ühele sõjaväelasele, kellel oli kolmeaastane tütar. Ja ma kasvasin tüdrukuga 
koos. Ja plika vanemad naersid mu üle, kui ma temaga mängisin, tema rõõmuks 
tantsisin ja laulsin. Ja ma sain kaheteistkümneaastaseks ja tema kümneseks, aga mulle 
ei keelatud temaga koos olla. Siis ühel ilusal päeval läksin ma jälle tema juurde, aga 
tüdruk istus üksildases paigas ja nägi välja nii, nagu oleks ta äsja tulnud saunast, mis 
neil majas oli, ta oli õlidega lõhnastatud ja suitsudega hõngutatud ja tema nägu 
meenutas täiskuud kuuloome neljateistkümnendal ööl. Ja tüdruk hakkas minuga 
mängima ja mina temaga (aga mina olin sellal juba peaaegu küps mees), ja ta tõukas 
mind selili maha ja istus siis mulle kaksiratsi rinnale ja hakkas end minu vastu 
suruma. Ja ta puudutas mind käega ja minust käis läbi kuum hoog, ja ma kallistasin 
teda ja tüdruk põimis käed ümber mu kaela ja surus end kõigest jõust minu vastu. Ja 
enne kui ma suutsin toibuda, olin ma tal rõivad puruks käristanud ja talt süütuse 
võtnud. Kui ma olin sellest aru saanud, põgenesin ma ühe semu juurde. Tüdruku 
juurde tuli aga tema ema, kes nähes, mis on juhtunud, kaotas meelemärkuse, siis aga 
võttis ettevaatusabinõud tarvitusele ja varjas ning salgas isa eest tütre seisukorda oma 
paar kuud, ja kogu see aeg meelitasid ja peibutasid nad mind, kuni said mind ükskord 
mu uues asupaigas kätte, aga armastusest minu vastu ei rääkinud nad sellest asjast 
tüdruku isale. Ja siis pani ema tüdruku mehele ühele noorele habemeajajale, kes isal 
habet käis ajamas, ja andis talle omalt poolt kaasavara ja ehtis tüdruku pulmarüüsse, 
ja kogu selle aja ei teadnud isa ikka veel midagi tütre seisukorrast, ja 

nad püüdsid koguni mõrsjaluna saada. Siis aga võeti mind äkki kinni ja kohitseti 
ära, ja kui tüdruk viidi peigmehe juurde, siis pandi mind tema eunuhhiks ja ma pidin 
teda alati saatma, ükskõik kuhu ta ka ei läheks: kas sauna või isamajja. Aga tüdruku 

häbilugu varjati ja pulmaööl lõigati tema mõrsjasärgi kohal ühe tuvipoja kõri läbi, ja 
mina elasin tema juures kaua aega ja nautisin tema ilu ja võlu: ma magasin tema 
kõrval ja suudlesin ja kallistasin teda, kuni ükskord tema ise, tema mees, ema ja isa 
kõik ära surid, ja siis krabas kroonu mind endale, ja minust sai teie semu, ja siin ma 
nüüd olen. Vaat mispärast, oo vennad, mul munad maha võeti, ja lool lõpp.” 


EEE SESE ESSEE 


XXVIII. TEISE KOHIMEHE LUGU 


JA teine moorlane jutustas: "Võtke teatavaks, oo vennad, et minu asi sai alguse, kui 
ma olin kaheksa-aastane. Sellal oli mul kombeks kord aastas orjakaupmeestele 
valetada, et neid tülli ajada. Ja nii olingi ma ühel orjakaupmehel kopsu üle maksa 
ajanud, ja see andis mind vahetalitaja kätte ja käskis välja hüüda: "Kes ostab selle 
moorlase, kel viga küljes?" - "Aga milles see viga seisab?" päriti vahetalitaja käest, ja 
tema ütles: "Ta valetab kord aastas." Ja seepeale astus üks kaupmees ligi ja küsis: 
"Kui palju maksis praegune peremees selle veaga moorlase eest?" Ja vahetalitaja 
vastas: "Kuussada dirheemi.” - "Nõus, ja sina saad kakskümmend peale," ütles 
kaupmees, ja vahetalitaja viis ta orjakaupmehega kokku ja see sai oma raha, ja 
seejärel viis vahetalitaja mind selle kaupmehe majja, võttis vahendusraha vastu ja läks 
oma teed. 

Siis pani kaupmees mulle sobilikud rõivad selga ja ma elasin tema juures ning 
teenisin teda kogu ülejäänud aasta, kuni uus aasta õnnelikult kätte jõudis. Aga see 
aasta oli viljasaagi poolest õnnistatud ja kaupmehed hakkasid iga päev pidu pidama ja 
kogunesid iga kord ise kaupmehe juurde, kuni viimaks jõudis kätte minu isanda kord, 
kes korraldas peo linna taga salus. 

Ja koos teiste kaupmeestega läks ta sinna aiapeole ja võttis kaasa toidupoolist, nii 
palju kui oli tarvis, ning juttu vestes istusid nad söömaja joomalauas keskpäevani. Siis 
läks mu isandale kodunt vaja üht asja ja ta ütles minule: "Hei, ori, istu hobueesli 
selga, sõida koju ja too oma emanda käest see-ja-see asi! Ja vaata, et sa kähku tagasi 
oled!" Ja ma võtsingi tema sõna kuulda ja ratsutasin koju. Kodu lähedal aga hakkasin 

ma karjuma ja pisaraid valama, nii et tänava suured ja väikesed asukad mu ümber 
ühte summa kogunesid. Minu isanda naine ja tütredki kuulsid mu karjumist, tegid 
värava lahti ja küsisid, milles on asi. Ja mina ütlesin neile: "Mu isand istus oma 
sõpradega vana kivimüüri ääres ja see müür kukkus neile kaela, ja kui ma nägin, mis 
nendega juhtus, istusin ma hobueesli selga ja sõitsin kiiresti siia, et teile seda öelda.” 

Seda kuuldes hakkasid mu isanda naine ja tütred halama, rõivaid lõhki karistama ja 
ennast vastu nägu peksma. Ja naabrid jooksid nende juurde kokku, mis aga puutub 
minu isanda naisesse, siis tema keeras majas kõik asjad üksteise järel pahupidi, 
purustas riiulid, lõhkus aknad ja aknavõred, määris seinad pori ja indigoga kokku ja 
ütles mulle: "Häda sulle, Kafur, tule ja aita mind. Peksa kapid puruks ja löö lauanõud 
ja muu portselan kildudeks!" 

Ja ma läksingi ja hakkasin koos temaga puruks taguma riiuleil leiduvat, ja ma käisin 
läbi kõik ruumid ja katused ja lõhkusin, mida aga andis, ja ma tagusin sodiks 

portselani ja muu majakraami, kuni viimaks oli kõik viimseni purustatud, ja seda 
tehes röökisin ma: "Oh häda, mu vaene isand!" 

Ja siis tuli mu emand ilma näokatteta tänavale - muud peale sõba tal peas ei olnud, 
ja koos temaga tulid välja tema pojad ja tütred, ja nad ütlesid mulle: "Kafur, sina käi 
meie ees ja näita meile kätte see koht, kus su isand surnuna müürirusude all lamab, et 
me saaksime ta sealt välja kaevata, kirstu sisse panna, koju tuua ja korralikud matused 
korraldada." 

Ja ma hakkasingi kõige ees minema ja aina karjusin: "Oh häda, mu vaene isand!" Ja 
nemad kõndisid mu järel katmata näo ja palja peaga ning karjusid: "Oeh, oeh!" 

Ja tänavale ei jäänud enam kedagi - polnud ainustki meest, naist, last ega 
vanamoori, kes poleks meiega tulnud, ja kõik nad peksid koos meiega end vastu nägu 
ja nutsid kibedasti. Ja ma läksin nendega läbi kogu linna ja rahvas päris, milles on asi, 
ja nemad rääkisid seda, mida olid minu käest kuulnud, ja inimesed laususid seepeale: 
"Pole väge ega võimu kellelgi muul peale Allahi, kõrge ja kõikvõimsa!" ja keegi ütles 
veel: "Kadunuke oli kahtlemata suur mees. Vaja rääkida juhtunust korraülemale."” Ja 
siis nad läksidki korraülema juurde ja rääkisid talle kõigest." " 

Ja hommik jõudis kätte ning katkestas Šahrazadi jutulõnga. 

Aga kui oli käes neljakümnes ööaeg, ütles Šahrazad: "Minu kõrvu on küündinud, 00 
õnnelik valitseja, et kui nad tulid korraülema juurde ja talle kõigest rääkisid, tõusis 
korraülem, istus ratsu selga ja võttis endaga 

kaasa töömehi labidate ja korvidega, ja kõik nad sammusid kohimehe järel ja nende 
kannul tohutu rahvasumn. "Mina aga käisin kõige ees,” jätkas kohimees, "ja peksin 
end ühtvalu vastu nägu ja karjusin, minu selja taga aga astusid mu emand ja tema 
tütred ja ulusid. Ja mina silkasin ees ja jõudsin neist ette, karjudes ja endale tolmu 
pähe puistates ja ennast vastu nägu pekstes, ja ma jõudsin sinna peoaeda ja mu isand 
nägi mind, kuidas ma ennast vastu nägu peksin ja karjusin: "Oh häda, mu vaene 
emand! Oeh! Oeh! Oeh! Läinud on see ainuke, kes minust veel hoolis! Oo, kui 
saaksin ta kas või oma nahaga välja lunastada!" 

Ja mu isand tardus mind nähes soolasambaks, ta läks näost kollaseks ja hüüatas: 
"Mis on, Kafur, milles on asi?" Ja mina kostsin talle: "Kui ma sinu käsu peale koju 
jõudsin, nägin ma, kuidas majasein mu emanda ja tema laste peale varises." - "Ja 
emand? Jäi ta ellu?" päris mu käest isand. Ja mina vastasin: "Ei, Allahi nimel, 00 mu 
isand! Ükski neist ei jäänud ellu. Ja esimesena suri vanaperenaine.” - "Kas mu 
pisitütargi ei jäänud ellu?" päris ta. Ja mina kostsin: "Ei." Siis küsis ta veel: "Ja kuidas 
on lugu muulaga? Kas tema pääses eluga?" - "Ei, vannun Allahi nimel, oo mu isand," 
kostsin ma, "majaseinad ja tellisseinad varisesid ühteaegu kõigele, mis seal sees oli, 
isegi lammaste, hanede ja kanade peale, ja kõigest kokku sai üks suur lihahunnik, ja 
selle liha sõid koerad ära, ellu ei jäänud kedagi." - "Isegi vanaperemees ise mitte?" 
päris mu isand. "Ei, Allahi nimel, mitte keegi ei pääsenud," ütlesin mina, "ühe 
silmapilguga hävisid nii maja kui ka tema asukad. Neist ei jäänud jälgegi. Mis puutub 
lammastesse, hanedesse ja kanadesse, siis needki pistsid kassid ja koerad kinni.” 

Ja kui mu isand neid sõnu kuulis, muutus ilm tal silme ees mustaks ja ta polnud 
enam ei oma südame ega pea peremees, ta polnud suuteline enam jalulgi seisma - 
säärane nõrkus tuli tal peale. Ja tal oleks otsekui selgroog murdunud, ja ta rebis lõhki 
oma rõivad ja kitkus oma habet ja virutas turbani peast ja peksis ennast vastu nägu, nii 
et veri tagaja halas: "Oeh! Oi mu lapsed! Oeh! Oi mu naine! Oeh! Häda sellele, 
kellega juhtub see, mis on juhtunud minuga!" 

Ja tema semud kaupmehedki hakkasid tema hala peale halama ja temaga koos 
pisaraid valama, ja kaastundest karistasid nad omadki rõivad lõhki. Ja mu isand läks 

lustaiast välja, ennast endist viisi vastu nägu pekstes selle häda pärast, mis talle oli 
kaela langenud, ja tugevad hoobid panid ta vaaruma otsekui joobnu. Aga kui ta koos 
teiste kaupmeestega aiaväravast välja oli saanud, nägid nad äkki suurt tolmupilve ja 
kuulsid karjeid ning hädakisa, ja kui tolmutõstjad olid lähemale jõudnud, tundsid 
kaupmehed ära korraülema ja kordnikud. Ja siis nägid 

nad uudishimulikku rahvahulka ja lõpuks minu isanda omakseid, kes halasid, 
ulgusid ja nutsid kibedasti ning kõvasti. 

Mu isand jooksis omastele vastu ja kohtas kõigepealt oma naist ning lapsi. Ja neid 
nähes kaotas isand algul pea, siis aga kosus kohe ja puhkes naerma ja ütles neile: 
"Kuidas teil käsi käib? Mis on juhtunud meie majaga ja teie endiga?" Ja mu isandat 
nähes hüüdsid tema naine ja lapsed: "Allah olgu kiidetud, et sa pääsesid!" Ja kõik nad 
tormasid tema juurde. Lapsed haarasid tast kinni ja karjusid: "Oo meie isa! Päästja 
Allah olgu kiidetud! Isakene!" 

Ja naine päris isandalt: "Kas sa oled terve? Allah olgu kiidetud, et ta andis meile 
näha sinu elusat palet!" Ja naine oli nii vapustatud, et pidi meest nähes meelemõistuse 
kaotama. "Oo mu isand! Mis ime läbi sina ja su semud kaupmehed küll terveks jäite?" 
küsis ta. Kaupmees aga päris omasoodu: "Mis siis teil kodus juhtus?" Naine kostis 
seepeale: "Meil on kõik korras, me oleme hea tervise juures. Meie majaga pole midagi 
halba juhtunud, ainult sinu ori Kafur ratsutas meie juurde paljapäi ja lõhkikäristatud 
rõivais ja karjus: "Oh häda, mu isand! Oh häda, mu vaene isand!" Ja kui me küsisime 
talt: "Mis on juhtunud, Kafur?", siis kostis ta: "Aiamüür varises mu isanda ja tema 
sõprade peale ja kõik nad said surma.” " - "Vannun Allahi nimel," hüüatas mu 
peremees, "äsja tuli ta minu juurde ja karjus: "Oo mu vaene emand! Oo mu emanda 
vaesed lapsed!" Ja ütles: "Mu emand ja tema lapsed on kõik surnud.” " 

Ja siis vaatas isand ringi ja nägi mind, räbalaiks kistud turban peas, ja mina muudkui 
karjusin ja nutsin kibedasti ja puistasin endale mulda pähe, ja siis ta kutsus mind, ja 
ma läksin tema juurde ja ta röögatas: "Häda sulle, jõle ori, sa igavene hoorapoeg! Oh 
sa äraneetud sugu! Mis sa ometi kokku keerasid! Aga ma vannun Allahi nimel, et 
nülin naha maha su liha pealt ja koorin su kondid lihast puhtaks.” - "Mina jälle 
vannun Allahi nimel," kostsin ma, "et sa ei saa mulle midagi teha, kuna sa ostsid mind 
mu veale vaatamata ja koguni sellega leppides. Tunnistajad hakkavad tunnistama sinu 
vastu. Sa ostsid mind ju vaatamata mu veale, ja sa teadsid ju, et mu viga seisab selles, 
et ma kord aastas valetan. See praegu oli pool valet. Aasta lõpul räägin ma teise poole, 
et terve vale kokku saaks." - "Oh sa kärnane koer ja litapoeg! Oh sa kõige äraneetum 
orjade seas!" röökis mu peale peremees. "Või et see on alles pool valet! Mis hirmus 
õnnetus! Allahi palge päralt, sa oled vaba, kasi minema." - "Allahi nimel," laususin 
mina, "sina võid ju mind vabaks lasta, aga ega mina seepärast veel sind vabaks ei lase. 
Vähemalt mitte enne aasta 

lõppu ja vale teist poolt. Kui vale saab täis, eks siis vii mind pealegi turule ja müü 
maha sama raha eest, millega sa mind ostsid, ja koos kõige mu veaga, aga ära mind 
ainult vabaks lase, sest mul pole elukutset, mis lubaks mul ära elada. Seda asja seletab 
selgelt üksnes seadusesilm. Eks loe, mida kirjutavad seaduseandjad peatükis orjade 
vabastamise kohta.” 

Ja kuni me sedasi juttu ajasime, kogunes meie ümber kodutänava asukaid ja muud 
linnarahvast, nii naisi kui mehi, ja nad tulid kaastunnet avaldama, ja lähenes ka 


47See lause tähendab, et ori saab priiks, ilma end vabaks ostmata. 

korraülem oma meestega, ja minu isand ja teised kaupmehed läksid korraülemale 
vastu ja rääkisid talle juhtunust ning sellest, et see oli alles pool valet. 

Ja kui korravalvurid olid sellest kuulda saanud, pidasid nad mu valet suureks ja olid 
äärmiselt imestunud ning hakkasid mind needma ja sõimama, mina aga seisin nende 
ees, irvitasin ainult ja laususin: "Kuidas mu isand mind tappa tohib: ta ju ostis mind 
koos selle veaga?" 

Siis jõudis mu isand koju ja leidis, et seal on kõik puruks taotud, ja see oli minu 
kätetöö, sest minap ju lõin katki kõige kallihinnalisemad asjad. Ja kuigi tema naine oli 
samuti kaasosaline, ütles ta oma mehele: "See oli Kafur, kes peksis puruks lauanõud 
ja portselani.” 

Ja mu peremees sattus sellest veel suuremasse raevuhoogu ja lõi kaht kätt kokku ja 
ütles: "Allahi nimel, ma pole elus näinud säärast sohipoega nagu see moorlane! Ta 
räägib, et see oli ainult pool valet, - mis siis veel saab, kui ta terve vale kokku 
keerutab!? Siis lõhub ta ju kogu linna või koguni kaks linna ära!" 

Ja seejärel läks peremees oma suures vihas korraülema juurde ja selle käsul anti 
mulle nii tubli keretäis, et mul läks silme ees mustaks ja ma minestasin ära. Mu 
peremees jättis mind meelemärkuseta lamama ja kutsus kohale habemeajaja, kes mind 
kohitses ja haava kinni kõrvetas, ja meelemärkusele tulles leidsin ma enda kohimehe 
olevat. Mu isand aga ütles mulle: "Sa jätsid mind ilma asjadest, mis on mulle kõige 
kallimad, ja põletasid nõnda mu südant. Nüüd põletasin mina sinu südant, jättes su 
ilma kõige kallimast ihuliikmest."Ja siis võttis ta mind kaasaja müüs maha kõige 
kallima hinna eest, sest minust oli ju saanud eunuhh.* Aga nende juures, kellele mind 
oli müüdud, tekitasin ma ikka jälle ilmlõpmata segadust. Ja ma käisin ühe emiiri käest 
teise kätte ja ühe aukandja käest teise kätte. Ja viimaks jõudsin ma õigeusklike käskija 
lossi, aga mu süda on murtud ja ilma munadeta ei tunne ma ka kavalatest vempudest 
rõõmu.” 

Kui teised moorlased olid Kafuri jutu ära kuulanud, pahvatasid nad naerma ja 
ütlesid: "Sa oled sitt sitapoegja haisev valevorst!" Ja siis ütlesid 

nad kolmandale moorlasele: "Räägi nüüd sina oma lugu!" See aga ütles: "Kulla 
kaimud, teie lood pole minu loo kõrval üldse kõneväärt. Kui mina võtan jutustada, 
mispärast mul munad maha võeti, siis te alles kuulete! Tegelikult olin ma hullema 
karistuse ära teeninud, sest ma hoorasin oma emandaga ja oma isanda pojaga. Aga 
minu lugu läheks pikale ja praegu pole õige aeg seda rääkida - hommik hakkab kätte 
jõudma, kulla kaimud, ja päike võib kohe välja tulla. Kui me kirstu kohe maasse ei 
kaeva, jääme veel omadega jänni ja olemegi kadunud hinged. Nii et parem tehke 
kambri uks lahti. Kui me lossis tagasi oleme, eks ma siis räägi, mispärast minul 
munad maha võeti.” 

Ja ta ronis üle müüri, tegi ukse lahti ja nad läksid kambrisse ning panid küünla 
põlema, ja siis hakkasid nad kaevama kirstusuurust auku nelja vana haua vahele, 
Kafur kaevas ja Sauab vedas korviga mulda eemale, kuni viimaks oli poole mehe 
sügavune auk valmis kaevatud, ja siis lasid nad kirstu auku ja ajasid augu kinni, ja 
läksid kambrist välja, panid ukse kinni ja kadusid Ganim ibn Ajubi silmist. 

Ja kui hädaoht oli möödas ja Ganim oli kindel, et ta on üksi, hakkas tema hinges 
kripeldama uudishimu ja ta ütles endamisi: "Vaatan õige, mis seal kirstu sees on!" 
Siiski ootas ta veel ära, kuni koidik lõi helkima ja hiilgama, ja alles siis ronis ta palmi 
otsast alla ja hakkas kahe käega mulda kraapima, kuni kirst oli paljas. Seejärel sikutas 
ta kirstu august välja. Ja siis võttis ta suure kivi ja lõi sellega kirstu luku puruks, tõstis 


48Eunuhhidest orjad maksid rohkem kui tavalised orjad. 

kaane üles, vaatas kirstu sisse, ja keda ta seal nägi! Noort hašišiuimas naist, kelle rind 
hingamise taktis tõusis ja vajus. 

Naine oli imeilus ja teda ehtisid puhtast kullast väärisehted ja kee kalliskividest, 
mida ei saa rahaga kinni maksta, sest nad maksavad terve kuningriigi hinna. Ja seda 
naist nähes sai Ganim ibn Ajub kohe aru, et mingid vandenõulased on naise hašišiga 
magama pannud, ja pika ponnistuse järel sai ta naise kirstu seest väljaja pani ta selili 
maha. Ja kui naine nüüd sisse hingas, tõmbas ta nina ja kopsu värsket tuulehõngu täis, 
see pani tema aevastama, läkastama ja köhima, ja viimaks köhis ta välja nii suure tüki 
Kreeta hašišit, et see oleks elevandigi ühest päevaloojangust teiseni magama pannud. 
Ja naine tegi silmad lahti, vaatas ringi ja ütles õrnal ning selgel häälel: "Häda sulle, 
tuul, et sa janusele kurgukosutust ja kosunule meelelahutust ei paku! Kus on siis Zahr 
al-Bustan?" Aga keegi ei vastanud talle, ja siis pööras ta pead ja hüüdis: "Sabihha, 
Sedžeret ad-Durr, Nur al-Huda, Nadžmat as-Subh! Häda sulle! Sähva, Nuzha, Hulva, 
Zarifa, kõssake ometi!" Aga keegi ei vastanud talle, ja siis vaatas ta veel kord ringi ja 
hüüdis: "Häda mulle! Või sinul läks korda mind maha matta! Avitagu mind Allah, 
suur südamepõhjade tundja, kes 

ülestõusmise ja elluärkamise päeval annab meile nii palju, kui oleme ära teeninud! 
Aga kes oled sina, et sa tõid mind välja eesriiete ja sõbade tagant ning asetasid mu 
nelja haua vahele?" 

Ja Ganin, kes seisis tema ees, kostis talle: "Oo emand, pole siin ühti sõbasid, losse 
ega haudu. Siin on ükspäinis sinu ori ja armuvang Ganim ibn Ajub, kelle tõi sinu 
juurde kõikide saladuste teadja, et see Ganim päästaks sind koleduse küüsist ja 
hangiks sulle kõike, mida on võimalik ainult soovida." Ja ta jäi vakka ja neiu, kellele 
olukord hakkas selgeks saama, hüüatas: "Ma tunnistan, et ei ole jumalat peale Allahi 
ja et Muhamed on tema saadik!" Siis pöördus ta Ganimi poole, kattis kätega oma näo 
ja küsis õrnal häälel: "Oo õnnistatud noormees, kes tõi mind siia paika? Nagu näed, 
olen juba üles ärganud.” - "Oo emand," kostis Ganim, "siia tulid kolm moorlasest 
eunuhhi, nemad tõidki selle kirstu." 

Ja seejärel jutustas Ganim neiule kõigest, mis temaga oli juhtunud, ja sellest, kuidas 
ta pimeda peale oli jäänud ja juhtumisi neiu elupäästjaks saanud, sest muidu oleks 
neiu kirstus ju surnuks lämbunud. Ja siis tahtis noormees neiu lugu teada saada, ja 
neiu kostis: "Oo noormees, tänu Allahile, kes läkitas minu juurde sinusuguse! Nüüd 
tõuse, pane mind kirstu tagasi, mine tee peale, ja kui näed mõnd eesli- või 
muulaajajat, siis lase tal see kirst oma koju viia, ja kui ma sinu juures olen, siis on 
kõik korras, ja seal ma jutustan sulle oma loo ja räägin kõik ära, ja sulle saab minu 
läbi suur õnn osaks.” 

Ja Ganim rõõmustas ja astus hauakambrist välja (aga selleks ajaks oli päev juba 
särama löönud, õhk sätendas valgusest ja inimesed olid välja tulnud oma käimisi 
käima). Ja Ganim palkas muulamehe, tõi ta hauakambri juurde, tõstis kirstu ühes 
neiuga muula selga (aga armastus neiu vastu oli tema südames juba idanema 
hakanud), ja tegi rõõmsal meelel minekut, sest selle neiu hinnaks oli vähemalt kümme 
tuhat dinaari ning tema rõivad ja ehtedki maksid suurt raha. Ja kui õnnelikult Ganimi 
majani jõuti, hõõrus kaupmees esiti uskumata silmi, siis aga viis kirstu majja ja tegi 
selle lahti...” 

Ja hommik jõudis kätte ning katkestas Sahrazadi jutulõnga. 

Aga kui oli käes neljakümne esimene ööaeg, ütles Sahrazad: "Minu kõrvu on 
küündinud, oo õnnelik valitseja, et kui Ganim ibn Ajub oli kirstuga koju jõudnud, tegi 
ta selle lahti ja aitas neiul välja tulla. Ja neiu vaatas ringi ja nägi imekaunist ruumi, 
mida polsterdasid rõõmsavärvilised vaibad, ja ta nägi ka kaubapallideks ja sõlmitud 

kompsudeks pakitud kangaid ja palju muud. Ja ta sai aru, et Ganim on suurkaupmees 
ja rahamees, ja paljastas oma näo, et Ganimi paremini vaadata, ja mis ta 

näeb! See noormees oli imeilus. Ja näinud Ganimi, armus neiu temasse ja ütles talle: 
"Oo isand, too meile midagi süüa!" Ja Ganim kostis kohe: "Lähen ja lendan!" Ja ta 
läks turule, ostis praetud tallekese, vaagnatäie maiustusi, suupisteks kuivatatud 
puuvilju, küünlaid, veini, vastsed jooginõud ja lilli ning tuli nende ostudega koju 
tagasi. 

Ja kui neiu teda nägi, lõi tal nägu naeru täis, ta suudles ja kallistas noormeest ning 
hakkas teda hellitama. Ja sellest kasvas noormehe armastus, mis haaras tervenisti 
tema südame. Ja seejärel sõid ja jõid nad öö hakuni. 

Ja nad olid hakanud teineteist armastama, sest nad olid ühevanused ja ühtemoodi 
ilusad. Ja kui öö oli kätte jõudnud, tõusis armukütkeis Ganim ibn Ajub püsti ja pani 
küünlad ning õlilambid põlema, nii et ruum sai valgeks. Ja ta tõi veinikannud, pani 
nende kõrvale salatirohelist, istus siis neiu juurde, valas talle veini ja hakkas teda oma 
käega jootma, ja neiu valas jälle Ganimile veini ja jootis noormeest oma käega. Ja nad 
mängisid teineteisega, naersid ja lugesid luuletusi ja nende meel muutus aina 
rõõmsamaks ja armastus köitis nad ühte - olgu kiidetud südamete ühendaja! Ja nõnda 
kestis see koiduni. Ja uni võttis nende üle võimust ja nad magasid kumbki oma kohal 
kuni hommikuni. Siis tõusis Ganim ibn Ajub üles, läks turule ja ostis kõike, mis vaja: 
süüa, juua, salatirohelist, liha, veini ja muud, ja ta tõi kõik selle koju ja istus neiuga 
sööma. 

Ja nad sõid kõhu täis, ja seejärel tõi Ganim veini, ja nad jõid ja mängisid 
teineteisega, kuni neil põsed lõid õhetama ja silmad välkuma. Ja Ganim ibn Ajubil tuli 
tahtmine neidu suudelda ja temaga magada, ja ta ütles neiule: "Oo käskijanna, luba 
üks suudlus oma huulilt, võib-olla jahutab see minu südame tuld.” - "Oo Ganim," 
kostis neiu, "kannata niikaua, kuni ma joon endal meelemõistuse peast; siis võta mult 
suudlus salaja ja kanna hoolt, et ma sinu suudlusest teada ei saaks." Ja neiu tõusis ja 
võttis endal osa rõivaid seljast, ja ta jäi nüüd õhukese särgi ja siidrätiku väel istuma, ja 
Ganimis lõi kirg lõkkele ja ta küsis: "Oo käskijanna, kas lubad nüüd mulle seda, mida 
ma palusin?" - "Vannun Allahi nimel," vastas neiu, "et seda ei sünni, sest minu vööle 
on kirjutatud rängad sõnad." Ja see vastus murdis Ganim ibn Ajubi südame ja ihaldatu 
raske kättesaadavus kasvatas tema kirge, ja ta lausus: 


"Ühtainust suudlust sinult suisa palun, 

siis paremini armuvalu talun. 

Miks sina sellest nõnda järsult keeldud? 
Kui ükskord annad, küllap siis ka meeldud. 


Kuid sina oled tõrges jälle juba: 
"Siis saad, kui kõrge seadus seda lubab." 


Kas tõesti, tõesti, vägisi pean võtma? 
"Ei," ütled sa, "saad siis, kui annan võtme." 


Tea, kes sa oled argust hinges kandnud, 
et Allah hullemat on andeks andnud! 


Halb mõte heast ei ole vahedam, 

kuid arm on tigedusest mahedam. 


Kes mahub armu kuuma kaenlasse, 
sel sootuks meelest läheb vaenlane." 


Ja pärast seda lõi armulõõm tema südames veel enam lõkkele. Uuh! Aga neiu 
kaitses end ja ütles: "Minu ligi pole sul pääsul" Ja nad veetsid aega armastuses ja 
söömalauavestluses, ja Ganim ibn Ajub uppus armuhulluse merre, neiu aga hakkas 
üha enam vastu puiklema ja pirtsutama, kuni viimaks saabus pilkane öö ja võttis nad 
unehõlma. 

Aga õige pea tõusis Ganim üles, pani õlilambid põlema, tõi lauale uued road ja 
rohelist ning võttis siis sülle neiu jalad, hakkas neid suudlema ja leidis, et need on 
pehmed nagu värske või. Ja ta hõõrus oma nägu vastu neid jalgu ja lausus: "Oo mu 
käskijanna, halasta selle peale, kes on sinu armukütkes kinni ja sinu pilkudest tapetud! 
Ilma sinuta oleks mu süda praegugi terve.” Seepeale nuttis ta natuke ja neiu ütles talle: 
"Oo mu isand ja mu silmade valgus! Vannun Allahi nimel, et ma armastan sind ja 
usaldan sind, ometi tean ma, et sa ei pääse mulle ligi.” - "Mis see siis takistab?" küsis 
mees, ja neiu kostis: "Täna öösel tahan ma sulle oma loo ära jutustada, ja küllap sa 
siis mu vabanduse vastu võtad.” 

Siis viskus neiu Ganimi kaissu, kaelustas ja suudles teda, aga manitses meest 
malbusele, lubades kunagi hiljem temaga ühte heita. Ja nad mängisid teineteisega ja 
naersid, kuni armastus teineteise vastu nad sootuks oma võimusesse võttis. Ja nad olid 
alailma säherduses seisukorras ja igal ööl magasid nad ühes sängis, aga iga kord, kui 
Ganim tahtis neiuga ühte heita, ajas neiu vastu. Nii läks mööda terve kuu. 

Ja mõlema südames võimutses armastus teise vastu ja nad ei suutnud lühikestki 
aega teineteisest lahus olla. Siis ühel ilusal ööl magas Ganim 

jälle neiu kaisus ja mõlemad olid joobunud. Ja mees sirutas käe välja ja paitas neiu 
ihu ja libistas oma kätt mööda neiu kõhtu ja jõudis nabani, ja siis ärkas neiu üles ja 
tõusis istuli ja vaatas oma rõivad üle, ja nähes, et need on lahti sõlmimata, jäi uuesti 
magama. Ja Ganim paitas teda edasi ja tema käsi jõudis juba puhvpüksteni ja ta 
püüdis vööd lahti sikutada, kui neiu jälle üles ärkas ja istuli tõusis, ja Ganim tõusis 
samuti istuli, ja neiu küsis noormehe käest: "Mida sa ometi tahad?" - "Ma tahan 
sinuga magada, et me võiksime teineteist nautida," kostis Ganim, ja seepeale ütles 
neiu talle: "Nüüd seletan ma sulle ükskord oma asja ära, et sa teaksid, mis seisusest 
ma olen ja mis saladus mul on, nõnda saab sulle selgeks, millega ma end õigustan.” - 
"Olgu nii,” kostis Ganim. Ja siis kiskus neiu oma särgihõlma lõhki ja osutas käega 
vööle, mis tema rõivaid koos hoidis, ning lausus: "Oo isand, loe, mis on kirjutatud 
selle vöö servadele." Ja Ganim võttis vöö kätte, silmitses seda ja nägi, et vööle on 
kullaga tikitud: "Mina olen sinu omaja sina oled minu oma, 00 prohveti onu 
järglane!"49 

Ja kui mees oli seda lugenud, langetas ta käe ja ütles neiule: "Tee siis oma asi 
avalikuks!" Ja neiu kostis: "Olgu peale! Võta teatavaks, et ma olen õigeusklike 
käskija liignaine ja mu nimi on Kut al-Kulub. Õigeusklike valitseja kasvatas mind 
oma lossis üles, ja kui ma juba suur olin, nägi kaliif mu häid omadusi, mu ilu ja muid 
võlusid, mis jumal on mulle kinkinud, ja ta hakkas mind kangesti armastama. 

Ja ta võttis ja pani mind omaette ruumi elama ja määras kümme orjatari mind 
teenima ja kinkis mulle kõik need ehted, mida sa minu peal näed. Ühel päeval aga 


49Prohveti onu - al-Abbas ibn Abd al-Muttalib, Abbassiidide kaliifidünastia rajaja. 

sõitis kaliif ära võõrale maale, ja siis tuli ühe mu orjatari juurde Zubeida50 ja ütles: 
"Mul on sind vaja.” - "Mis asjus, oo emand?" küsis orjatar, ja Zubeida kostis: "Kui 
sinu emand Kut al-Kulub uinub, torka talle see hašišitükk ninasõõrmesse või pane 

talle joogi sisse! Vaevatasuks saad mult palju raha.” 

Ja orjatar vastas talle: "Kõige suurema heameelega!” - ja võttis talt hašiši vastu, ise 
rõõmus lubatud raha üle. Ta oli algul olnud Zubeida orjatar ja oli hiljem minu juurde 
üle toodud ja pani mu joogi sisse hašišit. Ja kui öö kätte jõudis, jõin ma oma joogi ära, 
ja vaevalt olin ma seda teinud, kui ma juba maha kukkusin, mu pea vajus mu jalge 
ette ja enne, kui ma midagi taibata jõudsin, olin ma teises ilmas. Zubeida aga, kelle 
kavalus oli õnnestunud, pani mind sellesse kirstu, kutsus saladuskatte all moorlased 
kohale, andis neile ja uksehoidjatele jootraha ja saatis 

moorlased minuga surnuaeda sel ööl, kui sina palmi otsas istusid. Mis nad minuga 
tegid, seda nägid sa ise, ja sinust sai minu päästja. Sa tõid mu siia ja näitasid minu 
vastu üles ülimat armuja hoolt. See ongi minu lugu, ja ma ei tea, mis on kaliifiga minu 
äraoleku ajal juhtunud. Võta siis teatavaks minu seisus ja ära kellelegi midagi välja 
räägi." 

Ja kui Ganim ibn Ajub oli kuulnud Kut al-Kulubi lugu ja oli veendunud, et tegemist 
on õigeusklike käskija liignaisega, siis nihkus ta naisest eemale, ja teda haaras austus 
kaliifi kõrge seisuse vastu, ja ta istus omaette, tegi endale etteheiteid ja mõlgutas 
mõtteid juhtunud loo üle ning kutsus oma südant kannatlikkusele. Ja ta oli päris 
enesest väljas, sest oli taju armunud sellesse, kelle ligi tal polnud pääsu, ja kirg pani 
teda nutma ja ta kaebas saatuse erapoolikuse ning vaenulikkuse üle. (Olgu kiidetud 
see, kes külvas südamesse mõtteid armastusest ja armastatust!) 

Ja Ganim lausus: 


"Sa tea, et lembijaid on saatmas teiste sõim, 
kuid armukeste võludel on võimsam võim. 


Mult küsitakse: "Kuidas maitseb kirg?” 
- "On magus arm, kuid sees tal piinalõim." ” 

Ja siis küünitus Kut ai-Kulub Ganimi poole, kallistas ja suudles teda, ja armastus 
noormehe vastu täitis tema südant, ja ta avaldas noormehele saladuse, kui suur on 
tema arm, ja põimis käed ümber Ganimi kaela ja suudles teda, kaliifi kartma hakanud 
noormees aga tõmbus eemale. Ja nad vestlesid veel natuke aega, otsekui uppudes 
sellesse armastuse merre, ja kui päev hakkas koitma, tõusis Ganim üles, pani rõivad 
selga ja läks nagu tavaliselt turule. Ja ta ostis kõike, mida vaja, tuli koju tagasi ja 
leidis Kut al-Kulubi nutvana eest, Ganimi nähes aga lakkas naine nutmast, naeratas ja 
ütles: "Sa panid mind igatsema, oo mu südame armastatu! Allahi nimel, see tund, mis 
sa ära olid, näis mulle aastapikkusena. Aga nüüd, kus ma olen sulle selgeks teinud, 
missugusesse olukorda on mind viinud suur armastus sinu vastu, tule minu juurde, 
jäta maha oma hirm ja rahulda minuga oma nälga." - "Ma annan end Allahi kaitse 
alla!" hüüatas Ganim. "Seda ei juhtu! Penil ei passi istuda lõvi kohale! See, mis 
kuulub isandale, on orjale keelatud!" 


50Zubeida - Harun ar-Rašidi lemmiknaine. 

Ja Ganim rabeles välja Kut al-Kulubi embusest ja istus temast eemale õlemati peale, 
ja naine hakkas teda selle vastupanu pärast veel enam armastama. Ja siis istus ta 
Ganimi kõrvale, hakkas temaga jooma 

ja mängima, ja mees jäi purju, ja neiu kaotas aru tahtmisest mehele kuuluda. Ja ta 
hakkas laulma: 


"Kes armukütkes, sellel piinleb hing. 
Kui kaua kestab lahusolu ping? 


Miks pilgu pöörad ära minult süütult? 
Gasell nii jookseb, hirmutajaks ling. 


Kuid lahusolu kaua kannatada 
ei suuda see, kel tuttav armu ring.” 


Ja Ganim ibn Ajub puhkes nutma ja Kut al-Kulubki puhkes nutma, et Ganim nutab, 
ja nad jõid ühtesoodu kuni hilisööni, ja siis tõusis Ganim ja tegi üles kaks aset, 
kumbki eri kohas. 

Ja Kut al-Kulub päris mehelt: "Kellele on see teine ase?" Ja mees kostis: "See siin 
on mulle, too on aga sulle. Tänasest ööst peale hakkame magama ainult sel kombel, 
sest see, mis kuulub isandale, on orjale keelatud." - "Oo isand," ütles neiu, "päästa 
meid sellest nuhtlusest, sest kõik on niikuinii taevas juba ära otsustatud ja ette 
määratud." Aga Ganim ei jäänud nõusse ja Kut al-Kulubi süda lõi leekima, tema kirg 
aina kasvas, ta hoidis Ganimist küünte ja hammastega kinni ning hüüdis: "Allahi 
nimel, me hakkame magama ainult koos!" Mees aga vastas: "Hoidku Allah selle 
eest!" Ja mehe sõna jäi maksma ja ta magas üksinda hommikuni, Kut al-Kulubi aga 
vaevas armastus, ja tema kirg, kiindumus ja arm kasvasid ühtesoodu. 

Ja nõnda veetsid nad kolm pikka kuud, ja iga kord” kui neiu noormehele läheneda 
püüdis, tõrkus too vastu ja ütles: "Mis kuulub isandale, on orjale keelatud!" Ja nii ei 
nihkunud tema lugu Ganimiga, kes oli kõrvuni armunud ja silmini sisse võetud, 
sugugi edasi, ja neiu ahastus ja hingevalu muudkui kasvasid ning südamepiinades tõi 
ta kuuldavale seesugused värsid: 


"Kas kaua, kaunis noormees, oled julm? 
Miks minust ära pöördub vaade sul? 


Kõik võluvõimud on su rinna sees. 
Su ilu ahmin ahnelt nagu kull. 

Su pilk mind öösitigi hoiab ärkvel. 
Su pilgust mässab minus kirepulm. 


Puu okstelt varem viljasid vaid murti. 
Kui olen puu - sa murrad tüve mul. 


Ma varem mehi küttisin kui hirvi. 
Nüüd sina kütid kütti, kerkvel kulm. 


Kuid kõige kummalisem ongi see just, 

et olen võlutud... et oled ulm. 


Sa oled endale nii lähedal, 
sind sellepärast kiivlen nagu hull. 


Ma küsin sinult, seni kuni elan: 
"Kas kaua, kaunis noormees, oled julm?" " 


Ja nõnda kestis see mõnda aega. Hirm hoidis Ganimi neiust eemal, ja nõnda olid 
lood armunud ja armukütkeis vaevleva Ganim ibn Ajubiga. 

Mis puutub aga Zubeidasse, siis tema kaotas pea, olles kaliifi äraolekul Kut al- 
Kulubi kallal pahateo korda saatnud, ja arutas endamisi: "Mida ma kaliifile ütlen, kui 
ta tagasi tuleb ja neiu järele pärib?" Ja ta lasi kutsuda ühe vanamuti oma kaaskonna 
hulgast, pühendas selle oma saladusse ja küsis: "Mida nüüd peale hakata, kui Kut al- 
Kulubiga on niisugune asi toime pandud?" Ja vanamutt sai olukorrast aru ja kostis 
vastu: "Võta teatavaks, oo emand, et kaliif tuleb neil päevil tagasi, sina aga saada 
puusepa järele ja käsi tal puust tahuda kadunu kuju, ja siis kae-vame lossis haua ja 
matame selle kuju sinna maha. Sina lase haua peale ehitada kabel, kus me süütame 
küünlad ja lambid, ja seejärel käsime kõigil lossiasukail mustad leinarõivad selga 
panna. Ja käsi oma orjatare ja eunuhhe, et nad kaliifi tagasituleku eel koridoridesse 
õlgi laotaksid, ja kui kaliif tuleb ja pärib, milles on asi, siis vastatagu talle: "Kut al- 
Kulub on surnud - andku Allah sulle väärilist lohutust, ja emand Zubeidale oli neiu nii 
kallis, et ta käskis kadunu oma lossi matta." Ja kui kaliif seda kuuleb, siis puhkeb ta 
nutma, sest see on talle ränk löök, ja käsib matusepalveid lugeda ja hakkab öösiti neiu 
haual magama. Kui ta aga mõtleb: "Minu onutütar Zubeida on oma armukadeduses 
Kut al-Kulubi hukutanud," või kui talle kirg peale tuleb, siis käsib ta koolnu hauast 
välja võtta. Aga sina ära seda kartma löö: kui haud lahti tehakse, siis 

näeb kaliif seal luksuslikesse surilinadesse mähitud inimkuju, ja kui ta tahab need 
surilinad ümbert võtta, et kadunut vaadata, siis hoia teda tagasi, ja ka teised hoiavad 
teda tagasi ja ütlevad: "Surnu häbet on keelatud vaadata!" Ja siis jääb kaliif uskuma, 
et Kut al-Kulub on surnud, ja paneb ta hauda tagasi ja tänab sind sinu õilsa teo eest, ja 
kui suur Allah tahab, oled sa püünisest pääsenud.” 

Ja kui Zubeida oli vanamuti ära kuulanud, leidis ta, et selle jutt on õige, ja kinkis 
mutile uued rõivad, käskis tal oma kava ellu viia ja andis talle palju raha. Ja vanamutt 
asuski otsekohe asja kallale ja käskis puusepal kuju valmis teha. Ja kui kuju oli 
valmis, tõi ta selle Zubeida kätte, kes keeras kuju surilinasse, mattis maha, süütas 
küünlad-lambid, laotas ümber haua vaibad, rõivastus musta ja käskis ka orjataridel 
mustad rüüd selga panna, ja lossis läks jutt lahti, et Kut al-Kulub on surnud. 

Mõne aja pärast aga tuli kaliif tagasi, ja kui ta lossiväravast sisse sõitis, polnud tal 
muud peas kui Kut al-Kulub. Ja kui ta nägi, et teenrid, eunuhhid ja orjatarid on kõik 
musta rõivastatud, hakkas tema süda värisema. Ja kui ta jõudis lossi Zubeida juurde, 
nägi ta, et seegi on mustas rüüs, ja siis küsis kaliif, milles on asi, ja talle räägiti Kut al- 
Kulubi surmast, ja kaliif kaotas meelemärkuse ja varises maha. Teadvusele tulles 
küsis ta, kus on neiu haud, ja Zubeida kostis talle: "Tea, õigeusklike valitseja, et ta oli 
mulle nii kallis, et ma matsin ta lossi." Ja reisirõivaid seljast võtmata läks kaliif Kut 
al-Kulubi haua juurde, et surnut tervitada, ja seal nägi ta, et vaibad on maha laotatud 
ja küünlad ning lambid põlevad. Ja seda nähes tänas ta Zubeidad hoole eest, teadmata 
ometi, mida sellest asjast mõtelda ja kas seda uskuda või mitte. Ja kui kahtlus tema 
südames kripeldama hakkas, käskis ta haua lahti kaevata ja mahamaetu sealt välja 

võtta. Ja ta nägi surilina ja tahtis selle lahti keerata, et kadunut vaadata, aga hakkas 
kartma suurt Allahit, ja vanamuttki ütles: "Pange ta tagasi!" Ja pärast seda käskis 
kaliif jalamaid seadusetundjad ja lugijail kohale tulla ja haual palveid lugeda ja istus 
ise haua ääres ja nuttis nõrkemiseni. Ja nõnda kuu aega järjepanu...” 

Ja hommik jõudis kätte ning katkestas Šahrazadi jutulõnga. 

Aga kui oli käes neljakümne teine ööaeg, ütles Šahrazad: "Minu kõrvu on 
küündinud, oo õnnelik valitseja, et kaliif muudkui käis ja käis haua juures tervelt kuu 
aega. Aga ükskord hilja õhtul, kui emiirid ja vesiirid olid juba koju läinud, tuli kaliif 
ometi haaremisse, et veidi magada, ja tema peatsis istus üks orjatar ja lehvitas talle 
lehvikuga tuult, teine orjatar aga istus jalutsis ja hõõrus tal jalgu. Ja veidi aega 
maganud, ärkas kaliif üles, tegi silmad lahti, kissitas neid ja kuulis, kuidas peatsis 
istuv orjatar ütles jalutsis istujale: "Kuule, Haizuran!" Ja teine kostis: "Ma 

kuulen, Kadõb al-Ban." Ja esimene iides: "Meie isand ei tea midagi. Ta veedab kõik 
ööd sõba silmale saamata haua ääres, mille sees pole midagi peale puusepa 
hööveldatud puutüki." — "Aga mis on siis saanud Kut al-Kulubist?" küsis teine. Ja 
esimene neiu ütles talle: "Võta teatavaks, et Zubeida andis ühe orjatari kätte tüki 
hašišit ja see uimastas Kut al-Kulubi ära. Kui hašiš oli tema üle võimust võtnud, lasi 
Zubeida ta kirstu sisse panna ja käskis Sauabil ning Kafuril kirstu surnuaiale viia.” 
Teine orjatar aga päris: "Kuule, Kadõb al-Ban, kas emand Kut al-Kulub polegi siis 
surnud?" — "Ei ole, vannun Allahi nimel. Kaitsku prohvet ise tema noorust surma 
eest!" kostis esimene. "Ma kuulsin oma kõrvaga, kuidas Zubeida rääkis, et Kut al- 
Kulub on ühe noormehe juures. See on kaupmees Ganim ibn Ajub Damaskusest. Täna 
saab neli kuud täis sellest ajast, kui neiu on kaupmehe pool. Meie isand aga muudkui 
nutab ja veedab terveid öid silmatäitki magamata haua ääres, mis on tühi kui kell.” 

Nad arutasid seda asja veel tükk aega ja kaliif kuulas nende juttu pealt. Ja kui 
orjatarid olid oma jutuajamise lõpetanud, teadis kaliif kõike: nii seda, et haud pole 
päris, vaid ainult silmakirjaks, kui ka seda, et Kut al-Kulub on juba neli kuud Ganim 
ibn Ajubi juures olnud. 

Ja kaliif läks marru ja tõusis püsti ja läks oma kaliifiriigi emiiride juurde, ja siisap 
lähenes talle Džafar Barmakiid ja suudles maad tema jalge ees. Kaliif aga ütles talle 
vihameeles: "Džafar, võta oma mehed, hakka astuma ja küsi, kus on Ganim ibn Ajubi 
maja. Otsige see maja läbi ja tooge minu juurde mu orjatar Kut al-Kulub! Ma tõmban 
selle Ganimi ilmtingimata piinapingile!" Ja Džafar vastas sellega, et pani kõik kõrva 
taha ja võttis isanda käsku kuulda. Ja siis asus ta rahvajõugu saatel teele ja temaga 
koos kohtunik, ja nad kõik läksid, kuni jõudsid Ganimi majani. 

Ganim aga oli just parajasti väljas käinud ja pajatäie liha toonud ja sirutas parajasti 
kätt, et haarata kahe peale ärasöömiseks paras tükk, kui neiu vaatas välja ja märkas, et 
häda ja õnnetuse lained löövad maja ümber kokku. Vesiir, kohtunik, vahimehed ja 
orjad, kes paljastatud mõõgad käes, ümbritsesid maja nii, nagu silmavalge ümbritseb 
silmamuna. Ja neiu sai sedamaid aru, et kuuldus tema asupaigast on kaliifini, tema 
isandani jõudnud. Ja kui ta oli veendunud oma hukatuses, hakkas tal näonahk koltuma 
ning Võlud jätsid ta maha ja ta vaatas Ganimi peale ja ütles talle: "Oo mu armsaim, 
päästa oma hing!" - "Kuhu ma lähen ja mis ma peale hakkan! Kogu mu maine vara on 
ju siin, selles majas?" ütles Ganim seepeale; ja neiu kostis: "Kui sa veel viivitad, on 
sul hukatus kaelas ja su rahad lendavad tuulde." - "Oo mu armastatu, 

oo mu silmarõõm,” lausus Ganim, "kuidas ma välja pääsen - maja on ju ümber 
piiratud?" 

Kut al-Kulub aga ütles talle: "Ara karda!" Ja ta võttis mehel rõivad seljast ja pani 
talle selga vanad kaltsud ja võttis lihapaja, pani sinna lisaks veel tüki leiba ja kausitäie 
muud sööki ja pani selle kõik korvi, mille asetas Ganimile pea peale, ja ütles siis 
mehele: "Kavaluse kate varjab sind. Mine! Ja minu pärast ära karda. Ma tean, kui 
kõvasti on kaliif mul tuhvli all." Ja Ganim kuulas Kut al-Kulubi nõuanded ära ja läks 
korvi pea peal kandes inimeste vahelt läbi. Ja kaitsja vaim kaitses teda ja ta pääses 
hädadest ja vintsutustest, sest tema hinge puhtad sihid varjasid teda. 

Vesiir Džafar aga jõudis maja juurde ja tuli hobuse seljast maha ja astus majja sisse 
ja silmas Kut al-Kulubi, kes oli end juba ehtida ja üles lüüa jõudnud ning valmis 
pannud kirstutäie kulda, ehteid, kalliskive ja muid haruldusi, mis kaalusid vähe ning 
maksid palju. Ja kui Džafar oli Kut al-Kulubi juurde jõudnud ja teda näinud, siis 
tõusis neiu püsti, tuli Džafarile vastu ja suudles maad vesiiri ees ja lausus vesiirile: 
"Oo mu isand, kõik Allahi käsud on suursugune sulg juba ammu paberisse pannud." 
Ja vesiir nägi seda kõike ja ütles neiule: "Vannun Allahi nimel, oo mu emand, et kaliif 
käskis mul vaid Ganim ibn Ajubi kinni võtta.” - "Oo mu isand," kostis neiu vastu, 
"Ganim pakkis oma kaubad ja sõitis nendega Damaskusesse. Pärast seda pole ma talt 
enam teadet saanud. Ma tahaksin, et sa võtaksid selle kirstu hoiule; aita kirst ära viia 
ja anna see mulle kaliifilossis tagasi." Ja Džafar vastas: "Kuulen ja täidan käsku." Ja ta 
võttis kirstu ja käskis selle ära viia. Ja Kut al-Kulub läks nendega kaliifilossi kaasa, 
ümbritsetuna lugupidamisest ja austusest, aga enne seda oli Ganimi maja paljaks 
riisutud. 

Ja Džafar rääkis kaliifile kõigest, mis oli juhtunud, ja kaliif käskis Kut al-Kulubi 
pimedasse vangikongi heita, ning sinna ta jäetigi, seltsiks vaid üks vanamoor, kes teda 
ümmardas - kaliif oli ju arvamusel, et neiu oli Ganimiga patustanud ja sängi jaganud. 
Ja seejärel kirjutas kaliif emiir Muhammed ibn Suleiman az-Zeinile, kes oli 
Damaskuse asevalitsejaks, järgmise käsukirja: "Selle kirja saabumise tunnil võtad sa 
kinni Ganim ibn Ajubi ja saadad ta minu juurde." Ja kui see käsk oli emiirini jõudnud, 
andis see paberile suud ja surus paberi vastu oma otsaesist. Siis aga käskis emiir 
turgudel kuulutada: "Kes tahab riisuda ja röövida, see tulgu Ganim ibn Ajubi maja 
juurde!" Ja inimesed läksidki selle maja juurde ja nägid, et Ganimi ema ja õde on 
keset maja Ganimile haua teinud, ise aga istuvad haua ääres ja itkevad. Ja mõlemad 
naisterahvad võeti kinni ja maja rööviti paljaks, naisterahvad aga ei teadnud, milles 
asi. Ja kui nad 

sultani juurde viidi ja see nendelt Ganimi kohta järele päris, siis kostsid nad vastu: 
"Juba enam kui aasta aega pole me tast midagi kuulnud." Ja sultan saatis nad nende 
vanasse koju tagasi. Vaat mis nendega juhtus. 

Mis aga puutub armukütkeis vaevlevasse armuorjasse Ganim ibn Ajubisse, siis 
tema, kellelt maine vara oli ära riisutud, tunnistas oma olukorda ja hakkas suure 
nutuga paha saatust kurtma, nii et tema süda pidi murest lõhkema. Linnast välja 
saanud, astus ta umbropsu muudkui edasi, kuni päev looja läks ja nälg aina kõvemini 
kallale kippus ja käimine väsitama hakkas. Jõudnud mingi asulani, astus Ganim edasi 
ja suundus mošeesse, kus istus õlematile, nõjatas selja vastu seina ja lasi end lõdvaks, 
kuna tal oli kõht hirmus tühi ja ta oli väsinud. Ja ta jäi sinna hommikuni, ja nälja tõttu 
lõi tal süda vaevaliselt ja täid jooksid higisel kehal ringi. Ja tema ihu hakkas haisema 
ja enesetunne halvenes üha. 

Hommikul tulid selle asula elanikud palvetama ja leidsid eest Ganimi, kes lamas 
nõrgana ja näljast kõhnununa, aga tema juures võis täheldada kunagise rikkuse märke. 
Ja kui inimesed olid palvetanud ja tema juurde tulnud, siis nad nägid, et tal on külm ja 
nälg, ja nad andsid talle vanu rõivaid selga, mis käistest kulunud, ja ütlesid: "Oo 

võõramaalane, kust oled sa pärit ja mis on sinu haiguse põhjus?" Ja Ganim tegi silmad 
lahti ja puhkes nutma, aga ei vastanud neile. Ja üks nende hulgast läks ära, sest ta sai 
aru, et Ganim on näljane, ja tõi talle tassitäie mett ja paar kakukest, ja Ganim sõi 
veidi, inimesed aga istusid tema juures kuni päevatõusuni ja läksid siis laiali oma asju 
toimetama. Ja niisuguses oimetuses veetis Ganim kuu aega külarahva keskel. Ja tema 
nõrkus ja haigus süvenesid ja inimesed haletsesid teda ja neil oli temast kahju ja nad 
pidasid nõu ja leppisid kokku, et toimetavad ta haiglasse, mis asus Bagdadis. Ja sel 
ajal, kui nõu peeti, tulid Ganimi juurde äkki kaks kerjusnaist (need olid tema ema ja 
õde) ja Ganim andis neile leiba, mis oli tema voodipeatsis, ja naisterahvad magasid ta 
kõrval öö läbi, aga tema ei tundnud neid ära. 

Aga kui jõudis kätte järgmine päev, siis tulid asula elanikud tema juurde ja tõid 
kaasa kaameli ja ütlesid kaameliajajale: "Võta seda tõbist kaameliga vedada, ja kui sa 
jõuad Bagdadisse, siis pane ta maha haigla ukse ette: võib-olla ravitakse ta terveks ja 
sinule saab osaks taevane tasu.” 

Ja kaameliajaja kostis vastu: "Teen teie tahtmist mööda." Ja seejärel kanti Ganim 
ibn Ajub koos õlematiga, mille peal ta lamas, mošeest välja ja pandi kaameli selga. Ja 
teiste hulgas tulid ka tema ema ja õde teda vaatama, aga nad ei tundnud teda ära. Aga 
pärast, kui nad teda lähemalt ja üksisilmi vaatasid, ütlesid nad: "Ta on meie Ganimi 
moodi. Peaks järele uurima, äkki on see tema.” 

Mis aga Ganimisse puutub, siis tema tuli meelemärkusele alles siis, kui kaamel juba 
liikus, ja ta hakkas nutma ja kaebama, aga asula elanikud vaatasid tema ema ja õde, 
kes teda ära tundmata taga nutsid. Ja Ganimi ema ja õde jätkasid oma teed ja jõudsid 
Bagdadisse, ja kaameliajaja vedas Ganimi niikaua, kuni võis noormehe värava ette 
maha panna, siis aga sõitis ta oma kaameli seljas minema. Ja Ganim jäi hommikuni 
värava ette lamama. Ja kui rahvast hakkas ringi liikuma, siis pandi teda tähele, sest ta 
oli muutunud peenikeseks nagu hambaork, ja kõik jäid teda vaatama. Ja turuvanemgi 
tulija ajas rahva laiali ja ütles: "Ma jõuan kord paradiisi tänu selle vaesekese 
päästmisele, sest kui ta haiglasse viiakse, tehakse talle seal ühe päevaga ots peale." 

Ja ta käskis oma kannulistel Ganim ära viia ja nad viisid Ganimi turuvanema majja 
ja turuvanem tegi talle vastse aseme ja pani talle pea alla vastse padja ja ütles naisele: 
"Hoolitse ta eest hästi!" Ja naine vastas: "Olgu nii, ma teen seda!" Ja naine korjas oma 
hamehõlmad üles ja soojendas vett ja pesi Ganimi puhtaks ja pani talle selga särgi 
oma orjataride särkide hulgast ja andis Ganimile juua tassitäie head jooki ja piserdas 
Ganimi roosiveega ja Ganim ärkas seepeale ning hakkas kaeblikult oigama - tal tuli 
meelde ta armastatu Kut ai-Kulub ja tema meelemasendus kasvas. Vaat kuidas oli 
lugu temaga. Mis aga Kut al-Kulubisse puutub, siis kaliif, kes oli tema peale tige...” 

Ja hommik jõudis kätte ning katkestas Šahrazadi jutulõnga. 

Aga kui oli käes neljakümne kolmas ööaeg, ütles Šahrazad: "Minu kõrvu on 
küündinud, oo õnnelik valitseja, et Kut al-Kulub, kelle peale kaliif oli tige ja kes 
pimedasse kongi heideti, pidi seal veetma kaheksakümmend päeva. Aga ühel päeval 
juhtus kaliif vangimajast mööda minema ja kuulis, kuidas Kut al-Kulub luges 
luuletusi ja kuidas ta pärast lugemist lausus: "Oo mu armastatu, kui kaunis sa oled ja 
kui karske on su hing! Sa olid hea kurikaela vastu ja sa hoidsid kõrgel selle au, kes 
sinu au hävitas. Sa hoidsid tema haaremi puutumatust, ja tema võttis sinu ja su 
ligimesed kinni. Aga paratamatult astute nii sina kui ka õigeusklike valitseja ükskord 
õiglase kohtu ette, ja sel päeval, kui kohtunikuks on taevane valitseja - au ja kuulsus 
talle -, antakse sulle tema vastu õigus, ja inglid on selle juures tunnismehed." 

Ja kui kaliif oli kuulnud neid sõnu ja tema kaeblemise mõtet tabanud, sai ta aru, et 
on Kut al-Kulubile liiga teinud. Ja ta läks oma lossi ja saatis eunuhh Masruri neiule 

järele. Ja Kut al-Kulub ilmuski tema ette, pea norus, silmad vees ja süda kurblik. Ja 
kaliif ütles talle: "Oo Kut al-Kulub, ma näen, et sa kaebad mu peale ja heidad mulle 
ette ebaõiglust ja väidad, et ma olen end halvasti ülal pidanud selle vastu, kes minu 
suhtes 

on hästi käitunud. Kes see siis on, kes on kaitsnud minu au ja kelle au mina olen 
häbisse tallanud, kes on see, kes on kaitsnud minu haaremit ja kelle haaremi mina 
olen ära röövinud?" — "See on Ganim ibn Ajub, ta ei ole mulle kunagi lähenenud 
jälkide kavatsustega ja kurjade mõtetega, seda võin ma sulle vandega kinnitada, 00 
õigeusklike valitseja," kostis Kut al-Kulub. Ja kaliif hüüatas: "Pole väge ega võimu 
kellelgi peale Allahi! Soovi, Kut al-Kulub, ja ma täidan selle soovi!" - "Ma soovin 
oma armastatut Ganim ibn Ajubi,” ütles Kut al-Kulub. 

Ja kaliif tuli tema soovile vastu. Ja Kut al-Kulub lisas: "Oo õigeusklike käskija, kui 
ta välja ilmub, siis kingi mind talle!" - "Küll ma kingin, kui ta ilmuma peaks. Tea, et 
suursugune ei võta kingitusi tagasi,” kostis kaliif. Ja neiu ütles: "Oo õigeusklike 
valitseja, luba mul teda otsida, võib-olla Allah ühendab mind siis temaga." Ja kaliif 
lausus: "Tee, nagu arvad!" Ja Kut al-Kulub rõõmustas. Ta läks välja ja võttis kaasa 
tuhat kulddinaari ja külastas šeike ja jagas Ganimi hüveks almuseid, järgmisel päeval 
aga läks ta kaubaturule ja rääkis turuvanemale oma asja ära ja andis talle raha ja ütles: 
"Jaga see võõramaalaste vahel!" Ja läks ära. 

Aga järgmisel reedel läks ta jällegi turule ja võttis kaasa tuhat dinaari ja jõudis 
kullasseppade ja kalliskivikaupmeeste turule. Ja ta kutsus turu-vanema enda juurde, ja 
kui see tuli, siis andis talle tuhat dinaari ja ütles: "Jaga see võõramaalaste vahel!” 

Ja ülevaataja, see tähendab turuvanem, vaatas talle otsaja ütles: "Oo emand, kas sa 
poleks nõus minu majja tulema ja vaatama, mis ilus ja täiuslik võõramaine noormees 
mul seal on?" (Aga see oli Ganim ibn Ajub, armuvangis vaevleja, ja ülevaataja ei 
tundnud teda ja arvas, et see on vaene võlgades mees, kellelt on varandus riisutud, või 
armunu, kelle saatus on kallimast lahku viinud.) 

Ja kui Kut al-Kulub kuulis ülevaataja sõnu, hakkas tal süda puperdama ja kogu tema 
sisemus hakkas lainetama ja ta ütles: "Las keegi juhatab mind sinu maja juurde!" Ja 
turuvanem saatis ühe väikese poisi Kut al-Kulubi juhatama ja see viiski ta maja ette, 
kus viibis võõramaalane, turuvanema manuline. Ja Kut al-Kulub tänas poissi ja läks 
majja Sisse ja tervitas turuvanema naist, ja turuvanema naine tõusis istumast ja 
suudles maad tulija jalge ees, sest ta tundis Kut al-Kulubi ära. 

Ja Kut al-Kulub küsis: "Kus on tõbine, kes sinu juures on?" Ja naine puhkes nutma 
ja ütles: "Näe, siin ta on! Vannun Allahi nimel, et ta on suursuguste inimeste poeg. 
Temal võib märgata jõukuse jälgi. Näe, siin ta on, selles voodis.” Ja Kut al-Kulub 
pöördus ringi ja vaatas mehele otsa ja nägi, et see oleks justkui see, keda vaja, aga 
nägi ka, et mees on täiesti 

muutunud ja nii kangesti kõhnaks ja kleenukeseks jäänud, et nägi välja nagu 
hambaork. 

Ja Kut al-Kulub lõi kahtlema ja ta polnud kindel, kas see on Ganim, aga teda täitis 
kaastunne noormehe vastu ja ta puhkes nutma ja ütles: "Küll võivad need 
võõramaalased õnnetud olla, olgu nad omal maal kas või emiirid!" Ja neiu hing 
muutus noormehe pärast raskeks: kuigi ta ei teadnud, et see on Ganim, valutas ta süda 
ikkagi. Ja ta valmistas tõbisele joogipoolist ja arstirohtu ja istus natuke aega haige 
voodipeatsis, siis aga läks minema ja suundus lossi. 

Ja ta hakkas käima turgusid pidi, otsides Ganimi, aga mõne aja pärast võttis 
turuvanem kaasa Ganimi ema ja õe Fitna ja tuli nendega Kut al-Kulubi juurde ja ütles: 

"Oo heategijate emand, meie linna tuli täna üks naine oma tütrega, nende näod on 
kaunid ja neil on märgata jõukuse jälgi. Nende kunagine õnn paistab selgesti välja, 
aga seljas on neil takused rõivad ja nende silmad nutavad ja nende südames on kur- 
bus. Ja näe, ma tõin nad sinu juurde, et sa neile ulualust annaksid ja kaitseksid neid 
viletsuse eest, sest viletsus ei ole nende vääriline. Ja meie, kui Allah seda tahab, 
pääseme nende abistamise eest paradiisi." - "Ma tõotan Allahi nimel, mu isand, et sinu 
sõnad tekitasid minus soovi neid näha saada. Kus nad siis on?" päris Kut al-Kulub. 
"Too nad mu palge ette!" ütles ta turuvanemale ja see käskis eunuhhil naised sisse 
tuua. Ja juba tulidki Fitna ja tema ema Kut al-Kulubi ette. 

Ja Kut al-Kulub nägi neid (aga nad olid kaunid) ja puhkes nutma ja hüüdis: "Ma 
vannun Allahi nimel, et need on jõukuse lapsed - rikkuse järjed on nende peal selgesti 
näha!" 

Ja samas ütles turuvanema naine: "Oo emand, me armastame vaeseid ja õnnetuid 
taevase tasu pärast. Aga neile on võib-olla vahimehed liiga teinud ja võtnud neilt ära 
varanduse ja teinud maatasa nende eluaseme." Ja õnnetud puhkesid valjusti nutma ja 
mõtlesid sellele, kui rikkad nad olid olnud ja kui vaesteks ja kurvakujulisteks nad olid 
muutunud, ja meenutasid armukütkeis vaevlevat Ganim ibn Ajubi, ja kui nad nõnda 
nutma puhkesid, siis puhkes Kut al-Kulub nutma koos nendega, ja nad ütlesid: 
"Palume AUahit, et ta viiks meid kokku sellega, kelle järele me igatseme, see on minu 
pojaga, kelle nimi on Ganim ibn Ajub."” Ja Kut al-Kulub kuulis neid sõnu ja sai aru, et 
see naine on tema armastatu ema ja et teine on tema armastatu õde. Ja nad kõik 
puhkesid nii kõvasti nutma, et kaotasid meelemärkusega kui nad üles ärkasid, pöördus 
Kut al-Kulub naisterahvaste poole ja ütles: "Teiega ei juhtu halba. Tänane päev on 
teie õnne hakatus ja teie õnnetuse ots - nii et jätke kurvastamine...”" 

Ja hommik jõudis kätte ning katkestas Šahrazadi jutulõnga. 

Aga kui oli käes neljakümne neljas ööaeg, ütles Šahrazad: "Minu kõrvu on 
küündinud, oo õnnelik valitseja, et Kut al-Kulub ütles neile: "Jätke kurvastamine!" ja 
seejärel käskis ta turuvanemal võtta naisterahvad oma majja ja öelda abikaasale, et see 
viiks nad sauna ja paneks neile hüvad rõivad selga ja hoolitseks nende eest ja austaks 
neid äärmise austusega. Ja Kut al-Kulub andis turuvanemale veidi raha. Aga järgmisel 
päeval istus Kut al-Kulub kandetooli ja sõitis turuvanema majja ja läks turuvanema 
naise juurde, ja see tuli talle vastu ja suudles tal kasija tänas teda armulikkuse eest. Ja 
Kut al-Kulub nägi, et turuvanema naine ongi Ganimi ema ja õe sauna viinud ja nende 
vanad rõivad uute vastu vahetanud, nii et jõukuse jäljed olid muutunud nende peal 
nähtavamaks. 

Ja Kut al-Kulub istus mõnd aega nendega vesteldes ja päris siis turuvanema naiselt 
tõbise kohta ja see kostis vastu: "Tema olukord on endine," ja Kut al-Kulub ütles: 
"Lähme ja vaatame teda.” 

Ja Kut al-Kulub koos turuvanema naise, Ganimi ema ja õega läksid noormehe 
juurde ja istusid tema kõrvale. Ja kui armuvangis vaevleja Ganim ibn Ajub kuulis, et 
nad mainivad Kut al-Kulubi nime, tuli temale, kelle keha oli kõhn ja kondid nõrgad, 
äkki eluvaim tagasi, ja ta tõstis padjalt peaja hüüdis kutsuvalt: "Oo Kut al-Kulub!" Ja 
Kut al-Kulub pööras pilgu tema peale ja vaatas teda üksisilmi ja tundis mehe ära ja 
hüüatas: "Olen siin, mu armsaim!" 

Ja Ganim ütles talle: "Tule lähemale!" Aga Kut al-Kulub küsis: "Võib-olla oled sa 
Ganim ibn Ajub, armukütkeis vaevleja?" Ja Ganim kostis vastu: "Jah, see ma olen,” ja 
sedamaid langes Kut al-Kulub minestusse, aga kui Ganimi õde Fitna ja ema olid neid 
sõnu kuulnud, siis hüüdsid nad: "Oh seda rõõmu!" ja nemadki kaotasid 
meelemärkuse. 

Aga seejärel ärkasid nad minestusest ja Kut al-Kulub ütles: "Olgu kiidetud Allah, 
kes mind sinu, sinu emaga ja sinu õega kokku viis!" ja ta tuli Ganimi juurde ja 
jutustas talle kõigest, mis tema ja kaliifi vahel oli juhtunud. 

"Ma avaldasin õigeusklike valitsejale tõe ja ta jäi mu sõnu uskuma ja andestas sulle 
ja praegu tahab ta sind näha saada," ütles Kut al-Kulub ja lisas: "Ta kinkis mu sinule.” 
Ja Ganim sai seda kuuldes väga rõõmsaks ja Kut al-Kulub ütles neile: "Ärge minge 
kuhugi, enne kui ma tagasi tulen!" ja ta tõusis püsti ja läks otsemaid lossi ja tõi sealt 
ära Ganimi majast võetud kirstu ja võttis sellest kirstust mõned dinaarid ja andis need 
turuvanema kätte ja ütles: "Võta need rahad ja mine osta igaühele nendest neli 
täielikku rõivast kõige paremast kangast ja kakskümmend rätikut ja veel kõike muud, 
mis neil vaja on." Ja seejärel viis ta naisterahvad ja Ganimi sauna ja käskis nad 
puhtaks pesta ja neile lihaleent keeta 

ja neid kalganijuurika mahlaga ning õunamorsiga joota, kui nad saunast on välja 
tulnud ja rõivad selga pannud. Ja Kut al-Kulub veetis nende seltsis kolm päeva ja 
toitis neid kanalihaga ning kanaleemega ja jootis neid suhkruveega, ja kolme päeva 
pärast tuli neile eluvaim sisse ja Kut al-Kulub viis nad uuesti sauna, ja kui nad saunast 
välja tulid, vahetas ta neil uuesti rõivad ja jättis nad turuvanema majja, ise aga sõitis 
ära lossi. 

Ja ta palus, et kaliif teda vastu võtaks, ja kaliif võttiski. Ja Kut al-Kulub astus sisse 
ja suudles maad kaliifi jalge ees ja andis kaliifile teada, et tema isand, armukütkeis 
vaevlev Ganim ibn Ajub on välja ilmunud ning et välja on ilmunud ka Ganimi ema ja 
õde. 

Ja kuulda saanud Kut al-Kulubi sõnu, ütles kaliif eunuhhidele: "Tulge tagasi 
Ganimiga!" Ja Džafargi asus Ganimi poole teele, aga Kut al-Kulub jõudis tast ette, ja 
olles otsaga Ganimi juures, ütles temale: "Kaliif saatis sinu järele ja nõuab sind oma 
palge ette."Ja ta õpetas Ganimile ilukõnet ja kohaseid kombeid ja julgustas teda ja 
pani talle toredad rõivad selga ja andis talle suure hulga dinaare ning ütles: "Kaltifi 
juurde minnes olgu sul helde käsi tema lähikondsete vastu.” 

Ja ennäe, siis sõitis Ganimi juurde Džafar oma Nuubia muula seljas, ja Ganim tõusis 
ja võttis ta vastu, tervitas teda ja suudles maad tema jalge ees, ja Ganimi õnnetäht 
tõusis ning lõi helendama. Ja Džafar võttis ta kaasa ja nad sõitsid kaua, Ganim ja 
Džafar, kuni jõudsid õigeusklike valitseja juurde. Ja kui nad tema ette astusid, 
pöördus Ganim vesiiride, emiiride, õukondlaste, asevalitsejate ja teiste väe- ja 
võimumeeste poole ning kõneles kaunilt ja mahedalt, ja seejärel pöördus ta kaliifi 
poole, puudutas otsaesisega maad ja tõi kuuldavale seesugused värsid: 

"Sa ela igavesti, kõrge võimumees, 

kel alati on kinke jalge ees! 


Vaid sinus näeme oma käskijat, 
teist tahta oleks lausa kuripatt! 


Ei taha Kisrasid”' ja nende suurpaleed, 
me ajal kohatuina näiksid need. 


Nii kerkid esile sa võimumeeste seast, 
et võtavad su ees nad kroonid peast. 


51Kisra (kasutatud ka nimevorme Khosrau, Husrau, Hostov, Hostoes, Chostoes) - kahe Sassanüdide soost Pärsia 
valitseja nimi. Idamaine kirjandus räägib palju nende muinasjutulisest rikkusest ja vägevusest. 

Kui mõnda nendest puudutab su pilk, 
see langeb sinu ette silmapilk. 


Sa patud andestad, sa jagad lossisid, 
aujärjele võid tõsta tossisid. 


Su vägedele kitsaks jääb me maa. 
Satumnil parem valitsejaks saa! 


Sind kaitsku taevavaldja võimsad abinõud, 
su oma mõistus ja su hinge jõud! 


Nii õiglane on ilmamail su ast, 
et kaitseb kauget nagu lähedast.” 


Ja kui ta värsside lugemisega lõpule jõudis, sattus kaliif ülev-rõõm-sasse meeleollu 
ja talle meeldisid nii Ganimi ilukõne kui ka tema mõtteavalduste mahedus...” 

Ja hommik jõudis kätte ja katkestas Šahrazadi jutulõnga. 

Aga kui oli käes neljakümne viies ööaeg, ütles Šahrazad: "Minu kõrvu on 
küündinud, oo õnnelik valitseja, et kaliifile meeldisid nii Ganimi ilukõne kui ka värsid 
ja ta mõtteavalduste mahedus, ja kaliif ütles talle: "Tule lähemale!" ja kui Ganim tuli, 
lausus kaliif: "Räägi mulle oma lugu ära, et ma sinu asjas selgust saaksin." Ja Ganim 
istus maha ja jutustas kaliifile, mis oli temaga Bagdadis juhtunud, kuidas ta magas 
hauakambris ja kuidas võttis kirstu moorlastelt, kui need olid läinud, ja andis kaliifile 
teada kõigest, mis oli juhtunud, algusest lõpuni — aga kordamisel pole mõtet. 

Ja kui kaliif aru sai, et Ganim kõneleb tõtt, andis ta temale tasu ja võttis ta oma 
ligikonda ning ütles: "Tee mind süüst puhtaks!" Ja Ganim tegi ta süüst puhtaks, 
öeldes: "Oo valitseja ja sultan, ori koos kõigega, mis tal on, kuulub ju oma isandale.” 
Ja kaliif sai rõõmsaks. Pärast aga käskis ta Ganimi lossi viia ja määras talle pajuki ja 
palga ja lasi anda suure hulga kingitusi, ja käskis lossi viia ka tema õe ja ema. Ja kaliif 
sai kuulda Fitna ahvatlevast kaunidusest ja palus Ganimilt õe kätt, ja Ganim ütles 
talle: "Tema on sinu teenijatüdruk, mina aga sinu ori!" Ja kaliif tänas teda ja andis 
sada tuhat dinaari. Ja siis kutsus ta tunnistajaid ja kohtuniku ning mõlemad paarid 
lasid ühel ja samal päeval oma abielu kirja panna: kaliif Fitnaga ja Ganim ibn Ajub 
Kut al-Kulubiga. Ning kaliif ja Ganim läksid kumbki oma naise juurde ühel ja samal 
ööl. Hommikul aga lasi 

kaliif ajaraamatusse üles tähendada, mis oli sündinud Ganimiga tema jutustuse 
põhjal, kõik algusest lõpuni, ja seda varakambris alal hoida igavese ajani, et see, kes 
tuleb pärast teda, loeks ja imeks paneks saatuse muutlikku meelt ja annaks oma asjad 
selle kätesse, kes on loonud öö ja päeva.” 

XXIX. LUGU VALDJAST ŠAHRAMANIST, TEMA POJAST 
KAMAR AZ-ZAMANIST JA VALDJATAR BUDUR1ST 


KUI aga jõudis kätte öö, mis oli järjekorras saja seitsmekümnes, ütles Šahrazad: 
"Minu kõrvu on küündinud, oo õnnelik valitseja, et ennemuistsel ajal ja ammusel 
aastasajal elanud valdjas nimega Šahraman. Ja tal olnud päratu sõjavägi ja 
teenijaskond, ja ka aastaid olnud tal turjal ohtrasti, nii et luud hakanud juba hapraks 
minema, aga last ei olnud talle antud. 

Ja ta mõlgutas selle üle mõtteid ja meel läks tal kurvaks ja murelikuks, kuni ta kurtis 
oma häda ühele oma vesiiridest, öeldes: "Ma kardan, et pärast minu surma läheb see 
riik hukka, sest ma ei leia oma järeltulijate hulgast kedagi, kes pärast mind riiki 
juhiks." Ja see vesiir kostis talle: "Võib-olla saadab Allah veel midagi korda, nii et 
looda Allahi peale, oo valitseja, ja palveta tema poole.” 

Ja siis valitseja tõusis, võttis ette pesemise ja pidas kahest osast koosneva palve ja 
hüüdis tõest ja hingest appi suurt Allahit, ja seepeale kutsus oma naise sängi ja võttis 
teda sealsamas, ja naine sai sellest käima peale, suure Allahi vägevuse läbi. 

Ja kui aeg täis sai, sünnitas ta ilmale poisslapse, kes oli nagu kuu täiskuuööl, ja 
valitseja pani talle nimeks Kamar az-Zaman32 ja oli suurest rõõmust aru kaotamas. Ja 
ta kutsus üles, et linn saaks piduehtesse pandud, ja linn oligi seitse päeva piduehtes, 
põristati trumme ja taoti litaure. Rinnalapse juurde aga määras valdjas ametisse toitjad 
ja ammed, ja last kasvatati suursugususes ja helluses, kuni ta sai viisteist aastat 
vanaks. Ja ta ületas kõiki oma sihvaka kuju ja kauniduste kooskõlaga, ja isa armastas 
teda ja ei suutnud temast lahkuda ei päeval ega ööl. 

Ja poisi isa kurtis ühele oma vesiiridest, et ta armastab oma poega ülemäära, ja 
ütles: "Oo vesiir, ma kardan tõesti, et minu lapsukest Kamar az-Zamani tabavad 
saatuselöögid ja pimedad juhused, ja seepärast tahan ma teda paari panna veel oma 
eluajal.” - "Tea, oo valitseja,” kostis talle vesiir, "et naist võtta tähendab kallimeelsust 
üles näidata, ja õigesti teed, kui sa paned oma poja paari oma eluajal, enne, kui teed ta 
sultaniks.” 

Ja siis hüüdis valdjas Šahraman: "Minu poeg Kamar az-Zaman minu juurde!" Ja 
poeg ilmuski ning kummardus maani kohmetusest oma isa ees. Ja isa ütles talle: "Oo 
Kamar az-Zaman, ma tahan sulle naist võtta ja sinust rõõmu tunda, kuni ma veel 
elan," — ja noormees kostis vastu: "Oo isakene, tea, et mul ei ole soovi abiellu astuda 
ja mu hing ei püüdle naiste poole, sest ma olen leidnud palju raamatuid ja 
mõtteavaldusi nende salakavala ja truuduseta meele kohta. Luuletajagi on öelnud: 


"Lööb naine ikka mehe kaardid segi, 
ei aita peenim naiste tundminegi. 


Hallpäid ja vaeseid põlgab naise arm. 
Kui viltu vedas sul — siis ikka naine tegi.” 


Aga teine on öelnud: 
"Sa ära lase päitseid pähe panna, sest naine sulle hingamist ei anna. 


Kui kallistad sa truuduseta naist, 


52Kamar az-Zaman - tähendab "Aja Kuu”. 

siis sinust kaugenevad taevarannad.” " 


Ja kui ta luuletused loetud sai, ütles ta: "Oo isakene, abielu, see on midagi, mida ma 
eluilmaski ette ei võta, seisku mul või surm silme ees." 

Ja kui sultan Šahraman oli oma poja suust säherdusi sõnu kuulnud, läksid tal maa ja 
ilm silme ees mustaks ja ta tundis suurt meelehärmi...” 

Ja hommik jõudis kätte ning katkestas Šahrazadi jutulõnga. 

Aga kui oli käes saja seitsmekümne esimene ööaeg, ütles Šahrazad: "Minu kõrvu on 
küündinud, oo õnnelik valitseja, et kui valdjas Šahraman oli oma poja suust säherdusi 
sõnu kuulnud, läksid tal maaja ilm silme ees mustaks ja ta tundis suurt meelehärmi, et 
tema poeg Kamar az-Zaman ei võtnud teda kuulda, kui ta soovitas tal abielluda. Aga 
suurest armastusest oma poja vastu ei soovinud ta seda juttu korrata, et teist mitte 

vihale ajada, vaid näitas hoopis üles hoolitsust ja austust ja kõikvõimalikku hellust, 
millega võib südant armastusele võita. Ja seejuures muutus Kamar az-Zaman iga 
päevaga ikka ilusamaks ja võluvamaks, õrnemaks ja hellikumaks. 

Ja valdjas Šahraman ootas veel terve aasta ja nägi, et poeg on saanud täiuslikuks 
sõnaseadmise ja võlude poolest ja et inimesed kaotasid teda nähes oma au ja aru. Kõik 
tuulepuhangud kandsid endaga tema armast olemist ja oma kauniduses sai ta 
kiusatuseks armunutele ning oma täiuslikkuses oli ta igatsejatele õitsvaks lilleaiaks. 
Tema jutt oli mahe, tema nägu pani kohmetama täiskuu, tema sihvakas kujus valitses 
ilu ja võlude kooskõla, nagu oleks ta pajuvits või bambuseväät. Tema pale täitis roosi 
ja anemooni aset, ja tema kuju oli nõtke ja õbluke nagu pajuoks. Kõneleja on tema 
kohta öelnud järgmist: 


"Kui tuli tema, tänasid kõik Loojat, 
nii kauni olevuse ilmatoojat. 


Kõik teised kaunid on ta ümmardajad, 
ta jalge ette maani kummardajad. 


Suus nagu pärlid hambad hulgakesi 
ja tema sülg on selge sulamesi. 


Kõik ilud omandas ta ilureast 
ja inimestel viis ta aru peast. 


Ta palg on säherdune iluase, 
kus ilmutab end ülim ilutase.” 


Aga kui Kamar az-Zaman sai aasta vanemaks, kutsus isa poja enda juurde ja ütles 
talle: "Oo mu laps, kas sa ei kuulaks mind ära?" Ja Kamar az-Zaman heitis end 
austusest ja kartusest isa ette näoli maha ja hüüdis piinlikkust tundes: "Oo isakene, 
kuidas ma ei peaks sind ära kuulama, kui Allah on mind käskinud sulle alla heita ja 
keelanud sinu käsust üle astuda?” 

"Oo mu laps," ütles seepeale valdjas Šahraman, "tea, et ma tahan sulle naist võtta, et 
veel oma eluajal sinust rõõmu tunda ja teha sind sultaniks oma riigis veel enne oma 
surma.” 

Ja kui Kamar az-Zaman oma isa suust neid sõnu oli kuulnud, langetas ta 
silmapilguks pea, siis aga tõstis selle ja ütles: "Oo isakene, seda ei 

tee ma eluilmaski, kui ka surm mul silma ees seisaks. Ma tean ja olen kindel, et suur 
Allah on minu kohuseks teinud sinule alla heita, aga ma palun sind Allahi nimel, ära 
sunni mind abielluma ja ära arva, et ma oma elus kunagi abiellun, sest ma olen 
lugenud nii vanadel aegadel kui ka hiljaaegu elanud meeste raamatuid ja mulle on 
teatavaks saanud, mis kiusatused, nuhtlused ja salasepitsused neile naiste läbi kaela on 
langenud, niisamuti on mulle teada, mida räägitakse naiste kavalusest. Eks ole 
luuletaja öelnud suurepäraselt: 


"Kes petetud on liiderdajast naisest, 
sel hing jääb ilma vabadusest maisest. 


Kes paneb naise ette tuhat lukku, 
ei väldigi veel oma õnne hukku. 


Sa pane naine kas või vangikongi — 
kõik ööd ta ikka võõras kaisus ongi. 


Kuid kiivleja saab lohtu mornist jõõrast 
kui ära näeb, et ühtlasi ka võõrast 


see naine petab, patsiilu valla, 
ja meeste au jääb küüntepuna alla. 


Näos petisel ei liigu ükski närv 
ja valest laiali ei valgu ripsmevärv.” 


Ja eks ole teinegi luuletaja öelnud suurepäraselt: 


"Ei hinda naisterahvas üldse kasinust, 
ka koidu eel ei tunne väsimust. 


Kui on nad öösel ära tehtud meist, 
neil juba hommikul meel ihkab teist. 


Jah naised on kui sissesõiduhoov, 
kus iga kunde võrdselt tulutoov. 


Tea, sina, kes seal täna veedad öö, 

et homme teine lahti sõlmib vöö." " 

Kui valdjas Šahraman oli oma poja sõnu kuulnud ja kui nende pärliteks lükitud 
luuletuste mõte oli temani jõudnud, ei andnud ta oma pojale vastust, kuna armastas 
teda nii lõpmata suure armastusega, ja näitas poja vastu senisest suuremat armulikkust 
ja austust üles. 

Ja aukandjate kogu läks otsekohe laiali ja pärast seda, kui kogu oli laiali lastud, 
kutsus valitseja oma vesiiri, tõmbus temaga üksildusse ja ütles talle: "Oo vesiir, ütle 
mulle, mis ma pean ette võtma oma poja Kamar az-Zamaniga, et saada teda abiellu 
astuma...” " 

Ja hommik jõudis kätte ning katkestas Šahrazadi jutulõnga. 

Aga kui oli käes saja seitsmekümne teine ööaeg, ütles Šahrazad: "Minu kõrvu on 
küündinud, oo õnnelik valitseja, et valitseja käsutanud enda juurde vesiiri, tõmbunud 
temaga üksildusse ja öelnud talle: "Oo vesiir, ütle mulle, mis ma pean ette võtma oma 
poja Kamar az-Zamaniga. Ma küsisin sinult nõu tema abielu asjus, ja see olid sina, 
kes soovitas mul teda paari panna, enne, kui ma tema sultaniks teen. Ma olen rääkinud 
pojaga abiellu astumisest mitmeid kordi, aga ta ei ole nõusse jäänud; anna mulle nüüd 
nõu, 00 Vesiir, MIS ma pean tegema?" -"Oo valitseja,” kostis vesiir, "kannata veel 
aasta, ja kui sa siis tahad oma pojaga selle jutu ette võtta, siis ära räägi seda nelja 
silma all, vaid kõnele temaga kohtupäeval, kõikide vesiiride ja emiiride juuresolekul, 
kui ka kogu sõjavägi on kohal. Ja siis, kui kõik on koos, saada oma poja Kamar az- 
Zamani järele ja käsi tal kohale ilmuda, ja kui ta tuleb, räägi temaga naisevõtmisest 
vesiiride ja teiste aukandjate juures olles. Mingil juhul ei söanda ta nende juuresolekul 
sulle vastu rääkida." 

Kui valdjas Šahraman oli oma vesiirilt neid sõnu kuulnud, läks ta väga rõõmsaks ja 
pidas tema arvamist õigeks ja andis talle tasuks suurepärased rõivad. Ja nii ei 
kõnelnud valitseja Šahraman oma poja Kamar az-Zamaniga aasta otsa abiellumisest. 
Ja iga päevaga, mis temast mööda lendas, muutus noormees ikka kaunimaks ja 
sädelevamaks, toredamaks ja täiuslikumaks, ja ta hakkas kakskümmend täis saama ja 
Allah rüütas tema ihu kauniduse ruugaja pärjas tema pea täiuslikkuse pärjaga. Aga 
tema silmades oli suurem nõidusjõud kui Haruti1°, tema pilkude mäng eksitas õigelt 
teelt kõrvale paremini kui Tagut””. Tema põsed õhetasid ja silmalaud ripsmeastelde 
kohal olid pilget täis, tema otsaesise valevus aga tuletas meelde kuu pimestavat paistet 
ja tema juuste tumedus oli nagu pilkane ööpimedus. Tema piht oli peenem õhkõrnast 
ämblikuvõrgust, 

puusad olid liivakünkast kandvamad, tema küljeluude nägemine tekitas teistes 
kaunikujulistes meelehärmi, tema piht viitas puusade raskusele ja tema võludest 
kaotas inimsugu pea. Üks luuletajaist on tema kohta öelnud järgmist: 


"Ma vannun tema põskede ja naerul huulte nimel, 
ma vannun tema sõnade kui armutuulte nimel, 


ma vannun tema pilgunoolte vaheduse nimel, 
ma vannun tema niudejoonte maheduse nimel, 


ma vannun tema süsimusta hiuksesaare nimel, 
mult une viiva silmalau ja kulmukaare nimel, 


ta mürdiõrna habeme ja piimavurru nimel, 
ta hambapärleid tulvil suu ja naerukurru nimel, 


ta kuklaaugu ja ta imekauni piha nimel, 
granaadiõunast õevasema rinnaliha nimel, 


ta hulluksajavate puusahöörituste nimel, mul nendest tekkivate hingepöörituste 
nimel, 


53Harut ja Marut - inglite nimed, kellel koraani sõnade järgi oli võime lummata ja võrgutada inimesi, samuti neile 
nõiakunsti õpetada. 
54Tagut (kuritegu) - kuradi üks nimetusi. 

ta siidi-ihu ja ta nõtke sammu nimel, 
ta ilutäiuse ja armurammu nimel, 


ta helde käe ja kõrge nime nimel, 
ta hääle, mis on nagu ime, nimel 


ma vannun, et tal ihu muskust lõhnab 
ja tema suu vaid ambrahõngu õhkab. 


Ta kõrvalt pageb päike tuhmussüüs. 
Mis muud on kuu kui tema väike küüs."” 


Ja valdjas Šahraman võttis vesiiri juttu kuulda ning ootas veel aasta, kuni jõudis 
kätte peopäev...” 

Ja hommik jõudis kätte ning katkestas Šahrazadi jutulõnga. 

Aga kui oli käes saja seitsmekümne kolmas ööaeg, ütles Šahrazad: "Minu kõrvu on 
küündinud, oo õnnelik valitseja, et valdjas Šahraman võttis vesiiri nõu kuulda ja ootas 
veel aasta, kuni jõudis kätte peopäev. Ja kohtupäeval kogunes valitseja nõupidamiste 
saal emiire, vesiire, aukandjaid ja väepealikuid ja teisi võimumehi täis, ja siis saatis 
valdjas oma poja Kamar az-Zamani järele ja kui poeg kohale ilmus, suudles ta kolm 
korda maad oma isa käte juures, tõusis siis tema ette püsti ja pani käed selja taha. 

Ja isa ütles pojale: "Tea, oo mu laps, et ma saatsin sulle järele ja käskisin sul 
sedapuhku ilmuda selle auväärse kogu ette - meie ees on kõik riigi aukandjad — 
ainult selleks, et anda sulle üks käsk, ja sellele käsule ära vastu vaidleja nimelt: sa 
võtad naise, sest ma tahan sind paari panna mõne valitseja tütrega, et sinust rõõmu 
tunda veel enne oma surma.” 

Kuulnud oma isa suust seesugust juttu, kummardas Kamar az-Zarnan silmapilguks 
maani, siis aga tõstis ta pea ning teda valdas nooreea meeletus ja nooruserumalus ja ta 
hüüdis oma isale: "Mis minusse puutub, siis ei võta ma eluilmaski naist, seisku või 
sada surma mul silma ees, ja mis sinusse puutub, siis oled sa vana mees, aga sul on 
lapsearu! Kas pole sa enne tänast päeva juba kahel korral küsinud minult abiellumise 
kohtaja mina olen ära ütelnud?!" 

Ja seepeale päästis Kamar az-Zaman käed selja tagant lahti, kääris isa ees käised 
küünarnukkideni üles ja rääkis suures meelepahas oma isale suu puhtaks, sest tema 
süda mässas, ja isa kohmetus ja tal hakkas häbi, sest see leidis aset peopäeval, riigi 
aukandjate ja väepealikute juuresolekul. Ja siis haaras Šahramani valdjalik raev ja ta 
röögatas poja peale, nii et heidutas selle ära, ja hüüdis siis orjadele, kes olid tema ees: 
"Võtke ta kinni!" 

Ja orjad tormasid üksteise võidu valdjapoja juurde, haarasid ta kinni ja panid ta isa 
ette ja see käskis tal käed kinni siduda, ja Kamar az-Zamanil seoti käed kinni ja pandi 
ta valitseja ette, ja ta langetas pea hirmust ja õudusest, ja tema otsaesine ja nägu 
kattusid pärlendava higiga ja teda valdasid jahmatus ja häbi. 

Ja siis hakkas isa teda sõitlema ja hurjutama ja ütles: "Häda sulle, va sohipoeg, sul 
pole au ega häbi raasugi! Kuidas võid sa anda mulle seesuguse vastuse minu vahi- ja 
sõjameeste ees! Aga siiamaani ei ole veel keegi sulle õpetust andnud...” " 

Ja hommik jõudis kätte ning katkestas Šahrazadi jutulõnga. 

Aga kui oli käes saja seitsmekümne neljas ööaeg, ütles Šahrazad: "Minu kõrvu on 
küündinud, oo õnnelik valitseja, et valdjas Šahraman ütles oma pojale Kamar az- 

Zamanile: "Kuidas võid sa anda mulle seesuguse vastuse minu vahi- ja sõjameeste 
ees! Aga Siiamaani ei ole 

veel keegi sulle õpetust andnud! Kas sa ei tea, et kui seesuguse teo oleks teinud 
mõni mats matside hulgast, oleks see olnud äärmiselt inetu?" 

Ja seejärel käskis valitseja oma orjadel Kamar az-Zaman köidikutest lahti päästa ja 
ta ühte kindlusetorni kinni panna. Ja ta võeti ja pandi ühte laokile jäetud 
tornikambrisse, mille keskel oli vana lagunenud kaev. Kamber pühiti üle, põrand 
küüriti puhtaks ja kambrisse tehti ase Kamar az-Zamanile. Asemele aga pandi madrats 
ja vaip, toodi padi ja suur latern küünlaga, sest päevaajalgi oli selles kambris pime. 

Ja seejärel panid orjad Kamar az-Zamani sellesse ruumi ja kambri ukse taha pandi 
eunuhh. Ja Kamar az-Zaman heitis asemele murtud südame ja kurva meelega, ja ta 
tegi enesele etteheiteid ja kahetses seda, mis tal isaga oli juhtunud, alles nüüd, kus 
kahetsemisest ei olnud enam mingit tulu. "Nea ära, Allah, abielu ja näitsikud ja petjad 
naised!" hüüdis ta. "Oh, oleksin ma oma isa kuulda võtnud ja abiellunud! Oleksin ma 
seda teinud, oleks mul parem kui siin vangikongis.” 

Nii oli lugu Kamar az-Zamaniga. Mis aga tema isasse puutub, siis tema veetis 
ülejäänud päeva kuni päikeseloojanguni oma riigi troonil, ja tõmbus siis vesiiriga 
üksildusse ja ütles temale: "Tea, 00 vesiir, et sinu pärast on minu ja mu poja vahel 
kõik see tüli sündinud, sest sina soovitasid mulle seda, mida sa soovitasid. Noh, ja mis 
sa mul nüüd soovitad teha?" - "Oo valitseja,” kostis vesiir vastu, "jäta oma poeg 
vangitorni viieteistkümneks päevaks, siis aga kutsu ta enese ette ja käsi tal naine 
võtta: enam ei hakka ta sulle vastu vaidlema..." " 

Ja hommik jõudis kätte ning katkestas Šahrazadi jutulõnga. 

Aga kui oli käes saja seitsmekümne viies ööaeg, ütles Šahrazad: "Minu kõrvu on 
küündinud, oo õnnelik valitseja, et vesiir ütles valdjas Šahramanile: "Jäta oma poeg 
vangitorni viieteistkümneks päevaks, siis aga kutsu ta enese ette ja käsi tal naine 
võtta: enam ei hakka ta sulle vastu vaidlema.” 

Ja valitseja tegigi vesiiri nõuande järgi. Ta saatis selle öö küll oma sängis mööda, 
aga tema süda tilkus verd poja pärast, sest ta armastas oma poega väga, kuna tal 
polnud teisi lapsi. Ja valdjas Šahramanile oli öösiti uni ikka alles siis tulnud, kui ta 
käe oma poja Kamar az-Zamani pea alla oli pannud. Ja valitseja saatis selle öö mööda 
ärritatud meelel, ta vähkres küljelt küljele, otsekui lamaks ta gadaa-puu55 sütel, tema 
hing ei saanud rahu ja ta ei saanud kogu öö sõba silmale. Ja pisarad tulid talle silma ja 
ta tõi kuuldavale seesugused värsid: 

"Öö piinab mind, ta pole uneandja, 

kuid magusasti magab keelekandja. 


Nii ränk see öö kesk lahusolu pikka. 
Kas halastaja agu saabub ikka?" 


Ja veel teisegi luuletaja värsid: 
"Plejaadi silmad kattis unepael ja unne suikus hele Põhjanael. 


Kui Suure Vankri võttis tume turm, 
ma teadsin: see on viimse valge surm. 


55Gadaa - tamariskide perekonda kuuluv puhmik, kasvab kõrbes, põleb heleda leegiga ja annab väga tuliseid süsi. 

Oös lõputus on välja surnud koit, 
ei küüni enam meieni ta loit." 


Vaat kuidas olid lood valdjas Šahramaniga. Mis puutub aga Kamar az-Zamanisse, 
siis öö kätte jõudes ulatas eunuhh talle laterna, süütas küünla ja pani selle küünlajala 
peale, ja seejärel andis eunuhh talle üht-teist süüa, ja Kamar az-Zaman võttis mõne 
palukese. Ja ta hakkas ennast sõitlema selle eest, et oli end isa vastu matsi moodi 
üleval pidanud, ja ta ütles oma südames:' Oo mu hing, kas sa siis ei tea, et iga 
Aadamapoja suurim nuhtlus on tema keel ja et just keel viib inimese hukatuse sisse?" 

Ja siis nuttis ta palavaid pisaraid selle pärast, mis ta oli korda saatnud. Valutava 
hinge ja lõhkeva südamega kahetses ta ülimalt seda, kuidas ta end isa vastu üleval oli 
pidanud, ja ta lausus: 


"See pole hull, kui komistad sa teel. 
Siis, noormees, hukka saad, kui komistab su keel. 


Jalg põeb sul natuke ja kõik on jälle hea, võib keelekomistus sul maksma minna 


" 


pea. 


Ja kui Kamar az-Zaman söömise lõpetas, nõudis ta, et tal käed puhtaks pestaks, ja 
ori pesi tal käed puhtaks, ja siis tõusis Kamar az-Zaman ja pidas loojangueelse ja 
videvikupalve”° ning istus maha..." 

Ja hommik jõudis kätte ning katkestas Šahrazadi jutulõnga. 

Aga kui oli käes saja seitsmekümne kuues ööaeg, ütles Šahrazad: "Minu kõrvu on 
küündinud, oo õnnelik valitseja, et Kamar az-Zaman, valdjas Šahramani poeg, pidas 
loojangueelse ja videvikupalve ning istus oma sängi peale koraani lugema. Ta luges 
läbi peatükid "Lehmast", "Imrani perekond”, "Ja-Sin", "Ar-Rahman", "Võim on püha 
ja puutumatu”, "Südamepuhtusest” ja "Kurja ärahoidmisest", palvetas seejärel ja 
lõpetas palvehüüdega: "Allahilt otsin kaitset!" 

Ja seejärel heitis ta oma sängi peal Madiina atlassist madratsile, mis oli mõlemalt 
poolt ühesugune ja kirendas Iraagi siidiga tikitud mustritest, ja pea all oli tal 
jaanalinnusulgedest padi. Ja kui tal tuli soov pikali heita, võttis ta üleriided ära ja 
heitiski pikali, õhukesest vahatatud riidest särk üll, ja ümber pea oli tal helesinine 
Mervi peaside. Ja sel öötunnil oli Kamar az-Zaman sarnane kuuga kuuloome 
neljateistkümnendal ööl. Ja siis võttis ta endale siidkeebi peale ja jäi magama ning 
latern põles tal jalutsis ja küünal põles peatsi kohal, ja ta magas ühe kolmandiku ööst, 
teadmata, mida on tema tarvis varuks saatuse salanõul ja mis on talle ette määranud 
see, kes valdab varjatut. 

Ja kõrgema käsu ning ettemääratud saatuse suval olid asjaolud nii, et see 
tornikamber oli vana ja juba aastaid maha jäetud. Kambris oli aga Rooma kaev, kus 
elutses džinnitar, kel nimeks Maimuna ja kes pärines Vanakurjast enesest ja kuulsa 
džinnide valitseja Dimirjati tütrest...” 

Ja hommik jõudis kätte ning katkestas Šahrazadi jutulõnga. 

Aga kui oli käes saja seitsmekümne seitsmes ööaeg, ütles Šahrazad: "Minu kõrvu on 
küündinud, oo õnnelik valitseja, et selle džinnitari nimi oli Maimuna ja et ta oli 
Dimirjati, kuulsa džinnide valitseja tütar. 


56Muhamedlased palvetavad viis korda ööpäeva jooksul: koidiku ja päikesetõusu vahel, keskpäeval, enne loojangut, 
videviku ajal ja pimeduse saabudes. 

Ja kui Kamar az-Zaman oli ühe kolmandiku ööst ära maganud, tõusis džinnitar 
kaevust ja oli teel taeva poole, et seal salaja pealt kuulata,57 ja kui ta kaevust välja oli 
tulnud, nägi ta valgust, mis tornis põles, ja see oli kõike muud kui tavaline. Džinnitar 
oli elanud selles paigas aastaid ja ta ütles endamisi: "Sihukest asja pole mu silm siin 
enne näinud." Ja ta pani seda valgust kangesti imeks ja tal tuli pähe, et sellel peab 
kindlasti oma põhjus olema. 

Ja ta seadis sammud valguse poole ja nägi, et see tuleb ühest kambrist, ja ta astus 
lähemale ja nägi eunuhhi, kes kambri ukse ees magas. Ja džinnitar läks kambrisse 
sisse ja leidis, et sinna on tehtud ase, mille peal magab meesterahvas. Ja peatsis põles 
tal küünal, jalutsis aga latern. Ja 

džinnitar Maimuna imestas selle valguse üle ja astus aeglaselt lähemale ja laskis 
tiivad alla ja jäi aseme kõrvale seisma. 

Ja ta tõmbas keebi Kamar az-Zamani silmnäo eest ja vaatas talle otsaja tardus 
mõneks ajaks seisma, sest noormehe ilu ja võlu vapustasid teda. Ja selgus, et 
noormehe näo helendus oli küünlavalgusest tugevam. Ja valgus küütles tema näol ja 
unes olid tema silmad gasellisilmade sarnased ja tema silmaterad olid mustaks 
tõmbunud ja põsed õhetasid ja silmalaud olid lõdvaks lastud, kulmud aga kaardusid 
otsekui vibu ja ihu hõngas muskuselõhna. Või nagu on öelnud luuletaja: 


"Ma andsin talle suud, ta silmad võrgutasid. 
Ta põsed punasid, mu jalust nõrgutasid. 


Kui mõni pahatahtlik võtab väita, 
et on tast kaunimaid, siis ütle: "Näita!" " 


Ja kui džinnitar Maimuna Dimirfati tütar oli teda näinud, siis võttis ta Allahit 
kõrgeks kiita ja hüüdis: "Olgu õnnistatud Allah, kes on teistest loojatest etem!" (Sest 
see džinnitar kuulus õigeusklike džinnide hulka.) Ja ta jäi veel mõneks ajaks Kamar 
az-Zamani nägu vaatama ja hüüdis siis: "Pole jumalat peale Allahi!" Ja see noormees 
tegi tal meele kadedaks oma ilu ja võlu pärast. Seejärel aga ütles ta endamisi: "Allahi 
nimel, ei hakka mina talle paha tegema. Ja ka ühelgi teisel ei lase ma talle liiga teha ja 
ma lunastan ta kõigest kurjast priiks. Tõepoolest, see kaunis silmnägu on väärt 
ainuüksi seda, et teda üksisilmi vaadataks ja sealjuures Allahit kõrgeks kiidetaks. 
Kuidas küll võis juhtuda, et omaksed on ta sellesse ahervaremesse kinni pannud? Kui 
siia oleks sattunud mõni kuri džinn, oleks see tema kindlasti hukka saatnud." 

Ja siis kummardas džinnitar Kamar az-Zamani kohale ja andis talle silmade vahele 
suud, ja seejärel lasi ta keebi jälle noormehe silmnäo ette ja kattis ta kenasti kinni ja 
lõi tiivad valla ja lendas taeva poole. Ja kui ta oli selle kambri võlvide alt välja 
saanud, lendas ta vabas õhus edasi ja tõusis ühtsoodu ülespoole, kuni oli jõudnud 
alumise taevatelgi lähedale.” Ja seal kuulis ta korraga õhus tiibade vuhisemist ja 
hakkas selle hääle poole lendama. Ja kui ta oli ligi jõudnud, siis selgus, et teine 
lendaja on džinn nimega Dahnaš. Ja Maimuna sööstis talle ülalt kallale otsekui 
jahikull. 

57Vanade araablaste uskumuse kohaselt lendavad džinnid mõnikord taevasse, et salaja inglite juttu pealt kuulataja sel 
moel inimeste tulevikku teada saada. 

58Vana rahvauskumuse järgi, mis koraanis kajastamist leiab, varjavad maad seitse tae-vatelki, mis asuvad üksteise peal. 
Ka maid on seitse. See maa, mille peal asume meie, on ülemine ja kõige lähem alumisele taevatelgile. 

Ja kui Dahnaši nina džinnitari lõhna tundis ja ta aru sai, et tegemist on Maimunaga, 
džinnide valdja tütrega, siis lõi ta verest ära ja tal hakkasid põlved värisema. Ja ta 
palus, et Maimuna võtaks ta oma kaitse alla, ja ütles talle sedasi: "Vannutan sind 
kõige suursugusema suurnimega ja kõige ülema talismaniga, mis on graveeritud 
Suleimani pitserisõrmusesse, ole mu vastu leebe ja ära tee mulle halba!" 

Ja kui Maimuna oli Dahnaši suust neid sõnu kuulnud, läks tal süda haledaks ja ta 
ütles: "Sina, raisk, vannutad mind suure vandega, aga mina ei lase sind enne lahti, 
kuni sa pole ära rääkinud, kust sa praegu tuled." - "Oo emand,” kostis džinn, "võta 
teadmiseks, et ma lendasin siia Hiinamaa ja tema sisesaarte ühest kõige kaugemast 
linnast. Ma räägin sulle imeasjast, mida ma täna öösel näha sain. Ja kui sa leiad, et ma 
olen õigust rääkinud, siis luba mul lennata oma teed ja kirjuta mulle oma käega 
tunnistus selle kohta, et sina oled mind vabaks lasknud - siis ei tee mulle enam kurja 
ükski džinnisoost olend, olgu ta siis taevas lendaja, maa peal kõndija või 
vettesukelduja.” 

Ja Maimuna küsis ta käest: "Noh, mis sa siis nägid täna öösel, oo valevorst ja 
närukael? Räägi ja ära valeta mulle - valel on lühikesed jalad. Ma vannun selle nime 
juures, mis Suleiman ibn Daudi - rahu olgu nende mõlemaga! - sõrmuse pitseripesasse 
on graveeritud, et kui su sõnad tõeks ei osutu, siis kitkun ma sind oma käega sulgedest 
puhtaks, rebin su naha ribadeks ja murran sul kondid!" Ja džinn Dahnaš, tiivulise 
Sahmuraši poeg, kostis talle: "Mina, oo emand, olen selle tingimusega pan!... 

Ja hommik jõudis kätte ning katkestas Šahrazadi jutulõnga. 

Aga kui oli käes saja seitsmekümne kaheksas ööaeg, ütles Šahrazad: "Minu kõrvu 
on küündinud, oo õnnelik valitseja, et Dahnaš kostis Maimunale: "Ma olen, 00 
emand, selle tingimusega päri,” ja siis ütles ta veel: "Võta teadmiseks, oo emand, et 
täna öösel lendasin ma minema Hiinamaa sisesaarte pealt (aga need saared koos tubli 
tüki suure maaga ja seitsme lossiga on valdjas al-Gajuri valitsuse all). Ja sellel valdjal 
nägin ma tütart, kellest etemat pole Allah aegade vältel loonud. Minu keel ei suuda 
teda sulle vääriliselt kirjeldada, ma võin sulle tema võludest ainult ligikaudselt aimu 
anda. Tema juuksed on pilkaselt mustad otsekui lahkumise või lahusolu öö, tema 
silmnägu aga on hele justnagu ühteheitmise päev. Ja tema kohta on värsiseadja 
imehästi öelnud: 


"Öös päästis ta kolm juukselokki valla, 

nüüd neli ööd mu peale langend alla. 

Kuu poole tõstis näo, kus loitsid silmad-suud — 
ma seletasin äkki kahte kuud." 


Ja nina on tal otsekui ihutud mõõga tera, põsed aga punavad tal just nagu punavein. 
Tema põsed sarnanevad anemoonidega ja huuled on otsekui korallid või karneoo159. 
Tema sülg on veinist ihaldatavam, selle maik kustutab piinava armutule. Tema keele 
paneb liikuma suur mõistus ja tal on kõigele vastus varuks. Ja tema rind on igale 
nägijale kiusatuseks. Au sellele, kes temasuguse lõi ja valmis mõõtis! 

Ja tema käed on ümarad ja siledad. Või nagu on öelnud tema kohta armuvalus 
luuletaja: 


"Kui käsi oleks võrust olnud prii, 
ta kohta oleksin ma öelnud nii: 


59Karneool - poolvääriskivi. Kollakas, punakas või pruunikas kaltsedoni teisend. 

käelaba voolab nagu ojakene 
tal käisest, mis kui kaevukojakene.” 


Tema rinnad on aga otsekui kaks elevandiluust laegast, kust on saanud oma sära kuu 
ja päike. Ja tema kõhul on nii kaunid voldid, otsekui brokaadiga tikitud Egiptuse 
kangastel. Ja need voldid on ümarad just nagu paberirullid. Ja kõik see võlu juhib 
meid peenikese pihani, mis on otsekui meelepete, ja selle võlu päriskoduks on 
liivaluidete-taolised puusad, mis panevad ta istuma, kui ta tahab püsti tõusta, ja 
äratavad ta üles, kui ta tahab magama jääda. Või nagu on öelnud luuletaja (ja ta on 
seda hästi teinud): 


"Tal õrna kohta puusad toetavad nii sarmilt. 
Miks küll need puusad piidlevad mind karmilt? 


Neid nähes üles hüppan nagu ussist nõelatud, 
kuid tema jalad on kui põrandasse naelutud.” 


Ja tema puusakaussi ääristavad kaks ümarat ja siledat tuharat, sääremarjad aga on tal 
otsekui pärlendavad sambad, ja seda kõike kannavad peenikesed ja teravapiirdelised 
jalalabad otsekui kaks suure hoole ja korrameelega ihutud odaotsa. Ja ma panin 
imeks, kui väikesed need jalad on: kuidas küll suudavad nad keha üleval hoida? Ja ma 
kirjeldasin teda nii lühidalt kui võimalik, ja sellega ma lõpetan, et mitte venitada..." " 

Ja hommik jõudis kätte ning katkestas Šahrazadi jutulõnga. 

Aga kui oli käes saja seitsmekümne üheksas ööaeg, ütles Šahrazad: "Minu kõrvu on 
küündinud, oo õnnelik valitseja, et džinn Dahnaš ibn Sahmuraš ütles džinnitar 
Maimunale: "Et mitte venitada, kirjeldasin ma teda nii lühidalt kui võimalik.” 

Ja kui Maimuna oli selle neiu ilu ja võlu kirjeldust kuulnud, pani ta asja imeks, 
Dahnaš aga ütles talle: "Selle neiu isa on tõepoolest üks võimas valdjas ja 
kallalekargaja kangelane, kes kipub nii päeval kui ka öösel lahingumöllu keskele. Ja 
ta ei karda ei surma ega hukatust, sest ta on jõhkralt vägivaldne ja sünge silmnäoga 
valitseja. 

Tema alla käib malevaid ja sõjasalku, maismaid ja saari, linnu ja maju. Ja teda 
kutsutakse valdjas al-Gajuriks - saarte, merede ja seitsme lossi valitsejaks. Ja ta on 
oma tütart, sedasama neiut, keda ma sulle äsja kirjeldasin, alati väga armastanud. Ja 
armastusest tütre vastu on ta endale kokku kuhjanud kõikide valdjate vara ja ehitanud 
tütrele seitse lossi, millest igaüks on isesugune: esimene loss on kristallist, teine 
marmorist, kolmas terasest, neljas haruldastest maavaradest, viies savist, eri värvi 
ahhaatidest ja teemantidest, kuues hõbedast ja seitsmes kullast. 

Ja ta on sisustanud need seitse lossi mitmesuguste uhkete siidvaipa-dega, kullast ja 
hõbedast nõudega ja kõiksugu muu valdjatele vajaliku majakraamiga. Ja ta on andnud 
oma tütrele käsu elada igas lossis ühe aastaaja ja siis teise lossi ümber asuda. Ja tütre 
nimeks on valdjatar Budur60. 

Ja kui see valdjatar ilu poolest kuulsaks sai ja kumu tema kohta mööda ilmamaid 
laiali läks, siis hakkasid kõik valdjad tema isa juurde kosjasobitajaid saatma. Ja isa 
pidas tütrega nõu ja hakkas talle mehele-minemist soovitama, aga need 
meheleminekujutud olid neiule vastikud. Ja ta ütles isale: "Oo isake, mul pole 


60Budur - "täiskuud". 

vähimatki tahtmist mehele minna. Ma olen emand, valitseja ja valdjatar ja ma kasutan 
rahvast ega taha endale meest, kes hakkaks mind käsutama.” 

Ja iga äraütlemisega kasvas kosilastel isu teda kosida. Ja siis hakkasid juba kõik 
Hiinamaa sisesaarte valdjad tema isale kingitusi ja imeasju saatma ja kosimiskirju 
kirjutama. Ja isa soovitas tal korduvalt mehele minna, aga neiu tõrkus vastu ja läks 
lausa jultunuks ning tigedaks ja ütles: "Oo isake, kui sa minuga veel üks kord 
meheleminekust juttu teed, siis lähen ma oma kambrisse ja võtan mõõga ja lükkan 
selle käepidetpidi maa sisse,ja mõõgatera panen endale vastu kohtuja heidan siis 
mõõgale otsa, nii et tera mu seljast välja tuleb. Nõndaviisi teen ma endale otsa peale.” 

Ja kui isa oli tütre suust neid sõnu kuulnud, siis läks kõik ilm tal silme ees mustaks 
ja ta süda lahvatas tütre pärast suure leegiga põlema. Ja ta kartis, et tütar teeb endale 
tõesti otsa peale, ja ei teadnud, mis nüüd tütrega ja valdjasoost kosilastega peale 
hakata. 

"Kui sa kuidagi ei taha mehele minna, siis pole sul vaja ka väljas käia,” ütles isa 
tütrele, viis ta kambrisse, pani ta sinna luku taha ja tegi kümnele vanamoorile 
ülesandeks neiu järele valvata. Ta keelas neiul kolimise mõnesse teise lossi oma 
seitsme lossi seast ja tegi näo, nagu oleks ta tütre peale vihane. Aga kõigile valdjatele 
andis ta kirja teel teada, et neiu on peast segi läinud. Ja nüüd on ta juba aasta aega 
vangis istunud.” 

Ja siis ütles džinn Dahnaš džinnitar Maimunale veel sedasi: "Mina, 00 emand, käin 
tema juures igal öösel ja ma piidlen teda ja naudin tema silmnäo ilu ja ma annan talle, 
magajale, silmade vahele suud. Armastusest tema vastu ei tee ma talle mingit kurja 
ega ülekohut ega kipu talle peale ronima, sest ta on imekaunis oma noorusvärskuses ja 
tema võlu on harukordne ja igaühel, kes teda silmab, läheb meel kadedaks, et ta ise 
selle neiu kõrval nii inetu välja näeb. Ma vannutan sind, oo emand, lähme sinna 
üheskoos tagasi, ja sa näed oma silmaga tema ilu, võlu, sihvakust ja kauniduste 
kooskõla, ja kui sa pärast seda tahad ikka veel mind nuhelda ja vangi panna, siis tee 
seda, sest sina oled siin ju käskija ja keelaja.” 

Ja džinn Dahnaš lasi pea longu ja tiivad rippu, džinnitar Maimuna aga irvitas tema 
sõnade üle ja sülitas talle näkku ja ütles: "Tüdruk või asi, ära parem räägi! Nihuke ei 
kõlba muuks kui pealekusemiseks! Oka-öka! Allahi nimel, ja mina mõtlesin, et sinul 
sänikaelal on tõesti mõni haruldane asi või imelugu varuks! Mis näo sa siis teeksid, 
kui sa minu südamearmu näeksid! Mina nägin täna öösel üht niisugust meest, et kui 
sina seda kas või unes näeksid, läheks sul vist küll meel nõdraks ja sulle hakkaks sülg 
suhu jooksma.” - "Räägi mulle sellest noormehest!" palus Dahnaš. 

Ja Maimuna ütles: "Võta teatavaks, oo Dahnaš, et selle noormehega on juhtunud 
samasugune lugu nagu sinu südamearmuga, kellest sa äsja rääkisid: korduvalt on isa 
käskinud noormekel naist võtta, aga tema on ära öelnud. Ja see noormehe 
sõnakuulmatus ajas isa nii kangesti vihale, et ta pani poja vangi sellesse torni, kus ma 
elan. Ja täna öösel, kui ma üles torni lendasin, nägin ma teda.” - "Oo emand,” ütles 
Dahnaš, "näita mulle seda noormeest, et ma saaksin näha, kas ta on ilusam kui minu 
südamearm valdjatar Budur või mitte. Ma küll ei usu, et praegusel ajal oleks olemas 
kedagi minu südamearmu väärilist." - "Seda sa küll valetad, oo äraneetu, oo kõige 
vastikum džinnide suguseltsist ja kõige nurjatum 

kuradite killast!" hüüdis džinnitar. "Ma olen kindel, et kuskil maal pole leida minu 
südamearmu väärilist..." " 

Ja hommik jõudis kätte ning katkestas Šahrazadi jutulõnga. 

Aga kui oli käes ööaeg, mis oli järjekorras saja kaheksakümnes, ütles Šahrazad: 
"Minu kõrvu on küündinud, oo õnnelik valitseja, et džinnitar Maimuna ütles džinn 
Dahnašile: "Ma olen kindel, et kuskil maal pole leida minu südamearmu väärilist. Kas 
sa oled peast põrunud või, et julged oma südamearmu minu südamearmuga võrrelda?" 
- "Allahi nimel, oo emand, tule lenda minuga kaasa minu südamearmu vaatama, ja 
siis lendan ma koos sinuga tagasi sinu südamearmu vaatama,” ütles talle Dahnaš. 

Ja Maimuna hüüdis: "Muidugi, 00 äraneetu, sa kurat oled ju kurikaval! Aga ma 
lendan sinuga kaasa ja sina lendad minuga kaasa ainult sel tingimusel, et kui sinu 
südamearm, kes sulle hinge on hakanud ja keda sa üleliia kõrgeks kiidad, tõesti etem 
on minu südamearmust, kellest mina olen rääkinud ja kes mulle on hinge hakanud ja 
keda mina kõrgeks kiidan, siis annan ma enda sulle pandiks, aga kui minu südamearm 
etem on, siis annad sina enda mulle pandiks.” 

"Oo emand,” kostis Dahnaš, "ma olen selle tingimusega täiesti päri. Läki koos 
minuga Hiina saarte peale." - "Ei mõtlegi! Minu südamearmu asupaik on lähemal,” 
ütles Maimuna. "Ta elab ju siinsamas all. Tule koos minuga alla, ja sa saad teda näha! 
Ja seejärel lendame sinu armu vaatama.” 

Ja Dahnaš ütles: "Sinu sõna on seadus!" Ja nad laskusid alla ja maandusid 
ümmarguses tornikambris. Ja Maimuna pidas Dahnaši aseme kõrval kinni ja sirutas 
käe väljaja tõmbas siidkatte Kamar az-Zamani, valdjas Šahramani poja näo eest ja 
selle nägu hiilatas, säras, helendas ja ergas neile vastu. Ja Maimuna heitis talle pilgu 
ja pöördus samal silmapilgul Dahnaši poole ja hüüdis: "Vaata, oo äraneetu, ja ära ole 
kõige jõledam tobu! Meile naisterahvastele on ta lausa kiusatus.” 

Ja Dahnaš vaatas noormeest ja jäi teda mõneks ajaks silmitsema, siis aga raputas ta 
pead ja ütles Maimunale: "Allahi nimel, oo emand, sinu kiindumusest võib aru saada, 
aga minul on siiski üks asi vastu väita: naise ja mehe võrdse ilu korral tuleb eelistada 
naisterahvast, Allahi nimel, kõigi elukate seast on sinu arm tõesti minu südamearmule 
kõige sarnasem oma ilu ja võlu, oma hiilguse ja täiuse poolest. Ja nad mõlemad on 
otsekui puhta ilu vormi järgi valatud.” 

Ja kui Maimuna oli Dahnaši käest neid sõnu kuulnud, läks tal silme eest mustaks ja 
ta andis teisele tiivaga tugeva löögi vastu pead, ja see löök oli nii tugev, et oleks 
Dahnašile äärepealt otsa peale teinud. Aga 

siis hüüdis Maimuna: "Vannun tema taevaliku kõrguse palgeheleduse nimel, et sina, 
äraneetu, pead jalamaid teele asuma ja võtma kaasa oma südamearmu, kes sulle on 
hinge hakanud, ja tooma ta kähku siia, et me saaksime nad mõlemad kokku viia ja 
neid vaadata, kui nad üheskoos teineteise kõrval magavad. Ja siis saab meile selgeks, 
kumb neist on ilusam ja kaunin. Ja kui sina, 00 äraneetu, otsekohe seda ei tee, mis ma 
käskisin, siis kõrvetan ma sind oma tulekeelega ja loobin sulle sädemeid silma ja 
kisun sind tükkideks ja viskan tükid kõrbesse laiali. Ja olgu sinu saatus õppetunniks 
nii paigapealsele kui ka rändajale rahvale.” - "Oo emand,” ütles Dahnaš, "ma pean 
kuulama su sõna, kuigi ma tean, et minu südamearm on kaunim ja hurmavam.” 

Pärast seda lendas džinn Dahnaš jalamaid minema ja Maimuna lendas temaga 
kaasa, et tal silma peal hoida, ja nad kadusid mõneks ajaks silmist ja lendasid siis 
koos selle neiuga tagasi kambrisse. 

Neiul aga oli seljas õhuke Veneetsia särk, millel olid kuldsed äärised ja mis oli 
kaunistatud imeliste tikanditega, ja varrukaid ääristasid säärased värsiread: 


"Kolm asja segavad tal külastamast teisi 
(ei kiidaks kadekopsud ühtki tema reisi): 

ta kõlisevad ehted ja ta hiilgav laup 
ja ihuvoldilõhn, mis on ta ülim kaup. 


Küll varjata võib ehe lauba kumaliku, 
kuid nina tunneb ära higi jumaliku." 


Ja Dahnaš koos Maimunaga olid seda neidu nii kaua kätel kandnud, kuni nad võisid 
tema noormees Kamar az-Zamani kõrvale asetada..." 

Ja hommik jõudis kätte ning katkestas Šahrazadi jutulõnga. 

Aga kui oli käes saja kaheksakümne esimene ööaeg, ütles Šahrazad: "Minu kõrvu 
on küündinud, oo õnnelik valitseja, et džinn Dahnaš ja džinnitar Maimuna kandsid 
valdjatar Buduri nii kaua kätel, kuni nad võisid tema noormees Kamar az-Zamani 
kõrvale sängi asetada. Ja nad paljastasid noorte näod ja need sarnanesid teineteisega 
enam kui kellegi teisega ja nad olid otsekui võrratud vend ja õde või just nagu 
kaksikud. Ja nad olid kiusatuseks isegi jumalakartlikele. Või nagu on nende kohta 
öelnud üks selge sõnaga luuletaja: 

"Miks, süda, kiindud ühte hurmajasse, 
miks kiindud meelemõistust surmajasse? 


Neid kõiki armasta, siis oled tasemel. 
Kui läheb üks, on teine asemel." 


Aga teine luuletaja on öelnud sedasi: 
"Kaks tolmus lamajat on armurauguses. Miks lamada ei võiks nad minu laugudel?" 


Ja Dahnaš koos Maimunaga hakkasid noori silmitsema ja Dahnaš hüüdis: "Allahi 
nimel, kas pole, oo emand? Minu arm on ilusam?" - "Ei, hoopis minu arm on ilusam!" 
ütles Maimuna. "Häda sulle, Dahnaš, kui su silmad ja süda on nõnda sõgedad, et sa 
kõhna paksust ei eralda. Egas tõde kotti jää! Kas sa siis ei näe, kui kaunis ja võluv, kui 
sihvakas ja kokkukõlava kehaga see noormees on? Häda sulle! Noh, kuula ometi, mis 
ma sulle oma südamearmust värssides lausun; ja kui sina seda, kellesse sa armunud 
oled, niisama sügavast südamest armastad, siis katsu oma südamearmu kohta niisama 
kauneid värsse öelda." 

Ja Maimuna andis korduvalt Kamar az-Zamanile silmade vahele suud ja tõi 
kuuldavale säärase kiidulaulu: 


"Mis laitja loeb, kes tuhkagi ei tea? 
Väätnõtket pihta vaadata on hea. 


On nõiduslik su pilgu mustavus, 
seal ikestab meid arm ja ustavus. 


Neid silmi kanda võiks ehk türgitar, kes armuga kõik meeled mürgitab. 


Arm vajub turjale kui raske taak: 
ma nõrken all, ma olen armu saak. 

See arm on minu hinge kiirastus, 
kõik varasem on olnud viirastus. 


Su hing on kanda mul - nüüd puhken tarmust ma, 
ei kõhnu ega nõrke armust ma. 

Kuu! Kõikevõitev on su ilu kulg, 

ei seda kirjelda mu nõder sulg. 


Ei terved laitjakoorid ammugi 
või kirjeldada sinu sammugi. 


Kui julmurite hinges kalkussoon 
nii pehmeks saaks kui sinu puusajoon. 


Su silm on ilu korravalvur julm, 
tal uksehoidjaks kõrgimeelne kulm. 


Kui mehe ilu Joosep kehastab, 
tast kaunimaks veel sinu keha saab. 


Ma džinne kohata võin ohuta — 
su ilu vaid mu südant kohutab. 


Kui näen ma sind, leek haarab hingetahti. 
Oh, miks ei saa ma pilku sinust lahti? 


Must lokk ja hele palg - mu pilgu siht! 
Kuis silmad lummavad! Kuis nõtkub piht!" 


Ja kui Dahnaš oli Maimuna suust kuulnud neid värsse oma südamearmu kohta, siis 
sattus ta suurde vaimustusse ja pani teise sõnaseadmist kangesti imeks..." 

Ja hommik jõudis kätte ning katkestas Šahrazadi jutulõnga. 

Aga kui oli käes saja kaheksakümne teine ööaeg, ütles Šahrazad: "Minu kõrvu on 
küündinud, oo õnnelik valitseja, et kui džinn Dahnaš oli Maimuna värsse kuulnud, 
hakkas ta suurest vaimustusest vabisema ja hüüdis: "Sa oled oma armastatust tõesti 
ilusasti luuletanud ja teda kaunisti kirjeldanud. Aga ka mina teen kõik, mis suudan, et 


oma südamearmu värssi valada." 


Ja siis astus Dahnaš neiu Buduri juurde, andis talle silmade vahele suud, ja kord 
Maimuna, kord Buduri poole vaadates lausus ta säärase luuleloo (kusjuures ta ise 


langes täielikku eneseunustusse): 

"Mu arm ei ole üldse laiduväärt -nii suur on arm, et pole otsa-äärt. 


Oh, millal, saatus, kokku viid meid sa? 
Me enam lahus elada ei saa. 


Nii tugev on mu pisarate jooks — 
et kas või silmist vere välja tooks. 

Ei imesta, et arm mind julmalt sundis. 
Ma imestan, et arm mu ära tundis. 


Las hävib arm, kui haudun halba ma! 
Pead siira armu ees end salgama!" 


Ja veel lausus ta luuletaja sõnadega: 


"Jäi tühjaks nende leer ja katkes armukee. 
Mind nuhtles arm, must lahkus armuke. 


Ma armust joobunud ja silmad on mul vees, 
kuid lustil laulab karavanimees. 


Uut õnne ihaldan ja lembelähedust. 
Budur vaid sellele võib anda tähendust. 


Kuid tunnen oma armuvalus turjaga, 
Budur on minu kallal kolme kurjaga: 


ta silmad puurivad mu hingekoda ju, 
ta piht mu hingele on tappev oda ju. 


Ma olen kaitsetu, ja sestap on ta süü, 
et lokid kaitsvad teda nagu soomusrüü. 


Ta ütles: "Leiad minu oma hinge seest!" 
Kuid hing on pagenud nii suure pinge eest.” 


Kui Maimuna oli Dahnaši suust neid värsse kuulnud, ütles ta: "Oivalised värsid, 00 
Dahnaš, aga ütle siiski, kumb neist kahest on 

etem?" - "Minu südamearm Budur on sinu südamearmust etem," kostis Dahnaš. Ja 
Maimuna hüüdis: "Sa valetad, sänikael! Hoopis minu südamearm on etem!" - "Ei, 
minu oma on etem," ütles Dahnaš. Ja nad pidasid senikaua sõnasõda, kuni Maimuna 
röögatas Dahnaši peale ja oli valmis talle kallale kargama. 

Ja Dahnaš otsis lepitust ja talitses oma keelt ja ütles: "Ärgu olgu tõde sulle liiga 
raske! Jätame need jutud! Niikuinii jääb kumbki selle juurde, et just tema südamearm 
on etem, ega taha teise sõnu kuuldagi. Meil oleks vaja kedagi kolmandat, kes 
vahemeheks hakkaks ja langetaks otsuse, millele meie ei tohi enam vastu vaielda.” - 
"Sellega olen ma nõus," ütles Maimuna. 

Ja seejärel põrutas ta käega vastu maad ja maa alt tuli nähtavale džinn, kes oli kõver, 
küürakas ja kärnas. Ja silmakoopad olid tal pikkupidi peas, pealael aga oli tal seitse 
sarve ja neli juuksepahmakat, mis ulatusid jalakandadeni. Ja käed olid tal nagu 
sõnnikuhargidjajalad nagu mastipuud. Ja küüned olid tal nii vägevad nagu lõvil ja all 
olid tal kabjad nagu metseeslil. Ja kui see džinn nähtavale tuli ja Maimuna-džinnitari 
märkas, andis ta tema ees maale suud ja tõusis siis püsti, pani käed selja taha ja päris: 
"Mis sul vaja on, oo mu emand ja valdja tütar?" - "Oo Kaškaš," ütles Maimuna, "ma 
tahan, et sa oleksid minu ja selle neetud Dahnaši vahemeheks.” 


212 


Ja seejärel jutustas ta Kaškašile kogu loo otsast lõpuni ära. Ja siis vaatas džinn 
Kaškaš sellele noormehele ja sellele neiule otsaja nägi, et nad magavad teineteise 
kaisus ja et kumbki on teisele käe ümber kaela pannud ja et nad on oma ilu poolest 
sarnased ja võlu poolest võrdväärsed. Ja džinn Kaškaš silmitses neid ja pani nende ilu 
ja võlu imeks ja vaatas noormeest ja neidu pika pilguga ja pöördus siis Maimuna 
poole ja tõi kuuldavale järgmised värsid: 


"Mis on veel ilusam, veel enam tasemel 
kui armastajad armuasemel? 


Üksmeel neid liidab - selle märgiks, eks, 
on käsivarred nendel patjadeks? 


Arm paotab neile igaviku-ust, 
kuid teiste pilgust hõõgub kadedust. 


Kui sõbrad maha sind ei jäta siis, 
ei iial sind nad jäta hätta siis. 

Kui tahes palju võite armu laita, 
te hingest välja ei saa armumaita. 


Sa võta teadmiseks, on jumal armuline. 
Sa enne surma kohtama veel mine!" 


Siis pöördus džinn Kaškaš Maimuna ja Dahnaši poole ja ütles neile: "Allahi nimel, 
kui te tahate tõtt kuulda, siis ütlen ma teile, et nad mõlemad on ilu, võlu, hiilguse ja 
täiuse poolest võrdsed. Ja eraldada saab neid ainuüksi selle järgi, et üks on meessoost 
ja teine naissoost. Aga mul on veel üks nõks: ajame ühe neist nõnda üles, et teine ei 
ärkaks. Ja see, kelles lahvatab põlema armuleek oma sänginaabri vastu, on teisest ilu 
ja võlu poolest madalam.” - "See on õige mõte!" hüüdis Maimuna. Ja Dahnaš ütles: 
"Ka mina olen sellega päri!" 

Ja siis muutis Dahnaš end kirbuks ja hammustas Kamar az-Zamani, nii et see unest 
üles võpatas..." 

Ja hommik jõudis kätte ning katkestas Šahrazadi jutulõnga. 

Aga kui oli käes saja kaheksakümne kolmas ööaeg, ütles Šahrazad: "Minu kõrvu on 
küündinud, oo õnnelik valitseja, et Dahnaš muutis end kirbuks ja hammustas Kamar 
az-Zamani, nii et see unest üles võpatas ja hakkas hammustuskohta kaela peal 
küüntega kratsima - nii kõvasti sügeles see. Ta keeras end külili ja nägi, et tema 
kõrval lamab keegi, kelle hingeõhk on muskusest healõhnalisem ja ihu võist pehmem. 
Ja see avastus kutsus temas esile imestuse, mis oli imestuste imestus. 

Ja siis ta tõusis istuli ja vaatas seda olendit, kes lamas tema kõrval. Ja selgus, et see 
oli neiu, kes sarnanes võrratu pärlikarbiga või siis kupli-torniga, mis oli otsekui täht 
aliif, ja kes oli pikka kasvu ja kõrgete rindadega ja õhetavate põskedega. Või nagu on 
tema kohta öelnud luuletaja: 


"Et veristaks mu hinge armupiin, 
on neli imet kokku pandud siin: 


ta hele laup, ta juuste mustav öö, 

ta punav palg, ta naeruhuulte vöö.” 
Ja teine luuletaja on öelnud nõnda: 


"Neiu kumab kui kuu ja paindub kui peenike paju. 

Pilgu poolest gasell, hingeõhul on ambralik haju. 

Selle häda ja nuhtluse eest hing ei saa mul end peita, oskab lahuski olles neid 
hingega ühte end heita.” 


Ja nõnda saigi Kamar az-Zaman näha Buduri, valdjas at-Gajuri tütart tema täies ilus 
ja võlus, magamas enda kõrval. Ja ta nägi neiu seljas Veneetsia särgikest (aga pükse 
polnudki neiul jalas) ja peas oli tal kullaga kanditud ja kalliskive täis tikitud rätik, ja 
kõrvus olid tal kaks rõngast, mis sirasid nagu tähed, ja kaelas oli tal kee võrratutest 
pärlitest, milletaolisi ei või endale lubada ükski valdjas. Ja noormees õgis neiut 
silmadega ja läks peast päris segi. 

Ja loomusund ajas ta vere kuumaks ja Allah saatis ta peale ühteheitmise himu. Ja 
noormees hüüdis endamisi: "Saagu see, mida Allah tahab! Ja ärgu saagu, mida ta ei 
taha!" Ja siis sirutas ta käe neiu poole ja pööras neiut ja päästis valla neiu särgikaeluse 
ja ihu ilmus selle alt nähtavale ja noormees nägi neiu rindu, mis sarnanesid kahe 
elevandiluust laekaga. Ja tema armastus neiu vastu kasvas suuremaks ja himu 
kangemaks. 

Ja Kamar az-Zaman hakkas neiut üles äratama, aga see ei ärganud, sest Dahnaš oli 
tema une sügavamaks muutnud. Ja siis kukkus Kamar az-Zaman teda raputama ja 
liigutama, ise sealjuures öeldes: "Oo kallim, ärka üles ja vaata, kes siin on - see olen 
ju mina, Kamar az-Zaman." Aga neiu ei ärganud üles ega liigutanud oimugi. 

Ja siis mõlgutas Kamar az-Zaman mõnda aega neiu üle meelt ja ütles endamisi: "Ma 
kardan, et see on seesama neiu, keda mu isa on tahtnud mulle naiseks anda. Aga kolm 
aastat on mööda läinud, ilma et ma oleksin vedu võtnud. Ja kui Allah seda soovib, siis 
ütlen ma hommiku hakul isale sedasi: "Pane mind selle neiuga paari, et ma saaksin 
teda nautida, ja asjad on ühel pool...” " 

Ja hommik jõudis kätte ning katkestas Šahrazadi jutulõnga. 

Aga kui oli käes saja kaheksakümne neljas ööaeg, ütles Šahrazad: "Minu kõrvu on 
küündinud, oo õnnelik valitseja, et Kamar az-Zaman ütles endamisi: "Allahi nimel, 
homme hommikul ütlen ma isale: "Pane mind selle neiuga paari, et ma saaksin teda 
nautida!" Ja ma ei lase poolt päevagi mööda, kui juba ajan asjad joonde ja naudin 
tema ilu ja võlu.” 

Siis pööras Kamar az-Zaman end Buduri poole, et talle suud anda. Ja džinnitar 
Maimuna hakkas pahameele pärast värisema, džinn aga pidi heameelest peaaegu õhku 
tõusma. Kuid siis hakkas Kamar az-Zamanil, kes kangesti tahtis neiule suud anda, 
suure Allahi ees häbi ja ta pööras oma peaja silmnäo temast ära ja ütles oma 
südamele: "Kannata!" 

Ja ta mõlgutas endamisi meelt ja ütles: "Parem on oodata, sest mine sa tea, võib-olla 
on minu isa, kellel minu peale hing nii täis läks, et ta 

mu siia vangi pani, selle neiu minu juurde toonud ja käskinud tal minu kõrvale 
magama heita, et nõnda mu meelt läbi katsuda. Võib-olla on just isa teda õpetanud, et 
ta ei kiirustaks üles ärkama, kui ma teda ajan. Voib-olla on isa öelnud talle sedasi: 
"Räägi mulle kõik ära, mis Kamar az-Zaman sinuga ette võtab!" 

Ja võib-olla on minu isa end siia kuhugi peitnud, et mind jälgida, ilma et mina teda 
näeksin. Aga tema näeb kõike, mis ma neiuga ette võtan, ja hommikul hakkab ta mind 
sõimama ja ütleb: "Mis jutt see on, et sul pole tahtmist naist võtta? Ise oled nii agar 
neiut musutama ja kallistama!" Parem ma talitsen oma hinge, et mitte oma 
südamesoovi isale välja näidata. Mul on igati õigem praegu seda neidu mitte puutuda 
ja tema poole isegi mitte vaadata. Aga ma võtan talt midagi pandiks, et see mulle teda 
meelde tuletaks ja et oleks mingi märk, mis meid ühendaks.” 

Ja siis kergitas Kamar az-Zaman neiu kätt ja võttis tema väikesest sõrmest sõrmuse, 
mis maksis palju raha, sest sõrmuse kivi oli kallimast kallim ja kivi ümber olid 
graveeritud säärased värsiread: 


"Ma oma lubadusi eal ei riku, 
ka eemal olles petma ma ei tiku. 


Kes meestest olid vagurad ja paid, 
need minu poolt suuanni kaasa said. 


Mu truudus võimatuks teeb pärispatu, 
tean hästi ma, et see on lubamatu." 


Ja Kamar az-Zaman võttis selle sõrmuse valdjatar Buduri väikesest sõrmest ja pani 
selle oma väikesesse sõrme. Ja seejärel pööras ta neiule selja ja jäi magama. 

Ja kui džinnitar Maimuna seda nägi, läks tal meel rõõmsaks ja ta ütles Dahnašile ja 
Kaškašile: "Kas nägite, kui suurt hingekarskust mu südamearm Kamar az-Zaman selle 
neiu vastu üles näitas? Vaat kui täiuslikud on tema voorused! Kas nägite, kui pika 
pilguga ta selle neiu ilu ja võlu vaatas — ja ta ei andnudki talle suu peale suud ega 
oma kätele voli ega kallistanudki teda, - vastupidi, ta pööras neiule selja ja jäi 
magama!" -"Jah, me nägime küll, mäherdust hingetäiust ta üles näitas," kinnitasid 
teised džinnid. 

Ja siis muutis Maimuna ennast kirbuks ja puges Dahnaši südamearmu Buduri 
rõivaste alla ja ronis tema jalga pidi üles ja jõudis puusani, ja kui ta oli nabast allpool 
nelja lehesarvekese seemne pikkuse maa edasi liikunud, hammustas ta neiut. 

Ja see tegi silmad lahti ja tõusis istuli ja jäi sirgelt istuma ja nägi noormeest, kes 
magas tema kõrval ja norskas läbi une. Ja see noormees oli üks suure Allahi paremaid 
loometöid ja tema silmade kõrval oleksid kaunite paradiisineidude omad häbisse 
jäänud, tema sülg aga oli magusa maiguga ja kosutavam kui oopium. Ja tema suu 
tuletas meelde Sulei-mani pitserit ja põsed olid tal otsekui anemoonid. Või nagu keegi 
on selle kohta luulekõnes öelnud: 


"Ma leidsin lohutust ja neidkond unus, 
kui piimahabe end mu mürdiks punus. 


Ei armasta ma neide pepsi moega, 
vaid nüüdsest hoopis sind, gasellipoega. 


Võib olengutel tuua ängi sõprus, 
on sellest hoopis etem sängisõprus. 


Et neiud unustasin, laidate mind nüüd — 

kuid see on siiski nende endi süü. 


Need vangivõtjad, häälelt kimedad, 
on ise vangid vaimupimedad.” 


Ja kui valdjatar Budur Kamar az-Zamani nägi, haarasid teda meeletus, armastus ja 
kirg...” 

Ja hommik jõudis kätte ning katkestas Šahrazadi jutulõnga. 

Aga kui oli käes saja kaheksakümne viies ööaeg, ütles Šahrazad: "Minu kõrvu on 
küündinud, oo õnnelik valitseja, et kui valdjatar Budur oli Kamar az-Zamani näinud, 
siis haarasid teda meeletus, armastus ja kirg. Ja ta hüüdis endamisi: "Oo, häbi mulle: 
ei tea, kes see sihuke on, see võõras noormees! Mispärast lamab ta minu kõrval 
sängis?" 

Siis aga vaatas ta noormeest teist korda ja elas sisse tema ilusse ja võlusse ja hüüdis: 
"Allahi nimel, küll on ilus noormees! Mu maks kipub armastusest tema vastu lausa 
lõhkema! Oi-oi, päris häbi hakkab! Allahi nimel, kui ma oleksin seda teadnud, et just 
see noormees mind isa käest kosimas käis, siis poleks ma talle küll korvi andnud, vaid 
oleksin talle mehele läinud ja tema võlu nautinud." Ja ta vaatas mehele näkku ja ütles: 
"Oo mu isand, 00 mu silmavalgus, ärka unest üles ja tee minu ilu ja võluga, mis 
iganes soovid!" 

Ja siis puudutas ta noormehe kätt, aga džinnitar Maimuna oli oma tiivad noormehe 
peale langetanud ja tema une äratamatuks teinud. Ja Kamar az-Zaman ei ärganudki. 
Valdjatar Budur aga hakkas teda raputama ja ütles talle: "Ma vannutan sind elu nimel, 
kuula mind ometi ja ärka üles ja vaata, mis nartsiss mul rohu sees õitseb! Naudi minu 
kõhtu ja naba, mängi minuga ja õrrita mind kas või hommikuvalgeni! Allahi nimel, 
tõuse, isand, kergita end patjade najale istuma ja ära maga!" 

Aga Kamar az-Zaman ei kostnud talle vastu, vaid hakkas, vastupidi, veel valjemini 
norskama. Ja neiu hüüdis: "Ol-oi, oled sina alles ülbe oma ilu, võlu, sireduse ja 
ihuõrnuse otsas! Aga ega minagi sulle alla jää! Mis asja sa tembutad? Kes need küll 
õpetasid sind minust ära pöörama? Küllap oli see minu isa, va vastik vanamees, kes 
sulle säärase tüki kätte õpetas ega lubanud sul midagi teha ja võttis sult koguni 
tõotuse, et sa minuga täna öösel sõnakestki ei räägi?” 

Aga Kamar az-Zaman ei teinud suud lahti ega ärganud üles. Ja neiu hakkas teda 
veel enam armastama. Ja Allah puhus armastust Kamar az-Zamani vastu otse tema 
südamesse. Neiu vaatas noormeest säärase pilguga, mis sünnitas ta sisimas tuhandeid 
ohkeid. Ja tema süda hakkas pekslema ja kogu tema sisemus lõi võbisema ja luud- 
liikmed värisema. Ja ta ütles Kamar az-Zamanile: "Ütle mulle midagi, 0o mu kallim, 
räägi minuga, oo mu südamearm. Kosta mulle vastu ja ütle, mis su nimi on. Sa oled 
mu meelemõistuse röövinud!" 

Aga kogu selle jutu ajal oli Kamar az-Zaman sügaval unerüpes ega kõssanudki. Ja 
valdjatar Budur ohkas ja ütles: "Oi-oi, oled sina mul alles upsakas!" 

Ja siis hakkas ta noormeest raputama ja keeras tema kätt ja nägi oma sõrmust 
noormehe väikeses sõrmes. Ja seepeale päästis ta valla karjatuse ja tema nägu kiskus 
krampi ja ta hüüdis: "Ah! Oh! Allahi nimel, sa oled mu südamearm ja armastad mind. 
Küllap oled sa nüüd upsakuse pärast end minust ära pööranud, aga ometi oled sa mu 
kallim ja sa tulid minu juurde, kui ma magasin (ja mine tea, mis sa minuga kõik 
tegid), ja sa võtsid minu sõrmuse, ja mina ei võta seda su sõrmest ära!" 

Ja ta sõlmis lahti noormehe särgikaeluse ja kummardus tema kohale ja andis talle 
suud, ja siis sirutas ta käe, et otsida ja vaadata, kas noormehel pole kusagil midagi, 

mida pandiks võtta. Aga ta ei leidnud midagi ja langetas käe noormehe rinna peale ja 
sealt libises see kõhule - nõnda pehme oli noormehe ihu - ja edasi liikus käsi naba 
juurde ja seal sattus ta noormehe häbeduse peale. Ja neiul lõhkes süda sees ja hing 
hakkas värisema, ja temas tõstis pead kirg, kuna naisterahval on kirg tugevam kui 
meesterahval, ja see ajas teda peast päris segi. 

Siis aga võttis ta Kamar az-Zamani sõrmest sõrmuse, mis oli noormehe omaja pani 
selle endale sõrme oma sõrmuse asemel ja andis Kamar az-Zamani suule ja kätele 
suud. Ja ta ei jätnud noormehe ihule ainust paika, millele ta poleks suud andnud. Ja 
seejärel nihutas ta end noormehele lähemale ja võttis ta oma kaissu ja kallistas teda ja 
pani ühe käe noormehele ümber kaela, teise käe aga kaenla alla. Ja tihedas embuses 
jäi ta noormehe kõrvale magama...” 

Ja hommik jõudis kätte ning katkestas Šahrazadi jutulõnga. 

Aga kui oli käes saja kaheksakümne kuues ööaeg, ütles Šahrazad: "Minu kõrvu on 
küündinud, oo õnnelik valitseja, et kui Budur Kamar az-Zamani kõrval magama oli 
jäänud ja tema käsi oli nõnda käinud, nagu see käis, siis ütles Maimuna Dahnašile: 
"Kas nägid, va sänikael, missugust suurelisust ja uhkust minu südamearm üles näitas 
ja mis tükke armastus minu südamearmu vastu sinu südamearmu tegema pani? Pole 
kahtlust, et minu südamearm on sinu omast etem, aga ometi annan ma sulle andeks.” 

Ja siis kirjutas ta Dahnašile priikslaskmise tunnistuse ja pöördus Kaškaši poole ja 
ütles sellele: "Mine koos Dahnašiga ja tõstke tema südamearm õhku ja aita tal see 
endisesse kohta tagasi lennutada, sest öö on otsakorral ja varsti on valge väljas.” - 
"Sinu sõna on seadus!" ütles Kaškaš. Ja seejärel läksid Kaškaš ja Dahnaš valdjatar 
Buduri juurde ja ronisid tema alla ja tõstsid ta üles ja lendasid koos temaga minema ja 
viisid oma kandani endisesse kohta tagasi ja panid sängi maha. Ja Maimuna üksi jäi 
magavat Kamar az-Zamani piidlema, kuni öö hakkas otsa lõppema, ja siis läks 
džinnitar oma teed. 

Kui aga koitma hakkas, ärkas Kamar az-Zaman unest ja pööras end paremale ja 
vasakule, aga ei leidnud neiut enda kõrvalt. "Mis see siis on?" ütles ta endale. "Näib 
nii, et isa peibutas mind seda neidu, kes mu kõrval lamas, naiseks võtma, ja viis siis 
neiu salamahti minema, et minu naisevõtmise himu veelgi suurendada." Ja ta hõikas 
kohale kohimehe, kes ukse taga magas, ja ütles talle: "Häda sulle, sa raisk, tõuse ruttu 
üles!" Ja eunuhh tõusiski, pea alles unesegane, ja ulatas noormehele pesukausi ja 
veekannu. Ja Kamar az-Zaman tõusis ja läks kehakergendamise kohta, ja kui häda oli 
õiendatud, tuli ta sealt välja, pesi enda puhtaks, pidas hommikupalve ja istus suurt 
Allahit kõrgeks kiitma. 

Siis aga vaatas ta eunuhhi poole ja nägi, et see seisab tema ees, et teda ümmardada, 
ja ta hüüdis: "Häda sulle, oo Sauab, kes see tuli ja viis siit minema neiu, kes 
magamise ajal minu kõrval oli?" - "Oo isand, mis neiust sa räägid?" päris eunuhh. Ja 
Kamar az-Zaman kostis: "Sellest neiust, kes täna öösel minu kõrval magas.” 

Ja eunuhhile ajas see jutt hirmu nahka ja ta hüüdis: "Allahi nimel, pole su kõrval 
olnud neiut ega kedagi muud! Ja kust ta võiski siia saada, kui mina külitasin ukse ees 
ja uks oli lukus? Allahi nimel, oo isand, pole siin käinud ei meesterahvast ega 
naisterahvast." — "Sa valetad, õnnetu ori!" kärkis Kamar az-Zaman. "Kas isegi sina 
oled nii kaugele jõudnud, et hakkad mind petma ega taha mulle öelda, kuhu sai siit 
neiu, kes täna öösel minu kõrval magas! Räägi heaga, kes ta minema viis?" Ja eunuhh, 
kelle püksid juba püüli sõelusid, ütles: "Allahi nimel, pole ma siin näinud ei neiut ega 
noormeest." Kamar az-Zamanil aga läks kohimehe sõnade peale hing täis ja ta hüüdis: 
"Sind raiska on minu isa kavaldama õpetanud. Tule õige siia!" Ja eunuhh tuligi Kamar 

az-Zamani juurde, Kamar az-Zaman aga haaras kohimehel kaelusest kinni ja virutas ta 
vastu maad, nõnda et sel peer lahti läks. Ja siis kargas Kamar az-Zaman talle põlvili 
otsa ja peksis teda jalaga ja kägistas teda, nii et eunuhh kaotas meelemärkuse. 

Ja seejärel tõstis Kamar az-Zaman ta üles ja sidus kaevuköie külge ja hakkas teda 
alla laskma, kuni ta veeni välja jõudis, ja Kamar az-Zaman lasi ta vette (aga parajasti 
olid väga külmad talvepäevad), ja eunuhh vajus üleni vette, ja siis tõmbas Kamar az- 
Zaman ta väljaja lasi seejärel teist korda alla. Ja nõnda ta muudkui lasi eunuhhi vette 
ja tõmbas jälle välja. Kohimees aga kaebas ja karjus appi. Ja siis ütles Kamar az- 
Zaman talle: "Allahi nimel, va raisk, enne ei tõsta ma sind siit kaevust välja, kuni sa 
pole mulle teada andnud ja ära rääkinud, kuidas selle neiuga asi olija kes ta minu 
magamise ajal minema viis..." " 

Ja hommik jõudis kätte ning katkestas Šahrazadi jutulõnga. 

Aga kui oli käes saja kaheksakümne seitsmes ööaeg, ütles Šahrazad: "Minu kõrvu 
on küündinud, 00 õnnelik valitseja, et Kamar az-Zaman ütles eunuhhile: "Allahi 
nimel, enne ei tõsta ma sind siit kaevust välja, kuni sa pole mulle teada andnud ja ära 
rääkinud, kuidas selle neiuga asi oli ja kes ta minu magamise ajal minema viis.” 

Ja eunuhh ütles talle, kuna tal oli surm silma ees: "Oo isand, lase mind välja, ja ma 
räägin sulle täit tõtt kogu loo kohta." Ja siis tõmbas Kamar az-Zaman ta kaevust välja 
ja tiris ta üles, aga külmapiinast ja märjapiinast ja uppumisohust ja saadud obadustest 
kaotas kohimees meelemärkuse. Ja ihu lõdises tal nagu pilliroog tuule käes ja hambad 
plagisesid. Rõivad aga olid tal läbimärjad ja kaevuseinad olid tema ihu mudaseks 
määrinud ja ära kriimustanud. Ja nõnda oli ta armetus olukorras. Ja Kamar az-Zamanil 
oli paha teda säärases seisukorras vaadata. 

Aga kui eunuhh nägi, et ta jälle kuival maal on, hüüdis ta: "Oo isand, luba mul 
rõivad seljast võtta — ma väänan nad välja ja panen päikese 

kätte kuivama ja tõmban siis teised rõivad selga. Ja seejärel tulen ma kohe sinu 
juurde ja räägin sulle tõejuttu." - "Oo orjareo," hüüdis Kamar az-Zaman, "kui sa 


poleks surmale suhu vaadanud, ei kipuks sa praegu mulle üles tunnistama ega tõesõnu 
kuuldavale tooma. Mine vaheta rõivad ära ja tule nii ruttu, kui saad, tagasi ja räägi 
mulle õigust." 

Ja seepeale läks ori välja ega uskunud ka ise oma pääsmisse. Ja ta pühkis 
ülepeakaela minema, kukkudes ja jälle tõustes, kuni jõudis vald-jas Šahramani, 
Kamar az-Zamani isa juurde. Ja ta nägi, et valitseja istub ja vesiir on tema kõrval ja 
nad räägivad Kamar az-Zamanist. Ja valdjas ütles vesiirile sedasi: "Ma ei saanud 
öösel sõba silmale, sest mõte oma pojale Kamar az-Zamanile ei andnud mu südamele 
rahu. Ma kardan, et vanas tornis võib teda mõni häda tabada. Miks pidin ma küll ta 
sinna kinni panema?" Ja vesiir kostis talle: "Ara karda! Allahi nimel, temaga ei juhtu 
seal mitte kui midagi! Las istub kuu aega kinni, kuni meel maheneb ja hingekangus 
murdub ja vihameel üle läheb.” 

Ja kui nad seal nõnda juttu ajasid, tuli korraga sisse eunuhh, kelle väljanägemine 
valdja meeled päris ärevile ajas. Ja eunuhh ütles talle: "Oo valitseja sultan, su pojal on 
aru peast läinud ja ta on hakanud hulle tempe tegema, ja minuga tegi ta seda, teist ja 
kolmandat, ja sellest olengi ma säärase väljanägemisega, nagu sa mind näed. Ja ta 
räägib säärast juttu: "Täna öösel ööbis minu kõrval üks neiu ja läks siis salamahti 
minema; kuhu ta jäi?" Ja ta sunnib mind rääkima neiust ja sellest, kes ta minema viis, 
aga mina pole näinud seal ei neidu ega noormeest. Ja uks oli öö läbi lukus ja mina 
magasin ukse ees ja võti oli mul pea all ja hommikul tegin ma talle oma käega ukse 
lahti.” 

Kui valdjas Šahraman oli oma poja kohta säherdusi sõnu kuulnud, pani ta karjuma: 
"Oh häda, mu vaene poeg!" Ja tal läks hing täis oma vesiiri peale, kes oli süüdi 
kõiges, mis oli juhtunud. Ja valdjas ütles vesiirile: "Mine ja uuri välja, mis minu 
pojaga lahti on! Ja vaata ka, kas tal on aru peas!" 

Ja vesiir tõusis ja läks oma ülekuue hõlmade peale komistades välja ja tema süda 
värises suurest hirmust valdja viha ees. Ja ta läks koos eunuhhiga üles torni (aga päike 
oli juba tõusnud). Ja tä astus Kamar az-Zamani kambrisse ja nägi, et see istub asemel 
ja loeb koraani. 

Vesiir tervitas noormeest ja istus ta kõrvale ja ütles talle: "Oo isand, see vastik 
eunuhh rääkis meile asjaloost, mis on meile meelehärmi teinud ja meid ärevile ajanud. 
Ja valdjal on selle pärast meel paha." - "Ja mis ta siis teile minust rääkis, et see mu isa 
meele mustaks tegi?" päris Kamar az-Zaman. "Kui tõtt öelda, siis tegi taju ainult 
minul meele mõruks." -"Kui ta meie juurde jõudis, oli tema väljanägemine armetu,” 
kostis veslir, 

"ja ta ütles su isale üht asja — ärgu see sinu kohta käigu! - ja seda, mida ta sinust 
meile kõik kokku valetas, seda ei sobi sinu kohta sugugi öelda. Hoidku Allah su noort 
elu ja säilitagu ta sinu suurepärast mõistust ja ilukõnelist keelt ja jäägu kõik halb 
sinust eemale!" - "Oo vesiir, aga mida see vastik ori siis minu kohta ütles?" päris 
Kamar az-Zaman. Ja vesiir kostis: "Ta rääkis meile, et sa oled arust ära ja et sa oleksid 
justkui talle rääkinud, nagu oleks täna öösel sul üks neiu kõrval olnud. Ja sina olevat 
pinninud eunuhhi käest, kuhu see neiu sai, ja piinanud teda, et ta kõik ära räägiks.” 

Ja kui Kamar az-Zaman oli neid sõnu kuulnud, läks tal hari punaseks ja ta ütles 
vesiirile: "Nüüd on mul selge, et teie ise õpetasite eunuhhi sedasi talitama, nagu ta 
talitas..." " 

Ja hommik jõudis kätte ning katkestas Šahrazadi jutulõnga. 

Aga kui oli käes saja kaheksakümne kaheksas ööaeg, ütles Šahrazad: "Minu kõrvu 
on küündinud, oo õnnelik valitseja, et kui Kamar az-Zaman vesiiri sõnu oli kuulnud, 
sai ta väga vihaseks ja ütles vesiirile: "Nüüd on mul selge, et teie ise õpetasite eunuhhi 
sedasi talitama ega lubanud tal rääkida mulle neiust, kes magas täna öösel minu 
kõrval. Aga sina, 00 vesiir, peaksid ju eunuhhist targem olema - räägi mulle otsekohe 
ära, kuhu te panite selle neiu, kes täna öösel minu kaisus magas. Sest ise te ju saatsite 
ta minu juurde ja käskisite tal mu kaissu heita. Ja mina magasin temaga hommikuni, 
kui ma aga üles ärkasin, ei leidnud ma teda kusagilt. Kus ta sai?" - "Oo mu isand 
Kamar az-Zaman, olgu sa Allahi nimest ümbritsetud!" hüüdis vesiir. "Ma vannun 
Allahi nimel, et me pole täna öösel kedagi sinu juurde saatnud, ja sa magasid üksi ja 
uks oli lukus ja ukse taga magas eunuhh. Ja pole olnud sinu juures ei neidu ega kedagi 
muud. Võta oma aru kokku, oo isand, et mõistus saaks koju tagasi tulla. Ära võta seda 
lugu nii südamesse!" 

Aga Kamar az-Zaman, kel vesiiri peale süda täis oli, hüüdis: "Oo vesiir, see neiu on 
mu südamearm, ta on mustade silmade ja õhetava palgega kaunitar ja ma kallistasin 
teda kogu tänase öö!" Ja vesiir pani Kamar az-Zamani sõnu imeks ja küsis tema käest: 
"Kas sa nägid täna öösel seda neidu ilmsi või unes?" - "Va vastik vanamees,” hüüdis 
Kamar az-Zaman, "äkki mõtled sa veel, et ma teda kõrvaga nägin? Ma nägin teda 
ilmsi omaenda silmadega ja ma pöörasin ta keha oma käega ja ma saatsin tema kõrval 
pool ööd uneta mööda ja vaatasin üksisilmi tema ilu, võlu, siredust ja õrnust. Aga 
asjal oli see viga, et teie olite teda õpetanud ja manitsenud, et ta minuga sõnakestki ei 
räägiks. Ja nõnda teeskles ta magajat. Ja mina magasin tema kõrval hommikuni, aga 
kui ma üles ärkasin, ei leidnud ma teda eest." 

"Oo mu isand Kamar az-Zaman,” ütles vesiir, "võib-olla juhtus see siiski unes ja ehk 
olid need mingid segased silmalummutused või viirastused, mis tulid sind painama, 
sellepärast et sa õhtul kõiksugu roogadega oma keha olid kinnitanud. Ka võis see olla 
saatanate - olgu nad neetud! -vaimusünnitus." — "Va vastik vanatoi!" hüüdis Kamar 
az-Zaman. "Või sina tuled ka minu üle irvitama ja segastest silmalummutustest näm- 
mutama. Aga eunuhh tunnistas juba üles ja ütles mulle: "Ma tulen kohe tagasi ja 
räägin sulle selle neiu loo ära." " 

Ja Kamar az-Zaman tõusis otsemaid püsti ja läks vesiiri juurde ja haaras tal 
habemest (aga habe oli tal pikk) ja keeras selle habeme endal ümber käsivarre ja 
sikutas siis nii kõvasti, et tõmbas teise sängi pealt maha. Ja vesiir tundis, et toss on 
välja minemas - nii kõvasti kisti teda habemest. Aga Kamar az-Zaman muudkui togis 
teda jalgadega ja peksis rusikatega vastu rinda ja ribide vahele ja andis võmme 
kuklasse, nii et oleks vesiirile äärepealt otsa peale teinud. 

Ja siis ütles vesiir endamisi: "Kui juba kohitsetud ori selle püstipöörase küüsist vale 
varal välja pääses, miks ei peaks siis mina sedasama tegema. Ka mina pean poisile 
luiskama, või muidu teeb ta mulle otsa peale. Ta läheb liimile ja laseb mu lahti — ta 
on ju peast päris põrunud, selles pole vähimatki kahtlust!" Ja ta pöördus Kamar az- 
Zamani poole ja ütles talle: "Oo isand, ära nuhtle mind: sinu isa käskis mul sinu eest 
selle neiu lugu varjata. Aga praegu on mul võhm väljas ja kõik kohad lõhuvad 
valutada - ma olen ju vana mees ja ma ei pea enam peksule vastu. Anna mulle aega, ja 
küll ma sulle neiu 100 ära räägin!" 

Kui Kamar az-Zaman oli vesiiri sõnu kuulnud, ei jätnud ta ometi peksu järele ja 
päris: "Aga mispärast teed sa selle neiu koha pealt suu lahti alles pärast peksu ja 
alandust? Tõuse püsti, va vastik vanatoi, ja lase see lugu kuulda.” - "Kas sa pärid selle 
neiu järele, kel on kaunis silmnägu ja peenike piht?" küsis talt vesiir. Ja Kamar az- 
Zaman kostis: "Just nimelt! Räägi mulle temast, 00 vesiir, ja räägi, kes tõi ta minu 
juurde ja pani ta minu kõrvale, ja kes viis ta öösel minu juurest minema ja kuhu ta 
nüüd on saanud. Lase tulla, sest nüüd tahan ma ise tema juurde minna. 

Ja kui minu isa, valdjas Šahraman, minuga sellepärast on nõnda talitanud, et mind 
selle neiu iluga läbi katsuda, et ma ta naiseks võtaksin, siis olen ma naisevõtuga pärija 
see teeks mu südame kergeks. Isa talitas nõnda ju ainuüksi sellepärast, et ma 
keeldusin naist võtmast. Aga vaat praegu olen ma nõus ja isegi rohkem kui nõus. 
Anna sellest mu isale teada, 00 vesiir, ja soovita tal mind selle neiuga paari panna — 
kedagi teist ma ei taha, sest minu süda armastab üksnes teda. Tõuse ja mine 

kähku mu isa juurde ja pane talle südamele, et ta mu naisevõtu ruttu ära korraldaks! 
Ja siis tule otsekohe vastusega minu juurde tagasi!" 

Ja vesiir ütles talle: "Olgu nii!" Ja ta ei suutnud uskudagi, et on noormehe küüsist 
pääsenud. Aga siis tõusis ta ja läks tornist välja, ise suure hirmu tõttu käigu peal 
komistades. Ja siis andis ta jalgadele valu, kuni oli valdjas Šahramani ettejõudnud..." 

Ja hommik jõudis kätte ning katkestas Šahrazadi jutulõnga. 

Aga kui oli käes saja kaheksakümne üheksas ööaeg, ütles Šahrazad: "Minu kõrvu on 
küündinud, oo õnnelik valitseja, et vesiir tuli tornist välja ja andis jalgadele valu, kuni 
jõudis valdjas Šahramani ette. Ja kui ta sinna jõudis, küsis valdjas tema käest: "Oo 
vesiir, mis sinuga lahti on ja kes on sulle kurja teinud, sest nagu ma näen, oled sa 
endast väljas ja ehmunud?" — "Oo valdjas,” kostis vesiir, "ma tõin sulle uudiseid.” - 
"Missuguseid siis?" küsis valdjas. Ja vesiir ütles: "Võta teadmiseks, et sinu pojal 
Kamar az-Zamanil pole mõistus kodus ja ta on hulluks läinud.” 

Ja kui valdjas oli vesiiri sõnu kuulnud, läks tal silme ees mustaks ja ta hüüdis: "Oo 
vesiir, seleta mulle, mismoodi ta hull on!" — "Oo isand, sinu sõna on seadus!" ütles 
vesiir. Ja seejärel andis ta valdjale teada, et Kamar az-Zaman tegi temaga seda ja teist 
ja kolmandat, ja ta rääkis valdjale kõik ära, mis tal valdjapojaga oli juhtunud. 

"Tunne rõõmu, 00 vesiir! Selle sinu uudise eest, et minu poeg on hulluks läinud, 
raiun ma sul pea otsast ja jätan su ilma oma armust, oo sina kõige vastikum vesiir ja 
kõige räpasem emiir! Sina oled minu poja hullumeelsuses süüdi, sest sina ju, va vastik 
õnnetusehunnik, andsid mulle nõu sedaviisi talitada. Allahi nimel, kui minu pojaga 
veel mõni õnnetus juhtub ja ta hulluks jääbki, siis naelutan ma su lossikupli külge, 
võid kindel olla, ja sa saad maitsta mu meelevalla nuripoolt!" 

Siis tõusis valdjas püsti ja läks koos vesiiriga torni. Ta läks Kamar az-Zamani 
juurde, ja kui nad mõlemad kohal olid, kargas Kamar az-Zaman püsti ja tuli kiiresti 
maha sängi pealt, kus ta parajasti istus, ja andis isa kätele suud. Ja siis tõmbus ta 
tagasi ja kummardas maani, olles käed selja taha pannud, ja jäi oma isa ette ja seisis 
nii mõnda aega, seejärel aga tõstis ta pea isa poole ja tema silmist jooksid pisarad 
põski mööda alla ja ta tõi kuuldavale säärased värsid: 


"Kui olen rängalt eksinud te vastu, 
kui lasub minul mõne patu raskus, 


siis nüüd ma olen kahetsenud pattu. 

Arm teab: see pole andeksantamatu.” 

Ja siis tõusis valdjas püsti ja kallistas oma poega Kamar az-Zamani ja andis talle 
silmade vahele suud ja pani ta enda kõrvale asemele istuma ja pöördus vesiiri poole ja 
vaatas toda raevuka pilguga ja hüüdis: "Oo vesiir, va koerapoeg, mis asja sa räägid 
mu poja Kamar az-Zamani kohta, et tema teeb seda ja teist ja kolmandat? Miks sa 
minu südant tema vastu üles kütad?" Ja valdjas pöördus oma poja poole ja küsis tema 
käest: "Oo mu laps, mis päev täna on?" -"Oo isakene, täna on laupäev, aga homme on 
pühapäev ja siis tuleb esmaspäev ja siis teisipäev ja siis kolmapäev ja siis neljapäev ja 
siis reede," kostis Kamar az-Zaman. Ja valdjas hüüdis: "Oo mu laps, oo Kamar az- 
Zaman, tänu Allahile, et su mõistus terve on! Aga kuidas nimetatakse araabia keeles 
seda kuud, mis meil käsil on?" — "Selle kuu nimi on Zu 1-Kada, aga seejärel tuleb Zu 
1-Hidžže ja siis Muharram ja siis Safar ja siis esimene Rabi-kuu ja siis teine Rabi-kuu 
ja siis esimene Džumada ja siis teine Džumada ja siis Radžab ja siis Saban ja siis 
Ramadan ja siis Sawal," kostis Kamar az-Zaman. 

Ja valdjal läks meel kangesti rõõmsaks ja ta sülitas vesiirile näkku ja ütles talle: "Oo 
jõle vanamees, kuidas julged sa kinnitada, et minu poeg on hulluks läinud, kui tuleb 
hoopis välja, et sina ise oled ogaraks läinud?" Ja siinkohal raputas vesiir pead ja tahtis 
juba suu lahti teha, aga siis tuli tal pähe veel veidi oodata ja vaadata, mis edasi saab. 
Ja seejärel ütles valdjas oma pojale: "Oo mu laps, mida sa silmas pidasid, kui rääkisid 
eunuhhile ja vesiirile, et oled täna öösel ilusa neiuga maganud? Mis neiu see on, 
kellest sa rääkisid?" 

Ja Kamar az-Zaman pahvatas oma isa sõnade peale naerma ja ütles: "Oo kallis isa, 
võta teadmiseks, et mul pole enam jõudu teie pilkeid taluda. Ärge lisage enam midagi, 
mitte ainustki sõna: see, mis te minuga teete, ahistab niigi mu hinge. Ja võta 
teadmiseks, isa, et ma olen valmis naist võtma, aga ainult seda neidu, kes täna öösel 
minu kõrval magas. Ma olen kindel, et just sina saatsid ta minu juurde ja äratasid 
minus kire tema vastu, ja siis saatsid sa enne hommikut kellegi talle järele ja võtsid ta 

minu käest ära." - "Olgu su ümber Allahi nimi, oo mu laps! Ja kaitsku see nimi sinu 
mõistust hullumeelsuse eest!" hüüdis valdjas..." 

Ja hommik jõudis kätte ning katkestas Šahrazadi jutulõnga. 

Aga kui oli käes ööaeg, mis oli järjekorras saja üheksakümnes, ütles Šahrazad: 
"Minu kõrvu on küündinud, oo õnnelik valitseja, et valdjas Šahraman ütles oma 
pojale Kamar az-Zamanile: "Olgu su ümber Allahi nimi, oo mu laps! Ja kaitsku see 
nimi sinu mõistust hullumeelsuse eest! Mis neiu see ometi peab olema, kellest sa 
räägid, nagu oleksin mina ta täna öösel sinu juurde saatnud, ja pärastpoole, enne 
hommikut, minema viia käskinud? Allahi nimel, mu laps, mina ei tea sellest asjast 
midagi! 

Allahi päralt, räägi mulle, et ma teaksin, kas see on segane silmalummutus või 
täiskõhust tingitud painaja? Täna öösel oli su pea naisevõtmise mõtetega kimbus — 
olgu naisevõtmine ja tema väljamõtlemise tund Allahist neetud! Ja olgu neetud ka see, 
kes sihukest asja soovitas! Pole kahtlust, et su meeled olid abielujuttudest kimbutatud, 
ja nii sa siis nägidki unes, et sind kallistab kaunis neiu. Ja nüüd usud sa kõigest 
hingest, et oled teda ilmsi näinud. Oo mu laps, see polnud muud kui üks segane 
silmalummutus!" 

"Jäta need jutud ja vannu mulle kõiketeadja ilmalooja, hirmuvalitsejate hävitaja ja 
Husraude61 hukutaja Allahi nimel, et sa ei tea seda neiut ega tema asupaika,” ütles 
Kamar az-Zaman. Ja valdjas hüüdis: "Suure Allahi, Mussa ja Ibrahimi62 jumala 
nimel, ma ei tea seda ja mul pole sellest vähimatki aimu, ja kõik see on üks segane 
silmalummutus, mida sa unes nägid." - "Ma toon sulle võrdluse, mis näitab selgesti, et 
kõik see oli ilmsi," ütles Kamar az-Zaman..." 

Ja hommik jõudis kätte ning katkestas Šahrazadi jutulõnga. 

Kui aga oli käes saja üheksakümne esimene ööaeg, ütles Šahrazad: "Minu kõrvu on 
küündinud, oo õnnelik valitseja, et Kamar az-Zaman ütles oma isale: "Ma toon sulle 
võrdluse, mis näitab selgesti, et kõik see oli ilmsi. Ma küsin su käest: kas on tulnud 
kellelgi ette, et ta on näinud unes, justkui peaks ta lahinguväljal vihast võitlust, ja on 
unest üles ärgates leidnud oma käest verise mõõga?" - "Ei, Allahi nimel, seda, oo mu 
laps, pole küll ette tulnud," kostis valdjas. 

Ja siis ütles Kamar az-Zaman oma isale: "Aga nüüd räägin ma sulle, mis minuga 
juhtus. 

Täna öösel nägin ma unes, otsekui oleksin ma südaööl unest üles ärganud ja leidnud 
oma kõrvalt magava neiu, kelle piht oli nagu minu omaja väljanägeminegi minu 
moodi. Ja ma embasin teda ja keerasin oma käega tema keha ja võtsin tal sõrmuse 
sõrmest ja panin oma sõrme, oma sõrmest aga võtsin oma sõrmuse ja panin tema 
sõrme. Ja ma jäin tema kõrvale magama ja ma ei puutunud teda, kuna ma häbenesin 
sind ja kartsin, et sina oled ta saatnud, et mind proovile panna. Ja ma arvasin, et sa 
oled kusagil peidus ja vaatad, mis ma temaga peale hakkan. Ja sellepärast ma 
häbenesingi tema suule suud anda — häbist sinu ees - ja mulle näis, et nõndaviisi 
peibutad sa mind naist võtma. 

Aga siis ärkasin ma koidikul unest üles ja ei leidnud neiust jälgegi ega teadnud ka, 
kust teda otsida. Ja siis juhtuski mul eunuhhi ja vesiiriga see, mis juhtus. Aga kuidas 
võib see lugu unenägu või viirastus olla, kui sõrmus on tõesti olemas? Kui seda 
sõrmust ei oleks, siis arvaksin ehk minagi, et see oli unes, aga vaat siin see sõrmus on 


61Husrau (araabiapäraselt Kisra), kahe Sassaniidide soost Pärsia valitseja nimi. Nad olnud päratu rikkad ja ilmatu 
vägevad. 
62Mussa ja Ibrahim vastavad koraanis piibli Moosesele ja Aabramile. 

- minu väikeses sõrmes. Vaata seda sõrmust, oo valdjas, ja ütle, kui palju see 
maksab?" 

Ja Kamar az-Zaman ulatas sõrmuse oma isale ja see võttis sõrmuse ja silmitses seda 
ja keerutas käes, ja siis pöördus ta oma poja poole ja ütles: "Selles sõrmuses on peidus 
suur ja tähtis teadaandmine. Ja see lugu, mis sul täna öösel neiuga juhtus, viib tõesti 
kimbatusse. Ei tea, kust see kutsumata külaline meie juurde tuli, aga kogu selles 
segaduses on süüdi ainuüksi vesiir. Allahi nimel, oo mu laps, oota ära, kuni jumal 
võtab su meelemõrudust leevendada ja toob sulle suure kergenduse. On ju üks 
luuletaja öelnud nõnda: 


"On saatus ennast pööramagi suutlik — 
ehk naeratab veel õnn, sest aeg on muutlik! 


Mind avitab ehk lehviv lootustiib 
ja hädad-õnnetused ära viib." 


Oo mu laps, ma tegin praegu kindlaks, et hullumeelne sa küll ei ole, ometi on sinuga 
juhtunud imelugu ja sellest lunastab sind üksnes suur Allah.” 

"Allahi nimel, oo kallis isa," ütles Kamar az-Zaman, "tee heategu ja uuri järele, kes 
see neiu on. Püüa ta kähku siia toimetada, või muidu suren ma igatsuse kätte, enne kui 
ma jõuan elus midagi korda saata." Siis tuli Kamar az-Zamanile meeleliigutuse hoog 
peale ja ta pöördus isa poole ja tõi kuuldavale järgmise beidipaari: 


"Kui armus ligi sa ei lase mind, 
siis luba, et ma unes emban sind. 


Sa ütled: "Seegi tuleb keelata, s 
ee uni võib su alla neelata.” " 


Ja siis, ikka veel luuletust lausudes pöördus Kamar az-Zaman allaheitlikus 
meelemasenduses oma isa poole ja tõi kuuldavale säärased värsid..." 

Ja hommik jõudis kätte ning katkestas Šahrazadi jutulõnga. 

Aga kui oli käes saja üheksakümne teine ööaeg, ütles Šahrazad: "Minu kõrvu on 
küündinud, oo õnnelik valitseja, et Kamar az-Zaman ütles oma isale luuletuse, puhkes 
siis nutma, kaeblema ja haavatud südame põhjast ohkama ja tõi kuuldavale veel 
säärased värsid: 


"Ta silmi peljake, ta silm on hurmaja, 
sealt lendulastud nool on surmaja! 


Nii õrn ja hellik mujalt on see neid, 
et tema hellus purju võtab meid. 


Kui puudutaks ta sõrme okasroos, 
siis palged ujuksid tal nutuvoos. 


Mis kaunimat võiks kanda tuuleõhk, kui on ta tukastava ihu lõhn. 


Nii helab vöökoht tal, et nutab kee 

ja häbis hõbe helinat ei tee. 


Kui kõrvarõngal käekee annab suud, 
siis kaenalt näed, mis ihaks määratud. 


Mu armu laidavad kõik nagu saatanad — 
mu silmad siiski teda vaatavad. 


Ei ole kübet õigust täitjatel. 
Kui näeksid nad, kuis lummab see gasell!" 


Aga kui noormees oli värsiütlemise lõpetanud, ütles vesiir valdjale: "Oo valitseja 
üle aja ja aastasaja, kui kaua kavatsed sa veel oma poja kõrval istuda ja vägede 
juhatamisest eemale jääda? Nõnda võib ju kord riigis käest ära minna, sest sa oled 
aukandjad omapead jätnud. Ja kui ihu on haavu täis, siis tohterdab mõistlik mees 
eelkõige kõige hädaohtlikumat. Minu arvates peaksid sa oma poja siit mereäärsesse 
lossi üle viima. Ja sa võid ka ise sinna poja juurde sõita. Riiginõukogu jaoks ja 
ringisõitude jaoks määra nädalas kaks päeva - neljapäeva ja esmaspäeva. Ja neil 
päevil tulevad riigi emiirid, vesiirid, õukondlased ja aukandjad sinu juurde, niisamuti 
ka lihtsõdurid ja alamrahvas, et sulle oma asju ette kanda, ja sa rahuldad nende 
vajadusi ja mõistad kohut, ja võtad ja 

annad, ja käsid ja keelad. Ülejäänud osa nädalast aga oled sa oma poja Kamar az- 
Zamani kõrval, ja nõnda jääb see kestma senikaua, kuni Allah sulle ja talle 
hingeleevendust toob. Oo valdjas, hoia end aja nuripoole ja saatuselöökide eest - 
mõistlik mees on alati valvel. Ja kui kenasti on öelnud luuletaja: 


"Sa olid rahul eluga, kui hästi käis sul see, 
ja arvasid, et saatus sulle kurja küll ei tee. 


Ööd selged võtsid kaitsta sind, sa lasid petta end, 
sest kõige selgem südaöö on siiski tume vend. 


Kui oled elus õnneseen ja näinud ainult head, 
sa võta siiski arvesse, et ennast hoidma pead." ” 


Kui valdjas oli vesiiri suust neid sõnu kuulnud, pidas ta neid õigeks ja kasulikuks 
nõuandeks, ja need sõnad jätsid talle mulje. Ta kartis, et riigis võib tõesti kord käest 
minna, ja andis selsamal silmapilgul käsu oma poeg mereäärsesse lossi üle viia. 

Aga see loss oli päris mere sees ja sinna pääses vaid kahekümne küünra laiust silda 
pidi. Lossi igas küljes olid aknad, mis avanesid mere poole, ja lossi põrand oli kaetud 
mitmevärvilise marmoriga ja lagi oli kõige kaunimate õlivärvidega värvitud ja kulla 
ning taevasinisega viiru -tatud. 

Ja Kamar az-Zamani auks pandi lossipõrandatele maha uhked siidmatid ja 
tikandvaibad, seinad aga kaeti valitud brokaadiga ja ustele-akendele lasti ette pärlitega 
ääristatud eesriided. Ja Kamar az-Zaman pandi istuma kadakapuust asemele, mis oli 
kaunistatud pärlite ja kalliskividega, ja Kamar az-Zaman istuski selle aseme peale, 
aga alaline peavaevamine neiu ja armastuse üle olid ta näovärvi kahkjaks ja keha 
kõhnaks teinud. Ja ta ei võtnud söögi- ega joogipoolist suu sissegi ega saanud sõba 
silmale ja ta nägi välja nagu mees, kes on kakskümmend aastat tõvevoodis virelnud. 

Ja isa istus peatsis ja kurvastas ja tema meel oli väga kurb. Ja igal esmaspäeval ja 
neljapäeval andis valdjas loa riigi emiiridele, õukond-lastele, asevalitsejatele ja 
aukandjatele ning lihtsõduritele ja alamrahva-legi sellesse lossi tulla. Ja need tulidki ja 
täitsid oma ametikohuseid ja jäid valdja juurde päeva lõpuni, ja läksid seejärel oma 
teed. Valdjas aga tuli oma poja juurde kambrisse ega jätnud teda ööl ega päeval üksi, 
ja nõnda tal ööd-päevad kulusidki. 

Vaat kuidas käisid valdjas Šahramani poja Kamar az-Zamani käbarad. Mis aga 
puutub saarte ja seitsme lossi valitseja al-Gajuri tütresse Budurisse, siis, kui džinnid 
olid ta kohale toimetanud ja sängi pannud, magas ta kenasti kuni koiduni. Ja siis ärkas 
ta unest ja ajas end istuli ja pööras end paremale ja vasakule, ei näinud aga noormeest, 
kes ta kaisus oli olnud, ja süda läks tal sees ärevile ja pea segi. 

Ja ta päästis valla valju karjatuse. Ja kõik tema orjatarid, ammed ja järelevaatajad 
ärkasid üles ja tulid tema juurde ja kõige vanem neist astus ette ja ütles: "Oo mu 
emand, mis sinuga lahti on?" Ja Budur kostis talle: "Va vastik vanamoor, kus on mu 
südamearm, see imekaunis noormees, kes täna öösel minu kaisus magas? Räägi 
mulle, kuhu ta on läinud." 

Ja kui järelevaataja oli tema suust neid sõnu kuulnud, läks tal silmade eest mustaks 
ja valdjatari vihahoog ajas talle kange hirmu nahka. "Oo mu emand Budur, misjõledat 
juttu sa ometi ajad?" küsis ta. Ja Budur hüüdis: "Va vastik vanamoor, kus on mu 
südamearm, see imekaunis heleda palge, peenikese piha, mustade silmade ja 
kokkukasvanud kulmudega noormees, kes täna öösel magas mu kõrval õhtust kuni 
päikesetõusuni?" -"Allahi nimel," kostis järelevaataja, "pole ma näinud siin noormeest 
ega kedagi muud. Allahi päralt, 00 emand, ära mine naljadega liiale, või muidu saab 
meie hing hukka. Võib-olla ulatub see nali sinu isa kõrvu, ja kes meid siis tema käest 
päästab..." " 

Ja hommik jõudis kätte ning katkestas Šahrazadi jutulõnga. 

Aga kui oli käes saja üheksakümne kolmas ööaeg, ütles Šahrazad: "Minu kõrvu on 
küündinud, oo õnnelik valitseja, et järelevaataja ütles oma emandale Budurile: "Allahi 
päralt, oo emand, ära mine naljadega liiale - võib-olla ulatub see nali su isa kõrvu, ja 
kes meid siis tema käest päästab?" Aga valdjatar Budur ütles talle: "Minu kõrval 
ööbis täna öösel tõesti noormees, kelle silmnägu oli kaunim kui ühelgi teisel 
inimesel.” Ja järelevaataja hüüdis: "Hoidku AUah su mõistust! Täna öösel pole keegi 
su kõrval maganud.” 

Ja siis heitis Budur pilgu oma käe peale ja leidis oma sõrmest Kamar az-Zamani 
sõrmuse, tema oma sõrmust aga seal ei olnud. "Häda sulle, neetud naisterahvas,” ütles 
ta järelevaatajale, "sa valetad mulle, kui ütled, et keegi pole minu juures ööbinud, ja 
annad Allahi nimel vande, millel ei ole katet." Ja järelevaataja kostis: "Allahi nimel, 
ma pole sulle luisanud ega valevannet andnud!" Aga Buduril läks süda täis ja ta võttis 
enda kõrvalt mõõga ja lõi sellega järelevaataja surnuks. Ja siis pistsid eunuhhid, 
orjanaised ja orjatüdrukud valdjatari peale karjuma ja läksid tema isa juurde ja andsid 
sellele teada, mis tütrega lahti on. 

Ja valdjas tuli otsemaid oma tütre Buduri juurde ja küsis tema käest: "Oo mu tütar, 
mis sinuga lahti on?" Tütar aga kostis: "Oo kallis isa, kus on see noormees, kes täna 
öösel minuga magas?" Ja neiu läks peast päris segi ja tema silmad vilksatasid kord 
paremale, kord vasakule, ja siis käristas ta endal rõivad ülalt alla lõhki. Ja kui tema isa 
sääraseid tükke oli näinud, käskis ta orjatüdrukutel valdjatar kinni võtta. Ja see võetigi 
kinni ja tal pandi käed-jalad raudu ja kael ahelasse ja ahel kinnitati otsapidi akna 
külge ja sinna neiu jäetigi. 

Vaat mis juhtus valdjatar Buduriga. Mis aga puutub tema isasse valdjas al- 
Gajurisse, siis selle jaoks varises maaja ilm kokku, kui ta nägi, mis tema tütre 
Buduriga on juhtunud. Sest ta armastas tütart, ja see, mis oli juhtunud, oli tema 
hingele ränk. 

Ja siis kutsus ta kokku tohtrid ja tähetargad ja talismanitegijad ja ütles neile: "Kes 
teeb mu tütre terveks sellest tõvest, mis tal kallal on, sellele annan ma oma tütre 
naiseks ja poole kuningriiki kaasavaraks, sellel aga, kes võtab tohterdada ega tee teda 
terveks, raiun ma pea otsast ja riputan lossivärava külge.” 

Ja igaühel, kes võttis valdjatari tohterdada ega teinud teda terveks, raiuski valdjas 
pea otsast ja riputas lossivärava külge, kuni neljakümnel tohtril olid pead otsast 
raiutud ja nelikümmend tähetarka risti löödud. Ja teadja rahvas hakkas valdjatarist 
eemale hoidma ja kõik tohtrid olid võimetud teda terveks tegema. Ja kä 
teadmameestel ning talismanitegi-jatel käis see üle jõu. 

Aga siis ütles Budur, kelles ärevus ja kirg olid aina kasvanud ja keda armastus ja 
meelepöörasus ära olid vaevanud, säärased värsid: 


"Arm sinu vastu, kuu, mind piinab aina 
ja on mõte sinust öös mu meelte painaja. 


Oos roiete all leek, ma laman, tõrkuja, 
ju kuumuselt see leek on võrdne põrguga. 


Miks kire tulelõõm mul hinge väristab? 
Miks põrgupalav piin mu südant karistab?" 


Siis ohkas ta korra ja tõi kuuldavale veel järgmised värsid: 


"Kus elad sa? Mu tere kostku sinna — 
ka ise ihkan kähku kaasa minna! 

Mu teretus on puhteaja algus, 

mu teretus on meie armuvalgus. 


Ma meeleldi, kui elus läheb korda, 
veel kordan seda teret tuhat korda. 


Ma armastan su maad, sind ennast armul raugel. 
Miks olen oma sihist nõnda kaugel?” 


Ja kui Budur oli nende luuletuste lausumise lõpetanud, puhkes ta nutma, kuni tal 
silmad valutama hakkasid ja palg halliks tõmbus. Ja sedasi saatis ta mööda kolm 
aastat. 

Aga tal oli piimavend, nime poolest Marzuvan, kes oli kaugetes maades ringi 
rännanud ja polnud kogu aeg õega koos olnud. Ja ta armastas oma õde armastusega, 
mis oli vennaarmastusest tugevam. Ja kui ta rännuteelt koju jõudis, tuli ta oma ema 
juurde ja päris oma õe Buduri järele. Ja ema ütles talle: "Oo mu laps, sinu õde on 
hulluks läinud, ja sellest on juba kolm aastat, kui ta raudahelat kaela küljes kannab. Ja 
kõik tohtrid ja targad on võimetud teda terveks tegema.” 

Ja kui Marzuvan seda oli kuulnud, hüüdis ta: "Ma pean ilmtingimata tema juurde 
pääsema: võib-olla saan ma teada, mis tal viga on, ja suudan ta terveks teha.” Ja kui 

Marzuvani ema oli neid sõnu kuulnud, ütles ta: "Muidugi pead sa tema juurde 
minema, aga anna aega homseni, et ma saaksin seda asja kavalasti korraldada." 

Siis läks tema ema omal jalal Buduri lossi ja sai seal kokku eunuhhist väravavahiga 
ja andis talle kingituse ja ütles: "Mul on tütar, kes on üles kasvanud koos emand 
Buduriga, ja ma olen ta kenasti mehele pannud. Aga kui sinu emandaga juhtus see, 
mis juhtus, siis läks see õnnetus mu tütrele südamesse. Ja ma tahaksin, et su 
armuheldus lubaks mu tütre silmapilguks Buduri juurde, ja siis tuleb ta siia tagasi, ja 
keegi ei saa sellest teada." Ja kohimees kostis: "Seda saab teha ainult öösel. Pärast 
seda, kui sultan on oma tütre juures ära käinud, tule sina oma tütrega!" 

Ja vanamoor andis kohimehe käele suud ja läks koju tagasi ja jäi ootama järgmise 
päeva õhtut. Ja kui õige silmapilk kätte jõudis, ei raisanud ta enam aega, vaid pani 
oma pojale Marzuvanile naisterõivad selga. Ja siis võttis ta pojal käest kinni ja nad 
hakkasid minema. Ja nad astusid senikaua edasi, kuni olid eunuhhi juurde jõudnud. 
Sultan oli juba oma tütre juurest ära läinud. Ja kui eunuhh vanamoori nägi, tõusis ta 
püsti ja ütles talle: "Mine sisse ja ära kauaks jää!" 

Ja vanamoor läks oma pojaga sisse ja Marzuvan sai näha, mis seisukorras Budur on, 
ja ta ütles neiule tere, kui ema oli talt naisterõivad 

seljast võtnud. Ja Marzuvan võttis välja raamatud, mis tal kaasas olid, ja pani küünla 
põlema ja lausus mitu loitsu. 

Siis aga vaatas Budur talle otsa ja tundis ta ära ning ütles: "Oo mu vend, sa olid 
kaugel ära ja sinust ei olnud ühtegi teadet.” - "Nõnda jah," kostis Marzuvan, "aga 
Allah tõi mind õnnelikult tagasi. Ja ma pidin juba teist korda ära sõitma, aga mind 
hoidsid tagasi ainuüksi need kuuldused, mis mu kõrv sinu kohta kuulis. Need 
kõrvetasid mu hinge ja ma tulin sinu juurde lootusega, et võib-olla saan ma sind 
nuhtluse käest päästa." - "Oo mu vend," ütles Budur, "kas sa arvad, et ma olen hulluks 
läinud?" - "Arvan küll," kostis Marzuvan. Ja Budur ütles: "Ei sugugi, Allahi nimel! 
Asjad on hoopis nõnda, nagu luuletaja on öelnud: 


"Et ma kirest kalli vastu hulluks läinud, öeldi mulle. Vastasin, et armurõõmud 
soosivadki ainult hulle. 


Armastaja aina kümbleb hirmsais hullushoogudes, pärishull vaid harva vähkreb 
säherdustes voogudes. 


Aga minu meelehullust ärgu keegi võtku laita, 
välja mind mu hullust meelest hullutaja üksi aitab." " 

Ja nüüd sai Marzuvan aru, et neiu on armunud, ja ütles talle: "Räägi mulle oma lugu 
ära - kõik, mis sinuga on juhtunud. Võib-olla on minu võimuses teha midagi su 
päästmiseks...” " 

Ja hommik jõudis kätte ning katkestas Šahrazadi jutulõnga. 

Aga kui oli käes saja üheksakümne neljas ööaeg, ütles Šahrazad: "Minu kõrvu on 
küündinud, oo õnnelik valitseja, et Marzuvan ütles Budurile: "Räägi mulle oma lugu 
ära - kõik, mis sinuga on juhtunud! Võib-olla näitab Allah mulle kätte sinu pääsetee.” 

Ja Budur kostis: "Oo mu vend, kuula siis! Ükskord ärkasin ma öösel unest - 
parajasti oli käes viimane öökolmandik - ja ajasin end istuli ja nägin enda kõrval 
noormeest, kellest kaunimat ei olegi... Mu keel on nõder teda kirjeldama. Ta oli nõtke 
otsekui pajuväät või kõrkjas... Ja ma arvasin, et mu isa on andnud talle käsu mind 
proovile panna, sest on ju isa mind mehele mineku poole pööranud, kui valdjad mind 

tema käest kosimas käisid, aga mina olen aina ära öelnud. See segasid mul noormeest 
üles ajamast: ma kartsin, et kui ma midagi teen või teda kallistan, siis võib ta selle mu 
isale ära rääkida. Aga kui ma üles ärkasin, leidsin ma oma sõrmest tema sõrmuse enda 
oma asemel, mille ta oli ära võtnud. Ja ongi kogu mu luguja mu hulluksminemise 
põhjus: sellest ajast 

peale, kus ma teda nägin, 00 mu vend, on mu süda temas kinni, ja sui armastuse 
tõttu ei saa ma sõba silmale ja mulle pole muud jäänud, 1 ööd ja päevad läbi ühtvalu 
pisaraid valada ja nuuksuda ja armuvaluvär lausuda." Ja ta lasi pisaratel voolata ja tõi 
kuuldavale säärased värsid: 


"Suur õndsus tuleb igatsuse järel, 
kui süda sees on armutukseist ärev. 


On armunuile veri lihtsalt küte, 
mis lahvab põlema peal hingesüte. 


Ei ole üldse mäng see tung ja tuhin. 
Seest hinge sööb see armutule vuhin. 


Ma pahaks sugugi ei pane seda, 
et kalli pilgunooli täis mu süda. 


Ei anta maises elus armuhurma, 
teen kalli enda omaks pärast surma. 


Ehk praegu armastan ma hiljukesi, 
mu ära annab reetlik silmavesi. 


Ma kaissu päriselt ei saanud teda, 
vaid mõttes võin ma teda hellitleda." 


Siis ütles Budur Marzuvanile: "Näed nüüd, mu vend, kui juba ni: gune tõbi kallal 
On, Siis ei saa sina sinna vist küll midagi parata." Ja TV zuvan lasi natukeseks ajaks 
pea longu, asja imeks pannes ja teadm mis teha, siis aga tõstis pea ja ütles: "Kõik, mis 
sa oma juhtumis rääkisid, on puhas tõde. Ja mu aru ei leia rohtu, kuidas sind avitada, 1 
ma rändan kõik ilmamaad läbi ja otsin abinõu, mis sind terveks te Voib-olla laseb 
Allah sul minu käe läbi terveks saada. Ja sina kani ja ära heida meelt!" Seejärel jättis 
Marzuvan Buduriga hüvasti ja so talle jaksu ja läks ära, neiu aga lausus järgmised 
värsid: 


"Mu meeltes ringi käid kui ulmakuju, 
ent igal sammul tõelisemaks sujud. 

Ühtaina ennast peibutada lasen, 

sul oma hinges pakun eluaset. 


Miks siiski sõgestab mind ilma kalgus? 
Miks kaugel oled sa, mu silmavalgus?" 

Ja Marzuvan läks oma ema majja ja magas seal ööd, hommikul aga asutas end teele. 
Ja ta läks vahetpidamata edasi, ja tervelt kuu aega käis ta ühest linnast teise ja ühe 
saare pealt teise peale. Ja ta astus sisse at-Tairabi nimelise linna väravatest ja hakkas 
inimestelt uudiseid pärima lootuses, et leiab äkki rohtu valdjatar Buduri hädadele. 
Nõnda oli ta talitanud iga kord, kui ta mõnda linna jõudis või seal ringi liikus, ja igal 
pool oli ta kuulnud ainult seda uudist, et valdjas al-Gajuri tütar Budur on hulluks 
läinud. Aga kui ta at-Tairabi linna jõudis, sai ta seal hoopiski kuulda, et valdjas 
Šahramani poeg Kamar az-Zaman on haige ja et ta on tujust ära ning nõdrameelne. 

Ja kui Marzuvan oli seda kuulnud, küsis ta, mis linnas Kamar az-Zaman elab, ja 
talle vastati: "See linn asub Halidani saartel ja meie linnast on sinna meritsi kuu aja 
tee, maitsi aga kuue kuu tee.” Ja Marzuvan istus Halidani saartele minevasse laeva ja 
kõik see kuu aega puhus pärituul ja nad jõudsid Halidani saartele päris külje alla. Aga 
kui nad üsna ranna ligi olid ja jäi üle ainult randuda, tormas neile äkki peale marutuul, 
mis murdis mastid maha ja kiskus purjeriide puruks, nii et purjed kukkusid merre. Ja 
laev kõige täiega läks ümber...” 

Ja hommik jõudis kätte ning katkestas Šahrazadi jutulõnga. 

Aga kui oli käes saja üheksakümne viies ööaeg, ütles Šahrazad: "Minu kõrvu on 
küündinud, oo õnnelik valitseja, et kui laev kõige täiega ümber oli läinud, siis oli 
igaühel oma nahk kallis. Ja mis Marzuvanisse puutub, siis loopisid lained teda 
senikaua, kuni viskasid ta selle valdjalossi jalamile, kus asus Kamar az-Zaman. 

Ja saatuse ettemääratud suval juhtus sedasi, et oli parajasti see päev, kus valdjas 
Šahramani juurde kogunesid riigivalitsuse aukandjad ja teised ülemad isandad, et oma 
valdjat teenida. Ja valdjas Šahraman istus, poja pea põlvedel, ja üks kohimees peletas 
neist kärbseid eemale. Ja juba kaks ööd-päeva polnud Kamar az-Zaman sõnakestki 
rääkinud ega söögi- või joogipoolist suu sisse võtnud ja ta oli muutunud kedervarrest 
peenemaks. 

Ja vesiir seisis tema jalge ees, akna all, mis oli väljavaatega mere poole. Ja ta tõstis 
pilgu ja nägi, et suured lained on Marzuvani surmasuhu viinud ja et ta vaagub juba 
hinge. Ja vesiiri südamel hakkas mehest hale ja ta 

tuli valdja juurde ja ajas kaela õieli ja ütles: "Ma palun sinu käest luba, oo valdjas: 
las ma lähen välja ja lükkan lossivärava lahti, et niiviisi päästa meest, kes on merre 
uppumas. Ehk läheb mul korda hädalist aidata. Võib-olla päästab Allah vastutasuks 
sinu poja nuhtluse käest, mis tal kallal on." — "Oo vesiir,” kostis talle valdjas, "mulle 
piisab sellest, mis minu pojaga sinu süü läbi juba on juhtunud. Võib ju olla, et sa 
päästad küll selle uppuja, aga tema saab meie hädast teada ja näeb minu poega 
säärases seisukorras ja hakkab mind parastama. Ja Allahi nimel, kui see uppuja, kelle 
sa nüüd veest välja aitad ja kes näeb mu poega, ükskord siit ära läheb ja meie 
saladused välja lobiseb, siis raiun ma ennem sinul kui temal pea otsast, sest sina, 00 
vesiir, oled algusest lõpuni kõiges süüdi. Nii et tee, nagu heaks arvad!" 

Ja vesiir tõusis püsti ja tegi lahti lossi salaukse, mis avanes ulgumere poole, ja astus 
paadisilda pidi kakskümmend sammu edasi ja oligi mere ääres ja nägi, et Marzuvan 
on surmasuus. Ja vesiir sirutas tema poole käe ja haaras tal juustest kinni ja sikutas 
Matrzuvani veest välja meelemärkuseta olekus. Ja kõht oli tal vett täis ja silmad 
pahupidi. Ja vesiir ootas, kuni teisel eluvaim sisse tuli, ja võttis siis noormehel rõivad 
seljast ja pani talle teised rõivad selga. Pähe aga sidus vesiir talle turbani oma teenrite 
turbanite hulgast. Ja siis ütles ta Marzuvanile: "Võta teadmiseks, et sinu 
uppumissurmast päästmine on minu kätetöö. Vaata, et sa nüüd ise mind ja ennast 
hukatusse ei saada..." Ja hommik jõudis kätte ning katkestas Šahrazadi jutulõnga. 

Aga kui oli käes saja üheksakümne kuues ööaeg, ütles Šahrazad: "Minu kõrvu on 
küündinud, oo õnnelik valitseja, et kui vesiir oli talitanud Marzuvaniga nii, nagu ta 
talitas, siis ütles ta noormehele: "Võta teadmiseks, et sinu uppumissurmast päästmine 
on minu kätetöö, ja vaata ette, et sa nüüd ise mind ja ennast hukatusse ei saada.” - 
"Kuis nii?" päris Marzuvan. Ja vesiir ütles: "Sa jõuad kohe lossisaali ja astud emiiride 
ja vesiiride vahelt läbi, aga neil kõigil on sultani poja Kamar az-Zamani pärast suud 
lukus.” 

Ja kui Marzuvan Kamar az-Zamani nime kuulda sai, tuli tal kõik meelde, sest ta oli 
teistes maades kuulnud kumu selle noormehe kohta, ja siia oligi ta tulnud just Kamar 
az-Zamani otsima, aga ta tegi, nagu ei teaks ta midagi, ja päris vesiiri käest: "Kes see 
Kamar az-Zaman on?" Ja vesiir kostis talle: "See on sultan Šahramani poeg ja ta 
lamab tõvesängis; tema hing ei leia rahu ja ta ei söö ega joo ega saa öösel ega päeval 
sõba silmale. Ta on päris surmasuus ja me oleme kaotanud lootuse, et ta ellu jääb, sest 
ots on juba silmaga näha. Vaata, et sina teda vahtima ei hakka, vaid silmad maas 
hoiad, või muidu on meil mõlemal päevad loetud.” 

"Allahi nimel, 00 vesiir," ütles Marzuvan, "ma loodan, et sa räägid mulle lähemalt 
sellest noormehest, keda sa mulle kirjeldasid. Mis on ta hädade põhjuseks?" - "Põhjus 
pole mul teada,” kostis vesiir, "tean vaid nii palju, et kolm aastat tagasi tahtis isa, et ta 
naise võtaks, aga Kamar az-Zaman keeldus ja isal läks hing täis ja ta pani poja 
vangitorni. Hommikul aga kinnitas noormees, et ta on näinud magamise ajal enda 
kõrval nii imeilusat neidu, et keel on nõder selle võlusid kirjeldama. Ja ta ütles meile, 
et ta on võtnud neiul sõrmest sõrmuse ja pannud oma sõrme ja on oma sõrmuse 
pannud neiu sõrme. Ja meile pole teada, mis selle taga võiks olla. Oo mu laps, Allahi 
nimel, kui sa koos minuga lossisaali jõuad, ära sa siis valdjapoega vahi, vaid mine 
oma teed: sultan ihub minu peale hammast." 

Ja Marzuvan mõlgutas: "Allahi nimel, see on just see, mida ma otsin!" Ja siis läks 
Marzuvan vesiiri kannul ja jõudis lossisaali. Ja vesiir istus Kamar az-Zamani jalgade 
ette, Marzuvan aga ei osanud muud teha kui edasi astuda. Ja ta jäi alles otse Kamar 
az-Zamani ees seisma ja vaatas tollele otsa. Ja vesiir jäi suurest hirmust keeletuks ja 
vaatas Marzuvani poole ja hakkas talle silma pilgutama, et ta oma teed läheks. 
Marzuvan aga tegi, nagu ei paneks ta seda tähele, ja silmitses Kamar az-Zamani. Ja 
talle sai selgeks, et siin ongi see, keda ta otsib...” 

Ja hommik jõudis kätte ning katkestas Šahrazadi jutulõnga. Aga kui oli käes saja 
üheksakümne seitsmes ööaeg, ütles Šahrazad: "Minu kõrvu on küündinud, oo õnnelik 
valitseja, et kui Marzuvan vaatas Kamar az-Zamanile otsa ja talle sai selgeks, et siin 
on see, keda ta otsib, siis hüüdis ta: "Au Allahile, kes on teinud tema piha mu õe piha 
sarnaseks ja tema palge mu õe palge taoliseks ja tema näojume mu õe näojume 
taoliseks!” 

Ja Kamar az-Zaman tegi silmad lahti ja jäi Marzuvani sõnu kuulatama. Ja kui 
Marzuvan nägi, et Kamar az-Zaman on tema sõnu kuulama jäänud, lausus ta säärased 
värsid: 

"Ma kuulen su oigeid ja tean sinu südame igatsust. 

Eks keel sinul selleks on suus, et ta kaunidust kiita just. 


Sul rinnus on arm. Ei sind tabanud vaenulik nool. 
Miks käitud kui see, keda rabanud vaenulik nool? 


Mind veiniga jooda ja jumalik laul lase valla, 
mis kiiduga kaunimaid huure viib taevaste alla! 

Kuis siratad peekrite põhjast, sa viinapuupäike! 
Mu kurku nüüd looja sa laed! Viimne sõõm näib nii väike. 


Ta rõivaste vastu meil südames kadeduskihu — 
need puutuvad vastu ta õrna ja hellikut ihu. 


Veel kadestan peekrit, mis ühtvalu suudleb ta huuli 
ja joovastusnestega värskemaks uudleb ta huuli. 


Miks arvate nõnda, et terariist terav mu tappis? 
Oh teadke, et hoopis ta pilgunool särav mu tappis. 


Kui rännuteelt tulin, siis nägin, et neiu, see heris, on värvinud küüned. Need on nagu 
lohemao veri. 


Ma pärisin talt: "Miks küll värvid sa, patune, käsi? 
Kas süda sul ootamast mind nõnda kärmesti väsis?" 


Ta hääl oli armust ja õrnusest üleni virge — 
see õhutas veelgi mu südames lõõmavat kirge: 


"Ma südamest vannun - mul võõras on luiskamisvirv — 
see, millega värvisin, polnud ju hoopiski värv. 


Kui nägin, et hülgad mu nuhtleva saatuse väest, 
siis oli mul tunne, et ilma jään mõlemast käest. 


Mu silm nutab verd. Taga nutmast sind veri ei väsi, 
sest sina ju olid mu tugi ja juhtija käsi.” 


Kui närinuks südant mul mistahes kahtlusepinge, 
siis Säärane ustavus ravinuks terveks mu hinge. 


Ei jõudnud mul heameele pisar veel silmadest valla, 
kui juba nad temal, näe, voolasid põskedest alla. 


Siis hüüdsin ma: "Kes küll mu kirge võib madalaks 

laita, kui julmalt mind põletab arm, mis meid eales ei paita. 

Tas rahvas näeb täiust, tas mina näen kaunidust. 

Vaid tema on tuum ja kõik muu on tühine just. 


See kaunitar pealegi oiult on Lukmanist teravam, tal pale on hele ja Joosepi 
palgest veel säravam. 


Kui Taavet ta lõõritab kaunitest kaunimaid salme, kuid kommete poolest see neid on 
Mariana malbe. 


63Lukman - legendaarne mõttetark, kes on mugandanud araabia keelde Aisopose valmid. 

Ma kannatan otsekui Joonas, mu vaalale kurku viib liusatus, ja nõnda kui Aadamat* 
haarab mind õnnetu kiusatus. 


Mu mõrtsukat kaunist te hukka ei tohi küll saata, kuid näidake talle mu verd ja siis 
ütelge: "Vaata!" " 


Ja kui Marzuvan oli selle lugulaulu lausunud, tõi ta sellega Kamar az-Zamani 
südamesse jahedust ja meelerahu, nii et see ohkas ja päästis keelepaelad valla ja ütles 
oma isale: "Oo kallis isa, luba sel noormehel lähemale tulla ja istuda minu kõrvale...” 

Ja hommik jõudis kätte ning katkestas Šahrazadi jutulõnga. 

Aga kui oli käes saja üheksakümne kaheksas ööaeg, ütles Šahrazad: "Minu kõrvu on 
küündinud, oo õnnelik valitseja, et Kamar az-Zaman ütles oma isale: "Oo kallis isa, 
luba sel noormehel lähemale tulla ja istuda minu kõrvale." Ja kui sultan oli Kamar az- 
Zamani suust neid sõnu kuulnud, tundis ta suurt rõõmu, kuigi alles äsja oli Marzuvan 
ta meeled nii ärevile ajanud, et ta oli oma hinges haudunud juba mõtet võõral 
noormekel pea otsast raiuda. Aga kui ta nüüd kuulis, et tema pojal on keelepaelad 
valla pääsenud, läks tal meelepaha üle ja ta tõusis püsti ja viipas Marzuvani enda 
juurde ja pani ta Kamar az-Zamani kõrvale istuma. 

Ja valdjas pöördus Marzuvani poole ja ütles talle: "AUah olgu kiidetud, et ta sind 
päästa võttis!" Marzuvan aga kostis: "Hoidku Allah su poega!" Ja ta soovis valdjale 
kõike head. "Mis maalt sa pärit oled?" küsis talt valdjas. Ja noormees kostis: "Ma olen 
Hiinamaa sisesaartelt, 

maalt, mis kuulub valdjas al-Gajurile, saarte, merede ja seitsme lossi valitsejale." Ja 
valdjas Šahraman ütles talle: "Võib-olla on sinu siiatulek minu pojale õnnistuseks ja 
Allah päästab ta tõve küüsist.” - "Kui suur Allah seda tahab, siis sugeneb aina head,” 
kostis Marzuvan. 

Ja siis pöördus ta Kamar az-Zamani poole ja ütles talle kõrva sisse, nõnda et valdjas 
ja valitsuse aukandjad seda tähele ei pannud: "Oo mu isand, ära heida meelt, võta 
süda rindu ja tee pilk selgeks! Ei maksa küsida, kuidas käib selle käsi, kelle pärast 
sina oma meelerahu kaotasid. Sina oled oma armastust varjanud ja põdema jäänud, 
aga mis puutub temasse, siis tema kuulutas avalikult oma armastust ja kõik ütlesid, et 
ta on peast põrunud. Ja nüüd istub ta vangikongis ja tal on raudahel kaelas ja ta on 
kõige hullemas olukorras. Aga kui suur Allah seda tahab, siis on teie tervekstegemine 
minu käes.” 

Ja kui Kamar az-Zaman neid sõnu oli kuulnud, tuli tal eluvaim sisse ja ta võttis 
südame rindu ja ta meel läks elavamaks ja ta andis oma isale märku, et isa ta istuli 
aitaks. Ja isa oleks suurest rõõmust peaaegu lendu tõusnud. Ja ta tuli poja juurde ja 
seadis ta istuma. Ja Kamar az-Zaman istus, valdjas aga viipas rätikuga, kuna ta kartis 
oma poja pärast, ja kõik emiirid ja vesiirid läksid saalist välja. Ja valdjas pani Kamar 
az-Zamanile kaks patja toeks ja see nõjatus nende peale. Ja valdjas käskis lossi 
safraniga lõhnastada, ja siis käskis ta veel linna pidurüüsse seada ja ütles 
Marzuvanile: "Allahi nimel, 00 mu laps, sinu siiatulek on õnne-toov ja õnnistusrikas!" 
Ja ta näitas noormehe vastu üles kõige suuremat lugupidamist. 


64Joosep (Jussuf), Taavet (Daud), Maria (Marjam) Joonas (Junus) ja Aadam (Adam) - piibli ja koraani ühistegelased. 


232 


Seejärel käskis valdjas Marzuvanile süüa tuua. Ja kui söök ette toodi, astus 
Marzuvan Kamar az-Zamani juurde ja ütles talle: "Tuleja söö koos minuga!"Ja Kamar 
az-Zaman kuulas sõnaja tuligi ja hakkas temaga koos sööma. Ja kõige sellejuures 
õnnistas valdjas Marzuvani ja ütles: "Küll on tore, et sa siia tulid, oo mu laps!" Aga 
kui Kamar az-Zamani isa veel seda nägi, et poeg on sööma hakanud, haaras teda 
säärane rõõmuhoopg, et ta tõttas otsekohe välja ja jutustas sellest noormehe emale ja 
kõikidele lossiasukatele. Ja lossis hakati trumme taguma selle rõõmusõnuni peale, et 
Kamar az-Zaman on pääsenud. Ja valdjas käskis kuulutajatel kuulutada, et linn tuleb 
pidurüüsse seada, ja linn seati pidurüüsse ja rahvas juubeldas, ja see oli suurpäev. 
Seejärel aga saatis Marzuvan öö Kamar az-Zamani kõrval mööda ja ka valdjas oli 
nendega ja Marzuvanilgi oli meel lustiline...” 

Ja hommik jõudis kätte ning katkestas Šahrazadi jutulõnga. 

Aga kui oli käes saja üheksakümne üheksas ööaeg, ütles Šahrazad: "Minu kõrvu on 
küündinud, oo õnnelik valitseja, et valdjas Šahraman 

saatis öö koos noormeestega mööda, sest ta meel oli oma poja tervekssaamise üle 
rõõmus. Ja kui hommik kätte jõudis, läks valdjas Šahraman ära ja Marzuvan jäi 
Kamar az-Zamaniga kahekesi ja rääkis talle kogu selle loo otsast lõpuni ära ja ütles: 
"Võta teadmiseks, et neiu, kellega sa koos olid, on mulle tuttav: tema nimi on Budur 
ja ta on valdjas al-Gajuri tütar.” 

Ja seejärel rääkis ta Kamar az-Zumanile otsast lõpuni ära, mis vald-jatar Buduriga 
oli juhtunud, ja tegi teatavaks, kui väga neiu Kamar az-Zamani armastab, ja ütles: 
"Kõik, mis sinu ja sinu isa vahel aset leidis, leidis aset ka tema ja tema isa vahel. Pole 
kahtlust, et sina oled tema südamearm ja tema on sinu südamearm. Tee oma tahe 
kõvaks ja võta süda rindu, ja ma viin su tema juurde ja juhin teid õige pea kokku. Ja 
ma talitan teiega nii, nagu luuletaja on öelnud: 


"Kui sõbrad teineteisest ammu lahkunud 
ja nende südamedki ammu pahkunud, 


siis mina just pean mõlema eest hoolt, 
taas ühendan kaks nukrat kääripoolt."” " 


Ja Marzuvan käis Kamar az-Zamanile senikaua peale, et ta oleks tugev, ja julgustas 
teda ja lohutas ja õhutas sööma ning jooma, kuni valdjapoeg oli söögipoolisega nii 
palju oma keha kinnitanud ja joogi-poolisega janu kustutanud, et talle eluvaim ja 
ihuramm jälle tagasi tulid ja ta pääses tõvenuhtluse küüsist. Ja kogu selle aja lahutas 
Marzuvan ta meelt värsside ja juttudega, kuni Kamar az-Zaman sai jalad alla ja tahtis 
sauna minna. Ja Marzuvan võttis tal käe alt kinni ja viis ta sauna ja nad harisid oma 
ihu ja pesid end puhtaks...” 

Ja hommik jõudis kätte ning katkestas Šahrazadi jutulõnga. 

Aga kui oli käes öö, mis oli järjekorras kahesajas, ütles Šahrazad: "Minu kõrvu on 
küündinud, oo õnnelik valitseja, et kui valdjas Šahramani poeg Kamar az-Zaman 
sauna läks, siis käskis tema isa suurest rõõmust vangid vabaks lasta ja kinkis oma riigi 
aukandjatele aurõivad ja jagas vaestele armuande ja käskis linna teist korda 
pidurüüsse seada, ja sedapuhku jäi linn pidurüüsse seitsmeks päevaks. 

Siis aga ütles Marzuvan Kamar az-Zamanile: "Võta teadmiseks, oo mu isand, et ma 
tulen Buduri juurest, ja mu reisi sihiks on teda tõve küüsist päästa. Nüüd pole meil 
muud kui mõne kavalusega siit minema pääseda ja Buduri poole teele asuda; on selge, 


233 


et sinu isa ei suuda sinust lahkuda, ja sellepärast pead sa minu arvates homme isa 
käest kõrbesse 

jahile sõitmiseks loa küsima. Võta kotitäis raha kaasa, istu hobuse selga ja võta 
kaasa vahetushobune, ja ka mina istun hobuse selga. Ja oma isale ütle: "Ma tahan end 
lagendikul tuulutada ja loomi küttida, ma lähen kõrbesse ja jään ööseks sinna." Ja kui 
me välja sõidame, siis läheme oma teed, ja ära lase teenreid meile järele tulla.” 

Ja Kamar az-Zaman hüüdis: "See on hüva nõu!" Ja ta meel läks kangesti rõõmsaks 
ja ta ajas selja sirgu. Ja ta läks oma isa juurde ja rääkis talle kõik selle ette ja valdjas 
lubaski tal jahile minna ja ütles: "Oo mu laps, olgu tuhat korda õnnistatud see päev, 
mis sulle ihurammu tagasi tõi! Ma olen su väljasõiduga nõus, aga ära sa kauemaks kui 
üheks ööks küll ära jää - homme tule tagasi ja näita end mulle: sa tead ju, et sina oled 
mu elus ainuke rõõm, ja ma ei suuda uskudagi, et oled terveks saanud. Sa oled minu 
jaoks see, kelle kohta luuletaja on öelnud: 


"Kui ühel päeval äkki öelda võin: 
"Käes Suleimani vaip? ja Kisra võim!" - 


— see tunduks tühisem kui sääsetiib, kui teaksin ma, et saatus sinu viib." " 


Siis saatis valdjas oma poja Kamar az-Zamani ja ühtlasi ka Mar-zuvani teele. Ja ta 
käskis nende jaoks valmis panna neli ratsahobust ja kahe küüruga kaameli koormat 
kandma ja ühe küüruga kaameli vett ja toidutagavara tassima. Ja Kamar az-Zaman ei 
lubanud ühelgi teenril endaga kaasa sõita. Ja isa jättis pojaga jumalaga ja surus ta 
vastu rinda ja andis talle suud ja ütles: "Allahi päralt, ma palun sind, ära jää kauemaks 
kui üheks ööks: kui sa ära oled, ei saa ma und, sest ma tunnen end nõnda, nagu 
luuletaja on öelnud: 


"Koos olla sinuga on lihtsalt õndsalik, 
päev ilma sinuta on piin nii hirmus pikk. 

Mul armukoormast nõtkub hingeturi, 
ma olen täienisti sinu uri. 


Kui ütlete, et armu juur on patt, 
siis minus tõesti sügavsuur on patt. 


Kel selles ilmas süda põleb armust, 
see juba tunneb põrgupiina karmust."” " 

"Oo kallis isa, kui Allah tahab, siis saadan ma seal tõesti ainult ühe öö mööda," ütles 
Kamar az-Zaman, ja seejärel jättis ta isaga hüvasti ja asus teele. Ja Kamar az-Zaman 
ja Marzuvan istusid ratsahobuste selga ja ratsutasid minema (aga neil oli kaasas veel 


65Suleimani (Saalomoni) vaip - iselendav imevaip, kootud džinnide poolt rohelisest siidist ja kuldlõimest. "See vaip," 
pajatab pärimus, "suutnud kanda peale Suleimani enda kogu tema malevat, kaameleid, ratsahobuseid, veel teisi 
koormakandjaid loomi, kõiki ilmamaa inimesi, džinne ja metsaelajaid, - ja Suleimani malevas oli tuhat korda tuhat meest 
ja tema kaaskonnas veel teine tuhat korda tuhat. Ja see vaip lendas maa ja taeva vahel ja kandis Suleimani, kuhu see 
iganes ihaldas. Ja kui ta tahtis, võis ta aeglaselt sõita, aga kui tahtis, siis kiiresti kihutada." 

suurt koormat kandev kahe küüruga kaamel ja vett ning toidutagavara tassiv ühe 
küüruga kaamel) ja nad võtsid suuna kõrbesse...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja esimene ööaeg, ütles Šahrazad: "Minu kõrvu on 
küündinud, oo õnnelik valitseja, et Kamar az-Zaman ja Marzuvan ratsutasid minema 
ja võtsid suuna kõrbesse ja kappasid varahommikust hilisõhtuni, ja siis tegid nad 
peatuse, sõid, jõid, toitsid loomi ja puhkasid mõnda aega. Ja siis istusid nad jälle 
hobuste selga ja ratsutasid edasi. Ja nad ratsutasid kolm ööd-päeva vahetpidamata, aga 
neljandaks päevaks jõudsid nad laiale lagendikule, mis oli tihedat võsa täis kasvanud. 
Ja seal jäid nad pidama. Ja Marzuvan tõurastas kaameli ja hobuse ja raius nende liha 
tükkideks ja tegi kondid lihast puhtaks, ja siis võttis ta Kamar az-Zamanil särgi ja 
muud rõivad seljast ja käristas need lõhki ja määris hobuse verega ja võttis Kamar az- 
Zamani hõlsti ja käristas ka selle lõhki ja määris verega ja viskas teeristile maha. 

Ja siis nad jõid ja sõid ja ratsutasid edasi. Ja Kamar az-Zaman päris Marzuvani 
käest: "Mispärast sa seda tegid, oo mu vend, mis kasu sellest on?" Ja Marzuvan kostis 
talle: "Võta teatavaks, et kui me ka teiseks ööks kodus tagasi ei ole, siis istub sinu isa 
valdjas Šahraman hobuse selga ja sõidab meile järele. Ja kui ta jõuab selle 
vereloiguni, mis ma maha jätsin, ja näeb sinu purukskäristatud särki ja veriseid 
rõivaräbalaid, siis arvab ta, et sa oled röövlite või murdjate loomade saagiks langenud, 
ja ta kaotab lootuse sind enam kunagi näha saada ja ratsutab linna tagasi. Meile aga 
annab see kavalus just seda, mis vaja."Ja Kamar az-Zaman ütles: "Allahi nimel, see 
on alles kavalus! See oli sul hea mõte!" 

Ja nad ratsutasid ööd ja päevad läbi. Ja kui Kamar az-Zaman üksi jäi, siis ta nuttis ja 
kaebas, kuni sai oma rõõmuks kuulda, et tema 

südamearmu kodumaa on juba lähedal. Ja siis ta tõi kuuldavale säärased värsid: 


"Kas oled selle vastu karm, kes meelest eal ei saanud sind? Kas ära ütled sellele, kel 
igatsusest lõhkeb rind? 


Kui aga armu petan ma, siis kadugu mu meeltest rõõm 
ja jäägu valevorstile vaid kibe üksindusesõõm! 


Ei kanna ma ju mingit süüd, et olema sa peaksid külm, 
ja kui mul olekski mõnd süüd, siis seda kahetseksin küll. 


Ei usu, et mind pelgad sa: see poleks mõistlik ega hea, kuid ilmavärk on imelik, 
seepärast ütlen: mine tea!" 


Kui aga Kamar az-Zaman nende värsside lausumise oli lõpetanud, ütles talle 
Marzuvan: "Vaata, sealt paistavadki juba valdjas al-Gajuri saared." Ja Kamar az- 
Zamanil läks meel rõõmsaks ja ta tänas Mar-zuvani ja andis talle suud ja surus ta oma 
rinna vastu. Kui nad aga saarte peale jõudsid ja linnaväravast sisse läksid, siis pani 
Marzuvan Kamar az-Zamani sissesõiduhoovi öömajale ja nad puhkasid kolm päeva 
reisiväsimust. Ja siis võttis Marzuvan Kamar az-Zamani kaasa ja viis ta sauna ja pani 
talle kaupmeherõivad selga. Ja ta hankis kaaslase jaoks kuldtahvli liiva peal 
ennustamiseks? ja muid ennustamisriistu ja ülekullatud hõbeastrolaabi ja ütles: 
"Tõuse üles, oo mu isand! Mine ja jää valdjalossi ette seisma ja kuuluta kõvasti: "Ma 


66Liiva peal ennustamine oli keskaegsel Hommikumaal üks levinumaid ennustamise viise. 

olen rehnutitark, ma olen kirjatark; ma olen see, kes pääseb ligi suurtele saladustele, 
ma olen mõjurikas mõttetark, ma olen tähendusrikas tähetark! Kes hakkab kundeks?" 
Ja kui valdjas sinust kuulda saab, siis saadab ta kellegi sulle järele ja toob sind oma 
tütre, sinu südamearmu valdjatar Buduri juurde, ja kui sind tema juurde lastakse, ütle 
valdjale: "Anna mulle kolm päeva aega - ja kui ta terveks saab, anna ta mulle naiseks, 
aga kui ta terveks ei saa, siis talita minuga nõnda, nagu sa oled talitanud mu 
eelkäijatega!" Ja valdjas jääb sellega nõusse. Kui sa siis valdjatari juurde pääsed, siis 
anna talle endast teada ja ta hakkab kosuma. Ja tema hullumeelsus läheb üle ja ühe 
ööga on ta terve, ja sina annad talle süüa ja juua. Ja tema isa meel läheb tütre 
pääsemise üle rõõmu täis ja ta annab Buduri sulle naiseks 

ja pool riiki kaasavaraks, sest niisuguse tingimuse on ta ise enda peale võtnud. Ja 
ongi kõik!" Kui Kamar az-Zaman oli neid sõnu kuulnud, hüüdis ta: "Sa külvad mu 
oma armuga üle!" Ja ta võttis Marzuvani käest ennustamisriistad (needsamad, millest 
äsja juttu oli) ja astus, vastsed rõivad seljas, sissesõiduhoovist välja. Ja ta kõndis 
senikaua, kuni jõudis valdjas al-Gajuri lossi ette. 

Ja seal hakkas ta valju häälega hüüdma: "Ma olen kirjatark, ma olen rehnutitark, ma 
olen see, kes pääseb ligi suurtele saladustele, ma olen see, kellele iga raamat on 
sulaselge ja kes mõistab juurde panna ja maha võtta, ma olen see, kes seletab 
unenägusid ja oskab linnusule kriipsude abil varandusi leida. Kes hakkab kundeks?" 

Ja kui linnarahvas oli neid sõnu kuulnud, jooksid kõik kokku, sest nad polnud juba 
ammuilma kirjatarku ega tähetarku näinud. Ja nad seisid summas tema ümber ja 
vahtisid teda nagu imelooma. Ja nad nägid, et ta on ilusamast ilusam ja õrnemast 
õrnem ja siredamast siredam ja täiuslikumast täiuslikum, ja nõnda nad seisid ja panid 
imeks tema ilu ja võluja sihvakust ja kauniduste kooskõla. Ja üks nendest tuli tema 
juurde ja ütles: "Allahi nimel, oo kaunis ilukõneleja noormees, ära aseta end ohu sisse 
ja ära hüppa hukatusse, sest sinu käed on lühikesed ega küüni valdjatar Budurini. 
Vaata parem oma silmaga neid inimpäid, mis seal ripuvad - nende peade kandjatel oli 
samasugune tahtmine kui sul!" 

Aga Kamar az-Zaman ei pööranud nende sõnadele tähelepanu, vaid kisendas täiest 
kõrist: "Ma olen mõttetark, kirjatark, tähetark ja rehnutitark!" Ja kogu linnarahvas 
tahtis teda tagasi hoida, aga Kamar az-Zaman ei vaadanud nende poolegi ja mõtles 
nõnda: "Ainuüksi see on tunda saanud tõelist tuska, kes ise sellega võitlema peab." Ja 
ta hakkas jälle täiest kõrist hüüdma: "Ma olen mõttetark, ma olen tähetark...” " 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kolmas?” ööaeg, ütles Šahrazad: "Minu kõrvu on 
küündinud, oo õnnelik valitseja, et Kamar az-Zaman ei pööranud linnarahva sõnadele 
tähelepanu ja pistis jälle karjuma: "Ma olen kirjatark, ma olen rehnutitark, ma olen 
tähetark!" Ja linnarahval läks hing täis ja Kamar az-Zamanile öeldi: "Sa oled lihtsalt 
kiidukukk, lollpea ja tobu. Kas sul oma noorest elust, oma ilust ja võlust kahju ei 
ole?" Aga Kamar az-Zaman hüüdis ühtvalu edasi: "Ma olen tähetark ja rehnutitark! 
Kes hakkab kundeks?" 

Ja kui Kamar az-Zaman sedaviisi karjus ja rahvas teda ohjeldada püüdis, kuulis 
valdjas al-Gajur tema häält ja rahvahulga rüma ja ütles 

vesiirile: "Mine alla ja too see tähetark siia!" Ja vesiir läkski kähku alla ja haaras 
rahvasummast Kamar az-Zamani kaasaja tõi ta valdja ette. Ja kui Kamar az-Zaman 
end valdjas al-Gajuri eest leidis, andis ta maale suud ja tõi kuuldavale säärased värsid: 


67Kahesaja teine öö on ka algupärandis väljajäetud. 

"Sul ennast ümmardama panna jätkub soont — 
sind teenib kaheksakond hüva loomujoont: 


autunne, tõemeel, vagadus ja armulikkus 
ja sõnakus ja kõrge meel ja mõtterikkus 


ja vaprus, mis on toonud nõnda suuri võite; 
et neid te aastasadu kõrgeks kiita võite.” 


Ja valdjas al-Gajur vaatas talle otsaja pani ta enda kõrvale istuma ja pöördus tema 
poole ja ütles: "Allahi päralt, oo mu laps, kui sa tõesti mitte suur tähetark ei ole, siis 
ära sea ennast hädaohtu ja jäta see asi sinnapaika ja ära hakka mu tingimustest kinni, 
sest ma olen lubanud, et igaühel, kes minu tütre juurde pääseb ja teda tõvest terveks ei 
tee, raiun ma pea otsast, aga sellele, kes ta terveks teeb, annan ma oma tütre naiseks. 
Nii et ära parem loodagi oma ilu ja võlu peale! Vannun Allahi nimel, et kui sa teda 
terveks ei tee, raiun ma sul tingimata pea otsast!" - "Olgu nii!" kostis Kamar az- 
Zaman. "Ma olen sellega pärija ma teadsin seda juba enne, kui ma sinu juurde tulin.” 

Ja valdjas al-Gajur kutsus kohtunikud tunnismeesteks ja andis Kamar az-Zamani 
kohimehe hoole alla ja ütles sellele: "Vii ta Buduri juurde!" Ja kohimees võttis Kamar 
az-Zamanil käest kinni ja hakkas temaga mööda koridori edasi minema, Kamar az- 
Zaman aga kiirustas tast ette. Ja kohimees jooksis talle järele ja ütles talle: "Häda 
sulle, ära kiirenda oma hingehukatust! Ma pole näinud ühtegi teist tähetarka, kellel 
oleks nii kiire oma hinge hukka saata kui sinul. Sa ei teagi, missugune hädaorg su ees 
avaneb!" Aga Kamar az-Zaman ei vaadanud kohimehe poolegi...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja neljas ööaeg, ütles Šahrazad: "Minu kõrvu on küündinud, 
oo õnnelik valitseja, et kohimees ütles Kamar az-Zamanile: "Kiiret pole kuhugi!" Aga 
Kamar az-Zaman ei vaadanud tema poolegi ja tõi kuuldavale säärased värsid: 

"Ehk olen teadja küll, ei oska ka mina kirjeldada sind. 

Mul segi peaja selle tõttu keel tardub suus ja tumm on rind. 


Kuis võin ma sulle öelda "Päike!", kui päiksel loojuda on rutt? 
Kuid sina paistad lakkamatult, ei tunne üldse loojangut. 


Kui võrdluseks ei passi päike, ei kõlba kaugelt miski muu. Su ilutäiust kirjeldama 
on võimetu ka kuldne suu.” 


Siis viis kohimees Kamar az-Zamani ukse eesriide taha ja Kamar az-Zaman küsis 
tema käest: "Kumb sulle rohkem meeldib: kas see, kui ma tohterdan su emanda 
terveks siitsamast, eesriide tagant, või see, kui ma lähen tema juurde ja teen ta terveks 
sealpool eesriiet?" Ja eunuhh pani ta sõnu imeks ja ütles: "Kui sa ta siit terveks 
tohterdad, siis on see suurem ime." 

Ja seepeale jäi Kamar az-Zaman eesriide taha istuma ja võttis välja tindipoti ja sule 
ning pani paberile järgmised sõnad: "See kiri on sellelt, keda kurnav armastus on 
väsitanud, keda kirg on hukutanud ja mee-lenukrus räsitanud; sellelt, kes oli kaotanud 
ellujäämise lootuse ja saatis päevi mööda eluotsa ootuses. Sel kirjasaatjal hing nii hell 
ja õnnetu on sees, ei tõtta talle hädas appi sõber abimees. Ja öösel teda unetus nii 
koledasti pureb, ei ole temas tugevust, mis võidaks hingemure. Tal päeval süda põleb 

sees - küll kõrvetab see lõõm, kuid alles öösel tunneb ta, mis päris piinasõõm. On 
otsas täienisti tal nii ihu kui ka hing. Kui tuleks käskjalg kallimalt, kaoks kõrilt sooniv 
ling." Ja siis kirjutas ta säärased värsid: 


"Hing tuletab sind meelde mul ja halab ühtevalu. 
Silm nutab verd. Oh, miks ei vii meid ükskord ühte valu! 


Ma kaasas kannan igal pool me armastuse märki: ma kannan seljas lohutut ja sünget 
piinasärki. 


See arm on hull, see arm on karm ja hinge ta ei mahu, ta nõnda mässäö ninge sees, 
et Aing ei lein ranu. 


Nüüd armu poole pöördun ma: "Sa halastaja säästa! 
Sa küllalt südant lõhkusid. Nüüd hing mul ära päästa. 
357 

Ja nende värsside alla kirjutas ta säärased kokkukõlad: "Haiged hinged siis terveks 
on tarmunud, kui ühte end heidavad armunud. Selle südame, mis armupiinast keeb, 
vägev Allah jälle terveks teeb. Ei maksa armastajal pettusesse sõuda - see pole tee, 
mis aitaks sihile tal jõuda. Eks õige arm on kummalegi karm, sest vankumatut 
truudust nõuab arm.” 

Ja seejärel jõudis kiri allakirjutamise järku: "Hullupööra armunud armastajalt, kes 
on pea kaotanud armu rajal, igatsusest keeletult, oma kiindumuses meeletult Kamar 
az-Zamanilt, valdjas Šahramani pojalt ainumalt — sellele, kes ainulaadne ilult ja kes 
trumpab huure üle võlult, neiu Budurile, suure valdja al-Gajuri tütrele. Sa võta 
teadmiseks, et unetult kõik veedan ööd ma, et kimbatuses päevi saadan mööda, et tõbi 
tapab mind, kui sind ei kohta ma, et iga viiv su poole ohkan ma, et silmadest mul 
silmavesi nõrgub, et hinges lõõmab igatsuse põrgu, et lahusolust hingekurk mul 
kõrbeb, et olen heidetud ma kire kuuma kõrbe, et palged ammugi mul tõvelaigused ja 
lauakaaslasteks on hädad-haigused. Ma olen see, kel öösel und ei tule, kes silmalauge 
pimedas ei sule, kel silm on armuvalust aina märg, kel südames on kestev lõõmajärg, 
kes enam mingi kunstiga ei varja sees lõkendava kire igiharja.” 

Aga siis kirjutas Kamar az-Zaman kirjapaberi servale veel niisuguse oivalise 
luuletuse: 

"Ma Allahi vooruse varamust tervitan sind, kallist kaimu, kes võimuses hoiab mu 
südant ja ergavat vaimu.” 


Ja veel kirjutas ta säärased värsiread: 


"Üksainus sõnakene mul vastu kinkige 
ja hingerahu valgust mu poole plinkige! 


Ma oma armutõves näen hinge alandust, 
kuid siiski ei saa üle ma kirepalangust. 


Ma mõnda oma tahtmist küll kiivalt karjasin, 
ma väärikust ei kaotanud ja tundeid varjasin. 


Nüüd aga kalli lävel ma õnnes seisan, sest 

mul aeg on osa saada ka heldest saatusest. 


See ükskord juba vilkus ja sängi kalli tõi: 

ja päiksekiirte säras mu täiskuu loitma lõi." 

Siis aga pitseeris Kamar az-Zaman kirja kinni ja kirjutas aadressi koha peale 
säärased värsiread: 


"Sa küsi seda kirja käest, mis kirjutab mu sulg, 
on ridadesse kätketud mu igatsuste ulg. 


Mu käsi kirja kirjutab, kuid silmad nutavad 
ja paberile sule alt mu tunded ruttavad. 


Las kirja peale langeda mu pisarate teri, 
kui silmavesi otsa saab, mu põsil voolab veri.” 


Ja kirja lõpetuseks kirjutas ta: 


"Ma saadan sulle sõrmuse, mis tunnil õrnuse ma võtsin sult. Ehk tagasi saan oma 
sõrmuse?” 


Siis keeras Kamar az-Zaman Buduri sõrmuse kirjapaberisse ja andis kohimehe 
kätte, ja see võttis kirja koos sõrmusega vastu ja läks sellega oma emanda juurde..." 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja viies ööaeg, ütles Šahrazad: "Minu kõrvu on küündinud, 
oo õnnelik valitseja, et Kamar az-Zaman keeras sõrmuse kirjapaberisse ja andis 
kohimehe kätte, ja see võttis kirja vastu ja läks Buduri juurde. Ja valdjatar võttis 
kohimehe käest paberija keeras lahti ja nägi, et selle sees on tema sõrmus — see, mis 
tal tol ööl sõrmes oli olnud - ja ta luges kirja läbi, ja kui ta kirja sisusse süüvis, siis sai 
ta aru, et see kiri on tema südamearmult ja et kallim seisab eesriide taga. Ja suurest 
õnnest kaotas ta aru ja tema rind kerkis ja paisus ja rõõmujoovastuses tõi ta 
kuuldavale säärased värsid: 


"Kui lahku tuli minna meil, kuis halasin! 
Ja suuri-suuri pisaraid kuis valasin! 


Nii väga lahusolemist me vihkame 
ja kahekesi kokku saada ihkame. 


Rõõm kirjast on nii maruline, et 

mu silmist purskab õnne silmavett.” 

Ja kui Budur oli oma värsside lausumise lõpetanud, siis upitas ta end jalamaid püsti 
ja surus jalad vastu seina ja hakkas jõuga rauast kaelavõru lahti kangutama ja kiskuski 
selle oma kaela ümbert ära ja rebis veel ahelad puruks ja tuli eesriide tagant välja ja 
tormas Kamar az-Zamani kaissu ja andis talle suu peale suud sel kombel, nagu 
tuvikesed seda teevad, ja kallistas teda suure armastuse ja kirega ja hüüdis: "Oo minu 
isand, on's see ilmsi või unes? Kas tõesti on pärast lahusolu kannatusi Allah meile 
läheduse kinkinud? Au Allahile selle eest, kes lootuse kaotanud jälle kokku viis!" 

Ja kui kohimees teda säärases seisukorras nägi, siis tormas ta sedamaid vangikongist 
välja ja jooksis valdjas al-Gajuri juurde ja andis selle ees maale suud ja ütles: "Võta 
teatavaks, oo mu valdjas, et see tähetark on tähetarkade ülemvalitseja ja taidjam kui 
nad kõik ühtekokku. Ta tohterdas su tütre terveks eesriide taga seistes. Tal polnud 
vaja tema juurde astudagi." - "Mine ja vaata hästi järele, kas see ikka õige asi on!" 
ütles valdjas. Ja kohimees kostis: "Oo isand, tõuse ja tule ise vaatama: su tütar leidis 
endas nii palju rammu, et kiskus puruks raudahelad ja tuli välja tähetarga juurde ja 
kukkus seda suudlema ja kallistama.” 

Ja seepeale tõusis valdjas al-Gajur tõesti üles ja läks oma tütre juurde, ja kui see 
oma isa nägi, tõusis ta püsti ja tõmbas loori ette ja tõi kuuldavale järgmised beidid: 


"Ei armasta ma paljast ilma, 
sest siis ma oleksin sust ilma. 


Hoolt kandku ikka ilmamees, 
et oleksid sa ilma sees!" 


Ja seepeale tundis isa tema tervekssaamise üle nii suurt rõõmu, et oleks äärepealt 
lendu tõusnud. Ja ta andis tütrele silmade vahele suud, sest ta armastas oma tütart 
väga. Ja siis pöördus valdjas al-Gajur Kamar az-Zamani poole ja küsis tema käest, 
mis ta nimi on, ja päris, kus on tema kodumaa. Ja Kamar az-Zaman rääkis valdjale 
oma päritolust ja seisusest ja andis talle teada, et tema isa on valdjas Šahraman. Ja 
seejärel rääkis Kamar az-Zaman al-Gajurile kogu loo otsast lõpuni ära ja tõi ette kõik, 
mis tema ja Buduri vahel oli juhtunud: selle, kuidas ta oli võtnud neiu sõrmest 
sõrmuse ja selle oma sõrme pistnud. Ja valdjas al-Gajur pani kõike imeks ja hüüdis: 
"Tõepoolest, teie lugu tuleks raamatusse üles kirjutada, et järeltulevad põlved seda 
lugeda saaksid!" 

Ja siis kutsus valdjas al-Gajur kohtunikud ja tunnismehed ja lasi kirja panna 
valdjatar Buduri abielu Kamar az-Zamaniga ja linna käskis ta seitsmeks päevaks 
pidurüüsse seada. Ja seejärel laotati lahti laudlinad ja kaeti need roogadega ja peeti 
pidu ja kogu linn oli piduehtes. Ja kõik sõjamehed panid kõige uhkemad mundrid 
selga ja tagusid litaure ja põristasid trumme. Ja Kamar az-Zaman läks Buduri juurde 
ja selle isa tundis suurt rõõmu tütre tervekssaamise ja mehelemineku üle ja kiitis 
kõrgeks Allahit, kes oli saatnud tütrele armastuse imeilusa noormehe, ja veel 
valdjapoja vastu. 

Ja siis paljastati pidulikult Kamar az-Zamani ees valdjatari nägu ja selgus, et nad 
mõlemad on oma ilu, võlu, sireduse ja õrnuse poolest teineteisega sarnased. Ja Kamar 
az-Zaman saatis tema kõrval selle öö mööda ja ta sai neiult, mis tahtis, aga ka neiu 
tung noormehe poole leidis rahuldamist ja ta nautis noormehe ilu ja võlu ja nad 
kallistasid hommikuni. Teisel päeval aga korraldas valdjas võõruspeo ja kutsus kokku 
kõik Hiinamaa sise- ja välissaarte asukad ja igaühe ette laotati laudlina ja kaeti uhkete 
roogadega ja söömalauad jäid kaetuks tervelt kuuks ajaks. 

Aga pärast seda, kui Kamar az-Zamani süda oli rahu leidnud ja ta oli saanud, mida 
igatses, ja oli sedasi Buduriga aega mööda saatnud, tuli tal meelde tema isa, valdjas 
Šahraman. Ja ta nägi unes, et isa ütleb talle: "Oo mu laps, kuidas küll lubab su hing 
minuga nõndaviisi ringi käia?" Ja isa lausus pojale unes säärased beidid: 


"Kuu südaöösel ennustab me jäävat lahkujääma. 
Nüüd mina üksi, vaeseke, pean tähekarja jääma. 

Oh süda, ära usu veel sa kohutavat kuud! 
Kuid kõrvetab ta templimärk mul juba hingesuud.” 


Ja kui Kamar az-Zaman oli unes näinud oma isa, kes talle etteheiteid tegi, oli ta 
meel vastu hommikut murelik ja kurb. Ja Budur päris, mis tal viga on, ja mees rääkis 
naisele ära, mis ta unes oli näinud..." 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kuues ööaeg, ütles Šahrazad: "Minu kõrvu on küündinud, 
oo õnnelik valitseja, et kui Kamar az-Zaman oli Budurile ära rääkinud, mis ta oli unes 
näinud, siis läks Budur koos mehega oma isa juurde ja nad rääkisid tollele asjaloo ette 
ja palusid luba ärasõiduks. Ja valdjas lubaski Kamar az-Zamanil sõita, Budur aga 
ütles: "Oo kallis isa, ma ei ela seda üle, kui ma pean maha jääma." Ja siis kostis isa 
talle 

vastu: "Sõida siis koos temaga!" Ja ta lubas tütrel terveks aastaks Kamar az-Zamani 
juurde jääda. Ja nad leppisid kokku, et edaspidi hakkab tütar üks kord aastas isal külas 
käima. 

Ja valdjatar andis isa käele suud ja Kamar az-Zaman tegi sedasama, ja siis hakkas 
valdjas al-Gajur oma tütart ja tema meest teekonnaks varustama, ja ta pani valmis 
moonatagavarad ja kõik muu reisiks vajaliku ja tõi tallist välja puhast tõugu hobused 
ja ühe küüruga kaamelid ja oma tütre jaoks käskis ta tuua kandetooli. Ja ta lasi 
noorpaari tarvis hobuees-litele ja kaamelitele koormad selga laadida ja andis neile 
kannulisteks mustanahalisi orje ja muud teenijaväge. Ja ta hoolitses kõige eest, mis 
reisil vaja võiks minna. Ärasõidupäeval aga jättis valdjas al-Gajur Kamar az- 
Zamaniga jumalaga ja kinkis talle kümme uhket kuldrüüd, mis olid pärleid täis 
tikitud, ja ta andis väimehe käsutusse kümme emakaamelit ja veel kotitäie raha. Ja ta 
usaldas oma tütre Buduri väimehe hoolde ja tuli neid saatma kuni kõige kaugema 
saareni. 

Siis jättis ta Kamar az-Zamaniga jumalaga ja läks oma tütre Buduri juurde, kes istus 
kandetoolis, ja surus ta oma rinna vastu ja andis talle suud ja nuttis ja lausus 
luulekõnes: 


"Nii raske lahkuda on, kallis, sust, 
veel viimne kosutus on kallistus. 


On saatus petlik - sellest meel mul ärev. 
Ja lahkujääm käib armastuse järel." 


Ja siis tuli ta oma tütre juurest ära ja astus veel korra tema mehe Kamar az-Zamani 
juurde ja jättis sellega veel kord jumalaga ja andis väimehele suud. Ja seejärel jättis ta 
nad maha ja andis malevale käsu liikuma hakataja läks maleva saatel oma linna tagasi. 

Ja Kamar az-Zaman oli koos oma naise Buduri ja saatjaskonnaga teel päeva ja teise 
ja kolmanda ja neljanda. Ja nad olid tervelt kuu aega vahetpidamata teel. Ja ühel heal 
päeval jäid nad peatuma lopsaka rohuga kaetud laiale aasale ja lõid seal telgid püsti ja 
kinnitasid keha ja kustutasid janu ja lasid end lõdvaks. Ja Budur jäi magama ja Kamar 
az-Zaman tuli ta juurde ja nägi, et ta magab, ja ihukatteks oli tal aprikoosivärvi 
läbipaistev siidsärk, mille alt oli kõik näha, ja peas oli tal kuldbrokaa-dist, pärleid ja 
kalliskive täistikitud rätik. Ja tuuleõhk kergitas ta särki ja tõmbas selle üle naba, nii et 
rinnad hakkasid paistma ja lumest valgem kõht valendas vastu. Ja igasse ta kõhuvolti 

oleks mahtunud terve unts pähkliõli. Ja Kamar az-Zamanile tuli ikka kangem ja 
kangem armukirg peale ja ta tõi kuuldavale järgmised värsid: 

"Kui kuumus karmilt kõrvetaks ja januneks mu huul ja küsiks kõrbes minu käest 
sünk pilkav leitsatuul: 


"Kas naise ihu ihkaksid või enam hoolid veest?" 
Siis mina talle kostaksin, et ta ei tunne meest." 


Ja Kamar az-Zaman pani oma käe Buduri pükste kinnituskohale ja sikutas 
kinnituspaela sõlme lahti, sest ta süda ihaldas valdjatari. Ja ta nägi kivi, mis oli 
punane otsekui lohemao veri ja oli kinnituspaela külge kinni seotud. Ja ta sõlmis kivi 
paela küljest valla ja silmitses seda ja nägi, et selle kivi peale oli arusaamatute 
tähtedega kirjutatud kahe kirjarea jagu nimesid. Ja Kamar az-Zaman pani seda imeks 
ja ütles endamisi: "Kui see kivi talle väga tähtis ei oleks, poleks ta seda nõndaviisi 
oma pükste kinnituspaela külge sidunud. Küllap ei taha ta sellest kivist ealeski 
lahkuda ja sellepärast hoiabki seda oma kõige kallimas kohas. Kui saaks õige näha, 
mis ta selle kiviga teeb ja mis saladus selles kivis peidus on!" 

Ja siis võttis Kamar az-Zaman kivi ja läks sellega telgist välja, et seda päevavalguse 
käes vaadata..." 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja seitsmes ööaeg, ütles Šahrazad: "Minu kõrvu on 
küündinud, oo õnnelik valitseja, et Kamar az-Zaman võttis kivi, et seda päevavalguse 
käes vaadata. Ja seal seadiski ta end vaatama kivi, mis tal peos oli. Ja korraga sööstis 
kusagilt Kamar az-Zamani peale alla üks lind ja haaras tal kivi peost ja tõusis sellega 
lenduja laskus eemal jälle maa peale. Ja Kamar az-Zaman kartis kivi kaotada ja 
jooksis linnule järele, aga lind jooksis eest ära niisama kiiresti, kui Kamar az-Zaman 
teda jälitas. Ja Kamar az-Zaman muudkui jooksis ta kannul ühest kohast teise, ühest 
künkast alla ja teisest üles, kuni öö jõudis kätte ja väljas läks pimedaks. Ja lind jäi 
suure puu otsa magama, Kamar az-Zaman aga jäi pea kaotanult puu alla seisma. Ja 
suurest näljast ja väsimusest oli tema hingejõud otsakorral ja ta tundis, et on hukatuse 
äärel, ja tahtis tagasi minna, aga ta ei teadnud, kuidas vanasse paika tagasi saada. Ja 
juba tuli kottpimedus peale. 

Ja Kamar az-Zaman hüüdis: "Pole väge ega võimu kellelgi peale Allahi, kõrge ja 
suure!" Ja siis heitis ta pikali ja magas hommikuni puu all, mille otsas istus lind. Ja 
kui ta oli unest üles ärganud, nägi ta, et ka lind on üles ärganud ja puu otsast alla 
lennanud. Ja Kamar az-Zaman hakkas selle linnu kannul astuma. Lind aga lendas 
natukehaaval edasi, ja ta liikus edasi niisama kiiresti, kui Kamar az-Zaman käis. Ja 
noormees naeratas ja hüüdis: "Oo Allahi ime! Eile lendas see lind mul just nii palju 

eest ära, kui ma talle jooksuga järele sain, aga täna saab ta aru, et ma olen võhmal 
ega jõua joosta. Ja ta seab oma lendu minu käigu järgi! Allahi nimel, see on tõesti 
imelugu, aga ega ma sellepärast veel linnu jälitamist järele ei jäta! Ma käin tal kannul, 
viigu ta mind siis uude ellu või suisa surma! Ja ma lähen sinna, kuhu temagi, sest 
inimtühjadest paikadest viib ta mind igatahes välja.” 

Ja Kamar az-Zaman läks linnule järele (aga igaks ööks lendas lind puu otsa) ja ta 
käis kümme päeva linnu kannul ja toitis end metsikute viljadega ja kustutas janu 
ojaveega. Aga kümnendal päeval jõudis ta rahvarohke linna lähedale. Ja seal sööstis 
lind korraga kiiremini, kui silm jõudis seletada, linnamajade vahele ja kadus Kamar 

az-Zamanil silmist. Ja valdjapoeg ei teadnud enam, mis linnust sai, ega saanud aru, 
kuhu ta kadus. 

Ja Kamar az-Zaman pani seda imeks ja hüüdis: "Olgu kiidetud Allah, kes võttis 
mind kaitsta, nõnda et ma sellesse linna jõudsin!" Ja siis istus ta niisutuskanali perve 
peale ja pesi käed, jalad ja näo puhtaks ja puhkas veidi ja tal tuli meelde, kui suures 
meelerahus ja õndsuses oli ta olnud oma südamearmuga koos olles. Ja ta vaatas 
iseenda peale nüüd, kus ta oli väsinud ja murelik ja näljane ja kallimast kaugel. Ja 
pisarad hakkasid tal voolama ja ta tõi kuuldavale säärased värsid: 


"Vaos olen hoidnud hädasid, nüüd löövad läbi nad. 
Mu öise unepuudusega söövad läbi nad. 


Ja hüüdsin ma, kui mõttepainest ära väsis vaim: 
mu peale, saatus, halastaja ole helde kaim! 


Mul hing on hirmsa ohu teel! 


Kui armuhaldjas õiglaselt mu peale vaadanuks, siis jäänuks vahel paokile ka mulle 
une-uks. 


Mu peale armu heitke nüüd, mul otsakorral jõud! 
Mul enda kaitseks puuduvad mistahes abinõud. 


Mu õnne neelas armu neel! 


Ei tahtnud kuulda armu mail ma ühtki laidumeest, 

ja oma kõrvad sulgesin ma armu laidu eest. 

Kui siiski kuulsin nende suust ma otsust, mis on karm, 
siis vastasin: "Teid hülgan ma, sest etem on mu arm.” 


Silm sõge, saatust neab mu keel!" 


Ja kui Kamar az-Zaman oli värsside lausumise lõpetanud ja natuke puhanud, tõusis 
ta püsti ja läks veidi maad edasi, kuni jõudiski linna...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kaheksas ööaeg, ütles Šahrazad: "Minu kõrvu on 
küündinud, oo õnnelik valitseja, et kui Kamar az-Zaman oli värsside lausumise 
lõpetanud ja puhanud, astus ta linnaväravast sisse, teadmata, kuhu minna. Ta käis 
linna risti ja põiki läbi (aga sisse oli ta tulnud kõrbepoolsest väravast) ja sammus 
senikaua, kuni jõudis läbi mereäärse värava linnast välja. Ja kogu selle aja ei kohanud 
ta ühtegi linlast selle rannikulinna rahva hulgast. Ja kui Kamar az-Zaman oli 
mereväravast välja läinud ja veel veidi edasi astunud, siis jõudis ta linna viljaaedade ja 
moorussaludeni. Ta jõudis puude varju ja astus ikka edasi ja jõudis ühe aia juurde ja 
jäi selle värava ette seisma. 

Ja aednik tuli välja tema juurde ja tervitas teda. Ja Kamar az-Zaman teretas vastu, 
aednik aga ütles talle veel kord: "Tere tulemast!" ja hüüdis: "Allah olgu kiidetud selle 
eest, et linlased sind ei puutunud! Tule ruttu siia aeda, et sind ükski linnamees näha ei 
saaks!" 

Ja seepeale tuligi Kamar az-Zaman aeda sisse ja hirmust segasena päris ta aedniku 
käest: "Mis selle linna rahvaga siis lahti on, et teda kartma peab?" Ja aednik kostis: 
"Võta teatavaks, et kõik siinne rahvas on tulekummardajad. Allahi päralt, räägi mulle, 
kuidas sa siia said ja mispärast sa tulid." 

Ja Kamar az-Zaman rääkis aednikule kõik oma elujuhtumused otsast lõpuni äraja 
aednik pani kõike kangesti imeks ja ütles: "Võta teadmiseks, oo mu laps, et 
islamimaad jäävad siit kaugele - nende juurest on meie maale meritsi nelja kuu tee, 
aga maitsi kulub terve aasta. Meil on laev, mis üüritakse kord aastas väljaja mis 
sõidab siis islamimaade randa kaubareisile. Ja sealt sõidab ta Eebenisaarte merre ja 
sealt Halidani saartele, kus valitseb valdjas Šahraman." 

Siinkohal mõlgutas Kamar az-Zaman natuke aega meelt ja sai aru, et tal oleks kõige 
etem siia aedniku juurde elama jääda ja hakata aedniku käealuseks. "Kas võtad mind 
aiatöö peale oma käealuseks?” päris ta aedniku käest ja aednik kostis: "Sinu sõna on 
seadus!" Ja aednik õpetas talle, kuidas juhtida vett peenardele ja puude alla, ja Kamar 
az-Zaman hakkaski veejooksu juhatama ja vikatiga rohtu niitma. Ja aednik andis 

talle selga põlvini ulatuva sinise hõlsti ja Kamar az-Zaman jäi tema juurde ja kastis 
põõsaid ja valas ka ise rohkesti pisaraid. Ja hing ei saanud tal rahu ei ööl ega päeval, 
sest ta pidi viibima võõral maal ja ta sai oma südamearmust ainult värsse sepitseda. 

Ja nende värsside seas, mis ta endamisi lausus, oli ka seesugune: 


"Armastajaid eal ei väisa uni. 
Armastame suisa hommikuni. 


Põõnamiseks pole aega, annet 
meil, kes kalliks peame armuvannet. 


Olgu hubane kui tahes tuba, 
kirg meile silmatäitki und ei luba. 


Aga kuidas ometi see juhtus, 
et su arm mu vastu maha jahtus 


ja etrambusid sa unehõlma 
ega märganud, et olin hull ma 


sinu järele tol hiljutisel ööl, 
mil nägin äkki kivi sinu vööl. 


Olen püsti hull ja sestap igal ajal 
võluvad mind hullud armastajad. 


Ainult hullu hoolde hull võib anda hinge, 
ainult hull saab hullult võtta pinge. 


Ega kõigil pole silmad peas kui mul, 
ega kõigil pole süda armust hull. 


Küllap tead nüüd: armu headus nurjus, 
kui su unehõlma kiskus kurjus. 

Olgu süda sees kui piinatanner — 

õige armuke ei riku armuvannet. 

Ta ei taha, et ma mõistaks hukka, tahab, et ma paitaksin tal tukka. 


Siis ei päästa meid ka kaine aru, 
kui meid lahku loopind armumaru.” 


Vaat kuidas olid lood valdjas Šahramani poja Kamar az-Zamaniga. Mis puutub aga 
tema naisesse Budurisse, valdjas al-Gajuri tütresse, siis tema hakkas unest ärgates 
otsima oma meest Kamar az-Zamani ega leidnud teda. Ja ta nägi, et tema puhvpüksid 
on lahti seotud, ja ta vaatas kinnituskohta, mille küljes pidi olema kivi, ja nägi, et 
seegi on lahti sõlmitud ja kivi on kadunud. "Oo Allahi ime," mõlgutas Budur mõtteid, 
"kus siis mu mees on? Küllap vist võttis ta kivi ja läks välja, teadmata, missugune 
saladus kivi sees peidus on. Kui saaks ometi teada, kuhu ta läks! Nähtavasti on 
juhtunud mõni imelugu, mis sundis teda minema, - vastasel korral poleks ta minust 
silmapilgukski lahkunud. Olgu Allahist neetud see kivi ja tema loomise tund!" 

Siis mõtles Budur veel veidi ja ütles endamisi: "Kui ma lähen meeste juurde ja 
annan neile oma mehe kadumisest teada, siis hakkavad nad mind himustama. Siin ei 
saa läbi ilma kavaluseta." Ja ta tõusis ja pani selga oma mehe Kamar az-Zamani 
rõivad ja pani pähe samasuguse turbani, nagu tema mehel oli, ja tõmbas saapad jalga 
ja kattis näo kattega, ja siis pani ta ühe ustava orjatari oma kandetooli istuma ja hõikas 
kohale teenrid. Ja need tõid talle ratsahobuse ja ta istus hobuse selga ja käskis 
koormaloomadele koormad selga panna, ja kui see tehtud oli, siis käskis ta liikuma 
hakataja nad asusidki teele. Sedasi suutis Budur oma mehe kadumise ära varjata ja 
kellelgi polnud kahtlust, et see ongi Kamar az-Zaman, sest Budur sarnanes oma 
mehega nii rühi kui ka näo poolest. 

Ja nõnda sõitis Budur oma kaaskonnaga vahetpidamata ööd ja päevad edasi, kuni 
nad jõudsid soolase mere rannas asuva linnani. Ja siis jäid nad linna lähedal peatuma 
ja Budur käskis selles paigas telgid üles lüüa, et puhata. Ja seejärel päris ta, mis linn 
see on. Ja talle öeldi: "See on Eebenilinn, mille üle valitseb valdjas Armanus, kellel 
on tütar nimega Hajat an-Nufus...” " 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja üheksas ööaeg, ütles Šahrazad: "Minu kõrvu on 
küündinud, oo õnnelik valitseja, et kui Budur peatus Eebenilinna lähedal, et puhata, 
saatis valdjas Armanus tema juurde käskjala, et välja uurida, mis valdjas see on, kes 
on tema linnamüüri taha peatuma jäänud. Ja kui käskjalg rändajate juurde jõudis, siis 
päris ta seda nende käest 

ja talle öeldi, et tegemist on valdjapojaga, kes on õigelt teelt eksinud ja kes tahab 
jõuda Halidani saartele, mis kuuluvad valdjas Šahramani valitsemise alla. 

Ja käskjalg tuli valdjas Armanuse juurde tagasi ja jutustas talle, milles asi. Ja kui 
valdjas Armanus seda oli kuulnud, ratsutas ta koos oma riig: valitumate meestega 
tulnukat vaatama. Aga kui ta telkide lähedale jõudis, siis kiirustas Budur talle vastu ja 
ka valdjas Armanus kannustas hobust. Ja nad tervitasid teineteist. Ja valdjas võttis 
Buduri oma linn; kaasa ja juhatas külalise lossi ja käskis laudlinad lahti laotada ja 
katt; need kõiksugu piduroogadega ja käskis Buduri sõjamehed võõrastemaj]; 
paigutada. Ja nõndaviisi saatsid nad mööda kolm päeva. 

Seejärel läks valdjas Buduri juurde (aga too oli sel päeval saunas käinui ja puhtaks 
pesnud näo, mis hakkas nüüd kumama nagu kuu täiskuuöö ja inimesed langesid tema 
pärast kiusatusse ja rahvas kaotas teda nähe täiesti häbitunde) ja astus talle ligi (aga 
Buduril oli seljas kullaga tikitu ja kalliskive täislükitud siidrüü) ja ütles: "Oo mu laps, 
võta teatavaks, e mina olen juba nõder vanamees, aga elu pole mulle kinkinud teist la; 
peale tütre, kes sarnaneb sinuga oma võlu ja ilu poolest. Praegusel aj; pole ma enam 
suuteline oma riiki juhtima ja see riik kuulub sulle, oo m laps, ja kui mu maa sulle 
meeldib. Ja kui sa tahad siia jääda ja siin elan hakata, siis annan ma sulle oma tütre 
naiseks ja panen sind oma rii] etteotsa, ise aga lähen puhkama.” 

Ja Budur langetas pea ja tal tuli häbi pärast higi otsaette ja ta ütL endamisi: "Kuidas 
peaksin ma nüüd talitama - olen ju naine! Kui n nõusse ei jää ja ära sõidan, siis sean 
end hädaohtu - ta võib mulle sõjav; järele saata ja lasta mind maha tappa. Aga kui ma 
nõusse jään, siis võ ma kergesti häbisse langeda. Pealekauba olen ma kaotanud oma 
kallin Kamar az-Zamani ega tea, mis temaga lahti on. Pole siiski muud pää kui suu 
kinni pidada ja nõusse jääda ja siia elama asuda seniks, ku Allah mõnda ettemääratud 
asja korda ei saada.” 

Ja seepeale tõstis Budur pea ja ütles valdjas Armanusele, et peab ter sõna seaduseks. 
Ja valdjal läks meel rõõmsaks ja ta käskis kuulutajal üle kõigi Eebenisaarte lustipidu 
ja linnaehtimiskorraldus välja kuulutada. Ja ta kutsus kokku riigi õukondlased, 
asevalitsejad, emiirid, vesiirid aukandjad ning linna kohtunikud ja ütles võimust lahti 
ja seadis suli niks Buduri. Ja ta pani Budurile valdjarüü selga. Ja kõik emiirid tu 
Buduri palge ette ja neil polnud kahtlust, et tegemist on noormehe meesterahvaga. Ja 
kõik, kes teda vaatasid, tegid püksid märjaks tei ülemäärase ilu ja võlu pärast. 

Ja kui Budur sai sultaniks, siis taoti rõõmutuhinas litaure ja ta is oma troonile, 
valdjas Armanus aga hakkas oma tütart Hajat an-Nufi pulmarüüsse ehtima. Ja mõne 
päeva pärast viidi Budur Hajat an-Nufusi 

368 

juurde ja nad olid otsekui kaks kuud, kes on ühel ajal taevasse kerkinud, või kaks 
päikest, kes taevalael kokku saavad. Ja nad panid uksed lukkuja lasid eesriided alla 
pärast seda, kui nende kambris olid küünlad põlema pandud ja ase üles tehtud. 

Ja seal siis emand Budur istuski koos emand Hajat an-Nufusiga ja tuletas meelde 
oma südamearmu Kamar az-Zamani, ja sellest läks tal meel aina nukramaks. Ja ta 
puhkes nutma, sellepärast et pidi oma mehest lahus olema, ja tõi kuuldavale säärased 
värsid: 


"Oo sina, kellest lahus ma, kui ärev on mu meel! 
Mind arm ei lase hingata - on kinni hingetee! 


Veel hiljuti vaid unetus mu silmi valu tõi, 
nüüd aga tulvav nutuvool need sootuks ära sõi. 


Sa minust läksid kaugele — ma armus maha jäin. 
Ja sellest peale valu sees ja kannatuses käin. 


Kui igatsust ei kustutaks mu silmist nutuvoog, 
kõik ilma süütaks põlema mu hinge lõõmahoog. 


Ma kalli peale kaeban nüüd: miks on ta lahkunud, 
sest karvavõrdki minu kirg ei ole jahtunud. 

Üks patt vaid on mu hinge peal — suur armuannetus. 
On arm ehk mõnele ka õnn, kuid mulle - õnnetus." 


Ja kui Budur oli värsside lugemise lõpetanud, istus ta emand Hajat an-Nufusi 
kõrvale ja andis talle suu peale suud. Ja seejärel, samal silmapilgul tõusis ta püsti ja 
võttis ette pesemise ja palvetas senikaua, kuni Hajat an-Nufus oli magama jäänud. Ja 
siis heitis Budur tema sängi ja pööras talle selja ja lamas sedasi hommikuni. Kui aga 
päev oli kätte jõudnud, siis tulid valdjas ja ta naine oma tütre juurde ja küsisid, kuidas 
tal läks. Ja tütar rääkis neile, mis ta oli näinud ja missuguseid värsse kuulnud. 

Vaat kuidas olid lood Hajat an-Nufusi ja tema vanematega. Mis puutub aga 
valdjatar Budurisse, siis tema läks ja istus oma riigitroonile. Ja kõik riigi emiirid ja 
pealikud ja aukandjad tulid tema palge ette ja soovisid talle troonileastumise puhul 
õnne ja andsid tema ees maale 

suud ja õnnitlesid teda uuesti. Ja Budur naeratas ja oli nende vastu lahke ja 
autasustas neid, riigi emiiride ja aukandjate vastu aga näitas ta sellega lugupidamist 
üles, et suurendas nende maavaldusi ja kaaskonda. Nõnda hakkasid kõik teda 
armastama ja soovisid, et ta valitseks igavesti. Ja kõik nad pidasid teda 
meesterahvaks. 

Ja tema hakkas käskima ja keelama, kohut mõistma ja vange priiks laskma ja rahva 
maksukoormat kergendama. Ja ta istus senikaua kohtusaalis, kuni öö kätte jõudis. Ja 
kui ta tuli kambrisse, mis talle magamiseks oli antud, leidis ta seal istumas Hajat an- 
Nufusi. Ja Budur istus tema kõrvale ja patsutas teda turjale ja hellitas teda ja andis 
talle silmade vahele suud ja tõi kuuldavale säärased värsid: 


"Tõi saladused ilmsiks mu põsil silmavesi, 
mu armust kurat ihu see mõrudasti pesi. 


Mu meeled kõigest maiest arm aina kannab ära. 
Ja kuigi varjan seda, mind nägu annab ära. 


Mu ihusooja endaga viib iga sinu samm. 
Sa läksid koos mu hingega, mul otsas ihuramm. 


Arm sinu vastu elab mu vaese hinge sees 
ja veri tulvab silmist, kus piin ja pinge sees. 


Sind välja lunastama on valmis minu hing. 
Ja armutiivul lendab Su poole hingelind. 


Mul silmad unetumad, ei saagi puhkust nad, nad nutust sulanevad, kuid pole 
suhkrust nad. 


Neid kahte lahku viia on kavas vaenlasel. 
Ei mina vaenlast kuula, sul ihkan kaenlasse. 


Kamari kaisus üksnes ma armus kaotan end. 
Sealt tõstab õnnetaeva meid armastuse lend. 


Su hinges kokku saavad suurtsugu voorused. 


247 


Ei nõnda teiste troonist pea lugu voorused. 

Sa nõnda hea ja helde, ei vastu saa ZaidaŠ?. 
Teist nõnda kallimeelset ei tunne ilmamaa. 


Su võlu on nii sügav ja puhas nagu kaev. 
Ei saa su põhja kätte mu arm ja hingevaev.” 


Seejärel tõusis valdjatar Budur püsti ja pühkis pisarad silmist ja võttis ette pesemise 
ja hakkas palvetama ja palvetas senikaua, kuni Hajat an-Nufusile uni peale tuli ja ta 
magama jäi. Ja siis tuli ka Budur sängi ja heitis Hajat an-Nufusi kõrvale ja jäi sinna 
hommikuni lamama. Siis aga tõusis ta, pidas hommikupalve ja istus oma riigitroonile 
ja hakkas käskima ning keelama ja õiglaselt kohut mõistma. 

Vaat kuidas olid lood temaga. Mis puutub aga valdjas Armanusesse, siis tuli ta oma 
tütre juurde ja päris sellelt, kuidas tal läheb. Ja tütar rääkis isale kõik ära, mis temaga 
oli juhtunud, ja lausus värsid, mis valdjatar Budur oli lausunud. "Oo kallis isa,” ütles 
ta, "ma pole näinud kedagi, kes oleks minu mehest targemja häbelikum, aga ta ei tee 
muud, kui nutab ja oigab."-"Oo mu tütar,” kostis talle valdjas, "katsu kolmas öö veel 
välja kannatada, ja kui ta ka sel ööl sind tunda ei taha ja sult süütust ei võta, siis 
leiame abinõu, kuidas tal võim käest võtta ja ta meie maalt välja kihutada.” 

Vaat mis kokkuleppe ta oma tütrega tegi ja vaat mis vandenõu ta sepitses...” Ja 
hommik jõudis kätte ning katkestas Šahrazadi jutulõnga. 

Aga kui oli käes kahesaja kümnes ööaeg, ütles Šahrazad: "Minu kõrvu on 
küündinud, oo õnnelik valitseja, et valdjas Armanus leppis oma tütrega kokku ja 
hakkas vandenõu sepitsema. Ja kui öö kätte jõudis, tuli valdjas Budur riigitrooni pealt 
alla ja läks tuppa, mis oli talle magamiseks antud, ja nägi, et seal põlevad küünlad ja 
et sängi peal istub emand Hajat an-Nufus. Ja Buduril tuli meelde tema mees ja kõik 
see, mis oli temaga juhtunud nende lahkumineku ajast peale selle üürikese aja jooksul. 
Ja ta pahvatas nutma ja päästis valla lakkamatuid ohkeid ja tõi kuuldavale säärased 
värsid: 


"Mu hädast sõnum läbi käinud terve ilmamaa, 
ööpilgas lootuskiirt ma näha küll ei saa. 


Miks puudub minul vaesekesel valgusesse usk, 
miks lakkamatult kasvab südames mul tusk? 

Ma oma abikaasa külma rahu vihkan. 

Kas tõesti vihkajaks end pidada ma tihkan? 


On armurauged pilgud kõige teravamad — 
jah, õrnalt paitavad ja lõikavad needsamad. 


Pea pööritama mul ta hiuste hurm pani, 
kui endal peast ta ära võttis turbani. 


Mu terveks ravib ta, kui taevastel on vaja, 
sest tõvevoodist päästa võib ainult tõvestaja. 

Kui armastas ta mind, puus on kerge tal, 
nüüd nõtkun unenäos ta raske puusa all. 


Öö värvi on ta lokid oma mustamises, 
laup loidab nende all kui päevavalgus ise.” 


Ja kui ta oli luulelausumise lõpetanud, tahtis ta tõusta ja palvetama minna, aga 
korraga hakkas Hajat an-Nufus tal hõlmast kinni ega lasknud lahti ja hüüdis: "Oo 
isand, kas sul minu isa ees häbi ei olegi - ta on teinud sulle nii palju head, aga sina ei 
tee siiamaani minust väljagi.” 

Ja kui Budur seda kuulis, jäi ta oma kohale sirge seljaga istuma ja ütles: "Oo mu 
kallis, mis asja sa räägid?" Ja Hajat an-Nufus kostis: "Ma räägin, et ma pole kunagi 
näinud nii kõrki kuju kui sina. Ei tea, kas kõik ilusad mehed on nii kõrgid? Aga ma ei 
öelnud seda sulle mitte selleks, et sa mind ihaldama peaksid, vaid kartusest, et valdjas 
Armanus võib sulle kurja teha: kui sa mind täna öösel enda omaks ei tee ja mult 
süütust ei võta, siis on tal homme hommikul kavas sinu käest võim võtta ja sind meie 
maalt välja kihutada. Ja võib-olla läheb ta hing nii täis, et ta lööb su maha. Minul, 00 
mu isand, hakkas sinust kahju ja ma tahtsin sind hoiatada - nii et tee, mis tahad." 

Ja kui valdjas Budur oli neid sõnu kuulnud, langetas ta pea ega teadnud, mis peale 
hakata, ja siis mõlgutas ta meelt: "Kui ma valdja sõna ei kuula, siis saan ma hukka, ja 
kui ma kuulan, siis langen ma häbisse. Aga praegu olen ma Eebenisaarte valdjas ja ma 
ei saa Kamar az-Zamaniga kokku mitte kusagil mujal, sest tal pole muud teed oma 
kodumaale kui Eebenisaarte kaudu. Ja ma ei tea, mis peale hakata ja ma usaldan oma 
saatuse Allahi hoolde (pole kellelgi paremat nõu kui temal!). Ma pole ju mõni meeste- 
rahvas, et võiksin minna ja Allahi pilgu all süütu tüdruku alasti võtta.” 

Ja seejärel ütles valdjas Budur Hajat an-Nufusile: "Oo kallis, see, et ma sinust välja 
ei tee ja sinust eemale hoian, pole minu süü." Ja ta jutustas Hajat an-Nufusile kõik 
otsast lõpuni ära, mis temaga oli juhtunud. Ja ta näitas teisele ette, et ta on 
naisterahvas, ja lausus: "Allahi päralt, ma palun sind, et sa võtaksid mind kaitsta ja 
varjaksid mu saladust, kuni Allah mind mu südamearmu Kamar az-Zamaniga kokku 
viib, ja seejärel saagu, mis saab...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja üheteistkümnes ööaeg, ütles Šahrazad: "Minu kõrvu on 
küündinud, oo õnnelik valitseja, et emand Budur andis Hajat an-Nufusile oma loost 
teada ja käskis tal kõike saladuses hoida. Ja Hajat an-Nufus kuulas tema jutu ära ja 
pidi imestusest pikali kukkuma. Tal hakkas Budurist kahju ja ta soovis Budurile, et 
see oma südamearmu Kamar az-Zamaniga kokku saaks, ja ta ütles: "Oo õekene, ära 
kardaja ära vaeva oma hinge! Kannata, kuni Allah ajab kõik joonde, mis on ette 
määratud!" Ja siis tõi Hajat an-Nufus kuuldavale säärased värsid: 


"Kui lukustatud maja end võtan salata, 
mul võti ammu kadus ja uut ei valata: 


sest saladusi peavad vaid need, kel hing on truu, 
neil hingehädast lukku jääb raskel tunnil suu.” 


Ja kui ta oli värsilausumise lõpetanud, ütles ta: "Oo õeke, vabade rind on saladuste 
haud, ja ei hakka mina su saladust välja andma.” 

Seejärel hakkasid nad armumängu mängima, kallistama ja suudlema ja magasid 
peaaegu hommikuse palvehüüuni. Ja siis tõusis Hajat an-Nufus üles ja võttis tuvipoja 
ja lõikas sellel oma särgisaba kohal kõri läbi ja tõmbas endal puhvpüksid jalast ja 
määris end tuviverega kokku ja pistis karjuma. Ja omaksed tulid tema juurde ja 
orjatarid hakkasid rõõmu pärast kaagutama. Ja emagi tuli ja päris, mis lahti on, ja 
hakkas tütre ümber keerlema ja jäi õhtuni tütre juurde. 

Mis puutub aga valdjas Budurisse, siis tema tõusis hommikul üles ja läks sauna ja 
pesi end puhtaks ja pidas hommikupalvega siis läks ta kohtumajja ja istus riigitroonile 
ja hakkas inimeste üle kohut mõistma. 

Aga kui valdjas Armanus rõõmuhõikeid kuulis, siis päris ta järele, milles on asi, ja 
talle öeldi, et tema tütar on süütuse kaotanud, ja see tegi tema meele rõõmsaks, ja 
tema rind paisus ja kerkis. Ja ta korraldas suure peo ja nad saatsid mõnd aega mööda 
peo tähe all. Vaat kuidas olid lood nendega. 

Mis puutub aga valdjas Šahramanisse, siis tema jäi ootama, kui ta poeg oli läinud, 
nagu juba ennemalt öeldud, koos Marzuvaniga jahile, ja öö jõudis juba kätte, aga 
poega ei tulnud. Ja valdjas Šahraman ei saanud sel ööl sõba silmale ja öö tundus talle 
otsatu, ja ta tundis ülimat ärevust. Ja tema meeleerutus kasvas ühtvalu ja ta ei uskunud 
enam, et koidik veel kunagi kätte jõuab. Aga kui hommik lõpuks käes oli, siis ootas ta 
oma poega veel keskpäevani, ja see ei tulnud ikka. Ja valdja meel tundis, et 
lahkumistund on tulnud, ja tema hinges lahvatas haledus oma poja vastu ja ta hüüdis: 
"Oh häda, mu poeg!" Ja siis purskas ta nutma, nii et nuttis kõik oma rõivad märjaks ja 
tõi lõhkeva südame põhjast kuuldavale säärased värsid: 


"Ei tahtnud senikaua armastusest teada, 
kui ise tunda sain ta kibedust ja head ma. 


Nüüd tuleb lahkumise karikast mul juua, 
arm alanduse koorma võtab kaasa tuua. 


Ning tunneb minu vaene vaim ja väsind keha: 
mis saatus ähvardab, ta selle teoks võib teha." 


Aga kui valdjas Šahraman need värsid oli öelnud, pühkis ta pisarad silmist ja 
kuulutas oma malevale valju hõikega, et see end kähku pikale teele asutaks. Ja kõik 
sõjamehed istusid ratsahobuste selga ja sultan ratsutas linnast välja, endal hing sees 
kibelemas oma poja Kamar az-Zamani pärast ja süda kurbust täis. Ja nad kappasid 
edasija valdjas jagas oma väe paremaks ja vasakuks tiivaks ja järelväeks ja eelväeks ja 
veel viieks salgaks. Ja ta ütles neile: "Homme saame kõik teeristil kokku!" 

Ja siis läks malev laiali ja kõik maleva osad ratsutasid edasi ja olid vahetpidamata 
kogu ülejäänud päeva teel, kuni viimaks öö peale tuli. Ja nad ratsutasid veel kogu öö 
läbi, kuni järgmise keskpäevani, ja jõudsid lõpuks nelja tee ristumise kohta. Ja nad ei 
teadnud, mis teed pidi võis Kamar az-Zaman edasi sõita, aga siis nägid nad 
lõhkikäristatud riideräbalaid ja panid tähele puruksrebitud lihajäänuseid. Ja nad nägid, 
et riided on verega koos. 

Ja kui valdjas Šahraman seda nägi, päästis ta südamepõhjast valla hirmsa karjatuse 
ja hüüdis: "Oh häda, mu poeg!" Ja ta hakkas ennast vastu nägu peksma ja oma habet 
kitkuma ja oma rõivaid lõhki karistama. Ja ta oli kindel, et tema poeg on surnud. Ja ta 
oigas ja nuttis aina kõvemini. Ja malevgi hakkas tema nutule kaasa nutma. Ja kõik 
sõjamehed olid 

kindlad, et Kamar az-Zaman on hukka saanud. Ja nad raputasid endale tolmu pähe. 

Ja öö jõudis kätte, aga nemad nuuksusid ja nutsid edasi ja nad oleksid suurest nutust 
äärepealt hinge heitnud. Aga tulistest ohetest oli valdja süda soojemaks muutunud ja 
ta tõi kuuldavale säärased värsid: 


"Oh, ärge masenduse pärast läitke löödut, 
ta niigi kurbusest on lausa läbi söödud. 


Ta nutab hingehädas, nutab suures mures, 
lein teda põletab ja valusasti pureb. 


Kust leinaja võiks leida ulualust, 
et pisut puhkust saada hingevalust? 


Kes kaotanud on särakauni kuu, 
ei seda lohuta küll miski muu. 


Miks kaugeks jäänud talle kodu hurm, 
miks oma peekrist jootis teda surm? 


Ta katsuma läks kõnnumaade kõndsust, 
ei enam tunda saa ta kodust õndsust. 


Ta lahkumisest kõik maailm on pime. 
Käes piinatund. Ei aita ükski ime. 


Ei andnud enam meile armuaega, 
ta otseteed läks paradiisiaeda." 


Ja kui valdjas Šahraman oli luule lausumise lõpetanud, pöördus ta koos malevaga 
oma linna tagasi...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kaheteistkümnes ööaeg, ütles Šahrazad: "Minu kõrvu on 
küündinud, oo õnnelik valitseja, et kui valdjas Šahraman oli luule lausumise 
lõpetanud, pöördus ta koos malevaga oma linna tagasi. Ta oli kindel, et poeg on 
hukka saanud, ja ta mõistis, et küllap on kas murdja loom või siis röövlid talle kallale 
karanud ja ta lõhki käristanud. 

Ja ta lasi kõigil Halidani saartel kuulutada, et mustad rüüd selga pandaks ning 
leinataks taga tema poega Kamar az-Zamani. Ja ta ehitas poja 

mälestuseks hoone, mille nimetas Kurbuse Majaks. Ja igal neljapäeval ja 
esmaspäeval mõistis ta kohut oma sõjameeste ja alamate üle, ülejäänud 
nädalapäevadeks aga läks ta Kurbuse Majja ja leinas oma poega, ja itkes teda taga 
värssidega, mille hulgas oli ka säärane: 


"See oli õnnepäev, mil veel sa olid siin. 
Nüüd läbi kõik. Käes hukatus ja piin. 

Koos sinuga meil elu hästi laabus. 
Miks tuli surm, miks õudusuni saabus?" 


Ja veel lausus ta järgmised värsid: 


"Mu hing siit lahkunu võiks lunastada — 
mind lõikab südamesse tema surma rada! 


Kolm korda õnnest lahutati mind?? — 
nüüd temata mul valust lõhkeb rind." 


Vaat kuidas olid lood valdjas Šahramaniga. Mis puutub aga valdjas al-Gajuri 
tütresse Budurisse, siis tema oli saanud Eebenimaa valdjaks. Ja rahvas näitas talle 
näpuga ja ütles: "See on valdjas Armanuse väimees.” Ja igal ööl magas ta koos Hajat 
an-Nufusiga ja kaebles igatsusest oma mehe Kamar az-Zamani järele. Ja nuttes 
kirjeldas ta Hajat an-Nufusile mehe ilu ja võluja soovis, olgu siis kas või unes, 
mehega kokku heita, ja lausus luulekõnes: 


"Teab Ahah, et mu hinge armutruudus 
sind nutab nii, et pisaraist jääb puudu. 


Ja laitjad lausuvad: "Eks kannata!" 
Ma kostan: "Kurbus on mul rannata.” " 

Vaat kuidas olid lood valdjas Buduriga! Mis puutub aga Kamar az-Zamanisse, siis 
tema jäi mõneks ajaks aedniku juurde. Ja ta nuttis ööd ja päevad ja lausus värsse ja 
ohkas taga õndsusaegu ja igatsuste 

täitumise öid. Aednik aga ütles talle: "Aasta lõpul läheb laev moslemi-maadesse.” 

Ja Kamar az-Zaman viibis säärases kurvas seisukorras, kuni ta ükskord nägi, et 
rahvas koguneb kokku. Ja ta pani seda imeks, aednik aga tuli tema juurde ja ütles: 
"Oo mu laps, sa võid tänaseks töö lõpetada. Pole sul enam vaja põõsaid kasta: täna on 
pidupäev ja inimesed käivad üksteisel külas. Puhka sinagi, hoia ainult aial silm peal. 
Aga mina lähen ja vaatan sulle laeva peale koha valmis: pole jäänud enam kuigi palju 
aega päevani, kus ma saadan sind moslemimaadele.” 

Ja siis läks aednik aiast välja ja Kamar az-Zaman jäi üksi ja hakkas mõtlema oma 
olukorra üle. Ja süda lõhkes tal sees ja pisarad hakkasid voolama. Ja Kamar az-Zaman 
puhkes nutma nii kibedaid pisaraid, et kaotas meelemärkuse, ja kui ta minestusest 
ärkas, siis tõusis ta üles ja kõndis mööda aeda ja mõlgutas mõtteid sellest, kuidas aeg 
on temaga talitanud, ja pikast lahusolekust ja eemalviibimisest. Ja ta oli päris aru 
kaotanud ja peast segi läinud. Ja ta komistas ja kukkus otsaesisega vastu puujuurt ja 
lõi enda ära. Ja ta otsaeest hakkas verd voolama ja see segunes pisaratega. Ja Kamar 
az-Zaman pühkis vere ära, kuivatas pisarad ja sidus otsaesise kaltsuga kinni ja tõusis 
püsti ja kõndis mööda aeda edasi ja mõlgutas mõtteid, pea aga oli tal endist viisi segi. 

Siis heitis ta pilgu puu otsa, kus tülitsesid kaks lindu. Ja üks lindudest võttis kätte ja 
lõi noka teise linnu kaela sisse, nii et pea keha otsast ära tuli. Ja ta haaras teise linnu 
pea noka vahele ja lendas sellega minema, tapetud lind aga kukkus Kamar az-Zamani 
ette maha. Ja sel ajal, kui kõik see aset leidis, laskusid kaks suurt lindu tapetu juurde. 


69Kolm korda lahutatu on islami seaduse kohaselt igaveseks lahutatud. Kui mees ütleb ennast kolm korda oma naisest 
lahti, siis kaotab ta igaveseks õiguse võtta naist enda juurde tagasi. (Erandjuhtumist tuleb juttu edasises tekstis.) 

Ja üks istus tema peatsisse ja teine sabatsisse, ja nad lasid tiivad longuja nokad norgu 
ja kenutasid surnu poole kaelu ja hakkasid teda taga nutma. Ja seepeale hakkas Kamar 
az-Zaman pisaraid valama, sest teda vaevas lahusolu oma naisest ja tal tuli meelde 
tema isa, kui ta nägi neid kahte lindu, kes oma kaaslast taga nutsid...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kolmeteistkümnes ööaeg, ütles Šahrazad: "Minu kõrvu on 
küündinud, oo õnnelik valitseja, et Kamar az-Zaman hakkas pisaraid valama, sest teda 
vaevas lahusolu oma naisest ja tal tuli isa meelde, kui ta nägi neid kahte lindu, kes 
oma kaaslast taga nutsid. Ja seejärel jäi Kamar az-Zaman veel linde vaatama ja nägi, 
et need kraapisid maa sisse augu ja matsid surnud linnu maha. Ja siis tõusid nad 
õhkuja kadusid mõneks ajaks silmist, tulid aga siis tagasi, ja nendega koos tapja lind. 
Ja nad laskusid üheskoos surnud linnu hauale ja kargasid tapjale turja ja tapsid ta ära 
ja torkasid tal kõhu lõhki ja kiskusid soolikad seest 

välja ja valasid tapja vere tapetu haua peale ja loopisid tapja liha laiali ja kiskusid 
naha puruks, ja kõik sisikonna kiskusid nad väljaja tuuseldasid igale poole laiali. 

Ja kõik see toimus sealsamas, ning Kamar az-Zaman vaatas pealt ja pani imeks. Ja 
korraga heitis ta pilgu sellele kohale, kus see lind tapeti, ja nägi seal midagi hiilgavat. 
Ja ta astus lähemale ja selgus, et see oli selle linnu pugu. Ja Kamar az-Zaman võttis 
selle kätte ja lõikas lahti ja leidis sealt seest kivi, mis oli põhjustanud tema 
lahkumineku oma naisest. Ja kui Kamar az-Zaman seda kivi nägi ja selle ära tundis, 
siis kukkus ta rõõmu pärast meelemärkuseta maha. Ja kui ta üles ärkas, hüüdis ta: 
"Allah olgu kiidetud! See on hea märk, mis kuulutab, et saan õige pea oma 
südamearmuga kokku.” 

Ta silmitses kivi ja pani selle korraks silmade ette ja sidus siis käe külge kinni, hea 
ende üle rõõmu tundes. Ja siis ta tõusis ja hakkas aias ringi kõndima ja ootas aednikku 
öö hakuni, aga see ei tulnudki. Ja Kamar az-Zaman magas tema asemel hommikuni, ja 
tõusis siis üles, et tööle hakata. Ja ta kinnitas vööle palmikiududest vöö, võttis kätte 
kirve ja korvi ja läks läbi aia. Ja ta astus lehesarvepuu juurde ja virutas kirvega vastu 
puujuurt, nii et puu vastu helises. Ja siis tegi Kamar az-Zaman juure mullast puhtaks 
ja nägi luuki..." Ja hommik jõudis kätte ning katkestas Šahrazadi jutulõnga. 

Aga kui oli käes kahesaja neljateistkümnes ööaeg, ütles Šahrazad: "Minu kõrvu on 
küündinud, oo õnnelik valitseja, et kui Kamar az-Zaman luugi üles tõstis, siis nägi ta 
luugi all ust ja ukse taga treppi. Ja ta läks trepist alla ja sattus igivanasse Adi ja 
Samudi”° aegsesse kambrisse. Ja see kamber oli kivist tahutud. Seinte ääres aga olid 
taevasinised pingid. Ja selgus, et kamber on ergavat tukatikulda täis. Ja siis ütles 
Kamar az-Zaman endamisi: "Norutamisaeg on läbi, rõõm ja lust on jälle käes!" Ja siis 
ronis Kamar az-Zaman kambrist väljaja tuli maa peale tagasi ja lasi luugi endisele 
kohale. 

Ta pöördus aeda tagasi ja kastis kuni päeva lõpuni puid. Ja siis tuli ta juurde aednik 
ja ütles: "Oo mu laps, tunne rõõmu kodumaale tagasipöördumise üle! Kaupmehed 
asutavad end teele ja kolme päeva pärast purjetab laev Eebenilinna, mis on kõige 
lähem moslemite linnadest. Ja kui sa juba seal oled, siis on sul veel kuus kuud maitsi 
minna, ja oledki Halidani saartel valdjas Šahramani juures." 

Ja Kamar az-Zamanil läks meel rõõmsaks ja ta tõi kuuldavale säärased värsid: 

"Hea saatus, palun hoia neid, kes lahusolekut ei talu. Miks ilma süüta taluma nad 
peaksid hingevalu? 


70Ad ja Samud - ennemuistsed müütilised suguharud, keda mainitakse koraanis. 

Need hüljake, kel ükstakõik, kes nende arm, kel kiiresti saab terveks hinge 
haavaarm.” 


Siis andis Kamar az-Zaman aedniku käele suud ja ütles: "Oo kallis isa, kui sina juba 
mulle nii suurt rõõmu tegid, siis tahan ka mina sind rõõmustada." Ja ta jutustas 
aednikule kambrist, mille ta oli leidnud, ja aednikul läks meel rõõmsaks ja ta ütles: 
"Oo mu laps, ma töötan selles aias juba kaheksakümmend aastat ega ole midagi 
märganud. Sina aga pole siin veel aastatki tööl olnud, ja leidsid säärase asja. See 
varandus kuulub sulle. Ta aitab sul jõuda omaste juurde ja ühte saada sellega, keda sa 
armastad.” - "Ma jagan selle vara ilmtingimata sinuga," kostis Kamar az-Zaman. 

Ja seejärel võttis ta aedniku kaasa ja viis ta alla kambrisse ja näitas talle kulda. Ja 
seda kulda oli kakskümmend kannutäit. Ja Kamar az-Zaman võttis kümme kannu 
endale, aednik aga sai ülejäänud kümme. "Oo mu laps," ütles aednik, "võta endale 
mõned mõõdud värvuoliive nende puude seast, mis aias kasvavad: ühelgi teisel maal 
neid ei kasva. Ja siitkandi kaupmehed veavad neid kõikidesse maadesse välja. Pane 
kuld mõõtude põhja nõnda, et oliivid kulla pealt kinni kataksid. Siis tõmba neile kate 
peale ja vii laeva peale.” 

Ja Kamar az-Zaman tõusis sedamaid ja pani viiekümne mõõdu sisse oliive, kulla 
aga pani ta kõige alla ja kattis hoolega oliividega kinni. Ja ka punase kivi võttis ta 
kaasaja pani selle ühe mõõdu sisse. Ja siis istusid nad aednikuga juttu puhuma. Ja 
Kamar az-Zaman oli juba kindel, et saab veel kalliga kokku ja jõuab omaste juurde. Ja 
ta ütles endamisi: "Kui ma jõuan Eebenisaartele, siis sõidan sealt oma isamaale ja 
pärin seal oma südamearmu Buduri järele. Küll tahaksin ma teada, kas ta on oma 
kodumaale tagasi pöördunud, või on ta minu isa maale jõudnud, või on temaga hoopis 
tee peal midagi juhtunud!" Ja siis tõi ta kuuldavale säärased värsid: 


"Kus, kallis, kadusid? Mul arm jäi hinge. 
Tee neelas ära su, jäi kaugus vinge. 


On eesmärk kaugel veel ja kaugel omaksed. 
Siin kõik, mis võtta on, ei ole omased. 

Nüüd lahus oleme, mu hinge see ei mahu, 
on haihtunud mu rõõm ja hingerahu. 


Sa läksid ja mu pisarad lõid valla, 
need voolavad mul põski mööda alla. 


Vaid siisap võin sind ükskord näha saada, 
kui hing veel kaua ärevuses raadab. 


Ma silme ette manan sinu kuju, 
siis südant valutan, mul muuks ei ole tuju.” 


Ja siis jäi Kamar az-Zaman ootama, kuni teelemineku päev kätte jõuab. Ja ta 
jutustas aednikule loo lindudest ja sellest, mis nendega juhtus, ja aednik pani seda 
imeks. Ja nad magasid hommikuni, hommikul aga jäi aednik äkki haigeks ja põdes 
kaks päeva, ja kolmandal päeval võttis haigus nii halva pöörde, et ellujäämise lootus 
hakkas kaduma. Ja Kamar az-Zamani meel läks kangesti kurvaks. 

Ja nõnda nende käbarad käisid, kui korraga tuli kapten koos meremeestega ja nad 
küsisid aedniku järele. Ja siis ütles Kamar az-Zaman neile, et see on haige. Ja nemad 
pärisid: "Kus on noormees, kes tahtis meiega Eebenisaartele sõita?" - "See on see 
alandlik ori, kes praegu teie ees seisab," kostis Kamar az-Zaman. Ja ta käskis neil 
mõõdud laeva peale tassida ja nad tegidki seda ja ütlesid siis: "Tee kähku - hüva 
pärituul puhub!" Noormees aga kostis neile: "Teie sõna on seadus!" 

Ja siis tassis ta laevale oma toidumoonakoti ja tuli aednikuga jumalaga jätma, leidis 
aga mehe surmaga võitlemas. Ja Kamar az-Zaman istus tema peatsisse ja aedniku 
hing lahkus kehast ja noormees vajutas tal silmad kinni. Siis pani Kamar az-Zaman ta 
surirüüsse ja sängitas mullapõue, suure Allahi armuhelduse hoolde, ja seejärel tahtis 
ta laeva peale minna, aga nägi järsku, et laev on juba purjed üles tõstnud ja merele 
läinud. Ja laev kündis merd, kuni kadus silmist. Ja Kamar az-Zaman oli vapustatud ja 
seisis meeltesegaduses mererannal. Ja keegi ei kostnud talle ega lohutanud teda. Siis 
aga pöördus ta aeda tagasi ja istus maha, meel murest must, ja raputas endale mulda 
pähe ja peksis ennast vastu nägu...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja viieteistkümnes ööaeg, ütles Šahrazad: "Minu kõrvu on 
küündinud, oo õnnelik valitseja, et kui laev ära sõitis, siis pöördus Kamar az-Zaman 
sinna aeda tagasi ja jäi muremeeles 

istuma. Ja siis läks ta aia omaniku juurde ja võttis aia enda kätte üürile ja palkas 
endale käealuse, kes aitas tal viljapuid kasta. Ja ise läks ta luugi juurde, laskus alla 
kambrisse ja pani ülejäänud kulla viiekümnesse nõusse ja kattis pealt oliividega kinni. 

Ta päris laeva järele ja talle kinnitati, et laev sõidab välja ainult kord aastas, ja see 
masendas Kamar az-Zamani veel enam. Ja tema meel oli mures selle pärast, mis 
temaga oli juhtunud, iseäranis aga Buduri kivi kaotamise pärast. Ja ta nuttis ööd ja 
päevad läbija lausus värsse. 

Vaat kuidas olid lood Kamar az-Zamaniga. Mis puutub aga laevasse, siis seda 
tõukas hüva tuul takka ja see jõudis Eebenisaartele. Ja saatuse tahtel juhtus nõnda, et 
valdjas Budur istus parajasti merepoolse akna all ja nägi laeva, kui see just randumas 
oli. Ja Buduri süda hakkas peksma. Ja ta istus ratsahobuse selga ja ratsutas koos 
emiiride ja õukondlaste ja asevalitsejatega randa ja jäi laeva juures peatuma. Aga 
mahalaadimine ja kauba magasiaitadesse tassimine oli juba käimas. 

Ja Budur kutsus kapteni enda juurde ja küsis, mis kaupa ta on kaasa toonud. Ja 
kapten kostis: "Oo valdjas, mul on laeval nii palju ravivaid rohuleotisi, näovõideid, 
pulbreid, ihumäärdeid, kompressilahuseid ja muud väärtuslikku värki, näiteks uhkeid 
kangaid ja Jeemeni vaipu, nii et ka karavanitäis kaameleid ja hobueesleid ei jõuaks 
neid ära viia. Ja on veel kõiksugu lõhnaaineid ja pipart ja Kakulla aaloed ja Tamarindi 
vilju ja värvuoliive, mida siinmail harva kohtab.” 

Ja kui valdjas Budur värvuoliividest kuulis, läks tal süda vesiseks, ja ta küsis 
laevaomaniku käest: "Palju sul neid oliive on?" — "Mul on kaasas viiskümmend 
täismõõtu," kostis kapten, "nende oliivide omanik ei tulnud küll meiega kaasa, aga 
valdjas võib neid võtta nii palju, kui süda soovib." - "Tooge nad kaldale, et ma neid 
näha saaksin," ütles Budur. 

Ja kapten hõikas madruseid ja need tassisid viiskümmend mõõtu kaldale ja Budur 
tegi ühe mõõdu lahti ja nägi oliive ja ütles: "Ma võtan kõik need viiskümmend mõõtu 
ära ja maksan sulle nii palju, kui sa tahad.” - "Meie maal ei maksa nad midagi," kostis 
kapten, "aga see, kes nad aiast korjas ja meist maha jäi, on vaene mees." — "Ja mis 
nad siis maksavad?" päris Budur. Ja kapten kostis: "Tuhat dirheemi."” Ja siis ütles 
Budur: "Ma ostan need tuhande dirheemi eest ära." Ja ta käskis oliivid lossi viia. 


255 


Aga kui öö kätte jõudis, käskis ta endale tuua ühe mõõdutäie ja tegi selle lahti (aga 
kambris polnud parajasti kedagi peale tema ja Hajat an-Nufusi). Ja siis pani ta enda 
ette kandiku ja kallas mõõdutäie oliive sinna peale, kandikule aga kerkis hoopis kuhi 
tukatikulda. Ja Budur ütles emand Hajat an-Nufusile: "See on ju puhas kuld!" Ja siis 
käskis ta 

tuua kõik ülejäänud mõõdud ja vaatas need üle, ja selgus, et kõik nad olid kulda täis 
ja et oliive polnud ühtekokku rohkem kui ühe mõõdu jagu. 

Ja Budur soris kullahunniku läbi ja leidis sealt seest kivi ja võttis selle kätte ja 
silmitses seda. Ja mis ta näeb! See oli seesama kivi, mis oli seotud tema püksipaela 
külge ja mille Kamar az-Zaman oli ära võtnud. Ja kui Budur selles selgusele jõudis, 
siis karjatas ta rõõmu pärast ja langes minestusse...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kuueteistkümnes ööaeg, ütles Šahrazad: "Minu kõrvu on 
küündinud, oo õnnelik valitseja, et kui valdjas Budur seda kivi nägi, siis karjatas ta 
rõõmu pärast ja langes minestusse. Ja kui ta meelemärkusele tuli, siis ütles ta 
endamisi: "See kivi oli minu ja mu südamearmu Kamar az-Zamani lahkuminemise 
põhjuseks ja selle väljailmumine on hüva sõnum." Ja ta andis Hajat an-Nufusile teada, 
et leitud kivi kuulutab peatset kokkusaamist kallimaga. 

Aga kui hommik kätte jõudis, istus Budur riigitroonile ja kutsus laevakapteni. Ja see 
tuligi ja andis tema ees maale suud, Budur aga küsis tema käest: "Kuhu sa jätsid 
nende oliivide omaniku?" - "Oo valdjas üle aegade," kostis kapten, "me jätsime ta 
tulekummardajate maale, kus ta peab aednikuametit.” - "Kui sa teda siia ei too, siis 
juhtuvad sinu ja su laevaga äraarvamatud õnnetused," ütles Budur. 

Ja siis käskis ta laevaga tulnud kaupmeeste magasiaidad kinni pitseerida ja ütles 
neile: "Nende oliivide omanik on minu võlglane ja ta peab selle võla ära maksma. Kui 
te teda siia ei too, siis notin ma teid kõiki maha ja panen kauplemise seisma." Ja 
kaupmehed pöördusid kapteni poole ja lubasid, et üürivad tema laeva siis, kui kapten 
jälle tagasi on, ja nad ütlesid talle: "Võta see aednikust kurikael kinni!" 

Ja kapten läks laevale ja tõstis purjed üles ja Allah andis talle õnneliku merereisi ja 
ühel heal ööl jõudis ta tulekummardajate saarele ja seadis sammud sellesse aeda. Mis 
aga puutub Kamar az-Zamanisse, siis temale tundus see öö pikk ja ta tuletas meelde 
oma südamearmu ja istus ja nuttis oma õnnetu saatuse pärast. Ja ta unistas oma 
armastatust ja tõi kuuldavale säärased värsid: 


"On pime öö ja tähed liikumatult taevas. 
Ei paigalt tähed saa: nad ärgu nähku vaeva! 


Ja päevist pikemateks venivad siin tunnid, 

jääb kaugeks koit mu masenduse sunnil.” 

Siis aga koputas kapten Kamar az-Zamani uksele, ja kui Kamar az-Zaman ukse lahti 
tegija talle vastu astus, võtsid meremehed ta kinni ja tõid laevale. Ja nad tõstsid purjed 
üles ja purjetasid minema ja sõitsid vahetpidamata päevi ja öid, Kamar az-Zaman aga 
ei teadnud, miks temaga sedasi tehti. Ja kui ta järele päris, siis öeldi talle: "Sa oled 
Eebeni-saarte valitseja ja valdjas Armanuse väimehe võlglane. Sa, õnnetu, oled temalt 
raha varastanud." Ja Kamar az-Zaman hüüdis: "Allahi nimel, ma pole ealeski sellele 
maale oma jalga tõstnud ega tunne seal kedagi!" 

Aga sõit läks edasi ja viimaks jõutigi Eebenisaartele. Ja ta toodi Buduri palge ette, ja 
kui see Kamar az-Zamani nägi, tundis ta tema ära ja ütles: "Las teenrid viivad ta 

kõigepealt sauna!" Ja ta tegi kaupmehed turumaksust vabaks ja autasustas kaptenit 
suurepäraste rõivastega, mis maksid oma kümme tuhat dinaari. 

Ja sel ööl läks Budur ametilossist elulossi tagasi ja rääkis Hajat an-Nufusile kõik ära 
ja ütles talle: "Hoia asja veel senikaua salajas, kuni mul igatsetud eesmärk käes on, 
sest mina saadan korda teo, mis kirjutatakse raamatusse ja mida hakatakse pärast meid 
nii valdjatele kui ka nende alamatele ette lugema." Ja siis, kui ta andis käsu Kamar az- 
Zaman sauna viia, viidigi too sauna ja pärast sauna pandi talle kuninglikud rõivad 
selga. Ja kui Kamar az-Zaman saunast välja tuli, nägi ta välja otsekui pajuväät või 
taevatäht, mis saadab oma ilmumisega kuu ja päikese häbisse. Ja talle oli eluvaim 
sisse tulnud. Ja siis seadis ta sammud Buduri juurde ja astus lossi. Ja Budur nägi teda 
ja sundis oma südame kannatama, kuni pole täide läinud see, mida ta soovis. Ja ta 
kinkis Kamar az-Zamanile orje, eunuhhe, kaameleid ja hobueesleid ja andis talle 
kotitäie raha ja pani ta ametisse. Ja siis hakkas ta Kamar az-Zamani ametiredelil järk- 
järgult aina kõrgemale pulgale tõstma, kuni tegi tema viimaks oma varahoidjaks. 

Ja ta andis kõik oma rahad Kamar az-Zamani hoolde ja oli tema vastu lahke ja tegi 
ta oma lähikondlaseks ja andis emiiridele teada, et Kamar az-Zaman on valdjasoost. 
Ja kõik hakkasid noormeest armastama. Ja valdjas Budur tõstis tal iga päev palka. Ja 
Kamar az-Zaman ei teadnud, miks valdjas teda nii väga esile tõstab. Ja et tal nüüd oli 
palju raha, siis hakkas ta helde käega kõigile kingitusi jagama. Ja ta teenis valdjas 
Armanust säärase innuga, et toogi hakkas teda armastama. Ja ülepea kõik - nii emiirid, 
suurnikud kui ka lihtrahvas - hakkasid teda armastama ja palvetasid tema elu eest. Ja 
kõige sellejuures ei kahanenud Kamar az-Zamani imestus valdja soosingu üle. Ja ta 
ütles endamisi: "Allahi nimel, sellel armastusel peab olema tagamõte. Võib-olla 
näitab see valdjas minu vastu nii suurt austust üles sellepärast, et tal on kõlvatud 

kavatsused. Ma pean end ametist lahti võtma ja tema maa pealt jalga laskma.” 

Ja ta läks valdjas Buduri juurde ja ütles talle: "Oo valdjas, sa oled minu vastu suurt 
lugupidamist üles näidanud: näita seda veel viimane kord ja luba mul ära sõita. Ja 
võta mult kõik tagasi, mis sa oled kinkinud." Ja valdjas Budur naeratas ja päris: "Mis 
küll tekitab sinus tahtmist ära sõita ja ohtudesse söösta, kui sa siin oled kõige suurema 
au ja suure armuheldusega ümbritsetud?" Ja Kamar az-Zaman kostis talle: "Oo 
valdjas, kogu see au, kui tal pole tagamõtet, on väga imelik, iseäranis sellepärast, et sa 
oled mu seadnud ametiredelil pulkade peale, mis peaksid kuuluma auväärsetele 
vanakestele, kelle kõrval mina olen lapsuke.” -"Siin pole muud tagamõtet,” ütles 
valdjas Budur, "kui see, et ma armastan sind sinu ebamaise ja väljapaistva ilu pärast ja 
su harukordse ja hiilgava võlu pärast. Ja kui sa lubad mulle seda, mida ma sinu käest 
ihkan saada, siis tõstan ma sind veel suuremasse ausse ja teen sulle veel enam 
kingitusi ja jagan veel rohkem armuheldust. Ja kuigi sa oled alles nooreohtu, teen ma 
sind vesiiriks, sest rahvas on ju ka minu sultaniks tõstnud, kuigi ma pole sinust 
vanem. Mõni ime, et jäme ots on nüüd laste käes. Ja Allahist on selle mehe luuleanne, 
kes on öelnud: 


"Näib nii, et meie aeg on Loti”' sugu: 
see noortest meestest meeleldi peab lugu.” ” 

Ja kui Kamar az-Zaman neid sõnu kuulda sai, siis hakkas tal häbi ja ta põsed läksid 
tulipunaseks ja ta hüüdis: "Pole mul vaja niisugust au, mis viib keelust üleastumiseni! 
Ei, parem elada raha poolest vaeselt ja olla rikas oma kõrgemeelsuse ja hingetäiuse 


71Ka piiblist tuntud Lott - Aabrami sugulane, leiab koraanis mainimist kui oma suguvõsa, Soodoma linna elanike 
juurde saadetud prohvet. Üheks paheks, millele Soodoma elanikud andunud, olnud ka meestevaheline läbikäimine. 

poolest!" Aga valdjas Budur hüüdis: "Mind sa juba oma häbelikkusega ei peta - see 
pole sul muud kui ülbus ja upsakus. Ja Allahist on selle mehe luuleanne, kes on 
öelnud: 


"Ma panin talle ette ühte heita: 
ta punastas ja tahtis silmi peita. 


Kui näitasin ma talle kulddinaari, 
ta saatust süüdistas ja hakkas paari. 

Ja kui Kamar az-Zaman oli neid sõnu kuulnud ja nendest värsisepit-sustest aru 
saanud, hüüdis ta: "Oo valdjas, mul pole kalduvusi säärasteks asjadeks ja mul ei 
jätkuks jõudu säärast süükoormat hinge peal kanda! Seda ei suudaks mõni vanemgi 
mees välja kannatada, mis rääkida siis veel minust, kes ma alles roheline olen." Aga 
kui valdjas Budur oli neid sõnu kuulnud, naeratas taja ütles: "See on tõesti hästi tore 
jutt! Sa arutad õigesti, aga oled ometi eksiteel! Kui sa alles nii roheline oled, siis pole 
sul ju põhjust keelust üleastumist ja pattulangetamist karta, sest sa pole ju jõudnud 
veel vastutuse kandmise ikka, ja alaealisi patu eest kohtuga ei karistata. Ise sa 
kippusid vaidlema, ju sa siis tahtsid seda tõestust kuulda saada. Minu palve sinuga 
ühte heita on sulle kohustuslik. Ära hakka ühti tõrkuma ega puiklema, sest Allah teeb, 
mis tahab. Mina peaksin enam kui sina pattulangemist kartma, aga ometi on üks 
värsisepp oivaliselt öelnud: 


"Mu kirg on suur, ma häbis vaatan maha, 
kuid palub poisike: "Oh, pane taha!" 


Ma kostsin: "Nii ei või!" Mu pea läks segi. 
Ta ütles: "Mulle võib!" Ja siis ma tegin!" " 


Ja kui Kamar az-Zaman neid sõnu oli kuulnud, läks tal maa ja ilm silme ees mustaks 
ja ta hüüdis: "Oo valdjas, su õukonnas on ju ilusaid naisterahvaid ja kauneid piigasid, 
kelletaolisi pole meie ajal kusagilt leida. Kas ei võiks sa minu asemel nendega 
rahuldust leida; pöördu kelle poole tahes, ägajata mind rahule!"-"Sa räägid õiget 
juttu,” kostis Budur, "aga piinavat armukirge sinu vastu ei saa ma ju ometi 
naisterahvastega leevendada. Minu rikutud loomus võtab kuulda ainult halbu 
nõuandeid. Ara tõrgu ja kuula parem, mis värsitegija on öelnud: 


"On turul igat sorti vilju, marju häid: 
üks tahab viigimarju, teine maisipäid." 


Ja üks teine on jälle nõnda öelnud: 


"Oh sina, kes ei kanna ehteid, keid: 
me kirg on hästi rahuldanud meid. 


Ei püüa mind kehv naisteilu võrk — 
vaid sinu vastu olen truu ja nõrk. 

Ei saa su vastu süütu kaunitar: 

kui sinu unustan, siis olen narr!" 
Ja kolmas on jälle sedasi öelnud: 


"Kõik muu siin ilmas on üks tume tusk: 
on poisiarmastus mu ainus usk. 


Mul naiste vastu puudub vähim tung. 
Las naised arvata, et olen munk!" 


Ja neljas on öelnud: 
"Kes julgeb võrrelda noort meest ja naist, 


ei tunnegi veel elu mekki maist. 


Kui naine reitega sind suudleb ülevalt, 
on hea. Kuid parem veel, kui noormees suudleb alt.” 


Ja viies on öelnud: 
"Su urjaks sain. Ma pean sind suures aus, sest puudub sul kuupuhastuse paus. 


Liig pelk on naiste kaunis kiiratus. 
Ukspäini naiste arm teeb piiratuks.” 


Ja kuues on öelnud: 


"Mind naine noomis õige vihaselt, 
kui ma ei teinud küllalt lihaselt: 


"Kes võtab ainult eest, see hoolib vähe! 
Ma lähen parem - teen sul sarved pähe!" " 


Ja seitsmes on öelnud: 


"Kui ma ei tahtnud naist, mul ütles naine: 
"Ei tea sa, rumal, mis on õndsus maine. 

Kui mind ei taha sina võtta eest, 

siis tagant tee - nii, nagu võtad meest.” " 


Ja kaheksas on öelnud: 


"Ta õrna häbet pakkuma mul hakkas, 
kuid minul tung ta vastu sootuks lakkas. 


Ta pööras ennast, nähes, kuidas seis, 
ja ütles: "Olgu! Annan sulle teist!” 


Võid tänapäeval harva näha meest, 
kes tahaks naisi armastada eest. 

"Oo, emand! See on tõesti oivaline!" 
"Oo, isand! Ara sellest hulluks mine!" 


Kes sõitnud on, see seda vahvat sõitu 
peab etemaks kui valdja sõjavõim.” 


Ja üheksas on öelnud veel sedasi: 


"On meesterahval kätes anuv paine, 
kuid hoopis jalgadega anub naine. 


Kui tuharaidki sekkub anumisse, siis — 
Allah abiks! — pista otse sisse!"" 


Ja kui Kamar az-Zaman neid värsse oli kuulnud, siis ta taipas, et valdja ihade eest 
pole tal pääsu, ja ta ütles: "Oo valdjas üle aegade, kui see on möödapääsmatu, siis 
luba mulle, et sa ei tee seda minuga üle ühe korra, kuigi ka siis jääb kõlvatus 
kõlvatuseks. Ja pärast ära hakka seda minu käest enam kunagi paluma. Võib-olla aitab 
Allah minus selle, mis on rikutud, jälle ära parandada." — "Ma luban sulle seda loo- 
tuses, et Allah annab meile andeks ja pühib meist oma armuheldusega meie suured 
patustamised," ütles Budur. "Andeksandmise taevatelk pole tõega liiga kitsas selleks, 
et meie kohal kokku lüüa ja varjata meie koledaid kuritegusid ja viia meid eksiteede 
kottpimedast ööst sirge tõetee valgusesse. Kui kaunisti ja oivaliselt väljendas end see, 
kes on öelnud säärased värsid: 

"Meid inimesed ammu kahtlustanud. Meid ammu saatnud nende halvakspanu. 


Kui teeme, võtame neilt raske patu. 
Üks kord veel pole andeksantamatu." " 

Ja seejärel andis Budur talle kinnitusi ja lubadusi ja tõotas talle möödapääsmatu 
saatuse nimel, et säärane asi jääb nende vahel esimeseks ja viimaseks korraks ja et 
armastus Kamar az-Zamani vastu on viinud ta surmaohtu ja mõistuse kadumiseni. Ja 
nendel tingimustel läks Kamar az-Zaman temaga üksildasse kohta, et kustutada tema 
kireleeki, aga ise ütles ta seejuures: "Pole väge ega võimu kellelgi peale Allahi, kõrge 
ja kõikvõimsa! Ju see on aulise ja targematest targema poolt ette määratud!" 

Ja seejärel lasi ta püksid maha, ise suurt häbi tundes, ja silmad olid tal suurest 
erutusest märjad. Budur aga naeratas ja talutas ta endaga kaasa sängi ja ütles: "Pärast 
tänast ööd ei juhtu sinuga midagi laiduväärset.” 

Ja ta kallutas end Kamar az-Zamani poole ja suudles ja kallistas teda ja põimis oma 
jalad tema jalgadega ühte ja ütles: "Pane oma käsi mulle reite vahele, tead küll, 
kuhu!" Ja Kamar az-Zaman puhkes nutma ja ütles: "Ma ei oska!" Aga Budur hüüdis: 
"Minu elu nimel, tee, nagu ma käskisin!" 

Ja Kamar az-Zaman sirutas käe välja (aga ta hing oigas) ja ta sai tunda, et valdja 
puusad on koorevõist pehmemad ja siidist õrnemad. Ja ta tundis nende puudutamisest 
naudingut ja ta hakkas igalt poolt käega kobama, kuni jõudis kingule, mida on palju 
õnnistatud ja mis käe all liigub. Ja siis tuli tal pähe: "Võib-olla on see valdjas 
kahesooline ja pole ei mees ega naine?" Ja ta ütles: "Oo valdjas, ma ei leia sul seda, 
mis meesterahval olema peab. Miks sa selle maha oled lõiganud?" 

Ja valdjatar Budur pahvatas nii valjusti naerma, et kukkus kõhuli, ja hüüdis: "Oo mu 
kallis, kui ruttu oled sa unustanud ööd, mis me üheskoos mööda saatsime.” Ja ta lasi 
Kamar az-Zamanil ennast tunnistada. Ja Kamar az-Zaman tundis nüüd ära, et see on 
tema naine valdjatar Budur, valdjas al-Gajuri, saarte ja merede valitseja tütar. Ja ta 
kallistas naist ja naine kallistas meest. Ja ta suudles naist ja naine suudles teda. Ja nad 
heitsid ühteheitmise sängi ja ütlesid teineteisele sääraseid värsse: 


"Ta nõtket kaela kutsun ligemale, 

tal keha nagu kael on sõtkelt sale. 

Mu kaela pehmus kõvadust tal jootis, 
ja pikapeale sai see, mida lootis. 


See sangar on kui jäigastanud soomus, 
kuid häbelik ta laitust kartev loomus. 


Ta puus mu peal on nõnda rängalt raske 
kui kõrbeluiteil kaamelite aste. 


Oöpime teda kaitseb ega sega, 
kui mõõgaga ta lõikab silmadega. 


Ta lõhn on tulvil rõõmutundeist suurist, 
ta juurde lendan nagu linnud puurist. 


Ta taldu naudivad mu punapalged, muldmustaks käigu ta mu silmavalged! 


Ma kallistustes sulgen tema varda 
siis vahele mu kahe armuparda. 


Peo korraldan ja minu lahkel kutsel 
on tundetuhin temas võimsalt tuksel. 


Oh neid ta huuli, poolkuid niiskelt hulle, 
täis joovastust kui vahuveini mulle! 


Ma olen andnud nautimise meele 
just sellele, kes viib mu taevateele. 


On iga tükk ta ihust nõnda hea tükk, 
kui on koraanis iga selle peatükk!” 


Siis jutustas valdjatar Budur Kamar az-Zamanile kõigest, mis temaga oli juhtunud - 
otsast kuni lõpuni. Ja ka Kamar az-Zaman rääkis naisele kõigest, mis temaga oli 
juhtunud. Ja seejärel hakkas ta ette heitma ja päris naise käest: "Mis pani sind tegema 
säärast tükki, nagu sa täna öösel minuga tegid?" Aga tema kostis: "Ära ole kuri: ma 
tahtsin ainult nalja teha ja suurendada meie lusti ja lõbu!" 

Kui aga hommik kätte jõudis ja koiduvalgus särama ja hiilgama lõi, siis saatis 
valdjatar Budur valdjas Armanuse, valdjatar Hajat an-Nufusi isa järele ja rääkis talle 

kogu tõe ära ja et tema on tegelikult Kamar az-Zamani naine. Ta rääkis Armanusele 
kogu oma eluloo ja andis talle teada mehest lahkuminemise põhjuse ja teatas valdjale 
ka, et tema tütar Hajat an-Nufus on süütu nagu ennegi. Ja kui siis Eebenisaarte 
valitseja sultan Armanus oli valdjatar Buduri käest tema lugu kuulda saanud, pani ta 
seda kangesti imeks ja käskis selle kuldtähtedega üles kirjutada. Ja seejärel pöördus ta 
Kamar az-Zamani poole ja päris tema käest: "Oo valdjapoeg, kas sa ei tahaks saada 
mu väimeheks ja võtta naiseks mu tütre Hajat an-Nufusi!" Ja Kamar az-Zaman kostis: 
"Ma pean nõu valdjatar Buduriga, temal on minu peale eesõigus." 

Ja kui ta oli nõu küsinud, ütles Budur: "See on hüva nõu! Võta ta pealegi naiseks ja 
mina hakkan tema ümmardajaks, sest tema on osutanud mulle teene, teinud heateo ja 
üles näidanud oma suurt armuheldust — pealekauba elame ju tema juures ja tema isa 
on meid oma armuheldusega üle külvanud.” 

Ja kui Kamar az-Zaman nägi, et Budur pole vastu ega tunne armukadedust, leppis 
mees temaga selles asjas kokku...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja seitsmeteistkümnes ööaeg, ütles Šahrazad: "Minu kõrvu 
on küündinud, oo õnnelik valitseja, et Kamar az-Zaman leppis oma naise valdjatar 
Buduriga selles asjas kokku ja rääkis valdjas Armanusele, et Budur on asjaga pärija 
hakkab Hajat an-Nufusi ümmardajaks. 

Ja kui valdjas Armanus Kamar az-Zamani suust neid sõnu kuulis, läks tal meel väga 
rõõmsaks. Ja siis ta läks ja istus oma riigitroonile ja kutsus kokku kõik valitsuse 
vesiirid, emiirid, õukondlased ja aukandjad ja rääkis neile Kamar az-Zamani ja tema 
naise valdjatar Buduri loo otsast lõpuni ära. Ja ta ütles, et tahab panna oma tütre Hajat 
an-Nufusi Kamar az-Zamanile mehele ja panna Kamar az-Zaman nende üle sultaniks 
tema naise valdjatar Buduri asemel. 

Ja kõik ütlesid: "Kui Kamar az-Zaman, nagu välja tuli, on meheks valdjatar 
Budurile, kes oli enne meie üle sultaniks (aga meie arvasime, et ta on meie valdja 
Armanuse väimees), siis oleme kõik sellega nõus, et nüüd tema meie sultaniks 
hakkab. Ja meie hakkame tema teenriteks ega astu tema käsust üle.” 

Ja valdjas Armanusel läks meel kangesti rõõmsaks, ja seejärel kutsus ta kokku 
kohtunikud ja tunnismehed ja muud ülemad asjamehed ja sõlmis abielu Kamar az- 
Zamani ja oma tütre Hajat an-Nufusi vahel. 

390 

Ja pärast seda korraldas ta peo ja uhke söömaaja ja autasustas kalliste rõivastega 
kõiki emiire ja väepealikuid ja jagas vaestele ja kerjustele armuande ja lasi vangid 
priiks. Ja rahvas rõõmustas Kamar az-Zamani troonileastumise üle ja hakkas 
palvetama tema igavese kuulsuse, edu, õnne ja vaimusuuruse eest. 

Ja kui Kamar az-Zaman oli sultaniks saanud, kergendas ta rahva maksukoormat ja 
lasi priiks ka need, kes olid veel vangimajadesse jäänud. Ja ta käis oma rahvaga 
kiiduväärsel kombel ringi. Ja ta saatis oma naistega aega mööda õndsuses, rõõmus, 
külluses ja lustimedes. Ja ta oli ühe öö ühe ja teise öö teise naise juures. Ja nõnda elas 
ta mõnd aega ja tema muremeel ja kurbus hajusid. Ja ta unustas oma isa, valdjas 
Šahramani ja selle vaimusuuruse ja võimutäiuse, mis talle isa juures osaks oli 
langenud. 


XXX. LUGU AL-AMDŽADIST JA AL-ASADIST 

JA suur Allah kinkis Kamar az-Zamanile kummaltki naiselt poja ja need pojad 
kumasid otsekui kuud. Vanem poeg oli valdjaemand Budurilt ja teda hüüti valdjas al- 
Amdžadiks ja noorem oli valdjaemand Hajat an-Nufusilt ja teda hüüti valdjas al- 
Asadiks. Ja al-Asad oli oma vennast al-Amdžadist ilusam. 

Ja nad kasvasid üles kõige kõrgema peenuse ja õrnuse keskel ja nende vaimu ja 
lihaseid hariti ilukirja, teaduste, riigijuhtimistaiu ja ratsutamisega, nii et nad jõudsid 
suure täiuse ja ilu ning võlu kõige viimase piirini. Ja neist olid võlutud nii 
naisterahvad kui ka meesterahvad. 

Ja nad olid juba saamas seitsmeteistkümneaastaseks, aga nad ei teinud midagi ilma 
teineteiseta: nad sõid koos ja magasid koos ega lahkunud teineteisest ei ööl ega päeval 
ainsakski tunniks, ja kõik inimesed kadestasid neid sellepärast. 

Ja kui nad olid meheikka jõudnud ning neid ehtis jõudja mehetäius, siis hakkas isa, 
kui ta pidi ära sõitma, neid kordamööda ülemkohtuniku toolile istuma panema. Ja 
kumbki mõistis ühe päeva rahva üle kohut. 

Aga saatuse suvalja kõige kõrgema tahteljuhtus nii, et Hajat an-Nufusi poja al-Asadi 
vastu hakkas idanema armastus tema isa naise valdjaemand Buduri südames. Ja 
valdjaemand Buduri poja al-Amdžadi vastu hakkas idanema armastus tema isa naise 
valdjaemand Hajat an-Nufusi südames. Ja kumbki naisterahvas hakkas mängitama 
teise naise poega ja sellele suud andma ja seda oma rinna vastu suruma. Ja kui poisi 
ema seda juhtus nägema, siis arvas ta, et see on lihtsalt õrnus ja lastearmastus. Ja kirg 
võttis naisterahvaste südamed oma võimusesse ja nad olid poistest võlutud, ja niipea 
kui teise naise poeg vastu tuli, siis suruti see muudkui rinnale. Ja mõlemal naisel 
tekkis tahtmine, et poiss jääkski tema rinnale. 

Ja kui see kirg oli mõnd aega kestnud ja nad ei leidnud teed, kuidas oma kallile veel 
lähemale saada, siis ei hakanud naisterahvad enam midagi suu sisse võtma ega saanud 
sõba silmalegi. 

Ja ühel päeval läks valdjas jahile ja käskis poegadel oma aujärje peale istuda, et 
kumbki nagu ikka ühe päeva kohut mõistaks..." Ja hommik jõudis kätte ning katkestas 
Šahrazadi jutulõnga. Aga kui oli käes kahesaja kaheksateistkümnes ööaeg, ütles 
Šahrazad: "Minu kõrvu on küündinud, oo õnnelik valitseja, et valdjas läks jahile ja 
käskis poegadel oma aujärje peale istuda, et kumbki nagu ikka ühe päeva kohut 
mõistaks. Ja esimesel päeval istus kohut mõistma valdja-emand Buduri poeg al- 
Amdžad ja hakkas muudkui käskima ja keelama ja paigale panema ja lahti laskma ja 
andma ja andmata jätma. 

Ja valdjaemand Hajat an-Nufus, al-Asadi ema, kirjutas al-Amdžadile kirja, milles 
püüdis poisi südant pehmeks teha ja näidata talle, kui kõvasti on ta kiindunud ja ära 
armunud. Ja Hajat an-Nufus kergitas eesriiet ja andis teada, et ihkab poisi lähedust. 

Ja ta võttis paberi ja pani kirja säärased kokkukõlad: 

"See kiri on orjalt, kel isandaks arm, keda ühtvalu vintsutab saatus nii karm ja kes 
kaotas su pärast värske jume ja kelle tulevik on piinavalt tume. Ei suuda kogu 
hingehäda panna ma kirja, kõiki kurbusi meeled mul kokku ei korja, ei hakka mõistus 
mul kirgede karja ja ühtvalu mõnan saatust nii kurja. Ja suu kesk pisarais palgeid on 
mul ohkel ja õhkel ja süda mu rinna sees kurbusest lõhkeb. Ja tulevad uued ja 
hullemad mured ja meelehärm otsekui murdja mind pureb. Iga päevaga kõik on vaid 
mustemat karva, kõike tumedat rehkendus kokku ei arva. Jäävad kitsaks mu jaoks 

juba maa ja taevas, ei teistele looda ma hingevaevas. Peagi minema purjetan 
surmalaevas, sest õudused ühtsoodu kasvavad aeva. Suur kirg, kuhu viid sa mind 
tulisi jalu, nii tappev mu hinges on lahkumisvalu. Mu igatsuseks ja tusasapiks jääb 
kogu maailma paberistki napiks. Ja hinge seest, mis hädaikkes rängasti kärsib, ma 
ütlen välja säherdused värsid: 


"Näen kannatuste kirjeldusel tõket, 
ei talu paber minu kire lõket. 


Ei mahu paberile minu ärevus, 
mu hingevalu, armu särelus. 


Und peletavaid tundeid on mul hulgi — 

ei jätkuks kõigeks tinti ega sulgi!" " 

Siis keeras valdjaemand Hajat an-Nufus selle paberi muskuse ja safraniga 
immutatud kallihinnalise siiditüki sisse ja pani sinna ka patsipaelad oma juuste seest, 
ja need olid hinna poolest rahast kallimad. Ja siis pani ta kõik selle veel rätiku sisse ja 
andis kohimehe kätte, et see rätiku valdjas al-Amdžadi kätte toimetaks...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja üheksateistkümnes ööaeg, ütles Šahrazad: "Minu kõrvu 
on küündinud, oo õnnelik valitseja, et valdjaemand andis kirja rätiku sees kohimehe 
kätte, et too selle valdjas al-Amdžadi kätte toimetaks. Ja eunuhh läks paha aimamata, 
sest kust võiski ta teada, mis tundmata tulevikul temaga kavas on - üksipäini saladuste 
teadja võib teha, mis tahab! 

Ja kui kohimees oli valdjas al-Amdžadi juurde jõudnud, siis andis ta valdja ees 
maale suud ja ulatas talle kirja, nagu kästud. Ja valdjas al-Amdžad võttis rätiku ja 
mähkis selle lahti ja nägi paberit ja rullis selle lahti ja luges läbi, ja kui ta kirja mõtet 
taipas, siis sai talle selgeks, et isa naine hakkab raisku minema ja et ta sepitseb pettust 
noormehe isa Kamar az-Zamani vastu. 

Ja valdjapojal läks hing kole kangesti täis ja ta hakkas naisterahvaid nende petliku 
meele pärast maa põhja manama ja hüüdis: "Olgu Allanist neetud need petised naised, 
kel pole arunatukest peas ega õiget usku!" Ja seejärel tõmbas ta mõõga tupest ja ütles 
eunuhhile: "Oo sina ori, va kurikael, või sina võtad kanda kirja, millega sinu isanda 
naine pettusenõu sepitseb! Allahi nimel, see ei tähenda sulle head, 00 sina, kes sa oled 
must nii oma nahavärvi kui ka pattude poolest,” oo sina, kes sa oled jäle oma 
väljanägemise ja jõle oma loomu poolest!" 

Ja ta virutas orjale mõõgaga vastu kaela, nii et sellel pea otsast lendas. Rätiku koos 
sellega, mis tal vöö vahel oli, pani ta aga endale põue. Ja siis läks ta oma ema Buduri 
juurde ja andis talle teada, mis oh juhtunud. Ja ta hakkas Hajat an-Nufussi sõimama ja 
mõnama ja ütles: "Te kõik olete üks hullem kui teine! Suure Allahi nimel, kui see 
poleks sündsusetu mu isa Kamar az-Zamani ja mu venna valdjas al-Asadi vastu, siis 
läheksin ma tema juurde ja raiuksin tal pea otsast, nii nagu ma tegin seda 
kohimehega." Ja ta läks oma ema, valdjaemand Buduri kambrist välja, ise tulivihane. 

72Sõnasõnalises tõlkes: pattude lehekülje poolest. Mõeldud on "esiaegse raamatu" lehekülge, kus on üles tähendatud 
kõik selle kohimehe patud. Islami usu järgi on Allah sisse seadnud eri raamatu inimeste tegude ülestähendamiseks. Igale 
jumala loodud olendile on selles raamatus pühendatud üks lehekülg. Selle raamatu alusel mõistetakse viimsel 
kohtupäeval inimeste üle kohut. 

Aga kui valdjaemand Hajat an-Nufusi kõrvu oli kostnud kumu sellest, mis 
valdjapoeg tema kohimehega oli teinud, siis hakkas emand al-Amdžadi sõimama ja 
maa põhja manama ja tema vastu riukaid välja hauduma. Valdjapoeg al-Amdžad aga 
saatis selle öö mööda, haige meelepahast, nördimusest ja mustadest mõtetest. Ja ta ei 
võtnud midagi suu sisse ega tulnud tal ka sõba silmale. 

Kui aga hommik kätte jõudis, siis tuli tema vend valdjas al-Asad ja istus oma isa 
valdjas Kamar az-Zamani troonile, et rahva üle kohut mõista (aga tema ema Hajat an- 
Nufus oli päris haigeks jäänud, kui kuulis, et valdjas al-Amdžad on tema kohimehe 
ära tapnud). Ja valdjas al-Asad, kelle käes oli sel päeval kohtumõistmise kord, mõistis 
õiglaselt kohut ja oli õiglane ja pani mehi paika ja laskis lahti ja käskis ja keelas ja 
jagas kinke ning annetusi. Ja nõnda istus ta kohtusaalis peaaegu päikeseloojakuni. 

Aga valdjaemand Budur, valdjas al-Amdžadi ema, saatis ühe kurikavala vanamoori 
järele ja rääkis sellele ära, mis tal südames varjul on. Ja ta võttis paberilehe, et 
kirjutada läkitus oma mehe pojale valdjas al-Asadile ja kaevata talle oma armujõudu 
ja kirge. Ja ta pani kirja säärased kokkukõlad: 

"See kiri on sellelt, kelle on tapnud kirg ja arm, sellele, kel on õilis meel ja võrratu 
sarm ja kelle ilu tuleb kõrgeks kiita ja õrnusega kokku liita. See kiri on sellele, kes 
embuseihkajatele näitab uksepiita, tahtmata hingealandajate seltsis aega viita, kes on 
oma olemiselt karm ning südi ja ärapiinatud armunutest tüdind. See kiri on valdjas al- 
Asadile, kelle oivaline ilu ja võlu allub laitmatule meelelaadile, kelle palg nagu 
täiskuu erendab ja otsmik nõnda hiilgavalt terendab. Minu kiri on sellele, kelle vastu 
mu ihu on pehmunud ja nahkki kontidest eemale ehmunud. Sa tea, et mu hingel on 
katkenud kannatus; hing ei tea, mida teha armus nii rannatus. Mu põsilt ei lahku kire 
punetus; mu hingerahu on viinud unetus. Kurb meel ei jäta mind seal ega siin, lõhki 
kisub mu arm, aru viib kireviin. Hinge jääb ainult otsatu piin. Kui hing on alasti, kui 
pole kaitsvaid sõbu, siis tappa armunut sul pakub lõbu. Igavesti sind ometi hoidku 
Allah ja kaitsku sind kurjast, mis kõikjal on valla.” 

Ja nende ridade järele kirjutas ta säärased värsid: 


"Su vastu tunnen ränka armuvalu, 
mu peale kiiraku su täiskuuvõlu! 


Sa ilu, ihuveetlust kannad endas, 

su kauni kuju juurde armus lendan. 

End lasen piinata, sa ole timukas! 

Sa kingi mulle pilk, mu silm on himukas! 


Las suren armust, ise õndsalt virge, 
kuid kurb on surra, maitsemata kirge!" 


Ja veel kirjutas ta säärased värsid: 


"Ma põlen armust, 00 mu arm Asad, 
ei tunne halastust su meelelaad. 


Kui kaua mängitab mind sinu käsi? 
Ma hingetõvest, unetusest väsin. 


Kord vajun kire määratusse merre, 

kord oigan leegist, mis mul tungib verre. 


Ei ole laitjail mingit mõtet laita, 
sest kahetsus ja pisarad ei aita. 


Kui tihti otsisin ma abi surmast, 
Et päästaks see mind üksinduse turmast! 


Ei suudagi ma olla sinust lahus — 
ehk aitad, tohter, leida hingerahu? 


Ei maksa, laitjad, olla nõnda karm, 
kord võtab teidki ravimatu arm!" 


Siis immutas valdjaemand Budur kirjalehte healõhnalise muskusega ja keeras selle 
oma patsipaelte sisse — need patsipaelad olid smaragd-ripatsitega Iraagi siidist, mille 
sisse oli tikitud pärleid ja kalliskive. Ja ta andis paberi vanamoori kätte ja käskis selle 
edasi anda oma mehe valdjas Kamar az-Zamani pojale valdjas al-Asadile. Ja see 
vanamoor läks, et emandale meelepärane olla, ja ta seadis sammud otsejoones valdjas 
al-Asadi juurde. 

Kui vanamoor valdja juurde sisse astus, oli valdjas parajasti üksinda saalis ja võttis 
moorilt paberi koos kõige sellega, mis seal peal oli, ja vanamoor jäi seisma ja vastust 
ootama. Ja siis luges valdjas ai-Asad paberi läbi 

ja sai aru, mis seal seisab, ja keeras paberi jälle patsipaeltega kinni ja pani põue. Ja 
ta läks nii tulivihaseks, kui vähegi minna saab, ja hakkas needma naisterahvaste 
petlikku meelt. Siis aga tõusis ta püsti ja tõmbas mõõga tupest ja virutas vanamoorile 
vastu kaela, nii et sellel pea otsast lendas. 

Ja seejärel tõusis ta püsti ja läks oma ema Hajat an-Nufusi juurde, ja nägi, et see 
lamab voodis, haige sellest, mis temaga oli juhtunud valdjas al-Amdžadi pärast. Ja 
valdjas al-Asad sõimas Buduri läbi ja needis ta maapõhja ja tuli siis ema juurest ära ja 
sai kokku oma venna valdjas al-Amdžadiga ja jutustas sellele kõigest, mis tal oli 
juhtunud tema ema valdjaemand Buduriga. Ta ütles, et tappis ära vanamoori, kes talle 
armuläkituse tõi, ja hüüdis: "Allahi nimel, oo mu vend, kui see poleks sinu vastu 
sündsuseta, siis läheksin ma jalamaid Buduri juurde ja raiuksin tal pea otsast.” 

Ja tema vend, valdjas al-Amdžad, ütles talle: "Allahi nimel, oo mu vend, eile, kui 
ma riigitroonil istusin, juhtus minuga samasugune lugu nagu sinuga täna: sinu ema 
saatis mulle sama sisuga kirja." Ja ta rääkis vennale kõik ära, mis tal oli juhtunud 
valdjas al-Asadi ema, valdjaemand Hajat an-Nufusiga, ja ütles: "Allahi nimel, 00 mu 
vend, kui see sinu vastu sündsuseta poleks, oleksin ma kindlasti läinud ja talitanud 
temaga samamoodi, nagu ma talitasin eunuhhiga.” 

Ja nad saatsid ülejäänud osa ööst mööda juttu puhudes ja manasid maapõhja 
naisterahvaste petlikku meelt, ja nad soovitasid teineteisele seda asja saladuses hoida, 
et nende isa Kamar az-Zaman kuulda ei saaks ja naisi maha ei lööks. Ja kogu selle öö 
- kuni hommikuvalgeni - oli neil meel murest must. 

Ja kui hommik kätte jõudis, tuli vana valdjas oma maleva saatel jahilt koju ja istus 
natuke aega riigitroonil, ja läks siis elulossi ja lasi emiiridel oma teed minna. Ja ta tuli 
oma magamisruumidesse ja nägi, et tema mõlemad naised on sängis pikali ja et nad 
on tõvest kangesti nõrgad (aga nad olid poegade vastu riukad välja haudunud ja nõuks 
võtnud nende hinged hukka saata, kuna pojad olid neid häbistanud ja nad kartsid, et 

nende libastumine võib ilmsiks tulla). Ja kui valdjas neid säärases seisukorras nägi, 
päris ta nende käest: "Mis teiega lahti on?" Ja naised tõusid püsti ja andsid tema käele 
suud ja jutustasid talle kõik vastupidi ja ütlesid: "Võta teatavaks, oo valdjas, et sinu 
pojad, kes on sinu armuhelduse läbi üles kasvanud, on sind petnud sinu naistega ja 
sind sedasi alanduse sisse saatnud.” 

Ja kui Kamar az-Zaman oli oma naiste suust neid sõnu kuulnud, läks tal silme eest 
mustaks, ja ta sai tulivihaseks ja kaotas viha pärast mõistuse ja ütles naistele: 
"Seletage mulle, kuidas see asi oli!" 

Ja valdjaemand Budur ütles: "Võta teatavaks, oo valdjas üle aegade, et sinu poeg al- 
Asad, Hajat an-Nufusi poeg, on juba mitu päeva mulle kirju saatnud ja mind laiale 
teele meelitanud, ja mina olen püüdnud teda ohjeldada, aga tema ei ole järele jätnud. 
Ja kui sa ära sõitsid, siis tormas ta mulle purjuspäi kallale, haljas mõõk käes, ja lõi 
sellega mu teenri surnuks. Ja mõõk käes, istus ta mulle rinna peale ja mina kartsin, et 
kui ma vastu hakkan, siis ta tapab mind, nii nagu ta tappis mu teenri, ja nõnda ta 
rahuldas mu kallal väevõimuga oma iha. Ja kui sina, oo valdjas, talle minu eest kätte 
ei maksa, siis tapan ma end oma käega: pärast nii jäledat asja pole mul enam tahtmist 
selles ilmas elada!" 

Ja Hajat an-Nufus jutustas valdjale nuttes ja nuuksudes samasuguse 100, nagu oli 
rääkinud valdja teine naine Budur...” 

Ja hommik jõudis kätte ning katkestas Šahrazadi jutulõnga. 

Aga kui oli käes öö, mis oli järjekorras kahesaja kahekümnes, ütles Šahrazad: 
"Minu kõrvu on küündinud, oo õnnelik valitseja, et valdjaemand Hajat an-Nufus 
jutustas oma mehele valdjas Kamar az-Zamanile samasuguse 100, nagu oli rääkinud 
talle valdjaemand Budur. Ja Hajat an-Nufus ütles: "Minul läks sinu poja al-Asadiga 
nõndasamuti." Ja siis puhkes ta nutma ja nuuksuma ja hüüdis: "Kui sa talle minu eest 
kätte ei maksa, siis annan ma asjast teada oma isale valdjas Armanusele." 

Ja mõlemad naised päästsid oma mehe valdjas Kamar az-Zamani ees ränga nutu 
valla. Ja kui valdjas nägi, et tema mõlemad naised nutavad, ja kui ta oli nende jutte 
kuulnud, siis oli ta kindel, et nad rääkisid tõtt, ja tal läks süda nii kangesti täis, et 
kangemini enam ei saagi. Ja ta tõusis püsti ja tahtis tormata oma poegade kallale, et 
need ära tappa. 

Ja talle tuli vastu tema äi valdjas Armanus, kes astus sel silmapilgul tema kambrisse 
sisse teda tervitama, kuna ta oli teada saanud, et väimees on jahilt tagasi. Ja kui ta 
nägi, et Kamar az-Zamanil on haljas mõõk peos ja et tal suurest raevust nina verd 
tilgub, siis päris ta väimehe käest, mis temaga lahti on. Ja Kamar az-Zaman rääkis 
talle kõik ära, mis kurja tema pojad al-Amdžad ja al-Asad olid teinud, ja hüüdis: "Ja 
nüüd lähen ma nende juurde ja tapan nad maha ja moonutan nende kehasid kõige 
koledamal viisil!" 

Ja ka tema äi valdjas Armanus sai noormeeste peale tulivihaseks ja ütles: "See, mis 
sul mõttes, oo mu laps, oleks neile paras! Argu õnnistagu Allah neid ja kõiki teisi 
lapsi, kes oma isadega sedasi talitavad. Aga, mu laps, ära unusta siiski säärast 
kõnekäändu: "Sa mõtle ka seda, mis edasi saab, või tulevik segi kõik kaardid sul 
aa'b.” Nad on ja jäävad sinu lasteks ja sa ei tohi neid oma käega tappa ja mõrtsukatöö 
kibedust tunda saada, et siis nende tapmist taga kahetseda, kui sellest enam kasu pole. 
Saada 

mõni ori: las see lööb nad maha kõrbes, kus nad on sinu silma alt ära. Sest ütleb ju 
kõnekäändki: "On etem olla oma kallist kaugel - ei näe mu silm tal nuttu silmalaugel.” 


" 

Ja kui valdjas Kamar az-Zaman oli oma äia valdjas Armanuse suust sääraseid sõnu 
kuulnud, siis leidis ta need sõnad õiged olevat. Ta pani mõõga tuppe ja läks ja istus 
riigitroonile tagasi ja kutsus oma varahoidja (aga see oli nõder vanaätt, kellele olid 
kõik ilmaasjad ja saatusekonksud teada) ja ütles talle: "Mine minu poegade al- 
Amdžadi ja al-Asadi juurde ja seo nad kõvasti kinni ja pane nad kirstu ja upita kirst 
hobueesli selga ja sõida nendega keset kõrbet ja lõika neil seal kõri läbi ja lase kaks 
kannu nende verd täis ja too need mulle kähku tagasi." Ja varahoidja kostis: "Sinu 
sõna on seadus!" 

Ja varahoidja tõusis jalamaid püsti ja läks al-Amdžadi ja al-Asadi juurde. Ja nad 
tulid talle lossikoridori lõpus vastu, pidurõivad seljas, et minna oma isa Kamar az- 
Zamani juurde ja tervitada teda ja soovida talle õnne edukalt lõppenud j ahikäigu 
puhul. Ja kui varahoidja noormehi nägi, pidas ta nad kinni ja hüüdis: "Oo mu lapsed, 
võtke teadmiseks, et ma olen alandlik ori ja et teie isa andis mulle käsu. Kas te kuulate 
ta käskivat sõna?" Ja nemad kostsid: "Jah!" Ja siis astus varahoidja nende juurde ja 
sidus nad kinni ja pani kirstudesse ja upitas kirstud hobueesli selga ja sõitis nendega 
linnast välja. 

Ja ta ratsutas nendega senikaua mööda kõrbet, kuni keskpäev kätte jõudis, ja jäi siis 
inimtühjas kõrbekolkas pidama. Ta ronis hobuse seljast maha ja võttis kirstud 
hobueesli seljast alla ja tegi kirstud lahti ja veeretas nende seest välja al- Amdžadi ja 
al-Asadi. Ja kui varahoidja neid nägi, siis puhkes ta nende ilu ja võlu pärast kibedasti 
nutma, aga siis tõmbas ta mõõga tupest ja ütles neile: "Allahi nimel, oo mu isandad, 
mul on raske teiega paha tegu korda saata, aga mulle antakse andeks, sest ma olen ori, 
kel pole oma tahtmist, ja teie isa valdjas Kamar az-Zaman on käskinud mul teie pead 
maha raiuda." Ja noormehed ütlesid talle: "Oo emiir, talita nõnda, nagu valdjas on 
sind käskinud: küll meie selle välja kannatame, mis Allah, suur ja üle ilmamaa kuulus, 
meile on määranud. Ja sina ei pea meie vere eest vastutama." 

Seejärel kallistasid vennad teineteist ja jätsid teineteisega jumalaga ja al-Asad ütles 
varahoidjale: "Allahi päralt, oo kallis onu, ära sunni mind oma venna pärast kurba 
meelt ja hingeahastust tundma, vaid tapa mind enne teda, nõnda on mul kergem." Ja 
al- Amdžad ütles varahoidjale sedasama mis tema vend, ja hakkas teda paluma, et ta 
tapaks ta enne venda ära: "Ta on minust noorem, ära lase mul tema surma kurbust 
maitsta.” 

Ja siis puhkesid nad mõlemad nii valjusti nutma, et valjemini enam ei saagi. Ja ka 
varahoidja puhkes nende pisaraid nähes nutma..." 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kahekümne esimene ööaeg, ütles Šahrazad: "Minu kõrvu 
on küündinud, oo õnnelik valitseja, et ka varahoidja puhkes nende pisaraid nähes 
nutma. Ja siis kallistasid vennad teineteist ja jätsid teineteisega jumalaga ja üks neist 
ütles teisele: "Kõik see on nende petiste - sinu ema ja minu ema riukad - ja nõnda 
makstakse meile kätte selle eest, kuidas mina sinu emaga ja sina minu emaga 
talitasime. Aga pole väge ega võimu kellelgi peale Allahi, kõrge ja kõikvõimsa! Sest 
nii tõesti, kui me olemas oleme, kuulume me Allahile ja läheme tema rüppe tagasi!" 

Ja al-Asad kallistas oma venda ja tõi ohete saatel kuuldavale säärased värsid: 


"Oh sind, kelle poole ma püüdlen, kui hirmu käes kaeblen, saad ulu mul anda vaid 
sina, kui vintsklen ja vaevlen! 


Las kosta mu koputus! Oled mu viimane uks. 
Ust teist enam pole, kui sina jääd suletuks. 

Su hüvede tüved on peidetud sõnasse "ole!"”. 
Ei mujal küll kusagil nii palju hüvesid pole.” 


Ja kui al-Amdžad venna nuttu oli kuulnud, purskas temagi nutma ja surus venna 
endale vastu rinda ja tõi kuuldavale säärased beidid: 


"Oh sind, kes sa aidanud oled mind mõlema käega! 
Oh sind, kes sa kinke tood suurima helduse väega! 


Siis ikka, kui saatus mu kallal on murdjalik, kuri, 
mind päästab ta küüsist su vägi, su turdjalik turi.” 


Ja seejärel ütles al-Amdžad varahoidjale: "Ma palun sind patuseid sarjava ja häid 
lambaid karjava ainuma taevavaldja nimel: tapa mind enne mu vend al-Asadi: lase 
mul juba kustuda, ma ei taha näha tema eluleegi viimast lahvatust.” 

Ja al-Asad puhkes nutma ja hüüdis: "Sa pead kõigepealt mind tapma.” Ja al-Amdžad 
ütles: "Kõige parem oleks nii, et sina embad mind ja mina emban sind, nii et mõõk, 
mis meid tabab, tapab meid ühekorraga.” 

Ja kui nad siis teineteist embasid, põsk vastu põske, ja teineteise vastu liibusid, sidus 
varahoidja nad uuesti köiega kinni, endal nutt varuks, ja tõmbas mõõga tupest ja 
hüüdis: "Allahi nimel, oo mu isandad, mul on raske teid tappa! Kas teil pole mõnd 
soovi, mida ma saaksin täita, või asja, mida te tahaksite kellelegi pärandada, või 
läkitust, mida oleks vaja edasi anda?" — "Pole meil midagi vaja," ütles al-Amdžad, 
"aga mis puutub läkitusse, siis läkitan ma sulle käsu panna mu vend al-Asad alla ja 
mind peale, et löök kõigepealt mind tabaks. Ja kui sa oled meile otsa peale teinud ja 
valdja palge ette astud ja ta küsib su käest, mis sa meie käest enne surma kuulsid, siis 
ütle talle nii: "Su pojad saadavad sulle tervituse ja lasevad öelda, et sul pole aimugi, 
kas nad on süütud või patused. Sa oled nad tapnud, kindlaks tegemata nende süüd ja 
nende süüasja korralikult läbi vaatamata." Ja siis lausus ta temale kaks säärast beiti: 


"Meid ahvatlevad naisterahvad, suisa saatanad, 
oh aita, Allah, et ei saaks meid hukka saata nad! 


On ikka naiste süü - nad pole süüdimatud -, 
kui nende meestel kaelas jõledaimad patud.” 


"Me ei taha sult muud, kui ainult seda, et sa annaksid isale edasi need kaks beiti, 
mis sa praegu kuulsid,” ütles al-Amdžad..." 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kahekümne teine ööaeg, ütles Šahrazad: "Minu kõrvu on 
küündinud, oo õnnelik valitseja, et al-Amdžad ütles varahoidjale: "Me tahame sinu 
käest üksnes seda, et sa annaksid isale edasi need kaks beiti, mis sa praegu kuulsid. Ja 
ma palun sind Allahi nimel, kannata meie tapmisega senikaua, kuni ma ütlen oma 
vennale veel kaks beiti.” 

Ja siis pahvatas ta kibedasti nutma ja lausus luulekõnes: 


"Las ammusurnud valdjad need 
nüüd näidata meil õiget teed, 

sest nende lõppematu jada 
on käinud mööda vale rada." 


Kui varahoidja oli al-Amdžadi käest neid sõnu kuulnud, purskas ta nii hullupööra 
nutma, et habe sai märjaks, ja mis puutub al-Asadisse, 

siis valgusid ka tema silmad pisaraid täis ja ta tõi kuuldavale säärased värsid: 


"Eks jälgi jäta iga meie tegu — 
miks taga nutta keha või ka nägu? 


Uks öö ei erine ju kuigi palju teisest — 
mis sest, et teisel kurja kukub käisest. 


Sai az-Zubeirgi tunda kurja maitset — 
mis sest, et Kaaba kivilt otsis kaitset. 


Jah, tulnuks tappa kurikael Amra, 
kuid surma leidis süütu Haridža."73 


Ja seejärel jumestas ta põski pisarate paduvihmaga ja tõi kuuldavale säärased värsid: 


"Ööd-päevad harva vaid on head ja sulnid, 
nad kurje vempe, riukaid lausa tulvil. 


Ööd ennast pimedus ei kohuta, 
ka viirastus on talle ohuta. 


Miks mina öös nii araks sõgenen, 
kottpimeda ees peljus põgenen!" 


Ja siis ohkas ta ja tõi kuuldavale säärased värsid: 


"Kes maise elu alatusse mattub, 
see peagi põrgu võrgu sisse satub. 

Sa täna kaunis majas viskad nalja, 
eest homme leiad vareme nii palja. 


Kus saatus vangivaht, kus surmaküllus — 
ei aita enam vahvus ega üllus. 


Just need, kes ennast temast petta lasid, 
küll pärast raevus jõudu pingutasid, 


73Selles luuletuses on mitmeid vihjeid islami algusaegade sündmustele. 

Az-Zubeir (Abd-Allah ibn az-Zubeir) - kaliif Abu Bekri lapselaps, kes võitles võimu pärast esimeste Omaijaadide soost 
kaliifidega. Pärast kaliif Muavija surma aastal 680 kuulutas az-Zubeir end kaliifiks,aga oli sunnitud Muavija poja Jazidi 
eest Mekkasse põgenema, seetõttu sai ta hüüdnimeks Kivilt Kaitset Otsija (Kaaba püha kivi järgi, mis asub Mekkas). 
Haridža - Egiptuse kohtunik, kes tapeti kogemata aastal 661 Egiptuse vallutaja Amra ibn al-Asa asemel. 


270 


kuid ikka vajus kilp neil rinnalt ära 
ja nende verest tuhmus mõõgasära. 


Meid kuri saatus kogu aeg ei loobi, 
kuid ükskord ometi ta annab hoobi. 


Võid elu asjata sa hukka saata, 
kui lahmid ega iial ette vaata. 


Sul ihadest on lahti öelda vaja, 
siis alles leiad oma õige raja.” 


Ja kui al-Asad oli selle luuletusega lõpule jõudnud, embas ta oma venda al-Amdžadi 
nii tugevasti, et nad muutusid peaaegu et üheks olevuseks, ja varahoidja tõmbas 
mõõga tupest ja tahtis juba lüüa, kui korraga tema hobune kõrbesse kappas (aga see 
hobune maksis tuhat dinaari ja tal oli seljas suurepärane sadul, mis maksis palju raha). 
Ja varahoidja pillas mõõga käest ja jooksis oma hobuselejärele...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kahekümne kolmas ööaeg, ütles Šahrazad: "Minu kõrvu 
on küündinud, 0o õnnelik valitseja, et varahoidja jooksis oma hobuselejärele, endal 
hing tuld ja tõrva täis. Ja ta jooksis senikaua, kuni hobune põikas saksauulitihnikusse 
ja varahoidja tormas talle rägastikku järele. Ja hobune jõudis tihniku keskele ja lõi 
jalaga vastu maad ja maast hakkas tolmu tõusma ja tolm tuprus aina kõrgemale, ja 
hobune hakkas korskama, puristama, hirnuma ja vahtu välja ajama. 

Aga selles tihnikus oli lõukoer, väga kohutav ja jõleda väljanägemisega. Ja silmad 
pildusid tal sädemeid, lõust aga oli nii õudne, et võttis nägijal südame külmaks. Ja 
varahoidja pöördus ümber ja nägi, et see lõukoer tuleb tema poole. Ja varahoidja ei 
teadnud, kuidas murdja küüsist pääseda, sest tal polnud ju mõõkagi. Ja varahoidja 
hüüdis: "Pole väge 

ega võimu kellelgi peale Allahi, kõrge ja kõikvõimsa! Sellesse õnnetusse sattusin 
ma ainuüksi al-Amdžadi ja al-Asadi pärast, ja see sõit on olnud otsast peale üks 
õnnetu ettevõtmine!" 

Al-Amdžadi ja al-Asadi aga kõrvetas leitsakja nad tundsid nii kanget janu, et ajasid 
koguni keeled suust välja. Ja nad hakkasid appi hüüdma, aga keegi ei tulnud neid 
avitama. Ja siis hüüdsid nad: "Oeh, parem, kui ta meid tapnud oleks, siis oleksime 
sellest piinast priid! Mine tea, kuhu see hobune kappas, ja varahoidja jooksis talle 
järele ja jättis meid siia kinniseotult maha. Kui ta ometi tuleks ja meile otsa peale 
teeks - see oleks kergem taluda kui praegune piin!" 

"Oo mu vend," ütles al-Asad, "kannata veel: varsti saame suure ja üle ilmamaa 
kuulsa Allahi väe läbi leevendust, ja ega meil peale janu muud viga olegi.” 

Ja ta raputas end ja hakkas end kord paremale, kord vasakule nihutama. Ja tema 
köidikud läksid valla. Ja siis tõusis ta püsti ja sõlmis fakti oma venna köidikud', 
seejärel" aga võttis ta kätte emiiri mõõga ja ütles oma vennale: "Allahi nimel, me ei 
lähe siit enne, kui pole selgeks teinud ja teada saanud, mis on meie siiatoojaga 
juhtunud!” 

Ja nad hakkasid astuma vesiirijälgedes, jäljed aga viisid saksauulitihnikusse. Ja 
vennad ütlesid teineteisele: "Paistab nii, et hobune ja varahoidja pole kaugemale 
saanud.” - "Oota siin," ütles al-Asad oma vennale, "ma lähen tihnikusse emiiri 

otsima." Al-Amdžad aga hüüdis: "Ma ei lase sul üksi minna. Me läheme ainult koos! 
Kui me pääseme, siis pääseme mõlemad, kui saame hukka, siis saame koos hukka!" 

Ja nad läksid tihnikusse ja nägid, et lõukoer sööstis varahoidjale peale. Ja see oli 
lõvi all väeti kui värvuke, ainult selle vahega, et ta palus Allahit ja näitas käega taeva 
poole. Ja kui al-Amdžad seda nägi, haaras ta mõõga ja tormas lõukoerale kallale ja 
virutas talle mõõgaga silmade vahele ja lõukoer kukkus ja jäi siruli maha. 

Emiir tõusis püsti ja pani asja imeks ja nägi oma isanda poegi al-Amdžadi ja al- 
Asadi enda ees seismas. Ja ta heitis end nende jalgade ette maha ja hüüdis: "Allahi 
nimel, oo mu isandad, see ei kõlba kuhugi, kui ma nii kaugele läheksin, et teid ära 
tapaksin! Ärgu leidugu teie jaoks mõrtsukat! Ma lunastan teid oma hingega välja... 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kahekümne neljas ööaeg, ütles Šahrazad: "Minu kõrvu on 
küündinud, oo õnnelik valitseja, et varahoidja ütles al-Amdžadile ja al-Asadile: "Ma 
lunastan teid oma hingega välja!" Ja seejärel tõusis ta püsti ja kallistas neid ja päris, 
mis kombel nad oma köidikud lahti olid saanud ja temale appi jõudnud. Ja vennad 
rääkisid 

talle, kuidas nad olid janu käes vaevelnud ja kuidas üks neist köidikud lahti sai ja 
siis ka teise lahti aitas -ja see pääsemine näitas, et nad on süüst puhtad. Aga siis 
hakkasid nad jälgi pidi astuma ja jõudsidki kohale. 

Ja kui varahoidja oli neid sõnu kuulnud, tänas ta vendi nende teo eest ja tuli koos 
nendega tihnikust välja. Ja kui nad lagedal olid, ütlesid vennad talle: "Oo kallis onu, 
tee nii, nagu meie isa sind on käskinud!" Aga varahoidja hüüdis: "Allah ärgu lasku 
mul teile kurja kavatsusega läheneda! Võtke teatavaks, et ma tahan võtta teilt rõivad 
seljast ja panna teile oma rõivad selga, ja siis täidan ma kaks nõu lõukoera verega ja 
lähen valdja juurde ja ütlen talle: "Ma tapsin nad." Aga teie minge linnu mööda ringi 
rändama: Allahi ilm on lai, ja võtke teatavaks, 00 mu isandad, et mul on raske teist 
lahkuda.” 

Ja siis purskusid nad kõik nutma - nii varahoidja kui ka mõlemad noormehed - ja 
nad võtsid endal rõivad seljast ja varahoidja andis noormeestele oma rõivad selga. Ja 
ise läks ta valdja juurde, noormeeste rõivad kaheks kompsuks seotult kaasas, ja ta 
täitis anumad lõukoera verega, ja kompsud asetas ta enda ette hobuse selga. 

Ja varahoidja jättis vendadega jumalaga ja sõitis linna poole ja sõitis senikaua, kuni 
jõudis valdja j uurde. Ta suudles valdja ees maad ja valdjas nägi, et mees on näost ära 
(aga see oli lõukoera kallaletungi tagajärg), ja mõtles, et küllap on äralangemise 
põhjus selles, et ta on poegadele otsa peale teinud. Ja valdjal läks meel rõõmsaks ja ta 
päris varahoidja käest: "Kas ajasid selle asja joonde?" Ja varahoidja kostis: "Jah, 00 
meie valitseja!" Ja ta ulatas valdjale rõivakompsud ja kaks verega täidetud anumat. 

"Kuidas nad ennast ülal pidasid ja ega nad ei käskinud sul midagi edasi öelda?" 
päris valdjas. Ja varahoidja kostis: "Nad olid pika meelega ja võtsid oma saatuse 
allaheitlikult vastu. Ja nad ütlesid mulle: "Meie isale võib andeks anda. Anna talle 
meie poolt tervitus edasi ja ütle talle nõnda: "Sina ei vastuta meie tapmise ja meie 
vere eest.” Ja me teeme sulle ülesandeks talle edasi anda säärased kaks beiti." Siin 
need beidid on: 


Ww 


"Meid ahvatlevad naisterahvad, suisa saatanad, 
oh aita, Allah, et ei saaks meid hukka saata nad! 


On ikka naiste süü - nad pole süüdimatud -, kui nende meestel kaelas jõledaimad 
patud." " 

Ja kui valdjas oli varahoidja käest neid sõnu kuulnud, lasi ta tükiks ajaks pea 
longuja sai aru, et need tema laste sõnad tähendavad, et nad on ülekohtuselt tapetud. 
Ja ta mõlgutas mõtteid naisterahvaste riugaste ja kurikavaluse üle ja võttis kompsud ja 
harutas need lahti ja jäi oma poegade rõivaid silmitsema ja puhkes nutma...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kahekümne viies ööaeg, ütles Šahrazad: "Minu kõrvu on 
küündinud, oo õnnelik valitseja, et valdjas Kamar az-Zaman harutas kompsud lahti ja 
jäi oma poegade rõivaid silmitsema ja puhkes nutma. Ja ta keeras lahti oma poja al- 
Asadi rõivad ja leidis selle põuetaskust paberi, mis oli kirjutatud tema naise Buduri 
käekirjaga. Ja paberi vahel olid Buduri patsipaelad. Ja valdjas keeras paberi lahti ja 
luges selle läbija taipas selle mõtet ja sai aru, et ta on oma poja al-Asa-diga 
ülekohtuselt talitanud. Ja siis otsis ta läbi al- Amdžadi rõivakompsu ja leidis tema 
põuetaskust paberi, mis oli kirjutatud tema naise Hajat an-Nufusi käekirjaga. Ja paberi 
vahel olid Hajat an-Nufusi patsipaelad. Ja ta keeras paberi lahti ja luges selle läbi ja 
sai aru, et ta on ka oma teise pojaga ülekohtuselt talitanud. 

Siis plaksutas ta käsi ja hüüdis: "Pole väge ega võimu kellelgi peale Allahi, kõrge ja 
kõikvõimsa! Ma olen oma mõlemad lapsed ilma süüta tapnud!" Ja ta hakkas ennast 
vastu nägu peksma ja hüüdis: "Oh häda, mu lapsed! Oh häda, ei lõpe iial mu 
leinapõli!" Ja ta käskis ühte lossisaali ehitada kaks hauakambrit ja nimetas selle saali 
Kurbuse Koduks. Ja ta kirjutas hauakambrite peale oma laste nimed ja heitis end al- 
Amdžadi haua peale ja puhkes nutma ja oigama ja tõi kuuldavale säärased värsid: 


"Mu hele kuu nüüd heidetud on põrmu, 
ta haual tähed nuuksumas on kõrvu. 


Mis tahes võiksin praegu ära teha, 
et näha veel ta pajunõtket keha. 


Nüüd ihkan ise ruttu teise ilma, 
et näha seal sind kaunist silmast silma. 


Mu laugeilt nõnda palju nuttu nõrgus, 
et upun elusalt ses nutupõrgus.” 


Siis heitis ta al-Asadi hauale ja purskas nutma ja oigamaja kaeblema ja valas 
pisaraid ja tõi kuuldavale säärased värsid: 

"Koos sinuga ma tahtsin heita hinge, 

kuid Allah andis uusi aastaringe. 


Mu silmad seletavad ainult musta, 
kuid valgeks uhab nutt mu silmamusta. 


Kas nutt toob koju tagasi mu pojad — 
ei lõpe eal mu pisarate ojad. 


Sean sammud sinna - saatus, ära sega -, 
kus isandad on võrdsed orjadega.” 

Ja seejärel hakkas valdjas veel valjemini oigama ja nutma, ja kui ta oli nutmise ja 
värsside lausumise lõpetanud, jättis ta maha kõik omaksed ja sõbrad ja asus üksipäini 
Kurbuse Kodusse elama ja hakkas seal, lahus oma naistest ja sõpradest, oma poegi 
taga nutma. 

Vaat kuidas olid lood nendega. 

Mis puutub aga al-Amdžadisse ja al-Asadisse, siis nemad läksid vahetpidamata 
mööda kõrbet edasi ja sõid tervelt kuu aega maast rohtu ja jõid peale lombivett, kuni 
ükskord viis tee neid mustast ränikivist mäe jalamile, ja sel mäel polnud otsa ega äärt. 
Ja mäejalal hargnes tee kahte harru. Üks haru läks edasi kesknõlva pidi, teine aga 
tõusis mäeharjale. Ja vennad läksid seda teed, mis üles viis, ja nad astusid viis päeva 
järjepanu ega näinud teel otsa. Ja nad nõrkesid väsimuse kätte, sest nad polnud 
harjunud tasaselgi maal käima, mis siis veel mägedest rääkida. 

Ja kui nad olid kaotanud lootuse sellest mäest üle saada, siis pöördusid nad tagasi ja 
hakkasid astuma seda teed, mis kulges kesknõlva pidi...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kahekümne kuues ööaeg, ütles Šahrazad: "Minu kõrvu on 
küündinud, oo õnnelik valitseja, et Kamar az-Zamani lapsed al-Amdžad ja al-Asad 
pöörasid mäkkeviiva tee pealt tagasi selle tee peale, mis kulges kesknõlva pidi. Ja nad 
läksid seda teed pidi kogu päeva kuni öö hakuni. Ja al-Asad väsis pikast käimisest ära 
ja ütles oma vennale: "Oo mu vend, ma ei saa enam käia, mul on võhm väljas." Ja al- 
Amdžad kostis: "Oo mu vend, võta ennast kokku, võib-olla leevendab Allah meie 
katsumust.” 

Ja nad läksid mõnda aega ööpimeduseski edasi ja ilm läks kottpimedaks ja al-Asad 
tundis nii kanget väsimust, et kangemat enam polegi, ja ütles: "Oo mu vend, ma olen 
väsinud, mul on käimisest võhm väljas." Ja ta heitis siruli maha ja puhkes nutma. Ja 
vend al-Amdžad 

võttis ta selga ja kõndis, vend seljas, väikeste puhkeaegadega kuni hommikuni. 

Ja siis viis tee neid jälle mäkke ja seal ülal nägid nad vulisevat oja ja selle kõrval 
granaadipuud ja mihraabi. Ja nad ei suutnud oma silmi uskuda. Aga siis istusid nad 
selle oja pervele maha, jõid sealt hea janu vett ja sõid selle puu otsast granaatõunu ja 
magasid selles paigas päikesetõusuni. 

Siis tõusid nad istuli ja pesid end ojavees ja kinnitasid jälle keha granaatõuntega ja 
magasid õhtuni ja tahtsid siis edasi minna, aga al-Asad ei saanud käia, sest tal olid 
jalad üles paistetanud. Ja vennad saatsid selles paigas kolm päeva mööda, kuni olid 
end välja puhanud, ja seejärel läksid nad päevi ja öid mäge pidi edasi, ja tee kulges 
nüüd mäeharja mööda ja nad pidid janupiinade kätte ära kõngema. 

Aga viimaks hakkas kaugelt linn paistma ja neil läks meel rõõmsaks ja nad jätkasid 
teed, kuni jõudsid linnani, ja kui nad päris linna lähedal olid, siis laususid nad 
tänupalve suurele Allahile. Ja al-Amdžad ütles al-Asadile: "Oo mu vend, istu siia, 
mina võtan kätte ja lähen linna ja vaatan, mis linn see sihuke on ja kellele ta kuulub ja 
kuhu Allahi ilma otsa me oleme välja jõudnud. Küllap saame seal teada, mis maadest 
me läbi tulime, kui me seda mäge ületasime: sest kui me oleksime jalamit pidi ringi 
läinud, siis poleks me ka terve aasta ajaga selle linnani jõudnud. Olgu kiidetud Allah 
meie hea käekäigu eest!" - "Oo mu vend," ütles al-Asad, "see, kes sellesse linna läheb, 
olen ainuüksi mina. Las lunastan mina sind välja, sest kui sina mind üksi jätad ja 
praegu alla linna lähed ja mul silmist kaod, siis hakkan ma tegema tuhandeid oletusi 
ja kartused sinu pärast löövad mu pea kohal kokku. Ma ei suuda välja kannatada, et 
sina minust kaugele lähed.” Ja al-Amdžad ütles talle: "Noh, mine siis ise, aga tule 
kähku tagasi!" 

Ja al-Asad läks mäest alla ja võttis raha endaga kaasa ja jättis venna ootama. Ja ta 
läks mäe allgi vahetpidamata edasi, kuni oli otsaga linnas ja kõndis mööda tänavaid. 
Ja teel tuli talle vastu üks mees - vanaätt, kel palju aastaid turjal. Ja habe oli tal 
rinnuni ja läks kahte lehte laiali, käes aga oli sel vanamehel sau. Ja seljas olid tal 
uhked rõivad ja peas suur punane turban. Ja kui al-Asad seda vanameest nägi, siis 
pani ta imeks tema rüüd ja väljanägemist. Ja ta astus vanamehe juurde ja tervitas teda 
ja küsis tema käest: "Kustkaudu siit turule pääseb, oo mu isand?" Ja kui vanamees oli 
ta sõnu kuulnud, vaatas ta naerusui noormehele otsa ja ütles: "Oo mu laps, sa oleksid 


justkui võõramaalane?" — "Jah, olen küll,” kostis talle al-Asad." 
Ja hommik jõudis kätte ning katkestas Sahrazadi jutulõnga. 

Aga kui oli käes kahesaja kahekümne seitsmes ööaeg, ütles Šahrazad: "Minu kõrvu 
on küündinud, oo õnnelik valitseja, et kui vanamees al-Asadiga kokku sai, siis vaatas 
ta noormehele naerusui otsaja ütles: "Oo mu laps, sa oleksid justkui võõramaalane?” 
Ja al-Asad kostis talle: "Jah, olen küll." — "Oo mu laps," ütles vanamees, "sa teed 
oma siiatulekuga meie maale rõõmu, aga oma kodumaa paned sa igatsust tundma. Mis 
sul turult vaja läheb?" - "Oo kallis onu," kostis al-Asad, "mul on vend, kelle ma mäe 
otsa jätsin. Me tuleme kaugelt maalt ja oleme juba kolm kuud teel. Ja kui me 
jõudsime selle linna lähistele, siis jätsin ma oma vanema venna mäe otsaja tulin siia 
süüa ja veel üht-teist ostma, et siis venna juurde tagasi pöörduda ja koos temaga keha 
kinnitada." 

Ja vanamees ütles talle: "Oo mu laps, tunne rõõmu, et su käsi on väga hästi käinud, 
ja võta teatavaks, et mina olen täna korraldanud peo ja mul on palju külalisi ja ma 
olen peo jaoks head ja paremat hinge taha pannud. Ja mul on kõike, mida süda soovib. 
Voib-olla tahad sa minuga koos mu majja tulla? Ma annan sulle kõike, mis sul vaja, 
ega võta su käest mitte kui midagi, ei ainustki penni, ja ma jutustan sulle, mis selles 
linnas sünnib. Allah olgu kiidetud, oo mu laps, et just mina sattusin sulle vastu, ja 
mitte keegi teine." — "Võta siis teha see väärikas tegu, aga tee kähku, sest mu vend 
ootab mind ja kõik ta mõtted on minuga,” kostis al-Asad. 

Ja vanamees võttis tal käest kinni ja keeras kitsasse põiktänavasse. Ja ta vaatas 
naerusui al-Asadile otsaja ütles talle: "Au Allahile, kes päästis su selle linna rahva 
käest!" Ja ta läks noormehega senikaua edasi, kuni jõudis avarasse majja, mille sees 
oli suur saal. 

Ja korraga nägi al-Asad saali keskel neljakümmet vanameest, kel kõigil palju 
aastaid turjal, ja need istusid kõik tihedas ringis koos ja nende keskel põles tuli ja 
vanamehed olid ümber tule ja kummardasid tuld ja kiitsid seda kõrgeks. 

Ja kui al-Asad oli seda näinud, siis tardus ta hirmu käes ja ihukarvad tõusid tal püsti, 
kuigi ta ei teadnud, mis neil käsil on. Aga vanamees pani teiste poole hüüdma: "Oo 
tulevanad, kas näete, mis õnnistatud päev on täna!" Ja siis hõikas ta: "Hei, Gadban!" 
Ja tema juurde tuli pikakasvuline mustanahaline ori, õudse väljanägemise, sünge 
silmnäo ja lameda ninaga. Ja vanamees andis orjale märku ja see pööras al-Asadi 
seljaga enda poole ja sidus noormehe kõvasti kinni. Ja seejärel ütles vanamees orjale: 
"Mine temaga maa-alusesse kambrisse ja jäta ta sinna ja ütle sellele-ja-sellele 
orjatarile, et see piinaks teda paevälja öösel." 

Ja ori võttis al-Asadi kaasa ja viis ta sellesse kambrisse ja andis ta orjatari kätte ja 
see hakkas teda piinama ja andis talle süüa ühe kakukese 

varahommikul ja teise hilja õhtul, juua aga kannu soolast vett lõuna aegu ja teise 
samasuguse õhtul. Ja vanamehed ütlesid üksteisele: "Kui tulepüha aeg kätte jõuab, siis 
tõurastame ta mäe otsas ära ja toome ta tulele ohvriks.” 

Ükskord tuli orjatar jälle tema juurde alla ja hakkas teda valusasti peksma, kuni tal 
veri külgi mööda alla voolama hakkas ja ta minestusse langes, ja siis pani orjapiiga 
tema peatsisse kakukese ja kannutäie soolast vett ja jättis ta sinnapaika. Ja al-Asad tuli 
südaööl meelemärkusele ja leidis end kinniseotult ja läbipekstult ja vorbid tegid talle 
valu. Ja ta puhkes kibedasti nutma ja tuletas meelde oma endist hiilgust ja õnne ja 
väge ja ülemvõimu ja oma isast ning oma endisest kõrgest elujärjest lahkumist...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kahekümne kaheksas ööaeg, ütles Šahrazad: "Minu kõrvu 
on küündinud, oo õnnelik valitseja, et al-Asad leidis end kinniseotult ja läbipekstult ja 
vorbid tegid talle valu. Ja siis tuletas ta meelde oma endist hiilgust ja õnne ja kuulsust 
ja ülemvõimu ja puhkes nutma ja tõi ohete saatel kuuldavale säärased värsid: 


"Ei leia enam kodunt eest sa mitte ühtki meist, 
sest meie kodu ammugi on ahervaremeis. 


Meid kuri saatus ära viis, nii julmalt lahku loopis, 
et sellest kadekopsudelgi lõbus pole hoopis. 


Mind piitsaga nüüd piinutab see tige orjatar. 
Kuis nõnda palju tigedust hing oskab korjata? 


Ehk jõuab päev, mil ometi meid Allah kokku viib. 
Ja põrmu paiskab vaenlased suurkaristaja tiib." 


Ja kui al-Asad oli värsside lausumise lõpetanud, sirutas ta käe välja ja leidis oma 
peatsist kakukese ja kannu soolast vett. Ta kinnitas natuke keha, et sisemist tühjust 
täita ja eluvaimu sees hoida. Ja ta jõi ka veidi vett, aga ei saanud hommikuni sõba 
silmale, sest kamber kubises lutikatest ja täidest. 

Ja kui hommik kätte jõudis, tuli orjatar tema juurde alla ja vahetas tal rõivad, mis 
olid verd täis imbunud ja naha külge kinni kleepunud, nii et nahk koos särgiga ära 
tuli. Ja al-Asad pistis röökima ja õhkima ja hüüdis: "Oo taevane valitseja, kui soovid, 
siis lase mind veel piinelda! 

Aga, 00 issand, ära jäta kahe silma vahele ka seda, kes minu vastu julm on - maksa 
talle minu eest kätte." Ja seejärel päästis ta valla ohkeid ja tõi kuuldavale säärased 
värsid: 


"Su kohtu vastu, jumal, olen kannatlik. 
Kui soovid, siis mu kannatus on pikk. 


Ma välja kannatan, kui matab minu muld. 
Ma välja kannatan või põrgu piinatuid! 


Mu vaenlastel on kanda rasked patud. 
Mu osaks saavad hüved hävimatud. 


Oo, Allah, kindel on, et tehes vahet, 
sa nuhtled raske käega iga pahet.” 


Ja veel ühe teise luuletaja värsid: 

"Sa muredele näita tagupoolt! 
Las Allah peab su asjade eest hoolt! 


Ka põrgu piinarikas tulelõõm 
võib saada palsamiks, mis puhas rõõm. 


Kui saatus täna põrmu paiskab sind, 
ta homme helde käega paitab sind. 


Kõik Allah teeb, mis ainult ihkab ta, 
kuid vastuhakku väga vihkab ta. 


Nii kähku heaks kõik halva punus ta — 
tee rõõmsaks meel ja mured unusta!" 


Aga kui ta oli värsside lausumise lõpetanud, hakkas orjatar teda peksma, kuni ta 
minestusse langes. Ja siis viskas piiga talle kakukese ja jättis kannu soolast vett ja läks 
minema. Ja ta jäi üksi, kõigist hüljatud ja meel kurb, ja veri voolas tal külgi mööda 
alla. Ja ta liikmed olid ahelais ja ta oli kallistest omastest kaugel. Ja ta puhkes nutma 
ja tuletas meelde oma venda ja oma endist au ning hiilgust...” 

Aga hommik jõudis kätte ning katkestas Šahrazadi jutulõnga. 

Aga kui oli käes kahesaja kahekümne üheksas ööaeg, ütles Šahrazad: "Minu kõrvu 
on küündinud, 00 õnnelik valitseja, et al-Asad tuletas meelde oma venda ja oma 
endist au ning hiilgust ja hakkas oigama ja kaeblema ja ohkama ja nutma. Ja ta valas 
pisaraid ja tõi kuuldavale säärased värsid: 


"Oh ütle, saatus, kas veel kaua nöögid mind? 
Mil ükskord taas mu jalge all on kindel pind? 


Ehk viimaks lunastad mind oma armust sa, 
mis sest, et ise oled tulvil karmust sa? 


Mu kalleid omakseid sa mürgisõõmustad, 
mu vihavaenlasi sa rohkelt rõõmustad. 


Neil rõõmust kõrgele on juba tõusnud rind, 
kuid piinav igatsus siin võõrsil tapab mind. 


Mind rängalt rõhub vangikongi kitsikus — 
see suurendab mu hinges pitsitust. 


Mul vaenlased seest võivad hinge võtta — 
ei suuda vaene vang ju minna sõtta. 


Mu silm on pilv, kust paiskub pisarate vihm. 
Mul hinges kustumatult põleb armuihk. 


On sees mul segamini sügav tusk ja kirg 

ja ohked, valuoiged, millest meel on kirb. 


Kuid sünge tusaga ma olen sõitluses 
ja kire julmusega rängas võitluses. 


Veel pole kohanud ma hingehalastust, 
mis näitaks õnnetule hukust välja ust. 


Kui leian sõbra ma, kes mindki armastaks, 
siis hädast, unetusest üle käiks mu jaks. 

Und otsib minu silm - kes aga ütleks, kust? 
Mis leevendaks ränkrasket katsumust? 


See õudne öö mu usku piinadega vaeb, 
mind kohutava masenduse lõkkel praeb. 


Mis verevein mu soontes ringi käib? — 
Mu verest purju jäänud lutikad ja täid. 


On minu vaene ihu paksult täiu täis, 
kuid roppu raha täis on ülekohtu käis. 


Kong mul nii kitsukene nagu surnuhaud, 
mul veri lahjaks jääb, mu jalgu soonib raud. 


Ei ainust häbiplekki ole minu aul, 
miks saadab mind siis kõlksuv ahelate laul? 


Saan purju juua end vaid oma pisaraist, 
saan maitsta meelehärmi, mitte lembust maist." 


Ja kui ta oli lõpetanud selle pudeda värsiketi, hakkas ta oigama ja kaeblema ja tal 
tuli meelde endine õnn ja vennast lahkuminek. Vaat kuidas olid lood temaga! 

Mis puutub aga tema vennasse al-Amdžadisse, siis see ootas oma venda 
südapäevani, aga venda ei tulnud. Ja siis hakkas al-Amdžadil süda rinnus peksma ja 
lahusolu valu hakkas hinge ja ta valas ohtrasti pisaraid..." 

Ja hommik jõudis kätte ning katkestas Šahrazadi jutulõnga. 

Aga kui oli käes öö, mis oli järjekorras kahesaja kolmekümnes, ütles Šahrazad: 
"Minu kõrvu on küündinud, et al-Amdžad ootas oma venda al-Asadi südapäevani, aga 
vend ei tulnud. Ja siis hakkas al-Amdžadil süda rinnus peksma ja lahusolu valu 
hakkas talle hinge ja ta valas ohtrasti pisaraid. Ja ta nuttis ja karjus: "Oh häda, mu 
vend! Oh häda, mu kallis seltsiline! Häda mulle! Hirmus üksindus on käes!" 

Ja siis tuli ta mäe otsast alla (aga pisarad jooksid tal mööda põski maha) ja läks 
linna ja käis mööda linna, kuni jõudis turule. Ja ta küsis turuliste käest, mis selle linna 
nimi on ja kes siin elavad. Ja talle öeldi: "Seda linna nimetatakse Tulekummardajate 
Linnaks. Ja selle linna rahvas kummardab kõikvõimsa taevase valitseja asemel tuld." 
Ja siis 

päris al-Amdžad Eebenilinna kohta ja talle öeldi: "Siit on sinna maitsi aastapikkune 
teekond, meritsi aga kuuekuine. Ja selle linna valdjas on Armanus, kes on võtnud ühe 
sultani endale väimeheks ja seadnud selle oma aujärje peale, ja seda sultanit hüütakse 
Kamar az-Zamaniks. Ja ta on õiglase meelega, armuline, helde ja aus.” 

Kui al-Amdžad kuulis oma isa nime, siis purskas ta nutma, oigama ja kaebama ega 
teadnud, mis peale hakata. Ta ostis endale üht-teist süüa ja tahtis juba keha kinnitada, 
aga siis tuli tal venna meeldetuletamisest jälle nutuhoog peale ja ta sõi vastu tahtmist 
ainult nii palju, et endal hinge sees hoida. 

Seejärel läks ta mööda linna ringi uitama, et teada saada, mis on juhtunud tema 
vennaga. Ja ta silmas üht meest, üht moslemist rätsepat värkstoa uksel. Ja ta istus 
rätsepa kõrvale ja rääkis talle oma loo ära. Ja rätsepmeister ütles: "Kui ta juhtus mõne 
tulekummardaja küüsi sattuma, siis vaevalt sa teda küll enam näha saad. Ainult Allah 
võib sind temaga kokku viia. Kas sa ei tahaks, oo mu vend, minu juurde elama 
asuda?" küsis ta seejärel al-Amdžadi käest. Ja al-Amdžad ütles: "Hea meelega!" Ja 
see vastus tegi rätsepmeistrile rõõmu. Ja al-Amdžad saatis rätsepa juures hulk päevi 
mööda ja see lahutas ta meelt ja kehutas mitte ahastama ja õpetas talle õmblustööd, 
kuni noormees selle töö ära õppis. 

Ükskord läks al-Amdžad mereranda ja pesi oma rõivad puhtaks ja läks siis sauna ja 
pani pärast sauna puhtad rõivad selga ja tuli saunast välja ja läks mööda linna ringi 
hulkuma. Ja teel kohtas ta naisterahvast, kes oli ilus ja võluv, sihvakas ja kokkukõlava 
kehaehitusega. Ja ta oli nõnda kaunis, et kaunimat pole ollagi. Ja kui see naisterahvas 
al-AmdžŽadi nägi, kergitas ta loori näo eest ja andis mehele kulmude ja silmadega 
märku ja tegi talle armunult silma ja tõi kuuldavale säärased värsid: 


"Silm tuhmiks läks, kui jäänuksin tast ilma, 
nii eredalt sa paistsid mulle silma. 


Sind meie, naised, sugugi ei tauni. 
Sa leiad igal viivul enam kauni. 


Ei ole Joosep sinusugust väärt, 
su iludel ei ole otsa-äärt." 


Ja kui al-Amdžad oli naisterahva sõnu kuulnud, siis läks ta meel lusti täis ja ta 
liikmetes tekkis tung naisterahva järele ja kire kämmal 

hakkas meest mängitama. Ja al-Amdžad tõi naisterahvast silmas pidades kuuldavale 
säärased värsid: 


"Sel puul, kus roosiõite ilu lokkab, 
on kaitseks teravad ja hirmsad okkad. 


Sa parem ära käega puutu seda, 
sest silmailu tagant piilub sõda. 


Sa ütle talle, kes me nõrgutaja: 
"Just vagadus on suurim võrgutaja.” 


See naine nägu loori taha peidab 
ja sealt just hullutavaid pilke heidab. 

Tal sestap oleks hoopis õigem tegu 
me hulgas ringi käia, valla nägu. 


Mu silma taluvus on liiga väike — 
ta pilk mul paistab silma nagu päike. 


Ma teda kaen ja üldse ei saa pihta, 
kuis tuuleõhk ei murra tema pihta. 


Kes tahab hukata mind vaenukahvas, 
too võtku peibutiks see naisterahvas! 


Ei terve vaenuvägi nõnda raba 
kui tema pilk, mis aina märki tabab." 


Kui naisterahvas oli al-Amdžadi suust neid värsse kuulnud, päästis ta valla sügavaid 
ohkeid ja tõi meesterahvast silmas pidades kuuldavale säärased värsid: 


"Ei ole meil ju mõtet lahku minna, 
sa tule, täidad armuga mu rinna! 


Las andumusest räägib armu loit, 
su ihu vastu pärlendab kui koit. 

Sa anna mulle oma juuste öö, 

ja peale hakata võib armutöö. 


Pead kaotada siin pole üldse patt, 
sind kummardan kui ebajumalat! 


Nii nagu ketsereid on neeland lõõm, 
nii minu neelab sinu armusõõm. 


Ma selleski ei pane sulle süüd, 
kui tarvitad mind ja siis maha müüd." 


Ja kui al-Amdžad oli tema suust sääraseid värsse kuulnud, siis küsis ta: "Kas lähme 
minu või sinu juurde?" Ja naisterahvas vaatas häbi pärast maha ja ütles peast prohveti 
sõnad: "Allah on suur! Pidagu meesterahvad naisterahvaid selle varal ülal, mis Allah 
on neile eeliseks andnud." Ja al-Amdžad sai vihjest aru...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kolmekümne esimene ööaeg, ütles Šahrazad: "Minu kõrvu 
on küündinud, oo õnnelik valitseja, et al-Amdžad sai vihjest aru ja taipas, et naine 
tahab kaasa tulla sinna, kuhu tema läheb, ja ta otsustas otsida naisterahva jaoks 
paremat paika, sest oma peremehe, rätsepmeistri juurde oli tal naist häbi viia. 

Ja ta hakkas ees astuma ja naisterahvas tuli järele ja nõnda läksid nad ühest tänavast 
ja ühest linnajaost teise, kuni naisterahval jalad ära väsisid ja ta päris: "Oo isand, kus 

su maja siis on?" - "Veel edasi,” kostis al-Amdžad, "sinna pole enam palju maad." Ja 
ta keeras koos naisterahvaga ühte nägusasse põiktänavasse ja sammus (aga naine tema 
kannul) tänava lõpuni, sest tuli välja, et see on umbtänav. "Pole väge ega võimu 
kellelgi peale Allahi, kõrge ja kõikvõimsa!" hüüdis al-Amdžad ja lasi siis silmadel 
ringi käia ja nägi tänava umbsopis suurt väravat, mille kõrval oli kaks istepinki, aga 
see värav oli kinni. 

Ja al-Amdžad istus ühe ja naine teise pingi peale. Ja naine küsis: "Oo mu isand, mis 
sa veel ootad?" Ja al-Amdžad lasi pea tükiks ajaks longu, aga ajas siis jälle püsti ja 
lausus: "Ma ootan oma orja: võti on selle käes. Ja ma ütlesin ometi talle: "Pane meile 
söögid-joogid valmis, ja ära unusta panna lilli veinikannu kõrvale selleks ajaks, kui 
ma saunast tagasi tulen!" "Ja noormees mõlgutas endamisi: "Võib-olla läheb sedasi, et 
ta 

ei taha kauem oodata ja läheb oma teed ja jätab mu siiapaika ja siis saan ka mina 
oma teed minna." 

Aga kui ootamine naisele pikaks läks, siis ütles ta: "Oo isand, su ori on meid liiga 
kauaks tänavale ootama pannud." Ja ta võttis kivi kätte ja asus lukuriivi kallale. "Kus 
sul kiiret, oota ära, kuni ori tuleb!" ütles talle al-Amdžad, aga naine ei kuulanud teda 
ja virutas kiviga vastu riivi ja lõi selle pooleks ja värav vajus valla. "Kuidas sulle 
niisugune asi üldse pähe tuli?" noomis teda al-Amdžad, aga naisterahvas hüüdis: "Oi- 
01, mu isand, ja mis siis katki on? Kas see pole siis sinu maja ja su oma asupaik?" — 
"On küll," kostis al-Amdžad, "aga ikkagi poleks maksnud lukku lõhkuda.” 

Ja siis läks naine majja sisse, al-Amdžad aga kaotas pea ja jäi paigale, sest ta kartis 
pererahvast ega teadnud, mis teha. "Mispärast sa sisse ei astu, 00 mu silmavalgus ja 
mu südame viimane ohe?" küsis tema käest naisterahvas. Ja al-Amdžad kostis: "Sinu 
sõna on seadus, aga häda on selles, et ori on kuhugi jäänud ja ma ei tea, kas ta on kõik 
teinud, mis ma käskisin, või mitte." 

Ja ta läks koos naisega sisse, endal pererahva ees suur hirm nahas. Maja sees aga 
nägi ta toredat, nelja vastakuti paiknevat terrassiga kambrit. Ja kambrist viisid uksed 
käsikambritesse ja põrandal olid siidist ja brokaadist vaipadega kaetud pingid, toa 
keskel aga oli kallihinnalisest materjalist tehtud bassein, mille äärte peal olid 
kalliskivide ja muu väärtuslikuga ehitud kandikud, täis puuvilju ja lilli, ja kandikute 
kõrval olid veininõud. Ja pealekauba oli seal veel küünlajalg, küünal sees. Ja kogu 
kamber oli täis kalleid kangaid ja seal oli kirste ja tugitoole, ja igas tugitoolis oli 
komps, kompsu sees aga kotitäis dirheeme, kulda ja dinaare. Ja see maja andis 
tunnistust peremehe jõukast järjest, sest isegi põrand oli marmoriga kaetud. 

Ja kui al-Amdžad seda nägi, sattus ta segadusse ja ütles endamisi: "Nüüd ma olen 
kadunud hing! Nii tõesti, kui me olemas oleme, kuulume Allahile ja läheme tema 
rüppe tagasi!" Mis aga naisesse puutub, siis tema läks seda kambrit nähes nii suurt 
rõõmu täis, et suuremat ei saa ollagi, ja ütles: "Allahi nimel, 00 mu isand, sinu ori 
pole midagi kahe silma vahele jätnud: ta on toa puhtaks küürinud, süüa teinud ja 
puuviljad lauale pannud, nii et mina sattusin siia kõige paremal ajal." Aga al-Amdžad 
ei pannud teda tähelegi, sest tema südant täitis hirm pererahva ees. Ja naine ütles talle: 
"Oo mu isand, 00 mu süda, mida sa veel ootad?" ja ta kukkus kilkama ja andis al- 
Amdžadile musi, mis plaksatas nagu lõhkilöödav pähkel, ja ütles: "Oo mu isand, kui 
sa oled mõne teise naisega kokku leppinud, siis ajan ma selja sirguja hakkan teda 
ümmardama.” 

Ja al-Amdžad puhkes naerma, olgugi et tal oli hing täis, ja ta tuli tuppa ja võttis 
istet, ise erutusest puhkides ja endamisi mõeldes: "Kui peremees tuleb, siis teeb ta 

mind peajagu lühemaks!" Ja naine istus tema kõrvale ja hakkas mängima ja naeru 
lõkerdama, al-Amdžadi meel aga oli murelik ja sünge ja tema peast käis läbi tuhat 
rehkendust, kui ta mõtles: "Ega peremees tulemata jää, ja mis ma talle siis ütlen? 
Kindlasti teeb ta mulle otsa peale, ja olengi kadunud hingede killas.” 

Naisterahvas aga tõusis püsti ja kääris käised üles ja kattis laua laudlinaga ja pani 
toidud lauale ja hakkas söömaja ütles al-Amdžadile: "Söö, oo mu isand!" Ja al- 
Amdžad istus lähemale, et süüa, aga toit ei maitsnud talle ja ta piilus ühtvalu ukse 
poole, naine aga puukis oma kõhu täis ja koristas laua ära ja pani lauale 
puuviljavaagna ja hakkas puuvilja näksima, siis aga tõi joomapoolise lauale ja tõstis 
kannul kaane pealt ja kallas karika täis ja ulatas selle al-Amdžadile. Ja al- Amdžad 
võttis karika kätte ja ütles endamisi: "Oh häda, häda mulle, kui majaperemees tuleb ja 
mind siin sedasi näeb!" 

Ja tema silmad kiikasid muudkui ukse poole ja karikas oli tal käes, ja kui ta seal 
nõndaviisi istus, siis tuligi korraga majaperemees. Ja see peremees oli üks linna 
aukandjate hulka kuuluv mamelukk,” kes teenis valdja juures tallmeistriametis. See 
kamber aga oli tal lustipidamiseks ette nähtud, et tema rind saaks seal rõõmust 
paisuda ja et ta saaks seal kohtuda, kellega tahab. Ja sel päeval oli ta saatnud teate 
ühele oma kallimale, et see tema juurde tuleks. Ja ta oli selle kambri oma kallima 
vastuvõtmiseks valmis seadnud. Ja selle mameluki nimi oli Bahadur ja ta oli helde 
käega ja jagas kerjustele armuande ja tegi heategusid. Ja kui ta oma maja juurde 
tuli...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kolmekümne teine ööaeg, ütles Šahrazad: "Minu kõrvu on 
küündinud, oo õnnelik valitseja, et majaperemees, tallmeister Bahadur, tuli oma 
majaväravasse ja nägi, et värav on lahti. Ja ta hiilis tasahiljukesi majja sisse ja ajas 
kaela õieli ja nägi al-Amdžadi ja seda naist puuviljavaagna ja veinikannude taga. Ja 
al-Amdžad hoidis parajasti karikat käes ja kiikas ise ukse poole. Ja kui al-Amdžadi 
pilk majaperemehe pilguga kohtus, siis läks ta näost kollaseks ja tal lõid põlved 
värisema, ja Bahadur, nähes, et teine läks kollaseks ja kukkus näost ära, andis talle 
märku, pannes näpu suu ette, mis tähendas: "Ole väitja tule siia!" 

Ja al-Amdžad pani karika käest ja tõusis püsti, naine aga küsis: "Kuhu nüüd?" ja 
mees raputas pead ja andis talle mõista, et läheb vett laskma. Ja siis tuli ta paljajalu 
koridori ja nägi Bahaduri ja sai aru, et tegemist on majaperemehega. Ja ta tuli 
kärmesti Bahaduri juurde ja andis selle kätele suud ja hüüdis: "Allahi päralt, oo mu 
isand, enne kui sa mulle häda teed, kuula ära, mis mul sulle öelda on!" Ja seejärel 
rääkis ta talle oma loo otsast lõpuni ära ja andis teada, mispärast ta oli oma kodumaalt 
ja isa sultaniriigist lahkunud, ja ütles, et ta ei ole tulnud sellesse majja omal tahtel, 
vaid et see naine murdis lukuriivi maha ja tegi värava lahti ja on kõiges süüdi. 

Ja kui Bahadur oli al-Amdžadi sõnu kuulnud ja teada saanud, mis mehega oli 
juhtunud ja et mees on valdjapoeg, siis sai ta noormehest sisse võetud ja tal hakkas 
temast kahju ja ta ütles: "Kuula ära, 00 Amdžad, mis ma sulle ütlen, ja ära hakka 
vastu puiklema, ja siis võid sa julge ja hirmust prii olla, kui sa aga mu sõna ei kuula, 
siis ma löön su maha.” -"Ma teen kõik, mida sa käsid ega hakka sulle iial vastu, sest 
ma olen ju sinu suuremeelsuse tänuvõlglane,” kostis talle al-Amdžad. Ja Bahadur 
ütles: "Mine nüüd majja ja istu oma kohale tagasi ja rahune, ja siis tulen ka mina sinu 
juurde (aga mu nimi on Bahadur). Ja kui ma sinu juures olen, siis hakka mind 
sõimama ja karju mu peale ja küsi: "Kus kohas sa ringi kooserdasid?" Ja ära võta mu 


75Mamelukk - valgenahaliste orjade (algul peamiselt tšerkesside) seast pärinev isik Egiptuses. Järk-järgult koondus 
Egiptuses kogu sõjaline võim (ja hiljem ka tsiviilvõim) mamelukkide kätte. 

vabandust vastu ja peksa mind läbi. Aga kui sa mu peale halastad, siis maksad ise 
eluga. Mine nüüd ja lase lusti, ja kõik, mis sa ka iganes ei nõua, leiad sa otsekohe 
valmis kujul enda eest. Saada see öö nõnda mööda, nagu sulle meeldib, homme aga 
mine oma teed; kõike seda teen ma lugupidamisest sinu kui võõrsil viibija vastu, sest 
ma armastan võõramaalasi ja pean oma kohuseks nende vastu austust üles näidata.” 

Ja al-Amdžad andis Bahaduri kätele suud ja läks kambrisse ja tema nägu oli õhetava 
jume ja palgehelenduse tagasi saanud, ja vaevalt oli ta kambris sees, kui ütles naisele: 
"Oo mu emand, sa oled mu maja rõõmsamaks muutnud. Ja ees seisab meil 
õnnistusrikas öö!" Naine aga: "On tõesti huvitav lugu, kuidas sa ühekorraga minu 
vastu nii sõbralikuks oled läinud!" - "Allahi nimel, oo emand," ütles al-Amdžad, "ma 
arvasin juba, et mu ori Bahadur on mult varastanud kallihinnalised kaelakeed, millest 
igaüks maksab kümme tuhat dinaari. Aga nüüdsama läksin ma selle üle mõtteid 
mõlgutades kambrist väljaja hakkasin otsima ja leidsin, et need on alles. Ma ei tea, 
kuhu see mu ori on nii kauaks jäänud. Teda tuleb kindlasti karistada.” 

Ja naine jäi al-Amdžadi sõnadega rahule ja nad hakkasid teineteisega mängima, 
veini jooma ja lusti laskma. Ja nad maitsesid elumõnusid kuni 

päikeseloojanguni. Ja siis tuli nende juurde Bahadur (aga tal olid nüüd teised rõivad 
seljas ja teine vöö vööl ja tal olid orjasussid jalas). Ja ta tervitas neid ja andis maale 
suud ja pani käed selja taha ja lasi pea longu, nagu see, kes oma süüd tunnistab. Ja al- 
Amdžad viskas talle vihase pilgu ja ütles: "Oo sina, kõige jõledam orjade seast, 
mispärast sa nii hilja tuled?" Bahadur aga kostis: "Oo mu isand, ma olin 
pesupesemisega ametis ega teadnud, et sa juba siin oled, sest me leppisime ju, et 
saame kokku õhtul, ja mitte päeval." Ja al-Amdžad röögatas tema peale ja ütles: "Sa 
valetad, va orjajõletis, ja ma kütan sul, Allahi nimel, kere kuumaks!" 

Ja ta tõusis püsti ja pani Bahaduri põrandale pikali ja haaras malga pihku ja hakkas 
Bahaduri ettevaatlikult peksma, siis aga tõusis naine püsti, kiskus mehel malga käest 
ja hakkas Bahaduri jõhkralt nüpeldama, nii et sel tulid valu pärast pisarad silma. Ja ta 
hakkas hambaid krigistama ja appi hüüdma, al-Amdžad aga käratas naisele: "Jäta 
järele!" Naine aga ütles: "Las ma valan oma viha tema peale välja!" Ja siis haaras al- 
Amdžad naise käest malga ja tõukas ta eemale. Bahadur aga tõusis püsti, pühkis 
pisarad silmist, seisis mõne aja aupaklikult nende mõlema ees ja pühkis siis kambri 
põranda puhtaks ja pani küünlad põlema. 

Ja iga kord, kui Bahadur sisse tuli või välja läks, kukkus naine teda sõimama ja 
manama, ja al-Amdžadil läks hing täis ja ta ütles: "Suure Allahi nimel, jäta mu ori 
rahule - ta pole niisuguse kohtlemisega harjunud." Ja nad jõid ja sõid kogu aeg ja 
Bahadur teenis neid südaööni, kuni oli jooksutamisest ja võmmudest võhmal. 

Ja ta jäi keset kambri põrandat magama ja hakkas norskama ja korisema, naine aga 
jõi end juua täis ja ütles al-Amdžadile: "Tõuse püsti ja võta see mõõk, mis seal ripub, 
ja raiu oma orjal pea otsast, ja kui sa seda ei tee, siis teen ma nõnda, et sinu laul on 
lauldud." - "Kust sul niisugune mõte tuleb minu orja tappa?" küsis al-Amdžad. Naine 
aga hüüdis: "Ilma teda tapmata ei saa täit lõbu kätte. Ja kui sina kohe ei tõuse, siis 
tõusen ma ise ja teen talle otsa peale." - "Allahi nimel, ära tee seda," ütles al-Amdžad, 
aga naine hüüdis: "Teen kindlasti!" 

Ja ta võttis mõõga ja tõmbas selle tupest ja tahtis juba Bahaduri tappa. Ja al-Amdžad 
ütles endamisi: "See mees tegi meile head ja võttis mind varjata ja oli meie vastu 
armuline ja hakkas koguni mu orjaks; kuidas me võime siis talle mõrtsukatööga 
tasuda? Seda ei tohi sündida!" - "Kui sa just arvad, et minu ori peab surema, siis on 
minul ju enam õigust tappa kui sinul,” ütles ta naisele. Ja seejärel krahmas ta naisel 


283 


mõõga käest ja tõstis selle pea kohale ja virutas naisele vastu kaela, nii et pea otsast 
lendas. 

Ja see pea kukkus majaperemehele peale ja majaperemees ärkas üles ja tõusis istuli 
ja ajas silmad pärani ja nägi, et al-Amdžad seisab tema 

ees ja et mõõk ta käes on verest punane. Ja siis vaatas ta neiu poole ja nägi, et see on 
tapetud, ja päris selle kohta al- Amdžadi käest aru. Ja noormees rääkis talle ära, mis 
neiuga oli sündinud, ja ütles: "Peale sinu tapmise ei tahtnud ta enam millestki kuulda, 
ja nüüd on tal endal paras palk käes!" Ja Bahadur tõusis ja andis al- Amdžadi 
peanupule suud ja ütles: "Oo issand, mis siis oleks saanud, kui sa oleksid talle vabad 
käed andnud! Nüüd pole muud, kui peame ta enne hommikuvalget siit ära koristama.” 

Ja Bahadur pani vöö vööle ja võttis naise surnukeha ja mässis selle hõlsti sisse ja 
pani korvi ja tõstis turjale. "Sina oled võõramaalane ega tunne siin kedagi," ütles ta 
seejuures al-Amdžadile, "istu siin paigal ja oota mind kuni koidikuni. Kui ma tagasi 
tulen, siis tahan sulle tingimata palju head teha, ja ma katsun välja uurida, mis sinu 
vennast on saanud, aga kui päike tõuseb ja mind tagasi pole, siis võta teatavaks, et mu 
lips on läbi. Ja siis olgu rahu sinuga ja see maja saab sinu omaks. Ja kõik majakraam 
ja kallid kangad on siis sinu omad.” 

Seejärel võttis Bahadur korvi ja läks majast välja. Ta läks korviga üle turuplatside ja 
seadis sammud soolase mere poole, et korv merre visata, ja kui ta oli juba üsna mere 
ääres, pööras ta end ja nägi, et korraülem ja korravalvurid on ta ümber piiranud. Ja kui 
nad Bahaduri ära tundsid, olid nad imestunud, aga siis tegid nad korvi lahti ja leidsid 
sealt seest tapetu ja haarasid Bahaduri kinni ja hoidsid teda kogu öö kuni hom- 
mikupalvuseni raudsetes ahelates. 

Ja siis viisid nad tema koos korviga, kus kõik oli jäetud nii, nagu oli, valdja palge 
ette, ja andsid sellele teada, milles on asi. Ja valdjas sai seda nähes tulivihaseks ja 
hüüdis: "Häda sulle, muud sa vist ei teegi, kui aga tapad inimesi ja viskad neid merre 
ja võtad nende vara endale! Lao välja, kui palju mõrtsukatöid sul juba enne hinge peal 
on!" Ja Bahadur lasi pea norgu..." 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kolmekümne kolmas ööaeg, ütles Šahrazad: "Minu kõrvu 
on küündinud, 00 õnnelik valitseja, et Bahadur lasi valdja ees pea norgu ja valdjas 
röögatas tema peale ja päris: "Häda sulle, ütle, kes tappis selle naisterahva?" - "Oo mu 
isand," kostis Bahadur, "mina tapsin ta, ja pole väge ega võimu kellelgi peale Allahi, 
kõrge ja kõikvõimsa!" Ja valdjal läks süda täis ja ta käskis Bahaduri võlla puua. Ja 
timukas viis ta valdja käsul minema ja korraülem läks koos kuulutajaga lossist välja. 
Ja kuulutaja kuulutas iga tänavanurga peal, et tuldaks vaatama sultani tallmeistrit 
Bahaduri. Ja Bahaduri veeti ringi mööda tänavaid ja turuplatse. 

Vaat kuidas olid lood Bahaduriga! Mis puutub aga al-Amdžadisse, siis kui päev oli 
kätte jõudnud ja päike tõusnud, aga Bahaduri ikka veel polnud, hüüdis tema sedasi: 
"Pole väge ega võimu kellelgi peale Allahi, kõrge ja kõikvõimsa! Kui õige läheks ja 
vaataks, mis temaga lahti on?" 

Ja kui ta parajasti nõnda arutas, kuulis ta korraga, kuidas kuulutaja hüüdis, et 
tuldagu vaatama Bahaduri (aga teda taheti üles puua päise päeva ajal). Ja kui al- 
Amdžad oli seda kuulnud, siis puhkes ta nutma ja hüüdis: "Nii tõesti, kui me olemas 
oleme, kuulume AUahile ja läheme tema rüppe tagasi! Minu pärast läks ta ilma süüta 
hukatusse, sest see olin ju mina, kes naise tappis. Allahi nimel, ma ei lase seda 
sündida!" 

Ja ta läks majast välja ja pani ukse lukku ja käis mööda linna ringi, kuni leidis 
Bahaduri üles. Ja siis astus ta korraülema ette ja ütles talle: "Oo isand, ära tapa 
Bahaduri, tema pole süüdi! Allahi nimel, mõrtsukas olen hoopis mina!" Ja kui 
korraülem neid sõnu oli kuulnud, viis ta al-Amdžadi koos Bahaduriga valdja palge 
ette ja andis sellele teada, mis ta al-Amdžadi käest oli kuulnud. Valdjas vaatas al- 
Amdžadile otsa ja küsis tema käest: "Kas sina tapsid selle naisterahva?" Ja al-Amdžad 
kostis: "Jah!" Ja valdjas ütles talle: "Räägi mulle ära, mis põhjusel sa tema tapsid, ja 
vaata, et sa õigust räägid!" — "Oo valdjas," ütles al-Amdžad, "minuga on juhtunud 
harukordne imelugu. Ja kui see oleks nõeltega silmanurkadesse kirjutatud, siis võiks 
see õpihimulistele õpetuseks olla.” 

Ja seejärel rääkis ta valdjale oma loo ära ja andis talle otsast lõpuni teada, mis oli 
tema ja tema vennaga juhtunud. Ja valdjas pani seda kangesti imeks ja ütles talle: 
"Võta teatavaks, et minu poolest võib sulle armu anda. Kas sina, 00 noormees, ei 
tahaks õige mu vesiiriks hakata?" Ja al-Amdžad kostis: "Sinu sõna on seadus!" Ja 
valdjas autasustas teda kallihinnaliste rõivastega ja kinkis talle toreda maja ja teenreid 
ja sulaspoisse ja kinkis talle kõike, mida tal vaja läks, ja määras talle pajuki ja palga ja 
andis talle käsu järele uurida, mis on juhtunud tema venna al-Asadiga. 

Ja al-Amdžad istus vesiiri aujärjele ja hakkas õiglaselt kohut mõistma, ja ta pani 
paigale ja lasi lahti ja andis ja võttis. Ja ta saatis linna tänavatele kuulutaja, et see 
paneks rahva tema venda al-Asadi otsima. Ja kuulutaja hüüdis mitu päeva järjest al- 
Asadi asja välja kõigil linnaväljakutel ja turuplatsidel, aga ta ei kuulnud al-Asadi 
kohta kippu ega kõppu. 

Vaat kuidas olid lood al-Amdžadiga. 

Mis puutub aga al-Asadisse, siis teda piinasid tulekummardajad ühtvalu nii öösel 
kui päeval, nii õhtul kui hommikul, ja nõnda terve aasta läbi, kuni hakkas lähenema 
tulekummardajate püha. Ja siis asutas tulekummardaja Bahram end teele, ja seadis 
laeva sõiduvalmis...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kolmekümne neljas ööaeg, ütles Šahrazad: "Minu kõrvu 
on küündinud, 00 õnnelik valitseja, et tulekummardaja Bahram seadis laeva 
sõiduvalmis ja võttis al-Asadi, pani ta kirstu luku taha ja viis laeva peale. Aga sel 
silmapilgul, kui Bahram kirstu al-Asa-diga laeva peale pani, seisis al-Amdžad saatuse 
suval akna all ja vaatas merele. Ja ta nägi, et mehed tassivad laevale asju, ja tal hakkas 
süda sees põksuma ja ta käskis oma teenreil tallist ratsahobune tuua ja ratsutas oma 
kaaskonna saatel mereranda. 

Ja ta jäi tulekummardaja laeva ette seisma ja käskis neil, kes tal kaasas olid, laevale 
minna ja see läbi otsida. Ja tema mehed läksidki laevale ja tuhnisid kõik nurgad läbi, 
aga ei leidnud midagi. Ja nad tulid ja andsid sellest al-Amdžadile teada. Ja see hüppas 
ratsahobuse selga ja pöördus tagasi kodu poole. Aga kui ta oli koju jõudnud ja 
lossiuksest sisse astus, hakkas tal rinnus pitsitama. Ja ta lasi silmadel majas ringi käia 
ja nägi seina peal värsiridu. Ja ta luges seinalt kaht seesugust beiti: 


"Kui armsamad on minu silme alt läinud, 
siis pole nad südamesügavalt läinud. 


Ja hingepiina enam ma ei talu, 
ka unenäod ei vaigista mu valu.” 

Ja kui al-Amdžad oli need värsiread läbi lugenud, siis tuli tal vend meelde ja ta 
puhkes nutma - vaat kuidas olid lood temaga! 

Mis puutub aga tulekummardajasse Bahramisse, siis tema läks laeva peale ja pistis 
lõugama ja röökis madruste peale, et need kiiremini purjed heiskaksid. Ja purjed 
heisatigi ja sõit läks lahti ja purjetati ööd ja päevad vahetpidamata. Ja iga kahe päeva 
tagant võttis Bahram al-Asadi korraks kirstu seest välja ja andis talle suutäie süüa ja 
lonksu vett juua. Ja nad jõudsid Tulemäe lähedale, aga siis tõusis tuul ja meri lõi 
lainetama ja peksis laeva õigelt teelt kõrvale ja nad sattusid hoopis teise merre. 

Ja sel kombel jõudsid nad ühte linna, mis oli püstitatud mererannale, ja seal linnas 
oli kindlus, mille aknad avanesid mere poole, linna valitses aga naisterahvas, kelle 
nimeks oli valdjaemand Mardžana. Ja kapten ütles Bahramile: "Oo isand, me oleme 
teelt eksinud ja me peame tingimata selle linna all ankrusse heitma, et veidi puhata — 
saagu pärast, mis saab!" Ja Bahram kostis: "See on hea mõte ja talita pealegi selle 


järgi!" - "Kui valdjaemand saadab kellegi küsima, kes me oleme, mis me talle siis 
vastame?" küsis kapten nõu. Ja Bahram kostis: "Mul on siin see 

moslem kaasas; paneme talle orjarõivad selga ja võtame ta endaga kaasa; ja kui 
valdjaemand teda näeb, siis peabki ta teda orjaks ja küsib: "Kas see on ori?" Ja mina 
ütlen talle: "Ma olengi orjakaupleja. Mul oli palju orje, aga ma olen nad maha 
müünud. Ja ainult see ori on alles jäänud."" -"See on sul hea mõte,” kiitis kapten. 

Ja siis jõudsid nad päris linna alla, korjasid purjed ära ja heitsid ankrusse. Ja laev jäi 
seisma. Ja korraga ratsutas valdjaemand oma maleva saatel nende juurde ja jäi laeva 
kõrvale peatuma ja hüüdis kaptenit. Ja kapten läks tema juurde kaldarinnatisele ja 
andis tema ees maale suud, valdjaemand aga küsis tema käest: "Mis sul selles laevas 
on ja mis mehed sul kaasas on?" - "Oo valdjas üle aegade,” kostis kapten, "mul on 
kaasas üks orjakaupmees."” Ja valdjaemand hüüdis: "Tulgu minu juurde!" 

Ja Bahram läkski tema juurde, ja al-Asad oli koos temaga ja käis tal kannul, 
orjarõivad üll; ja kui Bahram oli valdjaemanda ette jõudnud, andis ta maale suud ja jäi 
emanda ette seisma. "Mis asjamees sa oled?" päris talt valdjaemand. Ja Bahram 
kostis: "Ma olen orjakaupmees." Ja valdjaemand heitis pilgu al-Asadile ja arvas, et 
see on ori. "Mis su nimi on?" küsis ta tema käest. Ja al-Asad neelas nutu alla ja kostis: 
"Mu nimi on al-Asad." 

Ja noormees hakkas valdjaemandale meeldima ja ta päris: "Kas sa kirjutada oskad?" 
Ja al-Asad kostis: "Oskan küll!" Ja siis ulatas valdjaemand talle tindipoti, sule ja 
paberi ja ütles: "Kirjuta mulle midagi ja las ma vaatan!" Ja al-Asad kirjutas säärased 
kaks beiti: 


"Su iga pingutus on tühi töö, 
kui kuri saatus aina jalust lööb. 


Su kinni seob ja merre viskab ta 
ja ütleb: "Ara ainult märjaks saa!" " 


Ja kui valdjaemand selle paberi läbi luges, siis hakkas tal al-Asadist kahju ja ta ütles 
Bahramile: "Müü see ori mulle maha!" Aga see kostis: "Oo emand, see pole võimalik, 
sest ma olen kõik oma orjad maha müünud ja ainult see üks on mulle alles jäänud.” 
Siis hüüdis Mardžana: "Sa pead ta mulle andma; kui sa müüa ei taha, eks siis kingi!" - 
"Ma ei müü ega kingi!" ütles Bahram. Aga valdjaemand võttis al-Asadil käest kinni ja 
viis ta ära ja läks temaga üles kindlusesse ja saatis Bahramile säärase läkituse: "Kui sa 

täna öösel meie linnast ei kao, siis võtan ma kogu su vara endale ja lõhun su laeva 
pilbasteks.” 

Ja kui see läkitus Bahrami kätte jõudis, siis läks tal meel väga hapuks ja ta hüüdis: 
"See on tõesti üks sant reis!" Siis ta tõusis ja seadis end rei-sivalmis ja lasi laeva tuua 
kõike, mis vaja, ja hakkas öö tulekut ootama, et minema purjetada. Ja ta ütles 
madrustele: "Taglastage laev, siis aga minge ja võtke nahklähkrid vett täis! Hilja öösel 
läheb sõiduks.” 

Ja madrused asusid öö ootel asja kallale ja öö jõudiski kätte - vaat kuidas olid lood 
madrustega! 

Mis puutub aga valdjaemand Mardžanasse, siis tema võttis al-Asadi kaasa ja tõi ta 
kindlusesse ja tegi mere poole avanevad aknad lahti ja käskis orjataridel süüa tuua. Ja 
need tõidki süüa ja emand kinnitas koos al-Asadiga keha, ja siis käskis valdjaemand 
veini tuua...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kolmekümne viies ööaeg, ütles Šahrazad: "Minu kõrvu on 
küündinud, oo õnnelik valitseja, et valdjaemand Mardžana käskis orjataridel veini 
tuua. Ja vein toodigi ja valdjaemand hakkas koos al-Asadiga seda rüüpama. Ja Allah, 
kes on suur ja üle ilmamaa kuulus, pani emanda südames idanema armastuse al-Asadi 
vastu. Ja emand kallas muudkui joomakarikaid täis ja jootis noormeest, kuni see jäi 
purju. Ja al-Asad tõusis, sest tal oli kange häda, ja ta läks toast välja ja nägi lahtist ust 
ja läks sellest uksest välja ja läks ühtvalu edasi ja jõudis suurde aeda, kus kasvasid 
igasugused viljapuud ja lilled. Ja al-Asad kükitas puu alla ja õiendas oma häda ära, 
siis aga läks aiabas-seini juurde ja heitis pikali (aga vöö oli ta lahti sõlminud) ja 
värske õhk lõi talle pähe ja ta uinus magama ja öö vajus talle peale. 

Vaat kuidas olid lood al-Asadiga! Mis puutub aga Bahramisse, siis tema hõikas öö 
hakul laevamadrustele: "Heisake purjed, ja läheb sõiduks!" Aga madrused kostsid: 
"Sinu sõna on seadus, kuid oota veidi, kuni me oma nahklähkrid vett täis võtame, — 
siis võime küll minema purjetada!" 

Ja seejärel läksidki madrused oma nahklähkreid täitma ja otsisid kohta, kust 
kindlusesse sisse saaks, aga kõikjal olid aiamüürid ees. Ja nad ronisid müürile ja 
laskusid aeda ja läksid kellegi jälgi pidi basseini juurde. Ja seal nägid nad al-Asadi 
sirakil maas. Ja madrused tundsid ta ära ja rõõmustasid, ja kui nahklähkrid olid täis, 
võtsid nad ka noormehe kaasa ja ronisid üle müüri ja viisid ta kähku Bahrami juurde 
ja ütlesid: "Tunne rõõmu oma soovide täitumise ja hingekosutuse üle! Las mürtsub 
trumm, las hüüavad vilespillid?*: selle vangi, kelle valdjaemand Mardžana sult ära 
võttis, leidsime meie üles ja tõime kaasa.” 

Ja siis heitsid nad al-Asadi Bahrami jalge ette. Ja kui Bahrami silmad noormeest 
nägid, siis pidi ta süda suure rõõmu pärast rinnust välja hüppama. Ja tema rind kerkis 
ja paisus. Ja ta autasustas madruseid ja käskis neil kähku purjed heisata. Ja need 
heiskasidki purjed ja läks lahti sõit Tulemäe poole. Ja nad purjetasid vahetpidamata 
edasi kuni hommikuni. 

Vaat kuidas olid lood nendega. Mis puutub aga valdjaemand Mardžanasse, siis kui 
al-Asad oli ära läinud, ootas ta noormeest natuke aega, aga noormees ei tulnudki 
tagasi. Ja emand hakkas teda otsima, aga ei leidnud tast jälgegi. Ja siis pani 
valdjaemand kõik küünlad põlema ja käskis orjataridel noormeest otsida, ja lõi ka ise 
nendega mesti ja nägi, et uks aeda on lahti, ja sai aru, et al-Asad on aeda läinud. Ja 


76Vihje Egiptuse mamelukisoost valitsejate õukonna kõrgemate aukandjate privileegile isiklikku orkestrit omada. 
Orkester koosnes tavaliselt trummist, flöödist ja vilepillidest. 

emand läks aeda ja leidis basseini kõrvalt al-Asadi sandaali. Ja siis käis ta noormeest 
otsides aia risti ja põiki läbi, ei saanud aga sellest sugugi targemaks. Ja emand otsis 
kuni hommikuni kõik aianurgad läbi, ja siis päris ta, mis laevast on saanud, ja talle 
öeldi, et see on esimese öökolmandiku ajal minema purjetanud. Ja valdjaemand sai 
aru, et meremehed on al-Asadi kaasa viinud. Ja tal läks hing täis ja süda raskeks. 

Ja ta käskis jalamaid taglastada kümme suurt laeva ja hakkas tegema ettevalmistusi 
sõjaks ja läks ise ühe laeva pardale, ja koos temaga läksid laevade peale tema orjad ja 
orjatarid. Ja sõjamehed olid täies varustuses ja neil olid uhked sõjariistad ja 
soomusrüüd. Ja heisati purjed ja valdjaemand ütles kaptenile: "Kui te selle 
tulekummardajate laeva kätte saate, siis kingin ma teile aurõivad ja raha, aga kui ei 
saa, Siis notin ma teid maha, viimse kui ühe." 

Ja nüüd tiivustasid meremehi ühteaegu nii kange hirm kui ka suur lootus. Ja nad 
purjetasid päeva ja öö ja teise päeva ja kolmanda päeva, neljandal päeval aga hakkas 
neile silma tulekummardaja Bahrami laev. Ja enne, kui päev jõudis looja minna, 
piirasid emanda laevad tulekummardaja laeva ümber. Bahram aga oli parajasti al- 
Asadi kirstust välja tõmmanud ja tahtis just hakata teda peksma ja piinama, ja al- Asad 
hüüdis appi, aga laevameestest polnud talle ei abimeest ega kaitsjat, ja ränk peksmine 
tegi talle hirmsat valu. Ja kui tulekummardaja teda nõnda piinas, siis vaatas ta merele 
ja nägi korraga, et võõrad laevad on tema laeva ümber piiranud, nii, nagu silmavalge 
piirab silmatera. 

Ja Bahram sai aru, et hukatusest pole pääsu. Ja ta ohkas ja hüüdis: "Häda sulle, oo 
Asad, see kõik on sinu pärast!" Ja siis võttis ta noormehel käest kinni ja käskis oma 
meestel ta merre visata ja hüüdis: "Allahi nimel, sina sured enne mind!" 

Ja al-Asadil võeti kätest ja jalgadest kinni ja ta visati kaugele merre. Aga Allah - 
suur ja üle ilmamaa kuulus! - soovis teda päästa ja lükkas 

tema surmatunni edasi. Ja ta lasi al-Asadil sukelduda ja siis jälle pinnale kerkida. Ja 
noormees vehkis senikaua käte ja jalgadega, kuni Allah võttis ta saatust kergendada ja 
tuli talle appi. Ja laine võttis al-Asadi oma harjale ja viis ta tulekummardajate laevast 
kaugele eemale ja viskas randa. Ja noormees ronis veest välja, ise uskumata oma 
pääsemist. Aga kui ta juba kaldal oli, siis võttis ta endal rõivad seljast ja väänas nad 
väljaja laotas kuivama ja jäi alasti istuma ja nutma oma kurba saatust ja ettetulnud 
hädasid: peksu, vangipõlve ja maapagu. Ja ta tõi kuuldavale säärased beidid: 


"Kõik kannatus on katkenud mu rinnas 
ja pole kavaluski enam hinnas. 


Kuid oma anumiste suurde salve 
ma saadan Allahile viimse palve.” 


Ja kui ta oli värsside lausumise lõpetanud, tõusis ta püsti ja pani rõivad selga, aga ei 
teadnud, kuhu minna või sammud seada. Ja ta näris ja sõi juurikaid ja puuvilju, et 
endal hinge sees hoida, ja jõi peale ojavett. Ja ta käis ööd ja päevad, kuni jõudis 
viimaks mingi linna lähedale. Ja al-Asadil läks meel rõõmsaks ja ta lisas sammu, ja 
kui ta oli linnani jõudnud, langes õhtupimedus talle peale...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kolmekümne kuues ööaeg, ütles Šahrazad: "Minu kõrvu 
on küündinud, oo õnnelik valitseja, et kui al-Asad linnani jõudis, langes talle 
õhtupimedus peale ja linnavärav oli juba kinni pandud. Ja saatuse suval juhtus nõnda, 
et see oli seesama linn, kus al-Asad oli vangis olnud, ja tema vend al-Amdžad oli selle 

linna valdja vesiiriks. Ja kui al-Asad nägi, et linnavärav on kinni, hakkas ta astuma 
surnuaia poole, hauakambrite suunas. Ja kui ta oli surnuaiale jõudnud, siis nägi ta ilma 
usteta hauakambrit ja läks sinna sisse ja heitis pikali ja kattis näo hõlstihõlmaga kinni. 

Aga tulekummardajal Bahramil oli õnneks läinud, kui valdjaemand Mardžana 
laevad talle ligi tükkisid, need oma salakavaluse ja nõiakunsti abil puruks lüüa. Ja ta 
pöördus õnnelikult oma linna tagasi ja randus just sel õhtul, endal meel rõõmus. Ja 
surnuaia juures tuli ta saatuse suval laeva pealt maha ja sammus haudade vahelt läbija 
nägi, et hauakamber, kus sees al-Asad lamas, on lahti. Ja ta pani seda imeks ja hüüdis: 
"Sinna hauakambrisse peab sisse vaatama!" Ja ta vaataski sisse ja leidis haua kõrvalt 
magava al-Asadi, kes oli pea hõlstihõlmaga kinni katnud. 

Ja Bahram vaatas talle otsa ja tundis ta ära ja hüüdis: "Või sinul on veel hing sees?!" 
Ja siis võttis ta noormehe kaasa ja viis oma koju, ja ta maja all oli kelder, mis oli sisse 
seatud moslemite piinamiseks. Ja tal oli tütar, kelle nimi oli Bustan. Ja Bahram pani 
ai-Asadi jalad raskeisse ahelaisse ja heitis ta sellesse keldrisse ja käskis oma tütrel 
noormeest paevälja öösel piinata, kuni see hinge heidab, ja hakatuseks peksis ta 
noormehe oma käega läbi ja pani ta keldrisse kinni ja andis võtmed tütre kätte. 

Ja tema tütar Bustan tegi keldri lukust lahti ja ronis alla, et hakata ai-Asadi peksma, 
aga nägi, et see noormees on peente näojoontega ja ahvatleva väljanägemisega ja 
kaarjate kulmudega ja mustade silmateradega. Ja neiu südames hakkas idanema 
armastus. Ja ta küsis noormehe käest: "Mis su nimi on?" - "Mu nini on al-Asad," 
kostis noormees. Ja Bustan hüüdis: "Onn sinuga ja olgu kõik su päevad õnne täis! Sa 
pole piinaja peksu ära teeninud ja ma tean, et sulle on ülekohut tehtud.” 

Ja ta hakkas noormehel mõnusa jutuga meelt lahutama ja päästis tema liikmed 
ahelaist lahti. Ja seejärel hakkas ta noormehe käest islami usu kohta järele pärima ja 
al-Asad rääkis talle, et see on ainus õige usk ja et meie isand Muhamed on suur 
imetegija?” ja taevalike ilmutuste ilmutaja, tulekummardamine seevastu aga toob 
kahju, ja mitte kasu. Ja ta hakkas neiule islamist ja selle aluspõhjast rääkima. Ja neiu 
võttis tema sõnu kuulda ja tema südames võttis maad armastus usu vastu. Ja suur 
Allah toitis tema südant ka armastusega ai-Asadi vastu. 

Ja neiu lausus mõlemad usutunnistused ja ta arvati õnnerahva hulka. Ja ta hakkas ai- 
Asadi toitma ja jootma ja temaga juttu puhuma. Ja nad palvetasid koos. Ja neiu keetis 
talle kanadest rammuleent, kuni ihuramm noormehele tagasi tuli ja tõved taganesid ja 
ta sai jälle niisama terveks kui enne. Vaat mis juhtus tal tulekummardaja Bahrami 
tütrega! 

Aga ükskord, kui Bahrami tütar parajasti al-Asadi juurest tuli ja värava juures seisis, 
kuulis ta korraga, kuidas kuulutaja hüüdis: "Igaüks, kelle juures asub nii- ja niisuguse 
väljanägemisega kaunis noormees ja kes temast teada annab, saab nii palju raha, kui 
ta süda igatseb. Aga igaüks, kes teda enese juures hoiab ja seda üles ei tunnista, 
puuakse oma maja väravatulpa ja tema vara antakse riisujate saagiks ja tema verd 
võib vabalt valada.” 

Aga enne oli al-Asad rääkinud Bahrami tütrele Bustanile kõigest, mis temaga oli 
juhtunud. Ja kui Bustan kuulutaja sõnu oli kuulnud, sai 

ta aru, et al-Asad ongi see, keda otsitakse. Ja ta tuli noormehe juurde ja rääkis talle, 
milles asi seisab. Ja al-Asad tuli välja ja läks vesiiri maja juurde, ja kui ta vesiiri nägi, 
siis hüüdis ta: "Allahi nimel, see vesiir on ju minu vend al-Amdžad!" 


77Vaatamata sellele, et prohvet Muhamed öelnud ise, et ta ei ole imetegija, vaid ainult manitseja, omistavad pärimused 
talle terve tea imetegusid, mis enamasti langevad kokku Kristuse imetegudega. 

Ja seejärel läks ta sisse ja ka Bustan tuli tema kannul vesiirilossi. Ja oma venda al- 
Amdžadi nähes sööstis al- Asad tema poole. Ja samas tundis al-Amdžadki venna ära ja 
sööstis tema poole. Ja nad embasid teineteist ja mamelukid tulid hobuse seljast maha 
ja ümbritsesid neid. Ja al-Asad ja al-Amdžad langesid natukeseks ajaks minestusse. 
Aga kui nad meelemärkusele tulid, siis võttis al-Amdžad al-Asadi kaasa ja läks 
temaga ühes sultani juurde ja rääkis talle oma venna loo ära ja sultan käskis Bahrami 
maja paljaks riisuda...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kolmekümne seitsmes ööaeg, ütles Šahrazad: "Minu 
kõrvu on küündinud, oo õnnelik valitseja, et sultan käskis Bahrami maja paljaks 
riisuda ja tema perekonna üles puua. Ja vesiir saatis mehed teele. Ja need läksidki 
Bahrami maja juurde ja riisusid selle paljaks. Ja nad tõid Bahrami tütre vesiiri palge 
ette ja vesiir näitas tema vastu lugupidamist üles. Ja al-Asad jutustas oma vennale 
kõigist piinadest, mis tal oli tulnud kannatada, ja sellest, missugust armuheldust 
Bahrami tütar tema vastu üles oli näidanud. Ja al-Amdžad ilmutas nüüd Bustani vastu 
veel suuremat lugupidamist. Seejärel rääkis al-Amdžad al-Asadile kõigest, mis temal 
oli juhtunud tolle naisterahvaga ja kuidas ta ülespoomisest oli pääsenud ja vesiiriks 
saanud, ja siis kaebasid nad teineteisele seda, mida nad olid tundnud, kui olid üksi 
jäänud. 

Ja seejärel käskis sultan tulekummardaja enda juurde tuua ja käskis tal pea maha 
raiuda, Bahram aga küsis: "Oo suurim valitseja, kas sa oled kindlalt otsustanud mind 
tappa?" - "Jah," kostis valdjas. Ja Bahram ütles: "Oota sellega veel veidi, 00 
valitseja!" Ja seejärel kummardas ta maani ja lausus usutunnistuse ja võttis sultani 
kaasabil vastu islami usu, ja kõik rõõmustasid, et ta võttis vastu islami usu. 

Ja siis rääkisid al-Amdžad ja al- Asad Bahramile kõigest, mis nendega oli juhtunud, 
ja too pani seda imeks ja hüüdis: "Oo mu isandad, asutage end teele, ja mina sõidan 
teiega kaasa!" Ja vennad rõõmustasid tema sõnade üle ja selle üle, et ta oli vastu 
võtnud islami usu, ja nad puhkesid valjusti nutma. "Oo mu isandad,” ütles neile 
Bahram, "ärge nutke: lõpuks te olete ju teineteist leidnud ja ühte saanud, nii nagu said 
ühte Nima ja Num.” - "Räägi, mis juhtus Nima ja Numiga?" pärisid vennad Bahrami 
käest. 


XXXI. LUGU NIMAST JA NUMIST 


RAHVASUU räägib, aga Allah teab paremini,” ütles Bahram, "et Kufa'? linnas 
elanud üks suurtsugu mees, kelle nimi oli ar-Rabi ibn Hatim. Ja sel mehel olnud palju 


78Kufa - islami ajaloos tähtsat osa mänginud linn Iraagis, Alam-Mesopotaamias, muistse 
Babüloni varemetest lõuna pool. 

raha ja ta elanud jõukalt. Ja tal sündinud poeg, kellele ta pani nimeks Nimat Allah??. 
Ja ühel heal päeval oli ta orjaturul ja nägi korraga müügile toodud orjanaist, kellel oli 
süles haruldaselt ilus ja võluv pisike orjatüdrukuke. Ja ar-Rabi andis orjakaupmehele 
märku ja küsis ta käest: "Mis sa võtad selle orjanaise ja tema tütre eest?" Ja 
orjakaupmees kostis: "Viiskümmend dinaari!" - "Kirjuta müügileping valmis, võta 
raha ja anna omanikule üle," ütles ar-Rabi. Ja siis maksis ta orjakaupmehele nõutud 
hinna ja andis talle vahetalitusraha ja võttis orjanaise koos tütrega kaasaja läks 
nendega koju. 

Ja kui tema naine, tema armas onutütar, seda orjatari nägi, siis päris ja: "Oo mu 
onupoeg, mis orjatar see sul on?" Ja ar-Rabi kostis: "Ma ostsin ta sellepärast, et 
tahtsin saada seda väikest tüdrukut, kes tal süles on. Võta teatavaks, et kui ta suureks 
kasvab, siis pole araablaste maadel ega kusagil mujalgi teist nii kaunist kui tema.” 

Ja tema onutütar ütles: "See oli sul tore mõte!" Aga seejärel küsis ta orjanaise käest: 
"Mis su nimi on?" - "Oo emand, mu nimi on Taufik," kostis orjanaine. "Aga mis on su 
tütre nimi?” küsis ar-Rabi naine. Ja orjanaine kostis: "Sad." Ja ar-Rabi naine hüüdis: 
"Küllap see siis nõnda ongi! Sa oled õnneseen! Ja ka see, kes sind ostis, on 
õnneseen!” 

"Oo mu onupoeg, mis nime sina tüdrukule paned?" küsis naine. Ja ar-Rabi kostis: 
"Aga mis sina pakud?" Ja siis ütles naine: "Paneme talle nimeks Num?" Ja ar-Rabi 
hüüdis: "See on sul hea mõte!" 

Ja väike Num kasvas koos Nimaga, ar-Rabi pojaga, ühes hällis. Ja nad kasvasid 
koos kuni kümne aasta vanuseni. Ja üks oli teisest ilusam. Ja poiss hüüdis tüdrukut 
õekeseks ja tüdruk poissi vennakeseks. 

Aga kui Nima kümneseks sai, pöördus ar-Rabi oma poja poole ja ütles talle: "Oo 
mu laps, Num pole su õde; vastupidi, ta on su orjatar ja ma ostsin ta sinu nimele, kui 
sa olid veel hällilaps. Tänasest päevast peale ära kutsu teda õeks!" Ja Nima ütles oma 
isale: "Kui lood nõnda on, siis võtan ma tema naiseks." Ja seejärel läks ta ema juurde 
ja andis emalegi sellest teada ja ema ütles: "Oo mu laps, aga ta on ju sinu orjatar!" Ja 
Nima ibn ar-Rabi läks selle orjatari juurde ja hakkas teda armastama. Ja nõnda läks 
neil mööda mitu aastat. Ja kogu Kufas polnud Numist kaunimat ega meeldivamat ega 
siredamat neidu. Ja ta oli suureks kasvanud ja luges koraani ja õppis tundma teadusi ja 
pillimängukunsti ja temast sai suur meister laulmises ja lustipillide mängimises, nii et 
ta oli üle kõigist oma kaasaegsetest. 

Ja ühel päeval istus Num koos oma mehe Nimaga, ar-Rabi pojaga, joomakambris ja 
võttis seal lauto kätte ja tõmbas sõrmedega üle pillikeelte, läks laululusti täis, mängis 
pillil viisi ette ja laulis siis säärased beidid: 


"Mind paitad, hingevaldjas, meel mul hell. 
Lööd otsast pea sa röövlinägudel. 


Ei kaitsjaks vaja ma mõnd võõrast meest, 
sa hoiad mind ju iga ohu eest!" 


Ja Nima sattus sellest laulust suurde vaimustusse ja ütles talle: "Minu elu nimel, 00 
Num, laula meile midagi tamburiini ja teiste pillide saatel!" Ja Num võttis viisi üles ja 
laulis ette säärased värsid: 


79Nimat Allah tähendab Allahi armu. 
80Num tähendab õnne, hüvangut, õndsust. 

"Ma vannun: neid küll minu pilk ei paita, 
kes võtavad mu hingearmu laita. 


Kõik kadekopsud välja vihastan, 
sest ainult sinu soojust ihastan. 

Jään võõra vastu kalgiks nagu raud, 
las haigutada tema hinges haud!" 


Ja noormees hüüdis: "Sinu anne on Allahist, oo Nura!" 

Ja kui nad nõnda kõige meeldivamal kombel koos elasid, ütles asevalitsejalossis al- 
Hadžžadž?' korraga endamisi: "Ma pean tingimata mingi nõksuga selle Numi- 
nimelise orjatari ära tõmbama ja saatma ta õigeusklike käskija Abd al-Melik ibn 
Mervanile, sest tema lossis pole ühtegi Numi-väärset neidu ei ilu ega lauluoskuse 
poolest.” 

Ja ta kutsus enda juurde ühe vanamoori, orjade ülevaataja, ja ütles talle: "Mine ar- 
Rabi majja ja saa kokku orjatar Numiga ja leia mõni nõks, kuidas teda ära tõmmata, 
sest maa peal pole ühtegi temaväärset neidu." Ja vanamoor võttis al-Hadžžadži sõna 
kuulda. Ja kui hommik kätte jõudis, pani ta selga kotiriidest hõlsti ja riputas endale 
kaela palve-kee, kus oli tuhandeid palvehelmeid, ja võttis kätte palveränduri kepi ja 
kaasa veel Jeemeni nahklähkri...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kolmekümne kaheksas ööaeg, ütles Šahrazad: "Minu 
kõrvu on küündinud, oo õnnelik valitseja, et vanamoor võttis al-Hadžžadži sõna 
kuulda. Ja kui hommik kätte jõudis, pani ta selga kotiriidest hõlsti ja riputas kaela 
palvekee, kus oli tuhandeid palvehelmeid, ja võttis kätte palveränduri kepi ja kaasa 
veel Jeemeni nahklähkri. Ja ta läks mööda tänavaid ja hüüdis: "Au ja kiitus Allahile! 
Pole teist jumalat peale Allahi! Allah on suur! Pole väge ega võimu kellelgi peale 
Allahi, kõrge ja kõikvõimsa!" 

Ja nõnda ta muudkui kiitis Allahit kõrgeks ja luges palveid (aga ta süda oli täis 
kavalust ja riukaid), kuni jõudis keskpäevapalvuse ajaks Nima ibn ar-Rabi majani. Ja 
ta koputas uksele ja uksehoidja tegi ukse lahti ja küsis ta käest: "Mis sul vaja on?" Ja 
vanamoor kostis: "Ma olen kerjaja palve-eit. Keskpäevapalvuse aeg on käes ja ma 
tahaksin selles õnnistatud paigas jumalat paluda.” - "Oo vanamoor,” kostis 
uksehoidja, "see on Nima ibn ar-Rabi maja, aga mitte mõni mošee või peamošee." Ja 
vanamoor lausus: "Ma tean küll, et mošeed ja peamošeed pole sugugi Nima ibn ar- 
Rabi maja moodi; aga mina olen orjade ülevaataja õigeusklike käskija lossist ja ma 
olen parajasti palverännakul." — "Ma ei lase sind sellegipoolest sisse,” ütles 
uksehoidja. Aga vanamoor ei jätnud jonni ja krabas uksehoidjast kinni ja hüüdis: "Või 
mind, kes ma käin emiiride ja kõrgete aukandjate majades, ei taheta sisse lasta Nima 
ar-Rabi majja!" 

Ja korraga tuli Nima ja kuulis nende nääklemist ja pahvatas naerma ja käskis 
vanamooril endaga kaasa tulla. Ja ta läks, vanamoor kannul, majja sisse ja viis ta 
Numi juurde. Ja vanamoor tervitas neidu ilusaimate tervitustega, ja kui ta Numi 
lähemalt vaatas, siis tardus ta neiu ülemäärase ilu pärast suurest imestusest 
soolasambaks ja ütles talle: "Oo emand, ma kutsun sulle appi Allahit, kes on teinud 
sind ilu ja võlu poolest su isandaga võrdväärseks!" 


-Hadžžadž ibn Jussuf- araabia väejuht ja riigitegelane VIII saj, Alam-Mesopotaa-mia asevalitseja. 

Ja seejärel läks vanamoor mihraabi juurde ja hakkas koogutama, maani 
kummardama ja palvetama, ja nõnda päev otsa, ja kui kottpime öö oli kätte jõudnud, 
ütles neiu: "Oo emake, anna oma jalgadele tunnike puhkust!" Vanamoor aga kostis: 
"Oo emand, kes maises elus vaeva näeb, sel taevas lõbusasti laeb; kes aga ennast siin 
ei vaeva, ei jõua eales õndsustaeva!" 

Siis andis Num vanamoorile süüa ja ütles talle: "Proovi õige mu toitu ja palveta ka 
minu eest, et mulle patud andeks antaks ja mu peale armu heidetaks!" Vanamoor aga 
ütles talle: "Oo emand, mul on paastupäevad, aga mis puutub sinusse, siis sina oled 
säärane naisterahvas, kellel on ikka sünnis juua ja lusti lasta. Ja sulle annab Allah 
andeks. Sest suur Allah on ju öelnud: "Peale patukahetsejate ja vagameeste on veel 
teisigi, kellele andeks antakse.” "82 

Ja neiu jäi veel natukeseks ajaks vanamooriga juttu puhuma, siis aga ütles ta 
Nimale: "Oo isand, palu seda vanamoori, et ta mõneks ajaks meile jääks. Tema näost 
võib suurt vagadust välja lugeda." - "Tee talle üks koht, kus ta võiks palvetada, ja ära 
lase kedagi tema juurde," kostis Nima. "Võibolla võtab suur Allah meid tema läbi 
õnnistada ega lahuta meid iial.” 

Ja seejärel saatis vanamoor selle öö kuni hommikuni mööda palvetades ja koraani 
lugedes. Aga kui Allah taeva hahetama pani, tuli vanamoor Nima ja Numi juurde ja 
ütles neile tere hommikut ja lausus: "Ma usaldan teid Allahi hoolde." - "Ja kuhu sina 
siis lähed, oo emake?" päris talt Num. "Mu isand käskis sinu jaoks vabaks teha ühe 
kambri, kus sa saaksid alati jumalat kummardada ja palvetada." — "Kaitsku teda 
Allah ja pikendagu oma heatahtlikkust teie vastu!" kostis vanamoor. "Ma tahan, et te 
annaksite uksehoidjale käsu mind tingimata majja lasta; kui suur Allah seda tahab, siis 
rändan ma mööda pühasid paiku ja hakkan seal igal päeval ja õhtul pärast 
jumalakummardanist ja põhipalvet ka teie hingede eest palvetama.” 

Ja siis läks vanamoor majast väljaja neiu Num nuttis tema äramineku pärast, sest ta 
ei teadnud, mis tagamõttega teine oli tulnud. Ja vanamoor 

seadis sammud al-Hadžžadži juurde. Ja kui ta seal oli, siis küsis asevalitseja: 
"Kuidas läks?" Ja vanamoor kostis: "Ma vaatasin selle orjatari üle ja nägin oma 
silmaga, et naisterahvad pole meie ajal midagi etemat sünnitanud." Ja al-Hadžžadž 
hüüdis: "Kui sa sellega toime tuled, mis ma sul teha käskisin, siis saad sa minu käest 
head ja paremat." - "Anna mulle kuu aega," ütles vanamoor. Ja al-Hadžžadž kostis: 
"Annan küll!" Ja siis hakkas vanamoor ühtepuhku Nima ja tema orjatari Numi majas 
käima..." 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kolmekümne üheksas ööaeg, ütles Šahrazad: "Minu kõrvu 
on küündinud, 00 õnnelik valitseja, et vanamoor hakkas ühtepuhku Nima ja Numi 
majas käima. Ja need näitasid tema vastu aina suuremat lugupidamist üles. Ja 
vanamoor oli lõpuks nende juures vahetpidamata nii õhtul kui hommikul, ja kogu 
majarahvas ütles talle: "Tere tulemast!" Ja viimaks jäi vanamoor ühel päeval neiuga 
kahekesi ja ütles talle: "Oo mu emand, Allahi nimel, kui ma jõuan kord kõige 
pühamatesse paikadesse, hakkan ma seal ka sinu eest palvetama, aga siiski tahaksin, 
et sa tuleksid minuga kaasa ja näeksid oma silmaga pühamehi, kes on Allahiga üheks 
saanud, ja siis võtaksid nemadki sinu heaks paluda seda, mida sa iganes soovid." Ja 
orjatar Num ütles talle: "Allahi päralt, oo emake, võta mind kaasa!" Ja seepeale kostis 
vanamoor: "Küsi oma ämma, Nima ema käest luba!" Ja neiu ütleski oma ämmale: 
"Oo emand, palu mu isandat, et ta laseks mind mõnel päeval majast välja koos mu 


82Tsitaat koraanist (XXV peatükk, 70. salm). 

vana emakesega, et koos kerjusmunkadega mõnes pühas paigas palvetada ja Allahi 
poole hüüda."Ja kui Nima tulija istet võttis, siis läks vanamoor tema juurde ja hakkas 
tal käsi suudlema ja teda paluma. Aga Nima ei andnud luba ega tahtnud kuidagi 
nõusse hakata. Ja vanamoor õnnistas teda ja läks välja. 

Kui aga järgmine päev oli kätte jõudnud, tuli vanamoor tagasi (aga Nimad polnud 
kodus) ja pöördus orjatar Numi poole ja ütles talle: "Me palvetasime eile sinu eest; 
tõuse nüüd ja lähme sinna - sa tuulutad end veidi ja oled enne tagasi, kui su isand koju 
tuleb." Ja neiu ütles oma ämmale: "Palun sind Allahi nimel, luba mul selle vaga 
naisterahvaga välja minna. Ma lähen pühadesse paikadesse Allahi sõpru vaatama ja 
olen veel enne tagasi, kui mu isand koju tuleb.” - "Ma kardan, et su isand saab teada,” 
ütles Nima ema, aga vanamoor hüüdis: "Allahi nimel, ma ei lase tal seal istudagi! Ta 
vaatab veidi aega püstijalu pealt ja tuleb siis aega viitmata koju tagasi!" 

Ja vanamoor viiski kavalusega neiu minema ja viis tema al-Hadžžadži lossi ja andis 
asevalitsejale neiu tulekust teada, kui ta oli neiu ühte kambrisse 

434 

pannud. Ja al-Hadžžadž tuli ja vaatas neidu ja nägi, et see on kõigist oma 
kaasaegsetest kaunim ja et temasugust pole ta eluilmaski läinud. Ja kui Num al- 
Hadžžadži silmas, kattis ta oma näo kinni, Hadžžadž ei läinud aga enam tema juurest 
kuhugi ja kutsus otsemaid ühe õukondlase ja andis selle käsutusse viiekümnemehelise 
ratsasalga ja käskis tal neiu kaasa võtta, kiirejalgse kaameli selga panna ja asuda 
temaga teele Damaskusesse ja anda ta üle õigeusklike käskijale Abd al-Melik ibn 
Mervanile. Ja ta kirjutas kaliifile kirja ja ütles õukondlasele: "Anna talle see kiri edasi, 
võta vastu vastus ja tule kähku minu juurde tagasi.” 

Ja õukondlane võttis neiu sedamaid kaasa, pani ta kaameli selga istuma ja ratsutas 
neiuga minema, ja sõit läks lahti. Ja neiu nuttis, sest teda oli lahutatud tema isandast. 
Ja nad jõudsid Damaskusesse ja õukondlane palus luba õigeusklike käskija ette 
ilmuda, ja kui see lubas, siis läks õukondlane kaliifi lossi ja rääkis seal orjatari loo ära, 
ja kaliif andis talle elamiseks ühe toa. Ja siis läks kaliif oma haaremisse ja nägi oma 
naist ja ütles sellele: "Al-Hadžžadž on mulle kümne tuhande dinaari eest ostnud ühe 
orjatari Kufa aukandjate tütarde seast ja saatnud mulle kirja ja koos kirjaga ka selle 
orjatari." Ja kaliifi naine ütles kaliifile..." 

Ja hommik jõudis kätte ning katkestas Šahrazadi jutulõnga. 

Aga kui oli käes öö, mis oli järjekorras kahesaja neljakümnes, ütles Šahrazad: 
"Minu kõrvu on küündinud, oo õnnelik valitseja, et kui valdjas oma naisele orjatari 
loo ära oli rääkinud, ütles naine: "Saagu sulle osaks aina rohkem Allahi armuheldust!" 

Ja siis läks orjatari juurde kaliif Abd al-Meliki õde, ja kui ta neiut nägi, hüüdis ta: 
"Allahi nimel, see, kelle majas sa asud, pole küll tüssata saanud - olgu su hinnaks või 
sada tuhat dinaari!" Ja orjatar Num küsis ta käest: "Oo heledapalgene, mis valdjale see 
loss kuulub ja mis linn see on?" Ja kaliifi õde kostis: "See linn on Damaskus ja see 
loss kuulub mu vennale, õigeusklike käskijale Abd al-Melik ibn Mervanile." 

"Kas sa siis ei teadnudki seda?" küsis ta orjatari käest. Ja neiu kostis: "Allahi nimel, 
emand, ma ei teadnud seda tõesti." — "Aga kas siis see, kes sind maha müüs ja sinu 
eest raha sai, ei andnud sulle teada, et sinu ostjaks on kaliif?" hüüdis kaliifi õde. Ja kui 
neiu oli neid sõnu kuulnud, hakkas ta pisaraid valama ja puhkes nutma ja ütles 
iseendale: "Nad meelitasid mind kavalusega lõksu!" Ja siis mõtles ta: "Kui ma oma 
loo ära räägin, siis ei usu seda niikuinii mitte keegi. Parem hoian suu kinni ja 
kannatan ja loodan Allahi peatsele abile.” Ja häbi pärast lasi ta pea norgu ja tema 
põsed punetasid rännutee tuulest ja päikesest. 

Ja kaliifi õde jättis ta sel päeval rahule, aga järgmisel päeval tuli ta rõivaga ja 
kalliskividest keega ja ehtis neiu ära. Ja siis astus sisse õigeusklike 

käskija ja istus neiu kõrvale ja tema õde ütles talle: "Sa ainult vaata seda neiut, 
kellele Allah on kinkinud täiusliku ilu ja võlu.” - "Tõmba loor näo eest ära," käskis 
kaliif Numi, aga neiu ei täitnud käsku ja kaliif ei näinudki tema nägu. Kuid neiu käte 
nägemisest piisas, et armastus hakkas kaliifi südames idanema. "Ma tulen tema juurde 
tagasi kolme päeva pärast, kui ta on sinuga juba sõbraks saanud,” ütles kaliif oma õele 
ja tõusis püsti ja läks neiu juurest minema ja neiu hakkas oma käekäigu üle meelt 
mõlgutama ja taga õhkama oma isandat Nimad, kellest ta oli ära lahutatud. 

Aga kui öö kätte jõudis, tõusis neiul palavik ja ta ei võtnud enam söögi- ega 
joogipoolist suu sissegi ja ta langes näost ära ja võlu kadus. Ja sellest anti kaliifile 
teada ja valdja süda läks neiu pärast raskeks ja ta saatis neiu juurde tohtrid ja 
selgeltnägijad, aga keegi ei teadnud, kuidas teda tohterdada. 

Vaat kuidas olid lood Numiga. Mis puutub aga tema isandasse Nimasse, siis see tuli 
koju ja istus sängi peale ja hõikas: "Num!", aga ei saanud vastust. Ja ta kargas püsti ja 
hõikas veel kord, aga ikka ei kostnud kippu ega kõppu. Ja kõik orjatarid majas 
pugesid peitu hirmust peremehe ees. Ja Nima läks oma ema juurde ja nägi, et see istub 
käsipõsakil, ja küsis ta käest: "Oo emake, kus Num on?" Ja ema ütles: "Oo mu laps, ta 
on veel usaldusväärsemates kätes, kui minu omad seda on: ta läks selle vaga 
vanainimesega kaasa. Nad läksid kerjusmunki vaatama ja tulevad kohe tagasi.” - 
"Niisugust kommet pole tal varem olnud,” ütles Nima. "Millal ta läks?" - "Ta läks 
hommikul," kostis Nima ema. Ja Nima hüüdis: "Kuidas sa ometi lubasid?" - "See 
vanainimene palus," ütles ema vastu. 

Ja Nima karjatas: "Pole väge ega võimu kellelgi peale Allahi, kõrge ja kõikvõimsa!" 
Ja siis astus ta majast välja - aga maaja ilm lakkasid tema jaoks olemast - ja läks 
korraülema juurde ja ütles talle: "Sa oled üks riukamees ja röövid mu majast orjatare! 
Ma lähen tingimata ja kaeban su peale õigeusklike käskijale." — "Aga kes see oli, kes 
ta minema viis?" päris korraülem. Ja Nima kostis: "See oli nii-ja niisugune vanamoor, 
tal oli kotiriie seljas ja käes olid tal palvekeed tuhandete palvehelmestega."-"Näita 
mulle see vanamoor kätte, ja ma päästan su orjatari,” ütles korraülem. Ja Nima 
hüüdis: "Aga kes seda vanamoori tunneb?" - "Ei tea keegi selle ilma saladusi peale 
Allahi, suure ja üle ilma kuulsa," kostis korraülem ja sai aru, et see kaval vanamoor 
on al-Hadžžadži juurest. "Ma nõuan sinult oma orjatari ja sa pead täitma oma kohust, 
või ma lähen al-Hadžžadži juurde!" ütles talle Nima. Aga korraülem kostis: "Mine, 
kelle juurde tahad!" 

Ja Nima läks al-Hadžžadži lossi (aga Nima isa oli ju Kufa linna aukandja), ja kui ta 
kohale jõudis, läks al-Hadžžadži uksehoidja al-Hadžžadži juurde ja kandis sellele 
asjast ette. Ja kui Nima asevalitseja palge ette astus, küsis al-Hadžžadž tema käest: 
"Mis häda sul on?" -"Minuga on juhtunud niisugune-ja-niisugune asi," kostis Nima. Ja 
al-Hadžžadž hõikas: "Kutsuge valveülem minu juurde, me käsime tal selle vanamoori 
üles otsida!" 

Kui aga valveülem al-Hadžžadži palge ette ilmus (aga asevalitseja teadis, et 
valveülem tunneb seda vanamoori), ütles võimumees talle sedasi: "Ma tahan, et sa 
otsiksid üles Nima ibn ar-Rabi orjatari." Ja valveülem kostis: "Ei tea keegi selle ilma 
saladusi peale suure Allahi!" -"Sa pead tingimata ratsasalgad välja saatma, et need 
seda orjatari karavaniteedel ja linnades taga otsiksid," ütles al-Hadžžadž..." 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja neljakümne esimene ööaeg, ütles Šahrazad: "Minu kõrvu 
on küündinud, oo õnnelik valitseja, et al-Hadžžadž ütles valveülemale: "Sa pead 
tingimata ratsasalgad välja saatma, et need seda orjatari karavaniteedel ja linnades 

taga otsiksid.” Ja siis pöördus ta Nima poole ja ütles: "Kui su orjatar välja ei ilmu, siis 
annan ma sulle oma majast kümme orjatari ja valveülema majast kümme orjatari. Sina 
mine otsima," ütles ta valveülemale. 

Ja valveülem läkski, Nima aga oli mures ja meeleheitel. Aga ta oli saanud alles 
neljateistkümne aastaseks ja tal polnud veel häbemekarvu, mida kitkuda. Ja ta hakkas 
nutma ja nuuksuma ega tahtnud oma kodu nähagi. Ja ta nuttis koos emaga 
vahetpidamata kuni hommikuni. Ja Nima isa pöördus poja poole ja ütles: "Oo mu 
laps, see oli kindlasti al-Hadžžadž ise, kes neiu lõksu meelitas ja ta ära röövis, aga 
Allahi abi võib tulla igal ajal." Ja Nima masendus aina süvenes ja ta hakkas juba 
jampsima, ja ta ei tundnud inimesi ära, ja ta oli kolm kuud haige ja tema seisukord 
läks aina hullemaks ja isa oli juba meelt heitmas, aga tohtrid, kes Nimad vaatamas 
käisid, ütlesid: "Talle pole muud rohtu kui see orjatar.” 

Ja ühel päeval istus isa kodus ja sai kuulda ühest osavast tohtrist, pärslasest, keda 
rahvas pidas suureks meistriks tohterdamise ja tähe-tundmise ja liiva pealt 
ennustamise alal. Ja ar-Rabi kutsus selle tohtri enda juurde, ja kui tohter tuli, pani ta 
tema enda kõrvale istuma ja näitas tema vastu lugupidamist üles ja ütles: "Näed, 
missuguses seisukorras on mu poeg?" - "Anna käsi," ütles tohter Nimale. Ja Nima 
andiski käe ja tohter katsus tal pulssi ja vaatas talle näkku ja hakkas naerma ja 
pöördus isa poole ja ütles: "Su pojal pole muud haigust kui südamevalu.” 

437 

"Sul on õigus, oo tohter,” kostis ar-Rabi. "Pea oma kõrge kunstiga nõu mu poja 
asjus ja räägi mulle kõik, mis sa tema seisukorra kohta teada saad, ja ära varja minu 
eest midagi." Ja pärslane kostis: "Ta on sisse võetud ühest tüdrukust, ja see tüdruk on 
praegu Basras või Damaskuses. Ja sinu poja ainus rohi oleks temaga kokku saada." — 
"Kui sa nad kokku viid, siis leidub ka minul, millega sind rõõmustada, nii et sul ei tule 
terve eluaeg rahast ja rikkusest puudu,” ütles ar-Rabi. Ja pärslane lausus: "See lugu on 
selge ja lihtne.” 

Ja siis pöördus ta Nima poole ja ütles: "Sinuga ei juhtu midagi hullu, võta süda 
rindu, tee hing kõvaks ja kuivata silmad! Aga sina lao mulle neli tuhat dinaari peo 
peale," ütles ta ar-Rabile. Ja ar-Rabi võttis raha ja andis pärslasele, pärslane aga ütles 
talle: "Ma tahan, et su poeg sõidaks koos minuga Damaskusesse, ja kui suur Allah 
seda tahab, siis tuleme tagasi ei kellegi muu kui selle neiuga." Ja seejärel pöördus 
pärslane noormehe poole ja küsis: "Mis su nimi on?" Ja noormees kostis: "Nima!" Ja 
siis ütles pärslane: "Oo Nima, tõuse istuli ja anna end suure Allahi kaitse alla: küll 
Allah sind kallimaga kokku viib!" 

Ja Nima ajas end istuli, aga pärslane ütles talle: "Võta süda rindu! Meil läheb juba 
täna sõiduks. Söö, joo ja lahuta meelt, et rännuteeks jõudu koguda." Ja seejärel hakkas 
pärslane oma asju ajamaja võttis kaasa kõik oma haruldasemad asjad, mida tal vaja 
võis minna, ja ta võttis Nima isa käest kümme tuhat dinaari ja võttis talt veel 
ratsahobuseid ja kaameleid ja kõike muud, mida on koormaveoks vaja. 

Ja siis jättis Nima oma isa ja emaga hüvasti ja sõitis koos tohtriga Halebisse, aga ei 
saanud seal neiule jälile. Seejärel jõudsid nad Damaskusesse ja elasid seal kolm 
päeva, mille järel pärslane üüris poeruumid ja pani riiulid peent portselani ja kaanega 
nõusid täis ja kaunistas riiulid kullaga ja kallite kangatükkidega. Ta pani enda ette 
rohunõusid ja pudeleid, milles oli kõiksugu salve ja muid rohtusid. Ja pudelite ümber 
asetas ta kristallkarikad, enda ette aga pani ta tahvli ja astrolaabi. Ja ta pani 
tohtrirõivad selga, ja võttis siis Nima ette: pani talle selga särgi ja siidhõlsti ja sidus 
kullaga tikitud siidrätiku ta piha ümber vööks. 

Ja siis ütles pärslane Nimale: "Oo Nima, tänasest päevast peale oled sa minu poeg; 
ära nimeta mind muud moodi kui isaks, ja mina ei hakka sind muud moodi kutsuma 
kui pojaks." Ja Nima kostis: "Sinu sõna on seadus!" 

Ja pärslase rohupoe ette hakkas kogunema Damaskuse linnarahvast: vaatama Nima 
ilu ja poe ilu ja poes leiduvate kaupade ilu. Ja pärslane rääkis Nimaga pärsia keeles ja 
Nimagi rääkis pärslasega pärsia keeles, sest see keel oli talle kui aukandja pojale 
tuttav. Ja see pärslane sai 

peagi Damaskuse linnarahva hulgas tuntuks ja inimesed kandsid talle oma hädad 
ette ja tema andis neile rohtu. Ja talle toodi purke, mis olid haigete kust täis, ja 
pärslane vaatas neid ja ütles: "See, kes kusi sellesse purki, on nii-ja-niisuguse tõve 
küüsis." Ja haige ütles: "Tõsi jah, tohtril on täitsa õigus!" Nõnda hakkas pärslane 
linnarahva tõbesid tohterdama ja damaskuslased muudkui käisid tema juures ja kumu 
tema oskustest levis üle kogu linna ja ka aukandjate majadesse. 

Ja ühel heal päeval istus ta jälle rohupoes, kui korraga ratsutas ligemale üks 
vanamoor eesli seljas, kelle sadulavaip oli brokaadist ja kalliskividega kaunistatud. Ja 
vanamoor jäi pärslase rohupoe ees seisma, sidus eesli ohelikkupidi kinni, andis 
pärslasele märku ja ütles: "Võta mul käest kinni!" ja pärslane võttis vanamooril käest 
kinni ja vanamoor ronis eesli seljast maha ja küsis: "Kas sina oled see pärsia tohter, 
kes hiljuti Iraagist tuli?" - "Olen küll," kostis tohter. Ja vanamoor ütles: "Võta 
teatavaks, et mul on tütar, kes on haige!" Ja vanamoor võttis välja purgi, ja kui 
pärslane seda vaatas, mis purgis oli, päris ta: "Oo emand, ütle, mis selle neiu nimi on, 
et ma võiksin tema tähe välja arvutada ja nõnda teada saada, mis ajal tasub tal rohtu 
sisse võtta." Ja vanamoor ütles: "Oo pärslasest vend, ta nimi on Nun...” " 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja neljakümne teine ööaeg, ütles Šahrazad: "Minu kõrvu on 
küündinud, oo õnnelik valitseja, et kui pärslane Numi nime oli kuulnud, hakkas ta 
näppudel rehkendama ja kokku arvama ja ütles: "Oo emand, ma ei kirjuta talle enne 
rohtu välja, kui ma pole teada saanud, mis maalt ta pärit on, sest õhk on ju igal pool 
erinev. Anna mulle teada, kus ta on üles kasvanud ja kui palju tal eluaastaid on!" - "Ta 
on neliteist aastat vana ja üles on ta kasvanud Kufas, Iraagis," kostis vanamoor. Ja 
pärslane päris edasi: "Aga kui kaua ta juba siinkandis on elanud?" Ja vanamoor kostis: 
"Ta on elanud siin ainult mõned kuud.” 

Ja kui Nima oli vanamoori sõnu ja oma hingevangistaja nime kuulnud, siis hakkas 
tal süda rinnus peksma ja ta langes minestusse. Pärslane aga ütles vanamoorile: "Tal 
on abi nii-ja-niisugustest rohtudest."Ja vanamoor lausus: "Sega, mis aga heaks arvad, 
ja anna siis kõik, mis sa suure Allahi õnnistusel välja kirjutasid, mulle kaasa!" Ja ta 
viskas letile kümme dinaari. Ja tohter vaatas Nimale otsaja käskis tal vanamoori jaoks 
rohud valmis panna. Vanamoor aga vaatas noormehele otsa ja ütles: "Kaitsku sind 
Allah, oo mu laps, sa oled oma väljanägemise poolest selle neiu sarnane!" 

Ja siis küsis vanamoor pärslase käest: "Oo pärslasest vend, kas see on sinu ori või 
poeg?" Ja tohter kostis talle: "See on minu poeg." Aga Nima 

oli vajalikud rohud kokku korjanud ja karpi pannud ja võttis tüki paberit ja kirjutas 
selle peale säärased beidid: 


"Iga kuulus iludus ta ilu kõrval kahvatab, 
võõrast õnnest me ei hooli, tema õnn meid ahvatleb. 


Ega temasugust suuda meeled jätta maha, 

mõnikümmend vastu saaksin, aga ma ei taha.” 


Siis pistis ta paberi karpi ja kirjutas karbi kaanele kufa kirjas?: "Mina olen kufalane 
Nima ibn ar-Rabi" ja pani siis karbi vanamoori ette. See võttis karbi ja jättis nendega 
jumalaga ja sõitis tagasi kaliifilossi. 

Ja kui vanamoor nende rohtudega neiu juurde jõudis, pani ta karbi Numi ette ja 
ütles: "Oo emand, võta teatavaks, et meie linna on tulnud pärslasest tohter, ja ma pole 
näinud läbinägelikumat ja asjatundlikumat tohtrit kui tema. Ma ütlesin talle sinu nime, 
kui ta oli purki vaadanud. Ja talle sai kohe selgeks, mis tõbi sul küljes on. Ja ta 
kirjutas sulle rohu väljaja andis oma pojale käsu, et see sinule vaat selle segu valaks. 
Ja kogu Damaskuses pole kaunimat ega siredamat noormeest kui tema poeg. Ja 
kellelgi pole ka nii nägusat poodi kui sel pärslasel.” 

Ja Num võttis karbi ja nägi, et kaanele on kirjutatud tema isanda ja selle isa nimi. Ja 
kui ta seda oli näinud, tuli tal puna põskedesse ja ta hüüdis endamisi: "Pole kahtlust, 
et see rohupoepidaja on tulnud siia minu pärast!" — "Mis nägu see noormees oli?" 
päris ta vanamoori käest. Ja see kostis: "Tema nimi on Nima ja parema kulmu peal on 
tal tume täpike. Ja tal on uhked rõivad seljas. Ja ta ilu on täiuslik." - "Ulata mulle see 
rohi — õnnistagu ja avitagu mind suur Allah," ütles neiu ja võttis rohu ja jõi selle 
naerusui ära ja ütles vanamoorile: "See on tõesti üks õnnistatud rohi!" 

Siis vaatas ta karbi üle ja nägi paberitükki ja keeras selle lahti ja luges läbija sai 
mõttest aru ja leidis veelgi kinnitust, et see noormees on tema isand. Ja tema hing jäi 
rahule ja meel läks rõõmsaks. Ja kui vanamoor nägi, et neiu puhkes naerma, hüüdis ta: 
"See päev on tõepoolest õnnistatud!" Num aga lausus: "Oo ülevaataja, ma tahaksin 
midagi süüa ja juua.” Ja vanamoor ütles orjataridele: "Kandke oma emanda ette 
lauatäied kõige uhkemaid roogasid!" Ja Numile kantigi ette ja ta istus sööma. 

440 

Aga siis äkki tuli nende juurde Abd al-Melik ibn Mervan ja nägi, et neiu istub ja 
kinnitab keha. Ja mehel läks meel rõõmsaks, ja ülevaataja ütles talle: "Oo õigeusklike 
käskija, me soovime sulle õnne su orjatari Numi tervekssaamise puhul. Siia linna on 
tulnud üks tohter (ma pole näinud paremat tõbede ja rohtude tundjat kui tema) ja ma 
tõin Numile tema käest rohtu. Ja Num võttis seda ühe korra sisse, ja oligi otsekohe 
terve, oo õigeusklike käskija!" - "Võta tuhat dinaari ja osta seda rohtu nii palju, et ta 
päriselt terveks saaks,” ütles õigeusklike käskija ja läks rõõmsalt minema. 

Vanamoor aga läks pärslase rohupoodi ja andis talle tuhat dinaari ja tegi talle 
teatavaks, et see neiu on kaliifi orjatar. Ja ta andis tohtrile paberi Numi käest, pärslane 
aga võttis selle ja andis Nimale üle. Ja Nima heitis pilgu paberile ja tundis käekirja ära 
ja langes minestusse. Aga kui ta meelemärkusele tuli, keeras ta paberi lahti ja nägi, et 
sinna on kirjutatud: "See kiri on neiult, kelle õnn on röövitud, keda on rängalt petetud 
ja kes on oma südamearmust lahutatud." Ja edasi oli seal lugeda: "Sain teie kirja kätte 
ja mu rind paisus ja mu meel läks rõõmsaks. Ja kõik see oli nõnda, nagu luuletaja on 
öelnud: 


"On kiri käes! See kiri on kui taim, 
kus lokkab sinu sõrmist hoovav vaim. 


Nii kallis mulle iga sinu sõrm — 
neid tarku näppe ärgu võtku põrm! 


83Kufa kiri - tugevajooneline kandiline kiri, milles on kirjutatud suurem osa tänini säilinud muistsetest koraani 
käsikirjadest ja islami algusaegade kivikirjadest. 

Nüüd tõusen oma üksinduse soo seest 


; Aat 84 
kui ema, kes näeb jälle oma Moosest””." " 


Aga kui Nima oli need kirjaread läbi lugenud, valgusid tema silmad pisaraid täis ja 
ülevaataja küsis ta käest: "Mis sa nutad, oo mu laps? Argu lasku Allah sul pisaraid 
valada!" - "Oo emand,” ütles talle pärslane vastu, "miks ei peaks mu poeg nutma, kui 
see neiu on tema orjatar ja tema on selle neiu isand Nima ibn ar-Rabi Kufast? Selle 
orjatari tervekssaamine sõltub sellest, kas ta saab oma isandat näha. Ja tal pole muud 
tõbe kui armastus oma isanda vastu...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja neljakümne kolmas ööaeg, ütles Šahrazad: "Minu kõrvu 
on küündinud, 0o õnnelik valitseja, et pärslane ütles vanamoorile: "Miks ei peaks mu 
poeg nutma, kui see neiu on tema orjatar ja tema on selle neiu isand Nima ibn ar-Rabi 
Kufast? Selle orjatari tervekssaamine sõltub sellest, kas ta saab oma isandat näha. Ja 
tal pole muud tõbe kui armastus oma isanda vastu. Oo emand, võta need tuhat dinaari 
endale (ja sa võid minu käest veel saada) ja vaata meie peale armulise pilguga. Me ei 
oska seda asja muidu joonde ajada kui sinu kaudu." Ja vanamoor päris Nima käest: 
"Või sina oledki tema isand?" Ja Nima kostis: "Olen jah!" Ja vanamoor ütles: "Küllap 
sa räägid tõtt, sest just sinusugust tuletab ta ühtvalu meelde.” 

Ja Nima rääkis vanamoorile otsast lõpuni ära, mis temaga oli juhtunud. Ja vanamoor 
ütles: "Oo noormees, ainult mina võin teid kokku viia." Ja seejärel istus ta eesli selga 
ja pöördus jalamaid lossi tagasi ja läks neiu juurde ja vaatas talle otsaja pahvatas 
naerma ja ütles: "Oo mu tütar, sul on täielik õigus ennast haigeks nutta, kui sa oled 
ilma jäetud säärasest isandast, nagu seda on kufalane Nima ibn ar-Rabi." — 
"Saladusel on kate eest ära tõmmatud ja sa oled tõde teada saanud," hüüdis Num. Aga 
vanamoor ütles talle: "Varu kannatust ja pikka meelt! Allahi nimel, mina viin teid 
kokku, võetagu mul selle eest kas või hing seest!" 

Ja siis pöördus vanamoor Nima juurde tagasi ja ütles talle: "Ma käisin su orJjatari 
juures ja sain temaga kokku ja leidsin, et tema igatseb sinu järele veel rohkem kui sina 
tema järele. Ja õigeusklike käskija tahab temaga ühte heita, aga tema tõrgub vastu. 
Kui sul on vaim valmis ja meel kindel, siis viin ma teid kokku ja sean end hädaohtu ja 
mõtlen välja mõne kavaluse, et sa pääseksid õigeusklike käskija lossi ja saaksid 
neiuga kokku, sest tema ei saa ju sealt välja.” - "Tasugu sulle Allah!" hüüdis Nima. 

Ja siis jättis vanamoor noormehega jumalaga ja läks neiu juurde ja ütles talle: "Su 
isandal on armastusest sinu vastu hing nõrkemas. Ja ta tahab sinuga kokku saada ja 
sinu kaissu heita. Mis sina selle kohta ütled?" - "Minul on ka hing nõrkemas ja minagi 
ihkan temaga kokku saada," kostis Num. Ja siis võttis vanamoor kaasa ühe kompsu, 
mille sees olid ehted ja väärtasjad ja naisterõivad, ja tuli selle kompsuga Nima juurde 
ja ütles talle: "Lähme kõrvalisse kohta.” 

Kui Nima oli temaga rohupoe tagakambrisse läinud, siis jumestas moor noormehe 
ära ja pani talle võrud käe ümber ja sõrmused sõrme, juustesse aga punus tikanditega 
patsipaelad. Ja siis pani ta noormehele naisterõivad selga ja kaunistas teda kõige 
uhkemate ehetega, mis kaliifi orjataridel olla 

võivad. Ja Nima sai nüüd paradiisineiu huuri sarnaseks. Ja kui ülevaataja teda 
säärases rüüs nägi, hüüdis ta: "Õnnistatud olgu Allah, parim meister maailmas! Allahi 


84Mooses (araabiapäraselt Mussa) - piibli ja koraani ühine tegelane. Kui Mooses sündis, oli ta ema sunnitud lapsukese 
korvi panema ja korvi Nulust pidi allavoolu laskma. Vaarao tütar püüdis korvi kinni ja otsustas poisi üles kasvatada. 
Ammeks kutsus ta poisi lihase ema. 

nimel, sa oled sellest neiust vaata et ilusamgi!" Siis ütles ta: "Õpi nüüd käima, tõsta 
vasak jalg ette ja jäta parem maha, ja höörita puusi!" Ja Nima hakkas moori ees edasi- 
tagasi käima, nagu see käskis. Ja kui vanamoor nägi, et tal on naise kõnnak selge, 
ütles ta: "Oota mind homme õhtul siin, kui see suurele AUahile meeltmööda on. Siis 
võtan ma sind kaasa ja viin lossi. Ja kui sa näed väravavahti ja kohimehi, siis tee süda 
kõvaks, lase pilk maha ja ära suud lahti tee: küll mina nendega sinu asemel räägin, ja 
Allah on mulle toeks.” 

Ja järgmise päeva hommikul tuli ülevaataja Nima juurde ja võttis ta kaasaja viis ta 
lossi. Ja vanamoor läks ees sisse, Nima aga käis tal kannul. Ja väravavaht tahtis Nimal 
tee kinni panna, aga vanamoor ütles talle: "Oo sina, kõige jõledam orjade seast, see 
orjatar on ju Num, õigeusklike käskija lemmiknaine. Kuidas sa teda sisse ei lase?" Ja 
moor lausus: "Astu aga edasi, piiga!" Ja Nima läks koos vanamooriga sisse ja nad 
läksid ühtsoodu edasi, kuni jõudsid usteni, mis viisid lossiesisesse hoovi. 

"Oo Nima," ütles siis vanamoor, "tee oma süda kõvaks ja võta ennast kokku! Mine 
lossi, pööra vasakut kätt, loe viis ust ja astu kuuendast sisse — see uks viib kambrisse, 
mis on sinu jaoks valmis seatud. Ara kardaja kui keegi sinuga juttu teeb, siis hoia suu 
kinni ja ära seisma jää!" Ja siis läks vanamoor Nimaga edasi ja jõudis uste juurde ja 
uksehoidja astus talle ette ja päris: "Mis piiga see sul on?" ” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja neljakümne neljas ööaeg, ütles Šahrazad: "Minu kõrvu on 
küündinud, oo õnnelik valitseja, et uksehoidja astus vanamoorile ette ja päris: "Mis 
piiga see sul on?" Ja vanamoor kostis talle: "Su emand tahab ta ära osta." - "Siia ei 
pääse keegi sisse ilma õigeusklike käskija loata," ütles eunuhh. "Mine aga tagasi, ma 
ei lase teda sisse, sest käsk on käsk." - "Oo vägev uksehoidja," kostis vanamoor, "võta 
ometi aru pähe! Num, orjatar, kellest kaliif on sisse võetud, hakkab just paranema ja 
kaliif ei suuda uskuda, et ta on kosunud. Ja kui Num tahab seda orjatari osta, siis pead 
sa ta sisse laskma, sest mis siis saab, kui sinu vahelesegamine Numi kõrvu ulatab: kui 
tal hing sinu peale täis läheb, siis võib haigus talle tagasi tulla. Ja kui tal hing juba täis 
on, siis leiab ta kindlasti ettekäände, et lasta sul pea maha lüüa." Ja siis ütles 
vanamoor: "Astu sisse, piiga, ära kuula ta sõnu ja vaata, et sa valdjaeman-dale ei 
räägi, et uksehoidja sind sisse ei lasknud!" 

Ja Nima lõi pilgu maha ja läks lossi sisse. Ja ta tahtis vasakule minna, aga läks 
omadega segi ja sattus hoopis paremale; ja ta tahtis lugeda viis 

ust ja kuuendast sisse astuda, aga luges kuus ust ja läks seitsmendast sisse. Ja kui ta 
oli sisse astunud, siis nägi ta brokaadist põrandakattega kambrit, mille seintel rippusid 
kullaga tikitud siideesriided, ja selles kambris olid suitsutamistoosid aaloe, ambra ja 
healõhnalise muskusega. Ühe lavatsi peal aga nägi Nima magamisaset ja ta istus 
sellele asemele ja tal hakkas sellest suurest toredusest pea ringi käima ja ta ei teadnud, 
mis saatusel tema jaoks varuks on. 

Ja kui ta seal nõnda istus ja oma käekäigu üle meelt mõlgutas, tuli korraga sisse 
õigeusklike käskija õde oma orjatari saatel. 

Ja kui kaliifi õde istuvat noormeest nägi, pidas ta teda neiuks, ja ta astus Nimale 
lähemale ja küsis ta käest: "Oo neiu, kes sa niisugune oled ja mis asjus sa tulid ja kes 
sind siia juhatas?" Aga Nima ei kostnud kippu ega kõppu. "Oo neiu,” ütles siis kaliifi 
õde, "kui sa kuulud minu venna lemmikute hulka ja tal on sinu peale hing täis, siis 
võin ma sinu eest seista ja tema viha leevendada." Aga Nima ei vastanud talle. Ja 
kaliifi õde ütles oma orjatarile: "Seisa ukse tagaja ära kedagi sisse lase!"Ja siis astus ta 
Nima juurde ja silmitses teda lähemalt ja noormehe ilu võttis tal hinge kinni. 

"Oo neiu," ütles ta, "anna mulle teada, kes sa oled ja mis su nimi on ja mispärast sa 
siia tulid: meie lossis pole ma sind enne näinud." Aga Nima suu jäi endist viisi lukku. 
Ja nüüd läks valdja õel süda täis ja ta pani käe Nima rinnale, aga rindu ta seal ei 
leidnud. Ja ta tahtis juba Nima rinnaesise paljaks võtta, et selgeks teha, milles on asi, 
kui Nima tegi suu lukust lahti: "Oo emand, ma olen su alandlik ori! Osta mind ära, et 
ma saaksin sinu kaitse alla: oh, võta mind ometi kaitsta!" - "Sinuga ei juhtu midagi 
halba,” kostis kaliifi õde. "Kes sa niisugune oled ja kes sind siia juhatas, minu tuppa?" 
— "Oo valdjaemand," kostis Nima, "minu nimi on Nima, ma olen ar-Rabi poeg 
Kufast ja ma panin oma hinge kaalule oma orjatari Numi pärast, kelle al-Hadžžadž 
mult kavalusega üle lõi ja siia saatis.” - "Sinuga ei juhtu midagi halba," kinnitas kaliifi 
õde. Ja siis hõikas ta kohale oma orjatari ja ütles: "Mine Numi juurde ja kutsu ta siia! 

Selle ajaga oli ülevaataja Numi kambrisse jõudnud ja päris neiu käest: "Kas su isand 
tuli?" - "Ei tulnud, Allahi nimel!" kostis Num. Ja ülevaataja-vanamoor ütles: "Võib- 
olla eksis ta uksega ja läks teise tuppa ega leidnud sinu kambrit üles.” Ja siis hüüdis 
Num: "Pole väge ega võimu kellelgi peale Allahi, kõrge ja kõikvõimsa! Meie tund on 
tulnud ja meie laul on lauldud!" Nõnda nad istusid ja mõlgutasid, kuni korraga astus 
sisse kaliifi õe orjatar ja tervitas Numi ja ütles: "Minu emand kutsub sind endale 
külla!" Ja Num kostis: "Tema sõna on seadus!" — "Võib-olla on 

salanõu välja tulnud ja su isand viibib kaliifi õe juures,” ütles ülevaataja. Ja Num 
tõusis jalamaid ja läks kaliifi õe juurde. Ja see ütles neiule: "Näe, sinu isand istub siin, 
minu juures: paistab nii, et ta eksis uksega. Aga kui suur Allah seda tahab, siis ei 
pruugi ei sinul ega temal hirmu tunda." Ja kui Num oli kaliifi õe käest neid sõnu 
kuulnud, rahunes tema hing ja ta läks oma isanda Nima poole, ja kui see Numi nägi, 
siis tõusis ta ja läks Numile vastu ja nad kallistasid teineteist...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja neljakümne viies ööaeg, ütles Šahrazad: "Minu kõrvu on 
küündinud, oo õnnelik valitseja, et kui Nima Numi nägi, siis tõusis ta ja läks Numile 
vastu ja nad langesid teineteise rinnale. Ja seejärel kukkusid nad meelemärkuseta 
pikali maha. Aga kui nad minestusest üles ärkasid, ütles kaliifi õde neile: "Istuge ja 
mõtleme koos läbi, kuidas sellest olukorrast pääseda!" - "Oo emand, sinu sõna on 
meile seadus, ja me teeme nii, nagu sina juhatad,” kostsid noored. Ja kaliifi õde 
hüüdis: "Allahi nimel, teiega ei juhtu midagi halba!" 

Ja siis ütles ta oma orjatarile: "Mine too söögi- ja joogipoolist!" Ja orjatar läks ja tõi. 
Ja nad istusid maha ja sõid, nii et küll sai, ja seejärel istusid nad jooma. Ja nad lasid 
karikatel ringi käia ja nende norumeelele tuli lõpp ja Nima hüüdis: "Küll ma tahaksin 
teada, mis edasi saab!" ja kaliifi õde päris: "Oo Nima, kas sa armastad oma orjatari 
Numi?" ja noormees kostis: "Oo emand, armastus tema vastu panigi mind tegema 
kõike seda ja oma elu hädaohtu seadma." Ja seejärel päris valdja õde Numi käest: "Oo 
Num, kas sa armastad oma isandat Nimad?" ja Num kostis: "Oo emand, armastusest 
tema vastu on mul ihu üles sulanud ja teine nägu pähe tulnud.” - "Allahi nimel, kui te 
teineteist armastate, siis ei tohi miski teid lahku viia! Rahustage oma südant ja 
pühkige silmad kuivaks!" hüüdis kaliifi õde, ja noortel läks meel rõõmsaks. 

Ja Num nõudis lautot ja talle toodi pill ja ta võttis lauto kätte ja seadis selle häälde ja 
tõmbas korra üle keelte ja võttis viisi üles ja tõi kuuldavale säärased salmid: 


"Meid vastaline lahutas, ei tahtnud ühte jätta. 
Mis halba me tal tegime, et pidi maksma kätte? 


Nii julmalt tema vintsutas me meeli ja me kehi 

ja kusagil ei leidunudki meile abimehi. 


Su pilgunooled saatsin ma siis neile kallale, 

ka hingelõõma, silmavee ma päästsin vallale. 

Siis hirmu-ulgel võeti vastu iga meie löök. 

Me võitlusvaim neid heidutas veel hullemalt kui mõõk.” 


Ja siis andis Num lauto oma isanda Nima kätte ja ütles talle: "Luuleta ka sina 
midagi!" Ja Nima võttis lauto ja võttis viisi üles ja tõi kuuldavale säärased salmid: 


"Ei kuuga saa võrrelda sind, sest et kuu läheb looja, 
kuid sina mul alati paistad, täis valgust ja sooja. 


Võiks helguse poolest ehk sinuga võistelda päike, 
kuid puudub su palge peal plekk, olgu kuitahes väike! 


Ja kuigi täis muresid arm, tulvil kannatust kirg -neis ikka on imeväärt rõõm, mis 
meis ühtsoodu virg. 


Eks rutta me tulisi jalu kõik kohtama kallist, 
kuid tõrksana taganeb jalg paigast üksindushallist."” 


Aga kui ta oli need salmid ette laulnud, kallas Num karika täis ja ulatas talle. Ja 
Nima tõstis karika huultele ja jõi tühjaks. Ja seejärel valas Num teisegi karika täis ja 
ulatas kaliifi õele, ja see jõi karika tühjaks ja võttis lauto kätte ja seadis selle häälde, 
keeli pingutades, ja tõi kuuldavale säärased salmid: 


"Mul sügaval hinges on otsatu kurbus 
ja süda mul selle käes kildudeks murdus. 


Mu põskesid jumestab haiguse õhetus. 
Kaob liha mul luult. Pole teist nõnda kõhetut." 


Ja siis kallas ta karika täis ja ulatas selle Nimale, ja Nima jõi selle tühjaks, võttis 
lauto, seadis keeled häälde ja kandis ette säärased salmid: 


"Sa jäta rahule mu hing.Ta annan sulle ma, 
sest hinge väljakiskumisest pole hullemat. 


Sul selleks siiski puudub jõud. Mind ennast haarab turm. Mul viimne ohe kostab 
suust ja siis mind võtab surm.” 

Ja nii nad kandsid pillimängu saatel ühtvalu värsse ette ja saatsid aega mööda 
meelemõnu, õndsuse, lusti ja rõõmuga. Ja kui see pidu neil sedasi käis, astus korraga 
nende juurde sisse õigeusklike käskija. Ja kui nad teda nägid, andsid nad tema ees 
maale suud. Ja kui kaliif nägi Numi, lauto käes, siis hüüdis ta: "Oo Num, tänu Allahile 
oled sa valust ja tõvest lahti saanud!" Ja siis pöördus ta Nima poole, kes oli ikka veel 
naiserõivais, ja päris: "Õeke, kes on see neiu seal Numi kõrval?" — "Oo õigeusklike 
käskija," kostis talle õde, "sinu lemmikute hulgas on üks orjatar, loomu poolest kena 

neiu, kes Numile nii väga meeldib, et ta ilma selle orjatari ta ei söö ega joo." Ja kaliifi 
õde kandis ette luuletaja sõnad: 


"Üks ilu teisest erineb, teist lamedaks ei silu. 
Kui tore on, et toetab siin üht ilu teine ilu!" 


"Suure Allahi nimel,” hüüdis kaliif, "ta on niisama ilus nagu Num. Ja hommepäev 
käsin ma anda talle omaette kambri Numi kambri kõrval. Ja ma annan talle vaibad ja 
õlgmatid ja lugupidamisest Numi vastu muretsen ma talle kõik, mida ta hing ihkab.” 

Ja kaliifi õde käskis söögipoolist tuua ja pani oma vennale ette, et ka see koos 
nendega pidulaua taga keha kinnitaks. Ja ta kallas karika täis ja andis Numile märku, 
et too mõne laulusalmi ette kannaks. Ja Num tühjendas julgustuseks paar peekritäit 
veini ja tõmbas sõrmedega üle keelte ja võttis viisi üles ja kandis ette säärased salmid: 


"Kui pole veini endal vaja tuua 
ja lauakaaslane mul annab juua, 


siis nestet kannukaupa kurku kallan 
ja malbe meele jalge alla tallan. 


Mu omaks teeb su hõrgu veini haldjas. 
Sind valitsen ma nagu helde valdjas.” 


Ja õigeusklike käskija sattus vaimustusse ja kallas veel ühe karika täis ja ulatas selle 
Numile ja käskis teda veel laulda, ja neiu jõi enne karika tühjaks ja tõmbas sõrmedega 
üle keelte, ja kandis siis ette säärased salmid: 


"Ta on ju meie aja meestest kuulsaim — 
kui hea, et teda kiita täiel suul sain! 

Ta troon las kõrguda me kiiduküllas, 
sest troonija on ainulaadselt üllas! 


Oo suurim valdjas! Oma mõtteselgust 
ta näitab, osutades häile heldust! 


Ta vaenlastel sees ikka kibe sõit, 
sest võitlustes on tema päralt võit!” 


Ja kui kaliif oli Numi suust neid värsse kuulnud, hüüdis ta: "Tore laul, Allahi nimel! 
Suurepärane, Allahi nimel! Oo Num, sinu lauluand on Allahist! Need värsid on nii 
kaunid ja mõttelt nii selged!" Ja nad veetsid aega südaööni lustis ja rõõmus, ja seejärel 
ütles kaliifi õde: "Kuule, oo õigeusklike käskija: ühest raamatust leidsin ma huvitava 
jutu ühe aukandja kohta.” - "Ja kuidas see jutt käis?” päris kaliif. 

Ja tema õde ütles: "Kuula, oo õigeusklike käskija! Elanud kord Kufas noormees, 
kelle nimi oli Nima 1bn ar-Rabi. Ja tal oli orjatar, keda ta armastas, ja see orjatar 
armastas teda vastu (aga nad olid kahekesi ühes sängis üles kasvanud). Ja kui nad 
küpseks olid saanud ja armastus oli nende üle võimust võtnud, siis said nad tunda 
saatuse nuripoolt ja aeg võttis neid õnnetustega muserdada ja viis nad teineteisest 
lahku. Ja õelad haudusid neiu vastu kurja ja meelitasid neiu isanda majast väljaja 

võtsid kätte ja röövisid selle orjatari ära. Ja siis müüs röövija neiu ühele vald-jale 
kümne tuhande dinaari eest maha. Neiu aga armastas oma isandat niisama palavalt 
nagu isand teda. Ja tema isand jättis maha omaksed ja maise vara ja isamaja ja läks 
neidu otsima ja leidis tee, kuidas orjatariga kokku saada ja teda näha, aga sellega 
seadis ta end hädaohtu..." ” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja neljakümne kuues ööaeg, ütles Šahrazad: "Minu kõrvu on 
küündinud, oo õnnelik valitseja, et õigeusklike käskija õde ütles: "Nima, kes viibis 
oma omastest ja kodumaast eemal, leidis tee, kuidas oma orjatariga kokku saada, aga 
sellega seadis ta end hädaohtu ja pani hinge kaalule. Ja ometi läks tal korda kokku 
saada oma neiuga, kelle nimi oli Nun. Ja kui nad ükskord koos olid, ei jõudnud nad 
veel istetki võtta, kui astus sisse valdjas, kes oli orjatari röövija käest ostnud. Ja see 
valdjas ei hakanud pikalt aru pidama, vaid käskis nad ära tappa, näitamata üles õiglast 
meelt ja arutamata asja nagu kord ja kohus... Ja mis sina, oo õigeusklike käskija, selle 
valdja talitusviisi kohta ütled?" - "See oli tõesti üks imelugu ja ma arvan, et see 
valdjas oleks pidanud neile andeks andma, kõige oma vägevuse juures!" hüüdis 
õigeusklike käskija. 

"Ta oleks pidanud silmas pidama kolme asja: esiteks, et nad armastasid teineteist, 
teiseks, et nad viibisid parajasti tema kojas, ja kolmandaks, et valdjas peab enne 
endaga korralikult aru pidama, kui hakkab inimeste üle kohut mõistma. Ja seda enam 
on põhjust aru pidada asjas, mis on tema endaga seotud. See valdjas küll valdja moodi 
ei talitanud." — "Oo mu vend,” ütles kaliifi õde, "taeva ja maa valitseja nimel, käsi 
Numil laulda ja kuula hoolega, mis ta laulab!" - "Oo Num, laula mulle," hüüdis kaliif. 
Ja Num võttis viisi üles ja kandis ette säärased värsid: 


"Aeg on petis, aeg veab alt, 
haavab hinge sügavalt. 


Armunud viib lahku ta — 
kuivaks enam silm ei saa. 


Armsamaga elasin, 
suurest õnnest helasin. 


Aga nüüd ma nutan verd, 
paisutades nutumerd. 


Temata mul kurb on meel, 
leinaviisil laulab keel." 


Ja kui õigeusklike käskija oli neid värsse kuulnud, sattus ta suurde vaimustusse, õde 
aga ütles talle: "Oo mu vend, sa oled juba oma otsuse teinud ja sa ei tohi sellest üle 
astuda, kui sa sõnapidaja mees oled. Sest seda õigust oled sa ise mõistnud." Ja siis 
ütles kaliifi sõsar veel sedasi: "Oo Nima, tõuse püsti. Ja tõuse ka sina, oo Num!" Ja 
kui nad olid tõusnud, andis kaliifi õde teada: "Oo õigeusklike käskija, see neiu, kes 
püsti tõusis, on isandamajast röövitud Num, kelle röövijaks ja siiasaat-jaks oli al- 
Hadžžadž ibn Jussuf as-Sakahi. Ja ta valetas sulle, kui ütles oma kirjas, et on selle 
neiu kümne tuhande dinaari eest ostnud. Aga see teine, kes püsti tõusis, on Nima ibn 
ar-Rabi, neiu isand. Ja ma palun sind lugupidamisest oma pühameestest esiisade ja 

Hamza° A Akili?° ja al-Abbasi vastu, et sa neile nende üleastumised andeks annaksid. 
Kingi 


nad teineteisele, ja sa saad oma heateo eest taevase tasu. Nad on külalised sinu 
majas ja nad on kinnitanud oma keha sinu söögipoolisega ja kustutanud janu sinu 
joogipoolisega. Ja mina olen nende eestkostja ja ma palun nende vere eest." 

"Sul on õigus," hüüdis kaliif, "ma olen juba otsuse teinud ega hakka seda tagasi 
võtma! Oo Num,” päris ta siis, "kas see on sinu isand?" Ja Num kostis: "On küll, oo 
õigeusklike käskija!" Ja siis lausus kaliif: "Teiega ei juhtu midagi halba — ma kingin 
teid teineteisele!" Ja siis päris kaliif Nima käest: "Oo Nima, kuidas said sa Numi 
asukohast teada, kes juhatas sind siia?" Ja Nima ütles: "Oo õigeusklike valitseja, võta 
kuulata mu juttu, — ma vannun su pühameestest esiisade nimel, et ma ei varja sinu 
eest mitte kõige vähematki.” 

Ja seejärel rääkis ta kaliifile kõigest, mis oli juhtunud, ka sellest, mis olid tema 
heaks teinud pärslasest tohter ja haaremiorjataride ülevaataja, kes oli ju Nima toonud 
lossi, kus see uksega eksis... 

Ja kaliif pani seda juttu kangesti imeks. "Pärslane minu juurde tuua!" käsutas ta siis, 
ja pärslane toodigi. Ja kaliif võttis tohtri oma lähikondlaste huikaja autasustas teda 
aurõivastega ja käskis talle anda imeväärse autasu ja lausus: "Mees, kelle pea säärase 
asja välja haudus, peab leidma koha meie lähikondlaste hulgas." 

Ja pärast seda külvas kaliif Nima ja Numi heategudega üle ja näitas nende vastu 
oma armuheldust üles, ja ta külvas heategudega üle ka ülevaataja, ja nad elasid kaliifi 
lossis seitse päeva rõõmurohket ja meeliülendavalt mõnusat elu. Ja siis palus Nima 
kaliifilt luba koos oma orjatariga ära sõita. Ja kaliif lubaski neil Kufasse sõita. 

Ja nad sõitsidki ära ja Nima sai näha oma isa ja ema. Ja nad kõik elasid kõige 
paremat ja mõnusamat elu, kuni viimaks tuli nende juurde Meelemõnude Lõpetaja ja 
Lähedaste Lahutaja. 


KK 


XXXII. LUGU AL-MDŽAD1ST JA AL-ASADIST 
(järg) 


JA kui al-Amdžad ja al-Asad olid Bahrami suust seda juttu kuulnud, panid nad seda 
kangesti imeks ja ütlesid: "See oli tõesti imelugu... 

Ja hommik jõudis kätte ning katkestas Šahrazadi jutulõnga. Aga kui oli käes 
kahesaja neljakümne seitsmes ööaeg, ütles Šahrazad: "Minu kõrvu on küündinud, 00 


85Hamza ibn Abd al-Muttalib - prohvet Muhamedi onu ja üks esimesi prohveti poolehoidjaid. 
86Akil ibn Abu Talib - kaliif Ali vend. 

õnnelik valitseja, et kui al-Amdžad ja al-Asad olid tulekummardaja Bahrami suust, 
kes oli islami vastu võtnud, seda lugu kuulnud, panid nad seda kangesti imeks. Ja nad 
magasid öö läbi, aga kui hommik kätte jõudis, istusid al-Amdžad ja al-Asad 
ratsahobuste selga ja üheskoos ratsutasid nad tagasi sultanilossi, et sultanile oma rän- 
nuteest jutustada. Ja kui nad kohale jõudsid, siis palusid nad luba valdja palge ette 
ilmuda. Ja valdjas andis neile loa, ja kui nad sees olid, siis näitas ta nende vastu 
austust üles ja nad istusid juttu puhuma. 

Ja kui nad seal niimoodi istusid, hakkas linnarahvas väljas äkki karjuma ja 
hädaldama ja appi hüüdma ja üks õukondlane tuli valdja juurde ja andis talle teada, et 
üks valdjasoost valdjas on oma vägedega linna ümber piiranud. "Ja nad täristavad 
sõjariistu. Ja meie ei tea, mis nad tahavad ja mis neil mõttes on.” 

Ja sultan rääkis oma vesiirile al-Amdžadile ja tema vennale al-Asadile, mis ta oli 
õukondlase käest kuulnud. Ja al-Amdžad ütles: "Ma sõidan selle valdja juurde ja uurin 
välja, mis asi teda siia tõi.” 

Ja al-Amdžad ratsutas linnast väljaja nägi valdjat, keda saatis suur sõjavägi ja lisaks 
veel mamelukiratsanikud. Ja kui nad al-Amdžadi nägid, said nad aru, et see on linna 
valdja saadik, ja nad pidasid ta kinni ja tõid sultani ette. Ja kui al-Amdžad valdja ette 
oli jõudnud, andis ta 

maale suud ja nägi korraga, et see valdjas on naisterahvas, sest tal on loor näo ees. 

"Võta teatavaks,” ütles valdjaemand, "et mul pole mingit tahtmist seda Unna 
vallutada. Ma tulin siia lihtsalt sellepärast, et otsin taga üht habemeta orja. Ja kui te 
selle orja välja annate, siis ei juhtu teiega midagi halba, aga kui te ei anna, siis teen ma 
teil elu kibedaks." - "Oo valdjaemand, kuidas see ori välja näeb, mis temaga juhtunud 
on ja mis ta nimi on?" päris al-Amdžad. Ja valdjaemand ütles: "Tema nimi on al-Asad 
ja minu nimi on Mardžana. Ja see ori tuli minu juurde koos tulekummardaja 
Bahramiga, kes ei tahtnud teda maha müüa, nii et ma pidin orja talt vägisi ära võtma. 
Aga Bahram sattus orjale öösel peale ja viis ta vargsi minu juurest minema, mis aga 
puutub orja väljanägemisse, siis oli see nii-ja-niisugune.” 

Ja kui al-Amdžad oli seda juttu kuulnud, sai ta aru, et see ori on tema vend. Ja ta 
ütles valdjaemandale: "Oo valdjaemand, tänu Allahile, kes on meile abi saatnud! See 
ori on minu vend!" Ja seejärel rääkis ta Mardžanale oma loo ära, kõik selle, mis tal oli 
võõrsil juhtunud. Ja ta andis teada ka Eebenisaartelt lahkumise põhjused. Ja 
valdjaemand Mardžana pani seda imeks ja tal läks meel rõõmsaks, et saab kohe al- 
Asadiga kokku, ja ta andis tema vennale al-Amdžadile autasu. Ja siis läks al-Amdžad 
sultani juurde tagasi ja andis talle asjast aru, ja kõigil läks meel rõõmsaks. 

Ja sultan ratsutas koos al-Asadiga linnast välja valdjaemandaga kokku saama. Ja kui 
nad kohal olid, istusid nad emandaga juttu puhuma ja kui jutt parajasti käimas oli, 
mattus korraga taevaserv paksu tolmupilve, aga mõne silmapilgu pärast see tolm hajus 
ja nähtavale ilmus ilmlõp-matu väehulk, mis lainetas otsekui tormine meri. Ja 
sõjamehed kandsid soomussärke ja täit sõjavarustust. Ja nad tulid linnale lähemale ja 
piirasid selle ümber nii tihedalt, nagu sõrmus ümbritseb nimetissõrme. Ja siis 
tõmbasid nad mõõgad tupest. Ja al-Asad ja al-Amdžad hüüdsid: "Nii tõesti, kui me 
olemas oleme, kuulume me Allahile ja läheme tema rüppe tagasi! Mis vägi see veel 
on? Pole kahtlust, et vaenuvägi, ja kui me valdjaemand Mardžanaga kokku ei lepi, et 
üheskoos sellele vastu hakata, siis võtavad nad meilt linna ja teevad meile otsa peale, 
ja meil ei ole muud kavalust kui nende juurde minna ja välja uurida, mis neid siia tõi.” 

Ja al-Amdžad ratsutas linnaväravast väljaja valdjaemand Mardžana malevast 
mööda; aga kui ta teise malevani jõudis, siis ta nägi, et see malev kuulub tema 
vanaisale valdjas al-Gajurile...” 


306 


Ja hommik jõudis kätte ning katkestas Šahrazadi jutulõnga. 

452 

Aga kui oli käes kahesaja neljakümne kaheksas ööaeg, ütles Šahrazad: "Minu kõrvu 
on küündinud, oo õnnelik valitseja, et kui al-Amdžad jõudis teise malevani, siis nägi 
ta, et see malev kuulub tema vanaisale al-Gajurile, saarte, merede ja seitsme lossi 
valitsejale. 

Ja kui al-Amdžad vanaisa palge ette oli jõudnud, andis ta maale suud ja ulatas al- 
Gajurile läkituse. Vana valdjas aga ütles: "Minu nimi on valdjas al-Gajur ja ma võtsin 
rännutee jalge alla sellepärast, et aeg on mind karmilt kohelnud ja mind mu tütrest 
Budurist lahku viinud. Ta jättis minuga jumalaga ja sõitis koos oma mehe Kamar az- 
Zamaniga minema. Ja sellest ajast peale pole ta minu juurde oma nägu näidanud ja ma 
pole kuulnud ei temast ega tema mehest Kamar az-Zamanist kippu ega kõppu. Ega 
teie neist midagi ei tea?" 

Ja kui al-Amdžad oli seda kuulnud, siis langetas ta mõneks ajaks pea ja mõlgutas 
meelt ja talle sai ikka enam selgeks, et see valdjas on tema vanaisa ja tema ema isa. Ja 
ta tõstis peaja suudles valdja ees maad ja ütles talle, et ta on tema tütre Buduri poeg. 
Ja vana valdjas sööstis tema poole ja nad mõlemad puhkesid nutma. Seejärel aga 
hüüdis valdjas al-Gajur: "Oo mu laps, AUah olgu tänatud hea saatuse eest, mis mind 
sinuga kokku viis.” 

Ja al-Amdžad rääkis talle, et tema tütar Budur on hea tervise juures nagu ka tema 
väimees Kamar az-Zaman. Ja ta andis teada, et nad elavad Eebenilinnas Eebenisaarte 
peal; ja ta rääkis vanale valdjale ka seda, et isal oli tema ja tema venna peale hing täis 
läinud, nii etta käskinud pojad ära tappa, aga varahoidja oli nende peale halastanud ja 
nad tapmata jätnud. Ja valdjas al-Gajur ütles: "Ma viin sind ja su venna isa juurde 
tagasi ja lepitan teid ära ja jään ise teiega elama." Ja siis andis al-Amdžad tema ees 
maale suud ja tema meel läks rõõmsaks. 

Ja seejärel andis al-Gajur oma lapselapsele autasu. Ja see läks naerusui oma sultani 
juurde tagasi ja rääkis talle valdjas al-Gajuri asjast. Ja sultan pani seda kangesti imeks. 
Ja siis saatis ta valdjas al-Gajurile kõike, mida külalislahkus nõuab: lambaid, 
ratsahobuseid, kaameleid, loomasööta ja muud. Ja niisama palju kinke tegi ta ka 
valdjaemand Mardžanale, kellele anti kogu asjaloost teada. Ja valdjaemand ütles: "Ma 
tulen oma maleva saatel teiega kaasa ja tahan lepitamisele kaasa aidata.” 


XXXIII. LUGU KAMAR AZ-ZAMANISL JA VALDJALAR 
BUDURIST 


(lõpetus) 


JA sellal, kui nad nõnda arutasid, mattus korraga taevaserv nii paksu tolmupilve, et 
päev pimenes. Ja selle pilve tagant hakkas kostma karjumist ja kisa ja hobuste 
korskamist. Ja siis hakkas paistma välkuvaid mõõku ja õieli odaotsi. Ja kui see uus 
väehulk oli linna lähedale jõudnud ja kahte teist väge silmas, siis hakati seal trumme 
põristama. Ja sultan hüüdis seda nähes: "Täna on tõesti õnnistatud päev! Tänu 
Allahile, kes meid kahe eelmise väega lepitas. Ja kui AUah seda tahab, siis aitab ta 
meid ka selle väega rahujalale!" - "Oo Amdžad ja Asad," ütles ta siis, "ratsutage 

nende juurde ja uurige välja, mis neil asja on. Tõepoolest, nõnda suurt väehulka pole 
ma eluilmaski näinud." 

Ja mõlemad vennad, al-Amdžad ja al-Asad, ratsutasid välja ja sultan pani nende 
järel linnavärava kinni, kartes vägesid, mis olid linna ümber piiranud. Aga kui vennad 
olid väravast väljas, siis ratsutasid nad senikaua, kuni jõudsid vastsaabunud väehulga 
juurde. Ja selgus, et see vägi oli ilmatu suur. Ja kui nad olid lähedale jõudnud, siis 
nägid nad, et see on Eebenisaarte valdja sõjavägi ja väehulga keskel on nende isa 
Kamar az-Zaman. Ja kui vennad isa nägid, andsid nad tema ees maale suud ja 
puhkesid nutma. Aga kui Kamar az-Zaman noormehi silmas, sööstis ta nende poole ja 
purskas valjusti nutma. Ta palus poegade käest andeks ja surus neid tükk aega oma 
rinna vastu. Ja siis rääkis ta neile, kui kangesti oli ta üksijäänult neid taga igatsenud. 

Ja seejärel rääkisid ai-Amdžad ja ai- Asad Kamar az-Zamanile, et nende juures on 
valdjas al-Gajur. Ja Kamar az-Zaman istus ratsahobuse selga ja võttis kaasa oma 
pojad al-Amdžadi ja al-Asadi ja ratsutas oma lähikondlaste eesotsas senikaua, kuni 
jõudis al-Gajuri maleva lähedale. Ja üks neist sõitis ette valdjas al-Gajuri juurde ja 
andis talle teada Kamar az-Zamani kohalejõudmisest. 

Ja vana valdjas ratsutas väimehele vastu ja nad said teineteisega kokku ja panid 
imeks kõike juhtunut ja seda, et nad selles kohas kokku said. Ja linnarahvas korraldas 
lustipeo ja küpsetas kõiksugu roogasid ja maiustoite. Ja külalistele anti uued hobused 
ja kaamelid ja toidupoolist ja loomasööta ja kõike, mis sõjaväel vaja läks. 

Ja kui lustipidu käimas oli, mattus taevaserv korraga suurde ja paksu tolmupilve ja 
maapind hakkas hobuste kapjade all värisema ja trummide kõmin oli otsekui 
marutuule iilid. Ja kogu see väehulk oli täienisti sõjariistus ja soomussärkides. Ja kõik 
sõjamehed olid rõivastatud musta. Ja nende seas oli ürgvana vanake, kelle habe ulatus 
rinna peale. Ja ka temal olid mustad rõivad seljas. Ja kui linnarahvas seda suurt 
väehulka nägi, ütles linna sultan teistele valdjatele: "Aitäh suurele Allahile, et te tema 
tahtel siia selsinasel päeval kokku tulite ja kõik veel pealekauba head tuttavad olete. 
Aga mis väehulk see veel on, et temast kõik ilmakaared täis on saanud?" - "Ära 
karda," ütlesid talle valdjad. "Meid on siin kolm valitsejat ja kõigil on suur sõjavägi 
kaasas; kui on tegemist vaenlastega, küll me siis nendega hakkama saame, olgu neid 
tulemas veel kas või kolm korda nii palju.” 

Ja kui nad nõnda arutasid, ratsutas korraga vastsaabunud väe juurest linna üks 
saadik, kes toodi Kamar az-Zamani, valdjas al-Gajuri, valdjaemand Mardžana ja selle 
linna sultani palge ette. Ja saadik andis maale suud ja ütles: "Meie valdjas tuleb 
pärslaste maalt ja palju aastaid tagasi on ta kaotanud oma poja ja on seda igast 
ilmaotsast otsinud; kui teie talle tema poja välja annate, siis ei juhtu teiega midagi 
halba, aga kui te ei anna, siis läheb sõjaks ja ta teeb teie linna maatasa." - "Seda küll ei 
juhtu,” ütles Kamar az-Zaman, "aga kuidas on selle pärslaste maa valdja nimi?” - 
"Tema nimi on valdjas Šahraman ja ta on Halidani saarte valitseja," kostis saadik. 
"Need väehulgad on ta kogunud maadest, millest ta on poega otsides läbi rännanud." 

Ja kui Kamar az-Zaman oli saadiku sõnu kuulnud, päästis ta valla valju karjatuse ja 
kukkus meelemärkuseta maha. Ja ta oli mõnd aega minestuses, aga kui ta 
meelemärkusele tuli, purskas ta valjusti nutma ja ütles al-Amdžadile ja al-Asadile ja 
nende lähikondlastele: "Minge, mu lapsed, koos saadikuga oma vanaisa valdjas 
Šahramani tervitama ja rõõmustage teda teatega minu kohta - tal on minu kaotamise 
üle meel kurb ja ta kannab siiamaani minu pärast musti rõivaid." Ja ta rääkis teistele 
valdjatele sellest kõigest, mis temaga oli juhtunud tema nooruspäevil, ja kõik valdjad 
panid seda imeks. Aga seejärel kiirustasid nad koos Kamar az-Zamaniga tema isa 

juurde. Ja Kamar az-Zaman tervitas oma isa ja nad embasid teineteist ja kaotasid 
suurest rõõmust mõneks 

ajaks meelemärkuse. Aga kui nad meelemärkusele tulid, rääkis Kamar az-Zaman 
oma isale kõigest, mis temaga oli juhtunud. Ja kui Kamar az-Zaman omaenda ja oma 
naise, valdjatar Buduri ja oma poegade al-Amdžadi ning al-Asadi käekäigust küllalt 
oli pajatanud, läks ta koos isaga teiste sealviibijate juurde ja ülejäänud valdjad 
tervitasid valdjas Šahramani. 

Ja Mardžana pandi al-Asadile mehele ja saadeti oma maale tagasi. Talle pandi 
südamele kirja teel teistega sidet pidada, ja ta lahkus. Ja siis pandi al- Amdžad 
Bahrami tütre Bustaniga paari, ja kõik sõitsid Eebe-nilinna. Ja Kamar az-Zaman läks 
oma äia Armanuse juurde ja andis sellele teada kõigest, mis oli juhtunud, ja sellest, 
kuidas ta oma lastega kokku oli saanud, ja valdjal läks meel rõõmsaks ja ta õnnitles 
teda sel puhul. 

Ja siis läks valdjaemand Buduri isa valdjas al-Gajur oma tütre juurde ja tervitas teda 
ja leevendas oma igatsust tütre järele. Ja nad elasid Eebe-nilinnas tervelt kuu aega, 
seejärel aga asus valdjas al-Gajur koos tütrega teele kodumaa poole...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja neljakümne üheksas ööaeg, ütles Šahrazad: "Minu kõrvu 
on küündinud, oo õnnelik valitseja, et valdjas al-Gajur asus koos oma tütre ja 
kaaskonnaga teele kodumaa poole ja võttis endaga kaasa ka al-Amdžadi. Ja kui 
valdjas al-Gajur oli end oma riigis sisse seadnud, siis pani ta al-Amdžadi enese asemel 
maad valitsema. Ja al-Amdžad hakkaski vanaisa maad valitsema ja sai saarte, merede 
ning seitsme lossi valitsejaks. 

Mis aga puutub Kamar az-Zamanisse, siis tema pani oma poja al-Asadi enda asemel 
valitsema vanaisa, Eebenisaarte valdja Armanuse linna üle. Ja vanaisa oli sellega päri. 
Siis asutas Kamar az-Zaman end teele ja sõitis koos oma isa valdjas Šahramaniga 
minema. Ja nad jõudsid Halidani saartele. Ja linn seati nende auks pidurüüsse ja 

tervelt kuu aega taoti vahetpidamata litaure. 

Ja Kamar az-Zaman istus troonile ja valitses oma isa asemel senikaua, kuni nende 
juurde tuli Meelemõnude Lõpetaja ja Lähedaste Lahutaja, aga Allah teab neid vanu 
asju paremini.” 

Ja valdjas Sahrijar ütles Šahrazadile: "See lugu oli tõepoolest imeväärne!" Aga 
Šahrazad kostis: "Oo valdjas, see lugu pole imeväärsem Ala ad-din Abu š-Samati 
loost." - "Ja mis siis selle Ala ad-din Abu š-Samatiga juhtus?" päris valdjas. 


XXXIV. ALA AD-DIN ABU Š-ŠAMATI LUGU 


hi 


MINU kõrvu on küündinud, oo õnnelik valitseja, et ennemuistsel ajal ja ammusel 
aastasajal elanud Kairos kaupmees nimega Sams ad-din. Ja ta olnud üks paremaid 
kaupmehi, õiglase meele ja keelega, ja tal olnud teenreid ja teenijaperet, orje ja 
orjatüdrukuid ja raha kui rabaja ta olnud Kairo kaupmeeskonna vanem. 

Ja tal oli naine, keda ta armastas ja kes ka teda armastas; ainult et ta oli elanud oma 
naisega juba nelikümmend aastat, ja naine ei olnud talle andnud ei tütart ega poega. Ja 
ühel heal päeval istus Sams ad-din oma poes ja pani tähele, et viimasel kui ühel 
kaupmehel oli poeg või paar poega või veel rohkem ja need kõik istusid poodides 
nagu nende isadki. Ja see oli reedene päev ja see kaupmees läks sauna ja pesi end 


309 


puhtaks, nagu ikka reedeti pestakse, aga kui ta saunast välja hakkas minema, võttis ta 
habemeajaja peegli ja uuris seal oma silmnägu ja hüüdis: "Ma tunnistan, et ei ole 
jumalat peale Allahi ja et Muhamed on tema prohvet!" Ja siis silmitses ta oma habet ja 
leidis, et valge on seal musta üle võimust võtnud, ja tal tuli meelde, et hall värv 
habemes on surma sõnumitooja. 

Aga naine teadis tema kojujõudmise aega ja ta oli ennast pesnud ja end mehe auks 
üles löönud; ja kui kaupmees tema juurde tuli, ütles naine talle: "Soovin sulle head 
õhtut!" Aga mees kostis: "Ah, mis head siin enam!" 

Ja kaupmehe naine ütles orjatarile: "Too laud õhtusöögiga!" Ja orjatar tõigi 
söögipoolise. Ja kaupmehe naine ütles: "Kinnita keha, mu isand!" Aga kaupmees 
kostis: "Ei võta ma suu sissegi!"ja ta tonksas lauda jalaga ja pööras näo naisest ära. 

"Mis sul hakkas? Mis su meele nii mustaks on teinud?" päris naine mehe käest. Aga 
kaupmees kostis: "Sina oled mu meele nii mustaks teinud..." " 

Ja hommik jõudis kätte ning katkestas Sahrazadi jutulõnga. 

Aga kui oli käes öö, mis oli järjekorras kahesaja viiekümnes, ütles Šahrazad: "Minu 
kõrvu on küündinud, oo õnnelik valitseja, et Sams ad-din ütles oma naisele: "Sina 
oled mu meele mustaks teinud!" - "Mismoodi?" küsis naine ta käest. "Aga 
sedamoodi,” kostis kaupmees, "et kui ma täna oma poe lahti tegin, siis nägin ma iga 
kaupmehe kõrval poega või paari poega või veel rohkem, ja nad kõik istusid poes oma 
isa kõrval! Ja mina ütlesin endamisi: "Allah, kes sa mu isa enda juurde võtsid, ära jäta 
mind hätta!" Sel ööl, kui ma esimest korda sinuga olin, võtsid sa mult tõotuse, et ma 
ei võta naiseks kedagi peale sinu ega võta endale ka orjatare sängisoojendajaks - ei 
abessiinlannasid ega bütsantslannasid ega kedagi muud. Ja ma lubasin, et ei saada 
ainustki ööd mööda mujal kui sinu juures. Aga asi on selles, et sa oled aher ja sinuga 
elada on niisama hea kui kivi kaissu võtta.” - "Allahi nimi olgu minuga!" hüüdis 
kaupmehe naine. "Tegelikult pole viga mitte minus, vaid sinus, sest sinu seeme on 
läbipaistev." — "Mis siis sellest, et ta on läbipaistev?" päris kaupmees. Ja ta naine 
kostis: "Niisugune seeme ei pane naisterahvaid käima peale ega tee lapsi." - "Aga kust 
siis seda saab, mis Seemne sogaseks teeb? Ma lähen ostan, äkki see teeb mu seemne 
sogaseks?” päris kaupmees. Ja naine ütles: "Mine küsi rohukaupmeeste käest!" 

Ja kaupmees magas öö läbi ja hommikul kahetses ta, et oli oma naisele etteheiteid 
teinud, naine aga kahetses, et oli mehele etteheiteid teinud. Ja mees läks turule ja 
leidis sealt ühe rohukaupmehe ja ütles talle: "Rahu olgu teiega!" Ja rohukaupmees 
vastas tema tervitusele. Ja kaupmees Sams ad-din küsis ta käest: "Kas sul on midagi, 
mis mu seemne sogaseks teeks?” - "Mul oli küll, aga lõppes otsa. Mine küsi mu 
naabri käest!" kostis rohukaupmees. Ja kaupmees läks edasi ja muudkui küsis, kuni 
oli kõik läbi küsinud (aga nemad irvitasid ta üle). Ja siis läks ta oma poodi tagasi ja 
istus pettunult maha. 

Aga turul oli üks mees, hašišisööja ja vahetalitajate ülem, kes võttis sisse oopiumi ja 
barši87 ja tarvitas rohelist hašišit. Ja seda ülemat hüüti seik Muhammed Simsimiks ja 
ta elas vaesuses. Ja iga päev oli ta selle kaupmehe juures tavaline külaline. Ja nüüdki 
tuli ta - nagu ikka - ja ütles Sams ad-dinile: "Rahu olgu teiega!" Kaupmees aga vastas 
tema tervitusele pahaselt. "Oo isand, mispärast sa nii pahane oled?" päris Muhammed. 
Ja kaupmees rääkis talle, mis jutt neil naisega oli olnud, ja 

ütles: "Ma olen nelikümmend aastat abielus ja mu naine pole ei poja ega tütrega 
käima peale saanud. Ja mulle on öeldud: "Sa ei saa käima peale sellepärast, et su 


87Batš - uimastusvahend. 

seeme on läbipaistev.” Ja ma olen otsinud kõikjalt seda, mis teeks seemne sogaseks, 
aga pole leidnud.” 

"Oo isand," ütles Muhammed, "mina tean, millega sa seemne sogaseks saad. Mis sa 
ütleksid mehe kohta, kes aitab sind pärast neljakümmet viljatut aastat, nii et su naine 
käima peale saab?" — "Kui sa sellega hakkama saad, siis lasen ma oma armul sinu 
peale langeda ega jää sulle tänu võlgu!" kostis kaupmees. Ja Muhammed ütles: "Anna 
mulle dinaar!" — "Säh, võta kaks!" hüüdis kaupmees. Ja Muhammed võttis need 
vastu ja ütles talle: "Anna mulle see portselankauss!" Ja kaupmees andiski. Ja 
Muhammed läks rohukaupmehe juurde ja ostis sellelt kaks untsi Väike-Aasia 
mukarkari ja natuke Hiina kubebaad ja kaneeli ja nelki ja kardemoni ja ingverit ja 
valget pipart ja ühe mägisisaliku ja tampis kõik selle peeneks ja keetis pulbrit heas 
taimeõlis. Ja veel ostis ta kolm untsi viirukiteri ja tassitäie musti köömneid ja pani 
likku ja sõtkus kõik selle siis koos Väike-Aasia meega taignaks ja pani taigna kaussi, 
tuli kaupmehe juurde tagasi ja ulatas talle kausi. 

"Vaat millega saab seemet sogaseks teha,” ütles ta kaupmehele. "Kõigepealt kinnita 
keha lambaliha ja kodutuvipraega, mida on ohtrasti maitsestatud ja vürtsitatud, siis 
aga kühvelda see tainas endale sisse, ja seejärel söö veel õhtusöögi jagu toitu ja joo 
peale puhast lahustatud suhkrut.” 

Ja kaupmees käskis kõik selle tuua ja saatis need asjad siis koos lambatalle ja tuviga 
oma naisele ja käskis öelda: "Valmista toidud hoolega ja võta seemnesogastaja ja hoia 
seda senikaua enda juures, kuni mul seda vaja läheb ja ma selle sult kätte nõuan.” 

Ja kaupmehe naine tegigi nõnda, nagu mees oli käskinud, ja ta pani talle toidu ette ja 
kaupmees kinnitas keha, ja siis nõudis ta seda kaussi ja sõi selle seest ja see maitses 
talle hästi ja ta sõi kausi tühjaks. Ja siis heitis ta naisega ühte ja naine jäi sel ööl 
temast rasedaks. 

Ja läks mööda esimene kuu ja teine kuu ja kolmas kuu, ja naisel oli kuupuhastus ära 
jäänud ja ta sai aru, et ta on käima peal, ja see aeg sai otsa ja tuhud hakkasid peale ja 
naine pistis röökima ja ämmaemandal tuli sünnitamise juures tublisti vaeva näha. 

Ja ämmaemand võttis vastsündinut Muhamedi ja Ali nimega kaitsta ja hüüdis: 
"Allah on suur!" Ja ta laulis pisikesele kõrva sisse palvele kutsumise sõnu, ja keeras ta 
siis mähkmesse ja andis emale. Ja ema andis maimukesele rinda ja hakkas teda 
toitma, ja laps imes ja sai kõhu täis ja jäi magama. Ja ämmaemand jäi nende juurde 
kolmeks päevaks, kuni 

tehti magusast taignast pirukaid ja halvaad, millega seitsmendal päeval külalisi 
kostitati. Ja siis puistati kõikjale soolaja kaupmees tulija soovis oma naisele 
kordaläinud sünnituse puhul õnne ja küsis ta käest: "Kus see Allahi armu pant siis 
on?" Ja naine ulatas talle erakordselt ilusa vastsündinu - see oli igavesti elava looja 
meistritöö. Ja lapsuke oli seitse päeva vana, aga kõik, kes teda nägid, ütlesid, et ta on 
aastane. 

Ja kaupmees vaatas maimukesele otsaja nägi säravat kuud (aga kummagi põse peal 
olid tal sünnimärgid) ja ta küsis oma naise käest: "Mis sa talle nimeks panid?" Ja 
naine kostis: "Kui see oleks tüdruk, siis paneksin ma küll talle nime, aga ta on poiss, 
ja sellepärast pead sina talle nime panema.” Aga sel ajal panid inimesed oma lastele 
nimesid ennete järgi. 

Ja kui nad parajasti nime üle aru pidasid, oli väljast kuulda, et keegi lausus: "Oo mu 
isand Ala ad-din," ja kaupmees ütles naisele: "Paneme talle nimeks Ala ad-din Abu Š- 
Samat88." Ja ta määras lapsele ammed ja lapsehoidjad, laps sai kaks aastat 


88Abu š-Samat tähendab sünnimärkide kandjat. 

rinnapiima, aga siis võõrutati ta rinnast ja ta hakkas kasvama ja rammu võtma ja õppis 
käima. Aga kui poiss sai seitsmeaastaseks, siis viidi ta keldrisse, et kuri silm teda ära 
ei teeks, ja kaupmees ütles: "Ta ei saa enne keldrist välja, kui tal habe kasvama 
hakkab."Ja ta määras orjatari ja orja poissi ümmardama. Ja orjatar kattis poisile laua ja 
ori tõi toidu kohale. 

Aga siis pühitses kaupmees poisi ümberlõikamist ja korraldas suure peo. Ja pärast 
seda kutsus ta poisile õpetaja ja see õpetas poisile kirja ja koraanilugemist ja teadusi, 
kuni poisi käsi sai osavaks ja pea targaks. 

Ja juhtus sedasi, et ühel heal päeval tõi ori Ala ad-dinile toidulaua ja unustas 
keldriukse lahti, ja Ala ad-din tuli keldrist väljaja läks oma ema juurde (aga ema 
juures oli parajasti suurtsugu naiste koosviibimine). Ja kui naisterahvad parajasti tema 
emaga juttu puhusid, astus korraga sisse see laps, kes oma ülemäärase ilu poolest 
sarnanes purjus mamelukiga. Ja kui naisterahvad teda nägid, katsid nad oma näo kinni 
ja ütlesid tema emale: "Allah maksku sulle selle eest kätte, oo nii- ja naasugune! 
Kuidas sa ometi lasid meie juurde selle võõra mameluki? Kas sa siis ei tea, et 
häbitunne on usuvagaduse ilmutaja?" - "Kartke Allahit!" hüüdis poisi ema. "See on 
minu laps ja mu hinge vili, nii tõesti kui ma siin seisan. Ta on kaupmeeste vanema 
Sams ad-dini poeg, kes on amme poolt üles kasvatatud, keega ehitud, kõva koorukese 
ja pehme leivasisuga toidetud." — "Me pole sul eluilmaski last näinud," ütlesid 
naisterahvad. Ja Ala ad-dini ema lausus: "Tema isa kartis, et kuri silm võib poisi ära 
teha, ja käskis ta keldris, maa all üles kasvatada..." " 

Ja hommik jõudis kätte ning katkestas Sahrazadi jutulõnga. 

Aga kui oli käes kahesaja viiekümne esimene ööaeg, ütles Sahrazad: "Minu kõrvu 
on küündinud, oo õnnelik valitseja, et Ala ad-dini ema ütles naisterahvastele: "Tema 
isa kartis, et kuri silm võib poisi ära teha ja käskis ta keldris, maa all üles kasvatada. 
Võib-olla unustas kohimees keldriukse lahti, et poiss sealt välja sai, - me tahtsime 
teda keldris hoida senikaua, kuni tal habe kasvama hakkab." 

Ja naisterahvad soovisid Ala ad-dini emale õnne, poiss aga läks naiste juurest õue ja 
sealt läks ta lehtlasse ja võttis seal istet. 

Ja kui ta nõnda istus, tulid korraga orjad tema isa hobueesliga ja Ala ad-din küsis 
nende käest: "Kus kohas see hobueesel käis?" Ja orjad ütlesid: "Me toimetasime tema 
seljas kaupu sinu isa poodi (aga isa ise ratsutas hobuse seljas) ja nüüd tõime ta siia 
tagasi.” - "Mis ametit mu isa peab?" päris Ala ad-din. "Sinu isa on Egiptuse 
kaupmeeste vanem ja tähtis mees paiksete araablaste hulgas,” öeldi talle. 

Ja kui Ala ad-din läks oma ema juurde ja küsis tema käest: "Oo kallis ema, mis 
ametit mu isa peab?" - "Oo mu laps,” kostis talle ema, "su isa on kaupmees. Ta on 
Egiptuse kaupmeeste vanem ja tähtis mees paiksete araablaste hulgas. Ja kui tema 
orjad müüvad kaupa, mis maksab üle tuhande dinaari, siis küsivad nad enne oma 
peremehe käest nõu. Aga üheksasajadinaariseid ja odavamaid kaupu võivad nad müüa 
oma äranägemise järgi. Ja võõrastest maadest ei tule ühtegi suurt ega väikest kaupa, 
mis sinu isa kätte ei satuks. Ja tema käsutab neid nii, nagu süda soovib. Ja ühtegi 
võõrale maale minevat kaupa ei seota palliks, ilma et see sinu isa käest läbi ei käiks. 
Ja suur Allah on andnud sinu isale, oo mu laps, nii palju raha, et seda ei jõua ülegi 
lugeda.” - "Oo kallis ema," ütles Ala ad-din, "Allah olgu kiidetud, et ta võttis teha mu 
paiksete araablaste seas tähtsa mehe ja kaupmeeste vanema pojaks! Aga mispärast, 00 
kalus ema, panete te mind siis keldrisse kinni ja hoiate mind seal luku taga?" — "Oo 
mu laps, me panime sind keldrisse kinni ainult kurja silma kartusel, sest selge on see, 
et kaetamine käib. Ja suurem osa hauaasukaid on mulla alla sattunud just kurja silma 
läbi," kostis ema talle vastu. 

Ja Ala ad-din ütles: "Oo kulla ema, kuhu sa saatuse käest ikka pääsed? Ei aita ju 
mingi ettevaatus, kui käekäik on ette määratud. Selle eest, mis Allahil kirjas, ei pääse 
me kuhugi varjule. See, kes võttis mu vanaisalt hinge, ei jäta niikuinii puutumata ei 
mind ega minu isagi: täna ta küll elab, aga homme võib-olla enam ei ela. Ja kui mu isa 
sureb ja mina äkki välja ilmun ja ütlen: "Mina olen Ala ad-din, kaupmees Šams ad- 
dini poeg," siis ei usu mind mitte keegi ja vanamehed ütlevad: "Me pole Sams ad- 
dinil eluilmaski näinud ei poega ega tütart.” Ja siis tulevad 

varaameti mehed ja võtavad isa rahad riigile. Saagu Allahi armu osaliseks see, kes 
on öelnud: "Kui mees sureb, siis lähevad tema rahad lendu ja mõni põlastusväärne 
võtab üle ta naised." Nii et, kulla ema, räägi isaga läbi, et ta võtaks mind endaga 
turule kaasa ja avaks mulle seal poe: ma hakkan kauba taga istuma ja las ta õpetab 
mulle müümist ja ostmist, võtmist ja andmist." Ja Ala ad-dini ema ütles: "Oo mu laps, 
kui su isa tuleb, siis räägin ma temaga läbi.” 

Ja kui kaupmees koju tuli, nägi ta, et tema poeg Ala ad-din Abu Š-Samat istub oma 
ema kõrval. Ja kaupmees päris oma naise käest: "Mispärast sa tema keldrist välja 
lasid?" Ja naine ütles talle: "Oo mu onupoeg, ei ole mina teda välja lasknud, aga 
teenrid unustasid keldri lukku panemata ja ukse lahti. Ja mina istusin toas (aga minu 
pool oli suurtsugu naiste koosviibimine), kui tema korraga sisse astus." Ja ta rääkis 
oma mehele ära, mis poeg oli talle öelnud. Ja Sams ad-din ütles talle: "Oo mu laps, 
homme, kui suur Allah seda soovib, võtan ma sind turule kaasa; aga seda tuleb sul, 00 
mu laps, silmas pidada, et turuline, liiati veel poepidaja, peab end igas olukorras 
sündsalt ja kiiduväärselt ülal pidama.” 

Ja Ala ad-din saatis öö mööda, rõõmustades oma isa sõnade üle; kui aga hommik 
kätte jõudis, viis Sams ad-din oma poja sauna ja pani talle siis kallihinnalised rõivad 
selga, ja kui nad olid hommikust söönud ja söögile peale joonud, istus kaupmees 
hobueesli selga ja pani poja enese taha istuma ja sõitis turule. 

Ja tururahvas nägi, et kaupmeeste vanem tuleb, ja tema selja taga istub poisslaps, 
kes sarnaneb kuuga kuuloome neljateistkümnendamal ööl, siis ütles üks kaupmees 
oma semule: "Sa vaata seda poissi, kes kaupmeeste vanema taga istub. Me kõik oleme 
Sams ad-dinist ikka head mõtelnud, aga selgub, et ta on nagu porrulauk - pealt hall ja 
seest roheline.” 

Ja seik Muhammed Simsim, juba varem nimetatud vahetalitajate ülem, ütles 
kaupmeestele: "Oo kaupmehed, ärme nõustume teda enam oma vanemaks pidama! 
Sellega olgu nüüd lõpp!" 

Harilikult, kui kaupmeeste vanem oli kodunt tulnud ja poeleti taha istunud, tuli kohe 
turuülem ja hakkas kaupmeestele fatihad89 lugema, ja kõik kaupmehed tõusid ja tulid 
kaupmeeste vanema juurde fatiha-lugemisele, ja nad ütlesid vanemale tere hommikut. 
Ja seejärel läks igaüks oma poodi. Aga sel päeval, kui kaupmeeste vanem istus nagu 
alati oma poeleti taha, ei tulnud kaupmehed tema juurde, nagu see kombeks oli. 

Ja Šams ad-din hõikas turuülema kohale ja küsis tema käest: "Mispärast kaupmehed 
siia kokku ei tule nagu harilikult?" Ja turuülem kostis: "Heameelega ma sellest 
sogasest loost ei räägiks, aga kaupmehed on nõuks võtnud sind vanema koha pealt 
maha võtta ja sulle fatihad mitte lugeda." - "Aga mispärast siis?" päris Sams ad-din. Ja 
turuülem ütles: "Mis poiss see sul kõrval on? Ise oled vana mees ja kaupmeeste pea. 
On see sinu ori või su naise sugulane? Mulle näib, et sa armastad teda ja oled 
muutunud poisipilastajaks.” 


89Fatiha (sissejuhatus) - koraani esimese peatüki nimetus. Moslemid loevad seda iga vähegi tähtsa asja hakatuseks. 

Ja Sams ad-din röögatas ta peale ja ütles: "Ole vait, et Allahi needus sind tabaks! 
See on mu poeg.” - "Me pole sul eluilmaski poega näinud," hüüdis Muhammed 
Simsim. Ja kaupmees ütles: "Kui sa tõid mulle seemnesogastaja, siis jäi mu naine 
rasedaks ja sünnitas selle poisi, aga kurja silma kartusel kasvatasin ma teda keldris, 
maa all, ja ma oleksin tahtnud, et ta enne keldrist välja ei tuleks, kui talle 
käegakatsutav habe on kasvanud. Aga tema ema ei olnud sellega päri, ja ka poiss käis 
peale, et ma avaksin talle poe ja paneksin sinna kaupa ja õpetaksin teda ostma ja 
müüma.” 

Ja turuülem läks kaupmeeste juurde ja andis neile tõtt teada, ja nad kõik tõusid ja 
läksid koos ülemaga kaupmeeste vanema juurde, ja kui nad tema ette olid jõudnud, 
lugesid nad fatihad ja soovisid talle poisi puhul õnne. 

"Võtku meie issand säilitada nii juurt kui ka võsu," ütlesid nad, "aga kui kõige 
vaesemalegi meie hulgast sünnib poeg või tütar, siis keedab ta kindlasti oma 
sõpradele kas või putru ja kutsub tuttavad ja sugulased sööma, sina aga pole seda 
teinud.” - "Selle olen ma teile küll võlgu, nii et saame kõik homme minu aias kokku!" 
kostis kaupmees...” 

Ja hommik jõudis kätte ning katkestas Sahrazadi jutulõnga. 

Aga kui oli käes kahesaja viiekümne teine ööaeg, ütles Sahrazadile tema õde 
Dunjazad: "Oo õekene, kui sa ülal oled ja sulle und ei tule, siis lõpeta oma jutt ära!" 
Ja Sahrazad kostis: "Heal meelel ja kergel keelel! Minu kõrvu on küündinud, 00 
õnnelik valitseja, et kaupmeeste vanem lubas kaupmeestele pidusöögi korraldada ja 
ütles neile: "Saame kõik homme mu aias kokku.” 

Ja kui hommik kätte jõudis, saatis ta teenri lehtlasse ja aiamajasse ja käskis seal 
vaibad maha panna ja saatis aeda ka toiduained, millest süüa teha: lambaliha, õli ja 
muud, mida sellistel puhkudel vaja läheb. Ja ta käskis katta kaks lauda: ühe aiamajasja 
teise lehtlas. 

Ja nõnda siis valmistas kaupmees Sams ad-din pidu ette ja tema poeg Ala ad-din oli 
talle seejuures abiks, ja isa ütles pojale: "Oo mu laps, kui mõni hallpea sisse astub, siis 
võtan mina ta vastu ja panen ta aiamajas 

laua taha istuma, aga kui sina, mu laps näed, et tuleb mõni habemeta poisikene, siis 
võta sina see oma hoole alla ja juhata ta lehtlasse ja pane ta seal laua taha.” - "Miks 
nii, 00 kulla isa?" päris Ala ad-din. "Mispärast katad sa kaks lauda: ühe meeste ja 
teise poiste jaoks?" - "Sellepärast, oo mu laps, et habemetu häbeneb meeste seas 
süüa,” kostis Sams ad-din. Ja tema poeg kiitis selle mõtte heaks. 

Ja kui kaupmehed hakkasid tulema, võttis Sams ad-din mehed vastu ja pani nad 
aiamajja istuma, tema poeg Ala ad-din aga võttis vastu poisse ja pani nad lehtlasse 
istuma. Ja siis kanti söögid ette ja hakati sööma ning jooma, mõnu tundma ja lusti 
lööma, ja pruugiti vägijookegi ja suitsutusained pandi põlema, ja vanamehed istusid ja 
puhusid juttu tarkadest teadustest ja vanadest rahvapärimustest. 

Ja nende seas oli üks kaupmees, kelle nimi oli Mahmud al-Balhi -väljanägemise 
poolest moslem, aga oma sisimas tulekummardaja, kelle süda kippus kõige kõlvatu 
poole ja kes oli poistearmastaja. Ja ta vaatas Ala ad-dinile otsa pilguga, mille jälil käis 
tuhandeid ohkeid, ja saatan kaunistas poisi näo tema silmis tõeliseks pärliks ja kirg ja 
meeleerutus ja kiindumine võtsid kaupmehe üle võimust ja ta süda sattus armu 
kütkeisse. (Aga see kaupmees, kelle nimi oli Mahmud al-Balhi, sai kangaid ja muud 
kaupa Ala ad-dini isa käest.) 

Ja Mahmud al-Balhi tõusis jalgu sirutama ja pööras sisse poiste juurde, ja need 
tõusid tema auks püsti. Ala ad-dinil aga oli kange häda ja ta läks vett laskma. Ja 
kaupmees Mahmud pöördus poiste poole ja ütles neile: "Kui te räägite Ala ad-dinile 

augu pähe, et ta minuga koos kaubareisile läheks, siis annan ma teile kõigile 
kallihinnalised rõivad." Ja siis läks ta tagasi meeste juurde. Ja kui poisid sedasi 
istusid, tuli Ala ad-din nende hulka tagasi. Ja teised tõusid tema auks püsti ja panid ta 
enda vahele lavatsile istuma. Ja üks poiss ütles oma semule: "Oo Sidi Hassan, räägi 
mulle, kust sa said need rahad, millega sa äri ajad?" 

Ja Hassan kostis: "Kui ma olin suureks kasvanud ja täismeheks saanud, siis ütlesin 
ma oma isale: "Oo kulla isa, pane mulle kaubad valmis!" Ja tema kostis mulle: "Oo 
mu laps, mul pole praegu mitte kui midagi, aga mine laena mõnelt kaupmehelt raha ja 
hakka sellega äri ajama! Ja õpi müüma ja ostma, võtma ja andma!" 

Ja ma läksingi ühe kaupmehe juurde ja laenasin temalt tuhat dinaari ja ostsin selle 
eest kangaid ja sõitsin nendega Damaskusesse. Ja ma sain seal nende eest kaks korda 
rohkem ja ma ostsin Damaskuses kaupu ja sõitsin nendega Halebisse ja müüsin seal 
kaubad maha ja sain jälle kahekordse kasu, ja siis ostsin ma Halebis kaupa ja sõitsin 
Bagdadisse ja müüsin kauba seal maha ja sain jälle kaks korda rohkem raha tagasi. Ja 
ma ajasin senikaua äri, kuni mul oli ligi kümme tuhat dinaari." 

Ja iga poiss rääkis oma semule midagi niisugust, kuni jutujärg jõudis Ala ad-din 
Abu š-Samatini. Ja talle öeldi: "Aga mis on sinul öelda, Sidi Ala ad-din?" Ja tema 
kostis: "Mind kasvatati üles keldris, maa all. Sel reedel tulin maa alt välja ja ma olen 
käinud ainult poe ja kodu vahet." -"Sina oled siis kodusistuja ega teagi reisirõõme. 
Alles rännumees on õige mees,” ütlesid teised. Ja tema kostis: "Ei ole mul seda 
rändamist vaja, ja ma ei aja ka lõbu taga." Ja selle peale ütles üks poiss teisele: "Ta on 
otsekui kala: kui veest väljas, siis lips läbi.” 

"Oo Ala ad-din," ütlesid teised poisid, "ärireisidel raha kokku ajada -see on 
kaupmehepoegade au ja uhkus!" Ja Ala ad-dinil läks meel pahaks ja ta läks poiste 
hulgast vesiste silmade ja kurva südamega minema. Ja ta istus oma hobueesli selga ja 
sõitis koju. 

Ja tema ema nägi, et poiss on endast väljas ja valab pisaraid. Ja ema päris: "Mis sa 
nutad, oo mu laps?" Ja Ala ad-din kostis: "Ärireisidel raha kokku ajada — see on 
kaupmehepoegade au ja uhkus..." " 

Ja hommik jõudis kätte ning katkestas Sahrazadi jutulõnga. 

Aga kui oli käes kahesaja viiekümne kolmas ööaeg, ütles Šahrazad: "Minu kõrvu on 
küündinud, oo õnnelik valitseja, et Ala ad-din ütles oma emale: "Teised 
kaupmehepojad mõnitasid mind ja ütlesid: "Ärireisidel raha kokku ajada - see on 
kaupmehepoegade au ja uhkus!" " - "Oo mu laps," päris ema, "kas sina tahad siis 
reisima minna?" Ja Ala ad-din kostis: "Tahan jah!" Ja siis ütles ema: "Ja mis linna 
siis?" - "Bagdadi linna," kostis Ala ad-din. "Oige mees lõikab seal oma kaupade pealt 
kahekordse kasu.” 

Ja Ala ad-dini ema ütles: "Oo mu laps, su isal on palju raha, aga kui ta ei taha sulle 
oma raha eest kaupa osta, siis lasen ma sinu heaks oma rahad käiku.” - "Hea asi on 
kõige magusam siis, kui sa ta kähku kätte saad - nii et kui sa oled otsustanud minu 
vastu armuline olla, siis ole seda kohe,” ütles Ala ad-din. Ja tema ema kutsus mõned 
orjad ja saatis nad nende juurde, kes kangaid kokku seovad, ja laskis neil siduda Ala 
ad-dini jaoks kümme kaubapalli. 

Vaat kuidas ema talitas! Mis aga puutub ta isasse, siis tema vaatas ringi ega näinud 
enam äkki aias oma poega Ala ad-dini ja päris tema järele ja talle öeldi, et Ala ad-din 
oli istunud hobueesli selga ja sõitnud koju. 

Ja siis istus kaupmeeski hobueesli selga ja ratsutas talle järele, aga kui ta oma majja 
jõudis, siis nägi ta valmisseotud kaubapalle ja küsis, misjaoks need on. Ja naine rääkis 

talle ära, mis oli kaupmehepoegade ja Ala ad-dini vahel juhtunud. "Oo mu laps,” ütles 
kaupmees, "Allah petku võõrsil viibijaid! On ju Allahi prohvet - õnnistagu ja tervitagu 

teda Allah! - öelnud: "Mehe õnn seisab selles, kui tal on oma hingemaa," ja 
ennemuistsed targad on öelnud: "Ara võta teekonda jalge alla — ka penikoorma taha 
mitte!" Kas sa oled ikka kindlasti otsustanud rändama minna, äkki mõtled veel 
ümber?” küsis ta siis oma poja käest. Ja poeg kostis talle: "Ma sõidan tingimata 
ärireisile Bagdadisse, ja kui sa ei luba, siis võtan ma need rõivad seljast ja panen selga 
mungarüü ja hakkan kerjusmungana maad mööda ringi rändama!" - "Ma ei ole vaene 
ja ma ei kannata puudust, vastupidi, mul on palju raha," ütles tema isa ja näitas pojale 
kogu oma vara, kangaid ja muid kaupu. "Mul on siin sobilikke kangaid ja teisi kaupu 
iga linna jaoks,” ütles ta siis. Ja muuhulgas näitas ta neljakümmet juba seotud 
kaubapalli, millest igale pallile oli kirjutatud: "Selle kauba hind on tuhat dinaari.” - 
"Oo mu laps,” ütles ta, "võta need nelikümmend palli ja need kümme, mis ema sulle 
valmis pani, ja asu suure Allahi kaitse all teele; ja ainult üks saksauulipadrik sinu tee 
peal ajab mulle hirmu peale, mu laps, ja selle padriku nimi on Lõukoerte Padrik, ja 
parem pole ka üks org, mille nimi on Koerte Org - seal saavad hinged ilma armuta 
hukka." - "Mispärast siis, oo kallis isa?" päris Ala ad-din. Ja isa kostis: "Ühe 
teeröövlist beduiini pärast, kelle nimi on Adžlan." - "Minu saatus on Allahi kätes, ja 
kui tema laseb mu käel hästi käia, siis ei taba mind ükski häda," kostis Ala ad-din. 

Ja seejärel istusid Ala ad-din ja tema isa hobueesli selga ja sõitsid koormaloomade 
turule. Ja korraga tuli üks kaameliajaja oma hobueesli seljast maha ja andis 
kaupmeeste vanema käele suud ja ütles: "Allahi nimel, oo mu isand, sa pole meid juba 
ammu oma äriasjade tarvis palganud." - "Iga asja jaoks on ise mehed ja ise käsud," 
kostis Sams ad-din, "ja olgu Allahi arm sellega, kes on öelnud sedasi: 


"Üks vanake, näe, rändab mööda maad: 
veab habet nagu hända mööda maad. 


Ma pärisin talt, miks tal küür on seljas. 
Ta kostis, sirutades käsi välja: 


"Noorpõlves tallasin ma tühja tuult, 
nüüd noorust taga nuttes närin huult.” " 

Ja kui ta värsside lausumise oli lõpetanud, ütles ta: "Oo kaameliülem, see pole mina, 
vaid mu poeg, kes reisima tahab minna!" Ja kaameliajaja kostis: "Allah hoidku teda 
sinu jaoks!" 

466 

Ja seejärel sõlmis kaupmeeste vanem liidu kaameliajaja ja oma poja vahel ja tegi 
kaameliajajast poisile otsekui uue isa, pannes tollele südamele poisi eest hoolt kanda. 
Ja ta ütles: "Võta need sada dinaari oma teenrite jaoks!" 

Ja kaupmeeste vanem ostis kuuskümmend hobueeslit ja õlilambi ja sõba Abd al- 
Kadiri jaoks Giljanist” ja ütles Ala ad-dinile: "Oo, mu poeg, kui mind sinu juures ei 
ole, siis on see mees sulle isa asemel ja sina kuula kõiges tema sõna!" 

Ja sel õhtul korraldas Sams ad-din koraanilugemise ja lustipeo Giljani šeigi Abd al- 
Kadiri auks, ja kui hommik oli kättejõudnud, andis kaupmeeste vanem oma pojale 
kaasa kümme tuhat dinaari ja ütles talle: "Kui sa Bagdadisse jõuad ja näed, et 


al-Kadir Giljanist - keskaegne jutlustaja ja müstik. Sõba oli ette nähtud selle pühamehe hauale asetamiseks. 

kangaäri läheb ladusalt, siis müü need ära, kui sa aga näed, et äri kipub takerduma, 
siis kuluta seda raha.” 

Ja siis laaditi hobueeslitele koorem selga ja jäeti üksteisega hüvasti ja asuti teele ja 
ratsutati linnast välja. 

Aga ka Mahmud al-Balhi asutas end teele Bagdadi poole ja tema oli oma 
kaubapallid juba linna taha viinud ja seal telgid üles löönud ja ütles endale: "Ainult 
üksildases kohas saad sa sellest poisist meelemõnu tunda, sest seal ei sega sind ei 
pealekaebaja ega nuhkija." 

Ja Mahmud al-Balhi oli poisi isale tuhat dinaari võlgu — see oli ühe tehingu 
ülejääk. Ja Sams ad-din läks tema juurde ja jättis temaga hüvasti ja ütles: "Anna need 
tuhat dinaari mu poja Ala ad-dini kätte!" Ja ta tegi Mahmudile ülesandeks poja eest 
hoolt kanda ja lausus: "Olgu ta sulle poja eest!" 

Ja nõnda sai siis Ala ad-din Mahmud al-Balhiga kokku..." 

Ja hommik jõudis kätte ning katkestas Sahrazadi jutulõnga. 

Aga kui oli käes kahesaja viiekümne neljas ööaeg, ütles Sahrazad: "Minu kõrvu on 
küündinud, oo õnnelik valitseja, et Ala ad-din sai Mahmud al-Balhiga kokku. Ja 
Mahmud al-Balhi tõusis püsti ja ütles Ala ad-dini kokale, et see toitu ei valmistaks, ja 
pakkus Ala ad-dinile ja tema meestele oma toite ja jooke. Ja siis asusid nad teele. 

Aga kaupmees Mahmud al-Balhil oli neli maja: üks Kairos, teine Damaskuses, 
kolmas Halebis ja neljas Bagdadis. Ja rännumehed sõitsid mööda rohtlaid ja 
kõrbemaid, kuni lähenesid Damaskusele. 

Ja kui Mahmud al-Balhi oma orja Ala ad-dini juurde saatis ja see nägi, et noormees 
istub ja loeb, siis astus ta lähemale ja andis Ala ad-dini käele suud. "Mis sul vaja 
läheb?" päris noormees. Ja ori kostis: "Mu 

isand tervitab sind ja kutsub oma majja lustipeole.” - "Ma räägin läbi oma isaga 
kaameliülem Kemal ad-diniga," ütles Ala ad-din. Ja kui ta oli Kemal ad-dini käest nõu 
küsinud, kas minna või mitte, ütles kaameli-ajaja: "Ara mine!" 

Ja siis sõitsid nad Damaskusest edasi ja jõudsid Halebisse ja Mah-mud al-Balhi 
korraldas sealgi peo ja saatis kutse ka Ala ad-dinile, aga noormees pidas 
kaameliülemaga nõu ja see keelas jälle. 

Ja nad sõitsid Halebist välja ja ratsutasid senikaua, kuni Bagdadini oli jäänud vaid 
ühe päeva tee. Ja seal korraldas Mahmud al-Balhi veel ühe peo ja saatis Ala ad-dini 
järele. 

Ja noormees küsis kaameliülemalt nõu, aga see keelas teda jälle. Kuid Ala ad-din 
hüüdis: "Ma lähen ilmtingimata!" 

Ja ta tõusis püsti ja sidus hõlsti alla mõõga ja läks. Ja Mahmud al-Balhi tuli talle 
vastu ja tervitas teda. Ja käskis oivalise laudlina laiali laotada ja paksult roogadega 
katta. Ja nad kinnitasid keha ja rüüpasid peale ja pesid siis käed puhtaks. 

Ja Mahmud al-Balhi kallutas end Ala ad-dini poole, et talt suudlust võtta, aga Ala 
ad-din pani käe ette ja päris: "Mis sul mõttes on?" - "Ma kutsusin sind sellepärast,” 
kostis Mahmud, "et tahan sinust mõnu tunda, ja küllap me juba õigesti aru saame 
värsitegija sõnadest: 


"Jää ometigi siia kauem, eks, 
kui läheb aega kitse lüpsmiseks! 


Kas meie leiba maitsta sa ei taha? 
Võid võtta endale ka meie raha. 

Kõik, mida ihkad, võta kaasa, näe: 
kas pihu, kämbla või ka terve käe.” " 


Ja seejärel tahtis Mahmud al-Balhi Ala ad-dini vägisi võtta, aga Ala ad-din kargas 
püsti ja tõmbas mõõga tupest ja hüüdis: "Häda su hallile peale! Sa ei karda isegi 
Allahit, kuigi tead, kui karm on tema karistus! Olgu Allahi arm sellega, kes on 
öelnud: 


"Hallpea las väldib kõlvatust! Sa voorust ära hülga! 
Sest kõik, mis hele, liiga hästi mustust võtab külge.” " 

Ja kui Ala ad-din oli selle salmi lausunud, ütles ta Mahmud al-Bal-hile: "Nii tõesti, 
kui ma siin seisan, on see kaup mul Allahi päralt ja seda 

ei müüda, ja kui ma müüksin selle kauba mõnele kulla eest, siis poleks ta sulle isegi 
hõbedat väärt. Aga Allahi nimel, oo kõlvatu, nüüdsest peale pole sa mulle enam 
seltsimees!" Ja siis läks Ala ad-din kaameliülema Kemal ad-dini juurde tagasi ja ütles 
talle: "See mees on tõepoolest lilla ja nüüdsest peale pole ta mulle enam seltsimees ja 
meil pole enam ühist teed.” - "Oo mu laps," kostis Kemal ad-din, "kas ma ei öelnud 
sulle: ära mine tema juurde! Aga sel juhul, mu laps, kui me temast lahku lööme, 
ähvardab meid hukatus; las me jääme siiski ühte karavani." — "Mina ei hakka küll 
temaga ühte teed käima," ütles Ala ad-din. Ja seejärel laadis ta oma kaubapallid 
loomade selga ja läks koos oma meestega edasi. 

Ja nad ratsutasid senikaua, kuni tee viis alla orgu. Ja Ala ad-din tahtis seal peatust 
teha, aga kaameliajaja ütles: "Ärge siin küll seisma jääge! Sõitke edasi ja pange 
sammu juurde: võib-olla jõuame Bagdadisse enne, kui väravad kinni pannakse. 
Päikeseloojangul pannakse Bagdadis alati väravad kinni, sest kardetakse, et sii-idid”' 
võivad linna enda alla võtta ja pühad raamatud Tigrise jõkke visata." - "Oo kulla isa,” 
kostis Ala ad-din, "ma ei sõitnud sellele ärireisile mitte kaubitsemise pärast, vaid 
selleks, et laia ilma näha.” - "Oo mu laps, me kardame, et rändsuguharud võivad sulle 
ja sinu rahale liiga teha,” ütles kaameliajaja. Ja Ala ad-din hüüdis: "Oo mees, kas oled 
mõni arg teener või uhke peremees? Mina küll ei kavatse enne hommikut Bagdadisse 
sisse sõita, sest muidu ei saa ju Bagdadi noormehed mind ja minu kaupa näha.” - 
"Tee, kuidas tahad, mina olen sind hoiatanud, eks sa ise tea paremini, kui kallis su 
nahk on," ütles kaameliajaja. Ja Ala ad-din käskis kaubapallid hobueeslite seljast 
maha laadida, ja seda tehtigi ja telk löödi püsti. Ja nad jäid sinna südaööni. 

Ja siis läks Ala ad-din telgist välja pissile ja nägi kaugemal midagi välkumas. Ja ta 
päris kaameliajaja käest: "Oo ülem, vaata, mis seal välgub?" 

Ja kaameliülem ajas end istuli ja vaatas, ja kui ta oli nagu kord ja kohus vaadanud, 
nägi ta, et seal välguvad odaotsad ja terariistade raud ja beduiinide mõõgad; ja varsti 
selguski, et need olid beduiinid ja nende pealiku nimi oli seik Adžlan Abu Naib. Ja 
kui beduiinid neile lähemale tulid ja nende kaubapalle nägid, siis ütlesid nad 
üksteisele: "Vaat see on alles saamaöö!" 

Ja kui kaameliülem Kemal ad-din nende suust seda oli kuulnud, siis hüüdis ta: 
"Käed eemale, beduiininäru!" Aga Abu Naib lõi talle oda rindu ja see tuli sätendades 
selja seest välja. 

91Kahe islami põhiharu, süitide ja sunniitide vahel oli keskajal tihti veriseid kokkupõrkeid. 

Ja Kemal ad-din kukkus surnult telgi ukse ette maha. Ja siis hüüdis veevedaja: 
"Käed eemale, beduiinipeletis!", aga ka tema sai mõõgaga pihta ja see hiilatas läbi 
tema kõõluste ja veevedaja kukkus surnult maha. Ja kui see kõik sündis, seisis Ala ad- 
din eemal ja vaatas pealt. 

Ja siis pöörasid beduiinid ümber ja kargasid karavani kallale ja nottisid mehi maha 
ega halastanud kellelegi Ala ad-dini saatesalgast. Ja nad laadisid kaubapallid 
hobueeslite selga ja tegid minekut. 

Ja Ala ad-din ütles endamisi: "Nüüd pole mind küll muu kui hobueesli ja nende 
rõivaste pärast tappa." Ja ta võttis rõivad seljast ja viskas need hobueesli selga, kuni 
jäi vaid särgi ja aluspükste väele. 

Ja ta läks telgi sissekäigu juurde tagasi ja nägi seal tervet veretiiki, millesse 
surnukehadest verd juurde voolas, ja ta hakkas vere sees särgi ja aluspükste väel 
püherdama, nii et nägi varsti välja nagu mõni oma verre uppuv surnukeha. 

Vaat kuidas olid lood Ala ad-diniga! Mis puutub aga beduiinide šeiki Adžlani, siis 
tema päris oma meeste käest: "Oo beduiinid, kas see karavan tuli Kairo või Bagdadi 
poolt?" ” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja viiekümne viies ööaeg, ütles Šahrazad: "Minu kõrvu on 
küündinud, oo õnnelik valitseja, et beduiinide pealik päris oma meeste käest: "Oo 
beduiinid, kas see karavan tuli Kairo või Bagdadi poolt?" Ja talle vastati: "See tuli 
Kairost ja oli teel Bagdadisse.”.-"Minge siis surnukehade juurde tagasi, sest ma arvan, 
et karavani omanik pole veel surnud," ütles ta. Ja beduiinid läksid tapetute juurde 
tagasi ja hakkasid surnukehi mõõkade ja odadega torkima. Ja nad jõudsid järjega Ala 
ad-dinini, kes oli tapetute keskele maha heitnud. Ja kui nad olid temani jõudnud, 
ütlesid nad: "Sa teeskled surnut, aga nüüd me tapame sind päriselt ära!" Ja beduiin 
tõstis oda ja pidi selle juba Ala ad-dini rinda lööma. Aga siis hüüdis Ala ad-din 
endamisi: "Võta mind õnnistada, oo Abd al-Kadir, oo giljaanlane!" Ja ta nägi kätt, mis 
juhtis odaotsa tema rinna kohalt kaameliülema Kemal ad-dini rinna kohale. Ja 
beduiini oda tungis kaameliajaja rinda ega puudutanud Ala ad-dini. 

Ja siis vinnasid beduiinid ka ülejäänud kaubapallid hobueeslite selga ja läksid ära ja 
Ala ad-din tõstis pead ja nägi, et röövlinnud on oma saagiga ära lennanud. Ja ta ajas 
end istuli ja tõusis püsti ja pistis jooksu. Aga korraga ütles beduiin Abu Naib oma 
kaaslastele: "Oo araablased, ma justkui näeksin seal kaugel kedagi.” Ja üks beduiin 
tõusis püsti ja nägi plehkupanevat Ala ad-dini. "Plehkupanemine sind ei päästa, kui 
me oleme sul kannul!" hüüdis see Adžlan ja lõi oma hobusele kannad kubemesse ja 
kihutas Ala ad-dinile järele. 

Aga Ala ad-din nägi enda ees tiiki ja selle kõrval veehoidlat, ja ta ronis hoidlat katva 
võre peale ja sirutas end välja ja tegi, nagu magaks, ja ütles endamisi: "Oo õnnis 
kaitsja, varja mind säärase kattega, mida ei saa maha kiskuda!" 

Ja beduiin jäi veehoidla ette seisma ja tõusis jalustel püsti ja sirutas käe välja, et Ala 
ad-dinist kinni krabada. Aga Ala ad-din hüüdis: "Võta mind õnnistada, 00 mu emand 
Nafisa”?, avita mind nii kähku kui saad!" Ja korraga hammustas skorpion beduiini 
kätte. Ja see pani röökima ja hüüdis: "Ai-ai, tulge ruttu, oo beduiinid, ma sain 
salvata.” 

Ja beduiin tuli hobuse seljast maha ja tema kaaslased tulid tema juurde ja panid ta 
jälle ratsahobuse selga ja pärisid: "Mis sinuga juhtus?" Ja tema kostis: "Uks 
skorpionipoeg salvas mind." Ja beduiinid kadusid kõige karavaniga. 


92Nafisa - moslemite kuulus naispühak. 

Vaat kuidas olid lood nendega! Mis puutub aga Ala ad-dinisse, siis tema jäi 
veehoidla võre peale lamama, ja mis puutub kaupmees Mahmud al-Balhisse, siis tema 
käskis oma kaubapallid loomade selga vinnata ja ratsutas edasi ja sõitis senikaua, kuni 
jõudis Lõukoerte Padrikusse. Ja ta leidis kõik Ala ad-dini teenrid surnult eest ja tal 
läks meel selle üle rõõmsaks ja ta kiirustas edasi, kuni jõudis tiigi ja veehoidlani. Ja 
Mahmud al-Balhi hobueesel tahtis juua ja ta isegi kummardus tiigist vett jooma ja 
nägi veepinnal Ala ad-dini peegeldust ja põrkas tagasi. Ja Mahmud al-Balhi tõstis 
pilgu ja nägi, et Ala ad-din on poolpaljalt - ainult särgi ja aluspükste väel - võre peal 
siruli. "Kes see tegi sinuga sihukese tüki ja seadis sind nii täbarasse olukorda?" päris 
Mahmud. Ja Ala ad-din kostis: "Beduiinid." - "Oo mu laps," ütles Mahmud, "sa 
pääsesid ainult hobueeslite ja vara kaotusega. Lohuta ennast säärase salmiga: 


"Pea alles jäi, su õnnel pole äärt, - 
ja vara pole sõrmeküüntki väärt." 


Aga tule alla, oo mu laps, nüüd pole sul enam midagi karta." 

Ja Ala ad-din tuli veehoidla võre pealt alla ja Mahmud pani ta hobueesli selga 
istuma ja nad ratsutasid senikaua, kuni jõudsid Bagdadi linna ja Mahmud al-Balhi 
majja. Ja Mahmud käskis Ala ad-dini sauna viia ja ütles talle: "Rahad ja kaubapallid 
lunastasid sind välja, oo mu laps, ja kui sa minu sõna kuulad, siis saad sa minu käest 
poole rohkem raha ja palle tagasi.” 

Ja kui Ala ad-din saunast tuli, viis Mahmud ta kullaga kaunistatud nelja 
sammastikuga tuppa ja käskis tuua laudlina ja katta see heade ja paremate roogadega. 
Ja nad hakkasid sööma ja jooma. Ja Mahmud kallutas end Ala ad-dini poole, et sellelt 
suudlust võtta, aga Ala ad-din pani käe ette ja hüüdis: "Või sina tahad veel ikka mind 
väärale teele viia! Kas ma siis ei öelnud sulle, et kui ma müüksin seda kaupa kellelegi 
kulla eest, siis poleks ta sinu jaoks hõbedatki väärt?" - "Selle kauba eest annaksin ma 
sulle kõik oma kaubad ja hobueeslid ja rõivadki," kostis Mahmud. "Kirg sinu vastu on 
mul pea segi ajanud. Ja Allahist on selle mehe anne, kes on öelnud: 


"On seda väitnud vanakene püha 
ja teine pühak takka kiitnud üha: 


"Täit rahuldust ei paku paljas musi, 
kui kallistusteks tekib takistusi.” " 


"Seda ei tohi küll sündida,” ütles Ala ad-din. "Võta oma hõlst ja oma hobueesel ja 
tee mulle värav lahti, et ma saaksin oma teed minna." 

Ja Mahmud tegi talle ukse lahti ja Ala ad-din läks koerahaukumise saatel välja. Ja ta 
hakkas läbi pimeduse astuma, kui korraga tema silm seletas mošee väravat ja ta läks 
mošeekoridori ja puges seal peitu. Ja mis ta äkki näeb! Talle ligineb üks tuluke. Ja ta 
vaatas lähemalt ja nägi kahte laternakandjat orja, kes kõndisid kahe kaupmehe ees. Ja 
üks kaupmeestest oli kauni silmnäoga vanamees, ja teine oli nooruke. Ja Ala ad-din 
kuulis, kuidas noormees vanale ütles: "Allahi päralt, oo kallis onu, anna mulle mu 
onutütar tagasi!" Aga vanamees kostis talle: "Kas ma sind küllalt tagasi ei hoidnud, 
aga sina võtsid lahutamisest suu täis niisama tihti, kui sa koraani lugesid.” 

Ja vanamees heitis pilgu paremale ja nägi noormeest, kes kumas otsekui noorkuu, ja 
ütles talle: "Rahu olgu sinuga!" Ja Ala ad-din vastas tema tervitusele, aga vanamees 
päris: "Oo poiss, kes sa oled?" - "Ma olen Kairo kaupmeeste vanema Šams ad-dini 

poeg Ala ad-din," kostis noormees. "Ma palusin isa käest kaupa ja ta pani mulle 
valmis viiskümmend kaubapalli kangaste ja muude kaupadega..." " 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja viiekümne kuues ööaeg, ütles Sahrazad: "Minu kõrvu on 
küündinud, oo õnnelik valitseja, et Ala ad-din ütles: "Mu isa pani mulle valmis 
viiskümmend kaubapalli kangaste ja muu kaubaga. Ja ta andis mulle veel kümme 
tuhat dinaari. Ja ma asusin teele 

ja ratsutasin senikaua, kuni jõudsin Lõukoerte Padrikusse. Ja seal kargasid mulle 
beduiinid kallale ja röövisid mu raha ja kaubapallid. Ja ma ise jõudsin siia linna, 
teadmata, kus ööd mööda saata. Ja siis nägin seda mošeed ja pugesin siia peitu.” - "Oo 
mu laps," lausus vanamees, "mis sa ütled, kui ma annan sulle tuhat dinaari ja teise 
tuhande eest rõivaid ja kolmanda tuhande eest hobueesli?" - "Mis hea pärast sa seda 
teed, oo kallis onu?" päris Ala ad-din. Ja vanamees ütles: "See poiss, kes on mul 
kaasas, on minu vennapoeg, oma isa ainuke laps, ja minul on tütar, kes on minu 
ainuke laps, ja tütre nimi on lautomängija Zubeida, ja ta on ilus ja võluv. Ja ma panin 
ta sellele noormehele mehele ja mees armastab teda, aga temake vihkab oma meest, ja 
ükskord ei pidanud mees enam vastu ja lausus kolmekordse lahutusvande. Ja 
otsekohe, kui naise kõrv seda kuulis, tegi ta minekut. Ja mees saatis kogu oma 
suguseltsi mulle auku pähe rääkima, et ma talle naise tagasi annaksin. Aga mina 
ütlesin talle: "See pole muidu võimalik kui asetäitja” abil. Ja me leppisime kokku, et 
me võtame asetäitjaks mõne võõramaalase, et keegi ei saaks mu väimehele seda 
tehingut pahaks panna. Ja sina oledki võõramaalane - nii et tule aga kaasa! Me 
kirjutame valmis su abielulepingu minu tütrega ja sa saadad temaga tänase öö mööda. 
Aga vastu hommikut lahutad end temast ära ja mina annan sulle, mis ma lubasin.” 

Ja Ala ad-din ütles endamisi: "Allahi nimel, öö ulu all, soojas sängis ja pealekauba 
veel mõrsja kaisus mööda saata on etem kui kusagil tänaval või koridoris konutada!" 
ja ta läks nendega kohtuniku juurde. Ja kui kohtunik Ala ad-dinile pilgu heitis, siis 
hakkas tema südames idanema armastus noormehe vastu ja ta päris neiu isalt: "Mis 
teil asja on?" — "Me tahame teha selle noormehe mu tütre mehe asetäitjaks," kostis 
neiu isa, "ja et ta alt ei veaks, võtame talt kohustuse maksta mõrsjalunaks kümme 
tuhat dinaari. Kui ta aga tütrega ainult ühe öö mööda saadab ja vastu hommikut ära 
lahutab, siis saab ta meilt tuhande dinaari eest rõivaid, ja kui ta ei lahuta, siis peab ise 
kümme tuhat dinaari lauale laduma.” 

Ja nad kirjutasidki abielulepingu ühes nende tingimustega ja neiu isa sai mõrsjaluna 
kohta võlakirja. Ja seejärel võttis ta Ala ad-dini endaga kaasaja pani talle lubatud 
rõivad selga ja nad läksid üheskoos neiu majja. Ja isa jättis Ala ad-dini majaväravasse 
seisma ja läks oma tütre juurde 

ja ütles talle: "Säh võta mõrsjalunakohustus - ma panin kirja su abielu ühe kauni 
noormehega, kelle nimi on Ala ad-din Abu š-Samat; kanna ta eest hoolt nagu kord ja 
kohus!" Ja siis andis isa talle võlakirja ja läks oma koju. 

Mis puutub aga neiu onupojasse, siis temal oli majapidajanna, kes tihti tema 
onutütre, lautomängija Zubeida poole sisse astus, ja see naisterahvas oli noormehe 
armualune. 

"Oo emake," ütles see noormees majapidajannale, "kui mu onutütar Zubeida seda 
kaunist noormeest näeb, siis ei tee ta pärast minust üldsegi välja. Ma palun sind, võta 


931slami õiguse kohaselt saab mees, kes on lausunud kolmekordse lahutusvormeli, oma lahutatud naise tagasi ainult sel 
juhul, kui see teise mehega abiellub ja end sellest laseb ära lahutada - kestku see vaheabielu kas või ainsa päeva. Säärases 
formaalses vaheabi-elus nimetatakse meest "asetäitjaks", aga "asetäitja" võib alt vedada ja lahutusega mitte nõustuda. 

kavalus appi ja hoia teda neiust eemale.” -"Sinu nooruse nimel, ei lase mina teda 
neiule ligi," kostis majapidajanna, ja seejärel läks ta Ala ad-dini juurde ja ütles talle: 
"Oo mu laps, suure Allahi päralt tahan ma sulle midagi soovitada. Võta mu nõu 
kuulda! Ma kardan, et see neiu tõmbab sulle õnnetuse kaela: las ta magab üksi, ära 
puutu teda ja ära mine talle isegi lähedale!" - "Aga mispärast siis?" päris Ala ad-din. 
Ja majapidajanna ütles: "Tal on ihu peal pidal ja ma kardan, et su imekaunis noor 
nahk saab tema käest nakkuse külge.” - "Pole mul teda vajagi," ütles Ala ad-din. Ja 
majapidajanna läks neiu juurde ja ütles talle Ala ad-dni kohta sedasama, mis ta Ala 
ad-dinile neiu kohta oli öelnud. Ja neiu lausus: "Pole mul teda vajagi! Las ta magab 
üksinda ja läheb hommikul oma teed.” 

Ja siis kutsus ta orjatari ja ütles talle: "Võta see toidulauake ja anna talle ette, las 
kinnitab keha!" Ja orjatar viis ja panigi Ala ad-dinile toidulauakese ette ja Ala ad-din 
sõi kõhu täis, ja siis istus ta ja võttis üles kauni lauluviisi ja hakkas selle viisi peal Ja- 
Sini suurat94 lugema. Ja neiu kuulatas ja leidis, et see viis sarnaneb oma ilu poolest 
Taaveti kiidulauludele, ja ütles endamisi: "Küllap on Allah võtnud aru peast sel 
vanamooril, kes ütles, et noormehel on pidalitõbi küljes! Pidalitõbise hääl ei helise 
nõnda. See jutt on laim.” 

Ja siis võttis neiu kätte Indiamaal tehtud lauto ja seadis keeled häälde ja hakkas 
lauto saatel laulma nii imekauni häälega, et linnud kõrges taevas lennu peal tardusid. 
Ja ta kandis ette säärased värsid: 


"Ma armastan mustavasilmset gasellide poega, 
kes pihalt on remmelgavõrsetest nõtkema moega. 


Kord hülgab mind ta — teise päralt siis õnnestav sarm. Kui jumala arm on ju 
muutlik ka noormehe arm.” 

Ja kui Ala ad-din oli neiu suust sääraseid sõnu kuulnud, hakkas ta pärast suura lõppu 
oma laulu laulma. Ja ta kandis ette säärased värsid: 


"Mis oleks rõivas piha nõtkuseta, 
ei suudaks rõivas ühtki pilku petta. 


Ja roosiaiast kalli põskedel 
on minu mehesüda armuhell." 


Ja neiu tõusis püsti (aga armastus noormehe vastu oli ta südames tugevamaks 
muutunud) ja tõmbas eesriide üles. Ja kui Ala ad-din oli teda näinud, kandis ta ette 
säärased beidid: 


"Kuust heledam ja nõtkem pajudest, 
gasellilt on ta silma vikerkest. 


Kui ambralõhna hõngutab ta hing, 
mu südames on äkki ohtlik ping. 


Nüüd süda piinad talle pühendab 
ja armuvalu kõik need ühendab.” 


94]Ja-Sini suura - üks koraani peatükke. 

Ja siis astus ta noormehe eest läbi ja hööritas oma paindlikke puusasid - selle 
looming, kes oma armuheldust kohe välja ei näita — ja nad mõlemad vaatasid 
teineteisele otsa pilkudega, mille jälil käisid tuhandeid ohkeid. Ja kui neiu pilgunool 
noormehe südamesse oli tunginud, kandis see ette säärased värsid: 


"Kuupaistel nüüd on teine tähendus, 
kui mulle tuttav on su lähedus. 


Sest kalli silmadega näha kuud 
on Võlu, mille vastu ei saa muud." 


Ja kui neiu talle lähemale tuli ja nende vahele jäi vaid kaks sammu, siis kandis 
noormees ette säärased värsid: 


"Kolm musta lokki kui sa valla lööd, 
siis enda ees näen nelja musta ööd. 

Kuu poole kui sa tõstad silmad-suud, 
siis sinu palet näen kui topeltkuud.” 


Ja neiu tuli Ala ad-dinile veel lähemale ja noormees ütles: "Tagane minust, et sa 
mind mitte ei nakataks!" Ja seepeale paljastas neiu oma käelaba ja tugev elujoon jagas 
peopesa kaheks ja kämmal valendas nagu valge hõbe. "Tagane ise, et sina mind ei 
nakataks, sest pidalitõbine oled ju sina!" ütles neiu. Ja Ala ad-din küsis ta käest: "Kes 
sulle ütles, et ma pidalis olen?" — "Vanamoor ütles," kostis neiu. Ja Ala ad-din 
hüüdis: "Aga mulle rääkis vanamoor jälle, et sinul on pidal kallal!" 

Ja nad paljastasid käsivarred ja neiu nägi, et noormehe ihu on puhas nagu hõbe. Ja 
neiu võttis noormehe oma embusesse ja ka noormees surus tema oma rinna vastu. Ja 
nad kallistasid teineteist. Aga siis tõmbas neiu Ala ad-dini enda poole ja heitis selili ja 
tegi oma särgi eest lahti. Ja Ala ad-dinil liigatas see, mille ta isalt oli päranduseks 
saanud, ja ta hüüdis: "Tule appi, 0o seik Zakarija, sa soonte isa!" 

Ja ta pani käed ümber neiu piha ja juhtis õndsusesoone paokil väravasse ja tõukas 
tagant ja see jõudis varjatud väravasse (aga võiduväravast oli see juba läbi läinud), ja 
siis läks ta ka veel teisipäeval turule, ja kolmapäeval, ja neljapäeval, ja reedel. Ja ta 
nägi, et vaibarull mahub just parajasti kojauksest sisse ja et üks laegas otsis endale 
kaant, kuni leidis selle. 

Kui aga hommik kätte jõudis, ütles Ala ad-din oma naisele: "Oh seda rõõmu, mis 
pooleli jäi! Kaaren võttis ta ja lendas minema." - "Mis sa sellega mõtled?" päris naine. 
Ja Ala ad-din ütles: "Oo emand, meil on jäänud ainult tund aega koos olla." - "Kes 
seda ütleb?" küsis naine. Ja Ala ad-din kostis: "Sinu isa võttis mult allkirja kümne 
tuhande dinaarise mõrsjaluna kohta, ja kui ma juba täna seda raha ära ei too, pannakse 
mind kohtumajja kinni, aga minu käed on praegu nii lühikesed, et ei ulatu haarama 
isegi ühtainust hõbedast pooledinaarilist sellest kümnest tuhandest.” - "Oo mu isand, 
kellel on minu peale meheõigused, kas sinul või nendel?" küsis Zubeida. "Praegu veel 
minul, aga mul pole midagi hinge taga," kostis Ala ad-din. Ja Zubeida ütles: "Selle 
asja ajan ma hõlpsasti joonde, ära karda midagi ja hakatuseks võta need sada dinaari; 
ja kui mul veel midagi oleks, siis annaksin ma sulle nii palju, kui sul vaja on, aga 
minu isa on armastusest oma sugulase vastu siit kõik raha oma majja viinud, isegi mu 
ehted on ta kaasa krahmanud. Aga kui ta saadab sinu juurde kohtukäskjala..." " 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja viiekümne seitsmes ööaeg, ütles Sahrazad: 

"Minu kõrvu on küündinud, oo õnnelik valitseja, et see naine ütles Ala ad-dinile: 
"Aga kui ta saadab sinu juurde kohtukäskjala ja see viib sind kohtusse, kus kohtunik 
ja mu isa sulle ütlevad: "Lahuta ära!", siis küsi nende käest: "Kas on säärast 
usutunnistust, mis lubaks õhtul abielluda ja hommikul lahutada?" Ja siis anna 
kohtuniku käele suud ja tee talle kingitus, ja anna ka kõigi tunnismeeste käele suud ja 
pista igaühele kümme dinaari pihku - ja kõik nad hakkavad sinu kasuks kõnelema. Ja 
kui sult küsitakse: "Miks ei lase sa end lahutada ja ei võta tuhandet dinaari, hobueeslit 
ja rõivaid, nagu on meie tingimustes üles tähendatud ja omavahel kokku lepitud?", 
siis ütle neile: "Mulle on iga tema juuksekarv tuhat dinaari väärt, ja ma ei lahuta end 
temast eluilmaski, ja mul pole vaja teie rõivaid ega muud kraami." Aga kui kohtunik 
ütleb sulle: "Maksa mõrsjaluna välja!", siis kosta vastu: "Praegu olen ma raskustes.” 
Ja küll siis kohtunik ja tunnismehed su peale halastavad ja sulle mak-supikendust 
annavad.” 

Ja kui nad nõnda seal rääkisid, koputasid korraga kohtumehe käskjalg uksele. Ja Ala 
ad-din läks talle ukse peale vastu ja käskjalg ütles: "Tule kohtuisanda jutule, sinu äi 
nõuab sind taga.” 

Ja Ala ad-din andis talle viis dinaari ja ütles: "Oo järelevaataja, missugune seadus 
lubab õhtul abielluda ja hommikul lahutada?" - "Meie seadus seda küll ei luba," kostis 
järelvaataja, "ja kui sa ise seadustes kodus pole, siis aitan mina sul asju ajada." Ja nad 
läksid kohtusse ja kohtunik küsis Ala ad-dini käest: "Miks sa ei lahuta ja ei võta seda; 
mis tingimused ette näevad?" Ja Ala ad-din astus kohtuniku juurde ja andis tema käele 
suud ja pistis talle viiskümmend dinaari pihku ja ütles: "Oo kohtunik, meie ülem, 
missugune usutunnistus lubab õhtul abielluda ja hommikul vastu oma tahtmist 
lahutada?" — "Ükski islami pügal ei luba vägisi lahutada," kostis kohtunik. Aga naise 
isa ütles: "Kui sa ei lahuta, siis maksa mõrsjaluna välja - viiskümmend tuhat dinaari!" 
- "Andke mulle kolm päeva pikendust," ütles Ala ad-din. Aga kohtunik hüüdis: 
"Kolmest päevast on vähe! Kohus annab sulle kümme päeva aega!" 

Ja nad leppisid kokku ja võtsid Ala ad-dinilt lubaduse, et ta kümne päeva jooksul 
maksab kas mõrsjaluna välja või lahutab. 

Ja ta lahkus nende juurest selle tingimusega ja ostis turult liha ja riisi ja sulatatud 
võid ja muud söögipoolist ja läks koju naise juurde ja rääkis talle kõik ära, kuidas tal 
kohtus oli läinud. "Imed võivad toimuda üleöö," ütles talle naine, "ja Allahist on selle 
anne, kes on öelnud sedasi: 


"Ka vihahoos sa vagur välja näe, 
sest pikameelne võidab kurja väe! 

Ja olgu öö kui tahes pime ka — 
on käima peal ta helge imega!" " 


Ja siis tõusis ta ja tegi süüa ja laotas laudlina laiali. Ja nad hakkasid sööma ja jooma 
ja elust mõnu tundma ja lusti laskma. Ja pärast seda palus Ala ad-din, et ta mõne loo 
ette mängiks. Ja naine võttis lauto ja mängis säärase 100, mis oleks pannud isegi 
kaljurahnud tantsima. Ja pillikeeled hüüdsid läbi kambriõhu kallima järele. Ja 
naisterahvas mängis pilli ja laulis heleda häälega. 

Ja sedasi tundsid nad elust mõnu, naljatasid ja lõbutsesid ja rõkatasid rõõmust - kuni 
korraga koputati väravale. 

Ja naisterahvas ütles Ala ad-dinile: "Tõuse ja vaata, kes seal on." Ja Ala ad-din läks 
ja tegi värava lahti ja nägi enda ees nelja kerjusmunka. "Mis teil vaja on?" päris 
noormees. Ja kerjusmungad ütlesid: "Oo isand, me oleme kerjusmungad ja tuleme 
kaugelt maalt ja meie hing saab söönuks üksnes pillimängust ja õrnadest 
laulusalmidest. Me tahaksime täna öösel sinu juures kuni hommikuni puhata, ja siis 
me lähme oma teed, sina aga saad suure Allahi käest autasu. Me armastame muusikat 
ja meie hulgas pole ainustki hinge, kes ei teaks peast lugulaule, luuletusi ja värsse.” - 
"Ma pean nõu,” ütles neile Ala ad-din ja läks ja andis naisele asjast teada, ja naine 
ütles: "Tee neile värav lahti!” 

Ja Ala ad-din tegigi kerjusmunkadele värava lahti ja juhatas nad sisse ja pani istuma 
ja ütles neile: "Tere tulemast!" Ja seejärel tõi ta neile süüa. Nemad aga ei võtnud toitu 
suu sisse ja ütlesid: "Oo isand, meie toiduks oma südames on Allahi ees palvetamine 
ja oma kõrvadega laulupiigade kuulamine, ja Allahist on selle anne, kes on öelnud: 


"Me soov on kokku saada, leida kalleid sõnu, 
sest paljas söömine on elajate mõnu.” 


Me kuulsime su juures õrnu pillihääli, aga kui me sisse astusime, siis jäid need 
hääled vakka. Oh, kui me vaid saaksime näha, kes see mängis nõnda ilusasti: oli see 
valge- või mustnahaline orjatar või hoopiski suurtsugu tütarlaps?" — "See oli minu 
naine,” kostis Ala ad-din ja rääkis neile kõigest, mis temaga oli juhtunud, ja ütles 
lõpuks: "Mu äi on pannud mu peale kümne tuhande dinaarise mõrsjalunakohustuse ja 
mulle anti selle maksmiseks kümme päeva pikendust." - "Ära muretse," ütles üks 
kerjusmunk, "ja mõtle ainult heade asjade peale! Ma olen mungakloostri ülem ja mul 
on võimu neljakümne munga üle. Ma korjan sulle nende käest kümme tuhat dinaari 
kokku ja sa saad oma äiale kogu mõrsjaluna 

välja maksta. Aga käsi nüüd oma naisel meile pilli mängida, et me saaksime elust 
mõnu tunda ja et meie meeled elevile läheksid. On ju pillimäng mõnele mehele toit, 
teisele arstirohi ja kolmandale lehvik.” 

Aga need neli kerjusmunka olid kaliif Harun ar-Rasid, vesiir Džafar al-Barmak, 
Abu Nõvas (al-Hassan ibn Hani) ja kaliifi kättemaksutimu-kas Masrur. Ja sellest 
majast sattusid nad mööda kõndima sellepärast, et kaliif oli tundnud, et miski rõhub 
tema rinda, ja ta oli öelnud oma vesiirile: "Oo vesiir, me tahaksime minna linna peale 
hulkuma, sest ma tunnen, kuidas miski rõhub mu rinda." Ja nad panid kerjusmunkade 
rüü selga ja läksid linna peale ja kõndisid sellest majast mööda ja kuulsid pillimängu 
ja tahtsid teada, mis seal toimub. 

Ja Ala ad-dini külalised saatsid öö rõõmsal ja leplikul meelel mööda ja nad puhusid 
juttu, kuni hommik kätte jõudis. Ja siis pani kaliif palvevaiba alla sada dinaari ja nad 
jätsid Ala ad-diniga jumalaga ja läksid oma teed. 

Ja naine tõstis vaiba üles ja nägi selle all sadat dinaari ja ütles oma mehele: "Võta 
need sada dinaari, mis ma vaiba alt leidsin. Kerjusmungad panid selle enne oma 
äraminekut sinna ja meie ei teadnudki.” 

Ja Ala ad-din võttis raha ja läks turule ja ostis selle eest liha ja riisi ja sulatatud võid 
ja muud vajalikku. 

Järgmisel päeval aga pani ta küünlad põlema ja ütles oma naisele: "Kerjusmungad ei 
toonudki mulle kümmet tuhandet dinaari, mis nad lubasid. Paistab, et nad on 
tõepoolest tühipaljad kerjused.” 

Ja kui nad sedasi rääkisid, koputasid kerjusmungad korraga väravale. Ja Ala ad-dini 
naine ütles: "Mine tee neile lahti!" Ja Ala ad-din tegigi värava lahti, ja kui nad sisse 

astusid, päris ta: "Kas te tõite need kümme tuhat dinaari, mis te mulle lubasite?" - "Oi, 
meil kellelgi ei läinud veel korda midagi hankida," kostsid kerjusmungad, "aga ärge 
kartke midagi. Kui suur Allah seda tahab, siis keedame sulle homme susiseva segu95. 
Las su naine mängib ja laulab meile, nii et see meie südant kosutaks - me armastame 
nii kangesti muusikat.” 

Ja Zubeida mängis neile lautol säärase pilliloo, mille peale oleksid ka kaljurünkad 
tantsu lahti löönud, ja nemad tundsid elust mõnu, lasid lusti ja rõkatasid rõõmust ja 
pajatasid kõiksugu lugusid; ja kui hommik hakkas hahetama ja päevavalgus lõi 
särama, siis pani kaliif vaiba alla sada dinaari. Ja seejärel jätsid nad Ala ad-diniga 
jumalaga ja läksid oma teed. 

Ja nad käisid sel kombel tema juures üheksa õhtut ühtejärge, ja igal õhtul pani kaliif 
vaiba alla sada dinaari. Aga kui jõudis kätte kümnes 

õhtu, siis neid ei tulnud, ja selle põhjuseks oli, et kaliif oli kutsunud ühe 
suurkaupmehe enda juurde ja öelnud talle: "Pane mulle valmis viiskümmend 
kaubapalli kangaid - sääraseid, mida Kairost tuuakse...” " 

Ja hommik jõudis kätte ning katkestas Sahrazadi jutulõnga. 

Aga kui oli käes kahesaja viiekümne kaheksas ööaeg, ütles Sahrazad: "Minu kõrvu 
on küündinud, oo õnnelik valitseja, et õigeusklike käskija ütles sellele kaupmehele: 
"Pane mulle valmis viiskümmend kangapalli -sääraseid, mida Kairost tuuakse, ja olgu 
iga palli hinnaks tuhat dinaari! Kirjuta igale pallile peale, kui palju see maksab, ja 
saada mulle ka üks abessiinlasest ori.” 

Ja kaupmees muretses kõik selle, mis kaliif oli käskinud. Ja siis andis kaliif orjale 
puhtast kullast kausi ja kannu ja reisimoona ja viiskümmend kaubapalli ja kirjutas 
kirja Ala ad-dini isa, Kairo kaupmeeste vanema Sams ad-dini nimele ja ütles orjale: 
"Võta need kaubapallid ja kõik, mis nendega kaasas käib, ja mine vaat sellesse 
linnajakku, kus on Bagdadi kaupmeeste vanema maja, ja küsi, kust võiks leida isand 
Ala ad-din Abu š-Samatti, ja rahvas näitab sulle tema maja kätte.” 

Ja ori võttiski kaubapallid ja kõik selle, mis sinna juurde käis, ja asus teele, nagu 
kaliif oli käskinud. 

Vaat kuidas olid lood nendega. Mis puutub aga naisterahva onupojasse, siis tema 
läks Zubeida isa juurde ja ütles talle: "Lähme nüüd Ala ad-dini juurde, et ta end minu 
onutütrest ära lahutaks." Ja nad läksid väljaja seadsid sammud Ala ad-dini poole. 

Ja kui nad olid tema majani jõudnud, nägid nad viitkümmet hobuees-lit ja nende 
seljas viitkümmet kaubapalli ja hobueesli seljas istuvat orjaja nad pärisid orja käest: 
"Kelle pallid need on?" - "Need on minu isanda Ala ad-din Abu Š-Samati pallid,” 
kostis ori. "Tema isa pani omal ajal talle kaubad valmis ja saatis ta Bagdadi linna, ja 
teel kargasid talle beduiinid kallale ja tegid ta rahast ja kaubapallidest paljaks, aga 
tema isa sai sellest teada ja saatis minuga talle uued kaubapallid, ja ta saatis talle 
minuga hobueesli, kelle seljas on viiekümne tuhande dinaarine rahakoorem ja komps 
kallihinnaliste rõivastegaja sooblinahkne kasukas ja kullast kauss ja kann." — "See 
Ala ad-din on mu väimees ja ma juhatan sind tema maja juurde,” ütles neiu isa. 

Ja Ala ad-din oli oma majas juba murekoorma all kokku vajumas, kui korraga 
koputati väravale. "Oo Zubeida," ütles Ala ad-din, "Allah teab paremini! Aga paistab, 
et nüüd on su isa tõepoolest saatnud minu juurde kohtuniku või korraülema käskjala." 
- "Mine välja ja vaata, milles asi on,” ütles Zubeida. Ja Ala ad-din läks trepist alla ja 
tegi värava lahti ja nägi oma äia — Zubeida isa ja Bagdadi kaupmeeste vanemat 

95Susisev segu - sama, mis Euroopa alkeemikute keeles "tarkade kivi". 

— koos pruuninahalise ja mõnusanäolise abessiinlasest orjaga, kes istus hobueesli 
seljas. 

Ja ori tuli kärmesti noormehe käele suud andma ja Ala ad-din küsis ta käest: "Mis 
sul vaja on?" Ja ori ütles: "Ma olen Egiptimaa kaupmeeste vanema Sams ad-dini poja 
isand Ala ad-din Abu š-Samati ori ja tema isa saatis mind tema juurde järgmise 
ülesandega,” - ja ori ulatas Ala ad-dinile kirja. Ja Ala ad-din võttis selle vastu ja 
keeras lahti ja nägi, et paberile oli kirjutatud sedasi: 


"Kui kohtad kaugel minu kallist kuud, 00 kiri, 
ta jalgadele anna kuumalt suud, oo kiri! 


Ei tunne puhkust minu liikmed-luud, oo kiri! 
Mu hing ja süda temale on truud, oo kiri!" 


"Pärast tervitusi ja lugupidamise ülesnäitamist ütlen mina, Sams ad-din, oma pojale 
Abu š-Šamatile järgmist: võta teatavaks, oo mu laps, et minule on teada antud su 
meeste tapmisest ja su vara ja karavanilaadungi röövimisest ja ma saadan sulle selle 
asemele need viiskümmend palli Egiptimaa kangaid ja rõivakompsu ja sooblinahast 
kasuka ja kullast kausi ja kannu. Ära ainult verest välja löö! Lunastagu mu raha sind 
välja, oo mu laps, ja ärgu tabagu sind iial meelekurbus! Sinu emal ja teistel su omastel 
käib käsi hästi - nad kõik on elus ja terved ja saadavad sulle palju terviseid. Ja minu 
kõrvu on küündinud, et sind on pandud lautomängija Zubeida mehe asetäitjaks ja sind 
koormab viiekümne tuhande dinaarise mõrsjaluna kohustus. See raha jõuab sulle 
pärale koos kaubapallide ja su orja Selimiga.” 

Kui Ala ad-din oli kirja lugemise lõpetanud, võttis ta kaubapallid vastu ja pöördus 
oma äia poole ja ütles talle: "Oo mu äi, võta viiskümmend tuhat dinaari, mõrsjaluna 
oma tütre Zubeida eest, ja võta ka need kaubapallid ja talita nendega oma äranägemist 
mööda: kasu mingu sinu taskusse, nende hind aga maksa mulle välja!" - "E1, Allahi 
nimel, ma ei võta sult praegu midagi, ja mis puutub su naise mõrsjalunasse, siis selles 
osas räägin ma enne sinuga läbi,” kostis kaupmees. Ja Ala ad-din tõusis ja läks koos 
äiaga karavanilaadungi järel majja. 

Ja Zubeida küsis oma isa käest: "Oo kulla isa, kelle kaubapallid need on?" Ja isa 
kostis talle vastu: "Need on sinu mehe Ala ad-dini kaubapallid, need on talle saatnud 
tema isa beduiinide poolt äraröövitud pallide asemele. Ja isa on saatnud talle ka 
viiskümmend tuhat dinaari ja rõivakompsu ja sooblinahast kasuka ja hobueesli ja 
kullast kausi ja kannu, aga mis puutub mõrsjalunasse, siis on see sinu võtta või jätta.” 

Ja Ala ad-din tõusis ja tegi rahakirstu lahti ja andis Zubeidale tema mõrsjaluna kätte. 
Ja siis tuli see noormees, Zubeida onupoeg, ja ütles: "Oo kallis onu, las Ala ad-din 
lahutab end ükskord ometi mu naisest ära!" Aga Zubeida kostis: "Sellest ei tule nüüd 
enam midagi välja, sest Ala ad-dinil on nüüd täied meheõigused käes.” 

Süda kibe ja meel must, läks noormees minema ja vajus kodus tõvesängi ja heitis 
saatuse suval hinge. 

Mis puutub aga Ala ad-dinisse, siis kui ta oli kaubapallid vastu võtnud, läks ta turule 
ja ostis kõike mis vaja: söögi-ja joogipoolist, sulatatud vöid ja muud. Ja ta korraldas 
jälle samasuguse lustipeo nagu igal õhtul ja ütles Zubeidale: "Etskae, on need 
kerjusmungad vast valevorstid: võtsid suu täis, ja nüüd pole mehi ollagi!" - "Sina oled 
kaupmeeste vanema poeg, ja ometi ei küündinud su käed isegi mitte hõbedast 
pooledinaari-lise ligi, mis siis veel vaestelt kerjusmunkadelt nõuda!" ütles Zubeida. Ja 
Ala ad-din hüüdis: "Tänu Allahile pole meil neid nüüd vaja, ja väravat ma neile enam 

lahti ei tee, kui nad veel siia oma nägu näitavad!" - "Miks nii?" küsis Zubeida. "Tõi ju 
nende tulek endaga lausa hüvangu kaasa. Ja iga öö pistsid nad meie vaiba alla sada 
dinaari. Kui nad tulevad, peame neile tingimata värava lahti tegema.” 

Ja kui päevavalgus kustus ja öö kätte jõudis ja küünlad põlema pandi, ütles Ala ad- 
din: "Oo Zubeida, pane pill hüüdma!" Ja korraga koputati väravale. "Mine vaata, kes 
seal on," ütles Zubeida. Ja Ala ad-din läks ja tegi värava lahti ja nägi kerjusmunkasid. 
"Ahaa, tere tulemast, valevorstid, astuge aga sisse!" hüüdis ta. Ja kerjusmungad tulid 
sisse ja ta pani nad istuma ja pani neile ette linatäie roogasid. Ja nemad hakkasid 
sööma ja jooma, lusti laskma ja rõõmu rõkatama. 

Ja siis ütlesid nad talle: "Oo mu isand, meie süda on mures sinu pärast: kuidas sul 
äiaga asi läks?" - "Allah on meie kaotused kuhjaga tasa teinud," kostis Ala ad-din. Ja 
kerjusmungad ütlesid: "Allahi nimel, meil oli sinu pärast hirm..." " 

Ja hommik jõudis kätte ning katkestas Sahrazadi jutulõnga. 

Aga kui oli käes kahesaja viiekümne üheksas ööaeg, ütles Šahrazad: "Minu kõrvu 
on küündinud, oo õnnelik valitseja, et kerjusmungad ütlesid Ala ad-dinile: "Allahi 
nimel, meil oli sinu pärast hirm, aga me ei saanud midagi parata, sest meil ei läinud 
korda krossigi kokku kraapida."-"Issand ise võttis mind avitada ja mu isa saatis mulle 
viiskümmend tuhat dinaari ja viiskümmend kangapalli, millest igaüks maksab tuhat 
dinaari, ja rõiva -kompsu ja sooblinahast kasuka ja hobueesli ja kullast kausi ja kannu. 
Ja nüüd olen ma oma äiaga rahujalal ja mu naine kuulub mulle täie õigusega, ja 
aitüma AUahile selle kõige eest," kostis Ala ad-din. 

Ja seejärel tõusis kaliif püsti ja läks pissile ja vesiir Džafar kallutas end Ala ad-dini 
poole ja ütles talle: "Vaata, et sa sündsusetunnet ei kaota: sa oled õigeusklike käskija 
seltskonnas." — "Mida sündsusetut ma siis õigeusklike käskija ees korda olen saatnud 
ja missugune on teist õigeusklike käskija?" päris Ala ad-din. Ja Džafar ütles: "See, kes 
sinuga enne rääkis ja nüüd pissile läks, ongi õigeusklike käskija Harun ar-Rašid, ja 
mina olen tema vesiir Džafar ja see seal on kättemaksutimukas Masrur ja too seal on 
Abu Nõvas al-Hasan ibn Hani. Mõtle oma peaga, 00 Ala ad-din, ja arva nüüd ise: 
mitu päeva kulub Kairost Bagdadisse sõiduks?"- "Nelikümmend viis,"kostis Aia ad- 
din. Ja Džafar ütles: "Aga kaubapallid võeti sult ju alles kümme päeva tagasi ära - 
kuidas võis siis su isa sellest kuulda saada ja sulle valmis panna need kaubapallid, mis 
neljakümne viie päevase teekonna kümne päevaga läbi tegid?" - "Oo mu isand, kust 
see kõik siis tuli?" päris Ala ad-din. "Õigeusklike käskija kaliifi käest, sest sa oled 
kaliifile kangesti meeldima hakanud," kostis Džafar. 

Ja kui nad seal rääkisid, tuli kaliif ühtäkki nende juurde. Ja Ala ad-din tõusis püsti ja 
andis tema ees maale suud ja ütles: "AUah kaitsku sind, oo õigeusklike käskija, ja 
lasku sul igavesti elada, et inimesed sinu armuheldusest ja heategudest ilma ei jääks!" 
- "Oo Ala ad-din," lausus kaliif, "las paneb parem Zubeida sinu õndsa hüvangu auks 
pilli hüüdma!" Ja Zubeida mängis neile oma lautol lugusid, millest kaunimaid pole 
olemas, kuni kiviseinad hakkasid juubeldama ja iga keelehelatus hüüdis: "Oo kallim!" 

Ja nad veetsid selle öö kuni hommikuni kõige lustilisemas tujus, ja kui hommik 
kätte jõudis, ütles kaliif Ala ad-dinile: "Tule homme riiginõukogu saali!" Ja Ala ad- 
din kostis: "Sinu sõna on seadus, oo õigeusklike valitseja! Ma tulen, kui suur Allah ja 
sinu tervis seda lubavad." Ja Ala ad-din võttis kümme liuda ja pani nende peale 
oivalise kingituse ja läks järgmisel päeval nende liudadega riiginõukogu saali. Ja kui 
kaliif parajasti oma troonil istus, tuli Ala ad-din korraga uksest sisse ja tõi kuuldavale 
säärased värsid: 


"Sind saatku edu iga päev ja kõikjal! 

Las kont jääb kurku vastalisel võikal! 


Su elu olgu nagu hele päev! 

Kottpime olgu vaenlastele päev!” 

"Tere tulemast, 00 Ala ad-din,"” ütles kaliif. Ja Ala ad-din kostis: "Oo õigeusklike 
käskija, prohvet ise (õnnistagu ja tervitagu teda Allah!) võttis rahvalt kingitusi vastu, 
ja need kümme liuda, koos kõigega, mis nende peal on, tõin mina kingituseks sinule.” 
Ja kaliif võttis kingituse vastu ja käskis teda autasustada aurõivastega ja tegi ta 
kaupmeeste vanemaks ja pani ta riiginõukogusse istuma, ja kui Ala ad-din seal 
parajasti istus, tuli korraga sisse tema äi, Zubeida isa. 

Ja kui ta nägi, et Ala ad-din on tema koha sisse võtnud ja istub seal, aurõivad seljas, 
siis ütles ta õigeusklike käskijale: "Oo valitseja üle aegade, mispärast see noormees 
minu kohale on istunud?” - "Sellepärast, et ma määrasin ta kaupmeeste vanemaks,” 
ütles kaliif. "Auametid antakse teatavaks ajaks, ja mitte igaveseks, ja sina oled ametist 
priiks lastud." -"Eluõnn läks ja tuli teist teed meile tagasi!" hüüdis Zubeida isa. "See 
oli sul hästi tehtud, oo õigeusklike käskija, ja pangu Allah alati parimaid meie seast 
meie asju juhatama. Kui palju väikesi vendi on Allah suureks teinud!" Ja. siis kirjutas 
kaliif Ala, ad-dinile volikirja ja audis seik korraülema kätte. Korraülem aga andis selle 
paberi tõrvikukandjale ja see kuulutas üle terve riiginõukogu saali: "Pole teist 
kaupmeeste vanemat peale Ala ad-din Abu Š-Samati! Kaupmehed peavad kuulama 
tema sõna ja näitama tema vastu austust üles. Ja talle kuulugu kõikjal lugupidamine ja 
austus ja kõrge aujärg!" 

Aga kui riiginõukogu oli laiali läinud, siis ratsutas korraülem koos kuulutaja ja Ala 
ad-diniga linna pidi ringi ja kuulutaja hüüdis: "Pole teist kaupmeeste vanemat peale 
isand Ala ad-din Abu Š-Samati! " Ja nad sõitsid kõik Bagdadi platsid läbija kuulutaja 
muudkui hõikas: "Pole teist kaupmeeste vanemat peale isand Ala ad-din Abu š- 
Samati!" 

Ja hommikul avas Ala ad-din turul poe ja pani ühe orja seda poodi pidama, mis aga 
puutub temasse endasse, siis istus ta iga päev ratsahobuse selga ja ratsutas kaliifi 
riiginõukogusse ametisse..." Ja hommik jõudis kätte ning katkestas Sahrazadi 
jutulõnga. Aga kui oli käes öö, mis oli järjekorras kahesaja kuuekümnes, ütles 
Sahrazad: "Minu kõrvu on küündinud, oo õnnelik valitseja, et Ala ad-din istus iga 
päev ratsahobuse selga ja ratsutas kaliifi riiginõukogusse ametisse. 

Ja ühel heal päeval juhtus sedasi, et ta istus parajasti, nagu ikka, oma kohal, ja kui ta 
seal nõnda istus, ütles korraga keegi kaliifile: "Oo õigeusklike käskija, elagu sinu pea 
igavesti! Sinu lauakaaslane see-ja-see on läinud armulise Allahi palge ette, aga sinu 
hing jäägu igavesti siia ilma!" - "Kus on Ala ad-din Abu Š-Samat?" päris kaliif. Ja Ala 
ad-din astus tema ette, ja kui kaliif Ala ad-dini nägi, autasustas ta teda imeväärsete 

rõivastega, tegi ta oma lauakaaslaseks ja andis korralduse maksta talle tuhat dinaari 
igakuist pajukit, ja Ala ad-din jäi kaliifi juurde elama ja tema söömaaegu jagama. 

Ja juhtus nõnda, et ühel heal päeval istus ta, nagu ikka, oma kohal ja teenis kaliifi, 
kui korraga tuleb riigikogu saali üks emiir, mõõk ja kilp käes, ja ütleb: "Oo 
õigeusklike käskija, elagu sinu pea igavesti! Sinu kuuskümmendkonna pealik”? on 
täna hinge heitnud.” Ja kaliif käskis anda Ala ad-dinile aurõivad ja määras ta 
kuuskümmendkonna pealikuks surnud pealiku asemel. 


96Kuuskümmendkonna pealik - väepealik, kelle alluvuses on kuuskümmend ratsanikku. 

Aga kuuskümmendkonna pealikul ei olnud ei naist ega poega ega tütart, ja Ala ad- 
din võis minna ja võtta kogu tema varanduse endale. Ja kaliif ütles Ala ad-dinile: 
"Mata ta maha ja võta endale kõik, mis temast järele jäi: raha, orjad, orjatarid ja 
teenrid!" 

Ja seejärel lehvitas kaliif rätikut ja riiginõukogu läks laiali. Ja Ala ad-din ratsutas 
minema ja temast paremal pool ratsutas temaga ühte sammu ülempealik Ahmed ad- 
Danaf, kelle kaliif oli pannud Tigrise paremat kallast valitsema, koos oma 
käsualustega, ja Ala ad-dinist vasakul ratsutas Hassan Suman, kaliifi armust Tigrise 
vasaku kalda valitseja, koos oma neljakümne käsualusega. 

Ja Ala ad-din pöördus Hassan Sumani ja tema meeste poole ja ütles: "Olge nii 
lahked ja kostke minu eest ülempealik Ahmed ad-Danafi ees, võib-olla annab ta 
Allahile vandetõotuseja võtab mind oma kasupojaks." Ja ülempealik võttiski ja ütles: 
"Mina ja minu nelikümmend käsualust hakkame sind iga päev riigikokku saatma." 

Ja Ala ad-din jäi mitmeks päevaks lossi, kaliifi teenistusse, ja ühel heal päeval 
juhtus sedasi, et Ala ad-din tuli riiginõukogust väljaja läks koju ja lasi Ahmed ad- 
Danafil ja tema meestel minna. Ja ta istus oma naise lautomängija Zubeida kõrvale ja 
pani küünlad põlema, ja seejärel tõusis naine, et pissile minna, ja Ala ad-din jäi 
istuma. Ja korraga kuulis ta hirmsat karjatust ja kargas püsti, et minna vaatama, kes 
seal karjus, ja ta nägi, et karjuja oli tema naine lautomängija Zubeida, kes lamas pikali 
maas. Ja Ala ad-din pani talle käe rinna peale ja selgus, et naine on surnud. 

Aga äia maja asus Ala ad-dini maja kõrval ja ka naise isa kuulis karjatust ja küsis: 
"Mis on lahti, oo mu isand Ala ad-din?" - "Oo kulla isa, sulle jäägu eluhing sisse, aga 
sinu tütar Zubeida on surnud," kostis Ala ad-din, "ja lugupidamisest surnute vastu, 00 
kulla isa, peame ta nüüd maha matma." 

Ja kui hommik kätte jõudis, matsid nad Zubeida maha, ja Ala ad-din lohutas tema 
isa ja isa lohutas Ala ad-dini. 

Vaat kuidas olid lood lautomängija Zubeidaga! Mis puutub aga Ala ad-dinisse, siis 
tema pani leinarõivad selga ja jäi riiginõukogust eemale, ja tema silmad olid pisarais 
ja tema süda oli kurb. 
kostis: "Oo õigeusklike käskija, ta nutab taga oma naist Zubei-dad ja võtab praegu 
kaastundeavaldusi vastu.” - "Ka meie peaksime talle kaastunnet avaldama,” ütles 
kaliif vesiirile. Ja vesiir kostis: "Sinu sõna on seadus!" Ja kaliif läks koos vesiiri ja 
teenritega lossist väljaja nad istusid ratsahobuste selga ja ratsutasid Ala ad-dini maja 
juurde. 

Ja Ala ad-din istus parajasti kodus, ja mis ta korraga näeb! Kaliif ja vesiir astuvad 
oma teenrite saatel sisse. Ja ta tõusis neid vastu võtma ja andis kaliifi ees maale suud. 
Ja kaliif ütles talle: "Tasugu Allah see kaotus sulle kõige heaga!" Ja Ala ad-din kostis: 
"Pikendagu Allah meie hüveks sinu elu, oo õigeusklike käskija!" - "Oo Ala ad-din,"” 
päris kaliif, "mispärast sind riiginõukogus pole?" - "Sellepärast, et ma leinan oma 
naist Zubeidad, oo õigeusklike käskija," kostis Ala ad-din. Ja kaliif ütles: "Pühi mured 
minema! Su naine heitis hinge suure Allahi armu läbi, ja kurvastamine ei aita enam." - 
"Oo õigeusklike käskija, alles siis jätan ma tema tagaleinamise, kui ma ise suren ja 
mind tema kõrvale maetakse," ütles Ala ad-din. Ja kaliif lausus: "Tõepoolest, kõik, 
mille tund on tulnud, vahetab Allah välja, ja surma käest ei päästa meid ei kaval nõu 
ega kullast kõlisev põu! Allahist on selle luuleand, kes on öelnud: 


"Kes oli elus õnneseen, 
sel selga kasvab enne seen. 

Kes sündinud on naise üsast, 
kord leiab enda mullarüsast. 


Ei maitse meile rõõm, ei lust, 
meid peagi katab mullamust!" ” 


Ja kui kaliif oli lõpetanud Ala ad-dini lohutamise, andis ta temale korralduse mitte 
riiginõukogust eemale jääda ja läks oma lossi tagasi, ja Ala ad-din saatis selle öö 
mööda, ja kui hommik kätte jõudis, istus ratsahobuse selga ja sõitis riiginõukogusse. 
Ja ta astus kaliifi ette ja andis maale suud ja kaliif kergitas end Ala ad-dini pärast 
troonil ja ütles talle: "Tere tulemast!" Ja ta tervitas Ala ad-dini ja pani ta oma kohale 
istuma ja lausus: "Oo Ala ad-din, täna õhtul ole minu külaline!" 

Ja õhtul läks ta koos Ala ad-diniga oma lossi ja kutsus ühe orjatari, kelle nimi oli 
Kut al-Kulub, ja ütles talle: "Ala ad-dinil oli naine, nimega Zubeida, kes lahutas mehe 
meelt mures ja hädas. See naine heitis suure Allahi armu läbi hinge ja ma tahan, et 
nüüd sina Ala ad-dinile lautot mängiksid..."" 

Ja hommik jõudis kätte ning katkestas Sahrazadi jutulõnga. 

Aga kui oli käes kahesaja kuuekümne teine?” ööaeg, ütles Sahrazad: "Minu kõrvu 
on küündinud, 0o õnnelik valitseja, et kaliif ütles oma orjatarde Kut al-Kulubile: "Ma 
tahan, et nüüd sina talle lautol sääraseid lugusid mängiksid, millest kaunimaid pole 
olemas, ja et ta leiaks kuulates lohutust mures ja leinas." Ja orjatar pani pilli hüüdma 
ja laulis imeilusasti ja kaliif lausus: "Kuidas sulle, oo Ala ad-din, selle orjatari hääl 
meeldib?" - "Zubeida hääl oli etem, aga lautot mängima on see neiu küll säärane 
meister, et paneb kaljurünkadki rõõmutantsu tantsima," kostis Ala ad-din. Ja kaliif 
päris: "Kas ta meeldib sulle?" -"Meeldib küll, oo õigeusklike käskija," kostis Ala ad- 
din. Ja kaliif hüüdis: "Vannun oma pea ja oma esiisade haua nimel, et kingin ta sulle 
koos kõigi ta orjataridega.” 

Ja Ala ad-din mõtles, et kaliif teeb nalja, aga vastu hommikut tuli kaliif oma orjatari 
Kut al-Kulubi juurde ja ütles talle: "Ma kinkisin su Ala ad-dinile." Ja neiul läks meel 
rõõmsaks, sest ta oli Ala ad-dini esimesest silmapilgust peale armastama hakanud. 

Ja siis läks kaliif oma elulossist riiginõukogusse ja hõikas kohale pakikandjad ja 
ütles neile: "Kolige Kut al-Kulubi kraam Ala ad-dini majja ja pange ta ise ja kõik ta 
orjatarid kandetoolidesse." Ja kandjad kolisidki Kut al-Kulubi koos tema orjataride ja 
kraamiga Ala ad-dini majja. Kaliif aga istus päeva lõpuni riiginõukogu saalis, ja siis 
saatis ta nõukogu laiali ja läks oma elulossi. 

Vaat kuidas olid lood kaliifiga! Mis puutub aga Kut al-Kulubisse, siis kui ta oli oma 
orjataridega (aga neid oli nelikümmend, eunuhhid veel pealekauba) Ala ad-dini lossi 
jõudnud, ütles ta oma kahele eunuhhile: "Üks teist istugu pingile paremal pool väravat 
ja teine istugu pingile vasakul pool väravat, ja kui tuleb Ala ad-din, siis andke ta 
kätele suud ja öelge talle: "Meie emand Kut al-Kulub palub sind lossi. Kaliif on ta 
sulle kinkinud koos kõigi ta orjataridega."” " 

Ja kohimehed kostsid: "Sinu sõna on seadus!" Ja nad tegid nii, nagu Kut al-Kulub 
oli käskinud. Ja kui Ala ad-din tuli, siis nägi ta kaht kaliifi kohimeest oma maja 
värava juures istumas. 

97Ka algupärandis järgneb 260. ööle kohe 262. öö. 

Ja see tundus talle pentsik ja ta ütles endamisi: "Võib-olla polegi see minu maja? 
Sest kuidas muidu saab see võimalik olla?" Ja kui kohimehed teda nägid, tõusid nad 
püsti ja andsid ta kätele suud ja ütlesid: "Me oleme kaliifi juurest ja Kut al-Kulubi 
orjad. Meie emand tervitab sind ja laseb sulle edasi öelda, et kaliif on ta koos kõigi 
tema orjataridega sinule kinkinud. Ja ta palub sind enda juurde." - "Öelge talle: "Ole 
teretulnud, aga nii kaua, kui sa oled Ala ad-dini pool, ei tõsta Ala ad-din jalga üle oma 
lossi läve, sest see, mis kuulub isandale, ei tohi kuuluda teenritele,"" kostis Ala ad- 
din, "ja küsige Kut al-Kulubi käest, kui palju raha kaliif iga päev tema peale kulutas.” 

Ja eunuhhid läksid perenaise juurde ja pärisid seda tema käest ja Kut al-Kulub ütles: 
"Sada dinaari päevas." Ja Ala ad-din mõtles endamisi: "Või mul seda vaja oli, et kaliif 
mulle selle Kut al-Kulubi kinkis, nüüd pean ma tema peale hea portsu raha kulutama, 
aga siin ei aita küll mingi kavalus." Ja Kut al-Kulub saatis tema juures mitu päeva 
mööda ja tema andis sellele naisele iga päev sada dinaari. Ja ühel päeval ei ilmunud 
Ala ad-din riiginõukogusse ja kaliif ütles: "Oo vesiir Džafar, ma kinkisin Ala ad- 
dinile Kut al-Kulubi ainuüksi sellepärast, et see teda lohutaks naise kaotuse puhul. Ei 
tea, miks küll on ta meist eemale jäänud?"-"Oo õigeusklike käskija," kostis vesiir, 
"õigus on sel, kes on öelnud: armunul lähevad sõbrad meelest.” Ja kaliif lausus:” 
Võib-olla on ta eemalejäämisel tõesti põhjus. Lähme talle külla ja vaatame.” 

Aga mõni päev enne seda oli Ala ad-din vesiirile öelnud: "Ma kaebasin kord 
kaliifile, et nutan taga oma naist Zubeidad. Ja tema kinkis mulle lohutuseks Kut al- 
Kulubi." - "Kui kaliif sinust ei hooliks, siis poleks ta seda kingitust teinud," ütles 
vesiir. "Aga kas sa oled juba Kut al-Kulubi juures käinud, oo Ala ad-din?" - "Ei, 
Allahi nimel, ma pole seal käinud," kostis Ala ad-din. Ja vesiir päris: "Miks siis?" Aga 
Ala ad-din lausus: "See, mis kuulub isandale, ei tohi kuuluda teenritele." 

Ja siis panid kaliif ja vesiir teised rõivad selga ja seadsid end Ala ad-dinile külla 
minema, ja nad läksid senikaua, kuni jõudsidki tema juurde. 

Ja Ala ad-din tundis nad ära ja tõusis ja andis kaliifi kätele suud, kaliif aga silmitses 
teda, märkas temal kurbuse tundemärke ja ütles: "Oo Ala ad-din, mispärast su meel 
nii kurb on? Kas sa pole veel Kut al-Kulubi juures käinud?" - "Oo õigeusklike 
käskija," kostis Ala ad-din, "see, mis kuulub isandale, ei tohi kuuluda teenritele, ja ma 
pole siiamaani tema juures käinud ega tea, kui pikk ja lai ta on. Tee mind temast 
priiks!" -"Ma tahan teda näha ja küsida, kuidas tal käsi käib,” ütles kaliif. Ja Ala ad- 
din kostis: "Su sõna on seadus, oo õigeusklike käskija!" Ja kaliif läks Kut al-Kulubi 
juurde...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kuuekümne kolmas ööaeg, ütles Šahrazad: "Minu kõrvu 
on küündinud, oo õnnelik valitseja, et kaliif läks Kut al-Kulubi juurde. Ja kui see 
kaliifi nägi, andis ta tema ees maale suud. "Kas Ala ad-din on su juures käinud?" päris 
talt kaliif. Ja tema kostis: "Ei ole, oo õigeusklike käskija. Ma saatsin eunuhhi teda 
paluma, et ta tuleks, aga tema ei tulnud.” 

Ja kaliif käskis tal kaliifilossi tagasi minna ja ütles Ala ad-dinile: "Vaata, et sa meist 
eemale ei jää!" 

Ja siis läks kaliif oma koju, aga Ala ad-din saatis selle öö mööda, ja hommikul istus 
ta ratsahobuse selga ja ratsutas riiginõukogusse ja istus seal kuuskümmendkonna 
pealiku koha peale. 

Kaliif aga käskis oma varahoidjal vesiir Džafarile kümme tuhat dinaari anda, ja 
varahoidja andis vesiirile selle rahasumma, ja kaliif ütles Džafarile: "Ma teen sulle 
ülesandeks minna orjaturule ja osta Ala ad-dinile selle kümne tuhande dinaari eest 

orjatar.” Ja Džafar võttis kaliifi käsku kuulda ja läks välja ja võttis Aia ad-dini endaga 
kaasa ja läks temaga orjaturule. 

Ja juhtus sedasi, et samal päeval läks orjaturule ka kaliifi poolt ametisse seatud 
Bagdadi korraülem (aga tema nimi oli emiir Halid), kes tahtis osta orjatari oma poja 
jaoks, ja sellel oli oma põhjus. Nimelt oli kor-raülemal Hatuni-nimeline naine, kellega 
tal oli jõleda väljanägemisega poeg, nime poolest Habazlam Bazzaza. Ja see poeg sai 
juba kahekümneaastaseks ega osanud ikka veel hobuse seljas ratsutada, isa aga oli tal 
uljaspea, kes oli sõjaväljal kindel nagu kants ja võttis osa võiduajamistest ja oli 
ületamatu öise tapluse möllus. 

Ja ükskord öösel läks Habazlam Bazzazal une pealt pauk lahti ja ta rääkis sellest 
oma emale, ja ema rõõmustas ja andis sellest isale teada ja ütles: "Ma tahan, et me 
talle naise võtaksime, ta on abieluks juba kõlbulik." — "Tal on jõle lõust, ta haiseb ja 
on räpane ja metsik — ükski naisterahvas ei taha teda," kostis Habazlami isa. Ja ta 
ema ütles: "Ostame talle siis orjatari.” 

Ja suure Allahi suval ja ettemääratud tahtmisel läks selsamal päeval, kui vesiir ja 
Aia ad-din orjaturuie läksid, sinna ka korraüiem emiir HaÜd oma poja Habazlam 
Bazzazaga, ja kui nad turul olid, tuli sinna korraga koos ühe vahetalitajaga orjatar, kes 
oli ilus ja võluv, sihvakas ja sire, ja vesiir ütles: "Oo vahetalitaja, kuuluta tema eest 
välja tuhat dinaari!" 

Ja vahetalitaja läks selle orjatariga korraülemast mööda ja Habazlam Bazzaza vaatas 
neidu säärase pilguga, millel jälil käib tuhandeid ohkeid, ja armastus neiu vastu võttis 
tema hinges võimust. "Oo kallis isa," ütles 

ta, "osta mulle see orjatar!" Ja vahetalitaja hakkas kundesid kokku meelitama, 
korraülem aga küsis, mis neiu nimi on. Ja neiu kostis: "Mu nimi on Jasmin.” - "Oo mu 


laps, kui ta sulle meeldib, siis paku aga juurde!" -"Oo vahetalitaja, mis su hind on?" 
päris noormees. "Tuhat dinaari," kostis vahetalitaja. "Mina pakun tuhat üks dinaari,” 
ütles noormees. Aga kui järjekord jõudis Ala ad-dini kätte, siis pakkus ta neiu eest 
kaks tuhat, ja iga kord, kui noormees, korraülema poeg, pani juurde ühe dinaari, pani 
Ala ad-din juurde tuhat dinaari. 

Ja korraülema pojal läks hing täis ja ta küsis: "Oo vahetalitaja, kes on mu 
võistupakkuja?" Ja vahetalitaja kostis: "Vesiir Džafar, kes tahab seda orjatari osta Ala 
ad-din Abu š-Samati jaoks.” 

Ja Ala ad-din pakkus orjatari eest kümme tuhat dinaari ja peremees andis neiu talle 
ja sai raha kätte. Ja Ala ad-din võttis orjatari kaasa ja ütles talle: "Suure Allahi palge 
nimel lasen ma sind priiks." Ja seejärel sõlmis ta neiuga abielulepingu ja läks koju. 

Ja vahetalitaja sai oma vaevaraha katte ja tuli turuplatsile tagasi, ja korraülema poeg 
viipas ta enda juurde ja küsis: "Kus see orjatar sai?" -"Ala ad-din ostis tema kümne 
tuhande dinaari eest ära ja lasi neiu priiks ja sõlmis temaga abielulepingu,” kostis 
vahetalitaja. Ja noormehel läks meel mustaks ja süda kangesti kurvaks, ja koju jõudes 
oli ta armastusest päris haige ja heitis sängi ega võtnud toitu suu sissegi, ja armastus 
ning kirg võtsid aina enam tema üle võimust. 

Ja kui tema ema nägi, et poeg on haigeks jäänud, päris ta poja käest: "Hoidku sind 
Allah, oo mu laps, mis on sinu haiguse põhjus?"-"Osta mulle Jasmin, 00 kallis ema,” 
kostis Habazlam. Ja tema ema ütles: "Kui mõni lillemüüja mööda läheb, siis ostan ma 
sulle terve korvitäie jasmiine." -"Ma ei taha mitte seda jasmiini, mida nuusutatakse, 
vaid orjatari, kelle nimi on Jasmin ja kelle mu isa mulle ostmata jättis!" hüüdis 
noormees. Ja ta ema küsis oma mehe käest: "Mispärast sa siis ei ostnud pojale seda 
orjatari?" - "See, mis kõlbab isandale, ei kõlba teenritele. Mul polnud küllalt võimu 


tema ostmiseks, sest orjatari ostis ei keegi muu kui Ala ad-din, kuuskümmendkonna 
pealik," kostis korraülem. 

Ja noormehe haigus läks aina hullemaks, nii et ta ei saanud enam sõba silmale ega 
võtnud toitu suu sissegi. Ja tema ema sidus endale juba leinalindid pähe. 

Ja kui ta sedasi istus ja poja pärast kurvastas, tuli tema juurde korraga üks 
vanamoor, keda tunti Ahmed Kamakim Varganäo ema nime all. Ja see varganägu 
oskas vaheseinu läbi puurida ja üle müüride ronida ja kas või magava naise silmade 
pealt silmavärvi ära varastada - ta oli sääraste jõleduste peale juba lapsepõlvest peale 
meister. Ja kui ta suureks 

490 

kasvas, pandi ta vahimeeste ülemaks, aga siis tabati ta ühe varguse pealt ja 
korraülem sai tal kratist kinni ja tõi ta kaliifi ette. 

Ja kaliif käskis ta pea tapapakule panna, aga Ahmed palus vesiiri tema eest välja 
astuda (aga vesiiri eestkostmist võttis kaliif kuulda) ja vesiir kostiski tema eest. Ja 
kaliif päris vesiiri käest: "Mispärast sa teistele inimestele kahjutegija kaitseks välja 
astud?" - "Oo õigeusklike käskija," ütles vesiir, "pane ta vangimajja. See, kes esimese 
vangimaja ehitas, oli tarkpea, sest vangimajad on elavate haud ja vaenlaste rõõm.” 

Ja kaliif käskis Ahmedi ahelatesse panna ja ta ahelate peale kirjutada: "Kestku need 
ahelad surmatunnini ja võetagu need lahti ta liikmetelt alles surnupesija laual!" Ja 
aheldatud Ahmed heideti vangikongi. 

Aga tema ema oli sagedane külaline korraülem emiir Halidi majas ja ta pääses ka 
vangimajja oma poega vaatama ja ema kõneles pojale sedasi: "Kas ma ei öelnud sulle, 
et ära astu seadusest üle?" Aga poeg kostis talle: "Mis teha, kui AUah mulle säärase 
käekäigu on ette määranud! Aga sina, oo kulla ema, mine korraülema naise juurde, las 
ta astub oma mehe ees minu kaitseks välja!" 

Ja kui vanamoor korraülema naise juurde jõudis, siis nägi ta, et sellel on leinalindid 
peas ja ta päris: "Keda sa taga leinad?" — "Oma poja Habazlam Bazzaza õnnetust," 
kostis korraülema naine. "Kaitsku AUah sinu poega! Ja mis temaga siis lahti on?" 
päris vanamoor ja korraülema naine rääkis talle kogu loo ära. Ja vanamoor küsis: 
"Mis sa teeksid, kui keegi kavala nõksuga su pojale eluvaimu sisse puhuks?" — "Mis 
sul mõttes on?" küsis korraülema naine. Ja vanamoor ütles: "Mul on poeg Ahmed 
Kamakim Varganägu ja ta istub vangimajas, käed-jalad ahelas, ja ahelate peale on 
kirjutatud: "Surmatunnini!" Tõuse üles ja pane oma kõige paremad rõivad selga ja ehi 
end kõige kaunimate ehetega ja võta oma mees lahke ja rõõmsa näoga vastu, ja kui ta 
hakkab sinult nõudma seda, mida meesterahvad naisterahvaste käest nõuavad, siis ära 
anna ja tõrgu vastu ja ütle: "Oh seda Allahi imet küll! Kui mehel on naist vaja, siis 
käib ta nii kaua peale, kuni saab oma tarviduse tema kallal rahuldada, kui aga naisel 
on mehe käest midagi vaja, siis ei tee mees sellest väljagi." Ja mees küsib su käest: "Ja 
mis sul siis vaja on?" Ja sina ütle: "Kõigepealt tõota mulle!" ja kui ta on sulle tõotanud 
oma elu ja Allahi nimel, siis ütle talle: "Tõota abielulahutuse nimel!" ja ära talle enne 
järele anna, kui ta on lahutuse nimel tõotanud, ja kui ta on seda teinud, siis ütle talle: 
"Sul on vangikongis üks vahimeeste ülem, nime poolest Ahmed Kamakin,, ja tal on 
vaene ema, kes langes mu jalgade ette ja saatis mu sinu juurde ja ütles: "Las 
korraülem kostab kaliifi juures minu poja eest, et kaliif talle armu heidaks ja Allahilt 
taevase tasu saaks.”" 

Ja Habazlami ema kostis talle: "Sinu sõna on seadus!" Ja kui kor-raülem oma naise 
juurde tuli..." 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kuuekümne neljas ööaeg, ütles Šahrazad: "Minu kõrvu on 
küündinud, oo õnnelik valitseja, et kui korraülem oma naise juurde tuli, talitas see 
Kamakimi ema nõuande järgi ja saigi kor-raülemalt lahutusvande kätte, ja alles siis 
lasi naine endale ligi ja mees saatis tema juures kogu öö mööda, aga kui hommik kätte 
jõudis, pesi korraülem ennast ja pidas hommikupalve ja läks vangimajja ja ütles: "Oo 
Ahmed Kamakim, 00 varganägu, kas sa kahetsed seda, mis sa oled korda saatnud?" - 
"Ma olen võtnud Allahi palge ees kahetseda ja ma olen end halvalt teelt ära pööranud 
ja mu süda ning keel paluvad Allahit, et ta armu heidaks," kostis Ahmed. Ja 
korraülem laskis ta vangimajast välja ja võttis varganäo kõige ahelatega tükkis 
riiginõukogusse kaasa. 

Ja ta läks kaliifi juurde ja andis tema ees maale suud ja kaliif päris: "Oo emiir Halid, 
mis sul vaja läheb?" Ja korraülem lükkas ahelates Ahmed Kamakini kaliifi ette ja 
kaliif küsis: "Oo Kamakim, või sina oled veel elus?" - "Oo õigeusklike käskija,” 
kostis Ahmed, "õnnetut ei võta haudki."” Ja kaliif lausus: "Oo emiir Halid, mispärast sa 
tema siia tõid?" — "Tema ema on vaene ja üksildane vanainimene, kel pole siin ilmas 
kedagi muud peale Kamakimi,” kostis emiir, "ja see ema langes su orja jalgade ette, et 
see sinu juures, 00 õigeusklike käskija, tema poja eest kostaks ja et sina võtaksid 
ahelad tema poja liikmetelt. Ta kahetseb seda, mis ta korda on saatnud, ja palub, et sa 
teeksid tast vahimeeste pealiku nagu enne." — "Kas sa kahetsed seda, mis sa korda 
saatsid?" küsis kaliif Ahmed Kamakimi käest. Ja see kostis: "Ma olen juba võtnud 
Allahi palge ees kahetseda, oo õigeusklike käskija." Ja kaliif saatis sepa järele ja sepp 
vabastas surnupesemise pingil Ahmedi liikmed raudadest. 

Ja kaliif tegi Ahmedist jälle vahimeeste pealiku ja pani mehele südamele, et too 
ennast korralikult ülal peaks ja südametunnistuse puhta hoiaks. Ja Ahmed andis kaliifi 
kätele suud ja läks lossist vahimeeste pealiku rõivastuses välja. Ja kuulutaja hüüdis 
linna peal välja, et Ahmed peab nüüd pealikuametit. Ja kui ta oli mõnd aega seda 
ametit pidanud, läks tema ema korraülema naise juurde, kes talle ütles: "Au ja kiitus 
AUahile, kes su poja elusalt ja tervelt vangimajast priiks lasi! Millal sa siis talle 
räägid, et ta mingi nõksuga selle orjatari Jasmini mu poja Habazlam Bazzaza juurde 
toimetaks?" - "Küll ma talle räägin," kostis vanamoor ja läks ära ja seadiski sammud 
oma poja poole. Ja leidis selle purjuspäi eest ja ütles: "Oo mu laps, sa said vangist 
välja ainuüksi tänu korraülema naisele, ja see naine tahab, et sa nüüd tema heaks 


midagi 

välja hauduksid ja tapaksid Ala ad-din Abu š-Šamati ja tooksid tema orjatari 
Jasmini korraülema poja Habazlam Bazzaza kätte." - "See on mu käes käkitegu,” 


kostis Ahmed. "Ma korraldan selle asja juba täna öösel ära.” 

Aga see öö oli kuu esimene öö ja kaliifil oli kombeks see öö emand Zubeida kõrval 
mööda saata, et koos tähistada mõne orjatari või orja priikslaskmist või mõnda muud 
heategu. Ja säärasel puhul oli kaliifil kombeks oma valitsejarüü seljast võtta ja jätta 
oma palvehelmed ja pistoda ja riigipitsatiga pitserisõrmus vastuvõtusaali, trooni peale. 

Ja kaliifil oli veel kullast õlilamp, mille ripatsi küljes oli kolm kalliskivi. Ja see lamp 
oli kaliifi hingele kallis. Ja kaliif pani kohimehed rõivaid, õlilampi ja ülejäänud asju 
valvama ja läks ise emand Zubeida kambrisse. 

Varganägu Ahmed Kamakim aga ootas ära, millal südaöö kätte jõudis ja täht 
Kanopus särama lõi ja kõik olevused uinusid ja looja neile sõba silmile tõmbas, ja siis 
paljastas ta mõõga ja võttis selle paremasse kätte, vasakusse aga võttis konksu, ja läks 
kaliifi vastuvõtusaali seina taha, võttis nöörredeli, viskas konksu vastuvõtusaali 
katusele, ronis redelit pidi katusele, tegi pööninguluugi lahti ja laskus alla. 

Ja ta leidis, et kohimehed põõnavad, ja puistas neile hašišit nina alla ja võttis kaliifi 
rõivad, palvehelmed, pistoda, rätiku, pitserisõrmuse ja kalliskividega õlilambi ja läks 
sealtkaudu minema, kust oli tulnudki, ja seadis sammud Ala ad-din Abu Š-Samati 
maja poole. Ja Ala ad-din pidas sel ööl neiuga pulmapidu, ja ta tegi neiu enda omaks 
ja too sai temast käima peale. 

Varganägu Ahmed Kamakim aga ronis Ala ad-dini tuppa ja kiskus toa põrandast 
ühe marmorplaadi lahti ja kaevas plaadi alla augu ja pani sinna osa varastatud asju, 
teise osa aga jättis enda kätte. Ja siis pani ta marmorplaadi tagasi ja läks välja sealt, 
kust oli sisse tulnud. Ja ta ütles endale: "Nüüd istun maha ja joon end täis, ja oma nina 
alla panen ma selle õlilambi, ja joon selle valgel.” 

Ja siis läks ta koju. Kui aga hommik kätte jõudis, läks kaliif vastuvõtusaali ja nägi, 
et eunuhhid on hašišiuimas, ja ta ajas nad üles ja sirutas käe välja, ei leidnud aga ei 
oma rõivaid ega pitserisõrmust ega palvehelmeid ega pistoda ega rätikut ega õlilampi. 

Ja kaliif sattus ränka raevuhoogu ja tõmbas raevurüü selga (aga -see oli tal punane) 
ja istus riiginõukogus troonile. Ja vesiir tulija andis tema ees maale suud ja ütles: 
"Hoidku Allah kõik kuri õigeusklike käskijast eemal!" Ja kaliif hüüdis: "Oo vesiir, 
suur kuri ongi meil karjas!" - "Mis siis lahti on?" päris vesiir. Ja kaliif rääkis talle, mis 
oli juhtunud. Ja siis 

äkki ratsutas kohale korraülem ja tema kõrval varganägu Ahmed Kamakin. 

Ja korraülem leidis kaliifi rängas raevuhoos eest, ja kui kaliif kor-raülemat nägi, 
küsis ta tema käest: "Oo emiir Halid, kas Bagdadis on kord majas?" - "Kõik on kõige 
paremas korras," kostis korraülem. "Sa valetad,” ütles selle peale kaliif. Ja korraülem 
päris: "Kuis nii, õigeusklike käskija?" Ja kaliif rääkis talle, mis oli juhtunud, ja lausus: 
"Sinu kohus on kõik see siia tagasi tuua!" - "Oo õigeusklike käskija," ütles korraülem, 
"kõiki usse ei saa august kätte ja igast august sisse ka ei poe.” - "Kui $a mulle neid 
asju €i too, siis ma tapan su maha,” ütles kaliif. Ja korraülem lausus: "Enne mind tapa 
maha varganägu Ahmed Kamakim, sest kes peaks vahimeeste pealikust paremini 
vargaid ja petiseid tundma!" 

Ja Ahmed Kamakin tõusis ja ütles kaliifile: "Ole korraülema ees mu eestkostjaks, ja 
küll sa siis saad vastuse küsimusele, kes oli see varas. Ma ajan senikaua jälgi, kuni 
selgus on käes. Ainult anna mulle kaks kohtunikku ja kaks tunnismeest: sest säärase 
teo kordapanija ei karda sind ega korraülemat ega keda kuraditki.” - "Sa saad kõik, 
mis aga tahad," ütles kaliif. "Ainult et esimene läbiotsimine tee minu lossis, teine 
vesiiri lossis ja kolmas kuuskümmendkonna pealiku lossis." - "Sul on tuline õigus, 00 
õigeusklike käskija, võib ju tõesti olla, et see, kes selle kuritöö välja haudus, on mõni 
õigeusklike käskija või mõni ta lähikondlane lossirahva hulgast," ütles Ahmed 
Kamakin.. Ja kaliif hüüdis: "Ma vannun oma pea kaela otsas püsimise nimel, et 
igaüks, kelle juurest need asjad leitakse, on kindel surmalaps, olgu ta kas või mu 
enese poeg!" 

Ja seejärel võttis Ahmed Kamakim kaliifi käest kõike, mida ta süda soovis, ja sai 
volikirja majadesse sissetungimise ja läbiotsimise õiguse peale.” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kuuekümne viies ööaeg, ütles Šahrazad: "Minu kõrvu on 
küündinud, oo õnnelik valitseja, et Ahmed Kamakim võttis kaliifi käest kõike, mida ta 
süda soovis, ja sai ka volikirja majadesse sissetungimise ja läbiotsimise õiguse peale. 
Ja ta võttis kätte läbiotsimise juhi saua, millest üks kolmandik oli pronksist, teine 
kolmandik vasest ja kolmas kolmandik rauast. Ja ta läks ja otsis läbi kaliifi lossi ja 
vesiir Džafari lossi ja käis läbi õukondlaste ja väravavahtide majad, kuni jõudis Ala 
ad-din Abu Š-Šamati majani. 

Ja kui Ala ad-din oma maja ees kära kuulis, siis tõusis ta oma naise Jasmini kõrvalt 
ja läks väljaja tegi värava lahti ja nägi kangesti kohmetu näoga korraülemat. "Mis on 
lahti, oo emiir Halid?" päris ta. Ja 

korraülem rääkis talle asjaloo ära ja Ala ad-din ütles seepeale: "Eks tulge siis ja 
otsige maja läbi!" Korraülem aga hüüdis: "Anna andeks, isand! Sa oled truu hing ja 
sinust ei usu küll keegi pettust.” - "Ka minu maja ei tohi te läbi otsimata jätta,” ütles 
Ala ad-din. Ja korraülem läks koos kohtunike ja tunnismeestega sisse. Ja siis läks 
Ahmed Kamakim Ala ad-dini kambrisse, ja kui ta jõudis selle marmorplaadini, mille 
alla ta asjad oli matnud, siis lasi ta oma saua meelega plaadi peale kukkuda. Ja plaat 
läks katki ja korraga nägid kõik, kuidas plaadi alt midagi vastu hiilgas. Ja korraülem 
hüüdis: "Allahi nimel! Allah tahtis seda! Meie tulek on õnnistatud, sest me leidsime 
varanduse. Kohe ma kükitan ja vaatan järele, mis seal on.” 

Ja kohtunik ja tunnismehed tunnistasid neid asju ja leidsid kõik üles, mis seal oli, ja 
kirjutasid paberi, mille peal seisis, et nad on leidnud need asjad Ala ad-dini majast, ja 
nad lõid sellele paberile pitsati. 

Ja Ala ad-din kästi kinni võtta ja talt kisti turban peast ja kogu tema varast ja 
omandusest tehti nimekiri ja Ahmed Kamakim võttis kaasa orjatar Jasmini (aga see 
oli Ala ad-dinist käima peale saanud) ja andis ta oma ema kätte ja ütles: "Anna ta üle 
Hatunile, korraülema naisele!" 

Ja vanamoor võttis Jasmini kaasa ja viis korraülema naise juurde. Ja kui Habazlam 
Bazzaza neidu nägi, siis tuli talle tervis tagasi ja ta kargas jalamaid püsti ja oli väga 
TÕÕMUS. 

Ja ta tikkus neiule ligi, aga see krahmas vöö vahelt pistoda ja ütles: "Käi eemale, või 
muidu ma tapan sinu ja iseenda!" 

Ja noormehe ema Hatun hüüdis: "Oo hooranäru, las mu poeg teeb sinuga, mis süda 
soovib!" Aga Jasmin ütles: "Oo koeralita, missugune usutunnistus lubab naisterahval 
korraga kahele mehele minna ja kes lubab koeri lõukoerte asupaika?” 

Ja noormehe kirg lõi veel enam lõkkele ja armastus ja erutus tegid ta nii jõuetuks, et 
ta ei võtnud toitu suu sissegi ja heitis patjade peale pikali, ja siis ütles korraülema 
naine Jasminile: "Oo hooranäru, kas sinu pärast pean ma hakkama jälle oma poja 
tervist taga nutma? Sind tuleb korralikult piinata, ja mis puutub Ala ad-dinisse, siis 
tema puuakse tingimata üles." - "Ma armastan teda surreski," hüüdis orjatar. Ja siis 
võttis korraülema naine talt kalliskivid ja siidrüü ja pani talle jalga pur-jeriidest püksid 
ja selga jõhvriidest särgi ja pani ta köögipoolele elama ja tegi temast köögitüdruku. 

"Karistuseks hakkad sa nüüd puid lõhkuma, juurvilja puhastama ja koldes tuld 
kohendama," ütles korraülema naine. Ja Jasmin kostis: "Ma olen nõus iga töö ja 
vintsutusega, peaasi et ma su poega enam ei näeks." Ja Allah tegi teiste orjataride 
südame tema vastu pehmeks ja nad tegid 

köögis ka tema töö ära. Vaat kuidas olid lood Jasminiga! Mis puutub aga Ala ad-din 
Abu š-Šamafisse, siis tema võeti kinni ja viidi koos kaliifi asjadega minema, ja ta viidi 
otseteed riiginõukogusse. 

Ja kaliif istus trooni peal (ja nägi korraga, et vahimehed toovad tema ette Ala ad- 
dini ja koos temaga kaliifi asjad). "Kust te need leidsite?" päris kaliif. Ja talle öeldi: 
"Ala ad-din Abu Š-Samati majast.” 

Ja kaliif sai tulivihaseks ja võttis asjad, aga ei leidnud nende hulgast õlilampi. Ja ta 
küsis: "Oo Ala ad-din, kus on õlilamp?" Ja Ala ad-din kostis: "Mina pole seda 
varastanud ja mul pole sellest aimugi.” Ja kaliif hüüdis: "Igavene petis! Mina võtan su 

oma lähedaseks sõbraks, ja sina tõukad mu sõpruse ära! Mina võtan sind usaldada, ja 
sina kuritarvitad mu usaldust!" Ja seejärel käskis ta Ala ad-dini üles puua. 

Ja korraülem ja kuulutajad läksid linna ja kuulutaja hüüdis välja Ala ad-dini 
hukkamise: "See on karistus, ja väga kerge karistus sellele, kes on petnud 
puhtsüdamlikku kaliifi!" Ja linnarahvas tuli võllapuu alla vaatama. 

Vaat kuidas olid lood Ala ad-diniga! Mis puutub aga Ahmed ad-Danafisse, kes oli 
Ala ad-dini kasuisa, siis tema istus parajasti oma meestega aias, ja kui nad nõnda 
täielikus mõnus ja rõõmus istusid, tuli nende juurde korraga üks riiginõukogu lossi 
veevedaja ja andis Ahmed ad-Danafi käele suud ja ütles: "Oo ülempealik, Ahmed ad- 
Danaf, sa istud siin ja lased lusti, aga su jalgealune põleb ja sul pole aimugi, mis on 
käimas.” - "Mis siis lahti on?" küsis Ahmed ad-Danaf. Ja veevedaja ütles: "Sinu 
kasupoega Ala ad-dini viiakse parajasti poomisplatsile." - "Pane oma nupp tööle, oo 
Hassan Suman,"” ütles Ahmed ad-Danaf. Ja Hassan ütles: "Ala ad-din pole küll 
milleski süüdi. Siin on mängus mõne kavala vaenlase käsi." — "Ja mida me sinu 
arvates tegema peaksime?" päris Ahmed ad-Danaf. "Kui taevane valitseja seda tahab, 
siis saame ta küll ära päästa," kostis Hassan ja seejärel läks Hassan vangimajja ja ütles 
vangivalvurile: "Anna meile välja mõni Ala ad-diniga ühte nägu mees, kes on surma 
ära teeninud." Ja vangivalvur andis neile välja mehe, kes oli Ala ad-din Abu Š- 
Samatiga äravahetamiseni ühte nägu. Ja Hassan heitis mehele koti pähe ja asus 
Ahmed ad-Danafi ja kairolase Ali Zeibaki vahel poomisplatsi poole teele. 

Aga Ala ad-din oli juba poomisplatsile toodud. Ja siin tuli Ahmed ad-Danaf timuka 
juurde ja astus talle varba peale. Ja timukas ütles talle: "Ära sega mind tööd 
tegemast!" Ahmed ad-Danaf aga lausus: "Oo neetu, võta see mees ja poo ta Ala ad- 
din Abu š-Samati asemel üles: Ala ad-dinile tahetakse ülekohut teha. Kui sina Iisaku 
asemel Ismailile 

otsa peale teed, siis saad tallekese pealekauba!"" Ja timukas võttiski selle mehe ja 
poos ta Ala ad-dini asemel üles, ja siis võtsid Ahmed ad-Danaf ja kairolane Ali 
Zeibak Ala ad-dini ja viisid ta Ahmed ad-Danafi kambrisse. 

Ja kui nad pärale olid jõudnud, ütles Ala ad-din: "Õnnistagu sind Allah, 00 
kõrgeauline!" Ja Ahmed küsis ta käest: "Oo Ala ad-din, mis asjaga sa oled hakkama 
saanud?" " 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kuuekümne kuues ööaeg, ütles Šahrazad: "Minu kõrvu on 
küündinud, oo õnnelik valitseja, et Ahmed ad-Danaf küsis Ala ad-dini käest: "Mis 
asjaga sa oled hakkama saanud? Olgu Allahi arm sellega, kes on öelnud: ära peta 
seda, kes sind on võtnud usaldada, isegi kui sa ise oled petis. Kaliif on lasknud sul 
oma võimust osa saada ja ta on pidanud sind ustavaks hingeks, kelle peale võib loota, 
mispärast siis sina temaga niimoodi teed ja tema asju varastad?" - "Tõotan Allahi 
kõige suurema nime juures, oo kõrgeauline," hüüdis Ala ad-din, "et mina pole seda 
küll teinud. Ma olen selles asjas täiesti süütu ja mul pole aimugi, kes seda on teinud.” 
- "Siin on mõne meie vaenlase käsi mängus," ütles Ahmed ad-Danaf, "ja ükskõik, kes 
seda tegi, oma palga peab ta saama! Aga sina, Ala ad-din, ei tohi enam Bagdadisse 
jääda, sest valdja vaenust on parem eemale hoida, oo mu laps! Ja need, keda valdjad 
taga otsivad, saavad saatuse käest kõvasti vatti!" - "Kuhu ma siis lähen, 00 
kõrgeauline?"” päris Ala ad-din. Ja Ahmed ad-Danaf lausus: "Ma viin sind 
Aleksandriasse, see on üks õnnistatud linn keset haljendavat ümbrust ja seal on mõnus 

IBPiiblis on juttu sellest, kuidas Aabram pidi oma poja Iisaku ohvriks tooma. Selle jutu koraani variandis hakkas 
Aabramil oma lemmiklapsest kahju ja ta ohverdas Iisaku asemel viimase venna Ismaili. Et jumal teda aga pettuse pärast 
ei nuhtleks, ohverdas ta altkäemaksuks veel ühe tallekese. 

elada." Ja Ala ad-din kostis: "Sinu sõna on seadus!" Ja siis ütles Ahmed ad-Danaf 
Hassan Šumanile: "Hoia kõrv kikkis, ja kui kaliif minu järele pärib, siis ütle talle, et 
läksin valve-ringkäiku tegema." 

Ja siis võttis Ahmed Ala ad-dini kaasa ja nad läksid Bagdadist välja ja olid senikaua 
teel, kuni jõudsid puuviljaaedade ja viinamarjaistan-dusteni. Ja nad nägid kahte juuti 
kaliifi kokkuostjate seast, kes ratsutasid hobueeslite seljas, ja Ahmed ad-Danaf ütles 
juutidele: "Valvamise raha tuleb minu kätte maksta.” - "Mille eest me sulle 
maksame?” küsisid juudid. Ja Ahmed ütles: "Mina olen selle oru valvur." Ja mõlemad 
juudid maksid talle sada dinaari, ja seejärel lõi Ahmed ad-Danaf nad maha ja 

võttis nende hobueeslid endale ja istus ise ühe hobueesli selga ja Ala ad-din istus 
teise selga. 

Ja nad ratsutasid Aijasi99 linna ja läksid seal koos hobueeslitega sissesõiduhoovi ja 
jäid ööseks sinna, kui aga hommik kätte jõudis, müüs Ala ad-din oma hobueesli ära, 
ja Ahmed ad-Danafl oma jäi sissesõiduhoovi uksehoidja kätte hoiule. Ja nad istusid 
Aijasi sadamas laeva peale ja sõitsid Aleksandriasse. Ja seal tulid Ahmed ad-Danaf ja 
Ala ad-din laeva pealt maha ja läksid turule, kus kuulsid korraga, et üks vahetalitaja 
pakub üheksasaja viiekümne dinaari eest tagakambriga poodi müüa. 

"Ma maksan tuhat," ütles Ala ad-din ja pood müüdigi temale (aga siiamaani oli see 
pood olnud kroonu omandus), ja Ala ad-din sai võtmed ja tegi poeukse lahti ja siis ka 
kambriukse lahti, ja selgus, et selle kambri põrand oli vaipade ja patjadega kaetud. Ja 
Ala ad-din leidis lisaks veel laoruumi, kus oli purjesid ja laevamaste ja köisi ja kirste 
ja kotte mandli-koorte ja teokarpidega, ja mastikartsaid ja kirveidja sõjanuiasid ja 
nuge ja kääre ja muud pudipadi, sest poerentnik oli olnud vanakraamikaupmees. 

Ja Ala ad-din Abu š-Samat istus leti taha ja Ahmed ad-Danaf ütles talle: "Oo mu 
laps, see pood ja see kamber kõige täiega on nüüd sinu omandus. Istu aga leti taga ja 
aja äri — ja pole kahtlust, et suur Allah võtab su poepidamist õnnistada.” 

Ja Ahmed ad-Danaf jäi kolmeks päevaks Ala ad-dini juurde, neljandal päeval aga 
jättis ta oma hoolealusega jumalaga ja ütles: "Ela senikaua siin, kuni ma olen välja 
uurinud, kes tegi sinuga säärast kurja nalja, ja siis tulen ma sinu juurde tagasi ja annan 
teada, et kaliif on su peale armu heitnud.” 

Ja siis asus Ahmed ad-Danaf tagasiteele ja jõudis laevaga Aijasisse ja võttis seal 
sissesõiduhoovist oma hobueesli ja ratsutas Bagdadisse. Ja ta sai seal kokku Hassan 
Sumani ja selle käsualustega ja ütles: "Oo Hassan, kas kaliif on mind taga nõudnud?" 
Ja Hassan kostis: "Ei, sa pole talle üldse meelde tulnud." Ja Ahmed ad-Danaf jäi 
kaliifi teenima ja kuulama, mis Ala ad-dini asja kohta uut kuulukse. Ja ta pani tähele, 
et ühel päeval pöördus kaliif oma vesiiri Džafari poole ja ütles sellele: "Oo vesiir, 
vaata järele, mis Ala ad-dinist on saanud!" Ja vesiir kostis talle: "Oo õigeusklike 
käskija, sa lasid ta üles puua, karistuseks oma asjade varastamise eest.” - "Oo vesiir, 
ma tahan minna ja vaadata teda poodud peast,” ütles kaliif, ja vesiir lausus: "Nagu 
soovid, oo õigeusklike käskija!" Ja siis läksid kaliif ja vesiir Džafar võllapuu alla. 

Ja kaliif tõstis silmad ja nägi, et ülespoodu ei ole sugugi Ala ad-din Abu Š-Samat, 
see ustav hing, kellele võib loota. 

"Oo vesiir, see pole ju Ala ad-din,"” ütles ta. Ja vesiir küsis: "Kust sa võtad, et see 
pole tema?" Aga kaliif kostis: "Ala ad-din oli lühike, ja see on pikk." — "Poodu venib 
ju pikemaks,” kostis vesiir. Ja kaliif ütles: "Ala ad-din oli valge näoga, selle nägu on 
aga must." - "Kas sa siis ei tea, oo õigeusklike käskija, et surnud tõmbuvad näost 


99Ajjas - linn keskaegses Kiliikias (Vaike-Aasia kagurannikul). 

mustaks?" lausus vesiir. Ja kaliif käskis ülespoodu kaagi pealt alla lastaja kui 
surnukeha oli all, siis selgus, et tal oli jalakandade alla kirjutatud kahe püha vanakese 
nimi.100 "Oo vesiir,” ütles kaliif, "Ala ad-din oli sunniit, aga see on šiiit." Ja vesiir 
hüüdis: "Au ja kiitus Allahile, kes saladused läbi näeb! Ei saa meie enam kindlaks 
teha, kas see on Ala ad-din või keegi teine." Ja kaliif käskis ülespoodu maha matta ja 
seda tehtigi. Ja Ala ad-din langes sellega unustuse hõlma. Vaat kuidas olid lood 
temaga! 

Mis puutub aga korraülema pojasse Habazlam Bazzazasse, siis tema hing ei 
toibunudki enam armastusest ja kirest, ja ta suri ära ja talle kaevati haud ja ta maeti 
maha. Mis aga puutub orjatar Jasminisse, siis tema raskejalgsuse aeg hakkas täis 
saama ja talle tulid tuhud peale ja ta sünnitas kuuna kumava poisslapse. 

"Mis sa talle nimeks paned?" küsisid talt orjatarid. Ja tema kostis: "Kui tema isa elus 
ja terve oleks, siis paneks nime tema. Aga mina nimetan ta Aslaniks101." Ja Jasmin 
toitis oma last kaks aastat järjepanu rinnapiimaga, ja siis võõrutas ta poisi ära ja see 
hakkas roomama ja ronima. Ja juhtus sedasi, et ühel päeval oli ema köögis tööl ja 
poiss läks köögist välja ja nägi treppi, mis viis sakstekambrisse, ja läks üles. 

Aga kambris istus emiir Halid ja võttis poisi oma põlve peale ja kiitis kõrgeks 
taevast valitsejat, et see on loonud nii kauni väljanägemisega olevuse, ja kui ta oli 
poisi silmnägu hoolega silmitsenud, siis leidis ta, et poiss on otsekui Ala ad-din Abu 
šŠ-Samati suust kukkunud. 

Ja siis hakkas poisi ema Jasmin oma poega otsima ja ta läks üles sakstekambrisse ja 
nägi, et seal istub emiir Halid ja poiss mängib tal põlvede peal (aga Allah oli emiiri 
südamesse pannud idanema armastuse selle poisi vastu). Ja poiss nägi oma ema ja 
tahtis tema juurde söösta, aga 

emiir Halid ei lasknud teda oma põlvede pealt ära ja ütles Jasminile: "Tule 
lähemale, 00 piiga!" Ja kui Jasmin oli lähemale jõudnud, päris emiir tema käest: 
"Kelle poeg see on?" Ja Jasmin kostis: "See on minu poeg, minu südame vili." - "Ja 
kes on tema isa?" küsis korraülem. "Tema isa on Ala ad-din Abu š-Samat, aga nüüd 
on ta sinu pojaks," kostis Jasmin. "Ala ad-din oli petis," ütles korraülem. Ja Jasmin 
hüüdis: "Hoidku teda Allah selle eest! On ju ilmvõimatu, et ustav hing oleks petis.” - 
"Kui see laps suureks kasvab, siis küsib ta sinu käest: "Kes on mu isa?" Ja sina ütle 
talle: "Sa oled korraülema emiir Halidi poeg,” " lausus emiir. Ja Jasmin kostis: "Sinu 
sõna on seadus.” 

Ja mõni aeg hiljem pühitses korraülem emiir Halid poisi ümberlõikamist ja hakkas 
poissi kasvatama ja kasvatas teda hästi. Ja ta hankis talle kirjatarkuse õpetaja ja see 
õpetas poisi kirjutama ja lugema, ja poiss luges koraani ühe korra ja teise korra, ja 
kolmanda korraga luges ta püha raamatu lõpuni. Emiir Halidi aga kutsus ta "kalliks 
isaks”. 

Ja korraülem hakkas korraldama turniire ja traavivõistlusi, ja ta ratsutas koos 
poisiga kõigile säärastele ettevõtmistele, et poiss õpiks ära võitlusvõtted, ja ta näitas 
poisile, kuhu tuleb odaga või mõõgaga lüüa, kuni Aslan ratsutamise kunsti ja 
sõjameheoskused selgeks sai, ja sel ajal oli ta juba neljateistaastane ja talle anti emiiri 
tiitel. 


100Peetakse silmas esimeste kaliifide Abu Bekri ja Omari nime. Süidid, kelle hulka kuulus ka ülespoodu, ei pea neid, 
samuti ka kolmandat kaliifi, sugugi mitte pühameesteks ja seaduslikeks valitsejateks nagu sunniidid, vaid 
hoopis usurpaatoriteks. Ja sellepärast nad kirjutavadki nende nimed jalakandade või kingataldade alla, et 
neid kogu elu jalge alla tallata 


*tähendab türgi keeles lõvi. 

Ja juhtumisi sai Aslan ühel päeval tuttavaks varganäo Ahmed Kamakimiga ja nad 
said sõbraks ja poiss viis Ahmed Kamakimi kõrtsi, ja korraga võttis varganägu 
Ahmed Kamakim välja õlilambi, mis oli kalliskividega kaunistatud ja mille ta oli 
varastanud kaliifi asjade hulgast, ja ta pani lambi enda ette ja hakkas lambi valgel 
jooma ja jõi end täis. "Oo ülem, anna see õlilamp mulle,” ütles talle Aslan. "Ma ei saa 
seda sulle anda," kostis Ahmed Kamakim. Ja Aslan päris: "Mispärast siis?" Ja Ahmed 
Kamakim lausus: "Tema pärast on hinged looja karja läinud.” -"Kelle hing siis tema 
pärast looja karja on läinud?" päris Aslan. Ja Ahmed Kamakim kostis: "Ah, oli siin 
üks, ta tuli meie juurde võõralt maalt ja sai kuuskümmendkonna pealikuks ja tema 
nimi oli Ala ad-din Abu š-Šamat ja tema hing läks selle õlilambi pärast looja karja." - 
"Räägi mulle, kuidas temaga asi oli ja mispärast ta suri?" päris Aslan. Ja Ahmed 
Kamakim ütles: "Sul oli vend, kelle nimi oli Habazlam Bazzaza ja ta sai 
kuueteistaastaseks ja naisevõtukõlbuliseks ja nõudis oma isa käest, et see ostaks talle 
orjatari...” 

Ja Ahmed Kamakin rääkis Aslanile kogu loo otsast lõpuni ära ja rääkis talle 
Habazlam Bazzaza haigusest ja sellest, kui ülekohtuselt Ala ad-diniga talitati. Ja 
Aslan ütles endamisi: "Võib-olla on see neiu Jasmin minu ema, ja mu isa pole äkki 
keegi muu kui Ala ad-din Abu Š-Samat.” 

Ja poiss Aslan läks Ahmed Kamakimi juurest kurvalt minema, ja ta sai kokku 
ülempealik Ahmed ad-Danafiga. Ja kui Ahmed ad-Danaf poissi nägi, hüüdis ta: "Au 
ja kiitus sellele, kes kellegagi ei sarnane!" — "Oo ülemus, mis sind imestama paneb?” 
küsis ta käest Hassan Suman. Ja Ahmed ad-Danaf kostis: "Mind paneb imestama selle 
poisi Aslani väljanägemine. Ta on otsekui Ala ad-din Abu š-Šamati suust kukkunud." 

Ja Ahmed ad-Danaf hõikas: "Hei, Aslan!" Ja kui see vastu kostis, küsis ülempealik 
ta käest: "Mis su ema nimi on?" — "Tema nimi on orjatar Jasmin," vastas poiss. Ja 
Ahmed ad-Danaf hüüdis: "Oo Aslan, vaigista oma hinge ja hoia oma silmad kuivad! 
Su isa pole keegi muu kui Ala ad-din Abu Š-Šamat. Sa mine oma ema juurde ja küsi 
tema käest järele!" - "Sinu sõna on seadus!" kostis Aslan ja läks oma ema juurde ja 
küsis tema käest. Ja ema ütles: "Su isa on emiir Halid." Noormees aga hüüdis: "Mu 
isa pole keegi muu kui Ala ad-din Abu š-Šamat!" 

Ja Aslani ema puhkes nutma ja küsis: "Kes sulle seda rääkis, oo mu laps?" Ja Aslan 
kostis: "Mulle rääkis seda ülempealik Ahmed ad-Danaf." Ja siis pajatas Jasmin pojale 
kõigest, mis oli juhtunud, ja ütles: "Oo mu laps, tõde on ilmsiks tulnud ja vale on 
peitu pugenud. Võta teatavaks, et su isa on Ala ad-din Abu Š-Samat, aga sind on üles 
kasvatanud emiir Halid, kes on võtnud sinu oma pojaks. Oo mu laps, kui sa 
ülempealiku Ahmed ad-Danafiga kokku saad, siis ütle talle: "Oo ülemus, palun sind 
Allahi nimel, maksa minu eest kätte mu isa Ala ad-din Abu š-Šamati mõrtsukale." " Ja 
Aslan läks oma ema juurest minema ja seadis sammud...” 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kuuekümne seitsmes ööaeg, ütles Šahrazad: "Minu kõrvu 
on küündinud, oo õnnelik valitseja, et Aslan läks oma ema juurest minema ja seadis 
sammud ülempealik Ahmed ad-Danafi juurde ja andis tema käele suud. 

"Mis sul vaja on, oo Aslan?" päris Ahmed ad-Danaf. Ja Aslan ütles: "Ma olen teada 
saanud ja täiesti kindlaks teinud, et mu isa on Ala ad-din Abu š-Šamat. Ja ma tahan 
nüüd, et sa minu isa mõrtsukale minu asemel kätte maksaksid." - "Ja kes siis tappis 
sinu isa?" päris Ahmed ad-Danaf. "Varganägu Ahmed Kamakim,"” kostis Aslan. "Kust 
sa seda tead?" päris Ahmed ad-Danaf. Ja Aslan ütles: "Ma nägin tema käes 
kalliskividega kaunistatud lampi, mis kuulub kaliifilt varastatud asjade hulka. Ja ma 
ütlesin talle: "Anna see lamp mulle!" Aga tema ei olnud päri ja ütles: "Selle lambi 

pärast on hinged looja karja läinud." Ja ta rääkis mulle, kuidas ta oli katuse kaudu 
vastuvõtusaali pääsenud ja sealt kaliifi asjad varastanud ja need minu isa majja 
peitnud.” 

501 

"Kui sa näed, et korraülem emiir Halid paneb sõjarüü selga," ütles Ahmed ad- 
Danaf, "siis ütle talle: "Pane mulle ka säärased rõivad selga!" Ja kui sa koos kasuisaga 
linnast välja ratsutad ja turniiriväljal silma paistad, siis ütleb sulle kaliif: "Soovi minu 
käest midagi, oo Aslan!" Ja sina ütle talle: "Ma soovin, et sa minu asemel mu isa 
mõrtsukale kätte maksaksid." Ja kaliif ütleb sulle: "Su isa on elus, - see on ju emiir 
Halid." Aga sina ütle: "Mu isa on Ala ad-din Abu Š-Šamat, ja emiir Halid on mind 
ainult üles kasvatanud." Räägi talle kõik, mis sinu ja varganäo Ahmed Kamakimi 
vahel juhtus, ja ütle: "Oo õigeusklike käskija, käsi ta läbi otsida!" Ja mina tõmban tal 
lambi põuest välja.” 

Ja Aslan ütles Ahmed ad-Danafile: "Sinu sõna on seadus!" Ja seejärel läks ta koju ja 
nägi, et emiir Halid hakkab parajasti riiginõukogusse sõitma. 

"Ma tahan, et sa mulle samasuguse sõjarüü selga annaksid ja mu endaga kaliifi 
riiginõukogusse kaasa võtaksid," ütles ta. Ja emiir panigi ta nõnda rõivasse ja võttis ta 
endaga riiginõukogusse kaasa. 

Ja kaliif ratsutas oma sõjameestega linnast välja ja telgid löödi üles ja ratsamehed 
võtsid ritta, et siis paarikaupa platsile kapata, puumunad ja haamrid kaasas. Ja üks 
ratsamees lõi haamriga puumuna teisele, teine aga lõi esimesele tagasi. 

Aga sõjameeste hulgas oli ka üks vaenlase maakuulaja, kellele oli ülesandeks tehtud 
kaliif ära tappa. Ja see võttis puumuna ja lõi seda haamriga, sihtides kaliifile otse 
näkku. Aga Aslan püüdis selle puumuna kinni ja virutas tagasi sellele, kes oli selle 
teele saatnud, ja puumuna tabas seda meest õlgade vahele ja ta kukkus maha. Ja kaliif 
hüüdis: "Õnnistagu sind Allah, oo Aslan!" 

Ja siis tulid nad hobuste seljast maha ja istusid istepinkide peale ja kaliif käskis enda 
ette tuua selle mehe, kes oli puumuna pihta löönud, ja kui see tema ees seisis, küsis ta: 
"Kes ässitas sind sedasi tegema? Kas sa oled vaenlane või sõber?" - "Ma olen 
vaenlane ja tahtsin sind tappa," kostis maakuulaja. Ja kaliif ütles: "Mis mõttega? Kas 
sa siis moslem polegi?" - "Ei, ma olen šiiit,” kostis maakuulaja. Ja kaliif käskis ta 
tappa ja ütles Aslanile: "Soovi mu käest midagi!" Ja Aslan ütles: "Ma soovin, et sa 
minu asemel mu isa mõrtsukale kätte maksaksid.” - "Sinu isa on ju elus ja seisab 
jalul,” üdes kaliif. Ja Aslan küsis: "Kes on mu isa?" - "Korraülem emiir Halid," kostis 
kaliif. Ja Aslan hüüdis: "Oo õigeusklike käskija, tema on mind ainult kasvatanud, aga 
mu lihane isa pole keegi muu kui Ala ad-din Abu š-Samat." - "Sinu isa oli petis," ütles 
kaliif. "Oo õigeusklike käskija," kostis Aslan, "ustavast hingest ei saa ju petist! 
Kuidas ta sind pettis?" - "Ta varastas ära mu rõivad ja veel teisigi asju," ütles kaliif. Ja 
Aslan päris: "Oo 

isand, kui sa oma rõivastest ilma jäid ja need siis jälle tagasi said, kas oli siis ka 
äravarastatud lamp tagasisaadud asjade seas?" - "Ei, lampi pole me leidnud," kostis 
kaliif. Ja Aslan lausus: "Ma nägin lampi varganäo Ahmed Kamakimi käes ja küsisin 
seda enda kätte, aga tema ei andnud seda mulle ja ütles: "Selle lambi pärast on hinged 
looja karja läinud." Ja ta pajatas mulle emiir Halidi poja Habazlam Bazzaza haigusest 
ja armastusest orjatar Jasmini vastu ja sellest, kuidas ta ise ahelatest vabaks sai. Ja ta 
rääkis mulle, kuidas ta varastas rõivad ja õlilambi. Ja sina, oo õigeusklike käskija, 
maksa minu asemel mu isa mõrtsukale kätte.” - "Ahmed Kamakim kinni võtta!" ütles 
kaliif. Ja kui see oli kinni võetud, siis küsis kaliif: "Kus on ülempealik Ahmed ad- 

Danaf?" Ja ülempealik ilmus välja ja kaliif ütles talle: "Otsi Kamakim läbi!" Ja 
Ahmed ad-Danaf pistis talle käe põue ja tõmbas sealt välja kalliskividega lambi. 

Ja kaliif hüüdis: "Tule siia, va petis! Kust sa selle lambi oled saanud?"-"Ma ostsin 
selle, oo õigeusklike käskija," kostis Ahmed Kamakim. Ja kaliif päris: "Kust sa selle 
ostsid ja kes see niisugune on, kes sääraseid lampe müüb?" 

Ja Ahmed Kamakimile anti peksa ja ta tunnistas üles, et temap see varastasid rõivad 
ja lambi. Ja kaliif hüüdis: "Häda sulle, va petis, kes sa saatsid korda säherduse teo ja 
hukutasid Ala ad-din Abu š-Samati, kes oli ustav hing ja kelle peale võis loota!" 

Ja siis käskis kaliif Ahmed Kamakimi ja korraülema kinni võtta, korraülem aga 
ütles: "Oo õigeusklike käskija, mulle tehakse ülekohut! Sina ise andsid mulle käsu 
Ala ad-din üles puua, ja minul polnud sellest riukast õrna aimugi. Selle asja 
korraldasid vanamoor, Ahmed Kamakimi ema, ja minu naine, ja mina ei teadnud 
sellest midagi. Ma olen sinu kaitse all, oo Aslan." 

Ja Aslan kostis kaliifile tema eest. Ja siis päris õigeusklike käskija: "Mis on Allah 
teinud selle poisi emaga?" Ja korraülem kostis: "Ta on minu juures." — "Ma käsin 
sind,” ütles kaliif, "et sa teeksid oma naisele korralduse rõivastada Aslani ema tema 
endistesse rõivastesse ja tõsta ta tagasi emanda seisusesse. Võta pitser Ala ad-dini 
maja pealt ja anna isa raha ja vara poja käsutusse!" Ja korraülem kostis: "Sinu sõna on 
seadus!" Ja ta läks minema ja andis oma naisele käsu, et see paneks Jasminile tema 
endised rõivad selga, ja korraülem võttis ka Ala ad-dini majalt pitseri ja andis võtmed 
Aslani kätte. 

Ja siis ütles kaliif: "Soovi mu käest midagi, oo Aslan!" Ja Aslan hüüdis: "Ma 
soovin, et sa mind isaga kokku viiksid." 

Ja kaliif pahvatas nutma ja ütles: "Kõige tõenäolisem on, et see, kes üles poodi, oli 
ikkagi sinu isa. Aga ma tõotan oma esivanemate elu nimel, 

etigaühele, kes teeb mulle rõõmu teatega selle kohta, et Ala ad-din on veel elavate 
killas, annan ma kõike, mida ta süda soovib." 

Ja Ahmed ad-Danaf astus ette ja andis kaliifi ees maale suud ja ütles: "Kas lubad, et 
sa ei puutu mind, oo õigeusklike käskija?" - "Ma ei puutu sind," lausus kaliif. Ja 
Ahmed ad-Danaf ütles: "Siis võin ma sul meele rõõmsaks teha ja anda sulle teada, et 
Ala ad-din Abu š-Šamat on elavate killas ja täie tervise juures.” - "Mis sa räägid!" 
hüüdis kaliif. "Vannun oma pea kaela otsas püsimise nimel," kostis Ahmed ad-Danaf, 
"et ma räägin sulatõtt. Ma lunastasin ta välja ühe teise mehega, kes oli surma ära 
teeninud, ja viisin ta Aleksandriasse ja ostsin seal talle vanakraami-poe.” - "Jäägu siis 
sinu hooleks ta siia tagasi toimetada,” ütles kaliif..." 

Ja hommik jõudis kätte ning katkestas Šahrazadi jutulõnga. 

Kui aga oli käes kahesaja kuuekümne kaheksas ööaeg, ütles Šahrazad: "Minu kõrvu 
on küündinud, oo õnnelik valitseja, et kaliif ütles Ahmed ad-Danafile: "Jäägu siis sinu 
hooleks ta siia tagasi toimetada!" Ja Ahmed kostis: "Sinu sõna on seadus!" Ja kaliif 
käskis talle anda kümme tuhat dinaari ja Ahmed ad-Danaf asus teele Aleksandria 
poole. 

Vaat kuidas olid lood Aslaniga! Mis puutub aga tema isasse Ala ad-din Abu Š- 
Samatisse, siis tema müüs ajapikku maha kõik, mis poes oli leida, ja lõpuks jäi järele 
õige vähe asju, teiste hulgas üks kott. Ja Ala ad-din harutas kotisuu lahti ja sealt 
kukkus välja peopesasuurune kivi kuldketi otsas, ja see kivi oli viie tahuga ja igale 
tahule oli kirjutatud nimesid ja võlusõnu, mis sarnanesid ronivate sipelgatega. 

Ja Ala ad-din hõõrus kõiki viit tahku, aga keegi ei kostnud vastu, ja ta ütles endale: 
"Võib-olla on see kivi lihtlabane oonüks?" Ja ta riputas kivi leti kohale välja. 

Aga korraga tuli teed mööda üks konsul'*, tõstis pilgu ja nägi seda kivi rippumas. 
Ja ta istus Ala ad-dini poe ette ja päris poodnikult: "Oo isand, kas see kivi on müüa?" 
- "Kõik, mis mul siin on, on müüa," kostis Ala ad-din. Ja konsul päris: "Kas sa müüd 
mulle selle kaheksakümne tuhande dinaari eest?" - "Kui AUah aitab!" kostis Ala ad- 
din. Ja konsul ütles: "Võib-olla müüd sa selle siis saja tuhande dinaari eest?" - "Saja 
tuhande dinaari eest müün küll, lao raha lagedale," ütles Ala ad-din, ja konsul ütles: 
"Ma ei saa raha kaldale tuua; Aleksandrias on kõik kohad vargaid ja vahimehi täis. 
Tule minuga laeva peale, seal saad oma raha kätte ja pealekauba veel kaubapallitäie 
angoora villa, teise pallitäie atlassi, kolmanda brokaati ja neljanda kalevit.” 

Ja Ala ad-din tõusis püsti ja pani poe kinni ja andis kõigepealt kivi konsuli kätte ja 
siis poevõtmed oma naabrimehe kätte ja ütles talle: "Võta need võtmed hoiule, ma 
lähen selle konsuliga laeva peale ja saan tema käest kivikauba raha. Aga kui ma 
peaksin sinna kauemaks jääma ja sinu juurde tuleb ülempealik Ahmed ad-Danafi siis 
anna võtmed tema kätte ja ütle talle, kuhu ma läksin." Ja seejärel läks Ala ad-din koos 
konsuliga laevale, ja kui konsul oli Ala ad-dini laevale toonud, pani ta tema pingi 
peale istuma ja ütles: "Tooge raha siia!" Ja ta maksis kivi kinni ja andis pealekauba 
veel need neli kaubapalli, mis ta oli lubanud. 

"Oo isand,” ütles ta siis, "ma palun sind, tee mulle seda heameelt ja võta midagi suu 
sisse ning rüüpa lonks vett peale." Ja Ala ad-din ütles: "Kui sul vesi käepärast on, siis 
anna pealegi!" Ja konsul käskis juua tuua, aga selgus, et selle joogi sisse oli segatud 
uimarohtu, sest niipea kui Ala ad-din oli lonksu rüübanud, kukkus ta pikali maha. 

Ja siis tõmmati maabumislaud pardale ja lükati laev kaldast lahti ja heisati purjed, ja 
puhus kena pärituul, mis viis nad kiiresti ulgumerele. Ja kapten käskis Ala ad-dini 
laevaruumist välja tuua ja ta toodigi ja talle anti nuusutada uimarohu vastumürki, ja 
Ala ad-din tegi silmad lahti ja päris: "Kus ma olen?" - "Sa oled minu juures, kinni 
seotud, ja minu kaitse all, aga kui sa oleksid veel ühe korra "Allah aitab" ütelnud, siis 
oleksid sa minu käest hoopis hullemini nuhelda saanud," kostis kapten. 

Ja Ala ad-din päris tema käest: "Mis mehi sa oled?" Ja kapten kostis: "Ma olen 
kapten ja tahan sind viia oma kallima juurde." 

Ja kui nad nõnda juttu puhusid, tuli korraga nähtavale üks laev, mille pardal oli 
nelikümmend moslemi kaupmeest, ja kapten tüüris oma laeva selle laeva külje alla ja 
kinnitas laevad konksudega kokku ja läks oma meestega võõra laeva pardale ja nad 
röövisid selle laeva tühjaks ja võtsid endale ja sõitsid kahe laevaga Genua poole edasi. 

Ja Genuas läks kapten, kelle käes Ala ad-din vangis oli, ühe ranna-lossi väravasse. 
Ja korraga tuli väravast välja üks neiu, kel oli loor silmnäo ees, ja päris tema käest: 
"Kas sa tõid kivi ja kivi omaniku?" - "Tõin küll," kostis kapten. Ja neiu ütles: "Anna 
kivi siia!" Ja kapten andis talle kivi, ja siis läks kapten sadamasse tagasi ja põrutas 
suurtükkidest tervituspaugu, ja nõnda sai linna valitseja kapteni päralejõudmisest 
teada. 

Ja ta tuli kaptenile vastu ja küsis ta käest: "Kuidas sõit läks?" — "Vahvasti,” vastas 
kapten, "ma kaaperdasin ära ühe laeva, milles oli nelikümmend üks moslemi 
kaupmeest.” - "Las tulevad maale,” ütles valitseja. Ja kapten tõi aheldatud kaupmehed 
maale, ja nende hulgas oli ka Ala ad-din. Ja valitseja ning kapten istusid ratsahobuste 
selga ja ajasid kaupmehi enda ees, ja kui nad riiginõukogusse jõudsid, võtsid nad seal 
istet. 

Ja esimene kaupmees toodi nende palge ette ja valitseja päris: "Kust sa pärit oled, 
oo moslem?" - "Aleksandriast," kostis kaupmees. Ja valitseja ütles: "Hei, timukas, tee 
talle ots peale!" Ja timukas virutas mõõgaga ja lõi tal pea otsast, ja nõnda ka teisel ja 
kolmandal ja nii edasi, kuni oli kõigile neljakümnele otsa peale teinud. 

Ala ad-din aga oli nende seas viimane ja tema meel oli kurb teiste hukkasaamist 
nähes ja ta ütles endale: "Ala ad-din, olgu Allah sulle armuline, sinu laul on lauldud!" 
- "Ja mis maa mehi sina oled?" küsis tema käest valitseja, ja Ala ad-din kostis: "Ma 
olen Aleksandriast." Ja siis ütles valitseja: "Hei, timukas, raiu tal pea maha!" Ja 
timukas tõstis juba mõõgaga käe ja pidi Ala ad-dinil pea otsast raiuma, kui korraga 
astus üks suurtsugu väljanägemisega vanamoor valitseja palge ette, ja lugupidamisest 
tema vastu tõusis valitseja püsti, see naisterahvas aga ütles: "Oo valitseja, kas ma ei 
öelnud sulle, et kui kapten vangid toob, et sa siis ka kloostrit meeles peaksid ja 
kingiksid sellele vangi või paar, keda saaks kirikuteenritena kasutada?" - "Oo püha 
ema," kostis valitseja, "kui sa oleksid ometi tulnud silmapilgu varem! Aga eks võta 
see vang, kes järele on jäänud!" 

Ja vanamoor pöördus Ala ad-dini poole ja ütles talle: "Kas sa hakkad kirikuteenriks, 
või lasen valitsejal sind ära tappa?" - "Ma hakkan parem kirikuteenriks,” kostis Ala 
ad-din. Ja vanamoor võttis ta kaasa ja läks riiginõukogust väljaja seadis sammud 
kirikusse. 

"Mis tööd ma pean tegema?" päris Ala ad-din. Ja vanamoor kostis: "Hommikul, kui 
sa oled üles tõusnud, võtad viis hobueeslit ja lähed nendega metsa ja raiud hagu ja 
murrad kubu jaoks parajaks ja tood kloostri kööki, siis rullid kokku vaibad ja pühid 
põrandad puhtaks ja küürid marmorpõranda kiviplaate ja siis paned vaibad vanasse 
kohta tagasi. Ja siis võtad pool ardebbi nisu ja sõelud selle läbi ja jahvatad jahuks ja 
küpsetad sellest kogu kloostrile näkileiba, ja siis võtad ühe mõõdutäie läätsi ja sõelud 
need läbi ja jahvatad käsikiviga peeneks ja keedad ära, ja siis paned neli suurt tünni 
vett täis ja valad nendest tünnidest vett kolmesaja kuuekümne kuude kaussi ja paned 
igasse kaussi tüki näkileiba ligunema ja siis kallad sinna läätseleent ja viid igale 
mungale ja patriarhile kausitäie..." - "Vii mind parem valitseja kätte tagasi ja las ta 
tapab mind ära, see on etem sihukesest tööst!" hüüdis Ala ad-din. Ja vanamoor ütles: 
"Kui sa hakkad tööle ja teed enda peale pandud töö ära, siis pääsed sa surmast, aga 
kui sa ei tee, siis lasen küll valitsejal su ära tappa." Ja Ala ad-din jäi istuma, meel 
endal murest must. 

Aga kirikus oli kümme pimedat santi ja üks neist ütles Ala ad-dinile: "Too mulle 
pott!" Ja Ala ad-din tõi talle poti ja pime tegi sinna oma 

häda ja iides: "Viska välja!" Ja Ala ad-din viskasid ja vanake hüüdis: "Õnnistagu 
sind lunastaja, oo kirikuteener!” 

Ja korraga tuli vanamoor ja küsis: "Mispärast pole sa oma tööd ära teinud?" Ja Ala 
ad-din kostis: "Kust võtan ma nii palju käsi, et kõik selle töö ära teha?" - "Püsti hull,” 
ütles vanamoor, "ma tõin sind siia ju ainult selleks, et sa tööd teeksid. Oo mu poeg,” 
lausus ta siis, "võta see sau (aga sau oli vasest ja saua otsas oli rist) ja mine linnaplatsi 
peale, ja kui saad seal linna korraülemaga kokku, siis ütle talle: "Meie issanda 
lunastaja nimel kutsun ma sind kirikut teenima," - ja ta ei hakka sulle vastu tõrkuma. 
Ja las ta paneb rahva nisu sõeluma ja tuulama ja jahvatama ja näkileiba tegema, ja 
igaüht, kes sulle vastu hakkab, peksa selle sauaga ja ära kedagi kartma löö!" 

Ja Ala ad-din kostis: "Sinu sõna on seadus!" Ja ta tegi nõnda, nagu vanamoor oli 
õpetanud, ja sedasi sundis ta nii suuri kui ka väikesi seitseteistkümmend aastat tasuta 
tööd tegema. 

Ja ükskord istus ta kloostrikirikus, ja korraga tuli tema juurde see vanamoor ja ütles: 
"Käi kloostrist minema!" - "Kuhu ma lähen?" päris Ala ad-din. Ja vanamoor ütles: 
"Saada öö kõrtsis mööda või mõne oma sõbra pool!" Ja Ala ad-din küsis: "Mispärast 
sa mind kirikust ära ajad?" Ja vanamoor kostis: "Husn Mariam, selle linna valdja 
Juhanna'? tütar, tahab kirikusse tulla ja ei passi, et mõni tal siin ees kükitab."” 

Ja Ala ad-din tegi, nagu võtaks ta vanamoori sõna kuulda, ja tõusis püsti ja näitas 
välja, nagu lahkuks ta kirikust, aga ise ütles ta endamisi: "Oh, kui saaks vaid näha, 
missugune see valdjatütar on: kas niisugune nagu meie naised või neist etem? Enne ei 
lähe ma siit kuhugi, kui ma pole teda näha saanud." Ja ta peitis enda ühte kambrisse, 
millel oli aken kirikuruumi. Ja kui ta aknast välja vaatas, tuligi korraga valdjatütar ja 
Ala ad-din vaatas teda pilguga, mille jälil käib tuhandeid ohkeid, sest ta nägi, et neiu 
sarnaneb pilvede tagant väljapiiluva kuuga. Ja valdjatütrega oli kaasas üks 
naisterahvas..." 

Ja hommik jõudis kätte ning katkestas Šahrazadi jutulõnga. 

Aga kui oli käes kahesaja kuuekümne üheksas ööaeg, ütles Šahrazad: "Minu kõrvu 
on küündinud, 0o õnnelik valitseja, et Ala ad-din vaatas valdjatütart ja nägi, et temaga 
on kaasas üks naisterahvas. Ja valdjatütar ütles sellele naisterahvale: "Sa tegid meie 
meele lahedaks, oo Zubeida!" 

Ja Ala ad-din vaatas seda naisterahvast tähelepanelikumalt ja nägi, et see on tema 
naine lautomängija Zubeida, kes hulk aega tagasi ära suri. Ja 

siis ütles valdjatütar Zubeidale: "Mängi meile lautot!" Ja Zubeida kostis: "Ma ei 
mängi sulle enne, kui sa pole teinud mu tahtmise järgi ja täitnud oma lubadust.” - 
"Aga mis ma siis sulle lubasin?" päris valdjatütar. Ja Zubeida kostis: "Sa lubasid mind 
kokku viia mu mehe Ala ad-din Abu š-Šamatiga, kes on ustav hing ja kelle peale võib 
loota.” - "Oo Zubeida," ütles valdjatütar, "vaigista oma hinge ja pühi oma silmad 
kuivaks ja mängi meile oma mehe Ala ad-diniga kokkusaamise õndsuse puhul." Ja 
Zubeida päris: "Aga kus ta on?" Ja valdjatütar lausus: "Ta on selles kambris seal ja 
kuulab meie juttu pealt.” 

Ja Zubeida mängis lautol säärase 100, mis paneks kaljurünkadki tantsima, ja kui Ala 
ad-din seda lugu kuulis, siis läks tal meel härdaks ja ta tuli kambrist väljaja tormas 
naisterahvaste poole ja haaras oma naise lautomängija Zubeida embusesse. 

Ja Zubeida tundis ta ära ja nad kallistasid teineteist ja kukkusid meelemärkuseta 
maha. Ja valdjatütar Husn Mariam tuli nende juurde ja piserdas neile roosivett pähe ja 
tõi nad meelemärkusele ja hüüdis: "Allah on teid kokku viinud!" - "Tänu sinu hellale 
meelele, oo emand," kostis Ala ad-din. Ja siis pöördus ta oma naise, lautomängija 
Zubeida poole ja ütles talle: "Sa surid ju ära, 00 Zubeida, ja me matsime sind mulla 
alla! Kuidas see siis juhtus, et sa ellu ärkasid ja siia sattusid?" - "Oo isand," kostis 
Zubeida, "ma ei surnudki ära, hoopis üks kuri vaim džinnide suguseltsist röövis mind 
ära ja tõi siia. Aga see, kelle te maha matsite, oli üks džinnitar, kes oli võtnud minu 
kuju ja teeskles surnut. Ja pärast seda, kui te olite ta maha matnud, tungis ta läbi mulla 
ja tuli hauast välja ja lendas teenima oma emandat, valdjatütar Husn Mariami. 

Ja mis puutub minusse, siis lõi džinn mind uimaseks, ja kui ma jälle silmad lahti 
tegin, siis leidsin end valdjatütar Husn Mariami kõrvalt (aga tema on, näe, see 
naisterahvas). Ja ma küsisin ta käest: "Mispärast sa mind siia tõid?" Ja tema ütles: 
"Mulle on ette määratud, et ma saan sinu mehe Ala ad-din Abu š-Samati kaasaks. Kas 
oled sellega nõus, oo Zubeida, et ma hakkan tema teiseks naiseks ja me jagame ööd 
omavahel ära?" Ja mina kostsin talle: "Sinu sõna on seadus, oo mu emand, aga kus 


103J]uhanna on araabiapärane kuju Johannesest, aga ka kõigist nendest Euroopa nimedest, mis Johannesest tulenevad 

mu mees siis on?" — "See, mis Allah on ette määranud, on tema otsaette kirjutatud. 
Ja kui ta on sellega, mis tal sinna kirjutatud, hakkama saanud, siis tuleb ta 
ilmtingimata siia. Aga seni, kuni me temast lahus oleme, viidame laulu ja 
pillimänguga aega. Ja küll Allah meid ükskord temaga kokku viib." Ja ma olen kogu 
selle aja tema juures mööda saatnud - kuni praeguse silmapilguni, kus Allah võttis 
mind sinuga kokku viia.” 

Ja pärast seda pöördus Husn Mariam Ala ad-dini poole ja ütles: "Oo mu isand Ala 
ad-din, kas sa võtad mind vastu ja oled sellega päri, et mina 

hakkan su naiseks ja sina hakkad mu meheks?" - "Oo emand, mina olen moslem, ja 
sina oled ju ristiusku, kuidas saan ma siis sind naiseks võtta?" küsis Ala ad-din vastu. 
Ja Husn Mariam hüüdis: "Allahi nimel, väärusuline ma küll ei ole! Ma olen moslem ja 
pean juba kaheksateistküm-mend aastat islami usust rangelt kinni ja mul pole enam 
mingit pistmist mõne teise, islamile vaenuliku usuga." — "Oo emand,” ütles Ala ad- 
din, "ma tahaksin kodumaale tagasi." - "Oo Ala ad-din," kostis valdjatar, "ma nägin, 
et sul olid otsaette kirjutatud teod, mis sa pidid korda saatma. Ja nüüd oled sa sihile 
jõudmas. Allah ise soovib sulle õnne, oo Ala ad-din: sul on poeg, nime poolest Aslan, 
kes on nüüd sisse võtnud sinu koha kaliifi kõrval ja saanud juba 
kaheksateistkümneaastaseks. Tea, et tõde on ilmsiks tulnud ja vale on peitu pugenud. 
Ja meie issand on andnud välja selle, kes varastas kaliifi asjad - see oli varganägu ja 
petis Ahmed Kamakim, kes nüüd istub vangikongis, liikmed aheldatud. Tea, et mina 
olin see, kes saatis sulle kivi ja pani selle poes ühte kotti, ja mina saatsin ka kapteni, 
kes sinu ja kivi minu juurde toimetas. Tea, et see kapten armastab mind ja on minust 
sisse võetud ja tahab mind enda omaks teha, aga mina pole talle järele andnud ja olen 
öelnud: "Ma annan end sinu omaks alles siis, kui sa tood mulle kivi ja kivi omaniku.” 
Ja ma andsin talle kaasa sada kotitäit raha ja saatsin ta teele kaupmehe rõivastes, kuigi 
ta on hoopis kapten. Ja kui sind tapale viidi - siis, kui nelikümmend vangi maha löödi 
—, saatsin ma sinu juurde selle vanamoori." — "Tasugu sulle meie eest Allah kõige 
heaga, ja kõik, mis sa oled teinud, on imehästi tehtud!" hüüdis Ala ad-din. 

Ja pärast seda võttis Husn Mariam Ala ad-dini abiga islami usu veel teist korda 
vastu, ja kui Ala ad-din oli saanud kinnituse ta sõnade tõsimeelsusest, ütles mees 
valdjatarile: "Räägi mulle ka, mis see kivi väärt on ja kust ta on tulnud!" Ja Husn 
Mariam ütles: "See kivi on pärit talismaniga kaitstud varakambrist ja tal on viis väärt 
omadust, millest meile hädas veel tulu tõuseb. Minu emand ja vanaema, mu isa ema, 
oli nõid, kes oskas kõik saladused ilmsiks teha ja kes riisus endale varakambritest 
kõike, mida ta süda soovis. Ja ühes varakambris sattus ta selle kivi peale. Ja kui ma 
suureks kasvasin ja neliteistkümmend aastat vanaks sain, siis lugesin ma läbi 
evangeeliumi ja teisigi raamatuid ja ma leidsin neljast raamatust Muhamedi nime - 
õnnistagu ja tervitagu teda Allah! Ja need neli raamatut olid: toora, evangeelium, 
Taaveti lauluraamat ja koraan. Ja ma hakkasin uskuma Muhamedi sisse ja sain 
moslemiks ja mõistsin, et ei tohi kummardada kedagi peale suure Allahi ja et meie 
issandale pole meelepärane ükski teine usk peale islami. Ja kui mu vanaema haigeks 
jäi, kinkis ta mulle selle kivi ja andis mulle teada, mis 

viis väärt omadust sel kivil on. Ja enne, kui mu emand ja vanaema ära suri, ütles 
talle isa: "Ennusta mulle liivatahvlil tulevikku ja vaata, mis minuga juhtub ja millega 
ma lõpetan.” Ja vanaema ütles talle: "Sa sured Aleksandriast toodud vangi käe läbi.” 
Ja muisa tõotas vandega, et tapab iga vangi, kes sealt tuuakse, ja ta andis sellest 
kaptenile teada ja ütles tollele: "Tungi ilmtingimata moslemite laevadele kallale ja 
võta need õnneks, ja iga Aleksandria linna elanik tapa ära või too minu juurde!" Ja 

kapten võttis valdja käsku täita ja tappis nii palju inimesi, kui palju tal peas 
juuksekarvu oli. 

Ja mu vanaema suri ära ja mina kasvasin suureks ja ennustasin endale liiva peal ja 
mõlgutasin endamisi mõtteid ja ütlesin: "Kui ma saaksin teada, kes mind naiseks 
võtab!" Ja selgus, et mind ei võta naiseks keegi muu kui üks mees, kelle nimi on Ala 
ad-din Abu šŠ-Šamat, kes on ustav hing ja kelle peale võib loota. Ja mina panin seda 
imeks ja ootasin aega, millal ma sinuga ükskord kokku saan.” 

Siis võttis Ala ad-din valdjatari naiseks ja ütles talle: "Ma tahan kodumaale sõita." 
Ja tema kostis: "Kui nii, siis tõuse püsti ja tule minuga!" Ja ta võttis Ala ad-dini 
kaasaja peitis mehe ühte lossikambrisse. Ja seejärel läks ta oma isa juurde ja see ütles 
talle: "Oo mu tütar, ma olen täna väga tujust ära. Istu minu juurde ja joome ennast 
täis!" 

Ja tütar istus, ja isa käskis veini tuua ja valdjatar hakkas kallama. Ja ta jootis isa, 
kuni see jäi purju. Ja siis puistas ta uimarohtu isa karikasse ja valdjas jõi karika 
tühjaks ja kukkus pikali maha. 

Ja siis tuli valdjatar Ala ad-dini juurde ja tõi ta sealt kambrist välja ja ütles: "Tõuse 
ja tule kaasa, su vaenlane on pikali maas ja sa võid temaga teha, mis tahad, — ma 
jootsin ta täis ja andsin talle uimarohtu.” 

Ja Ala ad-din astus valdja kambrisse ja nägi, et valdjas on sügavas uimas, ja ta 
väänas valdjal käed selja taha ja pani raudu, ja siis andis ta talle vastumürki sisse ja 
valdjas ärkas...” 

Ja hommik jõudis kätte ning katkestas Šahrazadi jutulõnga. 

Kui aga oli käes öö, mis oli järjekorras kahesaja seitsmekümnes, ütles Šahrazad: 
"Minu kõrvu on küündinud, oo õnnelik valitseja, et Ala ad-din andis valdjale, Husn 
Mariami isale, vastumürki ja see ärkas üles ja nägi, et Ala ad-din ja tema tütar istuvad 
tal kaksiratsi rinna peal. "Oo mu tütar, mispärast sa minuga niimoodi teed?" ütles 
valdjas oma tütrele. Ja tütar kostis: "Kui sa tahad, et ma su tütar oleksin, siis võta 
vastu islami usk! Mina hakkasin moslemiks ja mulle sai ilmsiks tõde, millest ma nüüd 
kinni pean, ja valest olen ma enda lahti tõuganud. Ma olen usaldanud end Allahi, 
ilmamaade isanda hooleks. Ja mul pole enam pistmist ühegi teise, islamile vaenuliku 
usuga ei siinses ega tulevases 

elus. Ja kui sa islami vastu võtad, siis teeb see mulle head meelt. Aga kui sa ei võta, 
siis sobib sul parem surnud olla kui elada.” 

Ja ka Ala ad-din hakkas valdjat veenma, aga see tõrkus vastu ja ei mõelnudki nõusse 
hakata. Ja siis võttis Ala ad-din pistoda ja lõikas valdjal kõri ühest tõmbsoonest teiseni 
läbi. Ja ta kirjutas kirja, kus oli kõik ära seletatud, ja pani selle valdjale otsaette, ja siis 
võttis ta kaasa seda, mis kaalub vähe ning maksab palju. Ja nad läksid lossist välja ja 
seadsid sammud kirikusse. 

Ja seal võttis valdjatar kivi ja pani oma käe kivi sellele tahule, mille peale oli 
graveeritud säng. Ja ta hõõrus seda tahku, ja korraga kerkiski nende ette üks säng. 

Ja valdjatar istus koos Ala ad-diniga ja selle naise lautotmängija Zubeidaga selle 
sängi peale ja hüüdis: "Vannutan sind nende nimede, talismanide ja võlumärkide 
nimel, mis selle kivi peale on kirjutatud: tõuse meiega õhku, oo säng!" Ja säng 
tõusiski õhku ja lendas nendega orgu, milles polnud ainustki puud ega rohuliblet, ja 
siis seadis valdjatar kivil teised neli tahku üles ja see tahk, mille peale oli kirjutatud 
säng, jäi allapoole. Ja kohe laskuski säng koos nendega maa peale. 

Ja valdjatar pööras kivi selle tahuga üles, mille peale olid graveeritud telgi 
piirjooned. Ja ta lõi kämblaga vastu seda tahku ja ütles: "Saagu sellesse orgu telk!" Ja 
telk kerkis nende ette ja nad istusid sinna sisse. 

Aga see org oli nii kõrbeline, et seal ei leidunud tilkagi vett ega kasvanud seal 
rohulibletki. Ja valdjatar pööras kivi nelja tahuga taeva poole ja hüüdis: "Allahi nimel, 
kasvagu siia puud ja hakaku nende kõrval meri voogama!" Ja jalamaid kasvasid maa 
seest puud ja salu kõrvale tungis mühinal meri suurte murdlainetega. Ja rändurid pesid 
end meres puhtaks ja pidasid palvetunni ja jõid janu täis, ja seejärel pööras valdjatar 
kivi kolm tahku taeva poole, ja selle tahu, mille peal oli kujutatud laudlina roogadega, 
jättis allapoole ja ütles: "Allahi nimel, linake, kata end!" Ja korraga tuli nähtavale 
laudlina, mille peal olid kõiksugu uhked road, ja rändurid hakkasid sööma ja jooma ja 
lõbutsema ja juubeldama. 

Vaat kuidas olid lood nendega! Mis puutub aga valdjas Juhanna pojasse, siis see tuli 
oma isa üles ajama ja nägi, et isa on tapetud. Ja ta leidis Ala ad-dini poolt kirjutatud 
paberi ja luges selle läbi ja sai aru, milles asi seisis, ja seejärel hakkas ta otsima oma 
õde ega leidnud seda. Ja ta läks kirikusse vanamoori juurde ja leidis selle eest ja päris 
oma õe kohtaja vanamoor ütles: "Ma pole teda eilsest peale näinud.” 

Ja siis läks noorvaldjas tagasi vägede juurde ja hüüdis: "Hobuste selga, 00 
ratsamehed!" Ja ta rääkis sõjameestele sellest, mis oli juhtunud, ja nad hüppasid 
hobuste selga ja sõitsid senikaua, kuni jõudsid tolle 

511 

telgi lähedale. Ja Husn Mariam tõusis püsti ja nägi tolmu, mis varjas silmapiiri. Ja 
kui see tolm oli kõrgele tõusnud ja hajunud, tuli korraga nähtavale valdjatari vend 
oma sõjameestega ja nad karjusid: "Sul pole enam pääsu, kohe oled sa meil käes!" 

Ja naisterahvas küsis Ala ad-dini käest: "Kuidas su luud-liikmed ka võitluses vastu 
peavad?" Ja Ala ad-din kostis: "Nagu pulk liimipotis! E1 oska ma võidelda ega 
lahingut lüüa, ei tea ma sedagi, kuidas mõõka või oda käes hoida." 

Ja siis võttis Husn Mariam kivi ja hõõrus seda tahku, mille peal oli kujutatud 
ratsahobune ja ratsamees. Ja korraga ilmuski kõrbest ratsamees ja võitles senikaua ja 
vehkis mõõgaga, kuni oli vaenuväe puruks löönud ja minema kihutanud. 

Ja pärast seda ütles see naisterahvas Ala ad-dinile: "Kas sõidame Kairosse või 
Aleksandriasse?" Ja Ala ad-din kostis: "Aleksandriasse.” Ja siis istusid nad sängi 
peale ja naisterahvas lausus oma lausumised ja säng tõusis nendega lendu ja laskus 
silmapilgu pärast Aleksandrias maa peale. 

Ja Ala ad-din peitis naisterahvad linna lähedal ühte koopasse ja läks ise 
Aleksandriasse ja tõi neile sealt rõivad ja pani neile selga ja läks siis sellesse 
tagakambriga poodi. Ja siis tuli ta sealt välja ja tahtis naistele lõunaks süüa tuua, kui 
nägi korraga ülempealik Ahmed ad-Danafi, kes oli Bagdadist pärale jõudnud. 

Ja ta tuli Ala ad-dinile tee peal vastu ja Ala ad-din kallistas ja tervitas teda ja ütles: 
"Tere tulemast!" Ja siis rõõmustas ülempealik Ahmed ad-Danaf teda teatega tema 
pojast Aslanist ja ütles, et see on juba kahekümneaastaseks saanud. 

Ja Ala ad-din pajatas Ahmed ad-Danafile otsast lõpuni kõigest, mis temaga oli 
juhtunud, ja viis ta sinna tagakambriga poodi, ja Ahmed ad-Danaf pani kõike seda 
kole kangesti imeks. 

Ja nad magasid seal hommikuni, hommikul aga müüs Ala ad-din poe maha ja sai 
lisaraha veel selle kauba eest, mis poes oli. Ja seejärel rääkis Ahmed ad-Danaf Ala ad- 
dinile, et kaliif nõuab teda tagaja Ala ad-din ütles: "Ma sõidan enne Kairosse, et 
soovida kõike head oma isale, emale ja omastele." Ja nad istusid sängi peale ja sõitsid 
õnnelinna Kairosse. 

Ja nad laskusid Kollasele tänavale, sest seal oli Ala ad-dini kodu, ja koputasid 
väravale. 

Ja Ala ad-dini ema päris: "Kes on selle leinamaja värava taga?" Ja Ala ad-din kostis: 
"Mina, Ala ad-din!" Ja tema omaksed tulid välja ja embasid teda, ja siis viis ta majja 

ka oma naise ja selle, mis tal kaasas oli, ja alles seejärel läks ise koos Ahmed ad- 
Danafiga sisse. 

Ja nad puhkasid kolm päeva, ja siis soovis Ala ad-din Bagdadisse minna, ja tema isa 
ütles talle: "Mu poeg, jää minu juurde!" Aga Ala ad-din kostis: "Ma ei suuda enam 
olla oma pojast Aslanist eemal.” 

Ja ta võttis oma isa ja ema kaasaja nad läksid Bagdadisse. Ja Ahmed ad-Danaf läks 
kaliifi juurde ja tõi talle rõõmusõnumi Ala ad-dini päralejõudmise kohtaja rääkis talle 
ära kogu Ala ad-dini 100. Ja kaliif tuli Ala ad-dini vastu võtma ja võttis endaga kaasa 
ka tema poja Aslani. 

Ja nad võtsid Ala ad-dini embustega vastu ja kaliif käskis varganäo Ahmed 
Kamakimi kohale tuua, ja see toodigi, ja kui varganägu oli kaliifi palge ees, ütles see: 
"Oo Ala ad-din, vaat kus on su vaenlane!" Ja Ala ad-din tõmbas mõõga tupest ja 
virutas nii, et Ahmed Kamakimil lendas pea otsast. Ja kaliif korraldas Ala ad-dinile 
toredad pulmad, ja peo lõpul tulid kohale kohtunik ja tunnismehed, kes sõlmisid Ala 
ad-dini abielulepingu Husn Mariamiga. Ja Ala ad-din tegi selle naise enda omaks ja 
selgus, et see oli veel läbipuurimata pärlikarp. 

Ja siis ülendas kaliif tema poja Aslani kuuskümmendkonna pealikuks ja autasustas 
neid kõiki uhkete rõivastega ja nad elasid kõige suuremas õndsuses ja meelemõnus 
senikaua, kuni nende juurde tuli Meelemõnude Lõpetaja ja Lähedaste Lahutaja. 


XXXV. LUGU NUR AD-DINIST JA VÖÖKUDUJAST MARIAMIST 


RAHVASUU teab ka veel rääkida," alustas Šahrazad uut lugu, "et ennemuistsel ajal 
ja ammumöödunud aastasajal elas Egip-timaal üks kaupmees, nime poolest Tadž ad- 
din, kes oli suur ärimees ja loomu poolest ustav ja kõrgemeelne hing, ja talle meeldis 
kangesti võõrastel maadel ringirändamine ja ta armastas ühtviisi nii rohtlates, 
kõrbetes, lauskmaadel, järskudes mägedes kui ka meresaartel ringi sõita, dirheeme ja 
dinaare taga ajades. Ja tal oli palju orje, orjatare ja teenijaid, ja ta seadis oma elu 
ühtevalu hädaohtu, ja tal tuli reiside peal üle elada sääraseid asju, millest väikestel 
lastelgi pead halliks lähevad, ja tema ajal polnud teist kaupmeest, kellel oleks olnud 
rohkem raha või parem suuvärk. Ja tal oli ratsahobuseid ja hobueesleid ja ühe-ning 
kaheküürulisi kaameleid, ja tal oli hulk kulisid ja moonakotte ja rahakaukaid ja 
võrratut riidekaupa: kangarulle Himsast, rõivaid Baalbekist, siidireste, pidurüüsid 
Mervist, riidetükke Indiast, kraesid Bagdadist, burnusi Magribist, Türgi orje, 
Abessiinia teenreid, Bütsantsi orjapiigasid ja Egiptuse ümmardajaid, ja moonakotidki 
olid tal siidist — nii palju oli tal raha. Ja ta ise oli harukordselt kaunis mees nõtkete 
liigutustega, ja kui ta ennast nõtkutas, äratas see iha, nagu on öelnud keegi, kes on 
tahtnud teda meile ette maalida: 


"On see vast kaupmees! Armunute vägi 
ta pärast kiskles, tühja vaeva nägi. 


Ja tema päris: "Miks see kole kära?" — 
"Su pärast,” kostsin, "on nad arust ära. 

Ja üks teine imetleja on nõnda kaunisti oma iha tema vastu värssides väljendanud: 

"On see vast kaupmees! Poeb mu hinge alla. 

Ta pilk lööb puna minu palgel valla. 


"Miks punastad?" mu käest ta pärib. 
"Su pärast,” kostan, "on mul hinges värin." " 

Ja sel kaupmehel oli poisslaps, nime poolest Ali Nur ad-din, kes kumas otsekui 
täiskuu kuuloome neljateistkümnendamal ööl, ja see poiss oli harukordne oma ilu ja 
võlu, sireduse, sihvakuse ja kauniduste kokkusulavuse poolest. Ja ühel heal päeval 
istus ta nagu ikka oma isa poes, et võtta ja anda, et müüa ja ostaja kaupmehepojad olid 
ta ümber ja tema oli nende keskel otsekui kuu tähtede keskel - otsaesine hiilgas tal ja 
põsed õhetasid, ja palge peal oli piimahabe ja ihu oli tal otsekui marmor, või nagu 
luuletaja tema kohta on öelnud: 


"Kord päris ilus poiss: "Noh, kuidas tundun sulle?" Ma kostsin: "Kõigist etem 
tundud mulle.” 


Ma olin säherduses joovastuse hoos, 
et Lisasin: "Kõik ilud on sus koos." " 


Ja üks teine luuletaja on teda jälle sedasi meile ette maalinud: 


"Ta palge sünnimärgist olen hull: 
see on kui ambra marmortaldrikul. 


Kui läbib kedagi ta pilgu saabel, 
lööb tollel hinges valla kire paabel.” 


Ja kaupmehepojad kutsusid teda kaasaja ütlesid: "Oo Sidi Nur ad-din, kas sa tuled 
täna koos meiega sinna ja sinna aeda jalutama?" Ja noormees kostis: "Ma pean isa 
käest luba küsima: ma tohin tulla vaid tema loaga." Ja sel ajal, kui nad seal rääkisid, 
tuligi ühtäkki tema isaTadž ad-din, ja poeg vaatas isale otsaja ütles: "Oo kallis isa, 
kaupmeeste pojad kutsuvad mind koos nendega sinna ja sinna aeda jalutama. Kas sa 
lubad mul minna? " - "Luban küll, oo mu laps," kostis Tadž ad-din. Ja seejärel andis 
ta pojale pisut raha ja ütles: "Võid nüüd minna.” 

Ja kaupmeeste võsud istusid eeslite ja hobueeslite selga, ja ka Nur ad-din istus 
hobueesli selga ja ratsutas nendega sinna aeda, kus oli kõike, mis hingele armas ja 
silmale sulnis. Seal olid kõrged sambad ja hooned, mis ulatusid taevasse, ja aial oli 
võlvitud värav, mis tuletas meelde mõnd valdjalossi sammaskoda, ja seal oli ka veel 
taevasinine värav, mis tuletas meelde paradiisiaia väravat, ja aiavahti kutsuti 
Ridvaniks ja tema pea kohal oli sada tugiteivast kõikvõimalikku värvi 
viinamarjakobaratega: ühed olid punased otsekui korallid, teised mustad nagu 
moorlaste ninad ja kolmandad valged justkui tuvimunad. Ja seal oli veel ploome ja 
granaate ja pirne ja aprikoose ja igat sorti õunu ja kõiksuguseid lilli, nii kobaras koos 
kui ka ühe õie kaupa...” 

Ja hommik jõudis kätte ning katkestas Šahrazadi jutulõnga. 

Aga kui oli käes kaheksasaja kuuekümne neljas ööaeg, ütles Šahrazad: "Minu kõrvu 
on küündinud, oo õnnelik valitseja, et kui kaupmeeste võsud aeda astusid, nägid nad 
seal kõike, mille järele huuled muigutavad ja keel kibeleb, ja nad leidsid seal eri värvi 


351 


viinamarju, nii kobaraviisi kui ka marjakaupa, või nagu selle kohta on lausunud 
luuletaja: 


"Nüüd viinamarja oma pihku haaran, 
mis maitselt nektar, värvilt must kui kaaren. 


See mari, lehehaljuses must täpp, 
on pehmjalt hõrk kui moorlaspiiga näpp.” 


Ja üks teine luuletaja on selle kohta lausunud: 


"Oo, kobarate vesivalevus 
ja nende minuväärne saledus 


kord küpseb kullakarvaliseks meeks, mis ootab meest, kes temast veini teeks.” 


Ja siis jõudsid noormehed lehtlasse ja nägid seal aiavaht Ridvani, kes istus lehtlas 
nõnda uhkelt, nagu oleks ta paradiisiaedade vaht. Ja nad nägid, et selle lehtmaja peale 
olid kirjutatud säärased värsid: 


"Oh anna, Allah, kastet aiale, kus ripub kobaraid, täis kirge, 
kus marjaveinist purjus oks ei suuda enam olla sirge, 

kus tantsitab neid nõtkeid oksi kirehõnguline tuul. 

Las vihmapisarate pärleid helgib purjus puul!" 


Ja lehtmaja sees nad nägid sääraseid värsse: 


"Sa tule, kulla sõber, õevasesse aeda, 
kus hingemurest priiks võid enda kaeda, 


kus suure ilu otsa komistab ka tuul 
ja sellest naerune on iga lille huul.” 


Ja selles aias kasvas kõiksugu vilju ja lendas ringi igat liiki ja värvi linde: 
turteltuvisid, ööbikuid, laulusuuga nurmkanu, meikaid ja tuvisid, kes okste peal 
kudrutavad, ja arõkkides voolas vesi ja veepinnalt helkisid vastu lilled ja magusad 


viljad, või nagu on lausunud luuletaja: 


"Näe, tuulehoog ta oksi lennul tarib — 
need tuletavad meelde kaunitari, 


kes uhkes rüüs nii kaunilt ringi höörleb, 
et pilt veel kaua silmade ees pöörleb. 


Ja ojad on siin aias mõõga moodi, 
mis sangarikäel tupest välja toodi.” 


Ja teine luuletaja on öelnud selle kohta nõnda: 

"Jooksis okste alt läbi see helkvete vool, 
kordas hurmokste kuju ta heiastav hool. 


Armukadedust täis, lendas kohale tuul, 
puhus eemale vooluveest oksad ta huul.” 


Aga selle aia puudel kasvas iga vili paarikaupa, ja teiste hulgas oli granaate, mis 
tuletasid meelde mängukuule. Või nagu on õevaselt lausunud luuletaja: 


"Granaat, mil õhukene koorepind, 
on justkui mõne piiga ümar rind. 

AII koore hiilgab seemnete rubiin, 
neid puutumata jätta oleks piin.” 


Ja teine luuletaja on kiitnud granaati nõnda: 


"Oo ümar, oma sisu näitad murdudes — 
rubiine rohkesti on sinu kurdudes. 


Granaat, sa oma pringi kumerpinnaga 
nii väga sarnled süütu piiga rinnaga. 


Saab haige sinult tervist, terve mõnumit. 
Sa kannad endas Muhamedi sõnumit. 


Kui maitseb keel su mahlarikkaid mügaraid, 
suus maitsja kuuleb sõnu jumalsügavaid.” 


Ja seal aias kasvas õunugi - suhkurubinaid, muskusõunu ja Damaania õunu, mis olid 
nii Silmipimestavalt kaunid, et luuletaja on nende kohta lausunud: 


"Kaht värvi õunad siin, ja vaatajale 
toob armupaari meelde nende pale, 


kus ergab nõnda imekaunis lõõm, 
kui tekitanuks selle armurõõm. 


Neil hoopis eri moodi kaunid jumed: 
üks hiilgab heledat, pilk teisel tume. 


Õun embas teist - see oli salaarm. 
Neid tabas äkki võõras pilk nii karm, 


tost ühe palgel tumenes veel puna, läks teine kaameks häbist rahatuna."” 
Ja seal aias oli veel mandlimoelisi ja kamprikoelisi aprikoosipuid, nii Giljani kui ka 
Ain-Taba liiki, ja nende kohta on luuletaja lausunud: 

"Too mandelaprikoos on armuhurmas piiga, nii hullult häbelik, et arm teeb liiga. 

Suur armastus ta meeli nõnda rängalt segab, 
et näolt ta kollane ja murtud südamega.” 


Ja teine luuletaja on kiitnud aprikoosipuud: 


"Kas nägid aprikoosi? Tema õis 
küll kõikidele rõõmu teha võis. 


Ta eredus on taevatähte väärt, 
ta üle uhkust tunneb kandeväät." 


Ja selles aias kasvas veel ploome, kirsse ja viinamarju, mis võisid tõbise terveks 
teha ja peanupu sapisest meelest ja pööritusest puhastada, ja punased ja rohelised 
viigimarjad viigipuu okstel ajasid peast päris segi ja pimestasid silmi, või nagu on 


lausunud luuletaja: 


"See valge viigimari tundub nagu 
üks Kreeka mees, kel hästi hele nägu. 


Ja lehestik on nõnda pime öö, 
et varitsus on ainus Õige töö. 


Ja et ei reedaks varitsejat palged, 
ta peidab leheöösse põsed valged.” 


Ja teine luuletaja on toredasti lausunud: 


"Mul viigimarjust hinges rõõmutuhinad, 
kui vaagnal minu ees on nende kuhilad. 


Ja nende ümarus ei ole jõngas, 
ei veere tiidsamalt ka kerge rõngas.” 


Ja kolmas luuletaja on toredasti lausunud: 

"Sa viigimarjast tunne suu- ja silmamõnu, ta võlu kiitmiseks ei jätku lihtsalt sõnu! 

See mari lõhnas nagu lilleõis, 


ta suhkrust magusamagi olla võis. 


See vili, valmis saanud viigipuul, 
on justkui rohelisest siidist kuul.” 


Aga veel on üks luuletaja nõnda kaunisti öelnud: 


"Kui vagatsejad nägid saagist lookas viigipuid, 
siis marjad meenutasid neile vilju keelatuid. 


Nad pärisid mu käest - oh Allah kaitse! -"Mispärast viigimari sulle maitseb?" 


354 


Ma kostsin, pahaks pannes nende koori: 
"Kui mekib, minge, sööge sükomoori!" " 


Ja üks teine on veel paremini öelnud: 


"Eks viigimari varjuta kõik teised viljad ära — 
kui vili valmib, lehestik tal suurest rõõmust särab. 


Puu aga palub Allahit, et pilved vihma kallaks, 
ja taeva palgeil kuulekad lööb nutuoja valla.” 


Ja selles aias kasvas veel Tüürose, Aleppo ja Konstantinoopoli pirnipuid ja neid oli 
eri värvi ja nad kasvasid kas puhmaste viisi koos või ühekaupa..." 

Ja hommik jõudis kätte ning katkestas Šahrazadi jutulõnga. 

Aga kui oli käes kaheksasaja kuuekümne viies ööaeg, ütles Šahrazad: "Minu kõrvu 
on küündinud, oo õnnelik valitseja, et kui kaupmehepojad olid aeda jõudnud, nägid 
nad seal viljapuid, millest juba juttu oli, ja lisaks veel Tüürose, Aleppo ja 
Konstantinoopoli pirnipuid, ja neid oli eri värvi, nii kollaseid kui ka rohelisi, ja nad 
kasvasid kas puhmaste viisi või ühekaupa. Ja luuletaja on selle kohta lausunud: 


"See pirn on rõõm ja puhas ahvatlus — 
tal palg on armukirest kahvatu. 

Kuid teised imetlejad leidsid: 

ta on kui loori kandev neitsi.” 


Ja selles aias kasvasid veel kaht eri värvi - kollased ja punased -sultaania virsikud. 
Ja nende kohta on luuletaja lausunud: 


"Mis imelised virsikud seal aias — 
on koiduvalgus nende peale maias! 


Neist igaüks on kullakera väike, 
kuid kohe punaseks nad värvib päike.” 


Ja veel kasvas selles aias roheline mandlipuu, mille vili oli nii magus kui palmisai, 
ja pähkel oli peidus helde looja valmistatud kolmekordse koorerüü all, või nagu 


luuletaja on lausunud: 


"Ta magusõmnal ihul kolm on pidurüüd: 
kõik isesugused, nii oli looja püüd. 


Kihk ihu lämmatada rüüs on kustumatu, 
mis sest, etihu süütu, pole teinud pattu." 


Ja teine luuletaja on lausunud nõnda kenasti: 


"Kas tõesti puul sa mandli vilja näed — 
on võra varjus saaki kandvad käed? 

Kui laual mandel ometi me ees, 
ta on kui pärl, mis pähklikarbi sees.” 


Ja veel paremini on lausunud üks kolmas: 


"Kui kaunis on see mandel roheline, 
mis ajab enda nõnda kohevile, 


et pihku väikseim viligi ei mahu, 
ta karv kui piimapard viib hingest rahu. 


Neis viljus, mis on puu peal saariti, 
on pähkel üksikult ja paariti. 

On pähkel pärl. Smaragdist on ta karp. 
Me suu jaoks on ta lausa õnnearp.” 


Ja ka neljandal on värss toredasti välja tulnud: 


"Nii kaunist muud ei ole näinud silm 
kui aeda, kus täis mandliõisi ilm. 


Puu ise - on see halb või hoopis hea — 
alt piimahabe, pealtpoolt kulupea.” 


Ja selles aias kasvas kõiksugu värvi viirpuid, nii puhmaste viisi kui ka ühekaupa, ja 
üks värsisepp on nende kohta lausunud: 


"Need viirpuu viljad, mis seal okstel koos, 
nii upsakad on nagu aprikoos. 


Ja kõrgel puul need kõrgid pesakonnad — 
kui puhtast kullast kellukesed on nad.” 


Ja teinegi luuletaja on toredasti lausunud: 


"Jääb hiilge poolest alla iga muu, 
kui hiilgab päikese käes siidripuu. 


Oh marjades nii rohke hiilgeuljus, 
et varju jääks ka puhtast kullast kuljus.” 


Ja selles aias kasvas veel kalganijuurikakujulisi pomerantsõunu, ja armunuil 
luuletaja on nende kohta lausunud: 


"See punane peopesasuurune ubin 
on väljast kui tuli ja seest nagu lumi. 


Kuid lumi, mis tules ei sula, on ime, 

ma hämmingus kordan ta külmkarget nime. 


Ja sama suur ubina ime on tuli, mis küpsuseas leegita koorele tuli.” 

Ja ka üks teine luuletaja on toredasti lausunud: 


"Oo pomerantsipuu, su vili palgehele 
teeb häbi kaunitari põskedele. 


Ja iga kauni õuna ümber, vaat, 
on leherüü kui haljendav brokaat.” 


Ja kolmas luuletaja on toredasti lausunud: 


"Oi tuuled - puhuvad nii väga nad, 
et pomerantsioksad ägavad! 


Kuid õuna põsk, mis punab nagu lill, 
on teise õuna põsest õhevil.” 


Ja ka neljas luuletaja on toredasti lausunud: 


"Kord ühte sõnatarka hirve palusime: 
sa aeda kirjelda, mis väärib aia nime. 


Hirv kostis: "Pomerants seal leekimast ei väsi 
ja tema leeki pelgab korjajate käsi.” " 


Ja selles aias kasvas ka kullakarvalisi sidruneid. Ja need kullatükid rippusid alla 
kangesti kõrgetelt okstelt, ja üks armuhull luuletaja on nende kohta lausunud: 


"Las puhata silm sellel sidrunisalul, mis vilju on täis! 
Näe, sidruneid võbiseb okstel, hirm kukkuda kollaseis päis. 


Kui tuuleõhk paitav ja mahe käib tantsimas kõrgetes puudes, 
eest lükkab ta sidruneilt lehed ja puud on kõik kuldsetes kuudes.” 


Ja veel kasvas selles aias paksukoorelisi sidruneid, mis rippusid oma okste küljes 
otsekui mõne gasellina nõtke neiu rinnad, ja nad äratasid nii suurt maitsmissoovi, et 
suuremat ei saa ollagi, nagu on nende kohta oivaliselt öelnud luuletaja: 

3:25 

"Üks sidrunipuu imekaunis mu silmade siht, 

tal oksad nii nõtked kui mõrsjaeas näitsiku piht. 


Ta kuldvili jalamaid kaejale suhu toob sülje, 
see ahvatlus õõtsub smaragdise kiikoksa küljes.” 


Ja selles aias kasvas ka magusaid sidruneid, mis lõhnasid imehästi ja olid kanamuna 


suurused, ja oma kuldkollase koorega olid nad kõikide viljade ehe ja nende lõhn 
ahvatles neid korjama, nagu on kunagi öelnud üks salmisepp: 

"Eks sidrun kõigi pilgud püüa 
ja lisaks imehea on süüa. 


Ta on kui safraniga määritud — 
ta kõrval munad näivad vääritud." 


Ja veel kasvas selles aias kõiksugu muid viljapuid ja lilli ja köögi-rohelist ja hüva 
lõhna levitajaid nagu jasmiine, ligustreid, piprapõõsaid, lavendleid, igat sorti roose, 
kikkapükse, mürte ja kõikvõimalikke muid lilli. Ja see aed oli nii võrratu, et iga 
vaataja pidas teda mõneks para-diisiaia nurgakeseks, ja kui mõni haigusest hädine 
aeda tuli, siis aiast lahkudes oli tal säärane eluhoog sees nagu möirgajal lõukoeral. Ja 
keel ei suuda seda aeda silme ette tuua, sest seal oli sääraseid haruldasi asju ja 
ilmaimesid, mida kohtab vaid paradiisi aedades, ja ega olegi midagi imestada, kui 
selle aia vahi nimi oli Ridvan! Ja ometi on nende aedade vahel vahe. 

Ja kui kaupmehepojad olid selles aias ringi vaadanud, siis istusid nad ühe aiamaja 
sammaste vahele ja andsid Nur ad-dinile koha sammaskoja keskel...” 

Ja hommik jõudis kätte ning katkestas Šahrazadi jutulõnga. 

Aga kui oli käes kaheksasaja kuuekümne kuues ööaeg, ütles Šahrazad: "Minu kõrvu 
on küündinud, oo õnnelik valitseja, et kaupmehepojad istusid aiamaja sammaste 
vahele ja andsid Nur ad-dinile koha sammaskoja keskel tikanditega kaunistatud 
nahkvaiba peal, ja Nur ad-din nõjatus padjale, mis oli jaanalinnusulgi täis topitud ja 
mille püür oli oravanahast, ja talle anti kätte jaanalinnusulgedest lehvik, mille peale 
olid kirjutatud säärased värsid: 

"Nii hüva lõhn on sellel lehvikul, 

et lõhnaõli kiivusest on hull. 


Suurtsugu sõõrmeid paitab lõhn nii hele — 
ei anta seda matsininadele.” 


Ja siis võtsid noormehed turbanid peast ja üleriided seljast ja istusid juttu puhuma ja 
mõtteid vahetama ja sõnu sõlmima, ja kõigi pilgud olid Nur ad-dini küljes kinni ja nad 
ei väsinud tema ilusat väljanägemist vaatamast. Ja kui nad olid mõnd aega rahumeeli 
istunud, tuli nende juurde mustanahaline ori, kes kandis pea peal nahkkandikut, mida 
täitsid kristallnõud - üks kaupmehepoeg oli enne aeda minekut omastele käsu andnud, 
et talle söömaaeg järele saadetaks. Ja selle kandiku peal oli kõike, mis maa peal ringi 
jookseb, õhus lendab ja merevees ujub: seal oli katte, vutte, tuvipoegi, tallekesi ja 
kõige paremaid kalu. Ja kui see kandik noormeeste ette pandi, kogunesid nad selle 
ümber ja sõid kõhu täis, ja kui nad olid söönud, tõusid nad lauast ja pesid käsi puhta 
vee ja seebiga, mis oli muskusega lõhnastatud, ja siis kuivatasid nad käed ära käterät- 
tidega, mis olid tikitud siid- ja kuldniitidega. Ja Nur ad-dinile andsid nad käteräti, mis 
oli ääristatud puhtast kullast randiga, ja ta kuivatas käed ära, ja siis toodi kohvi, ja 
noormehed jõid nii palju, kui keegi tahtis, ja hakkasid seejärel jälle juttu puhuma. 

Ja korraga läks selle aia aednik ära ja tuli tagasi korvitäie roosidega ja päris: "Mis te 
ütlete, oo noorsandid, lillede kohta?" Ja üks kaupmehepoeg kostis: "Nende kohta ei 
saa midagi halba öelda, iseäranis mis puutub roosidesse, nendest ei hakka keegi ära 
ütlema.” - "Nõndaps,” lausus aednik, "aga meil on kombeks anda veinilauas roose 
ainuüksi värsside vastu, ja see, kes roose soovib, peab lausuma mõned värsid." Aga 
kaupmehepoegi oli seal kümme ja üks neist ütles: "Hüva! Anna mulle roose ja ma 

ütlen sulle asjakohased värsid." Ja aednik andis talle kimbu roose, ja noormees võttis 
need vastu ja tõi kuuldavale säärased värsid: 


"Mus tunded roosi vastu rüütud, 
sest roosid pole iial tüütud. 


Lihtsõduriks on iga teine õis — 
kes muu kui roos neid juhatada võis! 


On teise uhkusele pandud piir, 

kui ilmub roos, see lillede emiir." 

Ja siis andis aednik roosikimbu teisele noormehele, kes võttis lilled vastu ja lausus 


säärased kaks beiti: 


"See roos, mu isand, mis me aia uhkus, 
on lõhnalt sama hea kui puhas muskus. 


Ta ees üks piiga palge peitis kähku — 
too roos on mees, ta neidu ärgu nähku!" 


Ja siis andis aednik roosikimbu kolmandale noormehele, kes võttis lilled vastu ja 
lausus säärased kaks beiti: 


"Oo kaunis roos! Nii meeled rõõmsaks teed, 
et nelgi lõhna meenutavad need. 


Su oksad väärt on vaimustunud salmi, 
su suu on alatasa suudlusvalmis." 


Ja siis andis aednik roosikimbu neljandale noormehele, kes võttis lilled vastu ja 
lausus säärased kolm beiti: 


"Nii sügavroheline iga raag sus, 
smaragdselt puhas su smaragdsus! 


Ja pole selles vähimatki poosi, 
et kannad varre otsas kollast roosi. 


Kuldõie silm on võrgutavalt rauge, 
kui kastepisar peatub tema laugel.” 


Ja siis andis aednik roosikimbu viiendale noormehele, kes võttis lilled vastu ja 
lausus säärased kaks beiti: 


"On iga roosipõõsas justkui ime, 
mul silm on roosi õiteilust pime. 


Smaragdses raamis aina puhkeb siin 
uus roosiõis, mis ergab kui rubiin." 

Ja siis andis aednik roosikimbu kuuendale noormehele, kes võttis lilled vastu ja 
lausus säärased kaks beiti: 


"On Allahi loomepeen saladus roos — 
kõik imed ja ilud on roosi sees koos. 


Kui kiitjaks on hing, mitte tundetu halg, 
siis õhetab õis nagu kallima palg."” 


Ja siis andis aednik roosikimbu seitsmendale noormehele, kes võttis lilled vastu ja 
lausus säärased kaks beiti: 


"Ma pärisin: "Miks õelust lõkkad, roos? 
Miks igaühe jaoks sul okkad, roos?" 


Roos kostis: "Sõna kuulab lilleriik, 
kui lillesultanil on terav piik." " 


Ja siis andis aednik roosikimbu kaheksandale noormehele, kes võttis lilled vastu ja 
lausus säärased kaks beiti: 


"Sa hoia, Allah, aianurka mullast, 
mis aitab luua roosi nõnda kullast. 


Sa soosi oksa, nende õite ema. 
Nii palju lapsi toita suudab tema.” 


Ja siis andis aednik roosikimbu üheksandale noormehele, kes võttis lilled vastu ja 
lausus säärased kaks beiti: 


"Ma imetlen ühtvalu kollaste rooside põõsast, 
see südamerõõm õide puhkes mu juubelduslõõsast. 


Vee helkhõbe niisutab rooside juurte jaoks mulda, ja hõbedat juues roos rehkendab 
häitsemiskulda.” 

Ja siis andis aednik roosikimbu kümnendale noormehele, kes võttis lilled vastu ja 
lausus säärased kaks beiti: 

"Juba silm piidleb rooside väerinda uhket, 

mis siin kuldselt ja punaselt vägevaks puhkeb. 


Kena võrdlus las kroonib me salmimishooled: 
roos on kollane kilp, kus smaragdsed on nooled." 


Ja kui kõigil noormeestel olid roosid käes, tõi aednik linaga kaetud veinikandiku ja 
pani noormeeste keskele ergava kullaga kaunistatud portselanpiaali ja lausus säärased 
kaks beiti: 


"Ükskord kerkib koit, meid jälle kaineks teeb, 

vanast veinist las nüüd aru peast meil keeb! 


Nõnda lüümelt vein on kannus sädelemas, 
nagu oleks anum hoopis temas.” 


Ja seejärel kallas aednik piaali täis ja jõi tühjaks, ja jooginõu hakkas ringi käima, 
kuni järg jõudis kaupmees Tadž ad-dini poja Nur ad-dini kätte. Ja aednik kallas piaali 
täis ja ulatas selle Nur ad-dinile, see aga ütles: "Sa tead ju, et see on asi, millest mul 
pole aimugi, ja ma pole seda mitte kunagi joonud, sest ma tean, et see on ränk patt ja 
et kõikvõimas taevavaldjas on selle oma raamatus ära keelanud.” - "Oo mu isand Nur 
ad-din," ütles aednik, "kui sa ei joo veini ainult patu kartusel, siis võta teatavaks, et 
Allah (au ja kuulsus talle!) on suuremeelne, vaga, halastaja ning armuline ja annab ka 
suure patu andeks. Tema arm on lõpmatu, ja langegu see osaks ka luuletajale, kes on 
lausunud: 


"Sa ole, nagu oled, küll Allah heidab armu! 
Ja kui sa teedki pattu, ei maksa karta karmust. 


On kaks vaid surmapattu, mis ta ei anna andeks: 
ei andesta ta julmust - sind manab hirmsas vandes, 


ja kui sa veel ei usu ta ainujumalust, 
siis andeks ta ei anna küll sinu rumalust." ” 

Ja seepeale ütles üks kaupmehepoeg: "Ma vannutan sind elu nimel, oo mu isand Nur 
ad-din, joo see peeker tühjaks!" ja siis astus lähemale teine noormees ja ütles, et ta ei 
taha Nur ad-dini enam nähagi, kui see ei jo0, ja asutas end minema, ja Nur ad-dinil 
hakkas häbi ja ta võttis 

528 

aedniku käest peekri vastu ja rüüpas sealt seest lonksu, sülitas aga selle välja ja 
hüüdis: "See on ju kibe!" Ja aednik ütles talle: "Oo mu isand Nur ad-din, kui see 
poleks mõru, siis poleks tal ka kasulikke omadusi. Kas sa siis ei tea, et iga magus 
arstirohi on maitsja meelest kibe, ja sellel veinil on kasulikke omadusi rohkesti: ta 
aitab toitu seedida, ajab tusatuju ja muremeele minema, paneb kõhutuuled kinni, teeb 
vere klaarimaks ja näojume puhtamaks ja ajab ihule elu sisse. Ta teeb argpüksist 
uljaspea ja lisab julgust naisterahvaga ühteheitmiseks, ja kõigi tema kasulike 
omaduste üleslugemine läheks liiga pikale. Üks luuletaja on aga lausunud sedasi: 


"Veini jõin ja nautisin ma, Ahah, sinu halastust. 
Terveks sain ma veini läbi, mida laudnik valab just. 


Allah tõesti hoiatas meid, et on veinis paha patt, 
aga tõbisele pole jooki tulutoovamat. 


Allah ise nii on öelnud. Jäägu joojaga ta arm! 
Kui ma hüva jooki maitsen, kohtuotsus pole karm." ” 

Ja seepeale tõusis aednik kähku püsti ja tegi lahti ühe käsikambri, mis oli selle 
sammaskoja all, ja tõi sealt välja puhastatud suhkrust suhkrupea ja murdis selle küljest 
suure tüki, pistis Nur ad-dini karika sisse ja ütles: "Oo mu isand, kui sa kardad veini 

juua tema kibeduse pärast, siis nüüd võid rahumeeli juua - ta on magus." Ja Nur ad- 
din võttis peekri ja jõi selle tühjaks, ja siis kallas üks kaupmehevõsu selle jälle täis ja 
ütles: "Oo mu isand Nur ad-din, ma olen su ori!" Ja teine noormees ütles: "Käsuta 
mind nagu oma teenrit!" Ja kolmas ütles: "Mu süda kuulub sulle!" Ja siis tõusis püsti 
veel üks ja ütles: "Allahi nimel, oo mu isand Nur ad-din, tohterda mu süda terveks!" 
Ja kõik need kümme kaupmehepoega ei jätnud Nur ad-dini hinge enne rahule, kui olid 
pannud ta kümme peekritäit tühjaks jooma - igaüks ühe peekritäie. 

Aga sisikond oli Nur ad-dinil neitsilik - kunagi varem polnud ta ju veini joonud - ja 
see vein pani tal pea pööritama ja ta jäi aina enam purju. Ja ta tõusis jalule (aga keel 
oli tal juba raske ja jutt raskesti arusaadav) ja hüüdis: "Oo mehed, Allahi nimel, te 
olete mul vahvad ja teie jutt on vahva ja see paik on vahva, ainult et hüva pillimäng 
kuluks veel marjaks ära. Sest on ju luuletaja pillimängu kohta lausunud: 

"Las käia ringi karikas, kas väikene või suur! 

Kuunäoline on laudnikuks, saab hoogu joomatuur. 


Kui pillimänguta sa jood, siis varsti luksud sa, 
sest sünges hauavaikuses ei joo ju suksud ka." " 


Ja siis istus see noormees, kes oli aia peremees, hobueesli selga ja kadus silmist, aga 
tuli varsti tagasi. Ja tal oli kaasas üks kairotar, kelle nahk oli nii valge nagu värske 
rasvasabalamba rasv või nagu puhas hõbe või nagu portselankausis hoitud dinaar või 
nagu kõrbegasell, ja tema silmnäo heledus tegi hiilgavale päikeselegi häbi, ja tema 
silmad olid võrgutavad ja kulmud otsekui pingul vibud ja põsed roosad ja hambad 
justkui pärlid, ja suu oli tal suhkrune ja pilk rauge; ja rind oli tal otsekui elevandiluust 
ja sissetõmmatud kõht oli kurruline ja tuharad otsekui täistopitud padjakesed ja reied 
just nagu süürlase käsulauad, ja reite vahel oli asi, mis tuletas meelde lõuenditüki 
sisse mähitud rahakaugast. Ja luuletaja on tema kohta lausunud säärased värsid: 


"Kui mõni pagan teda näeb, kes puuslikkudest peab, 
see kõigist oma jumalatest kõrgemaks ta seab. 


Ja kui ta ilmuks mungale, kes palverännu peal, 
too pühareisi katkestaks ja järgneks talle seal. 


Ja kui ta merre sülitaks, siis soolal lõpeks jaks 
ja merevesi kohe saaks ta süljest magusaks.” 


Ja teine luuletaja on lausunud: 


"Ta etem kuust - kuul pole silmi hõrku. 
Ta on kui hirv, kes lõvi püüab võrku. 


Ta juus on süsimust kui südaöö — 
meid hurmaunne saata on ta töö. 


Ta palge roos on tulvil säärast tuld, 
et üles sulab hingearmu kuld. 


Ja iga muistne kuumkirgiludus 

on tema kõrval vinge viludus.” 

Ja kui oivaliselt on öelnud veel kolmas luuletaja: 


"Ja kuis ka armukirg tal südames ei hulla, 
ei julge kaunitar me juurde külla tulla. 


Meid poisse peljata tal pole põhjust, eks ju? 
Ta vaesekene pelgab hoopis keelepeksu. 


Oo köitev kaunitar, sa hiilgav põliskevad, 
ju kaugelt kuulen, kuis su ehted kõlisevad. 


Mis hõrgutis see korraga me ninna tikkus? Eks ikka ambralõhn ta rõiva voldistikust. 


Veel enam elevile viib meid meeltelõng, 
kui jõuab meieni ta higi magus hõng. 


Ja kuidas kombekarmus neide ka ei karja, 
nad seda hullu hõngu looriga ei varja." 


Ja see neiu kumas otsekui täiskuu kuuloome neljateistkümnendal ööl, ja seljas oli tal 
sinine rüü ja ergavat otsaesist kattis roheline loor, ja mehed läksid ta pärast sedavõrd 
arust ära, et kaotasid päriselt pea...” 

Ja hommik jõudis kätte ning katkestas Šahrazadi jutulõnga. 

Aga kui oli käes kaheksasaja kuuekümne seitsmes ööaeg, ütles Šahrazad: "Minu 
kõrvu on küündinud, oo õnnelik valitseja, et aia peremees tõi teistele noormeestele 
neiu, kelle kohta me ütlesime, et ta oli äärmiselt ilus, võluv, sihvakas ja võrratu oma 
kauniduste kokkusulavuse poolest, ja just tema kohta oleksid võinud käia luuletaja 
sõnad: 


"Ta ilmus sinirüüs me ette 
kui sinitaevas halli vette. 


Kes nägi, sellel meelest läks kõik muu: 
rüü küljes kinni oli ehtne kuu.” 


Ja ilu poolest suurepärased on ka teise luuletaja sõnad: 
"Silmnägu kaetud, tuli ta mu juurde ] 

a uputas mu uudishimmu suurde: 

ja muudkui mangus minu mehesuu, et silmnäo paljastaks see kumav kuu. 


Ta lausus: "Sinu nõu ei lähe läbi. 
Ma pelgan, et see tuua võiks mul häbi.” 


Ma kostsin: "Häbistus sind vaevu puutub 
siin ilmas, kus kõik käbekähku muutub." 

Ja tõmbaski ta loori ilu eest: 
rubiinne pale põletas mind, meest. 


Ja siiski kohe palet ihkas suu, 
et Viimse Kohtu ees ei pälviks mõni muu 


ta armu igavesest igavesti, 
kui enam me ei kanna maiseid kesti. 


Kuid praegu nõnda võlub mind see kest, 
et veel ei ihka õndsust igavest.” 


Ja noor aednik ütles neiule: "Võta teatavaks, oo kaunitaride ja kõigi siravate tähtede 
valdjas, et me soovisime sind siia ainuüksi selleks, et sa lahutaksid meelt sellel 
kauninäolisel noormehel, minu isandal Nur ad-dinil. Ja tema on siin meie juures aias 
täna esimest korda." - "Oo, kui sa oleksid mulle varem rääkinud, siis oleksin ma kõik 
välja toonud, mis mul on!" hüüdis neiu. "Oo mu emand, ma käin ära ja toon, mis 
vaja,” ütles aednik. Ja neiu lausus: "Eks mine, kui tahad!" - "Anna mulle midagi 
kaasa, mis näitaks, et ma olen sinu käskjalg," ütles aednik. Ja neiu andis talle oma räti 
kaasa. 

Ja siis läks aednik kähku minema ja oli mõnda aega ära, ja siis tuli ta tagasi, kaasas 
siledast rohelisest siidist kott kahe kuldlõkatsiga. Ja neiu võttis selle koti aedniku 
käest ja harutas selle lahti ja raputas tühjaks, ja sealt kukkus välja kolmkümmend kaks 
puutükid, ja neiu hakkas neid üksteise külge panema: mehise pulktüki naiseliku 
pragutüki külge ja selle pragutüki jälle teise pulktüki külge, ja nõnda ikka edasi, kuni 
kõik tükid olid koos, ja randmeliigutusega pani ta puuasja ristseliti laua peale, ja 
selgus, et see oli võtnud siledaks poleeritud India lauto kuju. Ja neiu kummardus selle 
pilli kohale otsekui ema lapse kohale ja kutistas seda näpuotstega, ja lauto hakkas tal 
käes oigama ja helisema ja otsekui kodumaale 

tagasi igatsema, ja tal tulid meelde veed, mis olid teda jootnud, ja maapind, millel ta 
oli üles kasvanud. Ja tal tulid meelde puusepad, kes olid talle kuju andnud, ja 
lakkimismeistrid, kes olid teda lakiga katnud, ja kaupmehed, kes olid ta endale 
ostnud, ja laevad, mis olid teda edasi toimetanud, ja pilli hääl tõusis kõrgeks ja ta 
justkui karjatas ja hakkas nuuksuma ja itkema, ja näis, et neiu päris temalt selle kõige 
kohta aru ja et pill andis vastuse, tuues kuuldavale säärased värsid: 


"Olin enne haljas puu, mis ööbikute varjupaik. 
Minu oksad longu vaotas nende laulu kurblik käik. 


Igal öösel hakkas külge mulle kaeblik linnunutt, 
saladuse ilmsiks tegi, reetis armunut. 


Süütult minu maha raius jõhker puudelangetai ja must tehti sale lauto, milles iha 
lauluks sai. 


Lauto keeli sõrmitsedes puutun hingekeelt, 
iga minu kireheli toidab armumeelt. 


Piduvõõrad minu nutust õige pea on purjus, 

karjetes ja kaebehüüdeis kaine mõistus nurjus. 


Nende meeli mahendas mu vastu vägev Allah, 
minu lauluanni kiitus pääses huulilt valla. 


Minu pihta embab see, kes teistest kaunim kaugelt -mustasilmane gasell, kes piidleb 
mind nii raugelt. 


Las meid valvas Allah ise seltsis hoida vaid! 
Argu olgu elu sel, kes hülgab armsamaid." 


Ja seejärel jäi neiu veidikeseks väitja pani lauto põlvedele ja kummardus tema 
kohale nagu ema lapse kohale, ja siis pani ta sõrmed mitme mõõdu järgi keeli pidi 
liikuma ja tuli tagasi esimese mõõdu juurde ja tõi kuuldavale säärased värsid: 


"Kui väisaks ta mind, suure lembuse urja, 
ei vaevaks ränk armutaak enam mu turja. 

Öö läbi need ööbikud keeli ei puhka, 

kes vestlevad kalliga häitsevast puhmast. 


On südaöö paiku aeg armunuil tõusta, 
arm näljas on - kosuneb kuukiirte jõust ta. 


Öös hooleta põõnutab kadekops tige, 
ei kuule, ei märka meid laimaja lige. 


Võid rahuga kuulata pillide hela, 
öö varjus sa lembuselusti sees ela! 


Võib pilkmustas öös loita lembuse helk, 
kui ehivad ööd roosid, mürdid ja nelk. 


Sel kõrgelt käib südaöös pilleri kaar, 
kel kaisus on piiga ja taskus dinaar, 


kes pole veel lembusejõuetu ätt, 
kel joomakann ühtvalu soojendab kätt. 


Nüüd võta sa elu käest kõike, mis saad, — 
kord nõtrusekõrb katab rõõmuväemaad." 


Ja kui Nur ad-din oli neiu suust neid sõnu kuulnud, tõmbus ta pilk lembusest 
uduseks ja ta tundis nii tugevat iha, et suutis vaevu end vaos hoida, ja sama lugu oli ka 
neiuga, sest tema oli kõiki siia tulnud kaupmehepoegi vaadanud ja ära näinud, et Nur 
ad-din on nende keskel otsekui kuu tähtede keskel, sest tema sõnad olid sametised ja 
tema ihu oli õrn ja ta oli täiuslik oma sihvakuse ja kauniduste kokkusulavuse, ilu ja 
hiilguse poolest - ta oli õrnem kui õhtune tuuleõhk ja pehmeihulisem kui Tasnim, ja 
tema kohta käivad säärased värsid: 

"Ta põsk, ta imekaunis naerusuu 
mind nõiuvad, mul ununeb kõik muu. 


Ta pilgunool on nõiakunsti kroon, 
ta ees ma muutun araks nagu voon. 

Ja juba kostab minu rinnust ulg: 
mu ära nõiub noole sabasulg! 


Ta mustav juus, ta lauba valevus, 
ta nõtkuv piht - need on mu paleus. 


Ta kulmukaared viivad une mult, 
nüüd kire küüsis vähkren unetult. 


Mis aga mulle kõige tapvam on? 
Üks oimukihar, õel kui skorpion. 


Ja nagu mürt tal lõhnab piimapard, 
ta hambapärleist olen iluhard. 


Tal huuled punasemad kui korall, 
granaatjas rind tal paisub nagu pall. 


Kui veel ta taguots lööb käigul võbisema, 
see hinge võtab sees mul võdisema. 


Tal kergemeelsed sõnad aina suus 
ja ilust avar on ta kitsas puus. 


Ja tuuled õndsaks teeb ta ihulõhn 
ja muskust hõngab tema hingeõhk. 


Kuu kehvem on kui tema küünekild, 
ta varju jääb ka päikse kiirtepild..." " 


Ja hommik jõudis kätte ning katkestas Šahrazadi jutulõnga. 

Aga kui oli käes kaheksasaja kuuekümne kaheksas ööaeg, ütles Šahrazad: "Minu 
kõrvu on küündinud, oo õnnelik valitseja, et kui Nur ad-din oli neiu sõnu ja värsse 
kuulnud, hakkas tema ilu talle hinge (aga ise oli ta juba purjus ja upakil), ja ta asus 
neidu kiitma sääraste sõnadega: 


"Me poole vajusid ta juukselokid, 

ta ise oli veinist veidi jokkis. 

Kuid tema sõrmi kiitsid lautokeeled, mis jumalkirkaks lõid ka purjus meeled." 


Ja kui Nur ad-din oli need sõnad kuuldavale toonud, vahtis piiga teda armunud 
pilguga ja tema armukirg noormehe vastu aina kasvas. Ja ta pani tema ilu ja võlu, piha 

peenust ja kauniduste kokkusulavust imeks, ja ta ei suutnud end vaos hoida ja hellitas 
veel kord lautot ja tõi kuuldavale säärased värsid: 


"Mind noomib ta, mu pilk et ihus tal. Siis pageb ta, mu hing on pihus tal. 


Mind ära ajab ta, must kõike teab, 
mis Allah muidu saladuses peab. 


Ta palge kujutan ma oma pihku, nii leevendada tahtes silma kihku. 


Ei silm saa söönuks sellest aseainest, 
ei päästa kujutlus mind hingepainest. 


Mu süda lausa välja kargab rinnust, võib kiivust välja lugeda ta innust. 


Ma oma südant vangistan, kui hüüan, 
et ainuüksi tema poole püüan!" 


Ja kui neiu oli need värsid kuuldavale toonud, pani Nur ad-din imeks tema värsside 
ilu, sõnaseadmise osavust, tema väljaütlemise õrnust ja keele selgust, ja kange kirg, 
igatsus ja armunuilus viisid mehel aru peast. Ja ta ei suutnud ilma neiuta enam 
silmapilkugi välja kannatada ja kummardus piiga poole ja surus ta oma rinnale, ja ka 
piiga sööstis talle vastu ja oli nüüd noormehe kaisus. Ja neiu andis noormehele 
silmade vahele suud, noormees aga suudles teda otse suule ja pigistas ta piha kokku ja 
hakkas temaga tuvipaari nokamängu mängima. Ja piiga pööras end tema poole ja 
mängis seda nokamängu kaasa, ja see ajas pealtvaatajate meeled segi ja nad kargasid 
püsti, ja Nur ad-dinil hakkas häbi ja ta võttis käe neiu ümbert ära. Ja siis võttis neiu 
lauto kätte ja sõrmitses keeli mitme moodu järgi ja tuli tagasi esimese moodu juurde 
ja tõi kuuldavale säärased värsid: 

"Ilmub vihaselt välja nüüd saabelkuu 

ja gasellegi pilab ta saabelsuu. 


Võlud sõdureiks ilude sultanisool, 
armulahingus peenike piht on kui nool. 


Oh kui ihuõrn oleks ta süda ja hing, 
siis ta lembus ei kägistaks nii nagu ling. 


Kuis küll olla võib süda sel jõhker ja kale, 
kellel õrnusest õhkuvad ihu ja pale! 


Kuidas ometi hinge tal õrnemaks teha — 
saagu sedavõrd sitkemaks puusad ja keha! 


Sinul, laitja, las suu olla vait nagu sukk: 
sina võid teda kaeda, kuid mind ootab hukk!" 

Ja kui Nur ad-din oli neiu kaunist värsikeed kuulnud, kummardus ta tema poole täis 
vaimustusvahku, ja kange hämmastus viis tal aru peast. Ja seejärel tõi ta kuuldavale 
säärased värsid: 


"Pean silmi kissitama, kui ma teda vahin, 
see päiksepiiga on kui tulekahi. 


Ta sõrmeviipe vastu ma Ei saa, 
ta juurde lendan üle vee ja maa. 


Ta silmipimestava ilu ees 
on sõge iga minu sõbramees. 


Nad endid hurmujate kilda kannavad, 
mu armu mulle andeks annavad. 


Sel hukutajal piigal puudub hool, 
ei tunne halastust ta pilgunool. 


Mind, sõbrad, kaege, armuõnnetut: 

ööd-päevad varuks mul vaid nuuks ja nutt.” 

Ja kui Nur ad-din oli oma värssidega lõpule jõudnud, pani piiga tema kõneosavust ja 
vaimupeenust imeks, ja ta võttis lauto kätte ja lasi sõrmed kõige etema moodu järgi 
üle keelte käia ja võttis läbi kõik viisid, ja seejärel tõi ta kuuldavale säärased värsid: 


"Su palge ees ma tõotan elu nimel: 
ei hülga iial sind, mu iluimet. 


Ei mulle lootusetus tähenda, 
mu truudust üldse see ei vähenda. 


Ja kui ei suuda vastuarmu leida, 
siis sinuga ma vaimus ühte heidan. 


Mu ulmas lihaks-luuks võib muutuda t00, 
kes ei taha silmi puutuda. 


Su sülg on magus vein, su palg on 1005, 
kas kingid mulle nüüd end armuhoos?” 


Ja Nur ad-din sattus neiu laulust ülimasse vaimustusse ja tundis ülimat imestust, ja 
vastas siis tema värssidele sääraste värssidega: 


"Kui öösel ta näitaks mul päikselist nägu, 
jääks täiskuu ta varju kui kahvatu hägu. 


Kui akku kord ilmuks ta päevlikuna, 
siis kohemaid kustuks kõik koidikupuna. 

Nii ihkavad teda mu südamekojad, 
et katkestamatud on pisaraojad. 


Kui armukuum nool end mu hingesse kiilus, 
sai pisaraläte veerohkeks kui Niilus. 


Kui praegu ta kogu mu varandust tahaks, 
siis ütleksin: "Võta!" ja loobuksin rahast. 


Kui nõuaks ta lisaks veel kogu mu und, 

siis unegi urjaksin iga tund.” 

Ja kui neiu oli Nur ad-dini kaunist sõnaseadmist kuulnud, röövis see tal südame ja 
ajas pea segi, ja neiu süda oli nüüd täiesti noormehe päralt. Ja ta surus kaupmehepoja 
oma rinnale ja hakkas talle tuvikese moodi suud andma, ja noormees suudles teda 
vastu, aga selles mängus jääb peale alustaja. Ja kui neiu oli Nur ad-dinile suuandmise 
lõpetanud, võttis ta kätte lauto ja tõi kuuldavale säärased värsid: 


"Häda, häda, et mind laidab igavesti laidusuu — 
kui ma oma häda kaeban, mind ei kuula keegi muu! 


Kui ma ennast sulle andsin, ei ma oodand alandust. 
Nüüd ma tunda sain su julmust, sellest minu meel on must. 


Alles eile pahakspandav tundus mulle pime arm. 
Nüüd ma ise kire küüsis pole enam üldse karm. 


Oma armuga ka kaugelt mind sa ikka rabad nii, 
et ma arvan: päästa võivad mind vaid Allah ja Ali.” 


Ja kui neiu oli selle luuletusega lõpulejõudnud, lausus ta veel säärased kaks beiti: 


"Maailma valdjat palugem, et meile osaks langeks mees, kel suu on imeahvatlev, 
sest sülg seal magus sees. 


Ühtsoodu taevast palugem ja välja öelgem lausa nii: kas elu väärt on elamist, kui 
kaisus pole meil Alid!" 


Ja kui Nur ad-din oli neiu suust säärast värsikeed kuulnud, pani ta teise 
sõnaseadmise ilu imeks, ja ta tänas neiut sõnade sireduse ja kõne kõlavuse eest, ja kui 
neiu oli Nur ad-dini kiitust kuulnud, tõusis ta jalamaid püsti, võttis rõivad seljast ja 
ehteasjad kaelast, ja ta istus ihualasti Nur ad-dinile põlve peale ja hakkas talle silmade 
vahele ja palge sün-nimärkide peale suud andma. Ja ta kinkis noormehele kõik, mis 
tal oli...” 

Ja hommik jõudis kätte ning katkestas Šahrazadi jutulõnga. 

Aga kui oli käes kaheksasaja kuuekümne üheksas ööaeg, ütles Šahrazad: "Minu 
kõrvu on küündinud, oo õnnelik valitseja, et neiu kinkis Nur ad-dinile kõik, mis tal 
oli, ja ütles: "Võta teatavaks, oo mu südame armastatu, et see kingitus on kinkija 
vääriline." Ja Nur ad-din 

võttis tema käest kingi vastu, ja seejärel andis ta selle kinkijale tagasi ja hakkas tema 
suule, põskedele ja silmadele suud andma, ja kui Nur ad-din sellega lõpule jõudis 
(igavene on siin ilmas vaid iseenesest tekkinu, mis on omakorda nii paabulinnu kui 
öökulli loojaks!), tõusis ta püsti, ja neiu küsis tema käest: "Kuhu nüüd, oo mu isand?" 
- "Ma lähen isakoju tagasi,” kostis Nur ad-din. Ja kaupmehepojad hakkasid talle peale 
käima, et ta nende juures magaks, aga Nur ad-din ei jäänud nõusse, ja ta istus oma 
hobueesli selga ja asus teele ja sõitis senikaua, kuni jõudis isakoju. 

Ja ema ajas end püsti ja ütles: "Oo mu laps, kuhu sa nii kauaks jäid? Allahi nimel, 
su pikk äraolemine ajas minul ja su isal meeled ärevile ja sa panid meie südamed 
põksuma." Ja seepeale astus ema tema juurde, et talle suu peale suud anda, ja tundis 
veini lõhna ja hüüdis: "Oo mu laps, kuis nii? Vagadele palvetundidele vaatamata oled 
sa hakanud veini pruukima! Miks ei kuula sa enam selle sõna, kes on ilmamaa looja ja 
käsutaja?” 

Ja kui neil säärane jutt käis, astus korraga sisse noormehe isa, ja Nur ad-din heitis 
sängi pikali. "Mis Nur ad-dinil viga on?" päris isa. Ja ema ütles: "Aia õhk olevat tal 
pea valutama pannud." Ja kui Nur ad-dini isa lähemale tuli, et pärida, mis pojal 
valutab, ja teda tervitada, tundis ta veini lõhna. Aga see kaupmees, nime poolest Tadž 
ad-din, ei armastanud neid, kes veini joovad, ja ta ütles oma pojale: "Häda sulle, oo 
mu laps! Või sinu lollus on jõudnud siis nii kaugele, et oled hakanud veini jooma!" Ja 
kui Nur ad-din oli oma isa sõnu kuulnud, siis tõstis ta purjuspäi oma kaeja lõi teda, ja 
saatuse suval sattus löök isa paremasse silma ja see voolas põse peale tühjaks, ja Nur 
ad-dini isa varises meelemärkuseta maha ja jäi mõneks ajaks minestanult lamama. Ja 
teda pritsiti roosiveega ja ta ärkas üles ja tahtis Nur ad-dinile naha peale anda, aga 
ema hoidis meest tagasi. Ja Tadž ad-din vandus abielulahutuse nimel, et laseb, kui 
hommik kätte jõuab, Nur ad-dinil tingimata parema käe maha raiuda. 

Ja kui Nur ad-dini ema oli isa sõnu kuulnud, jäi tal hing kinni ja ta tundis poja pärast 
suurt hirmu. Ja ta rääkis poisi isale senikaua auku pähe ja rahustas teda, kuni Tadž ad- 
dinile tuli uni peale, ja naine ootas kuu tõusu ära ja läks siis oma poja juurde (aga too 
oli juba kaineks saanud) ja ütles talle: "Oo Nur ad-din, nüüd tegid sa küll oma isale 
palju paha!" - "Mis paha ma talle tegin?" päris Nur ad-din. Ja ema ütles: "Sa virutasid 
talle rusikaga vastu paremat silma ja see voolas tal põse peale tühjaks, ja su isa vandus 
abielulahutuse nimel, et kui hommik kätte jõuab, raiub ta sul ilmtingimata parema käe 
otsast." Ja Nur ad-din hakkas oma pahategu kahetsema, aga enam polnud 
kahetsemisest kasu, ja ema ütles talle: "Oo mu laps, kahetsemine sind enam ei aita, sa 
pead 

otsekohe üles tõusma ja põgenema, kui sulle elu kallis on. Ja väljaski varja end, kuni 
jõuad mõne sõbra juurde, seal aga jää ootama ja Allahi peale lootma. Sest Allahi 
tahtel muutuvad olukorrad alatasa.” 

Ja siis tegi Nur ad-dini ema rahakirstu lahti ja võttis sealt koti saja dinaariga ja ütles 
pojale: "Oo mu laps, võta need dinaarid, olgu need sulle abiks ja tõusku neist sulle 
tulu, ja kui nad sul otsa saavad, 00 mu laps, siis anna mulle kirja teel teada, ja ma 
saadan sulle uued. Ja kui sa kirja saadad, siis tee nii, et su isik jääks saladusse; ja 
küllap võtab Allah ükskord leevendust tuua, nii et sa koju tagasi pääsed." Ja siis jättis 
ta Nur ad-diniga jumalaga ja puhkes nii kibedasti nutma, et hullemini enam ei saagi, 
Nur ad-din aga võttis ema käest rahakoti dinaaridega ja tahtis juba lahkuda, kui nägi 
äkki suurt kotti, mille ema oli kirstu kõrvale unustanud (aga selles kotis oli tuhat 
dinaari), ja ta võttis ka selle ja sidus mõlemad kotid vöö külge ja läks oma 
põiktänavalt välja. Ja enne kukke ja koitu oli ta juba Bulaki poole teel. 

Ja kui hommik kätte jõudis ja rahvas üles tõusis ja kõikvõimsat loojat Allahit 
ainsaks kuulutas ja kui kõik end alles minekule asutasid, et hankida seda, mida Allah 
neile on määranud, oli Nur ad-din juba Bulakki jõudnud. Ja ta hakkas piki jõeperve 
edasi astuma ja nägi laeva, mille maasillad olid alla lastud, ja rahvast vooris neid pidi 
üles ja alla, ja sellel laeval oli neli ankrut, mis olid maasse löödud. Ja Nur ad-din nägi 
meremehi seal seismas ja päris nende käest: "Kuhu sõit läheb?" - "Aleksandria linna,” 
kostsid meremehed. "Võtke mind kaasa," lausus Nur ad-din. Ja meremehed kostsid: 
"Tunne end meie laeval hästi, oo imekaunis noormees!" Ja siis keeras Nur ad-din ringi 
ja läks turule ja ostis sealt toidukraami, vaipu ja tekke, ja seejärel tuli ta tagasi laevale, 
mis oli juba ärasõiduvalmis. 

Ja kui Nur ad-din otsaga laeva peal oli, ei jäänud laev enam kauaks seisma, vaid 
asus peagi teele, ja see laev purjetas edasi senikaua, kuni jõudis Rušeidi linna alla. Ja 
seal nägi Nur ad-din väikest paati, mis läks Aleksandriasse, ja istus selle paadi peale 
ümber, ja paat sõitis üle väina ja veel senikaua edasi, kuni jõudis sillani, mis kannab 
Džami nime. Ja Nur ad-din tuli seal paadi pealt maha ja astus läbi Lootosevärava 
linna poole, ja Allah võttis noormeest kaitsta, nii et ükski väravavahtidest ei näinud 
teda. Ja Nur ad-din läks edasi senikaua, kuni jõudis Aleksandriasse...” 

Ja hommik jõudis kätte ning katkestas Šahrazadi jutulõnga. 

Aga kui oli käes ööaeg, mis oli järjekorras kaheksasaja seitsmekümnes, ütles 
Šahrazad: "Minu kõrvu on küündinud, oo õnnelik valitseja, et Nur ad-din jõudis 
Aleksandriasse ja nägi, et sel linnal on tugevad müürid ja kenad paigad ringi 
jalutamiseks, ja et ta teeb oma asukate meeled 

mõnusaks ja lausa kutsub endasse kolima. Ja talvekülmade aeg oli juba möödas ja 
roosirohke kevadine aeg oli kättejõudnud; linn oli lilleõites ja puud olid lehtes ja 
viljad hakkasid valmis saama ja kraavid olid vett täis. Ja see linn oli kaunis nii oma 
hoonete kui ka asupaiga poolest, ja linnarahvas oli kõige paremast sõjameeste tõust, ja 
kui linnaväravad õhtul kinni pandi, võisid inimesed end väljaspool ohtu tunda, ja 
Aleksandria linna kohta käivad järgmised värsid: 


"Ükskord uudishimu väest 
küsisin ma sõbra käest: 


"Kuidas meeldib sul too linn?" 
Sõber kostis: "Usu mind, 


teda kiita pole patt! 
Kas on kindlust kaunimat?!" 


"Kas seal elada on hea?" 
Noogutas mu sõber pead: 


"Elada seal hea on siis, 
kui toob merelt värkust briis."" 


Ja teine luuletaja on lausunud: 


"Ees Aleksandria, nii kaunis, meelisegav 
ja kuulus oma vete pehmusega. 

Siin neiu embus mind kui ime turgutas, 
kuid kraaksatas ronk kimekurgukas." 


Ja Nur ad-din hakkas linna mööda ringi luusima, ja ta kõndis senikaua, kuni jõudis 
puuseppade turule ja sealt rahavahetajate turule ja sealt kuivatatud puuviljade turule ja 
sealt värskete puuviljade turule ja sealt rohukaupmeeste turule, ja ta pani seda linna 
ühtsoodu imeks, sest linn oli niisama suurejooneline kui ta looja. 

Ja kui ta parajasti rohukaupmeeste turul ringi kõndis, tuli korraga oma poest välja 
üks mees, kel rohkesti aastaid turjal, ja see mees soovis Nur ad-dinile kõike head ja 
võttis tal käe alt kinni ja viis ta oma majja. Ja Nur ad-din nägi ilusat põiktänavat, mida 
oli pühitud ja piserdatud, 

ja seal puhus mahe tuuleõhk ja tänavat varjutas puude lehestik. Selles põiktänavas 
oli kolm maja ja tänava esiotsas seisis maja, mille alussambad tõusid veest, maja 
müürid aga ulatasid pilvedeni taevas, ja tänavat selle maja ees pühiti ja piserdati, ja 
need, kes maja lähedale jõudsid, said sisse hingata lillede lõhna ja said tunda õndsuse 
aedade tuuleõhku, ja selle põiktänava algus oli pühitud ja piserdatud, tänava tagumine 
ots aga oli marmoriga sillutatud. 

Ja auväärt vanake astus koos Nur ad-diniga sinna majja sisse ja pakkus talle süüa, ja 
nad hakkasid koos keha kinnitama, ja kui Nur ad-dinil oli kõht täis, päris vanamees 
tema käest: "Millal sa Kairost siia jõudsid?" - "Oo isake, täna öösel,” kostis Nur ad- 
din. "Mis su nimi on?" päris vanamees. Ja Nur ad-din kostis vastu: "Minu nimi on Ali 
Nur ad-din." Ja seepeale hüüdis vanamees: "Oo mu laps, Ali Nur ad-din, ma vannutan 
sind kolmekordse abielulahutuse nimel: jää minu juurde, kuni sa selles linnas viibid, 
ja mina annan sinu käsutusse eluruumid." — "Oo mu isand seik, luba mul endaga 
tuttavaks saada,” ütles Nur ad-din. Ja vanamees lausus: "Oo mu laps, võta teatavaks, 
et selja sel aastal tulin ma kaubalaadungiga Kairosse ja müüsin kaubad maha ja ostsin 
uued vastu. Ja mul läks vaja tuhat dinaari ja need kaalus mulle välja sinu isa Tadž ad- 
din, kes mind ei tundnud, aga ometi ei nõudnud ta kirjalikku tunnistust ja jäi neid 
rahasid ootama senikaua, kuni ma siia linna jõudsin ja talle ühe oma teenriga raha 
koos kingitusega ära saatsin. Ja sind ma olen näinud siis, kui sa alles väike olid, ja kui 
AUah seda tahab, siis suudan ma ehk osaliselt tasuda sinu isa heategu minu vastu.” 

Ja kui Nur ad-din oli neid sõnu kuulnud, läks tal meel rõõmsaks ja ta naeratas ja 
võttis välja koti, milles oli tuhat dinaari, ja ulatas selle vanamehele ja ütles: "Võta see 
raha enda kätte hoiule, kuni ma selle eest edasiäritsemise jaoks kaupa ostma hakkan.” 

Ja seejärel saatis Nur ad-din Aleksandria linnas mitu päeva mööda, ja iga päev käis 
ta mõne tänava läbija sõi, jõi, mõnules ja lõbutses senikaua, kuni need sada dinaari, 
mis tal olid, otsa said. Ja ta läks vana rohukaup-mehe juurde, et võtta tema käest 
osakene oma tuhandest dinaarist ja see ära kulutada, aga ta ei leidnud kaupmeest eest 
ja jäi poodi istuma ja ootama, kuni vanamees tagasi tuleb. Ja ta hakkas kaupmehi 
silmitsema ja paremale ja vasakule poole kiikama. 

Ja kui Nur ad-din seal sedasi istus, ratsutas korraga hobueesli seljas turule üks 
pärslane ja tema selja taga istus neiu, kelle nahk helkis otsekui puhas hõbe või justkui 
paitus tiigivees või nagu gasell kõrbes. Ja tema palge kõrval oli särav päikegi kaame, 
ja silmades oli tal võluvõim ja rind oli tal otsekui elevandiluust, ja tema hambad olid 
justkui pärlid, ja kõht 

oli tal sisse tõmmatud ja jalad pehmed nagu rasvasabalamba sabad, ja ta oli täiuslik 
oma ilu, võlu, pihapeenuse ja kauniduste kokkusulavuse poolest, või nagu tema kohta 
on öeldud: 

"Temast suuremat ilu eal loodus ei märgi, 
sest ta loodud on kõikide soovide järgi. 


Tulvil kohmetuspuna, ta palg on kui roos. 
Piht tal nõtkem on väädist, mis õitsemishoos. 


Ja ta silmnägu kumab kui täielik kuu. 
Välja muskust tal hingavad nina ja suu. 


Kes küll kuukuldsed liikmed tal kuldpuhtaks pesi? 
Küllap oli see pärlendav allikavesi.” 


Ja pärslane tuli hobueesli seljast maha ja tõstis maha ka selle neiu, ja seejärel hõikas 
ta vahetalitajat, ja kui vahetalitaja tema ette jõudis, ütles pärslane talle: "Võta see 
piiga kaasa ja kuuluta ta turul välja!" Ja vahetalitaja võttis neiu kaasa ja viis ta turu 
keskele. Ja talitaja kadus natukeseks ajaks silmist ja tuli tagasi, kandes mustast puust 
pinki, mis oli kaunistatud elevandiluuga, ja ta pani pingi maha ja piiga selle peale 
istuma, ja siis tõmbas ta loori neiu näo eest ja ilmus nähtavale nägu, mis hiilgas 
otsekui Deilemi kilp või ere täht, ja see tuletas meelde täiskuud kuuloome 
neljateistkümnendamal ööl, ja temast kaunimat ei oska ette kujutadagi, või nagu 
luuletaja on öelnud: 


"See kuu, kes kippus võistlema, on rumal — 
nüüd vaevu helgib, häbipuna kumal. 


Kuu häppisaatja piht on nõtke väät, 
mis igast teisest väädist enam väärt." 


Ja kui kenasti on öelnud veel teine luuletaja: 


"Sa päri piiga käest, kel kuldne loor on üll, 
mis vaese mehega ta teinud küll. 


Ta nägu helgib loorist läbi ka: 

öö mustad väed eest kaovad häbiga. 

Ta pilku röövida ma tahtsin salamahti, kuid punapalg tal valvsalt pidas vahti.” 


Ja vahetalitaja päris kaupmeeste käest: "Kui palju te pakute süvamere pärli eest ja 
küti käest pageva gaselli eest?" Ja üks kaupmees ütles: "Pakun sada dinaari!" Aga 
teine ütles: "Kakssada dinaari!" Ja kolmas ütles: "Kolmsada!" Ja kaupmehed panid 
senikaua hinda juurde, kuni tõstsid selle üheksasaja viiekümneni, ja müügitehing oli 
lõplikult sõlmimata veel ainult sellepärast, et polnud kohal peremeest, kes oleks 
öelnud: "Müüdud!..." " 

Ja hommik jõudis kätte ning katkestas Šahrazadi jutulõnga. 

Aga kui oli käes kaheksasaja seitsmekümne esimene ööaeg, ütles Šahrazad: "Minu 
kõrvu on küündinud, oo õnnelik valitseja, et kaupmehed panid neiu eest senikaua 
hinda juurde, kuni tõstsid selle üheksasaja viiekümne dinaarini. Ja siis läks 
vahetalitaja piiga pärslasest peremehe juurde ja ütles talle: "Sinu orjapiiga hind on 

tõusnud üheksasaja viiekümne dinaarini. Kui sa oled nõus selle hinnaga müüma, võid 
kohe raha kätte saada." - "Aga kas piiga on sellega päri?" päris pärslane. "Ma tahaksin 
tema vastu lugupidamist üles näidata, sest ma jäin reisi peal haigeks ja piiga ravitses 
mind suurima hoolega. Ja ma tõotasin talle, et müün ta maha ainuüksi sellele, keda ta 
soovib ja tahab, ja jätan selle asja täiesti tema otsustada. Päri piiga käest, ja kui tema 
ütleb: "Olen nõus!" siis müü ta sellele, keda ta tahab. Aga kui ta ütleb: "Ei!" siis jäägu 
ta müümata.” 

Ja vahetalitaja läks neiu juurde ja ütles: "Oo kaunitaride valdjas, võta teatavaks, et 
su peremees on müügi sinu otsustada jätnud, ja sinu hind on tõstetud üheksasaja 
viiekümne dinaarini, kas sa lubad ennast maha müüa?" - "Kõigepealt näita mulle seda, 
kes mind tahab osta," ütles neiu vahetalitajale, ja see viis ta ühe kaupmehe juurde, kes 
oli muldvana ja nõder ätt. 

Ja neiu silmitses teda mõnd aega, siis aga pöördus vahetalitaja poole ja ütles: "Oo 
vahetalitaja, kas sa oled peast põrunud või muidu tobu?" - "Miks, oo kaunitaride 
valdjas, kõneled sa sääraseid sõnu?" päris vahetalitaja. Ja neiu hüüdis: "Kas siis Allah 
lubab sul müüa mind sellele nõdrale vanaätile, kelle naise kohta käivad säärased 
värsid: 


"Kui armu töö ei läinud mehel korda, 

siis lausus naine, kurjalt sedakorda: 

"Miks sul on mehejõudu nõnda vähe? 

Sa ära pahanda, kui saad mult sarved pähe. 


Su riista hõõrun, tõusta see ei taha, 
on endist viisi pehme nagu vaha.” ” 


Ja selle riista kohta käivad veel säärased värsid: 


"Sind tahan armastada, turteltui, 
kuid riist see magab nagu tukunui. 


Kui üksi istun kodus justkui klunn, 
siis Vvõitlusvalmis korraga on m..." 


Ja säärasedki värsid käivad selle riista kohta: 


"Mu riist, see paha poiss, on julm mu vastu: 
ta naiste ette kõvipäi ei astu. 


Kui magan, tõuseb - justkui tuli taga. 
Kui tõusen mina, siis ta jälle magab. 


Ma palvetunnil oma riista mõnan — 
see sunnik iialgi ei kuula sõna." " 


Ja kui kaupmeeste vanem oli neiu suust seda kõlvatut pila kuulnud, läks ta nii tulist 
viha täis, et tulisemat ei saa ollagi, ja ta ütles vahetalitajale: "Oo kõige vastikum 
vahetalitajate hulgast, või sina tood meie turule sihukese jõleda orjatüdruku, kes on nii 
jultunud, et julgeb mind teiste kaupmeeste ees pilada!" Ja seepeale tõmbas 

vahetalitaja piiga kõrvale, nii et kaupmees ei kuuleks, ja ütles talle: "Oo emand, pea 
viisakusest kinni: see vanaätt, keda sa välja naersid, on turuvanem ja hindade 
ülevaataja“ ja teiste kaupmeeste nõuandja." Ja piiga puhkes naerma ja tõi kuuldavale 
säärased värsid: 


"Ah, ülevaatajale tuleb malka anda 
nii kaua, kui ta jaksab seda kanda. 

Ja ainult siis saab õiget korda luua, 
kui korraülemad kõik üles puua." 


Ja siis ütles neiu vahetalitajale: "Allahi nimel, ma ei lase end sellele ätile müüa, müü 
mind mõnele teisele! Võib olla, et temal hakkab oma võimetuse pärast minu ees häbi 
ja ta müüb mind kellelegi tööorjaks, ja mulle ei passi ennast tööga piinata, eriti nüüd, 
kus ma olen teada saanud, et müümine on minu otsustada." Ja vahetalitaja kostis 
vastu: "Sinu sõna on seadus!" Ja ta viis piiga ühe tähtsa kaupmehe juurde ja ütles seal 
piigale: "Oo emand, kui õige müüksime sind minu isandale Serif ad-dinile üheksasaja 
viiekümne dinaari eest!" 

Ja neiu vaatas kaupmeest ja nägi, et see on üks vanamees, et tal on habe värvitud ja 
ta ütles vahetalitajale: "Kas sa oled püsti hull või nupust nikastanud, et tahad mind 
sellele laibalõhnalisele vanatoile müüa? Olen ma sulle mõni takutuust või 
kaltsupundar, et sa mind ühe äti juurest teise juurde tassid? Nad mõlemad on ju 
otsekui varisemisohtlik müür või nagu džinn, kes on sabatähega vastu pead saanud. 
Mis puutub esimesse vanamehesse, siis tema kohta käivad säärased sõnaseadja värsid: 


"Ma mõtlesin: "Kas anda talle suud?" 
Suu asemel eest leidsin miskit muud: 


ta paksu mokka, mis on värvilt lilla, 
on katmas kuhil tokerdunud villa." 


Ja kui toredasti on öelnud teine luuletaja: 


"Peab mõni kauniks juukseid raugavalgeid 
ja hallist karvast kaetud raugapalgeid. 


Kui minu pähe langes valkjas hall, 
siis mina leidsin meelel jonnakal: 


"On hallist päevast etem mustav öö, sest kui see päev ka mõne patutöö 


ehk lunastab, ei halli talu ma, 

vaid hakkan seda mustaks paluma. 

Ja veel toredamini on öelnud kolmas: 


M 


"Pea läheb halliks - see on hirmus nöök. 
Nii hirmus poleks vaenumõõga löök.” 


104Hindade ülevaataja (muhtasib) pidi jälgima, et turulised islami kauba- ja ühiselu-seadusi ei rikuks. 

Aga mis puutub teise vanaätti, siis tema on paheline ja kahtlane tüüp, kes on oma 
kulupea mustaks võõbanud. Ja selle võõpamisega on ta kõige koledama kuritöö korda 
saatnud, ja selle kohta käivad säärased värsid: 


""Miks mustaks värvisid sa oma kulupea?" 
mult päris neid. Ma kostsin: "Iluvea 


just sedaviisi tahtsin eemaldada, 
et sinu pilk käiks ikka harjund rada." 


Ta puhkes naerma, lausus sedasi: "Nii levib võltsing aina edasi!"" 
Ja oivaliselt on öelnud teinegi luuletaja: 


"Oo, kes sa musta teha võtad hallist, 
et säilitada noorust nõnda kallist, 


tea, kui mu saatuselt saaks värvi sinu hius, 
pea püsiks must sul, lõpeks halli kius." " 


Ja kui oma karvad mustaks võõbanud vanaätt oli piiga suust sääraseid sõnu kuulnud, 
läks ta nii tulist viha täis, et tulisemat ei saa ollagi, ja ta ütles vahetalitajale: "Oo kõige 
vastikum vahetalitajate hulgast, või sina tood meie turule sihukese tobeda orjapiiga, 
kes kuulutab üksteise järel kogu tururahva lollikarjaks ja laseb igaühe kohta pilalaulud 
ja lorajutud valla!" Ja siis tuli see kaupmees oma poest väljaja virutas vahetalitajale 
vastu vahtimist. Ja vahetalitaja võttis piiga kaasaja läks temaga minema, ise 
tulivihane, ja hüüdis: "Allahi nimel, eluilmas pole ma näinud häbitumat orjapiigat kui 
sina! Sa teed kahju nii mulle kui endale, ja sinu pärast on nüüd kõik kaupmehed minu 
peale vihased!" 

Ja tee peal nägi neid veel üks kaupmees ja pakkus kümme dinaari juurde (aga selle 
kaupmehe nini oli Sihab ad-din). Ja vahetalitaja palus piiga käest müümisluba, ja 
piiga ütles: "Näita teda mulle, et ma näeksin, 

missugune ta on, ja saaksin tema käest ühe asja kohta küsida, ja kui tal see asi kodus 
on, siis lasen ma ennast temale maha müüa, kui tal aga pole, siis ma ei lase.” 

Ja vahetalitaja jättis piiga sinnapaika ja läks kaupmehe juurde ja ütles talle: "Oo mu 
isand Sihab ad-din, võta teatavaks, et see orjapiiga ütles mulle, et tahab sinu käest ühe 
asja kohta küsida, ja kui sul see asi on, siis ma müün piiga sulle maha. Kas kuulsid, 
mis ta su kaaskaupmeestele ütles?..." " 

Ja hommik jõudis kätte ning katkestas Šahrazadi jutulõnga. 

Aga kui oli käes kaheksasaja seitsmekümne teine ööaeg, ütles Šahrazad: "Minu 
kõrvu on küündinud, oo õnnelik valitseja, et vahetalitaja ütles kaupmehele: "Kas sa 
kuulsid, mis ta su kaaskaupmeestele ütles? Allahi nimel, ma kardan, et kui ma ta sinu 
juurde toon, siis teeb ta sinuga sedasama, mis ta tegi su naabritega, ja ma jään sinu ees 
häbisse! Aga kui sa ikka veel tahad, et ma piiga sinu juurde tooksin, eks ma siis too!" 
- "Too pealegi,” ütles kaupmees. Ja vahetalitaja kostis: "Sinu sõna on seadus!" 

Ja ta läks ja tõi piiga kaupmehe juurde. Ja piiga vaatas kaupmehele otsa ja ütles: 

"Oo mu isand Sihab ad-din, kas sul on kodus oravanahkadega täistopitud patju?” - 
"Jah, oo kaunitaride valdjas, mul on kodus kümme oravanahkadega topitud patja," 

kostis kaupmees, "Allahi nimel, mis sa nende patjadega peale hakkad?" - "Ma ootan, 
kuni sa magama jääd ja topin nendega su suu ja nina kinni, kuni sa ära lämbud," 
kostis piiga. 

Ja siis pöördus ta vahetalitaja poole ja ütles talle: "Oo kõige vastikum vahetalitajate 
hulgast, paistab nii, et sa oled peast põrunud! Äsja sa pakkusid mind kahele vanaätile, 
kellel on kummalgi kaks küüru, ja seejärel lähed sa mind pakkuma isand Sihab ad- 
dinile, kellel on kolm küüru: esiteks on ta jupats, teiseks on tal suur nina ja 
kolmandaks on tal pikk habe. Ja selle kohta on lausunud üks luuletaja: 


"Vaat kus veider päkapikk, kehast pikem nina — 
sihukesest mehest küll eal ei hooli mina.” 


Ja teine luuletaja on lausunud: 


"Silmnäos tal tolkneb ninaminarett: 
nii pikk on see, et näib kui meelepett. 


Ei taha kedagi see nospel nahutada, 

ta ihkab inimkonda ära mahutada." " 

Ja kui kaupmees Šihab ad-din oli neiu suupruukimist kuulnud, kargas ta välja, 
haaras vahetalitajal kraest kinni ja karjus: "Oo kõige õnnetum vahetalitajate hulgast, 
või sina tood meie turule orjapiiga, kes meid kõiki üksteise järel oma vemmalvärsside 
ja lorajuttudega mõnitab ja pilab!" Ja vahetalitaja võttis piiga kaasa ja tegi kaupmehe 
juurest minekut ja ütles: 

"Allahi nimel, ma olen eluaeg orjakaupu vahelt talitanud, aga nii kõlvatut orjapiigat 
kui sina pole ma enne näinud; pole minu jaoks õnnetumat tähte kui sinu oma. Sinu 
tõttu jookseb kogu mu tänane päev tühja, ja ma pole muud saanud kui mööda kaela ja 
vastu vahtimist!" 

Ja siis jäi vahetalitaja piigaga jälle pidama ühe kaupmehe juurde, kes oli suure hulga 
orjade pidaja, ja päris: "Võib-olla müüksime sind maha sellele kaupmehele, Sidi Ala 
ad-dinile?" Ja piiga heitis kaupmehele pilgu ja nägi, et see on küürakas. "See on ju 
küürselg!" ütles ta. "Ja luuletaja on tema kohta lausunud sedasi: 


"Kuis selgroolüli nõnda suurt õlg kiitsakas võib saata — mees meenutab ju saatanat, 
kes taevatähte vaatab, 


või poissi, kelle selja sees veel vastne nuudipelg, kui juba järjekordset sähmu 
ootamas ta selg.” 


Ja teine luuletaja on lausunud tema kohta teisiti: 


"Just selle ratsutaja all nii hullult ehmus eesel, 
eks ratsutaja kole küür vist oli silme ees sel. 


Nüüd meie naerust mehe küür veel kasvas suuremaks, 
ja eeslil seda taaka kandes üles ütles jaks.” 


Ja kolmas luuletaja on lausunud tema kohta kolmat moodi: 

"Küür just kõige koledamalt silma tülitab. 
Iga mees, kes küüru näeb, ta peale sülitab. 


Küürus selg on nagu oks, mis aja koormast kooldus: ajasidrun kooldu veab ta, ei 
siin aita hooldus." " 


Ja seepeale läks vahetalitaja kähku piiga manu ja võttis ta endaga kaasa ja viis ta 
ühe teise kaupmehe juurde ja päris piiga käest: "Kas 

müüme sind sellele maha?" Ja piiga heitis kaupmehele pilgu ja nägi, et tal jookseb 
silmadest mäda, ja ta hüüdis: "Sellele mädasilmale! Sihukese kohta on ju luuletaja 
lausunud sedasi: 


"Tema silmad ära söönud on ju marjasõmerad. Teda oma meheks tahta võivad 
ainult nõmedad. 


Kõrvalseisja südamesse asutab end kõledus, 
kui vaid pilgu alla satub mädasilma jõledus.” " 

Ja siis tõmbas vahetalitaja piiga sealt ära ja viis ta ühe teise kaupmehe juurde ja 
päris piiga käest: "Kui müüme sind temale?" Ja piiga heitis selle kaupmehe peale 
pilgu ja nägi, et sel on pikk habe ees. "Häda sulle!" ütles ta vahetalitajale. "See mees 
on ju otsekui oinas, kellele on saba kurgu alla kasvanud, ja sina mõtled mind temale 
müüa, 00 kõige viletsam vahetalitajate seast! Kas sa pole siis kuulnud, et kõik pika 
habemega mehed on lühikese aruga, ja mida pikem habe, seda lühem aru. See on 
teada igale mõistlikule inimesele, nagu on öelnud üks luuletaja: 


"Eks kasvatades pikka habet vist 
mees kõigilt ootab lugupidamist. 


Kui aga habet juurde tuleb vaks, 
saab aru samavõrra lühemaks.” 


Ja teine luuletaja on lausunud: 


"Mispärast sinna lõua otsa sai 
see parratuustakas nii pikk ja lai? 


Pard puhkab, päratu: ta põlgab tööd 
ja meenutab külmpilkast talveööd.” " 


Ja seepeale võttis vahetalitaja piiga ja hakkas tagasi minema, ja piiga päris tema 
käest: "Kuhu sa nüüd mind viid?" - "Sinu peremehe, pärslase juurde," kostis 
vahetalitaja. "Mulle piisab sellestki, mis täna sinu pärast on juhtunud. Sinu 
ebaviisakuse pärast jäime pärslasega päevateenistusest ilma." 

Ja orjapiiga lasi pilgu üle turu käia ja vahtis paremale ja vasakule, ettepoole ja selja 
taha, ja saatuse tahtel langes tema pilk kairolase Ali 

Nur ad-dini peale. Ja ta nägi, et see on ilus noormees puhta palge ja sirge pihaga, 
haruldaselt kaunis, oivaline, sire ja hellik neljateistkümneaastane poiss, kes sarnaneb 

täiskuuga kuuloome neljateistkümnendamal ööl: tal oli särav otsaesine, õhetavad 
põsed, marmorvalge kael, pärlpuhtad hambad ja sülg, mis suhkrust magusam, nagu 
keegi on tema kohta öelnud: 


"Et tema ilu saada silme ette, 
gasell ja kuu on teinud pika retke. 


Kuid asjata nad nägid palju vaeva: 
liig kõrgeks neile jäid ta ilu taevad.” 


Ja kui hästi on öelnud üks teine luuletaja: 


"Ta on nii sihvakas! Ta juus, ennäe, 
on pime öö! Ta laup on hele päev! 


Ta sünnimärk - ei maksa laita seda — 
on sama must kui anemooni süda." 


Ja kui neiu oli Nur ad-dinile otsa vaadanud, läks ta arust ära ja noormees vapustas 
teda hingepõhjani. Ja armastus noormehe vastu tungis piiga südamesse...” 

Ja hommik jõudis kätte ning katkestas Šahrazadi jutulõnga. 

Aga kui oli käes kaheksasaja seitsmekümne kolmas ööaeg, ütles Šahrazad: "Minu 
kõrvu on küündinud, oo õnnelik valitseja, et armastus Ali Nur ad-dini vastu tungis 
piiga südamesse. Ja piiga pöördus vahetalitaja poole ja küsis tema käest: "Kas see 
noormees, see kaupmees, kes istub seal eemal ja kel on kaunis kalevist hõlst seljas, ei 
ole minu eest midagi pakkunud?" Ja vahetalitaja vastas: "Oo kaunitaride valdjas, see 
noormees on võõramaalane, kairolane.Tema isa on üks Kairo suurkaupmehi, kes on 
teistest sealsetest kaupmeestest ja aukandjatest tähtsam noormees ise aga on vaid pisut 
aega meie linnas asunud ja ta elab oma isa sõbra pool. Tema pole su eest tühjagi 
pakkunud.” 

Ja kui orjapiiga oli vahetalitaja sõnu kuulnud, võttis ta sõrmest kail: safiiriga 
sõrmuse ja ütles vahetalitajale: "Vii mind selle kauni noormehe juurde, - kui tema mu 
ära ostab, siis saad sa tänase vaeva tasuks selle sõrmuse." Ja vahetalitajal läks meel 
rõõmsaks ja ta läks koos piigaga Nui ad-dini juurde, ja kui orjapiiga oli noormehe 
juurde jõudnud, vaatas ta teda lähemalt ja nägi, et see kaunis ja sirge pihaga noormees 
tuletab oma 

kauniduste kokkusulavuse poolest täiskuud meelde, või nagu on tema kohta öelnud 
üks sõnaseadja: 


"Ta palg on suurest ilust lausa niiske, 
ta silmist lendab nooli, õnneliiske. 


Ja kui ta mõne kalli jätab maha, 
see enda kohe ära tappa tahab. 


Sest nõnda magus on ta mehearm, 
et ilma selleta on elu karm. 


Mu armastus, noormehe laup ja piht, 

on ilurohke ilu kaunis siht. 


Ei varja rõivas ega miski muu, 
ta ihu hiilgus kumab nagu kuu. 


Ja tema sünnimärgid, kulm ja silm 
on mustast mustem, öisest öisem ilm. 


Ta ihust teiste ihud palju puisemad, 
ta palged täiskuust palju kuisemad. 


Ta pilk, mis purju teeb, nii peale käib, 
et keelatugi lubatuna näib. 


Ma rüüpekosutust joon tema suust, 
ta mehearmust unistan, ei muust. 


Tal olgu kiretulv kui tahes mõrtsuklik, 
kõik, mis ta teeb, on hea ja seaduslik." 


Ja seepeale vaatas piiga Nur ad-dinile pika pilguga otsa ja ütles talle: "Oo mu isand, 
Allahi nimel, kas ma pole siis ilus?" Ja Nur ad-din vastas: "Oo kaunitaride valdjas, 
kas võib olla seilessinatses ilmas kedagi sinust kaunimat?" - "Mispärast sa siis häält ei 
teinud, kui sa nägid, kuidas kaupmehed minu eest aina enam pakuvad, ja ise kordagi 
juurde ei pakkunud, nagu ei meeldiks ma sulle, oo isand?" ütles neiu. Ja Nur ad-din 
lausus: "Oo emand, kui ma oleksin oma kodulinnas, siis 

paneksin ma sinu peale kas või kogu oma raha hakkama.” - "Oo isand,” iides neiu, 
"ma pole palunud sul osta mind vastu tahtmist. Aga kui sa pakuksid minu eest midagi 
juurde, siis kosutaksid sa mu hinge isegi siis, kui sa mind ostmata jätaksid, sest teised 
kaupmehed ütleksid: "Kui see piiga tõesti ilus poleks, ei paneks see Kairo kaupmees 
hinda juurde, sest kairolastel on orjapiigade ilu peale silma.” " 

Ja Nur ad-dinile tegid piiga sõnad häbi ja ta läks näost punaseks. "Kui kõrgeks selle 
piiga hind on tõusnud?" päris ta vahetalitaja käest. Ja see kostis: "Tema hind on 
tõusnud üheksasaja viiekümne dinaarini, vahe-talitamistasu välja arvatud. Mis puutub 
aga sultanilõivusse105, siis see jääb müüja kanda.” - "Ma ostan orjapiiga ära tuhande 
dinaari eest, vahetalitamistasu kaasa arvatud," ütles Nur ad-din vahetalitajale. Ja piiga 
astus kähku ette ja lausus: "Ma olen end sellele kaunile noormehele tuhande dinaari 
eest maha müünud.” Ja Nur ad-dinil jäid sõnad kurku kinni, üks pealtnägija aga ütles: 
"Me oleme ta temale maha müünud!" Ja üks teine ütles: "Poiss on piigat väärt!" Ja 
kolmas ütles: "Neetud koerapoegi Koerapoeg on igaüks, kes paneb hinda juurde, aga 
ära ei osta!" Ja veel keegi lisas omalt poolt: "Allahi nimel, nad sobivad ju kenasti 
kokku!" 

Ja enne kui Nur ad-din toibuda jõudis, oli vahetalitaja juba kohtunikud ja 
tunnismehed kohale kutsunud ja ostu-müügi paberi valmis kirjutanud, ja vahetalitaja 
ulatas selle Nur ad-dinile ja ütles: "Võta oma orjapiiga! Ja jagagu Allah sulle tema 
läbi õnnistust! Sest tema sobib ainuüksi sulle ja sina sobid ainuüksi temale." Ja 
vahetalitaja lausus säärased beidid: 


105Sultanilõivuks nimetati iga kaubatehingu pealt otse sultani tuludesse laekuvat lõivu. 

"Rõõm, mida terve hingega ei hõlma, 
nüüd ise hakanud on talle hõlma. 


Nii hästi ühte sobivad need kaks, 
nad käivad kergelt kokku iga naks!" 


Ja Nur ad-dinil hakkas kaupmeeste ees häbi ja ta tõusis jalamaid püsti ja ladus 
kaalule tuhat dinaari, mis tal oli hoiul olnud ta isa sõbra, rohukaupmehe käes, ja siis 
võttis ta orjapiiga kaasaja viis ta majja, kuhu vana rohukaupmees oli ta elama pannud. 
Ja kui neiu majja astus, nägi ta seal auklikku viltvaipa ja näotuks kulunud nahkvaipa 
ja hüüdis: "Oo mu isand, kas ma pole sinu silmis seda väärt, et sa viiksid mind 
härrasmajja, kus sa elad ise kõigi oma asjadega? Miks ei vii sa mind oma isa palge 

ette?" — "Allahi nimel, oo kaunitaride valdjas," kostis Nur ad-din, "siin ma elangi 
ja see maja kuulub vanale rohukaupmehele, kes on selle linna asukas, ja see 
rohukaupmees tegi maja tühjaks ja andis mulle asupaigaks. Ma ju ütlesin sulle, et ma 
olen võõramaalane ja Kairost pärit." — "Oo mu isand," kostis orjapiiga, "mulle piisab 
kõige väiksemast majast senikauaks, kuni sa kodulinna tagasi pöördud. Aga Allahi 
nimel, oo mu isand, tõuse nüüd püsti ja too meile natuke praeliha, veini ja kuivatatud 
ning värsket puuvilja!" - "Allahi nimel, oo kaunitaride valdjas," kostis Nur ad-din, 
"mul polnud muud raha peale selle tuhande dinaari, mis ma sinu eest vaekausile 
panin, need dinaarid olid mu ainuke vara. Olid veel mõned dinaarid, aga need ma 
kulutasin eile ära." - "Kas sul pole siin linnas mõnd sõpra, kellelt viiskümmend 
dirheemi laenata? Too need minu kätte, ja ma ütlen sulle, mis nendega teha," lausus 
neiu. "Peale rohukaupmehe pole mul siin ühtegi sõpra," kostis Nur ad-din. 

Ja seejärel läks ta jalamaid rohukaupmehe juurde ja ütles talle: "Tervist, oo onuke!" 
Ja rohukaupmees vastas tema tervitusele ja päris: "Oo mu laps, mis sa ostsid täna oma 
tuhande dinaari eest?" — "Ma ostsin selle eest orjapiiga," kostis Nur ad-din. "Oo mu 
laps," hüüdis rohukaupmees. "Kas sa oled peast põrunud, et ostad tuhande dinaari eest 
üheainsa orjapiiga? Ma tahaksin teada, mis tõugu see sihuke on!" - "Oo onuke, see 
orjapiiga on frankide106 tütar,” kostis Nur ad-din...” 

Ja hommik jõudis kätte ning katkestas Šahrazadi jutulõnga. Aga kui oli käes 
kaheksasaja seitsmekümne neljas ööaeg, ütles Šahrazad: "Minu kõrvu on küündinud, 
oo õnnelik valitseja, et Nur ad-din ütles vanale rohukaupmehele: "See orjapiiga on 
frankide tütar." Ja vanamees lausus: "Võta teatavaks, oo mu laps, et kõige etemate 
frangitütarde hind on siin, meie linnas, sada dinaari. Allahi nimel, 00 mu laps, selle 
orjapiigaga on sind haneks tõmmatud. Kui sa oled temast sisse võetud, siis maga 
temaga tänane öö ja rahulda oma soovid, hommikul aga vii ta turule ja müü maha, kui 
sa ka seejuures paarsada dinaari kaotad. Pea silmas, et sinu lugu on niisama kehv nagu 
laevahukk ulgumerel või röövlite küüsi sattumine kõrbeteel." - "Sinu jutt on õige,” 
kostis Nur ad-din. "Aga sa tead ju, oo onuke, et mul polnud midagi muud peale 
tuhande dinaari, mille eest ma selle orjapiiga ostsin, ja nüüd pole mul dirheemigi 
taskuraha. Ole mu vastu armuline heategija ja laena mulle viiskümmend dirheemi. 
Nad kuluvad mul homseni ära, ja homme ma müün orjapiiga maha ja maksan võla 
müügitasu arvelt tagasi." — "Seda ma annan sulle heameelega!" kostis vanamees. 

106Frankideks nimetasid tolleaegsed araablased kõiki eurooplasi. 

Ja siis ta kaalusid Nur ad-dinile viiskümmend dirheeni ja ütles: "Oo mu laps, sina 
oled aastate poolest alles nooreohtu ja see orjapiiga on ilus, ja võib-olla on su süda 
tema küljes kinni ja sa ei raatsi teda maha müüa. Aga su tasku on tühi ja need 
viiskümmend dirheemi saavad sul otsaja sa tuled jälle minu juurde, ja ma annan sulle 
teist korda laenu, ja siis kolmat korda ja nõnda edasi kuni kümnenda korrani, aga kui 
sa siis veel kord tuled, ei võta ma su tervitust vastu ja minu sõprusel su isaga on lõpp.” 
Ja seepeale andis vanamees talle viiskümmend dirheemi ja Nur ad-din võttis need 
vastu ja viis oma orjapiigale, ja see ütles: "Oo mu isand, mine otsekohe turule ja too 
meile kahekümne dirheemi eest viit värvi siidi, ülejäänud kolmekümne eest aga too 
liha, puuvilja, veini ja lilli.” 

Ja Nur ad-din läks turule ja ostis kõike, mis orjatar oli nõudnud, ja tõi talle kätte, ja 
neiu tõusis sedamaid püsti ja kääris käised üles ja hakkas süüa tegema, ja tegi seda 
kõige paremal kombel, ja siis kandis ta toidu Nur ad-dinile ette ja see asus keha 
kinnitama ja neiu koos temaga, kuni neil kõht täis sai. Ja siis tõi neiu veini lauale ja 
hakkas koos noormehega veini jooma, ja ta jootis Nur ad-dini ja lahutas tal meelt 
senikaua, kuni Nur ad-din jäi purjuspäi magama. Ja siis tõusis neiu jalamaid üles ja 
võttis oma pambust taifl nahast kotikese, harutas selle lahti ja tõmbas sealt välja kaks 
varrast, ja seejärel võttis ta istet ja asus tööle, ja ta töötas senikaua, kuni sai valmis 
ilusa siidist vöö. Ja ta puhastas selle vöö ära, hõõrus läikima, mähkis riidetüki sisse ja 
pani padja alla. 

Ja seejärel tõusis ta püsti, võttis end paljaks ja heitis Nur ad-dini kõrvale. Ja ta 
hakkas noormeest silitama ja see ärkas üles ja nägi enda kõrval neiut, kes oli puhas 
otsekui sulahõbe, siledam kui siidja pehmem kui rasvasabalammas. Ja ta oli lipust 
eredam ja rusketest kaamelitest etem - viis vaksa pikk, kõrge rinna, vibujate kulmude 
ja gasellisilma-dega. Ja põsed olid tal otsekui anemoonid, ja kõht oli tal sisse 
tõmmatud ja kurruline, ja tema nabasse oleks ära mahtunud terve unts pähkliõli, ja 
tema reied tuletasid meelde jaanalinnusulgedega täistopitud patju, nende vahel aga oli 
asi, mida keel ei suuda kirjeldada ja mille nimetamine paneb silmad vett jooksma. Ja 
just teda pidas vist silmas luuletaja, kui lausus säärased värsid: 


"Ta laubas, hiustes öö ja koit on koos, 
ta sülg on vein ja tema palg on roos! 


Silmnägu tal kui sulaselge kuu 

ja suu on verev pärlikee, mis muu! 

Ta kaissuheit on kojujõudmisrõõm, 
tast lahkumine - tulekahju lõõm!" 


Ja kui kaunisti on öelnud teine luuletaja: 


"Kuupalgeline pihast paindub pajuna 
ja tema ihulõhn on ambra hajuga. 


Nii suur mu südames on armupinge 
sees, et pelgan: igatsus viib hinge seest. 


Nii võimsaks südames saab armuvalu, 
kõik muu on hallisegune ja vilu.” 

Ja kolmas luuletaja on öelnud: 


"Need kallid koos on lihana ja luuna, 
kuid paistavad nad hoopis kiirgvel kuuna. 


Neil ümber armumarud lõõtsuvad, 
nad vaatidena pihast õõtsuvad. 


Ja kuulutavad nende hirvesilmad: 
"Me pole jäänud teineteisest ilma.” 


Oi, nende silmi, mis on pärani, 
ei ükski taevatäht küll sära nii!" 


Ja Nur ad-din pööras end otsekohe neiu poole ja tõmbas ta oma rinnale ja hakkas 
imema tema ülemist huult, kui oli enne alumist huult imenud, ja lükkas siis oma keele 
neiu huulte vahele ja tõusis talle peale ja leidis, et see neiu on läbipuurimata pärlikarp 
ja teiste poolt sissesõitmata emakaamel. Ja ta võttis neiult süütuse ja ühines temaga, ja 
nii sai alguse nende lahutamatu ja lõputu armastus. Ja ta külvas piiga põsed üle 
suudlustega otsekui vette langeva kivirahega ja tungis temasse otsekui 
tormijooksuodaga, sest Nur ad-dinile meeldis mustasilmalisi kallistada, nende huuli 
imeda, nende juukseid lahti palmitseda, nende pihta pigistada, nende põski näksida ja 
nende rinnal istuda, ja liigutada end Kairo moodi, ja mängida Jeemeni moodi, ja 
karjuda Abessiinia moodi, ja langeda India raugusesse, ja kerkida Nuubia kirgedesse, 
ja ahastada 

külamatsi moodi, ja oiata Damietta moodi, ja olla kuum Saida moodi ja õrnrambe 
Aleksandria moodi. Ja piigalgi olid kõik need oskused olemas, ja pealekauba oli ta 
veel nii ülevoolavalt ilus ja hellik, et luuletaja on tema kohta öelnud: 


"Mu mõistus teda unustada püüdis ikka, 
kuid süda tundis igatsust nii pikka. 


On meister see, kes on ta ilma loonud 
ja täiskuu kuma talle ohvriks toonud. 


Ah, olgu armastus ta vastu patune — 
ei kätke kahetsusse minu patukee, 


mis sest, et hing täis unetust ja tuska, 
mis sest, et arm mind südamesse suskab! 


Neid taiplikele avas mõttemärsi, 
sealt välja tõi ta säherduse värsi: 


"Mis kirest teab, kel puudub kiresund? 
Teeb kireteadjaks alles kiretund. 


Mis armust teab, kes armutuna sõitles? 
See armu teab, kes armuväljal võitles.” " 

Ja Nur ad-din saatis neiuga öö meelemõnus ja rõõmus mööda...” 

Ja hommik jõudis kätte ning katkestas Šahrazadi jutulõnga. 

Aga kui oli käes kaheksasaja seitsmekümne viies ööaeg, ütles Šahrazad: "Minu 
kõrvu on küündinud, oo õnnelik valitseja, et Nur ad-din saatis neiuga öö meelemõnus 
ja rõõmus mööda, ja nende ainsaks kõvasti kokkuhaagitud rüüks olid kallistused, mis 
kaitsesid neid öö ja päeva murede eest, ja nende magamine läks kõige paremini korda, 
sest ühteheitmisel ei peljanud nad keelepeksu ega kuulujutte, nagu luuletaja on nende 
kohta oivaliselt öelnud: 


"Sa kalli juures käi, las laidab kadekops — 
see lembelõõmale ei ole mingi lops! 

Mis kaunimat lõi Allah loomishoos 

kui armastajad, kes on voodis koos. 


Kui teineteist nad kallistavad seal, 
pea puhkab kalli käsivarre peal. 


Ja kui on loodud südamete liit, 
siis ilmaõhust õhkub rahuviit. 


Kuid armastust ei talu laidusuu, 
kel hingeta on liha kui ka luu. 


Ja kuigi kadedus käib täies väes, 
ei märka seda need, kel õnn on käes." 


Kui aga hommik kätte jõudis ja päevavalgus särama lõi, ärkas Nur ad-din üles ja 
nägi, et neiu on juba vett toonud. Ja nad pesid end üheskoos ja Nur ad-din saatis 
hommikupalve Allahi poole teele, ja siis tõi neiu talle söögi- ja joogipoolist, mis veel 
järel olija Nur ad-din kinnitas keha ja niisutas kurku. Ja seejärel pistis orjapiiga käe 
padja alla ja tõmbas välja vöö, mille ta öösel oli teinud, ja andis selle Nur ad-dini kätte 
ja ütles: "Oo isand, võta see vöö!" - "Kust sa selle said?" päris Nur ad-din. Ja piiga 
ütles: "Oo isand, see on tehtud sellest siidist, mille sa eile kahekümne dirheemi eest 
ostsid. Tõuse nüüd, mine Pärsia turule ja anna see vahetalitaja kätte, et talitaja selle 
välja kuulutaks, ja nõua selle eest vähemalt kakskümmend dinaari puhtalt peo peale.” 
- "Oo kaunitaride valdjas,” ütles Nur ad-din, "kas siis ühe ööga saab kahekümne- 
dirheemisest materjalist teha midagi, mis maksab kakskümmend dinaari?" - "Oo 
isand," kostis neiu, "sa ei tea selle vöö hinda. Aga mine turule ja anna ta vahetalitaja 
kätte, ja kui vahetalitaja vöö välja kuulutab, siis saad sa hinna teada.” 

Ja siis võttis Nur ad-din orjatari käest vöö ja läks sellega Pärsia turule. 

Ja ta andis vöö vahetalitaja kätte ja käskis selle välja hõigata, ise aga istus pingile 
ühe poe ette, ja vahetalitaja kadus tal mõneks ajaks silmist, ja tuli siis tagasi ja ütles: 
"Oo isand, tõuse ja võta oma vöö eest raha vastu! Sa saad kakskümmend dinaari 
puhtalt peo peale." Ja kui Nur ad-din oli vahetalitaja sõnu kuulnud, pani ta asjalugu 
kangesti imeks ja tema ihu lõi vaimustusest värisema, ja ta tõusis oma kahtkümmend 
dinaari vastu võtma, suutmata oma õnne uskuda. Ja kui ta oli need kätte 

saanud, läks ta jalamaid ja ostis kogu raha eest mitmevärvilist siidi, et orjatar võiks 
vöösid teha. 

Ja seejärel läks ta koju tagasi ja andis siidi neiu kätte ja ütles talle: "Tee kogu sellest 
siidist vööd ja õpeta ka mind tegema, et ma saaksin koos sinuga töötada. Ma pole 
eluilmaski näinud, et üks käsitöö paremini sisse tooks. Allahi nimel, see on ju tuhat 
korda kauplemisest etem!" Ja neiu pahvatas tema sõnade peale naerma ja ütles: "Oo 
mu isand Nur ad-din, mine oma sõbra rohukaupmehe juurde ja laena temalt veel 
kolmkümmend dirheemi, homme aga maksa need talle koos eilse viiekümne 
dirheemiga ära!" 

Ja Nur ad-din tõusis ja läks oma sõbra rohukaupmehe juurde ja ütles talle: "Oo 
onuke, laena mulle kolmkümmend dirheemi, homme, kui Allah seda soovib, maksan 
ma sulle kõik kaheksakümmend korraga tagasi." Ja rohukaupmees kaalus talle 
kolmkümmend dirheemi, ja Nur ad-din võttis need ja läks turule ja ostis nende eest 
liha, leiba, kuivatatud ja värsket puuvilja ja lilli — nii nagu eelmiselgi õhtul - ja tõi 
kõik selle neiule, kelle nimi oli vöökuduja Mariam. Ja neiu võttis liha ja tegi sellest 
kohemaid uhke roa ja kandis selle oma isandale Nur ad-dinile ette, ja siis laotas ta 
laudlina lahti ja pani selle peale veinikannu ja hakkas noormehega veini rüüpama. Ja 
ta muudkui kallas ja jootis noormeest, ja ka Nur ad-din muudkui kallas ja jootis teda. 
Ja kui vein oli neile pähe löönud, hakkasid neiule Nur ad-dini peened kombed ja 
hellik olemine kangesti meeldima ja ta tõi kuuldavale säärased värsid: 


"Kui tõstad peekrit muskuslõhnalist, 
mis sinu hingusena lõhnab vist, 


siis pärin juba, kas see punaneste 
su punapõse mahl on tervenisti? 


Sa kostad mulle täiest südamest: 
"Ei pressita ju veini roosidest!" ” 


Ja neiu rääkis Nur ad-diniga juttu ja Nur ad-din rääkis neiuga juttu, ja Mariam andis 
peekri noormehe kätte ja nõudis, et see valaks talle ja joodaks teda joogiga, mis 
hingeõhule hea lõhna annab, aga kui Nur ad-din tahtis teda käega puutuda, ei andnud 
ta end puhtast armukelmusest kätte. Ja kerge kilk peas suurendas veelgi tema ilu ja 
võluja Nur ad-din tõi kuuldavale säärased värsid: 

"Mu kaunike, neid sihvakas, sa rüüpest lugu pea, eks lõuatäie saamiseks sa sõnu 
hästi tea: 


"Sa vala mulle veinikest, see on su põhitöö — 
kui kallamise unustad, pead üksi veetma öö.” 


Noormehele see ülesast, näe, hirmu nahka tõi. 
Ta kähku kallas kallile. Ja neiukene jõi." 


Ja nad jõid senikaua, kuni Nur ad-din jäi purju ja uinus magama, ja siis tõusis 
Mariam sedamaid ja asus, nagu tal kombeks, vöö kallal tööle, ja kui tal töö oli tehtud, 
puhastas ta vöö ära ja keeras selle paberisse ja võttis rõivad seljast ja heitis Nur ad- 
dini kõrvale magama...” 

Ja hommik jõudis kätte ning katkestas Šahrazadi jutulõnga. 

Aga kui oli käes kaheksasaja seitsmekümne kuues ööaeg, ütles Šahrazad: "Minu 
kõrvu on küündinud, oo õnnelik valitseja, et kui vöökuduja Mariam oli vöö valmis 
teinud, puhastas ta selle ära ja keeras paberisse ja võttis endal rõivad seljast ja heitis 
Nur ad-dini kõrvale magama, ja nende vahel juhtus see, mis juhtuma pidi. Ja siis 
tõusis Nur ad-din üles ja talitas oma hommikused talitused, ja Mariam andis talle vöö 
ja ütles: "Vii see turule ja müü kahekümne dinaari eest maha nagu eilegi!" Ja Nur ad- 
din võttis vöö ja viis turule ja müüs selle kahekümne dinaari eest maha, ja siis ta läks 
rohukaupmehe juurde ja maksis sellele kaheksakümmend dirheemi ära ja tänas teda 
lahkuse eest ja soovis talle kõike head. "Oo mu laps, kas sa oled orjapiiga maha 
müünud?" päris rohukaupmees. Ja Nur ad-din hüüdis: "Ära kergita kurja mõtet! 
Kuidas ma võin oma ihu hinge maha müüa!" 

Ja ta rääkis rohukaupmehele kogu loo algusest lõpuni ära ja andis teada kõik, mis 
temaga oli juhtunud, ja vana rohukaupmehe meel läks nii suurt rõõmu täis, et 
suuremat pole ollagi, ja ta hüüdis: "Allahi nimel, oo mu laps, sa tegid mulle rõõmu, ja 
kui Allah tahab, saadab ta sulle alati kõike head. Mina soovin sulle head armastusest 
sinu isa vastu ja meie sõpruse edasikestmise nimel." Ja seepeale jättis Nur ad-din vana 
rohukaupmehega hüvasti ja läks otsekohe turule ja ostis sealt nagu ikka liha, puuvilja 
ja muud vajalikku ja tõi selle neiu kätte. 

Ja Nur ad-din saatis oma neiuga süües, juues, mängides, lõbutsedes, sõprust pidades 
ja aega veetes terve aasta mööda. Ja igal ööl tegi neiu vöö valmis, hommikul aga 
müüs Nur ad-din selle kahekümne dinaari eest maha ja kulutas sellest osa kõige 
vajaliku peale ja ülejäägi andis neiu kätte, kes selle mustadeks päevadeks kõrvale 
pani. 

Aga aasta pärast ütles neiu: "Oo mu isand Nur ad-din, kui sa homme vöö maha 
müüd, siis osta mulle kuut värvi siidi: mul tuli mõte teha sulle kaelarätik. Säärase 
rätiku üle pole ei kaupmehepojad ega valdjapojad saanud rõõmu tunda." Ja siis läks 
Nur ad-din turule ja müüs vöö maha ja ostis värvilist siidi, mida orjatar oli tellinud, ja 
tõi selle talle, ja vöökuduja Mariam istus maha ja asus tööle ja tikkis rätikut terve 
nädala (igal ööl, kui ta vöö oü valmis saanud, töötas ta veidi aega rätiku kallal), ja 
viimaks oli tal rätik valmis. Ja ta andis rätiku Nur ad-dinile ja see pani selle endale 
kaela ja läks turu peale kõndima, ja kaupmehed, turulised ja linna aukandjad jäid 
karjakaupa seisma ja vahtisid ilusat poissi, kel kaunisti tehtud rätt kaelas. 

Ja juhtus sedasi, et Nur ad-din ärkas ühel öösel üles ja nägi, et tema orjatar nutab 
valjusti ja toob kuuldavale säärased värsid: 


"Meid, armunuid, uhkab see lahkumistund, 
juba hinge mul muserdab lahkumissund. 


Peagi kibedalt meenutan magusaid öid, 
kui ma lõõmasin armust ja kudusin vöid. 


Siia kadeda mehe toob kalk-kuri ilm, 
ära kadedalt kaeb meid ta kalk-kuri silm. 


Kole kadedus, mis mõnes südames keeb, 
lahku varsti meid viib ja meid õnnetuks teeb.” 


Ja Nur ad-din päris piiga käest: "Oo mu emand Mariam, mis sa seal nutad?" Ja neiu 
ütles: "Ma nutan sellepärast, et ma ei talu lahkumine-mist, aga mu süda aimab seda.” 

— "Oo kaunitaride valdjas, kes võiks meid lahutada nüüd, kus mina olen su kõige 
armsam ja armastan sind kõvemini kui keegi teine?" päris Nur ad-din. Ja piiga kostis: 
"Minu armastus on veel mitu korda tugevam kui sinu oma, aga öid ei saa usaldada, 
sest varem või hiljem teevad need meele kurvaks. Ja oivaliselt on seüe kohta lausunud 
luuletaja: 


"Häil päevil rahulolu tugevdas su turja, 
sul põhjust polnud karta saatust kurja. 


Öö külge sidusid su armu lähisvööd — 
on petlikud ka selged tähisööd. 

Näe, tähti lõputa täis öise taeva telg, 
on varjutus vaid kuulja päikesel. 


Hulk taimi on, mis silmarõõmu toob, 
on väärt vaid see, mis ükskord vilja loob. 


Jah, raipeist loksub mere sillerpind, 
on põhjas pärl, mil tõesti kõrge hind.” 


Oo mu isand Nur ad-din," ütles neiu seejärel, "kui sa ei taha minust ilma jääda, siis 
hoia end Frangimaa mehe eest, kelle parem silm vaatab kõõrdi ja kes lonkab paremat 
jalga. See on üks tuhakarva silmnäo ja paksu habemega vanamees. Tema ongi meie 
lahkumineku põhjustaja. Ma nägin, et ta on meie linna jõudnud, ja arvan, et ta tuli siia 
ainult minu pärast.” - "Oo kaunitaride valdjas," ütles Nur ad-din, "kui ta mu silma alla 
satub, siis löön ma ta maha!" Ja Mariam hüüdis: "Oo mu isand, ära löö teda maha, ära 
räägi temaga, ära müü talle ega ära osta tema käest midagi. Ara hakka temaga äri 
ajama, ära jää temaga istuma ega juttu puhuma ja ära anna talle kunagi õiget vastust. 
Ma palun Allahit, et ta päästaks meid selle kurikaela salakavaluse käest!" 

Ja kui hommik kätte jõudis, võttis Nur ad-din vöö kaasaja läks sellega turule. Ja ta 
istus ühe poe ette pingile ja hakkas kaupmehepoegadega juttu puhuma, ja tal tuli uni 
peale ja ta jäi poe ette pingile tukkuma. Ja sel ajal, kui ta seal magas, tuli korraga 
turule seesama frank koos seitsme teise frangiga, ja ta nägi poe ees pingi peal 
magamas Nur ad-dini, kes oli rätiku ümber pea mähkinud ja hoidis rätiotsa peos. Ja 
frank istus Nur ad-dini kõrvale ja võttis rätiotsast kinni ja hakkas seda käes keerutama 
ja keerutas seda mõnda aega. Ja Nur ad-din tundis seda ja ärkas üles ja nägi, et 
seesama frank, keda neiu oli talle ette maalinud, istub tema kõrval. Ja Nur ad-din 
röögatas täiest kõrist frangi peale, nii et see ära ehmatas ja päris: "Mispärast sa meie 
peale karjud? Kas me oleme sinult midagi varastanud või?" - "Allahi nimel, neetud 
närukael,” kostis Nur ad-din, "kui sa oleksid minult midagi varastanud, siis annaksin 
ma sind korraülemale üles." Ja seepeale ütles frank: "Oo moslem, ma vannutan sind 
sinu usu nimel ja kõige nimel, mis sulle püha on, ütle mulle, kust sa selle rätiku said." 
- "See on mu ema kätetöö," kostis Nur ad-din..." 

Ja hommik jõudis kätte ning katkestas Šahrazadi jutulõnga. 

Aga kui oli käes kaheksasaja seitsmekümne seitsmes ööaeg, ütles Šahrazad: "Minu 
kõrvu on küündinud, oo õnnelik valitseja, et kui frank küsis Nur ad-dini käest, kes 
selle rätiku on teinud, kostis Nur ad-din: 

"See rätik on mu ema kätetöö." - "Kas sa müüd selle mulle maha ja kui palju sa 
tema eest tahad?" küsis frank. Ja Nur ad-din hüüdis: "Allahi nimel, sa neetud 
närukael, ei müü ma seda sulle ega kellelegi teisele! Mu ema tegi selle ainuüksi minu 
jaoks, ja teise tegijat temast pole.” - "Müü see mulle maha, ja ma laon sulle viissada 
dinaari peo peale, küll selle rätiku tegija sulle uue ja ilusama teeb,” ütles frank. "Ma ei 
müü seda ilmapeal, siin linnas pole teist samaväärset," kostis Nur ad-din, frank aga 
lausus: "Oo mu isand, aga kas sa ei müüks seda mulle kuuesaja dinaari puhta kulla 
eest?" Ja ta tõstis sajahaaval hinda senikaua, kuni hind küündis üheksasaja dinaarini, 
aga Nur ad-din ütles talle: "AUah avitab mind rätiku müümisetagi! Ma ei müü seda 
sulle ilmapeal - ei kahe tuhande ega enama dinaari eest!" 

Kuid frank ei jätnud Nur ad-dini meelitamist rahaga, ja ta tõstis hinna tuhande 
dinaarini, ja siis ütlesid mõned juuresolevad kaupmehed frangile: "See kaup juba 
klapib, lao raha letti!" Aga Nur ad-din hüüdis: "Allahi nimel, mina ei müü!" Ja üks 
kaupmees ütles: "Võta teatavaks, oo mu laps, et selle räti eest ei maksaks sulle keegi 
üle saja dinaari ka siis, kui ta oleks suurem ja mõnele kangesti meeldiks, ja see frank 
maksab tema eest otsekohe tuhat dinaari - see teeb ju üheksasada dinaari kasu. Kus 
sul suuremat kasu loota on? Minu arvates peaksid sa rätiku maha müüma ja tuhat 
dinaari vastu võtma. Ütle räti tegijale, et ta teeks sulle uue ja uhkema, ise aga koori 
sellelt neetud frangi närukaelalt ja usuvaen-laselt tuhat dinaari." Ja Nur ad-dinil 
hakkas kaupmeeste ees häbi, ja ta müüs rätiku frangile tuhande dinaari eest maha ja 
see maksis talle raha otsekohe ära. Ja Nur ad-din tahtis juba minna oma orjatari 
Mariami juurde ja rõõmustada teda uudisega, kui head äri ta frangiga oli teinud, aga 
frank ütles: "Oo kaupmeeste kogu, pidage Nur ad-din kinni ja olge koos temaga täna 
õhtul minu külalised. Mul on vaaditäis laagerdatud Bütsantsi veini ja terve rasvane 
lammas ja värskeid ja kuivatatud puuvilju ja lilli, ja teie tulge ja lõbustage meid täna 
õhtul. Ärgu keegi teist maha jäägu!" - "Oo suursugune Nur ad-din," ütlesid 
kaupmehed, "me tahame, et sa nii õnnelikul õhtul, nagu täna on, meie seltsi jääksid, et 
me saaksime juttu puhuda. Näita meie vastu oma armuheldust üles ja tule meiega; 
oleme sinuga selle frangi külalised, sest ta on kallimeelne mees.” 

Ja siis ähvardasid nad Nur ad-dinile sõpruse üles ütelda ja hoidsid teda jõuga kinni, 
ja panid kõik ühekorraga oma poeuksed lukku ja võtsid Nur ad-dini ühes ja läksid 
frangiga kaasaja frank viis neid kahe sammaskojaga avarasse tuppa, mis oli hästi 
lõhnastatud, ja pani nad seal istuma ja laotas lahti laudlina, mis oli teguviisilt 
imepärane ja mille peal 

oli kujutatud põrmutallaja ja põrmutallatu, armastaja ja armastatu, kerjaja ja 
almuseandja, ja pani selle lina peale kallihinnalised portselanist ja kristallist lauanõud, 
ja kõik need olid täis oivalisi värskeid ja kuivatatud puuvilju ja lilli. Ja siis veeretas 
frank kaupmeeste ette vaadi, mis oli laagerdatud Bütsantsi veini täis, ja käskis rasvase 
lamba ära tõurastada, ja tegi siis tule üles ja hakkas liha praadima ja kaupmehi söötma 
ja veiniga jootma, ja ta pilgutas neile silma, et nad Nur ad-dini purju joodaksid. Ja 
kaupmehed jootsid Nur ad-dini senikaua, kuni see jäi juua täis ja ei teadnud enam 
maast ega ilmast. 

Ja kui frank nägi, et Nur ad-din on purjus, ütles ta: "Oo suursugune Nur ad-din, sa 
oled täna meie meelt lahutanud ja olgu see õhtu päriselt sinu päralt." Ja frank hakkas 
Nur ad-dinile muhedat juttu puhuma, ja nihkus siis lähemale ja istus tema kõrvale, ja 
heitis talle mõnda aega jutu sees vargsi pilke, ja päris siis: "Oo suursugune Nur ad- 
din, kas sa ei müüks mulle oma orjatari maha? Aasta tagasi ostsid sa tema nende 
kaupmeeste juuresolekul tuhande dinaari eest, ja nüüd ma maksan sulle tema eest viis 
tuhat - see on nelja tuhande võrra enam." Kuid Nur ad-din ütles ärist ära, frank aga 

kostitas ja jootis teda edasi ja meelitas rahaga senikaua, kuni oli tõstnud neiu hinna 
kümne tuhande dinaarini, ja purjus Nur ad-din kuulutas nüüd teiste kaupmeeste 
kuuldes: "Kaup on koos, anna kümme tuhat dinaari siia!" Ja frangi meel läks nende 
sõnade peale kangesti rõõmsaks ja ta kutsus teised kaupmehed tunnistajaks. 

Ja nad saatsid terve öö kuni hommikuni söömise, joomise ja lõbutsemisega mööda, 
siis aga hüüdis frank oma teenritele: "Tooge raha siia!" Ja raha toodigi ja ta luges Nur 
ad-dinile kümme tuhat sularahas peo peale ja ütles talle: "Oo suursugune Nur ad-din, 
võta vastu raha oma orjatari eest, kelle sa mulle eile õhtul nende moslemi usku 
kaupmeeste juuresolekul maha müüsid." — "Igavene närukael!" hüüdis Nur ad-din 
vastu, "pole ma sulle midagi müünud, sa ajad valskust suust välja, mul polegi 
orjatare!" Aga frank ütles: "Sa müüsid mulle oma orjatari maha ja need kaupmehed 
on tunnistajaks." Ja kõik kaupmehed ütlesid seepeale: "Jah, Nur ad-din, sa müüsid 
talle oma orjatari maha ja see sündis meie silma all, ja me tunnistame, et sa müüsid ta 
maha kümne tuhande dinaari eest. Tõuse nüüd püsti, võta raha vastu ja anna talle oma 
orjapiiga! Allah annab sulle uue ja parema asemele. Kas sul, Nur ad-din, pole siis 
heameel, et sa teenid üheksa tuhat dinaari orjatari pealt, kelle sa tuhande dinaari eest 
ostsid ja kelle ilu ja võlu ja juttu ja armu sa juba poolteist aastat paevälja öösel oled 
nautinud? Ja pealegi on ta iga päev teinud sulle vöö, mille sa kahekümne dinaari eest 
maha oled müünud. Ja pärast seda kõike hakkad sa mahamüümist eitama ja pead kasu 
veel liiga väikeseks! Mitte 

ilmaski pole keegi millegi pealt suuremat kasu lõiganud! Ja kui sa seda piigat 
armastad, oled sa selle aja sees teda külija küll saanud. Võta aga raha vastu ja osta 
endale uus ja parem orjatar, ja me võime sulle ka mõne siinse neiukese naiseks anda 
mõrsjaluna eest, mis on sellest müügirahast poole väiksem, ja sa saad endale temast 
ilusama näitsiku, ja ülejäänud raha kulub sul äriajamisel marjaks ära." Ja kaupmehed 
rääkisid Nur ad-dinile senikaua auku pähe, kuni see kümme tuhat dinaari orjatari eest 
vastu võttis. Ja siis tõi frank jalamaid kohtuniku ja tunnismehe kohale ja nad kirjutasid 
talle tunnistuse selle kohta, et ta on ostnud Nur ad-dinilt orjatari, keda kutsutakse 
vöökuduja Mariamiks. 

Vaat kuidas olid lood Nur ad-diniga. Mis puutub aga vöökudujasse Mariamisse, siis 
tema istus ja ootas oma peremeest päisest päevast loo-jangutunnini ja veel 
loojangutunnist südaööni takkaotsa, aga peremeest ei tulnud tagasi, ja neiu meel 
muutus nukraks ja ta puhkes kibedasti nutma. Ja vana rohukaupmees kuulis, et ta 
nutab, ja saatis tema juurde oma naise, ja see tuli tema juurde ja nägi, et tal on silmad 
vees, ja päris: "Oo emand, mispärast sa nutad?" Ja neiu kostis: "Oo emake, ma istun 
siin ja ootan koju oma isandat Nur ad-dini, aga teda ei tule ega tule, ja ma kardan, et 
keegi on pettusekaubaga pannud teda mind maha müüma, ja see pettus on vist läbi 
läinud ja ta ongi mind maha müünud...” " 

Ja hommik jõudis kätte ning katkestas Šahrazadi jutulõnga. 

Aga kui oli käes kaheksasaja seitsmekümne kaheksas ööaeg, ütles Šahrazad: "Minu 
kõrvu on küündinud, oo õnnelik valitseja, et vöökuduja Mariam ütles rohukaupmehe 
naisele: "Ja ma kardan, et keegi on pettusekaubaga pannud teda mind maha müüma, ja 
see pettus on vist läbi läinud ja ta ongi mind maha müünud." Ja rohukaupmehe naine 
ütles: "Oo mu emand Mariam, kui su peremehele sinu eest kas või toatäis kulda 
antaks, ei müüks ta sind ikkagi maha! Ma ju tean, kuidas ta sind armastab. Aga võib- 
olla, 00 mu emand Mariam, on vanemad kedagi Kairost tema juurde saatnud ja ta on 
neile nende peatuskohas peo korraldanud, kuna tal oleks olnud häbi neid siia tuppa 
tuua, kuhu nad ära ei mahu, või siis pole nad koju kutsumiseks küllalt suursugused, 
või tahab ta sinu olemasolu nende eest varjata ja jääb nende juurde kogu ööks, kuni 

hommikuni välja, homme aga, kui suur Allah seda tahab, on ta õnnelikult sinu juures 
tagasi. Ara parem vaeva oma hinge mure ja ahastusega, oo emand! Mina jään 
tänaseks ööks sinu juurde ja lahutan su meelt senikaua, kuni su isand tuleb.” 

Ja rohukaupmehe naine lahutas naljakate lugudega Mariami meelt, kuni öö otsa sai, 
kui aga hommik kätte jõudis, nägi Mariam, et tema peremees Nur ad-din keerab 
põiktänavast sisse ja et see frank käib 

kaupmeeste jõugu saatel tal kannul. Ja kui Mariam neid nägi, võttis see tal põlved 
nõrgaks, ja ta läks näost kollaseks ja hakkas üle kere värisema otsekui laev ulgumerel 
suure tuule käes. Ja seda nähes päris rohukaup-mehe naine: "Oo mu emand Mariam, 
miks sa näost ära langesid ja lähed järjest kahvatumaks?!" Ja neiu kostis: "Oo emand, 
Allahi nimel, mu süda aimab lahkumistundi ja pikka lahusolekut." Ja seepeale hakkas 
ta halama ja sügavasti ohkama ja tõi kuuldavale säärased värsid: 


"Nii mõrk on lahkuminek meelele, 
mõrk meelele ja kibe keelele. 


Ja päikest lahkumisepiinades 
ei eralda sa punaviinadest. 


Kuid hommikul on päiksel hele lõõm — 
meelt heledaks teeb kokkusaamisrõõm." 


Ja siis puhkes vöökuduja Mariam nii valjusti nutma, et valjemini enam ei saagi, ja 
tema lahkumisäng aina süvenes ja ta ütles rohukaupmehe naisele: "Oo emand, kas ma 
ei öelnud sulle, et mu peremees Nur ad-din on pettusekaubaga pandud mind maha 
müüma! Mul pole kahtlust, et ta on mind täna öösel sellele frangile maha müünud, 
kuigi ma hoiatasin teda frangi eest. Aga ega ettevaatus saatuse vastu ei saaja küllap on 
sullegi selge, et mu aimdus peab paika." Ja kui nad rohukaupmehe naisega sedasi 
rääkisid, astus tema peremees Nur ad-din korraga sisse, ja neiu vaatas talle otsa ja 
nägi, et mees on näost ära ja jalust nõrk, ja tema silmnäol oli näha meelekurbuse ja 
kahetsuse jälgi. Ja piiga ütles talle: "Oo mu peremees Nur ad-din, sa oled mind vist 
maha müünud?" Ja Nur ad-din pahvatas täiel häälel nutma ja halama ja sügavasti 
ohkama, ja ta tõi kuuldavale säärased värsid: 


"Ju on säärane saatus, et pääseteed pole, 
hingehäda on ometi ränk mul ja kole. 


Kuri vahel võib nägija sõgedaks teha, 
kuri meeled võib mõnelgi lõgedaks teha. 


Vahel kuuljagi kurdiks võib teha see kuri, 
kõrva kaudu viib mõistuse kehast see kuri. 

Meie mõistus on õbluke kurjuse suus, 
tuleb juustega peast, nagu oleks ta juus. 


Tulla mõistuse juurde, kui läinud on arm, 
see on karistus eriti raske ja karm. 

Aga enne kui elutee lõpetust saab, 
ainult niiviisi kerglane õpetust saab. 


Kaua saatusetormis ei püsi su miks, 
nüüd saanud sust tark, kes ei küsi ju: "Miks?" " 


Ja siis hakkas Nur ad-din neiu käest andeks paluma ja ütles talle nii: "Allahi nimel, 
oo mu emand Mariam, Allah on kõik ette kirjutanud, ja nii panidki mehed mind 
pettusekaubaga sind maha müüma, ja see pettus läks läbija ma müüsingi sind maha ja 
olin nii hullusti hooletu, et hullemini enam ei saa. Aga võib-olla see, kes on ette 
määranud meie lahkumise, saadab meile ka kohtumise.” - "Ma ju hoiatasin sind, sest 
mul oli säärane eelaimus,” ütles neiu. Ja siis surus ta noormehe oma rinnale ja andis 
talle silmade vahele suud ja tõi kuuldavale säärased värsid: 


"Oma lembuse nimel ma vannun: ei unusta sind, 
kui ka hingele hukk oleks lembeöö meenutushind. 


Nüüd mul paevälja ööl varuks kibedad kaebed ja nuuks, mis nii kõledalt kajab, kui 
kõrbemaal turteltui kluuks. 


Nüüd mu elul ja õnnel on ots, paras ohata mul — 
pole ealeski kusagil kedagi kohata mul." 


Ja kui nad säärases seisukorras olid, astus sisse too frank ja tuli lähemale, et 
suursuguse Mariami käele suud anda, aga neiu lajatas talle kõrvakiilu ja hüüdis: "Kasi 
minema, va närakas! Või sina luurad nii kaua mu kannul, kuni saad mu peremehe ära 
petta! Aga sellestki, sa neetud näru, võib suure Allahi tahtel meile tulu tõusta!" Ja 
frank hakkas orjatari sõnade peale naerma ja pani tema teguviisi imeks ja palus tema 
käest vabandust ja ütles: "Oo mu emand Mariam, aga milles siis mina süüdi olen? 
Sinu peremees Nur ad-din oli ju ise nõus sind rahumeeli maha müüma, ja ma vannun 
Lunastaja nimel, et kui ta 

oleks sind armastanud, oleks ta sinust enam hoolinud. Kui tal sinust isu täis poleks, 
siis poleks ta sind müünud, või nagu on lausunud keegi luuletaja: 


"Minema ta käigu, täis on minu isu! 
Enam tema poole minu meel ei kisu. 


Temalgi mis mõtet tahta tüdijat! 
Hulga etem tahta kires südikat!" " 


Aga see orjatar oli Prantsusmaa kuninga tütar (ja Prantsuse kuningalinn'?” on 
kangesti pikk ja lai ja kuulus oma käsitööde, imeasjade ja lopsaka haljuse poolest ning 
tuletab meelde Konstantinoopolit) ja tema kodulinnast lahkumise põhjuseks oli üks 
isevärki lugu ja imeline asi, millest me räägime siis, kui järg sinnamaani jõuab, et see 
kuulajale kõige kenamini kõrvu hakkaks ja tema meelt ülendaks...” 

Ja hommik jõudis kätte ning katkestas Šahrazadi jutulõnga. 


107Edaspidi selgub, et siin ei räägita mitte Pariisist, vaid mõnest mereäärsest Lõuna-Prantsusmaa linnast, tõenäoliselt 
Marseille st. 

Aga kui oli käes kaheksasaja seitsmekümne üheksas ööaeg, ütles Šahrazad: "Minu 
kõrvu on küündinud, oo õnnelik valitseja, et Mariami kodulinnast lahkumise 
põhjuseks oli üks isevärki ja imeline lugu. Ja see asjalugu oli säärane: 

Mariam oli üles kasvanud isa-ema hellemast hellema hoole all ja õppinud ilukõnet, 
kirjutamist ja rehkendamist, ratsasõitu ja sõjamehe taiduja kõiki käsitöidki, nagu 
näiteks tikkimine, väljaõmblemine, kangaste ja vööde kudumine, rõivaste palistamine 
kardpaeltega, hõbeda kuldamine ja kulla hõbetamine. Ja ta oli omandanud kõik 
meesterahvaste ja naisterahvaste oskused ja see tegi ta omas ajas ainulaadseks ja omas 
aastasajas võrratuks. Ja Allah (kes on suur ja kuulus!) kinkis talle säherduse ilu ja 
võlu, et ta sellegi poolest kõigist oma aja inimestest üle oli. Ja mitme saare valitsejad 
tulid isa käest tütre kätt paluma, aga isa ütles kõigile kosilastele ära, sest ta armastas 
oma tütart kangesti ja ei suutnud temast tundigi eemal olla. Ja isal polnud teist tütart 
peale tema, poisslapsi aga oli kuningal terve kari, ja ta armastas tütart enam kui poegi. 

Ja juhtus sedasi, et ühel aastal jäi kuningatütar raskesti haigeks, nii et lõpp paistis 
juba lähedal olevat, ja ta andis endale tõotuse, et kui ta terveks saab, siis külastab ta 
üht kloostrit, mis asub mingil saarel. Ja nad pidasid seda kloostrit pühaks ja tõid sinna 
tõotuste kohaselt andisid ja said vastu õnnistuse. Ja kui Mariam oli tõvest terveks 
saanud, 

tahtis ta antud tõotust täita ja tema isa, Prantsusmaa kuningas, saatis ta väikese 
laevaga selle kloostri poole teele ja andis oma tütrele kaasa linna aukandjate ja põliste 
suurnikkude tütreid, et need kuningatütart ümmardaksid. 

Ja kui Mariam kloostri lähedale oli jõudnud, tuli nende teele ette üks moslemite 
laev, mis Allahi lipu all lahinguid pidas, ja moslemid said saagiks kõik laeva peal 
olevad linnasuurnikud ja neiukesed ja veel raha ning muud haruldast vara ja müüsid 
kogu noosi Kairavani linnas maha. Ja Mariam sattus ühe pärslasest kaupmehe kätte, 
aga sellel pärslasel polnud meherammu ja ta ei käinud naisterahvastega läbi ega 
võtnud oma häbedust naise ees paljakski, ja ta pidas Mariami teenijana. Ja see 
pärslane jäi raskesti haigeks, nii et lõpp oli käega katsuda, ja haigus kestis tal mitu 
kuud, ja Mariam ümmardas teda ja tegi seda innu ja hoolega, kuni Allah tegi pärslase 
tõvest terveks. Ja pärslane pidas Mariami hoolt ja õrnust, kaastunnet ja teeneid meeles 
ja ta tahtis neiut tema headuse eest tänada ja ütles talle: "Palu mu käest midagi, 00 
Mariam!" Ja Mariam ütles: "Oo peremees, ma palun, et sa müüksid mu maha ainuüksi 
sellele, keda mina endale peremeheks tahan.” - "Olgu nii, su soov saab täidetud,” 
kostis pärslane. "Allahi nimel, 00 Mariam, ma müün su ainuüksi sellele, keda sa 
soovid. Ja see asi jääb sinu otsustada.” 

Ja Mariamil läks meel kangesti rõõmsaks. Pärslane aga pani talle ette islam vastu 
võtta, ja Mariam hakkaski moslemiks, ja peremees õpetas talle õige usu reegleid, ja 
Mariam sai pärslase käest usuasjus hüva õpetust ja sai teada, kuidas peab elama, ja 
peremees lasi tal tundma õppida Koraani ja lihtsamaid moslemimaa seadusi ja 
pärimusi prohveti elust. Ja kui pärslane oli temaga Aleksandria linna jõudnud, müüs ta 
püga seal maha sellele, keda piiga tahtis, ja nagu öeldud, sai Ali Nur ad-din ta endale, 
ja nii olid lood Mariami lahkumisega isamaalt. 

Mis puutub aga tema isasse, Prantsusmaa kuningasse, siis tema sai oma tütre ja tema 
kaaslaste kinnivõtmisest kuulda lihavõttepühade eel, ja ta saatis laevatäied suurnikke, 
sangareid, kangelasi ja vägimehi teele tütart otsima, aga piigast polnud kippu ega 
kõppu kuulda, kuigi nad käisid teda kõigi moslemisaarte pealt otsimas, ja nad läksid 
tema isa juurde tagasi ja kisendasid hädast ja hukatusest ja suurtest tegudest. Ja 
Mariami isa meel sai kangesti kurvaks ja ta saatis tütart otsima selle, kes kõõritab 
paremat silma ja lonkab vasakut jalga, sest see mees oli tema kõige tähtsam nõuandja 

ja temas oli järelejätmatut jonni, palju kavalust ja petmisoskust. Ja kuningas käskis tal 
Mariami otsida kõigist moslemimaadest ja osta ta tagasi kas või laevatäie kulla eest, ja 
see neetud närukael otsis neiukest meresaartelt ja kõigist linnadest, aga ei 

kuulnud temast kippu ega kõppu senikaua, kuni jõudis Aleksandriasse. Ja sealgi 
päris ta piiga järele ja sai kuulda, et see on kairolase Ali Nur ad-dini juures. Ja Nur ad- 
diniga läks tal lugu just nii, nagu läks, ja ta ostis kavala nõuga neiukese Ali käest ära, 
nagu me juba oleme pajatanud, ja rätt oli see, mis tolle frangi piiga jälile juhatas, sest 
säärast ei osanud teha keegi peale Mariami. Ja see frank õpetas kaupmehed väljaja 
leppis nendega kokku, kuidas piigat välja kavaldada. Ja Mariam saatis frangi 
meelevalla all aega nutu ja kaebamisega mööda, frank aga ütles talle: "Oo mu emand 
Mariam jäta nutt ja halaja sõidame üheskoos sinna, kus on su isa linn ja sinu 
kuningriik, kus on sinu kuulsuse paik ja kodumaa ja kus sind teenrid teenivad ja 
ümmardajad ümmardavad. Heida meelest see võõras maa kõigi ta alandustega! Ma 
olen tüdinud sinu pärast vaeva nägemast, ringi rändamast ja raha kulu tarnast, ma olen 
seda kõike teinud juba poolteist aastat, ja su isa andis mulle käsu sind ära osta kas või 
laevatäie kulla eest." Ja siis hakkas Prantsusmaa kuninga nõuandja piiga jalgadele 
suud andma ja ennast tema ees alandama, ja ta andis ikka ja jälle neiu kätele ja 
jalgadele suud, ja see ennastalandav viisakus ajas Mariami iseäranis tulist viha täis ja 
ta ütles: "Sa neetud närukael, ärgu lasku suur Allah su soovidel täide minna!" Aga 
seejärel andsid teenrid ette hobueesli, kes kandis ilutikandiga sadulat, ja Mariam 
pandi looma selga istuma ja ta pea kohal löödi üles siidist varikate, mis toetus kullast 
ja hõbedast tugisammastele, ja frangid ümbritsesid piigat igast küljest ja läksid koos 
temaga Rannaväravast välja. Ja nad panid ta väikesesse lootsikusse istuma ja lasid 
aerudel käia, ja jõudsid suure laeva juurde ja panid püga selle peale, ja siis ajas 
kõõrdsilmne nõuandja end sirgu ja hüüdis laevameestele: "Mast üles!" Ja jalamaid 
tõsteti mast üles ja heisati purjed ja lipud ja pingutati puuvillased ja linased 
purjeriided plaksuma, ja aerumehedki panid käed käima, ja laev läks teele. Mariam 
aga vaatas kõik see aeg üksisilmi Aleksandria poole, kuni see linn tal silmist kadus ja 
ta vargsi kibedaid pisaraid valama hakkas...” 

Ja hommik jõudis kätte ning katkestas Šahrazadi jutulõnga. 

Aga kui oli käes ööaeg, mis järjekorras kaheksasaja kaheksakümnes, ütles Šahrazad: 
"Minu kõrvu on küündinud, oo õnnelik valitseja, et kui Prantsusmaa kuninga 
nõuandja laev oli koos vöökuduja Mariamiga teele asunud, vaatas Mariam üksisilmi 
Aleksandria poole, kuni linn tal silmist kadus. Ja siis puhkes Mariam nutma, 
nuuksuma ja pisaraid valama. Ja ta tõi kuuldavale säärased värsid: 


"Mu lembusekodu, oh millal ma tagasi jõuan? 

See teadmatuks jääb ja ma Allahilt vastust ei nõua. 

Meid lahku viib laev, juba kaugeks jääb linn teispool vett. Silm nõrgub kui haav. 
Hävib õnn nagu pelk meelepett. 


Hing tõbe on täis, mida ravida suudab vaid kallim. 
Mu elu on temata hädaorg hallimast hallim. 


Vaid issand võib aidata temale anda must teada, - 
siis surmani ühtvalu kiidaksin jumalat head ma.” 

Ja iga kord, kui Mariam Nur ad-dini meelde tuletas, puhkes ta taltsutamatult nutma 
ja nuuksuma, ja suurnikud tulid tema juurde ja hakkasid teda manitsema, aga tema ei 
võtnud nende sõnu kuulda, sest armastuse ja kire kutse kiskus teda mujale. Ja ta 
puhkes jällegi nutma ja oigama ja kaeblema ja tõi kuuldavale säärased värsid: 


"Mu ihu kõneleb mu hurmund hingest, 
ta lausa lõõmab armastuse pingest. 


Oi süda, haavu täis, kuid ikka koed! 
Oi maks, miks hõõguvad sus kirbed söed? 


Kirg kõrvetab mind nii, et karjatan: 
ei suuda enam piina Varjata. 


Siis laugele mul tõuseb hingevalu: 
silm valab vett, ta üksindust ei talu.” 


Ja Mariam oli kogu aeg säärases seisukorras, ja hing ei andnud talle rahu, ja ta ei 
saanud kogu reisi ajal meelekindlust tagasi. Vaat kuidas olid lood temaga kõõrdsilmse 
lonkuri meelevalla all! 

Mis puutub aga kairolasesse Ali Nur ad-dinisse, kaupmees Tadž ad-dini pojasse, siis 
tema jaoks jäid maaja ilm pärast Mariami ärasõitu kitsaks, ja tema süda ei leidnud 
rahu ja ta meelekindlus oli kadunud. Ja ta läks oma tuppa, kus ta oli koos Mariamiga 
elanud, ja nägi teda oma vaimusilma ees musta ja süngena, ja nägi kudumistelge, 
mille peal Mariam oli vöösid kudunud, ja rõivaid, mida piiga seljas oli kandnud, ja ta 
surus need endale vastu rinda ja puhkes nutma ja valas valusaid pisaraid ja tõi 
kuuldavale säärased värsid: 

"Kas järgneb kurbusele lembus uus? Kas neelab üksinduse embus uus? 


Kas see, mis läinud, ükskord naaseb taas? 
Ehk jälle saan sult armu - kas või raas? 


Kas Allah teeb, et ükskord jälle koos 
me kaelustame ennisarmu hoos? 


Ma, mõrtsukas, su eest ei kandnud hoolt. 
Kuid ehk on saatus siiski meie poolt? 


Ehk meie käekäik polegi nii karm? 
Ehk armastatu hoiab alles arm? 


Mind ootab hukk, mul tardus juba taip. 
Sust eemal olles olen lausa laip. 


Me armule vaid sina olid truu, 
vaid sina üksi suudad päästa mu. 


Tusk tuikab rinnas nagu terav nael 
ja sellest kasu lõikab närukael. 

Läks kaunis aeg, mis armuõnne tõi. 
Läks nurja soov. Hing hädakella lõi. 


Mu nutust pimenevad maaja ilm. 
Las tühjaks joosta kurbusest mu silm. 


Oo lahusolek, õudne hädapuur, 
kust võtta abi, kui on häda suur? 


Nüüd Jumalat ma palun põrmus maas, 
et ennisarm mu juurde tuleks taas.” 


Ja Nur ad-din puhkes nutma nii valjusti, et valjemini enam ei saa, tema pilk jäi 
toanurka pidama ja ta tõi kuuldavale säärased värsid: 

"Lausa tobunen tusast, kui armsama jälgedel halan. Ega oskagi muud, kui vaid 
palavaid pisaraid valan. 


Eemaloleku ängis end sedasi lohutan siis: 
vahest kokku meid viib sama vägi, mis lahku kord viis.” 


Ja siis tõusis Nur ad-din püsti, keeras majavärava lukku ja tormas jooksujalu mere 
äärde, kus hakkas pilguga otsima laeva, mis oli Mariami ära viinud. Ja pisar tuli talle 
silma ja ohe huulile, ja ta tõi kuuldavale säärased värsid: 


"Ei, ilma temata ma hakkama ei saa — 
mu hukutab me kahe vahemaa. 


Ta poole veab mind hinge janutee, 
vaid temas leian kosutava vee. 


Ta poole süda nõnda ihkab, et 
peab teda paremaks kui kärjemett. 


Nüüd tübitühi on mu hingekaev, 
sest igaveseks ära viis ta laev.” 


Ja Nur ad-din hakkas nuuksuma, nutma, oigama, halama ja kaeblema ja hüüdis: "Oo 
Mariam, 00 Mariam, oli see uni või viirastus, kus ma sind nägin?" Ja kui tusameel tas 


veelgi enam võimust võttis, tõi ta kuuldavale säärased värsid: 


"Kas eales veel lööb valla õnnis ilm? 
Kas teda kunagi veel näeb mu silm? 


Kui kaunis oleks kodus kokkusaam! 
Me peale vajuks armuõnne laam. 


Ma koolen üksinda all kurja kuu, 
kaastundlik kondid kokku korjaku! 

Kui oleks rinnus teine süda mul, 
ma selle hülgaksin, mis püsti hull, 

mis kuumas kires aina üle keeb 
ja alailma meeletusi teeb.” 


Ja kui Nur ad-din säärases seisukorras pisaraid valas ja ühtvalu kordas: "Oo 
Mariam, 00 Mariam!" ronis korraga lootsikust välja üks vanamees ja tuli tema juurde 
ja nägi, et ta nutab, ja lausus säärased beidid: 


"Miks karistab mind üksinduse rihm? 
Mu silm on pilv, kust langeb paduvihm. 


Nii päratu on vihmavete pära, 
et pilved ise upuvad seal ära.” 


Ja vanamees ütles talle: "Oo mu laps, küllap nutad sa taga seda orjapiigat, kes eile 
koos frangiga minema sõitis?" Ja kui Nur ad-din oli vanamehe sõnu kuulnud, langes 
ta meelemärkuseta maha ja lamas tund aega minestuses, siis aga ärkas üles ja puhkes 
nii hullupööra nutma, et hullupöörasemalt enam ei saa, ja ta tõi kuuldavale säärased 
värsid: 


"Kas loota ma võin pärast üksindust ühte veel heita? 
Seda sõprust, mis oli, ehk iialgi enam ei leita? 


On tõesti mul südames ärevus, kirgedest kuum. 
Veel masendab meelt keelekandja, kel räpane suu. 


Päev otsa ma istun ja passin siin põrunud päi. 
Ja öösel ta viirastust kõikjalt ma otsimas käin. 


Ta lembus ei unune iialgi, vannun ma nüüd, 
ei saa selle vastu ka keelt peksva laidusuu püüd. 


Kui õrnad ja hellikud on tema liikmed ja luud! 
Ta pilgunoolt soovib mu süda, ei ihka see muud. 


Piht pügal kui tuulise aia sees remmelgaväät, 
ta häbistab päikest, ta võludel polegi äärt. 


Kui Allah ei keelaks, siis neid kuuleks kiitu mult, sest 

teist kuulsat ei ole, kes kuulsam veel kuulsamatest." 

Ja kui vanamees Nur ad-dini vaatas ja nägi, kui ilus, sihvakas, kooskõlaline, 
selgekeelne, peen ja erilaadne see noormees on, muutus tema meel kurvaks ja ta 
tundis noormehele südamest kaasa. Aga see vanamees oli laevakapten ja tema laev 
pidi varsti saja kõige rikkama moslemi kaupmehega selle orjatari kodulinna poole 
teele asuma. Ja ta ütles Nur ad-dinile: "Kes kannatab, see kaua elab. Ja kui Allah - au 
ja kuulsus olgu temaga! - seda tahab, siis viin ma su selle piiga juurde..." " 

Ja hommik jõudis kätte ning katkestas Šahrazadi jutulõnga. 

Aga kui oli käes kaheksasaja kaheksakümne esimene ööaeg, ütles Šahrazad: "Minu 
kõrvu on küündinud, oo õnnelik valitseja, et vana kapten ütles Nur ad-dinile: "Ma viin 
su tema juurde, kui suur Allah seda soovib." - "Millal on ärasõit?" päris Nur ad-din. Ja 
kapten kostis: "Veel kolm päeva, ja me oleme õnnelikult teel." Ja kui Nur ad-din oli 
kapteni sõnu kuulnud, läks tal meel kangesti rõõmsaks ja ta tänas kaptenit tema armu 
ning helduse eest, ja siis tulid tal meelde võrratu orjatariga veedetud hingeläheduse ja 
armuühenduse päevad, ja ta puhkes täiest kõrist nutma ja tõi kuuldavale säärased 
värsid: 


"Kas halastaja Allah kord taas viib kokku meid? 
Kas saavutan ma sihi, kas tallan õigeid teid? 


Ta ees ma silmad sulen, pilk pelgab pillamist — 
ta ilu piidlemine suur pilgupild on vist? 


Ta läheduse eest ma hinge annaksin, 
vaid tühjust edaspidi rinnas kannaksin. 


On ohvrit toomatagi vähe väärt mu hing, 
sest üksildasele jääb kitsaks lennuring.” 


Ja seejärel tegi Nur ad-din kohemaid minekut ja läks turule ja ostis seal kõiksugu 
vajalikku toidupoolist ja muud moona kokku, ja siis tuli ta tagasi kapteni juurde, ja 
kapten päris teda nähes: "Oo mu laps, mis see sul on?" - "See on mu teemoon ja 
reisikraam,"” kostis Nur ad-din. Ja kapten pahvatas ta sõnade peale naerma ja ütles: 
"Oo mu laps, kas sa lähed Üle Sadama Sammast'* vahtima või mis? Meil kulub 
pilvitu taeva ja paraja pärituule korral oma kaks kuud, enne kui me sihile jõuame." Ja 

siis võttis vanamees Nur ad-dini käest natuke raha ja läks turule ja ostis talle kõike, 
mis reisiks vaja, nii palju, kui tarvis oli, ja ta valas Nur ad-dini jaoks vaadi magedat 
vett täis. Ja Nur ad-din jäi laevale nendeks kolmeks päevaks, mille jooksul 
kaupmehed kogunesid ja end teele asutasid, ja kui nad ükskord laeval olid, heiskas 
kapten purjed ja sõideti viiskümmend üks päeva ühtsoodu edasi. 

Aga siis juhtus nõnda, et neile tungisid kallale mereröövlid, kes tõkestasid neil tee, 
ja need mereröövlid röövisid laeva paljaks ja võtsid vangi kõik, kes laeva peal olid, ja 
tõid nad Prantsusmaa kuningalinna ja näitasid neid (aga Nur ad-din oli teiste hulgas) 
oma kuningale ja see käskis nad vangi panna. Ja kui nad parajasti kuninga juurest 
vangimajja teel olid, jõudis pärale see laev, millega sõitsid kuningatütar Mariam ja 
kõõrdsilmne nõuandja. Ja kui laev sadamasse purjetas, läks nõuandja üles kuninga 
juurde lossi ja rõõmustas teda sõnumiga tema tütre, vöökuduja Mariami õnnelikust 
kojujõudmisest, ja selle peale löödi lokku ja kaunistati linn kõige uhkemate 
kaunistustega. Ja kuningas ratsutas kogu oma maleva ja kõigi oma aukandjate 
eesotsas lossist välja, ja nad võtsid suuna mere poole, et kuningatütart vastu võtta. 

Ja kui laev randa jõudis, tuli kuningatütar Mariam laeva pealt maha ja kuningas 
kallistas teda ja ütles talle tere ja tema teretas vastu, ja kuningas talutas tütre jaoks 
ratsahobuse kohale ja tütar istus hobuse selga. Kui aga tütar lossi jõudis, tuli ema talle 
vastu ja kallistas teda ja päris, kuidas ta käsi käib ja kas ta on veel neitsi nagu enne või 


108Ule Sadama Sammas - hiigelsammas Aleksandria sadamasuus, mille püstitas sinna Rooma asevalitseja Pompeius aastal 
332 keiser Diocletianuse auks. 

on ta juba naisterahvas, kes meest on tunda saanud. Ja Mariam ütles: "Oo emake, kui 
naisterahvas juba moslemimaades müüa on ja ta ühe kaupmehe käest teise kätte käib 
ja temast peremehe käsualune saab, kuidas ta siis ikka süütuks neitsiks saab jääda? 
Kaupmees, kes mind ära ostis, ähvardas mulle naha peale anda ja sundis mind 
senikaua, kuni võttiski minult süütuse, ja müüs mind siis teisele ja see teine 
kolmandale." Ja kui Mariami ema neid sõnu oli kuulnud, läks tal silme ees mustaks, ja 
siis kordas püga seda juttu isale, ja isa süda läks raskeks ja see asi oli ta meelest ränk. 
Ja ta rääkis asjaloo aukandjatele ja suurnikele edasi, ja need ütlesid talle: "Oo 
kuningas, tema puhtuse on hävitanud moslemid, ja ainuüksi saja moslemi pea 
maharaiumine teeb ta jällegi puhtaks." 

Ja siis käskis kuningas moslemitest vangid vangimajast kohale tuua, ja nad kõik, 
sealhulgas ka Nur ad-din, toodigi kuninga ette, ja kuningas käskis neil pea maha 
raiuda. Ja esimene, kellel pea maha raiuti, oli laevakapten, ja siis raiuti kaupmeestelgi 
üksteise järel pea maha, ja ainult Nur ad-din oli veel elus. Ja tema hõlsti hõlmast rebiti 
siil ja seoti sellega tal silmad kinni, ja ta pandi verevaiba peale ja tal taheti juba pea 
otsast 

raiuda, aga sel silmapilgul astus ühtäkki kuninga ette üks vanaeit ja ütles: "Oo 
valitseja, sa tõotasid igale kirikule teenijaks anda viis vangivõetud moslemit, kui 
jumal su tütre Mariami tagasi annab. Nüüd on su suursugune tütar Mariam tagasi, nii 
et täida oma tõotus, mis sa oled andnud." - "Oo emake,” kostis kuningas, "ma vannun 
Lunastaja ja õige usu nimel, et mul pole järel enam ainustki vangi peale selle, keda 
parajasti hakatakse maha lööma. Võta ta endale, las ta aitab sind kirikuteenrina, kuni 
me uusi moslemi vange saame, siis ma saadan sulle neli ülejäänut. Kui sa oleksid 
varem tulnud, kui me polnud veel jõudnud vangidel päid maha raiuda, siis sa oleksid 
saanud kõik, mis sa soovid." 

Ja vanamoor tänas kuningat tema helduse eest ja soovis talle igavest kuulsust ja 
pikka iga ja palju õnne, ja seejärel läks ta jalamaid Nur ad-dini juurde ja tõi ta 
verevaiba pealt ära, ja vaatas teda ja nägi, et see on õrn ja sire peenenahaline 
noormees, kelle silmnägu sarnaneb täiskuusõõriga kuuloome neljateistkümnendamal 
ööl. Ja vanamoor võttis ta kaasaja viis kirikusse ja ütles: "Oo mu laps, võta oma 
rõivad seljast: need kõlbavad ainuüksi sultani teenimiseks." Ja siis tõi ta Nur ad-dinile 
musta villase hõlsti, musta villase räti ja laia vöö, ja ta pani noormehele hõlsti selga, 
räti aga keeras tal ümber pea otsekui turbani, ja siis sidus ta veel talle vöö vööle ja 
käskis seejärel kirikut teenima hakata. Ja Nur ad-din tegi seitse päeva kirikuteenri 
tööd. 

Ja kui asjad niikaugel olid, tuli korraga vanamoor noormehe juurde ja ütles: "Oo 
moslem, siin on su siidrüü, pane see selga, võta need kümme dirheemi ja mine kohe 
minema. Sa võid terve tänase päeva ringi luusida ja siia ei tohi sa enam 
silmapilgukski jääda, või muidu oled kadunud hing!" - "Oo emake, mis siis lahti on?" 
päris tema käest Nur ad-din. Ja vanamoor ütles: "Võta teatavaks, oo mu laps, et 
suursugune kuningatütar Mariam tahab kirikusse tulla, et jumalat paluda ja õnnistust 
saada ja armulaual käia, kuna ta pääses moslemite küüsist, ja tõotusi täita, mis ta andis 
selleks puhuks, kui Lunastaja võtab teda ära päästa. Ja tal on kaasas nelisada piigat, 
kellest igaüks on täiuslik oma ilu ja võlu poolest, ja nende hulgas on ülemnõuandja 
tütar ja vürstide ja aukandjate tütred. Nad on otsekohe siin, ja kui nende pilk peaks 
siin kirikus sinu peale langema, siis raiuvad nad su mõõkadega tükkideks." Ja Nur ad- 
din pani oma rõivad selga ja võttis vanamoori käest kümme dirheemi ja läks turule ja 
linna peale luusima, ja ta sai teada, kuhu kanti ükski värav jääb..." 

Ja hommik jõudis kätte ning katkestas Šahrazadi jutulõnga. Aga kui oli käes 
kaheksasaja kaheksakümne teine ööaeg, ütles Šahrazad: "Minu kõrvu on küündinud, 
oo õnnelik valitseja, et Nur ad- 

din pani oma fõivad selga, võttis vanamoori käest kümme dirheeni ja läks turule ja 
luusis linnas ringi, kuni sai selgeks, kuhu kanti ükski värav jääb. Ja siis nägi ta, et 
Prantsusmaa kuninga tütar vöökuduja Mariam on kiriku ette jõudnud ja et tal on 
kaasas nelisada piigat - kuuna kumavat kõrgerinnalist neiut - ja nende hulgas on 
kõõrdsilmse nõuandja tütar ja vürstide ja aukandjate tütred. 

Ja Mariam käis nende keskel otsekui kuu tähtede keskel, ja kui Nur ad-dini pilk 
tema peale langes, ei suutnud noormees oma hinge enam talitseda ja kisendas südame 
põhjast: "Mariam, oo Mariam!" Ja kui piigad olid Nur ad-dini hingekarjet kuulnud, 
kargasid nad talle kallale ja tõmbasid tupest mõõgad, mis helkisid valguse käes 
otsekui piksenooled, ja tahtsid talle sedamaid otsa peale teha. Ja Mariam pööras 
ennast ja tema pilk jäi Nur ad-dini peale pidama, ja ta tundis noormehe otsekohe ära. 
Ja siis ütles ta piigadele: "Jätke see poiss rahule: ta on ju napakas, tema näostki on 
näha, et ta on nõdrameelne." Ja kui Nur ad-din oli suursuguse Mariami sõnu kuulnud, 
võttis ta mütsi peast, ajas silmad pungi, hakkas kätega vehkima, tegi enda jalust 
kõveraks ja hakkas suust vahtu välja ajama. Ja suursugune Mariam ütles piigadele: 
"Kas ma's ei öelnud, et ta on nupust nikastanud? Tooge ta minu juurde ja minge ise 
eemale, et ma saaksin kuulda, mis tal öelda on. Ma mõistan araablaste keelt ja teen 
kindlaks, mis seisukorras ta on ja kas tema napakust saab ravida või mitte.” 

Ja siis tõstsid piigad Nur ad-dini püsti ja tõid ta kuningatütre ette ja läksid ise 
eemale. Ja Mariam päris: "Kas sa sõitsid siia minu pärast ja panid oma elu kaalule ja 
teeskled nüüd tobukest?" - "Oo emand," kostis Nur ad-din, "kas sa pole siis kuulnud, 
mis on selle kohta lausunud luuletaja: 


"Nad ütlesid: "Sa oled armust hull." 
Ma vastasin: "Mis muud jääb üle mul, 


sest ainult armu poole hing ju pürib. 
On elu selle hulluseta nüri. 


Kui saan ma selle, kes mu hulluks ajas, 
siis näete ise: hullust ongi vaja.” " 


"Allahi nimel, oo Nur ad-din,"” ütles Mariam, "sa tõmbad tõepoolest endale ise häda 
kaela! Ma hoiatasin ju sind enne, kui see meid tabas, aga sina ei pannud mu sõnu 
mikski ja tegid oma tuju järgi, ja ega ma sulle 

seda ilmutuse, näojoonte või unekuju pealt välja ei lugenud - see asi oli selgemast 
selgem. Ma ju nägin kõõrdsilmset nõuandjat oma silmaga ja taipasin kohe, et sellesse 
linna tuli ta ainuüksi minu pärast.” - "Oo mu emand Mariam," hüüdis Nur ad-din, 
"ehk annab Allah targakssaanule ta rumala vea andeks?" Ja siis läks Nur ad-dini 
enesetunne kehvemaks ja ta tõi kuuldavale säärased värsid: 


"Mul andeks anna komistus nii kole — 
ei valdjas orja vastu kitsi ole! 


Mu karistus on niigi ränk ja raske, 

mind kahetsusepiinast vabaks laske! 


Ma olen aru saanud oma veast, 
teen kõik, et teha viga jälle heaks!" 


Ja Nur ad-din sai emand Mariamilt kuulda etteheiteid, mille ümberjutustamine 
võtaks palju aega, ja siis pajatas kumbki teisele, mis temaga oli juhtunud, ja nad 
laususid värssegi, ja nende silmnäod lainetasid pisarameres. Ja nad kaebasid 
teineteisele armu kanget väge ja kirepiina ja hingeärevust, kuni mõlema suu ära väsis, 
ja päev kaldus juba õhtusse ja hakkas pimenema. Ja suursugusel Mariamil oli seljas 
roheline, puhta kullaga tikitud ja pärlite ja kalliskividega kaunistatud rüü, mis 
suurendas veelgi tema ilu, võlu ja siredust. Ja õevaselt on tema kohta lausunud 
luuletaja: 


"Ja lokid valla, rohelises kleidis 
mu teele ilmus täiskuunäone neidis. 


"Kes oled?" kohe pärisin ma talt, 
ja tema kostis mulle ladusalt: 


"Just mind on armuteedel aina vaja, 
ma olen südamete kõrvetaja. 


Veel olen kuld, veel olen puhas hõbe, 
mis ravida võib kõrvetusetõbe." 


Siis ütlesin ma, endal hääles ping: " 
Mul üksindusse ära põleb hing.” 

Ta kostis: "Minule miks kaebad seda? 
Tead hästi, et on kivist minu süda." 


Ma laususin: "On hästi teada, et 
suur Allah kivistki sai kätte vett.” " 


Ja kui öö kätte jõudis, pöördus suursugune Mariam piigade poole ja päris nende 
käest: "Kas panite värava kinni?" - "Jah, panime küll," kostsid nemad. Ja siis võttis 
suursugune Mariam piigad kaasa ja viis nad ühte kohta, mida nimetati jumalaema 
neitsi Mariami kabeliks, kus kristlaste kinnitust mööda pidi asuma jumalaema vaim ja 
saladus. Ja piigad hakkasid seal õnnistust oodates ringi käima. Ja kui nad olid pal- 
vetamisega lõpule jõudnud, pöördus suursugune Mariam nende poole ja ütles: "Ma 
tahan üksinda kirikusse minna, et õnnistust saada, pikk eemalolek moslemimaades on 
mind pannud seda taga igatsema. Teie aga, kes te olete palvetamise lõpetanud, heitke 
magama, kuhu iganes soovite!" - "Heameelega, ja sina tee, mis tahad!" ütlesid piigad. 

Ja siis nad läksid laiali ja heitsid magama. Ja Mariam oli saanud nende valvsa meele 
ära petta, ja ta tõusis üles ja hakkas Nur ad-dini otsima, ja ta nägi, et see istub nurgas 
otsekui süte peal ja ootab teda. Ja kui Mariam tema juurde läks, tõusis Nur ad-din 
püsti ja andis tema kätele suud, ja Mariam võttis istet ja pani noormehe enda kõrvale 
istuma, siis aga võttis endal kalliskivid kaelast, kallid rõivad seljast ja tõmbas Nur ad- 
dini oma rinnale ja pani ta oma põlvedele istuma. Ja nad lasid suuandmistel ühtvalu 

laksuda ja kallistasid vahetpidamata, otsekui tahtes öelda: "Kui lühike on kohtumise 
öö! Kui pikk on lahusolu päev!" Ja nad kordasid luuletaja sõnu: 


"Oo armu esiklaps - me kohtumise öö 
on kauneim sõlm, mis öödest sõlmib vöö. 


See pimenemistunni mustjas loit 
meis lõkendab kui verivärske koit. 


Kui hea, et armuõnne seni on, 
sest lahusolu öö sünkveniv on. 


Tal aina tahtmist kurbi petta on, 

ta otsata ja alguseta on. 

On lahusolek armu varjusurm, 
kust läbi murrab kohtumise hurm." 


Ja kui nad seal siis täiel rinnal rõõmu ja meelemõnu maitsesid, hakkas korraga üks 
kirikuteener kirikukatusel kella lööma, et äratada neid, kellele on kallid usukombed...' 

Ja hommik jõudis kätte ning katkestas Šahrazadi jutulõnga. 

Aga kui oli käes kaheksasaja kaheksakümne kolmas ööaeg, ütles Šahrazad: "Minu 
kõrvu on küündinud, 0o õnnelik valitseja, et vöö-kuduja Mariam ja Nur ad-din 
maitsesid parajasti täiel rinnal rõõmu ja meelemõnu, kui kiriku kellamees ronis 
katusele ja hakkas kella lööma. Ja Mariam tõusis käbekähku üles ja pani rõivad selga 
ja kalliskivid kaela, ja see oli Nur ad-dinile nii ränk hoop, et ta oli hulluks minemas. 
Ja ta puhkes nutma ja valas pisaraid ja tõi kuuldavale säärased värsid: 

"Suuandmist tühipaljast ma ei suutnud enam taluda, 
siis kallist suisa salvasin ma suure armuvaluga. 


Oös lennukaks ja kergeks sai me armastuse tiivalöök, ööunes vaibus laimajate 
kadedus ja nöök. 


Ühtäkki aga purustas mu südame, mis armuhell, väärusuliste äratai, see pühakoja 
neetud kell. 


Oh kuis ma kella kirusin! Mu hinge haaras viludus, 
sest käbekähku rõivastus mu kõrval kalleim iludus 


ja lausus: "Oo mu unistus, meil taas on lahku minna sund, sest nähtavaks me armu 
teeb see säravvalge koidutund.” 


Kui ükskord saan ma sultaniks, siis - vannun armu nimel ma — 
kõik kirikud ma hävitan ja karjun häälel kimedal: 


"Meil armutöö jäi pooleli, ma selles näen te ränka süüd — 
teid, kellamehed, preestridki, vahkvihas maha notin nüüd 


(M " 

Ja siis surus suursugune Mariam Nur ad-dini oma rinnale ja andis tema palgele suud 
ja päris: "Oo Nur ad-din, kui mitu päeva oled sa juba selles linnas?" - "Seitse päeva,” 
kostis Nur ad-din. Ja neiu küsis: "Kas sa oled saanud linnas ringi käia ja kas sa tead 
juba tänavaid 

ja väravaid nii maa kui mere poole?" - "Tean küll," kostis Nur ad-din. "Aga kas sa 
tead, kus on kirikus andamikirst?" päris Mariam. Ja Nur ad-din kostis, et teab. Ja siis 
ütles neiu: "Kui sa seda kõike tead, siis pole muud kui oota järgmist ööd, ja kui sellest 
esimene kolmandik läbi on, siis mine andamikirstu kallale ja võta sealt, mida süda 
ihkab, ja siis tee lahti kirikuvärav - see, mis viib rannakäiku - ja sa näed rannas väikest 
kümne madrusega laeva. Ja kui kapten sind näeb, ulatab ta sulle käe ja sina anna talle 
oma käsi vastu, ja ta tõmbab sind laeva pardale. Ja seal laevas istu senikaua, kuni 
mina su juurde tulen, ja vaata ette ja hoia silmad hoolega lahti, et sa seda ööd maha ei 
maga: muidu hakkad sa kibedasti kahetsema, siis kui kahetsusest enam mingit abi 
pole." Ja seepeale jättis suursugune Mariam Nur ad-diniga jumalaga ja läks kähku 
minema. Ja ta ajas oma orjatarid ja teised piigad üles ja võttis nad kaasa, ja läks 
kirikuvärava juurde ja koputas, ja vanamoor tegi värava lahti, ja väljas nägi Mariam 
hulka teenreid ja linnasuurnikke seismas. Ja need tõid tema jaoks kohale tähniku 
hobueesli, ja Mariam istus selle selga ja tema pea kohale tõmmati siidist varikate, ja 
linnasuumikud talutasid tema sõidulooma päitseid pidi, ja piigad käisid tal kannul. Ja 
Mariami ümbritsesid paljastatud mõõkadega valvurid, kes saatsid teda tema isa 
lossini. 

Vaat kuidas olid lood vöökuduja Mariamiga. Mis puutub aga kairola-sesse Nur ad- 
dinisse, siis tema peitis end eesriide taha, kus nad enne koos Mariamiga peidus olid 
olnud, ja ta jäi sinna, kuni väljas oli suur valge ja kirikuuksed tehti lahti, ja kirik 
valgus rahvast täis ja Nur ad-din kiilus end rahvahulka ja läks selle vanamoori juurde, 
kes oli kirikuülevaataja. "Kus sa tänase öö mööda saatsid?" päris vanamoor. Ja Nur 
ad-din kostis: "Eks ikka linna peal, nagu sa käskisid." - "Oo mu laps, seda tegid sa 
õigesti,” ütles vanamoor. "Kui sa oleksid ööseks kirikusse jäänud, oleks kuningatütar 
sulle kõige koledamal kombel otsa peale teinud." - "Au Allahile, kes mind sellest 
ohust päästis!" ütles Nur ad-din. 

Ja Nur ad-din tegi oma kirikuteenri tööd senikaua, kuni päev mööda läks ja kätte 
jõudis pilkane öö, ja siis tõusis Nur ad-din üles ja tegi andamikirstu lahti ja võttis sealt 
säärast kallisvara, mis kaalult kerge ja hinnalt kõrge, ja seejärel ootas ta, kuni 
kolmandik ööd sai läbi, ja tõusis siis püsti ja hakkas merepoolse värava poole astuma 
ja andis end Allahi kaitse alla. Ja Nur ad-din läks edasi senikaua, kuni jõudis väravani, 
ja tegi selle lahti ja läks rannakäigust läbi ja jõudis mereranda ja nägi, et seal rannas 
värava lähedal on üks laev ankrus. Ja selgus, et selle laeva kapten on ilus pika 
habemega vanaätt, ja ta seisis keset laeva püsti ja tema ümber seisis kümme 
laevameest. Ja Nur ad-din andis talle käe, 

nagu Mariam oli käskinud, ja kapten võttis tal käest kinni ja tõmbas ta kalda pealt 
laeva peale. 

Ja siis röögatas vana kapten oma laevameestele: "Ankur välja ja teele, enne kui päev 
tõusta jõuab!" Ja üks kümnest laevamehest ütles: "Oo mu isand kapten, kuidas me 
tohime teele asuda, kui kuningas ütles meile, et ta tahab homme meie laevaga siit 
merele sõita, et järele vaadata, kas rand on hästi valvatud, sest ta kardab, et moslemid 
võivad tema tütre Mariami tagasi varastada." Ja kapten käratas laevameeste peale ja 
ütles neile sedasi: "Neetud hädavaresed, kas asi on läinud nii kaugele, et te julgete 
mulle vastu vaielda ja ei taha mu käsku täita?" Ja seepeale tõmbas vana kapten mõõga 

tupest ja torkas selle vastuvaidlejale kurguauku, ja helkides tuli mõõgaots kuklast 
väljaja üks laevameestest ütles: "Ja mis pattu meie kaaslane siis tegi, et sa tal pea 
maha võtad?" Ja kapten haaras jälle mõõga ja lõi ka sellel suupruukijal pea maha, ja 
see kapten raius senikaua meremeestel üksteise järel päid otsast, kuni oli kõigile 
kümnele lõpu peale teinud. 

Ja siis viskas kapten surnukehad kaldale ja pöördus Nur ad-dini poole ja röögatas 
täiest kõrist nii kõvasti, et noormehele hirm peale tuli, ja ütles: "Mine ja kisu ots 
lahti!" Ja Nur ad-din kartis mõõgahoopi ja tõusis ja hüppas kaldale ja kiskus otsa lahti, 
siis aga tormas välgukiirusel laeva peale tagasi. Ja kapten hakkas teda kamandama: 
"Tee seda ja tee toda, pööra sinna ja pööra tänna, ja pea kurssi selle tähe järgi!" Ja Nur 
ad-din tegigi kõik nii, nagu kapten käskis, ja tema süda värises nagu tallesaba. Ja siis 
heiskas kapten laeval täispurjed ja laev kihutas lainetavale ulgumerele...” 

Ja hommik jõudis kätte ning katkestas Šahrazadi jutulõnga. 

Aga kui oli käes kaheksasaja kaheksakümne neljas ööaeg, ütles Šahrazad: "Minu 
kõrvu on küündinud, oo õnnelik valitseja, et vana kapten pani laevale täispurjed peale 
ja laev tema ja Nur ad-diniga kihutas lainetavale ulgumerele, ja puhus hüva pärituul. 
Ja kogu selle aja hoidis Nur ad-din kõvasti taliotsast kinni, ise aga oli uppunud 
meelemõlgutuste merre ja oli oma mõtetesse süvenenud ega teadnud, mis tulevik 
toob, ja iga kord, kui ta kapteni poole vaatas, läks tema süda hirmu täis, ja ta ei 
teadnud, kuhu kapten kurssi peab. Ja tema pea oli ärevatest mõtetest pungil, kuni 
hakkas kätte jõudma aoaeg. 

Ja siis vaatas Nur ad-din kapteni poole ja nägi, et see pistis käe oma pikka 
habemesse ja sikutas seda, ja habe tuli lõua otsast lahti ja jäi kaptenile pihku. Ja Nur 
ad-din vaatas habet terasemalt ja nägi, et see on külgeliimitud valehabe. Ja siis jäi ta 
kaptenile otsa vaatama ja tunnistas teda hoolega ja nägi, et see on suursugune 
Mariam, tema kullakallis ja 

südamearm. Neiu oli oma kavala nõu teoks teinud ja kapteni ära tapnud ja nülginud 
temalt näonaha tükkis habemega, ja võtnud siis selle naha ja tõmmanud üle oma näo. 
Ja Nur ad-din pani tema julgustükid ja meelekindlust imeks, ja ta oli suurest rõõmust 
aru kaotamas ja tema rind paisus heast meelest. "Ihule indu ja hingele kindlust, oo mu 
südamesoov ja hingeunistus, kellest paremat ei oska tahta!" hüüdis noormees. Ja Nur 
ad-dini vapustas kirg ja vaimustus, ja ta sai aru, et tema ootused ja lootused on täide 
minemas. Ja talle tulid keelele kõige mõnusamad lauluviisid ja ta tõi kuuldavale 
säärased värsid: 


"Teie jaoks ei ole minu võlurohke kallike, 
mina pole teie moodi - igav, tuim ja hallike. 


Omaksed must juttu tehes rääkida ei oska muust, 
et mul armusõnad huulil, et mul õrnust õhkub suust. 


Katsumustes võimsaks kasvab armuhoog mu lihas- 
luus, minu armuhingus muutub kõnekäänuks rahva suus. 


Kadekopsud, asjata te laiduvõrku punute! 
Teie kilda ma ei kuulu, armastus ei unune. 


Ara siiski, palav arm, mu südames liig kuumalt köe, muidu ära kõrvetavad hinge 
sinu kuumad söed! 

Ei see armu hõõguv süsi iial kustu ise mus, 
sest ta soov on üles kütta kogu minu sisemus. 


Aga siiralt imeks panen, kuidas sellest teavad kõik. 
Kas mu seest siis välja küünib armutule võiduhõik? 


Lõuaveskit jahvatavad keelekandjad jõledad, 
ei mind hukka saata suuda laimujutud koledad. 


Hoopis hullemini võtab läbi mind mu oma arm, - 
süüdi teda ma ei mõista, olgu ta kui tahes karm! 


Ärgu AUah pehmendagu minu armupiinasid! 
Ärgu Allah lahjendagu minu kireviinasid! 

Palju vähem vaeva toova võtta võiks su asemel, 
kuid ma näha teist ei taha meie armuasemel. 


Ja kui korduma peaks jälle üksinduse kole piin, 
ikka jääd sa minu hinge, ikka oled sees mul siin. 


Ikka tahan olla sinu tõmmata ja lükata, 
sinust on mu kurvad kaebed, sinust rõõm mus rõkatab." 


Ja kui Nur ad-din oli oma värssidega lõpule jõudnud, pani suursugune Mariam seda 
kangesti imeks ja ütles talle aitäh ilusate sõnade eest ja lausus: "See, kellel on säärane 
hing sees, peab tegema tõelisi mehetegusid. Madalaloomuliste põlastusväärne 
käitumine pole talle näo järgi." Ja suursugune Mariam oli ka ise kindla meelega ja 
teadis hästi, mis teed pidi laevad soolase mere peal käivad, ja ta teadis kõiki tuuli ja 
nende muutusi ja tundis merd läbi ja lõhki. Ja Nur ad-din ütles talle: "Oo emand, kui 
sa poleks mulle nüüd oma õiget nägu näidanud, oleksin ma, tõsijutt, suurest hirmust ja 
südamevõbinast hinge heitnud, sest ka igatsuse kireleegid ja üksinduspiinad surusid 
mind sinnapoole.” Ja Mariam pahvatas tema sõnade peale naerma ja tõusis püsti ja tõi 
lagedale söögi-ja joogipoolise, ja nad hakkasid sööma, jooma, mõnulema ja 
lõbutsema. 

Siis aga tõi neiu lagedale kamalutäie rubiine, safiire ja muid kalliskive, kõiksugu 
hinnalisi metalle, hõbedat ja kulda ja muid väärtasju, ja see kõik oli kaalult kerge ja 
hinnalt kõrge, ja Mariam oli selle vara võtnud oma isa lossi varakambrist, ja ta näitas 
seda Nur ad-dinile, ja noormehe meel läks ülimalt rõõmsaks. Ja kogu selle aja puhus 
ühtlane pärituul ja laev kihutas ühtvalu edasi, ja nad purjetasid senikaua, kuni jõudsid 
Aleksandria alla. Ja nad nägid vanu ja uusi toodreid ja nägid Üle Sadama Sammast. Ja 
kui nad sadamasse jõudsid, hüppas Nur ad-din jalamaid laeva pealt maha ja sidus selle 
Kalevivanutajate Valgmas ühe kivi külge. Ja ta võttis neiu varanduste hulgast üht-teist 
kaasaja ütles suursugusele Mariamile: "Oo emand, jää laevale istuma, kuni ma teen 
ettevalmistusi, et sind Aleksandrias nii väärikalt vastu võtta, et mu süda rahule jääb.” 
Ja neiu lausus: "Aga tee kiiresti, sest asjatut ajaviitmist seesuguses ettevõtmises tuleb 
pärast kahetseda." - "Ma teen nii ruttu, kui saan," kostis Nur ad-din. Ja Mariam jäi 
laeva peale istuma, Nur ad-din aga seadis sammud oma isa sõbra, rohukaupmehe 
majja, et laenata ta naise käest Mariami jaoks loor, rõivad, kingad ja suursõba, mida 

Aleksandria naised tavaliselt kannavad. Ja ta ei teadnud, et ta pole kaitstud saatuse, 
selle eriskummalise pahareti vingerpusside eest. 

Vaat kuidas olid lood Nur ad-dini ja vöökuduja Mariamiga. Mis puutub aga tema 
isasse, Prantsusmaa kuningasse, siis tema tundis varahommikul puudust oma tütrest 
Mariamist, aga ei leidnud teda kuskilt. Ja ta päris orjataride ja eunuhhide käest, ja 
need ütlesid: "Oo meie valitseja, ta läks öösel kirikusse, aga mis temast seejärel 
saanud on, seda meie ei tea!" Ja parajasti siis, kui kuningas orjataride ja eunuhhidega 
rääkis, kostis korraga lossi tagant kaks nii valju karjatust, et kogu ümbruskond vastu 
kumises. Ja kuningas päris: "Mis on juhtunud?" Ja talle vastati: "Oo kuningas, rannalt 
leiti kümme tapetud meremeest, ja kuninga laev on läinud. Ja me märkasime, et 
rannavärav kiriku kõrval on mere poolt lahti ja vang, kes oli selles kirikus teenriks, on 
kadunud." - "Kui mu laev on mererannast kadunud, siis pole vähimatki kahtlust, et mu 
tütar Mariam on selle pardal!" hüüdis kuningas...” 

Ja hommik jõudis kätte ning katkestas Šahrazadi jutulõnga. 

Aga kui oli käes kaheksasaja kaheksakümne viies ööaeg, ütles Šahrazad: "Minu 
kõrvu on küündinud, oo õnnelik valitseja, et Prantsusmaa kuningas, kes ei leidnud 
oma tütart Mariami, hüüdis: "Kui mu laev on kadunud, siis pole vähimatki kahtlust, et 
mu tütar Mariam on selle pardal!" Ja siis kutsus kuningas jalamaid sadamaülema enda 
juurde ja ütles: "Lunastaja ja õige usu nimel, kui sa oma väega otsekohe mu laeva 
kinni ei püüa ja teda kõige täiega tagasi ei too, siis ma löön su maha ja tapan kõige 
koledamal kombel ära!" Ja kuningas röökis nõnda valjusti oma sadamaülema peale, et 
see värisedes välja läks ja kutsus kirikust vanamoori kohale ja päris selle käest: "Mis 
sa tead sellest vangist, kes sul oli? Mis maalt ja mis linnast ta pärit on?" - "Ta ütles, et 
on Aleksand-riast,” kostis vanamoor. Ja kui sadamaülem oli neid sõnu kuulnud, läks 
ta otsekohe sadamasse ja hüüdis meremeestele: "Mehed, teele! Purjed üles!" 

Ja need tegid, mis ülem oli käskinud, ja said tuule purjedesse, ja nii sõideti ööd- 
päevad ühtsoodu edasi, kuni jõuti Aleksandria linna alla selsamal silmapilgul, kus Nur 
ad-din laeva pealt maale hüppas ja suursuguse Mariami üksinda jättis. Aga frankide 
hulgas oli ka see nõuandja, kõõrdsilm ja lonkur, kes oli Mariami Nur ad-dini käest ära 
ostnud. Ja kui frangid nägid kivi külge seotud laeva, tundsid nad selle ära, ja nad 
kinnitasid oma otsad tükk maad temast kaugemal ja sõitsid kuningalaeva külje alla 
väikeste lootsikutega, mille süvis oli ainult kaks küünart. Ja nendes lootsikutes oli 
sadakond sõjameest, teiste hulgas ka lonkur ja kõõrdsilmne nõuandja (kes oli üks 
isepäine saatan ja nii kaval röövel, et keegi ei saanud tema kavaluse vastu), ja ta 
sarnanes Abu Muhammed al-Battali endaga. Ja frangid sõudsid ja liikusid edasi 
senikaua, kuni 

jõudsid Mariami laevani, ja nad tormasid kõik korraga laevale, ei leidnud sealt aga 
kedagi muud peale suursuguse Mariami, ja siis võtsid nad neiu ja laeva enda valdusse, 
kui olid käinud kaldal ja hulk aega äri ajanud. Ja seejärel läksid nad jalamaid laevade 
peale tagasi, saanud selle, mida nad ihaldasid, taplemata ja sõjariistu haaramata kätte, 
ja nad pöörasid otsa ringi ja võtsid kursi roomlaste maa"” poole. Ja nad tegid 
pärituulega head sõitu ja purjetasid rahulikult senikaua, kuni jõudsid Prantsusmaa 
kuningalinna. 

Ja nad viisid suursuguse Mariami tema isa palge ette, kes istus oma aujärje peal, ja 
kui isa tütart nägi, hüüdis ta: "Häda sulle, petis sihuke! Kuidas võisid sa taganeda oma 
isade ja isaisade usust, Lunastaja kindlast kantsist, kust alati on abi leida, ja omaks 


109Roomlaste maa - mõeldud on Euroopat. 

võtta nende santlaagrite usu (selle all mõtles ta islamit), mis astub mõõgaga ristimärgi 
ja pühakujude vastu?" - "Seda süüd mul pole,” kostis Mariam. "Ma läksin öösel 
kirikusse, et paluda jumalaema Mariami ja saada õnnistust, ja ma ei pannud tähelegi, 
kui moslemitest vargad kargasid korraga mulle kallale ja toppisid mul suu täis ja 
sidusid mind kõvasti kinni, ja nad panid mind laeva peale ja sõitsid minuga minema. 
Aga ma petsin neid ja kiitsin neile nende usku, kuni nad päästsid mind lõpuks 
köidikutest lahti ja ma ei uskunud oma silmi, kui sinu mehed mulle järele jõudsid ja 
mind ära päästsid. Ma vannun Lunastaja ja õige usu nimel, ristija ristilöödu nimel, et 
ma rõõmustasin üliväga, kui ma nende käest pääsesin, ja mu rind kerkis ja põu paisus, 
kui ma moslemite vangist vabanesin.” - "Sa valetad, viimane petis ja liiderdaja!" 
käratas tema isa. "Ma vannun selle nimel, mis evangeeliumi käsulaudades selge 
sõnaga kirjas on, et ma löön su maha ja tapan kõige koledamal kombel ära. Sul pole 
veel küllalt sellest, mis sa hakatuseks korda saatsid, sa tuled uuesti oma riugastega 
meid petma!” 

Ja kuningas käskis Mariami ära tappa ja ta lossi väravasse risti lüüa; aga just siis tuli 
tema juurde kõõrdsilmne nõuandja (ta oli juba ammu Mariamist sisse võetud) ja ütles 
kuningale: "Oo kuningas, ära tapa teda, anna ta mulle naiseks! Mul on kange himu 
tema järele, aga ma ei heida temaga ühte enne, kui olen talle ehitanud tugeva 
kivilossi, nii kõrge, et kõrgemat enam ei saa ollagi - ja selle katusele ei roni juba ükski 
varas. Ja kui see loss mul valmis on, lasen ma lossiväravas kolmkümmend moslemit 
maha nottida ja ohverdan nad iseenda ja Mariami nimel Lunastajale." Ja kuningas 
andis talle armulise loa Mariam naiseks võtta ja jättis abielu sõlmimise preestrite, 
munkade ja linnasuurnike hooleks, 

ja neiu anti kõõrdsilmsele nõuandjale naiseks, ja kuningas lubas kõrge lossi 
ehitamisega pihta hakataja töömehed asusidki tööle. 

Vaat kuidas olid lood kuningatütar Mariami, tema isa ja kõõrdsilmse nõuandjaga. 
Mis puutub aga Nur ad-dinisse ja tema isa sõbrasse, vanasse rohukaupmehesse, siis 
esimene neist läks teise juurde ja laenas tema naise käest suursõba, loori, naistekingad 
ja muud naisterõivad, niisugused, nagu Aleksandria naised neid kandsid, ja seadis siis 
sammud tagasi mereranda ja läks laeva randumispaika, kuhu ta suursuguse Mariami 
oli jätnud, aga seal ta nägi, et pesa on tühi ja lind läinud...” 

Ja hommik jõudis kätte ning katkestas Šahrazadi jutulõnga. 

Aga kui oli käes kaheksasaja kaheksakümne kuues ööaeg, ütles Šahrazad: "Minu 
kõrvu on küündinud, oo õnnelik valitseja, et kui Nur ad-din oli näinud, et pesa on tühi 
ja lind läinud, siis läks tema süda kurvaks ja ta hakkas pisaraid valama ja tõi 
kuuldavale säärased värsid: 


"Unes näen ma koledusi, kohutab mind paha vaim. 
Kui ma unest üles ärkan, kestab sees mul paha-aim. 


Tõusen üles, vaatan ringi: kadunud on kalleim neid. Hinges tühjus, tallan jälle halle 
üksinduseteid.” 


Ja Nur ad-din läks mereranda mööda edasi ja vaatas paremale ja vasakule, ja nägi 
rannas hulka inimesi, kes rääkisid: "Oo moslemid, meie kodulinna au on rüvetatud, - 
me laseme frankidel tulla, laevu röövida ja rahumeeli oma maale tagasi purjetada, ja 
ükski moslemi sõjamees ei lähe neid isegi mitte taga ajama!" - "Mis lahti on?” päris 
Nur ad-din nende käest. Ja nemad ütlesid: "Oo pojake, tuli üks frankide laev, 
sõjamehi täis, ja nad tungisid meie sadamasse, võtsid oma valdusse ühe ankrus seisva 

laeva kõige täiega ja sõitsid rahumeeli kodumaa poole tagasi." Ja kui Nur ad-din oli 
neid sõnu kuulnud, langes ta meelemärkuseta maha, kui ta aga minestusest üles ärkas, 
päriti tema käest, mis tal hakkas, ja ta rääkis neile oma loo algusest lõpuni ära. Ja kui 
rahvas aru sai, mis tal viga on, siis hakkasid kõik teda tänitama ja sõimama ja ütlesid 
talle: "Mis pagana pärast pidid sa ometi suursõba ja loori järele minema?" Ja nad 
piinasid ta päris ära, ainult mõned ütlesid: "Jätke ta rahule, aitab sellest, mis temaga 
on juhtunud." Teised kõik aga tänitasid ja tegid talle etteheiteid, kuni noormees uuesti 
meelemärkuseta maha langes. 

Ja kui rahvas seal sedasi Nur ad-dini kallal näris, tuli vana rohukaupmees toast 
väljaja nägi rannal rahvamurdu ja seadis sammud sinnapoole, et teada saada, mis lahti 
on, ja ta nägi rahvamurru keskel Nur ad-dini 

meelemärkuseta maas lamamas. Ja rohukaupmees istus noormehe kõrvale ja ajas 
talle eluvaimu sisse, ja kui Nur ad-din oli minestusest üles ärganud, küsis 
rohukaupmees tema käest: "Oo mu laps, mis sinuga lahti on?" - "Oo onuke,” kostis 
Nur ad-din, "ma tõin kadunud orjatari tema kodulinnast laevaga tagasi ja mul tuli 
taluda igasugu kannatusi, et teda kätte saada, ja kui ma õnnelikult Aleksandriasse olin 
jõudnud ja laeva kaldakivi külge sidunud, jätsin ma orjatari laeva peale, ise aga tulin 
sinu juurde ja laenasin su naise käest rõivaid orjatari jaoks, et ma saaksin ta linna 
kaasa võtta. Ja sel ajal tulid frangid ja võtsid laeva orjatariga tükkis oma valdusse ja 
sõudsid rahumeeli minema ja jõudsid oma suurte laevade peale.” 

Ja kui vana rohukaupmees oli neid Nur ad-dini sõnu kuulnud, läks tal silme eest 
mustaks ja ta meel muutus Nur ad-dini pärast kangesti kurvaks. "Oo mu laps," hüüdis 
ta, "mispärast ei võtnud sa teda ilma suursõbata linna peale kaasa? Aga kerge on 
tagantjärele tark olla! Tõuse püsti, oo mu laps, ja lähme linna, võib-olla annab Allah 
sulle veel ilusama orjatari, kui see olija sa unustad ta ära. Au Allahile, kes ei lasknud 
sul tema läbi mingit kahju kannatada, vaid tegi hoopis nii, et temast sulle rahalist tulu 
tõusis! Ja võta teatavaks, oo mu laps, et kokku-ja lahkuviimine on kõige kõrgema 
valitseja käes.” - "Allahi nimel, oo onuke," hüüdis Nur ad-din, "ma ei suuda teda 
kuidagi unustada ja ma otsin teda edasi, kui see mulle ka elu peaks maksma.” - "Oo 
mu laps, mis sul mõttes on? Mida sa tahad ette võtta?" päris rohukaupmees. Ja Nur 
ad-din ütles: "Mul on kavas roomlaste maale tagasi sõita ja minna Prantsusmaa 
kuningalinna ja seada oma hing ohtu, ja eks me näe, kas mu ettevõtmine läheb korda 
või mitte." — "Oo mu laps," lausus rohukaupmees, "kõnekäänd ütleb, et õnn ei õitse 
igapäev. Ja kui sa esimene kord nende käest pääsesid, siis sel korral võivad nad sind 
vabalt maha tappa, kas või juba selle tõttu, et nüüd nad tunnevad sind hästi." - "Oo 
onuke,” ütles Nur ad-din, "luba mul siiski sõita, sest parem on armastatu pärast 
tapetud saada, kui ise edasi elada ja jätta oma armsam piinapõlve ja hingeahistusse.” 

Aga saatuse tahtel seisis sadamas reisivalmis laev, ja laevameestel olid maal kõik 
asjad joonde aetud ja nad võtsid parajasti otsi lahti. Ja Nur ad-din ronis laeva pardale 
ja laev purjetas mitu head päeva edasi, sest aeg oli sõiduks soodus ja puhus hüva 
pärituul. Ja kui nad seal sõitsid, ilmusid korraga nähtavale frankide laevad, mis 
ulgumerel saaki lüürasid. Ja kui nad mõnda laeva nägid, siis tungisid nad sellele alati 
kallale, sest nad kartsid kuningatütrele ohtlikke moslemist vargaid, ja kui mõni laev 
oli neile saagiks langenud, siis viisid nad laevamehed Prantsusmaa kuninga 

palge ette, ja see tappis nad maha ja täitis nõnda tõotust, mille ta oli andnud, et kätte 
maksta oma tütre Mariami rüvetamise eest. Ja frangid märkasid laeva, millega Nur ad- 
din sõitis, ja tungisid sellele kallale ja võtsid kõik, kes laeval olid, vangi ja viisid 
kuninga, Mariami isa palge ette, ja kui vangid olid kuninga palge ees, nägi kuningas, 

et moslemeid on tubli sadakond, ja ta käskis nad kõik, sealhulgas ka Nur ad-dini, 
jalamaid vagaseks teha, aga timukas jättis Nur ad-dini viimaseks, sest tal hakkas 
sihvakast, alles poisiohtu noormehest kahju. 

Ja kui kuningas teda nägi, tundis ta tema hõlpsasti ära ja küsis tema käest: "Eks ole 
sa Nur ad-din, kes on meil ennegi külas käinud?" Ja Nur ad-din kostis: "Pole ma ühti 
teil käinud ja mu nimi pole sugugi Nur ad-din, vaid hoopis Ibrahim.” - "Sa valetad!" 
hüüdis kuningas. "Küll ma tean: sa oled Nur ad-din, kelle ma omal ajal kinkisin 
vanamoorile, kiriku-ülevaatajale, et sa tal teenistusel abiks oleksid.” - "Oo valdjas,” 
ütles Nur ad-din, "minu nimi on igatahes Ibrahim." Ja valdjas lausus: "Kui see 
vanamoor, kiriku-ülevaataja, tuleb ja sind tunnistab, küll tema siis sind ära tunneb ja 
ütleb, kas sa oled Nur ad-din või ei ole." 

Ja kui nad seal sedasi rääkisid, tuli korraga sisse kõõrdsilmne nõuandja, kes oli 
kuningatütre naiseks võtnud, ja andis kuninga ees maale suud ja ütles: "Oo valitseja, 
võta teatavaks, et loss on valmis ehitatud, aga nagu sa tead, olen ma andnud tõotuse, 
et kui loss on valmis saanud, lasen ma selle ees kolmkümmend moslemit maha tappa. 
Ja nüüd ma tulingi sinu juurde, et sa annaksid mulle kolmkümmend moslemit, kelle 
ma võiksin vagaseks teha, et täita nõnda Lunastajale antud tõotust. Ma võtan nad 
sinult laenuks ja annan tagasi, kui ma oma vangid kätte saan.” - "Lunastaja ja õige usu 
nimel,” ütles kuningas, "mul pole neid rohkem alles kui see üksainus." Ja ta näitas 
Nur ad-dini peale ja ütles nõuandjale: "Võta see ja tee ta otsekohe vagaseks, ja kui ma 
vange juurde saan, siis ma saadan sulle lisa." Ja kõõrdsilmne nõuandja tõusis püsti ja 
võttis Nur ad-dini kaasaja viis ta oma uue lossi juurde, et talle lossi lävel ots peale 
teha. Aga maalrid ütlesid talle: "Oo peremees, meil on vaja veel kaks päeva värvida ja 
võõbata. Kannata ja oota selle vangi mahatapmisega senikaua, kuni meil töö tehtud. 
Võib-olla saad sa selle aja sees kolmkümmend vangi kokku ja teed nad ühekorraga 
vagaseks - siis oledki oma vandetõotuse täitnud." Ja seepeale käskis nõuandja Nur ad- 
dini vangi panna...” 

Ja hommik jõudis kätte ning katkestas Šahrazadi jutulõnga. 

Aga kui oli käes kaheksasaja kaheksakümne seitsmes ööaeg, ütles Šahrazad: "Minu 
kõrvu on küündinud, oo õnnelik valitseja, et kui nõuandja oli käskinud Nur ad-dini 
vangi panna, siis käidigi selle käsu järgi 

591 

ja pandi ta hobusetallis ahelasse, ja teda piinasid nii hirmsasti nälg ja janu ja 
enesehaletsus, et surm oli tal juba suu juures. Aga saatuse suval ja taeva tahtel oli 
kuningal kaks ratsahobust, ja need olid kaksikvennad ja nende nimed olid Ettekiskuja 
ja Järeleviskuja, ja Hosrovide šahhisugugi oleks neid endale ihaldanud. Ja üks neist 
oli ühtlaselt halli karva, teine aga must nagu pilkane öö, ja kõik ümberkaudsete saarte 
valitsejad ütlesid: "Igaühele, kes kas või ühe nendest ratsudest ära varastab, anname 
nii palju ergavat kulda, pärleid ja kallisvara, kui ta soovib.” Aga siiani polnud keegi 
suutnud ühtki neist hobustest ära varastada. 

Ja juhtus sedasi, et üks neist jäi tõbiseks - tema silmavalge muutus kollaseks, ja 
kuningas kutsus kokku kõik hobusetohtrid, et looma terveks teha, aga keegi neist ei 
tulnud sellega toime. Ja siis astus kuninga ette kõõrdsilmne nõuandja, kes oli tema 
tütre naiseks võtnud, ja nägi, et kuninga meel on hobuse pärast murelik, ja ta tahtis 
kuninga peast mure minema ajada. "Oo kuningas,” ütles ta, "anna see hobune minu 
kätte, ja ma teen ta terveks." Ja kuningas andiski hobuse tema kätte ja nõuandja tõi 
hobuse sellesse talli, kus Nur ad-dini kinni peeti. Aga kui see hobune pidi oma 
kaksikvenna maha jätma, pistis ta nii valjusti hirnuma ja pruuskama, et inimesed 
sattusid tema hirnumisest ärevusse, ja nõuandja sai aru, et hobune teeb seda 
sellepärast, et ta pidi oma vennakse maha jätma. Ja ta läks ja andis asjast kuningale 

teada, ja kui kuningas oli tema sõnadest nagu kord ja kohus aru saanud, ütles ta: "Kui 
juba loom ei talu, et teda vennast lahutatakse, kui raske siis võib veel arupidajatel 
olenditel olla?" Ja ta käskis oma teenritel ka teine hobune Mariami mehe, nõuandja 
talli viia, ja ütles: "Öelge mu nõuandjale, et kuningas kingib talle need mõlemad 
hobused, et oma tütrele Mariamile head meelt teha." 

Ja kui käsist-jalust aheldatud Nur ad-din seal hobusetallis lamas, nägi ta korraga 
mõlemat hobust ja märkas, et ühel neist on kae silmas. Aga tal oli hobuste ja nende 
tohterdamise alal teadmisi ja ta ütles endamisi: "Noh, Allahi nimel, seda juhust tuleb 
kasutada! Ma tõusen püsti ja luiskan nõuandjale, et oskan selle hobuse terveks ravida. 
Ise aga teen midagi, mis silma sootuks hukka ajab, ja seepeale tapab nõuandja mu ära 
ja ma pääsen sellest viletsast elust." Ja Nur ad-din jäi ootama, et nõuandja tuleks talli 
hobuseid vaatama, ja kui see tuli, ütles Nur ad-din talle: "Oo peremees, mis sa mulle 
annad, kui ma selle hobuse nii terveks tohterdan, et tema silm täiesti korda saab?" - 
"Ma vannun oma kaelakandmise nimel,” kostis nõuandja, "et kui sa ta terveks 
tohterdad, siis jääb su pea kaela otsa ja sa võid minu käest veel midagi soovida." - 
"Oo peremees,” ütles Nur ad-din, "käsi mu käed ahelaist lahti päästa!" 

Ja nõuandja käskis ta lahti päästa, ja siis tõusis Nur ad-din püsti, võttis äsja 
klaasipuhuja käest tulnud klaasi, tampis selle pulbriks, võttis kustutamata lupja ja 
segas seda sibulaveega, ja siis pani ta kõik selle hobusele silmade peale ja sidus need 
kinni ja mõtles: "Noh, nüüd jooksevad tal silmad tühjaks, ja nad tapavad mu ära ja ma 
pääsen sellest viletsast elust." Ja Nur ad-din heitis magama, ilma et ükski mure oleks 
enam ta südant närinud, ja ta palvetas suure Allahi poole ja ütles sedasi: "Oh issand, 
sa oled nii tark, et sind pole vaja paludagi!" 

Aga kui hommik kätte jõudis ja päev mägede ja orgude kohal särama lõi, tuli 
nõuandja talli ja tõmbas sideme hobuse silmade eest ja vaatas neid ja nägi, et Looja 
väe ja võimuga olid silmad muutunud ilusamast ilusamaks. Ja siis ütles nõuandja Nur 
ad-dinile: "Oo moslem, ma pole eluilmaski näinud kedagi, kes nii hästi tohterdaks! 
Lunastaja ja õige usu nimel, sa tegid mulle suurematest suuremat rõõmu - polnud ju 
ühestki selle maa hobusetohtrist selle hobuse tervekstegijat." Ja ta astus Nur ad-dini 
juurde ja päästis oma käega tema jalad ahelaist lahti, ja siis pani ta Nur ad-dini 
uhketesse rõivastesse ja tõstis ta oma ülemtallimeheks, ja määras talle pajuki ja palga 
ja pani ta elama talli peal asuvasse tuppa. 

Uues lossis aga, mille nõuandja oli suursuguse Mariami jaoks ehitanud, oli aken, 
mis avanes nõuandja maja ja selle toa poole, kuhu oli sisse kolinud Nur ad-din. Ja Nur 
ad-din lasi mitu päeva ühtejärge söögil ja joogil endale hea maitsta, ja mõnules ja 
lõbutses, ja jagas sulastele käske ja keelde, ja võttis ette igaühe, kes luuslanti lõi ega 
viitsinud oma latrites hobuseid õigel ajal sööta, ja parkis tal taguotsa tuliseks ja pani 
jalad ahelasse. Ja nõuandja rõõmustas väga Nur ad-dini üle, ja tema rind kerkis ja põu 
paisus, ja ta ei teadnud, millega see lõpeb, Nur ad-din aga käis iga päev hobuste juures 
ja puhastas neid oma käega, sest ta teadis, kui kallid need on nõuandjale, kes neid 
kogu südamest armastab. Kõõrdsilmsel nõuandjal oli aga tütar, süütuke ja kangesti 
kaunis, otsekui põgenev gasell või nõtke remmelgaväät. Ja juhtus sedasi, et see näitsik 
istus ühel päeval akna all, mis avanes nõuandja maja ja Nur ad-dini toa poole, ja 
kuulis korraga, et Nur ad-din laulab endale lohutuslaulu sääraste sõnadega: 


"Oo laidusuu, kes hellitatud ära, 
head mahla maitsed, mitte mõrkjat pära! 


Kui sindki vaevaks saatus, vana pele, 

nii kostaksid siis vastu piinadele: 

"Nüüd maha arm ja maha armuvaev, 

neist kõrbeb hing, peas kõrgeks käärib raev!" 


Mul armu pettekujud üle elatud, 
on vaevas vääneldud ja õnnes helatud. 


Mind sestap laita sugugi ei maksa, 
kui kõuehäälel teile kõrva raksan: 


"Nüüd maha arm ja maha armuvaev, 
neist kõrbeb hing, peas kõrgeks käärib raev!" 


Miks pekstes keelt sa kõikjal ringi kolad, 
sa katsu vaevlejaile abiks olla! 


Sa teiste piina üle ära itsita, 
sa ära kõri ümber lingu pitsita! 


Sest vaigistust mu hingemaru saab, 
kui hüüan sellele, kes aru saab: 


"Nüüd maha arm ja maha armuvaev, 
neist kõrbeb hing, peas kõrgeks käärib raev!" 


Nüüd raskest armupiinast puretult 
ma vahel meenutan, kui muretult 


ma magasin ja kosutust sain ööst, ei kägistanud hinge kiresööst. 


Nüüd maha arm ja maha armuvaev, 
neist kõrbeb hing, peas kõrgeks käärib raev! 


Sa vaata ainult kirepalandust! See kuhjaga toob kaasa alandust! 
Nupp ütleb üles, sugugi ei talu 

ta oma nikastajat, armuvalu. 

Nüüd maha arm ja maha armuvaev, 

neist kõrbeb hing, peas kõrgeks käärib raev! 


Kui palju öid läks mööda unetuna! Kui palju kahvatunud palgepuna! 


Kui palju murepisaraid hallvalgeid 
on alla jooksnud mööda kaameid palgeid! 


Nüüd maha arm ja maha armuvaev, 
neist kõrbeb hing, peas kõrgeks käärib raev! 

Kui mõistusele näidatud on ust, 
ööd mööduvad täis ulgu, märatsust. 


On seegi tavaline armu märk, 
et armunul on seljas hullusärk. 


Nüüd maha arm ja maha armuvaev, 
neist kõrbeb hing, peas kõrgeks käärib raev! 


Kui meelde tuleb õndsus tunane, on nutt kui loheverest punane. 


Üks tusameelne ihkas kalli suud, 
nüüd tusa kihvtist pehkivad ta luud. 


Nüüd maha arm ja maha armuvaev, 
neist kõrbeb hing, peas kõrgeks käärib raev! 


Kui nõiamoor, kes kõver, kihvakas, mul tundub armastatu sihvakas. 


Nii lõplikult mus kustunud on rõõm, 
et rinnas kibedaks saab õndsussõõm. 


Nüüd maha arm ja maha armuvaev, 

neist kõrbeb hing, peas kõrgeks käärib raev! 

Kui õnnetu on minusugune, 

tal iga öö on piinasegune. 


Ja siis, kui kires kokku ei saa kaks, 
ööd muutuvad kord-korralt jõhkramaks. 


Nüüd maha arm ja maha armuvaev, 
neist kõrbeb hing, peas kõrgeks käärib raev! 


Sind soosib õnn, kui oled nõnda liugas, 
et sind ei püüa ükski armuriugas. 


Kes elab priina armu ängidest, 
sel möödub elu nagu mängides. 


Nüüd maha arm ja maha armuvaev, 
neist kõrbeb hing, peas kõrgeks käärib raev! 


Kirg kallal, mõistusele loota rumal, 
saab armuasjus aidata vaid jumal, 


kui kärsitust sa teistega ei jaga, 
vaid kõigis katsumustes oled vaga. 


Nüüd maha arm ja maha armuvaev, 

neist kõrbeb hing, peas kõrgeks käärib raev!" 


Ja kui Nur ad-din oli viimased sõnad kuuldavale toonud ja värsikee lõpuni lükkinud, 
ütles nõuandja tütar endamisi: "Lunastaja ja õige usu nimel, see moslem on imekaunis 
noormees, aga ta on kahtlemata hüljatud armastaja. Kui saaks näha, kas ta kallim on 
niisama ilus kui tema ise? Ja kas ka tema tunneb nii tuliseid tundeid kui see 
noormees? Kui tema kallike on niisama kaunis kui tema ise, siis on sel noormehel küll 
põhjust pisaraid valada ja armu peale kaevata, aga kui tema kallim pole iludus, siis 
laseb ta asjata oma elu kurvas meeles hukka minna ja jätab end meelemõnudest 
ilma..." " 

Ja hommik jõudis kätte ning katkestas Šahrazadi jutulõnga. 

Aga kui oli käes kaheksasaja kaheksakümne kaheksas ööaeg, ütles Šahrazad: "Minu 
kõrvu on küündinud, oo õnnelik valitseja, et nõuandja tütar ütles endamisi: "Kui tema 
kallike on ilus, siis on tal põhjust pisaraid 

valada, aga kui kallike ei ole ilus, siis laseb ta asjata oma elu kurvas meeles hukka 
minna.” Eelmisel õhtul oli nõuandja naine vöökuduja Mariam lossi toodud, ja 
nõuandja tütar oli tema näost näinud, et temalgi ahistas miski hinge, ja ta otsustas 
Mariami juurde minna ja talle noormehe asi koos kuuldud laulusalmiga ära rääkida, 
aga ta ei jõudnud oma nõu veel lõpuni pidada, kui suursugune Mariam, isa naine, teda 
enda juurde kutsus, et ta temal jutupuhumisega meelt lahutaks. Ja piiga läkski 
Mariami juurde ja nägi, et miski ahistab tema hinge ja et tal voolavad pisarad põski 
mööda alla ja et ta nutab nii valju häälega, et valjemini enam ei saagija toob pisaraid 
tagasi hoides kuuldavale säärased värsid: 


"Mu päevad on loetud, kuid armastus kestab. 
Kõikväeline kirg lõhub südamekesta. 


Pea üksinduspiinast küll lõhkeb mu hing, 
kuid kohtumislootust veel õhkab mu hing. 


Nüüd süda on murtud, nüüd nurjuks me lembus, 
teeks liiga mul tugev ja tuline embus, 


sest liha mul ammu on kadunud luult, 
ma kuulda saaks laitusi lembija suult. 


On kadunud kõik. Minu arm on nii kole, 
kuid pääseteed sellest mul loota ei ole.” 


Ja nõuandja tütar ütles Mariamile: "Oo kuningatütar, mis ahistab su hinge ja hajutab 
su mõtteid?" Ja kui suursugune Mariam oli nõuandja tütre sõnu kuulnud, tulid tal 


meelde toonased suured meelemõnud ja ta tõi kuuldavale säärased kaks beiti: 


"Mul saanud harjumuseks üksindusepiin, 
taas pisaraid kui pärleid puistan siin. 


Ehk Allah leevendab mu piina rõhku — 
on raske tiiva all ju ikka kerget õhku.” 

"Oo kuningatütar," ütles nõuandja tütar, "leevenda oma hinge-ahistust ja tule kohe 
akna peale vaatama — meil on talumeheks üks imekaunis noormees, sihvaka piha ja 
magusa kõnega, ja mulle tundub, 

et ta on hüljatud armastaja.” - "Millest sa välja lugesid, et ta on hüljatud armastaja?" 
päris suursugune Mariam. Ja nõuandja tütar ütles: "Oo kuningatütar, ma lugesin seda 
välja sellest, et ta nii öösel kui päeval värsse kuuldavale toob." Ja suursugune Mariam 
mõtles endamisi: "Kui nõuandja tütar õiget juttu räägib, siis need on meelekibeda ja 
õnnetu Ali Nur ad-dini tundemärgid. Küll tahaks teada, kas tema äkki ongi see 
noormees, kellest nõuandja tütar räägib!" Ja sellest mõttest said suursuguse Mariami 
armastus, hullus, ärevus ja kirg uut ärgitust, ja ta tõusis otsekohe ja läks koos 
nõuandja tütrega akna alla, ja tunnistas noormeest ja nägi, et see ongi Nur ad-din, 
tema armuke ja käskija. Ja ta piidles noormeest pika pilguga ja tundis ta täielikult ära, 
ainult et mees oli suurest armastusest tema vastu, kangest kiindumusest, kirelõõmast, 
lahusolupiinast ja armuhullusest täiesti tõbine, ja ta oli jäänud kangesti kõhnaks, ja ta 
hakkas rääkima ja ütles: 


"Karmis kütkes on hing, vabalt peast voolab silm — 
nõnda tühjaks ei saja küll ainuski pilv. 


Aina nutan, ei anna mul unekest tusk. 
Aina nuuksun, sest kadunud kohtumisusk. 


Minu kurbuse liiv, minu kirgede leek — 
nende toitjaks on süda, see santide seek. 


Tuleb santlaagreid juurde, kel aplus on päis: 
juba terve mu hing ahnepäitse on täis! 


Need on mäluja lootuselageduski, 
need on piinad ja lembusepagenduski, 


need on mured ja vaevad ja luitunud lust, 
kasin kannatusraas on must kadunud just. 


Ja kui kannatus katkeb, siis kohe on lõpp: 
läbi südamest käib viimne vaevadevõpp. 


Sina küsid, kuis välja näeb tuld purskav rind? 
Kas sa silmavett näed, mis nüüd põletab mind? 

Nutust purse ei kustu, saab õhutust veel, 

lausa taevani käib kireleekide keel. 


Kuigi noolija otsaga kõrguses on, 
tema ohvriroog paraja põrgu sees on." 


Ja kui suursugune Mariam oli oma isandat Nur ad-dini näinud ja tema 
üdinitungivaid värsse ja kaunist kõnet kuulnud, oli talle selge, et see on tema, aga ta 

varjas seda nõuandja tütre eest ja ütles talle: "Lunastaja ja õige usu nimel, ma ei 
arvanudki, et sa võiksid mu hingeahistusest teada.” 

Ja seejärel tõusis ta sedamaid ja tuli aknalt ära ja läks oma kohale tagasi, ja 
nõuandja tütar läks oma teed. Ja suursugune Mariam ootas natuke aega, ja läks akna 
alla tagasi ja võttis seal istet, ja jäi oma peremeest Nur ad-dini vahtima ja tema 
peenikest pihta ja õrna kuju imetlema, ja ta nägi, et noormees oli nagu täiskuu 
kuuloome neljateistkümnendamal ööl, ainult et tal oli alailma nägu pilves ja ta valas 
möödunu üle mõtteid mõlgutades pisaraid. Ja ta tõi kuuldavale säärased värsid: 


"Oma kalliga kohtuda lootsin, kuid kus ta nüüd on? 
Kas siis ühte ei lasegi heita meid saatuse jonn? 


Minu pisarais palg tihti meenutab mässavat merd. 
Varjan kiitjate eest oma nuttu kui südameverd. 


Ah, kui satuks mu kätte see armunuid lahutav mait, 
keele kisuks tal suust, las olla ta surmani vait! 


Hinged surmati, kuigi neil polnudki vähimat süüd — 
seal, kus magusat tulvas, sapp kibedaim nõriseb nüüd. 


Kalli rohtaeda süda mul õndsusetundidest jäi. 
Pole kuhugi minna, sest hing enam püsti ei käi. 


Ja kes võtab mind kaitsta, kui sees on mul meeletu vaev? 
Isu süües tal kasvab, ja neelab mind õuduste kaev. 


Minu südant ta õgib, mu, vaese, käest tuleb ta toit. 
Käes on pilkane öö, mida välja ei vaheta koit. 

Kuigi hing on mul pikkadest piinadest valus ja hell, 
vahel mälestus kallist seal kepsutab nagu gasell. 


Kogu maailma ilud su palgele kokku kes tõi, 
minu kannatuskarika viimase tilgani jõi. 


Oh, kui kuhugi viiks minu silmavee padude vool, 
laseks hinge seest uhta, sest sisemust koolutab kool. 


Kogu kehast ma värisen, kardan, et tapab mu tusk. 
Kõige liha teed läinud on viimane lootus ja usk.” 


Ja kui Mariam oli hüljatud armastaja Nur ad-dini suust seda luuletust kuulnud, 
sugenes tema südamesse kaasatundmine ja ta valas pisaraid ja tõi kuuldavale säärased 
kaks beiti: 


"Kalli poole ma püüdsin, kuid kokkusaam oli meil pelk, 
süda libises peost, hoopis hävines hingegi helk. 


Juba küpses mu huulil ta kerglaste tegude lait, 

kokku saades ta kaissu ent langesin, hurmunult vait.” 


Ja kui Nur ad-din oli suursuguse Mariami sõnu kuulnud, tundis ta kallima ära ja 
puhkes valjusti nutma ja hüüdis: "Allahi nimel, see on ju suursuguse Mariami 
häälekõla - ma ei kahtle selles karvavõrd ega kõhkle kübetki..." " 

Ja hommik jõudis kätte ning katkestas Šahrazadi jutulõnga. 

Aga kui oli käes kaheksasaja kaheksakümne üheksas ööaeg, ütles Šahrazad: "Minu 
kõrvu on küündinud, oo õnnelik valitseja, et kui Nur ad-din oli Mariami värsiütlemist 
kuulnud, hüüdis ta endamisi: "Tõepoolest, see on ju suursuguse vöökuduja Mariami 
häälekõla - ma ei kahtle selles karvavõrd ega kõhkle kübetki! Siiski tahaksin ma oma 
ihusilmaga näha, kas mu kõrv kuuleb õigesti, ja kas see on ikka tema, ja mitte mõni 
teine!" Ja siis muutus Nur ad-din kurvameelsemaks ja hakkas ohkama ja tõi 
kuuldavale säärased värsid: 


"Ükskord kadekops nägi mind kalliga koos. Siisap kokku just saimegi lembusehoos. 

Kaua eemal must viibinud oli mu arm, 

kuid mul lait lämbus suus, ehkki meel oli karm. 


Aga kadekops lausus, sest aru tal napp: "Teda põhjama peaksid, las nõrguda sapp!" 
Talle kostsin: "Vaid sellel on laitused suul, kellel südamekülmusest kõle on huul. 


Kui sa armastad tõesti, on mõttetu lait. 
Iga tõeline paar kaksi olles on vait.” " 


Ja kui ta oli nende värssidega lõpulejõudnud, tõi suursugune Mariam tindipoti ja 
paberi, tegi kirjale pühade sõnadega algust ja jätkas sedasi: "Ja lehvigu su kohal 
Allahi armuheldus ja õnnistus! Ma annan sulle teada, et sinu orjatar Mariam saadab 
sulle tervitusi ja et ta igatseb kangesti sinu järele ja annab sulle edasi säärase läkituse. 
Sel silmapilgul, kui see paber sinu kätte satub, tõuse otsemaid ja asu kõige suurema 
hoolega selle asja kallale, mida Mariam sulle juhatab, ja vaata, et sa täpipealt sõna 
kuulad ega magama ei jää. Kui esimene kolmandik ööst on otsa saamas (aga see on 
kõige õnnelikum tund), pole sul vaja muud teha kui saduldada mõlemad hobused ja 
minna nendega linna taha. Ja kõigile, kes küsivad: "Kuhu sa lähed?" kosta vastu: "Ma 
viin nad jalutama." Kui sa sedasi ütled, ei hakka sind keegi kinni pidama, sest 
linnarahvas on kindel, et väravad on lukus." 

Ja siis mässis suursugune Mariam paberi siidrätikusse ja viskas selle aknast välja 
Nur ad-dinile, ja Nur ad-din võttis selle ja luges läbi ja sai sisust aru ja tundis 
suursuguse Mariami käekirja ära. Ja ta andis kirjale suud ja puudutas sellega otsaesist 
silmade vahel ja tal tuli meelde omaaegsete ühteheitmiste rõõm, ja ta valas pisaraid ja 
lausus siis säärased beidid: 


"Talt läkituse sain ma öisel tunnil, 
meel ärevaks läks suure armu sunnil. 


Viis ärev igatsus must viimse rammu, 
kui meenus lõõm, mis ühendas meid ammu. 


Nüüd kiidan Allahit, kes meid küll lahku lõi, kuid halastas ja jälle kokku tõi.” 

Ja siis, kui ööpimedus maa peale laskus, hakkas Nur ad-din hobuseid harjama, ja 
ootas ära, kuni esimene kolmandik ööd oli otsa saanud, ja siis läks ta sedamaid 
hobuste manu ja pani neile kaks kõige paremat sadulat selga, ja ta talutas nad 
talliväravast välja ja pani värava kinni, ja läks hobustega linnavärava juurde ja jäi seal 
Mariami ootama. 

Vaat kuidas olid lood Nur ad-diniga. Mis puutub aga kuningatütresse Mariamisse, 
siis tema läks otsekohe tema käsutusse antud lossiruumi ja nägi, et selles ruumis istub 
jaanalinnusulgedest padjale nõjatudes kõõrdsilmne nõuandja (ja tal polnud häbi 
suursuguse Mariami järele kätt sirutada ja temaga juttu puhuma hakata). Ja kui 
suursugune Mariam teda nägi, pöördus ta südames oma issanda poole ja ütles: "Oo 
mu jumal, ära lase tal minuga oma soove rahuldada ja mind puhast ära rüvetada!" Ja 
siis astus Mariam nõuandja juurde ja näitas tema vastu sõbralikku ja hella meelt üles 
ja istus tema kõrvale ja ütles: "Oo mu isand, mispärast sa oled end minust ära 
pööranud? Kas sa oled minu vastu suureline ja ennasttäis? Aga kõnekäänd ütleb: "Kui 
mägi ei tule oru juurde, siis tuleb org mäe juurde." Ja kui sina, 00 mu,isand, ei taha 
minuga tegemist teha ja mulle head sõna öelda, siis teen ma ise sinuga tegemist ja 
ütlen sulle hea sõna.” - "Sinu arm ja heldus on sinu enda teha, oo Prantsusmaa 
pärisperenaine, ja kas pole minagi su teener ja kõige tühisem toapoiss?" tähendas 
nõuandja. "Aga ma pole veel söandanud, oo võrratu pärl, juttu kõrgete tunnete peale 
juhtida. Ja sinu ees seistes on mul silmad arglikult maas." — "Heida kõik see peast ja 
too meile parem süüa ja juua,” ütles kuningatütar. 

Ja seepeale hõikas nõuandja kohale oma orjatarid ja eunuhhid ja käskis neil katta 
laud kõigega, mis maa peal ringi jookseb, õhus lendab ja merevees ujub: kattide, 
vuttide, tuvipoegade, piimatallekeste ja rasva-hanedega, ja oli seal veel pruuniks 
küpsetatud kanu ja kõiksugu muud sööki. Ja suursugune Mariam sirutas käe roogade 
järele ja hakkas sööma ja nõuandjalegi toidupalu suhu toppima, ja seejärel tema 
huulile suud andma, ja nad sõid senikaua, kuni kõht täis sai, ja siis nad pesid käed 
puhtaks, ja eunuhhid viisid toidud ära ja tõid veini asemele. Ja Mariam istus veini 
kallama ja jooma ja nõuandjat jootma, ja ta teenis meest nagu kord ja kohus, ja 
nõuandja süda hüppas sees suurest rõõmust ja tema rind kerkis ja põu paisus. Ja kui 
nõuandja mõistus hälbis tõe rajalt ja vein oli tema üle võimust võtnud, pistis 
kuningatütar käe põue ja tõmbas välja tüki kanget Magriibi hašišit, ja see oli nõnda 
kange, et kui elevant oleks seda natukenegi nuusutanud, oleks ta mitmeks aastaks 
magama jäänud (aga Mariamil oli see sobivaks juhuks tallele pandud), ja seejärel 
juhtis ta nõuandja tähelepanu kõrvale, ja hõõrus hašiši peekri 

sees peeneks ja kallas sellele veini peale ja ulatas nõuandjale. Ja nõuandja läks suure 
rõõmu pärast arust ära ega suutnud uskudagi, et kuningatütar talle peekrit pakub, ja ta 
võttis peekri ja jõi selle tühjaks, ja vaevalt oli vein talle makku jõudnud, kui ta otsekui 
niidetult siruli vajus. 

Ja siis tõusis suursugune Mariam püsti ja läks ja võttis kaks suurt kotti ja toppis 
need täis seda, mis kaalult kerge ja hinnalt kõrge, nagu näiteks rubiine, safiire ja muid 
kalliskive ja väärismetalle. Ja siis ta võttis kaasa veel pisut söögi- ja joogipoolist, ja 
pani sõjarüü selga ja tapri vöö vahele, ja asutas end täies sõjavarustuses teele. Ja et 
Nur ad-dinile rõõmu teha, võttis ta tema jaoks kaasa uhked kuninglikud rõivad ja 
täiskogu sõjariistu, ja seejärel upitas ta kotid endale turjale ja läks lossiväravast välja 
(aga jõust ja julgusest tal puudust ei tulnud). 

Vaat kuidas olid lood Mariamiga! Mispuutub aga Nur ad-dinisse..." Ja hommik 
jõudis kätte ning katkestas Šahrazadi jutulõnga. Aga kui oli käes ööaeg, mis oli 

järjekorras kaheksasaja üheksakümnes, ütles Šahrazad: "Minu kõrvu on küündinud, 
oo õnnelik valitseja, et Mariam läks lossiväravast välja (aga jõust ja julgusest tal 
puudust ei tulnud). 

Vaat kuidas olid lood Mariamiga. Mis puutub aga õnnetusse armastajasse Nur ad- 
dinisse, siis tema istus linnavärava juures ja ootas Mariami, hobused ratsmeidpidi 
peos, ja AUah - au ja kuulsus talle! - saatis talle une ja ta jäi magama - au sellele, kes 
iial ei maga! Ümberkaudsete saarte kuningad aga ei koonerdanud rahaga, et lasta kas 
või ükski nendest ratsahobustest ära varastada, ja oli olemas üks mustanahaline ori, 
kes oli saarte peal üles kasvanud ja kes oskas hobuseid varastada, ja frankide 
kuningad olid ta ränga raha eest üles ostnud, et ta kas või ühegi nendest hobustest ära 
varastaks, ja nad olid lubanud, kui ta mõlemad ära varastab, talle terve saare kinkida 
ja uhked rõivad selga anda! Ja see ori oli hulk aega Prantsusmaa pealinnas salaja ringi 
luurinud, aga ta ei saanud hobuseid kuidagi kätte, kuni need kuninga tallis olid; kui 
aga kuningas need kõõrdsilmsele nõuandjale kinkis ja see nad oma talli tõi, läks orjal 
meel väga rõõmsaks ja temas tärkas lootus need kätte saada. Ja ta hüüdis: "Lunastaja 
ja õige usu nimel, nüüd varastan ma nad ära!" 

Ja just samal ööl tuli see ori välja ja hakkas talli poole minema, et hobuseid 
varastada, ja kui ta sinna teel oli, vaatas ta äkki ja nägi Nur ad-dini, kes magas, 
hobused ratsmeidpidi peos. Ja ori päästis hobused ratsmetest lahti ja tahtis juba ühele 
selga istudaja teist ees ajama hakata, kui korraga tuli suursugune Mariam, kaks kotti 
turjal. Ja ta pidas orja Nur ad-diniks ja andis ühe koti talle, ja ori upitas selle hobuse 
selga, ja siis andis Mariam talle teise koti ja ori pani selle teise hobuse selga, ise aga 
vaikis, ja Mariam pidas teda ikka veel Nur ad-diniks. Ja nad 

ratsutasid linnaväravast väljaja ori vaikis ikka veel, ja Mariam ütles talle: "Oo mu 
isand Nur ad-din, mispärast sa vaikid?" Ja ori pööras vihaselt ringi ja ütles: "Mis sa 
seal räägid, plika?" Ja orja mõminast sai Mariam aru, et see pole Nur ad-din, ja ta 
tõstis pilgu ja vaatas orjale otsaja nägi, et selle ninasõõrmed on laiad nagu kannusuud. 
Ja kui Mariam oli orjale otsa vaadanud, läks tal silme ees mustaks ja ta päris: "Kes sa 
oled, oo moorameeste pealik, ja kuidas sind kutsutakse?” - "Oo roojaste tütar,” ütles 
ori, "mu nimi on Masud, kes varastab hobuseid, kui inimesed magavad." Ja Mariam ei 
kostnud musta ega valget, vaid tõmbas kähku mõõga tupest ja torkas selle mehele 
kuklasse, nii et tera tuli helkides kõrisõlme kohalt välja. Ja ori varises maha otsekui 
välgust rabatud ja jäi verelompi vähkrema, ja Allah saatis tema hinge kärmesti 
põrgutulle (pole räbalamat paika kui see!). 

Ja siis võttis suursugune Mariam hobused ja istus ühele neist selga, teise aga pööras 
käega ringi ja läks Nur ad-dini otsima. Ja ta leidis Nur ad-dini kohtumiseks 
kokkulepitud paigas lamamas, ja ratsmed olid tal käes, ja ta norskas läbi une ega 
teadnud maast ega ilmast. Ja Mariam tuli hobuse seljast maha ja raputas Nur ad-dini, 
ja see ehmus unest üles ja hüüdis: "Oo emand, aitäh Allahile, et sa õnnelikult kohale 
jõudsid!" -"Tõuse, istu hobuse selga ja pea suu kinni!" ütles talle Mariam. Ja Nur ad- 
din tõusiski ja istus hobuse selga, Mariam aga istus teise hobuse selga, ja nad 
ratsutasid linnast väljaja sõitsid natuke maad edasi, ja siis pöördus Mariam Nur ad- 
dini poole ja lausus: "Kas ma ei öelnud sulle: "Ara maga!" Nii võib ju õnnegi maha 
magada!" - "Oo emand," hüüdis Nur ad-din, "ma uinusin lihtsalt selleks, et jahutada 
kohtumisootusest ülekeevat hinge! Aga mis on siis lahti, oo emand?" Ja Mariam 
rääkis talle otsast lõpuni ära, mis tal orjaga oli juhtunud, ja Nur ad-din hüüdis: "Au 
Allahile, et kõik hästi läks!" 

Ja seejärel ajasid nad hobused kiiremale käigule ja andsid end armulise ja 
kõiketeadja jumala hoolde, ja nad ratsutasid juttu puhudes seni, kuni jõudsid orjani, 

kelle suursugune Mariam oli ära tapnud. Ja Nur ad-din nägi seda džinnitaolist 
orjapeletist tolmu sees sirakil, ja Mariam ütles Nur ad-dinile: "Roni maha, võta tal 
rõivad seljast ja korja tema sõjariistad kokku!" — "Oo emand,” ütles Nur ad-din, 
"Allahi nimel, ma ei suuda hobuse seljast maha ronida ja selle orja lähedalegi minna!" 
Ja ta pani orja väljanägemist imeks ja tänas suursugust Mariami tema julgustüki eest 
ja imetles tema vaprust ja meelekindlust. Ja nad ratsutasid jälle edasi ja sõitsid 
armutus traavis öö läbi; kui aga hommik kätte jõudis ja päev hiilgama ja sädelema lõi 
ja päike mägede tagant välja tuli, jõudsid nad avarale aasale, kus sõid rohtu gasellid, 
ja selle servad haljendasid ja sealt 

võis igalt poolt küpseid puuvilju leida. Ja lilled olid seal kirevad nagu mao kõht, ja 
rohu sees pesitsesid linnud, ja seal lookles ka suuremaid ja väiksemaid ojasid, nagu 
luuletaja on tabavalt lausunud: 


"Meid kuumast kaitseb org, kus vari maas, loob kattevarju tihe, kõrge laas. 


On peade kohal haljas oksalast 
meid varjamas kui ema rinnalast. 


Siin igaüks joob oma janu täis, 
siin vesi veinist palju maitsvam näib. 


On puudest hästi valvatud see niit: 
ei pääse päike naljalt läbi siit. 


Kuid alailma pääseb siia tuul, 
siin pärlseid kive suudleb tema huul.” 


Või nagu teine luuletaja on öelnud: 


"Siin rõõmsalt sulisevad ojaveed, 
siin okstel ehteiks laulvad linnukeed. 


Maapealne paradiis see haljas laik! 
Aoajal armunute lemmikpaik. 


Siin karastavas ojas kahlame, 
siin varjus valmib vili mahlane.” 


Ja suursugune Mariam ja Nur ad-din peatusid, et selles orus puhata...” 

Ja hommik jõudis kätte ning katkestas Šahrazadi jutulõnga. 

Aga kui oli käes kaheksasaja üheksakümne esimene ööaeg, ütles Šahrazad: "Minu 
kõrvu on küündinud, oo õnnelik valitseja, et suursugune Mariam ja Nur ad-din jäid 
sellesse orgu peatuma, ja nad kinnitasid puuviljadega keha ja jõid ojavett peale, ja nad 
lasid ka hobused karjamaale sööma, ja hobused sõid selles orus kõhu täis ja kustutasid 
janu. Ja Nur ad-din ja Mariam istusid maha ja hakkasid juttu puhuma ja oma 
elujuhtumusi meelde tuletama, ja kumbki neist kaebas teisele, 

605 


418 


kui kanget igatsust ja üksinduspiina oli ta pidanud taluma. Ja kui nad seal nõnda 
istusid, kerkis korraga taevaservale tolmupilv ja nad kuulsid ratsahobuste pruuskamist 
ja sõjariistade tärisemist. 

Ja vaat mis oli selle põhjuseks! Kui kuningas oli oma tütre nõuandjale mehele 
andnud ja see oli samal ööl neiu juurde läinud ja kui siis järgmine hommik oli 
kättejõudnud, siis tahtis kuningas neile tere hommikust öelda, nagu see kuningatel 
oma tütardega kombeks on. Ja ta tõusis üles ja pani siidrüü selga ja hakkas 
eunuhhidele ja toatüdrukutele kulda ja hõbedat loopima, et neile head meelt teha, ja ta 
sammus mõne teenri saatel senikaua edasi, kuni jõudis uue lossini, ja seal ta nägi, et 
nõuandja lamab sängis ja ei tea maast ega ilmast. Ja kuningas otsis kogu lossi läbi ega 
leidnud oma tütart kusagilt, ja ta sattus ärevusse ega teadnud, mida arvata, ja läks 
otsekui arust ära. Ja ta käskis tuua kuuma vett, kanget äädikat ja viirukit, ja kui need 
toodi, segas ta need kokku ja kallas nõuandjale ninna. Ja seejärel raputas ta teda ja 
hašišikämp kukkus põrandale nagu juustutükk, ja siis kallas kuningas nõuandjale seda 
segu teist korda ninna ja see ärkas üles. Ja kuningas päris tema käest, kuidas tal tema 
tütre Mariamiga öö läks, ja nõuandja ütles talle: "Oo suurematest suurem kuningas, 
ma ei tea temast muud kui seda, et ta andis mulle oma käega peekri veini juua, ja 
pärast seda tulin ma alles praegu meelemärkusele ega tea, mis on temast saanud.” 

Ja kui valitseja oli nõuandja sõnu kuulnud, läks tal silme eest mustaks, ja ta tõmbas 
mõõga tupest ja torkas selle nõuandjale kuklasse, nii et tera tuli helkides hammaste 
vahelt välja. Ja siis saatis kuningas otsemaid teenrite ja tallimeeste järele. Ja kui need 
kohal olid, nõudis ta neilt kahte lemmikhobu, ja teenrid ütlesid: "Oo kuningas, 
hobused on täna öösi kaotsi läinud ja ülemtallimees koos nendega. Hommikul 
leidsime, et kõik uksed on lahti.” - "Pühakirja ja usutunnistuse nimel,” hüüdis 
kuningas, "need hobused võis varastada ainuüksi mu tütar koos selle vangiga, kes 
enne kirikuteenriks oli! Tema röövis mu tütre ära juba esimesel korral, ja mina 
tundsin ta otsekohe ära, see kõõrdsilmne nõuandja päästis ta minu küüsist. See 
kõõrdsilm on oma palga juba kätte saanud!" 

Ja siis lasi kuningas jalamaid kohale kutsuda oma kolm poega - need olid vahvad 
vägimehed, kellest igaüks oli lahingumöllus ja taplusetuhinas tuhandet ratsameest 
väärt, ja kuningas röögatas nende peale ja käskis neil hobuste selga istuda. Ja nad 
istusidki, ja ka kuningas koos väljavalitud lin-nasuurnike, aukandjate ja muude 
suurtsugu meestega istus hobuse selga, ja nad kappasid põgenike jälgi pidi ja jõudsid 
neile järele selles orus. 

Ja kui Mariam neid märkas, tõusis ta püsti, istus oma hobuse selga, sidus mõõga 
vööle, pani sõjarüü selga ja sõjariistad valmis, ja siis päris ta 

Nur ad-dini käest: "Kuidas sa end tunned? Kas sul jätkub meelekindlust 
võitlusväljal ja taplustandril?" - "Ma olen taplustandril kindel nagu roigas kliides,” 
kostis Nur ad-din, ja seejärel tegi ta suu lahti ja ütles: 


"Ära, kallis, heida mulle ette — 
ma ei taha kanda piinakette! 


Pole minust mingit sõjameest, 
vares kraaksatab, ja kohkun eest. 


Kui ma korraga näen hiirekest, 
püksi teen - nii rängalt ehmun sest. 

Naise sees vaid võidelda on hea, 
sõjavärk ei kõlba ülepea.” 


Ja kui Mariam oli Nur ad-dini suust seda kaunist värsikeed kuulnud, pani see teda 
naerma ja muigama ja ta ütles: "Oo mu isand Nur ad-din, jää siis pealegi siia, ja küll 
ma päästan sind kurja küüsist, olgu vaenlasi või nii palju kui kõrbes liivateri." Ja ta 
seadis end jalamaid võitlusvalmis ja istus hobuse selga, ja lasi ohjad lõdvaks ja ajas 
odaotsa õieli, ja hobune pühkis temaga minema nagu tuul või kitsast torust allatormav 
vesi. Ja Mariam oli oma aja üks kõige vapramaid inimesi ja selles aastasajas polnud 
talle kedagi vastu panna, sest isa oli teda õpetanud, kui ta veel väike oli, hobuse seljas 
ratsutama ja pilkases öös võitlema. Ja ta ütles Nur ad-dinile: "Istu hobuse selga ja hoia 
end minu selja taga, ja kui me peame põgenema, siis vaata, et sa ei kuku, sest sinu 
hobusele ei jõua ükski tagaajaja järele.” 

Ja kui kuningas nägi oma tütart Mariami, tundis ta tema otsekohe ära ja pöördus 
oma vanema poja poole ja ütles talle: "Oo Bartut,''° keda kutsutakse ka Ras al-Kallut! 
Pole vähimatki kahtlust, et see on sinu õde Mariam. Ta kihutab siiapoole ja tahab 
meiega võidelda; ole mees ja kihuta talle vastu. Lunastaja õige usu nimel, kui sa 
temast jagu saad, ära tapa teda enne, kui oled talle ristiusku pöördumist pakkunud; ja 
kui ta oma põlise usu juurde tagasi tuleb, siis võta ta vangi, aga kui ta ära peaks 
ütlema, siis löö ta maha nagu koera ja raiu tükkideks. Ja samamoodi talita ka selle 
närukaelaga, kes tal kaasas on: raiu ta tükkideks!" Ja Bartut kostis: "Sinu sõna on 
seadus!" 

Ja seejärel hakkas ta jalamaid liikuma ja sööstis oma õe Mariami kallale, ja õde ei 
löönud araks, vaid sööstis talle vastu ja jõudis päris lähedale, otse venna kõrvale. Ja 
siis ütles talle Bartut: "Oo Mariam, kas ei piisa sulle sellest, mis juba on sinu pärast 
juhtunud, kui sa oma isade ja isaisade usust taganesid ja nende santlaagrite usu vastu 
võtsid? (Ta pidas silmas islamit.) Lunastaja ja õige usu nimel," hüüdis ta siis, "kui sa 
oma kuninglike isade ja isaisade usu juurde tagasi ei pöördu ja ei tee seda 
südamepõhjast, siis ma tapan su armu heitmata ära ja raiun tükkideks." Ja Mariam 
pahvatas oma venna sõnade peale naerma ja hüüdis: "Seda ei juhtu, seda ei juhtu, et 
möödaläinu tagasi tuleks või et surnu ellu ärkaks! Ei, ma sunnin sind selle kibeda pilli 
alla neelama! Vannun Allahi nimel, et ma ei tagane Abd Allahi poja Muhamedi usust, 
kelle õpetus on kõikehõlmav, sest see on õige usk, ja ma ei keera kõrvale õigelt teelt, 
kui see mulle ka elu peaks maksma..." " 

Ja hommik jõudis kätte ning katkestas Šahrazadi jutulõnga. Aga kui oli käes 
kaheksasaja üheksakümne teine ööaeg, ütles Šahrazad: "Minu kõrvu on küündinud, 
oo õnnelik valitseja, et Mariam ütles oma vennale: "Seda ei juhtu, et ma Abd Allahi 
poja Muhamedi usust taganeksin, kelle õpetus on kõikehõlmav, sest see on Õige tee 
usk, kust ma kõrvale ei keera, kui see peaks mulle ka elu maksma!" Ja kui see 
äraneetud Bartut oli oma õe suust sääraseid sõnu kuulnud, läks tal silme eest mustaks 
ja ta tundis, et asi on suur ja tähtis. Ja nende vahel algas tuline taplus ja julm võitlus, 
ja kord oli ühel, kord teisel kitsas käes, ja kummalgi ei jäänud nahk terveks, ja see 
vaatepilt ajas pealtvaatajatelgi judinad üle selja. Ja hulk aega tantsisid nad hobustel ja 
jagasid hoope. Ja iga kord, kui Bartut oma õele Mariamile kuidagi uut moodi kallale 
läks, tegi Mariam venna nõu tühjaks ja tõrjus kallaletungi oma suurepärase sõjakunsti, 
vägeva rammu ja suure vahvuse abil tagasi. Ja sedasi nad taplesid, kuni tolm käis üle 
pea kokku ja sõjasangarid kadusid pealtvaatajate silmist, ja Mariam tüssas ja tõrjus 


110Bartut - araabiapärane nimekuju Bartholdist (Bertholdist). 

Bartutit senikaua, kuni see ära väsis, nii et tema otsustusvõime kadus, meelekindlus 
murenes ja ramm rauges. Ja Mariam torkas talle mõõga turja, ja mõõgatera tuli tal 
helkides läbi kõrisõlme väljaja Allah saatis tema hinge kärmesti põrgutulle (pole 
räbalamat paika kui see!). 

Ja seejärel tegi Mariam võitlusväljal ja taplustandril võiduringi ja hakkas kohe uut 
kahevõitlust nõudma ja karjus: "Kas on kedagi, kes mulle vastu astub? Loid ja 
nõrguke ärgu parem välja tulgugi! Aga usuvaenlaste leeri vägimehed tulgu lagedale, 
et ma saaksin neid häbisse saata! Oo puuslikukummardajad ja jumalavallatud 
vastutõrkujad, on tulnud tund, mis värvib õigeusklike palged heledaks ja usuvaenlaste 
palged tumedaks.” Ja kui kuningas nägi, et ta vanem poeg on tapetud, 

hakkas ta end vastu silmnägu peksma ja rebis oma rõivad lõhki ja hüüdis oma 
keskmisele pojale: "Oo Bartus, keda kutsutakse ka Har as-Susiks! Ole mees, oo mu 
laps, ja astu kähku vastu oma õele Mariamile! Maksa talle kätte oma venna Bartuti 
eest ja heida ta häbistatud ja alandliku vangina mu jalge ette!" Ja Bartus kostis: "Oo 
isa, sinu sõna on seadus!" 

Ja ta astus oma õe Mariami vastu välja ja sööstis talle kallale, ja Mariam ei löönud 
araks ja sööstis talle vastu, ja nende vahel algas tuline taplus, veel tulisem, kui 
eelmine oli olnud. Ja siis nägi teine vend, et ta on õega võitlemiseks liiga nõrk, ja 
tahtis põgeneda, aga tema nördimuseks ei tulnud sellest midagi välja, sest iga kord, 
kui ta tahtis pakku pöörata, oli Mariam tal ees ja tungis peale ja ahistas teda. Ja siis 
torkas Mariam mõõga Bartusele kuklasse ja tera tuli helkides kurgust välja, ja Mariam 
saatis teise venna esimesele järele, ja tegi ümber võitlusvälja ja taplus-tandri 
võiduringi ja kisendas: "Tulge välja, sangarid ja vägimehed! Tule välja, kõõrdsilm ja 
lonkur, kõvera usu eestseisja!" Ja siis hüüdis tema murtud südame ja pisaraist pimeda 
pilguga isa: "Lunastaja ja õige usu nimel, ta tappis mu keskmise poja!" Ja siis hüüdis 
ta oma nooremale pojale säärased sõnad: "Oo Fasjan, keda kutsutakse ka Selhas- 
Sõbjaniks. Ole mees, 00 mu laps, ja astu välja oma õe vastu ja maksa talle vendade 
eest kätte! Mine temaga kokku, ja õnn on kas sinu poolt või sinu vastu! Ja kui sa 
temast jagu saad, tee talle kõige koledamal kombel ots peale!" 

Ja kõige noorem vend astuski Mariami vastu välja ja sööstis talle kallale, ja Mariam 
läks talle oma haruldase sõjakunstiga vastu ja sööstis talle oma oivalise osavuse, 
julguse, asjatundmise ja uljusega kallale, ja hüüdis: "Oo äraneetu, oo Allahi ja 
moslemi vaenlane, kohe saadan ma su vendadele järele, aga jumalavallatute varjupaik 
pole kiita!" Ja seepeale tõmbas ta mõõga tupest ja virutas vennale nii, et sel lendasid 
peaja käed otsast, ja saatis ta teistele vendadele järele, ja Allah saatis tema hinge 
kärmesti põrgutulle (pole räbalamat paika kui see!). Ja kui suurnikud ja vägimehed, 
kes olid kuningatütre isaga koos tulnud, nägid, et kolm kuningapoega on tapetud (aga 
need olid oma aja vapramaid mehi), siis hakkas neil süda suursuguse Mariami ees 
värisema ja nad muutusid hirmust ogaraks ja lasid nina norgu, sest nad olid kindlad, et 
neid tapetakse, hävitatakse, alandatakse ja hukutatakse. Ja nende süda lõi viha pärast 
hõõguma, ja nad pöörasid selja ja pistsid plehku. Ja kui kuningas nägi, et tema pojad 
on tapetud ja malev plehku pannud, kaotas temagi peaja tema süda lõi hõõguma ja ta 
ütles endale: "Tõesti, tõesti, Mariam on meid hävitanud, ja kui ma sean oma elu ohtu 
ja astun üksinda tema vastu välja, võib ta minust jagu saada ja mind alla heita ja ära 
tappa nagu koera ja tükkideks raiuda, nii nagu ta oma vennad ära tappis, sest ta ei 

looda enam meie peale, ja meilgi ei maksa tema tagasitulekut oodata. Ja sellepärast 
ma arvan, et ma pean oma au hoidma ja linna tagasi ratsutama.” 

Ja siis lasi kuningas ohjad lõdvaks ja läks oma linna tagasi, ja kui ta oli oma lossi 
jõudnud, siis lõi tema süda oma kolme poja tapmise, maleva pakkujooksmise ja suure 
häbi pärast lõkendama. Ja ta ei jäänud pooleks tunnikski istuma, vaid käsutas 
aukandjad ja teised kuningriigi tähtsamad mehed enda juurde ja kaebas neile, mida oli 
temaga teinud tema tütar Mariam, kes oli ära tapnud oma kolm venda, ja ta kaebas 
muret ja kurbust, mida ta oli pidanud talumaja küsis aukandjate käest nõu. Ja need 
kõik soovitasid tal kirjutada kiri Allahi asemikule maa peal, õigeusklike käskijale 
Harun ar-Rašidile ja anda talle asjast teada. Ja kuningas kirjutas ar-Rašidile säärase 
sisuga kirja: "Ma tervitan moslemite käskijat ja teatan järgmist: meil on tütar, nimega 
vöökuduja Mariam, kelle on meie tahte vastaselt ära raisanud moslemist vang Ali Nur 
ad-din, Kairo kaupmehe Tadž ad-dini poeg, kes nüüd on meie tütre ära röövinud ja 
temaga oma kodumaale läinud. Ja ma palun moslemite käskija armu ja heldust, et ta 
saadaks kõigisse moslemimaadesse käsu meie tütar üles otsida ja ustava saatja valve 
all koju tagasi toimetada..." " 

Ja hommik jõudis kätte ning katkestas Šahrazadi jutulõnga. 

Aga kui oli käes kaheksasaja üheksakümne kolmas ööaeg, ütles Šahrazad: "Minu 
kõrvu on küündinud, oo õnnelik valitseja, et Prantsusmaa kuningas kirjutas 
õigeusklike käskijale Harun ar-Rašidile kirja, kus palus teda oma tütre Mariami asjas, 
et ta kõigisse moslemimaadesse käsu laiali saadaks ja Mariami üles otsiks ja 
õigeusklike käskijale ustava saatja valve all koju toimetaks. Ja selles kirjas oli 
muuhulgas öeldud: "Ja kui te meid selles asjas avitate, siis me lubame teile poole 
suurest Konstantinoopoli linnast ja te võite ehitada sinna mošeed moslemite tarvis ja 
linnarahvalt andamit koguda." 

Ja kui kuningas oli selle kirja oma kuningriigi suurtsugu meeste ja aukandjate 
nõuande peale kirjutanud, keeras ta selle kokku ja kutsus nõuandja, kelle ta oli 
kõõrdsilmse asemele oma ülemnõuandjaks määranud, ja käskis tal see kiri kuninga 
pitsatiga ära pitseerida, ja ka aukandjad panid kirjale oma allkirja ja pitseri. Ja siis 
ütles kuningas oma nõuandjale: "Kui sa mu tütre tagasi tood, siis saad endale kaks 
vürstkonda ja kahekordse pealeõmblusega aurõivad." Ja ta andis nõuandjale kirja ja 
käskis tal asuda teele Bagdadisse, Maailma Pühasse Kantsi, ja anda kiri otse 
õigeusklike käskija kätte. 

Ja nõuandja asuski selle läkitusega teele, üle orgude ja läbi rohtlate, kuni jõudis 
Bagdadi linna. Ja kui nõuandja oli linna jõudnud, kulus tal seal kolm päeva enda 
sisseseadmiseks ja puhkamiseks, ja siis päris ta, kus on õigeusklike käskija Harun ar- 
Rašidi loss, ja talle näidati seda. Ja kui nõuandja oli lossi jõudnud, palus ta 
õigeusklike käskijalt vastuvõttu, ja kaliif lubas tal oma palge ette ilmuda. Ja nõuandja 
ilmuski ja andis Harun ar-Rašidi ees maale suud, ja ulatas talle kirja Prantsusmaa 
kuningalt ja koos kirjaga imeväärsed ja harukordsed kingitused, mis olid õigeusklike 
käskija väärilised. Ja kui kaliif oli kirja lahti rullinud ja läbi lugenud ja sisust aru 
saanud, andis ta oma vesiiridele otsekohe käsu kirjutada kirjad kõigisse 
moslemimaadesse, ja need täitsidki käsku, ja kujutasid kirjades Mariami ja Nur ad- 
dini väljanägemist, panid kirja noormehe ja neiu nime, ja rõhutasid, et tegemist on 
põgenikega, nii et igaüks, kes nad ära tunneb, peab nad kinni võtma ja õigeusklike 
käskija juurde saatma. Ja kirjades hoiatati asevalitsejaid, et nad ei viivitaks selle asja 
ajamisega ega näitaks üles muretut ja hooletut meelt. Ja seejärel pitseeriti kirjad kinni 
ja saadeti kulleritega asevalitsejatele, ja need ruttasid käsku täitma ja hakkasid kõigis 
linnades kirjeldatud väljanägemisega isikuid otsima. 

Vaat kuidas olid lood riigivalitsejate ja nende käsualustega. Mis puutub aga 
kairolasesse Nur ad-dinisse ja Prantsusmaa kuningatütresse Mariamisse, siis nemad 
istusid pärast kuninga ja tema maleva pakku-jooksmist hobuse selga ja sõitsid Süüria 

poole, ja Allah võttis neid varjata, ja nad jõudsid Damaskuse linna. Kaliifi poolt 
laialisaadetud tagaotsimisteated olid aga päev enne neid Damaskusesse jõudnud ja 
Damaskuse asevalitseja teadis, et tal on kästud mõlemad põgenikud kinni võtta, kui ta 
nad üles leiab, ja kaliifi juurde toimetada. 

Ja sel päeval, kui nad Damaskusesse jõudsid, astusid nuuskurid neile ligi ja pärisid, 
mis nende nimi on, ja põgenikud ütlesid tõtt ja rääkisid neile ära kõik, mis nendega oli 
juhtunud, ja nad tunti ära ja nabiti kinni ja võeti kaasaja viidi Damaskuse emiiri ette, 
ja see saatis nad Bagdadi linna, Maailma Pühaduse Kantsi, kaliifi palge ette. 

Ja kui nad sinna olid jõudnud, palusid saatjad luba nendega õigeusklike käskija 
Harun ar-Rašidi palge ette ilmuda, ja Harun ar-Rašid lubas, ja saatjad ilmusid tema 
ette ja andsid tema ees maale suud ja ütlesid: "Oo õigeusklike käskija, see neiu on 
vöökuduja Mariam, Prantsusmaa kuninga tütar, see noormees aga Nur ad-din, Kairo 
kaupmehe Tadž ad-dini poeg, vang, kes on selle neiu tema isa tahte vastaselt ära 
raisanud ja tema ta isa maalt ja kuningriigist ära röövinud ja temaga Damaskusesse 
tulnud. Ja meie leidsime nad, kui nad Damaskusesse jõudsid, ja pärisime nende käest, 
mis nende nimi on, ja nemad ütlesid meile tõtt, ja siis me tõime nad siia sinu palge 
ette,” 

Ja õigeusklike käskija vaatas Mariami ja nägi, et see on sale ja sihvakas, räägib 
selgelt ja ilmekalt, on oma aja inimeste hulgas kaunitar, haruldane omas ajas ja 
aastasajal, ja et tal on sulav keel, kindel meel ja söakas süda. Ja kui Mariam oli kaliifi 
ette jõudnud, andis ta tema ees maale suud ja soovis talle igavest au ja kuulsust ning 
õnnetustele ja hädadele kadu. Ja kaliifile meeldis tema sale piht, õrn jutt ja kärmed 
vastused, ja ta päris neiu käest: "Kas sina oled vöökuduja Mariam, Prantsusmaa 
kuninga tütar?" Ja Mariam kostis: "Olen küll, oo õigeusklike käskija ja ainujumala 
austajate imaam, usu kaitsja taplustandritel ja suurima saadiku onupoeg.” Ja siis 
pööras kaliif end ja nägi, et Ali Nur ad-din on ilus noormees, oivalise kehakujuga, 
kaunis nagu kumav täiskuu, ja kaliif päris tema käest: "Kas sina, vang, oled Nur ad- 
din, Kairo kaupmehe Tadž ad-dini poeg?" Ja Nur ad-din kostis: "Olen küll, oo 
õigeusklike käskija ja kõigi abipalujate tugi!" - "Mismoodi sa siis selle naisterahva 
tema isa kuningriigist ära röövisid ja temaga siia põgenesid?" päris kaliif. Ja Nur ad- 
din rääkis talle kõik oma juhtumused otsast lõpuni ära, ja kui ta oli oma jutu 
lõpetanud, pani kaliif kõike seda kangesti imeks ja sattus suurest imestamisest 
ülimasse vaimustusse ja hüüdis: "Mis mehed kõik ära ei pea kannatama!..."" 

Ja hommik jõudis kätte ning katkestas Šahrazadi jutulõnga. 

Aga kui oli käes kaheksasaja üheksakümne neljas ööaeg, ütles Šahrazad: "Minu 
kõrvu on küündinud, oo õnnelik valitseja, et kui kaliif Harun ar-Rašid oli tahtnud Nur 
ad-dini lugu kuulda ja see talle kõik oma juhtumused otsast lõpuni ära oli rääkinud, 
siis pani kaliif seda kangesti imeks ja hüüdis: "Mis mehed kõik ära ei pea 
kannatama!" Ja siis pöördus ta suursuguse Mariami poole ja ütles talle: "Oo Mariam, 
võta teatavaks, et sinu isa, Prantsusmaa kuningas, on meile sinust kirjutanud. Mis sa 
selle peale kostad?" - "Oo Allahi asemik maa peal, kes peab kinni prohveti käskudest 
ja ettekirjutustest!" kostis Mariam. "Andku Allah sulle igavest õnne ja kaitsku ta sind 
hädade ja õnnetuste eest! Sina oled Allahi asemik maa peal! Mina olen astunud teie 
usku, sest sellel usul on kindel ja tõeline põhi, ja ma olen taganenud jumalasalgajate 
usust, kes räägivad valskust Lunastaja kohta, ja olen hakanud uskuma suuremeelsesse 
Allahisse, ja pean õigeks läkitust, mille tõi meile tema halastaja saadik. Ja ma 
kummardan Allahit - au ja kuulsus talle! -, tunnistan ta ainukeseks jumalaks, langen 
tema ette alandlikult põrmu ja kiidan teda kõrgeks, ja ütlen siin, kaliifi palge ees, 
sedasi: "Ma tunnistan, et pole jumalat peale Allahi ja et Muhamed on tema saadik; ja 

Allah on saatnud oma saadiku meid õigele teele ja õigesse usku juhatama, et see usk 
tõuseks kõrgemale kõigist teistest uskudest, kuigi see oleks 

puuslikukummardajatele vastumeelt. Ja kas lubab siis taevas sinul, oo õigeusklike 
käskija, kuulda võtta ketserite valitseja sõnu ja saata mind jumalasalgajate maale, kes 
on reetnud kõiketeadja taevavaldja õpetuse ja kiidavad kõrgeks ristimärki ja 
kummardavad ebajumalaid ja usuvad, et Jeesus oli jumal, kuigi ta oli inimesest 
sigitatud? Ja kui sina, 00 Allahi asemik, talitad minuga sedasi, siis haaran ma viimasel 
kohtupäeval sul hõlmast kinni ja kaeban su peale sinu onupojale, Allahi saadikule - 
õnnistagu ja tervitagu teda Allah! - sel päeval, kus ei varandus ega suguvõsa suuda 
kedagi avitada ja kus abi saavad ainuüksi need, kes astuvad Allahi palge ette puhta 
südamega." 

Ja õigeusklike käskija hüüdis: "Oo Mariam, Allah hoidku mind, kui ma midagi 
säärast eales peaksin tegema! Kuidas võiksin ma moslemi, kes tunnistab ainsaks 
Allahi ja tema saadiku, tagasi saata selle juurde, kes on endast Allahi ja tema saadiku 
ära tõuganud?" Ja Mariam hüüdis: "Ma tunnistan, et pole jumalat peale Allahi ja et 
Muhamed on tema saadik!" Ja õigeusklike käskija lausus: "Oo Mariam, õnnistagu 
sind Allah ja andku ta sulle rohkesti head nõu su teel islami usku! Kuna sa oled Allahi 
ainujumalikkust tunnistavaks moslemiks hakanud, siis on meil sinu ees omad kindlad 
kohustused, mis seisavad selles, et ma ei anna sind mitte kunagi välja, pakutagu mulle 
sinu eest kas või kogu maailma kalliskive ja kulda. Vaigista oma meelt ja pühi silmad 
kuivaks, ja kerkigu su rind ja olgu su süda rahulik. Kas sa oled nõus minema mehele 
sellele noormehele, kairolasele Alile, ja saama tema naiseks?" — "Oo õigeusklike 
käskija," ütles Mariam, "kuidas ma siis nõus ei ole talle mehele minema, kui ta mind 
oma raha eest ära ostis ja oli mu vastu nii armulik ning helde, et armulikum ja heldem 
ei saagi olla? Ja tema armulikkuse ja helduse tipuks oli see, et ta pani minu pärast 
korduvalt oma elu kaalule.” 

Ja meie valdjas, õigeusklike käskija, panigi siis Mariami Nur ad-dinile mehele ja 
andis talle kaasavara ja kutsus kohtuniku ja tunnismehed ja aukandjad tema 
meheleminemisele ja abielu sõlmimisele manulisteks, ja see oli neil rahvarohke päev. 

Ja seejärel pöördus õigeusklike käskija sedamaid Õhtumaa kuninga nõuandja poole, 
kes samuti kohal olija päris tema käest: "Kas sa kuulsid, mis ta ütles? Kuidas ma 
saadan ta jumalasalgajast isa juurde, kui tema on ainujumalat tunnistav moslem? Sest 
võib ju juhtuda, et isa teeb talle ülekohut ja on tema vastu jõhker, seda enam, et ta 
tappis maha tema pojad, ja siis on mul ülestõusmise päeval patt hinge peal. Suur Allah 
on ju öelnud: "Allah ei näita junjalasalgajale teed moslemi vastu." Mine tagasi oma 
kuninga juurde ja ütle talle, et jätku see asi sinnapaika.” 

Aga see nõuandja oli rumal ja ütles kaliifile: "Oo moslemite käskija, Lunastaja ja 
õige usu nimel, ma ei saa kuidagi ilma Mariamita tagasi minna, sest kui ma ilmun 
ilma temata ta isa palge ette, siis tapab ta mu ära.” Ja kaliif hüüdis: "Võtke see 
närukael kinni ja tapke ta ära!" Ja valitseja tõi kuuldavale säärased värsid: 


"Siin ei aita vitsad ega malk — 
surm on sõnakuulmatute palk.” 


Ja siis käskis ta sel nõuandjanärul pea otsast raiuda ja ta ära põletada, suursugune 
Mariam aga ütles: "Oo õigeusklike käskija, ära määri oma mõGka selle närukaela 
verega!" Ja ta tõmbas mõõga tupest, virutas sellega ja lõi nõuandjal pea otsast ja 
nõuandja rändas sinna, kus ootab kindel hukatus, ja selle paiga nimi on põrgu (pole 

räbalamat paika kui see!). Ja kaliif pani Mariami käterammu ja meelekindlust imeks, 
ja autasustas Nur ad-dini uhkete rõivastega, ja käskis anda Mariamile ja Nur ad-dinile 
ühe lossiruumi, ja määras neile kindla sissetuleku, palga ja pajuki, ja käskis neile anda 
nii palju rõivaid, vaipu ja kalleid lauanõusid, kui neil kulub. 

Ja nad jäid mõneks ajaks Bagdadisse ja elasid seal kõige magusamat ja mõnusamat 
elu, siis aga hakkas Nur ad-din isa ja ema järele igatsema, ja rääkis sellest kaliifile ja 
palus tema käest luba sõita kodumaale ja külastada omakseid. Ja ta kutsus Mariami ja 
tõi ka tema kaliifi palge ette, ja kaliif lubas tal sõita ja tegi talle kalleid ja haruldasi 
kingitusi. Ja ta usaldas Mariami ja Nur ad-dini teineteise hooleks ja andis käsu 
kirjutada oma kaitsealuse Kairo linna emiiridele, teadmameestele ja aukandjatele kiri, 
et nad Nur ad-dini, tema vanemate ja orjatari eest hoolt kannaksid ja nende vastu 
kõige suuremat lugupidamist üles näitaksid. 

Ja kui teated selle kohta Kairosse jõudsid, läks kaupmees Tadž ad-dini meel oma 
poja Nur ad-dini tagasituleku üle rõõmsaks ja ka tema ema rõõmustas ülimalt. Ja Nur 
ad-dini tulid kaliifi käsu peale vastu võtma suurtsugu mehed, emiirid ja aukandjad. Ja 
see päev oli rahvarohke, oivaline ja tore, sest kokku said armastaja ja armastatu, otsija 
ja otsitav, ja algasid peod — iga päev ise emiiri juures. Ja kõigi meel oli nende 
saabumise üle kangesti rõõmus ja nende vastu näidati lugupidamist üles, mis aina 
kasvas, ja kui Nur ad-din oma isa ja emaga kokku sai, tundsid nad üksteise üle 
suuremast suuremat rõõmu, ja mured ja meelekibedus olid nagu peoga pühitud. 

Ja nad tundsid rõõmu ka suursuguse Mariami üle ja osutasid talle suurt 
lugupidamist, ja Nur ad-din ja Mariam hakkasid kõikide emiiride 

ja suurkaupmeeste käest kingitusi saama, ja iga päev tõi neile uut meelehead ja 
suuremat rõõmu kui mis tahes pidupäev. 

Ja nad elasid alatasa rõõmu, meelemõnude ja küllusliku ning lõbusa hüvaolu keskel, 
süües, juues, meelelahutused ja lõbustused alati varuks, ja see kestis senikaua, kuni 
tuli nende juurde Meelemõnude Lõpetaja ja Lähedaste Lahutaja, kes teeb majad ja 
lossid tühjaks ning viib asukad hauasängidesse. Ja nad kolisid maisest elust surmariiki 
ja langesid surnute kilda. Aga au olgu elavale, kes ei sure ja kelle käes on nähtava ja 
nähtamatu kuningriigi võtmed!" 


XXXVI. LUGU VALDJAS ŠAHRIJARIST JA ŠAHRAZADIST 
(LÕPETUS) 


Aga selle aja sees oli Šahrazad valitsejale kolm poisslast sünnitanud, ja kui ta selle 
loo oli lõpetanud, tõusis ta üles, andis maale suud ja ütles: "Oo valitseja üle aegade ja 
ainus üle aastasadade, mina olen sinu orjatar, ja näe, juba tuhat üks ööd olen ma 
jutustanud sulle lugusid ennemuiste elanud inimestest ja iidsetest pärimustest. Kas ma 
tohin midagi soovida sinu kõrgelt isikult?" 

Ja valdjas ütles talle: "Soovi, ja see läheb täide, oo Šahrazad." Ja siis hõikas 
Šahrazad kohale ammed ja eunuhhid ja ütles neile: "Tooge siia minu lapsed!" 

Ja need tõid kähku lapsed kohale, ja need olid kolm poissi, kellest üks käis, teine 
roomas, kolmas aga imes alles emarinda. Ja kui lapsed kohale toodi, seadis Šahrazad 
nad valitseja ette ritta, andis siis maale suud ja ütles: "Oo valitseja üle aegade, need on 
sinu pojad, ja ma soovin ainult, et sa nende laste pärast vabastaksid mu hukkamisest. 
Kui sa mu ära tapad, siis jäävad need lapsed ilma emata ja nad ei leia naist, kes neid 
hästi kasvataks!" 

Ja selle peale puhkes valdjas nutma, surus lapsed oma rinnale ja ütles: "Oo 
Šahrazad, ma vannun Allahi nimel, et ma heitsin sinu peale armu juba enne, kui tulid 

ilmale need lapsed, sest ma nägin, et sa oled karske ja kasin, ülla meelega ja 
jumalakartlik. Õnnistagu Allah sind, sinu ema ja isa, sinu juuri ja sinu võsusid. Ma 
kutsun Allahi tunnistajaks, et ma olen vabastanud su kõigest, mis võiks sulle kahju 
teha.” 

Ja Šahrazad suudles valitsejal käsi ja jalgu ja tema rõõmul polnud piiri, ja ta hüüdis: 
"Andku Allah sulle elupäevi ja ülendagu sinu suurust ja seisust.” Ja valitseja lossis 
vallandus rõõm, mis levis linna peale, ja see oli öö, mis meie ajaliku elu ööde reast 
esile küünib, ja see öö oli valgem 

päevast. Hommikul aga oli valitseja rõõmsas tujus ja üleni headus ise, ja ta kutsus 
kokku kõik sõjamehed, ja kui need kohal olid, annetas ta oma vesiirile, Šahrazadi 
isale, autasuks suurepärased ja kallihinnalised rõivad ja ütles talle: "Kaitsku sind 
Allah, et sa andsid mulle naiseks oma kõrgemeelse tütre, kelle mõjul ma olen 
kahetsema hakanud võõraste tütarde tapmist. Ma nägin ära, et ta on üllameelne ja 
karske, kasin ja vooruslik, ja Allah õnnistas mind temalt kolme pojaga. Allah olgu 
kiidetud selle suure heateo eest!" 

Ja seejärel andis ta autasuks rõivad kõikidele vesiiridele, emiiridele ja aukandjatele, 
ja ta andis käsu linna ehtida kolmkümmend päeva ühtejärge, sündimata linna elanikke 
raha kulutama - vastupidi, kõik väljaminekud ja kulud kandis riigikassa. 

Ja linn pandi enneolematult uhkesse ehtesse, põristati trumme, mängiti flööti - väljas 
olid kõik pilli- ja mängumehed, ja valitseja külvas nad üle annetiste ja kinkidega, ja 
tajagas kerjustele ja kehvikutele armuande, ja kõik tema alamad ja kõik riigi elanikud 
said tema heldusest osa. Ja ta elas koos kõigi õukondlastega õnnes ja rõõmus, 
meelemõnudes ja õndsuses, kuni nende juurde tuli Meelemõnude Lõpetaja ja 
Lähedaste Lahutaja. Olgu kiidetud see, keda ei hävita aja vastukäimised ja keda ei 
kõiguta mingid muutused, keda ükski asi õigelt teelt kõrvale ei kisu ja kes on 
ainulaadne oma loomutäiuse poolest. Palve ja rahu olgu sellega, kes tema 
vaimusuurust vahendab, kes on ise Allahi loometöö ja väljavalitu, meie isand 
Muhamed, kõigi inimeste isand, kelle kaudu me palume Allahilt õnnelikku lõppu oma 
tegudele. 


setsetsetsetsetsetsetse: 


XXXVII. LUGU SINDBAD MERESÕITJAST 


"Lugu Sindbad Meresõitjast" on üks "Tuhande ühe öö" kõige populaarsemaid 
lugusid. Nii mõnedki uurijad on seda põhjusega araablaste Odüsseiaks nimetanud. 
Sindbadi seitsme merereisi imetabaseid juhtumusi on laenanud oma kirjasõnna 
mitmed Araabia maateadlased ja reisijuhid (näiteks IX sajandi maateadlane Ibn 
Hordadbeh oma teoses "Raamat rännuteedest ja mitmetest maadest”, XIII sajandi 
imedeuurija al-Kazvini teostes "Issanda loodud imed" ja "Imetabane India"), aga 
neidsamu juhtumusi on omistatud ka X sajandi meresõitjale Buzurg ibn Sahrijarile, 
kes pärines Ramhurmuzist. 

NIISAMA imekspandav on lugu Sindbadist. Nimelt elas õigeusklike moslemite 
valitseja kaliif Harun ar-Rašidi ajal Bagdadi linnas mees, keda kutsuti Sindbad 
Pakikandjaks. See oli puruvaene mees, kes raha eest oma pea peal raskeid koormaid 
kandis. Ühel põrgulikult palaval päeval juhtus aga sedasi, et Sindbadist, kes jällegi 
ränka koormat kandis, sai väsimus võitu. Ta muutus üle kere higiseks ega suutnud 
kuumust enam välja kannatada. Parajasti läks ta mööda ühe kaupmehe koduväravast, 
mille ees oli tänav ilusti puhtaks pühitud ja märjaks kastetud. Rinnal oli seal kergem 
hingata. Selle värava kõrval oli lai istepink. Ja pakikandja pani oma kandami selle 
pingi peale maha, et pisut hinge tõmmata. 

Ja hommik jõudis kätte ning katkestas Šahrazadi jutulõnga. 

Aga kui oli käes viiesaja kolmekümne seitsmes ööaeg, ütles Šahrazad: "Minu kõrvu 
on küündinud, oo õnnelik valitseja, et pakikandja pannud oma kandani selle pingi 
peale maha, et pisut hinge tõmmata. Ja kangi alt puhunud tema peale õrn tuuleõhk 
ning ninna löönud talle seal häid ja paremaid lõhnu. See kõik tegi pakikandja meele 
äraütlemata mõnusaks. Pingiotsa peal tegi ta endale hea äraolemise ja majast 
küündisid ta kõrvu lautohelid ja erutavad lauluhääled. Ta kuulis ka, kuidas loeti ette 

luuletusi ja igal värsil oli selge mõte sees. Veel kuulsid ta kõrvad lindude lõõritamist 
ja isesuguste lindude hääled kõlasid omavahel kenasti kokku ning igaüks neist kiitis 
omas keeles ja omal viisil suurt Allahit. Ning nende lindude hulgas oli turteltuvisid, 
Pärsia ööbikuid, laulurästaid, meie maa ööbikuid, metstuvisid ja sulasuiseid 
nurmkanu. 

Endamisi pani pakikandja seda ilu ja õnne imeks ning sattus sellest suisa 
vaimustusse. Jalad kandsid ta kangi alla ning ta nägi sealt suurt siseõue ja õues 
teenija- ja orjaväge, sekka ka sulaseid ja lakeisid. Ka oli seal ilmatu uhkeid asju, mida 
võib ainult sultanite ja muude riigivalitsejate juures leida. Ja pakikandja nina hellitasid 
pööraselt peente roogade ning keelekastete aurud ja lõhnapilved. Ja ta pööras oma 
palge taeva poole ning hüüdis: "Au sulle, issand ilmalooja, kes sa minusugusegi eest 
hoolt kannad ja kes sa oma väljavalituid hea ning paremaga üle külvad! Oo mu jumal, 
anna mulle andeks kõik mu patud ja pahed, mida südamest kahetsen! Oo issand, mis 
mõtet oleks minul vastu hakata sinu kohtumõistmisele ja väevõimule! Sina ei pea 
kellelegi oma tegude pärast aru andma. Sul on vägi ja võim iga asja üle. Au olgu 
sulle! Kui sa võtad nõuks kedagi rikkaks teha, siis seda sa ka teed. Aga mõnda teist 
võtad sa nõuks vaeseks jätta. Ühtesid võtad sa nõuks kõrge järje peale tõsta, aga teisi 
paiskad alandusse ja põrmu. Pole ühtegi teist taevaisandat peale sinu! Sinule kuulub 
kõige kõrgem aujärg. Suur on su vägi ja võim! Imetabase tarkusega juhid sa meid! 
Sinu oma suva on, missugusele orjale armuheldust jagada. Vaat selle maja peremees 
elab küll äraütlemata suures hüveolus ja ta meel tunneb headest lõhnadest, maitsvatest 
roogadest ja hõrkadest jookidest suurt mõnu. Sina määrad iga inimlooma käekäigu, 
nagu sa ise tahad ja ette näed: ühed teed õnnelikuks, aga teised surud maadligi, kust 
nad tõusta ei jaksa.” 

Ja pakikandja tõi kuuldavale säärase salmi: 


"Me, õnnetud, ei leia rahu eales: 
ei lange puude varjud meie peale. 


On töö nii rängasti mind räsinud — 

nüüd surmani ma olen väsinud. 


On mõni teine jälle õnneseen — 
tööd rasket tema iialgi ei tee. 


Ta iga päeva saadab mõnus mööda 
ja ainult peeni hõrgutisi sööb ta. 

Me oleme kõik loodud samast ainest. 
Ühtmoodi oleme. Ühtmoodi maised. 


ühtmoodi on ka äädikas ja vein, 
kuid maitsed erinevad järsult neil. 


Oo Looja, ma ei arvusta su töid. 
Kõik loodu tões ja õigluses sa lõid.” 


Kui Sindbad Pakikandja oli need värsid kuuldavale toonud, tahtis ta oma koorma 
uuesti pea peale upitada ja edasi minna, aga ühtäkki tuli värava juurde nägus, noor, 
rühikas ja uhkesti rõivastatud teener. Ta võttis pakikandjal käest kinni ja ütles talle: 
"Tule sisse! Minu peremees kutsub sind juttu puhuma." Pakikandja tahtis juba 
pakkumisest ära öelda, aga ei tulnud sellega siiski toime. Ta jättis oma kandami 
uksehoidja juurde ja astus koos teenriga toredasse majja, kus lehvis külalislahkuse ja 
väärikuse vaim. Suures vastuvõtusaalis hakkasid pakikandjale silma suurtsugu 
isandad ja järje peale saanud ning priipõlve pääsenud orjad. Saalis oli ka kõiksugu 
magusa lõhnaga lilli, suupisteid ja puuvilju ja mitmesuguseid uhkeid roogasid ja veini 
parimate viinamägede marjadest. Veel oli seal nii- ja naasuguseid moosekantide pille 
ja meelelahutamise riistapuid. Ei puudunud ka imekaunid orjatarid. Ja igal isikul ja 
asjal oli siin oma kindel koht. Aga saali keskel istus suurtsugu ja auväärt isandamees, 
kelle põskhabe oli hakanud juba halliks kiskuma. Kaunid olid tema palgejooned ja 
kogu ta väljanägemine oli kuninglik, väärikas, kõrgemeelne ja auväärne. 

Teda nähes kaotas Sindbad Pakikandja peaja ütles endamisi: "Vannun Allahi nimel, 
et see maja on paradiislik paik, sultani või valdja eluase!" Ja siis tulid talle viisakad 
sõnad suhu ja ta soovis koosolijatele rahu ja soovis neile Allahi õnnistust ja andis 
nende jalgade ees maale suud ega astunud otsekohe edasi, vaid langetas enne pea...” 

Ja hommik jõudis kätte ning katkestas Sahrazadi jutulõnga. 

Aga kui käes oli viiesaja kolmekümne kaheksas ööaeg, ütles Šahrazad: 

"Minu kõrvu on küündinud, oo õnnelik valitseja, et Sindbad Pakikandja andnud 
nende jalge ees maale suud ega astunud otsekohe edasi, vaid langetanud enne pea. Ja 
majaperemees lubas tal istet võtta ja ta istuski. Ja peremees kutsus ta endale lähemale 
ja ütles talle tere tulemast ja julgustas teda lahkete sõnadega. 

Siis käskis ta pakikandjale head ja paremat, hõrku ja veel hõrgumat süüa anda. Ja 
Sindbad Pakikandja tuligi lähemale ja kiitis Allahit kõrgeks ja kinnitas keha, kuni 
kõht sai pungil täis. Ja söömaaja lõpetuseks ütles ta: "Olgu kiidetud Allahi kõik 
palgejooned ja ettevõtmised!" Ja ta pesi käed puhtaks ja tänas kõiki koosviibijaid. 
"Tere tulemast,” ütles talle majaperemees, "olgu õnnistatud sinu siiatulemise päev. 
Ütle, mis su nimi on ja millega sa tegeled?" 

"Oo isand," kostis Sindbad, "minu nimi on Sindbad Pakikandja ja raha eest kannan 
ma pea peal võõraste inimeste asju.” 

Ja majaperemees naeratas ja lausus talle: "Võta teadmiseks, oo pakikandja, et oleme 
nimekaimud. Minu nimi on Sindbad Meresõitja. Aga nüüd ma tahan, oo pakikandja, 
et sa ka mulle ette kannaksid neid värsse, mida sa värava kangi all lugesid." Aga 
pakikandja sattus nendest sõnadest kohmetusse ja hüüdis: "Allahi nimel, ärge kiusake 
mind! Väsimus, ränk töö ja kõhn rahakott teevad inimesest mühaka ja matsi.” 

"Ära häbene," kostis majaperemees, "pean sind nüüdsest peale oma vennaks. Too 
aga oma värsid kuuldavale. Need meeldisid mulle, kui sa neid seal värava all ette 
kandsid.” 

Ja pakikandja kandiski peremehele need värsid ette. Ja need olid majaisandale meelt 
mööda. Ja isanda rind sai nendest vaimustust täis, kui ta neid kuulas. 

"Oo pakikandja,” ütles majaperemees, "võta teadmiseks, et minu elukäik on olnud 
eriskummaline. Las ma pajatan sulle kõigest, mis minuga on juhtunud, enne kui ma 
jõudsin tänase õnnepäeva ja selle õdusa istumispaigani, kus sa mind praegu näed. 
Praeguse õnne ja meelemõnu olen saavutanud alles pärast väsitavaid üleelamisi, ränka 
rügamist ja kõiksugu jubedusi. Kui palju olen ma vaeva näinud ja higi valanud! Seitse 
merereisi on mul selja taga. Ja igast reisist on mul pajatada imeväärne jutt, mis lööb 
kuulaja pahviks ja kõik see on juhtunud saatuse suval. Ja selle eest, mis 
saatuseraamatus kirjas, ei maksa kuhugi pageda, sest pole olemas sellist paopaika, 
kust saatus sind üles ei leiaks. 


XXXVIII. LUGU ESIMESEST MEREREISIST 


Võtke teadmiseks, oo isandad, et minu isa oli laialt tuntud kaupmees, kel oli palju 
raha ja muud vara. Aga ta heitis hinge, kui mina olin veel väike poiss. Ja ta pärandas 
mulle palju raha, maid ja külasid. 

Kui ma suureks sirgusin, siis panin sellele kõigele käpa peale. Ja ma hakkasin 
kinnitama keha hea ja paremaga ning kustutama janu hüva joomapoolisega. Seadsin 
sisse sõbrasuhted teiste noormeestega ja panin selga kaunid rõivad. Koos oma semude 


ja seltsilistega kolasin kõikjal ringi ja kujutasin endale ette, et see hõlbuelu jääb 
igaveseks kestma ja et just nii ongi tervisele kõige kasulikum aega mööda saata. Ja 
kui ma olin mõnd aega säärasest muretust elust mõnu tundnud, siis ma otsekui ärkasin 
ja tulin mõistuse juurde. Siis märkasin, et olen kõik rahad lendu lasknud. Enam 
polnud ma tähtis tegelane. Mul polnud enam mitte kui midagi hinge taga. See oli kole 
ärkamine ja mul hakkas hirm. Olin otsekui peata kana. Ja mulle tuli meelde üks lugu, 
mida olin kuulnud oma isa suust. Selles loos oli juttu meie isandast Suleimanist, 
Daudi pojast — rahu olgu nende mõlemaga. Suleiman lausunud muu hulgas: "On 
olemas kolm asja, mis on teisest kolmest asjast kindlasti etemad: surma päev on 
parem kui sündimise päev, elus peni on parem surnud lõukoerast ja hauapõhjas 
lamada on parem kui viletsuses elada." 

Ja seepeale tõusin ma püsti, korjasin oma viimased kidinad-kodinad ja kimpsud- 
kompsud kokku ning müüsin need maha. Müüsin maha ka veel järele jäänud 
maaribalad ja peenikese pudi-padi. Nii sain kokku kolm tuhat dirheemi. Ja mulle tuli 
pähe mõte reisida võõrastele maadele. Ja mulle turgatasid meelde ühe luuletaja sõnad: 

"Kel aina taevapürglikud on tööd, sel unetuna mööduvad kõik ööd. 

Kes pärleid läheb püüdma suurde merre, 

see pääseda võib rikkurite perre. 

Kes aga pürib vahetpidamata, 
see enda hävitab ja maha matab.” 


Ja nüüd ma siis võtsingi südame rindu ja ostsin kokku hästi minevat kaubakraami, 
aga ka reisikraami ja mu vaim oli valmis merele minema. Ja ma istusingi laeva peale 
ja sõitsin koos terve hulga kaupmeestega jõge pidi alla ning jõudsin Basra linna. 
Seejärel sõitsime päevad ja ööd merd ning me purjetasime mööda paljudest saartest. 
Nii me seilasime ühest merest ja ühest linnast teise. Ja kus me ka ei käinud, igal pool 
müüsime oma kaupa ja ostsime kokku uut või siis vahetasime kaupa kauba vastu. Ja 
siis järgnes veel üks pikk meresõit ja me jõudsime ühele saarele, mis sarnanes 
paradiisiaiaga. Ja siin käskis laeva omanik ankru heita ja maalemineku sild seati üles 
ja kõik see laevarahvas läks saare peale. Ja mehed meisterdasid meile söepannid ja 
pannidele tehti tuli alla. Asuti igasuguste tööde kallale: ühed tegid süüa, teised pesid 
pesu, aga oli ka neid, kes lihtsalt ringi uitasid. Ja mina olin üks nendest ringiuitajatest. 

Siis kogunes reisiseltskond uuesti kokku ja hakati sööma, jooma, lusti laskma ja 
mänge mängima. Aga ühtäkki ilmus laeva reelingu äärde laeva omanik ja ta karjus 
täiest kõrist: "Hei, reisirahvas, ronige kähku laevale, tehke eluga! Jätke oma asjad kus 
seda ja teist ja jookske, kui elu teile kallis on! Jookske eluga - või muidu ootab teid 
hukatus! See saar, kus te viibite, polegi saar - see on suur kala, kelle kere on küll vee 
all, aga ta selga on settinud nii palju liiva, et see paistab välja nagu saar. Ja juba 
ammust aega kasvavad kala seljas ka puud. Aga kui te tule üles tegite, siis sai kala 
selg kõrvetada ja kala hakkas ennast liigutama. Ja nüüd sukeldub ta koos teiega merre 
ja te kõik upute ära. Päästke ruttu oma hinged või muidu tabab teid hukatus. 

Ja hommik jõudis kätte ning katkestas Sahrazadi jutulõnga. 

Aga kui oli käes viiesaja kolmekümne üheksas ööaeg, ütles Sahrazad: 

"Minu kõrvu on küündinud, oo õnnelik valitseja, et laeva kapten hüüdnud 
reisiseltskonnale: "Jätke oma asjad kus seda ja teist! Päästke ruttu oma hinged või 
muidu tabab teid hukatus!" 

Ja reisijad kuulsid kapteni sõnu ja kiirustasid laevale ja jätsid kõik oma kodinad - 
potid ja pannid - kus seda ja teist. Ja mõned neist jõudsid 

laevale, aga mõned ei jõudnudki. Aga saar oli tõesti liikuma hakanud ja sukeldus 
juba merepõhja koos kõigega, mis selle peal leida oli. Ja möirgav merelaine lõi selle 
kohal kokku. Ja nende hulgas, kes saare pealt minema ei pääsenud, olin ka mina. Ja 
koos saarega vajusin ka mina vee alla, aga suur Allah võttis mu ära päästa ega lasknud 
mul uppuda, vaid saatis mulle suure puust pesupali. Ja mina haarasin pesupalist kinni 
ja istusin kaksiratsi selle peale, sest elu oli mulle ju armas, ja ma hakkasin jalgadega 
sõudma. Ja lained pillutasid mind küll kura-, küll hüvakätt. Aga kapten heiskas purjed 
ja sõitis koos nendega, kes olid jõudnud laeva peale ronida, minema ega pööranud 
uppujatele tähelepanu. Ja mina vaatasin laevale järele senikaua, kuni see silmist 
kadus. Nüüd olin kindel, et hukatusest pole mul pääsu. 

Ja ööaeg jõudis kätte. Ja mina olin sandis seisukorras ja saatsin sedasi terve ööpäeva 
mööda. Aga tuul ja lained tulid mulle appi ja lükkasid mu pali ühe kõrge kaldaga 
saare randa. Puude oksad olid rippu mere kohal ja mina haarasin ühest oksast kinni. 
See oli ohtlik ettevõtmine ja ma oleksin äärepealt hukka saanud, siiski sain enda oksa 
pidi saarele upitada. 

Ja ma märkasin, et mu jalad on üles paistetanud ja et mu sääred on kalade 
hambajälgi täis. Aga kirvendust ma ei tundnud - küllap lämmatasid selle südamevalu 
ja rampväsimus. Ja ma ei liigutanud lillegi, vaid lamasin saarel nagu surnu. Ja ma 

kaotasin meelemärkuse ning jäin sinna järgmise päevani lamama. Ja kui päike hakkas 
mulle peale paistma, siis ärkasin üles ja nägin, kui koledasti on mu jalad paistes. 
Ometi hakkasin ennast liigutama, vaatamata oma täbarale seisukorrale. Kord ma 
roomasin, siis jälle komberdasin põlvede peal edasi. Aga selle saare pealt leidsin 
rohkesti puuvilju ja siin oli rikkalikult ka magedat vett. Ja ma kinnitasin puuviljadega 
keha. 

Nõnda saatsin mööda mitu ööpäeva ja mulle tuli eluvaim sisse tagasi ning endine 
vägi tuli mu luudesse-liikmetesse. Ja ma hakkasin mõtlema, mis nüüd teha. Ja ma 
liikusin randa pidi edasi ja vahtisin suure Allahi loodud puid ja tegin endale ühest 
toikast matkakepi. Nüüd sain sellele toetuda ja see tegi mu elu hõlpsamaks. 

Ükskord kõndisin ma saare rannas jälle ringi ja märkasin juba eemalt mingit olendit 
või elukat. Arvasin, et see on mõni metsloom või mere-elukas ja ma läksin selle poole 
ega pööranud tema pealt pilku ära. Ja ühtäkki ma taipasin, et tegemist on ilmatu suure 
hobusega, kes on saare tagasopis mere ääres köide seotud. 

Tulin loomale järjest lähemale ja korraga kukkus see hobu läbilõikava häälega 
hirnuma. See ajas mulle hirmu nahka ja ma tahtsin juba tagasi 

minna, kui äkitselt kerkis maa alt välja üks mees ja pistis mu peale lõugama. Ta 
tahtis teada, kes ma olen, kust tulen ja mida ma sellest kohast otsin. "Oo isand,” 
kostsin talle, "võta teadmiseks, et olen võõramaalane, kes sõitis laevaga merd ja oleks 
äärepealt koos laevakaaslastega ära uppunud, aga Allah saatis mulle puust pesupali ja 
mina istusin selle peale ja triivisin sellega edasi, kuni lained mu selle saare peale 
paiskasid.” 

Kui mees oli mu jutu ära kuulanud, haaras ta mul käest kinni ja ütles: "Tule minuga 
kaasa." Ja mina läksingi ja ta laskus koos minuga maa alla keldrisse ja juhatas mu 
suurde maa-alusesse tuppa. Ta pani mu toa keskele istuma ja pakkus mulle süüa. Ja 
mina olin näljane ja lasin toidul hea maitsta. Kinnitasin senikaua keha, kuni kõht sai 
täis ja meel läks rõõmsaks. 

Ja siis hakkas see mees minu käest pärima mu senise käekäigu kohta ja tahtis kõiki 
mu juhtumusi teada saada. Ja mina rääkisin talle kõik, mis minuga oli juhtunud, 
algusest lõpuni ära. Ja tema pani mu juttu väga imeks. 

Kui minu lugu oli otsa saanud, palusin: "Allahi nimel, mu isand, ära ole minu peale 
kuri! Oma käekäigust rääkisin sulle sulatõtt. Ja ma tahaksin, et ka sina räägiksid 
mulle, kes sa oled ja mispärast sa selles maa-aluses toas elad. Ja miks oled sa selle 
hobuse siia saaresoppi köide pannud?" 

"Võta teadmiseks," kostis mulle too mees, "et meid on palju ja me asume üle kogu 
saare laiali. Oleme valdjas al-Mihrdžani''' hobusekarjused. Kõik valdja hobused on 
meie hoole all. Iga kord, kui noorkuu aeg kätte jõuab, toome saarele tõupuhtaid 
märasid, kes pole veel kunagi täkku saanud, ja paneme need selle saare peal köide, 
aga ise poeme maa-alusesse tuppa peitu, et meid näha ei oleks. Nende märahobuste 
lõhna peale tulevad merest välja merehobuste' Jr tõugu täkud. Nad tulevad kuivale 
maale ja vaatavad kõigepealt ringi, kas õhk on puhas. Ja kui nad kedagi ei näe, siis 
kargavad nad rahumeeli märadele selga ja rahuldavad oma kiima, siis ronivad nad 
märahobuste seljast maha ja tahavad märasid endaga kaasa võtta, aga märad ei saa 
täkkudega kaasa minna, sest nad on ju köides. 


111al-Mihrdžan - nii nimetasid araablased hinduistlike riikide valitsejaid - maharadžasid. Antud juhul tähistab al- 
Mihrdžan Jaavat, mida moslemid nimetavad Maharadža saareks. 

112Merehobused - mõnede "1001 öö" väljaannete kommentaarides oletatakse, et siinkohal on silmas peetud 
jõehobusid. Kaine mõistus keeldub siiski uskumast jõehobude ja pärishobuste vahelise sugulise läbikäimise 
võimalikkust. 

Ja täkud hirnuvad raevukalt ja nõudlikult ning peksavad märasid oma peade ja 
kapjadega. Ja nende hirnumine valjeneb hullupöörasteks röögatusteks. Kui meie seda 
röökimist kuuleme, siis saame aru, et nad on märahobuste seljas kargamise lõpetanud. 
Seepeale tuleme maa alt väljaja karjume nende peale ja ajame neile hirmu nahka ja 
nad kaovad merre tagasi. 

Aga märahobused saavad neist käima peale ja toovad ilmale täkk-või märavarsa, 
mis maksab terve kotitäie raha, sest nii väärt hobuseid pole tervest ilmast leida. Ja just 
praegu jõuab kätte aeg, mil täkkhobused välja ilmuvad. Aga pärastpoole, kui suur 
Allah seda soovib, võtan su al-Mihrdžani valdja juurde kaasa. 

Ja hommik jõudis kätte ning katkestas Sahrazadi jutulõnga. 

Aga kui oli käes viiesaja neljakümnes ööaeg, ütles Sahrazad: 

"Minu kõrvu on küündinud, oo õnnelik valitseja, et hobusekarjus öelnud Sindbad 
Meresõitjale: "Ma võtan su al-Mihrdžani valdja juurde kaasa ja näitan sulle meie 
kodumaad. Võta teadmiseks, et kui sa poleks minuga kohtunud, siis poleks sa selle 
saare peal ühtegi hingelist näinud ja sa oleksid meeleheitest hinge heitnud ja keegi 
poleks sinust teadagi saanud. Kuid tänu minule elad sa edasi ja jõuad ükskord oma 
kodumaale tagasi.” 

Ja mina soovisin hobusekarjusele head-paremat ja tänasin teda armu ja hoole eest. 
Ja kui me sedasi sõnu vahetasime, ilmus merest ühtäkki täkkhobune ja hirnatas 
läbilõikavalt. Ja seejärel hakkas ta märahobust kargama. Ja kui ta oli selle tööga ühele 
poole saanud, ronis ta mära seljast maha ja tahtis toda endaga kaasa võtta, aga sellest 
ei tulnud midagi välja. Koides mära lõi ainult takka üles ja hirnus kaeblikult. Ja 
hobusekarjus võttis kätte mõõga ja nahast kilbi ja ronis toa laeluugist välja. Ta hõikas 
oma kaaslased kokku järgmiste sõnadega: "Tulge täkku hirmutama!" Samal ajal tagus 
ta mõõgaga vastu kilpi. 

Ja maa alt ronis välja hulk inimesi, odad kõikidel käes. Nad karjusid täiest kõrist ja 
ajasid täkule hirmu nahka ja täkk tegi minekut. Ja juba kadus vee alla ta selg, mis oli 
lai nagu pühvlil. Ja hobusekarjus istus korraks hinge tõmbama. Ja kohe tulid tema 
juurde teised karjused. Ja igaüks neist talutas lõa otsas märahobust. Ja nad nägid mind 
selle hobusekarjuse seltsis ja nad hakkasid mu käest kõike pärima. Ja mina rääkisin 
neile sedasama, mis ma ennist karjusele olin rääkinud. Ja need mehed istusid mulle 
lähemale ja laotasid söögipoolise vaiba peale laiali ja hakkasid keha kinnitama ja ka 
mind kutsuti vaiba äärde ning mina lasin toidul hea maitsta. Aga seejärel tõusid nad 
toiduvaiba äärest ja istusid hobuste selga ja võtsid minugi kaasa. Nad panid mu ühe 
hobuse selga istuma. 

Ja me ratsutasime ikka edasi ja edasi senikaua, kuni jõudsime valdjas al-Mihrdžani 
pealinna. Ja hobusekarjused läksid tema juurde ja andsid talle minu juhtumustest 
teada. Ja valdjas käskis mul oma palge ette ilmuda. Ja mind toodigi valdja juurde ja 
pandi tema jalge ette. Ja mina soovisin talle rahu. Ja tema soovis mulle sedasama ja 
lausus: "Tere tulemast!" Ta tervitas mind täie lugupidamisega. Ta päris mu käest, 
mida kõike oli minuga juhtunud. Ja mina rääkisin talle algusest lõpuni kõigest sellest, 
mis oli mulle osaks langenud ja mida ma reisil olin näinud. Ja valdjas pani minu 
säärast käekäiku imeks ja ütles: "Oo mu laps, vannun Allahi nimel, et lihtlabasest 
pääsemisest on sinu saatus suurem. Ja kui kõrgemalt poolt poleks sulle pikka eluiga 
antud, siis poleks sa sellest hädast ja õnnetusest küll eluga välja tulnud. Allah olgu 
kiidetud sinu päästmise eest!” 

Ja seejärel näitas ta minu vastu lahkust ja lugupidamist üles ning pani mu enda 
lähedale istuma ja tegi mul tuju oma lahkete sõnade ja kena kohtlemisega heaks. Ta 

pani mu oma meresadama ülemaks ja käskis mul kirja panna kõik laevad, mis 
sadamasse jõudsid. Ja mina pidasin seda valdja poolt antud ametit ning sain ikka ja 
jälle tema lahkuse ja soosingu osaliseks. Minust sai valdja lähikondlane ja nõuandja 
rahva palvekirjade ja inimeste vaheliste keerdküsimuste lahendamisel. 

Ja ma jäin selle valdja juurde pikaks ajaks. Aga iga kord, kui ma rannas käisin, 
küsisin ma rändkaupmeeste ja meremeeste käest, kus pool on Bagdadi linn. Ma 
lootsin, et keegi neist teab seda ja ma saan koos temaga Bagdadisse sõita ja pääsen 
oma kodumaale tagasi. Aga keegi polnud Bagdadist kuulnud ega teadnud, kes võiks 
sinna sõita. Ja see tegi mulle tuskaja mul sai pikast võõrsilviibimisest villand. 

Nõndamoodi mu aeg muudkui veeres. Aga ükskord läksin jälle valdjas al-Mihrdžani 
juurde ja leidsin sealt eest trobikonna hindusid. Ma soovisin neile hingerahu ja nemad 
vastasid mulle sama sooviga. Pärast tervituste vahetamist hakkasin neile nende 
kodumaa kohta küsimusi esitama..." 

Ja hommik jõudis kätte ning katkestas Sahrazadi jutulõnga. 

Aga kui oli käes viiesaja neljakümne esimene ööaeg, ütles Sahrazad: "Minu kõrvu 
on küündinud, 00 õnnelik valitseja, et Sindbad Meresõitja öelnud sedasi: "Hakkasin 
neile nende kodumaa kohta küsimusi esitama ja sain teada, et kõige austusväärsemaid 
inimesi nende rahva seast nimetatakse kšatriateks. Ja need kšatriad ei tee mitte 
kellelegi liiga ega sunni teisi inimesi taga. Aga veel on selle rahva seas brahmanid, 
kes ei joo mitte kunagi veini, aga muus mõttes elavad nad muretut lustielu. Nad 
oskavad meelt lahutada ja kuulavad tihtipeale 

muusikat. Neil on palju kaameleid, hobuseid ja veiseid. Ja nad rääkisid mulle, et 
hindud jagunevad seitsmekümne kahte kasti. Ja mina panin seda kangesti imeks. 

Valdjas al-Mihrdžani riigis puutus mulle teiste hulgas silma üks saar, mida nimetati 
Kassili saareks. Ja seal tinistati ööd läbi tamburiine ja tümistati trumme. Ja saarte 
tundjad ja muud rännumehed teadsid rääkida, et selle saare elanikud on kõik väga 
väärikad ja nende mõte liigub õigeid radu pidi. Ja mina nägin selle saare rannavees 
kala, kes oli kakssada küünart pikk, ja veel teist kala, kel oli öökulli silmnägu peas. 
Kassili kandis ringi reisides nägin kõiksugu imesid ja veidrusi. Aga ma ei hakka 
nendest praegu pajatama, sest see venitaks jutu liiga pikaks. 

Ja ma tegin tutvust sealtkandi saartega ja kõigega, mis seal leidus. Ja ükskord seisin 
ma rannas, rännukepp käes, ja vaatasin merele. Ja ühtäkki nägin, et läheneb suur laev, 
mille lagi on kaupmehi täis. Ja kui see laev linna sadamasse jõudis, käskis kapten 
purjed kokku rullida ja laeva kai külge kinnitada ja maabumissilla paika panna. Ja 
madrused hakkasid kogu laevakraami kaldale kandma. Ja maabumissilla kitsuse tõttu 
tekkisid mahalaadijatel ummikud. Aga mina seisin sealsamas ja panin meeste arvu ja 
laaditava kraami kirja. 

"Kas sul veel midagi laeva peale jäi?" pärisin kapteni käest. Ja see vastas: "Jäi küll, 
mu isand, laevaruumis on mul veelgi kaupa, aga selle kauba omanik uppus ühe saare 
juures merre ära. Aga me oleme tema kaubad alles hoidnud ja me tahame teada saada, 
mis need kaubad maksavad, et need siis maha müüa ja saadud raha Bagdadis, 
rahukantsis, tolle mehe omaste kätte toimetada." 

"Mis on nende kaupade omaniku nimi?" küsisin kapteni käest. Ja see vastas: "Tema 
nimi on Sindbad Meresõitja. Aga ta on ära uppunud.” 

Ja kui ma olin kapteni sõnu kuulda saanud ja talle üksisilmi otsa vaadanud, siis 
tundsin ta ära ja ma röögatasin rõõmust ja ütlesin: "Oi kapten, võta teadmiseks, et 
mina olengi nende kaupade omanik. Minap see olengi Sindbad Meresõitja, kes läks 
koos teiste kaupmeestega laevalt maha saare peale. Ja kui saareks peetud hiigelkala 
ennast liigutama hakkas, siis sina, kapten, kutsusid meid. Ja need, kes laevale tulid, 

jäid ellu. Aga ülejäänud uppusid ära. Mina olin uppujate hulgas, aga suur Allah 
päästis mu uppumissurmast ja ma sain kokku valdjas al-Mihrdžani hobusekarjustega. 
Ja nemad võtsid mu kaasaja tõid siia linna. Nad tõid mu valdjas al-Mihrdžani juurde 
ja ma rääkisin temale oma loo ära. Ja valdjas oli mu vastu armuline ja seadis mu selles 
linnas sadamakir-jutajaks. Ja see teenistus tõi mulle head tulu. Ja valdjas oli mu vastu 

lahke. Aga need kaubad sinu laevas kuuluvad tõesti mulle. See on minu varandus...” 

Ja hommik jõudis kätte ning katkestas Šahrazadi jutulõnga. 

Aga kui oli käes viiesaja neljakümne teine ööaeg, ütles Sahrazad: "Minu kõrvu on 
küündinud, oo õnnelik valitseja, et Sindbad Meresõitja öelnud kaptenile: "Need 
kaubad sinu laevas kuuluvad tõesti mulle. See on minu varandus.” 

Selle jutu peale hüüatas kapten: "Pole väge ega võimu kellelgi peale Allahi, kõrge ja 
kõikvõimsa! Aga tänapäeval pole kellelgi enam ka ei au ega südametunnistust!” 

"Oo kapten,” tahtsin teada, "mispärast sa nõnda räägid? Saju kuulsid kogu mu 
lugu.” 

"Räägin sellepärast nõnda," kostis kapten, "et sa ju kuulsid, kui ma rääkisin, et mul 
on laeval kaup, mille omanik on ära uppunud. Ja nüüd tahad sina sellele käpa peale 
panna, aga sul pole sellele mingit õigust ja see oleks seadusevastane. Me ju nägime, 
kuidas kauba omanik ära uppus. Aga sina tahad selle lihtsalt omastada ja seaduse 
peale sa vilistad. Oma ihusilmaga nägime selle kaupmehe uppumist. Peale tema 
rabeles vees palju teisi ja mitte ükski ei pääsenud. Ja sina söandad väita, et oled selle 
kauba omanik!" 

"Oo kapten, kuula parem, mis ma sulle räägin ja sulle saab selgeks, et mul on õigus. 
Sest valel on ju tõesti lühikesed jalad," laususin mina ja rääkisin kaptenile 
üksikasjalikult kõigest, mis oli minuga juhtunud sellest päevast peale, kui ma temaga 
Bagdadi linnast välja sõitsin, ja ma jutustasin sellestki, kuidas me viimaks sellele 
saarele jõudsime, kus palju meie mehi ära uppus. Ja ma rääkisin talle nii mõnestki 
meie kahe vahel aset leidnud juhtumist. Ja siis veendusid kapten ja selle laeva 
kaupmehed, et mu jutt peab paika. Nad tundsid mu nüüd ära ja soovisid mulle 
pääsemise puhul õnne. Ja kõik nad laususid: "Allahi nimel, me poleks küll uskunud, 
et sa uppumisest ära pääsed, aga näe - Allah on sulle uue elu andnud!" 

Ja siis andsid nad mu kaubad mulle üle ja ma nägin, et neile oli minu nimi peale 
kirjutatud ja puudu polnud mitte midagi. Ja ma pakkisin kaubapallid lahti ja valisin 
välja üht-teist kaunist ja kallihinnalist. Ja mina läksin ees ja laevamadrused kandsid 
seda kaupa minu järel. Ja ma viisin selle valdjale kingituseks. Ma andsin valdjale 
teada, et tegemist on sellesama laevaga, mille pardal ma enne olin. Ja ma rääkisin 
talle, et mu kaupadest pole midagi puuduja et ka minu kingitus pärineb nende kaupade 
hulgast. Ja valdjas pani seda kangesti imeks ja nüüd oli talle selge, et iga mu sõna 
peab paika. 

Ja valdjas hakkas mind suure armastusega armastama ja näitas minu vastu suurt 
lugupidamist üles. Ja ta kinkis mulle palju asju, et minu kingitusele samaväärselt 
vastata. Ja siis müüsin maha oma kaubapallid ja muudki kaubad, mis mul olid, ja 
lõikasin suurt vaheltkasu. Saadud raha eest ostsin linna pealt mitmesugust kaupa, 
kõiksugu asju ja toidutagavarasid. Ja kui selle laeva kaupmehed end teele asutasid, 
siis laadisin minagi kõik, mis ma olin kokku ostnud, laeva peale. Seejärel läksin 
valdja jutule, tänasin teda lahkuse ja heategude eest ning palusin temalt luba oma 
kodumaale sõiduks. Ja valdjas jättis minuga hüvasti ja kinkis mulle häid ja paremaid 
kaupu oma pealinnast. Ja ka mina laususin hüvastijätusõnad ja astusin laeva pardale ja 
suure Allahi suval asusime teele. 


434 


Tänu heale õnnele ja soodsale saatusele sõitsime ööd-päevad ilma vahejuhtumiteta 
edasi ja jõudsime Basra linna. Ja me läksime maale ja olime natuke aega selles linnas. 
Ja minu meel oli rõõmus, et olen jälle kodumaa pinnal. 

Seejärel asusin teele Bagdadisse, rahukantsi, ja mul oli kaasas palju kaubapalle, 
muid kaupu ja asju, .mis kõik olid kallihinnalised. Ja ma jõudsin oma linnaossa ja 
juba olingi kodus. Ja kogu mu suguvõsa, kõik mu semud ja sõbramehed tulid kokku. 
Ja ma palkasin endale teenreid ja ümmardajaid, ostsin orje ja orjatare, kuni neid sai 
kokku suur hulk. Ja ma ostsin linnamaju, maid ja mõisaid, kuni neid sai rohkem, kui 
mul oli enne. Ja ma hakkasin oma semude ja sõpradega aega veetma veel lõbusamini 
kui enne. Ja mul läksid meelest kõik kannatused: väsitavad reisid, piinav koduigatsus 
võõrsil, ränk töörügamine ja kohutavad õnnetused reisil. 

Ja mina tundsin elust, hüvadest roogadest ja kosutavatest keelekastetest täit mõnu ja 
lasin eluvankril muudkui edasi veereda. 

Vaat missugune oli mu esimene merereis. Aga kui Allah seda soovib, siis pajatan 
teile homme loo oma teisest merereisist - ühtekokku oli mul merereise seitse.” 

Siis pakkus Sindbad Meresõitja Sindbad Kuivamaalasele õhtusööki ja käskis talle 
kingiks anda sada miskaali kulda. Ta ütles nimekaimule: "Sa lahutasid täna meie 
meelt." Pakikandja tänas meresõitjat ja võttis kingituse tänuga vastu. Siis tegi ta 
minekut ja mõtles endamisi, mida kõike inimestega küll ei juhtu, ja ta pani seda 
kangesti imeks. 

Selle öö magas ta oma kodus, aga kui hommik kätte jõudis, seadis ta sammud 
Sindbad Meresõitja majja ja läks majaperemehe juurde. Too ütles talle: "Tere 
tulemast!" ja näitas tema vastu suurt austust üles ja pani ta oma kõrvale istuma. Aga 
kui tulid tema ülejäänud sõbrad, pakkus ta neile kehakinnitust ja joomapoolist. Nii 
nad siis veetsid muretult aega, kuni neile lausa vaimustusevahk peale tuli. 

Ja Sindbad Meresõitja hakkas oma lugu edasi pajatama: 


XXXIX. LUGU TEISEST MEREREISIST 


Võtke teadmiseks, 00 velled, et ma elasin kõige mõnusamat ja muretumat elu, 
millest ma teile juba eile rääkisin. 

Ja hommik jõudis kätte ning katkestas Sahrazadi jutulõnga. 

Aga kui oli käes viiesaja neljakümne kolmas ööaeg, lausus Sahrazad: "Minu kõrvu 
on küündinud, oo õnnelik valitseja, et kui sõbramehed olid Sindbad Meresõitja juurde 
kokku kogunenud, ütles too neile: "Niisiis elasin kõige mõnurohkemat elu, kuni 
ükskord turgatas mulle jälle pähe mõte, et peaks õige võõrastele maadele rändama 
minema. Sõrmed sügelesid mul kaubitsemise järele, ka oli mul tahtmine kõiksugu 
maid ja saari näha saada ning seal endale ka rohket elatist hankida. 

Ma ei hakanud kauem aru pidama, vaid panin hea hulga raha hakkama ja ostsin selle 
eest endale kaupa ja kõiksugu asju, mida reisil vaja läheb. Ja ma sidusin need suureks 
kompsuks kokku. Siis hakkas mulle silma uus ja uhke laev, millel olid punased purjed 
peal. Ja varustus oli sel laeval rikkalik. Selle laeva peal oli rohkesti rahvast. Koos 
paljude teiste kaupmeestega tõstsin oma kaubapallid pardale ja me asusime juba 
selsamal päeval teele. Ja esiotsa läks reis kenasti. Me jõudsime merest merre ja saarelt 
saarele. Ja iga kord, kui me kusagil ankrusse heitsime, kohtasime teisi kaupmehi ja 

riigi kõrgeid aukandjaid ja müüjaid ja ostjaid. Ja me müüsime, ostsime ja vahetasime 
kaupa. 

Ja nõndaviisi meie asjad arenesid, kuni ükskord heitis saatus meid imekauni saare 
randa, kus kasvas palju puid, mis kõik olid küpset vilja täis. Seal õitsesid lilled, laulsid 
linnud ja voolasid kirkad veed. Aga polnud seal eluasemeid ega inimesi, kes oleksid 
tuld teinud. Ja kapten heitis selle saare juures ankru sisse ja kõik kaupmehed ja muud 
mereteelised 

läksid saarele ja vaatasid viljapuid ja kuulasid linnulaulu ja kiitsid kõrgeks ainumat 
Allahit, kes valitseb kõige üle, ja nad panid kõikvõimsa taevavaldja suursugust 
loometööd imeks. Ja mina läksin koos teistega saarele ja võtsin puude vahel 
selgeveelise allika ääres istet. 

Mul oli ka söögipoolist kaasas. Nii ma seal siis istusin ja kinnitasin keha sellega, 
mida suur Allah oli lasknud mulle osaks saada. Puhus mahe tuulekene ja ma ei 
tundnud mingit muret. Ja mulle tükkis tukastus peale ja ma jäin sellesse paika 
puhkama ning vajusin unehõlma. Tuul lausa paitas mind ja head-paremad lõhnad 
hellitasid mu ninasõõrmeid. Ja kui ma pärast uinakut üles ärkasin, siis ei leidnud ma 
saarel enam ühtegi inimest eest, isegi džinne polnud näha. Laev kõigi laevnike ja 
reisijatega oli minema sõitnud. Ja mina polnud meelde tulnud mitte ühelegi hingele — 
ei kaupmehele ega madrusele. Sedasi nad siis jätsidki mu saarele maha. 

Ma hakkasin saarel ringi vaatama, vaatasin küll hää-, küll kurakätt, aga peale 
iseenda ei leidnud ma kedagi. Ja mu meel läks nii kurvaks, et enam kurvemaks minna 
ei saagi. Ja mu sapipõis pidi musta mure, kurbuse ja hingeahistuse pärast peaaegu 
lõhkema. 

Aga mul polnud selle maailma hüvedest enam midagi hinge taga — ei süüa ega 
juua. Olin ihuüksinda ja hing oli mul raske. Ja mulle tuli meeleheide peale ja ma 
laususin endamisi: "Ega kann maha kukkudes igakord ka terveks jää. Eelmisel korral 
läks mul küll korda terveks jääda ja inimesi kohata, kes mu asustatud paika viisid, aga 
seekord ei lähe see enam õnneks, et ma mõne hingelise leiaks, kes mind kitsikusest 
välja aitaks.” 

Ja ma puhkesin nutma ja nuuksuma, mul oli endast kahju. Mu meel läks kurvaks ja 
ma hakkasin endale ette heitma seda, mis ma teinud olin, ja seda, et võtsin ette selle 
ränga merereisi, olles jätnud sinnapaika mõnusa jõudeelu oma kodus ja kallil 
kodumaal, kus mul oli kõike küll, kus olin õnnega koos, kus mul olid nina ees head ja 
paremad toidud ja joogid, kus kandsin uhkeid rõivaid ja kus mul polnud puudust ei 
rahast ega kaupadest. 

Nõnda ma siis kahetsesin, et olin Bagdadist minema sõitnud ja merele läinud, 
vaatamata äpardustele ja surmasuhu sattumisele esimesel merereisil. Ja ma 
kisendasin: "On tõsi see, et kuulume Allahile ja läheme tema rüppe tagasi!" Mulle 
oleks otsekui püha hullus peale tulnud. 

Ja ma tõusin taas püsti ja hakkasin saarel ringi käima - kord vasakult paremale, kord 
paremalt vasakule. Ühe koha peal ei suutnud ma enam igatahes istuda. Lõpuks ronisin 
suure puu otsa ja vaatasin sealt iga ilmakaare poole ega näinud ometi midagi peale 
taeva, vee, puude, lindude ja saare liivase pinna. 

632 

Ja ma vaatasin saarel tähelepanelikumalt ringi ja korraga sähvatas mu silme ees 
midagi suurt ja valendavat. Seepeale ronisin puu otsast alla ja seadsin sammud selle 
asja poole. Ma käisin ja käisin, kuni jõudsin lõpuks nii lähedale, et nägin, mis asi see 
oli. See oli suur valendav kuppel, mis küündis kõrgele-kõrgele ja mille ümbermõõt oli 
tohutu. Ja ma astusin selle kupli juurde ja tegin siis ringi ümber kupli, aga ei leidnud 

ühtegi ust ega leidnud endas ka jõudu kupli otsa ronida, sest see oli liiga pehme ja 
sile. 

Ja siis panin ma sellesse kohta, kus ma seisin, märgi maha. Ja tegin ringi ümber 
kupli ja mõõtsin kupli ümbermõõdu ära. Ja tuli välja, et see oli oma viiskümmend 
sammu. Ja ma hakkasin nuputama, et äkki pääsen mõne kavala nipiga sinna sisse - 
päev hakkas parajasti õhtusse jõudma ja päike loojuma. Ühtäkki oligi päike loojas mis 
loojas ja ilm läks pimedaks. Siiski oli see juhtunud üleliia ruttu. Ja ma mõtlesin, et 
küllap on mõni pilv päikese ette purjetanud, aga parajasti oli suveaeg, kus pilved on 
haruldane asi. Panin seda endamisi imeks ja tõstsin pea, sest oma silm on ju kuningas. 
Ja see, mis ma nägin, oli suur lind, kellel oli keha otsekui mägi ja tiivad tohutu laiad. 
See lind lendas lähemale ja varjutas päikese nii täielikult, et terve saar jäi pimeda 
kätte. 

Ja mina panin seda ikka enam imeks ja mulle tuli meelde üks lugu...” 

Ja hommik jõudis kätte ning katkestas Šahrazadi jutulõnga. 

Aga kui oli käes viiesaja neljakümne neljas ööaeg, lausus Sahrazad: "Minu kõrvu on 
küündinud, oo õnnelik valitseja, et Sindbad Meresõitja pannud seda lindu saare kohal 
ikka enam imeks ja talle tulnud meelde üks lugu, mille olid talle kunagi pajatanud 
ühed laias ilmas ringirändajad. Nimelt olid nad temale jutustanud, et kusagil kaugel 
asuvad saared, kus elutseb hiigellind, kelle nimi on ruhh ja kes toob oma lastele 
elevante toiduks. 

"Ja minu ihusilm seletas selgesti,” lausus Sindbad, "et see kuppel oli tegelikult ruhhi 
muna. Ja jälle kord pani suure Allahi loometöö mu ahhetama.” 

Ja just sel silmapilgul laskus lind ühtäkki selle kupli peale ja embas seda oma 
tiibadega ja sirutas oma jalad maapinnal välja ja jäi oma muna peal magama (au ja 
kuulsus sellele, kes kunagi ei maga!). Aga mina tõusin püsti ja sõlmisin oma turbani 
lahti ning võtsin selle peast ning kerisin sootuks valla, nii et see oli otsekui pikk köis. 
Ühe otsa kinnitasin oma keha külge ja keerasin köie siis endale ümber vöökoha. 
Seejärel sidusin köie teise otsa linnu jalgade külge ja vaatasin üle, et sõlm oleks hästi 
tugev. Mõtlesin endamisi: "Küll oleks tore, kui see lind tooks mu mõnele maale, kus 
on linnu ja rohkesti rahvast! See oleks palju etem, kui selle saare peal kükitada.” 

Sel ööl ei saanud ma sõba silmale. Ma kartsin magama jääda, sest kui lind oleks mu 
une pealt õhku tõstnud, oleks minu õhureisist võinud saada õige nadi kõikumine ja 
kõikumine. Alles siis, kui agu hahetas ja päike paistma hakkas, tõusis lind muna pealt, 
kriisatas ja lendas koos minuga minema. Ta kerkis aina kõrgemale ja kõrgemale, nii et 
ma arvasin, et küllap on ta juba pilvepiiril. Siis hakkas lind alla laskuma ja maandus 
mine-tea-mis-maale. Ta pani jalad maha ühel hästi kõrgel kohal. Vaevalt olid tal jalad 
maas, kui ma harutasin end tema jala küljest lahti. Kartsin seda lindu hirmsasti, aga 
lind ei pannud minusugust köömest tähelegi. 

Kui ma olin oma turbani otsa linnu jala ümbert valla päästnud, siis läksin üle kere 
värisedes oma teed. Aga see lind kahmas maast midagi oma küüniste vahele ja lendas 
jällegi pilvede alla. Ja ma vaatasin lähemalt ja nägin, et see oli tohutu pikk ja päratu 
paks madu. Ime küll, et lind suutis nii matsaka maugu õhku tõsta. 

Ja ma uitasin selle koha peal pisut ringi ja nägin, et asun kõrgmaal, millest alamale 
jääb lai ja sügav org, aga oru serva peal on nii hirmkõrge mägi, mis kaob pilvedesse. 
Nii kõrge on see mägi, et keegi ei saa selle tippu näha. Ja pole kellelgi nii palju jõudu, 
et selle otsa ronida. 

Ja ma hakkasin endale oma teguviisi ette heitma. Ja ma hüüatasin: "Oh mind küll! 
Oleksin ikka pidanud sinna saare peale jääma! Seal oli ju ikkagi etem kui siin selles 
lauslagedas paigas. Seal saare peal oli ju üht ja teist puuvilja, mida põske panna. Ja 

vesi jões kõlbas hästi juua. Aga siin pole ei puid ega vilju ega jõgesid. Pole kellelgi 
väge ega võimu peale Allahi, kõrge ja kõikvõimsa! Aga igakord, kui ma ühest hädast 
pääsen, langen ma teise häda sisse, mis on veel raskem ja rängem!" 

Ja mina tõusin taas üles ja hakkasin seda orgu pidi edasi astuma ja nägin, et 
maapind on siin teemandist - sellestsamast, millega lõigatakse metalli ja teisi 
kalliskive ning millega lihvitakse portselani ja oonüksit. See kivi on kõvemast kõvem 
ja tahkemast tahken. Ei tee raud ega ränikivi sellele salku sisse ja mingi väega ei saa 
sellelt tükki küljest. Ja ka purustada ei saa seda muidu kui nõiakiviga. Ja kogu see org 
kubises rästikutest ja muudest madudest. Ja igaüks neist oli paraja palmitüve 
jämedune. Ja need madu-ussid olid nii suured, et oleksid ka lontlooma alla neelanud. 
Ja need maod roomavad oma urgudest välja ööpimedas ja päeval on nad peidus, sest 
nad kardavad, et imelind ruhh või mõni hiidkotkas võib nad päevavalges kaasa 
kahmata ja hiljem puruks kiskuda. Aga ega mina tollal teadnud, mismoodi sellel maal 
kõik need asjad käivad. 

Jäin esialgu sellesse orgu ja kahetsesin kõike, mis ma olin teinud. Ütlesin endamisi: 
"Allah ise teab, et olen oma surmatunnikest lähemale nihutanud.” Ja päevavalguse 
andja kippus looja minema. Ja mina kondasin orus ringi, et endale ööbimispaika leida. 

Ja ma pelgasin neid madusid nii hullupööra, et unustasin täiesti söömise ja joomise, 
ainult oma hing oli mulle kallis. Siis märkasin üsna lähedal korraga koobast. Veel 
lähemale minnes panin tähele, et koopasuu oli kitsas. Olin juba sisse minemas, kui 
mulle hakkas silma, et koopasuu kõrval oli suur kivi. Ise juba koopas olles sikutasin 
selle kivi tõkkeks koopasuu ette. Ütlesin endamisi: "Nüüd olen väljaspool hädaohtu, 
sest siin sees olen kindlas kohas. Aga kui hommik koidab, tulen koopast väljaja 
vaatan, mis kõigevägevamal Allahil kavas on.” 

Ja ma vaatasin koopas ringi ja nägin äkki hirmus suurt madu, kes lebas oma munade 
peal. Ja mul tõusid kõik ihukarvad püsti ja ma vahtisin seda madu soolasambaks 
tardunult. Jäin alandlikult ootama seda, mis saatus mulle oli määranud. 

Selgi ööl ei saanud ma sõba silma peale. Lõpuks hakkas väljas suure säraga koitma. 
Nüüd lükkasin eest kivi, millega olin koopasuu sulgenud ja läksin välja. Olin otsekui 
purjus. Pea käis mul pikast magamata olekust, näljast ja hirmust ringi. Ja säärases 
olekus hakkasin orgu mööda astuma, kui korraga kukkus mu ette suur lihakäntsakas. 
Aga kuna ma kedagi ei näinud, siis panin seda kangesti imeks. Ja mulle tuli meelde 
üks lugu, mida olin igiammu rändkaupmeeste suust kuulnud. Nemad teadsid rääkida, 
et teemandioru ääres mägedes on õuduste asupaik ja et keegi ei pääse sealt alla orgu. 
Aga teemandikaupmehed kasutavad teemantideni jõudmiseks kavalust: nad võtavad 
kinni ühe lamba, tõurastavad selle, võtavad loomalt naha maha ja raiuvad liha 
tükkideks. Siis viskavad nad lihatükid ülalt mäe pealt teemandiorgu - see liha on veel 
veremärg ja kivikesed kleepuvad selle külge kinni. Ja kaupmehed lasevad lihakänt- 
sakatel seal keskpäevani vedelda. Siis laskuvad liha peale linnud — raisakotkad ja 
pistrikud. Need haaravad liha küünte vahele ja lendavad mägede otsa tagasi. Siis 
tulevad kaupmehed ja röögatavad nende peale. Ja linnud lendavad hirmuga liha pealt 
minema. Aga siis tulevad kaupmehed ja korjavad liha pealt sinna külge kleepunud 
kivid ära. Liha jääb lindudele ja metsloomadele, aga kaupmehed viivad kivikesed oma 
kodumaale. Ja keegi ei pääse teemandioru varandustele muidu ligi, kui säärase 
kavalusega...” 

Ja hommik jõudis kätte ning katkestas Šahrazadi jutulõnga. 

Aga kui oli käes viiesaja neljakümne viies ööaeg, lausus Šahrazad: 

"Minu kõrvu on küündinud, oo õnnelik valitseja, et Sindbad Meresõitja oli rääkinud 
oma sõpradele kõigest, mis juhtus temaga mägedevahelises teemandiorus. Ta 

pajatanud neile, et ühtegi kivi ei saa kätte ilma säärase kavaluseta, millest äsja juttu 
tegime. 

"Ja kui ma seda lihakäntsakat silmitsesin, siis tuli see jutt mulle meelde,” jätkas 
Sindbad, "ja ma läksin lihakamaka juurde ja korjasin selle küljest palju kive. Torkasin 
need endale vöö vahele, turbani sisse, põue ja igale poole rõivaste alla. 

Korraga nägin veel üht suurt lihakamakat, sidusin end turbanit pidi selle külge 
kinni, heitsin siis selili ja tõmbasin lihakäntsaka endale rinna peale. Hoidsin sel 
kõvasti ümbert kinni, nii et käntsakas maad ei puudutaks. Ja ühtäkki laskus kotkas 
selle peale ja haaras sellest kümne küünega kinni ja tõstis selle õhku. Aga mina 
hoidsin sellest kõvasti kinni. Ja kotkas lendas senikaua, kuni jõudis mäetippu ja võttis 
seal istet. Ja lind tahtis lihalahmaka küljest tüki lahti kiskuda, kui korraga kostis 
õudne röögatus ning pealekauba tümitati mäeveerul millegagi vastu puud. Ja see 
kotkas ehmatas sellest ära ja tõusis lendu. Aga mina harutasin end lihakäntsaka küljest 
lahti ja mu rõivad olid üleni verised ja ma jäin selle lihakäntsaka kõrvale seisma. Ja 
juba tuligi see kaupmees, kes oli kotka peale röögatanud, lihatüki juurde, aga nägi, et 
seal seisan mina. Ei hakanud ta minuga rääkima, ta kohkus korraks tagasi - olin talle 
suure hirmu naha vahele ajanud. 

Siis tuli ta ometi liha juurde ja hakkas käntsakat ümber keerama. Aga ta ei leidnud 
sealt seda, mida ta otsis. Nüüd karjatas ta suurest meele-härmist ja hüüdis: "Pole väge 
ega võimu kellelgi peale Allahi! Kaitsku Allah meid kuradi eest, keda oleks vaja 
kividega surnuks loopida!" 

Ja ta hakkas hädaldama ja kaht kätt kokku lööma ja hüüdis: "Oh häda, mis see küll 
peaks tähendama!" Ja ma astusin tema juurde ning tema päris minu käest: "Kes sina 
sihuke oled ja mida sa siit otsid?" 

"Ära karda mind," kostsin mina, "olen inimene heade inimeste hulgast. Ka mina olin 
kaupmees, aga siis juhtus minuga kohutav lugu, mille tõttu ma selle mäe peale 
sattusin. Iseäranis tuleb imeks panna seda, mis orus juhtus. Ära'nd karda, ma ei tee 
sulle halba. Mul on, millega sind rõõmustada. Teemante on mul terve hulk. Sinulegi 
jagub neid küllaga. Ja iga kivike nende hulgast on etem, kui need, mis sa muul moel 
võiksid hankida. Nii et ära kurvastaja ära karda." 

Ja siis hakkas see kaupmees mind tänama ja õnnistama. Ja ta keelepaelad läksid 
valla. Nüüd kuulsid ka teised kaupmehed, kuidas ma nende semuga räägin. Ja nad 
hakkasid kõik minu poole tulema - ja igaüks neist oli lihakäntsaka alla orgu visanud. 
Ja kui nad kõik kohale olid jõudnud, tervitasid nad mind ja soovisid mulle ellujäämise 
puhul õnne ja võtsid mu endaga kaasa. Ja ma rääkisin neile kogu oma loo otsast 
lõpuni ära. Ja ma kirjeldasin neile kõiki oma läbielamisi ja seletasin neile, kuidas ma 
sellesse orgu sattusin. Ja siis andsin ma sellele 

mehele, kelle söödaliha külge olin ennast vahepeal sidunud, tubli osa nendest 
teemantidest, mis ma orust kaasa olin võtnud. Ja tolle mehe meel läks rõõmsaks ja ta 
soovis mulle Jumala õnnistust ja ta tänas mind selle eest. "Võime Allahi nimel 
vanduda,” ütlesid kaupmehed, "et kõigeväeline on sulle uue elu andnud! Siiani pole 
ükski sellesse orgu läinutest ellujäänud. Allah olgu sinu päästmise pärast kiidetud!" Ja 
nad saatsid öö ühes toredas ja turvalises kohas mööda. Ja mina sain seal koos nendega 
varju alla. Olin lausa lõhki minemas rõõmust, et olin elus ja terve ja olin sealt madu- 
usside orust pääsenud ja asustatud paikadesse jõudnud. Aga kui päev koitis, tõusime 
üles ja astusime mööda mäeselga edasi ja nägime, kuidas see org alamal madu- 
ussidest kubises. Ja me jätkasime teed senikaua, kuni olime jõudnud selle imekauni 
saare peal iluaeda, kus kasvasid nii vägevad kampripuud, et nende varju oleks võinud 

sada inimest ära mahtuda. Aga kui keegi tahab pesuehtsat kamprit hankida, siis peab 
ta mingi pika piigiga puulatva augu puurima ja laskma kamprimablal sealt ülalt 
anumasse tilkuda. Üleliigne vesi aurab ära, vedelik muutub paksuks ja kleepjaks. Vaat 
niisugune on kampripuu mahl. Seejärel kuivab kampripuu ära ja läheb küttepuuks. 
Veel elavad selle saare peal isevärki loomad — al-karkadanid ehk ninasarvikud. Need 
söövad sealsetel rohumaadel rohtu otsekui pühvlid meie maal. Aga kere poolest on 
nad kogukamad kui kaamelid. Ometi on ka nemad rohusööjad pudulojused. 

Nendel päratu suurtel elukatel on peakolu keskel üks jurakas sarv, mis on oma 
kümme küünart pikk. Ja selle sarve peale on Allah inimese kujutise uuristanud. Lisaks 
on sellel saarel ka veiste moodi pudulojuseid. Aga meremehed ja muud ringirändajad, 
kes maid ja mägesid pidi ringi kondavad, on pajatanud, et kui see ninasarvik võtab 
oma sarve otsa elevandi ja hakkab ise saare rohumaal mäletsema, siis valgub päikese- 
kuuma käes elevandi rasv ninasarviku pähe ja satub tollele silma. Sellest jääb 
ninasarvik pimedaks. Ja ta heidab mereranda sirakile maha. Ja hiidlind ruhh lendab 
kohale ja tõstab ta oma küünte vahel õhku. Ja lind viib saagi pessa oma pojukestele. 
Ja need pistavad nahka nii ninasarviku kui ka ninasarve otsas tolkneva lontlooma. 

Ka nägin selle saare peal palju pühvli moodi lojuseid, kelle sarnaseid meie maal ei 
ole. Ja sellele saarele tulin ma orust, kus oli tuhandete kaupa teemante. Ja mu põu oli 
neid kalliskive täis. 

Ja kaupmehed andsid mulle teemantide vastu oma kaupa. Ja nad võtsid minu vara 
oma turjal kanda ja andsid mulle ka dirheeme ja dinaare. Ja mina rändasin koos 
nendega ringi ja uudistasin võõraid maid ja suure Allahi loometööd. Ja rännutee viis 
mind orust orgu ja linnast linna, kuni 

jõudsime viimaks Basrasse. Seal saatsime mitu päeva mööda ja viimaks jõudsin ma 

Ja hommik jõudis kätte ning katkestas Šahrazadi jutulõnga. 

Aga kui oli käes viiesaja neljakümne kuues ööaeg, lausus Šahrazad: 

"Minu kõrvu on küündinud, oo õnnelik valitseja, et kui Sindbad Meresõitja oli 
pärast pikka eemalolekut Bagdadi linna, sellesse rahu-kantsi, tagasi jõudnud, läks ta 
oma kodutanumale ja astus koduuksest sisse ja kaasas oli tal tohutu palju teemante, 
pealekauba veel raha ja kaubapalle ja muud head-paremat. Nüüd sai ta kokku omaste 
ja koda-kondsetega. Ja ta hakkas armuande jagama ja annetusi tegema. Ja ta tegi 
kõigile sugulastele ja sõpradele kingitusi. Ja ta maitses muudkui piduroogi ja kastis 
keelt hüva keelekastega. Ja seljas olid tal imeilusad rõivad. Ja ta käis paljudega läbi ja 
lõi sõbrasuhteid. Ja kõik läbielatud kannatused läksid tal meelest. 

Ja ta elas mõnusat elu. Ja ta pea lõikas ja nupp nokkis. Ja ta hingas täie rinnaga. Ja 
nii see ajake tal veeres mängides ja lusti lastes. Ja igaüks, kes temaga kokku sattus, 
tahtis teada, mis temaga reisi ajal juhtus ja kuidas meretagused maad välja nägid. Ja 
Sindbad pajatas neile sellest, rääkis kõigest, mida ta oli tundnud ja läbi elanud. Ja 
kuulajad panid imeks, et ta on pidanud nii palju kannatusi taluma ja nad soovisid talle 
pääsemise puhul õnne. 

Lool Sindbadi teisest merereisist ongi nüüd lõpp käes. 

"Aga homme, kui suur Allah seda soovib," lausus Sindbad koosviibijatele, "räägin 
teile, mis juhtus minuga kolmanda merereisi aegu.” 

Ja kui Sindbad Meresõitja oli Sindbad Kuivamaalasele selle loo ära rääkinud, panid 
kõik seda lugu väga imeks ja jäid Meresõitja juurde veel õhtust sööma. Sindbad 
käskis anda teisele Sindbadile sada miskaali kulda. Ja Sindbad Pakikandja võttis selle 
vastu ja läks oma teed. Ta pani Sindbad Meresõitja kannatusi väga imeks. 

Ja ta kiitis annetajat ja palvetas oma kodus tema hinge eest. Aga kui hommik kätte 
jõudis ja päikesevalgus särama lõi, tõusis Sindbad Pakikandja üles, pidas 
hommikupalve ja läks Sindbad Meresõitja soovil tolle majja. 

Ta astus Meresõitja palge ette ja soovis tollele tere hommikust. Ja Sindbad 
Meresõitja ütles talle: "Tere tulemast!" Ja ta istus koos oma külalisega, kuni tulid ka 
teised tema sõbrad ja semud. Ja kui nad olid keha kinnitanud, janu kustutanud, elu 
nautinud, lusti lasknud ja mänge mänginud, tegi Sindbad Meresõitja jutuotsa lahti ja 
hakkas pajatama uut lugu. 


IKIKIKIKIKIKIKIKIKIX 


MIA LAMA T AIA Ll AIA TALA T ALA 1 MIA i Ai 
XL. LUGU KOLMANDAST MEREREISIST 


Võtke teadmiseks, 00 vennad, ja kuulake mu juttu kolmandast merereisist. See lugu 
on veel imelisem kui eelmiste päevade pajatused mu esimestest merereisidest. Aga 
eks tea Allah kõige paremini sügavamaid saladusi ja kõige suuremaid tarkusi. 

Sellest on juba hulk aega möödas, kui ma tulin tagasi oma teiselt merereisilt ja 
elasin külluslikku ja lõbusat elu ning oma hüveolust rõõmu tundsin. 

Olin teeninud rängalt raha, aga sellest pajatasin teile juba eelmisel õhtul. Allah oli 
lasknud mul tasa teha kõik, mis ma olin kaotanud. Nii ma siis elasin mõnd aega 
Bagdadis. See elu oli täis kõige suuremat õnne, rõõmu, küllust ja lõbu. Ometi ihkas 
mu hing ränduri- ja hulkurielu, aga ka kaubitsemist ja kasumeid — on ju inimese hing 
kurjade kihkude asupaik. 

Võtsin südame rindu ja ostsin palju meretaguse kaubareisi jaoks sobivat kraami 
kokku. Sidusin need kaubapallideks ja sõitsin koos teiste kaupmeestega jõge pidi 
Bagdadist Basrasse. Seal läksin jõesuu sadamasse ja nägin suurt merelaeva, mille 
pardal oli juba palju kaupmehi ja ringireisijaid - see oli tore seltskond; kõik nad olid 
õiget usku mehed, loomu poolest helded ja õiglased. Ma istusin nende sekka ja me 
purjetasime suure Allahi õnnistusel ja toel merele. Meie meel oli rõõmus, me lootsime 
kõige paremat ega kartnud hädaohtu. Nõnda purjetasime ühest merest teise, ühe saare 
juurest teise juurde ja ühest linnast teise linna. Ja igal pool, kust me läbi läksime, 
uudistasime maad ja ilma ning müüsime midagi maha ja ostsime kokku. Ja meie meel 
oli äraütlemata rõõmus ja lustiline. Siis ühel päeval leidsime end purjetamas keset 
möirgavat merd ja suured lained peksid parrast. Ühtäkki hakkas kapten, kes 

seisis laevalael ja vaatas merele, endale vastu vahtimist taguma. Ta käskis purjed 
kokku rullida, heitis ankrud merre, kiskus endal häbemekarvu silmnäost välja ja rebis 
oma rõivad lõhki. Sealjuures kisendas ta täiest kõrist. "Oo kapten, mis lahti on?" 
pärisime tema käest. Ja kapten kostis: "Võtke teadmiseks, oo rahumeelsed 
rännumehed, et tuul on meie laevast võitu saanud ja meid ulgumerel kursilt kõrvale 
kallutanud. Ja kuri saatus paiskab meid praegu randa karvase rahva kodumäe jalamil. 
Neil on pikad karvad nagu pärdikutel ja keegi ei ole nende maalt eluga tagasi tulnud. 
Ja minu süda ütleb, et meidki ootab ees hukatus." 

Kapten ei jõudnud oma juttu lõpetadagi, kui pärdikud olid juba platsis ja piirasid 
meie laeva igast kandist sisse. Neid oli palju nagu rändrohutirtse, neid jagus nii 
laevapardale kui ka maismaale. Ja me kartsime, et kui me mõne neist maha lööme või 
kellelegi neist kolki anname või püüame neid minema kihutada, siis jääb meist märg 

plekk järele, kuna neid on must miljon ja suurel hulgal on alati suurem võim kui 
väheste vaprusel. Kartsime ka seda, et nad röövivad ära kogu meie vara ja 
kaubakraami. Need olid kõige jälgimad elukad - nende ihu katsid tokerdunud mustad 
karvad. 

Nende väljanägemine ajas meile hirmu nahka. Nende jutust ei saa keegi aru ja keegi 
ei tea nende kombeid. Nad võõrastavad inimesi. Silmad on neil kollased peas, 
silmnäod on neil mustad kui öö, kasvu poolest on nad põlvepikkused, ühelgi neist 
pole pikkust üle nelja vaksa. Ja need pärdikud ronisid köite peale ja närisid köied läbi. 
Ainustki purjenööri ei jätnud nad puruks närimata. Ja laev vajus viltu ja kandus nende 
mäe veerde. Ja kui laev juba kalda all oli, siis haarasid pärdikud kõik kaupmehed ja 
ringirändajad laeva pealt kaasa ja tirisid need oma saarele. Laev kõige täiega oli nüüd 
nende oma. Siis läksid nad laevaga tükkis omateed ja jätsid meid saarele. Laev kadus 
silmapiiri taha ja meil polnud õrna aimugi, kuhu nad selle viisid. 

Ja nii me jäimegi tolle saare peale ja kinnitasime keha saare puuviljade, juurviljade 
ja marjadega ning jõime saare jõgede vett. Ühtäkki kerkis saare keskel meie silmade 
ette täiesti korralikult ehitatud elumaja ja me läksime selle maja juurde. Nüüd nägime, 
et see on vägevatel tugisammastel seisev loss, mille müürid on kõrged. Kahe poolega 
väravad olid pärani lahti ja tehtud olid need mustast väärispuust. Ja me astusime 
lossiväravast sisse ja nägime avarat platsi, mis oli otsekui suur ja lai hoov. Ja selle 
hoovi ümber oli palju kõrgeid uksi, aga õue keskpaigas seisis kõrge pink, mille kõrval 
oli kõiksugu köögiriistu. Need rippusid söepannide kohal. Ja pannide ümber vedeles 
hunnikus luid-konte. Aga ühtegi elusat hinge me siin ei kohanud ja me panime seda 
kangesti imeks. 

Natuke aega istusime lossihoovis, aga siis jäime magama ja põõnasime seal 
koidutunnist kuni päikeseloojanguni. Äkitselt hakkas maa meie all värisema ja me 
kuulsime, et miski mühises läbi õhu. Ja lossist tuli meie juurde hiigelsuur olevus, kes 
oli otsekui mustanahaline ja pikka kasvu inimene, aga suure palmi pikkune. Silmad 
olid tal nagu tulised söed ja hambakihvad tema suus olid otsekui metskuldil ja tema 
päratu suumulk oli otsekui kaevusuu ja huuled olid tal otsekui kaamelimokad, mis 
lotendasid tal rinnuni. Ja tema kaks kõrva olid otsekui suured kivi-lahmakad, mis 
langesid raskelt tema õlgade peale. Ja tema sõrmeküüned olid otsekui lõukoera 
küünised. 

Ja kui me säherduse väljanägemisega olevust märkasime, siis ütlesime siit ilmale 
head aega - nii suur hirm oli meil nahas. Ja see hirm suurenes üha. Suure hirmu, 
hingehäda ja ärevuse tõttu olime juba otsekui surnud...” 

Ja hommik jõudis kätte ning katkestas Šahrazadi jutulõnga. 

Aga kui oli käes viiesaja neljakümne seitsmes ööaeg, lausus Šahrazad: "Minu kõrvu 
on küündinud, oo õnnelik valitseja, et kui Sindbad Meresõitja ja tema seltsilised seda 
õudse väljanägemisega olevust nägid, siis tulnud neile surmahirm peale. "Ja siis astus 
see hiidmees üle õue," lausus Sindbad, "ja istus seal pisut aega pingi peal. Aga varsti 
tõusis ta püsti ja tuli meie juurde. Ta haaras mul käsivarrest kinni - sel kombel valis ta 
minu kaupmeeste hulgast välja - ja ta tõstis mu ühe käega maast lahti ja ta hakkas mu 
luid-liikmeid kobama ja mind õhus ringi vänt-sutama. Ja mina olin tema käes nagu 
tühipaljas tuust. 

See hiidmees kobas ja katsus mind nii, nagu tõurastaja katsub tapa eel lambukest, ja 
ta pani tähele, et ma olen suurest hirmust täitsa oimetu ja reisivintsutustest otsa 
lõppenud ja et liha pole mul luude peal ollagi. Ja ta lasi mu käest lahti ja haaras kinni 
ühest mu semust ning hakkas toda tuuseldama nagu ennist mind ja katsuma teda 

nõnda, nagu ta oli mind katsunud. Ja ta lasi ka tema lahti. Aga ta ei jätnud meie 
läbikatsumist ja tuuseldamist. Lõpuks jõudis järg meie laeva kapteni kätte. 

Aga see mees oli paks, rasvane ja laiaõlgne. Temas oli võimu ja väge. Ja see kõik 
oli inimsööjale mokka mööda. Ja ta kahmas kapteni, nii nagu tõurastaja haarab 
tapalooma, ja virutas tema vastu maad ja pani talle jala kaela peale ning purustas oma 
ohvri kaelaluu. Siis võttis ta pika praevarda ja torkas selle kaptenile tagumikku, nii et 
praevarras tuli tal pealaest välja. Ja ta tegi suure tule üles ja pani varda kõige 
kapteniga tulele ja keerutas varrast nii kaua süte peal, kuni liha oli küps. Ja siis võttis 
ta kapteni tulelt ja pani enese ette ja lõikas mehe tükkideks nõnda, nagu meie 
kanapoega lõikame. 

Ja ta kiskus küüntega endale parajaid palu ja hakkas keha kinnitama. Ja see kestis tal 
senikaua, kuni kõik liha oli söödud ja kondid puhtaks näritud. Järele ei jätnud ta mitte 
kõige vähematki. Paljaks näritud kondid pildus hiidmees tulle. Seejärel istus ta veel 
mõnd aega pingil, vajus siis külili ja jäi pingi peale põõnama. Ja ta hakkas nii kõvasti 
norskama, nagu koriseb sarvloom, kelle kõri on nüüdsama läbi lõigatud. Ja ta põõnas 
pingil hommikuni, aga siis tõusis ta üles ja läks omateed. 

Ja kui olime kindlad, et ta on küllalt kaugel, hakkasime omavahel rääkima ja oma 
kurba saatust kurtma. Ja me ütlesime: "Oh, olnuks etem, kui oleksime meres ära 
uppunud või kui pärdikud oleksid meid nahka pannud! Palju hullem on söepannil 
krõbedaks kõrbeda! Allah olgu tunnistajaks, et säärane surm on sandimast sant. Aga 
see, mida Allah tahab, peab sündima. Pole väge ega võimu kellelgi peale suure ja 
kõrge Allahi. Meelehärmis heidame hinge ja keegi ei saa sellest teada. Ja hukatusest 
pole meil pääsu!" Seejärel tõusime üles ja läksime saare peale ringi kolama, et leida 
endale mõnd pelgupaika. Tuleroaks saamise kõrval tundus iga teine surm meile kerge. 

Aga saare peal polnud ainustki peidukohta leida. Ja juba jõudis kätte õhtu ja suurest 
hirmust värisedes pöördusime lossi tagasi. 

Saime seal veidi aega koos istuda, kui korraga hakkas maa meie all värisema ja 
ilmus jälle see must mees. Ta tuli meie juurde ja hakkas meid jälle üksteise järel 
väntsutama ja tuuseldama. Ta kobas ja katsus meid senikaua, kuni leidis ühe, kes oli 
talle mokka mööda. Ta haaras selle mehe pihku ja tegi temaga nõnda, nagu ta oli 
kapteniga teinud. Ta praadis ohvri ära ja pani pintslisse. Ja jälle jäi ta pingi peale 
magama ja põõnas seal öö läbi ja norskas nagu korisev tapaloom. 

Aga kui uus päev kätte jõudis, tõusis ta püsti ja läks omateed. Meid jättis ta nagu 
ennegi sinnapaika. Ja meie panime ninad kokku ja hakkasime omavahel aru pidama ja 
me ütlesime üksteisele järgmist: "Võiksime Allahi nimel vanduda, et kui me 
viskuksime merre ja sureksime uppumissurma, siis oleks see etem, kui tule peal 
küpseda, sest säärane surm oleks kõige jäledam.” 

"Kuulake nüüd, mis mina ütlen," lausus keegi meie hulgast, "me peame tolle hiiu 
üle kavaldama ja ära tapma. Siis poleks meil enam mingit muret ja ta ei saaks enam 
moslemitele kurja teha." - "Kuulge mind, oo vennad,” laususin mina, "kui me tema 
tingimata tapma peame, siis peaksime need palgid randa tassima ja lisaks veel muud 
puukraami, et saaksime endale aluse ehitada, mis vee peal püsiks. Ja alles seejärel 
kavaldaksime ta üle ja teeksime talle otsa peale. Pärast seda võime oma aluse peale 
istuda, merele minna ja sõita sinna, kuhu Allah suvatseb 

642 

meid lasta. Teine võimalus oleks jääda siia paika kükitama, kuni mõni laev mööda 
sõidab ja meid üles korjab. Kui meil selle hiidmehe tapmine ka korda ei peaks 
minema, võime ometi mere peale põgeneda ja kui me ka ära upuksime, pääseksime 
ometi tõurastamisest ja tule peal praadimisest. Aga kui me saare pealt minema saame, 

siis oleme vähemalt sellest piinast pääsenud. Ja kui me ka ära upuksime, siis 
sureksime nagu usukannatajad muistegi.” - "Allahi nimel, vaat see on mehejutt,” 
leidsid kõik teised. Nüüd olime kokku leppinud ja hakkasime tegutsema. 

Ja me tassisime lossist palke välja ja tegime endale aluse ja sidusime selle 
mererannal kinni. Ja siis panime sinna sisse üht-teist söögipoolist ja tulime seejärel 
lossi tagasi. Aga kui õhtu kätte jõudis, hakkas maapind ühtäkki jälle värisema ja meie 
juurde tuhises seesama must inimsööja, kes oli kurja koera sarnane. Ja ta hakkas meid 
jälle väntsutama ja tuuseldama ja üksteise järel läbi katsuma. Ja ta haaras ühe meie 
hulgast ning tegi temaga sedasama mis eelmisel õhtul ja sõi ta ära. Seepeale jäi ta 
pingi peale magama ja tema norskamine oli nagu kõuekõmin. Ja meie tõusime üles ja 
võtsime kaks raudvarrast nende praevarraste hulgast, mis siin seisid, ja panime need 
vardad valusa tule peale, nii et need niisama punaseks läksid nagu söed, ja me 
haarasime need kõvasti pihku ja läksime magava hiidmehe juurde, kes põõnas ja 
norises. Ja me tõstsime praevardad tema silmade juurde ja surusime need kõigest jõust 
ja kindla käega magajale silmade sisse. Ja me vajutasime tema silmad sügavale kolju 
sisse. Ja tema pistis nii koledasti röökima, et meie südamed hakkasid värisema nagu 
tallesabad. Siis võttis ta end kokku ja ajas ennast pingi pealt üles ning hakkas meid 
taga otsima. Aga meie põikasime tema eest paremale ja vasakule. Aga tema ei näinud 
seda, sest ta oli nüüd mõlemast silmast sõge. Meie värisesime endist viisi üle kere ja 
olime kindlad, et surmatund on tulnud. Olime kaotanud lootuse pääseda. Aga see 
mehekolakas liikus kobamisi värava poole ja läks kisendades väravast välja. Ometi ei 
läinud meil hirm üle ja me tundsime, kuidas tema röögatus maapinna vappuma pani. 

Nüüd oli hiidmees lossist väljas ja meie läksime talle järele. Tema läks meid otsides 
omateed, aga siis tuli ta tagasi ja tal oli kaasas naisterahvas, kes oli temast tohutult 
suurem ja temast veel metsikuma väljanägemisega. Ja kui me jälle toda meest ja tema 
veelgi koledamat kaasat nägime, siis kasvas meie hirm suuremaks kui iial enne. 

Ja kui naine meid nägi, siis tormasid nad meie poole, ja meie lidusime neil eest ära 
ja võtsime omatehtud aluse kaldast lahti, istusime sinna sisse ja tõukasime end merele. 
Aga neil mõlemal olid tohutu suured kaljukamakad peos ja nad hakkasid meid nende 
kamakatega loopima. 

Me saime ikka ja jälle pihta ning suur osa meist leidis seeläbi otsa. Lõpuks jäi järele 
ainult kolm meest - mina ja veel kaks...” 

Ja hommik jõudis kätte ning katkestas Šahrazadi jutulõnga. 

Aga kui oli käes viiesaja neljakümne kaheksas ööaeg, lausus Šahrazad: "Minu kõrvu 
on küündinud, oo õnnelik valitseja, et kui Sind-bad Meresõitja koos oma kaaslastega 
alusesse istunud, hakanud must mees ja tema kaasa neile kivikamakaid järele pilduma 
ja suurem osa rännumehi saanud surma. Järele jäänud ainult kolm meest. 

"Viimaks jõudsime oma alusega kuhugi randa. Ja sealt me alustasime teekonda, mis 
kestis loojanguni,” pajatas Sindbad, "ja ööpimedus jõudis kätte ja meie olukord 
polnud kiita. Lasime korraks silma looja, siis ärkasime jälle üles ja korraga nägime, et 
ilmatu suur lohemadu, kel keha nagu mäemiürakas, on meil tee peal ees. Ta tormas 
ühe meie mehe poole ja kugistas selle õlgadeni endale kurku, siis neelatas ta veel 
korra ja meie semu oli läinud mis läinud. Me kuulsime, kuidas tema ribikondid 
lohemao kõhus katki praksatasid. Seepeale läks lohemadu omateed. Meie panime seda 
kangesti imeks, aga leinasime ka taga oma kaaslast. Muidugi oli meil ka oma hinge 
pärast suur hirm nahas ja me laususime: "Allahi nimel, kummaline küll, et iga uus 
surm on eelmisest jälgim. Meie meel sai rõõmsaks, kui me mustanahalise käest pakku 
pääsesime, aga see rõõm oli üürike. Pole väge ega võimu kellelgi peale Allahi! Tänu 
AUahile pääsesime mustanahalisest inimsööjast ja uppumissurmast, aga mismoodi 

pääseda sellest uuest hirmsast ohust?" Seepeale me tõusime ja hakkasime saare peal 
ringi uitama. Panime puuvilju põske, jõime kraa-vivett peale ja sedaviisi saatsime 
aega mööda kuni õhtuni. Siis nägime suurt ja kõrget puud, ronisime selle otsa ja jäime 
puuladvas magama. Mina ronisin kõige kõrgema oksa peale. Kui pimedaks läks ja öö 
hakkas kätte jõudma, tuli lohemadu, vaatas paremale ja vasakule ja vuhises siis selle 
puu poole, mille otsas meie istusime. Lohe jõudis viimaks minu semuni, napsas tolle 
õlgadest saadik endale kurku, keerdus ümber puu ja ma kuulsin, kuidas ärasöödud 
sõbra kondid lohe kõhus puruks praksatasid. Siis neelatas lohemadu veel korra ja 
mees oli läinud mis läinud. Ja mina nägin seda oma ihusilmaga pealt. 

Siis keerutas lohemadu end puu küljest lahti ja läks omateed, aga mina jäin öö 
lõpuni puu otsa; kui aga uus päev koitma hakkas, ronisin alla, kuigi olin suurest 
hirmust poolsurnud. Tahtsin end merre heita ja sedaviisi maisest elust pääseda, siiski 
hakkas mul elukesest kahju - pole ju elu tühipaljas asi, vaid on igale hingele kallis. Ja 
ma sidusin oma jalgade külge jämeda puurandi. Ja teise rondi sidusin vasaku külje 
alla ja kolmanda parema külje alla. Veel ühe rõika sidusin endale kõhu alla ja 

viimase, mis oli nii pikk kui ka lai, sidusin endale risti pea alla. Nõnda jäin ma 
nende rontide vahele - need ümbritsesid mind igast kandist. Ja kui ma olin ennast 
kõvasti nende külge sidunud, siis heitsin ma nende tümikate vahel pikali ja jäin sinna 
lamama. Need piirasid mind nüüd otsekui toaseinad ja kui öö kätte jõudis, oligi 
lohemadu jälle kohal nagu ikka. Ta vaatas mind ja tonksas mind ninaga, aga ta ei 
saanud mind alla kugistada, sest ma olin igast kandist nende tümikate vahel. 

Küll laskis see lohe ümber minu ringiratast, aga kuskilt poolt ei suutnud ta mind 
lõugade vahele haarata. Nägin seda ja olin suurest hirmust kange. See lohe ei jätnud 
jonni - kord kaugenes ta minust, kord tuli jälle tagasi. Aga iga kord, kui ta tahtis mind 
ampsata ja alla neelata, segasid teda puurandid, millega olin ennast igast küljest 
kindlustanud. Ja nõnda talitas ta väsimata päikeseloojangust kuni koidikuni, mil päev 
valgeks läks ja päike särama lõi. Aga siis läks ta suurest vihast vahutades omateed, 
aga mina sirutasin käed välja ja harutasin ennast nende puurontide küljest lahti. See 
oli otsekui tagasitulek surnuteriigist, kuhu hirm lohemao ees oli mu kandnud. 

Ja ma tõusin üles ja hakkasin saare peal ringi uitama ja jõudsin saare tagumisse 
soppi. Seal heitsin pilgu merele ja nägin eemal laeva lainete keskel ulpimas. Ja ma 
haarasin pihku suure puuoksa ja hakkasin sellega laevnike poole vehkima. Ma 
kisendasin kõigest kõrist ja nemad nägid mind ja ütlesid: "Me peame ilmtingimata 
järele vaatama, mis see seal on - võib-olla on see inimene." Ja nad sõitsid mulle 
lähemale ja kuulsid, mida ma neile karjusin, ja nad tulid kalda alla ja võtsid mu laeva 
peale. Nad hakkasid pärima, mis minuga oli juhtunud, ja ma rääkisin neile kõik otsast 
lõpuni ära. Pajatasin neile oma hädadest ja õnnetustest ja kaupmehed panid seda 
kangesti imeks. Aga siis andsid nad mulle rõivad selga ja katsid mu häbeduse kinni ja 
andsid mulle kehakinnitust ning ma sõin, kuni kõht sai täis. Ja nad andsid mulle 
magedat külma vett juua ja minu süda ärkas uuele elule ja mu hing sai kosutust ja 
mind haaras suur rahu, sest vägev Allah oli mu surnust ellu äratanud. Ja ma kiitsin 
suurt Allahit kõrgeks tema armukülluse pärast ja ma tänasin teda ja mu vaim sai uut 
indu, kuigi alles äsja olin uskunud, et hukatus on silme ees. Nüüd näis mulle, et kõik 
see, mis minuga juhtub, on unenägu. 

Ja me sõitsime edasi ja suure Allahi tahtel oli meil pärituul purjedes. Ja viimaks 
lähenesime saarele, mille nimi on as-Salahita, ja kapten pidas selle saare all laeva 
kinni. 

Ja hommik jõudis kätte ning katkestas Šahrazadi jutulõnga. 

Aga kui oli käis viiesaja neljakümne üheksas ööaeg, lausus Šahrazad: "Minu kõrvu 
on küündinud, oo õnnelik valitseja, et laev, mille pardal 

oli Sindbad Meresõitja, jõudnud ühe saare rändaja kõik kaupmehed ja ringirändajad 
tulnud laeva pealt maha koos oma kaubakraamiga, et see maha müüa ja uut osta. 

"Ja laevaomanik pöördus minu poole," seletas Sindbad Meresõitja, "ja ütles mulle: 
"Võta kuulda mu sõna! Sa oled võõramaalane ja puruvaene ning sa rääkisid meile, et 
oled pidanud palju õudseid asju läbi elama. Mina tahan, et sul oleks minust kasu — 
seepärast aitan sul jõuda tagasi kodumaale, kus sa hakkad minule eestpalveid 
pidama." - "Olgu nii,” kostsin talle, "võid minu eestpalvetes kindel olla." - "Võta tead- 
miseks," lausus kapten, "et meie laeval oli enne üks rändkaupmees, kelle me 
kaotasime ega tea nüüd enam, kas ta on elus või surnud. Temast pole enam kippu ega 
kõppu kuulda olnud. Ma tahan tema kaubapallid sinule anda, et sa neid siin selle saare 
peal müüksid ja ülejäänuid hoolega hoiaksid, ja me hüvitame sulle sinu töö ja vaeva. 
Kõik mis üle jääb, võtame kaasa, ja kui sa Bagdadi linna tagasi jõuad, siis küsime 
järele, kus elavad selle mehe sugulased, ja anname ülejäänud kaubad ja müügist 
saadud raha neile ära. Noh, kas sulle meeldiks meilt need pallid vastu võtta ja tulla 
koos meiega neid saare peale müütama, nagu kaupmehed teevad?" — "Sinu sõna on 
seadus, oo isand! Näen, et armuheldus on sinu pärisosa," kostsin mina ja soovisin 
kaptenile head-paremat ja tänasin teda südamest. Ja siis käskis ta pakikandjatel ja 
madrustel kogu see kau-bakraam saare peale tassida ja andis selle minule üle. Ja 
laevakirjutaja päris kapteni käest: "Oo peremees, mis kaubapallid need on, mida mad- 
rused ja pakikandjad kaldale tassivad? Ja mis on selle kaupmehe nimi, et ma saaksin 
selle üles tähendada?" - "Kirjuta need Sindbad Meresõitja nimele. See oli üks 
kaupmees meie laeva pealt, kes ühe saare juures ära uppus. Ja hiljem pole me temast 
kippu ega kõppu kuulnud. Me tahame, et see võõramaalane müüks need pallid maha 
ja tooks müügiraha laeva peale kaasa," ütles kapten. "Müügivaeva eest võib ta ühe osa 
rahast päriselt endale saada, aga ülejäänud raha võtame Bagdadi linna kaasa. Ja kui 
me seal rahaomaniku üles leiame, siis anname selle talle üle. Aga kui me omanikku 
eest ei leia, siis anname raha tema sugulastele, kes Bagdadis elavad." — "Sinu sõnad 
on kuldaväärt ja sinu meel on õiglane," kostis kirjutaja. 

Ja kui ma olin kuulda saanud kapteni sõnu, kes tahtis need kaubapallid minu nimele 
kirjutada, siis hüüatasin ma endamisi: "Allahi nimel, minap ju olengi see Sindbad 
Meresõitja, ja koos teiste uppujatega pidin ka mina tolle saare juures ära uppuma.” 

Aga ma ei paristanud neid sõnu välja, vaid olin kannatliku meelega. Ja kui 
kaupmehed laeva pealt maha tulid ja rannas ühte summa 

kogunesid, ise omakeskis ostu- ja müügitehingutest juttu puhudes, astusin ma 
laevaomaniku juurde ja ütlesin talle: "Oo mu isand, kas sa tead, kellele kuulusid need 
kaubapallid, mille sa mulle äsja müügiks üle andsid?" - "Ma ei tea, kui rikas või vaene 
ta oli, aga see oli üks mees Bagdadi linnast, keda hüüti Sindbad Meresõitjaks,” kostis 
kapten. "Olime otsaga jõudnud ühe saare sadamasse, kus hulk laevarahvast ära uppus, 
ja ka tema oli kadunute hulgas ning me pole temast enam kippu ega kõppu kuulnud.” 

Selle peale karjatasin ma läbilõikavalt ja ütlesin: "Oh kapten, hingerahu tooja, võta 
teadmiseks, et minap see olengi Sindbad Meresõitja! Ara ma ei uppunud, aga kui sa 
laeva sadamasse tüürisid ja kaupmehed ja teised ringirändajad maale läksid, siis läksin 
ka mina koos teistega ja mul oli üht-teist söögipoolist kaasas ja saare rannas kinnitasin 
ma sellega keha. Seejärel jäin sinna leiba luusse laskma ja mulle tuli tukastus peale ja 
ma vajusingi sügavasse unne. Aga kui ma üles ärkasin, ei näinud ma enam ei laeva 
ega ühtki hingelist rannas. Kogu see kraam on minu kaup ja kõik teemandikaupmehed 

nägid ju mind teemandimägedes ja nad võivad tunnistada, et mina olengi Sindbad 
Meresõitja. Neile olen ma kogu oma 100 ära rääkinud ja ka selle, mis mul sinu laeva 
peal juhtus. Rääkisin neile sedagi, et te unustasite minu saare peale, kui ma magasin, 
ja just sellest johtub, et ma ärgates rannast kedagi eest ei leidnud ja et minuga just 
nõndaviisi läks, nagu ta läks.” 

Kui kaupmehed ja rändajad olid minu sõnu kuulda saanud, kogunesid nad minu 
ümber kobarasse ja mõned neist uskusid mind, aga teised pidasid mind valevorstiks. 
Ja ühtäkki tõusis üks kaupmees, kes oli kuulnud, mis ma teemandiorust olin rääkinud, 
püsti ja tuli minu juurde ja ütles kaupmeestele: "Oo rahvas, võta mu sõna kuulda! 
Olen teile ju pajatanud kõige imeväärsemast asjast, mida ma olen oma rännuteedel 
näinud. Ma olen teile ju rääkinud, et kui me viskasime lihakäntsakaid teemandiorgu, 
siis viskasin minagi oma käntsaka, nagu seal kombeks oli, ja koos minu käntsakaga 
lendas kotka küünte vahel kohale mees, kes lihatükist kinni hoidis. Ja kui ma seda 
teile esimest korda rääkisin, siis te ei uskunud mind ja te kuulutasite mu valevorstiks.” 
- "Ja-jah," kostsid teised vastu. "Sa oled sellest tõesti rääkinud ja ka see on tõsi, et me 
ei jäänud sind uskuma.” 

"Ja siin see mees ongi, kes minu lihakäntsakast kinni hoidis," ütles too kaupmees. 
"Temap see kinkis mulle sääraseid teemandikive, mis hirmus kõrget hinda maksavad 
ja milletaolisi pole kusagilt leida. Ja ta kinkis mulle enam kive, kui ma oleksin oma 
lihakäntsaka pealt kokku korjanud. Ma võtsin selle mehe endaga kaasaja me jõudsime 
Basra linna, 

aga sealt läks ta oma koju ja jättis meiega hüvasti ja me kõik pöördusime tagasi 
igaüks oma kodumaale. See siin on just seesama mees ja temap see ütles meile, et ta 
nimi on Sindbad Meresõitja ja temap see pajatas meile, et laev lahkus, kui tema saare 
peal põõnas. Võtke teadmiseks, et see mees siin on elus kinnitus nendele sõnadele, 
mis ma teile juba ennist ütlesin. Ja kogu see kaubakraam on tema omandus. Ta rääkis 
meile sellest kaubast juba siis, kui ta meiega kokku sai, ja tema tõesõnas pole põhjust 
kahelda.” 

Ja kui kapten oli selle kaupmehe sõnu kuulda saanud, tõusis ta ja tuli minu juurde. 
Ta vaatas mulle mõnda aega silma sisse ja päris siis: "Mis kaubad sul seal pallide sees 
on?" - "Võta teadmiseks," kostsin mina, "et nende pallide sees on mul nii- ja 
naasugused kaubad." Veel rääkisin ma kaptenile ühest omavahelisest jutust, mis mul 
temaga oli, kui ma Basras tema laeva peale istusin. Seepeale oli ta juba täiesti kindel, 
et mina olengi Sindbad Meresõitja. Ja ta embas mind ja soovis mulle rahu ja õnne 
pääsemise puhul. "Allahi nimel, oo mu isand," hüüdis ta, "sinu lugu on imeväärne ja 
sinu käekäik on eriskummaline. Aga täname nüüd Allahit, kes on meid ühte sidunud 
ja sulle sinu kaubakraami tagasi andnud..."" 

Ja hommik jõudis kätte ning katkestas Šahrazadi jutulõnga. 

Aga kui oli käes viiesaja viiekümnes ööaeg, lausus Šahrazad: "Minu kõrvu on 
küündinud, oo õnnelik valitseja, et siis, kui kaptenile ja kaupmeestele oli selgeks 
saanud, et temap see Sindbad Meresõitja ongi, öelnud kapten talle: "Täname nüüd 
Allahit, kes sulle sinu kaubakraami tagasi on andnud!" 

"Ja siis,” jätkas Sindbad Meresõitja juttu, "näitasin ma üles kõige paremaid 
kaupmeheoskusi ja sain oma kaubast ringireisimise ajal suurt kasu ja mu meel sai 
kangesti rõõmsaks ja ma soovisin endale pääsemise ja varanduse tagasisaamise puhul 
õnne. 

Ja siin-seal saarte peal me müüsime maha ja ostsime kokku, kuni jõudsime Sindi 
maadele ja ka seal müüsime ja ostsime ja sealses meres nägin ma nii palju imevärke, 
mida keegi ei suuda kokku lugeda. Ja muuhulgas nägin ma selles meres lehmakujulist 

kala ja teist kala, mis eeslit meelde tuletas. Ja nägin ka linde, kes merekarpidest välja 
tulevad ja sinna sisse ka munevad. Ja linnupojad toovad nad veepinnale. Aga merest 
kuivale maale ei tule nad kunagi. 

Ja pärast Sindi sõitsime muudkui edasi ja suure Allahi suval puhus pärituul ja meie 
teekond edenes jõudsasti, kuni me lõpuks Basra linna saabusime. Seal saatsin mööda 
mõned päevad ja seejärel jõudsin jõge pidi Bagdadi linna ja ma otsisin üles oma 
kodutanuma ja jõudsin tagasi 

oma kodumajja ja tervitasin oma sugulasi, sõpru ja semusid. Ja mu meel oli rõõmus 
pääsemise üle ja selle üle, et olin jõudnud oma suguvõsa rüppe oma kodumaalja 
kodulinnas. Ja ma jagasin armuande ja lesknaised ning vaeslapsed said mult annetusi 
ja uusi rõivaid. Ja ma kogusin kokku oma sõbrad ja kõik teised kallid inimesed ja mu 
aeg läks mööda söömalauas ja joomapeekri taga lusti lastes ja nalja heites. Kui olin 
küllalt keha kinnitanud ja keelt kastnud, sõbrasuhteid soojendanud ja linnarahvaga 
läbi käinud, läks mul meelest kõik, mis oli minuga juhtunud - kõik need hädad ja 
õudused, mida olin pidanud läbi elama. Aga selle reisiga olin teeninud nii palju raha, 
et seda ei suuda ükski hing kokku lugeda. Nüüd olengi selle merereisi kõige 
imeväärsemad juhtumused ära rääkinud. Aga kui suur Allah seda tahab, siis tuled sa 
homme jälle minu juurde ja ma pajatan sulle oma neljandast merereisist, ja see on 
eelmistest veelgi imetabaseni."” 

Seejärel käskis Sindbad Meresõitja, nagu tal kombeks oli, anda kuiva maa 
Sindbadile sada miskaali kulda ja ta käskis söömalauad külalis-tuppa tuua ja lauad 
seatigi üles ja kogu seltskond sõi õhtust. Nad panid imeks Sindbadi pajatust ja kõike, 
mis temaga oli juhtunud. Aga pärast õhtusööki läks igamees omateed ja Sindbad 
Pakikandja võttis kaasa selle kulla, mille Sindbad Meresõitja oli käskinud talle anda. 
Ja temagi läks omateed, täis imestust selle üle, mis ta Sindbad Meresõitja suust oli 
kuulda saanud. Omas kodus saatis ta öö mööda, aga kui hommik kätte jõudis ja 
päikesepaiste särama lõi, siis tõusis Sindbad Pakikandja üles, pidas hommikupalve ja 
läks tagasi Sindbad Meresõitja juurde. Ta jõudis teise Sindbadi majja ja meresõitja 
tervitas teda ja võttis ta rõõmu- ja lustimedel vastu ja pani enda kõrvale istuma. Aga 
kui ka ülejäänud Sindbadi lähikondsed kohale jõudsid, pakuti söömapoolist ja kõik 
nad kinnitasid keha ja kastsid keelt ja neil oli lõbus olla. Ja siis alustas Sindbad uut 
juttu. 


XLI. LUGU NELJANDAST MEREREISIST 

Võtke teadmiseks, 00 mu vennad, et kui ma jõudsin Bagdadi linna tagasi, sain ma 
seal sõprade, sugulaste ja teiste kallite inimestega kokku ja elasin ilmlõpmata 
meelemõnude, lustilaskmise ja hingehelluse keskel. Mul läks meelest kõik, mis 
minuga suurt kasu taga ajades oli juhtunud. Ja ma mängisin mänge ja viskasin nalja 
ning puhusin kõige kallimate sõpradega juttu ja mu elu oli nii mahe ja magus, et 
paremat enam olla ei saagi. Aga kuri hing mu sees hakkas mulle peale käima, et ma 
läheksin jälle võõraid maid mööda ringi kondama, ja mul oli himu kõiksugu seni 
tundmata inimestega sõbrasuhteid sõlmida ja kaupa müüa ja raha kokku kraapida. Ja 
ma tegin selle teoks ja ostsin imekauneid kaupu mere taga müümiseks ja ma sidusin 
need suureks hulgaks kaubapallideks kokku. Seda kõike oli rohkem kui kunagi varem. 
Ja ma sõitsin selle kraamiga Bagdadi linnast Basra linna. 

Ja kui kõik mu kaubapallid olid kenasti merelaeva peale ümber laaditud, lõin ma 
kampa Basra linna kõrgest soost meestega ja me asusime üheskoos teele. Ja meie laev 
sõitis Allahi tahtel üle möirgava mere, kus pekslesid lained, ja merereis tegi meil tuju 
heaks. Me sõitsime ööd ja päevad läbi ning jõudsime ühe saare juurest teise saare 
juurde ja ühest merest teise merre. Aga ühel päeval tuuseldasid meie laeva 
tormituuled, mis puhusid mitmest küljest korraga ja kapten heitis ankrud sisse ja 
peatas laeva keset ulgumerd, sest ta kartis, et muidu võivad veekeerised selle neelata. 

Säärases olukorras me olime ja kutsusime suurt Allahit hädas appi ja lausa anusime 
teda. Aga meile kargasid kallale hoopis maruiilid, mis karistasid puruks laeva purjed, 
ja inimesed oma kaubapallide ja kõige kraamiga, mis neil oli, uppusid merre. 

Ja koos teiste uppujatega oli ka minul surm suu juures. Siiski suutsin ma pool päeva 
pinnal püsida, enne kui mu jõunatuke otsa sai. Aga siis saatis suur Allah mulle ühe 
lauajupi laeva küljelaudade hulgast ja koos veel mõne kaupmehega upitasin enda selle 
lauajupi peale..."" 

Ja hommik jõudis kätte ning katkestas Šahrazadi jutulõnga. 

Aga kui käes oli viiesaja viiekümne esimene ööaeg, lausus Šahrazad: "Minu kõrvu 
on küündinud, 0o õnnelik valitseja, et pärast laevahukku jäänud Sindbad Meresõitja 
koos veel mõne kaupmehega ühe lauajupi peale ulpima. 

"Ja me surusime end üksteise vastu,” seletas Sindbad, "ja me ulpisime selle laua 
peal ja sumasime jalgadega meres otsekui aerudega ja lained ning tuul aitasid meid 
takka. 

Nõnda sai päevast öö ja ööst hommik. Ja kui uus päev kätte jõudis, tulid aovalgel 
uued tormituuled meid nuhtlema ja meri hakkas möllama ja lained ja tuul peksid 
maruliselt ja veevallid heitsid meid ühe saare randa. Magamata öödest, 
rampväsimusest, külmast, näljast, hirmust ja janust olime niisama hästi kui surnud. 

Siiski hakkasime saare peal ringi vaatama ja nägime, et seal oli palju kõiksugu 
taimi, ja me kinnitasime nendega pisut keha, et hing ihu sees püsiks ja kere liiga hele 
ei oleks. Ja saare rannaribal saatsime öö mööda. Aga kui hommik kätte jõudis ja 
päikesepaiste särama lõi, siis tõusime üles ja hakkasime kogu saart hüva- ja kurakätt 
läbi kammima. Korraga nägime eemal üht hoonet. 

Ja me seadsime sammud selle hoone poole ja läksime nii kaua edasi, kuni jõudsime 
väravani. Ja kui me seal väravas seisime, tuli sealt välja terve kari porgandpaljaid 
inimesi. Ja nad ei hakanud meie peale sõnu raiskama, vaid kahmasid meist kinni ja 
viisid oma valdja ette. Ja too käskis meil maha istuda ja meie istusimegi. Ja meile 
toodi ette toitu, mille taolist me polnud eluilmaski näinud. Ja minu sisim tunne ütles 
mulle, et ma seda toitu suu sisse ei võtaks. Näksisin seda ainult moepärast, aga mu 

kaaslased lasid sellel hea maitsta. Ja kindlasti oli see Allahi armuheldus, mis ei 
lubanud mul seda toitu süüa - tänu sellele on mul tänini eluvaim sees. 

Ja kui mu kaaslased seda toitu sõid, läksid nad peast täitsa segi ja hakkasid õgima 
otsekui pöörased ja nende väljanägeminegi muutus. Ja pärast seda rooga toodi lauale 
kookoseõli jajoodeti neid sellega ja määriti seda neile naha pealegi. Ja kui mu 
kaaslased olid õli rüübanud, läksid neil silmad peas pahupidi ja nad hakkasid jälle 
seda põhirooga sööma, aga veelgi aplamalt kui enne. Ja mina ei teadnud, mida asjast 
arvata. Ja mu meel oli nende pärast murelik. Muretsesin ka iseenda pärast, sest 
kartsin, et see porgandpaljas rahvas võib ka mulle kurja teha. 

Ja kui ma neid lähemalt vaatasin, sai mulle selgeks, et see rahvas on nõiarahvas ja et 
nende linna valdjas on vanatühi ise. Ja igaühele, keda nad näevad nende linna poole 
sammuvat, tulevad nad orgu või tee peale vastu ja viivad tulija oma valdja juurde, kus 
teda toidetakse selle toiduga ja antakse sekka ka õli juua, et see tema kõhu laiemaks 
venitaks, nii et ta veel rohkem süüa suudaks. Ja sööjal kaob aru ja ta läheb peast segi, 
lausa nõdrameelseks, aga nõiarahvas sunnib teda aina enam seda toitu sööma ja õli 
peale jooma, et ta rasva läheks. Aga siis lõigatakse tal kõri läbi ja antakse ta valdjale 
toiduks. Aga mis puutub selle valdja lähikondlastesse, siis nemad söövad inimliha 
toorelt - praadimata või keetmata. 

Ja nähes, kuhu asi keerab, hakkasin ma iseend ja oma seltsilisi taga nutma, sest 
nende mõistus oli nii otsa lõppenud, et nad ei saanud enam aru, mida nendega 
tehakse. 

Ja nad anti ühe mehe hoolde, kes ajas neid nagu kariloomi ja viis nad igal hommikul 
saare karjamaadele. Aga mis minusse puutub, siis jäin ma koleda hirmu ja nälja tõttu 
nõrgukeseks ja mu ihu sai haiguste saagiks ja liha kuivas mul luude peal kokku. Ja kui 
nõiarahvas minu olukorda nägi, siis jätsid nad minu kus seda ja teist ja unustasid mu 
olemasolu kogunisti ära. 

Ükskord õnnestus mul kavalal kombel sellest paigast jalga lasta ja ma läksin saarele 
ringi uitama — sinna, kuhu nõiarahva silm ei ulatunud. Korraga nägin üht karjust, kes 
istus keset merd mingi kõrge asja peal. Ja ma vaatasin teda lähemalt ja nägin, et too 
oli seesama mees, kellele mu seltsilised karjatada anti. Inimkarja oli tema ümber 
rohkesti. 

Kui see mees mind nägi, sai ta aru, et mina olen täie mõistuse juures ja et mu 
kaaslaste nõdrameelsus pole mulle külge hakanud. Juba kaugelt andis ta mulle käega 
märku ja ütles: "Mine tagasi ja keera esimest teed pidi paremale. Nii jõuad sa lõpuks 
sultani teele." Ja ma pöörasingi tagasi, nagu mees oli juhatanud. Ja varsti nägin teed, 
mis pööras paremale, ja ma läksin puhkust pidamata seda teed pidi. Kui mulle jälle 
suur hirm peale tuli, siis ma jooksin, kui hirm rauges, siis kõndisin jälle rahulikumal 
sammul. Sekka puhkasin ja läksin siis jälle edasi, kuni see kõrge puki otsas istuv 
mees, kes mulle teed oli juhatanud, enam ei paistnud. Küllap ei näinud tema enam 
mindki. Ja päike läks looja ja ööpimedus jõudis kätte. 

Ma istusin maha, et puhata, ja tahtsin magamagi jääda, aga suurest hirmust, näljast 
ja väsimusest ei saanud ma sõba silmale, nii et kui südaöö saabus, tõusin ma jälle 
jalule ja läksin saare peal aina edasi, senikaua kuni uus päev koitis. Ja kui hommik 
kätte jõudis ja päikesepaiste küngaste ja orgude kohal särama lõi, olin ma 
rampväsinud ja mind piinasid nälg ja 

janu. Ja ma hakkasin rohtu sööma ja heinu sisse vitsutama, et kõhtu veidi varju 
saada. Siis tõusin jälle jalule ja rändasin edasi. Kõndisin nõnda terve öö ja päeva ja 
igakord, kui mul kere jälle heledaks läks, ajasin rohtu näost alla. Sedasi hulkusin 

seitse päeva ja ööd, aga kaheksanda päeva koidikul nägin kaugel allpool mingit 
liikumist. Ja ma hakkasin selles suunas minema ja astusin edasi senikaua, kuni pärast 
päikeseloojangut jõudsin hommikul mäeharja pealt nähtud paika. Nüüd vaatasin asja 
lähemalt, aga jäin ise siiski varju, sest mu meel oli hirmul kõige selle pärast, mis 
minuga selle saare peal juba oli juhtunud. Nägin suurt hulka inimesi, kes kõik korjasid 
piprateri. Astusin neile lähemale ja kui nad mind nägid, siis tõttasid nad minu juurde 
ja piirasid mu igast küljest sisse ja pärisid: "Kes sa oled ja kust sa tuled?" - "Võtke 
teadmiseks, head inimesed, et mina olen vaene mees," kostsin mina. Ja ma rääkisin 
neile kõigist õudustest ja hädadest, mis minuga oli juhtunud, ja sellest, kui palju olin 
pidanud üle elama...”" 

Ja hommik jõudis kätte ning katkestas Šahrazadi jutulõnga. 

Aga kui oli käes viiesaja viiekümne teine ööaeg, lausus Šahrazad: "Minu kõrvu on 
küündinud, oo õnnelik valitseja, et Sindbad Meresõitja näinud rahvahulka, kes kõik 
selle saare peal piprateri korjanud ja nad küsinud tema käest, mis temaga on juhtunud, 
ja ta rääkinud neile kõigest sellest ega jätnud ühtki häda ega õnnetust mainimata. Ja 
nemad öelnud talle: "Allahi nimel, on see alles eriskummaline lugu! Aga kuidas läks 
sul korda pääseda nende mustade inimsööjate käest, sellel saarel on ju ilmvõimatu 
nendest mööda pääseda. Neid on hirmus palju ja nad panevad iga inimese nahka. 
Siiani pole keegi nende käest pääsenud ega nendest mööda saanud." Ja ma rääkisin 
neile, mis mul mustanahaliste inimsööjate juures juhtus, ja rääkisin ka seda, et nad 
võtsid mu kaaslased kinni ja söötsid neile toitu, mida mina ei võtnud suu sissegi. Kui 
pipra-korjajad olid minu jutu ära kuulanud, siis soovisid nad mulle pääsemise puhul 
õnne ja panid kõike minuga juhtunut imeks. 

Ja need inimesed panid mu enda lähedale istuma, aga kui nad pipra korjatud said, 
tõid nad mulle pisut hüva söögipoolist ja mina kinnitasin keha - olin ju näljane nagu 
hunt. Sain nende juures natuke aega puhata, aga siis võtsid nad mu kaasa, panid paati 
istuma ja viisid mu oma saarele, kus olid nende eluasemed. 

Ja nad viisid mu oma valdja ette ja too soovis mulle rahurikast elu ja ütles mulle: 
"Tere tulemast!" Ja ta näitas minu vastu lugupidamist üles ja päris, mis minuga oli 
juhtunud. Ja ma rääkisin talle, missugune oli mu asjade seis, ja pajatasin kõigest, mis 
oli minuga juhtunud sellest päevast peale, kui ma Bagdadi linnast lahkusin. Ja ma 
jõudsin jutuga 

piprakorjajate valdja külastamiseni välja. Ja see valdjas ning teisedki troonisaalis 
viibijad panid mu juttu ja kõike, mis minuga oli juhtunud, kangesti imeks. Aga siis 
käskis valdjas mul enda kõrvale istuda ja seda ma tegingi. Ja ta käskis toitu tuua ja ma 
sõin, nii et küll sai, ja pesin käed puhtaks ja tänasin suurt Allahit tema armuhelduse 
eest ja kiitsin teda kõrgeks. Aga siis lahkusin ma valdja juurest ja hakkasin linnas 
ringi vaatama. Ja ma nägin, et linn oli heas korras ja et seal elab palju rahvast, kel oli 
raha ja rikkust. Igal pool pakuti süüa, seal olid turud ja müügiletid, olid müüjad ja 
ostjad. Ja minu meel läks rõõmsaks ja minu meel sai seal puhata. 

Ja ma harjusin elama selle rahva seas. Linnarahvas ja valdjas pidasid minust enam 
lugu kui selle riigi põlisasukatest või linna aukand]jatest. 

Ja ma panin tähele, et kõik siinsed inimesed, olgu nad väikesed või suured, istuvad 
puhtavereliste täkkude selga, ilma et hobustel sadulat seljas oleks. Ja ma panin seda 
imeks ja pärisin valdja käest: "Mispärast sina, oo valitseja, ilma sadulata ratsutad? Kui 
ratsanikul on sadul, siis ta ei väsi nii kergesti ja tal jääb jõudu ülegi." — "Aga mis asi 
see sadul on?" päris valdjas. "Meie pole säärast asja eluilmaski näinud ja me ei tea, 
mida sellega ratsutamise juures teha.” - "Kui sa lubad, siis ma teen sulle sadula. Kui 
sa sadulas ratsutad, siis sa näed, kui mugav see on," seletasin mina. Ja valdjas kostis: 

"Tee pealegi!" Selle peale laususin mina: "Ütle neile, et nad tooksid mulle mõne 
puutüki." Ja valdjas käskis tuua kõike, mis mul vaja läks, ja mina kutsusin osava 
puusepa endale abiks ja jäin tema seltsis istuma ja õpetasin talle, kuidas sadulat 
tehakse. 

Ja siis võtsin ma tuusti lambavilla ja kammisin selle läbija vanutasin selle vildiks, 
aga seejärel tõin veel nahka ja tõmbasin naha sadula peal pingule ja lõin selle läikima. 
Ja viimaks kinnitasin sadula külge rihmad ja vöö. 

Nüüd lasin kutsuda sepa ja seletasin talle, kuidas jalused välja näevad. Ja sepp 
tagusid jalused valmis ja mina lõin need läikima ja tinutasin kokku. Jaluste külge 
sidusin siidist ja sametist tupsud. Siis tõusin ma püsti ja tõin tallist välja valdja kõige 
tulisema täku ja panin talle sadula selga ja kinnitasin jalused. Ja siis tirisin täku ohje 
pidi valdja ette. Ja see sadul meeldis valdjale hästi ning ta tänas mind ja istus 
sadulasse ja tema meel läks kangesti rõõmsaks ja ta andis mulle minu töö eest rohkesti 
raha. Ja kui valdja vesiir minu tehtud sadulat nägi, siis hakkas ta peale käima, et ma 
temalegi samasuguse meister-daksin. Ja ma tegingi talle säärase sadula ja viimaks 
hakkasid kõik kõrged aukandjad ja ametimehed minu käest sadulaid tahtma ja mina 
muudkui tegin neid. 

Minu juhatusel õppis puusepp sadulate tegemise selgeks ja müüs neid aukandjatele 
ning muudele isandameestele. Ja mina ajasin selle tööga suurt raha kokku. 

Ja nüüd olin ma selle rahva hulgas tehtud mees ja nad armastasid mind kogu 
hingest. Ja valdja ja tema lähikondlaste juures ning linna aukandjate ja suurnike seas 
tõusin järjest kõrgema aujärje peale. Ja ühel päeval istusin jälle valdja juures, ise 
rõõmus ja tähtsust täis. Ja kui ma seal istusin, ütles valdjas mulle korraga: "Võta 
teadmiseks, oo nii- ja naasugune, et sina oled meil nüüd suure au sees ja me peame 
sinust lugu ja sinust on saanud üks meie hulgast. Ja me ei suuda sinust enam lahkuda. 
Meil kõigil oleks meel äraütlemata kurb, kui sa meid maha jätaksid. Seepärast palun 
sinult ühte asja ja sina pead minu sõna kuulma ega tohi minu juttu tühjaks teha." - 
"Mis asja sa siis minu käest tahad, oo valdjas?" küsisin mina vastu. "Ma ei mõtlegi 
sinu sõnu tühjaks teha, sest sa oled mu heategija, oled olnud helde ja lahke minu 
vastu. Ja ma tänan Allahit, et minust on saanud üks sinu teenritest.” - "Minu tahtmine 
on,” lausus valdjas, "et sa võtaksid naiseks ühe imekauni piiga, kes on rikas nii vara 
kui ilu poolest. Siis jääd sa koos temaga meie juurde elama ja ma annan sulle 
eluruumid oma lossi tubade hulgast. Aga sina ei tohi mulle vastu vaielda ega minu 
juttu tühjaks teha.” 

Kui ma olin valdja sõnu kuulda saanud, tuli mulle kange kohmetus peale ja ma jäin 
vait ega vastanud täile suure hingesegaduse tõttu musta ega valget. Ja valdjas hakkas 
pärima: "Mispärast sa mulle ei vasta, oo mu laps?" - "Oo isand,” kostsin mina, "sinu 
sõna on seadus, oo valitseja üle aegade!" 

Ja sedamaid kutsus valdjas kohale kohtuniku ja tunnistajad ja andis mulle naiseks 
piiga, kes oli kuulsast ja kõrgest soost, raha ja vara poolest rikas, kelle sugupuu oli 
aukartustäratav, kes oli harukordselt ilus, lausa imekaunis, kellele kuulus mõisaid, 
kõiksugu maavaldusi ja härrastemaju..."" 

Ja hommik jõudis kätte ning katkestas Šahrazadi jutulõnga. 

Aga kui oli käes viiesaja viiekümne kolmas ööaeg, lausus Šahrazad: "Minu kõrvu 
on küündinud, 0o õnnelik valitseja, et see valdjas andnud Sindbad Meresõitjale naise 
ja see olnud suurtsugu naisterahvas, kellega abielu sõlmiti. 

"Aga siis,” tähendas selle peale Sindbad, "andis ta mulle ilmatu uhke maja ja kinkis 
mulle teenreid ja ümmardajaid ja võttis mind palgale ja määras kindlaks päeva, mil 
see pidi välja makstama. Ja mul polnud enam millegi pärast muretseda. Võisin elust 

rõõmu tunda ja lusti lasta ja ära unustada kõik saatuse kimbatused, hädad ja 
õnnetused, mis olid 

mulle kaela langenud. "Kui ma kodumaale sõidan, siis võtan selle naise kaasa," 
mõtlesin endamisi. "Kõik, mis inimesele on ette määratud, saab ilmtingimata tõeks, 
aga keegi meist ei tea ju ette, mis teda ees ootab." 

Ja mina armastasin oma naist ja ka tema armastas mind palavalt. Ja meie vahel 
valitses üksmeel ja me saime tunda kõige suuremaid meelemõnusid, mida elul on 
pakkuda. Sel kombel elasime tubli tükk aega, aga siis jättis Allah naisest ilma minu 
naabrimehe, kes oli mu hea sõber. Ja ma läksin tema juurde, et teda kaotuse puhul 
lohutada. Ja ma nägin, et tema olukord on väga sant - tema vaim oli vaevatud ja hing 
oli tal paelaga kaelas. Ja ma hakkasin teda lohutama ja talle kaasa tundma. Ja ma 
laususin talle: "Naise pärast ära kurvasta! Suur Allah annab sulle tema asemel 
kõiksugu hüvesid ja sa saad uue naise, kes on kadunukesest etem, ja suure Allahi 
suval elad sa veel kaua." Ja mu naabrimees puhkes kibedasti nutma ja ütles mulle 
vastu: "Oo mu sõber, kuidas saaksin ma uut naist võtta ning Allahilt uut ja paremat 
pärida, kui mul on vaid üksainuke päev elada jäänud?" - "Oo mu vend,” kostsin mina, 
"tule mõistuse juurde ja ära kutsu endale surma ligi. Sa oled ju täies elujõus 
mehepoeg." - "Oo mu sõber," hüüatas naabrimees, "vannun sinu elu nimel, et täna 
jääd sa minust ilma ega näe mind enam ealeski!" — "Kuis nii?" imestasin mina ja 
naabrimees kostis: "Täna maetakse mu naine maha ja mind maetakse temaga ühte 
hauda. Meie maal on säärane komme, et kui naine sureb, siis maetakse tema meeski 
elusast peast samasse hauda. Aga kui mees sureb, siis temaga koos maetakse elusast 
peast ka tema naine, et kumbki pool ei saaks pärast oma kaasa surma uusi 
meelemõnusid tunda.” - "Allahi nimel," hüüatasin mina, "see on küll üks jõle komme! 
Kes suudaks seda taluda?" 

Ja sel ajal, kui me juttu ajasime, tuli meie juurde ühtäkki suur hulk linnaelanikke ja 
nad hakkasid mu naabrimeest tema naise ja ta enda ühismatuse eel lohutama. 
Kombekohaselt hakkasid nad lahkunule matuserüüd selga panema. 

Siis toodi kohale kirst ja pandi sinna sisse too surnud naisterahvas, kelle mees oli 
teiste meeste hulgas. Ja siis läksid nad kõik linna taha ja jõudsid mere äärde 
mäejalamile. Seal tõstsid nad üles suure kivi, mille alt paistis midagi kaevurakiste 
taolist. Sinna auku lükkasid nad naise ja nüüd oli päris selge, et mäejalamil oligi suur 
kaev. Seejärel talutati kohale surnud naise mees, temale seoti palmikiududest punutud 
köis ümber rindkere ja lasti ka tema alla kaevu. Lõpuks lasti sinnasamasse veel suur 
kann magedat joogivett ja seitse leivakakku. Kaevu põhjas harutas mees köie lahti ja 
see tõmmati üles ja kaevusuu ette lükati taas suur kivi, nagu 

see enne oli olnud. Seepeale läksid kõik omateed ning jätsid minu sõbra kaevupõhja 
oma surnud naise kõrvale. 

Ja mina laususin endamisi: "Allahi nimel, mu sõbra surm saab veel hullem olema, 
kui naise oma oligi!" Aga siis läksin ma valdja juurde ja ütlesin: "Oo isand, kust on 
teil selline komme, et matate koos surnuga maha ka elusa inimese?" Ja valdjas kostis: 
"Võta teadmiseks, et see on meil igivana komme. Kui mees sureb, siis matame koos 
temaga maha ka naise. Aga kui naine sureb, siis matame koos temaga maha ka elusa 
mehe. Matame nad alati ühekorraga, et need, kes olid koos eluajal, ei peaks pärast 
surma lahku minema. Juba meie vaarisad talitasid nõnda." -"Oo valdjas üle aegade," 
pärisin mina, "aga kui mees, kelle naine sureb, on võõramaalane, kas talitate siis ka 
temaga nõnda, nagu talitasite äsja tolle mehega?" - "Muidugi," kostis valdjas, "me 

matame ta koos naisega, nii nagu sa äsja näha said. Ei hakka me tema pärast oma 
vanu kombeid muutma.” 

Kui ma tema suust neid sõnu kuulda sain, siis oleks mul sisikonnas suure kurbuse ja 
enesehaletsuse tõttu otsekui sapipõis lõhkenud. Ja mu arunatuke läks lausa segi. Ja ma 
hakkasin koledal kombel kartma, et mu naine heidab hinge enne mind ja siis matavad 
nad mu elusast peast maha. Aga siis hakkasin ennast lohutama ja laususin omas 
meeles: "Võib ka juhtuda, et mina suren enne, sest kes see ikka oma saatust ette teab.” 

Ja ma hakkasin ühe ja teise asja kallal nokitsema, et mitte kogu aeg süngeid mõtteid 
mõlgutada. Aga varsti pärast seda jäi mu naine haigeks ja heitiski siis mõne päeva 
pärast hinge. Ja linnarahvas tuli mind ja minu naise sugulasi selle kaotuse puhul 
lohutama. 

Ja ka valdjas tuli mind kombekohaselt lohutama. Ja siis kutsusid nad kohale 
laibapesija ja too pesi mu naise surnukeha ära ning surnule pandi selga tema kõige 
paremad rõivad. Ja tema kael ja käsivarred kaunistati kõige uhkemate keede, 
vääriskivide ja metallvõrudega. Siis pandi kadunuke kirstu ja kanti kirst tolle mäe 
jalamile. Seejärel lükati kaevusuu eest kivi eemale ja lahkunu kukutati kaevu. Ja nüüd 
tulid minu juurde kõik mu sõbrad ja naise sugulased ja nad hakkasid minuga hüvasti 
jätma. Aga mina seisin nende keskel ja karjusin neile näkku: "Mina olen 
võõramaalane! Miks peaksin mina teie koledaid kombeid täitma?" Aga nemad ei 
teinud mind kuulmagi ega pööranud mu jutule mingit tähelepanu. 

Ja nad võtsid mu kinni ja panid mulle vägisi köie ümber ja sidusid köie külge ka 
seitse kakukest ning kannutäie vett, nõnda nagu nende komme ette nägi. Ja nad lasid 
mu alla kaevu. Ja tuli välja, et see oli 

tohutu mäealune koobas. "Võta nüüd köis lahti!" hüüdsid nad mulle. Aga mina 
polnud nõus seda tegema. Ja siis nad viskasid köie mulle järele ja katsid kaevusuu 
jälle suure kiviga kinni ja läksid omateed...”" 

Ja hommik jõudis kätte ja katkestas Šahrazadi jutulõnga. 

Aga kui oli käes viiesaja viiekümne neljas ööaeg, lausus Šahrazad: "Minu kõrvu on 
küündinud, oo õnnelik valitseja, et kui Sindbad Meresõitja koos surnud naisega 
koopasse sai lastud, siis lükatud koopasuule kivi ette ja linnarahvas läinud omateed. 

"Aga mis minusse puutub,” lausus Sindbad, "siis nägin ma selle koopa põhjas suurt 
hulka surnukehi ja jäle laibalehk tahtis mul hinge matta. Ja ma hakkasin endale tuhka 
pähe raputama ja hüüdsin: "Allahi nimel, selle mis mulle osaks on langenud, olen ma 
kuhjaga ära teeninud!" Koopas ei teinud ma varsti enam öö ega päeva vahet ja ma 
kinnitasin 
keha selle piskuga, mis mul oli. Panin palukese suhu alles siis, kui nälg silmanägemist 
hakkas võtma. Ja ma ei kastnud keelt enne, kui janu oli väljakannatamatuks 
muutunud. Nii väga kartsin ma toidu ja veevaru 
otsalõppemist. , 

"Pole väge ega võimu kellelgi peale Allahi, kõrge ja kõikvõimsa!" hüüdsin mina. 
"Kes käskis mul, õnnetusehunnikul, siit linnast naist võtta! Vaevalt jõuan mõelda, et 
nüüd on mul hädad seljataga, kui satun vihma käest räästa alla. Allahi nimel, säärane 
surm on sant surm! Kui tore oleks merre uppuda või mäest alla kukkuda. See oleks 
palju etem kui siin koopas kõngeda!" 

Vaat mäherdune oli mu seisukord, kui ma seal endale tuhka pähe raputasin ja 
luukerehunnikute otsas magama jäin, enne suurt Allahit appi paludes ja surma ligi 
kutsudes. Aga surmgi libises mul peost ja mu meel oli mustemast must. 

Vaat nõnda veeres mu eluvanker, kuni nälg mu sisikonna pahupidi pööras ja janu 
mu kurgu hoopis ära kuivatas. Käsikaudu kobades leidsin leivapalukese, pistsin selle 

suhu ja jõin lonksu vett peale. Seejärel tõusin ja hakkasin koopas ringi käima. Nägin, 
et koobas on suur ja lai, paljude õnarustega, ja et koopa põhi on kaetud surnukehade 
ja siin ammuilma kõdunevate kooljakontidega. Ja ma seadsin endale koopaserval, 
värsketest laipadest kaugemal, sisse pesapaiga ja hakkasin seal magama. Aga mu 
toiduvarud muudkui kahanesid. Ja lõpuks olid mul vaid mõned raasud järel ja ma 
kinnitasin keha ainult ühe korra päevas, kui sedagi. Ja janugi ei kustutanud ma 
sagedamini kui korra päevas. Kartsin, et söök ja jook lõpevad mul otsa, enne kui 
jõuan hinge heita. 

Nõnda ma seal siis hingitsesin. Ja kui ma ühel päeval seal koopas konutasin ja 
mõlgutasin mõtteid sellest, mida peale hakata, kui mul 

söögi- ja joogipoolis otsa saab, siis nihutati ühtäkki kivi kaevusuu eest kõrvale ja 
valguskiired langesid alla. "Lähen ja vaatan õige, milles on asi!" hüüdsin. Nüüd nägin, 
et kaevuraketel seisavad inimesed ja nad lasevad kaevu surnud mehe ja elusa naise, 
kes tihub nutta ja hädaldab. Ja koos naisega lastakse alla palju toitu ja vett. Ja ma 
silmitsesin seda naisterahvast, aga tema silmad ei seletanud mind. Ja linnarahvas 
kattis kaevusuu jälle kiviga kinni ja nad läksid omateed. 

Ja mina tõusin püsti ja võtsin kätte ühe surnud meesterahva sääreluu, läksin selle 
naise juurde ja valasin talle sääreluuga lagipähe. Ja tema langes meelemärkuseta 
maha. Ja siis lõin ma teda teist ja kolmat korda ja tegin talle otsa peale. 

Ja ma võtsin tema leiva ja ta muud tagavarad endale ja ma nägin, et tal oli ümber 
kaela ja käsivarte palju kaunisvara ja tal olid uhked rõivad ja ta kuldvõrusid ehtisid 
kalliskivid. Ja kui ma olin selle naisterahva söögi-ja joogipoolise endale võtnud, 
läksin oma magamiskohta ja istusin sinna ja hakkasin keha kinnitama. Aga ma ei 
hävitanud toitu ülepeakaela, vaid lihtsalt lükkasin nälja- ja janusurma edasi. 

Mõneks ajaks jäin ma sinna koopasse ja igakord, kui kedagi sinna jälle elusast peast 
maeti, siis tapsin tolle maha ja võtsin ära tema söögi-ja joogitagavarad ja pidasin 
endal nõnda hinge sees. 

Kui ma seal ühel ööl magasin, ärkasin äkitselt üles selle peale, et keegi sahistas 
koopanurgas. "Mis see veel on?" pärisin endamisi ja seadsin sammud selle sahina 
poole. Käes oli mul surnud mehe sääreluu. Ja kui sahistaja mu lõhna tundis, pistis ta 
ummisjalu punuma. Ja tuli välja, et see oli mingi metsloom. Ja ma läksin tema kannul 
ühte kohta koopa keskpaigas ja märkasin seal valguskiirt, mis tungis läbi väikese pilu 
otsekui taevatäht. Ja see valguskiir tuli kord nähtavale, kord kadus jälle ära. 

Ma läksin selle valguskiire poole ja kui ma lähemale jõudsin, laienes see valgus 
järjest. Ja mulle sai selgeks, et see kujutab endast koopalõhet ja et küllap pääseb 
siitkaudu koopast välja. Täpselt ma seda veel ei teadnud ja laususin endamisi: "See 
valgus peab ometi kusagilt tulema. Voib-olla on see samasugune koopasuu, nagu oli 
too, mille kaudu mind alla lasti. Või siis on tegemist lõhega koopaseinas." Ja kui ma 
olin mõnd aega sääraseid mõtteid mõlgutanud, läksin ma edasi valguse poole. Ja tuligi 
välja, et tegemist oli käiguga, mille metsloomad olid mäe kivilaama sisse uuristanud. 
Siitkaudu tulid nad sisse ja puukisid ennast raipeliha täis ja pärast pugesid siitkaudu 
jälle välja. 

Ja kui ma olin seda näha saanud, rahunesin maha ja mu meeleärevus rauges, südagi 
ei puperdanud enam. Nüüd olin kindel, et pääsen 

surmasuust, ja see kõik oli ühtekokku nagu unenägu. Ja ma kraapisin kümne 
küünega käiku laiemaks, kuni sain august väljaja nägin, et olen soolase mere rannal 
suure mäe otsas, mis lahutab merd saarest ja saare-linnast,ja on nii järsk, et keegi ei 
saa selle otsa ronida. 

Ja ma kiitsin kõrgeks ja tänasin suurt Allahit ning mu meel sai kergeks ja rind 
rõõmsaks. Aga siis ronisin läbi selle käigu koopasse tagasi ja tas-sisin välja sinna 
kogutud söögi- ja joogipoolise. Ja ma kiskusin kooljatel rõivad seljast ja panin need 
oma rõivaste peale endale selga. Peale selle võtsin kaasa kadunukeste väärtvaragi - 
kõiksugu keesid, kalliskive, pärlikette ning hõbe- ja kuldehteid, mis olid haruldasel 
viisil mitut värvi metallidest kokku seatud. Ja ma sidusin surnute rõivad pampudeks ja 
sikutasin need läbi käigu mäe otsa. Ja siis jäin mere äärde hinge tõmbama. Iga päev 
ronisin koopasse ja vaatasin selle hoolikalt üle ja igaühelt, keda sinna elusalt maeti, 
kiskusin ma söögi- ja joogipoolise pihust ja lõin ta maha, olgu see siis mees või naine. 
Aga seejärel ronisin käigu kaudu välja ja istusin mere äärde ootama, et ehk avitab 
mind suur Allah ja saadab laeva sellesse meresoppi, kus mina konutan. Ja ma tassisin 
muudkui koopast välja kõiki väärtvarasid, mis mulle silma hakkasid, ja sidusin need 
kooljate rõivaste sisse pampudeks. Vaat nõnda saatsin ma oma elupäevi seal 
mööda..."" 

Ja hommik jõudis kätte ja katkestas Šahrazadi jutulõnga. 

Aga kui oli käes viiesaja viiekümne viies ööaeg, lausus Šahrazad: "Minu kõrvu on 
küündinud, oo õnnelik valitseja, et Sindbad Meresõitja tirinud koopast välja kogu 
väärtvara, mis ta sealt leidis, ja jäänud siis mere äärde konutama. 

"Ükskord konutasin ma jälle mere ääres,” sõnas Sindbad, "ja mõlguta-sin mõtteid 
oma käekäigust, kui nägin ühtäkki, et üks laev purjetab üle möirgava mere ja lained 
peksavad selle pardaid. Ja kooljate rõivaste hulgast võtsin ma kätte ühe valge 
rõivatüki ja sidusin selle tõika külge ja jooksin mere äärde ja hakkasin seda rõivatükki 
laevameestele lehvitama, kuni nad ükskord siiapoole vaatasid ja nägid mind, kes ma 
mäe otsas seisin. Ja nad sõitsid lähemale ja kuulsid mu häält ja saatsid minu juurde 
paadi, kus istus salk laevamehi. Ja kui nad üsna minu juures olid, pärisid nad: "Kes sa 
sihuke oled ja mispärast sa siin kükitad? Kuidas sa selle mäe otsa said? Eluilmaski 
pole me näinud, et keegi tipule ligilähedalegi pääseks.” - "Olen kaupmees,” kostsin 
ma neile. "Laev, mille pardal ma olin, läks põhja, aga mina ujusin ühe pardalaua peal 
kaldale. Ja mul olid mõned asjad ja Allah aitas mind kõige mu kraamiga mäe otsa. 
Aga ma olin ka ise osav ja pingutasin elu eest, nii et higipull otsa ees." Ja nemad 
võtsid mu oma paati ja laadisid paadipõhja kõik selle, mis 

ma olin koopast kaasa saanud ning rõivaste ja surilinade sisse mässinud. Nad asusid 
koos minuga teele ja upitasid mu koos kõigi kimpsude-kompsudega laevalaele kapteni 
palge ette. "Mees-mees,"” tahtis kapten teada, "mismoodi sattusid sa selle suure mäe 
otsa, mille taga asub see suur linn? Mina olen elu läbi seda merd purjetanud ja sellest 
mäest sada korda mööda sõitnud. Aga peale metsloomade ja lindude pole ma siin 
eales ühtegi hingelist näinud.” - "Olen kaupmees,” kostsin mina, "ma olin ühe suure 
laeva peal, mis maru käes puruks läks, ja kõik mu asjad - kõik need kangad ja rõivad 
— hakkasid uppuma. Aga ma jõudsin tirida need ühe suure pardalaua peale ja 
armuline saatus ja hea õnn aitasid mul selle mäe otsa pääseda. Ja ma jäin siia ootama, 
et äkki sõidab keegi mööda ja võtab mu peale.” 

Ei hakanud ma neile rääkima, mis oli minuga saarelinnas ja koopas juhtunud. 
Kartsin, et äkki on laeva peal ka selle linna rahvast. Siis kinkisin ma laeva omanikule 
tubli noosi oma varandusest ja ütlesin talle: "Oo isand, sina päästsid mu siit mäe otsast 
ära. Olgu need asjad minu poolt tänutäheks selle armuhoole eest, mille osaliseks ma 
olen saanud." Aga kapten ei võtnud mult kingitust vastu ja tähendas: "Me ei võta kel- 
leltki annetusi vastu. Kui me näeme laevaõnnetuse ohvrit mere ääres või saare peal, 
siis võtame hädalise pardale ning toidame ja joodame teda. Ja kui ta on puhta paljas, 
siis anname talle rõivad selga. Ja kui me jõuame ohutusse sadamasse, siis teeme talle 

veel kingitusi ja näitame tema vastu üles armuheldust, sest suurele Allahile on see 
meeltmööda.” 

Seepeale soovisin kaptenile pikka iga ja me purjetasime ühe saare juurest teise 
juurde ja ühest merest teise ja ma uskusin, et nüüd olen pääsenud. Ja mu meel oli 
äraütlemata rõõmus. Aga igakord, kui ma mõtlesin tagasi koopale, kuhu mind koos 
surnud naisega kukutati, läksin ma otsekui peast segi. Aga kõigeväelise Allahi suval 
jõudsime õnnelikult Basra linna. Ja seal läksin ma maale ja jäin sinna mõneks 
päevaks. 

Aga seejärel sõitsin ma edasi ja jõudsin peagi Bagdadi linna. Ja juba olin ma oma 
linnajaos ja omas kodus ja nägin omakseid ja sõpru ja pärisin nende käest, mis 
nendega oli vahepeal juhtunud. Ja nemad rõõmustasid minu pääsemise üle ja nad 
soovisid mulle õnne. Ja mina panin kogu kaasatoodud kraami varaaitadesse ja 
hakkasin armuande jagama ja andsin vaeslastele ja leskedele uued rõivad selga ja ma 
elasin rõõmsasti ja lustiliselt. Ja ma pöördusin tagasi oma vanade sõprade ja semude 
juurde ja käisin nendega ühtvalu läbi ja me viskasime koos nalja ja tundsime elust 
suurt meelemõnu. 

Vaat mis imeväärsed lood minuga neljanda meresõidu ajal juhtusid. Aga, oo sõber 
pakikandja, jää minu juurde õhtust sööma ja saagu see 

sulle harjumuseks. Ja tule hommegi minu juurde, sest siis pajatan sulle, mis juhtus 
minuga viienda meresõidu ajal. Aga see on veelgi imeväärsem ja harukordseni kui 
kõik eelmised lood.” 

Ja seejärel käskis Sindbad anda oma nimekaimule kingiks sada mis-kaali kulda ja 
andis korralduse katta söögilaua. Ja kõik nad sõid õhtust ja läksid siis omateed. Kõik 
panid kuuldut kangesti imeks, sest oli ju iga pajatus meeli painavam ja põnevam kui 
eelmine. 

Ka Sindbad Pakikandja läks oma koju ja saatis seal öö mõnusasti mööda. Aga kui 
hommik kätte jõudis ja päike särama lõi, tõusis see kuiva maa Sindbad üles, pidas 
hommikupalve ja läks Sindbad Meresõitja majja. Ta soovis majaperemehele kena 
hommikut. Ja meresõitja kostis: "Tere tulemast!" ning pani ta enda kõrvale istuma. Ja 
kui tulid Sindbad Meresõitja ülejäänud kaaslased, asuti sööma ja jooma ja meelt 
mõnusaks tegema ja lusti laskma ja jutt hakkas neil jooksma. Ja Sindbad Meresõitja 
ütles...” 

Ja hommik jõudis kätte ning katkestas Šahrazadi jutulõnga. 

Aga kui oli käes viiesaja viiekümne kuues ööaeg, lausus Šahrazad: "Minu kõrvu on 
küündinud, oo õnnelik valitseja, et Sindbad Meresõitja alustanud uut juttu oma 
juhtumustest ja keerulisest käekäigust viienda merereisi ajal. 


XLII. LUGU VIIENDAST MEREREISIST 


Võtke teadmiseks, 00 mu vennad, et kui ma olin neljandalt merereisilt tagasi 
jõudnud, hakkasin ihu ja hingega lusti laskma, rõõmupidusid pidama ja meelt 
lahutama ja unustasin kõik need kannatused ja läbielamised, mis mulle enne olid 
osaks saanud. Turu-kauplemine ja sellelt vaheltkasu lõikamine - see oli ainus igatsus, 
mida mulle meeldis igatseda. Aga rahutu hing kutsus mind uutele reisidele, võõraid 

maid ja saari vaatama. Ja ma ajasin end patjade pealt üles ja olin oma otsuse teinud. Ja 
ma ostsin kokku häid ja paremaid kaupu, millel on merede taga minekut, ja sidusin 
kõik selle kaubapallideks ja sõitsin siis Bagdadi linnast välja ja laev viis mind Basra 
poole. Seal kõndisin mere kaldal ja nägin suurt ja kõrgete parrastega imetoredat laeva, 
mis hakkas mulle meeldima. Ja ma ostsin selle laeva uue taglasega tükkis ära ja pal- 
kasin kapteni ja madrused ning jätsin oma orjad ja teenrid kaubapallide järele 
valvama. Kui kõik kaubapallid olid laevale toodud, tuli pardale veel mitu kaupmeest. 
Ja nemadki laadisid oma kaubapallid minu laevale ja maksid mulle nende eest 
osamaksu. Ja me purjetasime minema, meel rõõmus ja süda rahul. Me kõik lootsime, 
et reis läheb kordaja me lõikame tublit vaheltkasu. 

Ja me purjetasime ühe saare juurest teise juurde ja ühest merest teise ja me 
uudistasime saari ja meretaguseid maid, käisime igal pool maal ja müüsime maha ja 
ostsime kokku ja seilasime muudkui edasi, kuni jõudsime ükskord suure saare randa, 
kus polnud ühtki hingelist. Kõik oli tühi ja paljas. Ja selle saare peal oli suur valge 
kuppel, mis oli päratu pikk ja lõpmata lai. Ja me läksime seda kuplit lähemalt kaema 
ja nägime korraga, et see on suur ruhhilinnu muna. Ja siis läksid kaupmehed muna 
juurde ja vahtisid seda, sest nad ei teadnud, et see on ruhhi muna, ja 

hakkasid selle pihta kive pilduma. Ja muna läks puruks ja selle seest voolas palju 
vett välja. Ja munakoore tükkide vahelt paistis nüüd välja ruhhi tibupoeg. Ja nad 
kiskusid selle hiidtibu muna seest välja ja tegid talle otsa peale. Ja nii saadi üsna palju 
liha. Aga mina olin sel ajal laeva peal ja nemad ei ütelnud mulle, mis nad olid teinud. 

Ja üks reisikaaslane ütles mulle: "Oo isand, tule ja vaata seda muna, mida sa kupliks 
pidasid." Ja ma tõusin, et paremini näha, ja ma nägin parajasti seda, kui kaupmehed 
muna pihta kive pildusid. "Ärge tehke," karjusin neile, "sest muidu lendab kohale 
ruhhilind ja peksab meie laeva puruks ja me kõik saame hukka!" 

Aga nemad ei võtnud mu sõnu kuulda. Siis läks päike äkitselt looja ja päev pimenes 
ja meie kohale kerkis pilv, mis kattis terve taeva. Ja meie ajasime pead kuklasse, et 
näha, mis asi see päikese meie eest kinni kattis. 

Ja me nägime, et need olid ruhhi tiivad, mis meie eest päikese varjasid ja ilma 
pimedaks muutsid. Ja kui kohale lennanud ruhh nägi, et ta muna on puruks löödud, 
siis kriisatas ta meie peale. Seepeale lendas kohale ka hiiglaslik emaslind ja nad 
hakkasid kahekesi meie laeva ümber tiirutama ja piksekärgatustest kõvemal häälel 
kriiskama. Ja mina hüüdsin kaptenile ja madrustele, et nad laeva ruttu lahti võtaksid - 
või muidu on hukatus käes. Ja kapten asuski kähku asja kallale. Ja vaevalt olid 
kaupmehed laeva peale saanud, kui otsad lahti päästeti ja me saare rannaäärt pidi 
edasi purjetasime. 

Ja kui ruhh nägi, et me edasi purjetame, kadus ta mõneks ajaks silmist. Aga meie 
seilasime muudkui merd ja panime täispurjed peale, sest me tahtsime lindude käest 
pääseda ja nende pesapaigast võimalikult kaugele jõuda. Aga juba olid need linnud 
meil kannul ja nad tulid aina lähemale. Ja kummalgi linnul oli küünte vahel mägedest 
kaasavõetud suur kaljurahn. Ja üks lind kukutas oma kivi laeva peale, aga kapten 
jõudis laeva enne kõrvale pöörata ja kivi kukkus laeva lähedale merre. Ja laev hakkas 
kohutavalt kõikuma, sest suure kivi vettekukkumisest oli meri mässama löönud ja 
kahe laine vahel paistis merepõhi kätte. 

Aga siis lasi emaslind kivil oma küünte vahelt meie peale langeda. Ja see kivi oli 
eelmisest pisut väiksem ja saatuse tahtel kukkus see laeva ahtri peale ning lõi selle 
sodiks. Rooliratas purunes kahekümneks tükiks. Ja kogu kaup, mis oli laeva peal, 
vajus merre. Aga mulle oli elu armas ja ma hakkasin sellest hädast ja ohust pääseteed 
otsima. Ja suur Allah saatis mulle laeva küljelaua ja ma haarasin sellest kinni ja 

istusin kaksiratsi selle peale ja hakkasin jalgadega sõudma. Ja tuul ning lained aitasid 
takka. Aga laev uppus ühe ulgumere saare lähedal ära. Ja saatuse suval 

ning suure Allahi tahtel heideti mind selle saare randa. Ja mina ronisin viimase 
jõupingutusega perve peale, hing niidiga kaelas ning surm suu ees — nii hirmsasti 
olin ma väsinud, ära räsitud, näljane ja janune. 

Mõnd aega olin mererannal siruli - nii sain pisut hinge tõmmata ja süda rinnus ei 
peksnud enam. Seejärel läksin saart pidi ringi uitama. Ja ma nägin, et saar oli 
paradiisiaia sarnane: puud haljendasid, kanalid olid vett pilgeni täis, linnud lõõritasid 
laulda ja kiitsid kõrgeks toda, kelle päralt on hingesuurus ja igavik. 

Ja sel saarel oli palju puid ja puuvilja ja kõiksugu lilli. Ja mina vit-sutasin neid vilju 
süüa, kuni kõht täis sai. Ja ma kaanisin kanalist vett peale. Ja siis hakkasin ma suurele 
Allahile kiitust laulma ja talle austust avaldama..."" 

Ja hommik jõudis kätte ning katkestas Šahrazadi jutulõnga. 

Aga kui oli käes viiesaja viiekümne seitsmes ööaeg, lausus Šahrazad: "Minu kõrvu 
on küündinud, oo õnnelik valitseja, et Sindbad Meresõitja sattunud pärast 
laevaõnnetust saare peale, vitsu tanud seal puuvilju ja rüübanud ojavett peale ning 
laulnud kiidulaule suurele Allahile ning avaldanud talle austust. 

"Nõnda veetsin ma selle saare peal aega," pajatas Sindbad, "kuni kätte jõudis õhtu ja 
saabus öö. Siis tõusin üles, kuigi väsimus oli veel kontides ja surmahirm polnud mind 
päriselt maha jätnud. Saarel polnud kuulda kippu ega kõppu ega kohanud ma seal 
ainustki hingelist. Heitsin jälle pikali maha jajäin hommikuni lamama. Siis tõusin 
uuesti ja tegin puude vahel mõne tiiru. 

Voolava veega oja juures nägin kaevu ja kaevu juures istus kangesti tore taat. Ja 
seljas oli tol taadil puulehtedest ülekuub. Ja mina tähendasin endamisi: "Vahest on see 
taatki siin saarel uustulnuk ja kuulub nende hulka, kes pärast laevahukku 
uppumissurmast pääsesid?" Ja ma astusin vanamehe juurde ja ütlesin talle tere. Minu 
teretuse peale tegi tema käega mingeid märke, aga ei kõssanudki vastu. "Oo auväärt 
vanake, mis asja sa siin istud?" Ja see vanake vangutas kurvalt pead ja andis mulle 
käega märku, otsekui tahaks ta öelda: "Võta mind kukile ja vii mind teisele poole 
kaevu.” 

Ja mina ütlesin endamisi: "Teen pealegi sellele mehele meelehead ja viin ta sinna, 
kuhu ta tahab. Ehk tasutakse mulle kunagi selle heateo eest. 

Ja ma läksin vanamehe juurde, võtsin ta kukile ja viisin sellesse paika, mis ta oli 
mulle kätte näidanud. Seejärel laususin: "Roni nüüd tasahilju maha!" Aga tema ei 
roninud mu turjalt maha ja surus oma reied tugevasti mu kaela ümber. Ja mina 
vaatasin tema jalgu lähemalt 

ning nägin, et need on nii karedad ja musta karva nagu pühvlinahk. Ja mina 
kohkusin sellest ära ning tahtsin vanamehe turjalt maha heita, aga tema pigistas jalad 
veel tugevamini minu kaela ümber kokku, nii et hakkas mind lausa kägistama. Maa ja 
ilm läksid mu silme ees mustaks ja ma kaotasin meelemärkuse. Kukkusin 
meelemärkuseta maoli maha ja jäin sinna lamama nagu surnu. Ja see taat hakkas 
jalgadega minu selga ja turja tümitama ja see tegi mulle suurt valu. Seepärast ajasin 
enda püsti, aga vanamees istus mul ikka veel kukil. Olin temast surmani väsinud. 

Ja ta andis mulle käega märku, tahtes öelda: "Mine nüüd kõige mahlasemate 
viljadega puu juurde!" Ja kui ma tema sõna ei kuulanud, hakkas ta mind jälle 
jalgadega peksma. Tema löögid olid valusamad kui piitsahoobid ja kogu aeg näitas ta 
mulle käega, kuhu ta minna tahab. Ja mina viisin ta sinna kohtaja kui ma sellejuures 
viivitasin, peksis ta mind taas ja mina olin otsekui tema vang. Ja me läksime ühte 

puudesallu saare keskel ja seal see vanatoi küsija sittus mulle selga. Ja ei tulnud ta 
päeval ega öösel mu turja pealt maha. Ja kui ta magada tahtis, siis põimis ta oma jalad 
mulle ümber kaela ja tukkus veidi, aga varsti oli ta jälle ärkvel ja hakkas mind 
klobima. Ja mina tõusin kähku üles ega saanud talle kuidagi vastu seista. Mu kannatus 
oli ammu katkenud ja ma heitsin endale ühtvalu ette, et olin hakanud teda haletsema 
ja tema turjale võtnud. Vaat säärast elu pidin ma elama. Olin omadega üsna otsakorral 
ja ütlesin endamisi: "Tegin temale head, aga sellest heateost sugenes mulle palju paha. 
Allahi nimel, ei hakka ma enam elusilmaski kellelegi head tegema!" Iga tundja iga 
viiv palusin Allahit, et ta mulle surma saadaks. Nii hullusti oli see ätt mu ära piinanud. 
See nuhtlus kestis veel üksjagu aega, aga siis läksin ma, toi ikka veel turjal, ühte kohta 
selle saare peal ja nägin, et seal oli palju kõrvitsaid, millest suur osa oli ära kuivanud. 
Ja ma võtsin sealt ühe suure kuivanud kõrvitsa, lõikasin selle ülemisse otsa augu ja 
puhastasin selle seest ära. Aga siis läksin ma temaga viinamarja-väätide juurde ja 
toppisin kõrvitsa viinamarju täis. 

Augule panin tropi ette ja seadsin siis kõrvitsa päikese kätte. Jätsin selle sinna 
seisma, kuni viinamarjade mahl seal sees puhtaks veiniks kääris. Hakkasin iga päev 
seda veini jooma, et võitu saada surmväsimusest, mille see vana saatan oli 
põhjustanud. Ja kui mu pea seal siis veinist sumisema hakkas, küpses mul meeles üks 
kaval kava. Ja viimaks pani see vanatoi tähele, kuidas ma keelt kastan. Ta tegi käega 
märgi, millega tahtis küsida, mis asja ma joon. Ja mina kostsin: "See on oivaline jook, 
mis teeb rinna rõõmsaks ja meele mõnusaks." Ja ma hakkasin, vanamees ikka veel 
seljas, puude vahel hüppama ja kargama. Kilk oli mul peas ja sellepärast oli mul lõbu 
laialt. Ma muudkui plaksutasin kasija lasin laulu 

ning tegin muid lustlikke tempe. Ja kui see taat mind säärases seisukorras nägi, 
andis ta mulle märku, et ma talle kõrvitsa ulataksin, et temagi saaks märjukest maitsta. 
Ja mina kuulasin sõnaja andsin talle kõrvitsa ja tema jõi selle tilgatumaks ning viskas 
siis maha. 

Ja temalegi tuli lustimishimu peale ja ta hakkas mul kukil rübelema. Aga siis jäi ta 
päris purju ja hüvast rüüpest lausa oimetuks ja kõik ta luud-liikmed lõdvenesid ja ta 
hakkas mu õlgade peal edasi-tagasi kõikuma. Nüüd sain ma aru, et ta on juua täis ja 
täitsa karsoss. Ma kompasin kätega tema jalgu ja haakisin need oma kaela küljest 
lahti. Aga siis kummardusin ettepoole ja võtsin istet ning heitsin ta seljast maha... 

Ja hommik jõudis kätte ning katkestas Šahrazadi jutulõnga. 

Aga kui oli käes viiesaja viiekümne kaheksas ööaeg, lausus Šahrazad: "Minu kõrvu 
on küündinud, 0o õnnelik valitseja, et Sindbad Meresõitja heitnud selle kurivaimu 
turjalt maha. "Ma ei suutnud uskuda," lausus Sindbad, "et olen sellest täbarast 
olukorrast priiks pääsenud. 

Ja ma kartsin, et vanatoi ärkab pohmeluseunest üles ja hakkab mind taas vintsutama. 
Seepärast võtsin puude vahelt suure kivi, läksin sellega taadi juurde ja virutasin selle 
magajale vastu pead, nii et pea lõhki läks ja veri voolama hakkas. Ja oligi sel vanatoil 
ots peal, olgu Allah tema hingele armuline! Et hinge tõmmata ja meelt lahutada, 
läksin saare peale kolama ja jõudsin sellesse kohta mere ääres, kus ma enne olin 
olnud. 

Ja mu elu veeres selle saare peal edasi. Kinnitasin puuviljadega keha ja kustutasin 
ojaveega janu ning mu silm otsis merelt möödasõitvat laeva. Ükskord istusin jälle 
rannas ja mõlgutasin ja meenutasin oma elujuhtumusi. Ütlesin endamisi: "Eks näis, 
kas jätab Allah mu terveks ja laseb mul kodumaale jõuda ning omaste ja sõpradega 
kokku saada." Ja korraga ilmus marutaval merel üks laev nähtavale ja lained peksid 
vastu selle parrast. Ja laev seilas aina edasi ja jõudis selle saare randa. 

Ja laevnikud pudenesid laeva pealt saarele ja mina astusin nende juurde. Kui nad 
mind nägid, astusid nad mulle kärmel sammul vastu ja piirasid mu sisse ja hakkasid 
pärima, mis minuga on juhtunud ja kuidas olen ma selle saare peale sattunud. Ja ma 
rääkisin neile oma 100 ära. Kõnelesin kõigest, mis minuga oli juhtunud. Ja nemad 
panid seda kangesti imeks ning kostsid: "Seda vanameest, kes sinu seljas istus, kut- 
sutakse saareranna jõmmkärakaks ja enne sind pole keegi nende seast, kes tema 
kintsude vahele kinni on jäänud, sealt lahti pääsenud. Olgu kiidetud Allah, kes su ära 
päästis!" Ja siis andsid nad mulle söögipoolist ja ma kinnitasin keha, kuni kõht sai 
täis. Ja nad andsid mulle rõivad selga. Tõmbasin rõivad selga ja katsin kinni oma 
häbeduse. Aga siis võt- 

sid nad minu endaga laeva peale kaasa. Ja me sõitsime merd nii päeval kui öösel. Ja 
saatuse suval sattusime sadamasse ühe linna all, kus olid kõrged hooned ja need kõik 
olid vaatega mere poole. Aga seda linna nimetati ahvide linnaks. Ja kui öö kätte 
jõudis, siis läksid linnaelanikud linnaväravast välja mere äärde, istusid paatidesse ja 
laevadele ja saatsid öö mere peal mööda, sest nad kartsid, et ahvid tulevad öösel 
mägedest alla linna. 

Ja mina läksin seda linna vaatama. Aga sel ajal läks laev ära ja mina ei teadnud 
seda. Ja ma hakkasin kahetsema, et olin linna peale läinud, ja mulle tulid meelde mu 
reisikaaslased ja kõik see, mis ahvide pärast oli minuga esimese ja teise merereisi ajal 
juhtunud. 

Ja nii ma seal istusin, meel must ja nutt kurgus. Aga siis tuli minu juurde üks selle 
maa asukas ja ütles mulle: "Oo isand, mulle paistab, et sa oled meie maal võõras?" - 
"Nõnda see on," kostsin mina, "olen vaene võõramaalane. Ma olen selle laeva pealt, 
mis hiljuti teie randa seilas, ja ma tulin laeva pealt maha, et veidi linna vaadata, aga 
tagasi tulles ei leidnud ma laeva enam eest." — "Tõuse üles ja tule kaasa," ütles mulle 
too mees, "sa pead paati istuma. Kui sa ööseks linna jääd, siis teevad pärdikud sulle 
otsa peale.” - "Sinu sõna on seadus!" olin mina asjaga päri ja ma tõusin sedamaid ja 
istusin paati muu rahva juurde ja nemad tõukasid paadi kaldast lahti ja sõudsid miili 
kaugusele avamerele. Seal saatsid nad öö mööda ja mina koos nendega. Aga kui 
hommik kätte jõudis, siis sõudsid nad linna tagasi ja tulid maale ja igaüks läks oma 
asja ajama. Niisugune oli nende kord ja komme. Aga nende juurde, kes ööseks linna 
jäid, tulid ahvipärdikud ja tegid neile otsa peale. Päeva ajaks läksid ahvid linna taha 
mägedesse. Ja nad kinnitasid aedades puuviljadega keha ja magasid mägedes kuni 
õhtuni, et siis jälle linna tulla. Ja see linn asus mustade maa kõige kaugemas kolkas. 

Niisugune oligi kõige imeväärsem asi, mis minuga selles linnas juhtus. Ja üks mees 
nende seast, kellega koos ma paadis öö veetsin, päris minu käest: "Oo isand 
võõramaalane, on sul elukutset, mis sulle siin maal peatoidust annaks?" - "Ei, mu 
vend, vannun Allahi nimel, et säärast elukutset mul ei ole, sest ma ei oska mitte 
midagi teha," kostsin mina. "Olen vaid kaupmees, kel on raha ja varandust. Mul oli ka 
uhke laev, millel raha- ja kaubalaadung peal, aga meri lõi selle puruks ja kogu kraam 
uppus ära. Kuid mina pääsesin Allahi suval uppumissurmast. See oli Allah, kes saatis 
mulle lauatüki, mille peale ma istusin, ja just seeläbi pääsesin ma uppumisest.” Ja too 
mees tõusis ja tõi mulle puuvillasest riidest koti ning sõnas: "Võta see märss ja topi 
see kivikesi täis ja mine koos linnarahvaga linna taha. Ma teen su nendega tuttavaks ja 
ütlen 

neile, et nad sinu eest hoolt kannaksid. Tee kõike seda järele, mis nemad ees teevad. 
Voib-olla teenid sa sellega nii palju, et pääsed siit minema ja jõuad oma kodumaale.” 

Ja see mees viis mu linna taha ja ma korjasin seal märsitäie ümaraid kivikesi. Ühtäkki 
nägin, et linna poolt tuleb rahvast murdu. 

Ja too mees tegi mind nendega tuttavaks ja usaldas mu nende kätte ning lausus: "Ta 
on võõramaalane. Võtke ta endaga kaasa ja näidake talle, mida korjata. Voib-olla 
teenib ta sellega endale peatoidust. Ja teie heategu leiab tunnustust ja tasu." Ja nemad 
kostsid: "Sinu sõna on seadus!" Ja nad teretasid mind ja võtsid mu endaga kaasaja 
igaühel neist oli säärane marss nagu mul ja iga marss oli kivikesi täis. Ja me läksime 
senikaua, kuni jõudsime orulammini, kus kasvas palju kõrgeid puid, mille otsa 
inimene ei suudaks ronida. Ja selles orus oli palju ahvipärdikuid, kes meid nähes 
jooksu pistsid ja puude otsa ronisid. Ja inimesed hakkasid pärdikuid loopima nende 
kividega, mis olid neil märssides. Aga ahvid kahmasid puu otsast vilju ja loopisid 
inimesi nende viljadega. 

Ja ma vaatasin, mis viljad need olid, mida ahvid loopisid. Ja oh üllatust - need olid 
India pähklid! Kui olin ära näinud, mida need inimesed tegid, valisin välja suure puu, 
mille otsas oli palju ahve, läksin selle juurde ning hakkasin pärdikuid kividega 
pilduma. Aga ahvid kahmasid okste küljest pähkleid ja hakkasid mind pähklitega 
loopima. Ja teiste inimeste eeskujul korjasin minagi pähklid üles. Ja enne kui mu 
marss kividest tühjaks sai, olin ma juba suure hunniku pähkleid kogunud. Kui 
inimesed olid kivide loopimisega lõpule jõudnud, siis korjasid nad pähklid kokku ja 
igamees tõstis turjale nii suure kandami, kui ta kanda suutis. Seejärel läksime linna 
tagasi ja aeg jõudis õhtusse. Ja mina läksin selle mehe, oma uue sõbra juurde, kes oli 
mind nende inimestega kokku viinud. Ja ma andsin talle ära kõik, mis ma olin 
korjanud, ja tänasin teda lahkuse eest. "Võta, näe, see kotitäis pähkleid," ütles ta 
mulle, "ja müü maha ja kasuta seda raha oma tarbeks.” 

Ja ta andis mulle ühe laoruumi võtme oma võtmete hulgast ja lausus: "Need pähklid, 
mis sul üle jäid, pane sinna ruumi. Ja mine iga päev koos selle rahvaga linna taha, nii 
nagu sa tänagi tegid. Ja pähklite hulgast vali kehvemad väljaja müü need maha ja 
kuluta saadud raha, aga ülejäänud pähklid pane sinna ruumi ja hoia alles. Võib-olla 
jõuad sa neid nii palju kokku korjata, et saad ükskord siit ära sõita." - "Tasugu suur 
Allah sulle sinu heateo eest!" ütlesin talle. 

Ja ma talitasingi nõndaviisi, nagu tema oli juhatanud, ja iga päev korjasin ma 
märsitäie kive ning läksin rahvaga linna taha ja tegin sedasama, mida nemad ees 
tegid. 

Ja need inimesed hakkasid minu eest hoolt kandma ja nad näitasid mulle kätte puud, 
mille otsas kasvas palju pähkleid. 

Ja nõnda veeres mu eluke edasi ja mul kogunes suur tagavara häid India pähkleid. Ja 
ma müüsin neist suure hulga maha ja sain selle eest head raha. Ja ma hakkasin kokku 
ostma kõike, mis silma alla sattus ja mis mulle meeltmööda oli. Ja minu elutaevas ei 
olnud pilvi. Ja kõikjal, kuhu ma sammud seadsin, saatis mind edu. Ja see õnn kestis 
tubli tüki aega. 

Ja ükskord seisin ma mererannas ja ühtäkki nägin, et linna poole seilab laev ja jääb 
sadamas ankrusse. Ja laeva peal olid kaupmehed oma kraamiga ja nad hakkasid seda 
müüma ning India pähkleid ja muud kaupa kokku ostma. Ja mina läksin oma sõbra 
juurde ja andsin talle laeva saabumisest teada ja ütlesin talle, et tahan kodumaale 
sõita. "See on sinu enda teha,” kostis sõber. Ja ma jätsin temaga jumalaga ja tänasin 
teda lahkuse eest. Aga siis läksin ma laevale ja sain kapteniga kokku ja sõlmisin 
temaga laeva rentimise kokkuleppe. Siis laadisin kõik oma pähklid ja muu kauba 
laevaruumi ja laev läks teele..."" 

Ja hommik jõudis kätte ning katkestas Šahrazadi jutulõnga. 

Aga kui oli käes viiesaja viiekümne üheksas ööaeg, lausus Šahrazad: "Minu kõrvu 
on küündinud, oo õnnelik valitseja, et Sindbad Meresõitja läinud ahvide linnas laeva 
pardale ja võtnud kaasa oma India pähklite tagavarad ja muud kaupa ning sõlminud 
kapteniga laeva rentimise lepingu. "Ja selsamal päeval asus laev teele," pajatas 
Sindbad, "ja me purjetasime ühe saare juurest teise saare juurde ja ühest merest teise 
ja igal pool, kus me ankrusse heitsime, müüsin ma pähkleid või vahetasin pähkleid 
muu kauba vastu. Ja Allahi abiga teenisin ma suurt vaheltkasu ning lõpuks oli mul 
rohkem kaupa kui enne eelmise laeva hukku. 

Ja me seilasime mööda saarest, kus kasvasid nelk ja pipar, ja sealne rahvas rääkis 
meile, et iga piprakauna kohal on suur pipraleht, mis annab kaunale varju ja kaitseb 
seda vihma eest. Aga kui vihm üle jääb, siis paindub leht kauna kohalt kõrvale ja 
laseb päikesel kauna peale paista. 

Ja selle saare pealt võtsin ma kaasa palju pipart ja nelki, sest vahetasin neid seal 
oma pähklite vastu. 

Ja siis sõitsime me mööda al-Azirati saarest, aga just selle saare peal kasvab 
Kamarra aaloe. Seejärel seilasime veel ühe saareni - see võttis meil viis päeva aega — 
» aga seal saare peal kasvab Hiina aaloe, mis on Kamarra omast etem. Selle saare 
rahvas on oma usu ja elukommete poolest Kamarra aaloe saare rahvast halvem: nad 
elavad kõlvatut elu ja kaanivad veini ja meie usukombed on neile täiesti võõrad. 

Hiina aaloe saarelt seilasime pärlipüüdjate saarele, kus mina andsin sukeldujatele 
India pähkleid ja ütlesin neile: "Pähklid teile, aga järgmise sukeldumise pärlisaak 
mulle!" Ja nemad sukeldusid abajasse ja tõid põhjast välja suuri ja kallihinnalisi 
pärleid. Nad ütlesid mulle: "Oo meie isand, Allahi nimel, sul on hea õnn!" 

Kõik, mis nad merepõhjast välja tõid, viisin ma laevale ja suure Allahi õnnistuse 
saatel seilasime edasi, kuni jõudsime viimaks Basrasse. Ja ma läksin linna peale ja 
jäin mõneks ajaks linna. Aga siis sõitsin jõge pidi Bagdadisse, läksin oma linnajakku 
ja sealt koju. Ja ütlesin tere oma omastele ja sõpradele ja nemad soovisid mulle 
pääsemise puhul õnne. Ja mina laadisin kõik kaubad ja muu kraami ladudesse ja 
andsin vaeslastele ja leskedele vastsed rõivad selga ja jagasin armuande ning tegin 
annetusi sugulastele, sõpradele ja teistele kallitele kaimudele. Allah oli andnud mulle 
neli korda rohkem sellest, mis mul kaotsi oli läinud. 

Ja ma unustasin kõik halva, mis oli minuga juhtunud. Suur väsimuski polnud 
kõneväärt selle vaheltkasu kõrval, mis mulle oli osaks saanud. Ja ma pöördusin tagasi 
oma endise eluviisi juurde, käisin paljudega läbi ja lõin sõbrasuhteid. Nüüd olengi 
teile pajatanud kõigest imeväärsest, mis minuga viienda merereisi ajal juhtus. On aeg 
õhtust süüa.” 

Ja kui õhtusöök oli söödud, käskis Sindbad Meresõitja anda Sindbad Pakikandjale 
sada miskaali kulda ja too võttis annetuse vastu ja läks omateed, pannes imeks asjade 
säherdust kulgu. Ja Sindbad Pakikandja saatis oma kodus öö mööda, aga kui jõudis 
kätte hommik, tõusis ta üles ja pidas hommikupalve ning läks välja. 

Ja ta jõudis Sindbad Meresõitja majja. Ta tuli meresõitja juurde ja ütles tollele tere 
hommikust. Aga Sindbad Meresõitja käskis tal istet võtta ja pakikandja istus tema 
kõrvale ja ajas temaga juttu, kuni meresõitja ülejäänud sõbrad kohale jõudsid. Ja jutt 
hakkas neil jooksma ja söögilaud toodi sisse ja hakati keha kinnitama, keelt kastma, 
meelt mõnusaks tegema ja lusti laskma. Ja Sindbad Meresõitja hakkas neile pajatama 
lugu oma kuuendast merereisist. 

XLIII. LUGU KUUENDAST MEREREISIST 


Võtke teadmiseks, kulla vennad ja sõbrad," seletas meresõitja, "et kui ma olin 
viiendalt merereisilt koju tagasi jõudnud, unustasin ma kõik reisivintsutused ja 
hakkasin rõõmsal meelel lusti laskma, meelemõnusid jahtima ja aega surnuks lööma. 
See oli mul õnne- ja rõõmuaeg. 

Ja sel ei paistnud otsa ega äärt. Ja kui ma ühel päeval laua taga istusin, enesega 
rahul, meel rõõmus ja lustiline, läks minust ühtäkki mööda salk kaupmehi, kes 
paistsid sedamoodi välja, nagu oleksid nad tulnud merereisilt. Ja mullegi tuli meelde 
reisilt kojujõudmise päev ja see rõõm, mida tundsin rinna sees kohtumisest omaste, 
sõprade ja teiste kallite kodakondsetega. Veel suurem oli olnud kodumaale jõudmise 
rõõm. Selle peale mõeldes hakkas mu hing ringirändamist ja meretagust kaubitsemist 
taga igatsema. 

Ja ma otsustasin taas reisile minna. Ja ma ostsin kokku head ja paremat kaupa, 
millel on mere taga minekut. Nõnda ma laadisin oma kau-bapallid laeva peale ja 
sõitsin Bagdadist allavoolu Basrasse. Ja seal nägin ma suurt laeva, mille pardal oli 
kaupmehi ja kõrgeid aukandjaid koos toredate kaupadega. Ja mina laadisin oma 
kaubapallid nende kraami kõrvale ja me seilasime õnnelikult Basra sadamast 
merele..." 

Ja hommik jõudis kätte ning katkestas Šahrazadi jutulõnga. 

Aga kui oli käes viiesaja kuuekümnes ööaeg, lausus Šahrazad: "Minu kõrvu on 
küündinud, oo õnnelik valitseja, et Sindbad Meresõitja keeranud oma kauba pallideks 
kokku ja laadinud kaubapallid Basra linnas laeva peale ning sõitnud merele. 

"Me reisisime paigast paikaja linnast linna," pajatas Sindbad, "ja me müüsime maha 
ja ostsime kokku ja me uudistasime võõraid maid 

ja õnn soosis meid meie reisi ajal ja meil polnud raske peatoidust leida. 

Ja ühel meresõidu päeval hakkas laevakapten ühtäkki hädaldama ja karjuma ja ta 
kiskus endal turbani peast ja muudkui tagus endale vastu vahtimist ning tiris habemest 
karvu välja. Siis kukkus ta suurest meelehärmist ja masendusest laevaruumi maoli 
maha ja kõik kaupmehed ja muud reisisellid kogunesid tema ümber ja pärisid: "Oo 
kapten, milles asi?" Ja tema kostis neile: "Võtke teadmiseks, oo rännumehed, et meie 
laev on teelt eksinud ja me oleme teada-tuntud merest ühte teise merre jõudnud, kus 
tee on meile tundmata. Ja kui Allah ei saada meile sõnumit, mis meid sellest merest 
välja juhataks, siis on meil hukatus käes. Paluge suurt Allahit, et ta meid täbarast 
olukorrast välja aitaks!" Seepeale tõusis kapten jalule ja ronis masti otsaja tahtis 
purjed ära koristada, aga enne läks tuul õige tugevaks ja laev keeras ahtri ette ja laeva 
rool purunes ühe suure kaljurahnu lähedal. 

Seejärel tuli kapten masti otsast alla ja hüüdis: "Pole väge ega võimu kellelgi peale 
suure ja kõrge Allahi ega pääse keegi mööda oma ettemääratud saatusest! Allahi 
nimel, me oleme sattunud suure häda sisse, kust meil pole väljapääsu ega tagasiteed 
loota.” 

Ja kõik reisijad hakkasid oma kurba saatust taga nutma ja üksteisega hüvasti jätma, 
nagu olekski neil surm juba suu ligi ja kõik lootused kadunud. Ja tuul lükkas laeva 
vastu kaljurahnu ning purustas selle. Ja meri loopis laiali küljelauad ja kogu kaup, mis 
laeva peal oli, vajus merepõhja. Ka kaupmehed pudenesid merre ja mõned neist 
uppusid. Aga teised haarasid kaljukonarustest kinni ja ronisid rahnu otsa. Nende 

hulgas, kes suure rahnu otsa pääsesid, olin ka mina. Ja ma nägin, et see rahn asub 
suure Saare servas ja et rand on siin laevavrakke täis. Ja ma nägin sedagi, et selle saare 
randadel vedeles palju kõiksugu vara, mille meri oli lõhutud laevadelt kaldale 
uhtunud. Ja küllap olid kõik laevareisijad hukka saanud. Seda kallist mere poolt randa 
uhutud vara oli nii palju, et selle nägemine võttis mul aru peast. 

Ja mina läksin saare peale ringi uitama ja nägin saare keskel puhta veega oja, mis 
voolas läbi puudesalu ja kadus üha laienedes mäejalamil maa alla. Ja kogu 
reisiseltskond ronis selle mäe otsaja pudenes sealt üle saare laiali. Suurest rõõmust 
olid nad otsekui aru kaotanud. Saarel ja mererannas nähtud küllus oli neil meeled 
elevile ajanud. 

Mina nägin selle oja põhjas ohtrasti kõiksugu väärtmetalle ja kalliskive, teiste 
hulgas rubiine ja safiire, aga ka suuri sultanile sobivaid pärleid. Ja kogu ojapõhi oli 
neid täis, otsekui oleksid need kõige tavalisemad kivikesed. Ja kogu see ojapõhi 
sätendas väärtmetallidest ja 

kalliskividest ja me leidsime selle saare pealt rohkesti ka kõige paremat Hiina ja 
Kamarra aaloed. Ka oli saarel paik, kus puhta ambra seest purskas välja veerohke 
allikas. Aga see ambra oli kuuma päikese käes muutunud vedelaks nagu vaha ning 
valgus allika pervesid pidi mererannale laiali. 

Ja merest tulid välja mereelukad ja kugistasid seda ambrat endale sisse ja sukeldusid 
seejärel merre tagasi ja see ambra sulas nende kõhus veel enam üles, aga seepeale 
oksendasid nad selle merevette ja ambra jahenes vees ning tõusis pinnale. Selle värv 
ja väljanägemine oli nüüd hoopis teistsugune. 

Ja lained heitsid ambra mereranda ja reisimehed ja kaupmehed, kes teadsid, mis asi 
see ambra on, korjasid seda ja müüsid edasi. Aga see ambra, mis polnud mereelukate 
kõhust läbi käinud, voolas piki allikapervi või tarretus allika põhja peal. Aga kui päike 
tõuseb, hakkab see taas edasi voolama ja temast jääb orgu vaid hõng, mis meenutab 
muskuselõhna. Aga kui päike loojub, tarretub ambra uuesti. Aga sellele kohale, kus 
on toorest ambrat, ei pääse keegi ligi. Koht on seepärast ligipääsmatu, et seda 
ümbritsevad järsud mäenõlvad, millest keegi ei suuda üle ronida. 

Nii me seal saare peal ringi kolasime ja panime imeks suure Allahi külluslikku 
loometööd. Ja me ei teadnud, mis sellest asjast arvata. Ja kõik see ilu ja hiilgus ajas 
meile hirmujudinad peale. Me korjasime saarerannast pisut toidupoolist kokku ja meil 
tekkis tagavara. Iga päev sõime 
ainult korra või kaks, sest kartsime, et toit lõpeb otsa ja me kõngeme nälja ja hirmu 
kätte. 

Ja mõned meie hulgast heitsid hinge ja me pesime surnukehad puhtaks ja mässisime 
need riidetükkide sisse, mida meri randa uhtus. Ja aina enam rändas meie seltsilisi 
teise ilma ja ainult käputäis jäi ellu. Kõhud hakkasid meil mereveest valutama ja see 
valu võttis meilt kogu jõu. Läks veel veidi aega mööda ja kõik mu sõbrad ja seltsilised 
heitsid üksteise järel hinge. Me muudkui matsime lahkunuid maamulda. Lõpuks olin 
selle saare peal ihuüksi ja toitu oli mul väga vähe järele jäänud, kuigi hiljuti oli seda 
veel ohtrasti. Ja ma hakkasin oma kurba saatust kurtma ja hüüdsin: "Oh oleksin ma 
ometi enne oma seltsilisi surnud — siis oleksid nemad mind pesnud ja maha matnud! 
Pole väge ega võimu kellelgi peale kõrge ja kõikvõimsa Allahi!"" 

Ja hommik jõudis kätte ning katkestas Šahrazadi jutulõnga. 

Aga kui oli käes viiesaja kuuekümne esimene ööaeg, lausus Šahrazad: "Minu kõrvu 
on küündinud, oo õnnelik valitseja, et Sindbad Meresõitja matnud oma seltsilised 
maha ja jäänud saare peale ihuüksi. "Seal saatsin 

ma veel veidi aega mööda," pajatas Sindbad, "aga siis ma tõusin ja kaevasin endale 
saarerannas sügava augu ning mõtlesin endamisi: "Kui ma päris nõdraks jään ja 
tunnen, et minu tund on tulnud, siis heidan ma sellesse hauda ja jätan seal eluga 
hüvasti. Ja küllap puhub tuul mulle liiva peale ja katab mu kinni. Sedasi saangi 
maetud nagu kord ja kohus." Ja ma heitsin endale ette arupuudust ja sedagi, et olin 
üleüldse kodulinnast võõrsile kondama läinud, hoolimata kõigest, mis mulle oli osaks 
langenud esimese, teise, kolmanda, neljanda ja viienda merereisi ajal. Polnud ju 
ainustki reisi, kus ma poleks pidanud kannatama kõiksugu õuduste ja hädade all. Ja 
need õudused olid ju iga korraga aina jubedamaks läinud. 

Mul polnud usku, et siit terve nahaga pääsen, ja ma kahetsesin kibedasti, et olin ikka 
ja jälle võtnud nõuks merele minna. Polnud mul ju vaja raha teenida - seda oli mul 
jalaga segada ja ma poleks suutnud seda eluilmaski ära kulutada. Mammonat oli mul 
küllaga. 

Pidasin iseendaga nõu ja ütlesin endamisi: "Allahi nimel, sel ojal peab olema algus 
ja ots. Ja küllap juhib see oja mind maale, kus elab inimesi. Seepärast oleks õige teha 
endale väike paat, kuhu ma sisse mahuksin, ja lükata paat vette ja sõuda seni, kuni ma 
siit paigast minema pääsen. Nõnda võiksin vabaks saada ja suure Allahi suval 
näljapajukist pääseda. Aga kui ma siit ärateed ei leia, siis on ikkagi etem surra 
paadimehena jõel, kui siin konutades.” 

Ja mul hakkas enesest hirmus hale. Aga siis tõusin ometi püsti ja hakkasin saare 
peal palke ning Hiina ja Kamarra aaloe värsi kokku korjama. Mererannal sidusin kõik 
need laevavrakkidelt leitud köitega kokku ja ma leidsin ühesuurusi laeva küljelaudu ja 
sättisin need palkide vahele. Nõnda sai valmis paat, mis oli peaaegu niisama lai kui 
oja. Ja kõik köied ja sõlmed pidasid hästi vastu. 

Ja ma kahmasin kaasa väärtmetalli, kalliskive, suuri pärleid ja muud kallisvara, 
mida selle oja põhjas oli niisama palju kui mujal kivikesi. Võtsin kaasa muudki 
kraami, mida sellel saarel leida võis, sealhulgas puhast ja healõhnalist toorambrat. 
Kogu selle saarelt korjatud kraami laadisin paati, panin sinna ka järelejäänud 
toidutagavarad, seejärel lükkasin paadi vette ja kinnitasin paadi mõlema parda külge 
kaks tõigast, mis olid mulle aerude eest. Ja ma tegin kõike nõndaviisi, nagu üks 
luuletaja on öelnud: 


'Sa lahku sealt, kus kõik su rinda rõhub, 

ja jäta kodu, kus on puudu õhust. 

Võid uue kodu leida niikuinii, kuid tähtis on, et hing sul oleks prii. 


Sa ära karda tühja juhuslikkust — 
ei ohusta see sinu hingerikkust. 


Ei ole saatust 11al vääratud — 
sa sured seal, kus sulle määratud. 


Ei tähtsaid sõnumeid too ükski kuller — 
on tähtis see, mis sõnab süda sulle." 


Ja ma muudkui sõitsin paadis seda oja pidi, mis ajapikku jõeks laienes, ja ma 
mõlgutasin mõtteid sellest, mis minust nüüd saab. Ja ma sõitsin peatumata senikaua, 
kuni jõudsin sellesse kohta mäejalamil, kuhu jõgi sisse voolas. Ja ma juhtisin paadi 
maa-alusesse käiku ja seal mäe all valitses pilkane pimedus ja paat viis mind kitsasse 

koolmekohta mäe all. Seal hakkasid paadi küljed kaldaääri kriipima ja mina lõin pea 
vastu kaarjat koopalage ära. Jõgi sööstis maa-alusesse kuristikku ja mul polnud enam 
tagasiteed. Ja ma hakkasin endale etteheiteid tegema sellepärast, et olin endale jälle 
õnnetuse kaela tõmmanud. Olin kindel selles, et siin ootab mind piinarikas hukatus. 

Ja ma heitsin näoli paadipõhja pikali. Madalas koopajões polnud võimalik muud 
moodi olla. Ja vool viis paati muudkui edasi. Ja öö ning päeva vahel polnud võimalik 
vahet teha. Nii pilkane oli see mäealune pimedus. Ühtsoodu kasvas minus hirm hukka 
saada. Sedasi läks mu sõit selle jõe peal, mis kord laienes, kord jälle kitsenes, aina 
edasi. Ja pilkane pimedus painas mu meeli. Väsisin tusast ja meelehärmist niivõrd ära, 
et suikusin magama. 

Niiviisi ma seal magasin, nägu vastu paadipõhja. Ja paat viis mind aina edasi. Ja ma 
ei tea, kui kaua ma seal magasin. Aga kui ma üles ärkasin, oli mu ümber jälle valge. 
Ja ma lõin silmad pärani lahti ja nägin laia lagendikku. Ja mu paat oli kinnitatud ranna 
paadisilla kulgeja mind ümbritses suur hulk hindusid ja abessiinlasi. Ja kui nad nägid, 
et olen üles ärganud, astusid nad lähemale ja hakkasid minuga oma keeles rääkima. 
Aga mina ei saanud nende jutust mitte mõhkugi aru. Ja ma arvasin, et näen und - sest 
mu tusk ja meelehärm polnud ikka veel üle läinud. 

Niisiis hakkasid nad minuga rääkima, aga mina ei saanud nende jutust aru ja ei 
kostnud neile musta ega valget. Aga siis astus mu juurde üks mees ja lausus mulle 
araabia keeles: "Oo, meie vend, rahu olgu 

sinuga! Ütle, kes sa sihuke oled, kust sa tuled ja mis asja sa siit otsid? Kus kohas 
algas su paadisõit ja mis maa on selle mäe taga? Teame vaid seda, et keegi pole eales 
sealt meie juurde pääsenud.” 

"Aga kes olete teie ja mis maa see siin on?" pärisin mina vastu. Ja see mees kostis: 
"Oo mu vend, me oleme nende põllumaade ja viljapuu-salude peremehed ja me tulime 
oma põlde ja viljapuid kastma ja nägime, et sina magad paadis ja me püüdsime paadi 
kinni ja sidusime selle oma paadisilla külge ja jäime su ärkamist ootama. Nüüd räägi, 
mis asi sind siia tõi." 

"Vannutan sind Allahi nimel, 00 isand," kostsin mina, "too mulle midagi 
söögipoolist - olen hirmus näljane. Aga pärast sööki päri ükskõik mida." Ja too mees 
tõi mulle kähku kehakinnitust. Ja mina vitsutasin süüa, kuni kõht sai täis. Siis 
tõmbasin hinge ja tundsin, et hirm hakkab üle minema. Ja mu kõht oli pungil täis. Ja 
ma olin jälle omas sõiduvees. 

Ja ma laususin: "Olgu AUah igatpidi kiidetud!" Ja mul oli hea meel, et olin jõe pealt 
eluga maale saanud ja nende inimeste juurde jõudnud. Ja ma rääkisin neile kõigest, 
mis minuga oli juhtunud, ja iseäranis sellest, mis ma olin selle kitsukese jõe peal läbi 
elanud. 

Ja hommik jõudis kätte ning katkestas Šahrazadi jutulõnga. 

Aga kui oli käes viiesaja kuuekümne teine ööaeg, lausus Šahrazad: "Minu kõrvu on 
küündinud, oo õnnelik valitseja, et Sindbad Meresõitja astunud paadist välja 
saareranda ja näinud seal suurt hulka hindusid ja abessiinlasi. Ja kui ta oli 
reisiväsimuse välja puhanud, palunud sealne rahvas, et ta neile oma loo algusest 
lõpuni ära räägiks. Aga pärast Sindbadi pajatust hakanud need mehed isekeskis asja 
arutama ja nad ütelnud: "Võtame ta ilmtingimata endaga kaasaja näitame teda ka oma 
valdjale - las ta räägib ka valdjale, mis temaga on juhtunud.” 

"Ja nad võtsidki mu endaga kaasa ega jätnud maha ka minu paati, mis oli raha ja 
rikkust, kalliskive ja väärtmetalle ning kõiksugu ehteasju täis," seletas Sindbad, "ja 
nad viisid mu oma valdja palge ette ja rääkisid talle, mis oli juhtunud. Ja see valdjas 
tervitas mind ja ütles: "Tere tulemast!” 

Ja ta küsis, kuidas mu käsi käib ja mis on minuga juhtunud. Ja ma rääkisin talle oma 
loo otsast lõpuni ära — kõigest, mis minuga oli juhtunud ja kõigist, kellega olin 
kokku juhtunud. Ja valdjas pani kuuldut kangesti imeks ja soovis mulle hädaohust 
pääsemise pärast õnne. Aga mina läksin ja tõin paadist hea hulga väärtmetalli, 
kalliskive, ambrat ja toorambrat ning kinkisin selle valdjale. Ja tema võttis mult 
kingituse vastu ja osutas mulle suurt lugupidamist ja pani mu oma lossi elama ning 
mina soetasin sõprussidemed kõige tähtsamate meestega. Ja 

nemad kiitsid mind nii mis jõudsid ja ma ei mõelnudki valdja lossist lahkuda. Ja 
kõik inimesed, kes selle saare peale tulid, pärisid minu käest minu kodumaa kohta ja 
mina pajatasin neile ja küsisin nende käest, kuidas nende kodumaal elatakse. Ja 
nemad ei jätnud vastust võlgu. Ja ükskord päris valdjaski minu käest, kuidas minu 
kodumaal rahval käsi käib ja mismoodi kaliif meil maad valitseb ja kus kohas 
Bagdadi linn täpselt asub. Ja mina rääkisin valdjale kaliifi õiglasest meelest ja meie 
seadustest. Ja valdjas pani neid asju imeks ja ütles: "Allahi nimel, see kaliif oskab teil 
mõistlikult asju ajada ja ta peab ennast ülal Allahile meelepärasel moel! Sa sisendasid 
mulle armastust kaliifi vastu, nii et ma tahan teha talle kingituse ja selle koos sinuga 
ära saata.” - "Sinu sõna on seadus, 00 võimas valitseja! Ma viin talle kingituse kätte ja 
räägin talle, et sa armastad teda kogu hingest," kostsin mina. Selle valdja juures 
tundsin ma ennast nagu kodus. Ma elasin suursugust elu ja minust peeti lugu. Ja see 
oivaline elu kestis mõnda aega. Aga ükskord, kui ma jälle lossis istusin, sain kuulda, 
et sadamas seavad mõned inimesed laeva sõiduvalmis ja neil on kavas purjetada Basra 
linna poole. "Miski pole mulle rohkem meelt mööda, kui koos nendega merele 
minna,” ütlesin endamisi ja läksin sedamaid valdja käele hüvastijätuks suud andma. Ja 
ma teatasin talle, et tahan nende laevnikega merele minna, sest ma igatsesin omaste ja 
kodumaa järele. 

"See asi on su enda otsustada," kostis valdjas, "aga kui sa tahad meie juurde elama 
jääda, siis seegi sobib meile, sest sa oled meile palju rõõmu teinud." - "Allahi nimel, 
oo mu isand, sa oled mu oma armuja heldusega üle külvanud, aga mind närib igatsus 
omaste, kodumaa ja perekonna järele.” 

Ja kui valdjas oli mu sõnu kuulda saanud, kutsus ta kokku kaupmehed, et need laeva 
peale head ja paremat kaupa laadiksid, ja ta andis kõik selle minu hoolde. Ta tegi 
mulle palju kingitusi ja maksis kinni mu laevasõidu ja ta saatis minuga Bagdadi 
kaliifile Harun ar-Rašidile uhke kingituse. Ja siis jätsin ma hüvasti valdjaga ja kõigi 
oma sõpradega, kellega olin tihedasti läbi käinud. Koos kaupmeestega istusin laeva 
pardale ja sõit läks lahti. Ja pärituul puhus purjedesse ja me uskusime Allahi armulist 
meelt - au ja kuulsus talle — ja me sõitsime merest merre ja saarelt saarele, kuni 
jõudsime suure Allahi suval õnnelikult Basra linna ja ma läksin laeva pealt maha. Ja 
ma peatusin Basra linnas mõned päevad ja ööd, kuni läksin uuesti teele - laadisin oma 
laadungi jõelaevale ja võtsin suuna maailma rahusadama Bagdadi linna peale. Ja ma 
astusin kaliif Harun ar-Rašidi palge ette ja andsin talle üle selle kingituse ja pajatasin 
talle kõigest, mis minuga oli juhtunud. Aga siis paigutasin ma kõik oma 

varanduse ja muu kraami ladudesse ja seadsin sammud oma linnajakku. Ja seal tulid 
minu juurde mu omaksed ja sõbrad ja mina jagasin neile kõigile kingitusi ning 
rõõmustasin vaeseid armuandidega. 

Aga mõne aja pärast saatis kaliif mulle järele ja hakkas minu käest pärima, 
mispärast talle nii uhke kingitus tehti ja kust see pärit on. Ja mina ütlesin vastu: "Oo 
õigeusklike valitseja, vannun Allahi nimel, et ma ei tea, mis nimi on sellel linnal, kust 
see kingitus tuleb, ja mul pole aimugi, kuidas sinna minna, aga kui sai hukka laev, 

mille pardal ma olin, siis sattusin ma ühele saarele ja tegin endale paadi ja sõitsin 
sellega maa-alust jõge pidi saare alt läbi." Ja ma pajatasin kaliifile kõigest, mis 
minuga selle viimase reisi ajal oli juhtunud ja kuidas mu paat maa alt jälle välja tuli ja 
mina ühte linna sattusin, ja ma jutustasin ka sellest, mis minuga seal linnas juhtus ja 
mispärast minuga kaliifile see kingitus saadeti. Ja kaliif pani seda kõike kangesti 
imeks ja käskis kroonikakir-jutajatel minu jutt üles kirjutada ja see siis varakambrisse 
tallele panna, et see oleks õpetuseks kõigile, kes seda lugema juhtuvad. 

Aga seejärel näitas ta minu vastu suurt lugupidamist üles ja ma jäin Bagdadi linna ja 
elasin seal niisama uhkelt nagu ennegi. Ja mul läksid meelest kõik need koledused, 
mis olid minuga juhtunud ja mida ma olin pidanud üle elama. 

Ja ma elasin meelemõnude keskel, lasin lusti ja lahutasin meelt. Vaat kuidas käis mu 
käsi, oo vennad, kuuenda merereisi ajal. Ja kui suur Allah seda soovib, siis pajatan 
teile homme oma seitsmendast merereisist - see on eelmistest veelgi põnevam ja 
imekspandavani.” 

Ja siis käskis Sindbad söögilauad sisse tuua ja kõik jäid tema juurde õhtust sööma. 
Ja ta käskis anda Sindbad Pakikandjale sada miskaali kuldaja too võttis kulla vastu ja 
läks omateed. Ja ka teised läksid laiali ja nad panid seda kõike kangesti imeks...” 

Ja hommik jõudis kätte ning katkestas Šahrazadi jutulõnga. 

Aga kui oli käes viiesaja kuuekümne kolmas ööaeg, lausus Šahrazad: "Minu kõrvu 
on küündinud, 00 õnnelik valitseja, et kui Sindbad Meresõitja oli lõpuni pajatanud loo 
oma kuuendast merereisist, siis läinud kõik laiali. Aga Pakikandja Sindbad saatnud öö 
oma kodus mööda, pidanud siis hommikupalvuse ja läinud Sindbad Meresõitja majja. 
Ja sinna ilmunud ka teisi külalisi. Ja kui kõik koos olnud, siis hakanud Sindbad 
Meresõitja pajatama oma seitsmendast merereisist. Ja ta öelnud nõnda: 


XLIV. LUGU SEITSMENDAST MEREREISIST 


Võtke teadmiseks, 00 mehed, et kui ma kuuendalt merereisilt tagasi tulin, hakkasin 
ma elama nii nagu ennegi - lasin lusti, lõin aega surnuks, viskasin villast ja tegin 
meele mõnusaks. Sedaviisi see elu mul kulges - nii päeval kui öösel aina rõõmsalt ja 
kastiliselt. Pealegi teenisin kogu aeg kõvasti vaheltkasu ja raha muudkui kukkus mulle 
kaukasse. 

Ometi ihkas mu hing võõraid maid tundma õppida ja merd sõita ja kaupmeestega 
sõprussidemeid sõlmida ja imetabaseid lugusid kuulda saada. Ja ma läksingi selle 
peale välja ja sidusin kaubapallideks head-paremat kaupa, millel on mere taga 
minekut, ja kolisin selle kaubakoor-maga Bagdadi linnast Basrasse. 

Ja ma nägin seal taglastatud laeva, mille pardal oli hulganisti rikkaid kaupmehi. Ja 
ma istusin nende meeste juurde laeva peale ja sain nendega sõbrajalale. Ja me 
sõitsime merele - õnnelikud, hea tervise juures ja reisiõhinat täis. Ja kogu aeg puhus 
hüva pärituul ja me jõudsime linna, mida Hiinalinnaks kutsuti. Ja rind oli meil rõõmus 
ja meel lustiline ja reisimise ning kauplemise koha pealt jooksis meil jutt ladusasti. 

Aga kui me jälle ulgumerele jõudsime, kargas ühtäkki laevanina kallale rajutuul ja 
hakkas rängasti sadama, nii et pidime oma kimpsud-kompsud viltkatte ja purjerudega 
kinni katma, et vihm kallist kaupa läbi ei leotaks. Ja me pöörasime palge suure Allahi 
poole ja hakkasime teda paluma, et ta häda ja õnnetust toovad piksepilved laiali ajaks. 
Ja laevakapten ajas selja sirguja kiskus hõlstihõlmad koomale ja sättis vöö tihedamalt 
ümber kere ja ronis masti otsa. Ja ta pööras pilgu nii paremale kui ka vasakule, aga 
siis vaatas ta laeval viibivate kaupmeeste poole ja hakkas endale vastu vahtimist 
vihtuma ja habemest karvu välja kitkuma. 

"Oo kapten, milles asi?" pärisime ta käest. Ja tema kostis vastu: "Paluge suurelt 
Allahilt pääsemist selle nuhtluse käest, mis on meid tabanud, ja haletsege ennast! 
Jätke üksteisega hüvasti ja võtke teadmiseks, et maru-tuul on meid õigelt teelt kaugele 
kõrvale kandnud ja meid maailma ääre peal asuvasse merre paisanud." 

Ja seepeale ronis kapten masti otsast alla ja tegi lahti oma reisikirstu ja võttis sealt 
välja koti, mis puuvillast paberit täis. Ja ta tegi kotisuu lahti ja puistas sealt välja 
mingisugust tuhasarnast pulbrit ja niisutas seda pulbrit veega ja lasi segul veidi aega 
tõmmata ja nuusutas siis seda. Seejärel võttis ta kirstust pisikese raamatu ja luges seda 
ja ütles meile: "Võtke teadmiseks, oo reisilised, et sellest raamatust saate lugeda 
imeväärseid asju, mis näitavad kätte, et siit kandist, kus me asume, pole veel keegi 
pääsenud — kõik on hukka saanud. Seda maailmanurka kutsutakse Kuninglikuks 
Kurja Ilma Kandiks ja siinse suure mere taga asub meie isanda Suleiman Daudipoja - 
rahu olgu nii isaga kui ka pojaga! -haud. Ja sellel meretagusel maal elutsevad päratu 
pikad ja jämedad maod, mis on väljanägemise poolest ilmvõimatult vastikud. Ja igale 
laevale, mis selle maa rannale läheneb, tuleb vastu hiigelsuur kala ja neelab laeva 
kõige täiega alla.” 

Kui olime kapteni suust sääraseid sõnu kuulnud, siis panime neid kangesti imeks. Ja 
kapten ei jõudnud oma juttu veel lõpetada, kui laev hakkas vees üles-alla kiikuma ja 
me kuulsime verd tarretama panevat röögatust, mis oli niisama hirmus kui 
piksekärgatus. 

Ja meile puges hirm naha vahele ja me kangestusime otsekui kooljad ja olime 
kindlad, et saame sedamaid hukka, aga korraga ujus meie laeva juurde mäekõrgune 
kala. Ja meie kohkusime koledasti ja kukkusime täiest kõrist nutma ja hädaldama. Ja 
me seisime surmaga silmitsi ja vahtisime seda kala ning panime imeks tema kohutavat 
väljanägemist. Ühtäkki ujus meie laeva juurde veel teinegi kala ja me polnud kunagi 
näinud kala, mis oleks sellest suurem ja vägevam. Ja me jätsime üksteisega hüvasti - 
surm oli meil suu juures ja nutt oli kurgus. 

Ja siis ujus ligi kolmaski kala, mis oli kahest eelmisest veelgi suurem. Ja meil ütles 
seepeale mõistus üles ja suurest hirmust olime puhta segased. Ja need kolm kala 
hakkasid ümber laeva tiirutama ja kolmas kala ajas lõuad laiali, et laeva kõige täiega 
alla neelata, aga siis tuli vali tuulehoog ja tõstis laeva kõrgele üles ja põrutas selle 
vastu suurt kaljumäge pilbasteks. Ja kimpsud-kompsud ja kaupmehed ja muud 
mereteelised langesid merre. Ja mina võtsin kõik rõivad seljast, nii et ma jäin ainuüksi 
alussärgi väele, ja ujusin veidi maad edasi ja sain pihku ühe laeva külje-laua ja 
hoidsin sellest kümne küünega kinni, aga siis ronisin ma selle laua 

peale kaksiratsi istuma ning lained ja tuuled mängisid minuga veepinnal mäslevat 
mängu. Ja mina hoidsin sellest lauajupist kõvasti kinni ja see kiikus lainete peal üles- 
alla ja see vintsutas mind hirmsal kombel ning surmahirm, nälg ja janu piinasid mind 
vahetpidamata. 

Ja ma tegin endale etteheiteid kõige pärast, mis ma olin teinud ja pärast pikka pidu 
tundis mu hing ennast nüüd otsekui piinapingil. Ja ma ütlesin endale: "Oh sind 
Sindbadi, oh sind Meresõitjat, oh sind kurtjat ja kahetsejat! Iga reisi ajal nuhtlevad 
sind hädad ja vintsutused, aga sina ei suuda meresõitudest ära öelda. Kui sa ka 
sõnades kahetsed ja ära ütled, siis pole see kahetsus ometi ehtne. Noh, kannata siis 
oma kannatusi - sa oled selle ära teeninud. See on sinu pärisosa...”" 

Ja hommik jõudis kätte ning katkestas Šahrazadi jutulõnga. 

Aga kui oli käes viiesaja kuuekümne neljas ööaeg, lausus Šahrazad: "Minu kõrvu on 
küündinud, oo õnnelik valitseja, et kui Sindbad Meresõitja hakanud merre uppuma, 
siis saanud ta ometi kaksiratsi lauajupi peale ja öelnud endamisi: "Kõik, mis minuga 

on juhtunud, olen ma ära teeninud. Ja suur Allah on selle ette määranud säärase 
sihiga, et ma oma ahnusest võitu saaksin, sest kõik kannatused tulevad ju ahnusest. 
Aga raha on mul küllalt ja rohkem pole mulle vaja.” - "Ja mul tuli aru pähe,” lausus 
Sindbad, "ja ma ütlesin: "Olgu praegune meresõit see, kus ma kõigest südamest suure 
Allahi palge ees pattu kahetsen, et ma ei kipuks enam merereisile, ja eluilmaski ei 
hakka mu keel ega meel enam merereise meenutama ega neid taga igatsema." Ja ma 
palusin vahetpidamata suurt Allahit, kahetsuspisarad endal palgeil, ja ma tuletasin 
meelde neid rahulikke aegu, kui olin elanud rõõmus, meelemõnudes ja lustilaskmise 
õhinas. Nõnda saatsin ma mööda päevakese või paar ning viimaks triivis tuul mu 
suure saare peale, kus kasvas rohkesti puid ja voolas palju kanaleid. Ja ma maitsesin 
nende puude vilju ja jõin kanalitest puhast vett peale, kuni mulle tuli eluvaim sisse ja 
ma tundsin end jälle oma sõiduvees. Ja mu elutahe kosus ja rind läks rõõmsaks. 

Ja ma uitasin saare peal ringi ja leidsin, et saare teises otsas voolab suur 
puhtaveeline jõgi, aga vool selles jões on kiire. Ja mulle tuli meelde paat, mille olin 
eelmise reisi ajal valmis meisterdanud, ja ma ütlesin endamisi: "Mis muud, kui teen 
siin samasuguse paadi! Vahest pääsen siit parematele maadele. Ja kui ma siit minema 
pääsen, siis olengi sammukese edasi jõudnud. Ja ma kahetsen suure Allahi palge ees 
veel kord oma pattu ja luban talle veel kord, et ühelegi merereisile ma enam ei lähe. 
Aga kui ma hukka saan, siis saab mu hing vaevast ja vintsutustest puhata.” Ja siis 
tõusin ma püsti ja hakkasin korjama puuoksi, aga see oli nii kallis ja kaunis sandlipuu, 
mille sarnast pole kusagil leida. Aga mina 

ei teadnud selle puu hinda. Ja ma korjasin suuri oksi ja oksavääte ning rohtugi, mida 
saare peal ohtrasti kasvas, ja punusin väädid ja heinavarred köieks. Selle köiega 
sidusin suuremad oksad ühte, nii et neist paat sai, ja ma ütlesin endamisi: "Kui ma siit 
pääsen, siis ainuüksi tänu Allahile!" 

Ja ma istusin paati ja sõitsin sellega üht kanalit pidi edasi ja jõudsin nõndaviisi saare 
teise otsa. Aga siis sõudsin ma saarest eemale ja sõitsin terve päeva ning lisaks veel 
teise ja kolmandagi. Ja ma lasin hoovustel end kanda ja lamasin paadipõhjas ega 
saanud ivagi hamba alla. Aga see oli mageda vee vool, mis mu paati kandis, nii et ma 
sain oma janu kustutada. 

Ja varsti nägin surmväsimuse, nälja ja hirmu tõttu välja nagu kitkutud kanapoeg. Ja 
paat viis mu ühe kõrge mäe jalamile ja seal voolas mäe alla üks jõgi. Ja seda nähes 
hakkasin ma kartma, et nüüd juhtub minuga seesama, mis eelmisel korral maa all 
juhtus. Ja ma tahtsin paadi kinni pidada ja mäejalamile karata, aga enne viis vool 
paadi edasi. Ja juba oligi paat mäe all. Olin kindel, et nüüd on mu tunnike tulnud, ja 
ma hüüdsin: "Pole väge ega võimu kellelgi peale kõrge ja kõikvõimsa Allahi!" Aga 
paat ulpis tüki maad edasi ja jõudis välja laiale lagedale. Ja seal nägin ühtäkki, et 
minu ees on iseäranis suur jõgi, kus veekohin tuletab meelde kõuekõminat ja vesi 
sööstab edasi lausa tuulekiirusel. Ja ma haarasin paadi mõlemast servast kõvasti kinni, 
sest kartsin paadist välja kukkuda, ja lained mängisid ja möllasid minuga ja pildusid 
minu paati selle jõe peal pahemale ja paremale poole. Ja paat muudkui kihutas 
allavoolu ega saanud mina seda kinni pidada, ma ei saanud paadinina ka taheda maa 
poole pöörata. Aga lõpuks jäi paat ühe linna all seisma. See oli suur ja vägev linn, 
imeilusaid hooneid täis, ja seal oli rahvast murdu koos. Ja paat jäi seisma sellepärast, 
et linnarahvas nägi, kuidas mu paat kiire voolu sees edasi sööstis, ja nad viskasid 
mulle kaldalt võrgu ja köie ning tirisid paadi kuivale. Ja mina varisesin paadist nende 
jalge ette maha. Hirmsa nälja, unepuuduse ja hirmu pärast olin niisama hästi kui 
surnud. 

Rahvamurrust astus mulle vastu elatanud mees, kes paistis suur pealik olevat, ja ta 
lausus mulle: "Tere tulemast!" Ja ta andis mulle kõiksugu toredaid rõivaid, millega 
ma sain oma häbeduse kinni katta. Aga siis võttis too mees mu kaasaja viis sauna. Ta 
andis mulle karastavat joomapoolist ja lasi mind healõhnaliste võietega võida. Ja kui 
me saunast välja tulime, siis viis ta minu oma majja ja majarahvas rõõmustas minu 
tuleku üle. Ja ta pani mu aukohale istuma ja valmistas mulle hõrke roogasid. Ja mina 
muudkui vitsutasin neid, kuni kõht sai täis. Ja ma kiitsin suurt Allahit oma pääsemise 
eest. Aga siis tõid teenrid mulle kuuma vett ja ma pesin 

käed puhtaks ja orjatarid tõid mulle siidist käteräti ja ma kuivatasin selle sisse käsi 
ja pühkisin suud. Ja siis tõusis too seik püsti ja viis mu oma majas ühte eraldi 
sissekäiguga ruumi. 

Ja ta käskis teenritel ja orjataridel mind ümmardada ja täita kõik minu soovid ja 
tahtmised. Ja see teenijavägi hakkaski minu eest hoolt kandma. Sedaviisi ma selle 
mehe juures elasin. Saatsin selles külahV lahkes majas mööda kolm päeva. Sain siin 
häid sööke süüa ja häid jooke juua. Ja mu nina hellitasid head ja paremad lõhnad. Ja 
eluvaim tuli mu sisse tagasi ja hirm rauges ja mu süda hakkas rahulikult lööma. Sain 
siin igatahes korralikult hinge tõmmata. Aga kui neljas päev kätte jõudis, siis tuli seik 
minu juurde ja ütles: "Oo mu laps, sa oled meile rõõmu valmistanud. Au ja kiitus 
Allahile, et ta sinu ära päästis. Kas tahaksid nüüd minuga jõeranda tulla ja sealset 
turgu kaeda? Seal saaksid sa oma kaupa müüa ja raha teenida. Ja võib-olla saad raha 
eest endale juurdegi osta kaupa, millel on minekut.” 

Seepeale jäin ma natukeseks ajaks vakka ja mõtlesin endamisi: "Aga mis kaupa saab 
minusugusel üldse olla ja mis juttu ta suust välja ajab?" Aga seik jätkas: "Oo mu laps, 
ära kurvasta ja ära murra pead! Lähme parem turule ja kui me näeme, et keegi pakub 
su kauba eest meelepärast hinda, siis võtan ma selle raha vastu ja annan sulle üle. Aga 
kui sinu kaup ei too praegu midagi mõistlikku sisse, siis jäägu see minu aita seisma, 
kuni soodsam aeg kätte jõuab." Ja mina mõtlesin asja üle järele ja ütlesin endamisi: 
"Kuula nüüd tema sõna, eks siis näe, mis kaup see on." Ja temale kostsin ma valjusti: 
"Sinu sõna on seadus, 00 seik, 00 minu auväärne onu! Kõik see, mida sina ette võtad, 
olgu õnnistatud! Ja mina ei vaidle sulle milleski vastu.” 

Ja ma läksingi koos temaga turule ja nägin, et ta võttis seal koost lahti selle paadi, 
mis oli mu kohale toonud. Ja see paat oli ju sandlipuust tehtud. Ja ta laskis 
turukuulutajal üle kogu turu hüüda ja kuulutada...”” 

Ja hommik jõudis kätte ning katkestas Šahrazadi jutulõnga. 

Aga kui oli käes viiesaja kuuekümne viies ööaeg, lausus Šahrazad: "Minu kõrvu on 
küündinud, oo õnnelik valitseja, et Sindbad Meresõitja tulnud koos šeigiga jõe äärde 
ja näinud, et sandlipuust paat, mis oli ta kohale toonud, sai koost lahti võetud. Ja ta 
nägi vahetalitajat, kes katsus sandlipuud maha müüa. 

"Ja kaupmehed tulid kohale,” pajatas Sindbad, "ja algas ülepakkumine ja 
paadipuude hind aina kerkis, kuni ulatus viimaks tuhande dinaarini. Ja see hind võttis 
kaupmehed tõsiseks. Ja seik pöördus nüüd minu poole ja sõnas: "Vaata nüüd, 00 mu 
laps, sinu kauba eest makstakse praegu säärast hinda. Kas sa oled nõus oma kauba 
selle hinna eest maha müüma 

või otsustad veel oodata ja paned kauba esialgu minu aita, kuniks hinnad tõusevad, 
ja müüd alles siis maha?" - "Oo isand, jäägu see sinu otsustada," kostsin mina. 
Seepeale lausus püha vanake: "Oo mu laps, kas sa müüd selle puulasti mulle, kui ma 
kaupmeeste pakutud hinnale veel sada kulddinaari juurde panen?" - "Jah, müün küll," 
vastasin mina. Ja ta lubas mulle raha kohe kätte anda. Ja siis käskis vanake 

puukoorma oma aita viia. Ja mina läksin koos temaga ta majja tagasi. Ja me istusime 
maha ja vanake luges mulle puuderaha peo peale. Ja siis toodi tema käsul kohale suur 
rahakott ja mu raha pandi sinna sisse. Ja see kaugas pandi raudse lukuga kinni ja ta 
andis minu kätte selle luku võtme. 

Aga mõne päeva ja öö pärast ütles vanake mulle: "Oo mu laps, tahan sulle ühe 
ettepaneku teha. Ole nii hea ja kuula see ära." - "Milles on asi?" küsisin ma vastu. Ja 
seik kostis: "Võta teadmiseks, et vanadus on mul kätte jõudnud ja poissi pole mulle 
pärijaks sündinud, aga mul on õrnas eas tütar, kes on imekauni väljanägemisega. Ja ta 
pärib mult rohkesti raha. Ja mina tahan tema sinule mehele panna, et sa jääksid koos 
temaga meie maale elama. Ja pärastpoole saab kõik, mis mul on ja mis mu käe alla 
kuulub, sinu omaks. Mina olen juba õige vana ja sina võtad mu koha üle." Ja mina 
jäin selle peale tummaks ega lausunud musta ega valget, aga vanake ütles: "Oo mu 
laps, kuula ometi mu sõna. Soovin sulle ju ainult head. Ja kui sa mind kuulda võtad, 
saad sa mu tütre endale naiseks ja oled mulle otsekui poja eest. Ja kõik, mis mul on, 
hakkab kuuluma sulle. Aga kui sa pead paremaks kaubelda ja oma kodumaale sõita, 
siis võta see raha ja mine rahus! Tee nii, nagu süda kutsub! Sul on, mille vahel 
valida.” 

"Allahi nimel, 00 seik, 00 mu auväärt onu! Sa oled olnud mulle isa eest. Mind 
ennast on kõiksugu õudused nii ära vintsutanud, et pole minust otsustajat ega 
teadmameest,” kostsin mina. "Sinu sõna olgu seadus!" Seepeale käskis seik kohtuniku 
ja tunnistajad kohale kutsuda. Ja kui need kohal olid, siis antigi tema tütar mulle 
naiseks. Ja seik korraldas meie auks toreda pulmapeo. Ja ta viis mu oma tütrega kokku 
ja ma nägin, et tütar on kaunimast kaunim ja tal on sihvakas kehahoid ja et tal ripub 
küljes kõiksugu ehteid ja tal on uhked väärtmetallist naastudega rõivad seljas ja suur 
kübar peas. Ja tal on käevõrusid ja kalliskive, mis võivad maksta tuhat korda tuhat 
kuldraha, aga egas keegi nende õiget hinda teagi. Ja ma läksin selle piiga juurde ja ta 
hakkas mulle meeldima ja meie südametes ärkas armastus teineteise vastu ja ma 
elasin temaga mõnd aega rõõmsalt ja lõbusalt. 

Ja piiga isa kutsuti ära Allahi palge ette ja me panime talle surirüü selga ja matsime 
ta maha. Ja kõik, mis oli talle kuulunud, jäi nüüd minu 

käe alla. Ja tema teenijatestki said nüüd minu käealused teenijad. Ja kaupmehed 
määrasid minu nüüd kadunukese koha peale — tema oli ju kaupmeeste vanem ehk 
seik olnud. Ja ükski kaupmees ei tohtinud ilma tema loata mitte mingit kaupa 
omandada. Aga nüüdsest peale jagasin lubasid mina. Ja kui ma siinset linnarahvast 
lähemalt tundma õppisin, siis nägin, et nende väljanägemine muutub kuust kuusse ja 
et neile kasvavad selga tiivad, millega nad lendavad taevaste pilvede alla. Ja linna 
jäävad elama ainult naised ja lapsed. Ja minaütlesin endamisi: "Kui järgmine kuu 
algab, siis küsin ma kellegi käest, ehk viivad nad ka minu sinna, kuhu ise lendavad." 

Ja kui kuu algus kätte jõudis, muutus linnarahva nahavärv ja nende väljanägemine 
oli nüüd sootuks teistsugune. Ja ma astusin ühe mehe juurde ja laususin talle: 
"Vannutan sind Allahi nimel, võta mind endaga kaasa, et ma saaksin teie lennusihi ära 
näha ja siis tagasi tulla.” 

"See pole võimalik," kostis tema. Aga mina käisin peale nagu uni, kuni tema meel 
muutus minu vastu armulikumaks. Ja ma astusin talle lähemale ja haarasin temast 
kinni ja ta tõusis koos minuga lendu. Aga mina polnud oma kodustele, teenijatele ega 
sõpradele oma teeleminekust sõnagi poetanud. 

Ja mees lendas minuga läbi õhu ja mina istusin tal kukil, kuni ta lõpuks kõrgele 
taevasse tõusis, kus ma kuulsin, kuidas inglid taevavõlvi all Allahit kõrgeks kiidavad. 
Ja ma panin seda imeks ja hüüdsin: "Tänu suurele Allahile tema au ja hiilguse eest!" 

Enne kui ma selle kiidulaulu lõpetasin, sähvatas taevast tuli, mis oleks need 
lendinimesed peaaegu surnuks kõrvetanud. Ja nemad hakkasid laskuma, aga panid mu 
enne ühe kõrge mäe tippu maha. Ja nad olid minu peale kangesti kurjad. Ja juba 
lendasid nad ära ja jätsid minu maha. Ja nõnda ma seal mäetipus konutasin ja 
hakkasin endale etteheiteid tegema kõige pärast, mis ma olin teinud. Ja ma hüüatasin: 
"Pole väge ega võimu kellelgi peale kõrge ja kõikvõimsa Allahi! Igakord, kui ma 
mõne häda küüsist pääsen, satun kohe vihma käest räästa alla.” 

Nõnda ma jäin selle mäe otsa konutama ega teadnud, kuhu poole minna, kui korraga 
läksid minust mööda kaks noorsandi, kes kumasid kaunilt nagu täiskuud. Ja kumbki 
hoidis käes kuldset jalutuskeppi, millele nad käies toetusid. Ja mina astusin nende 
juurde ja soovisin neile head tervist. Ja nemad vastasid mu tervitusele ja siis ma 
ütlesin neile: "Öelge Allahi nimel, kes te olete ja mis asja te ajate?" ja nemad kostsid 
mulle: "Oleme orjad suure Allahi orjade seast,” - ja nad andsid mullegi säärase 
puhtast kullast jalutuskepi, nagu neil endal oli, ja nad läksid 

omateed ning jätsid mu mäe otsa. Ja mina jäin sinna seisma ja toetusin kuldsele 
sauale ja mõlgutasin meelt nende noormeeste üle. 

Ja ühtäkki ronis mäe seest välja madu, tolle lõugade vahelt paistis välja inimene, 
kelle siug oli nabast saadik alla neelanud. Ja see pooleldi allaneelatu karjus: "See, kes 
minu vabastab, selle aitab Allah edaspidi iga häda seest välja!" 

Ja mina läksin sellele madu-ussile vastu ning virutasin talle kuldkepiga lagipähe ja 
tema oksendas tolle mehe oma lõugade vahelt välja. 

Ja hommik jõudis kätte ning katkestas Šahrazadi jutulõnga. 

Aga kui oli käes viiesaja kuuekümne kuues ööaeg, lausus Šahrazad: "Minu kõrvu on 
küündinud, oo õnnelik valitseja, et Sindbad Meresõitja virutanud maole vastu pead 
kuldkepiga, mis tal peos olnud, ja madu-uss oksendanud tolle mehe oma lõugade 
vahelt välja. 

"Ja too mees astus minu juurde,” seletas Sindbad, "ja ütles: "Kuna ma sinu käe läbi 
selle mao kõhust pääsesin, siis ei taha ma sinust enam mitte kunagi lahku minna. Ja 
siin selle mäe otsas saab minust sinu igavene seltsiline.” - "Tere tulemast!" hüüdsin 
talle vastu ja me hakkasime mäe peal ringi kõndima ja korraga tulid meile vastu 
mehed ja mina tundsin nende hulgas ära tolle mehe, kelle kukil ma siia olin lennanud. 

Ja ma astusin tema juurde ja hakkasin ennast tema ees õigustama ja teda manitsema 
jä ma ütlesin talle nõnda: "Oo mu sõber, kas sõber siis sõbraga sedaviisi talitab!" Ja 
too mees kostis mulle: "See olid ju sina, kes meid hukatusse saatis. Sinap see minu 
turjal Allahit kõrgeks kiitsid!" - "Ara nuhtle mind selle eest," laususin mina, "ma ei 
teadnud, et seda ei tohi teha. Ega ma enam nõndaviisi tee.” 

Ja see mees oligi nõus mind uuesti kukile võtma, aga selle tingimusega, et ma enam 
Allahi nime suhu ei võtaks ega seda nime kõrgeks ei kiidaks. Ja ta vuhises minuga 
läbi õhu, nagu ta juba enne oli teinud, ja tõi mu koju tagasi. Ja naine tuli mulle vastu 
ja tervitas mind ja soovis mulle pääsemise puhul õnne ja lausus: "Vaata et sa enam 
koos nende meestega välja ei lähe ega nendega sõprust sobita. Nad on saatana soost 
vennad, kes ei tea, kuidas suure Allahi nime nimetada." - "Aga mispärast sinu isa Siis 
nendega läbi käis?" pärisin mina. Ja tema kostis: "Minu isa ei kuulunud nende hulka 
ega talitanud nõnda nagu nemad. Ja minu meelest on asi nõndaviisi, et nüüd, kus mu 
isa on hinge heitnud, peaksid sa kõik, mis meil on, maha müüma, saadud raha eest 
kaupa kokku ostma ja koos kaubaga oma kodumaale ja omaste juurde tagasi minema. 
Ja mina tuleksin sinuga kaasa. Mispärast peaksin mina pärast oma ema ja isa surma 
sellesse linna kükitama jääma." 

Ja mina hakkasin vana šeigi asju üksteise järel maha müüma ja ma ootasin, et äkki 
sõidab keegi selle linna rahva hulgast merele ja siis saan mina temaga kaasa sõita. 
Aga juhtus nõndamoodi, et merele minna tahtjaid sugenes küll, aga laeva neil ei 
olnud. 

Ja nad ostsid hulga palke ja ehitasid endale suure laeva. Ja mina üürisin nende käest 
selle laeva ja maksin neile kogu üüriraha kohe kinni. Ja siis tõin oma naise laeva 
pardale ja laadisin laeva peale kõik, mis meil oli. Ja me jätsime maha oma 
maavaldused ja härrastemajad ja läksime merele. 

Ja nõnda me siis sõitsime merd - saarelt saarele ja merest merre - ja kogu meie reisi 
ajal puhus hüva pärituul, kuni me õnnelikult Basra linna jõudsime. Aga mina ei 
jäänud sinna passima, vaid üürisin teise laeva ja laadisin selle peale ümber kõik, mis 
mul oli, ja sõitsin sellega Bagdadi linna ja läksin oma linnajakku ning jõudsin koju, 
kus kohtasin omakseid, sõpru ja kalleid kodakondseid. Ja ma ladusin kõik aidad 
kaasatoodud kaupa täis ja mu omaksed olid välja arvutanud, kui palju aega olin ma 
seitsmenda merereisi tõttu neist eemal olnud. Ja tuli välja, et mööda oli läinud 
kakskümmend seitse aastat, nii et nad enam ei lootnudki mind näha saada. Aga kui ma 
ikkagi tagasi tulin ja neile oma juhtumustest pajatasin, panid nad kõike seda kangesti 
imeks ja soovisid mulle pääsemise puhul õnne. Ja ma tõotasin suure Allahi palge ees, 
et pärast seda seitsmendat merereisi ei lähe ma enam ei kuivale maale ega mere peale 
reisima ja sellega olgu nüüd lõpp. Enam ei lase ma säärasel tungil enda üle võimust 
võtta. Ja ma tänasin Allahit - au ja kuulsus talle — ja kiitsin teda kõrgeks ning 
kummardasin ta ees, sest tema oli mu kodumaale ja omaste juurde tagasi juhatanud. 
Näed nüüd, oo kuiva maa Sindbad, mis kõik on minuga juhtunud ja mis on mulle 
osaks langenud ja kuidasmoodi mu käbarad on käinud!" 

Ja seepeale ütles kuiva maa Sindbad meresõitjale: "Allahi nimel, ära nõua minult, et 
mina sulle niisama palju vastu kingiksin, kui sina mulle oled kinkinud!"Ja nad elasid 
suures sõpruses ja armastuses ja lasid lusti ja nende rind oli rõõmus ja nad tegid meele 
mõnusaks, kuni nende juurde tuli Meelemõnude Lõpetaja ja Lähedaste Lahutaja, kes 
murendab los-simüürid ja täidab hauaplatsid inimkehadega. Ja tema nimi on surm. 
Seepärast olgu au ja kuulsus Temaga, kes iialgi hinge ei heida.” 


SAATESÕNA 


ARAABIA KIRJANDUSEST MEENUB EUROOPLASELE ennekõike "Tuhat üks 
" (AIf Läila wa-Laila). 

See raamat on talle otsekui Araabia kirjanduse võrdkujuks. Ometi selle 
maailmakuulsa teose puhul tegemist ebatüüpilise nähtusega abia kirjanduses. 

Teose algtuumik on Pärsia ja India algupära. Umbes 850. a tõlgiti abia keelde pärsia 
jutukogu "Hazar afsane" (Tuhat muinasjuttu), Lähteteos pärines märksa varajasemast 
ajast (mõnede oletuste kohaselt 5. saj m.a.j) ja oli kirjutatud pahlavi keeles. Teos ei 
ole ei pahlavi keeles ega ka araabiakeelses tõlkes säilinud, kuid mõnesugust aimu 
saab sellest tänu Araabia entsüklopedistidele al-Masudile ja ibn Ishakile ning 
bibliograaf an-Nadimile. Esimene neist on "Hazar afsaned" refereerinud ia teoses 
"Kuldsed väljad" [Murudž al-Dhahab). "Hazar afsane" olevat koosnenud kahesajast 
jutust, mis olid jaotatud tuhandeks ööks. Jutukogu olevat kokku pandud Šahh Bahman 
Artaerese tütre printsess Homai meelelahutuseks. 

Mitmed "Hazar afsane" süžeed (sealhulgas ka raamjutustus aukandja tütrest, kes 
võõrutab kibestunud valitseja naistetapmisest ja saab ise valitseja lemmiknaiseks) 
väidetakse uusaegsete uurijate poolt pärinevat india rahvaluulest. Ilmselt on "Hazar 


475 


afsane” loojad ärgitust saanud ka idia loomaeeposest" Pantšatantra”. 
Ettekujutust"Hazar afsanest" aitab onkretiseerida ka väike fragment 9. sajandist 
pärinevast araabiakeelsest ilkest, mille avastas ja publitseeris 1949. aastal ajakirjas 
Journal of Near Eastern Studies Nabia Abbott. 

Selleks ajaks, kui "Hazar afsane" araabia keelde tõlgiti, oli araabiakeelses 
moslemimaailmas välja kujunenud ravide, elukutseliste jutu-puhujate seisus. Paljud 
ravid võtsid "Hazar afsane" jutud oma repertuaari a täiendasid ning muutsid neid 
suvaliselt, lisades juttudele araabiapärast koloriiti. 

Pikematesse juttudesse põimiti ja puistati sekka motiive, mis pärinesid Araabia või 
teiste Lähis-Ida rahvaste rahvaluulest ja kirjandusest. Hiljem koondus algtuuma 
ümber veel hulgaliselt 8.-15. sajandi Bagdadi 

ja Kairo linnafolkloori näidiseid, motiive ja motiivikesi tervest moslemi maailmast 
ning koguni Euroopast (Kreekast, Makedooniast jm). 

Nõnda kujuneski "Hazar afsanest" "Tuhat üks ööd", mis pole mitte niivõrd Araabia 
rahvusliku kultuuri, kuivõrd kosmopoliitse maailmariigi, oma hiilgepäevil Marokost 
Mdiani ulatunud Abbassiidide kalifaadi kultuuri mälestusmärk. 

Kõikjal selle kalifaadi piires levis araabia keel ja assimileerusid teiste rahvaste 
keeled. Aga mida kaugemale levis araabia keel, seda enam kaotas araabiakeelne 
kultuur oma puhtaraablaslikku iseloomu. 

Islamieelne araabia rahvaluule oli näiteks väga fantaasiavaene ja argieluline. 
Akadeemik 1. Kratškovski on selle kohta lausunud järgmist: "Muinasaraabia 
rahvaluules pole neid jooni, mida lugeja on harjunud ühendama mõistega "idamaine" 
poeesia, siin pole leitsakkuumi lõuna-maiseid fantaasiapuhanguid, pole julgeid 
metafoore ega sünekdohhe, siin pole Hafizi hõrku tundeilma ega Ümar Hajjami 
filosoofilist hedonismi. Ainult võrdlused ja epiteedid näitavad selle rahvaluule 
sugulust meile harjumuspäraseks saanud "idamaise" stiiliga. Selle rahvaluule jõud ja 
nõrkus seisnevad ainuüksi selles, et ta näitab fotograafilise täpsusega Araabia 
hõimude elu kõiki külgi ümbritseva looduse taustal. Teiste samal arenguastmel 
seisvate rahvaste rahvaluulest on raske leida nõnda täpseid ja üksikasjalisi kirjeldusi.” 
(1. J. Kratškovski, Izbrannõje Sotšinenija 2. kd, Ik 238, Moskva - Leningrad 1956) 

Kratškovski rõhutab, et Araabia rahvaluule fantaasiavaesus ja tõetruudus teevad 
temast kõige tähtsama ja autoriteetsema allika tolleaegse Araabia rahva eluolu ja 
kommete uurimisel. 

Muidugi moodustab "Tuhande ühe öö" vohav fantaasia kõige sellega üüratu 
kontrasti. Ja see kontrast annab tunnistust tohutust nihkest Araabia olmes ja 
vaimuelus, kuristikust, mis lahutas kõrbenomaadide elu kaliifiriigi pealinna asukate 
elust. 

Kuid "Tuhat üks ööd" ei erine mitte ainult vanemaaegsest Araabia rahvaluulest. Ta 
erineb teravalt ka rafineeritult õpetlikust Araabia klassikalisest kirjandusest. Tõsi küll, 
ei saa öelda, et didaktilised motiivid selles suurteoses puuduksid. "Lugu kümnest 
vesiirist" näiteks kutsub lugejat malbusele ja pikale meelele, aga siin on tegemist 
keskaegse Pärsia vagajutukogu "Bahtijar-name" vabatõlkega. 

Üldiselt on "Tuhande ühele ööle" omasem kas siis fatalism või hoopiski leidlikkuse, 
uljuse ja ettevõtlikkuse kõrgeks kiitmine (näiteks lood kavalpäisest Dalilast ja 
kairolasest Ali Zeibakist). 

Filoloogiline traditsioon idamaadel peab väga tihti lausa tähenärijalikult lugu 
kindlatest stiilinõuetest. Aga "Tuhande ühe öö" lood kipuvad 

sääraseid nõudeid ignoreerima: nii mõnelegi jutule on omane kõnekeelne ja asjalik 
jutustuslaad (see-ja-see läks sinna või tänna, kohtas teist ja kolmandat, söödi-joodi 
head ja paremat, tehti nii või naa), kuid Pärsia kirjanduse mõjul on lugudesse 
tunginud ka lausa õilmitsevat stiili. 

Niisiis on "Tuhat üks ööd” stiilikirju konglomeraat eri aegadel tekkinud lugusid ja 
sestap pole ta Araabia kirjandusteadlaste silmis enamasti armu leidnud. Isegi kuulus 
nüüdisteadlane al-Fahuri, mahuka Araabia kirjanduse ajaloo autor, leiab, et "Tuhande 
ühe öö" kunstiline väärtus on väike. 

Need Araabia haritlased, kes "Tuhande ühe öö" lugusid kõrgelt hindavad, on 
enamasti saanud euroopaliku hariduse. Näiteks Suurbritannia juhtivate arabistide 
hulka kuuluv araablane N. J. Dawood (Daud) on öelnud järgmist: "Lood on 
pajatuskunsti meistriteosed. Oma leidlikkuse poolest ja oskuse poolest meelt lahutada 
pole neile võrdset kõigi aegade lühijuttude seas... Lood on harimata ajude spontaanne 
looming, nende pürgimuseks on rahuldada kõige fantastilisemaid ja 
ekstravagantsemaid mõttetujusid ning siduda nood tujud elu püsiväärtustega.” 

Käesoleva raamatu tõlkijadki on eestikeelse tõlke stiili valides püüdnud lähtuda 
eeskätt just pajatuslikkusest: nad on püüdnud lugusid sõnastada nõnda, et oleks 
mõeldav nende elav ettekanne. Kuna tegemist on vanaaegsete idamaa lugudega, siis 
on tõlkijad püüdnud jõudu mööda hoiduda sõnadest, mis on eesti keelde tulnud alles 
kahekümnendal aastasajal või mis on liiga üheselt seotud Lääne-Euroopa 
kultuuriringiga. Selleks, et lood Eesti lugejalegi mõjuksid vanaaegsete pajatustena, on 
tõlkijad puhuti stiilieeskuju võtnud Eesti muinasjuttudest ja kirikujutlustest. 

Kõiki neid põhimõtteid ja eeskujusid on püütud rakendada liiale minemata, sest 
allakirjutanu kipub uskuma, et ka stiili alal ei too fanatism midagi head, ja ta kaldub 
kampa lööma Kratinosega, kes on öelnud: "Kui ma kirjutan, siis on mõnu mulle 
tähtsam kui põhimõte, kuid see ei tähenda veel, et ma mõtetel meelsasti põhja alt ära 
lööksin.” 

Oma kuulsuse eest Euroopas võlgnevad "Tuhande ühe öö" lood tänu prantslasele 
Antoine Galland'ile (1646-1715), paljurännanud orientalistile ja andekale 
sõnameistrile, kelle poolt aastatel 1704-1717 väljaantud 12-köiteline teos "Mille et 
une Nuits” (Tuhat üks ööd) sai erakordse menu osaliseks ja tõlgiti otsekohe mitmesse 
Euroopa keelde. 

Galland alustas oma tööd "Meresõitja Sindbadi lugudest", mis moodustavad tema 
raamatu esimese köite. 

Kui Gallandil "Sindbadi" mugandamine juba käis, sai ta teada, et tegemist on ainult 
osaga suuremast jutukogust. Kuna tal oli Süürias sõpru, siis pöördus ta nende poole ja 
talle saadetigi kolm köidet "Ööde" 

käsikirja. See käsikiri on koostatud Egiptuses 1548. aastal ja see on vanim 
tänapäevani säilinud käsikirjadest, kui mitte arvestada N. Abbotti publitseeritud 
fragmenti. 

Kui A. Galland oli Süüria saadetise ammendanud ja selle põhjal seitse köidet 
prantsuskeelset teksti loonud, tutvus ta Pariisis ühe Aleppost (Halebist) pärit Süüria 
maroniidi Hannaga, kes jutustas talle araabia keeles veelgi lugusid. 

Hänna pajatustest sai Galland veel neli köidet lisaks. Süüriast saadetud käsikiri 
polnud nimelt kaugeltki täielik ja sisaldas vaid esimesed 281 ööd. 

Galland'i teos polnud tõlge araabia keelest, vaid mugandus, mis tegi lood 
tolleaegsele eurooplasele suupärasemaks. 

Galland'i lugudes asenduvad Kairo ja Bagdadi kombed ning eluviis Versailles' 
omadega. Seksi on Galland välja jätnud, kõike, mis puudutab fantastikat ja imesid, on 
ta paisutanud. Galland'i "Ööd" kuuluvad pigem prantsuse kui araabia kirjandusse. 

Kuid pole põhjust seda kõike pahaks panna, sest Galland oli suurepärane 
vestekirjanik, kelle versioonidel "Tuhandest ühest ööst” oli nii suur läbilöögivõime, et 
neid on hiljem koguni hea eduga Ida keeltesse tagasi tõlgitud. 

Just tänu Galland'ile on saanud kuulsaks säärased lood nagu "Aladini imelamp" ning 
"Ali Baba ja nelikümmend röövlit". 

Need jutud lähtusid Galland'il Hanna pajatustest ja nende araabiakeelsed tekstid olid 
Euroopa arabistidele kaua aega tundmata ("Aladini imelambi" originaal sattus 
eurooplaste kätte alles 1888. aastal, "Ali Baba" oma 1910. aastal). Rõhuv enamik 
"Ööde" käsikirjadest neid jutte ei sisalda. 

Galland'i muganduste iseseisev väärtus on nõnda suur, et kindlasti on otstarbekas ka 
eesti keeles neid kunagi uuesti välja anda (osaliselt on seda tehtudki, sest enamik seni 
ilmunud eestikeelseid "Tuhande ühe öö" lugusid lähtub Galland'i mugandustest 
saksakeelsete tõlgete või ümbermuganduste kaudu). 

Käesolev eestikeelne valimik lähtub Taškendi prantslase arabistika-professor M. 
Salier' (Salje) poolt araabia keelest vene keelde tõlgitud väljaandest ja kujutab endast 
1984. aastal ilmunud väljaande lühend-kuju, mida on siiski "Sindbadi merereisidega” 
täiendatud. Siin-seal on varasemas tõlkes tehtud korrektiive. 

"Tuhande ühe öö" lood kirendavad värssidest. 

Araabia keeles on kõik need luuletused monoriimilised. 

Teoreetiliselt poleks ju eesti keeleski võimatu monoriime rakendada, 

praktiliselt oleks see liiga tülikas, sest riimimisvõimalusi on eesti keeles siiski palju 
vähem, ja kui õnnestukski tuhandeid värsiridu monoriimi panna, siis kannataks 
nendes luuletustes kindlasti meeleline elevus ja kujundlikkus. 

Kuid vaevalt oleks otstarbekohane ka teine äärmus - anda luuletused peaaegu 
sõnasõnalises tõlkes ja ilma riimita. On ju "Öödes" alatihti rõhutatud, et tegemist on 
lauldavate värssidega, mida üks või teine kaunitar või nägus noormees lauto saatel 
ette kannab. 

Käesoleva valimiku koostajad on teinud kompromissi ja tõlkinud "Tuhande ühe öö" 
värsid paarisriimilisteks, arvestades asjaolu, et paaris-riimiline värss on oma 
emotsionaalse mõju poolest monoriimilisele lähemal kui rist- või süliriimiline. 

Lihtsate riimimisvõimaluste teed on läinud ka mitmed teised väljaanded: näiteks J. 
Ustrupi taanikeelne tõlge või 1975. aastal ilmunud venekeelne valimik, kus värsid on 
tõlkinud D. Samoilov. 

Paljud tõlkijad on jätnud värsid hoopiski välja. N. J. Dawood nimetab "Tuhande ühe 
öö" värsse tõlkimatuiks. 

Enamik tänaseni säilinud täielikest araabia tekstidest pärineb 17.-19. sajandist. 
Lisaks neile on olemas suur hulk ebatäielikke tekste, millest üks väärtuslikumaid on 
eelnimetatud 1548. aasta Egiptuse käsikiri. 

Kõik käsikirjad erinevad üksteisest. Kanoonilist teksti ei ole. 

Hilisemad araabiakeelsed väljaanded - nagu näiteks jesuiidist araablase isa Salhani 
oma 19. sajandist - on püüdnud teksti puhtaks rookida rämedatest stseenidest ja 
väljenditest. 

Enamik tekste on pärit Kairost. Ja ilmselt selles linnas 15.-16. sajandil ongi "Tuhat 
üks ööd" omandanud säärase kuju, nagu teda tänapäeval tuntakse. 

Nüüd teeme veel veidi juttu "Tuhande ühe öö" maateaduslikust ja ajaloolisest 
taustast. 

Lugude tegevusaeg ulatub 4.-16. sajandini, kuid väga sageli on see 8.-9. sajand. 
Tegevuspaigaks võivad olla Hiina, India, Kesk-Aasia, Pärsia, Süüria, Prantsusmaa või 
mõni sootuks fantastiline paik, kuid kõige sagedamini on selleks Abbassiidide 
kalifaadi aegne Bagdad või Mameluki sultanite aegne Kairo. 

Bagdad, islamimaade kõige kuulsam linn, asub Tigrise jõe kallastel, umbes 800 km 
kaugusel suudmest. Kaliifide ajal oli linn ümbritsetud müüriga, mille ümbermõõt oli 
üle kaheksa kilomeetri ja kõrgus enam kui kaksteist meetrit (nüüdseks on sellest 
säilinud vaid väike osa). Väljapoole müüre jäid datlipalmisalud, linlaste viljaaiad ja 
kalmistud. 

Linnale lähenejale hakkasid puude vahelt paistma rohkearvulised minaretid, sest 
kalifaadi pealinnas, moslemite tähtsas usukeskuses, oli üle saja mošee ja rohkesti 
mausoleume. Siin oli hulgaliselt ka sis-sesõiduhoove, turgusid ja saunu. Kindlus koos 
kaliifide paleega on säilinud, tänapäevani. Minaretid olid kaetud glasuurkivide ja 
maaliliste mustritega - valdavad värvitoonid olid roheline ja valge. 

Majad olid ehitatud kollakaspunastest telliskividest. Tänava poole aknaid ei olnud. 
Tänavad olid kitsad ja kõverad. Kevaditi tuli sageli ette üleujutusi (sõltuvalt sellest, 
kui paks oli lumikate Armeenia ja Kurdistani mägedes). Tulvavesi põhjustas tihtilugu 
suuri purustusi ja nõudis tuhandeid inimelusid. Veelgi hävitavamad olid koolera laus- 
tõved. 

Bagdadi asutas ja tegi 762. aastal oma pealinnaks kaliif al-Mansur, kes valitses 
aastatel 754-775. Suurima hiilguse saavutas linn aga kaliif Harun ar-Rašidi 
(valitsemisaastad 786-809) ja iseäranis tema poja al-Mamuni (valitsemisaastad 813- 
833) ajal, kus Bagdad kujunes suurimaks kultuurikeskuseks maailmas. 

Abbassiidide dünastia rajajaks oli prohvet Muhamedi onu Abbas (elas aastatel 566- 
652), kes algul suhtus vaenulikult oma sugulase poolt propageeritavasse uude usku. 
Hiljem aga muutis ta meelt ja temast sai vastse islami peamine tugisammas. 

Võimsa kaliifiriigi tegelikuks rajajaks oli al-Mansur. 

Järgmise kaliifi al-Mahdi ajal kalifaat rikastus, kaubandus ja põllumajandus lõid 
õitsele. Araablased kaotasid riigis järk-järgult juhtivaid positsioone. Kaliifi 
ümbritsenud Pärsia suurnikud haarasid riigi juhtimisel ühe jämeda otsa teise järel 
enda kätte. 

Iseäranis suure mõjuvõimu saavutas Balhi linnast (praegusest Põhja-Afganistanist) 
pärit al-Barmaki pärsiakeelne suguvõsa (Barmakiidid). Üks Barmakiididest - Jahja ibn 
Halid - tõusis suurvesiiriks. Noor Harun ar-Rašid kasvas üles tema poegade Džafari ja 
Fadli seltsis. 

Harun ar-Rašidi ajal suurenes Barmakiidide mõjuvõim veelgi. 

Hiilgaval balhlaste suguvõsal oli palju kadestajaid, kel õnnestus Harunile selgeks 
teha, et ta on kaliif ilma tegeliku võimuta. Kadekopsud suutsid valitseja sedavõrd üles 
kütta, et ta lasi Džafaril pea maha raiuda ja teised Barmakiidid vangi panna. Nende 
varandus konfiskeeriti. Ainus al-Barmak, kes jäeti vabadusse, oli kaliifi kojaülem 
Muhammed, Jahja vend. 

Barmakiidide eemaldamine võimu juurest ei tähendanud pärslaste mõjuvõimu 
vähenemist, sest ka nende asendajad olid pärslased. 

Džafari tapmine ei toonud kaliif Harunile õnne, sest tema valitsusaja lõpp paistab 
silma poliitiliste vigade ja valearvestuste poolest, asjatu vägivalla ja tigeduse poolest. 

Haruni poeg al-Mamun oli teaduse ja kaunite kunstide sõber. Ta asutas Bagdadis 
teaduste akadeemia, mille juurde kuulusid suur raamatukogu ja observatoorium. 

Al-Mamouni ajal võtsid pärslased õukonnas täielikult võimust. Õukonda hakati 
kutsuma ka türgi soost suurnikke. 

Järgmine kaliif al-Mutasim valitses türklastest kaardiväe abil. See kaardivägi 
muutus aga sedavõrd võimsaks, et al-Mutasimi poja Vathiki ajast peale said Türgi 
kaardiväekindralid riigi tegelikeks valitsejateks, kaliifid aga täitsid alates 946. aastast 
üksnes ülemvaimuliku funktsiooni. 

Aastal 1258 laastasid Bagdadi linna põhjalikult mongoli vallutajad Tšingis-khaani 
pojapoja Hulagu juhtimisel. Sellest löögist Bagdad enam ei kosunudki. Kaliifi 
suguvõsa põgenes Kairosse, kus andis end Mameluki sultanite kaitse alla. 

Mamelukid olid Türgi soost orjad, kes 13. sajandi keskel Egiptuses võimu haarasid. 

Pärast Bagdadi vallutamist mongolite poolt põgenes Mamelukkide Kairosse peale 
kaliifisuguvõsa veel hulgaliselt bagdadlasi: suurnikke, õpetlasi, kaupmehi, luuletajaid, 
arhitekte, kunstnikke, pillimehi. Küllap rändas sel ajal Kairosse ka suur hulk 
"Tuhande ühe öö" lugusid, mis kairolased hea meelega omaks võtsid ja mida nad 
omalt poolt täiendasid. 

Kairost kujunes peaaegu niisama hiilgav pealinn, kui Bagdad seda enne oli olnud. 

Mongolite hammas Mamelukkide riigi peale ei hakanud. Sultan Kotuz purustas 
mongolid Süürias peetud Ain Džaluti lahingus 1260. aastal ja sultan Kalun sai 
hakkama samaga Homsi lahingus 1281. aastal. 

Kairo hiilgusel oli küllalt tagamaad, sest Mamelukkide riigi õitseajal allus neile 
lisaks Egiptusele peaaegu kogu Süüria, terve Araabia poolsaar (välja arvatud Jeemen) 
ja osa Mesopotaamiast. Mitmed Nuubia ja Magriibi valitsejad maksid Mamelukkidele 
andamit. 

Kõik see lõi eeldused kaliifide Bagdadit meenutava kosmopoliitse võimu 
jätkumiseks, ja pole midagi imestada, et just Kairos leidsid "Tuhat üks ööd" endale 
uue kodu. 

Kairo mõju on olnud "Tuhande ühele ööle" sedavõrd valdav, et peaaegu kõik jutud, 
ükskõik kus ja millal nende tegevus ka ei toimuks, kirjeldavad tegelikult Egiptuse 
pealinna kombeid ja eluviisi aastatel 1400-1550. 

Harun ar-Rašidi või al-Mamuni aega käsitlevates juttudes (tegevuspaik seega 8.-9. 
sajandi Bagdad) mainitakse näiteks kohvi ja suurtükke, mis ilmusid Lähis-ja Kesk-Itta 
alles 14. sajandil. Ühes loos on mainitud koguni tubakat, mis võeti neil mail 
tarvitusele veel palju hiljem. 

Ja kuulusid kaliifidki nüüd Kairo juurde, sest sultan Bibars restau-reeris nende 
dünastia ja nad tegutsesid Kairo ülemvaimulikkudena kuni 1517. aastani. 

Niipalju siis ajaloolisest taustast. Piirdusime siinkohal vaid nende äärjoontega, mis 
seostuvad nii või teisiti "Tuhande ühe öö" lugudega. 

"Tuhat üks ööd" on eelkõige lihtrahva raamat, kuigi tegelaste hulgas kohtame 
sagedasti õukonna suurnikke. Lihtrahva raamat on ta sellepärast, et lugude jutustajad - 
ravid - olid enamasti pärit lihtrahva hulgast. Ka on lugude kuulajad läbi sajandite 
kuulunud peamiselt lihtrahva hulka. 

Seega pole ehk sugugi ülearune teada, missugune oli ühe lihtsa ja harimatu 
keskaegse moslemi maailmapilt. 

Püüame selle rekonstrueerida arabistikaprofessori B. Sidfari vahendusel. 

Niisiis, Maa on lame ketas, mis asub hiigelkala seljas. 

Ketast ääristab kõrge ja järsk Kah mäeahelik, mille taga asub Kamprimaa, kus 
soolased ja magedad veed kokku saavad (maa peal hoiavad inglid neid omavahel 
lahus). 

Üks inglitest troonib Kafi mägede kõige kõrgemal tipul ja hoiab oma peos maa 
sooni. Kui ta neid raputab, siis toimub maavärisemine. 

Erilise ingli hooldada on maailma kõige suurem jõgi — õnnistatud Niilus. See ingel 
jälgib, et veetase Niiluses oleks ühtlane. Elutoov põldude üleujutamine toimub selle 
ingli suval igal aastal ühel ja samal ajal. 

Suure Niiluse allikad asuvad Kafi mägedes kristallkupli all. Sealtsamast voolavad 
välja ka Eufrat, Tigris, Amudarja ja Sõrdarja. 

Maaketta all (maa ja hiigelkala vahel?) on keras tohutu madu, kes neelab Allahi 
käsul ühtvalu põrgutuld ja kelle lõuad on alati valmis patukotte alla neelama. 

Kafi mäetippudel elavad rohkearvulised džinnide suguharud - need on tulest loodud 
hiigelolevused. Osa neist on uskmatud, aga teine osa” on moslemid. Ja moslemitest 
džinnid peavad alatasa püha sõda oma paganatest naabritega. 

Kafi mägede vastas, maailma teises otsas, asub kallisvarade maa, aga veel 
kaugemal, kõrge müüri taga elutsevad salapärased ja jõledad jadžuudžide ja 
madžuudžide suguharud (keda Piiblis on nimetatud 

Gogiks ja Magogiks, eesti rahvausundis aga peninukkideks ehk koera-koonlasteks). 

Säärasena jääb maailm kestma Viimse Kohtupäevani, kus peaingel puhub pasunat ja 
surnud tõusevad haudadest üles. Ahnepäitsude, kitsipungade ja muude patukottide 
hinged langevad põrgutulle, häid ja vooruslikke aga ootab paradiis. 

Põrgus on seitsekümmend tuhat tuleorgu, milles igaühes on seitsekümmend tuhat 
tulekindlust, milles igaühes on seitsekümmend tuhat tulesängi ja seitsekümmend tuhat 
erisugust tulepiina. Aga see on vaid üks põrgu sfääridest - kõige ülemine. 

Põhjamaadel pole elu võimalik, sest seal asub Pilkase Pimeduse Meri. 

Saatesõna lõpetuseks soovitan kõigil lugejail see maailmapilt rutem kui muidu 
omaks võtta, sest ainult sel tingimusel saab ta "Tuhandest ühest ööst" täismõnu kätte. 


A. Ehin 

